
1 Ashin na᷅ be fee gbe lè ūbū lihwan Ujeso Ukristi angwu a ma yi igia Udebid, u shi
         igia Ebraham.
         2 Ebraham a ma yi ātyām Azik; Azik u shi atyam Ujekob; Ujekob u shi atyam Ujuda lè
         bebwende.
         3 Ujuda a ma yi atyam Uperez befe lè Uzera abe be᷆ ko andabell le Utama; Uperez u shi
         atyam Uhezeron; Uhezeron u shi atyam Aram.
         4 Aram a ma yi atyam Aminadab; Aminadab u shi atyam Unashon; Unashon u shi atyam Usalmon;
         5 Usalmon u shi atyam Ubowaz angwu be᷆ ko anam le Urehab; Ubowaz a ma yi atyam Ubed
         angwu be᷆ ko anam le Urut; Ubed u shi atyam Ujesi;
         6 Ujesi u shi atyam Usu Udebid. Udebid a ma yi atyam Usolomon angwu anam a ma yi ungye
         Uraya;
         7 Usolomon a ma yi atyam Urehebom; Urehebom u shi atyam Abia; Abia u shi atyam Asa.
         8 Asa a ma yi atyam Ujehoshafat; Ujehoshafat u shi atyam Ujoram; Ujoram u shi atyam
         Uzaya.
         9 Uzaya a ma yi atyam Ujotam; Ujotam u shi atyam Ahaz; Ahaz u shi atyam Uhezekaya.
         10 Uhezekaya a ma yi atyam Umanasa; Umanasa u shi atyam Amon; Amon u shi atyam Ujosaya.
         11 Ujosaya a hwan Ujekonaya lè bebwende mà ukpong bendi-linaa Izwell be hà kwu kung
         bendi Izwell gye he ’ubong Ubabilon.
         12 Nya a na bendi Izwell be ma yi he Ubabilon, Ujekonaya a hwan Ushiatell; Ushiatell
         a ma yi atyam Uzerebabel;
         13 Uzerebabel u shi atyam Abiyud; Abiyud u shi atyam Eliakim; Eliakim u shi atyam Azor.
         14 Azor a ma yi atyam Uzadok; Uzadok u shi atyam Akim; Akim u shi atyam Ilayud.
         15 Ilayud a ma yi atyam Eliyeza; Eliyeza u shi atyam Umatan; Umatan u shi atyam Ujekob.
         16 Ujekob a ma yi atyam Ujosef angwu a ma yi ukyebb Umeri. Umeri a hwan Ujeso angwu
         be᷆ ko le Ukristi, Undi-likpan.
         17 Ki ma yi lè īgbè bendi lihwo lè ngi inde kung lè ha Ebraham be wu ha Udebid; ki shi
         lè īgbè bendi lihwo lè ngi inde kung lè ha Udebid be wu he ’unyong ahwu be kwu kung
         bendi Izwell gye he abwo lifee he Ubabilon; ki shi lè īgbè bendi lihwo lè ngi inde
         kung lè he ’unyong ahwu be ma yi he abwo lifee be wu he ’unyong ahwu be hwan Ujeso
         Ukristi.
         18 Ashin na᷅ ’ì yi ’ukwo ahwu be ma hwan Ujeso Ukristi. Ujosef a ma kyebb le u ba kpebb
         Umeri angwu ù yi anam Ujeso. Mà ukpong Umeri a ma hà lè bee lè he, a ngye le a shi
         lizam gbe he ikeb Ukatia Kunyong Unim.
         19 Ukyema Ujosef a ma yi undi ununung a. A ma kee le u fa he ishwia he ’uhwo he ’ugbo
         ye. Fe na᷅ a ma shi ugim le u ban úkyébb uma he ’undyell.
         20 Nya a na a maa gim gbe lè ’imen ashin, udengell Unim a be kong ha ahe he itam, le
         Ujosef angwu lè he ’ikwu-lihwan Udebid ù shell ná ù kpebb Umeri ye. Ukatia Kunyong
         Unim na᷅ a shi-e a shi lizam.
         21 U ba hwan unwaa ungikye; Ujosef ù kwu-e lizen le Ujeso likorye u ba kpan bendi bema
         lè he biban bibell.
         22 Abin puu bi ma shi nya a na Unim a kong gbe ha undi angwu u᷆ tye ugie ’isom ’ima
         leěti. A ma kong le:
         23 "Unwaasul angwu a wa ngye ungikye ye, u ba sha lizam hwan unwaa ungikye. Be ba ko
         he le Imandyell." (Lizen anyin li ze le, "Unim ù yi utung ha abel.")
         24 He ’unyong ahwu Ujosef a ma wum lè he ’unde, a shi nya a na udengell Unim a de-e.
         A ma kpebb Umeri.
         25 A tem ndē ipel ha ahe mà ukpong a hà hwan unwaa umen ana ye. Ujosef a ma kwu-e lizen
         le Ujeso.

1 Be ma hwan Ujeso he Betelehem he ’ubong Ujudia he ’unyong ahwu Uherod a ma yi usu
         há. Ki gbe ’igbe ye, bendi abe be bi lishi abe be ma ngye gbe lè ikpen be ma bo lè
         he ’igie he ’ipi libwee lı᷆ fem gye he Ujeruselem.
         2 Be lè bii le: "Unwaa angwu be hwan le ù kwu usu Ijuus ù yi hung a? Li ndè ukpen uma
         a fem lè he ’igie he ’ipi libwee lı᷆ fem. Li be le lî be fe-e."
         3 Nyong Usu Uherod a gyo ashin gyo-gyo, ufung a maa fel waa he ’itaa ’imen lè bendi
         puu he Ujeruselem.
         4 A ko bekaandi puu abe be᷆ shang Unim lè abe be᷆ hwua bendi Iten be he ’iteng ken.
         A bii ābe le, he hung be᷆ be hwan Ukristi?
         5 Be fan he le: "Be ba hwan he he Betelehem he ’ubong Ujudia. Kife na᷅ undi angwu u᷆
         tye ugie ’isom Unim a fee leěti le:
         6 ’Men bendi Betelehem he ’ubong Ujudia, men na᷅ ma dyam hwò bekaandi abe he Ujudia
         puu, likorye lè he lishi līme᷅n na᷅ unwan ken u᷆ be kwu usu, angwu u᷆ be kam bendi
         begi, Izwell.’ "
         7 Uherod a ko begaandi abe be ma be lè he ’igie he ’ipi libwee lı᷆ fem ana gye azu
         he ’undyell lè bii ābe ’unyong ahwu ukpen a fem.
         8 A hà som ābe gye he Betelehem lè utebb anwun. A de le: "Mà lè shun unwaa umen anwun
         tyuo-tyuo-tyuo. Gbe ma nde-e, ma tem be de-m he-m mi or titi mì lè fe-e."
         9 Be hà gbè. Ukpen umen angwu be ma ndè lè he ’igie ashi libwee lı᷆ fem ana, a teng
         ābe kpamm lè wu he ’iteng ’imen ashi unwaa ù yi.
         10 Be ma yi lè igor kangg ná be ma ndè ukpen a naa.
         11 Be hà gye he afee ushom lè ndè unwaa lè anam, Umeri. Be tim anung he itang fe unwaa.
         Be ngwee abwo he ibam ibell, ke-e beke bekaandi. Beke abe be ke-e bè yi ’índe᷆ ashi
         ’i ngbebb ’unung hwò puu ashi be᷆ ko le igold, lè behwu abe be᷆ nung nyin, abe be᷆
         ko le ifrankisens lè umuru.
         12 Unim a ke be utebb he itam le bè tem lè gbè he ’ipi Uherod ye. Be fel gbe he ’ukwo
         ’ususo a gye he ’ubong ’ubell.
         13 Be gbe-gbe, itam i shi Ujosef. He itam udengell Atyetyan Unim a be hwaa lè he de-e
         le, ù bo ’inaa he-e ù kung unwaa lè anam unwaa buu lè be gye he ’ubong Igyept lè kwu
         há kpamm u gbe de-e le be bo lè há. Uherod u fel ba kee unwaa he-e ù gwu-e.
         14 Ujosef a kung wum lè he ’unde, u bo ’inaa kung unwaa befe lè anam unwaa nya lè ’usu
         bo ndo he Igyept.
         15 A ma kwu há kpamm Uherod u gbe hwō. A shi nya a na Unim a kong gbe ha undi angwu
         u᷆ tye ugie ’isom ’ima leěti. A ma kong le: "Mi be lè Unwaa-gi lè he Igyept."
         16 Uherod a ndè le begaandi abena be lam he. A fel he ingywo kangg. A kung uten tye
         le bè gwu mbee bebwaa bengikye abe kung lè he aze afee be he itang abe he Betelehem
         lè ashi abong angi à yi gwaa ha abe. A ma shi āshi keè ha ’unyong ahwu begaandi be
         de-e le be ndè ukpen.
         17 He ’ukwo ’umen i na᷅ ’iwom ’i shi nya a na Ujeremaya angwu u᷆ tye ugie ’isom Unim
         a ma kong leěti.
         18 A ma kong le: "Be gyo ’ihwuhwee lihwu he Urama. Urechell u kya bebwaa-ma. U kya kangg
         le be tie lè he, u bong ye, likorye bebwaa-ma be hwō mbee."
         19 Uherod a hwō. Itam i hà shi Ujosef há he Igyept. He itam udengell Atyetyan Unim a
         be,
         20 de-e le ù bo ’inaa he-e ù kung unwaa befe lè anam unwaa tem gye he ’ubong bendi Izwell.
         Abe be maa kee unwaa le hè be bè gwu be hwō mà.
         21 Ujosef a wum lè he ’unde, u bo ’inaa kung unwaa befe lè anam unwaa tem gye he ’ubong
         bendi Izwell.
         22 A gyo le unwaa Uherod angwu be᷆ ko le Akeleyes a fel usu lishi atyam he Ujudia. He
         atan-lengi anwun a maa fel shell ná u᷆ lè ndē há. Itam isuso i mbee shi-e. Unim a
         ma ke-e utebb, a bo gye he ’ubong Ugalili,
         23 lè ndē he ’ipi ashi be᷆ ko le Unazaret. Ki shi nya a na bendi abe be᷆ tye ugie ’isom
         Unim be kong leěti a. Be ma kong le bendi be ba kong le ù yi Unazarin.

1 Nya he ’unyong ’umen ana Ujon angwu u᷆ kib bendi he umbwo a be kpi ’isom Unim abunale
         he libeb he ’ubong Ujudia le,
         2 bendi bè bel àtyám lè he biban bibell likorye ’unyong ’u fel kpee-kpee ahwu bendi
         be᷆ nde ná Unim u᷆ fem Kusu ’uma he igye.
         3 Ufe na᷅ Azaya, undi angwu u᷆ tye ugie ’isom Unim, a maa kong gbe lè he le: "Undi
         u ba gaa lè he libeb le, ’Mà kam ’ukwo Atyetyan ndor he. Mà shi ’ukwo ahwu ’u᷆ ngbebb
         ndor he he-e ù be gbè.’ "
         4 Ujon a maa fa inditen angi be shì āngi lè indib inyia angi be᷆ ko le ’itokaba a,
         u bua ukwob inyia he anyong. Lizi lima li ma yi igwom lè ìhwaà.
         5 Bendi be maa ba lè he Ujeruselem lè ashi Ujudia puu lè ashi angi gwaa ha umbwo ukaandi
         angwu be᷆ ko le Ujodan ba hwaa lè he.
         6 Be maa bun biban bibell kong. Ujon u kib ābe he umbwo ukaandi Ujodan.
         7 Ujon a ndè bendi gbamm lè he likwu Iferesis lè Isadusis be be le ù kib ābe he umbwo.
         A bii ābe le: "Ayang a tebb amen abe mà yi ná ìshiı᷅ ibibi le mà buu hwaa lè he ingywo
         Unim angi i ndo be ukpor?"
         8 A mbee de le: "Mà kwu ná ìkwán angi ı᷆ wum agbe anunung hè men mà tyung le ma bel
         lè he biban bīme᷅n.
         9 Mà fel tam pwom ungwu le bwo Ebraham ù yi atiemen a ye. Mà ngye dangg le Unim ù yi
         lè ikeb le u sha akor anyin a bel igia Ebraham.
         10 Lìke᷅e li fel kwu nyong lî wob ìkwán lè idaa lè idaa a. Ùkwán uyang-yang angwu a
         wum agbe anunung ye, be ba wob he fa he ’inde.
         11 Undi angwu u᷆ be-m lè há item ù yi undi ukaandi hwo-m. Mi kpee he he ’ubee or ye.
         Mi-i kib amen he umbwo, ufe u ba kib amen he Ukatia Kunyong Unim angwu lè ’ìndē.
         12 Men mà yi ná ityungkafa. Ufe ù yi lè ’udiya ’uma kwu he ’ubwo. U ba kpam ityungkafa,
         u puu kung igyang angyell fe he libel, ukpor u ba kung abia ángi ting sha᷆ he ’índe᷆
         ashi ’ı᷆ nim ye ngyor igye kpamm."
         13 Nya he ’unyong ’umen ana Ujeso a kung bo lè he Ugalili lè hwaa lè Ujon he umbwo ukaandi
         Ujodan le Ujon ù kib he he umbwo.
         14 Ujon a ma kaa he-e ù shi-e ù gie ugim uma. Ujon a bii he le: "Wo angwu hang wo kib
         mi he umbwo, fe wò be le mi mì kib-a a?"
         15 Ujeso a de-e le: "Kib mi he umbwo he ’unyong ahwun likorye ’ukwo ’umen i na᷅ lı᷆
         shi a᷆shi Unim a kee." Ujon a hà bong.
         16 A kib Ujeso he umbwo kib-kib, a kung fem lè há. Lifung-atabe li kung buu. Ujeso a
         ndè Ukatia Kunyong Unim a be ná ’alulu so-e he lishi.
         17 Be gyo lingmam Unim lè he lifung-atabe le: "Anwun ù yi ’iken Unwaa-gi a. Ki nyin
         mi lè he ’indee-indee."
         
            

         
      
   
      
         4
1 Ukatia Kunyong Unim a kung teng Ujeso gbe ndo he libeb hè usu bibibi ù gil he.
         2 Ujeso a lè kwu há ati asi afee lè ’usu asi afee faale lizi azele. Itung i fel ndo
         he.
         3 Usu bibibi a kung be hwaa lè he, be de-e le: "Ndo shi akor anyin à bel lizi ka-a
         ha-a à zī a, gbé wo de le wò yi Unwaa Unim a."
         4 Ujeso a kung de-e le: "Be fee ndor he ’ushia Unim leěti le undigye u kpan gba he
         lizi azele life-life a ye.Undi u kpan gba he igie iyang-yang angi Unim a kong a."
         5 Usu bibibi a kung Ujeso gye lè he he Ujeruselem. A te lè he lè pwom he lishi ’uto
         ’usi he Ushom Unim,
         6 u de-e le: "Geb lè nyin gye he itang, gbé wo de le wò yi Unwaa Unim a. Kì yi le be
         fee ndor he ’ushia Unim leěti le Unim u ba ndor idengell ima le ì kpa-a tyang. I ba
         kwa-a he abwo ndor he ’usi, ha-a à ti ’ubee or fe he ’ukor ye."
         7 Ujeso a kung de-e le: "Be fee ndor he ’ushia Unim leěti le undi ù shī gil Atyam Unim
         ye."
         8 Usu bibibi a hà te lè he lè naa he lishi ukwell ’usi, a tyung he abong igye puu lè
         ’itaa a dyam lè kwom.
         9 A de-e le: "Gbe wo tim anung he itang fe-m, mi kung āngi puu ka-a."
         10 Ujeso a kung de-e le: "Usetan, gbe-m lè nyin. Be fee ndor he ’ushia Unim leěti le
         undigye ù pee Atyam Unim, u ke-e ufe-ufe a ife."
         11 Usu bibibi a hà tyang he. Idengell Unim i be kpell he.
         12 Ujeso a gyo le Uherod a kwu Ujon fe he igaadye. A hà kung gbe ndo he ’ubong Ugalili.
         13 A kwu he lishi Unazaret ye. A lè ndē he lishi angi be᷆ ko le Ukapanyam angi gwaa
         ha umbwo Ugalili. Itang angi há i ma yi itang bendi Uzebulon befe lè Unafatali a.
         14 Ki ma shi nya a na Azaya angwu u᷆ tye ugie ’isom Unim a ma kong a. A ma de le:
         15 "Itang Uzebulon befe lè Unafatali angi ì yi lè he igbindi umbwo Ujodan, kubong Ugalili
         he ’ipi ashi bendi abe bè yi Ijuus a ye be ndē gbamm,
         16 há na᷅ bendi abe bè yi he ’ifufebb be ndè ’ikung-gbo ’ikaandi. Kikung-gbo ’i taa
         tyung bendi abe bè yi he ’ifufebb ’igyang ashi kpenn."
         17 Kung lè há he ’unyong ’umen ana na᷅ Ujeso a ma keb abunale de bendi le bè bel àtyám
         lè he biban bibell likorye baale be᷆ nde ná Unim u᷆ fem Kusu ’uma he igye.
         18 Nya a na Ujeso a maa tan gbe he ungwu umbwo Ugalili, a ndè bekwu-ikwan, bendi befee,
         abe be᷆ ko le Andru lè Usaimun angwu be᷆ mbee ko le Ipita. Bè yi bebwanam bende a.
         Be maa tyang ’ataa há he umbwo kwa ìkwǎn.
         19 Ujeso a de be le: "Mà be pwom mi, mî hwua amen ná mà tan ko bendi ke-m."
         20 Nya ’ukwo-ukwo be tyang litaa libell ndor he itang pwom he.
         21 A mbee tan te ’ushu lè ndè bebwanam bende, bendi befee. Be ma yi bebwaa Uzebedi abe
         be᷆ ko le Ujems lè Ujon a. Be ma yi he afee ’inong lishor utung ha atyabell Uzebedi,
         be bwee litaa libell. Ujeso a kung ko ābe.
         22 Nya ’ukwo-ukwo be tyang ’inong ’ibell lè atyabell pwom he.
         23 Ujeso a ma tan mbee biteng puu he Ugalili hwua bendi igie Unim he ishom angi Ijuus
         ı᷆ kwu liwu. U bun ’isom ’inunung gbe lè Kusu Unim de be, u mbee bendi lè he bitaa
         angmam atyetye-atyetye, abi bi mbu ābe.
         24 Bendi āshì angi he Usiria be gyo biwom abi Ujeso u᷆ shi he Ugalili. Be be lè bendi
         bebell abe be᷆ mbu bitaa angmam atyetye-atyetye lè abe ikeb ibibi i ma yi ha abe,
         lè abe be᷆ ngyor lityuo, lè abe be hwō abee, be lè be hwaa lè Ujeso le ù mbee ābe.
         Ujeso a mbee ābe puu.
         25 Bendi gbamm be maa ba lè he ’ubong Ugalili, lè he ’igie ’ubong ashi ’ì yi Ishokwo
         Lihwo, lè he Ujeruselem, lè he ’ubong Ujudia, lè he igbindi umbwo Ujodan be pwom Ujeso.

1 Ujeso a ndè bendi gbamm be ndo ba hwaa lè he, a kung mbo lè kwu he lishi ’igugo.
         Bendi-utung bema be lè kaa kel-kel fe-e.
         2 A keb ābe biwom ahwuale. A de le:
         3 "Igor ì yi ke bendi abe be ngye le ’i fong ābe lè Unim. Bè yi lè abwo he Kusu Unim
         a.
         4 Igor ì yi ke bendi abe be᷆ shi beshi biban. Unim u ba tie lè be.
         5 Igor ì yi ke bendi abe be᷆ keb ’uhwo-bell be he itang. Be ba kpa a᷆shi Unim a kyebb
         ndor ābe.
         6 Igor ì yi ke bendi abe bè yi lè ’igyor kangg le hang be shi a᷆shi Unim a kee. Unim
         u ba kwun ābe ’igyor.
         7 Igor ì yi ke bendi abe be᷆ ndè bende-bell beshi. Unim u ba nda ābe befe or beshi.
         8 Igor ì yi ke bendi abe àtyám abell à yi ataa-ataa. Be ba nda Unim.
         9 Igor ì yi ke bendi abe be᷆ shi ikwun. Unim u ba ko ābe le bebwaa-ma.
         10 Igor ì yi ke bendi abe be᷆ kpē ’ingie le bwo be shi ’inunung ashi Unim a kee le bè
         shi Bè yi lè abwo he Kusu Unim a.
         11 "Igor ì yi ke men he ’unyong ahwu bendi be᷆ bia amen, be teb lè men, be bè bitaa
         iman atyetye fe men likorye mà yi ke-m.
         12 Mà yal gor likorye Unim a ndor amen ’uke ’ukaandi he lifung-atabe. Kitaa ’imen i
         na᷅ bendi be maa shi bendi abe be maa tye ugie ’isom Unim abe leěti."
         13 A mbee kong le: "Mà yi a ná bendo a ke bendigye puu. Gbe bendo be᷆ nyin he ungwu
         ye, kì nem kwa lè ’itaa be᷆ shi ābe bè nyin ye. Bè nem hwua ’ifong ye. Bendi be kung
         ābe wu lè hell, be tem ābe abee gbè.
         14 "Mà mbee yi a ná ’ikung-gbo a ke bendigye puu. Ushu angwu be tye pwom he lishi ukwell
         ù hà ndo kwa he ’undyell ye.
         15 Undi ù hà ndo gba ’imor-inde tem lè ’igbor shā āshi ye. U kung āshi la ndor he ’usi
         he ’udyan ushom a, hè undi uyang-yang angwu ù yi há he ushom ù ndè há.
         16 Kitaa ’imen na᷅ ’ì yi kpe-kpe le mà tyang ’ikung-gbo ’īme᷅n ’ì taa hè bendi bè ndè
         aki anunung āme᷅n, be kung ipee ke Atyamen angwu he lifung-atabe."
         17 Ujeso a de be le: "Mà shī gim le mi be mî mbee lè Iten Umosis lè biwom abi bendi
         abe be᷆ tye ugie ’isom Unim be maa hwua bendi a ye. Mi be mî shi ābi bì fel yilididi
         a; mi mbee lè bi a ye.
         18 Mà ngye dangg le likpe ken or lè he Iten lì hà ndo nim ye kpamm lifung-atabe lè igye
         bi gbe mbee, biwom puu bi fe lishi.
         19 Undi uyang-yang angwu a ban uten ken or angwu a zen hwò puu, u hwua bende-ma le bè
         mbee ban uten umen ana, u ba kwa undi angwu ù yi ilaa-ilaa he Kusu Unim. Ukpor undi
         angwu a ndor āngi puu, u hwua bende-ma le bè ndor āngi, hà u ba kwa ukaandi a he Kusu
         Unim.
         20 Mi kee le mà ngye le gbe ma᷆ shi ’inunung hwò bendi abe be᷆ hwua bendi Iten befe
         lè bendi Iferesis ye, hà Kiteng-usu Unim ’ì yi ke men ye."
         21 "Mā gyo le be maa da bendi leěti le bè gwu undi ye. Undi angwu a gwu undi, be maa
         he ushe he ukoto.
         22 Mi ufe mi de men ’anaa-anaa i le undi angwu a fel ngywo or fe ungwende, be maa he
         ushe he ukoto. Undi angwu a ko ungwende le undi-ilaa, be maa he ushe he ukoto. Angwu
         a ko ungwende le ’ikpel-ye undi, u gya he ’índe᷆.
         23 He ashin, gbe wo kam le wo ka Unim ’uke, wo lè fel he ’iteng ashangale, wo hà well
         le unwanaa ù yi linaa ha awo,
         24 wò kung ’uke ’ugang ndor há he ’iteng ashangale, wo tem nya ’ukwo-ukwo lè shi ikwun
         ha ahe, wo hà tem be kung ’uke ’ugang ke Unim.
         25 "Gbe undi a ka-a ’ushia, wò shi ikwun ha ahe akikye mà ukpong ma hà wu he ukoto.
         Gbe na a ye, u ta lè wo là ka umaa-ishe, umaa-ishe u kwa-a ke angwu idashanda, angwu
         idashanda u kpa-a lè fe he igaadye.
         26 Ngye le wo ba kwa há he igaadye kpamm wo gbe hwee únde angwu be tang-a puu."
         27 Ujeso a mbee de le: "Ma ma gyo le iten i de le, undi ù gbe ipel ha undi-iso fem ungye-ma
         tyang ye.
         28 Mi ufe mi de men ’anaa-anaa i le undi angwu a ndè ungingye bell he, hà a shi ’iban
         agbele ipel ha ahe lityam.
         29 He atan-lengi anwun gbe utong-shi ugang angwu lizen u᷆ sha-a le wò shi ’iban, wo
         yii waa he tyang hell. Ki ngbebb le ligwo ligang lì waa nim hwò a᷆shi le wò gye he
         ’índe᷆ lè agwo agang puu.
         30 Gbe ’ubwo lizen ’ugang ’u᷆ sha-a le wò shi ’iban, wo tang āhwu tyang hell. Ki ngbebb
         le ligwo ligang lì waa nim hwò a᷆shi le wò gye he ’índe᷆ lè agwo agang puu."
         31 "Iten i mbee de le undi angwu a ndō ungye-ma ù fee ’ushia libee abanale ke-e.
         32 Mi ufe mi de men le gbe undi a ndor ungye-ma ’idideng fem a᷆shi le ungye angwu há
         a gbe ipel ha undi ususo tyang, hà a shi ungye-ma le ù shi ’iban agbele ipel gbe a
         gye libee lisuso. Undi angwu a kpebb he or titi a shi ’iban agbele ipel."
         33 "Ma mbee gyo le be maa da bendi leěti le bè shī ban úkyébb ubell ye, bè shi a᷆shi
         be kyebb he ashi Atyabell Unim le be sha.
         34 Mi ufe mi de men le he ’unyong ahwu ma᷆ ke undi úkyébb mà shī tam ’iwom ye, mà shī
         tam lifung-atabe or ye, likorye lì yi ’iteng-usu Unim a.
         35 Mà tam igye ye, likorye ì yi ’iteng ashi a pwom abee ama a. Mà tam Ujeruselem ye,
         likorye ù yi lishi Usu ukaandi a.
         36 Mà shī tam lìshī līme᷅n or ye, likorye ma sha ugil ūme᷅n ken or le ù bel ùbí mbee,
         ngwu mà shi-e ù ngyor ùshì mbee ye.
         37 Mà kee-kee de le e-e-eng, eng, mà ’i mbee. Kiwom ’iyang-yang ashi ma fel kong fem
         ashin tyang ’i ba lè ha Usetan, usu bibibi a."
         38 "Ma gyo le iten i kong le undi angwu a hwuà undi utong-shi, bè hwuǎ he uma or titi;
         undi angwu a gbung undi ushang, bè gbung he uma or titi.
         39 Mi ufe mi de men le gbe undi a shi ban-a, wo-ò shī tem he utyang ye. Gbe undi a kpam-a
         ’ubwo he ’unaa ahwu lizen, wo bel àhwu limbell ndor he he-e ù mbee kpam.
         40 Gbe undi a kwa-a gye he ukoto kpe kung aliga agang angi wo shī lè he afee kwu lishi,
         wo mbee waa āngi lè he igye or bee he pel.
         41 Gbe undi a kwa-a he ikeb le wò so-e ūkpòng lè wu he ulamba ken, wo so-e ahe ilamba
         ifee.
         42 Gbe undi a nyong-a ’iwom, wo ke-e áshi; gbe undi a be le wò pwee he ’iwom, wo pwee
         he áshi."
         43 "Ma gyo le iten i de le ’ì nyin amen lè bedim-men, ma tel bendi-linaa bēme᷅n.
         44 Mi ufe mi de men ’anaa-anaa i le ’ì nyin amen lè bendi-linaa bēme᷅n, ma bii Unim
         le ù ke bendi abe be shi ’ibibi ha amen ’ukwun.
         45 Gbe ma shi ná a, mà ha᷅ kwa bebwaa Atyamen angwu he lifung-atabe. Kì yi le u sha
         ishu i bya biwom bendi bebibi or, abe benunung or nya ’itaa ken; u shi umbwo u ndor
         wu biwom bendi abe be᷆ shi ’inunung lè abe be᷆ shi ’ibibi.
         46 Gbe ’ı᷆ nyin amen lè bendi abe ’ı᷆ nyin ābe lè men befe-befe a, hà mà ndor lishi
         le Unim ù ke men ’ukwun ye, likorye bendi abe be᷆ kpe ukpanda or bè yi lè benyin abe
         ’itaa ana.
         47 Gbe ma kong lè bedim-men befe-befe or, hà ma shi ’ikaa ’iwom a ye. Bendi abe be bong
         ha Unim ye or be kong lè bedim-bell.
         48 Mà kwu yilididi nya a na Atyamen angwu he lifung-atabe ù yi."

1 Ujeso a mbee de le: "Mà shi aki anunung āme᷅n he ’ugbo le bendi bè ndè men ná ma᷆
         shi āngi a ye. Gbe ma shi ná a, hà ma ba kpa lifem lè ha Atyamen angwu he lifung-atabe
         ye.
         2 Gbe ma ke undi-likaa ’iwom, mà bun ungwu ná bendi-ilam be maa bun he ishom angi be᷆
         kwu liwu, lè he ishokwo ye. Befe be sha ná hè bendi bè pee ābe a. Mà ngye dangg le
         be kpe lifem libell puu mà.
         3 Gbe undi u kpell undi-likaa, ù shi udim-ma angwu ù yi-e he lityam or ù ngye ye,
         4 hè ’ì kwu he ’undyell a. Mà Atyamen angwu u᷆ ndè ashi u᷆ shi he ’undyell u ba ka
         he lifem."
         5 "He ’unyong ahwu ma᷆ kong ha Unim mà shi ná bendi-ilam a ye. Ki nyin ābe le bè kong
         ha Unim he ’ipi be᷆ kwu liwu, lè he ishokwo hè bendi bè ndè be. Mà ngye dangg le be
         kpē lifem libell mà.
         6 Gbe ma ndo kong ha Unim, mà gye he afee ushom lè shī lìshì, ma hà kong ha Atyamen
         Unim angwu be᷆ nde-e ye. Mà Atyamen angwu u᷆ ndè ashi ma᷆ shi he ’undyell u ba ka
         amen lifem.
         7 "Gbe ma᷆ kong ha Unim, mà shī kong akpe angi à yi ilaa-ilaa ná bendi abe be bong
         ha Unim ye be᷆ kong ye. Befe be kong le gbe be kong akpe gbamm, Unim ubell ù ha᷅ gyo
         ābe.
         8 Mà kwu ná befe bè yi a ye. Atyamen Unim a ngye abi bi fong amen lè bi mà ukpong ma
         hà bii he.
         9 Mà kong ha Unim ’itaa ashin: ’Atyetyan angwu ù yi he lifung-atabe, ipee ì kwu ke
         lizen ligang.
         10 Bendi bè hà kpa-a ná Usu. Biwom puu he igye i bì shi ná wo kee nya a na abi he lifung-atabe
         bı᷆ shi.
         11 Ke li lizi angi lı᷆ zī ’unyin.
         12 Tyang biban bityan ke li ná bel li tyang ke bendi abe be shi ban li.
         13 Tyang li lì mbu he ugilale ye. Kpan li lè he abwo usu bibibi.’
         14 "Gbe ma tyang ke bendi abe be shi ban amen, Atyamen angwu he lifung-atabe ù ha᷅ tyang
         biban bīme᷅n ka amen.
         15 Ukpor gbe ma tyang ke bendi abe be shi ban amen ye, hà Atyamen angwu he lifung-atabe
         ù hà ndo tyang biban bīme᷅n ka amen ye."
         16 Ujeso a kong gye ’ushu le: "He ’unyong ahwu ma᷆ kong ha Unim lè itung andoale, mà
         ndor ’ushu ’imbwee-imbwee ná bendi-ilam be᷆ shi a ye. Befe be sha ’uhwo-bell hè bendi
         bè ngye le be ndo itung há. Mà ngye dangg le be kpē lifem libell mà.
         17 He ’unyong ahwu ma᷆ kong ha Unim lè itung andoale, mà to atong-shi āme᷅n, ma por
         lishi līme᷅n,
         18 hè undi ù ngye le ma ndo itung há ye. Atyamen angwu be᷆ nde-e ye ufe-ufe na᷅ u᷆ ngye.
         Atyamen umen angwu u᷆ ndè ashi ma᷆ shi he ’undyell i u ba ka amen lifem."
         19 "Mà kam bingbebb bīme᷅n ndor hen he igye anyin a ye teng ikung lè bindebekpen bi
         za᷆ ban ābi, bezi be ban ushom lè zì kung ābi.
         20 Mà kam bingbebb bīme᷅n ndor he lifung-atabe hwan, hè ikung or, bindebekpen or, bì
         zī ban ābi or, ngwu bezi bè zì kung ye.
         21 He ’iteng ashi bingbebb bīme᷅n bì yi, há na᷅ àtyám āme᷅n a᷆ kwu titi."
         22 "Atong-shi à yi nya a na ’imor-inde a ke inyiahwo. Gbe atong-shi āme᷅n à yi gelalala,
         inyiahwo īme᷅n puu i kwa lè ’ikung-gbo.
         23 Ukpor gbe atong-shi āme᷅n à yi anunung ye, inyiahwo īme᷅n puu i kwa he ’ifufebb.
         Gbe ’ikung-gbo ashi ’ì yi ha amen ’ì bel ’ifufebb, hà ’ifufebb ashi há ’i gya gba
         gyong."
         24 "Undi ken ù hà ndo fa bétyám befee ye. Gbe ná a ye, hà u tel angwu ken, ki nyin he
         lè angwell. U ka angwu ken ife, u bia angwell. Wò hà ndo fa Unim or, bingbebb or,
         nya ’ugbe ken ye.
         25 "Kife na᷅ mı᷆ de men le, ufung ù bè men gbe lè lizi angi mà zī, lè umbwo angwu mà
         ngwo kwu bewum, ngwu gbe lè inditen angi mà fe ye. Likpan li dyam hwò lizi, inyiahwo
         i dyam hwò inditen.
         26 Ma ndè linyun li kwan ìtiá or, ngwu lì fem fe he abel or ye. Atyamen angwu he lifung-atabe
         na᷅ u᷆ ndè gbe lè ngi. Men mà yi ’ukpo hwò linyun ibwan-ibwan.
         27 Ayang he liwu līme᷅n u᷆ zī igye gbe gyong ’unyong ahwu hang a hwō, le bwo u᷆ shell
         lihwu?
         28 "Ki shi ná a, ma᷆ bè ufung gbe lè inditen? Ma ndè ná abia a᷆ shi bibubo. A sha aki
         or, ngwu à tye inditen lè ’uhwo-ngi or ye.
         29 Mi kee le mà ngye le mà na Usu Usolomon a ma mbu ’ingbebb ’indee-indee or, a ma bwee
         idem áshiá ha ’ubia ken or ye.
         30 Unim na᷅ u᷆ bwee abia. Abia angi a᷆ hwaa ashia ’unyin, te-te ’uhwo a fel angi be᷆
         ting āngi shī ’ìndē or, u bwee āngi teng-teng lè men a? Má fe lityam ha ahe gbungg
         ye.
         31 Mà shī waa ufung le he hung ma᷆ be lè lizi lè umbwo lè inditen ye.
         32 (Kitaa i na᷅ bendi abe be bong ha Unim ye be᷆ kee biwom bimen i mbee ’unyong.) Atyamen
         angwu he lifung-atabe a ngye le ’i fong amen lè biwom bimen i puu.
         33 Mà kung Unim angwu ù yi Usu ūme᷅n a ndor ’ushu, ma mbee shi a᷆shi a kong, mà u kung
         biwom bimen i ka amen.
         34 Ufung ù shī bè men gbe lè ’iwom ashi ’uhwo ’ı᷆ shi ye. Liti angi ’uhwo li ba kwa
         lè bingie ángi. Liti liyang-yang lì yi lè bingie keè ha ’uhwo-ngi. Mà kung bingie
         liti lisuso fe pel ha bingie liti angyell ye."

1 Ujeso a mbee kong le: "Mà maa undi ushe ye, hè Unim or ù maa amen ushe ye.
         2 Kitaa ashi men ma maa undi ushe na᷅ Unim u᷆ be maa amen. Iten angi ma᷆ gim le bendi
         bè ndor na᷅ Unim u᷆ gim le men mà ndor.
         3 Ki shi ná a, wo᷆ ndè ’anwaa ’ibia ake ’à yi unde-gang he utong-shi, ki gbee-a gbe
         lè ubim ukwan angwu ù yi kie he ugang utong-shi ye?
         4 Ki shi ná a, wo᷆ de unde-gang le ù ndor ha-a à fem he ’anwaa ’ibia lè he utong-shi,
         wo shi lè ubim ukwan he ugang utong-shi?
         5 Wo undi-ilam, wo-ò fem ubim ukwan angwu ù yi-a he utong-shi, mà wo nda nwongg fem
         unde-gang ’anwaa ’ibia lè he utong-shi.
         6 "Mà kung ’iwom ashi ’ì yi ta-ta ke Unim ke bendi abe bè yi ná ibua ye, teng i ngmam
         amen. Mà kung ’ukpana ’ūme᷅n fe bendi abe bè yi ná ’ikagbo ye, teng i tan lè hwu ngywal
         bisor."
         7 "Kiwom ashi ’i fong amen, mà bii, mà ma kpa āshi. Mà kee ’iwom, mà ma nda āshi. Mà
         kem abwo he lishi, mà Unim u buu amen ángi.
         8 Undi uyang-yang angwu a bii ’iwom, u kpa āshi; angwu a kee ’iwom, u ndè shi; angwu
         a kem abwo he lishi, Unim u buu he ángi.
         9 Men betyam bebwaa, ayang he liwu līme᷅n ù nya kung ’ukor a ke unwaa-ma, gbe a bii
         he ’ipam a? Hà u kwa ùshiı᷅ a ka he, gbe a bii he ùkwǎn?
         11 Men abe ma᷆ ban i, má ngye le ma ka bebwaa-men biwom binunung teng-teng lè Atyamen
         angwu he lifung-atabe a? Ufe u ba kung biwom binunung ka bendi abe be bii he.
         12 "He atan-lengi anwun ’iwom ’iyang-yang ashi ma kee le bendi bè shi ke men, mà shi
         āshi ha abe. Kimen i na᷅ Iten Umosis lè ashia bendi abe be᷆ tye ugie ’isom Unim bi
         hwua li."
         13 "Mà gbe he ungwu likong angwu ù yi shib-shib hwan likorye ’ukwo ahwu ’u᷆ gye he ’ìndē
         ’ù yi lè ungwu likong angwu a gia, ku ngbèbb agbele. Bendi gbamm be gba nya he ’ukwo
         ’umen ana.
         14 Kukwo ahwu be᷆ gbe be᷆ kwu lè likpan ’ù yi lè ungwu likong angwu ù yi shib-shib,
         ku mbee shi lè ’ingie agbele. Bendi abe be ndè ’ukwo ’umen i be go ye."
         15 "Mà baa ’uhwo-men lè ha bendi abe be᷆ bè iman le be bun ’isom Unim. Be ba hwaa lè
         men mbiloo ná ìtiā, ukpor bè yi nya a na inyia ibibi angi ı᷆ gwu ìtiā a.
         16 Ma ngya ābe gba he akpe angi be᷆ shi nya a na ma ngye ùkwán gbe he agbe angi u᷆ wum.
         Ūtōng u wum agbe ’ūshù, nyong ù wum agbe ilyom ye.
         17 Ùkwán ununung u wum agbe anunung; ùkwán ubibi u wum agbe abibi.
         18 Ùkwán ununung ù hà ndo wum agbe abibi, ngwu ùkwán ubibi ù wum agbe anunung ye.
         19 Ùkwán uyang-yang angwu u᷆ wum agbe anunung ye, be ging he fa he ’índe᷆.
         20 Kitaa ’imen i na᷅ ma᷆ ngye bendi abe be᷆ bè iman le be bun ’isom Unim gbe he akpe
         angi be᷆ shi."
         21 Ujeso a mbee de le: "Undi uyang-yang angwu u᷆ ko mi le Átyám na᷅ u᷆ be gye he Kiteng-usu
         Unim he lifung-atabe ye. Bendi abe be shi biwom abi Atyagi angwu he lifung-atabe a
         kee le bè shi befe-befe na᷅ be᷆ be gye há.
         22 Nya he Liti Ushe Unim bendi gbamm be ba da-m le: ’Atyetyan, li maa bun ’isom Unim
         he lizen ligang, li ndō ikeb ibibi lè ha bendi, li mbee shi bikwele-uhwo gbamm he
         lizen ligang.’
         23 Mi-ì ha᷅ ba da ābe le be maa sha bibibi, bè gbe-m lè í. Mi ngye be ye."
         24 Ujeso a hà de le: "Undi uyang-yang angwu a gyo igie igi, u shi ngi, ù yi ná ungikye
         angwu a bi lishi angwu a ma tye ushom uma pwom he likwu ’ukor.
         25 Umbwo a ndor kangg. Lishor li sho wul wu mbee bipi. Kufem ’u shì kangg, ukpor ushom
         a ma mbu ye likorye a ma tye-e pwom he ’ukor a.
         26 Undi uyang-yang angwu a gyo igie igi, u shi āngi ye, ù yi nya a na ’ikpel-ye undi
         ashi ’i ma tye ushom uma pwom he likwu ’uyia a.
         27 Umbwo a ndor kangg. Lishor li sho wul wu mbee bipi. Kufem ’u shì kangg. Ushom ana
         a ma gyebb shī he itang kpemm. Agyebbale ushom ana a ma ban kangg."
         28 Ujeso a ma kong ashin ’i mbee, ki ma kwu bendi he ’uhwo ’itaa ashi u᷆ hwua ābe.
         29 A maa hwua lè ikeb. A maa hwua ābe ná bekaandi bebell abe be᷆ hwua ābe Iten a ye.

1 Bendi be ma kwuo pwom Ujeso he ’unyong ahwu a shul lè he ’igugo.
         2 Undi-akpaa ususo a hà be hwaa lè he, u tim anung he itang fe-e. A de Ujeso le: "Ukaandi,
         ki nya nyin-a le wò mbee mi a?"
         3 Ujeso a kung ndaa ’ubwo tyua he, de-e le: "Ki nyin mi. Kanaa-anaa i wo mbee." Akpaa
         ama a kung taa nya ’ukwo-ukwo.
         4 Ujeso a kung de-e le ù de undi áshi ye. A de-e le, ù gbe ligbe-ligbe lè hwaa lè undi
         angwu u᷆ shang Unim he-e ù nde-e. Ù shang Unim ná Umosis a ma ke uten hè ’ì tyung
         bendi puu le a mbee.
         5 Ujeso a lè wu he Ukapanyam, ukaandi ishogya ususo angwu a maa be lè he Urom a be
         hwaa lè he, tim he anung le ù kpell he. A de Ujeso le,
         6 uboyi uma ù yi gogo ye ndē há he ushu. U bo ’inaa or mbee ye, likorye lingmam lima
         li go kangg.
         7 Ujeso a kung de-e le: "Lì gye, mî ndo la mbee he."
         8 Gyo ungikye ana le: "E-e-eng, ukaandi, mi kpè angwu wò gye ha ami ushu ye. Wo-ò kong
         he ungwu ufe-ufe, mà uboyi ugi u mbee.
         9 Mi or titi mì yi he ’ubwo bekaandi ishogya abe bè yi-m lè he ’ushu. Mi shi lè ishogya
         angi mì yi āngi lè he ’ushu. Mi da undi ken le ù gye há ana, u gya há. Mi de angwell
         le ù be nyin, u ba. Gbe mi de uboyi ugi le ù shi ’iwom, u sha āshi. Ashin ’i shi-m
         mi ngye le gbe wo kong likpe life-life, mà uboyi ugi u mbee."
         10 Ujeso a gyo ashin, ki kwu-e he ’uhwo. A kung de bendi abe bè yi utung ha ahe le:
         "Mi kee le mà ngye le mi wa ndè undi angwu a fe lityam ha ami ’itaa i he Izwell or
         ngye ye.
         11 Mà ngye dangg le bendi gbamm be ba ba lè he ’igie ashi libwee lı᷆ fem lè ashi libwee
         lı᷆ ngwee ba za᷆ lizi utung ha Ebraham lè Azik lè Ujekob he Kiteng-usu Unim he lifung-atabe.
         12 Ukpor bendi abe ’ì yi le hang bè kwu he Kiteng-usu Unim, befe, Unim u ba ndō ābe
         tyang he igye he ’ipi be᷆ be kwu ki, be kem ishang lè ’imbwee kangg."
         13 A hà de ukaandi umen ana le: "Ndo gye he ushu. Kiwom ashi wo ndor lishi ha ashi ’i
         ba kwa ka-a." Uboyi ukaandi umen ana a ma mbee nya he ’unyong ’umen ana.
         14 Ujeso a gye he ushaale Ipita. A ndè anam ungye Ipita ù yi gogo ye ndē há. Inyiahwo
         i maa shá he.
         15 Ujeso a ndaa ’ubwo tyua he he ’uma ’ubwo. A mbee. A kung bo ’inaa, u fel sha he ’ugaa.
         16 Likwulukwu li gyebb. Bendi gbamm be be lè bendi abe ikeb ibibi ì yi ha abe, be hwaa
         lè Ujeso. Ujeso a maa kong lingmam life-life, ikeb ibibi i fem gbe lè ha abe, u mbee
         bendi-angmam puu.
         17 Ashin ’i shi hè ’ì kwu ná Azaya angwu u᷆ tye ugie ’isom Unim a ma kong leěti a. A
         ma de le: "A kung angmam atyan so ’uhwo-ma."
         18 Ujeso a ndè ná bendi be sho fe-e, a de le bè gye he igbindi umbwo angwell.
         19 Undi ken angwu a maa hwua bendi Iten a kung de Ujeso le: "Ukaandi, mi kee le mi pwom-a
         gya he ’iteng ’iyang-yang ashi wo᷆ gye."
         20 Ujeso a kung de-e le: " Ífé ì yi lè abell angi ı᷆ ndē, linyun li shi lè agwu, ukpor
         mi Unwaa Undigye, mì yi lè ’iteng ashi mı᷆ ndē gbam mbu ’unde ye."
         21 Undi-utung uma ken a kung de-e le: "Atyagi, tyang mi mì lè ngi atyagi, mà ukpong."
         22 Ujeso a kung de-e le: "Wo-ò pwom mi. Tyang akwom à ngi akwom abell."
         23 Ujeso befe lè bendi-utung bema be lè ngwee ’inong lishor.
         24 Nya imbul-imbul ’ufem ’ukaandi ’u keb apuale. Umbwo a maa fel tō lè ’inong, u tab
         fa he ’inong. Ujeso ufe a ma yi he ’unde.
         25 Bendi-utung bema be lè wum he. Be de-e le: "Atyetyan, kpan li, li nim inim."
         26 Ujeso a bii ābe le: "Kibang ’i tan lè shi ma᷆ shell? Má fe lityam ha ami gbungg ye."
         A kung bo ’inaa kong ha ’ufem lè umbwo le bì kwun atyung. Bi kung kwun atyung shangg.
         27 Ki kwu bendi puu he ’uhwo, be bii le: "Kibang ’itaa undi ashi ù yi? Kufem or, umbwo
         or, bi ka he ife."
         28 Ujeso a gye he igbindi umbwo he ’ipi bendi Ugerasa be maa ndē. A lè wu há wu-wu,
         a kpee ha bendi befee abe be maa be lè he ’ipi be᷆ ngi akwom. Bendi bemen befee ana
         be ma yi lè ikeb ibibi ha abe. Be ma yi lè ikeb kangg le undi a maa tem gba ’ukwo
         ’umen ana ye.
         29 Be nde Ujeso nde-nde, be fel gaa bii he le: "Unwaa Unim, wo la sha li ná a? Wo be
         ha-a à ke li ’ingie mà ukpong ’unyong ’utyan ’u hà fel a?"
         30 Ikagbo gbamm i maa tan za᷆ há kpee-kpee.
         31 Ikeb ibibi ana i tim Ujeso anung le: "Gbe wo ndó li, wo tyang li hè li lì lè ngwee
         ikagbo anyina."
         32 Ujeso a de ngi le ì ndo te. I fem lè ha bendi befee ana lè ngwee ikagbo. Ikagbo ana
         i buu shul ’igugo lè mbu hwō fe he umbwo.
         33 Bendi abe be maa kang ikagbo be buu gye he lifung-ushu lè bun biwom puu abi bi shi
         lè ’itaa ashi ikeb ibibi i fem lè ha bendi abena.
         34 Bendi gbamm abe há he lishi limen ana be lè hwaa lè Ujeso, tim he anung le ù gbe
         lè ha abe ’ubong.

1 Ujeso a ngwee ’inong tem gye he igbindi umbwo angwu he ’ubong ’uma.
         2 Bendi besuso be be lè uhwo-abee he ’ataa le be ba hwaa lè he. Ujeso a ndè le be bong
         le u mbee he. A kung de uhwo-abee le: "Unwaa-gi, shī shell ye. Mi tyang biban bigang
         ka-a."
         3 Bendi besuso abe be᷆ hwua bendi Iten be de bende le: "Ungikye anwun u kong ban Unim."
         4 Ujeso a ngye igim ibell. A kung bii ābe le: "Ki shi ná a, ma᷆ gim ’ibibi ’itaa i?
         5 Ashi le mì de-e le mi tyang biban bima ke-e na᷅ ’ì yi pie-pie hwò à, hà ashi le ù
         bo ’inaa ndo tan á?
         6 Mi ba tyung amen le mi Unwaa Undigye, mì yi lè ikeb he igye anyin le mi tyang biban
         ka bendi." A kung de uhwo-abee le ù bo ’inaa, kung ’ataa ’ama ndo gye he ushu.
         7 Ungikye umen ana a kung bo ’inaa gbe ndo he ushu.
         8 Bendi be ndè ashi ’i shi, be fel he ’ushell, be pee Unim ná a ke bendigye ikeb le
         bè shi ’iwom ashi ’itaa i.
         9 Ujeso a gbe lè nya, u gya. Nya a na a maa te lè ’ukwo a ndè undi angwu u᷆ kpe ukpanda
         angwu be maa ko le Umatyuo. A ma yi kwu he ufishi uma. Ujeso a de-e le ù be pwom he.
         A kung bo ’inaa gbe utung ha ahe.
         10 He ’unyong ken Ujeso a maa za᷆ lizi he ushom Umatyuo. Bendi gbamm abe be᷆ kpē ukpanda
         or, bendi-iban or, be lè zī lizi utung ha Ujeso befe lè bendi-utung bema.
         11 Bendi Iferesis besuso be ndè Ujeso u za᷆ lizi utung ha abe, be bii bendi-utung bema
         le: "Ki shi ná a, ukaandi ūme᷅n u᷆ zī lizi utung ha bendi abe be᷆ kpe ukpanda lè bendi-iban?"
         12 Ujeso a gyo ābe. A kung fan ābe le: "Bendi abe bè yi gogo na᷅ be᷆ kee undi-usi ye,
         bendi-angmam a.
         13 Mà lè hwua ngye ashi ’imen i ’i ze: Mi kee bityuale abi be᷆ shang mi a ye, ukpor
         mi kee ’inunung ashele a. Mi be le mî ko bendi benunung a ye, ukpor mi be le mî ko
         bendi-biban á."
         14 Bendi-utung Ujon angwu u᷆ kib bendi he umbwo be hà be hwaa lè Ujeso, be bii he le:
         "Ki shi ná a, bel lè bendi Iferesis lı᷆ kong ha Unim lè itung andoale mbee ’unyong,
         ukpor bendi-utung begang befe be ndo itung kpaa or ye?"
         15 Ujeso a fan ābe le: "Ma kong le begaandi abe be be he ’ipam libee bè kwu lè ’imbwee
         he ’unyong ahwu ukyebb ungye ù yi utung ha abe a? Dia! Kunyong ’u ba lè há ahwu be᷆
         be kwu kung ukyebb ungye gbe lè he lè ha abe, saa be hà ndo itung."
         16 Ujeso a bun ityang de be le: "Kì yi lè undi angwu u᷆ kung ’ihwom ’ifufe kpi shī ligia
         aliga angi atim ye. Gbe undi a shi ná, kihwom ashi ’ifufe ’i gie aliga angi atim,
         ligia angi lifufe li fel go hwà a᷆ngi litim.
         17 Ki shi lè undi angwu u᷆ kung ’utyuo ahwu ’ì so-i tı᷆m fe he ’ito ukwob inyia angwu
         u ndo kaa ye. Gbe a shi ná, hà ’utyuo ’u tya paa ukwob inyia wa he itang, kutyuo lingyor,
         kito ukwob inyia lingyor. Kì yi le bè kung ’utyuo ahwu ’u᷆ tim fe he ’ito ukwob inyia
         angwu ù so ’ifufe hwan, hè ukwob inyia or, kutyuo or, bì ban ye."
         18 Nya a na Ujeso a maa de be ashin, ungikye angwu a ma yi ukaandi he ushom angwu Ijuus
         ı᷆ kwu liwu a be hwaa lè he, tim anung he itang fe-e, u de-e le, unwaa-ma angwu ungingye
         a hwō. Ù be tyua he ’ubwo he-e ù tem wum.
         19 Ujeso befe lè bendi-utung bema be kung bo gbe utung ha ahe.
         20 Nya a na be maa te lè ’ukwo, ungingye ususo angwu a ma wu anung kpamm lè wu he aze
         lihwo lè ngi afee a be há he liwu. A bel tang Ujeso lè he item, u tyua he ’ubwo he
         ungwu aliga.
         21 A kong ha ahe lityam le: "Gbe mi tyua he ’ubwo he aliga afe-afe or, mi mbee."
         22 Ujeso a bel àshì nde-e, u de-e le: "Unwaa-gi, shī shell ye. Abongale ugang a shi-a
         wo mbee." Ungingye umen ana a ma mbee nya ’ukwo-ukwo.
         23 Ujeso a hà gye he ushaale úkaandi ana. A ndè le bendi abe be᷆ ki lihwu be shi ’ihwee
         kangg.
         24 A de be le, befe puu bè gye he igye. Unwaa a hwō ihwō ye, a mbu ’unde a. Puu ubell
         be keb be fel gwee he.
         25 Bendi be shul he igye shul-shul, Ujeso a gbe gye há he ’ipo unwaa umen ana lè kwu-e
         ’ubwo he ’ubwo. A bo ’inaa.
         26 Be ma bun àshi ’i shi de bendi mbee ’ubong ’umen ana puu.
         27 Ujeso a gbe lè nya, u gya. Nya a na a maa te lè ’ukwo, bendi befee abe be hwuà ashi
         be pwom he. Be fel gaa le: "Igia Udebid, kwu lè beshi ha abel."
         28 Ujeso a gbe gye he afee ushom. Bendi abe be hwuà ashi be lè hwaa lè he. Ujeso a kung
         bii ābe le: "Ma bong le mi mbee amen mbee a?" Be bong le: "Eng, ukaandi."
         29 Ujeso a kung abwo tyua ābe he atong-shi, u de be le ’ì shi ābe nya a na be bong.
         30 Atong-shi a kung buu. Ujeso a tye be uten le bè de undi áshi ye.
         31 Ukpor be lè bun gbe lè Ujeso de bendi mbee ’ubong ’umen ana puu.
         32 Nya a na bendi be maa gbe lè há, bendi besuso be be lè undi angwu a kwom umbell be
         hwaa lè Ujeso. Ikeb ibibi i ma yi ha ahe.
         33 Ujeso a ndō ikeb ibibi ana, i fem lè ha ahe fem-fem, ungikye ana u fel kong likong.
         Ki ma kwu bendi he ’uhwo, be fel da le be wa ndè ’iwom ’itaa i he Izwell ngye ye.
         34 Bendi Iferesis be de le usu bibibi na᷅ a ke Ujeso ikeb le ù ndō ikeb ibibi.
         35 Ujeso a tan mbee ashi ’ubong puu. A maa hwua bendi he ishom ibell angi be᷆ kwu liwu,
         u bun ’isom ’inunung de bendi gbe lè Kusu Unim, u mbee bendi lè he bitaa angmam atyetye-atyetye.
         36 A ma nde liwu bendi, beshi be shi-e lè be likorye be maa kpa ’ingie faale undi angwu
         u᷆ ndè gbe lè be nya a na ìtiā angi ì yi faale undi angwu u᷆ kang āngi a.
         37 A kung de bendi-utung bema le: "Agbudyu a go lè afemale, ukpor bendi abe be᷆ fem
         bè yi gbungg ye.
         38 Mà bii ugyang utia le ù mbee som bendi abe be᷆ fem agbudyu gye há he utia."

1 Ujeso a ko bendi-utung abe lihwo lè be befee be he ’iteng ken. A ke be ikeb le bè
         ndō ikeb ibibi lè ha bendi, be mbee bendi lè he angmam puu.
         2 Azen bebwaa-isom bema, bendi lihwo lè be befee na᷅ à yi nyin: Usaimun angwu a kwù
         le Ipita lè ungwende, Andru, lè bebwaa Uzebedi befee abe be maa ko le Ujems lè Ujon,
         3 lè Ufilip lè Ubatilomi lè Utormas lè Umatyuo angwu a maa kpē ukpanda lè Ujems angwu
         a ma yi unwaa Alfiyes lè Utadyus,
         4 lè Usaimun angwu a ma yi he liwu Ijuus angi li kee le be kwa lè ’uhwo-bell, lè Ujudas
         Isikariyot angwu a ma ndyebb Ujeso zi ha bendi-linaa bema.
         5 Nya a na Ujeso a kam le u som bendi bemen lihwo lè be befee i gya he igye, a de be
         le: "Mà gye he ’ubong bendi abe bè yi Ijuus a ye or, ngwu mà gye he Usameria or ye.
         6 Mà gye he bendi Izwell a. Bè yi nya a na ìtiā angi i nim a.
         7 Mà lì bun de be le baale be᷆ nde ná Unim u᷆ fem Kusu ’uma he igye.
         8 Mà mbee bendi-angmam, ma wum bendi lè he lihwu, ma shi a᷆be akpaa be taa, ma ndō
         ikeb ibibi lè ha bendi. Má kpē ’isom ’inunung faale ’ugia akele, men or mà lè bun
         ’isom ’inunung faale ’ugia akpēle.
         9 Mà shī fe únde he ibam te lè he ye.
         10 Mà faa ibam lizi or, ngwu mà kwu aliga afee or, ngwu mà kwu ikwob abee ifee or, ngwu
         mà kwu utyuu or ye. Kì yi le bè ke undi aki ashi ’i fong he lè shi.
         11 "He ’iteng ’iyang-yang ashi ma᷆ gye, mà lè kee undi angwu u᷆ bong kpē men. Mà kwu
         ha ahe kpamm ma gbe gbe lè há he ’iteng ’imen ana.
         12 Ushu uyang-yang angwu ma gye, mà de bendi abe bè yi há le Unim ù ke be ’ukwun.
         13 Gbe bendi abe bè yi há be kpē men, ma tyang ’ukwun ’umen i ’u ngyor kwu ha abe. Gbe
         be kpē men ye, be tem kwu lè ’ukwun ye.
         14 He ’iteng ashi ma te, bendi be kpē men or, ngwu bè dang ’utyung gyo amen or ye, ma
         gbe lè há, ma shell ’umbulmbul lè he abee āme᷅n wu ābe he itang.
         15 Mà ngye dangg le he Liti angi Unim u᷆ be tang ushe u ba nda bendi abe he Usodem lè
         Ugomoro beshi hwà bendi bemen ana."
         16 "Mi som amen le mà te lè kwu ná ìtiā ı᷆ kwu he liwu inyia ibibi a. Mà bi lishi ná
         ìshiı᷅, ma kwu lè ’uhwo ambwele ná lilulu.
         17 Mà baa ’uhwo-men likorye bendi be ba kwa amen gya he ukoto le bè maa amen ushe, be
         be kpam amen ikwun he ishom ibell angi be᷆ kwu liwu.
         18 He ’uhwo ’ugi be ba kwa amen lè ka bekaandi lè besu hè be bè maa amen ushe. Há na᷅
         ma᷆ be nde ’ukwo bun ’isom ’inunung de be befe lè abe bè yi Ijuus a ye.
         19 Gbe be kwu amen gye lè men he ’ipi be᷆ maa ushe, mà waa ufung gbe lè ashi ma᷆ lè
         kong lè ’itaa ashi ma᷆ be kong āshi ye. Unim u ba ka amen igie angi ma᷆ kong he ’unyong
         ahwu ’unyong ’umen ana ’u fel.
         20 Men na᷅ ma᷆ be kong ye, Ukatia Kunyong Unim na᷅ u᷆ be kong gbe ha amen.
         21 "Bendi be fel ba kung bebwandabell ka le bè gwu. Betyam bebwaa be be kung bebwaa-bell
         ke le bè gwu. Bebwaa be nem be fe betyabell lè bendabell ye, be be kung ābe ke le
         bè gwu.
         22 Bendi puu be ba tel amen he ’uhwo ’ugi. Ukpor undi angwu a ngyor naa genn fe Unim
         lè wu he umbee-likel u ba kwa lè likpan ’unyong.
         23 Gbe be ke men ’ingie lè he ’ubong ahwun, mà buu gye he ’ubong ’ususo. Ma ba sha aki
         āme᷅n mbee ashi Izwell puu mà ukpong mi Unwaa Undigye, mi hà be ye.
         24 "Undi uhwuale u dyam hwà undi angwu u᷆ hwua he ye; ufee u dyam hwà átyám ye.
         25 Undi uhwuale u kaa he-e ù fel ná undi angwu u᷆ hwua he; ufee u kwu ná átyám. Gbe
         be᷆ ko ugyang ushu le Ubielzebul, hà be ba ko bendi bema bitaa azen abi bi ban hwò
         anyina!"
         26 Ujeso a mbee kong le: "Mà shī shell bendigye ye. Kiwom ’iyang-yang ashi be᷆ nyia
         shì, ki ba fem he igye. Kiwom ’iyang-yang ashi ’ì yi he ’undyell, bendi be ba ngya
         āshi.
         27 Kiwom ashi mı᷆ nyia de men lè ’usu, mà kong āshi lè ishu; kiwom ashi ma gyo he ’undyell,
         mà lè kong āshi he ’ugbo.
         28 Mà shell bendi abe be᷆ gwu agwo, be gwu ’ūnyōng mbee ye a ye. Mà shell Unim angwu
         u᷆ gwu agwo or, kūnyōng or, fe he ’índē a.
         29 Be ka lishishe lifee ukobo ken a, ukpor kashishe ken or ’a mbwa he itang, Atyamen
         u mor angyele ye.
         30 Men ufe, Unim a bo ngye ’ugii igil he lishi līme᷅n or.
         31 Mà shī shell ye, undigye ken ù yi Unim he ’ukpo hwò lishishe gbamm."
         32 "Undi uyang-yang angwu a kong de bendi gboo le ù yi ke-m mi a, mi ba sha he ná he
         ashi Atyagi angwu he lifung-atabe.
         33 Ukpor undi angwu a swan gboo le ù yi ke-m mi a ye, mi ba swan he he ashi Atyagi angwu
         he lifung-atabe."
         34 "Mà shī gim le mi be lè ikwun a he igye i ye, mi be lè ’ùkyē a.
         35 Mi be le mî shi betyam bebwaa befe lè bebwaa-bell bè fel linaa ha bende, mi shi benam
         bebwaa befe lè bebwaa-bell be fel linaa ha bende, mi shi bengye libee befe lè bendabell
         ushu be fel linaa ha bende.
         36 Bendi-linaa undi be fel ba ba lè ha ahe ’ikwu-lihwan a.
         37 "Undi angwu ’i nyin he lè atyam or, anam or, hwo-m mi, hà a kpè le u kwa undi-utung
         ugi ye; undi angwu ’i nyin he lè unwaa-ma ungikye or, ungingye or, hwo-m mi, hà a
         kpè le u kwa undi-utung ugi ye.
         38 Undi angwu a bong lihwu, kung ’ikpakpaa ’ima ashi be᷆ be maa he bee so pwom mi ye,
         hà a kpè le u kwa undi-utung ugi a ye.
         39 Undi angwu u᷆ kaa le u kpan lishi lima, hà a nim lè ’uhwo-ma; undi angwu u᷆ bong
         lihwu he ’uhwo ’ugi na᷅ u᷆ be kwu lè likpan."
         40 "Undi angwu a kpe men, hà a kpe i-mi a. Undi angwu a kpe-m, hà a kpe ufe angwu a
         som i-mi a.
         41 Undi angwu a kpe unwaa-isom Unim le bwo ù yi unwaa-isom Unim a, Unim u ba ka he ufe
         or lifem. Undi angwu a kpē undi ununung le bwo ù yi ununung a, Unim u ba ka he ufe
         or lifem.
         42 Undi angwu a ke undi-utung ugi angwu ù yi ilaa-ilaa or umbwo le bwo ù yi undi-utung
         ugi a, u ba kpa lifem lima."

1 Ujeso a ke bendi-utung bema abe lihwo lè be befee utebb anwun puu, a hà gbe lè há
         ’iteng ’imen ana lè bun ’isom Unim de bendi he ashi angi à yi kpee-kpee.
         2 Bendi-utung Ujon angwu u᷆ kib bendi he umbwo be be he igaadye de-e gbe lè aki angi
         Ujeso Ukristi u᷆ shi. A hà som ābe besuso hwaa lè Ujeso.
         3 Be lè bii Ujeso le: "Wo na᷅ Ujon a maa de le wo ba à, hà lì ndor lishi undi ususo?"
         4 Ujeso a de be le: "Mà tem lè de Ujon biwom abi ma gyo, ma mbee ndè.
         5 Bendi abe be hwuà ashi be fel nda, abe be hwō abee be fel tan, abe akpaa be taa,
         abe be kwom atyung be fel gyo, akwom a wum, bendi-likaa be gyo ’isom ’inunung.
         6 Undi angwu u᷆ tyāng ityang gbe lè mi ye, ù yi undi igor."
         7 Bendi-utung Ujon be kung tem. Ujeso a keb akongale ha bendi gbamm abe bè yi há gbe
         lè Ujon. A bii ābe le: "He ’unyong ahwu ma maa lè hwaa lè Ujon he afee libeb, ma maa
         ndor lishi le ma la nda ’ibang a há? Abia angi ’ufem ’u shì nii āngi â, hà ma maa
         la nda ’ibang á?
         8 Ma maa la nda undi angwu a fe bihwom binunung â? Bendi abe be᷆ fe bihwom ’itaa ana,
         be mbu ’ingbebb, be nda᷆ he ishaale besu a.
         9 Ma maa ndor lishi le ma la nda ’ibang a? Undi angwu u᷆ tye ugie ’isom Unim a ye a?
         Undi angwu u᷆ tye ugie ’isom Unim a ye a?" A tem lè shi fan le: "Eng, ukpor má ngye
         le ma ma ndè undi angwu a dyam hwò bendi abe be᷆ tye ugie ’isom Unim abe leěti.
         10 Ujon na᷅ undi angwu u᷆ tye ugie ’isom Unim a ma fee he ’ushia Unim gbe lè he leěti
         le Unim a de le, unwaa-isom uma ufe Unim ù yi nyin. U ba som he ta-m lè he ’ushu he-e
         ù shi ’ukwo ndor mi.
         11 Mi kee le mà ngye le Ujon angwu u᷆ kib bendi he umbwo a ma dyam hwò bendigye puu,
         ukpor undi uyang-yang angwu a kpe Unim ná Usu uma, mà undi umen ana ù yi he ’ukpo
         ye or, a fel he ’ukpo hwò Ujon.
         12 Kung lè he ’unyong ahwu Ujon a ma be bun ’isom ’inunung kpamm be kwom ’unyin i, bendi
         be kaa kangg hè be bè kwu lè libwo he Kusu Unim. Kanaa-anaa i or, bendi abe bè yi
         lè ikeb bè so-i kaa hè be bè kwu lè libwo limen ana.
         13 Bendi abe be maa tye ugie ’isom Unim puu lè Iten Umosis be maa kong gba lè Kusu Unim
         kpamm be kwom he ’unyong ahwu Ujon a maa kib bendi he umbwo.
         14 Gbe ma fe lityam ha ’isom ’ibell, Ujon ù yi ná Ilaja angwu be maa kong gbe lè abele
         uma a.
         15 Gbe mà yi lè ’utyung ’igyo, mà gyo."
         16 Ujeso a mbee bii le: "Mì kung bendi abe ati anyin paa ha ’ibang a?" A tem lè shi
         fan le: "Bè yi ná inwaabwan ı᷆ kwu he ushokwo ’ate nà. Likwu ken li ko da likwu angyell
         le:
         17 ’Li kem libee fe men, ma ngyor ye. Li ki lihwu, men ma ki ye.’
         18 Ujon a maa ndo itung, u ngwo ’utyuo ye. Bendi be maa da le u ngyor lityuo.
         19 Mi Unwaa Undigye, mi be mi za᷆ bizizi, mi ngwo bingwungwo. Bendi be da le: ’Mà ndè
         ungikye anwun. U sha uwub lizi, u mbee ngwo betyuo kangg. A ngwee ’udim ha bendi abe
         be᷆ kpē ukpanda lè abe biban.’ Bendi abe bè yi lè lishi abyele Unim, likpe libell
         li tyung le lishi abyele Unim lì yi ’igyang a."
         20 Ujeso a kong bia bendi āshì angi a ma shi bikwele-uhwo gbamm, likorye be bel àtyám
         lè he biban ye.
         21 A de le: "Ki ba kwa ’ibibi ka amen, bendi abe he Ukorazin lè abe he Besaida. Mì shi
         bikwele-uhwo he Utaya lè Usaidon ná mi shi ha amen ’ubong nyin, hang bendi abe bè
         yi há be fe akpen, be kem atyung wu ’uhwo-bell leěti hè ’ì tyung le be bel àtyám lè
         he biban ashele.
         22 Mà ngye le he atan-lengi anwun Unim u ba ndà bendi Utaya lè Usaidon beshi hwà amen
         he Liti angi u᷆ tang bendi ushe.
         23 Men bendi Ukapanyam befe, ma kong le Unim u ba kung amen gya he ’usi-usi a? Dia!
         U ba keb amen gya há he itang gungg. Bikwele-uhwo abi mi shi ha amen ’ubong i, mì
         shi ābi he Usodem a, hang Usodem ù so igye.
         24 Mà ngye le Unim u ba ndà bendi Usodem beshi he Liti ushe amaale hwà amen."
         25 He ’unyong ’umen ana Ujeso a kung kong ha Unim le: "Atyagi angwu ù yi lè lifung-atabe
         lè igye i, mi pee-a ná wo kung biwom abi wo ndyell lè ha bendi abe be bi lishi lè
         abe be ngye biwom, tyung bendi abe be ngye ’iwom ye.
         26 Atyagi, ki ngbebb-a wo-gyang le wò shi ashin.
         27 "Atyagi a ke-m biwom puu. Kì yi lè undi angwu a ngye-m, mi Unwaa-ma, dangg fem Atyagi
         tyang ye. Ki shi lè undi angwu a ngye Atyagi dangg fem i-mi Unwaa-ma, lè bendi abe
         mi kee le mi tyung ābe áhe tyang ye.
         28 "Men puu abe ma so bengbebb be᷆ ngbēbb amen, mà be hwaa lè mi, mà mi ba ka amen ’ūnyōng
         ashwele.
         29 Mì yi katiaa, mi dim idim ye. Mà shi nya a na mi de men, mà hwua lè ha ami, mà àtyám
         āme᷅n a kwa lè ikwun.
         30 Aki ashele utung ha ami à yi lè ’indee ye; ūkpòng angwu mı᷆ be so amen u ngbe᷆bb
         ye, ù yi fěē."

1 Ki gbe ’igbe ye, Ujeso a lè tan gbe he utia utung ha bendi-utung bema he liti uwell
         Ijuus. Itung i maa ndo bendi-utung bema. Be maa fel tang biwom abi bì yi ìtǒng ná
         abung, gbel ābi he abwo keb azēle.
         2 Bendi Iferesis be nde be, be kung de Ujeso le ù ndè ná bendi-utung bema be᷆ ban uten
         ubell angwu liti uwell.
         3 Ujeso a kung fan ābe le: "Ma wa bo gbe lè ’iwom ashi Usu Udebid a ma shi he ’unyong
         ahwu itung i maa ndo ābe befe lè bendi-utung bema ye a?
         4 A ma gye he Ushom Unim lè kung ibred angi ì yi ta-ta ke Unim kung zī teng ke bendi-utung
         bema. Mà na Iten i ma bong le bè zī āngi ye or, be ma zī āngi. Bendi abe be᷆ shang
         Unim befe-befe na᷅ be maa zī āngi.
         5 Ma wa bo ashia Iten Umosis le he liti uwell bendi abe be᷆ shang Unim he Ushom Unim
         be maa ban uten liti uwell ye a? Be maa za᷆ libi he ashele ashin ye.
         6 Mà ngye le ’iwom ’ì yi nyin inyin ashi ’i dyam hwò Ushom Unim.
         7 Kiwom ashi be ma fee ndor leěti le mi kee bityuale ashangale a ye, mi kee inunung
         ashele a, mà ngye likpe áshi hang ma ben bendi abe be zī libi ye.
         8 Mi Unwaa Undigye, mì yi lè ikeb le mi da bendi ashi bè shi he liti uwell."
         9 Ujeso a gbe lè he ’iteng ’imen ana lè ngwee he ushom angwu Ijuus ı᷆ kwu liwu.
         10 Undi ususo a ma yi há angwu a ma hwō ’ubwo. Bendi besuso abe be shi há, be kee le
         be kee àshi be᷆ kwu ’ubwo kwu-e le a mbu he iten. Be bii he le: "Iten ityan i bong
         le undi ù mbee undi he liti uwell a?"
         11 Ujeso a kung bii ābe le: "Gbe undi ken he liwu līme᷅n u nya yi lè ùtiā ken, gbe ùtiā
         angwu há a mbu fe he libell he liti uwell, undi angwu há u nya fěm he ye a?
         12 Undigye ù yi he ’ukpo hwò ùtiā. Iten ityan i bong le lì kpell undi he liti uwell."
         13 A kung de ungikye umen angwu a hwō ’ubwo ana le ù ndaa ’ubwo. A ndaa āhwu, ku tem
         fel kang-kang a ná ahwell ’ù yi.
         14 Bendi Iferesis be kung gbe lè há lè shi itim le bè gwu-e.
         15 Ujeso a gyo gbe lè shi, a gbe lè há he ’iteng ’imen ana. Bendi be ti kwuo pwom he.
         A ma mbee bendi-angmam puu abe be pwom he.
         16 U tye be uten le bè de undi gbe lè he ye.
         17 Ki shi nya a na Azaya angwu a maa tye ugie ’isom Unim a ma kong leěti a. A ma kong
         le Unim a de le:
         18 "Unwaa-gi angwu mi waa som na᷅ ù yi i. Ki nyin mi lè he ’indee-indee. Mi ba kung
         Ukatia Kunyong ugi fa he. Unwaa umen i u ba da bendi puu gbà lè ’igyang ’igi.
         19 U ba shwan ’ushwan or, ngwu ù gaa ’igegaa or ye, u ba naa he ’ukwo gaa ’igegaa ye.
         20 Abia angi a nii shī he itang or, u ba tyam āngi ye. Kìndē ashi ’i la nim or, u ba
         nim āshi ye. U ba ngib lityam kpamm u gbe shi ’igyang ’i hwò ’ibibi.
         21 Bendi puu be ba ndor lishi ha ahe."
         22 Bendi besuso be hà be lè ungikye ususo be hwaa lè Ujeso. Ungikye umen i a ma hwuà
         ashi, u kwom umbell likorye ikeb ibibi i ma yi ha ahe. Ujeso a mbee he. A maa fel
         kong likong, u mbee ndè.
         23 Ki kwu bendi he ’uhwo, be fel bii le: "Unwaa Udebid na᷅ ù nya yi nyin ye a?"
         24 Bendi Iferesis be kung fan ābe le: "U ndō ikeb ibibi le bwo Ubielzebul angwu ù yi
         usu bibibi a ke-e ikeb a."
         25 Ujeso a ngye igim ibell, a kung de be le: "Kubong ahwu ’u tang he abwo keb andoale
         ha bende ’ù hà ndo naa ye. Kikwu-lihwan ashi ’i tang he abwo keb andoale ’ì hà ndo
         naa ye.
         26 Fe gbe bendi Usetan be tang he abwo keb andoale ha bende, hà ’i ze le be tang he
         abwo, be ba naa ye.
         27 Nyong ’ì yi nyin, ma de le mi ndō ikeb ibibi le bwo Ubielzebul a ke-m ikeb a. Ayang
         a hà ke bendi bēme᷅n ikeb le bè ndō āngi? Bendi bēme᷅n begyang be tyung le ma mbeb.
         28 Ukatia Kunyong Unim na᷅ u᷆ ke-m ikeb le mì ndō ikeb ibibi. Ashin ’i tyung le ikeb
         Kusu Unim i fel he liwu līme᷅n mà.
         29 "Kì yi lè undi angwu u᷆ gye he ushom undi angwu ù yi lè ikeb lè kung he bigbor faale
         afaale a kwu-e bua indi ukpong ye. U kwa he bua indi, u hà zī ’ute kung bigbor bima
         lè há he ushom.
         30 "Undi angwu ù yi utung ha ami ye, ù yi linaa ha ami; undi angwu u᷆ kpell mi kam ikam
         ye, u peb ipeb.
         31 He atan-lengi anwun mi de men le undi angwu u᷆ kong ’ibibi ’iyang-yang, Unim u tyang
         ka he, ukpor gbe a kong ’ibibi gbe lè Ukatia Kunyong Unim, ufe, Unim u tyang ka he
         ye.
         32 Undi uyang-yang angwu a kong ban mi Unwaa Undigye, Unim u tyang ke he. Undi angwu
         a kong ban Ukatia Kunyong Unim, ufe, Unim ù hà ndo tyang ka he ye nya a kpamm."
         33 Ujeso a gye ’ushu kong le: "Gbe undi a kee agbe anunung, u kwan ùkwán ununung. Gbe
         undi a kwan ùkwán ubibi, u kwa lè agbe abibi. Be ngya ùkwán uyang-yang gba he agbe
         angi u᷆ wum a.
         34 Men abe ma ngye beshu ná ìshiı᷅, mà yi bendi bebibi, ma nya kong ’inunung ná a? Ungwu
         undi u kong ’iwom ashi ’i sho ha ahe lityam a.
         35 Undi ununung u ba lè ’inunung lè ha ahe lityam angi li sho lè biwom binunung. Undi
         ubibi u be lè bibibi lè ha ahe lityam angi li sho lè biwom bibibi.
         36 "Mi kee le mà ngye le, he Liti angi Unim u᷆ be tang ushe, undi u ba bun likpe liyang-yang
         angi lì yi he ’ukpo ye, angi a kong.
         37 Igie undi igyang na᷅ Unim u᷆ be kung tang he ushe. Igie undi, gbe i be ke-e likpong
         ye, i ka he libi."
         38 Bendi besuso abe be᷆ hwua bendi Iten lè abe Iferesis be kung de Ujeso le: "Ukaandi,
         li kee le wò shi ’ikwele-uhwo ashi ’ì tyung ikeb Unim."
         39 Ujeso a kung kong le: "Men bendi abe he ati anyin ma fel bebibi, mà tem fa Unim or
         ye. Ma kee le ma ndà ’ikwele-uhwo ashi ’ı᷆ tyung ikeb Unim, ukpor mà hà ndo ndà ’isuso
         fem a᷆shi Ujona tyang ye.
         40 Nya a na Ujona a ma kwu he lifung ūkwǎn ukaandi ati akie lè besu bekie, kitaa ’imen
         na᷅ mi Unwaa Undigye, mı᷆ be kwu he likwun ati akie, besu bekie.
         41 He Liti angi Unim u᷆ be tang bendi ushe, bendi Uninibe be ba bo ’inaa nya, be ke
         men libi likorye befe be ma bel àtyám lè he biban bibell he ’unyong ahwu be ma gyo
         Ujona a bun igie Unim. Undi ususo ù yi utung ha amen nyin a dyam hwò Ujona.
         42 He Liti limen ana, usu ungingye angwu u᷆ be lè he Ushiba u ba bo ’inaa nya, u ke
         bendi abe ati anyin libi likorye a ma tan lè he ’ubong ’uma ukong-ukong-ukong lè gyo
         biwom abi Usu Usolomon u᷆ hwua lè lishi abyele. Undi ususo ù yi utung ha amen nyin
         ’anaa-anaa i a dyam hwò Usolomon."
         43 Ujeso a mbee de be le: "He ’unyong ahwu ikeb ibibi ı᷆ fem lè ha undi, i la tan mbee
         libeb kee ’iteng ashi ì kwu sho ’unyong. Gbe i ndè ye,
         44 i tem kong ha ’uhwo-ngi le, i ba tem gya he ’ipi i ma be. I tem la ndà ’ipi ’imen
         ana ’ì yi ’itaa-itaa, bigbor bi shi ndor he ’iteng ábi,
         45 i hà tem la ba lè ikeb ibibi idyong-ifee angi i ban hwò a᷆ngi igyang. Be be fel ha
         undi umen ana, be shi-e u fel ban hwò ’itaa a ma yi lè he ukpi-ikwu. Kitaa ’imen i
         na᷅ ’ı᷆ be shi ha bendi bebibi abe ati anyin."
         46 Nya a na Ujeso a maa kong ha bendi, bebwanam lè anam be be naa he igye. Be kee le
         be kong ha ahe.
         47 Undi ususo angwu a ma yi há a kung de Ujeso le: "Anaa lè bebwanaa bè yi naa he igye,
         be kee le be kong ha awo."
         48 Ujeso a fan le: "Ayang ù yi andagi; beyang bè yi bebwandagi?"
         49 A kung ’ubwo tyung hwaa lè bendi-utung bema, u de le: "Aben na᷅ bè yi andagi lè bebwandagi.
         50 Undi angwu u᷆ shi ’iwom ashi Atyagi angwu he lifung-atabe a kee le ù shi na᷅ ù yi
         andagi lè unwandagi a."

1 Nya he liti limen ana Ujeso a bo lè he ushu angwu á yi kwu gye he ungwu umbwo. A
         bel kwu ko he-e ù hwua bendi biwom.
         2 Bendi gbamm be ma sho kel-kel fe-e. He ashina a bo lè ngwee he ’inong lishor, bel
         kwu há, bendi be sho he ugo-igye.
         3 A hwua ābe biwom gbamm gbe he ityang. A de be le: "Ungikye ususo a ma gye ìtǒng bikwukwan
         awele.
         4 Nya a na a maa wu ìtǒng bikwukwan he utia, ìtǒng isuso i mbu wu lè ubi-ukwo lè ubi-ukwo.
         Linyun li be kpi āngi mbell.
         5 Isuso i mbu pwom he ’ukor he ’ipi itang ì yi gbungg ye. Le bwo itang ì yi gbungg
         ye, itong i mbi akikye.
         6 Ishu i kung bi gwu bikwukwan bimen ana. Bi ma hwō likorye idaa ábi i gye he itang
         ye.
         7 Ìtǒng isuso i mbu wu há ’ipi ikwu agasham ì yi. Nyong agasham a mbi, a mbell nim
         āngi.
         8 Ìtǒng isuso i mbu wu he itang inunung. I mbi, i kaa shi ìtǒng. Aten asuso a shi ìtǒng
         asi adyong, asuso ìtǒng asi akie, asuso ìtǒng lisi lè ngi lihwo."
         9 Ujeso a hà kung de be le: "Angwu ù yi lè ’utyung ’igyo, ù gyo."
         10 Bendi-utung Ujeso be be hwaa lè he, be bii he le: "Ki shi ná a, wo᷆ kong ha bendi
         abena he ityang a."
         11 Ujeso a kung fan ābe le: "Men na᷅ Unim a tyung amen ’undyell gbe lè Kusu ’uma. A
         tyung ābe befe a ye.
         12 Undi angwu ù yi lè ’iwom, Unim u fa shwa he áshi he-e ù kwu lè shi ’ì go kangg gbe
         gyong ’itaa a kee. Ukpor undi angwu ù yi lè shi ye, ake ù yi lè ke zangg or, Unim
         u pan kpa kúng he áke.
         13 Atan-lengi angwu mı᷆ bun gbe he ityang a ù yi le be ndà andele ufe-ufe-ufe, ukpor
         ki nung ābe ye; be gyo agyoale ufe-ufe-ufe, be ngya likpe lima ye.
         14 Be shi nya a na Azaya a ma fee a. A ma fee le Unim a de le: ’Bendi aben be ba gyo
         agyoale ufe-ufe-ufe, be ngya likpe lima ye. Be nde andele ufe-ufe-ufe, ki nung ābe
         ye,
         15 likorye be teb àtyám, be kwom atyung abell, be mbee shib àshì abell, teng ’iwom ’i
         nung ābe, be gyo, be ndè shob, be bel hwaa lè mi, mi tyang biban bibell ke be.’ "
         16 Ujeso a mbee de le: "Liti li ngbebb amen, likorye ma ndà, ma mbee gyo.
         17 Mà ngye dangg le bendi abe be᷆ tye ugie ’isom Unim gbamm lè bendi Unim besuso be
         maa kee le hang be ndà a᷆bi ma᷆ ndè i, be mbee gyo a᷆bi ma᷆ gyo i, ukpor be maa ndà
         or, ngwu bè gyo or ye."
         18 "Mà dang ’utyung hè men mà gyo likpe ityang angi gbe lè ìtǒng bikwukwan.
         19 Ìtǒng angi i mbu wu he ubi-ukwo ì yi ná bendi abe be gyo ’isom ashi gbe lè Kusu Unim,
         ki nung ābe ye, Usetan, usu bibibi, u ba kpa kung ’isom lè ha abe atyam.
         20 Ìtǒng angi i mbu wu he itang angi ì yi akor-akor ì yi ná bendi abe be gyo ’isom Unim
         be kpe shi lè igor,
         21 ukpor ’i ngwee ha abe atyam ye. Be bong ha Unim he ’anwaa ’unyong zangg. Gbe be᷆
         kpē ’ingie likorye be bong ha ’isom ’imen i, be wee abwo nya ’ukwo-ukwo.
         22 Angi i mbu wu he ’ipi ikwu agasham ì yi, ì yi ná bendi abe be gyo ’isom gyo-gyo,
         ufung awaale angwu gbe lè biwom abi he igye anyin lè benyin bingbebb bi gwu ’isom
         ashi be gyo, be nem shi āshi ye.
         23 Ìtǒng angi i mbu wu he itang inunung ì yi ná bendi abe be gyo ’isom, ki nung ābe.
         Be ba lè lifem li kwu ná àtén angi a shi ìtǒng asi adyong, asuso ìtǒng asi akie, asuso
         lisi lè ngi lihwo."
         24 Ujeso a bun ityang isuso de be le: "Kusu Unim ’ù yi ná undi angwu a wu ìtǒng bikwukwan
         inunung he utia uma.
         25 He liti ken lè ’usu he ’unyong ahwu bendi puu bè yi he ’unde, undi-linaa uma a be
         wu ikwu abia há he utia gbe lè há.
         26 Bikwukwan abi binunung bi mbi kaa kpè, bi shi azam, keb ahwanale; abia or a hwan.
         27 Bendi aki ungikye umen ana be be de-e le: ’Ukaandi, ndè le wo ma wu ìtǒng bikwukwan
         inunung ife-ife a ha awo utia? Abia afe a hà be lè hung a?’
         28 Ugyang utia a kung fan ābe le: ’Undi-linaa na᷅ a shi ’imen i.’ Bendi aki be kung
         bii he le: ’Wo kee le lì lè gbel abia angi há a?’
         29 Gyo he le: ’Dia! Gbe ma gbel āngi, ma waa lè bikwukwan or.
         30 Mà tyang ābi bì kaa utung-utung kpamm nyong liti angi be᷆ tam. Mi ba da bendi abe
         be᷆ tam le bè nam abia a ’ushu gbong āngi bua abua-abua ting shī ’ìndē. Be hà tam
         bikwukwan abi binunung fe-m he ābèl.’ "
         31 Ujeso a bun ityang isuso de be le: "Kusu Unim ’ù yi ná ùtǒng angwu be᷆ ko he igie
         Beke le umustad, angwu a zen hwò ìtǒng puu. Undi u kung he kwan he utia, u mbi, u
         kaa dyam hwò bikwukwan puu. U fel ùkwán, linyun li lè shi agwu he ibubu ima."
         33 Ujeso a mbee bun ityang de be le: "Kusu Unim ’ù yi ná iyist angi ı᷆ shi ibred ı᷆
         mbwee nà. Ungingye u kung āngi bell pel ha itasa ifelawa ikie he ’ikpetye, i gbo kpē
         mbee āngi puu."
         34 Ujeso a maa bun biwom abin puu da bendi gbamm gbà he ityang a. A maa da ābe ’iwom
         faale ityang ye.
         35 A ma shi nya a na undi angwu u᷆ tye ugie ’isom Unim a kong leěti a. A ma kong le:
         "Mi ba kong ha abe gbà he ityang. Mi ba da ābe biwom abi bì yi he ’undyell kung lè
         há he ’unyong ahwu Unim a shi igye anyin."
         36 Ujeso a hà gbe lè há he liwu bendi lè ngwee he afee ushom. Bendi-utung bema be kung
         be hwaa lè he de-e le: "De li likpe ityang angi gbe lè abia angi he utia."
         37 Ujeso a kung de be le: "Undi angwu a wu ìtǒng inunung na᷅ ù yi-m, mi Unwaa Undigye;
         38 ùtiá u shi igye anyin; ìtǒng inunung i shi bendi abe bè yi ke Kiteng-usu Unim; abia
         à yi bendi abe bè yi ke Usetan, usu bibibi.
         39 Undi-linaa angwu a kwan abia u shi Usetan. Kunyong ahwu be᷆ tam ’u shi umbee-likel
         liti igye anyin; bendi abe be᷆ be tam be shi idengell Unim.
         40 Nya a na be ma gbong abia ting shī ’ìndē, kitaa ’imen na᷅ ’ı᷆ be kwu he umbee-likel
         liti igye anyin.
         41 Mi Unwaa Undigye, mi ba som idengell igi i la gbong bendi puu lè he Kiteng-usu ’igi
         abe be maa shi bendi be᷆ shi biban lè bendi bebibi abe be teng puu,
         42 la fa he ’inde ’ikaandi he ’ipi be᷆ be kwu ki, be kem ishang lè ’imbwee kangg.
         43 Bendi Unim befe be ba taa ná libwee he Kiteng-usu Atyabell Unim. Gbe mà yi lè ’utyung
         ’igyo, mà gyo."
         44 "Kusu Unim ’ù mbee yi ná ’iwom ashi ’ı᷆ kaa ’ate ashi ’ì yi ndyell he ’upung. Gbe
         undi a gia he, u tyang he ndyell há. U gbe lè há lè igor lè kung biwom bima puu abi
         ù yi lè bi ndyebb zi, u tem lè ndyebb kung ’upung ’umen ana."
         45 "Kusu Unim ’ù mbee yi ná undi-ūshī u shun ’iwom ’inunung ashi ’ì yi ná ’ukpana.
         46 Gbe a lè ndè shi ’i ngbebb ’unung kangg, u tem lè kung biwom abi ù yi lè bi ndyebb
         zi lè ndyebb ’iwom ’imen ana."
         47 "Kusu Unim ’ù mbee yi ná ’ataa ake be᷆ tyang gye he umbwo, ka᷆ lè kwu bitaa īkwǎn
         atyetye-atyetye.
         48 Gbe ’ataa ’a sho, bendi abe be᷆ kwu ìkwǎn be su lè ke gye he ugo-igye lè bel kwu
         ko taa āngi. Be kung ìkwǎn angi inunung fe he bigbor bibell; be kung biziizi lè ìnòng
         lishor wu lè hell.
         49 Kitaa ’imen na᷅ ’ı᷆ be kwu he umbee-likel liti igye anyin. Idengell Unim i ba la
         taa bendi bebibi lè ha abe benunung,
         50 ta lè abe bebibi la tya he ’inde ’ikaandi. Bendi bemen i be ba kya há, kem ishang
         lè ’imbwee kangg."
         51 Ujeso a kung bii ābe le: "Biwom abin bi nung amen a?" Be bong.
         52 Ujeso a kung de be le: "Ashin ’i ze le undi uyang-yang angwu u᷆ hwua bendi Iten,
         gbe be hwua he gbe lè Kusu Unim u kwa nya a na ugyang ushaale angwu u᷆ gye he ’ipi
         ashi a ndor biwom lè kung biwom bifufe lè abi bitim be he igye a."
         53 Ujeso a bun ityang anyin puu, a ha gbe lè há he ’iteng ’imen ana,
         54 gye he ’ubong ’uma. Nya a na a ma yi há, a maa hwua bendi he ushom ubell angwu be᷆
         kwu liwu. Bendi abe be gyo he, ki kwu ābe he ’uhwo. Be fel bii le: "A hà be lè lishi
         abyele anyin lè hung a? A be lè ikeb angi u᷆ shi bikwele-uhwo abin lè hung a?"
         55 Be mbee bii le: "Ù yi unwaa ukapenta a ye a? Umeri na᷅ ù yi anam ye a? Ujems lè Ujosef
         lè Usaimun lè Ujudas na᷅ bè yi bebwende ye a?
         56 Bebwende abe bengingye na᷅ lì yi lè bende i puu ye a? A be lè bimen i lè hung a?"
         57 Be fel tel he. Ujeso a kung de be le: "Bendi be ka undi angwu u᷆ tye ugie ’isom Unim
         ife mbee bipi puu, ukpor bendi abe he ’ubong ’uma lè ’ikwu-lihwan ’ima be ka he ife
         ye."
         58 A shi bikwele-uhwo gbamm he ahe ’ubong ye, likorye be ma fe lityam ha ahe ye.

1 Nya he ’unyong ’umen ana na᷅ Uherod angwu a ma yi usu Ugalili a ma gyo gbe lè Ujeso.
         2 A kung de bendi bema le, Ujon angwu a maa kib bendi he umbwo na᷅ a tem wum lè he
         lihwu. Kife na᷅ ’i tan lè shi u᷆ shi bikwele-uhwo bimen i ’itaa i.
         3 Kitaa i na᷅ Ujon a hwō. Uherod a ma kpē kung Uherodias angwu a ma yi ungye unwanam
         Uherod angwu be᷆ ko le Ufilip. Ujon angwu u᷆ kib bendi he umbwo a maa da Uherod kpamm
         le uten a bong le ù kpē kung Uherodias ye. Uherod a kong, be kwu Ujon be fe-e ashishilika
         te lè he lè fe he igaadye. A shi ashin he ’uhwo Uherodias.
         5 Uherod a ma kee le u gwa Ujon, ukpor a ma shell ná u᷆ gwu-e likorye bendi Ijuus be
         maa da le ù yi undi angwu u᷆ tye ugie ’isom Unim a.
         6 He liti ken Uherod a shi ’ipam awellale liti lihwan lima. Unwaa Uherodias a ma ngyor
         angyor he ashi begaandi puu.
         7 Ki nyin Uherod he lityam. A kung kyebb he le u tyuú he ’iwom ’iyang-yang ashi a kee.
         8 A lè bii anam. Anam a tebb he le ù lè de Uherod le ù tang lishi Ujon angwu u᷆ kib
         bendi he umbwo, fe he undor tyuú he ’anaa-anaa nyin. Unwaa umen ana a lè tem de-e
         nya a na anam a kong.
         9 Ki ban usu he lityam. Ukpor le bwo a ke úkyébb he ashi begaandi bema, a ke uten le
         bè lè shi nya a na a kee.
         10 Uherod a ma som, be lè kwu Ujon há he igaadye tang lishi.
         11 Be be lè lishi lima he undor be ke unwaa umen ana. Ufe u kpe ngi lè ke anam.
         12 Bendi-utung Ujon be be kung ’ikem ’ima lè ngi, be hà lè de Ujeso ashi ’i shi.
         13 Ujeso a gyo ashin, a kung gbe lè he ’iteng ashi a ma yi, lè ngwee he ’inong lishor
         gye he ’iteng ashi undi ù yi ye. Bendi be gyo gbe lè shi, be gbe pwom he he abee.
         14 Ujeso a kung fem lè he afee ’inong be ndè liwu bendi. Beshi be kung shi-e lè be kangg.
         A ma mbee bendi-angmam abe be be há.
         15 Nya he likwulukwu limen ana bendi-utung bema be be hwaa lè he, de-e le: "Likwulukwu
         li gyebb mà. Bendi be ndē nyin he ’iteng ashin ye. De bendi le bè ndo gye he ishaale
         hè be bè lè kee lizi ndyebb zi."
         16 Ujeso a kung de be le ’ì yi kpe-kpe le bè gye ye. Befe-gyang bè ke be ashi bè zī.
         17 Be kung de-e le bè kee-kee yi lè bikem ibred bidyong lè ìkwǎn ifee a.
         18 Ufe a kung de be le bè be lè bi. Be te lè bi.
         19 A kung de bendi bemen ana, be be kwu ko he bikpam. A kpē bikem ibred bidyong lè ìkwǎn
         ifee ana kwu he abwo, u kung àshì gye he ’usi lifung-atabe pee Unim. A kung ibred
         bun ibun ibun kung ke bendi-utung bema, be kpē ke bendi abena.
         20 Puu ubell be ma zī gwul. Bendi-utung Ujeso be gbong bigem abi be zī bi teng. Be sho
         bitetel lihwo lè bi bifee.
         21 He liwu bendi abe be ma zī lizi ana, bekaandi bengikye befe-befe be maa mbee asi
         lisi ’ugbe lihwo lè ’ugbe ’afee lè bendi asi lihwo, fem bengingye lè inwaabwan tyang.
         22 Ujeso a hà de bendi-utung bema le bè lè ngwee he afee ’inong ndo gye he igbindi umbwo
         angwell. A hà de bendi abe be teng le bè ndo gye.
         23 A de bendi, be gbe ligye puu, a mbo gye he ’igugo ututeb lè kong ha Unim. Likwulukwu
         li gyebb, Ujeso a ma yi há he ’igugo ututeb.
         24 Kinong ’i shi he ’udyan umbwo. Ushob umbwo a maa bong ’inong ’ì te sii ye, likorye
         ’ufem ’u maa shà ndà àshì hwaa lè ’ife a.
         25 He ashi liti Ujeso a tan he likwu umbwo lè hwaa lè be.
         26 Bendi-utung bema be ma fel he ’ushell he ’unyong ahwu be nde-e u᷆ tan he likwu umbwo.
         Kushell ’u ma shi ābe be ma fel gaa le: "Uhwutang a."
         27 Ujeso a kung de be nya ’ukwo-ukwo le: "Mi a; mà shell ye."
         28 Ipita a kung de-e le: "Atyagi, gbe ’ì yi awo a, wo de-m le mî tan he likwu umbwo
         be hwaa lè wo."
         29 Ujeso a kung de-e le ù be. Ipita a fem lè he afee ’inong tem abee he likwu umbwo,
         u ndo la hwaa lè Ujeso.
         30 Ipita a ndè ’ufem ’u shà kangg, u fel shell. A keb animale gye he liten umbwo, u
         fel kya ko Ujeso le ù kpan he.
         31 Nya ’ukwo-ukwo Ujeso a ndaa ’ubwo kwu-e, u de-e le: "Wo fe lityam ha ami gbungg ye.
         Ki shi ná a, wó yi fel tyāng ityang?"
         32 Be lè kwu he afee ’inong. Kufem ’u kwun.
         33 Bendi-utung Ujeso abe be teng be pee Ujeso, de-e le: "Wò yi Unwaa Unim a ’igyang."
         34 Be gyong umbwo ukaandi gye he ’ipi ashi be᷆ ko le Ugenesaret.
         35 Bendi be shob Ujeso. Be som ko bendi-angmam abe bè yi he abong angi à yi há kel-kel.
         Be be lè be hwaa lè Ujeso.
         36 Be tim Ujeso anung le ù tyang bendi-angmam bè tyua he ’ubwo he ungwu aliga ufe-ufe
         or. Bendi puu abe be tyua he ’ubwo bé mbeē.

1 Bendi Iferesis lè bendi besuso abe be᷆ hwua bendi Iten be be lè he Ujeruselem be
         hwaa lè Ujeso. Be bii he le:
         2 "Ki shi ná a, bendi-utung begang be᷆ ban itel angi betietyan be ke li? Be to abwo
         he ’ukwo ahwu ’ù yi kpa-kpa ná itel ityan ì yi mà ukpong be hà zī lizi ye."
         3 Ujeso a kung bii ābe le: "Ki shi ná a, men ma᷆ ban Iten Unim, ma shi iten angi īme᷅n
         igyang?
         4 Unim a de le: ’Fe atia lè anaa,’ u mbee de le undi angwu a kong ban atyam or, anam
         or, bè gwu-e.
         5 Ukpor men ufe ma hwua bendi le gbe undi ù yi lè ’iwom ashi hang a kung kpell atyam
         or, anam or, gbe a ko āshi le kuke Unim,
         6 hà ’ì nem yi le ù ke atyam lè anam ife ye. Na᷅ ma᷆ ban Iten Unim shi imen nyin ’itaa
         i á.
         7 Men abe mà yi àshì lè benyin, lityam lè bebong, Azaya a ma kong ’igyang a gbe lè
         men. A kong le, Unim a de le:
         8 ’Bendi aben be ka-m ife he ungwu ufe-ufe a. Ukpor àtyám abell à yi lè ’igbe lè ha
         ami.
         9 Ìfé angi ’itaa i ì yi ’idideng a. Be hwua iten bendigye nya a na ì yi àngi igi a.’
         "
         10 Ujeso a hà ko bendi abe bè yi há be hwaa lè ’uhwo-ma, u kung de be le: "Ashi mi ndo
         de men i, mà dang ’utyung gyo āshi hè ’ì nung amen.
         11 Kiwom ashi undi u᷆ kung fe he ungwu na᷅ ’ı᷆ ban he ye, kiwom ashi u᷆ kong lè he ungwu
         be he igye na᷅ ’ı᷆ ban he."
         12 Bendi-utung bema be hà be hwaa lè he, bii he le: "Wó yi nya ngye le bendi Iferesis
         bé yi fel he ingywo he ’unyong ahwu wó yii kong igie anyina bee?"
         13 A kung ityang bun le: "Kikwukwan ’iyang-yang ashi Atyagi angwu he lifung-atabe na᷅
         a kwan ye, be wob āshi lè idaa lè idaa tyang lè hell."
         14 A hà de bendi-utung bema le, "Mà tyang ābe bè shi a᷆shi befe be kee. Bè yi bihwua-ashi
         bekaandi a. Ki shi le gbe undi angwu a hwuà ashi u᷆ teng unde-ma uhwua-ashi, befe
         a puu befee be la mbwa fa he libell."
         15 Ipita a hà kung bii he le ù de be ashi ityang anyin i ze.
         16 Ujeso a kung bii ābe le: "Men or titi ’i wa nung amen ye a?
         17 Kì yi le mà ngye le gbe undi a kung ’iwom fe he ungwu, u za᷆ āshi fa he lifung, u
         ngyà āshi wa lè hell, ki mbee he lè he inyiahwo.
         18 Biwom abi undi u᷆ kong lè he ungwu uma be he igye bi ba lè ha ahe lityam a. Bife
         na᷅ bı᷆ ban undigye.
         19 Igim ibibi angi ı᷆ be lè he lityam undigye na᷅ ı᷆ shi-e u᷆ gwu undi, u kee ungye
         undi, u wul ná bityuale bı᷆ wul, u zì ’azi, u bè uman, u kong ban bendi.
         20 Biwom abin na᷅ bı᷆ ban undigye. Lizi azele faale abwo atoale he ’ukwo ahwu uten a
         kong na᷅ ’ı᷆ ban undigye ye."
         21 Ujeso a hà bo lè he ’ipi a ma yi ana, gye he ’iteng ashi ’i ma yi gwaa ha ashi angi
         be᷆ ko le Utaya befe lè Usaidon.
         22 Ungingye angwu a ma yi undi Ijuus a ye, a ma yi ndē há he ’iteng ’imen ana. A ma
         yi undi Ukenan. A be hwaa lè Ujeso, u ki fe-e le: "Ukaandi, wo igia Udebid, beshi
         bè sha-a lè mi. Ndè unwaa-gi ungingye, ikeb ibibi i kwu-e betye-betye."
         23 Nya a na Ujeso a ma wa fan he ’iwom mà ye, bendi-utung bema be keb be fel da he le
         ù ndō ungingye umen ana lè há. U fem ābe ’ushun gba gyong.
         24 Ujeso a kung fan ungingye umen ana le: "Mi kee-kee be ke bendi Izwell abe bè yi ná
         ìtiā angi i nim a."
         25 Ungingye umen ana a gyo igie imen ana gyo-gyo, a te lè tim anung he ’ushu Ujeso,
         u de-e le: "Ukaandi, hā kpell mi."
         26 Ujeso a hà mbee fan he le: "Ki ngbebb le bè kung lizi bendigye ke ibua ye."
         27 Angwu ungingye ana a kung fan he le: "Ukaandi, kì yi ná. Ukpor ibua or i za᷆ atan
         angi betyabell be taa wu he itang."
         28 Ujeso a hà kung de ungingye ana le: "Wo fe lityam ha ami ’igyang-igyang. Mi hwuà-a
         igben angi wo kee." Unwaa ungingye umen ana a ma mbee nya he ’unyong ahwu Ujeso a
         kong igie anyina.
         29 Ujeso a gbe lè he ’iteng ashina lè gbe gwaa ha ungwu umbwo Ugalili. A mbo gye he
         ’igugo lè bel kwu ko.
         30 Bendi gbamm be be lè bendi abe be hwō abee lè abe be hwuà ashi lè abe be kwom umbell
         lè abe be mbu bitaa angmam atyetye-atyetye be hwaa lè he. A ma mbee ābe puu.
         31 Ki ma kwu bendi he ’uhwo ná bendi abe be kwom umbell be fel kong, abe be hwō abee
         be fel tan, abe be hwuà ashi be fel ndè. Be pee Unim bendi Izwell.
         32 Ujeso a hà ko bendi-utung bema be he ’iteng ken, u de be le: "Beshi be shi-m lè bendi
         aben kangg likorye ’unyin ’i fel ati akie ná be kwu utung ha ami, bè tem yi lè ashi
         be᷆ zı᷆ ye. Nya a na itung ı᷆ ndo ābe i, mi kee le mi da ābe le bè ndo gye he ishu
         ibell faale afaale mi ke be lizi ye, teng itung i la tyan ābe tyang he ’ukwo."
         33 Bendi-utung bema be bii he le: "He hung nyin undi ù ha᷅ ndè lizi hen libeb angi lì
         kpè ke ’igegang bendi aben?"
         34 Ujeso a kung bii ābe le, bè yi lè ’ibang há? Be fan he le, bè yi lè bikem ibred bidyong-ifee
         lè inwaa īkwǎn zangg.
         35 Ujeso a hà de bendi bemen ana le bè kwu ko he itang.
         36 A hà kpē ibred lè ìkwǎn kwu ha ahe ’ubwo, u pee Unim. A kung ābi bun ibun ibun ke
         bendi-utung bema. Befe be hà kpē bi lè ke bendi abena puu.
         37 Befe puu be ma zī gwul. Bendi-utung bema be gbong bigem abi be zī bi teng; bi ma
         sho bitetel bidyong-ifee.
         38 He liwu bendi abe be ma zī lizi ana, bekaandi bengikye befe-befe be ma yi asi lisi
         ’ugbe lihwo, fem bengingye lè inwaabwan tyang.
         39 Ujeso a hà de bendi abena le bè ndo gye. Ufe-gyang a bo lè ngwee he afee ’inong lishor
         ndo he ’igie ’ubong Umagadan.
         
            

         
      
   
      
         16
1 Bendi besuso lè he likwu Iferesis befe lè Isadusis be te lè hwaa lè Ujeso. Be maa
         kung he lè he ’usi hè be bè gyo a᷆shi u᷆ kong. Be de-e le ù shi ’ikwele-uhwo tyung
         ābe hè be bè ngye le Unim na᷅ a som he.
         2 Ujeso a hà fan ābe le: "Men abe likwulukwu lı᷆ gyebb-gyebb, ma᷆ de le nyong bibu
         bi bung gbuu ana liti angi ’uhwo li ba kwa nwongg.
         3 Leèti-leèti, ma de le nyin umbwo u ndor likorye bibu bi gye kpenn. Ma ndà bibu bife
         ma ngya àshi bi tyung le nyin ’i sha, ukpor bikwele-uhwo gbe lè ati anyin mà hà ndo
         ngya likpe ábi ye."
         4 Ujeso a mbee kong le: "Men bendi abe he ati anyin ma fel bebibi, mà tem fa Unim or
         ye. Ma kee le mì shi ’ikwele-uhwo tyung amen a?" A hà swan de be le u sha ’ikwele-uhwo
         tyung ābe ye. Kikwele-uhwo ashi u᷆ be tyung ābe ’ì kee-kee yi àshi Ujona. A hà gbe
         tyang ābe gye he ’iteng ’isuso.
         5 Bendi-utung Ujeso be ma tia umbwo ukaandi kpē igbindi, ukpor be ma well kung ibred
         ye.
         6 Ujeso a de be le: "Mà baa ’uhwo-men teng ’iwom Iferesis befe lè Isadusis ashi ’ì
         yi ná iyist angi ı᷆ shi ibred ı᷆ mbwee i ban amen."
         7 Bendi-utung bema bè fel kong ha bende le: "Ujeso a kong ashin le bwo li be lè ibred
         ye a."
         8 Ujeso a ngye ashi be kong. A kung de be le: "Má fe lityam ha ami gbungg ye. Kife
         na᷅ ’i shi amen ma᷆ kong le ma be lè ibred ye ana.
         9 Nyong ’ì yi i or, ki wa nung amen ye a? Ma nya naa lityam le mi ma kung bikem ibred
         bidyong bun ke bendi asi lisi ’ugbe lihwo lè ’ugbe afee lè bendi asi lihwo be ma zī
         gwul puu a? Bigem abi be zī bi teng bi ma sho bitetel bifung?
         10 Hà bendi abe asi lisi ’ugbe lihwo abe mi ma kung bikem ibred bidyong-ifee ke be,
         ma ma gbong bigem abi be zī bi teng, bi ma sho bitetel bifung?
         11 Ki shi ná a, men ma᷆ fel gim le mí yii kong gbe lè ibred a, he ’unyong ahwu mí yi
         de men le mà baa ’uhwo-men teng ’iwom Iferesis lè Isadusis ashi ’ì yi ná iyist angi
         ı᷆ shi ibred ı᷆ mbwee i ban amen?"
         12 Ki ma hà nung ābe le Ujeso a maa kong gba lè iyist angi ı᷆ shi ibred ı᷆ mbwee a ye,
         a maa da ābe le bè baa ’uhwo-bell lè he biwom abi Iferesis lè Isadusis be᷆ hwua a.
         13 Ujeso a ma gye he lishi Usesaria Ufilipai. A hà bii bendi-utung bema le, bendi be
         da lè ufe Unwaa Undigye, ù yi ayang undi a?
         14 Be kung fan he le: "Bendi-iso be da le wò yi Ujon angwu a maa kib bendi he umbwo
         a. Besuso be de le wò yi Ilaja a; besuso be de le wò yi Ujeremaya a. Gbe ’ì yi ná
         ye, hà wò yi undi angwu a maa tye ugie ’isom Unim leěti a."
         15 Ujeso a hà tem lè shi bii ābe befe le: "Men ufe ma hà de le mì yi ayang a?"
         16 Usaimun Ipita a kung fan he le: "Wò yi Ukristi, Unwaa Unim angwu ù yi uwum a." (Ukristi
         na᷅ Unim a kyebb le u ba som ba he igye anyin le ù kwu Undi-likpan.)
         17 Ujeso a kung de Ipita le: "Wo unwaa Ujon, Unim a ka-a ’ukwun. Undigye na᷅ a hwua-a
         ’igyang ashi wo kong i ye. Atyagi ugyang angwu he lifung-atabe na᷅ a tyung-a ashi
         wo kong i.
         18 Mi da awo le, wò yi Ipita, he utie-ukor anwun na᷅ mı᷆ be tye lìshií liwu bendi abongale
         ligi. Lihwu or li ba kwa lè ikeb le li hwà āngi ye.
         19 Mi ka-a ikeb le wò ndè gbe lè bendi abe bè yi ke Kiteng-usu Unim le ’iwom ’iyang-yang
         ashi wo tel he igye anyin, Unim u tel āshi titi he lifung-atabe. Kiwom ’iyang-yang
         ashi wo tel āshi he igye anyin ye, Unim u ba tel āshi he lifung-atabe ye."
         20 Ujeso a hà tebb bendi-utung bema le bè de bendi le ù yi Ukristi, Undi-likpan a ye.
         21 Kung lè he ’unyong ’umen ana gye ’ushu, Ujeso a maa fel bun gboo da bendi-utung bema
         le, kì yi kpe-kpe le ù gye he Ujeruselem hè bekaandi abe he ’ubong lè abe be᷆ shang
         Unim lè abe be᷆ hwua bendi Iten bè be ke-e ’ingie há kangg. Be ba gwa he, ukpor u
         ba tem wum lè he lihwu he liti angi lekie.
         22 Ipita a hà ko he gye he item, lè swan de-e le ù tem kong ná ye. Unim ù hà ndo bong
         le abin bì shi fe-e ye.
         23 Ujeso a bel àshì ndè Ipita kporr, a kung igie ikaa-ikaa kong ha ahe le: "Usetan,
         gbe-m lè nyin. Wo la teng mi le mì shi ban Atyagi a? Ugim ugang ù yi angwu undigye
         a, ù yi angwu Unim a ye."
         24 Ujeso a hà kung de bendi-utung bema le: "Undi uyang-yang angwu a kee le u pwom mi,
         ù zob ’uhwo-ma. Ù bong lihwu kung ’ikpakpaa ashi be᷆ be maa he bee so, pwom mi.
         25 Undi angwu a kee le u kpan lishi lima, hà a nim lè ’uhwo-ma. Undi angwu a bong lihwu
         he ’uhwo ahwu ’ugi na᷅ u᷆ be kwu lè likpan.
         26 Gbe undigye ù yi lè biwom puu he igye anyin, kibang ’ı᷆ be kwu lifem lima, gbe a
         nim ’ūnyōng ’uma? U ba kwa lè lifem ye, likorye ’ì yi lè ’iwom ashi undi u᷆ be ke
         kpē ’ūnyōng ’uma ahwu ’u nim ye.
         27 He ashin, baale mi Unwaa Undigye, mı᷆ be be he ikeb Atyagi utung ha idengell ima.
         Mi be hwee undi uyang-yang he ashi a shi he igye anyin.
         28 Mi kee le mà ngye dangg le men besuso abe mà yi naa nyin, ma ba hwa᷆ ye, kpamm ma
         gbe nde-m mi Unwaa Undigye, nyong mı᷆ be ná Usu."

1 Ati a gbe adyong, he ledyong-ken Ujeso a kpē Ipita lè Ujems lè unwaande Ujon gye
         lè be he lishi ukwell hè befe-befe bè lè kwu há.
         2 Be lè wu há, Ujeso a gie he ashi abell. Kushu ’uma ’u gie, ku fel taa ná libwee lı᷆
         taa nà. Bihwom bima or bi taa. Bi fel bifung-bifung kpeladadada.
         3 Bendi-utung Ujeso be ndè Umosis befe lè Ilaja be fem há, be kong ha Ujeso.
         4 Ipita a hà kung de Ujeso le: "Ukaandi, kiteng ashin ’i ngbebb ashi lı᷆ ngyor kwu
         i. Gbe ’i ngbebb-a, tyang li lì kaa bebuu bekie, kugang ken, Umosis ken, Ilaja ken."
         5 Nya a na Ipita a maa so-i kong ashina, kibu ashi ’ı᷆ taa ’i ma be shī ābe a kpemm.
         Be gyo lingmam Unim lè ha ’ibu ana le: "Anwun na᷅ ù yi ’iken Unwaa-gi. Ki nyin mi
         lè he ’indee-indee. Mà gyo he."
         6 He ’unyong ahwu bendi-utung Ujeso be gyo lingmam limen ana, be ma fel lè ’ushell
         kangg, be buu lè àshì abell shī fe he itang.
         7 Ujeso a hà be hwaa lè be, u tyua ābe ’ubwo de be le: "Mà shell ye; mà bo ’inaa."
         8 Be bo ’inaa bel àshì shun kel-kel, be tem ndè undi-iso pel ha Ujeso ye.
         9 Nya a na be maa shul ukwell be ’utan, Ujeso a tye be uten le, bè de undi ’iwom ashi
         be ndè ye kpamm ufe Unwaa Undigye, u gbe hwō wum.
         10 Bendi-utung bema be kung bii he le: "Kibang ’ì yi atan-lengi nyong bekaandi abe be᷆
         hwua bendi Iten be᷆ de le Ilaja na᷅ ’ì yi kpe-kpe lē ù be be ’ushu?"
         11 Ujeso a fan ābe le: "Ki ma yi kpe-kpe le Ilaja ù be ’ushu ’igyang he-e ù kam biwom
         puu.
         12 Ukpor mi de men le, Ilaja a be mà. Bendi be shi-e ’itaa be kee likorye be shob he
         ye. Kitaa ’imen i na᷅ bendi be᷆ be shi-m, mi Unwaa Undigye or, ’iwom ’itaa ashi be
         kee."
         13 Bendi-utung bema be hà ndè shob le u kong gbà lè Ujon angwu u᷆ kib bendi he umbwo
         a.
         14 Ujeso lè bendi-utung bema be ma tem be hwaa lè liwu bendi. Ungikye ususo a be tim
         anung he ’ushu Ujeso,
         15 u de-e le: "Ukaandi, beshi bè sha-a lè unwaa-gi ungikye angwu u᷆ mbu ’ishin. He ’unyong
         ahwu ’i kwu-e, kunyong ’ususo ’i sha he u mbwa fa he ’inde; kunyong ’ususo ’i shi-e
         u mbu fe he lishor.
         16 Mí yi be lè he hwaa lè bendi-utung begang, be mbee he mbeè ye."
         17 Ujeso a kung fan le: "Men bendi-umbeb, mì kwu utung ha amen lè ’igbe ná a, ma hà
         fe lityam ha ami? Ma kee le mì ngib lityam lè men ’igbe ná a?" A hà de-e le: "Be lè
         unwaa umen ana ke-m."
         18 Ujeso a kung gaa fe ikeb ibibi ana. I fem lè ha unwaa umen ana, a mbee nya he abwo-abwo.
         19 Bendi-utung bema be hà te lè bii he he ’undyell le: "Kibang a, bel lí yii ndō ikeb
         ibibi ana mbeè ye?"
         20 Ujeso a fan ābe le: "Atan-lengi uma ù yi le, má yi fe lityam ha ami gbungg ye. Mà
         ngye le ’í yi yi le lityam angi ma fe ha ami lì fel kee-kee dyam ná ùtǒng ’ikwukwan
         angwu a zen hwò puu or, hang ma da ukwell le ù kwuo, u kwuo, hang ma sha biwom puu
         mbeè. [
         21 Kiwom ashi ’ı᷆ kee-kee ke undigye ikeb le ù ndō ikeb ibibi angi ’itaa i ’ì yi akongale
         ha Unim lè itung andoale a.]"
         22 Nya a na Ujeso befe lè bendi-utung bema be maa so-i tan he Ugalili, Ujeso a ma de
         be le: "Kunyong ’u ndo fel há ahwu undi u᷆ be kwu-m, mi Unwaa Undigye, fe bendigye
         he abwo.
         23 Be ba gwa-m, ukpor mi be tem wum lè he lihwu he liti angi lekie." Bendi-utung bema
         be ma fel lè ’imbwee kangg.
         24 Ujeso befe lè bendi-utung bema be lè wu he Ukapanyam wu-wu, bendi abe be maa tan
         kpē úndē Ushom Unim angwu he Ujeruselem be lè bii Ipita le: "Ukaandi ūme᷅n u dya úndē
         Ushom Unim a?"
         25 Ipita a bong le u dya. Ipita a hà te lè hwaa lè Ujeso he ushom. Ujeso a kpi ’ikwu
         bii Ipita le: "Kibang ashi wo gim gbe lè ukpanda atyele? Ayang ù yi le ù tye ukpanda,
         begyang ’ubong â, hà begaandi á?"
         26 Ipita a kung de-e le, begaandi na᷅ ’ì yi le bè tye ukpanda. Ujeso a hà kong le: "Ashin
         ’i ze le begyang ’ubong be tya ye.
         27 Le bwo bel ufe, li kee le li sha a᷆shi ’ì shi ābe bè mbu linaa ha abel ye, wo-ò gye
         he umbwo ukaandi lè tyang ukwugya. Ukpi-ikwu ūkwǎn angwu wo kwu, wo buu he ungwu,
         wo fem úndē lè ha angwu u᷆ kpè dye lishi ligi or, ligang or. Kung úndē ana lè dye
         lishi lityan."

1 Nya he ’unyong ’umen ana bendi-utung bema be be hwaa lè he, bii he le: "Ayang a dyam
         hwò bendi puu abe bè yi ke Kiteng-usu Unim?"
         2 A hà kpē unwani lè naa he liwu libell.
         3 A kung de be le: "Mi kee le mà ngye le, gbe ma keb ’uhwo-men tem fel ná inwaabwan
         ye, mà hà ndo kpa Unim ná Usu ūme᷅n ye.
         4 Undi uyang-yang angwu a keb ’uhwo-ma tem fel ná unwani, hà ù yi undi angwu a dyam
         hwò bendi puu abe bè yi ke Kiteng-usu Unim.
         5 Undi uyang-yang angwu a kpē unwani ’itel i or he lizen ligi, hà a kpe-m mi a."
         6 Ujeso a de le: "Bebwani abe be bong ha ami nyin, gbe undi a shi ābe, undi ken or,
         a shi ’iban, hà ’i ban kangg. Ashi le bè kung ’ukor ’ukaandi tye tyuu undi angwu há
         he umbell lè tye he umbwo ukaandi, ki ngbebb hwò a᷆shi le ù shi undi ù shi ’iban.
         7 Ki ba kwa ’ibibi ka bendigye likorye biwom abi bı᷆ shi bendi be᷆ shi ’iban bi go
         hen he igye kangg. Kì yi kpe-kpe le igilale angi ı᷆ shi undi u᷆ shi ’iban i ba, ukpor
         ’i ba kwa ’ibibi ka undi angwu a be lè ngi.
         8 "Undi angwu ’ubwo ’uma a or, kubee ’uma a or, ku᷆ shi-e u᷆ shi ’iban, ù tang āhwu
         tyang hell. Ki ngbebb le undi ù kwu lè likpan lè ’ubwo ken lè ’ubee ken hwò a᷆shi
         le ù kwu lè abwo afee lè abee afee, gye he ’ìndē ashi ’ı᷆ nim ye ngyor igye kpamm.
         9 Undi angwu utong-shi uma na᷅ u᷆ shi-e u᷆ shi ’iban, ù yii waa he tyang hell. Ki ngbebb
         le undi ù kwu lè likpan lè utong-shi ken hwò ashi le ù kwu lè itong-shi ifee, gye
         he ’inde."
         10 Ujeso a mbee kong le: "Mà baa teng ma kong le bendi abe be᷆ ngyor he ashi inwaabwan
         inwaabwan bè yi ilaa-ilaa. Bè yi lè idengell angi he lifung-atabe angi ı᷆ kwu ìtı᷆m
         gbe lè be ha Atyagi mbee ’unyong kpamm. [
         11 Mi Unwaa Undigye, mi be mî kpan bendi abe be nim a.]
         12 "Men ma nya gim le, gbe undi ù yi lè ìtiā asi adyong, angwu ken a waa nim, u sha
         ná a?" A de be le: "U tyang a᷆ngi asi ande lè ngi lihwo lè ngi idyong-inde ndor he
         ’ipi ı᷆ zī abia, gya la shun angwu a nim ana.
         13 Mi kee le mà ngye le, gbe a nde-e, u yal gor kangg he ’uhwo utia ken ana hwà ìtiā
         asi ande lè ngi lihwo lè ngi idyong-inde angi i nim ye.
         14 Kitaa ’imen ana Atyetyan angwu he lifung-atabe a kee le bendi bemen abe be᷆ ngyor
         he ashi inwaabwan inwaabwan i, bè waa nim ken or ye."
         15 "Gbe unwanaa a shi ban-a, wo te lè hwaa lè he he ashi afee de-e ’ibibi ashi a shi.
         Gbe a dang ’utyung gyo-a, hà wo kpan unwanaa.
         16 Ukpor gbe a dang ’utyung gyo-a ye, wo lè kee undi ken or, bendi befee or, fe he ’ikwu
         mbee lè hwaa lè he, hè likong lì mbee he ungwu bendi befee.
         17 Gbe a dang ’utyung gyo ābe ye, wo lè bun āshi de liwu bendi abongale. Gbe a mbee
         gyo ābe befe or ye, wo shi-e nya a na be᷆ shi undi angwu a bong ha Unim ye, ha undi
         angwu u᷆ kpē ukpanda."
         18 "Mi kee le men puu mà ngye le, kiwom ashi ma tel āshi he igye anyin, Unim u tel āshi
         he lifung-atabe or. Àshi ma tel āshi he igye ye, Unim u tel āshi he lifung-atabe or
         ye.
         19 "Mà mbee ngye le, gbe bendi befee he igye i be tim lè bii mi ’iwom ken, Atyagi angwu
         he lifung-atabe u sha āshi.
         20 He ’iteng ashi bendi befee or, bekie or, be kpee he lizen ligi mi kwa utung ha abe
         há."
         21 Ipita a die be hwaa lè Ujeso, bii he le: "Atyagi, gbe unwandagi a shi ban mi, mì
         tyang ke-e ’ugbe ’afung? Mì tyang ke-e ’ugbe ’adyong-ifee a?"
         22 Ujeso a kung fan he le: "E-e-eng, kugbe ’adyong-ifee a ye, tyang ke-e ’ugbe asi akie
         lè hwu lihwo ’ugbe ’adyong-ifee.
         23 "Gim gbe lè Kusu Unim ’itaa i. Ki ma yi lè usu angwu a maa kee le u ngya ’ugii úndē
         uma angwu bendi aki bema bè yi lè he.
         24 A keb akwuale. Be hà be lè undi aki ken angwu a zi-e lihwua igaa unde asisilisi asisilisi.
         25 A ma yi lè úndē u hwee he ye. Ukaandi uma a de le bè kwu-e ufe-gyang lè ungye-ma
         lè bebwaa-ma lè biwom puu abi ù yi lè bi, lè ndyebb zi kpē úndē uma hè be bè hwee
         he lihwua.
         26 Undi ana a bel tim anung he itang, u de ukaandi uma le: ’Ukaandi, kusi mi tim-a anung
         le wò ngib lityam, mbee ke-m ’anwaa ’unyong zangg. Mi ba hwee-a unde ugang puu.’
         27 Beshi be shi ukaandi uma lè he. A de-e le ù ndo gye, a tyang lihwua ke-e.
         28 "Undi umen i a gbe ligye lè kpee lè unde-ma ken angwu a zi-e lihwua úndē zangg. A
         kwu-e, u hwom he abwo he umbell, u de-e le ù hwee he unde uma ’unyin.
         29 Unde-ma a tim anung he itang, tim he anung le kusi ù ngib lityam, mbee ke-e ’anwaa
         ’unyong zangg. U ba hwee he unde uma puu.
         30 A swan, a kwu-e lè fe he igaadye le ù kwu há kpamm u gbe hwee he unde uma.
         31 Bende-ma, bendi aki abe be teng, be ndè ashi a shi. Ki nyung ābe he lityam kangg.
         Be lè bun de ukaandi ubell ashi a shi puu.
         32 "Ukaandi uma a ko he de-e le: ’Wò yi ubibi, mi tyang lihwua angi wo zi-m ka-a, likorye
         wo tim mi anung.
         33 Hang wo kwu lè beshi ha unde-gang ná mí ma yi lè beshi ha awo.’
         34 Ki nyung ukaandi anwuna he lityam kangg. A de le bè kwu undi aki anwuna lè fe he
         igaadye, be ke-e ’ingie há kpamm u gbe hwee he unde uma puu."
         35 Ujeso a fe lishi ityang anyin le: "Kitaa ana na᷅ Atyagi angwu he lifung-atabe u᷆
         be shi amen, gbe undi-undi u᷆ tyang ke unwanam lè he lityam ye."

1 Ujeso a kong ashin puu, a bo lè há he ’ubong Ugalili gye he igbindi umbwo Ujodan
         he ’ubong ahwu be᷆ ko le Ujudia.
         2 Bendi be ma kwuo pwom he. A mbee bendi-angmam abe be be há.
         3 Bendi Iferesis besuso be be kung he lè he ’usi, be bii he le: "Iten ityan i bong
         le undi ù ban libee, gbe ù yi lè atan-lengi a?"
         4 Ujeso a fan ābe le: "Ma wa bo àshi be fee leěti le, kung lè há he ukpi-ikwu Unim
         a ma mbe ungikye lè ungingye ye a?
         5 Unim a mbee de le: ’He atan-lengi anwun ungikye ù tyang atyam lè anam he-e ù gwaa
         ha ungye-ma. Ufe or, ungye-ma or, be fel ná undi ken.’
         6 Bè tem yi bendi befee a ye, be fel anung ken. Bwo Unim na᷅ a shi ābe le bè bee, undigye
         ù shi ban ābe libee ye."
         7 Bendi Iferesis bemen i be tem lè shi bii he le: "Fe ’i shi ná a, nyong Umosis a ma
         ke li uten le, ungikye angwu a kee le u ban libee ù fee ’ushia libee abanale ke ungye-ma
         de-e le ù ndo gye?"
         8 Ujeso a mbee fan ābe le: "Umosis a ma ke men ikeb anyin le bwo ma teb àtyám, ma kpē
         àshi be᷆ hwua amen ye a. Ukpor kung lè he ukpi-ikwu igye anyin ’i ma yi ná ye.
         9 Mi de men le ungikye uyang-yang angwu a ban libee he atan-lengi uyang-yang fem a᷆shi
         le a kwu ungye-ma ha ungikye ususo tyang, hà a shi ’iban agbele ipel a, gbe a lè kpebb
         ungye ususo."
         10 Bendi-utung bema be kung de-e le: "Gbe libee lì yi ashi ’itaa ana á, hà ’i ngbebb
         le undi ù kyebb ungye ye."
         11 Ujeso a kung fan ābe le: "Àshi be kong i, bendi puu na᷅ be᷆ shi āshi mbeè ye. Bendi
         abe bè yi lè ikeb Unim na᷅ be᷆ kee-kee shi ’imen i mbeè.
         12 Bendi gbamm be kee libee ye. Atan-lengi uma na᷅ ù yi i. Besuso be hwō ’ikwu lè he
         lifung andabell. Besuso, bendi be feé ābe ífee᷆. Besuso be swan libee he ’uhwo Kusu
         Unim. Undi angwu u᷆ shi ashin mbeè, ù bong utebb anwun."
         13 Bendi besuso be ma be lè bebwaa-bell le Ujeso ù pwom ābe abwo, u bii Unim le ù ke
         be ’ukwun. Bendi-utung bema be swan ndō ābe.
         14 Ki ngbebb Ujeso ye. A kung de be le: "Mà tyang bebwani bè be hwaa lè mi. Mà swan
         ndō ābe ye, likorye abe ’itaa i na᷅ Unim ù yi Usu ubell."
         15 A hà kung abwo ama pwom ābe, u bo gbe lè há.
         16 He ’unyong ken ungikye ususo a ma be hwaa lè Ujeso, u bii he le: "Ukaandi, kibang
         ’itaa ’inunung ashi mì nya shi mî kwu lè likpan ’unyong angi lı᷆ ngyor igye kpamm?"
         17 Ujeso a tem lè shi bii he le: "Kibang a, wo᷆ bii mi gbe lè ’inunung? Unim ufe-ufe
         na᷅ ù kee-kee yi ununung. Gbe wo kee le wo kwa lè likpan angi lı᷆ ngyor igye kpamm,
         wo ndor iten Unim."
         18 A mbee bii Ujeso le: "Bibang ’itaa iten a?" Ujeso a de le: "Iten angi há na᷅ ì yi
         i. Gwu undi ye. Gbe ipel ha undi ususo fem ungye-gang tyang ye. Zì ’azi ye. Bè uman
         fe undi ye.
         19 Fe atia lè anaa. Kì nyin-a lè unde-gang ná ’i nyin-a lè ’uhwo-gang."
         20 Ungikye umen ana a mbee fan le: "Mi shi iten anyin puu. Kisuso ’i mbee teng le mì
         shi, mi hà kwu lè likpan limen i a?"
         21 Ujeso a kung de-e le: "Gbe wo kee le wo fel gelalala, wo ndo gye ha awo ushu lè kung
         biwom bigang puu ndyebb zi, kung úndē ábi ke bendi-likaa, mà wo kwa lè ’ingbebb he
         lifung-atabe. Gbe wo shi ná, mà wo hà tem be pwom mi."
         22 A gyo ashin gyo-gyo, a gbe ligye ’imbwee-imbwee likorye a ma mbu ’ingbebb kangg.
         23 Ujeso a hà de bendi-utung bema le: "Mi kee le mà ngye le, ki ba kwa lè ’ingie kangg
         ka bendi-ingbebb le bè keb ’uhwo-bell ke Unim le ù kwu Usu ubell.
         24 Mà mbee ngye le, kì yi pie-pie le ’igundu ’ì gbe he ligia uwo hwò a᷆shi le undi-ingbebb
         ù keb ’uhwo-ma ke Unim le ù kwu Usu uma."
         25 Bendi-utung bema be gyo ashin, ki kwu ābe he ’uhwo kangg. Be fel bii bende le: "Fe
         ayang ù ha᷅ be kwu lè likpan ’unyong?"
         26 Ujeso a bel àshì ndè be kporr, kung de be le: "Undigye u kpan ’uhwo-ma mbeè ye. Ukpor
         biwom puu, Unim u sha ābi pie-pie."
         27 Gyo Ipita le: "Ndè, li tyang biwom puu, fel bendi-utung begang. Kibang ’ì ha᷅ be
         kwu lifem lityan?"
         28 Ujeso a kung de be le: "Mi kee le mà ngye le, mi Unwaa Undigye, mi ba fel Usu ukaandi,
         kwa he ’idem ’usu he igye ifufe angi ı᷆ be lè há ’ushu. Men bendi-utung begi, abe
         lihwo lè be befee i, ma ba kwa utung ha ami he bidem ’usu titi, maa àshì Izwell angi
         lihwo lè ngi afee ushe."
         29 A mbee de be le: "Kiwom ’iyang-yang ashi undi a gbe tyang āshi he ’uhwo ’ugi, mà
         ’ì yi ushu or, bebwaa or, bebwende or, atyam or, anam or, ùtiá or, u ba kpa lifem
         hwà abina tyang ’usi-usi, u mbee kpē likpan ’unyong angi lı᷆ ngyor igye kpamm.
         30 Bendi gbamm abe bè yi ’ushu ’anaa-anaa i, be ba fel item; abe bè yi item ’anaa-anaa
         i, be be fel ’ushu."

1 Ujeso a ma bun ityang anyin de le: "Kusu Unim ’ù yi ’itaa ken ha ungikye ken angwu
         a ma yi lè ùtiá. A bo leèti-leèti lè kpē bendi le bè lè shi-e aki ha ahe utia.
         2 A bong le u ka ābe undi-undi únde nya a na be᷆ ke he liti. A kong, be gbe lè kpi
         aki ashele ha ahe utia.
         3 A mbee gye he ushokwo he inde idyong-inde lè ndè bendi-iso bè yi naa hà likor.
         4 A kung de be le: ’Men or titi mà ndo te lè shi-m aki he utia. Mi ba ka amen únde
         nya a na ’ì yi le bè ke.’ Be mà gbe ndǒ he aki ashele.
         5 He libwee ’udyan lishi a mbee kpē bendi aki ’itaa a ken. He inde ikie u mbee lè kpē
         besuso.
         6 He inde idyong angi likwulukwu a mbee gye he ushokwo lè ndè bendi-iso bè yi naa há
         likor. A bii ābe le: ’Kibang a, ma᷆ kung liti libo ban naa nyin?’
         7 Be kung fan he le: ’Likorye ’ì yi lè undi angwu a kpé li he aki ye a.’ Ufe a kung
         de be le: ’Mà ndo te lè shi-m aki ha ami utia.’
         8 "Likwulukwu li kung gyebb angi bè wee aki. Ugyang utia a kung de undi angwu a maa
         ndè gbe lè bendi aki bema le ù lè de bendi aki le bè ma wee, u ko ābe be ukem he-e
         ù ke undi-undi únde uma. U kpi ’ikwu lè abe be be umbee-likel, hà gye ha abe be be
         ’ushu.
         9 Bendi abe be ma kpi aki he inde idyong, a ke be undi uyang-yang únde ná be᷆ ke undi
         he liti libo.
         10 Bendi abe be kpi aki ’ushu be be le be kpa úndē. Be maa kong le befe be ba kpa únde
         u go hwà a᷆be be be umbee-likel. Ukpor a ke undi-undi ’itaa ken.
         11 Be kpē unde ubell keb inem anemale fe ugyang utia.
         12 Be kong le: ’Bel abe li shi aki liti libo gbangg, ishu i bi li na᷅ wo ke li únde
         ’itaa ken ha abe be kee-kee shi aki he ’anwaa ’unyong zangg a?’
         13 A kung de undi ken le: ’Udim-gi, gyo mi. Mi sha-a zī izi ye, likorye wo-gyang na᷅
         wó yi bong le wo sha aki he liti he únde ’itaa ana.
         14 Kanaa-anaa i wò kung únde ugang ndo gye. Mi ke men a puu ’itaa ken, mà angwu há a
         kpi ’ushu or, umbee-likel or.’
         15 Atyam a hà bii he le: ’Mì nya yi lè ikeb le mi sha ’iwom lè únde ugi ’itaa mi kee
         ye a? Wo bung ashi le bwo mi ke faale ’akwukwell â?’ "
         16 Ujeso a kung kong le: "Ashin na᷅ ’ı᷆ tyung amen le bendi abe bè yi item, be ba fel
         ’ushu; abe bè yi ’ushu, be be fel item."
         17 Nya a na Ujeso befe lè bendi-utung bema be maa ndor àshì gye he Ujeruselem, a ko
         ābe lihwo lè be befee gye he ufaa kung de be le:
         18 "Mà gyo, li gya he Ujeruselem he ’ipi ashi undi u᷆ be kung mi ke bekaandi abe be᷆
         shang Unim lè bekaandi abe be᷆ hwua bendi Iten. Be ba ka ikeb le bè gwu-m.
         19 Be ba kung mi ka bendi abe bè yi ’ubong ’utyan a ye. Bendi bemen i be ba nyan mi,
         be kpam mi ikwun, be hà maa gwu-m bee he ’ikpakpaa. Ukpor he liti angi lekie mi ba
         tem wum lè he lihwu."
         20 Ungye Uzebedi a ma hà be lè bebwaa-ma, bengikye befee, be hwaa lè Ujeso. A keb he
         itang fe Ujeso, u bii he ukpell.
         21 Ujeso a kung bii he le: "Kibang ukpell angwu wo kee." A fan Ujeso le: "Mi kee le
         wò ke-m úkyébb le he ’unyong ahwu wo᷆ be fel Usu, bebwaa-gi abe befee i be ba kwa
         utung ha awo, undi ken u kwu-a lè he ’ubwo lizen, angwell lè he ’ubwo limbell."
         22 Ujeso a hà de be le: "Má ngye ashi ma᷆ bii ye. Men ma nya kpa ’ingie ashi mi ndo
         be kpē i mbeè a?" Be bong le be kpa āshi mbeè.
         23 Ujeso a kung de be le: "Ma kpa ’ingie he ’uhwo ’ugi, ukpor mi-ì yi lè ikeb le mi
         waa undi angwu u᷆ be kwu-m lè he ’ubwo lizen or, kwu-m lè he ’ubwo limbell or ye.
         Atyagi ugyang u ba kung biteng bimen i ka bendi abe a shi ābi ndor ābe."
         24 Bendi-utung Ujeso abe be teng lihwo be gyo ’iwom ashina. Be fel he ingywo fe bebwaa
         Uzebedi ana.
         25 Ujeso a kung ko ābe befe puu be he ’iteng ken, u de be le: "Má ngye ná bendi abe
         be kee le be kwa bekaandi abe be᷆ ndè gbe lè bendi be᷆ tyung ikeb ibell. Be sha bendi
         be fel ná ifee.
         26 Ukpor men mà shi ná ye. Men ufe, undi angwu a kee le u kwa ukaandi, ù bel fel uboyi
         bendi abe be teng.
         27 Undi he liwu līme᷅n angwu a kee le u kwa atie-lishi ūme᷅n puu, undi umen ana ù keb
         ’uhwo-ma fel ufee bendi,
         28 nya a na mi Unwaa Undigye, mi be le bendi bè kwu iboyi igi a ye. Mi be le mî kwu
         uboyi bendi a, mi mbee kung ’uhwo-gi ke, mî pong bendi gbamm."
         29 Nya a na Ujeso befe lè bendi-utung bema be maa ndo gbe lè he Ujeriko, bendi be ma
         ti kwuo pwom he.
         30 Bendi befee abe be ma hwuà ashi be ma yi kwu he ’ukwo. Be gyo le Ujeso u ba lè há,
         ba gba nya he ’ukwo ’umen ana. Be fel gaa le: "Ukaandi, igia Udebid, kwu lè beshi
         ha abel."
         31 Bendi gbamm be fel gaa fa ābe le bè naa lè ’ihwee. Behwua-ashi aben be hà mbee kung
         gaa kangg le: "Igia Udebid, kwu lè beshi ha abel."
         32 Ujeso a hà naa, u de be le bè be. A bii ābe le: "Kibang ma kee le mì shi ke men?"
         33 Be fan he le: "Ukaandi, li kee le wò buu li atong-shi."
         34 Beshi be shi Ujeso lè be. A tyua ābe abwo he atong-shi. Nya ’ukwo-ukwo be fel nda.
         Be gbe utung ha ahe.

1 Nya a na Ujeso befe lè bendi-utung bema be maa ndo wu he Ujeruselem, be lè wu he
         ushokwo Befeji he liten ukwell angwu be᷆ ko le Olif. Ujeso a hà de bendi-utung bema,
         bendi befee, le u la som ābe gya he ’ushu.
         2 A de be le: "Mà gye he ’ubong ahwu ’ù yi he ’ushu ana. Ma la wa há, ma ndà ’ukaa-inyia
         tyuu há lè ahwu umbe. Mà pell ābe a puu befee be lè be ke-m.
         3 Gbe undi a bii amen atan-lengi angwu ma᷆ pell kung ābe, mà de-e le, ki fong Atyamen
         lè be, mà u tyang amen ma ba lè be."
         4 Ashin ’i shi nya a na undi angwu a maa tye ugie ’isom Unim a ma kong leěti a.
         5 A ma de le: "Mà de bendi Uzayon le, usu ubell u ba lè há. Ù yi mbiloo. U pwom he
         ushom ’ukaa-inyia."
         6 Bendi-utung Ujeso be te lè shi nya a na Ujeso a de be.
         7 Be lè be lè ’ukaa-inyia lè unwaa ahwu be ke-e. Be kung bihwom bibell kie āhwu he
         item. Ujeso a hà bel kwu há.
         8 Bendi gbamm be kung bihwom bibell kie he ’ukwo kpuludududu. Besuso be kpi akikie
         ’iwua kie he ’ukwo.
         9 Bendi abe be maa te Ujeso lè he ’ushu lè abe be maa pwom he lè he item be maa gaa
         kong le: "Ipee ì kwu ke igia Udebid. Kukwun ’ù kwu ke undi angwu u᷆ be he lizen Atyetyan
         Unim. Ipee ì kwu ke Unim."
         10 He ’unyong ahwu a wu há he Ujeruselem, ki kwu bendi puu abe há he ’ukwo kangg. Be
         fel bii le: "Ù yi ’ibang ’itaa undi a?"
         11 Bendi abe be ma yi utung ha Ujeso be fan le: "Ù yi undi angwu u᷆ tye ugie ’isom Unim
         angwu u᷆ be lè he Unazaret he ’ubong Ugalili a."
         12 Ujeso a gye he afee Ushom Unim há he Ujeruselem. A ndè bendi abe be᷆ ndyebb biwom
         zi lè abe be᷆ ndyebb há he Ushom Unim, a ndō ābe wu he igye. U nyii itebul bendi abe
         be᷆ gie únde lè bidem bendi abe be᷆ ndyebb inwaa ukwuo abakpa zi wu hell.
         13 A hà kung de be le: "Be ma fee ndor he ’ushia Unim leěti le Unim a de le, be ba ko
         Ushom uma le ’iteng ashi bendi be᷆ kong ha ahe, ukpor men ma shi-e a bel ’iteng ashi
         ma᷆ ndyell zì ’azi."
         14 Bendi abe be hwuà ashi lè abe be hwō abee be be hwaa lè Ujeso há he Ushom Unim. A
         mbee ābe puu.
         15 Bekaandi abe be᷆ shang Unim lè abe be᷆ hwua bendi Iten be ndè bikwele-uhwo abi Ujeso
         a shi, be mbee gyo ná inwaabwan be fel gaa le: "Ipee ì kwu ke igia Udebid." Befe be
         fel he ingywo.
         16 Be kung bii Ujeso le: "Wo gyo a᷆shi inwaabwan i gaa ana a?" Ujeso a bong, u de be
         le: "Men ma wa bo àshi be fee he ’ushia Unim mà ye a? Be fee le: ’Wó hwua inwaabwan
         lè abe bè so-i nyia àbí hè be bè pee-a.’ "
         17 Ujeso a gbe tyang bekaandi bemen i há he Ujeruselem bo ndo he Beteni. A ngyor há
         he Beteni taa ashi.
         18 Ashi a taa, nya a na Ujeso a maa tem lè há Beteni u᷆ gye he Ujeruselem, itung i maa
         fel ndo he.
         19 A bel àshì ndè ùkwán angwu be᷆ ko le ufik naa he ufaa ubo. A gbe gye há lè nde-e
         ù yi lè agbe ye, ù yi ashia-ashia. A kung de ùkwán ana le ù hà tem wum agbe ye kpamm.
         Ùkwán ana a mà hwō nya ’ukwo-ukwo.
         20 Bendi-utung bema be ndè ashin, ki kwu ābe he ’uhwo kangg. Be fel bii he le: "Ki shi
         ná a, ùkwán anwuna a hwō ’ukwo-ukwo ’itaa ana?"
         21 Ujeso a kung de be le: "Mi kee le mà ngye le gbe ma fe lityam ha ami faale atyāngale,
         ma sha a᷆shi mi shi ùkwán ana mbeè, ma mbee sha gba gyong ashi mi shi ana or, ma da
         ukwell le ù kwuo lè wu he umbwo ukaandi or, u kwuo.
         22 Kiwom ’iyang-yang ashi ma de Unim lè lishi andorale le ù shi ke men, ma kpa āshi."
         23 Ujeso a ma mbee gye he Ushom Unim há he Ujeruselem. Nya a na a maa hwua bendi biwom
         há, bekaandi abe be᷆ shang Unim lè bekaandi abe he ’ubong be lè bii Ujeso le: "Lè
         hung wo be lè ikeb angi wō-ò shi biwom bimen i? Ayang a ka-a ikeb imen i?"
         24 Ujeso a fan ābe le: "Mi bii amen ’ibibi ken ukpong. Gbe ma fan āshi, mi or mi da
         amen undi angwu a ke-m ikeb angi mı᷆ kung shi biwom abin.
         25 Ayang a ke Ujon ikeb angi a maa kib bendi he umbwo? Unim na᷅ a ke-e a, hà bendigye
         a?" Be maa fel tyāng lè bende le: "Lì fan ’imen i le ana? Gbe li fan he le Ujon a
         maa kib bendi he umbwo he ikeb Unim a, u bii li le, fe ’ibang ’i tan lè shi li bong
         ha Ujon ye?
         26 Ukpor lì nya de-e le Ujon a maa kib bendi he umbwo he ikeb angi undigye â? Li shell
         àshi bendi betyan be᷆ be shi li, likorye befe puu be bong le Ujon ù yi undi angwu
         u᷆ tye ugie ’isom Unim a na afong."
         27 Be hà kung fan Ujeso le be ngye ye. Ujeso a de be le ufe or u da ābe undi angwu a
         ke-e ikeb angi u᷆ shi biwom bimen i ye.
         28 Ujeso a de be le: "Mà gyo mi hè men mà ndè ’iwom ashi ityang anyin i tyung amen.
         Ungikye ken a yi lè bebwaa bengikye befee. He liti ken a lè de angwu gbel le ù gye-e
         he útiá.
         29 A ma swan de atyam le u ta há ye. Ukpor lè he ’ushu a gie ugim uma, u fel te átyám
         he utia.
         30 Ungikye umen i a hà mbee lè de unwaa-ma angwu ’isun le ù gye-e he utia. A bong de-e
         le: ’Ukaandi, mi ta.’ Ukpor a te ye."
         31 Ujeso a hà bii ābe le: "Bebwaa abe befee i, angwu yang a shi a᷆shi átyám a kee?"
         Be fan he le angwu gbel a. Ujeso a kung de be le: "Bendi abe be᷆ kpē ’ukpanda or,
         bendi akpela or, be ba kpa Unim ná Usu ubell teng amen.
         32 Ujon angwu u᷆ kib bendi he umbwo a be bun ’ukwo Unim de men ná mà kwu kpa-kpa, ma
         kpe ngi ye. Bendi abe be᷆ kpē ukpanda lè abe akpela be bong ha ashi a ma bun de be.
         Mà na men ma ndè bendi aben be bong ha ashi a bun, kife-ife or ’i fel shi amen ma
         gie igim īme᷅n, hè men mà bong ha ashi a bun ye."
         33 Ujeso a de le: "Mà gyo ityang isuso lè. Ungikye ususo a ma nam ùtiá, kwan ìkwán angi
         be᷆ bung agbe ángi shì ’utyuo; a kaa ugbe fe-e kel-kel; u tem ’ania he ’ipi be᷆ shor
         agbe ikwan ana kung umbwo ángi; u shi udye angwu bendi be᷆ kwu kang he ùtiá. A kung
         ùtiá uma fe bendi le bè ndè gbe lè he. A hà bo ndo litan gye he ’ubong ’ususo.
         34 Kunyong ’u ma fel ahwu bendi be᷆ bung agbe ikwan. A hà som ifee ima hwaa lè bendi
         be᷆ bung agbe ikwan. A hà som ifee ima hwaa lè bendi abe be᷆ ndè gbe lè utia uma ana
         le bè lè kpē ūkpō uma be ke-e.
         35 Bendi abe be᷆ ndè gbe lè ùtiá ana be kwu ufee angwu ken kpam. Be maa angwu ken akor.
         Be hà kwu angwu ken gwu.
         36 Ungikye umen ana a som ifee ima fel gbe gyong a᷆be ’ushu hwaa lè bendi utia bemen
         ana. Bendi utia bemen ana be mbee shi ābe ’itaa ken ná be shi a᷆be ’ushu.
         37 He umbee-likel a hà kung unwaa-ma ugyang som hwaa lè be, lè ugim le ’ì shi ná ana
         or be ba ka he ufe ife.
         38 He ’unyong ahwu bendi utia ana be bel àshì ndè unwaa ugyang utia ana, be de bende
         le: ’Anwun na᷅ u᷆ be zī lishi átyám. Mà lì gwu-e, mà ùtiá anwun u fel utyan.’
         39 Be kwu-e fem lè he lè he utia tang gye he igye, lè gwu-e tyang há."
         40 Ujeso a hà kung bii àbe be᷆ gyo he le: "Gbe ugyang utia umen i a hà te lè hwaa lè
         bendi utia bemen ana, u sha ābe ’ibang a?"
         41 Befe be fan Ujeso le: "U gwa mbeè bendi bebibi bemen ana puu faale ifung. U kong
         ùtiá uma ke bendi besuso abe be᷆ be ke-e ūkpō uma he ’unyong ’uyang-yang."
         42 Ujeso a mbee bii ābe le: "Ityang angi be fee he ’ushia Unim leěti, ma wa bo āngi
         ngye ye a? Be fee le: ’Kukor ahwu bendi abe be᷆ tye ushom be swan āhwu le ’u ngbebb
         he ushom atyele ye, kufe na᷅ ’u tem fel kwu ushom naa, genn. Atyetyan Unim na᷅ a shi
         ashin. Ki kwu li he ’uhwo kangg.’ "
         43 Ujeso a hà kung de be le: "Mà nem ba kwa lè abwo he Kusu Unim ye; Unim u ba waa kung
         bendi abe be shi biwom abi a kee le bè kwu lè abwo he Kusu uma. [
         44 Undi angwu a mbu pwom nya he likwu ’ukor ’umen ana, u ba bun he ate-ate. Ukpor gbe
         ’ukor ’umen ana ’u mbu kpǒ he, ku kpò mbyor he.]"
         45 Bekaandi abe be᷆ shang Unim lè bendi Iferesis be gyo ityang imen i puu, be ngye le
         Ujeso u kong gba lè befe a.
         46 Be fel kee ’ukwo ahwu be᷆ kwu-e. Be shell bendi likorye bendi be bong le Ujeso ù
         yi undi angwu u᷆ tye ugie ’isom Unim a.

1 Ujeso a mbee kong ha bendi gbe he ityang.
         2 A de be le: "Kusu Unim ’ù yi ná usu ken angwu a ma kam le u ndo kpebb ungye ka unwaa-ma.
         3 Usu umen i a ma som iboyi ima le ì lè de bendi abe a ko be he ’ipam libee limen i
         le ’unyong ’u fel há. Ukpor be swan le be ba ye.
         4 A mbee som iboyi ima isuso le ì lè de bendi bemen ana le: ’Lizi li bi. Biwom puu
         bi fel ukem. Mà be lè.’
         5 Ki gbee bendi bemen ana ye. Undi ken a gbe ndo ha ahe utia; angwell u gbe ndo he
         ’ate.
         6 Abe be teng be kwu iboyi ana kpam gwu.
         7 Usu a fel he ingywo kangg. A som ishogya ima, i lè gwu bendi bemen abe be gwu iboyi
         ima ana, i ting shī ābe ’ubong ’ubell puu.
         8 A hà ko iboyi ima angi i teng de be le: ’Mi kam ’ipam libee ’igi ’i mbee. Bendi abe
         mi ma ko ana be kpè ye.
         9 Kanaa-anaa i, mà tang he igbaakwo lè ko bendi gbamm ’itaa ma ndè be he ’ipam ashin.’
         10 Iboyi ima ana i bo ndo há he igbaakwo lè ko bendi puu abe be ndè. Be ko àbe bebibi
         or, abe benunung or. Bendi be sho há he ’ipam gbamm.
         11 "He ’unyong ahwu usu a be shun inditen begaandi bema, a ndè undi ken angwu a ma fe
         inditen angi libee ye.
         12 Usu a kung bii undi umen ana le: ’Udim-gi, ki shi ná a, wo fe inditen libee a ye,
         wo bel be kwu ko nyin?’ Ungikye umen ana a kwu kpii.
         13 Usu a kung de iboyi ima le: ’Mà kwu-e bua he indi he abwo lè abee, kwu-e gye lè he
         he igye lè tye he ’ipi ’ifufebb ’ì yi. Nya na᷅ u᷆ be kwu ki kem ishang.’ "
         14 Ujeso a hà fe ityang imen i lishi le bendi gbamm na᷅ ufe a ko, ukpor bendi zangg
         na᷅ u᷆ be gia kung.
         15 Bendi Iferesis be ma gbe he ufaa lè tim azu ná be᷆ be kung Ujeso lè he ’usi hè be
         bè gyo le u mbwa lè he līngma᷅m a.
         16 Be gia bende lè bendi Usu Uherod som hwaa lè Ujeso. Be lè hwaa lè Ujeso, de-e le:
         "Ukaandi, bel li ngye le wò yi undi angwu u᷆ kong ’igyang a. Li ngye le wo hwua bendi
         ’igyang gba lè ashi Unim a kee le bè shi faale ’ushell likorye wo maa anung gbe lè
         ’iwom ashi bendi be᷆ gim ye. Bendi puu bè yi-a ’itaa ken."
         17 Be hà bii he le: "De li ugim ugang. Iten ityan i bong le lì tye ukpanda ke Usu ukaandi
         angwu he Urom à, hà lì tye ke-e ye?"
         18 Ujeso a ngye beshu bebell. A kung de be le: "Men bendi-ilam, kibang a, ma᷆ kung mi
         lè he ’usi?
         19 Mà tyung mi ukwudi ūme᷅n angwu ma᷆ tye ukpanda ana." Be be lè ukwudi tyung he.
         20 A hà bii ābe le: "Lìshī ayang lè lizen ayang, be fee fe nyin?"
         21 Be fan he le: "Angi Usu ukaandi angwu he Urom a." Ujeso a kung de be le: "Àshi ’ì
         yi ashi Usu, mà kung ke Usu. Àshi ’ì yi ashi Unim, mà kung ke Unim."
         22 Be gyo ashin gyo-gyo, ki kwu ābe he ’uhwo kangg. Be gbe lè há tyang he.
         23 Bendi Isadusis be bong le undi u tem wum lè he lihwu ye. Nya he liti limen ana bendi
         besuso lè he liwu limen i be ma lè hwaa lè Ujeso.
         24 Be de-e le: "Ukaandi, Umosis a hwua li le, ’Gbe undi a hwō tyang ungye faale unwaa,
         unwanam ù kpebb kung ungye-uhwuu hè ūbū ungwende angwu a hwō ù nim ye.’ "
         25 Be gye ’ushu kong le: "Ki ma yi lè bengikye bedyong-ifee abe be ma yi bebwanam bende
         ha abel i nyin. Angwu gbel a ma kpebb ungye. A hwō tyang he faale unwaa. Angwu a pwom
         lè he, a kpebb kung ungye-uhwuu ana.
         26 Ufe or a hwō tyang he faale unwaa. Ki shi fe bebwanam bende bedyong-ifee ana nya
         ’itaa ken.
         27 Angwu ungingye a hà hwō.
         28 Nyong bendi be᷆ be wum lè he lihwu, ungingye anwun u ba kwa ungye ayang a, bwo befe
         a puu bedyong-ifee be kpebb he, hwō tyang he?"
         29 Ujeso a fan ābe le: "Ma mbeb! Ma bii ashin le bwo ma ngye igie Unim or, ngwu mà ngye
         ikeb ima or ye a."
         30 A hà de be le: "He ’unyong ahwu bendi be᷆ be wum lè he lihwu, libee lì tem ba kwa
         ye, likorye bendi puu be ba fel nya a na idengell Unim angi he lifung-atabe a.
         31 Ma bii mi gbe lè awumale lè he lihwu; ma wa bo igie Unim angi Umosis a fee ye a?
         32 A fee le Unim a kong le: ’Mì yi Unim angwu Ebraham lè Azik lè Ujekob.’ Ufe ù yi Unim
         bendi bewum a. He ’unyong ahwu Unim a kong ashin, bendi bemen ana be ma hwō he agwo
         mà, ukpor bè so bewum he ashi Unim."
         33 Bendi puu abe be gyo ashin, ki kwu ābe he ’uhwo kangg gbe lè biwom abi u᷆ hwua ābe.
         34 Bendi Iferesis be ma gyo le Ujeso a shī Isadusis ungwu, be tem fan Ujeso mbeè ye.
         Befe be hà be hwaa lè Ujeso.
         35 Undi ubell ken angwu u᷆ hwua bendi Iten a kung ’ìbībī liketye bii Ujeso he-e ù mbu
         lè he līngma᷅m.
         36 A bii he le: "Ukaandi, uten angwu yang a dyam hwò puu?"
         37 Ujeso a kung fan le: " ’Kì nyin-a lè Atia Unim lè lityam ligang puu, lè ’ūnyōng ’ugang
         puu, lè ugim ugang puu.’
         38 Uten anwun na᷅ ù yi ’indee-indee, u dyam hwò puu.
         39 Utepwom uma u shi le: ’Kì nyin-a lè unde-gang ná ’i nyin-a lè ’uhwo-gang.’
         40 Iten angi Umosis a ma ke lè biwom abi bendi abe be᷆ tye ugie ’isom Unim be ma de
         men, bife puu bi pwom lishi he iten imen ifee i a."
         41 Nya a na bendi Iferesis be ma so ukem, Ujeso a bii ābe le:
         42 "Kibang men ma᷆ gim gbe lè Ukristi? Ù yi igia ayang a?" Be fan he le ù yi igia Udebid
         a.
         43 Ufe a mbee bii ābe le: "Ki shi ná a, Ukatia Kunyong Unim a ma shi Udebid a ko he
         le Atyam?"
         44 A gye ’ushu kong le, "Udebid ugyang a ma de le: ’Unim a de Atyagi le: "Be bel kwu-m
         he ’ubwo lizen kpamm mi gbe tem bendi-linaa begang abee fe he itang." ’
         45 Gbe Udebid or a ma ko Ukristi le Atyam, ki nya sha ná a, ufe ù ha᷅ fel igia ima?"
         46 Undi ken or lè he liwu libell a nem fan Ujeso likpe ken or mbeè ye. Kung lè há he
         liti limen ana gye ’ushu, undi ubell ken or a tem mbe lityam bii he ’ibibi ye.

1 Ujeso a hà kong ha bendi-utung bema lè bendi gbamm.
         2 A de be le: "Bendi abe be᷆ hwua bendi Iten befe lè Iferesis na᷅ be kpē lishi Umosis,
         hà kong gbe lè Iten.
         3 Kiwom ’iyang-yang ashi be hwua amen, mà shi āshi. Mà shī hwua kung likpe libell ye,
         likorye ashi befe be᷆ hwua na᷅ be᷆ shi ye.
         4 Be kwuo biwom swa bendi abi bi ngbe᷆bb gbe be gbe he akele ubell iten angi i go gbe
         be, befe-gyang be tyua ’ubwo or há ye.
         5 Be sha biwom le hè bendi bè nde be a. Be fee iten Unim fa he ’iwom bua bee he ’ushu
         lè igbebwo, be shā aliga wulututu hè bendi bè ndè shob le be fa Unim.
         6 Ki nyin ābe le bè kwu he bidem abi be kie ndor bekaandi bendi he bipam or, he ishom
         angi be᷆ kwu liwu or.
         7 Bè yi lè bigyor le hang bendi be kong lè be lè ife he ishokwo ’ate, ko ābe le bekaandi.
         8 Mà shī bong undi ù ko amen le Ukaandi ye, likorye men puu mà yi bebwanam bende a.
         Bel puu lì kee-kee yi lè Ukaandi ken a.
         9 Mà shī ko undi le Atyamen he igye anyin ye, likorye lì kee-kee yi lè Atyetyan he
         lifung-atabe ufe-ufe a.
         10 Mà shī bong undi ù shī ko amen le Atie-lishi ye, likorye Ujeso Ukristi ufe-ufe na᷅
         ù yi atie-lishi utyan.
         11 Undi angwu a dyam hwò puu he liwu līme᷅n, na᷅ u᷆ kwu uboyi ūme᷅n.
         12 Undi angwu u᷆ kung ’uhwo-ma gye he ’usi, Unim u ba keb he ba he itang. Angwu u᷆ keb
         ’uhwo-ma be he itang na᷅ Unim u᷆ be kung he gye he ’usi."
         13 Ujeso a mbee kong le: "Ki ba kwa ’ibibi ka amen bendi abe ma᷆ hwua bendi Iten lè
         men Iferesis, likorye mà yi bendi-ilam a. Ma kwuu bendi ’ukwo he angyele gbe lè Kusu
         Unim gbe he ahwuale Iten he ’ukwo ahwu igie Unim ì nung ābe ye, ì hà ndo nung amen
         agyang ye. [
         14 Ki ba kwa ’ibibi ka amen abe ma᷆ hwua bendi Iten lè men Iferesis, likorye mà yi bendi-ilam
         a. Ma ngyuu bengye-uhwuu. Ma hà kong ha Unim gbe ’igbe hè bendi bè de le mà yi bendi
         benunung a. He atan-lengi anwun men ma kpē ’ingie hwò bendi abe be teng puu.]
         15 "Ki ba kwa ’ibibi ka amen abe ma᷆ hwua bendi Iten lè men Iferesis, likorye mà yi
         bendi-ilam a. Ma tan ha abee, ma ngwee binong lishor hè men mà shi undi ken or ù bong
         àshi men ma bong. Gbe ma ndè undi angwu a bong, ma shi-e u fel ndor àshì gye he ’índē
         hwò amen.
         16 "Ki ba kwa ’ibibi ka amen bekaandi abe ma᷆ teng bendi, ki shi lè a᷆shi ma ngye ye.
         Ma hwua bendi le gbe be tàm Ushom Unim angwu he Ujeruselem, bè yi porr le be ban utamale
         ubell. Ukpor gbe be tàm bigbor igold abi bì yi há he Ushom Unim, kì ha᷅ kwa kpe-kpe
         le bè shi utamale ubell.
         17 Men bikpel-ye bekaandi abe ma ngye ’iwom ye. Bigbor igold na᷅ bi dyam hwò à, hà Ushom
         Unim angwu a shì ābi bi hà fel ta-ta ke Unim a?
         18 Ma mbee hwua bendi le gbe be tàm ’iteng ashi be᷆ shang Unim, bè yi porr le be ban
         utamale ubell. Ukpor gbe be tàm ’ityuale ashangale a, kì ha᷅ kwa kpe-kpe le bè shi
         utamale ubell.
         19 Má ngye ’iwom ye. Kityuale na᷅ ’i dyam hwò à, hà ’iteng ashangale ashi ’i shi āshi
         i hà fel ta-ta ke Unim a?
         20 Ashin ’i ze le gbe undi a tàm ’iteng ashangale, hà a tàm lè ’ityuale ashi be᷆ shang
         há or titi.
         21 Gbe undi a tàm Ushom Unim, hà a tàm lè Unim ugyang angwu ù yi há he ushom umen i
         or titi.
         22 Gbe undi a tàm lifung-atabe, hà a tàm lè ’idem ’usu Unim lè Unim ugyang angwu ù yi
         kwu há.
         23 "Ki ba kwa ’ibibi ka amen abe ma᷆ hwua bendi Iten lè men Iferesis, likorye mà yi
         bendi-ilam a. Biwom ná afufeb or, gbe a hwaa, ma hwua āngi he biteng lihwo, ma ke
         Unim likwu ken, ukpor ma mor iten isuso angi ì yi ’indee-indee lè ashele. Iten imen
         i na᷅ ì yi i: Amaale bendi ishe kpa-kpa, atyungale beshi, lè akongale ’igyang. Mà
         shi bimen abin puu, gia bisuso shi, tyang bisuso ye.
         24 Men bekaandi abe ma᷆ teng bendi, ki shi lè ashi ma ngye ye, ma fem uteteng lè he
         ’utyuo tyang he itang, ukpor ma kung ’utyuo su ngwo lè ’igundu.
         25 "Ki ba kwa ’ibibi ka amen abe ma᷆ hwua bendi Iten lè men Iferesis, likorye mà yi
         bendi-ilam a. Ma to item igbaala lè indor īme᷅n ife-ife, ukpor afee ábi a shi sho
         lè biwom abi ma᷆ ngyuu bendi kpē kung.
         26 Men Iferesis, ki nung amen ye ná bihwua-ashi nà. Mà kpi ’ikwu to bigbor bīme᷅n lè
         he afee hè bi bì fel bitaa-bitaa, mà item ábi i taa.
         27 "Ki ba kwa ’ibibi ka amen abe ma᷆ hwua bendi Iten lè men Iferesis, likorye mà yi
         bendi-ilam a. Mà yi ’itaa ken ha akwun angi be gbaa āngi ùnìm ufung. Item ángi i ngbebb
         he ashi kangg. Afee ángi a shi sho lè ikeb bendi lè ’īnu᷅ng.
         28 Kitaa ’imen i na᷅ men mà yi ngbebb-ngbebb he ashi bendi, ukpor àtyám āme᷅n a shi
         sho lè ilam lè bibibi."
         29 "Ki ba kwa ’ibibi ka amen abe ma᷆ hwua bendi Iten lè men Iferesis. Mà yi bendi-ilam
         a. Ma tye akwun bendi abe be᷆ tye ugie ’isom Unim abe betiemen be ma gwu, ma kōng
         àngi bendi benunung abe bètı᷅m.
         30 Mà yii kòng le mà be kwu he ’unyong ’utim a, hang ma ma gwu bendi abe be᷆ tye ugie
         ’isom Unim ná betiemen be maa shi ye.
         31 Ashin ’i tyung le ma bong le mà yi igia bendi abe be ma gwu bendi abe be᷆ tye ugie
         ’isom Unim a.
         32 Mà ndo gye ’ushu mbee shì ’iwom ashi betiemen be ma shi ndor ’igem.
         33 Men mà yi bebibi ná ìshiı᷅, ki shi ná a, ma᷆ gim le ma ba buu hwaa agyele he ’índe᷆?
         34 He atan-lengi anwun mi kee le mà ngye le mi ba gya ’ushu som amen bendi abe be᷆ tye
         ugie ’isom Unim lè abe bebi-ashi lè bendi abe be᷆ hwua bendi biwom. Ukpor ma ba gwa
         besuso, ma maa besuso bee he ’ikpakpaa, ma be kpam besuso he ishom īme᷅n angi ma᷆
         kwu liwu. Ma be ndeb lè besuso mbee bipi sa-sa.
         35 He atan-lengi anwun men ma ba kpa ’ingie he ’uhwo undi ununung uyang-yang angwu be
         gwu kung lè ha Ebell kpamm be wu ha Uzakaraya, unwaa Ubarakia. Uzakaraya na᷅ be ma
         gwu he Ushom Unim he ’udyan ’imbe ashi be᷆ shang Unim lè ’ipo ashi be᷆ ndor ta-ta
         ke Unim.
         36 Mi kee le mà ngye le ’ingie bihwu bimen abin puu ’i fel ke bendi abe ati anyin a."
         37 Ujeso a de le: "Aye, men bendi Ujeruselem, kunyong ’uyang-yang Unim u᷆ som undi le
         ù be tye ugie ’isom ’ima, ma gwa besuso, ma maa besuso akor. Mbee ’unyong kpamm mi
         kee le hang mi kpe men fe he uko ná ukwuo u᷆ kpē inwaa ima fe ha ahe abebaa, ukpor
         ma bong ye.
         38 Kanaa-anaa i, mi kung abwo agi lè he ’uhwo-men.
         39 Mi kee le mà ngye le kung lè he ’unyong ahwun gye ’ushu mà tem nda-m ye kpamm ’unyong
         ’u gbe fel ahwu ma᷆ de le, ’Kukwun ’ù kwu ke undi angwu u᷆ be he lizen Atyetyan Unim.’
         "

1 Ujeso a ma bo lè há he Ushom Unim le u ndo gya he ’iteng ’isuso. Bendi-utung bema
         be ma lè tyúng he Ushom Unim lè bipo bima gbamm nya he Ujeruselem.
         2 Ujeso a bong le a ndè, u de be le: "Ushom angwu ma᷆ ndè i, u ba gyebb sha᷆ he itang
         kpemm. Kukor ken-ken or ’u ba ngyor pwom he ’ipi be pwom āhwu ye. A ba gyebb wa he
         itang puu."
         3 Nya a na Ujeso a ma yi kwu he ukwell angwu be᷆ ko le Olif, bendi-utung bema be ma
         nyia te lè hwaa lè he. Be de-e le ù de be ’unyong ahwu biwom abi a kong bı᷆ be shi.
         Ù mbee de be ’iwom ashi ’ı᷆ be tyung le u ndo ba, ki tyung le igye i ndo mbee.
         4 Ujeso a kung de be le: "Mà baa teng undi u ba lam amen.
         5 Bendi gbamm be ba ba he lizen ligi da le befe bè yi Ukristi, Undi-likpan a, be fe
         bendi gbamm umbeb.
         6 Ma ba gyo bekye abe kpee-kpee ha amen, ma gyo gbe lè bekye abe ’igbe-igbe. Nya he
         ’unyong ’umen ana mà shell ye. Kì yi kpe-kpe le abin bì shì ukpor umbee-likel igye
         anyin a wa fel a ye.
         7 Abong-abong a ba ndo ha bende. Lishi-lishi li be ndo ha bende. Isun i be kwuo mbee
         bipi. Itung i be ndo bendi kangg.
         8 Abin puu bi ba kwa ’anwaa ’ingie nya a na ukpi-ikwu uzwaa a.
         9 "Bendi puu be ba tel amen he ’uhwo ’ugi. Be ba kwa amen la ka bendi be ka amen ’ingie,
         be be gwu amen.
         10 He ’unyong ’umen ana bendi gbamm be tyang ’ukwo Unim, be tel bende, be ndyebb bende
         zi.
         11 Bendi abe be᷆ bè iman le be bong ’isom Unim be hà ndo be fe bendi lisom.
         12 Bìbíbı᷆ bi ba go kangg le ’i nem ba nyin bendi gbamm lè mi ye.
         13 Undi angwu a be ngyor naa genn fe Unim lè wu he umbee-likel, u ba kwa lè likpan ’unyong.
         14 Bendi be ba bun ’isom ’inunung gbe lè Kusu Unim de bendi mbee abong he igye puu,
         hè bendigye puu bè gyo ’isom ’inunung ’imen i. Igye anyin i hà mbeè."
         15 "Ti ma ba nda ukong ubibi angwu u᷆ nim lè abong. Kimen i na᷅ Udaniyell angwu a maa
         tye ugie ’isom Unim a ma kong gbe lè shi nya a na a ma yi naa he ’iteng ashi be᷆ ndor
         ta-ta ke Unim. (Undi angwu u᷆ bo ashin, ù mā ma᷆ ngye likpe lima o.)
         16 He ’unyong ’umen ana bendi abe bè yi he ’ubong Ujudia bè buu gye he ikwell ’usi.
         17 Undi angwu ù yi he ushom ’usi, ù tem ban ’unyong le u shul gya he afee ushom la kung
         biwom bima ye.
         18 Undi angwu ù yi he utia, ù tem ban ’unyong gye he ushaale le u là kung ’ihwom ’ima
         ye.
         19 Há he ’unyong ’umen ana, ki ba kwa ’ibibi ka bengingye azam lè abe bè yi lè bebwaa
         he abwo.
         20 Mà kong ha Unim le ’iwom ashin ’ì be shi lè ’akwuo, ngwu he liti uwell Ijuus or ye.
         21 Kingie ashi bendi be᷆ be kpē he ’unyong ’umen ana, ’i ba dyam hwà ’ingie ’iyang-yang
         ashi undi a kpē kung lè há ’unyong ahwu Unim a shi igye anyin. Ki tem ba kwa lè ’ingie
         ’isuso ná ye.
         22 Unim a shi ugim ndor le u die lè ati ’ingie ’imen i gem he ’uhwo bendi bema abe a
         waa kung a. Ù die lè ati ’ingie ’imen i gem ye, hang undi ken or u ba kpan ye.
         23 "Nya he ’unyong ’umen ana, gbe undi uyang-yang u᷆ be de men le, ’Mà ndè, Ukristi
         ù yi nyin,’ ususo u be de men le, ’Mà nde-e ù yi há ana,’ mà bong ye.
         24 Bendi gbamm abe be᷆ ko ’uhwo-bell le Ukristi lè abe be᷆ bè iman le be tya ugie ’isom
         Unim be ba ba. Be ba sha bikwele-uhwo hè gbe ’ì yi ābe pie-pie, hè be bè lam bendi
         abe Unim a waa kung.
         25 Mà kwu gbelakaa ye! Mi-i de men biwom abin puu ndor he itang mà.
         26 "Mà bè be de men le ù yi he afee libeb or, mà shī kee he gye há ye. Mà bè de men
         ’iteng ashi ù yi ndyell or, mà shī bong ye.
         27 Mi Unwaa Undigye, mi ba ba ’itaa ashi ’indeb-nwaa ’ı᷆ ndeb he ’usi kung lè he ’igie
         ashin lè wu he ’igie ashell.
         28 He ’ipi likwom lì yi, bipuuzabung bi gbong ba shwa há."
         29 Ujeso a mbee kong le: "He ’unyong ahwu bingie bibibi abi bì yi ke bendi ati anyin
         bı᷆ be mbee-mbee, libwee li ba gya ’ifufebb, kufell ’ù tem be taa ye. Ikpen i ba mbwa
         lè he ’usi ba he itang. Biwom puu abi bì yi he ’usi bi ba gie.
         30 Kitaa ashi ’ı᷆ tyung abele ugi, mi Unwaa Undigye, ’i ba fem he ’usi. Bendi ashi abong
         puu he igye anyin be ba kya. Be hà nde-m mi Unwaa Undigye ná mı᷆ be lè he ’usi lè
         ikeb lè ’ikung-gbo kangg.
         31 Mi ba da idengell igi i gwee usom ukaandi, mi hà som āngi gye mbee igye puu lè gbong
         bendi abe Unim a waa kung, be kpee he ’iteng ken."
         32 "Kì yi lè ’iwom ashi mi kee le mi hwua amen he ityang gbe lè ùkwán angwu be᷆ ko le
         ufik. He ’unyong ahwu ibubu ima i ndo hwaa ashia, ma ngya le ’ifong ’i ndo shul.
         33 Kitaa ’imen na᷅ he ’unyong ahwu ma᷆ be ndè biwom bimen i bı᷆ shi, ma ngye le ’unyong
         ahwu mi Unwaa Undigye, mı᷆ be ’u fel he abwo.
         34 Mi kee le mà ngye le biwom abin puu bi ba sha mà ukpong ugbe bendi abe bè yi he igye
         ’unyin i, u hà be hwō mbeè.
         35 Lifung-atabe lè igye bi ba mbee, ukpor igie igi ife ì hà ndo mbeè ye, i kwa ngyor
         igye kpamm."
         36 "Kì yi lè undi angwu a ngye liti or, ngwu ù ngye ’unyong or ahwu biwom abin bı᷆ be
         shi ye. Idengell angi he lifung-atabe or, mi Unwaa or, li ngye ye. Atyagi ufe-ufe
         na᷅ a ngye liti limen ana.
         37 Kunyong ahwu mi Unwaa Undigye, mı᷆ be be ’i ba kwa ’itaa ken ná ’i ma yi he ’unyong
         Unuwa.
         38 He ’unyong ’umen ana bendi be maa za᷆ bizizi, be ngwo bingwungwo, be kpebb bengye,
         be gye abee, kpamm lè kwom he liti angi Unuwa a ma mbo ngwee he ’inong lishor ’ikaandi,
         saa umbwo a hà ndor kangg sho mbee bipi.
         39 Ki ma nung ābe ashi ’i maa shi ye kpamm umbwo u gbe sho gwu a᷆be be teng puu. Kitaa
         ’imen na᷅ ’ı᷆ be kwu nyong mi Unwaa Undigye, mı᷆ be be.
         40 Há he ’unyong ’umen ana bengikye befee be ba sha aki he útiá ken. Unim u ba waa kung
         undi ken, angwu ken u ngyor.
         41 Bengingye befee be ba ko biwom he ’iteng ken. Unim u ba waa kung undi ken, angwu
         ken u ngyor.
         42 Mà kwu lè ’akang, le bwo ma ngye ’unyong ahwu mi Atyamen, mı᷆ be be ye.
         43 Mi kee le mà ngye le ’í yi yi le ugyang ushom u ngya ’unyong ahwu uzi u᷆ ngwee he
         he ushom, hang u kang ushom uma le hè uzi ù ngwee he ushom ana ye.
         44 He atan-lengi anwun men or titi mà kam he ’unyong ’uyang-yang likorye mi Unwaa Undigye,
         mi ba ba he ’unyong ahwu ma ndor lishi ye."
         45 "Ayang ù yi ná undi aki angwu u᷆ shi aki lityam ken, u bi lishi? Angwu há na᷅ átyám
         a ke-e ikeb le ù ndè gbe lè bendi aki abe be teng, u ke be lizi nya he ’unyong ahwu
         kpa-kpa.
         46 Undi aki umen ana u ba kwa lè igor, gbe átyám a tem be nde-e a shi-e biwom bimen
         i dell-dell.
         47 Mi kee le mà ngye le ātyām undi umen i u ba ka he ikeb le ù fel ndè gbe lè biwom
         bima a puu.
         48 Ukpor gbe ù yi undi aki angwu ubibi a, u gim le atyam u ba ba akikye ye.
         49 U keb bende-ma ikwun akpamale, u zī bizizi, u ngwo bingwungwo utung ha bendi ibwom.
         50 Átyám u hà be tye-e imbul.
         51 Átyám u kwa he ka he ’ingie kangg. U kwu-e lè ngib lishi fe ipel ha bendi-ilam. Nya
         na᷅ u᷆ be ki kem ishang."

1 Ujeso a ma hwua bendi le: "Kusu Unim ’u ba kwa ná bebwaasul lihwo abe be ma kwu nyong
         ùkyebb ungye angwu a ma shi ’ipam libee. Be ma gbē bimor-inde kwu ha abwo puu.
         2 Abe bedyong be ma yi dangg ye; abe bedyong be shi dangg.
         3 Abe dangg ye bedyong ana be ma kwu behwu besuso fem a᷆be he bimor-inde tyang ye.
         4 Ki shi le àbe dangg bedyong ana be ma kwu behwu he itooto ipel ha abe he bimor-inde.
         5 Ukyebb ungye a ma shwie be ye, ki shi ābe a puu be gbe he ’unde.
         6 "Lè ’ididyan ’usu be gbel ububo le ungye ufufe a be mà.
         7 Bebwaasul lihwo ana be wum lè he ’unde. Be bo ’inaa nyung bimor-inde bibell.
         8 Bebwaasul abe dangg ye be fel nyong àbe dangg behwu, hè be bè fe he bibell bimor-inde,
         likorye binde bi la nim.
         9 Abe dangg be swan de be le bè ndo lè shun ndyebb lè he ’iteng ’isuso, likorye bè
         kee-kee yi he ungwu ubell a.
         10 He ’unyong ahwu be gbe le be la shun behwu ndyebb, ukyebb ungye ufufe a be. Abe dangg
         abe bedyong be gbe utung ha ukyebb ungye ufufe ana gye he ushom. Be hà kung lìshì
         ngib.
         11 "Lè he ’ushu abe dangg ye be tem. Be kong le: ’Ukaandi! Ukaandi! Buu li lìshì!’
         12 Ukyebb ungye ana a de be le: ’Dia! Mi ngye men ye gbangg.’ "
         13 Ujeso a fe ityang anyin lìshī le: "Mà kwu lè ’akang likorye ma ngye ’unyong ahwu
         mi Unwaa Undigye, mı᷆ be be ye."
         14 Ujeso a bun ityang le: "Kitaa ashin na᷅ ’ì yi ná Unim u᷆ kwu Usu. He ’unyong ken
         ungikye ususo a ma kam litan. A ko bendi aki bema kung biwom ushom uma fe be he ’ubwo.
         15 A fem undi-undi ūshī lè únde ’itaa a ngye-e le u kwa mbeè. A ke angwu ken igaa ikwudi
         asi afee lè ngi lihwo. U ke angwell igaa lisi. U mbee ke angwu ken igaa lihwo. A hà
         bo ndo litan.
         16 Nya ’ukwo-ukwo undi aki angwu a kpe igaa asi afee lè ngi lihwo a shi ūshī lè ngi.
         A ndè alada ashia-ashia ha únde angwu átyám a ma ke-e.
         17 Undi aki angwu a kpē igaa lisi or a ndè alada ashia-ashia ha únde angwu a ma kpē.
         18 Ukpor undi aki angwu a kpē igaa lihwo, a kung āngi lè tem ndyell he itang.
         19 "Ki gbe ’igbe kangg, ukaandi bendi aki ana a hà ngyu. A ko bendi aki bema puu bii
         ābe ’itaa undi-undi a shi aki lè únde uma.
         20 Angwu a ma kpē igaa asi afee lè ngi lihwo a be lè ngi ke atyam. A hà de-e le: ’Ukaandi,
         ndè alada agang na᷅ à yi igaa asi afee lè ngi lihwo i.’
         21 Atyam a kung de-e le: ’Wo shi dell-dell. Wò yi undi aki ununung a. Kiwom ashi mi
         ka-a zangg i, wo kam āshi ngbebb-ngbebb, mi fel ba ka-a gba gyong ashina. Be gor igor
         utung ha ami.’
         22 Angwu a ma kpe igaa lisi a be lè ngi be ke atyam. U de-e le ù ndè alada na᷅ à yi
         igaa angi lisi.
         23 Atyam a de-e le: ’Wo shi nya dell-dell. Wò yi undi aki ununung a. Kiwom ashi mi ka-a
         zangg i, wo kam āshi ngbebb-ngbebb, mi fel ba ka-a gba gyong ashina. Be gor igor utung
         ha ami.’
         24 Angwu a ma kpē igaa lihwo ana, a tem lè ngi be ke atyam. U de-e le: ’Ukaandi, mi
         ngye ná wò yi ukaa-ukaa, mi ngye le wo za᷆ ’iwom undi likor-likor.
         25 Kife na᷅ mi shell-a, mi ma kung únde ugang lè tem ndyell he itang. Kpē únde ugang!’
         26 Átyám a kung de-e le: ’Wo usu lihwun, wò yi ubibi a. Ndè le wo ngye le mi za᷆ ’iwom
         undi likor?
         27 Ki ma yi kpe-kpe le hang wo ma kung únde angwu mi ka-a lè fe he ubank, he ’unyong
         ahwu mi tem i, hang mi kpē únde ugi lè lifem.’
         28 A hà de bendi bema le: ’Mà kpē únde undi ubibi ana lè ke angwu a be lè igaa asi adyong.
         29 Undi uyang-yang angwu ù yi lè ’iwom, Unim u mbee ba ka he le û fel lè shi ’ì go.
         Ukpor angwu ù yi lè ’iwom ye, ake ù yi lè ke zangg or, Unim u ba pan kpa kúng he áke.
         30 Usu lihwun anwun ufe, mà kwu he lè tye he ’ipi ’ifufebb ’ì yi. Nya na᷅ u᷆ be kwu
         ki kem ishang.’ "
         31 Ujeso a gye ’ushu kong le: "Nyong ahwu mi Unwaa Undigye, mı᷆ be be he ’usu ’ugi,
         mi ba ba lè idengell Unim puu utung ha ami, mi be kwu he ’idem ’usu ’igi.
         32 Mi ba gbong bendigye puu he igye anyin ba ukem. Mi taā ābe ndor he akwu afee nya
         a na ukang-itia u᷆ taā ìtiā ndor atyetye lè ha ibuu.
         33 Mi ba kung àbe bè yi ná ìtiā ndor ha ami ’ubwo lizen. Mi kung àbe bè yi ná ibuu ndor
         he ’ubwo ’ugi ahwu limbell.
         34 Mi Usu, mi ha᷅ ba da a᷆be be kwu-m he ’ubwo lizen le: ’Men abe Atyagi a ke men ’ukwun
         mà be kwu he Kiteng-usu ’igi. Atyagi a kam Kiteng-usu ’igi ’imen i ndor amen kung
         lè há he ’unyong ahwu a ma shi igye anyin a.
         35 He ’unyong ahwu itung i maa ndo mi, ma ma ke-m lizi. He ’unyong ahwu umbwo a maa
         gyor mi, ma ma ke-m umbwo. He ’unyong ahwu mi ma be he ishu īme᷅n ná ugaandi, ma ma
         shi-m ngbebb-ngbebb.
         36 He ’unyong ahwu mi ma yi uten-ibong, ma ma fe-m inditen. He ’unyong ahwu mi ma yi
         gogo ye, ma ma ndè gbe lè mi he lingmam. He ’unyong ahwu mi ma yi he igaadye, ma tan
         lè kong lè mi.’
         37 Bendi benunung be ba bii mi le: ’Atyetyan, he ’unyong ahwu yang bel li ma ndè le
         itung i ma ndo-a, li ka-a lizi, umbwo u gyor-a, li ka-a umbwo?
         38 He ’unyong ahwu yang wo ma yi ugaandi, li shi-a ngbebb-ngbebb ha abel ishu, wo shi
         uten-ibong, li fa-a inditen?
         39 He ’unyong ahwu yang wo ma yi gogo ye, wo mbee shi he igaadye, li tan kong lè wo?’
         40 Mi Usu, mi ba tem lè shi fan ābe le: ’Mà ngye dangg le ’inunung ashi ma ma shi ha
         unwandagi angwu ù yi ilaa-ilaa or, ma ma shi āshi ha ami a.’
         41 "Mi Usu, mi hà be de abe lè he ’ubwo limbell le: ’Mà gbe-m lè nyin, ingywo Unim ì
         yi ke men. Mà ndo gye he ’inde ashi ’ı᷆ nim ye ngyor igye, ashi Unim a ma kam ndor
         usu bibibi lè idengell ima.
         42 He ’unyong ahwu itung i maa ndo mi, ma ma nyim mi lizi. He ’unyong ahwu umbwo u gyor
         mi, ma nyim mi umbwo.
         43 He ’unyong ahwu mi ma be ha amen ishu ná ugaandi, ma ma shi-m ngbebb-ngbebb ye; he
         ’unyong ahwu mi shi uten-ibong, ma fe-m inditen ye. He ’unyong ahwu mi ma yi gogo
         ye, mi shi he igaadye, ma tan lè kong lè mi ye.’
         44 Bendi bebibi bemen i bè ha᷅ ba bii mi le: ’Atyetyan, kunyong ahwu yang bel li ma
         ndè le itung or i ma ndo-a, umbwo or u gyor-a, wo shi ugaandi, wo shi uten-ibong,
         wo shi gogo ye, wo shi he igaadye, ukpor li ma hà mor-a akpellale?’
         45 Mi Usu, mi ba fan ābe le: ’Mà bendi begi abe be ma zen hwò puu or, abe men ma ma
         mor ābe ukpell i, ma ma mor i-mi a.’
         46 Bendi bebibi bemen i be ba kpa ’ingie ashi ’ı᷆ ngyor igye. Bendi benunung be be kwu
         lè likpan ’unyong angi lı᷆ ngyor igye kpamm."

1 He ’unyong ahwu Ujeso a ma hwua bendi ’i mbee puu, a hà kung kong ha bendi-utung
         bema le:
         2 "Má ngye le ’i teng ati afee hè be bè shi ’ipam ashi be᷆ ko le Kipam Agbele-gyong.
         Undi u ba kung mi ka bendi-linaa abe be maa mi bee he ’ikpakpaa."
         3 Nya he ’unyong ’umen ana na᷅ bekaandi abe be᷆ shang Unim lè bekaandi abe he ’ubong
         be kpee he ushom Ukayafas angwu a ma yi Usu bekaandi abe be᷆ shang Unim.
         4 Be kpee nya kwu ìtı᷆m ná bè nyia kwu Ujeso gwu.
         5 Be tim le bè kwu-e lè gwu he ’unyong ’ipam a ye, teng bendi be pel ha ahe ndò ha
         abe.
         6 Ujeso a ma yi he Beteni he ushom Usaimun angwu akpaa a tang he.
         7 Ungingye ususo a ma be lè ’itityuo behwu abe be᷆ kaa ’ate kangg, be mbee nung nyin,
         be mbò wu Ujeso he lishi nya a na a maa zī lizi.
         8 Bendi-utung Ujeso be ndè ashina, ki ban ābe he lityam. Be bii le, kibang a, u᷆ ban
         behwu abena ’itaa ana?
         9 Hang be kung behwu abena ndyebb zi kaa ’ate kangg, kung únde ábe hwua ke bendi-likaa.
         10 Ujeso a ngye ashi be kong ha bende gbe lè shi. Ufe a hà kung de be le: "Kibang a,
         ma᷆ ben ungingye anwun ’itaa ana? A shi ’iwom ’inunung a ha ami.
         11 Bendi-likaa befe bè yi ha amen i mbee ’unyong, ukpor mi ufe mi ba kwa utung ha amen
         i mbee ’unyong ye.
         12 A wu-m behwu le û kam agwo agi nyong ’unyong angyèle ugi a.
         13 Mi kee le mà ngye le he ’iteng ’iyang-yang mbee igye puu be᷆ be bun ’isom ’inunung,
         be ba kong gba lè ’inunung ashi ungingye anwun a shi i, hè bendi bè well gbe lè he."
         14 Ujudas Isikariyot angwu a ma yi he liwu bendi-utung Ujeso abe lihwo lè be befee a
         lè hwaa lè bekaandi abe be᷆ shang Unim,
         15 u bii ābe le: "Ma nya ka-m ’ibang ’iwom a, mî kung Ujeso ke men?" Be ke-e ikwudi
         lisi lè ngi lihwo.
         16 Kung lè há he ’unyong ’umen ana Ujudas a maa fel kee ’ukwo ahwu ù kwu Ujeso ke be.
         17 He ukpi-ikwu liti Kipam Agbele-gyong bendi-utung Ujeso be ma bii he le, kiteng ashi
         yang a kee le bè kwu shi Kipam Agbele-gyong?
         18 A de be le: "Mà gye he lifung-ushu lè hwaa lè ungikye ususo, de-e le Atyamen a de
         le ’unyong ’uma ’u fel kpee-kpee. A kee le ufe lè bendi-utung bema bè kwu shi Kipam
         Agbele-gyong ha ahe ushom."
         19 Bendi-utung bema be lè shi nya a na Ujeso a de be. Be lè shi lizi angi be᷆ zī he
         ’ipam ’imen ana.
         20 Likwulukwu li gyebb, Ujeso befe lè bendi-utung bema be kwu ’iteng ken keb lizi azele.
         21 Nya a na be maa zī lizi, a kung de be le: "Mi kee le mà ngye le undi ken he liwu
         līme᷅n a kam le u ndo ndyebb mi za."
         22 Be fel lè ’imbwee kangg. Undi-undi a maa fel bii he le: "Ada, ashi wo kong ana, kì
         nya yi-m mi â?"
         23 Ujeso a fan ābe le: "Undi angwu há na᷅ u ndo gye lè ’ubwo he ’igbor uhwee utung-utung
         ha ami."
         24 A mbee de be le: "Mi Unwaa Undigye ufe a, mi ba hwa᷆ nya a na be fee gbe lè mi he
         ’ushia Unim. Ukpor, ki ba kwa ’ibibi ka undi angwu a ndyebb mi zi. Bè hwan undi umen
         ana ye, hang ’ì yi deng."
         25 Ujudas angwu a ma ndyebb he zi, a kung bii he le: "Ukaandi, kì nya yi-m mi â?" Ujeso
         a de-e le: "Kì yi nya a na wo kong."
         26 Nya a na Ujeso lè bendi-utung bema be maa zī lizi, Ujeso a kung ibred kwu he ’ubwo,
         u pee Unim. A bun āngi kung ke bendi-utung bema, u de be le: "Mà kpe ibred anyin zī,
         ì yi inyiahwo igi a."
         27 A kung ugbaala ’utyuo kwu he ’ubwo, mbee pee Unim. A hà kung ke be, u de be le: "Men
         puu mà kpē ngwo.
         28 Ashin ’ì yi anung agi angi mi wu ke bendi gbamm hè Unim ù tyang biban ke be a. Anung
         amen i a tyung le Unim u ba sha a᷆shi a kong ndor ha bendi abe be bong ha ami.
         29 Mi kee le mà ngye le mì tem ngwa udung agbe ukwan anwun ye kpamm la kwom he liti
         angi mı᷆ be lè ngwo angwu ufufe utung ha amen he ’unyong ahwu Atyagi u᷆ be fel Usu
         bendi puu."
         30 Be hà gyam ’ugyam pee Unim. Be gbe gye he ukwell angwu be᷆ ko le Olif.
         31 Ujeso a de bendi-utung bema bemen ana le: "Kùsū ahwu ’unyin i men puu ma buu tyang
         mi ututeb. Be ma fee he ’ushia Unim leěti le: ’Unim u ba gwa ukang-itia, mà ìtiā i
         paa he abwo.’ (Mì yi ná ukang-itia, men ma shi ná ìtiā.)
         32 Ukpor ’unyong ahwu mı᷆ be wum lè he lihwu, mi ba gya he Ugalili teng amen."
         33 Ipita a kung de Ujeso le: "Mà abe be teng puu bè buu tyang-a or, mi-i ba tyang-a
         ye."
         34 Ujeso a hà kung de Ipita le: "Mî da-a le ’ùsū ahwu ’unyin i, nyin wo swan ’ugbe ’akie
         le wo ngye-m ye mà ukpong kigia ukwuo ’i hà ko."
         35 Ipita a tem lè shi de-e le: "Mì hà ndo swan le mi ngya-a ye ye. Mà ’ì yi lè lihwu
         or, mi hwa᷆ utung ha awo." Bende-ma puu be maa kong ’itaa ken.
         36 Ujeso a ma te lè bendi-utung bema gye he ’iteng ashi be᷆ ko le Ugesemani. A de be
         le bè kwu nyong he, he-e ù die gye he ’ushu lè kong ha Unim.
         37 A waa kung Ipita lè bebwaa Uzebedi abe befee te lè be utung ha ’uhwo-ma. A fel lè
         ’utor lè ’imbwee kangg.
         38 A kung de bendi-utung bema abe bekie ana le: "Kutor ahwu ’ù yi-m he lityam ’u dyam
         kpè a᷆hwu le ’u gwa-m. Mà kwu nyin hè men mà kang lè mi."
         39 Ufe-gyang a mbee die te he ’ushu lè tim anung he itang keb akongale ha Unim le: "Ada,
         gbe ’ì yi-a pie-pie, wo kung ’ingie ashin lè ha ami. Kì shi ná mi-i kee a ye, ukpor
         kì shi ná wo-o kee a."
         40 A tem lè hwaa lè bendi-utung bema bemen abe bekie. A nde be be mbwa ’unde. A kung
         bii Ipita le: "Ki shi ná a, ma mbu ’unde nyong ma᷆ bè kang lè mi he ’anwaa ’unyong
         zangg or mbeè ye?
         41 Mà kwu lè ’akang, ma kong ha Unim teng ma mbwa he ugilale. Men mà yi lè ’igyor he
         ashele, ukpor ma baa lè ikeb."
         42 A mbee tem lè kong ha Unim le: "Ada, gbe ’i ngbebb-a le mì kpē ’ingie ashin, mi kam
         le mi sha ’iwom ashi wo kee a."
         43 Ujeso a hà mbee tem lè ndè bendi-utung bema ana be mbee tem fel he ’unde. Atong-shi
         abell a ma sho lè ’unde.
         44 A tyang ābe, tem gye he ’iteng ashi há, mbee lè kong ha Unim ’ugbe ahwu lekie ’itaa
         ken.
         45 A hà tem item lè hwaa lè bendi-utung bema, u de be le: "Mà so-i mbwa ’unde a? Mà
         nde kunyong ’u fel há ahwu be᷆ kung i-mi Unwaa Undigye, ke bendi-biban.
         46 Mà bo, lî gye. Mà ndè, undi angwu a ndyebb mi zi ha abe, a fel i."
         47 Nya a na Ujeso a maa so-i kong ashin, Ujudas angwu a ma yi he liwu bendi-utung Ujeso
         abe lihwo lè be befee a be. Bendi gbamm be be utung ha ahe lè lishwia lè ìkwán he
         abwo. Bekaandi abe be᷆ shang Unim lè abe he ’ubong na᷅ be som ābe.
         48 Undi angwu a ndyebb he zi ha abe a ke be ’itaa lè há. A de be le: "Undi angwu nyin
         mı᷆ gaa he lè uko na᷅ ma᷆ kee, mà kwu-e."
         49 Ujudas a be gbe lè hwaa lè Ujeso de-e le: "Ukaandi, ikwun ì kwu ka-a." U gaa he lè
         uko.
         50 Ujeso a kung de-e le: "Udim-gi, shi a᷆shi wo be i le wo sha." Bendi be ma be lè hell
         be kwu kung Ujeso, be kwu-e kangg.
         51 Undi ken angwu a ma yi utung ha Ujeso, a waa ’ashwia lè he ’ubor kpi shia ungikye
         ken ’utyung. (Ungikye umen be kpi shiá he ’utyung ana a maa sha Usu bekaandi abe be᷆
         shang Unim a aki.)
         52 Ujeso a de-e le: "Kung ’ashwia ’agang kil he ’ubor. Undi angwu a gwu undi lè ’ashwia,
         be ba gwa he lè ’ashwia.
         53 Wó ngye le gbe mi bii Atyagi ukpell, u som idengell ima asisilisi asisilisi nya ’ukwo-ukwo
         le ì be kpe-m ’utyong ye a?
         54 Gbe mi shi ná a, hà ashi be fee he ’ushia Unim le ’ì shi, kì tem ba sha ye."
         55 Ujeso a kung bii liwu bendi le: "Mì yi uzi a, ma᷆ be le ma kwu-m lè lishwia lè ìkwán
         he abwo a? Mi maa kwa utung ha amen he Ushom Unim hwua bendi mbee ati, ukpor ma kwu-m
         ye.
         56 Biwom puu abi bi shi fe-m i, bi shi hè ’ì kwu ná bendi abe be᷆ tye ugie ’isom Unim
         be fee ndor he ’ushia Unim leěti a." Bendi-utung bema puu be paa he abwo tyang he.
         57 Bendi abena be kwu Ujeso gye lè he he ushom Ukayafas, Usu bekaandi abe be᷆ shang
         Unim. Bekaandi abe be᷆ hwua bendi Iten lè abe he ’ubong be ma yi sho há.
         58 Ipita a fel tan pwom Ujeso lè he item ’igbe-igbe. A pwom he lè wu há he ushaale Úsu
         bekaandi abe be᷆ shang Unim ana. A lè fel bel ndyebb ha bendi abe be᷆ kang ushaale
         umen ana le he-e ù ndè umbee-likel likong limen gbe lè Ujeso i.
         59 Bekaandi abe be᷆ shang Unim lè bikem ukoto puu be kee bendi abe be᷆ naa ushada fe
         Ujeso hè be bè gwu-e.
         60 Mà na bendi gbamm be be naa ushada iman fe-e or, be ndè ’iwom ashi bè kong fe-e ye.
         Bendi befee be hà bo ’inaa,
         61 de le: "Undi umen ana a de le ufe ù yi lè ikeb le u gyebb Ushom Unim wa he itang,
         u tem lè he tya puu he ati akie."
         62 Usu bekaandi abe be᷆ shang Unim a bo ’inaa bii Ujeso le: "Biwom abi bendi aben be᷆
         kong fa-a i, wò yi lè ashi wò fan ye a?"
         63 Ujeso a kwu kpii. A mbee bii Ujeso le: "Wò yi Ukristi angwu ù yi Unwaa Unim â?" A
         de-e le a kee he le ù de-e ’igyang he lizen Unim angwu uwum.
         64 Ujeso a hà fan he le: "Kì yi ná wo kong. Mi ufe mi da amen puu le kung lè he ’unyong
         ahwun gye ’ushu ma ba nda-m, Unwaa Undigye, kwa he ’ubwo lizen Unim angwu ù yi lè
         ikeb puu. Ma mbee ba nda-m he ’unyong ahwu mı᷆ be tem lè he lifung-atabe be he bibu."
         65 Usu bekaandi abe be᷆ shang Unim ana a fel he ingywo shwia gie ’uhwo-ma bihwom, u
         de le: "Unwaa anwun a ban Unim gbe he bigwobale he ashi. Likong li mbee, li tem kee
         ushada ye. Men puu ma gyo bimanale abi a kong.
         66 Men ma gim le ana?" Be fan he le a zī libi le bè gwu-e.
         67 Be fel shwa akung wa he he ashi; be kpam he abwo he anaa.
         68 Abe be kpam he abwo ana be de-e le: "Ukristi, gbe wo ngye undi angwu a kpam-a, bun
         de li."
         69 Ipita a ma so kwu há he ’udyan ushaale. Unwaasul angwu u᷆ shi aki há a ndè Ipita,
         u de le: "Wo or titi, wo ma yi utung ha Ujeso angwu u᷆ be lè he Ugalili."
         70 He ashi bendi gbamm, Ipita a swan le a bè ngye-e or ye. A ngye ’iwom ashi unwaasul
         ana u᷆ kong or ye.
         71 Ipita a gbe lè há gye he ungwu likong. Unwaasul ken angwu a ma shi ukaandi umen ana
         aki a mbee ndè Ipita, u de bendi abe bè yi há le: "Ungikye anwun a maa tan utung ha
         Ujeso angwu Unazaret."
         72 Ipita a mbee swan tam behwu de-e le bwo ukong-ukong a bè ngye ungikye umen ana or
         ye gbangg.
         73 He ’anwaa ’unyong zangg bendi abe be ma yi naa há he ungwu likong be de Ipita le:
         "Kì shi ná ana, wò yi undi-utung ungikye anwuna. Igie igang or i tyung le wò yi undi-utung
         uma."
         74 Ipita a kpam abwo he itang tam behwu le: "Unim a ngye le mi ngye angwu ma᷆ kong ana
         ye. Gbe mı᷆ bè uman a, Unim ù gwu-m." Nya ’ukwo-ukwo kigia ukwuo ’i kung ko.
         75 Ipita a well le Ujeso a ma de-e le nyin u swan ’ugbe ’akie le a ngye-e ye, mà ukpong
         ’igia ukwuo ’i hà ko. A kung gbe lè há lè ki kangg.

1 Ashi a taa leèti-leèti, bekaandi abe be᷆ shang Unim lè bekaandi abe he ’ubong be
         gbong ’iteng ken tim le bè gwu Ujeso.
         2 Be hà kwu-e bua indi he abwo te lè he lè ke Upontiyes Upalet. (Upalet a ma yi ukaandi
         Urom angwu u᷆ ndè gbe lè ufam Ujudia a.)
         3 He ’unyong ahwu Ujudas angwu a ma ndyebb Ujeso zi a ndè le be kam le be gwa Ujeso,
         úndē angwu bekaandi abe be᷆ shang Unim lè abe he ’ubong be ma ke-e ndyebb Ujeso, a
         tem lè he lè ke be likorye ’i tem fel ban he.
         4 Ujudas a de bekaandi ana le ufe a shi ’ibibi a he andyebbale undi ununung zi le bè
         gwu. Befe be de-e le: "Ashina ’i gbee li bel ye. Ashina ’ì yi ka awo ututeb a."
         5 Ujudas a zob únde ana wu ābe há he Ushom Unim. A gbe lè há lè shwia ’uhwo-ma.
         6 Bekaandi abe be᷆ shang Unim be kung úndē umen ana. Be de le uten ubell a bong le
         bè kung únde angwu be ndyebb undi lè gwu fe he ’igbor ’uke he Ushom Unim ye.
         7 Be kwu azu gbe lè únde umen ana. Be kung he ndyebb ’iteng ashi be fel ngi begaandi.
         Be ndyebb ’iteng ashi há lè ha undi angwu u᷆ mbe biki a.
         8 Kung lè he ’unyong ’umen ana kpamm be wu ’unyin nyin, be ko ’iteng ’imen ana le ’iteng
         anung.
         9 Ki shi nya a na Ujeremaya angwu a maa tye ugie ’isom Unim, a ma kong a. A ma de le:
         "Be kung ikwudi lisi lè ngi lihwo. (Ikwudi imen ana i ma yi angi bendi Izwell be ma
         bong le be ka ndyebb he a.)
         10 Be kung únde umen ana ndyebb itang nya a na Atyetyan Unim a ma de-m a."
         11 Be te lè Ujeso lè hwaa lè Usu Upalet. Upalet a bii Ujeso le: "Wò yi usu Ijuus â?"
         Ujeso a fan he le: "Kì yi ná wo kong."
         12 Biwom puu abi bekaandi abe be᷆ shang Unim lè abe he ’ubong be kong fe Ujeso, a fan
         ābe ’ikpukpo ’ukung or ye.
         13 Upalet a hà kung bii he le: "Wo gyo biwom abi be᷆ kong fa-a i ye a?"
         14 Ujeso a hà fan he zangg or ye. Ki kwu Upalet he ’uhwo kangg ná a kwu-e he ungwu kpii.
         15 He lize liyang-yang he ’unyong ahwu be᷆ shi Kipam Agbele-gyong, Upalet u shiı᷅ tyang
         undi igaadye ken abwo angwu ufam itang a waa le ù tyang he.
         16 He ’unyong ’umen ana undi ken a ma yi he igaadye, be ma ko he le Ubarabas. A maa
         sha bibibi kangg.
         17 Ufam itang puu a kpee liwu. Upalet a bii ābe le ù waa ayang a tyang abwo? Ù waa Ubarabas
         â, hà ù waa Ujeso angwu be᷆ ko le Ukristi a?
         18 Ufe-gyang or a ma ngye dangg le be kwu Ujeso be ke-e he ’atel a.
         19 Nya a na Upalet a ma so kwu he ’idem ashi u᷆ kwu maa ishe, ungye-ma a som ’isom hwaa
         lè he le, ù ndè le a shi undi ununung angwu u᷆ maa he ushe ana ’iwom ’iyang-yang ye.
         Ufe a shī shi itam gbe lè he i ngbebb he ye.
         20 Bekaandi abe be᷆ shang Unim lè abe he ’ubong be fe bendi ingie le bè lè de Upalet
         le ù waa Ubarabas tyang abwo, ù gwu Ujeso.
         21 Usu Upalet a hà bii liwu bendi le: "Bendi befee abena, ayang angwu ma kee le mì waa
         he tyang abwo?" Be de-e le ù waa Ubarabas a.
         22 Upalet a bii ābe le, ù hà shi Ujeso angwu be᷆ ko le Ukristi ná a? Be de-e le: "Maa
         gwu-e bee he ’ikpakpaa!"
         23 Upalet a bii ābe le, kibang ’ibibi ashi a shi ukpor? Be kung gaa kangg le: "Maa gwu-e
         bee he ’ikpakpaa!"
         24 Upalet a ndè le u fel ban ’unyong likor a, likorye bendi be ma fel he āshi linaa-linaa.
         A hà kong, be be lè umbwo ke-e. He ashi bendi puu a to abwo ama, u de be le: "Mi na᷅
         mi ke men ikeb le mà gwu-e ye. Gbe ma gwu-e, hà mì yi amen lè abwo há ye."
         25 Befe puu be tem lè shi fan Upalet le: "Bel li gwa he; kingie ’iyang-yang ashi ’i
         be lè há ’ì kwu ke li bel lè bebwaa-tyan."
         26 Upalet a hà waa Ubarabas lè he igaadye tyang abwo. U de ishogya le ì lè kwu Ujeso
         kpam. A hà kwu-e ke be le bè maa he bee he ’ikpakpaa.
         27 Ishogya Upalet i kwu Ujeso te lè he gye he ’udyan ushaale Upalet. I ko bebell ishogya
         puu be ukem.
         28 Be waa he aliga lè he inyiahwo ndor he itang, be tem lè aliga uwulu abwaa shi-e.
         29 Be tim ’ishilishi ītōng shi-e he lishi. Be kung udong-si fe-e he ’ubwo lizen. Be
         nyan he lè bel tim anung he itang le be fa he. Be de-e le: "Usu Ijuus, kukwun ’u kwa-a
         he ’uhwo."
         30 Be sho akung wu-e. Be kpē kung udong-si lè ha ahe, be tem lè he kpam he he lishi.
         31 Be nyan he puu, be hà waa he aliga uwulu abwaa tem lè ama agyang shi-e. Be hà ndo
         gbe lè he gye he ’iteng ashi be᷆ lè maa he bee he ’ikpakpaa.
         32 Nya a na be maa ndor àshì gye, be kpee lè ungikye ken angwu be᷆ ko le Usaimun. A
         ma yi ’ubong Usarin a. Ishogya i kwu-e he ikeb le ù so ’ikpakpaa ashi be᷆ lè maa Ujeso
         bee.
         33 Be lè wu he ’iteng ashi be᷆ ko le Ugorgorta ashi ’i ze le ’iteng ’ikpukpo lishi.
         34 Nya na᷅ be kung ’utyuo bell pel ha ’iwom ashi ’ı᷆ zu, ke Ujeso le ù ngwo. Be kung
         ābi tyua Ujeso he ungwu, ukpor a ngwo ye.
         35 Be kwu-e lè maa bee he ’ikpakpaa, kung āshi beb he itang. Be kung inditen ima hwua
         ke bende gbe he isasa atyele.
         36 He ’unyong ahwu be hwua inditen ima puu, be ngyor kwu há, be kang he.
         37 Be fee fe-e nya ’usi ’ikpakpaa gbe lè ’iwom ashi be de le a shi le: "Anwun na᷅ ù
         yi Ujeso, Usu Ijuus."
         38 Be maa bezi befee bee utung ha Ujeso. Be maa angwu ken bee he lè he ’ubwo lizen,
         be maa angwell bee he lè he ’ubwo limbell.
         39 Bendi abe be gbe he ’ukwo ndè Ujeso bee há he ’ikpakpaa, be bong he lishi kpeke-kpeke-kpeke,
         be kong bia he.
         40 Be de-e gye há le: "Eng-heng, wo angwu wo᷆ de le wo gyebb Ushom Unim tem lè he tya
         he ati akie. Gbe wò mā ma᷆ yi Unwaa Unim a, wo shul lè he ’ikpakpaa be he itang ha-a
         à kpan ’uhwo-gang."
         41 Bekaandi abe be᷆ shang Unim lè abe be᷆ hwua bendi Iten lè abe he ’ubong be fel nyan
         he ’itaa ken.
         42 Be kong ha bende le: "U kpan bendi, ukpor u kpan ’uhwo-ma mbeè ye. Indele Usu Izwell
         a? Ù shul lè he ’ikpakpaa be he itang ’anaa-anaa i, mà bel li bong ha ahe.
         43 Gbé u᷆ kee-kee fe lityam ha Unim ufe-ufe a, u de le ù yi Unwaa Unim a, bel li kee
         le li ndà ná Unim u᷆ kpan he ’anaa-anaa i."
         44 Bezi abe be maa ābe bee he bikpakpaa utung ha ahe or titi, be kong bia he.
         45 He libwee ’udyan lishi, kifufebb ’i ma gye kpenn he ’ubong ’umen ana kpamm lè kwom
         he inde ikie lè ishu likwulukwu.
         46 He inde ikie Ujeso a kùng kangg he igie ibell le: "Eli, Eli, lema sabaketani," ashi
         ’i ze le, "Unim ugi, Unim ugi, kibang a, wo mor mi?"
         47 Bendi besuso abe bè yi naa há, abe be gyo he, be fel da le, u ko Ilaja a.
         48 Undi ken a buu lè kung ’udedell lè kib he ’imia ’utyuo, kung kil he úkwān lè ndaa
         tyua Ujeso he ’ikpungwu le he-e ù ngwo.
         49 Bendi abe be teng be de bende le: "Mà lì kwu hè li lì ndè le Ilaja u ba kpan he à?"
         50 Ujeso a mbee kùng kangg, a hà hwō.
         51 Kihwom ’ikaandi ashi be tye tang ’ipo he afee Ushom Unim, ki gie kung lè he ’usi
         be tang he itang. Isun i ma kwuo. Akor a kpam gie bigie.
         52 Akwun a buu ingwu fel hwuo. Bendi Unim gbamm abe be ma hwō leěti, be tem wum.
         53 Lè he ’ushu he ’unyong ahwu Ujeso a wum lè he lihwu, befe or titi be fem be he igye
         lè ha abe akwun, gbe ndo he Ujeruselem he ’ipi bendi gbamm be nde be.
         54 Ukaandi ishogya lè ishogya ima abe be ma yi naa há, be kang Ujeso, be ndè ná isun
         i kwuo lè biwom puu abi bi shi. Be fel he ’ushell kangg. Be de le: "Ungikye anwun
         ù yi Unwaa Unim a ’igyang."
         55 Ki ma yi lè bengingye gbamm abe be ma kpell Ujeso he Ugalili. Be ma fe utung ha ahe
         lè há Ugalili lè wu he ’iteng ashi be᷆ gwu-e. Be ma yi naa he ’igbe-igbe be ndà gya
         he ’ikpakpaa he ’ipi be bee he.
         56 Umeri Umadelen lè Umeri, anam Ujems befe lè Ujosef, lè anam bebwaa Uzebedi be ma
         yi he liwu bengingye abena.
         57 Likwulukwu li gyebb, undi-ingbebb ken angwu be᷆ ko le Ujosef, angwu a ma yi undi-utung
         Ujeso, u shi ’ubong Alimatia, a ma wu há.
         58 He ’unyong ahwu Ujeso a hwō, a lè hwaa lè Upalet, u bii he le u ke-e ikeb he-e ù
         lè gye lè likwom Ujeso. Upalet a ke ikeb le bè ke Ujosef ’ukwo he-e ù gye lè likwom
         Ujeso.
         59 Ujosef a lè kung likwom ana, kung ’ihwom ’ifung ’ifufe kung nii āngi.
         60 A te lè likwom Ujeso ana lè ngi he likwun angi a tem lifufe he ’ukor ndor ’uhwo-ma.
         A mung ’ukor ’ukaandi lè shī há ungwu likwun. A hà gbe ligye.
         61 Umeri Umadelen lè Umeri ususo be ma yi kwu há, be nda àshì gya he likwun.
         62 He utepwom liti angi lì yi liti uwell Ijuus, bekaandi abe be᷆ shang Unim lè bendi
         Iferesis be ma tye fe ukem gye ìtı᷆m hwaa lè Upalet.
         63 Be de-e le: "Ukaandi, li well le he ’unyong ahwu undi-ilam anwuna a ma so uwum, a
         maa da bendi le, ufe u hwa᷆, u tem wum he liti lekie.
         64 Kè uten le bè kang likwun ana kpamm lè kwom ati akie teng bendi-utung bema be ba
         lè ’usu be zà fem likwom lima, be bè uman le a wum lè he lihwu. Gbe ná a, hà uman
         ubell anwun u fel ban àshì hwà angwu a maa bè he ’unyong ahwu a ma yi uwum."
         65 Upalet a ke be uten le be lè gia kung ishogya ima te lè ngi, i lè kang likwun limen
         ana li-li-li.
         66 Be bo ndo há lè shī ungwu likwun lè ’ukor, be ndor undi le ù kang āngi.

1 Liti uwell Ijuus li gbe. He Usundee, ukpi-ikwu liti utyong Beke leèti-leèti, Umeri
         Umadelen befe lè Umeri angwu ken be ngyù lè ndè likwun Ujeso.
         2 Isun i kwuo há kangg, likorye udengell Unim a shul lè he lifung-atabe be nya. A mung
         ’ukor ’ukaandi lè he ungwu likwun ndor gye he ufaa, u bel kwu há he ’ukor ’umen ana.
         3 A maa taa ná ’indeb-nwaa. Bihwom bima bi fel bifung-bifung kpeladada.
         4 Ishogya angi i ma kang likwun, i nde-e, i fel he ’ushell kangg. Kushell ’u shì ābe
         be fel tung for-for-for, be mbu shī he itang fel he ashi akwom-akwom.
         5 Udengell Unim a hà kung de abe bengingye ana le: "Mà shell ye. Mi ngye le ma kee
         Ujeso angwu be ma maa bee he ’ikpakpaa a.
         6 Ù yi hen ye. A wum lè he lihwu nya a na a kong. Mà be ndè ’iteng ashi be ma kie he.
         7 Mà ndo te akikye lè de bendi-utung bema le a wum lè he lihwu mà. Mà de be le a gbe
         he Ugalili teng ābe mà. Há na᷅ be᷆ be lè nde-e. Mà well biwom abi mi de men i."
         8 Mà na be ma yi lè ’ushell or, nya ’ukwo-ukwo be gbe lè há lè igor le be la bun abin
         puu da bendi-utung Ujeso.
         9 Nya a na be maa buu gye lè akwo, Ujeso a nde be há he ’ukwo, u kong lè be le: "Ikwun
         ì kwu amen he ’uhwo." Be die gwaa ha ahe tim anung he itang kwu-e abwo he abee, be
         fe-e.
         10 Ujeso a de be le: "Mà shell ye. Mà te lè de bebuye le bè gbe tang mi he Ugalili.
         Há na᷅ be᷆ be nde-m."
         11 Nya a na bengingye abena be maa so he ’ukwo, ishogya angi i kang likwun i wu he lifung-ushu
         lè bun de bekaandi abe be᷆ shang Unim biwom puu abi bi shi.
         12 Bekaandi abe be᷆ shang Unim be ko bekaandi abe he ’ubong be ukem, be kwu ìtı᷆m gbe
         lè likong limen ana. Be tim kung únde kangg lè ndyebb abwo lè ishogya.
         13 Be de ngi le: "Mà de bendi le, bendi-utung bema na᷅ be be zì fem likwom lima lè ’usu
         he ’unyong ahwu ma ma yi he ’unde.
         14 Gbe usu a gyo le ma de le be zì fem he he ’unyong ahwu ma ma yi he ’unde, bel li
         kong ha ahe, mà u ka amen ’ingie ye."
         15 Ishogya i kpē únde, i fel kong da bendi le he ’unyong ahwu befe bè yi he ’unde na᷅
         bendi-utung bema be zì fem he lè he likwun. Kitaa ashina na᷅ Ijuus puu i fel kong
         kpamm nyong ’unyin nyin.
         16 Bendi-utung Ujeso abe lihwo lè undi ken be gye he ukwell Ugalili angwu Ujeso a ma
         de be le be lè kpee ha ahe.
         17 Nya a na be ma yi há, be nde-e, be fe-e. Ukpor bendi bebell besuso be bong le Ujeso
         a ye.
         18 Ujeso a hà die gwaa ha abe kpee-kpee, u de be le: "Unim a kung ikeb puu angi he lifung-atabe
         or, angi he igye anyin or ke-m.
         19 Mà gye mbee abong igye puu lè hwua bendi ná bè kwu bendi-utung begi. Ma kib ābe he
         umbwo he lizen angi Atyetyan Unim lè angi Unwaa lè angi Ukatia Kunyong.
         20 Mà hwua ābe bè shi biwom puu abi mi de men. Mà well le mi kwa utung ha amen mbee
         ’unyong kpamm igye i gbe mbee."MarkMarkMarkMarkMark
         
            

         
      
   
      
         Mark
12345678910111213141516
   
      
         1
1 Kitaa i na᷅ ’isom ’inunung gbe lè Ujeso Ukristi, Unwaa Unim, ki ma kpi.
         2 Ki ma kpi nya a na Azaya angwu a maa tye ugie ’isom Unim a fee ha ahe ’ushia a. A
         fee le Unim a de le: "Nde, mi ndo som unwaa-isom ugi ta-a lè he ’ushu, u la kam àtyám
         bendi ndor-a.
         3 Undi umen ana u ba gaa lè he libeb le, ’Mà kam ’ukwo Atyetyan ndor he, mà shi ’ukwo
         ahwu ’u᷆ ngbebb ndor he he-e ù be gbe.’ "
         4 Undi angwu be᷆ ko le Ujon a ma be nya a na Azaya a kong. A be fel há he libeb keb
         bendi umbwo akibale. A maa bun da bendi le, bè bel àtyám lè he biban bibell he-e ù
         kib ābe he umbwo, mà Unim u tyang biban ka ābe.
         5 Bendi lè he Ujudia lè Ujeruselem be ma gye lè gyo Ujon. Be maa bun biban bibell,
         Ujon u kib ābe he umbwo ukaandi angwu be᷆ ko le Ujodan.
         6 Ujon a maa fa inditen angi be shì āngi lè indib ’itokaba; u bua ukwob inyia he anyong.
         Lizi lima li ma yi igwom lè ìhwaà.
         7 A ma bun de bendi abena le: "Undi ususo angwu u᷆ be-m lè há item ù yi undi ukaandi
         hwo-m. Mi kpee he he ’ubee or ye.
         8 Mi-i kib amen he umbwo a, ukpor ufe u ba kib amen he Ukatia Kunyong Unim."
         9 Ki gbe ’igbe ye, Ujeso a ma be lè he Unazaret he ’ubong Ugalili be he ’ipi Ujon ù
         yi. Ujon a kib he he umbwo ukaandi angwu be᷆ ko le Ujodan.
         10 Nya a na Ujeso a maa fem lè há he umbwo, u᷆ be he igye, a nde lifung-atabe li buu
         gboo. U nde Ukatia Kunyong Unim a be ná ’alulu so-e he lishi.
         11 A gyo lingmam Unim lè he lifung-atabe le: "Wò yi ’iken Unwaa-gi a. Ki nyin mi lè
         wo ’indee-indee."
         12 Nya ’ukwo-ukwo Ukatia Kunyong Unim a shi Ujeso a bo gbe ndo he libeb.
         13 Inyia i ma yi há he libeb. A kwu há ati asi afee. Nya he libeb Usetan, usu bibibi,
         a gil he, ukpor Unim a som idengell ima i ma lè kpell Ujeso.
         14 Uherod a kwu Ujon fe he igaadye. Ki gbe ’igbe ye, Ujeso a kung gye há ’ubong Ugalili
         lè bun ’isom ’inunung ashi Unim.
         15 A de le: "Kunyong ’u fel kpee-kpee ahwu Unim u᷆ fem Kusu ’uma he igye. Mà bel àtyám
         āme᷅n lè he biban, hè men mà bong ha ’isom ’inunung ashin."
         16 He liti ken Ujeso a maa tan gba he ungwu umbwo Ugalili. Nya a na a maa gbe há, a
         nde bekwu-ikwan bendi befee, be ko ābe le Usaimun lè Andru. Bè yi bebwanam bende a.
         Be maa tan lè litaa kwa ìkwǎn.
         17 Ujeso a de be le: "Mà be pwom mi, mî hwua amen ná mà tan ko bendi ke-m."
         18 Nya ’ukwo-ukwo be tyang litaa libell ndor he itang pwom he.
         19 A mbee die gye ’ushu zangg lè nde bebwanam bende besuso, Ujems lè Ujon, bebwaa Uzebedi.
         Bè yi he afee ’inong, be bwee litaa libell.
         20 Ujeso a nde be, a ko ābe. Be ma bo tyang atyabell lè bendi abe be᷆ shi-e aki há he
         afee ’inong. Be pwom Ujeso.
         21 Ujeso befe lè bendi-utung bema be gye he ’ubong Ukapanyam. He liti uwell Ijuus, Ujeso
         a gye he ushom angwu Ijuus ı᷆ kwu liwu lè hwua bendi biwom.
         22 Bendi bemen ana be gyo a᷆shi u᷆ hwua ābe, ki kwu ābe he ’uhwo. A hwua ābe nya a na
         undi angwu ikeb puu ì yi he ’ubwo ’uma a. A maa hwua ābe ná bendi abe be᷆ hwua bendi
         Iten a ye.
         23 He ’unyong ’umen ana ungikye ususo a be há he ushom. Ikeb ibibi i ma yi ha ahe. I
         kwu gaa kangg le:
         24 "Ujeso angwu Unazaret, wo le lì sha-a ná a? Wo be nyin ha-a à gwu li igwu a? Mi ngya-a,
         wò yi Unwaa Unim a, wò yi faale uben."
         25 Ujeso a kung gaa fe ikeb ibibi ana le: "Naa lè ’ihwee! Fem be he igye!"
         26 Ikeb ibibi ana i shi ungikye anwuna u fel tung for-for-for. I gaa kangg; i hà fem
         be he igye.
         27 Ki ma kwu bendi puu he ’uhwo. Be fel kong ha bende le: "Kibang i? Li wa gyo uhwuale
         angwu ’itaa ashin ngye ye. Undi anwun ù yi lè ikeb le u da ikeb ibibi le ì fem be
         he igye. I ka he ife."
         28 Be maa fel tya ipong Ujeso mbee ’ubong Ugalili puu.
         29 Ujeso a ma gbe lè há he ushom angwu be᷆ kwu liwu ana gbe ligbe-ligbe gye he ushu
         Usaimun lè Andru. Ujems befe lè Ujon be ma te utung ha ahe.
         30 Anam ungye Usaimun a ma yi gogo ye. Inyiahwo i maa shá he. Be de Ujeso gbe lè he.
         31 A gbe gye há he ’ipi ù yi. A kwu-e ’ubwo he ’ubwo bo ’inaa. Ki kwun he. U fel sha
         ābe ’ugaa.
         32 Nya leekwulukwu he ’unyong ahwu libwee lı᷆ ngwee, be be lè bendi-angmam gbamm lè
         abe ikeb ibibi i ma yi ha abe be hwaa lè Ujeso.
         33 Bendi be gbong lè sho he ungwu lishi.
         34 Ujeso a mbee bendi gbamm abe be mbu bitaa angmam atyetye-atyetye. U mbee ndō ikeb
         ibibi lè ha bendi, ukpor u bong āngi le ì kong likong ye likorye gbé i ngye-e.
         35 Ujeso a ma ngyù bo lè há ushom lè ’usu lè ’usu gye he ’ipi u᷆ lè kwu ututeb kong
         ha Unim.
         36 Usaimun lè abe be ma yi utung ha ahe be tang he igye keb he ashunale.
         37 Be lè nde-e; be de-e le bendi gbamm be kee he.
         38 Ujeso a de be le: "Lì gye he abong angi à yi kpee-kpee mî lè bun igie Unim há titi
         likorye kife na᷅ mi be."
         39 A tan mbee biteng he Ugalili puu, bun ’isom ’inunung he ishom ibell angi be᷆ kwu
         liwu. U ndō ikeb ibibi lè ha bendi.
         40 He liti ken undi-akpaa a ma be tim anung he itang ke Ujeso. A tim he anung le: "Kusi,
         gbe ’i nyin-a, hā mbee mi."
         41 Beshi be shi-e. A ndaa ’ubwo tyua he de-e le: "Ki nyin mi. Kanaa-anaa i wo mbee!"
         42 Nya ’ukwo-ukwo akpaa ama a taa.
         43 Ujeso a tye-e uten le ù kong undi angwu a mbee he ye gbangg. Ù gbe ligbe-ligbe lè
         hwaa lè undi angwu u᷆ shang Unim he-e ù nde-e. Ù shang Unim ná Umosis a ma kong hè
         ’ì tyung bendi puu le a mbee.
         45 A gbe lè há. U fel kong āshi gboo da bendi gba lè ’inunung ashi Ujeso a shi ha ahe.
         A kong gbe gyong le Ujeso a maa tem gya há he lifung-ushu gboo ye. A ma lè kwu he
         ’ipi ishaale ì yi ye. Ukpor bendi be maa ba mbee biteng puu, ba hwaa lè he nya.

1 Ki gbe ’igbe ye, Ujeso a tem be he Ukapanyam. Bendi be fel kong gba lè he le ù yi
         há he ushu.
         2 Bendi be gbong be sho há he ushom gbamm tang he ungwu lishi. Undi ù tem nda ’ukwo
         gba he ungwu lishi ye. Ujeso a maa bun igie Unim da ābe.
         3 He ’unyong ’umen ana be maa ba lè ungikye ken lè há angwu a hwō abwo lè abee. Bendi
         bende na᷅ be kung he he ’ataa bê be hwaa lè Ujeso.
         4 Le bwo bendi gbamm be sho há, bendi abena be tem nde ’ukwo hè be bè kung uhwo-abee
         ana lè hwaa lè Ujeso ye. Be hà mbo lè he gye he ’uto he ’usi. Be lè shi libwo he ’uto
         keè àshì hē ’ipi Ujeso ù yi. He ’unyong ahwu be shi libwo, be kung ungikye anwuna
         he ’ataa gbe lè he be kie he ’ipi Ujeso ù yi.
         5 Ujeso a nde le be bong le u mbee he mbeè. A hà kung de uhwo-abee ana le: "Unwaa-gi,
         mi tyang biban bigang ka-a."
         6 Bendi besuso abe be᷆ hwua bendi Iten be ma yi kwu há. Be maa gim he atyam abell le:
         7 "Ki shi ná a, ungikye anwun a kong ban Unim ’itaa i? Kì yi lè undi angwu u᷆ tyang
         biban ke undi ye, Unim ufe-ufe a."
         8 Nya ’ukwo-ukwo Ujeso a ngye le be gim ná ha abe atyam. A hà kong ha abe le: "Kibang
         ’ı᷆ shi amen ma᷆ gim ’itaa ana?
         9 Ashi le mì de uhwo-abee anwun le biban bima bi tyang ke-e na᷅ ’ì yi pie-pie hwo à,
         hà ashi le ù bo ’inaa, kung ’ataa ama ndo tan á?
         10 Mî shi tyung amen puu le mi Unwaa Undigye, mì yi lè ikeb he igye anyin le mì tyang
         biban ka bendi."
         11 A hà kung de uhwo-abee anwuna le, ù bo ’inaa, kung ’ataa ’ama ndo gye he ushu.
         12 Nya a na be maa nde-e puu, a bo ’inaa, kung ’ataa ’ama tan gye he igye. Ki ma kwu
         bendi abena he ’uhwo kangg. Be maa fel pee Unim, be de le bwo ukong-ukong be wa nde
         ’iwom ’itaa ashin ngye ye.
         13 Ujeso a ma mbee tem gye he ungwu umbwo ukaandi Ugalili. Bendi gbamm be be hwaa lè
         he. A hwua ābe biwom.
         14 Ujeso a bo lè há. Nya a na a maa tan te ’ushu, a nde ukaandi angwu u᷆ kpe ukpanda.
         Be maa ko he le Ulibai. Ù yi unwaa Alfiyes a. A ma yi kwu he ufishi uma. Ujeso a de-e
         le ù be pwom he. A bo ’inaa pwom he.
         15 He ’unyong ken Ujeso a maa za᷆ lizi he ushom Ulibai. Bendi gbamm abe be᷆ kpe ukpanda
         or, bendi-biban or, be pwom he. Besuso be zī lizi utung ha Ujeso befe lè bendi-utung
         bema.
         16 Bekaandi abe be᷆ hwua bendi Iten abe be ma yi he likwu bendi abe be᷆ ko le Iferesis
         be ma yi há. Be nde le Ujeso u za᷆ lizi utung ha bendi-biban lè bendi abe be᷆ kpe
         ukpanda. Be bii bendi-utung bema le, kibang a, u᷆ zī lizi utung ha bendi abe be᷆ kpe
         ukpanda lè bendi-biban?
         17 Ujeso a gyo ābe. A hà kung fan ābe le: "Bendi abe bè yi gogo na᷅ be᷆ kee undi-usi
         ye, bendi-angmam a. Mi be le mî kee bendi benunung a ye; mi be le mî kee bendi-biban
         a."
         18 He ’unyong ’ususo bendi-utung Ujon lè bendi abe lè he likwu Iferesis be maa ndo itung
         kong ha Unim. Bendi besuso be be hwaa lè Ujeso, bii he le: "Ki shi ná a, bendi-utung
         Ujon lè bendi Iferesis be᷆ ndo itung kong ha Unim, ngwu begang bè shi ná ye?"
         19 Ujeso a hà kung fan ābe de le: "Ma gim le begaandi abe be be he ’ipam libee bè kwu
         itung he ’unyong ahwu ukyebb ungye ù yi utung ha ahe a? Dia! Nya a na ukyebb ungye
         ù so há, be kwa itung ye.
         20 Kunyong ’u ba lè há ahwu be᷆ be kwu kung ukyebb ungye gbe lè he lè ha abe, saa bè
         ha᷅ ndo itung."
         21 Ujeso a mbee tim ityang le: "Kì yi lè undi angwu u᷆ kung ’ihwom ’ifufe, kpī shī ligia
         aliga angi atim ye. Gbe undi a shi ná, kihwom ashi ’ifufe ’i gie aliga angi atim,
         ligia angi lifufe li fel go hwà a᷆ngi litim.
         22 Ki shi lè undi angwu u᷆ kung ’utyuo ahwu ’ù so-i tim fe he ’ito ukwob inyia angwu
         u ndo kaa ye. Gbe a shi ná, hà ’utyuo ’u tya paa ukwob inyia wa he itang, kutyuo or
         lingyor, kito ukwob inyia or lingyor. Kì yi le bè kung ’utyuo ahwu ’u᷆ tīm, fe he
         ’ito ukwob inyia angwu ù so ufufe."
         23 Ujeso a maa tan gba he utia he liti uwell Ijuus. Bendi-utung bema be maa tan gba
         nya utung ha ahe. Be keb atangale biwom abi bì yi ìtǒng ná abung.
         24 Bendi Iferesis be de Ujeso le ù nde ná bendi-utung bema be᷆ ban uten ubell angwu
         liti uwell.
         25 Ujeso a fan ābe le: "Ma wa bo ’iwom ashi Usu Udebid a ma shi ye a? He ’unyong ken
         nyong ahwu Abiata a ma yi Usu bekaandi abe be᷆ shang Unim, itung i ma ndo Udebid befe
         lè bendi-utung bema. Be ma kee àshi be᷆ zī. Udebid a gye he Ushom Unim lè kung ibred
         angi ì yi ta-ta ke Unim kung zī. Iten ityan i de le undi angwu u᷆ shang Unim ufe-ufe
         na᷅ u᷆ zī ibred anyina. Ukpor Udebid a ma zī āngi ke bendi-utung bema or."
         27 Ujeso a mbee de le: "Unim a ma shi liti uwell le he-e ù kpell undigye a. A ma mbe
         undigye le he-e ù ndor liti uwell life-life a ye.
         28 Mi Unwaa Undigye, mì yi lè ikeb le mi da bendi ashi bè shi he liti uwell."

1 Ujeso a tem gye he ushom angwu Ijuus ı᷆ kwu liwu. Undi ken angwu a hwō ’ubwo a ma
         yi há.
         2 Bendi besuso be shi há be maa kang he, hè be bè nde le u mbee uhwo-ubwo ana he liti
         uwell Ijuus à, hè be bè kwu ’ubwo kwu Ujeso le a mbu he iten.
         3 Ujeso a de undi angwu a hwō ’ubwo le ù be he ’ushu.
         4 Ujeso a kung bii bendi le: "Kibang Iten ityan i de le lì shi he liti uwell? Lì kpell
         undi ikpell à, hà lì do he ido? Lì kpan undi ikpan à, hà lì gwu-e igwu." Be kwu kpii.
         5 Ujeso a bel àshì shun ābe kel-kel, u ngywo fe be. Ki ban he he lityam likorye be
         kwom ’utyung. Ujeso a hà kung de ungikye anwuna le ù ndaa ’ubwo ’uma. A ndaa āhwu;
         ku tem fel kang-kang ná ’u ma yi.
         6 Bendi Iferesis be bo gbe lè há, gye azu ha bendi Uherod. Be kong gbe lè ’itaa bè
         shi hè be bè gwu Ujeso.
         7 Ujeso befe lè bendi-utung bema be bo gye he umbwo Ugalili. Bendi be kwuo pwom he.
         Bendi bemen ana besuso be ma be lè he Ugalili lè Ujudia.
         8 Besuso be be lè he Ujeruselem; besuso be be lè he ’igie Idumia; besuso be be lè he
         igbindi umbwo Ujodan; besuso be be lè he ’igie Utaya lè Usaidon. Be be likorye be
         gyo biwom abi Ujeso u᷆ shi.
         9 Bendi be ma sho há gbamm. Ujeso a hà de bendi-utung bema le bè lè bé lè ’inong lishor
         ndor he kpee-kpee he-e ù lè ngwee há teng bendi be nyii he.
         10 Ujeso a ma mbee bendi-angmam gbamm. Bendi-angmam besuso be kin ’uhwo hè be bè tyua
         Ujeso abwo.
         11 He ’unyong ’uyang-yang ahwu ikeb ibibi ı᷆ nde-e, i tim anung he itang he ’ushu ’uma.
         I gaa kangg kong le: "Wò yi Unwaa Unim a."
         12 Ujeso a kung gaa fe ikeb ibibi ana le ì de bendi ’itaa undi ashi ù yi ye.
         13 Ujeso a hà bo gye he ukwell, lè ko bendi abe a kee. Be be hwaa lè he.
         14 A waa kung bendi lihwo lè be befee, le bè kwu utung ha ahe he-e ù som ābe le bè lè
         bun ’isom ’inunung.
         15 A ke be ikeb le bè ndō ikeb ibibi lè ha bendi.
         16 Bendi abe lihwo lè be befee nyin na᷅ a ma waa: Usaimun angwu Ujeso a ma kwù le Ipita,
         17 lè Ujems befe lè unwanam Ujon, (Be ma yi bebwaa Uzebedi a. Ujeso a ko ābe le Ubowanejis
         ashi ’i ze le Bendi-ītaà),
         18 lè Andru, lè Ufilip, lè Ubatilomi, lè Umatyuo, lè Utormas, lè Ujems angwu a ma yi
         unwaa Alfiyes, lè Utadyus, lè Usaimun, angwu ù yi he liwu Ijuus angi li kee le be
         kwa lè ’uhwo-bell,
         19 lè Ujudas Isikariyot angwu a ma ndyebb Ujeso zi ha bendi-linaa bema.
         20 Ujeso a bo gye he ushu. Bendi be ma mbee pwom he gbamm. Ujeso befe lè bendi-utung
         bema be nde ’unyong zī lizi ye.
         21 He ’unyong ahwu bendi bema be gyo ashin, be bo le be la kwa he, likorye bendi be
         maa fel kong le u ngyor lityuo.
         22 Bekaandi abe be᷆ hwua bendi Iten abe be ma be lè he Ujeruselem be maa fel kong le
         Ubielzebul na᷅ a kwu-e. Besuso be de le usu bibibi na᷅ a ke-e ikeb le ù ndō ikeb ibibi.
         23 Ujeso a ko bendi abe bè yi há. A de be ityang le: "Usetan, usu bibibi, u ndeb lè
         ’uhwo-ma ná á?
         24 Gbe ’ubong ken ’u tang he abwo keb andòale ha bende, kubong ’umen ana ’u naa ye.
         25 Gbe ’ikwu-lihwan ’i tang he abwo keb andòale ha bende, kikwu-lihwan ’imen ana ’i
         naa ye.
         26 Gbe Usetan a ndò ha ’uhwo-ma, kusu ’uma ’u mbee.
         27 "Kì yi lè undi angwu u᷆ gye he ushom undi angwu ù yi lè ikeb lè kung biwom bima faale
         afaale a kwu-e bua indi ukpong ye. U kwa he bua indi; ù hà ndo kung biwom bima lè
         há ushom."
         28 Ujeso a de be le: "Mi-ì de men, biban puu lè bibibi biyang-yang abi bendi be᷆ kong,
         Unim u tyang ābi ka ābe ’igyang-igyang.
         29 Ukpor undi angwu u᷆ kong bibibi fe Ukatia Kunyong Unim, Unim ù hà ndo tyang ka he
         ye likorye a shi ’iban ashi ’ı᷆ ngyor igye kpamm a."
         30 (Ujeso a ma kong ashin likorye besuso be ma de le ikeb ibibi ì yi ha ahe.)
         31 Bebwanam Ujeso abe bengikye lè anam be hà be. Be ma naa he igye, som le ù be.
         32 Bendi gbamm be ma yi kwu kel-kel fe Ujeso. Be de-e le: "Anaa lè bebwanaa bè yi há
         he igye. Be kee-a le wò te."
         33 Ujeso a fan le: "Ayang ù yi andagi? Beyang bè yi bebwandagi?"
         34 A bel àshì nde bendi abe bè yi kwu ha ahe há. A de le: "Aben na᷅ bè yi andagi lè
         bebwandagi.
         35 Undi angwu u᷆ shi ’iwom ashi Unim a kee he le ù shi, na᷅ ù yi andagi lè unwandagi."

1 Ujeso a maa hwua bendi he ungwu umbwo Ugalili. Bendi be ma be sho há gbamm. He ashina
         a bo lè ngwee he ’inong lishor, bel kwu há gye ’ushu hwua ābe. Kinong ’i ma yi he
         ’udyan umbwo, bendi be shi sho he ugo-igye.
         2 Ujeso a ma hwua ābe biwom gbamm gbe he ityang. He ’unyong ahwu a hwua ābe biwom abina,
         a de le:
         3 "Mà dang ’utyung. Ki ma yi lè ungikye ken angwu a ma gye ìtǒng bikwukwan awele.
         4 Nya a na a maa wu ìtǒng há utia, isuso i mbu wu lè ubi-ukwo lè ubi-ukwo. Linyun li
         be kpi āngi mbell.
         5 Isuso i mbu pwom he ’ukor he ’ipi itang ì yi gbungg ye. I ma mbi akikye likorye itang
         ì yi zangg a.
         6 Ishu i bi gwu āngi likorye idaa ángi i gye he itang ye.
         7 Isuso i mbu wu he ’ipi ikwu agasham ì yi. He ’unyong ahwu agasham a mbi, a mbell
         nim bikwukwan ana, he ashina bi wum ye.
         8 Isuso i mbu wu he itang inunung. He ’unyong ahwu i mbi, i kaa shi ìtǒng. Aten asuso
         a shi ìtǒng lisi lè ngi lihwo, asuso a shi ìtǒng asi akie, asuso a shi ìtǒng asi adyong."
         9 Ujeso a de le: "Undi angwu ù yi lè ’utyung ’igyo, ù gyo!"
         10 He ’unyong ahwu Ujeso a ma tem yi he liwu a ye, bendi besuso abe be ma gyo he, be
         be utung ha bendi-utung bema be hwaa lè he bii he likpe ityang puu angi a bun.
         11 Ujeso a de be le: "Men na᷅ Unim a tyung amen ’undyell gbe lè Kusu ’uma. Ukpor abe
         bè yi bendi-utung begi a ye, mi bun biwom da ābe gba he ityang le hè ’ì shi ná undi
         angwu u᷆ tye ugie ’isom Unim a ma fee he ’ushia leěti.
         12 A ma fee le: ’Be ba nda andele ufe-ufe, ki nung ābe ye; be gyo agyoale ufe-ufe-ufe,
         be be ngye likpe lima ye. Bè ngye likpe lima, hang be bel hwaa lè Unim, he-e ù tyang
         biban bibell ke be.’ "
         13 Ujeso a bii ābe le: "Gbe ma gyo likpe ityang anyin ye, ma ba sha ná a, hè men mà
         gyo a᷆ngi i teng?"
         14 A hà de le: "Undi utia angwu u᷆ wu ìtǒng bikwukwan ana na᷅ ù yi undi angwu u᷆ bun
         igie Unim.
         15 Bendi besuso bè yi ná ìtǒng angi i mbu wu he ubi-ukwo. He ’unyong ahwu be gyo igie
         Unim gyo-gyo, Usetan u ba kung igie angi undi a bun de be gba lè ngi.
         16 Bendi besuso bè yi ná ìtǒng angi i mbu pwom he ’ukor. Be gyo igie Unim gyo-gyo kpa
         āngi lè igor.
         17 Ukpor i kwa ha abe atyam gba ’igbe ye. Gbe be᷆ kpe ’ingie, bendi be ndo tel ābe le
         bwo be bong ha igie Unim, be tyang abwo nya ’ukwo-ukwo.
         18 Besuso bè yi ná ìtǒng angi i ma mbu wu he ’ipi ikwu agasham ì yi. Bendi aben be gyo
         igie Unim,
         19 ukpor be keb ufung awaale gbe lè biwom igye anyin; bingbebb igye bi mbee nyin ābe
         hwò biwom puu. Kigyor biwom gbamm ’i sha ābe be naa lityam igie Unim. I tem kpell
         ābe ye.
         20 Besuso bè yi ná ìtǒng angi i ma mbu wu he itang inunung. Be gyo igie Unim, be kpe
         ngi. Be ba lè lifem li kwa ná àtén angi a shi ìtǒng lisi lè ngi lihwo; asuso ìtǒng
         asi akie, asuso asi adyong."
         21 Ujeso a mbee de be ityang isuso le: "Undi u gba ’imor-inde kung ’igbor shā āshi a?
         Dia! U kung āshi pwom he ’ugbo.
         22 Kiwom ’iyang-yang ashi be ndyell, be ba nda āshi. Kiwom ashi ’i nung bendi ye, ki
         ba nung ābe.
         23 Undi angwu ù yi lè ’utyung ’igyo, ù gyo!"
         24 Ujeso a mbee de be le: "Mà nde le ma shi a᷆shi ma gyo. Kitaa ashi ma kung ’iwom ke
         bendi, kitaa ’imen na᷅ Unim u᷆ be ke men. U ba ka amen ’i go hwà.
         25 Undi angwu ù yi lè ’iwom, Unim u fa shwá he áshi, ukpor undi angwu ù yi lè shi ye,
         ake ù yi lè ke zangg or, Unim u pan kpa kúng he áke."
         26 Ujeso a ma gye ’ushu de be le: "Kitaa ashin na᷅ ’ì yi ná Unim u᷆ kwu Usu. Kì yi ná
         undi angwu u᷆ wu ìtǒng bikwukwan he utia nà.
         27 He ’unyong ahwu u wu i mbee, u tem gya he ushu la mbwa ’unde. He ashi a taa u shi
         aki asuso. Ìtǒng bikwukwan anyina ì yii mbya, i kaa. Undi utia u ngya ná ìtǒng imen
         ana ı᷆ mbi ye.
         28 Itang na᷅ ı᷆ shi ìtǒng bikwukwan ı᷆ kaa keb agbe awumale. I kpya ’ikwu sha ashia;
         i shi azam hwan; i bi.
         29 He ’unyong ahwu i bi, u som bendi be keb āngi atamale."
         30 Ujeso a mbee de bendi le: "Kibang lı᷆ kung paa ha ’ukwo ahwu Unim u᷆ fel Usu? Lì
         bun ’ibang ityang a gbe lè hwu?
         31 Kusu Unim ’ù yi ná ùtǒng angwu be᷆ ko he igie Beke le umustad. Ùtǒng umen i a zen
         hwò ìtǒng bikwukwan he igye anyin puu. Undi u kung he kwan he ’ukatang;
         32 ùtǒng ana u mbya, u kaa dyam hwò bikwukwan puu. U yal ibubu kangg, u kwu lè ’upel
         le linyun li lè shi agwu he ibubu ima."
         33 Ujeso a bun igie Unim de bendi gbe he ityang gbamm angi ’itaa ana. A maa kong ha
         abe ’itaa ashi bè nya gyo ’ı᷆ nung ābe.
         34 U kong ha abe he ityang-ityang. Ukpor gbe bendi-utung bema befe-befe na᷅ bè yi utung
         ha ahe, u bun da ābe àshi ityang angi há i ze.
         35 Leekwulukwu he liti limen ana Ujeso a de bendi-utung bema le: "Mà lì gyong gye he
         igbindi umbwo angwell."
         36 Be hà gbe tyang bendi abena há. Bendi-utung bema be lè ngwee he afee ’inong ashi
         Ujeso ù yi kwu. Befe puu be ma bo. (Binong bisuso bi ma yi há.)
         37 Kufem ’u keb ashele kangg. Umbwo a maa fel tab fa he afee ’inong. Ki ma teng zangg
         hè umbwo ù sho há.
         38 Ujeso a ma yi ndē he item ’inong; a ma mbu ’unde pwom lishi he ipilo. Bendi-utung
         bema be ma lè wum he, bii he le: "Ukaandi, li nim inim dii! Ki tib-a ye a?"
         39 Ujeso a bo ’inaa, a kung gaa fe ’ufem lè umbwo le: "Mà naa lè ’ihwee!" Bi kwun atyung
         shangg. Umbwo u naa katia.
         40 Ujeso a hà kung bii ābe le: "Kibang a, ma᷆ shell? Ma wa fe lityam ha ami ye a?"
         41 Be maa fel shell kangg. Be fel bii bende le ’ibang ’itaa undi ashi ù yi? Kufem or,
         umbwo or, bi ka he ife.

1 Ujeso befe lè bendi-utung bema be tem gyong gye he igbindi umbwo Ugalili he ’ipi
         bendi Ugerasa be maa ndē.
         2 Ujeso a fem lè he ’inong fem-fem be kpee ha ungikye angwu a ma be lè he ’ipi be᷆
         ngi akwom. Ikeb ibibi i ma yi ha ungikye umen i.
         3 A maa ndā he ’ipi akwun à yi a kpamm. Ki ma tem yi lè undi angwu u᷆ kwu-e fe ashishilika
         mbee ye.
         4 Be bè fe-e lifung lè ashishilika ’ugbe ibwan-ibwan, ukpor a shwia tang ashishilika,
         u ban lifung. Ki gal lè he kangg le undi ù tem kwa he mbee ye.
         5 Ishu or, kusu or, u tan he akwun lè ikwell gaa ’igegaa, u bung akor gbel pyebb ’uhwo-ma.
         6 Ungikye ana a nde Ujeso lè he ’igbe-igbe. A buu lè tim anung he itang fe Ujeso.
         7 U gaa kangg le: "Ujeso, Unwaa Unim angwu ù yi lè ikeb puu, wo la sha-m ná a? Mi kung
         Unim tim-a anung le wò ke-m ’ingie ye."
         8 (Ungikye anwun a ma de Ujeso ná likorye Ujeso a de ikeb ibibi le ì fem lè ha ahe.)
         9 Ujeso a hà kung bii he le be ko he le ana? Ungikye ana a de Ujeso le be ko he le
         ’ugii likorye be go.
         10 A maa fel tim Ujeso anung kangg le ù ndō ikeb ibibi ana lè há ’ubong ye.
         11 Ikagbo gbamm i ma yi há he ’igugo kpee-kpee, i tan za᷆.
         12 Ikeb ibibi ana i tim Ujeso anung le ù tyang āngi ì lè ngwee ikagbo anyina.
         13 Ujeso a bong. Ikeb ibibi anyina i fem lè ha ungikye anwuna lè ngwee ikagbo. Ikagbo
         ana i buu lè há ’igugo lè mbu hwō fe he umbwo. (Ikagbo imen ana i maa mbee asi lihwo
         ’ugbe lihwo.)
         14 Bendi abe be᷆ kang ikagbo imen ana be buu gye he lifung-ushu or, he ìtiá or, lè bun
         de bendi. Bendi be be, hè be bè be nde ashi ’i shi.
         15 Be be hwaa lè Ujeso, be nde ungikye angwu ikeb ibibi i ma yi ha ahe ana. A fel fe
         inditen kwu há. A tem fel dangg. Bendi bemen ana puu be fel he ’ushell.
         16 Bendi abe be nde lè àshì abell ashi Ujeso a ma shi, be bun de bendi abena ’iwom ashi
         ’i shi ha ungikye angwu ikeb ibibi i ma yi ha ahe, lè ikagbo.
         17 Be tim Ujeso anung le ù gbe lè ha abe ’ubong.
         18 Nya a na Ujeso a maa mbo ngwee ’inong, ungikye angwu ikeb ibibi i ma yi ha ahe a
         tim Ujeso anung le ù tyang he he-e ù gye utung ha ahe.
         19 Ujeso a swan, u de-e le: "Tem lè hwaa lè bendi begang he ushu ha-a à bun de be ’itaa
         Unim ugang a nda-a beshi, lè ’iwom ashi a shi ka-a."
         20 Ungikye ana a bo gye he ’igie ’ubong ashi be maa ko le Ishokwo Lihwo, lè tan bun
         de bendi ashi Ujeso a shi ke-e. Ki ma kwu undi uyang-yang he ’uhwo.
         21 Ujeso a tem gye he igbindi umbwo angwell. Bendi be ma gbong be sho há gbamm.
         22 Ujaares, ukaandi angwu a maa nde gbe lè ushom ken angwu Ijuus ı᷆ kwu liwu, a ma be
         hwaa lè Ujeso, u tim anung he itang,
         23 tim he anung kangg de-e le, unwaa-ma ungingye ù yi gogo ye kangg. Ù be tyua he ’ubwo
         he-e ù mbee, teng u hwa᷆.
         24 Ujeso a bo gbe utung ha ahe. Bendi gbamm be ma pwom he. Be maa fel nyii he indi hen
         indi hen.
         25 Ki ma yi lè ungingye ken angwu a wu anung, ki fel aze lihwo lè ngi afee. A ma kpe
         ’ingie kangg.
         26 Mà na a ma zī usi he biteng gbamm ban únde uma puu or, ki die he ye. Lingmam lima
         li gal lè he.
         27 A ma gyo gbe lè Ujeso. A kung gim le gbe a tyua he abwo he aliga afe-afe or, u mbee.
         A hà gye há he liwu bendi lè naa Ujeso lè he item. A kung ’ubwo tyua he he aliga.
         29 Anung ama a tang nya ’ukwo-ukwo. Inyiahwo ima i ma tyung he le a mbee.
         30 He ’unyong ’umen ana Ujeso a ngye le ikeb ima i mbee undi. A bel àshì shun kel-kel
         há he liwu bendi, kung bii le: "Ayang a tyua mi abwo he aliga?"
         31 Bendi-utung bema be fan le a nde bendi be sho fe-e gbamm. Kibang a, u᷆ bii le ayang
         a tyua he abwo?
         32 Ujeso ù yi há ashunale he-e ù nde undi angwu a tyua he.
         33 Ungingye anwuna a ngye ashi ’i shi ha ahe. Kushell ’u shi-e a fel tung for-for-for.
         A be tim anung he itang he ’ushu Ujeso de-e àshi ’i shi puu.
         34 Ujeso a hà kong ha ahe le: "Unwaa-gi, wo mbee likorye wo fe lityam ha ami. Gye lè
         ’ukwun. Lingmam anyina lì tem mbwa-a ye."
         35 Nya a na Ujeso a maa so-i kong ashina, bendi besuso be be lè he ’ipi úkaandi angwu
         u᷆ nde gbe lè ushom angwu Ijuus ı᷆ kwu liwu ana. Be be de ukaandi ana le unwaa-ma
         a hwo. Kibang a, u᷆ so fell Ukaandi ’uhwo?
         36 Ujeso a ma kpam atyung wu àshi be kong ana. A kung kong ha ukaandi anwuna le: "Shell
         ye. Fe lityam ha ami ufe-ufe."
         37 Ujeso a ma swan le undi ù te utung ha ahe fem Ujems lè Ipita lè Ujon, unwanam Ujems,
         tyang ye. Be bo ndo há he ’ipi úkaandi ana.
         38 Be lè wu há, Ujeso a nde bendi be kya, kung agelibe, kwom ’ihwuhwee kangg.
         39 A gbe gye há he afee ushom lè bii ābe le ’ibang a, be᷆ kwom ’ihwee ’itaa ana? U de
         be le unwaa anwuna a hwō ihwo ye, a mbu ’unde a.
         40 Be fel gwee he; Ujeso a ma ndō ābe puu gye he igye, kung atyam unwaa anwuna befe
         lè anam lè bendi-utung bema, bendi bekie ana, gye he afee ’ipo ashi likwom unwaa anwuna
         lì yi kie.
         41 A kung ’ubwo kwu likwom unwaa ana he ’ubwo. A kong ha angi he igie ibell le: "Talita
         kum," ashi ’i ze le, "Unwaa-gi, bo ’inaa."
         42 Nya ’ukwo-ukwo a bo ’inaa; u fel tan. Ki ma kwu bendi he ’uhwo kangg. (A ma yi aze
         lihwo lè ngi afee.)
         43 Ujeso a tye be uten le bè bun de undi ye gbangg. A hà kung de le bè ke unwaa umen
         ana lizi he-e ù zi.

1 Ujeso a bo lè nya tem gye he ’ubong ’uma. Bendi-utung bema be ma te utung ha ahe.
         2 He liti uwell Ijuus, a gye he ushom angwu Ijuus ı᷆ kwu liwu lè hwua bendi biwom.
         Bendi gbamm abe be ma gyo he, ki ma kwu ābe he ’uhwo. Be fel kong le: "Hà ungikye
         anwun a ngye biwom abin puu ná a or? Kibang ’itaa lishi abyele angi ù yi lè ngi? U
         sha bikwele-uhwo abin ná a?
         3 Mi kong le ù yi ukapenta, unwaa Umeri á? Nde le bebwanam na᷅ bè yi baà Ujems lè Ujosis
         lè Ujudas lè Usaimun? Bebwanam abe bengingye na᷅ lì yi lè bende i puu ye a?" Be maa
         fel tel he.
         4 Ujeso a kung de be le bendi be ka undi angwu u᷆ tye ugie ’isom Unim ife mbee bipi
         puu, ukpor ’ubong ’uma lè bebwende lè ’ikwu-lihwan ’ima be ka he ife ye.
         5 Ujeso a ma tem shi bikwele-uhwo gbamm há he ’ubong ’uma ye. A ma kee-kee pwom bendi-angmam
         zangg a ’ubwo mbee ābe.
         6 Ki ma kwu Ujeso he ’uhwo likorye be fe lityam ha ahe ye. Ujeso a ma gye he abong
         angi à yi há kpee-kpee lè hwua bendi.
         7 A ko bendi-utung bema abe lihwo lè be befee be he ’iteng ken. U som ābe he befee-befee
         gye he igye. A ke be ikeb le bè ndō ikeb ibibi;
         8 u tye be uten le: "Mà kung ’iwom ’isuso-isuso gye lè shi há pel ha utyuu ye. Mà kung
         lizi ye; mà faa ibam ye; ma fe únde he ibam ye.
         9 Mà fe ikwob he abee. Mà te lè aliga afee ye."
         10 A mbee de be le: "He ’iteng ’iyang-yang ma᷆ gye, mà kwu he ushom undi angwu a kpe
         men kpamm ma gbe gbe lè há he ’ubong ’umen ana.
         11 Gbe ma gye he ’ipi be kpe men ye, be ndor ’utyung gyo amen ye, mà gbe lè há, ma shell
         ’umbulmbul lè he abee āme᷅n wu he itang. Ashina ’i tyung ābe ’ibibi ashi be shi."
         12 Bendi-utung Ujeso be bo lè bun de bendi le bè bel àtyám lè he biban bibell.
         13 Be ndō ikeb ibibi gbamm; bendi gbamm abe be ma yi gogo ye, be gbaa ābe behwu mbee
         ābe.
         14 Usu Uherod a ma gyo ná bendi be maa fel kong gbe lè Ujeso mbee bipi puu. Bendi besuso
         be de le Ujon angwu a maa kib bendi he umbwo a wum lè he lihwu. Kife na᷅ ’i tan lè
         shi u᷆ shi bikwele-uhwo bimen i ’itaa i.
         15 Besuso be de le Ilaja a. Besuso be de le ù yi undi angwu u᷆ tye ugie ’isom Unim ná
         abe betim be maa shi a.
         16 Uherod a hà de le: "Ù yi Ujon angwu mi ma de le bè tang he lishi a. A tem wum lè
         he lihwu."
         17 Leěti Uherod ugyang a ma som bendi be lè kwu Ujon fe-e ashishilika lè fe he igaadye.
         Uherod a ma shi ashin hè ’ì ngbebb Uherodias. Uherodias a ma yi ungye unwanam Uherod
         angwu be᷆ ko le Ufilip; Uherod a ma kpe kung he fe unwanam nya.
         18 Ujon a maa da Uherod le: "Uten a bong le wò kpe kung ungye unwanaa ye."
         19 Ki ma ban Uherodias he lityam lè Ujon kangg. A maa fel kee ’ukwo ahwu be᷆ gwu-e.
         Uherod a ma bong ye.
         20 Uherod a maa shell Ujon likorye a ma ngye le Ujon ù yi undi ununung a, u shi ta-ta
         ke Unim. Uherod a ma waa bendi le bè kang Ujon teng be gwa he. A ma yi lè ’igyor le
         u gyo Ujon. Ukpor he ’unyong ahwu a maa gyo he, u kwa lè ufung awaale.
         21 He umbee-likel Uherodias a ma nde ’ukwo ahwu u᷆ shi hè be bè gwu Ujon. Ki ma yi he
         liti angi be ma hwan Uherod a. Uherod a ma ko bendi abe be᷆ nde gbe lè ’ubong lè bekaandi
         īshogya lè bekaandi abe he Ugalili shi ābe ’ipam.
         22 Unwaa Uherodias angwu ungingye a ma be ngyor angyor angi a nyin Uherod lè begaandi
         bema. Uherod a kung bii he le ’ibang a kee le ù tyuu he? U ke-e úkyébb le u tyuu he
         ’iwom ’iyang-yang ashi a kee.
         23 A tam le: "Kiwom ’iyang-yang ashi wo kee, mà wò de le mì kung ’igie ’ubong ’ugi or
         tyuu-a, mi tyuu-a."
         24 Unwaa ana a gbe lè bii anam le ’ibang a kee he le ù bii lè ha usu? Anam a de-e le
         ù lè bii lìshī Ujon angwu u᷆ kib bendi he umbwo.
         25 Unwaa ana a buu tem lè hwaa lè Uherod de-e le: "Mi kee le wò tang lìshī Ujon angwu
         u᷆ kib bendi he umbwo fe he undor tyuú mi ’anaa-anaa i."
         26 Uherod a keb ambweeale kangg. A ma swan ye likorye a kyebb he ashi begaandi bema
         le u tyuú he ’iwom ’iyang-yang ashi a kee.
         27 Nya ’ukwo-ukwo a som undi ishogya le ù lè be lè lìshī Ujon. Undi ishogya ana a bo
         gye he igaadye lè tang lìshī Ujon fe he undor be tyuu unwaa anwuna. A kpe ngi lè ke
         anam.
         29 Bendi-utung Ujon be gyo gbe lè shi, be lè kung ’ìkèm ’ima lè ngì.
         30 Bendi-utung Ujeso abe a ma som gye he igye, be tem be hwaa lè he. Be de-e biwom puu
         abi be shi, lè abi be hwua bendi.
         31 Bendi be ma sho há gbamm. Ki ma yi wuliya-wuliya-wuliya. Ujeso befe lè bendi-utung
         bema be ma nde ’unyong zī lizi ye. Ujeso a hà kung de be le: "Mà lì gye he ’ipi ashi
         ’ì yi kpatiaa hè li lì lè kwu há bel-agyang ufe-ufe sho ’unyong he ’anwaa ’unyong
         zangg."
         32 Befe puu be lè ngwee he afee ’inong lishor gye he ’ipi ashi ’ì yi kpatiaa.
         33 He ’unyong ahwu be bo, bendi gbamm be nde be, be mbee shob ābe. Bendi abena be buu
         gbe he abee lè tang há, mà ukpong Ujeso befe lè bendi-utung bema be hà wu há.
         34 Ujeso a ma fem lè he afee ’inong, be ndè bendi be sho há gbamm. Beshi be ma shi-e
         lè be kangg, likorye be ma yi ná ìtiā angi ì yi faale undi angwu u᷆ kang āngi nà.
         A maa fel hwua ābe biwom gbamm.
         35 Likwulukwu li maa ndo gyebb. Bendi-utung bema be ma be hwaa lè he de-e le: "Likwulukwu
         li gyebb mà. Bendi be ndē he ’iteng ashin ye.
         36 De bendi le bè ndo gye he ishaale angi ì yi kpee-kpee hè be bè kee lizi ndyebb zī."
         37 Ujeso a fan bendi-utung bema le: "Men-agyang mà ke be ashi be᷆ zī." Be kung bii he
         le: "Kung li ndor igaa ikwudi ifee angi lì lè ndyebb ibred be ke be?"
         38 Ujeso a bii ābe le: "Mà yi lè bíkém ibred há bifung? Mà lè shun." Be lè shun nde.
         Be tem be de-e le be nde bíkém ibred bidyong lè ìkwǎn ifee.
         39 Ujeso a hà de bendi-utung bema le bè hwua bendi aben he akwu akwu akwu akwu kwu he
         bikpam.
         40 Bendi abena be kwu ugbe ugbe ugbe; he akwu asuso bè yi bendi asi adyong; he akwu
         asuso be shi bendi asi afee lè be lihwo.
         41 Ujeso a hà kung bíkém ibred bidyong lè ìkwǎn ifee ana kwu he ’ubwo; u kung àshì gye
         he lifung-atabe pee Unim. A kung ibred bun ibun ibun kung ke bendi-utung bema le bè
         kpe ke bendi abena. A mbee kung ìkwǎn ifee hwua ke be puu.
         42 Befe puu be ma zī gwul.
         43 Bendi-utung Ujeso be ma gbong bigem ibred lè ìkwǎn abi be zī bi ma teng. Bi sho bitetel
         lihwo lè bi bifee.
         44 He liwu bendi abe be ma zī lizi ana, bekaandi bengikye befe-befe be ma yi asi lisi
         ’ugbe lihwo lè ’ugbe ’afee lè bendi asi lihwo.
         45 Nya ’ukwo-ukwo Ujeso a hà de bendi-utung bema le bè ngwee he ’inong há tan nyóng
         he gye he igbindi Besaida, ù de bendi le bè ndo gye.
         46 He ’unyong ahwu a de be le ishu ì so, a bo gye he ukwell lè kong ha Unim.
         47 Kusu ’u gye. Kinong ’i ma fel he ’udyan umbwo. Ujeso a ma so he ugo-igye.
         48 A nde le ’ufem ’u sha, be kpa ’ingie he ’inong anaale. He ashì liti a ma tan he likwu
         umbwo lè hwaa lè be. A maa ndo ba gba ābe.
         49 Be nde-e, u tan he likwu umbwo. Be fel shell kangg likorye be maa kong le uhwutang
         a. Be fel kùng. Ujeso a hà de be le: "Mi a; mà shell ye!"
         51 A hà lè kwu he afee ’inong utung ha abe. Kufem ’u kwun. Ki ma kwu ābe he ’uhwo kangg.
         52 Kikwele-uhwo bíkém ibred abi Ujeso a bun ke bendi ana, ki nung ābe ye.
         53 Ujeso befe lè bendi-utung bema be ma gyong umbwo ukaandi gye he ’ipi ashi be᷆ ko
         le Ugenesaret. Be tyang ’inong ’ibell tyung he ungwu ’ibam.
         54 Be gbe tyang ’inong ana tyang-tyang, bendi be shob Ujeso nya ’ukwo-ukwo.
         55 Be buu gye mbee bipi puu ha abe ’ubong lè bé lè bendi-angmam he litaa be hwaa lè
         Ujeso he ’iteng ’iyang-yang ashi be ma gyo le Ujeso ù yi.
         56 He ’iteng ’iyang-yang ashi Ujeso a maa gye, be ta lè bendi-angmam la tang he ushokwo.
         Be tim Ujeso anung le ù tyang ābe bè tyua he ’ubwo he ungwu aliga afe-afe or. Bendi
         puu abe be tyua he ’ubwo bé mbeē.

1 Bendi Iferesis lè bendi besuso abe be᷆ hwua bendi Iten abe be ma be lè he Ujeruselem,
         be ma gbong liwu he ’ipi Ujeso a ma yi.
         2 Be nde bendi-utung bema be za᷆ lizi faale abwo atoale he ’ukwo ahwu bendi Iferesis
         be hwua bendi le bè shi.
         3 (Iferesis lè Ijuus abe be teng be ndor itetel angi betiebell be maa ndor. Be to abwo
         he ’ukwo ahwu kpa-kpa ná itel ibell ì yi mà ukpong be hà zī lizi.
         4 Be to biwom abi be ndyebb lè he ’ate mà ukpong be hà zī ābi. Be ndor itel gbamm he
         atoale igbaala lè biki lè indor lè biwom bínde᷆ he ’ukwo itel ibell.)
         5 Kife na᷅ Iferesis befe lè abe be᷆ hwua bendi Iten be bii Ujeso le: "Kibang ’i tan
         lè shi bendi-utung begang be᷆ ndor itel angi betietyan be ke li ye? Be zī lizi faale
         abwo atoale."
         6 Ujeso a kung fan ābe le: "Azaya a kong ’igyang a, nyong a kong ’iwom ashin gbe lè
         men bendi abe mà yi àshì lè benyin, lityam lè bebong. Azaya a fee le Unim a de le:
         ’Bendi aben be ka-m ife he ungwu ufe-ufe a. Ukpor àtyám abell à yi lè ’igbe lè ha
         ami.
         7 Ìfé angi ’itaa i ì yi ’idideng. Be hwua iten angi bendigye nya a na ì yi àngi igi
         a.’ "
         8 Ujeso a de be le: "Má kung Iten Unim ndor he itang, keb ahwuale iten angi bendigye."
         9 Ujeso a mbee de le: "Ma kong le ma sha ’inunung a he ’unyong ahwu ma᷆ kung àbi Unim
         a kong ndor he itang, ma fel hwua bendi abi betiemen be kong a?
         10 Umosis a ma ke uten le: ’Fe atia lè anaa.’ U mbee ke uten ususo le: ’Undi angwu a
         kong ban atyam or, anam or, bè gwu-e.’
         11 Ukpor men ma hwua bendi le gbe undi ù yi lè ’iwom ashi hang a kung kpell atyam lè
         anam, gbe a ko āshi he igie Beke le ukoban, ashi ’i ze le kuke Unim,
         12 kì tem yi le ù kung āshi kpell atyam lè anam ye.
         13 He ’ukwo ahwun ma ban igie Unim gbe he biwom abi ma᷆ hwua bendi. Kì yi lè bisuso
         abi ma᷆ shi gbamm ’itaa ana."
         14 Ujeso a mbee ko bendi abe bè yi há be hwaa lè ’uhwo-ma de be le: "Men puu mà dang
         ’utyung gyo mi hè ashi mı᷆ kong ’ì nung amen.
         15 Kì yi le ’iwom ashi ’ı᷆ te lè he igye gye he lifung undi na᷅ ’ı᷆ ban he ye. Kiwom
         ashi ’ì yi he lityam undi ashi ’ı᷆ be he igye na᷅ ’ı᷆ ban he. [
         16 Undi angwu ù yi lè ’utyung ’igyo, ù gyo.]"
         17 Ujeso a bo tyang bendi aben gye he afee ushom. Bendi-utung bema be bii he likpe ityang
         anyin.
         18 Ujeso a bii ābe le: "Men or titi ma ngye ye a? Ki wa nung amen le ’iwom ashi ’ı᷆
         te lè he igye gye he lifung undi na᷅ ’ı᷆ ban he ye, ye a?
         19 Ki ban he ye likorye ’i gya he lityam a ye, ki gya he lifung a. Undi u hà tem lè
         shi ngyè." (Ujeso a tyung le lizi liyang-yang li ngbebb azele.)
         20 Ujeso a mbee de le: "Kiwom ashi ’ı᷆ be lè he lityam undi na᷅ ’ı᷆ ban he.
         21 Igim ibibi angi ı᷆ be lè he lityam undi na᷅ ı᷆ shi undi u᷆ wul ná bityuale bı᷆ wul
         nà, u zì ’azi, u gwu undi,
         22 u kee ungye undi, u ban lityam fe ’iwom undi, u shi ’ibibi, u lam undi, u shi likpe
         liketye-liketye, u bung ashi, u bè iman fe undi, u dim idim, u fel shi likpe akpel-ye
         akpel-ye.
         23 Àshī ’ì yi he lityam undi na᷅ ’ı᷆ shi-e u᷆ shi bibibi abin puu, bi ban he."
         24 Ujeso a hà bo lè nya gye he ’igie Utaya. A gye he afee ushom ken. A kee le bendi
         bè ngye le ù yi há ye. Ukpor bendi be ngye kpor-kpor.
         25 Ki ma yi lè ungingye ususo angwu a ma yi ugaandi a. A ma be lè he ’ubong Ufenishia
         he ’igie Usiria. Ungingye umen i, ikeb ibibi i ma yi ha unwaa-ma angwu ungingye. A
         gyo gbe lè Ujeso, a lè tim anung he ’ushu Ujeso. A tim Ujeso anung le ù ndō ikeb ibibi
         lè ha unwaa-ma.
         27 Ujeso a fan he gbe he ityang le: "Tyang li-ì ke bebwani lizi ukpong. Ki ngbebb le
         bè kung lizi bebwani tyang ibua ye."
         28 Ungingye ana a kung fan Ujeso le: "Atyagi, kì yi ná. Ibua or i bung àbi bebwani be᷆
         zī wu he itang za."
         29 Ujeso a de-e le: "He ashi wo kong nyin, ndo gye. Ikeb ibibi i tyang unwaa-gang abwo
         mà."
         30 A tem gye he ushaale lè nde unwaa-ma ù yi ndē he unong. Ikeb ibibi i tyang he abwo
         mà.
         31 Ujeso a hà bo lè he ’igie Utaya lè gbe he Usaidon lè ’igie ’ubong ashi be᷆ ko le
         Ishokwo Lihwo gye he umbwo Ugalili.
         32 Bendi besuso be be lè ’ikporkpor hwaa lè Ujeso, tim he anung le ù kung ’ubwo ’uma
         pwom ungikye anwuna.
         33 Ujeso a kpe-e ufe ututeb gbe lè he lè há liwu. A kung ’ubwo tyua he he atyung. A
         sho akung, u kung ’ubwo tyua he he ’abell.
         34 Ujeso a nde àshì gye he lifung-atabe kung bebb kangg. U de ungikye anwuna he igie
         ibell le: "Efata," ashi ’i ze le buu᷆!
         35 Nya ’ukwo-ukwo atyung ungikye anwuna a buu, kabell ’ama ’a bor. U fel kong nwongg.
         36 Ujeso a tye be uten le bè de undi áshi ye. Ukpor mà na a ma tye be uten or, be kong
         gbe lè shi kangg.
         37 Bendi abe be ma gyo āshi, ki ma kwu ābe he ’uhwo kangg. Be fel kong le: "Aye! U sha
         biwom puu bi ngbebb! U sha bikwom-atyung bi gyo; u shi bikwom-umbell bi kong!"

1 Ki gbe ’igbe ye, bendi gbamm be mbee be hwaa lè Ujeso. Be ma yi lè ashi be᷆ zī ye.
         Ujeso a ko bendi-utung bema de be le:
         2 "Bendi aben be kwu utung ha ami, ki fel ati akie. Beshi be fel sha-m lè be likorye
         bè tem yi lè ashi be᷆ zī ye.
         3 Gbe mi de be le bè ndo gye he ushu faale lizi azele be la tyan itung he ’ukwo likorye
         besuso be be lè ’igbe."
         4 Bendi-utung bema be bii he le: "He hung nyin undi ù ha᷅ nde lizi hen libeb angi lì
         kpè ke bendi aben puu?"
         5 Ujeso a bii ābe le bè yi lè bíkém ibred bifung? Be fan he le bè yi lè bíkém ibred
         bidyong-ifee.
         6 A de bendi puu le bè kwu ko. A hà kpe ibred ana, pee Unim, kung āngi bun ibun ibun
         ke bendi-utung bema le bè ke bendi abena. Bendi-utung bema be kpe ke be.
         7 Be ma mbee yi lè inwaa īkwǎn zangg. Ujeso a kung ipee ke Unim. U de bendi-utung bema
         le bè kung āngi ke bendi abena.
         8 Undi uyang-yang a ma zī gwul. Be gbong bigem abi bi zī bi teng. Bi ma sho bitetel
         bidyong-ifee.
         9 Bendi abe be ma zī lizi ana, be maa mbee asi lisi ’ugbe lihwo. Ujeso a ma de bendi
         abena le bè ndo gye.
         10 A mbo ngwee he afee ’inong lè bendi-utung bema bo ndo he ’igie ashi be᷆ ko le Udalmanuta.
         11 Bendi besuso lè he likwu Iferesis be be há, keb ifung afungale ha Ujeso. Be kee le
         be gil he. Be de-e le ù shi ’ikwele-uhwo tyung ābe hè be bè ngye le Unim na᷅ a som
         he.
         12 Ujeso a kung bebb kangg, u bii le: "Kibang ’ì yi atan-lengi angwu bendi abe ati anyin
         be kee le be nda ’ikwele-uhwo?" A hà de le: "Mî de men ’igyang le, mi tyung amen ’ikwele-uhwo
         ná ye."
         13 Ujeso a gbe tyang ābe lè ngwee he ’inong gye he igbindi umbwo.
         14 Bendi-utung Ujeso be ma well kung ibred ye. Be ma yi lè ’íkém ibred ken a he afee
         ’inong.
         15 Ujeso a de be gbe he ityang le bè baa ’uhwo-bell lè ha iyist angi ı᷆ shi ibred ı᷆
         mbwee angi ı᷆ be lè ha Iferesis lè Uherod.
         16 Be fel kong ha bende le: "Ujeso a kong ashin, le bwo li be lè ibred ye a."
         17 Ujeso a ma ngye ashi be kong. A kung bii ābe le: "Kibang a, ma᷆ kong gbe lè ibred
         angi ma be lè ngi ye? Ki wa nung amen ye a? Ma hwun lihwun ’igyo atyuo.
         18 Mà yi lè itong-shi ’inde ye a? Mà yi lè atyung ’igyo ye a? Ma well ye a?
         19 He ’unyong ahwu mi ma kung bíkém ibred bidyong bun ke bendi asi lisi ’ugbe lihwo
         lè ’ugbe ’afee lè bendi asi lihwo be zī, bigem abi be ma zī bi teng bi ma sho bitetel
         bifung?" Be fan he le bi ma sho bitetel lihwo lè bi bifee.
         20 A bii ābe le: "He ’unyong ahwu mi ma mbee kung bíkém ibred bidyong-ifee bun ke bendi
         asi lisi ’ugbe lihwo be zī, bigem abi be ma zī bi teng bi ma sho bitetel bifung?"
         Be fan he le bi ma sho bitetel bidyong-ifee.
         21 Ujeso a kung bii ābe le: "Nyong ’ì yi i or, ki wa nung amen ye a?"
         22 Ujeso befe lè bendi-utung bema be be he Besaida. Bendi besuso be be lè uhwua-ashi
         ken be hwaa lè he. Be tim he anung le ù tyua he ’ubwo.
         23 Ujeso a kung ’ubwo kwu uhwua-ashi anwuna he ’ubwo gbe lè he lè há ushokwo. Ujeso
         a kung akung sho wu-e he atong-shi. A kung abwo pwom he bii he le: "Wo nda há a?"
         24 Ungikye ana a kung àshì gye he ’usi. A kung de Ujeso le u nda bendi, bè yi ná ìkwán,
         ukpor be tan litan.
         25 Ujeso a hà mbee kung abwo pwom he he atong-shi. Ungikye ana, atong-shi ama a buu;
         u fel nda nwongg.
         26 Ujeso a de-e le ù ndo gye. Ù tem gye he ushokwo ye.
         27 Ujeso befe lè bendi-utung bema be bo ndo he lishi Usesaria Ufilipai. Be lè fel he
         ’ukwo, Ujeso a kung bii ābe le: "Bendi be ko mi le ayang?"
         28 Be fan he le: "Besuso be da le wò yi Ujon angwu a maa kib bendi he umbwo a. Besuso
         be de le wò yi Ilaja a. Besuso be de le wò yi undi angwu a maa tye ugie ’isom Unim
         leěti a."
         29 Ujeso a hà kung bii ābe le: "Men ufe ma de le mì yi ayang a?" Ipita a kung fan le:
         "Wò yi Ukristi a." (Ukristi na᷅ Unim a kyebb le u ba som ba he igye anyin le ù kwu
         Undi-likpan.)
         30 Ujeso a hà tye be uten le bè de undi gbe lè he ye.
         31 Ujeso a keb bendi-utung bema biwom ahwuale le, kì yi kpe-kpe le ufe Unwaa Undigye,
         u ba kpa ’ingie kangg. Bekaandi abe he ’ubong lè abe be᷆ shang Unim lè abe be᷆ hwua
         bendi Iten be ba swan he lè he liwu libell. Be ba gwa he. Ukpor he liti lekie u tem
         ba wum lè he lihwu.
         32 Ujeso a ma kong ashin nya gboo. Ipita a ko he gye he item lè swan de-e le ù tem kong
         ná ye.
         33 Ujeso a bel àshì nde bendi-utung bema kung ben Ipita titi. A de-e le: "Usetan, gbe-m
         lè nyin. Ugim ugang ù yi angwu undigye a, ù yi angwu Unim a ye."
         34 Ujeso a ko liwu bendi lè bendi-utung bema be he ’iteng ken. A kung de be le: "Undi
         uyang-yang angwu a kee le u pwom mi, ù zob ’uhwo-ma. Ù bong lihwu kung ’ikpakpaa ashi
         be᷆ be maa he bee so, pwom mi.
         35 Undi angwu a kee le u kpan lishi lima, hà u nim lè ’uhwo-ma. Undi angwu a bong lihwu
         he ’uhwo ahwu ’ugi lè ’isom ’inunung, na᷅ u᷆ be kwu lè likpan.
         36 Kibang lifem angi lì yi ke undi le ù kwu lè biwom puu he igye anyin, ukpor u nim
         ’ūnyōng ’uma?
         37 Kì yi lè ’iwom ashi undi u᷆ be ke kpe ’ūnyōng ’uma ahwu ’u nim ye.
         38 Undi angwu ishwia ı᷆ shi-e lè mi lè igie igi he liwu bendi bebibi he igye anyin pi
         be᷆ ndor iten Unim ye i, na᷅ ishwia ı᷆ be shi-m mi Unwaa Undigye lè he he ’unyong
         ahwu mı᷆ be be lè ikeb Unim lè idengell ima."

1 Ujeso a mbee kung de be le: "Mi-ì de men, kì yi faale ifung le men besuso abe mà
         yi naa nyin, ma ba hwa᷆ ye kpamm ma gbe nde Kusu Unim ahwu ’u᷆ be be lè ikeb."
         2 Ati a gbe adyong, he ledyong-ken Ujeso a kpe Ipita lè Ujems lè Ujon gye lè be he
         lishi ukwell hè befe-befe bè lè kwu há. Be lè wu há, be nde Ujeso a gie.
         3 Bihwom bima bi keb ataale; bi fel bifung-bifung kpeladada. Kì yi lè undi he igye
         anyin angwu u᷆ shì ’ihwom ’ı᷆ fel bifung ná mbee ye.
         4 Bendi-utung Ujeso be nde Ilaja lè Umosis be fem be kong ha Ujeso.
         5 Ipita lè bendi abe befee be ma fel he ’ushell; Ipita a ma tem ngye ashi ù kong ye.
         A kung de Ujeso le: "Ukaandi, kiteng ashin ’i ngbebb ashi lı᷆ ngyor kwu i. Tyang li
         lì kaa bebuu bekie, kugang ken, Umosis ken, Ilaja ken."
         7 Kibu ’i be lè he ’usi, be shī baà Ujeso kpemm. Baà Ipita be gyo lingmam Unim lè há
         ’ibu ana le: "Anwun na᷅ ù yi ’iken Unwaa-gi. Mà gyo he."
         8 Be bel àshì shun kel-kel, be tem nde undi ususo pel ha Ujeso ye.
         9 Nya a na be maa shul ukwell be ’utan, Ujeso a tye be uten le bè de undi ’iwom ashi
         be nde ye kpamm ufe Unwaa Undigye, u gbe hwō wum.
         10 Be ma ndor uten umen i. Ukpor be maa fel bii bende begyang le awumale lè he lihwu
         ufe a ze le ana?
         11 Be kung bii Ujeso le: "Kibang ’ì yi atan-lengi angwu bekaandi abe be᷆ hwua bendi
         Iten be᷆ de le Ilaja na᷅ ’ì yi kpe-kpe le ù be be ’ushu?"
         12 Ujeso a fan ābe le: "Ki ma yi kpe-kpe le Ilaja ù be ’ushu ’igyang he-e ù be kam biwom
         puu. Kibang ’i ma hà yi atan-lengi angwu be ma fee he ’ushia le mi Unwaa Undigye,
         mi ba kpa bingie kangg, bendi be mbee zob mi?
         13 Mi de men le Ilaja a be mà. Bendi be shi-e ’iwom ashi be kee nya a na be fee gbe
         lè he."
         14 Be ma tem be hwaa lè bendi-utung Ujeso abe be teng. Be ma nde bendi gbamm sho há.
         Bekaandi besuso abe be᷆ hwua bendi Iten bè yi sho há, be fa ifung ha bendi-utung Ujeso.
         15 Bendi abena be nde Ujeso, ki kwu ābe he ’uhwo kangg. Be buu lè kong lè he.
         16 Ujeso a kung bii bendi-utung bema le: "Ma fa ifung ha abe gba lè ’ibang a?"
         17 Undi ken lè há liwu bendi abena a kung fan he le: "Ukaandi, mi be lè unwaa-gi hwaa
         lè wo likorye ikeb ibibi ì yi ha ahe. I kwom he umbell.
         18 He ’unyong ’uyang-yang ahwu ı᷆ kwu-e, i sha he u mbwa he itang. U zī bihwu he ungwu
         putu-putu-putu; u shib ishang fe ha bende; inyiahwo ima i kwell semm. Mi de bendi-utung
         begang le bè ndō ikeb ibibi ana, be ndō āngi mbee ye."
         19 Ujeso a kung bii bendi-utung bema le: "Mì kwu utung ha amen lè ’igbe ná a, ma hà
         fe lityam ha ami? Ma kee le mì ngib lityam lè men lè ’igbe ná a?" U de be le: "Mà
         be lè unwaa umen ana ke-m."
         20 Be te lè he lè ke-e. Ikeb ibibi anyina i nde Ujeso nde-nde, i shi unwan ungikye umen
         ana a mbu he itang. U fel mung he itang, u tim gbel zī bihwu he ungwu putu-putu-putu.
         21 Ujeso a kung bii ātyām unwaa anwuna le: "Ki kpi-e, ki gbe ’igbe ná a?" A fan he le:
         "Ki kpi-e kung lè há ’isun a.
         22 Kunyong ’ususo i kwa he fa he ’inde; kunyong ’ususo i kwu-e fe he lishor hè ngi ì
         gwu-e. Beshi bè shi-a lè bel; gbe wò nya shi lingmam limen i mbee, wo hā kpell li."
         23 Gyo Ujeso le: "Kibang a, wo de le gbe mi-ì nya shi ná mbeè? Biwom puu bì yi pie-pie
         ke undi angwu ù yi lè abongale ha Unim."
         24 Ātyām unwaa ana a kung kùng kangg le: "Mi bong ha Unim, ukpor abongale ugi a dyam
         ye! Hā kpell mi!"
         25 Ujeso a nde le bendi be ndo die ba hwaa lè be. A kung gaa fe ikeb ibibi angi i kwom
         unwaa umen ana umbell le ì fem lè ha ahe, ù tem be hwaa lè he ye.
         26 Ikeb ibibi ana i kùng kangg, i shi unwaa ana a tung for-for-for mbu shī he itang.
         I hà fem be he igye. Unwaa umen ana a ma fel ná likwom nà. Bendi gbamm abe bè yi há,
         be fel kong le a hwō.
         27 Ujeso a kung ’ubwo kwu-e he ’ubwo bo ’inaa.
         28 Ujeso a bo gye he afee ushom. Bendi-utung bema be hà be bii he há he ’undyell le:
         "Kibang a, bel lí yii ndō ikeb ibibi ana mbee ye?"
         29 Ujeso a kung fan ābe le be ndō ikeb ibibi angi ’itaa ana gba he akongale ha Unim
         ufe-ufe a.
         30 Ujeso befe lè bendi-utung bema be bo lè há ana lè gbe he Ugalili. Ujeso a ma kee
         le undi ù ngye he ’ipi ù yi ye, likorye a maa hwua bendi-utung bema biwom há abwo.
         A maa bun da ābe le undi u ba kung he ufe Unwaa Undigye, ka bendi le bè gwu-e. Ukpor
         he liti angi lekie u ba tem wum lè he lihwu.
         32 Ashi a kong ’i ma nung bendi-utung bema ye, ukpor be ma yi lè ’ushell ná bè bii he.
         33 Be be he ’ubong ahwu be᷆ ko le Ukapanyam. He ’unyong ahwu be ma yi he ushom, Ujeso
         a bii ābe le ’ibang bé yii fe ifung gbe lè shi lè ’ukwo?
         34 Be ma fan ye likorye be maa fa ifung lè ’ukwo gba lè undi angwu ù yi ukaandi hwò
         he liwu libell.
         35 Ujeso a bel kwu ko, u de bendi-utung bema abe lihwo lè be befee le bè die be hwaa
         lè he. A de be le undi angwu a kee le u kwa ukaandi ù shi ’uhwo-ma ù tem fel unwaasun
         hwò bendi puu.
         36 A kpe unwani be naa he liwu libell. U kung he wom he abee, u de be le:
         37 "Undi angwu a kpe unwani angwu ’itaa i he lizen ligi, hà a kpe-m mi a. Undi angwu
         a kpe-m, hà a kpe-m mi-mi a ye; a kpe Ada angwu a som mi or titi."
         38 Ujon a kung de-e le: "Ukaandi, li nde undi-iso u ndō ikeb ibibi lè ha bendi he lizen
         ligang. Li swan le ù ndō āngi ye likorye ù yi he liwu lityan a ye."
         39 Ujeso a de-e le: "Swan he ye, likorye undi angwu u᷆ shi bikwele-uhwo he lizen ligi,
         u kong ’ibibi gba lè mi akikye ye.
         40 Undi angwu ù yi linaa ha abel ye, hà ù yi ke li bel a.
         41 Mí-ì de men, undi angwu a ke men umbwo or le mà ngwo le bwo mà yi bendi-utung begi
         mi Ujeso Ukristi a, u ba kpa lifem kpe-kpe-kpe."
         42 Ujeso a de le: "Bebwani abe be bong ha ami nyin, gbe undi a shi ābe, undi ken or,
         a shi ’iban, hà ’i ban kangg. Àshī le bè kung ’ukor ’ukaandi tye tyuu undi angwu há
         he umbell lè tye he umbwo ukaandi, ki ngbebb hwò a᷆shi le ù shi undi ù shi ’iban.
         43 Gbe ’ubwo ’ugang na᷅ ’u᷆ sha-a wo᷆ shi ’iban, wò tang āhwu tyang hell. Ki ngbebb
         le wò kwu lè likpan faale ’ubwo ken hwò a᷆shi le wò kwu lè abwo afee gye he ’inde
         ashi ’ı᷆ nim ye ngyor igye kpamm. [
         44 He ’iteng ashina be ba kpa ’ingie kpamm, kinde ’i nim ye kpamm.]
         45 Gbe ’ubee ’ugang na᷅ ’u᷆ sha-a wo᷆ shi ’iban, wo tang āhwu tyang hell. Ki ngbebb
         le wò kwu lè likpan faale ’ubee ken hwò a᷆shi le wò kwu lè abee afee gye he ’inde.
         [
         46 He ’iteng ashina be ba kpa ’ingie kpamm, kinde ’i nim ye kpamm.]
         47 Gbe utong-shi ugang na᷅ u᷆ sha-a wo᷆ shi ’iban, wo waa he. Ki ngbebb le wò gye he
         lifung-atabe lè utong-shi ken hwò a᷆shi le wò kwu lè itong-shi ifee gye he ’inde.
         48 He ’iteng ashina bendi be ba kpa ’ingie kpamm, kinde ’i nim ye kpamm."
         49 Ujeso a kung ityang bun de be le: "Bendi be fa bendo he biwom abi be᷆ shang Unim.
         Kitaa ’imen i na᷅ undi uyang-yang u᷆ kpe ’ingie ashi ’ì yi ná ’inde he-e ù fel kang-kang.
         50 Bendo be ngbebb. Ukpor gbe bè tem nyin he ungwu ye, undi u sha ná a hè be bè tem
         nyin? Mà kwu ná bendi abe be᷆ nyin, hè men mà kwu lè ikwun ha bende."

1 Ujeso a bo lè he ’iteng ashina lè gbe he Ujudia gye he igbindi umbwo Ujodan. Bendi
         gbamm be mbee be hwaa lè he. A hwua ābe biwom nya a na u shaa shi.
         2 Bendi besuso lè he likwu Iferesis be be hwaa lè Ujeso be kung he lè he ’usi. Be bii
         he le: "Iten ityan i bong le undi ù ban libee a?"
         3 Ujeso a kung bii ābe le: "Kibang uten angwu Umosis a tye men?"
         4 Be fan he le Umosis a ma ke ikeb le undi ù fee ’ushia libee abanale ke ungye-ma de-e
         le ù ndo gye.
         5 Ujeso a kung de be le: "Umosis a ma fee uten anwun ke men le bwo ma tēb àtyám, ma
         kpa àshi be᷆ hwua amen ye a.
         6 Be ma fee he ’ushia Unim le: ’Lè há linde-linde he ’unyong ahwu Unim a ma shi igye
         anyin, a mbe ungikye lè ungingye.
         7 He atan-lengi anwun ungikye ù tyang átyám lè anam he-e ù gwaa ha ungye-ma.
         8 Bendi bemen befee ana be fel nya a na undi ken a.’ Bè tem yi bendi befee a ye, be
         fel anung ken.
         9 Bwo Unim na᷅ a shi ābe le bè bee, undigye ù ban ābe libee ye."
         10 Be ma tem gye he afee ushom. Bendi-utung Ujeso be ma bii he gbe lè likong libee ana.
         11 Ujeso a de be le ungikye angwu a ndō ungye-ma lè kpebb ungye ususo, hà a shi ’iban
         agbele ipel fe ungye-ma.
         12 Kitaa ’imen gbe ungingye a tyang ukyema lè bee lè ungikye ususo, hà a shi ’iban agbele
         ipel fe ukyema.
         13 Bendi besuso be be lè bebwaa-bell le Ujeso ù tyua ābe abwo. Bendi-utung Ujeso be
         ma swan ndō ābe.
         14 Ujeso a ma nde ashi bendi-utung bema be shi. Ki ma nyung he he lityam. A kung de
         be le: "Mà tyang bebwani bè be hwaa lè mi. Mà swan ndō ābe ye, likorye abe ’itaa i
         na᷅ Unim ù yi Usu ubell.
         15 Mí-ì de men, kì yi faale ifung le undi uyang-yang angwu a keb ’uhwo-ma ke Unim le
         ù kwu Usu uma ná unwani ye, u kwa lè libwo he Kusu Unim ye."
         16 Ujeso a hà kung bebwani wom he abee. U kung abwo pwom ābe ke be ’ukwun.
         17 Ujeso a ma bo lè fel he ’ukwo, ungikye ususo a buu be hwaa lè he, tim anung he itang
         ke-e, kung bii he le: "Ukaandi ununung, mì shi ná a, mî kwu lè likpan ’unyong angi
         lı᷆ ngyor igye kpamm?"
         18 Gyo Ujeso le: "Kibang a, wo᷆ ko mi le undi ununung? Kì yi lè undi ununung ye, Unim
         ufe-ufe na᷅ ù yi ununung.
         19 Wo ngye iten angi i de le: ’Gwu undi ye. Gbe ipel ha undi-iso fem ungye-gang tyang
         ye. Zì ’azi ye. Bè uman fe undi ye. Shi undi zī ye. Fe atia lè anaa.’ "
         20 Ungikye anwuna a kung de-e le: "Ukaandi, mi ndor iten anyin kung lè há ’isun ’igi
         a."
         21 Ki ma nyin Ujeso he lityam kangg lè he, a bel àshì nde-e, kung de-e le, "Kiwom ’i
         teng ken ashi wò shi. Lè kung biwom bigang puu ndyebb zi, kung únde hwua ke bendi-likaa,
         mà wo ba kwa lè ’ingbebb he lifung-atabe. Mà wò hà be pwom mi."
         22 A ma gyo ashina gyo-gyo, a fel ’ushu ’ushi-ushi likorye a ma mbu ’ingbebb kangg.
         A gbe ligye ’imbwee-imbwee.
         23 Ujeso a bel àshì nde bendi-utung bema, u de be le, ki ba kwa lè ’ingie kangg ka bendi-ingbebb
         le bè keb ’uhwo-bell ke Unim he-e ù kwu Usu ubell.
         24 Kiwom ashi Ujeso a kong, ki kwu bendi-utung bema he ’uhwo. Ujeso a mbee de be le:
         "Bebwaa-gi, kì yi lè ’ingie ke undi le ù keb ’uhwo-ma ke Unim he-e ù kwu Usu uma.
         25 Kì yi pie-pie ke ’igundu le ’ì gbe he ligia uwo hwò a᷆shi le undi-ingbebb ù fel undi
         angwu Unim ù yi Usu uma."
         26 Ashina ’i ma kwu bendi-utung bema he ’uhwo kangg. Be fel bii bende le: "Fe ayang
         ù ha᷅ be kwu lè likpan ’unyong?"
         27 Ujeso a bel àshì nde be kporr, kung de be le, undigye u kpan ’uhwo-ma mbee ye. Unim
         ufe-ufe na᷅ u᷆ kpan undi. Biwom puu, Unim u sha ābi pie-pie.
         28 Ipita a de-e le: "Nde, li tyang biwom puu, fel bendi-utung begang."
         29 Ujeso a de be le: "Ki ngbebb. Kiwom ’iyang-yang ashi undi a gbe tyang āshi he ’uhwo
         ’ugi lè ’isom ’inunung, mà ’ì yi ushu or, bebwaa or, bebwanam or, átyám or, anam or,
         ùtiá or, mi da-a ’igyang le,
         30 u kpa lifem hwà abina tyang ’usi-usi hen he igye anyin. U ba kpa beke ākwū asi adyong
         hwà ushu uma lè bebwende lè anam lè bebwaa-ma lè ùtiá uma. U mbee kpe ’ingie titi.
         He igye angi ı᷆ be lè há ’ushu u ba kwa lè likpan ’unyong angi lı᷆ ngyor igye kpamm.
         31 Bendi gbamm abe bè yi ’ushu ’anaa-anaa nyin, be ba fel item; abe bè yi item ’anaa-anaa
         nyin, be be fel ’ushu."
         32 Ujeso befe lè bendi-utung bema be maa gya he Ujeruselem. Be lè fel he ’ukwo, Ujeso
         a gbe tang ābe lè he ’ushu gbe tyang ābe. Ki kwu bendi-utung bema he ’uhwo kangg.
         Bendi abe be maa pwom ābe, be fel he ’ushell. Ujeso a ko bendi-utung bema abe lihwo
         lè be befee gye he ufaa, kung de be ashi ’ı᷆ be shi fe-e.
         33 A de be le: "Mà gyo, li gya he Ujeruselem he ’ipi ashi undi u᷆ be kung mi Unwaa Undigye,
         ke bekaandi abe be᷆ shang Unim lè bekaandi abe be᷆ hwua bendi Iten. Be ba ka ikeb
         le bè gwu-m. Be ba kung mi ka bendi abe bè yi ’ubong ’utyan a ye.
         34 Bendi bemen i be ba nyan mi; be sho akung wu-m; be kpam mi ikwun; be hà gwu-m. Ukpor
         he liti angi lekie mi ba tem wum lè he lihwu."
         35 Ujems befe lè Ujon, bebwaa Uzebedi, be lè hwaa lè Ujeso, be de-e le: "Ukaandi, kì
         yi lè ’iwom ashi bel lı᷆ kee le wò shi ke li."
         36 Ujeso a kung bii ābe le: "Kibang ma kee le mì shi ke men?"
         37 Be fan he le: "Li kee le wò ke li ikeb le undi ken ù be kwa-a lè he ’ubwo lizen,
         angwu ken u kwa-a lè he ’ubwo limbell he ’unyong ahwu wo᷆ kwu he ’idem ’usu ’igang."
         38 Ujeso a kung de be le: "Má ngye ashi ma᷆ bii ye. Men ma nya kpa ’ingie ashi mi ndo
         kpe i mbeè a?"
         39 Be bong de-e le be kpa āshi mbee. Ujeso a kung de be le: "Ma kpa ’ingie he ’uhwo
         ’ugi.
         40 Ukpor mi-ì yi lè ikeb le mi waa undi angwu u᷆ be kwu-m lè he ’ubwo lizen, kwu-m lè
         he ’ubwo limbell ye. Unim u ba kung biteng bimen i ka bendi abe a shì ābi ndor ābe."
         41 Bendi-utung bema abe be teng lihwo be gyo ’iwom ashina. Be fel he ingywo fe Ujems
         befe lè Ujon.
         42 Ujeso a ko ābe befe puu be he ’iteng ken, kung de be le: "Má ngye ná bendi abe be᷆
         kee le be kwa bekaandi abe be᷆ nde gbe lè bendi be᷆ tyung ikeb ibell. Be sha bendi
         be fel ná ifee.
         43 Ukpor men mà shi ná ye. Undi he liwu līme᷅n angwu a kee le u kwa ukaandi, ù bel fel
         uboyi bendi abe be teng.
         44 Undi angwu a kee le u kwa atie-lishi bendi, ù keb ’uhwo-ma fel ufee bendi puu.
         45 Mi Unwaa Undigye or, mi be le hè bendi bè kwu iboyi igi a ye, mi be le mî kwu uboyi
         bendi a, mi mbee kung ’uhwo-gi ke, mî pong bendi gbamm."
         46 Ujeso befe lè bendi-utung bema be ma gye he Ujeriko. He ’unyong ahwu be maa gye lè
         há, bendi be ma ti kwuo pwom ābe. He ’unyong ’umen ana uhwua-ashi ken angwu be᷆ ko
         le Ubatimiyes, unwaa Utimiyes, a ma yi kwu he ’ukwo, u nyong ’inyong.
         47 A gyo le Ujeso angwu Unazaret u ba lè há, u fel gaa le: "Ujeso, igia Udebid, kwu
         lè beshi ha ami!"
         48 Bendi gbamm be gaa fe-e le ù naa lè ’ihwee. A hà kung gaa kangg le: "Igia Udebid,
         kwu lè beshi ha ami!"
         49 Ujeso a hà naa, som ko he. Be ko he de-e le ù kwu lè igor. Ù bo ’inaa. Ujeso u ko
         he.
         50 Uhwua-ashi anwuna a tie bo ’inaa, kung ’ihwom ’ima pell tyang he itang gbe lè hwaa
         lè Ujeso.
         51 Ujeso a bii he le: "Kibang wo kee le mì shi ka-a?" Uhwua-ashi anwuna a fan he le:
         "Ukaandi, mi kee le mi mbee nda."
         52 Ujeso a de-e le ù ndo gye. A mbee likorye a fe lityam ha ahe. Nya ’ukwo-ukwo ungikye
         anwuna u fel nda. A gbe utung ha Ujeso.

1 Ujeso befe lè bendi-utung bema be fel kpee-kpee he Ujeruselem, be wu he ashi Ujeruselem
         angi be᷆ ko le Befeji lè Beteni he liten ukwell angwu be᷆ ko le Olif. Ujeso a de bendi-utung
         bema, bendi befee, le u la som ābe gya he ’ushu.
         2 A de be le: "Mà gye he ’ubong ahwu ’ù yi he ’ushu ana. Ma la wa há, ma nda ūshōm
         ’ukaa-inyia ahwu undi a wa pwom āhwu ngye ye tyuu há. Mà pell āhwu be lè hwu.
         3 Gbe undi a bii amen atan-lengi angwu ma᷆ pell kung āhwu, mà de-e le, ’Ki fong Atyetyan
         lè hwu. Gbe a mbee, u som undi u tem lè hwu.’ "
         4 Bendi-utung bema bendi befee ana be bo lè nde ’ukaa-inyia tyuu he ungwu lishi gwaa
         ha ’ukwo. Be pell āhwu.
         5 Bendi besuso abe bè yi naa há, be bii ābe le ’ibang a, be᷆ pell kung ’ukaa-inyia?
         6 Bendi-utung Ujeso be fan nya a na Ujeso á yi de be. Be tyang ābe.
         7 Be be lè ’ukaa-inyia ana ke Ujeso. Be waa bihwom bibell shī āhwu he item. Ujeso a
         bel kwu há.
         8 Bendi gbamm be kung bihwom bibell kie he ugbaakwo kpuludududu. Besuso be bia bifufeb
         lè he libeb, be kie há he ’ukwo.
         9 Bendi abe be maa te Ujeso lè he ’ushu lè abe lè he item, be maa fel gaa kong le:
         "Mà lì pee Unim. Kukwun ’ù kwu ke undi angwu u᷆ be he lizen Atyetyan Unim.
         10 Kukwun ’ù kwu ke undi angwu u᷆ be kwu usu ná atietyan Udebid a ma yi. Ipee ì kwu
         ke Unim angwu he lifung-atabe."
         11 Ujeso a wu he Ujeruselem. A hà gbe gye he Ushom Unim lè nde biwom puu abi bì yi há.
         Bwo likwulukwu li ma gyebb mà, a gbe lè bendi-utung bema tem gye he Beteni.
         12 Ashi a taa, nya a na be maa tem be lè há Beteni, itung i maa fel ndo Ujeso.
         13 A kung àshì nde gye he ’ushu, a nde ùkwán angwu be᷆ ko le ufik a hwaa ashia naa há.
         A te he-e ù lè nde le a wum agbe à he-e ù gbung ndeb? A lè wu há, a nde-e ù yi ashia-ashia,
         likorye ’unyong ahwu u᷆ wum ’u wa fel ye.
         14 Ujeso a kung de ùkwán umen ana le ù hà tem ba wum agbe le bendi bè ndeb ye. Bendi-utung
         bema be gyo a᷆shi a kong.
         15 Ujeso lè bendi-utung bema be be wu he Ujeruselem. Ujeso a gye he afee Ushom Unim.
         A nde bendi abe be᷆ ndyebb biwom zī lè abe be᷆ ndyebb biwom há he Ushom Unim, a ndō
         ābe wu he igye. U nyii itebul bendi abe be᷆ gie únde lè bidem bendi abe be᷆ ndyebb
         inwaa ukwuo abakpa zī wu hell.
         16 Ujeso a tye be uten le: "Undi ù tem lè gbe lè ’iwom ’itaa ana he Ushom Unim ye."
         17 U fel hwua ābe le: "Be ma fee ndor he ’ushia Unim le Unim a de le, be ba ko Ushom
         uma le ’iteng ashi bendi abe he abong puu be᷆ kong ha Unim. Ukpor men ma shi-e a bel
         ’iteng ashi ma᷆ ndyell zì ’azi."
         18 Bekaandi abe be᷆ shang Unim lè bekaandi abe be᷆ hwua bendi Iten be gyo ashin. Be
         fel kee ’ukwo ahwu be᷆ gwu-e. Ukpor be maa shell he likorye ki ma kwu bendi puu he
         ’uhwo gbe lè ashi a hwua ābe.
         19 Likwulukwu li gyebb, Ujeso befe lè bendi-utung bema be gbe lè há Ujeruselem.
         20 Ashi a taa, Ujeso befe lè bendi-utung bema be mbee lè gbe he ’ukwo ’umen ana. Be
         nde ùkwán umen ana a hwō lè idaa lè idaa.
         21 Ipita a well àshi Ujeso a ma kong. A kung de Ujeso le: "Ukaandi, nde ùkwán angwu
         wo ma ke ushang ubibi fe-e, a hwō!"
         22 Ujeso a kung de be puu le: "Mà fe lityam ha Unim.
         23 Kì yi ’igyang a le undi uyang-yang angwu a de ukwell le ù kwuo lè wu he umbwo ukaandi,
         gbe ù yi faale atyāngale ha ahe lityam, u bong le ashi a kong ana ’i sha, Unim u sha
         āshi ka he.
         24 He ashin, mà ngye dangg le, he ’unyong ahwu ma᷆ kong ha Unim, gbe ma bii he biwom,
         mà bong le ma kpe bi mà, Unim u ka amen ábi puu.
         25 He ’unyong ahwu undi u᷆ kong ha Unim, ù tyang ke undi angwu a shi ’ibibi ha ahe,
         hè Atyam angwu he lifung-atabe ù tyang biban bima ke-e ufe or titi. [
         26 Gbe undi a tyang ke bendi ye, Atyam angwu he lifung-atabe or u tyang ka he ye.]"
         27 Be hà tem be he Ujeruselem. Be gbe gye he Ushom Unim. Nya a na Ujeso a maa tan há
         he Ushom Unim, bekaandi abe be᷆ shang Unim lè abe be᷆ hwua bendi Iten lè bekaandi
         abe he ’ubong be be hwaa lè he.
         28 Be bii he le: "Lè hung wo be lè ikeb angi wō-ò shi biwom bimen i? Ayang a ka-a ikeb
         le wò shi biwom bimen i?"
         29 Ujeso a fan ābe le: "Mi bii amen ’ibibi ken. Gbe ma fan āshi, mi da amen undi angwu
         a ke-m ikeb angi mı᷆ shi biwom bimen i.
         30 Ayang a ma ke Ujon ikeb angi a maa kib bendi he umbwo? Unim na᷅ a ma ke-e à, hà bendigye
         á? Mà fan mi."
         31 Be maa fel tyāng lè bende le: "Lì hà fan le ana? Gbe li fan he le Ujon a maa kib
         bendi he umbwo he ikeb Unim a, u bii li le, fe ’ibang ’i tan lè shi li bong ha Ujon
         ye?
         32 Ukpor lì nya de-e le Ujon a maa kib bendi he umbwo he ikeb angi undigye â?" Be maa
         shell likorye bendi puu be bong le Ujon ù yi undi angwu u᷆ tye ugie ’isom Unim a na
         afong.
         33 Be hà kung fan Ujeso le be ngye ye. Ujeso a de be le ufe or u da ābe undi angwu a
         ke-e ikeb angi u᷆ shi biwom bimen i ye.

1 Ujeso a ma bun ityang de be le: "Ungikye ususo a ma nam ùtiá, kwan ikwan angi be᷆
         bung agbe ángi shi ’utyuo; u kung ugbe kaa fe-e kel-kel; u tem ’ania he ’ipi be᷆ shor
         agbe ikwan ana kung umbwo ángi; u shi udye angwu bendi be᷆ kwu kang ùtiá. A kung utia
         ana ke bendi le bè nde gbe-e lè he. A hà bo ndo litan gye he ’ubong ’ususo.
         2 Kunyong ’u fel ahwu bendi be᷆ bung agbe ikwan, a som ufee uma hwaa lè bendi abe be᷆
         nde gbe lè ùtiá le ù lè kpe ūkpō uma be ke-e.
         3 Bendi abena be kwu-e kpam, be ndó he tem abubwo.
         4 Ugyang utia a mbee som ufee ususo te. Bendi abena be kwu-e kpam nem, shi-e u fel
         ibia-ibia.
         5 A mbee som ufee ususo te. Be kwu-e gwu. Be shi ifee gbamm ’itaa ken; be kpam isuso,
         be gwu a᷆ngi i teng.
         6 Ki teng ’agbung unwaa-ma ufe-ufe. A gim le be ba ka unwaa-ma ufe ife. He umbee-likel
         a kung som he hwaa lè be.
         7 Bendi abe be᷆ nde gbe lè ùtiá ana be de bende le: ’Anwun na᷅ u᷆ be zī lishi atyam,
         mà lì gwu-e, hè utia anwun ù fel utyan.’
         8 Be kwu unwaa-ma ana gwu há he utia, be kung likwom lima lè tyang gye he igye."
         9 Ujeso a hà kung bii àbe be᷆ gyo he le: "Ugyang utia u nya sha ná a?" A tem lè shi
         fan le: "U la gwa bendi abena, u tem kpe bendi besuso le bè nde gbe lè utia.
         10 Ityang angi be ma fee he ’ushia Unim leěti i, ma wa bo āngi ngye ye a? Be fee le:
         ’Kukor ahwu bendi abe be᷆ tye ushom be swan le ’u ngbebb he ushom atyele ye, kufe
         na᷅ ’u tem fel kwu ushom naa genn.
         11 Atyetyan Unim na᷅ a shi ashin. Ki kwu li he ’uhwo kangg.’ "
         12 Bekaandi Ijuus be fel kee ’ukwo ahwu be᷆ kwu-e, likorye be ngye le Ujeso a bun ityang
         anyin gbe lè befe a. Ukpor be ma shell liwu bendi, be tyang he, be gbe lè há.
         13 Be som Iferesis isuso lè bendi Uherod le bè lè kung Ujeso lè he ’usi hè be bè gyo
         le u mbwa lè he līngma᷅m a.
         14 Be be hwaa lè he de-e le: "Ukaandi, li ngye le wò yi undi angwu u᷆ kong ’igyang a.
         Bendi puu bè yi-a ’itaa ken. Wo maa anung gba lè ’iwom ashi bendi be᷆ gim ye. Wo hwua
         bendi ’igyang gba lè ashi Unim a kee le bendi bè shi. Iten ityan i bong le bè tye
         ukpanda ke Usu ukaandi angwu he Urom à, hà bè tye ke-e ye? Lì tye à, hà lì tye ye?"
         15 Ujeso a ngye beshu bebell. A kung de be le: "Kibang a, ma᷆ kung mi lè he ’usi? Mà
         be lè ukwudi mî nde."
         16 Be be lè he. A kung bii ābe le: "Lìshī ayang lè lizen ayang, be fee fe nyin?" Be
         fan he le: "Angi Usu ukaandi angwu he Urom a."
         17 A kung de be le: "Àshī ’ì yi ashi Usu, mà kung ke Usu; àshī ’ì yi ashi Unim, mà kung
         ke Unim." Ki ma kwu ābe he ’uhwo kangg gbe lè Ujeso.
         18 Bendi Isadusis be bong le undi u wum lè he lihwu ye. Bendi besuso lè he likwu libell
         be be hwaa lè Ujeso. Be de-e le:
         19 "Ukaandi, Umosis a ma fee uten ndor li le: ’Gbe undi a hwō tyang ungye faale unwaa,
         unwanam ù kpebb kung ungye-uhwuu hè ūbū ungwende angwu a hwō ù nim ye.’
         20 Ki ma yi lè bengikye bedyong-ifee abe be ma yi bebwanam bende. Angwu gbel a kpebb
         ungye. A hwō tyang he faale unwaa.
         21 Angwu a pwom lè he a kpebb kung ungye-uhwuu ana. Ufe or a hwō tyang he faale unwaa.
         22 Ki shi fe angwu lekie lè abe be teng nya ’itaa ken. Puu ubell, bendi bedyong-ifee,
         be kpebb ungingye umen ana, hwō tyang he faale unwaa. Angwu ungingye a hà hwō.
         23 He ’unyong ahwu bendi puu be᷆ be wum lè he lihwu, ungingye anwun u ba kwa ungye ayang
         a, bwo puu ubell, bendi bedyong-ifee, be ma kpebb he?"
         24 Ujeso a fan ābe le: "Ma mbeb, likorye ma ngye igie Unim or, ngwu mà ngye ikeb ima
         or ye.
         25 He ’unyong ahwu be᷆ be wum lè he lihwu, be ba fel nya a na idengell Unim angi he
         lifung-atabe a. Bengikye bè tem ba kpebb bengye ye, bengingye be tem be gye abee ye.
         26 Ma bii mi gbe lè awumale lè he lihwu. Be fee he ’ushia Umosis gbe lè ùkwán angwu
         Unim a ma kong ha Umosis. Ma wa bo āshi ye a? He ’iteng ’imen ana be fee le Unim a
         de Umosis le: ’Mì yi Unim angwu Ebraham lè Azik lè Ujekob.’ "
         27 Ujeso a gye ’ushu de le: "Unim ù yi Unim bendi bewum, u shi Unim bendi abe bendi
         be᷆ de le be hwō, ukpor bè yi bewum he ashi ama a. Ugim ūme᷅n ù yi dell-dell ye."
         28 Ukaandi ken angwu u᷆ hwua bendi Iten a be gyo a᷆shi be᷆ kong. A gyo le Ujeso a fan
         Isadusis ngbebb-ngbebb. A hà kung bii Ujeso le uten angwu yang a dyam hwò puu?
         29 Ujeso a de-e le: "Uten anwun na᷅ a dyam hwò puu: ’Bendi Izwell, mà gyo. Atyetyan
         Unim ufe-ufe na᷅ ù kee-kee yi Atyetyan.
         30 Kì nyin-a lè Atia Unim lè lityam ligang puu, lè ’ūnyōng ’ugang puu, lè ugim ugang
         puu, lè ikeb igang puu.’
         31 Uten anwun na᷅ a pwom lè he: ’Kì nyin-a lè unde-gang ná ’i nyin-a lè ’uhwo-gang.’
         Kì yi lè uten angwu a dyam hwò a᷆ngi ifee i ye."
         32 Ukaandi angwu u᷆ hwua bendi Iten a kung de Ujeso le: "Ukaandi, wo kong ngbebb-ngbebb.
         Wo kong ’igyang a le Atyetyan ufe-ufe na᷅ ù yi Unim. Kì yi lè Unim ususo pel ha ahe
         ye.
         33 Kì yi le ’ì nyin undi lè Unim lè lityam lima puu, lè ugim uma puu, lè ikeb ima puu;
         ki nyin he lè unde-ma ná ’i nyin he lè ’uhwo-ma. Ki ngbebb le undi ù ndor iten angi
         ifee i, hwò a᷆shi le ù be lè ’itaa ’iwom ’iyang-yang be ting shi ’inde ke Unim, u
         shang he."
         34 He ’unyong ahwu Ujeso a gyo le a fan he dell-dell, Ujeso a kung de-e le: "Ki teng
         zangg ha-a à fel he liwu bendi abe Unim ù yi Usu ubell." Kung lè he ’unyong ’umen
         ana bendi be maa fel shell ná be᷆ mbee bii he bibibi.
         35 Nya a na Ujeso a maa hwua bendi biwom he Ushom Unim, a bii abe le: "Kibang ’i tan
         lè shi bekaandi abe be᷆ hwua bendi Iten, be᷆ de le Ukristi ù yi igia Udebid á?
         36 Udebid ugyang a kong he ikeb Ukatia Kunyong Unim le: ’Unim a de Atyagi le, "Be kwu
         ha ami ’ubwo lizen kpamm mi gbe tem bendi-linaa begang abee fe he itang." ’
         37 Udebid ugyang a ko Ukristi le Atyam. Ná ’ì nya shi ngwu Ukristi u᷆ tem fel igia ima?"
         Bendi gbamm abe be sho há be maa gyo Ujeso, ki nyin ābe he lityam.
         38 He ’unyong ahwu a ma hwua ābe biwom, a de le: "Mà baa ’uhwo-men lè ha bendi abe be᷆
         hwua bendi Iten. Ki nyin ābe le bè shī agbada, tan he ’ate hè bendi bè ko ābe le bekaandi.
         39 Be kee bidem abe be ndor bekaandi bendi he ishom angi be᷆ kwu liwu or, he bipam or.
         40 Be kpa bengye-uhwuu biwom za᷆. Be kong ha Unim gba ’igbe hè bendi bè de le bè yi
         bendi benunung a. Be ba kpa ’ingie hwà bendi abe be teng puu."
         41 Ujeso a ma yi kwu gwaa ha ’igbor ashi be᷆ fe únde he Ushom Unim. A nde ná bendi be᷆
         be lè unde fe há. Bendi-ingbebb gbamm be fe únde há kyoo.
         42 Ungye-uhwuu ken angwu a mbu likaa, a hà be lè ideli ifee fe há.
         43 Ujeso a hà ko bendi-utung bema be he ’iteng ken, kung de be le: "Mî de men ’igyang
         le, ungye-uhwuu angwu ù yi likaa-likaa i, a ke hwò bendi abe be teng puu.
         44 Bendi abe be teng be gia igia be ke, ukpor undi-likaa anwun a kung ’iwom ashi ù yi
         lè shi puu, be ke. Ù tem yi lè ashi u᷆ ndyebb lizi zi ye."

1 Nya a na Ujeso a maa ndo gbe lè há Ushom Unim, undi-utung uma ken a shi he ungwu
         le, "Kpash," u de-e le: "Ukaandi, nde akor angi be tye ushu anwun ’ikekaa! Nde ishom
         igyang ’ikekaa!"
         2 Ujeso a de-e le: "Wo nde ishom ikaandi anyin a? Kì yi lè ’ukor nyin nyin ahwu ’u᷆
         be ngyor pwom he ’ipi be pwom āhwu ye. A ba gyebb wa he itang puu."
         3 Ujeso a ma yi kwu he ukwell angwu be᷆ ko le Olif, u nda àshì gya he Ushom Unim. He
         ’unyong ’umen ana Ipita lè Ujems lè Ujon lè Andru be lè nyia bii he ’iwom he ’undyell.
         4 Be de-e le: "De li ’unyong ahwu biwom abin bı᷆ be shi. Wo mbee de li ’iwom ashi ’ı᷆
         be shi tyung li le ’unyong ahwu biwom abin bı᷆ shi ’u fel."
         5 Ujeso a kung de be le: "Mà baa teng undi u lam amen.
         6 Bendi gbamm be ba ba he lizen ligi, da le bè yi Ujeso Ukristi a, hè be bè fe bendi
         gbamm umbeb.
         7 Ma ba gyo bekye abe kpee-kpee ha amen; ma gyo gbe lè bekye abe ’igbe-igbe. Nya he
         ’unyong ’umen ana, mà shell ye. Kì yi kpe-kpe le abin bì shi, ukpor umbee-likel igye
         anyin a wa fel ye.
         8 Abong-abong a ba ndo ha bende; lishi-lishi li be ndo ha bende. Isun i ba kwuo mbee
         bipi; itung i be ndo bendi kangg. Abin puu bi ba kwa ’anwaa ’ingie nya a na ukpi-ikwu
         uzwaa a.
         9 "Men mà baa ’uhwo-men, kunyong ’ingie ’ikaa-ikaa ’u ba lè há. Bendi be ba kwa amen
         la ka bekaandi hè be bè maa amen ushe. Be ba kpam amen ikwun he ishom angi be᷆ kwu
         liwu. He ’uhwo ’ugi be ba la ko amen ushe ha bekaandi lè besu hè men mà naa ushada
         ugi.
         10 Kì yi kpe-kpe le bendi be ba bun ’isom ’inunung da bendi he abong puu mà ukpong igye
         i hà mbee.
         11 He ’unyong ahwu be᷆ kwu amen gye lè men he ’ipi be᷆ maa ushe, mà waa ufung gbe lè
         ashi ma᷆ lè kong ye. Mà kong igie angi mı᷆ be ke men he ’unyong ’umen ana. Men na᷅
         ma᷆ be kong ye, Ukatia Kunyong Unim a.
         12 Bendi be fel ba kung bebwandabell ka le bè gwu; betyam bebwaa be be kung bebwaa-bell
         ke le bè gwu; bebwaa bè tem ba fa betyabell lè bendabell ye; be be kung ābe ke le
         bè gwu.
         13 Bendi puu be ba tel amen he ’uhwo ’ugi. Ukpor undi angwu a be ngyor naa genn fe Unim
         lè wu he umbee-likel u ba kwa lè likpan ’unyong."
         14 "Ti ma ba nda ukong ubibi angwu u᷆ nim lè abong. U ba kwa he ’ipi ashi hang a kwu
         ye. (Undi angwu u᷆ bo ashin, ù ngye likpe lima o.) He ’unyong ’umen ana bendi abe
         bè yi he ’ubong Ujudia bè buu gye he ikwell ’usi.
         15 Undi angwu ù yi he ushom ’usi, ù tem ban ’unyong le u shul gya he afee ushom la kung
         biwom bima ye.
         16 Undi angwu ù yi he utia, ù tem ban ’unyong gye he ushaale le u la kung ’ihwom ’ima
         ye.
         17 Há he ’unyong ’umen ana, ki ba kwa ’ibibi ka bengingye azam lè abe bè yi lè bebwaa
         he abwo.
         18 Mà kong ha Unim le ’iwom ashin ’ì be shi lè ’ifong a ye.
         19 Kingie ashi bendi be᷆ be kpe há he ’unyong ’umen ana, ki ba dyam hwà ’ingie ’iyang-yang
         ashi undi a kpe, kung lè he ’unyong ahwu Unim a shi igye anyin. Kì tem ba kwa lè ’ingie
         ’isuso ná ye.
         20 Unim a shi ugim ndor le u die lè ati amen ana gem he ’uhwo bendi bema abe a waa kung
         a. Ù die le ati ’ingie ana gem ye, hang undi ken or u ba kpan ye.
         21 "Nya he ’unyong ’umen ana gbe undi uyang-yang u᷆ be de men le, ’Mà nde, Ukristi ù
         yi nyin,’ ususo u de men le, ’Mà nde-e ù yi há ana,’ mà bong ye.
         22 Bendi gbamm abe be᷆ ko ’uhwo-bell le Ukristi lè abe be᷆ bè iman le be tya ugie ’isom
         Unim be ba sha bikwele-uhwo hè gbe ’ì yi ābe pie-pie hè be bè lam bendi abe Unim a
         waa kung.
         23 Ukpor mà ngye ná mà kam ’uhwo-men. Mi-i de men biwom abin puu ndor he itang mà."
         24 "Kung lè he liti angi bingie bimen ana bi mbee, libwee li ba gya ’ifufebb, kufell
         ’u tem be taa ye.
         25 Ikpen i ba mbwa lè he ’usi ba he itang. Biwom puu abi bì yi he ’usi bi ba gie.
         26 Bendi be ba nda-m mi Unwaa Undigye, mi ba lè he ’usi lè ikeb ikaandi lè ’ikung-gbo.
         27 Mi ba som idengell igi gya mbee igye puu la gbong bendi abe Unim a waa kung ba kpee
         he ’iteng ken."
         28 "Kì yi lè ’iwom ashi mi kee le mi hwua amen he ityang gbe lè ùkwán angwu be᷆ ko le
         ufik! He ’unyong ahwu ibubu ima i ndo hwaa ashia, ma ngya le ’ifong ’i ndo shul.
         29 Kitaa ’imen na᷅ he ’unyong ahwu ma᷆ be nde biwom bimen i bı᷆ shi, ma᷆ ngye le ’unyong
         ahwu mi Unwaa Undigye, mı᷆ be ’u fel he abwo.
         30 Kigyang na᷅ mı᷆ de men i, biwom abin puu bi ba sha mà ukpong ugbe bendi abe bè yi
         he igye ’unyin i, u hà be hwō mbee.
         31 Lifung-atabe lè igye bi ba mbee. Ukpor igie igi ife ì hà ndo mbee ye, i kwa ngyor
         igye kpamm."
         32 "Kì yi lè undi angwu a ngye liti or, ngwu ù ngye ’unyong ahwu biwom abin bı᷆ be shi
         ye. Idengell angi he lifung-atabe or, mi Unwaa or, li ngye ye. Atyagi ufe-ufe na᷅
         a ngye liti limen ana.
         33 Mà nde le ma kam ’uhwo-men, ma kwu lè ’akang le bwo ma ngye ’unyong ahwu biwom abin
         bı᷆ be shi ye.
         34 Ki ba kwa ná ungikye angwu a kam le u gya litan. A kung aki ke iboyi ima le undi-undi
         ù shi ama. A kung de undi angwu u᷆ kang ushaale le ù kwu lè ’akang.
         35 Men mà kwu lè ’akang likorye ma ngye ’unyong ahwu mi ugyang ushaale, mı᷆ be be ye.
         Pisoye mi ba ba leekwulukwu a, pisoye lè ’ididyan ’usu a, pisoye he ashi liti a, pisoye
         leèti a.
         36 Mà baa teng mi ba imbul-imbul nda amen ma sha a᷆shi mi kee a ye.
         37 Ashi mı᷆ de men i, mi de bendi puu a le mà kwu lè ’akang."

1 Ki teng ati afee hè be bè shi ’ipam ashi be᷆ ko le Kipam Agbele-gyong, ashi be᷆ shi
         zī ibred angi i mbwee ye. Bekaandi abe be᷆ shang Unim lè abe be᷆ hwua bendi Iten be
         maa kee ’ukwo ahwu be᷆ kwu Ujeso he ’undyell gwu.
         2 Be de le bè shi āshi he ’unyong ’ipam ye, teng bendi be pel ha ahe ndo ha abe.
         3 Ujeso a ma yi he Beteni he ushom Usaimun angwu akpaa a tang he. He ’unyong ahwu a
         maa zī lizi, ungingye ususo a be lè ’itityuo behwu abe be᷆ kaa ’ate kangg. Be kung
         ashia angi be᷆ ko le unad a, shi behwu bemen abe be᷆ nung nyin ana. Ungingye anwuna
         a ma kung ’itityuo ’imen ana bun ’ityung, kung behwu wu Ujeso he lishi.
         4 Bendi besuso be ma fel he ingywo, be fel bii bende le ’ibang ’ì yi atan-lengi angwu
         u᷆ ban behwu abena ’itaa ana?
         5 Hang be kung ābe ndyebb zi gbe gyong igaa ikwudi ikie kung ke bendi-likaa. Be shwan
         lè he.
         6 Ujeso a de be le: "Mà tyang ungingye anwun. Kibang a, ma᷆ ben he? A shi ’iwom ’inunung
         a ke-m.
         7 Bendi-likaa bè yi utung ha amen mbee ’unyong. He ’unyong ahwu ma kee, ma sha ’inunung
         ha abe. Ukpor mi-i ba kwa utung ha amen mbee ’unyong ye.
         8 Ungingye anwun a shi a᷆shi ù nya shi mbee. A shi ashin kam mi likwom a ndor iti-ishi.
         9 Mî de men likong likaandi, he ’iteng ’iyang-yang mbee igye puu be᷆ be bun ’isom ’inunung,
         be ba kong gba lè ’inunung ashi a shi, hè bendi bè well gbe lè he."
         10 Ujudas Isikariyot angwu a ma yi he liwu bendi-utung Ujeso, abe lihwo lè be befee,
         a lè hwaa lè bekaandi abe be᷆ shang Unim he-e ù ndyebb Ujeso zi ha abe.
         11 Be fel lè igor he ’unyong ahwu be gyo a᷆shi a de be. Be ke-e úkyébb le be ka he únde.
         Ujudas a maa fel kee ’ukwo ahwu u᷆ kwu Ujeso ke be.
         12 He ukpi-ikwu liti ’ipam ashi be᷆ zī ibred angi i mbwee ye, be maa gwa inwaa itia
         angi Kipam Agbele-gyong. He liti limen ana bendi-utung Ujeso be bii he le, he hung
         a kee le bè kwu shi Kipam ashi Agbele-gyong?
         13 Ujeso a ko bendi-utung bema, bendi befee, he-e ù som ābe. A de be le bè gye he lifung-ushu.
         Be ba nda ungikye ken angwu a so ’ishang umbwo.
         14 Bè pwom he gye he ushaale angwu u᷆ gye. Bè lè de ugyang ushaale le, ukaandi a bii
         le ushom angwu hung nyin befe lè bendi-utung bema be᷆ be kwu shi Kipam Agbele-gyong?
         15 Nyin u tyung ābe ’ipo ashi ’i dyam he ushom ’usi ashi be kam biwom ndor há. Bè shi
         lizi ndor há nyong ābe.
         16 Be bo gye he lifung-ushu, lè nde biwom puu nya a na Ujeso a de be. Be shi lizi angi
         be᷆ zi he Kipam ashi Agbele-gyong.
         17 Likwulukwu li gyebb. Ujeso a be lè bendi-utung bema abe lihwo lè be befee nya.
         18 He ’unyong ahwu be maa zī lizi, Ujeso a de be le: "Mî de men likong likaandi, undi
         ken lè he liwu līme᷅n a kam le u ndo ndyebb mi za. Undi umen ana u za᷆ lizi utung
         ha ami nyong ’ì yi i."
         19 Be fel lè ’imbwee. Undi-undi u fel bii he le: "Kì nya yi-m mi â?"
         20 A fan le: "Undi umen ù yi he i liwu līme᷅n bendi lihwo lè be befee i. Ufe na᷅ u᷆
         tib ibred ima he uhwee utung-utung ha ami.
         21 Mi Unwaa Undigye ufe a, mi ba hwa᷆ ná be fee gbe lè mi he ’ushia Unim. Ukpor ’i ba
         kwa ’ibibi ka undi angwu a ndyebb mi zi. Bè hwan undi umen ana ye, hang ’ì yi deng."
         22 Nya a na be maa zī lizi, Ujeso a kung ibred kwu he ’ubwo. A pee Unim. A kung ibred
         bun ibun ibun kung ke bendi-utung bema. A de be le: "Mà kpē. Ashin ’ì yi inyiahwo
         igi a."
         23 A kung ugbaala ’utyuo kwu he ’ubwo, mbee pee Unim. A mbee kung ke be. Befe puu be
         kpe ngwo.
         24 Ujeso a de le: "Ashin ’ì yi anung agi angi mi wu ke bendi gbamm, angi a᷆ tyung le
         Unim u ba sha a᷆shi a kong ndor ha bendi abe be bong ha ami.
         25 Mi da amen ’igyang a le mì tem ngwa udung agbe ukwan anwun ye kpamm la kwom he liti
         angi mı᷆ be lè ngwo angwu ufufe he ’unyong ahwu Unim u᷆ be fel Usu bendi puu."
         26 Be hà gyam ’ugyam pee Unim. Be gbe gye he ukwell angwu be᷆ ko le Olif.
         27 Ujeso a de bendi-utung bema bemen ana le: "Men puu ma ba paa he abwo tyang mi. Be
         ma fee he ’ushia Unim le, ’Unim u ba gwa ukang-itia; mà ìtiā i paa he abwo.’
         28 Ukpor ’unyong ahwu mı᷆ be wum lè he lihwu, mi ba gya he Ugalili teng amen."
         29 Ipita a fan he le: "Mà abe be teng puu bè buu tyang-a or, mi-i ba tyang-a ye."
         30 Ujeso a de-e le: "Mî da-a ’igyang, kunyin ’ugyang i, mà ukpong nyin ’igia ukwuo ’i
         hà ko ’ugbe ’afee, wo swan ’ugbe ’akie le wo ngye-m ye."
         31 Ipita a kung fan he zam le: "Mì hà ndo swan le mi ngya-a ye ye. Mà ’ì yi lè lihwu
         or, mi hwa᷆ utung ha awo." Bende-ma puu be kong ’itaa ken.
         32 Be be he ’iteng ashi be᷆ ko le Ugesemani. Ujeso a de bendi-utung bema le bè kwu nyin
         nyong he, he-e ù lè kong ha Unim.
         33 A de Ipita lè Ujems lè Ujon le bè te utung ha ahe. Be bo. Ufung a ma waa he, u fel
         tyang ’ūnyōng ishu ken ’afee.
         34 A kung de be le: "Kutor ahwu ’ù yi-m he lityam ’u dyam kpè a᷆hwu le ’u gwa-m. Mà
         kwu nyin kang."
         35 A mbee die te he ’ushu zangg, lè tim anung he itang keb akongale ha Unim le, gbe
         ’ì yi pie-pie he-e ù kpe ’ingie ashin ye.
         36 A de le: "Ada, biwom puu bì yi-a pie-pie, kung ’ingie ashin lè ha ami. Kì shi ná
         mi-i kee a ye, ukpor ’ì shi ná wo-o kee a."
         37 Ujeso a tem lè hwaa lè bendi-utung bema abe bekie. A nde be be mbwa ’unde. A kung
         bii Ipita le: "Usaimun, wo mbwa ’unde â? Wo kwa àshì nyong he ’anwaa ’unyong zangg
         or mbee ye a?"
         38 A de be le: "Mà kwu lè ’akang, ma kong ha Unim teng ma mbwa he ugilale. Men mà yi
         lè ’igyor he ashele, ukpor ma baa lè ikeb."
         39 A tem mbee lè kong ha Unim ’itaa ken.
         40 A tem lè nde bendi-utung bema ana, be mbee tem fel he ’unde. Atong-shi abell a ma
         sho lè ’unde. Be tem ngye ashi bè de-e ye.
         41 Ujeso a tem be ’ugbe ahwu lekie. A bii ābe le: "Mà so-i mbwa ’unde a? Ma mbu ’u kpè
         men. Kunyong ’u fel há mà. Mà nde, be kung i-mi Unwaa Undigye, ke bendi-biban.
         42 Mà bo lì gye. Mà nde, angwu a ndyebb mi zi ha abe a fel i."
         43 Nya a na Ujeso a maa so-i kong ashin, Ujudas angwu a ma yi he liwu bendi-utung bema
         abe lihwo lè be befee a be. Bendi gbamm be be utung ha ahe lè lishwia lè ìkwán he
         abwo. Bekaandi abe be᷆ shang Unim lè abe be᷆ hwua bendi Iten lè bekaandi abe he ’ubong
         na᷅ be som ābe.
         44 Undi angwu a ndyebb Ujeso zi ha abe, a ke be ’itaa lè há. A de be le: "Undi angwu
         nyin mı᷆ gaa he lè uko na᷅ ma᷆ kee. Mà kwu-e gye lè he. Mà kang he."
         45 Ujudas a be bé gbe lè hwaa lè Ujeso. A ko he le "Ukaandi," u gaa he lè uko.
         46 Be kung kwu Ujeso.
         47 Undi ken angwu a ma yi naa há, a waa ’ashwia lè he ’ubor kpi shia ungikye ken ’utyung
         kell. (Ungikye umen be kpi shia he ’utyung ana a maa sha Usu bekaandi abe be᷆ shang
         Unim a aki.)
         48 Ujeso a kung bii ābe le: "Mì yi uzi a, ma᷆ be le ma kwu-m lè lishwia lè ìkwán he
         abwo à?
         49 Mi maa kwa utung ha amen he Ushom Unim hwua bendi mbee ati, ukpor ma kwu-m ye. Kì
         yi kpe-kpe le ’ì shi nya a na be ma fee ndor he ’ushia Unim leěti."
         50 Bendi-utung bema puu be ma paa he abwo tyang he.
         51 Ushomate ususo angwu a ma shī ’ihwom ’ifung ’ife-ife, a maa pwom Ujeso. Be maa kaa
         le be kwa he.
         52 A hà buu gbe uten-ibong tyang ’ihwom fe be he abwo.
         53 Bendi abena be kwu Ujeso gye lè he he ushom Úsu bekaandi abe be᷆ shang Unim. Bekaandi
         puu abe be᷆ shang Unim lè bekaandi abe he ’ubong lè abe be᷆ hwua bendi Iten be ma
         yi sho há.
         54 Ipita a maa fel tan pwom Ujeso lè he item ’igbe-igbe. A pwom he lè wu há he ushaale
         Úsu bekaandi abe be᷆ shang Unim ana. A ngyor kwu he ’udyan ushaale utung ha bendi
         abe be᷆ kang ushaale, u gwee ’inde.
         55 Bekaandi abe be᷆ shang Unim lè bìkēm ukoto puu, be kee bendi abe be᷆ naa ushada fe
         Ujeso le a shi ’iwom ’iban hè be bè gwu-e. Be nde ’iwom ye.
         56 Be nde ’iwom ye likorye bendi gbamm be ma naa ushada iman a fe-e, ukpor biwom abi
         be kong bì yi igie ken ye.
         57 Bendi besuso be bo ’inaa be uman fe Ujeso le:
         58 "Li gyo he lè ’utyung ’utyan, a de le ufe u gyebb Ushom Unim angwu bendi be tye nyin;
         he ati akie u tya ususo angwu undi na᷅ a tye-e ye."
         59 Mà na or, biwom abi befe or be maa kong bi ma yi igie ken ye.
         60 Usu bekaandi abe be᷆ shang Unim, a bo ’inaa bii Ujeso le: "Àshī bendi aben be kong
         fa-a i, wò yi lè ashi wò fan ye a?"
         61 Ujeso a kwu kpii. A fan he ye. Ukaandi umen ana a mbee bii he le: "Wò yi Ukristi,
         Unwaa Unim ifem â?"
         62 Ujeso a fan le: "Mi a! Ma ba nda-m mi Unwaa Undigye, kwa he ’ubwo lizen Unim angwu
         ù yi lè ikeb puu. Ma mbee ba nda-m he ’unyong ahwu mı᷆ tem be lè he lifung-atabe be
         he ’ibu."
         63 Usu bekaandi abe be᷆ shang Unim ana a fel he ingywo shwia gie ’uhwo-ma aliga. U kong
         le: "Likong li mbee, li tem kee ushada ye.
         64 Ma gyo ’ibibi ashi a kong. Men ma gim le ana?" Befe puu be de le a zī libi; a kpè
         agwele.
         65 Bendi besuso be fel shwa akung wa Ujeso. Be kung ’ihwom bua he he ashi. Be tim he
         ’ishwia de-e le ù shob undi angwu a tim he. Bendi abe be᷆ kang ’ipi be keb he akpamale.
         66 Ipita ù so kwu há he ’udyan ushaale. Unwaasul angwu u᷆ shi aki he ushaale Úsu bekaandi
         abe be᷆ shang Unim, a be u gba.
         67 A nde Ipita u gwee ’inde, a naa nde-e kporr, kung kong le: "Wo or titi wo ma yi utung
         ha Ujeso angwu u᷆ be lè he Unazaret."
         68 Ipita a swan le a ngye Ujeso ye. A ngye ’iwom ashi unwaasul ana u᷆ kong or ye. Ipita
         a bo lè há lè naa he ungwu likong naa-naa, kigia ukwuo ’i kung ko.
         69 Unwaasul anwun a mbee nde Ipita. A kung de a᷆be bè yi naa há le Ipita ù yi undi-utung
         Ujeso a.
         70 Ipita a mbee swan. He ’anwaa ’unyong zangg bendi abe bè yi naa há, be mbee de Ipita
         le, kì shi ná ana ù yi undi-utung Ujeso a, likorye ufe or titi u ba lè he Ugalili
         a.
         71 Ipita a kpam abwo he itang tam behwu le: "Unim a ngye le mi ngye angwu ma᷆ kong ana
         ye. Gbe mı᷆ bè uman a, Unim ù gwu-m."
         72 Nya ’ukwo-ukwo ’igia ukwuo ’i kung ko ’ugbe ahwu lefee. Ipita a well le Ujeso a ma
         de-e le nyin u swan ’ugbe ’akie le a ngye-e ye, mà ukpong ’igia ukwuo ’i hà ko ’ugbe
         ’afee. Ipita a fel he ’ukye.

1 Ashi a taa leeti-leeti, bekaandi abe be᷆ shang Unim lè bekaandi abe he ’ubong lè
         abe be᷆ hwua bendi Iten lè bìkēm ukoto abi bi teng, be gbong hè be bè tim àshi nyin
         be᷆ shi. Be tim puu, be kung indi bua Ujeso he abwo gbe lè he lè ke Upalet. (Upalet
         a ma yi ukaandi Urom angwu u᷆ nde gbe lè ufam Ujudia a.)
         2 Upalet a bii he le: "Wò yi usu Ijuus â?" Ujeso a fan he le: "Kitaa ashin na᷅ wo᷆
         kong."
         3 Bekaandi abe be᷆ shang Unim, be de le Ujeso a shi bibibi gbamm.
         4 Upalet a mbee bii he le: "Gyo biwom abi be᷆ kong fa-a. Wò yi lè ashi wò fan ye a?"
         5 Ujeso a mbee fan ye. Ki kwu Upalet he ’uhwo mbee bitetaa puu.
         6 He ’unyong ahwu be᷆ shi Kipam Agbele-gyong, Upalet u shii tyang undi igaadye ken
         abwo angwu be waa le ù tyang he.
         7 He ’unyong ’umen ana bendi abe be ban iten ’ubong, be gwu bendi, be tan lè ’akwa-ushu,
         be ma yi he igaadye. Ungikye ken angwu be᷆ ko le Ubarabas a ma yi he liwu libell há
         he igaadye.
         8 Bendi gbamm be be hwaa lè Upalet de-e le ù fem undi ken tyang abwo nya a na u shaa
         shi.
         9 Upalet a bii ābe le be kee le ù fem usu Ijuus a tyang abwo a?
         10 A ma bii ābe ná likorye a ngye dangg le bekaandi abe be᷆ shang Unim be tel Ujeso
         itel. Kife na᷅ ’i tan lè shi be kwu-e be ke-e.
         11 Bekaandi abe be᷆ shang Unim be tebb bendi le bè kong le Upalet ù fem Ubarabas hwan
         tyang abwo.
         12 Upalet a mbee bii bendi abena le: "Kibang ma hà kee mi le mì shi undi angwu ma᷆ ko
         le Usu Ijuus?"
         13 Befe puu be gaa kong le: "Maa he bee he ’ikpakpaa! Maa gwu-e!"
         14 Upalet a bii ābe le ’ibang ’ibibi ashi a shi? Be mbee gaa kangg le: "Gwu-e agwele
         ufe-ufe-ufe."
         15 Upalet a ma kee le u sha nyin bendi abena. A tyang Ubarabas abwo. A de ishogya le
         ì kpam Ujeso kangg, a hà kung he ke be le bè lè maa bee he ’ikpakpaa.
         16 Ishogya imen ana i kpe Ujeso gye he ’udyan ushaale Upalet, lè ko ishogya likwu libell
         puu angi i teng.
         17 Be kung aliga uwulu abwaa shī Ujeso ná usu. Be tim ’ishilishi ītōng shi-e he lishi.
         18 Be fel nyan kong ha ahe le: "Usu Ijuus, kukwun ’ù kwa-a he ’uhwo!"
         19 Be kpam he udong-si he lishi, be sho akung wu-e, be tim anung he itang fe-e.
         20 Be nyan he puu, be hà waa he aliga uwulu abwaa tem lè ama agyang shi-e. Be hà ndo
         gbe lè he gye he ’ipi be᷆ lè maa he bee he ’ikpakpaa.
         21 Be lè fel he ’ukwo, be kpee lè ungikye ken angwu be᷆ ko le Usaimun. U ba lè he libeb
         gya he ushaale. Ishogya i kwu-e he ikeb le ù so ’ikpakpaa ashi be᷆ lè maa Ujeso bee.
         (Usaimun umen i a maa ba lè he Usarin a. Ù yi ātyām Alezanda befe lè Urufus a.)
         22 Be te lè Ujeso he ’iteng ashi be᷆ ko le Ugorgorta. (Ugorgorta ù yi ’igugo ashi be᷆
         ko le ’iteng ’ikpukpo lishi.)
         23 Nya na᷅ be kung ùsī angwu be᷆ ko le umuru, fe he ’utyuo ke Ujeso le ù ngwo. A swan
         le u ngwa ye.
         24 Be kwu Ujeso maa bee he ’ikpakpaa, kung āshi beb he itang. Be kung inditen ima hwua
         ke bende gbe he isasa atyele.
         25 He inde idyong-inde leèti na᷅ be ma maa Ujeso bee he ’ikpakpaa.
         26 Be ma fee fe he ’usi ’ikpakpaa gbe lè ’iwom ashi be de le a shi le: "Anwun na᷅ ù
         yi Usu Ijuus."
         27 Be ma maa bezi befee bee utung ha Ujeso há. Be maa angwu ken bee he lè he ’ubwo lizen,
         be maa angwell bee he lè he ’ubwo limbell. [
         28 Ashin ’i shi nya a na be ma fee gbe lè he he ’ushia Unim leěti le be bo he he liwu
         bendi abe be᷆ bia iten.]
         29 Bendi abe be maa gbe he ’ukwo nde Ujeso bee há he ’ikpakpaa, be bong he lishi kpeke-kpeke-kpeke,
         be kong bia he. Be de-e le: "Eng-heng, wo angwu wo de le wo gyebb Ushom Unim tem lè
         he tya he ati akie, kpe ’uhwo-gang tyang abwo shul lè he ’ikpakpaa be he itang."
         31 Kitaa ’imen na᷅ bekaandi abe be᷆ shang Unim lè bekaandi abe be᷆ hwua bendi Iten be
         maa fel nyan he. Be kong ha bende le: "U kpan bendi, ukpor u kpan ’uhwo-ma mbee ye.
         32 Ufe angwu ù yi Ukristi, Usu Izwell, ù shul lè he ’ikpakpaa be he itang ’anaa-anaa
         i hè li lì nde, mà li bong ha ahe!" Bezi abe be ma maa bee há utung ha ahe or titi,
         be ma kong bia he.
         33 He libwee ’udyan lishi, kifufebb ’i ma gye kpenn he ’ubong ’umen ana kpamm lè kwom
         he inde ikie lè ishu likwulukwu.
         34 He inde ikie Ujeso a kùng kangg he igie ibell le: "Eli, Eli, lema sabaketani," ashi
         ’i ze le, "Unim ugi, Unim ugi, kibang ’i tan lè shi wo mor mi?"
         35 Bendi besuso abe be ma yi naa há, abe be gyo he, be fel da le, u ko Ilaja a.
         36 Undi ken a buu lè kūng ’udedell lè kib he ’imia ’utyuo, kung kil he úkwān lè ndaa
         tyua Ujeso he ’ikpungwu. A de le: "Mà lì kwu hè li lì nde le Ilaja u ba shul he lè
         há ’ikpakpaa ba he itang a?"
         37 Ujeso a kùng kangg, hà hwō.
         38 Kihwom ’ikaandi ashi be tye tang ’ipo he afee Ushom Unim, ki gie kung lè he ’usi
         be tang he itang.
         39 Ukaandi ishogya angwu a ma yi naa, u᷆ nde gye há he ’ipi be maa Ujeso bee, a nde
         ná Ujeso a hwō. A hà de le: "Ungikye anwun ù yi Unwaa Unim a ’igyang."
         40 Bengingye besuso be ma yi naa ’igbe-igbe, be nda gya há. Bè yi Usalomi lè Umeri Umadelen
         lè Umeri, ānām Ujosis befe lè Ujems angwu ’isun, lè abe be teng.
         41 Be maa tan utung ha Ujeso kpell he he ’unyong ahwu a ma yi he Ugalili, be gia pwom
         he gye he Ujeruselem.
         42 Ungikye angwu be᷆ ko le Ujosef, u shi ’ubong Alimatia, a ma yi undi angwu be᷆ ke-e
         ife he liwu bikem ukoto. A maa ndor lishi he ’unyong ahwu Unim u᷆ fel Usu bendi puu.
         Leekwulukwu he liti angi be᷆ kam nyong liti uwell Ijuus, Ujosef umen ana a hà lè hwaa
         lè Upalet faale ’ushell, u tim he anung le ù kung likwom Ujeso ke-e.
         44 Ki kwu Upalet he ’uhwo he ’unyong ahwu a gyo le Ujeso a hwō mà. A ko ukaandi ishogya
         bii he le Ujeso a nya hwō mà a?
         45 Ukaandi ishogya ana a bong. Upalet a de Ujosef le ù lè kung likwom Ujeso.
         46 Ujosef a ma ndyebb ’ihwom ’ifung ashi ’i ngbebb ’unung. A shul likwom Ujeso lè he
         ’ikpakpaa kung ’ihwom ana kung nii he te lè he lè ngi he likwun angi be ma tem he
         ’ukor. A mung ’ukor ’ukaandi lè shī há ungwu likwun.
         47 Umeri Umadelen lè Umeri, anam Ujosis, be ma nde he ’ipi Ujosef a ngi Ujeso.

1 Liti uwell Ijuus li gbe. Umeri Umadelen lè Usalomi lè Umeri, anam Ujems, be ndyebb
         behwu le be la wa likwom Ujeso.
         2 He ukpi-ikwu liti utyong Beke, he ’unyong ahwu libwee li ndo fem, be bo be gya há
         he likwun Ujeso.
         3 Be fel bii bende lè ’ukwo le: "Ayang nyin ù mung li ’ukor lè he ungwu likwun?"
         4 (Ku ma yi ’ukor ahwu ’u dyam kangg a.) Be kung àshì gye he ’ushu, be nde ’ukor ’u
         mung lè há ungwu likwun mà.
         5 Be gbe gye he afee likwun lè nde ushomate a shī ’ihwom ’ifung kwu há he ’igie likwun
         ashi he ’ubwo lizen. Be ma fel he ’ushell kangg.
         6 Ungikye anwuna a de be le: "Mà shell ye. Mi ngye le ma kee Ujeso angwu Unazaret angwu
         be ma maa bee he ’ikpakpaa a. Ù yi hen ye. A wum lè he lihwu mà. Mà nde he ’ipi be
         ma kie he.
         7 Mà te lè ashin lè de Ipita lè bendi-utung bema abe be teng le, a gbe he Ugalili teng
         ābe. Há na᷅ be᷆ lè nde-e nya a na a ma de be."
         8 Be buu fem lè há afee, be buu gbe lè há likwun, likorye biwom abin puu bi kwu ābe
         he ’uhwo, bi shi ābe ’ushell, be fel tung for-for. Be bun de undi ye, likorye be maa
         shell.
         9 [He ’unyong ahwu Ujeso a ma wum lè he lihwu, he ukpi-ikwu liti utyong Beke leèti-leèti,
         a ma kpi ’ikwu lè kpee ha Umeri Umadelen. (Umeri umen i na᷅ Ujeso a ma ndō ikeb ibibi
         idyong-ifee lè ha ahe.)
         10 Bedim Ujeso be ma yi sho he ’iteng ken, besuso be mbwee, besuso be ki. Umeri umen
         i a lè de be le, Ujeso ù yi uwum, ufe-gyang a nde-e. Be gyo āshi, be ma bong ye.
         12 He ’anwaa ’unyong zangg, nyong ahwu bendi-utung Ujeso bendi befee be maa ndor àshì
         be᷆ gye he ushu, Ujeso a ma fem kpee ha abe nya he ’ukwo. Kunyong ahwun a ma fem he
         ’ukwo atyetye.
         13 Be tem lè de bendi-utung bema abe be teng. Be mbee bong àshi befe or be kong ye.
         14 He umbee-likel Ujeso a lè hwaa lè bendi-utung bema abe lihwo lè undi ken he ’unyong
         ahwu be maa zī lizi. A ma ben ābe likorye bè yi lè abongale ye, be mbee bong àshi
         bendi abe be nde-e ù yi uwum be de be ye.
         15 Ujeso a kung de be le: "Mà gye mbee igye puu lè bun ’isom ’inunung de bendi puu.
         16 Undi angwu a bong ha ami, ma kib he he umbwo, u kwa lè likpan ’unyong. Ukpor undi
         angwu a bong ha ami ye, hà a nim.
         17 Bendi abe be bong ha ami, be ba kwa lè ikeb Unim angwu be᷆ shi biwom abi bı᷆ kwu
         he ’uhwo. Be ba ndō ikeb ibibi he lizen ligi. Be ba kong igie isuso angi be ngye ngi
         ye.
         18 Gbe be kwu ùshiı᷅ he abwo, u sha ābe ’iwom ye, be ngwo ’iwom ashi ’ı᷆ do undi or,
         ki do ābe ye. Be kung abwo pwom bendi-angmam, be mbee."
         19 He ’unyong ahwu Atyetyan Ujeso a kong ha bendi-utung bema puu, Unim a kpe-e gye lè
         he he lifung-atabe lè kwu he ’ubwo lizen ’uma.
         20 Bendi-utung Ujeso be lè bun ’isom ’inunung mbee bipi puu. Atyetyan Ujeso a maa kpell
         ābe, sha aki utung ha abe, u shi biwom abi bı᷆ tyung bendi le ’isom ashi be᷆ bun ’ì
         yi ’igyang a.]LukeLukeLukeLukeLuke

1 Utiafilus ugi: Wó-wo ngye le bendi gbamm be ma kaa hè be bè fee gbe lè biwom abi
         bi ma shi he liwu lityan, abi li bong le bi shi ’igyang-igyang.
         2 Be fee a᷆bi bendi abe be ma nde biwom abin lè he ukpi-ikwu be de li. Bendi bemen
         i be ma bun gbe lè bi.
         3 Ukaandi, le bwo mi sor ’ikwu biwom bimen i puu, mi gim le ’i ngbebb le mì fee da-a
         gbe lè bi kung lè há he ukpi-ikwu tyuo-tyuo-tyuo lè tang he umbee-likel.
         4 Mi sha ashin ha-a à ngye dangg le biwom abi be hwua-a bì yi ’igyang.
         5 He ’unyong ahwu Uherod a ma yi usu Ujudia, ki ma yi lè ungikye ususo angwu a maa
         shang Unim. Be maa ko he le Uzakaraya. A ma yi he ’ikwu-lihwan Abia ashi be maa shang
         Unim. Be maa ko ungye-ma le Alizabet. Ufe or titi a ma yi nya ’ikwu-lihwan Eron ashi
         ’ı᷆ shang Unim.
         6 Puu abe befee be ma yi bendi benunung a he ashi Unim. Be maa ka iten Atyetyan Unim
         puu ife hè be bè shi faale uben.
         7 Be ma yi lè unwaa ye, likorye Alizabet a ma ngyor ’ukwom. He ’unyong ’umen i befe
         lè Uzakaraya be ma kaa.
         8 He liti ken Uzakaraya a maa sha aki ama he Ushom Unim ná undi angwu u᷆ shang Unim
         ù shi. Ki ma fel ’unyong ’uma a.
         9 Be ma tye isasa a waa he ná be shaa shi. Be ma waa he le ù kung inyim ikwan ting
         shi a. A kung gbe gye he Ushom Unim.
         10 Bendi abe lè he igye be maa kong ha Unim he ’unyong ahwu Uzakaraya a ma ting inyim
         ikwan shi ’inde.
         11 Udengell Unim a be fem ha ahe há. A ma yi naa lè he ’igie ’ubwo lizen he ’iteng ashi
         be᷆ ting inyim ikwan shi ’inde ke Unim.
         12 Uzakaraya a nde-e, a fel he ’ushell, u tung for-for-for.
         13 Udengell umen i a kung de-e le: "Uzakaraya, shī shell ye. Wo kong ha Unim, a gyo-a.
         Alizabet, ungye-gang, u ba sha lizam hwan-a unwaa ungikye. Kì yi le wo ba kwa he lizen
         le Ujon.
         14 Wo or, bendi or, ma ba gor kangg he ’unyong ahwu be᷆ bé hwan he.
         15 U ba kwa undi ukaandi a he ashi Unim. U ba ngwa ’ingwungwo ’iyang-yang ashi ’ı᷆ bwom
         ye. U ba kwa lè Ukatia Kunyong Unim kung lè há he lifung anam a.
         16 U ba sha bendi Izwell gbamm be tem item ba hwaa lè Unim Atyabell.
         17 U ba tie Atyetyan Ujeso ’ushu ná undi angwu u᷆ tye ugie ’isom Unim. U ba kwa lè ikeb
         lè ’ūnyōng Unim ná Ilaja a ma yi. U ba sha bebwaa lè betyabell ’i fel nyin ābe lè
         bende. U be shi bendi abe be kpo lishi be fel bendi benunung. He ’ukwo ahwun u ba
         kam bendi ndor Atyetyan."
         18 Uzakaraya a kung bii udengell ana le: "Bel lè ungye-gi li kaa; kì ha᷅ ba sha ná he-m
         mì ngye le ashi wo kong ’ì yi ’igyang a?"
         19 Udengell a kung de-e le: "Be ko mi le Ugebrell. Mi naa he ashi Unim mbee ’unyong.
         A som mi le mì be da-a ’isom ’inunung ashin.
         20 Kisom ashi mı᷆ da-a i, ki ba sha he ’unyong ahwu Unim a ndor. Le bwo wo kpe ’isom
         ’imen i ye, wo ba kwom umbell kpamm la kwom he liti angi úkyébb angwu mi ka-a i a
         be shi ’igyang."
         21 Bendi abe he igye be ma yi kwu, be nyong Uzakaraya nya he ’unyong ’umen ana. Be maa
         fel tyāng atan-lengi angwu a shi-e a kwu há afee ’i gbe ’igbe ’itaa ana.
         22 He ’unyong ahwu a ma be he igye, a maa nem kong mbee ye. Be kung shob le Unim a tyung
         he ’iwom lè há he ’ipo. Le bwo a kwom umbell, a maa fel kong ha abe he abwo a.
         23 Ati angi a shi aki he Ushom Unim a mbee, a tem gye he ushaale.
         24 Ki kung zī ati zangg, ungye-ma Alizabet a kung fel lè lizam. A ma nem gye he igye
         ye afell adyong.
         25 A kung de le: "Kitaa i na᷅ Atyagi Unim a shi ’inunung ha ami. A nde-m beshi le mì
         nem kwu lè ishwia he ashi bendi ye."
         26 He ’unyong ahwu Alizabet a ma shi lizam ki fel afell adyong-ken, Unim a ma som udengell
         uma ken angwu be᷆ ko le Ugebrell gye he lishi angi be᷆ ko le Unazaret he ’ubong Ugalili.
         27 A som he hwaa lè Umeri, unwaasul angwu a wa ngye ungikye ye. Ungikye ken angwu be᷆
         ko le Ujosef a maa naǎ he. Ujosef ù yi lè he ’ikwu-lihwan Usu Udebid a.
         28 Udengell ana a be hwaa lè Umeri de-e le: "Kukwun ’ù kwu ka-a. Atyetyan Unim ù yi
         utung ha awo. A ka-a ’ukwun ’ukaandi."
         29 Nyong Umeri a gyo a᷆shi udengell a de-e, ufung a waa he kangg. A ma tyāng àshi ’isom
         ashin ’i ze.
         30 Udengell a ma de-e le: "Umeri, shī shell ye. Unim a shi inunung ha awo kangg.
         31 Wo ba sha lizam hwan unwaa ungikye; kì yi le wò kwu-e lizen le Ujeso.
         32 Unwaa umen ana u ba kwa undi ukaandi a. Be ba ko he le Unwaa Unim angwu a dyam hwò
         puu. Atyetyan Unim u ba kwá he usu ukaandi ná atiema, Udebid, a ma yi.
         33 U ba kwa usu ’ikwu-lihwan Ujekob ngyor igye kpamm. Kusu ’uma ’u ba fa lishi ye."
         34 Umeri a ma kung de udengell le: "Mi wa ngye ungikye ye. Ashin ’i nya kwa ná a?"
         35 Udengell a ma fan he le: "Ukatia Kunyong Unim u ba ba hwaa lè wo. Ikeb Unim angwu
         a dyam hwò puu i ba kwa ha awo. He atan-lengi anwun, wo ba hwan unwaa angwu gelalala
         faale ’iban i; be ba ko he le Unwaa Unim.
         36 Well gbe lè uhwan-gang, Alizabet, angwu be maa da le a ngyor ’ukwom. Mà na a kaa
         or, a shi lizam ki fel afell adyong-ken. U ba hwan unwaa ungikye.
         37 Kì yi lè ashi ’i hwò Unim ye."
         38 Umeri a ma de le: "Mì yi he ’ubwo Atyagi Unim a. Kì shi ke-m nya a na wo kong." Udengell
         a hà gbe ligye.
         39 Nyong udengell a gbe-gbe, Umeri a kung bo lè akye he abee ndo he ’igie ’ubong Ujudia
         ashi ’ì yi bigugo-bigugo.
         40 A lè wu há, a gye he ushom Uzakaraya lè kong lè Alizabet.
         41 He ’unyong ahwu Alizabet a gyo Umeri u᷆ kong lè he, unwaa-ma a ma ti-e he lifung
         kpu. Ukatia Kunyong Unim a be hwaa lè Alizabet.
         42 A hà kung kong he ikeb Unim fem he igye kangg le: "Kukwun ’ù yi-a he ’uhwo hwò bengingye
         puu! Ku shi ha unwaa angwu ù yi he ’utyor ’ugang.
         43 Ki kwu-m he ’uhwo ná wo, anam Atyagi, na᷅ wo be kong lè mi.
         44 Mi gyo-a gyo-gyo, unwaa a ti-m he lifung kpu lè igor."
         45 Alizabet a mbee kong le: "Igor ì yi ka-a kangg likorye wo bong le ’isom ashi Atyetyan
         Unim a som hwaa lè wo ’i ba sha nya a na a som."
         46 Umeri a kung de le: "Mi pee Unim he lityam ligi.
         47 Mi shi lè igor he lityam ligi he ’uhwo Unim angwu ù yi Undi-likpan ugi.
         48 A tyung benyin ha ami, unwaa-ma angwu mì yi he ’ukpo ye. Kung lè he ’unyong ahwun
         gye ’ushu bendi puu be fel da le mì yi undi ’ukwun a,
         49 likorye Unim angwu ù yi lè ikeb puu a shi biwom bikaandi ke-m. A kpè le lì dyam lizen
         lima.
         50 Bendi puu abe be᷆ fe-e, u nda ābe beshi he ugbe uyang-yang kpamm.
         51 Ufe a tyung ikeb ima he apebale liwu bendi idim lè igim ikaa-ikaa ibell.
         52 Unim u shul besu lè he bidem ’usu bibell. U kung bendi abe bè yi he ’ukpo ye gye
         he ’usi.
         53 U ka bendi-indee biwom binunung ’itaa be kee; u ndō bendi-ingbebb wu he igye abubwo.
         54 A kpell bebwaa-ma Izwell nya a na a ma kong ndor ha betietyan.
         55 U nda Ebraham lè igia ima beshi bel àshì he item ye. Beshi bema bemen i bè yi ngyor
         igye kpamm."
         56 Umeri a kwu ha Alizabet lè wu le ’i ndo fel afell akie, a hà tem gye he ushu uma.
         57 Kunyong ’u kung fel ahwu Alizabet u᷆ hwan; a kung unwaa ungikye hwan.
         58 Bende-ma lè behwan-ma be gyo ná Unim a shi ’inunung ha ahe, be gor utung ha ahe.
         59 Unwaa-ma, nyong a fel ati adyong-ikie, bendi be be le be ten he. Be de le bè kung
         he kwù átyám Uzakaraya.
         60 Anam a swan, u de le bè kwu-e le Ujon hwan.
         61 Be kung de-e le: "Uhwan-gang ken or a ze lizen anyina ye."
         62 Be yor abwo bii ātyām unwaa le a kee le bè ko unwaa le ana?
         63 A kung yor abwo de le bè ke-e ’ikpakpaa. Be ke-e, a kung fee fe há le bè ko he le
         Ujon. Befe puu, ki ma kwu ābe he ’uhwo kangg.
         64 Nya ’ukwo-ukwo umbell Uzakaraya a bor. A keb Unim apeeale.
         65 Bende-ma puu be fel he ’ushell. Bendi puu he ’igie Ujudia ’imen ashi lè he ’usi ’igugo
         ana be fel kong gba lè ashi ’i shi.
         66 Befe puu abe be ma gyo gbe lè biwom abi bi shi, be gim gbe lè bi, be bii le: "Unwaa
         umen i u ba kwa ’ibang ’itaa undi a?" Ki ma nung nwongg le ikeb Atyetyan Unim ì yi
         ha ahe.
         67 Uzakaraya, ātyām Ujon, a ma yi lè Ukatia Kunyong Unim kangg; a ma kpe ’isom lè ha
         Unim kong gbe he ikeb Ukatia Kunyong Unim le:
         68 "Mà lì pee Atyetyan angwu ù yi Unim Izwell. A be kpell bendi bema, u shi ābe be fel
         porr.
         69 A ke li undi angwu ù yi lè ikeb le u kpan li. Angwu há ù yi igia Udebid angwu u᷆
         fe Unim a.
         70 Leěti a ma ke úkyébb kong gbe ha abe be᷆ tye ugie ’isom ’ima le u kpan li lè ha bendi-linaa
         betyan, u mbee kpan li lè ha bendi puu abe be᷆ tel li.
         72 A ma de le u nda betietyan beshi, u shi a᷆shi a kong ndor le u ba sha ka bendi bema.
         73 A ma ke atietyan Ebraham úkyébb, u tam le,
         74 u ba kpan li lè ha bendi-linaa betyan hè li lì fe-e faale ’ushell,
         75 li kwu bendi abe bè yi betaa-betaa, be shi benunung he ashi ama kpamm ngyor igye.
         76 Unwaa-gi Ujon, Unim angwu a dyam hwò puu u ba ko-a awo le undi angwu u᷆ tye ugie
         ’isom Unim. Wo na᷅ wo᷆ be tie ’ushu lè kam ’ukwo ndor Atyetyan.
         77 Wo be de bendi abe u᷆ kam le be ba kwa lè likpan ’unyong angi lı᷆ tyung le Unim a
         tyang biban bibell ke be.
         78 Unim utyan ù yi lè beshi, u shi lè benyin. U ba sha ’ikung-gbo ashi ’ı᷆ be lè likpan
         ’unyong ’i taa ha abel ná libwee lı᷆ fem lı᷆ taa.
         79 Ú be shi ’ikung-gbo ashi lè he lifung-atabe ’i taa tyung bendi puu abe be᷆ shell
         lihwu hè ’î nong li le lì gbe he ’ukwo ahwu ikwun."
         80 Unwaa ana a kaā he agwo lè ’ūnyōng. A ma yi he libeb kpamm lè kwom he liti angi a
         kpi aki ama ashele gboo he liwu bendi Izwell.

1 Há he ’unyong ’umen ana undi ken angwu be᷆ ko le Agostes a ma yi Usu ukaandi angwu
         he Urom. A ma tye uten le bè fee azen bendi puu he ufam uma fe he ’ushia hè be bè
         bo ābe.
         2 Kunyong ’umen ana na᷅ be ma kpi ’ikwu bo bendi, Ukwiriniyes u shi usu he ’ubong Usiria.
         3 Bendi beyang-yang be ma bo gye he lishi libell hè be bè lè ke azen abell.
         4 Ujosef a ma bo lè he Unazaret he ’ubong Ugalili, gye he lishi angi be᷆ ko le Betelehem
         he ’ubong Ujudia. He lishi limen ana na᷅ be ma hwan Udebid. Ujosef a ma gye há, le
         u la ka lizen lima, likorye a ma yi lè he ’ikwu-lihwan Udebid a.
         5 Umeri angwu Ujosef a maa naa a ma te utung ha ahe. A ma yi lè lizam.
         6 He ’unyong ahwu be ma yi há, ki ma fel ’unyong ahwu le Umeri u ndo hwan.
         7 A ma hwan uhwaa unwaa-ma, a ma yi ungikye. A ma kung bihwom mbo shi-e lè kie he ’ipo
         bityuale. Kukwo ’u ma yi he afee he ’ipi bè kwu ye.
         8 Ki ma yi lè bendi abe be᷆ kang ìtiā he ’ubong ’umen ana, be maa kang ìtiā ibell he
         afee libeb lè ’usu.
         9 Udengell Unim a fem ha abe nya. Kikung-gbo Unim ’i taa kel-kel fe be nya. Be fel
         lè ’ushell ’igyang na afong.
         10 Udengell a de be le bè kwu lè ’ushell ye. A be lè ’isom ’inunung ashi ’ı᷆ shi bendi
         beyang-yang be᷆ kwu lè igor.
         11 Kusu ahwu ’unyin be hwan ābe Undi-likpan he lishi Udebid. Ù yi Atyetyan angwu Unim
         a waa som.
         12 Ashin ’ì yi ’iwom ashi ’ı᷆ tyung ābe le ufe a. Be ba la nda unwaa ufufe. Be mbò bihwom
         shi-e kie he ’ipo bityuale.
         13 Nya ’ukwo-ukwo idengell Unim i fem gbamm, be fe ipel ha udengell angwu a be lè ’isom
         ashina. I maa fel gyam agyam pee Unim le:
         14 "Ipee ì kwu ke Unim angwu he lifung-atabe. Kukwun ’ù kwu ha bendigye abe be shi nyin
         he."
         15 Idengell imen i i tem gbe ligye gye he lifung-atabe. Bekang-itia be de bende le bè
         gye he Betelehem lè nde ashi Unim a de be le ’ì shi.
         16 Be bo nya ’ukwo-ukwo lè nde Umeri lè Ujosef há lè unwaa kie he ’ipo bityuale.
         17 Bekang-itia ana be hà kung bun de be ’itaa ashi udengell Unim a de be gbe lè unwaa
         umen i.
         18 Biwom abi bekang-itia be kong, bi kwu bendi puu abe be gyo ābi he ’uhwo.
         19 Umeri a kwu abin puu fe he lityam, u shi ugim kangg gbe lè bi.
         20 Bekang-itia be tem ligye. Be gyam agyam pee Unim he biwom puu abi be gyo lè abi be
         nde. Bi ma yi nya a na udengell a ma de be.
         21 He ati adyong-ikie be hà ten unwaa umen i. Be kwù-é lizen le Ujeso. Lizen limen ana
         na᷅ udengell Unim a ma de le bè kwù-é mà ukpong be hà shi lizam lima.
         22 Kunyong ’u ma fel le Ujosef befe lè Umeri bè shi ná Iten angi Unim a ma ke Umosis
         i kong hè be bè fel betaa-betaa. Be kung unwaa gye lè he he Ujeruselem le be la fa
         Unim he ’ubwo.
         23 Be ma fee he ’ushia Iten Unim le: "Utie-ushu unwaa ungikye uyang-yang, bè ndor he
         ta-ta ke Atyetyan Unim."
         24 Be te hè be bè mbee shang Unim ná Iten ima i kong le gbe be shang inwaa ukwuo abakpa
         ifee ye, bè shang lilulu lifee.
         25 Ungikye ususo a ma yi he Ujeruselem. Be maa ko he le Usimiyen. A ma yi undi ununung
         a, u shell Unim. A maa ndor lishi le Unim u ba kpan bendi Izwell. Ukatia Kunyong Unim
         a ma yi ha ahe,
         26 u shi-e u ngye dangg le u hwa᷆ ye kpamm u gbe nde Ukristi, Undi-likpan angwu Atyetyan
         Unim a ma kyebb ndor.
         27 Ukatia Kunyong Unim a shi-e a bo gye he Ushom Unim. Há he ’unyong ahwu ātyām Ujeso
         befe lè anam be be lè he he Ushom Unim hè be bè kung he fe Unim he ’ubwo nya a na
         Iten i kong,
         28 Usimiyen a kpe-e kwu he abwo, u pee Unim le:
         29 "Atyagi, wo shi úkyébb ugang. Kanaa-anaa i tyang i-mi unwaa-gang, mì hwō lè ’ukwun.
         30 Mi nde undi-likpan angwu wo som mà.
         31 Wo kam likpan limen i ndor bendi puu.
         32 Likpan limen i lì yi ’ikung-gbo ashi ’ı᷆ tyung bendi abe lè he abong asuso abe be
         ngye-a ye ’ukwo ’ugang, ki ke Izwell bendi begang ifem."
         33 Ki ma kwu ātyām Ujeso befe lè anam he ’uhwo gbe lè biwom abi Usimiyen a kong gbe
         lè he.
         34 Usimiyen a ke be ’ukwun. A hà de Umeri angwu ù yi ānām unwaa le: "Ngye le Unim a
         waa unwaa anwun le gbe a shi bendi gbamm he Izwell be nim inim ye, ù shi ābe bè kwu
         lè likpan ’unyong a. U ba kwa ’itaa a lè ha Unim ashi bendi gbamm be᷆ be kong ban.
         35 Biwom bibibi abi be᷆ kong bi fem igim ibell angi he ’undyell be he igye. Ki ba nyam-a
         he lityam nweng-nweng-nweng."
         36 Ki ma mbee yi lè ungingye ususo angwu a maa tye ugie ’isom Unim. Be maa ko he le
         Ana. U shi unwaa Ufanuwell angwu he ’ikwu-lihwan Asha. A ma kashi fel aze asi ande
         lè ngi ande. A ma gye libee lè kwu aze adyong-ifee; ùkyēbb u kung hwō tyang he. A
         maa kwa he Ushom Unim a kpò hwà. Ishu or, kusu or, a maa fa Unim, u kong ha Unim lè
         itung andoale.
         38 A be he Ushom Unim he ’unyong ’umen ana, u pee Unim. U fel kong gba lè unwaa umen
         i da bendi puu abe be ma ndor lishi le Unim u ba kpan bendi Ujeruselem.
         39 He ’unyong ahwu Ujosef befe lè Umeri be mbee biwom puu abi Unim a kong he Iten ima,
         be tem gye he lishi libell, Unazaret, he ’ubong Ugalili.
         40 Unwaa ana a ma kaā he agwo, u fel kang-kang. A ma bi lishi, u shi lè ’ukwun Unim.
         41 Ātyām Ujeso befe lè anam be maa gya he Ujeruselem la sha Kipam Agbele-gyong he lishi
         lize liyang-yang.
         42 He ’unyong ahwu Ujeso a ma fel aze lihwo lè ngi afee, be gye ’ipam nya a na be shaa
         shi.
         43 Be mbee lè ’ipam puu, be tem ligye, bē gya he ushu, ukpor Ujeso a ngyor kwu há he
         Ujeruselem. Atyam lè anam be ngye ye.
         44 Be maa kong le ù yi he liwu bendi. Be tan litan liti libo, be hà keb he ashunale
         ha behwan-bell lè bende-bell.
         45 Be nde-e ye, be tem gye he Ujeruselem lè kee he. Be shun he ati afee.
         46 He liti angi lekie be lè nde-e he Ushom Unim utung ha bekaandi Ijuus abe be᷆ hwua
         bendi Iten. A maa gyo ābe, ù yii bii ābe bibibi.
         47 Bendi puu abe be gyo he, ki kwu ābe he ’uhwo ná a ngye ’iwom, u fan ābe dell-dell-dell.
         48 Ki kwu baà atyam he ’uhwo he ’unyong ahwu be nde-e. Anam a kung shi le, "Heng, unwaa-gi."
         U bii he le: "Ki shi ná a, wo shi li ’itaa i? Ufung a waa li, bel ha atia, lì yii
         tan kee-a."
         49 A bii ābe le: "Má yii shun mi le ana á? Má ngye le ’ì yi kpe-kpe le mì kwu he Ushom
         Atyagi ye a?"
         50 Ashi a kong ’i nung ābe ye.
         51 Ujeso a bo gbe utung ha abe gye he Unazaret. A maa ka ābe ife mbee ’unyong. Anam
         a kpe biwom abi a kong puu fe he lityam.
         52 Ujeso a kaā likaa lè lishi abyele. Ki maa ngbebb Unim or, bendigye or, lè he mbee
         ’unyong.

1 Ki ma fel aze lihwo lè ngi adyong ná Utaiberias a ma yi Usu ukaandi he Urom. Upontiyes
         Upalet a ma yi usu Ujudia; Uherod u shi usu Ugalili; ungwende Ufilip u shi usu he
         ’igie ashi Ituria lè Utrakonitis; Ulasanias u shi usu he Abilen.
         2 Anas lè Ukayafas be shi bekaandi abe be᷆ shang Unim. Nyin he ’unyong ’umen i na᷅
         Unim a ma kong ha Ujon, unwaa Uzakaraya, he afee libeb de-e le ù bun igie ima.
         3 Ujon a ma hà lè tan mbee àshì angi gwaa ha umbwo Ujodan puu bun ’isom Unim le bendi
         bè bel àtyám lè he biban bibell hè-e ù kib ābe he umbwo, mà Unim u tyang biban bibell
         ka abe.
         4 Ki shi nya a na Azaya, undi angwu u᷆ tye ugie ’isom Unim, a ma fee ha ahe ’ushia.
         A fee le: "Undi u ba gaa lè he libeb le, ’Mà kam ’ukwo Atyetyan ndor he. Mà shi ’ukwo
         ahwu ’u᷆ ngbebb ndor he he-e ù be gbe.
         5 Unim u ba shan bibebell, u dyell ikwell lè bigugo, u shi akwo angi a niam a fel sii.
         U shi akwo angi à yi akor-akor a fel tele-tele.
         6 Bendigye puu be ba nda ’ukwo ahwu Unim u᷆ kpan bendi.’ "
         7 Bendi gbamm be ma be le Ujon ù kib ābe he umbwo. A bii ābe le: "Ayang a tebb amen
         abe mà yi ná ìshiı᷅ ibibi le mà buu hwaa lè he ingywo Unim angi i ndo be ukpor?
         8 Mà shi biwom abi bı᷆ tyung le ma bel àtyám lè he biban bīme᷅n. Mà fel tam pwom ungwu
         le bwo Ebraham ù yi atiemen a ye. Mà ngye le Unim u sha akor anyin a bel igia Ebraham
         mbee.
         9 Lìkee᷅ li fel kwu nyong lî wob ìkwán lè idaa lè idaa a. Ukwan uyang-yang angwu a
         wum agbe anunung ye, be ba wob he fa he ’inde."
         10 Bendi bemen i be bii he le: "Lì hà shi ná a?"
         11 A kung fan ābe le: "Undi uyang-yang angwu ù yi lè aliga afee, ù waa ken ke undi angwu
         ù yi lè ngi ye; angwu ù yi lè lizi u zī ke bendi."
         12 Bendi besuso abe be᷆ kpe ukpanda be be le ù kib ābe he umbwo, be bii he le: "Ukaandi,
         lì hà shi ná a?"
         13 A de be le: "Mà nem kpe ukpanda lè ha bendi ù gbe gyong ’itaa uten a kong ye."
         14 Ishogya isuso i bii he le: "Hà bel ufe, lì shi ná a?" A de be le: "Mà kwu kpe bendi
         únde he ikeb or, ngwu mà kpe he likpam or ye. Kì kwun amen ’igyor lè únde angwu be᷆
         ke men he ’ufell."
         15 Bendi be fel lè ’igyor abele Undi-likpan; be keb be fel gim gba lè Ujon le hà ù yi
         Ukristi, Undi-likpan a òr.
         16 Ujon a kung de be le: "Undi angwu a dyam hwo-m u ba lè há. Mi kpee he he ’ubee ye.
         Mi-i kib amen he umbwo a; ufe u ba kib amen he Ukatia Kunyong Unim angwu lè ’ìndē.
         17 Men mà yi ná ityungkafa. Ufe ù yi lè ’udiya ’uma kwu he ’ubwo. U ba kpam ityungkafa,
         u puu kung igyang angyell fe he libel, ukpor u ba kung abia ting sha᷆ he ’inde ashi
         ’ı᷆ nim ye ngyor igye kpamm."
         18 Ujon a maa bun ’isom ’inunung gba lè Ujeso da bendi, u bun āshi he akwo atyetye-atyetye
         hè ’ì nung ābe.
         19 Ujon a maa kong ban Uherod angwu a ma yi usu, likorye a kpebb kung Uherodias angwu
         a ma yi ungye ungwende, u shi bibibi bisuso gbamm.
         20 Ashi a ma hà mbee shi ’i fel ban hwò puu ’ì yi le a ma kwu Ujon fe he igaadye.
         21 Ujon a ma kib bendi abe há he umbwo puu, Ujeso a hà be. A kib he ufe or. Nya a na
         a maa kong ha Unim, lifung-atabe li buu.
         22 Ukatia Kunyong Unim a kung inyiahwo ná ’alulu be so-e he lishi. Be gyo lingmam lè
         he lifung-atabe le: "Wò yi ’iken Unwaa-gi a. Ki nyin mi lè wo ’indee-indee."
         23 He ’unyong ahwu Ujeso a ma kpi aki ama ashele, a fel aze lisi lè ngi lihwo. Bendi
         be maa kong le Ujeso ù yi unwaa Ujosef, Ujosef u shi unwaa Uheli.
         24 Uheli a ma yi unwaa Umatat, Umatat u shi unwaa Ulibai; Ulibai a ma yi unwaa Umelki,
         Umelki u shi unwaa Ujanayi; Ujanayi a ma yi unwaa Ujosef,
         25 Ujosef u shi unwaa Umatatiyes; Umatatiyes a ma yi unwaa Amos, Amos u shi unwaa Unahum;
         Unahum a ma yi unwaa Ezeli, Ezeli u shi unwaa Unagayi;
         26 Unagayi a ma yi unwaa Umaat, Umaat u shi unwaa Umatatiyes; Umatatiyes a ma yi unwaa
         Usemen, Usemen u shi unwaa Ujosek; Ujosek a ma yi unwaa Ujoda,
         27 Ujoda u shi unwaa Ujohanan; Ujohanan a ma yi unwaa Uresa, Uresa u shi unwaa Uzerebabel;
         Uzerebabel a ma yi unwaa Ushiatell, Ushiatell u shi unwaa Uneri;
         28 Uneri a ma yi unwaa Umelki, Umelki u shi unwaa Adi; Adi a ma yi unwaa Ukosam, Ukosam
         u shi unwaa Elmadam; Elmadam a ma yi unwaa Ar,
         29 Ar u shi unwaa Ujoshua; Ujoshua a ma yi unwaa Eliyeza, Eliyeza u shi unwaa Ujorim;
         Ujorim a ma yi unwaa Umatat, Umatat u shi unwaa Ulibai;
         30 Ulibai a ma yi unwaa Usimiyen, Usimiyen u shi unwaa Ujuda; Ujuda a ma yi unwaa Ujosef,
         Ujosef u shi unwaa Ujonam; Ujonam a ma yi unwaa Eliakim,
         31 Eliakim u shi unwaa Umelia; Umelia a ma yi unwaa Umena, Umena u shi unwaa Umatata;
         Umatata a ma yi unwaa Unatan, Unatan u shi unwaa Udebid;
         32 Udebid a ma yi unwaa Ujesi, Ujesi u shi unwaa Ubed; Ubed a ma yi unwaa Ubowaz, Ubowaz
         u shi unwaa Usalmon; Usalmon a ma yi unwaa Unashon,
         33 Unashon u shi unwaa Aminadab; Aminadab a ma yi unwaa Adimin, Adimin u shi unwaa Ani;
         Ani a ma yi unwaa Uhezeron, Uhezeron u shi unwaa Uperez; Uperez a ma yi unwaa Ujuda,
         34 Ujuda u shi unwaa Ujekob; Ujekob a ma yi unwaa Azik, Azik u shi unwaa Ebraham; Ebraham
         a ma yi unwaa Utera, Utera u shi unwaa Unahor;
         35 Unahor a ma yi unwaa Usereg, Usereg u shi unwaa Uriyu; Uriyu a ma yi unwaa Upeleg,
         Upeleg u shi unwaa Iba; Iba a ma yi unwaa Ushila,
         36 Ushila u shi unwaa Ukenan; Ukenan a ma yi unwaa Afakisad, Afakisad u shi unwaa Ushem;
         Ushem a ma yi unwaa Unuwa, Unuwa u shi unwaa Ulamek;
         37 Ulamek a ma yi unwaa Umetusela, Umetusela u shi unwaa Inok; Inok a ma yi unwaa Ujared,
         Ujared u shi unwaa Umahalaliyell; Umahalaliyell a ma yi unwaa Ukenan,
         38 Ukenan u shi unwaa Inos; Inos a ma yi unwaa Uset, Uset u shi unwaa Adam; Adam a ma
         yi unwaa Unim.

1 Ukatia Kunyong Unim a ma yi ha Ujeso he ’unyong ahwu a ma fem lè he umbwo Ujodan.
         Ukatia Kunyong Unim ana a teng he gye he libeb.
         2 Usu bibibi a ma gil he ati asi afee. Ujeso a ma zī lizi he ’unyong ’umen ana ye.
         Itung i maa fel ndo he.
         3 Usu bibibi a de-e le: "Ndo shi ’ukor ahwun ’ù bel lizi ka-a ha-a à zi ā, gbé wo de
         le wò yi Unwaa Unim a."
         4 Ujeso a kung de-e le: "Be fee he ’ushia Unim leěti le undigye u kwa uwum gba he lizi
         life-life a ye."
         5 Usu bibibi ana a teng he gye he ’ipi ashi ’ì yi he ’usi-usi lè tyung he abong igye
         puu he ’anwaa ’unyong zangg akikelilii.
         6 U de-e le: "Mi ba ka-a ikeb abong anyin puu lè bingbebb bibell puu. Bì yi ha ami
         ’ubwo. Mi-i kung ābi ka undi uyang-yang angwu mi kee.
         7 Gbe wo tim anung he itang fe-m, biwom abin puu bi ba fel bigang a."
         8 Ujeso a de-e le: "Be fee he ’ushia Unim leěti le undigye ù fe Atyam Unim, ù ke-e
         ufe-ufe a ife."
         9 Usu bibibi a hà teng he gye he Ujeruselem. A te lè he lè pwom he lishi ’uto ’usi
         he Ushom Unim, u de-e le: "Geb lè nyin gye he itang, gbé wo de le wò yi Unwaa Unim
         a,
         10 likorye be fee fe he ’ushia Unim leěti le: ’Unim u ba da idengell ima le ì kpa-a
         tyang.’
         11 Be mbee fee le i ba kwa undi he abwo ndor he ’usi he-e ù ti ’ubee or fe he ’ukor
         ye."
         12 Ujeso a kung de-e le: "Be fee he ’ushia Unim leěti le undi ù shī gil Atyam Unim ye."
         13 Usu bibibi a gil Ujeso mbee akwo anyin puu, a tyang he ndor ’unyong ’ususo.
         14 Ujeso a ma tem gye he Ugalili he ikeb Ukatia Kunyong Unim. Bendi puu he ’ubong ’umen
         ana be ma gyo gbe lè he.
         15 A ma hwua bendi Ijuus he ishom ibell angi be᷆ kwu liwu. Bendi puu be ma pee he.
         16 Ujeso a kung gbe gye he lishi Unazaret he ’ipi a kwu kpè. He liti uwell a gye he
         ushom angwu be᷆ kwu liwu nya a na u shaa shi. A bo ’inaa he-e ù bo lè he ’ushia Unim.
         17 Be kung ’ushia ahwu Azaya a ma fee ke Ujeso. A pell āhwu lè bo ’iteng ashi be ma
         fee le:
         18 "Ukatia Kunyong Unim ù yi ha ami, likorye a ke-m ikeb le mì bun ’isom ’inunung de
         bendi-likaa. A som mi le mì be de bendi abe bè yi he lifee le be fel porr, mi mbee
         de bendi abe be᷆ hwuà ashi le bè fel nde. A som mi le mì kpan bendi lè ha bendi-linaa
         bebell,
         19 mi mbee bun de bendi le ’unyong ’u fel ahwu Unim ù tyung inung ha bendi bema."
         20 Ujeso a tem lè ’ushia ana kan kung ke undi angwu u᷆ shi aki há he ushom angwu be᷆
         kwu liwu tem lè kwu ko. Bendi puu há he ushom be fel nda he kporr.
         21 A keb akongale ha abe le: "Kiwom ashi ’imen be fee leěti nyin, ki shi ’unyin nya
         a na má yi gyo mi bo āshi."
         22 Igie inunung angi a bun i kwu ābe befe puu he ’uhwo kangg. Be fel kong le ashi a
         kong ana ’ì yi ’igyang a. Be bii le unwaa Ujosef a ye a?
         23 A kung de be le: "Mi ngye le ma kam le ma bun ityang angi le undi-usi ù mbee ’uhwo-ma
         da-m. Ma mbee de-m le biwom abi ma gyo le mi shi he Ukapanyam, mì shi ābi hen ha amen
         ’ubong."
         24 A mbee de be le: "Mi da amen ’igyang a le bendi be kpa undi-isom Unim he ’ubong ’uma
         ye.
         25 Mà ngye dangg ashi ’i ma shi he ’unyong ahwu Ilaja a maa bun ’isom Unim he ’unyong
         ahwu umbwo a maa nem ndor ye aze akie lè afell adyong-ken. He ’unyong ’umen ana ubwaa
         ukaandi a ma kwu ’ubong puu. Bengye-uhwuu be ma yi hen he Izwell gbamm,
         26 ukpor Unim a ma som Ilaja hwaa lè ungye-uhwuu ken he Izwell a ye. A kee-kee som he
         hwaa lè ungye-uhwuu angwu he lishi Uzarefat angi he ’igie Usaidon a.
         27 Ki mbee shi lè bendi gbamm abe be tang akpaa he Izwell he ’unyong ahwu Ilasha a maa
         bun ’isom Unim, ukpor undi ken or, akpaa ama a ma taa fem Uneman angwu a maa be lè
         he Usiria tyang ye."
         28 Bendi abe be ma yi há he ushom angwu be᷆ kwu liwu be gyo ashin, be fel he ingywo
         kangg.
         29 Be bo ’inaa ndeb lè Ujeso lè há he lifung-ushu lè pwom he lishi ukwell angwu be ndē
         hè be bè nyii he lè há tye gye he ’ibebell.
         30 Ukpor a tan gbe há he liwu libell gbe gye he ’ipi ’i fong he.
         31 Ujeso a hà shul gye he lishi Ugalili angi be᷆ ko le Ukapanyam. He liti uwell a gye
         he ushom angwu be᷆ kwu liwu lè hwua bendi.
         32 Ki kwu bendi he ’uhwo ’itaa ashi a maa hwua ābe, likorye a kong ná undi angwu ikeb
         puu ì yi he ’ubwo ’uma a.
         33 Ungikye ususo a ma yi há he ushom umen ana, ikeb ibibi i ma yi ha ahe. A gaa kangg
         le:
         34 "Aye, wo Ujeso angwu Unazaret, wo le lì sha-a ná a? Wo be nyin ha-a à gwu li igwu
         a? Mi ngya-a; wò yi Unwaa Unim, wò yi faale uben."
         35 Ujeso a kung gaa fe ikeb ana le ì naa lè ’ihwee, i fem be he igye. Ikeb ana i shi
         ungikye ana a mbu kpam he itang nya he ashi abell, i fem be he igye, i do he ye.
         36 Ki kwu bendi puu he ’uhwo. Be fel kong ha bende le igie anyin i kwu he ’uhwo dii.
         Ungikye anwun u kong ha ikeb ibibi lè ikeb le ì fem he igye. I fem.
         37 Bendi gbamm he ’igie ’imen ana be maa fel kong gba lè Ujeso mbee bipi.
         38 Ujeso a gbe lè há he ushom angwu be᷆ kwu liwu gye he ushu Usaimun. Ānām ungye Usaimun
         a ma yi gogo ye. Inyiahwo i maa shá he kangg. Be de Ujeso gbe lè he.
         39 Ujeso a lè naa ha ahe ungwu agodo de lingmam ana le lì tyang he. A mbee. A kung bo
         nya ’ukwo-ukwo, u fel sha ābe ’ugaa.
         40 Libwee li ngwee. Bendi puu há he Ukapanyam abe bendi bebell be maa mbu bitaa angmam
         atyetye-atyetye be be lè be hwaa lè Ujeso. A pwom ābe abwo puu, u mbee ābe.
         41 Ikeb ibibi or titi i maa fem lè ha bendi gbamm. I gaa kong le: "Wò yi Unwaa Unim
         a." Ujeso a tye ngi uten le ì kong likong ye likorye i ngye le ù yi Ukristi, Undi-likpan
         a.
         42 Ashi a taa, Ujeso a gbe lè há he lifung-ushu gye he ’ipi undi ù yi ye. Bendi be keb
         he ashunale. Be lè nde-e, be kaa hè be bè shi-e ù ne᷆m gbe tyang ābe ye.
         43 Ukpor a fan ābe le: "Kì yi kpe-kpe le mì bun ’isom ’inunung de bendi he abong asuso
         or le Unim u ndo fem Kusu ’uma he igye, likorye kife na᷅ Unim a som mi le mì be shi."
         44 A ma bun ’isom Unim de bendi he ishom angi be᷆ kwu liwu angi he Ujudia.

1 He liti ken Ujeso a ma yi naa he ungwu umbwo angwu be᷆ ko le Ugenesaret. Bendi be
         maa kin ’uhwo la hwaa lè he hè be bè gyo igie Unim.
         2 A nde binong lishor bifee ndor he ungwu umbwo. Bendi abe be᷆ kwu ìkwǎn be tyang ābi
         ndor há gbe, be to litaa libell.
         3 Ujeso a lè ngwee he ’inong ashi ken. Ki ma yi àshi Usaimun a. A de Usaimun le ù die
         lè ’inong lè he ’ibam gye he ’udyan umbwo. Ujeso a kwu lè há hwua bendi biwom.
         4 A hwua puu, a hà de Usaimun le: "Die lè ’inong gye he ’indib umbwo hè men ha bende-gang
         mà kung litaa līme᷅n tyang há kwu ikwan."
         5 Usaimun a kung de-e le: "Ukaandi, li kaa na na na lè ’usu kpamm taa ashi li kwu ’iwom
         ye. Ukpor gbe wo de le mì kung ’ataa tyang he umbwo, mà mi kung tyang."
         6 Be kung litaa tyang gye há. Be kwu ikwan i fel go kangg le litaa li maa la tya gie.
         7 Be kib abwo ko bende-bell abe lè he ’inong ashell le bè be kpell ābe. Be be kung
         ìkwǎn fe he binong. Binong a puu bifee bi ma sho lè ikwan. Ki ma teng zangg hè bi
         bì nim gye he liten.
         8 Usaimun Ipita a nde ashi Ujeso a shi, a tim anung he itang de-e le: "Atyagi, die
         gye he item, likorye mì yi undi-iban a."
         9 Ufe or, bendi-utung bema or, ki kwu ābe he ’uhwo ná be kwu ikwan i go.
         10 Bende-ma abe be maa ko le Ujems lè Ujon abe bè yi bebwaa Uzebedi, befe or, ki ma
         kwu ābe he ’uhwo. Ujeso a de Usaimun le: "Shī shell ye. Kung lè he ’unyong i gye ’ushu
         wo fel ba ba lè bendigye a ba ka-m."
         11 Be die lè binong bibell lè ndor he ungwu umbwo; be tyang biwom bibell puu ndor há
         gbe utung ha Ujeso.
         12 He liti ken Ujeso a gye he lishi lisuso he ’ipi undi angwu a ma yi akpaa-akpaa a
         ma yi. Undi-akpaa ana a nde Ujeso, a be tim anung he itang de-e le: "Ukaandi, ki nya
         nyin-a le wò mbee mi a?"
         13 Ujeso a ndaa ’ubwo tyua he, de-e le: "Ki nyin mi. Kanaa-anaa i wo mbee." Akpaa ama
         a kung taa nya ’ukwo-ukwo.
         14 Ujeso a kung uten tye-e le ù de undi áshi ye gbangg. A de-e le ù gbe ligbe-ligbe
         lè hwaa lè undi angwu u᷆ shang Unim he-e ù nde-e. Ù shang Unim ná Umosis a ma ke uten
         hè ’ì tyung bendi puu le a mbee.
         15 Mà na Ujeso a de-e le ù de undi ye or, bendi be fel gyo gbe lè Ujeso gbe gyong. Bendi
         gbamm be be hwaa lè he hè be bè gyo he, u mbee ābe angmam.
         16 Ukpor a maa gba tyang ābe gya he ’ipi undi ù yi ye, la kong ha Unim.
         17 He liti ken Ujeso a maa hwua bendi. Iferesis isuso lè bendi besuso abe be᷆ hwua bendi
         Iten abe be᷆ be lè he ashi Ugalili puu lè ashi Ujudia puu lè abe be᷆ be lè he Ujeruselem
         be ma yi kwu há. Ikeb Atyetyan Unim i ma yi utung ha ahe le u mbee bendi-angmam.
         18 Bendi besuso be be lè uhwo-abee he ’ataa le be ba hwaa lè he. Be kee ’ukwo hè be
         bè gbe lè he lè hwaa lè Ujeso he afee ushom.
         19 Be nde ’ukwo ye, likorye bendi be sho há gbamm. Be kung mbo lè he gye he ’uto ’usi
         lè shi libwo há he ’uto, hà kúng he he ’ataa ’ama gbe lè he lè kie Ujeso he ’ushu
         he ’ipi ù yi kwu há he ’udyan ’ubell.
         20 Ujeso a nde le be bong le u mbee he. A kung de ungikye ana le: "Udim-gi, mi tyang
         biban bigang ka-a."
         21 Bendi abe be᷆ hwua bendi Iten lè abe lè he likwu Iferesis abe bè yi há be keb akongale
         ha bende le: "Ayang ù yi ùnèmálē angwu u᷆ kong ban Unim ’itaa i? Kì yi lè undi angwu
         u᷆ tyang biban ke undi ye; Unim ufe-ufe a."
         22 Ujeso a ma ngye igim ibell. A kung bii ābe le: "Ki shi ná a, ma᷆ gim ’itaa i?
         23 Ashi le mì de-e le biban bima bi tyang ke-e na᷅ kì yi pie-pie hwò à, hà ashi le ù
         bo ’inaa ndo tan á?
         24 Mi tyung amen puu le mi Unwaa Undigye, mì yi lè ikeb he igye anyin le mi tyang biban
         ka bendi." A kung de uhwo-abee ana le ù bo ’inaa kung ’ataa ’ama ndo gye he ushu.
         25 Nya ’ukwo-ukwo a bo ’inaa he ashi abell puu. A kung ’ataa ’ama ake á yi ndē gbe ligye,
         ù yi pee Unim.
         26 Ki ma kwu bendi abena he ’uhwo kangg. Be fel he ’ushell. Be pee Unim, be de bende
         le be nde ’ikaa ’iwom ’unyin.
         27 Ashin ’i shi puu, Ujeso a hà bo u gya, a nde undi angwu a maa kpe ukpanda. Lizen
         lima lì yi le Ulibai. A ma yi kwu he ufishi uma. Ujeso a de-e le ù pwom he.
         28 A kung bo tyang biwom puu gbe utung ha ahe.
         29 Ulibai a ma shi Ujeso ’ipam ha ahe ushom. Bendi gbamm abe be᷆ kpe ukpanda lè bendi
         besuso abe be ma yi há, be za᷆ lizi utung ha abe.
         30 Iferesis isuso lè bendi abe be᷆ hwua bendi Iten abe bè yi he likwu libell be kong
         ban bendi-utung Ujeso, be bii ābe le ’i shi ná a, be᷆ zi bizizi, be ngwo bingwungwo
         utung ha bendi abe be᷆ kpe ukpanda lè bendi-biban?
         31 Ujeso a kung fan ābe le: "Bendi abe bè yi gogo na᷅ be᷆ kee undi-usi ye, bendi-angmam
         a.
         32 Mi be le mî ko bendi benunung a ye, ukpor mi be le mî ko bendi-biban a hè be bè bel
         àtyám lè he biban."
         33 Bendi besuso lè há likwu ana be de Ujeso le: "Bendi-utung Ujon lè abe Iferesis be
         kong ha Unim lè itung andoale mbee ’unyong, ukpor begang be za᷆ bizizi, be ngwo bingwungwo."
         34 Ujeso a bii ābe le: "Ma kong le ma sha begaandi abe be be he ’ipam libee bè kwu itung
         he ’unyong ahwu ukyebb ungye ù yi utung ha abe a? Dia!
         35 Kunyong ’u ba lè há ahwu be᷆ be kwu kung ukyebb ungye gbe lè he lè ha abe, saa be
         hà ndo itung."
         36 Ujeso a bun ityang de be le: "Kì yi lè undi angwu u᷆ gie aliga afufe kpi shī ligia
         aliga angi atim ye. Gbe a shi ná, hà a ban aliga angi afufe, kihwom ashi ’ifufe ’i
         keè ha ashi ’itim ye.
         37 Ki shi lè undi angwu u᷆ kung ’utyuo ahwu ’ù so-i tim fe he ’ito ukwob inyia angwu
         u ndo kaa ye. Gbe a shi ná, hà ’utyuo ’u tya paa ukwob inyia wa he itang, kutyuo lingyor,
         kito ukwob inyia lingyor.
         38 Kì yi le bè kung ’utyuo ahwu ’u᷆ tim fe he ’ito ukwob inyia angwu ù so ufufe.
         39 Kì yi lè undi angwu, gbe a ngwo ’utyuo ahwu ’u bi he ungwu, u᷆ mbee kee ’ibwaa ’utyuo
         ye. U da le ’utyuo ahwu ’u bi he ungwu ’u ngbèbb hwò ’ibwaa ’utyuo."

1 Ujeso a maa tan gba he utia lè bendi-utung bema he liti uwell Ijuus. Bendi-utung
         bema be tang biwom abi bì yi ìtǒng ná abung gbel ābi he abwo keb azēle.
         2 Iferesis isuso i bii ābe le: "Ki shi ná a, ma᷆ shi ’iwom he liti uwell ashi Iten
         ityan i de le lì shi ye?"
         3 Ujeso a kung fan ābe le: "Ma wa bo gbe lè ’iwom ashi Usu Udebid a ma shi he ’unyong
         ahwu itung i maa ndo ābe, befe lè bendi-utung bema, ye a?
         4 A ma gye he Ushom Unim. Ibred angi ì yi ta-ta ke Unim, a ma kung āngi zī teng ke
         bendi-utung bema. Ki shi le Iten ityan i bong le undi-iso ù zī āngi pel ha bendi abe
         be᷆ shang Unim ye."
         5 A hà mbee de be le: "Mi Unwaa Undigye, mì yi lè ikeb le mi da bendi ashi bè shi he
         liti uwell."
         6 He liti uwell lisuso Ujeso a gye he ushom angwu be᷆ kwu liwu lè hwua bendi biwom.
         Ungikye ususo a ma yi há angwu a hwō ’ubwo lizen.
         7 Bendi besuso abe be᷆ hwua bendi Iten lè bendi Iferesis abe be ma yi há be maa fel
         kang Ujeso hè be bè nde le u mbee undi nya he liti uwell a? Be ma kang he ná likorye
         be kee àshi be᷆ kwu ’ubwo kwu-e le a mbu he iten.
         8 Ujeso a ngye igim ibell. A hà de ungikye umen angwu a hwō ’ubwo ana le ù bo gye he
         ’ushu. Ungikye ana a bo lè naa há.
         9 Ujeso a kung bii ābe le: "Iten ityan i bong le lì shi ’ibang a he liti uwell? I bong
         le lì ke undi ukpell à, hà lì do he ido? Lì kpan undi ikpan à, hà lì gwu-e igwu?"
         10 A bel àshì shun ābe kel-kel. A hà de ungikye ana le ù ndaa ’ubwo ’uma. A ndaa āhwu,
         ku tem fel kang-kang ná ’u ma yi.
         11 Be ma fel he ingywo kangg, be fel tim ha bende ’iwom ashi bè shi Ujeso.
         12 Nya he ’unyong ’umen ana Ujeso a mbo gye he ukwell lè kong ha Unim. A kwu há kong
         ha Unim kpamm ashi a gbe taa.
         13 Ashi a taa, a ko bendi abe be maa pwom he lè waa kung bendi lihwo lè be befee le
         bè kwu utung ha ahe he-e ù som ābe. Aben na᷅ a ma waa:
         14 Usaimun angwu a kwù le Ipita, lè ungwende, Andru, lè Ujems lè Ujon lè Ufilip lè Ubatilomi,
         15 lè Umatyuo lè Utormas lè Ujems angwu ù yi unwaa Alfiyes lè Usaimun angwu ù yi he
         liwu Ijuus angi li kee le be kwa lè ’uhwo-bell,
         16 lè Ujudas angwu ù yi unwaa Ujems lè Ujudas Isikariyot. (Ujudas Isikariyot na᷅ a fel
         undi ubibi angwu a ndyebb Ujeso zi ha bendi-linaa bema.)
         17 Ujeso a be lè bebwaa-isom bema lè he ukwell, a be naa he udidyang ’ipi. Bendi gbamm
         abe be maa pwom he lè abe be be lè he Ujudia puu lè Ujeruselem lè bipi abi be᷆ ko
         le Utaya lè Usaidon abi bì yi gwaa ha umbwo ukaandi be ma yi há.
         18 Be ma be le hè be bè gyo he, u mbee ābe. Bendi abe ikeb ibibi i ma yi ha abe or be
         ma be hwaa lè he le ù mbee ābe.
         19 Bendi puu be maa kaa hè be bè tyua he abwo likorye ikeb i maa ba lè ha ahe mbee ābe
         puu.
         20 Ujeso a bel àshì nde bendi-utung bema, u de be le: "Men bendi-likaa, igor ì yi ke
         men le bwo men mà yi lè abwo he Kusu Unim a.
         21 Men abe itung ı᷆ ndo amen ’anaa-anaa i, igor ì yi ke men le bwo ma᷆ be gwul. Men
         abe ma᷆ ki ’anaa-anaa nyin, igor ì yi ke men le bwo ma᷆ be yal gor.
         22 He ’unyong ahwu bendi be᷆ tel amen, be mor amen, be buu amen atye, be kong ’ibibi
         gbe lè men likorye mà yi ke-m mi Unwaa Undigye, hà igor ì yi imen.
         23 Mà kwu lè igor he ’unyong ahwu abin puu bı᷆ shi fe men, mà yal gor likorye ’uke ’ukaandi
         ’ù yi ndor amen he lifung-atabe. Kitaa ashin na᷅ betiebell be maa teb lè bendi abe
         be᷆ tye ugie ’isom Unim.
         24 "Ukpor ’i ba kwa ’ibibi ka amen abe ma mbu ’ingbebb ’anaa-anaa nyin likorye ma gor
         igor īme᷅n i mbee.
         25 Ki ba kwa ’ibibi ka amen abe ma gwul ’anaa-anaa nyin likorye lè he ’ushu itung i
         ba ndo amen. Ki ba kwa ’ibibi ka amen abe ma᷆ gor igor ’anaa-anaa nyin likorye ma
         ba kya, ma fe akpen.
         26 Ki ba kwa ’ibibi ka amen he ’unyong ahwu bendi puu be᷆ kong ’inunung gbe lè men.
         Bendi abe be maa tye ugie uman gbe lè Unim or, betiebell be maa kong ’inunung gbe
         lè be."
         27 Ujeso a mbee de le: "Mi da amen abe ma dang ’utyung gyo mi le ’ì nyin amen lè bendi-linaa
         bēme᷅n; ma shi ’inunung ha bendi abe be᷆ tel amen.
         28 Mà de Unim le ù ke bendi abe be᷆ buu amen atye ’ukwun; mà kong ha Unim ke bendi abe
         be᷆ teb lè men.
         29 Gbe undi a kpam-a ’ubwo he ’unaa, bel àhwu ken ndor he he-e ù mbee kpam. Gbe undi
         a waa kpa-a aliga, tyang he ù waa kpe ’igem ikpukpaa or titi.
         30 Gbe undi a nyong-a ’iwom, wo ke-e áshi. Gbe undi a kung-a ’iwom, de-e le ù tem lè
         shi ka-a ye.
         31 Biwom puu abi wo kee le bendi bè shi ka-a, wò kung ābi shi ke be.
         32 Gbe bendi abe ’ı᷆ nyin ābe lè wo befe-befe na᷅ ’ı᷆ nyin-a lè be, hà wo kpè le wo
         kpa ’ukwun ye. Bendi-biban or, ki nyin ābe lè bendi abe ’i nyin ābe lè be.
         33 Gbe bendi abe be᷆ shi ’inunung ha awo befe-befe na᷅ wo᷆ shi ’inunung ha abe, hà wo
         kpè le wo kpa ’ukwun ye. Bendi-biban or be sha ashina.
         34 Gbe wo᷆ pwee bendi abe wo gim le be ba tem lè ashi be pwee-a ka-a á, hà wo kpè le
         wo kpa ’ukwun ye. Bendi-iban or be pwee bende biwom, be ndor lishi le be tem lè bi
         ka ābe ná be pwee.
         35 Kì nyin amen lè bendi-linaa bēme᷅n; ma shi ’inunung ha abe. Mà pwee ābe ’iwom lè
         lishi andorale le bè tem lè shi ke men ye, mà ma ba kpa ’uke ’ukaandi, ma kwu bebwaa
         Unim angwu a dyam hwò puu. Ufe u sha ’inunung ha bendi abe be᷆ pee he ye lè abe bebibi.
         36 Mà kwu lè beshi ha bendi nya a na Atyamen Unim ù yi lè be."
         37 Ujeso a gye ’ushu kong le: "Mà maa undi ushe ye, mà Unim or u maa amen ushe ye. Mà
         ke undi libi ye, mà Unim or u ka amen libi ye. Mà tyang ke bendi, mà Unim or u tyang
         ka amen.
         38 Mà ke bendi ’uke, mà Unim u ba ka amen. U ba keè ’iwom shwa lu-lu-lu ngyà abwo, u
         yiì āshi, u keè sho bwell-bwell-bwell bel fe men. Kigbor ashi ma keè ke undi na᷅ Unim
         u᷆ be keè ke men."
         39 Ujeso a bun ityang de be le: "Uhwua-ashi u nya teng uhwua-ashi a? Dia! Gbe a shi
         ná, hà befe puu befee be mbwa fa he libell.
         40 Unwaa ushukwul u dyam hwà undi angwu u᷆ hwua he ye. Gbe angwu a mbee lè ahwuale puu,
         u fel ná undi angwu u᷆ hwua he.
         41 "Ki shi ná a, wo᷆ nde ’anwaa ’ibia ake ’à yi unde-gang he utong-shi, ki gbee-a gbe
         lè ubim ukwan angwu ù yi kie he ugang utong-shi ye?
         42 Ná wò nya de unde-gang le, ’Ndor, mi-ì fem-a ’anwaa ’ibia lè he utong-shi,’ ukpor
         wo nde ubim ukwan angwu ù yi kie he ugang utong-shi ye? Wo undi-ilam, wo-ò fem ubim
         ukwan lè ha awo utong-shi, mà wo nda nwongg fem unde-gang ’anwaa ’ibia lè he utong-shi."
         43 Ujeso a mbee kong le: "Ùkwán ununung u wum agbe abibi ye, ukwan ubibi ù wum agbe
         anunung ye.
         44 Be ngya ùkwán uyang-yang gba he agbe angi u᷆ wum a. Wò hà ndo bung agbe ’ushu lè
         he ītōng, ngwu wò bung ilyom lè he ītōng ye.
         45 Undi ununung u ba lè ’inunung lè ha ahe lityam angi li sho lè biwom binunung; undi
         ubibi u be lè ’ibibi lè ha ahe lityam angi li sho lè biwom bibibi. Ungwu undi u kong
         ’iwom ashi ’i sho ha ahe lityam a."
         46 Ujeso a bii le: "Kibang a, ma᷆ ko mi le Atyamen, ukpor ashi mi de men le mà shi,
         ma shi āshi ye?"
         47 U de be le: "Mí-ì tyung amen ’itaa undi u᷆ kwu, gbe a be hwaa lè mi, u dang ’utyung
         gyo igie igi, u shi āngi.
         48 Ù yi ná ungikye angwu a tye ushom angwu a tem libell gye he liten lè kpee ha ’ukor,
         u hà tye lìshií ushom pwom há. Umbwo a ndor kangg sho lè wu há he ’ipi ushom ù yi.
         A ma gyebb he ye, likorye ungikye ana a tye-e ngbebb-ngbebb.
         49 Ukpor undi angwu a gyo igie igi shi āngi ye, ù yi ná undi angwu a tye ushom faale
         lìshií atyele. He ’unyong ahwu umbwo a sho be kib ushom anwun, a gyebb shī he itang
         kpemm. Agyebbale ushom anwun a ma ban kangg."

1 Ujeso a kong biwom abin de bendi puu, a hà gye he Ukapanyam.
         2 Ukaandi ishogya ususo angwu a maa be lè he Urom a ma yi há. Uboyi uma angwu ’i nyin
         he lè he kangg a ma ngmam teng he lihwu-lihwu.
         3 Ukaandi umen ana a gyo gbe lè Ujeso. A som bekaandi Ijuus besuso le bè lè de-e le
         ù be mbee he uboyi.
         4 Be be hwaa lè Ujeso, be tim he anung kangg, de-e le: "Ungikye anwun a kpè le wò kpell
         he.
         5 Ki nyin he lè bendi betyan. Ufe-gyang a tye li ushom angwu lı᷆ kwu liwu."
         6 Ujeso a kung bo utung ha abe. A lè fel kpee-kpee ha ahe ushom, ukaandi ana a som
         bedim-ma le bè lè de Ujeso le: "Ukaandi, shi ban ’unyong ’ugang ye. Mi kpè angwu wo᷆
         be ha ami ushu ye.
         7 Mi nde ’uhwo-gi le mi kpè angwu mı᷆ naa-a he ’ushu ye. Wo-ò kong he ungwu ufe-ufe,
         mà uboyi ugi u mbee.
         8 Mi or titi, mì yi he ’ubwo bekaandi ishogya abe bè yi-m lè he ’ushu, mi shi ishogya
         isuso lè he ’ushu. Mi da undi ken le ù gye há ana, u gya há. Mi da anwun le ù be nyin,
         u ba. Mi da uboyi ugi le ù shi ’iwom, u sha āshi."
         9 Ujeso a gyo ashin, ki kwu-e he ’uhwo. A bel àshì nde liwu bendi abe bè yi utung ha
         ahe, a de be le: "Mi kee le mà ngye le mi wa nde undi lè abongale ’itaa i he Izwell
         or ngye ye."
         10 Bendi-isom abena be tem gye he ushom úkaandi ana lè nde uboyi anwuna a mbee.
         11 Ki gbe ’igbe ye, Ujeso a gye he ’iteng ashi be᷆ ko le Unen. Bendi gbamm be fel te
         utung ha ahe lè bendi-utung bema.
         12 Nya a na a maa ndo wu he ungwu likong ’iteng ’imen ana, a kpee lè bendi be so likwom
         undi be la ngya. Ungikye umen angwu a ma hwō ana a ma kee-kee yi anam a unwaa nya
         ken a. Anam u shi ungye-uhwuu a. Bendi gbamm be ma yi utung ha ahe be lè há he lifung-ushu.
         13 Nyong Atyetyan Ujeso a nde ungye-uhwuu ana, beshi be shi-e lè he kangg. A kung de-e
         le ù shī ki ye.
         14 A hà gbe lè tyua ’akpa likwom ’ubwo. Bendi abe be so-e be kung naa. Ujeso a kung
         kong le: "Ushomate, bo ’inaa."
         15 Ungikye umen angwu a hwō ana a bo ’inaa, u fel kong likong. Ujeso a tem lè he fe
         anam he ’ubwo.
         16 Befe puu, ki ma kwu ābe he ’uhwo. Be pee Unim de le: "Undi angwu u᷆ tye ugie ’isom
         Unim ugyang angwu ukaandi a fem ha abel liwu. Unim a be he-e ù kpell bendi bema."
         17 Bendi be ma gyo gbe lè Ujeso mbee ’ubong Ujudia puu lè abong angi à yi nya kel-kel.
         18 Bendi-utung Ujon be de-e gbe lè biwom bimen ana puu. Ujon a kung ko bendi-utung bema,
         bendi befee.
         19 A som ābe le bè lè bii Atyetyan Ujeso le: "Wo na᷅ Ujon a maa de le wo ba à, hà lì
         ndor lishi undi-iso?"
         20 Be lè nde Ujeso, be de-e le: "Ujon angwu u᷆ kib bendi he umbwo a som li le lì be
         bii-a le wo na᷅ a maa de le wo ba à, hà lì ndor lishi undi-iso?"
         21 Nya he ’unyong ’umen ana Ujeso a ma mbee bendi gbamm lè he angmam atyetye-atyetye,
         u ndō ikeb ibibi, u shi bihwua-ashi gbamm bi fel nde.
         22 A fan bendi abe Ujon a som le: "Mà tem lè de-e biwom abi ma nde lè abi ma gyo. Mà
         de-e ná abe be hwuà ashi be fel nde, abe be hwō abee be fel tan, abe akpaa be taa,
         abe be kwom atyung be fel gyo, akwom a wum, bendi-likaa be gyo ’isom ’inunung.
         23 Undi angwu u᷆ tyāng ityang gbe lè mi ye, ù yi undi igor."
         24 Bendi abe Ujon a som be gbe ligye gbe-gbe, Ujeso a keb akongale gbe lè Ujon de bendi
         gbamm abe bè yi há le: "He ’unyong ahwu ma maa lè hwaa lè Ujon he afee libeb, ma maa
         ndor lishi le ma la nda ’ibang a há? Abia angi ’ufem ’u shi nii āngi â?
         25 Hà ma maa ndor lishi le ma la nda ’ibang a? Ma maa la nda undi angwu a fe bihwom
         binunung â? Bendi abe be᷆ fe bihwom ’itaa ana, be mbu ’ingbebb, be nda᷆ he ishaale
         besu a.
         26 Ma maa ndor lishi le ma la nda ’ibang á? Undi angwu u᷆ tye ugie ’isom Unim a ye à?"
         A tem lè shi fan le: "Eng, ukpor ma ma nde undi angwu a dyam hwò angwu u᷆ tye ugie
         ’isom Unim.
         27 Ujon na᷅ be fee he ’ushia Unim gbe lè he leěti le, Unim a de le, ’Unwaa-isom ugi
         ù yi nyin. Mi som he ta-a lè he ’ushu he-e ù lè shi ’ukwo ndor-a.’ "
         28 Ujeso a mbee de le: "Mi kee le mà ngye le Ujon ù yi he ’ukpo hwò bendigye puu. Ukpor
         undi uyang-yang angwu a kpe Unim ná Usu uma, mà na undi umen ana ù yi he ’ukpo ye
         or, a fel he ’ukpo hwò Ujon."
         29 Bendi abe be᷆ kpe ukpanda lè bendi besuso gbamm be gyo he. Be ma bong le ’ukwo Unim
         ’ù yi ’ununung, Ujon u kib ābe he umbwo.
         30 Iferesis lè bendi abe be᷆ hwua bendi Iten be mor ’iwom ashi Unim a ma kam ndor ābe.
         Be swan le Ujon ù kib ābe he umbwo ye.
         31 Ujeso a mbee bii le: "Mì kung bendi abe ati anyin paa ha ’ibang a? Bè yi ná ’ibang
         a?"
         32 A tem lè shi fan le: "Bè yi ná inwaabwan ı᷆ kwu he ushokwo ’ate. Likwu ken li gaa
         da abell le: ’Li kem libee fe men, ma ngyor ye; li ki lihwu, ma ki ye.’
         33 Ujon angwu u᷆ kib bendi he umbwo a ma be kwu itung, u ngwo ’utyuo ye. Ma maa ko he
         le Ungyor-lityuo.
         34 Mi Unwaa Undigye, mi be, mi zī bizizi, mi ngwo bingwungwo, ukpor ma kong le, ’Mà
         nde ungikye anwun. Ù yi undi-ipuu, u ngwo betyuo kangg. A ngwee ’udim ha bendi abe
         be᷆ kpe ukpanda lè bendi-iban.’
         35 Bendi abe bè yi lè lishi abyele Unim, likpe libell li tyung le lishi abyele Unim
         lì yi ’igyang a."
         36 Undi ken lè he likwu Iferesis a ko Ujeso lizi. Ujeso a gye ha ahe ushom lè kwu ko
         he-e ù zī lizi.
         37 Ungingye akpela ususo a ma yi he lishi limen ana. A gyo le Ujeso u za᷆ lizi he ushom
         ungikye umen angwu ù yi he likwu Iferesis ana. A hà be lè ’itityuo behwu abe be᷆ nung
         nyin.
         38 A be Ujeso lè he item, u die ngie abee ama keb akye akyele wu-e he abee; u bel lè
         igil ima shell he ángi, u fe-e angi ungwu, u kung behwu abena wu he he abee hè shi
         ’ì tyung ife.
         39 Undi angwu a ma ko Ujeso lizi a nde ashi ungingye umen i a shi, a kung kong ha ahe
         lityam le: "Ungikye anwun ù yi undi angwu u᷆ tye ugie ’isom Unim a ye. Ù kwu ufe a,
         hang a ngye ’itaa undi ashi ungingye angwu u᷆ tyua he abwo ana ù yi, u ngye ’itaa
         u᷆ shi ’iban."
         40 Ujeso a kung de-e le: "Usaimun, mí-ì da-a or." Usaimun a bong.
         41 Ujeso a hà kung de-e le: "Bendi befee be ma zī undi angwu u᷆ pwee bendi únde lihwua.
         Angwu ken a ma zi-e igaa ikwudi idyong; angwell u zi-e ’igem igaa ikwudi.
         42 Puu abe, undi ken or, a ma yi lè únde le ù hà ndo hwee he ye. A tyang ke be le bè
         nem hwee he ye. Ayang angwu ’ì nya nyin he lè ungikye anwuna hwò?"
         43 Usaimun a kung fan le: "Mi gim le angwu lihwua lima li dyam hwò a." Ujeso a kung
         de-e le: "Wo fan dell-dell."
         44 A bel àshì nde angwu ungingye, u de Usaimun le: "Wo nda ungingye anwun a? Mi be ha
         awo ushom; wo ke-m umbwo le mì to abee ná ’ì yi ka-a le wò shi ye, ukpor ufe a wu
         akye ama to mi abee, u kung igil ima shell mi ángi.
         45 Wo gaa mi lè uko hè ’ì tyung le wo kpe-m ye, ukpor gbé mi be na᷅ ufe a keb u᷆ fe
         abee agi ungwu ’ugbe ibwan-ibwan.
         46 Wo wu mi behwu he lishi ye, ukpor ufe a wu mi behwu abe be kaa ’ate he abee.
         47 Ngye le benyin bekaandi abe a tyung nyin be tyung le biban bima puu bi tyang ke-e.
         Undi angwu Unim a tyang ’iban zangg a ke-e, u tyung benyin zangg a."
         48 Ujeso a kung de angwu ungingye ana le: "Mi tyang biban bigang ka-a."
         49 Bendi abe bè yi kwu há be᷆ zī lizi utung ha ahe be keb akongale ha abe atyam le:
         "Ayang angwu u᷆ tyang biban or ke bendi i?"
         50 Ujeso a kung de ungingye anwuna le a fel lè likpan ’unyong likorye a bong ha ahe.
         Ù ndo gye lè ’ukwun.

1 Nyong ashina ’i mbee, Ujeso a ma gye mbee bipi bun ’isom ’inunung le Unim u ndo fem
         Kusu ’uma he igye. Bendi-utung a puu lihwo lè be befee be maa tan utung ha ahe.
         2 Bengingye abe a ma mbee ābe angmam lè abe a ma ndō ikeb ibibi lè ha abe be ma yi
         utung ha ahe te há. Bengingye aben na᷅ be ma te utung ha ahe: Umeri Umadelen angwu
         Ujeso a ma ndō ikeb ibibi idyong-ifee lè ha ahe,
         3 lè Ujohana angwu ukyema, Ukuza, a ma yi ukaandi he ushom Uherod lè Usuzana lè bengingye
         besuso gbamm abe befe-gyang lè ’uhwo-bell be maa hwua igben Ujeso lè angi bendi-utung
         bema.
         4 Bendi be be mbee bipi le be ba hwaa lè Ujeso. He ’unyong ahwu be ma gbong liwu, Ujeso
         a bun ityang de be le:
         5 "Ungikye ken a ma gye ìtǒng bikwukwan awele. Nya a na a maa wu ìtǒng bikwukwan he
         utia, isuso i mbu wu he ubi-ukwo. Bendi be gbe tem āngi abee. Linyun li be kpi āngi
         mbell.
         6 Isuso i mbu pwom he ’ukor he ’ipi itang ì yi gbungg ye. He ’unyong ahwu i mbi, i
         hwō likorye umbwo ù hwaa yi há he itang ye.
         7 Isuso i mbu wu he ’ipi ikwu agasham ì yi. I mbi utung ha ikwu agasham. Agasham a
         mbell nim āngi.
         8 Isuso i mbu wu he itang inunung. I mbi, i kaa shi ìtǒng asi adyong-dyong puu angi."
         Ujeso a hà kung kong fem he igye le angwu ù yi lè ’utyung ’igyo, ù gyo.
         9 Bendi-utung Ujeso be bii he ashi ityang anyin i ze.
         10 Ujeso a de be le: "Men na᷅ Unim a tyung amen ’undyell gbe lè Kusu ’uma. Mi bun biwom
         da bendi abe be teng he igye anyin gba he ityang hè be bè nde, kì nung ābe ye; be
         gyo, be ngye likpe lima ye."
         11 "Ashin na᷅ ’ì yi likpe ityang anyin. Ìtǒng ì yi ná igie Unim.
         12 Itong angi i mbu wu he ubi-ukwo ì yi ná bendi abe be᷆ gyo igie Unim gyo-gyo, usu
         bibibi u be kung āngi lè ha abe atyam hè be bè bong ye, teng be kwa lè likpan ’unyong.
         13 Ìtǒng angi i mbu pwom he ’ukor ì yi ná bendi abe be᷆ gyo igie Unim kpe ngi lè igor.
         Ukpor i ngwee ha abe atyam ye. Be bong he ’anwaa ’unyong zangg á. Gbe ugilale a be,
         be tyang abongale.
         14 Ìtǒng angi i mbu wu he ’ipi ikwu agasham ì yi, ì yi ná bendi abe be᷆ gyo igie Unim.
         Ukpor ufung awaale gbe lè biwom igye anyin lè bingbebb lè benyin igye anyin bi tim
         gwu āngi mà ukpong be hà kpè, nya a na ’ikwukwan ashi agbe ama a᷆ bi ye.
         15 Ìtǒng angi i mbu wu he itang inunung ì yi ná bendi abe be᷆ gyo igie Unim kwu āngi
         fe he lityam linunung angi lı᷆ ke ife kaa kpè nya a na ’ikwukwan ashi ’ı᷆ wum agbe."
         16 Ujeso a mbee kong le: "Undi ù hà ndo gba ’imor-inde kung ’igbor shā āshi or, ngwu
         ù kung lè ndor he liten ibeedye or ye. U kung āshi la ndor he ’usi he ’udyan ushom
         hè bendi abe be be há afee hè be bè nde há.
         17 Kiwom ’iyang-yang ashi ’ì yi he ’undyell, be ba ba lè shi he ’ugbo hè bendi bè nde
         shi, be gyo āshi.
         18 Mà baa ’uhwo-men ná ma᷆ gyo ’igyo, likorye undi angwu u᷆ yi lè ’iwom, Unim u ba fa
         shwa he áshi; ukpor undi angwu ù yi lè ’iwom ye, ake a gim le ù yi lè ke or, Unim
         u ba kpa kung he áshi."
         19 Bebwanam Ujeso lè anam be be le be ba hwaa lè he, ukpor bendi be sho gbe a᷆be bè
         nde ’ukwo gbe lè hwaa lè he ye.
         20 Undi-iso a de Ujeso le: "Anaa lè bebwanaa bè yi naa he igye, be kee-a."
         21 Ujeso a kung de be befe puu le: "Bendi abe be᷆ gyo igie Unim, be ke ngi ife na᷅ bè
         yi andagi lè bebwandagi."
         22 He liti ken Ujeso befe lè bendi-utung bema be lè ngwee ’inong lishor. A de be le:
         "Mà lì gye he igbindi umbwo angwell." Be bo.
         23 Nya a na be maa nde àshì te, Ujeso a lè ndē gbam gbe he ’unde. Kufem ’u keb apuale.
         Umbwo a maa fel tab fa he ’inong. Puu ubell be ma fel he begyong bebibi.
         24 Bendi-utung Ujeso be lè wum he de-e le: "Ukaandi, ukaandi, li nim inim!" Ujeso a
         kung bo ’inaa kong ha ’ufem lè umbwo le bì kwun atyung. Bi kung kwun atyung shangg.
         25 Ujeso a bii bendi-utung bema le: "He hung abongale ūme᷅n ù yi?" Ki ma kwu ābe he
         ’uhwo, be fel shell. Be bii bende le: "Kibang ’itaa undi ashi ù yi? U kong ha ’ufem
         lè umbwo, bi ka he ife."
         26 Ujeso befe lè bendi-utung bema be gyong gye he igbindi umbwo Ugalili he ’ipi bendi
         Ugerasa be ndē.
         27 Ujeso a fem lè he ’inong fem-fem kpee ha ungikye angwu a maa be lè he lifung-ushu,
         ikeb ibibi i ma yi ha ahe. Ungikye umen i a maa tan uten-ibong ’i gbe ’igbe, u ndē
         he ushu ye. A maa nda᷆ he ’ipi akwun à yi a kpamm.
         28 A nde Ujeso, a kung kùng kangg, u tim anung he itang kong ikaa-ikaa le: "Ujeso, Unwaa
         Unim angwu ù yi lè ikeb puu, wo la sha-m ná a? Mi tim-a anung le wò ke-m ’ingie ye."
         29 (Ungikye ana a ma kong ashin le bwo Ujeso a ma de ikeb ibibi le ì fem lè ha ahe a.)
         Ikeb ibibi ana i maa kwa he mbee ’unyong. Mà na be maa fe-e lifung he abee lè ashishilika
         he abwo hè be bè kang he or, a maa shwia tang āngi. Ikeb ibibi ana i sha he u geb
         tya he libeb.
         30 Ujeso a bii he le be ko he le ana? A fan Ujeso le be ko he le ’ugii likorye ikeb
         ibibi gbamm ì yi ha ahe.
         31 I tim Ujeso anung le, ù ndō āngi gye he libell angi li faa lè likel a ye.
         32 Ikagbo gbamm i ma yi há he ’igugo kpee-kpee, i tan za᷆. Ikeb ibibi ana i tim Ujeso
         anung le ù tyang āngi ì lè ngwee ikagbo anyina. A bong.
         33 Ikeb ibibi anyina i fem lè ha ungikye anwuna lè ngwee ikagbo. Ikagbo ana i buu gbe
         lè mbu hwō fe he umbwo.
         34 Bendi abe be maa kang ikagbo be nde a᷆shi ’i shi, be buu gye he lifung-ushu lè ìtiá
         lè bun gbe lè shi de bendi.
         35 Bendi be gye há le be la nda a᷆shi ’i shi. Be be hwaa lè Ujeso, be nde ungikye umen
         angwu ikeb ibibi i ma fem lè ha ahe ana ù yi kwu gwaa ha Ujeso. A fel fe inditen,
         u shi lè ugim. Puu ubell be ma fel he ’ushell.
         36 Bendi abe be ma yi nya nde ashi ’i shi be ma bun de bende-bell ná ungikye anwuna
         a mbee.
         37 Le bwo befe puu be maa shell kangg, be de Ujeso le ù gbe lè há. Ujeso a lè ngwee
         he ’inong lishor he-e ù ndo gye.
         38 Ungikye angwu ikeb ibibi i ma fem lè ha ahe ana a tim Ujeso anung le ù tyang he ù
         gye utung ha ahe. Ujeso a swan, u de-e le:
         39 "Tem gye he ushaale lè de bendi ashi Unim a shi ka-a." Ungikye anwuna a bo lè tan
         mbee lishi anyina puu bun de bendi ashi Ujeso a shi ke-e.
         40 Nyong Ujeso a lè wu he igbindi umbwo angwell, bendi be ma kpe-e igor-igor, likorye
         be ma yi kwu be᷆ nyóng he inyong.
         41 Ungikye angwu be᷆ ko le Ujaares a be lè hell. A ma yi ukaandi a he ushom angwu Ijuus
         ı᷆ kwu liwu. A be tim anung he itang tim Ujeso anung le ù gye ha ahe ushaale,
         42 likorye unwaa-ma ungingye nya ken u la hwa᷆. Unwaa umen i ù yi aze lihwo lè ngi afee.
         Ujeso a gbe, u ndo há. Nya a na a maa te lè ’ukwo, bendi be maa kin ’ukwo tya nyii
         he indi hen indi hen.
         43 Ungingye ususo a ma yi há he liwu angwu a ma wu anung kpamm lè wu he aze lihwo lè
         ngi afee. A ban únde uma puu ke bendi-usi, ukpor undi ken or, usi uma a ma nyin he
         ye.
         44 Ungingye ana a tan tel Ujeso há he liwu bendi. A kung ’ubwo tyua he he ungwu aliga.
         Anung ama a tang nya ’ukwo-ukwo.
         45 Ujeso a kung bii le: "Ayang a tyua mi abwo?" Undi-undi a de le ufe a ye. Ipita a
         kung de-e le: "Ukaandi, bendi be sho fa-a kel-kel, bè yii nyii-a."
         46 Ujeso a kung de le: "Undi a tyua mi ’ubwo, likorye mi ngye le ikeb í yi gbe lè ha
         ami."
         47 Ungingye umen ana a nde le a tem ndyell āshi mbee ye, u fel tung for-for. A be tim
         anung he itang he ’ushu Ujeso. He ashi bendi puu, a de Ujeso atan-lengi angwu a tyua
         he abwo lè ’itaa ashi a mbee nya ’ukwo-ukwo.
         48 Ujeso a kung de-e le: "Unwaa-gi, abongale ugang a shi-a wo mbee. Gye lè ’ukwun."
         49 Nya a na Ujeso a maa so-i kong ashin, undi a be lè he ’ipi ukaandi anwuna be de ukaandi
         umen ana le unwaa-ma a hwō. Ù tem fem Atyetyan ’ushun ye.
         50 Ujeso a gyo a᷆shi be kong, a de Ujaares le ù shī shell ye. Ù kee-kee fe lityam he
         ahe, mà unwaa-ma u mbee.
         51 Be lè wu há he ushaale úkaandi umen i, Ujeso a bong le bendi bè te utung ha ahe he
         afee ushom yam-yam ye, a kee-kee bong le Ipita lè Ujon lè Ujems lè ātyām unwaa lè
         anam bè te.
         52 Bendi puu abe be ma yi há be maa kya kung agelibe. Ujeso a de be le bè shī ki ye.
         Unwaa anwun a hwō ihwo ye, a mbu ’unde a.
         53 Befe puu be maa fel gwee he likorye be ngye dangg le a hwō ihwo.
         54 Ujeso a gye lè be he afee, a kung ’ubwo kwu-e he ’ubwo de-e le: "Unwaa-gi, bo ’inaa."
         55 Unwaa ana a tem wum, nya ’ukwo-ukwo a kung bo ’inaa. Ujeso a tye be uten le bè ke
         unwaa umen ana lizi he-e ù zi.
         56 Ki ma kwu átyám lè anam he ’uhwo kangg, ukpor Ujeso a de be le bè de undi ashi ’i
         shi ye.

1 Ujeso a ko bendi-utung bema abe lihwo lè be befee be he ’iteng ken. U ke be ikeb
         le bè ndō ikeb ibibi le ha bendi, be mbee bendi-angmam.
         2 A hà som ābe le bè lè tan bun de bendi le Unim u ndo fem Kusu ’uma he igye, be mbeē
         bendi lè he angmam.
         3 Ujeso a de be le: "Mà kwu ’iwom gye há ye. Mà kung utyuu or, ngwu mà faa ibam or,
         ngwu lizi or, ngwu únde or ye. Mà te lè aliga afee ye.
         4 He ’iteng ’iyang-yang ashi ma gye, mà kwu he ushu undi angwu a kpe men kpamm ma gbe
         gbe lè há he lishi limen ana.
         5 He ’iteng ’iyang-yang ashi ma te bendi be kpe men ye, mà gbe lè há he lishi limen
         ana shell ’umbulmbul lè ha amen abee wu he itang hè ’ì tyung ābe ’ibibi ashi be shi."
         6 Be bo lè tan he lishi liyang-yang bun ’isom ’inunung gbe lè Ujeso, be mbee bendi.
         7 Nyong Uherod, usu Ugalili, a gyo gbe lè biwom puu abi bi maa shi, a maa fel tyāng
         gba lè bi, likorye bendi besuso be ma de le Ujon angwu u᷆ kib bendi he umbwo a tem
         wum lè he lihwu.
         8 Besuso be de le Ilaja na᷅ a tem be. Besuso be de le undi angwu a maa tye ugie ’isom
         Unim na᷅ a tem wum lè he lihwu.
         9 Uherod a kung kong ha ahe lityam le: "Mi ma kong, be gwu Ujon tang lìshī. Ayang ù
         hà yi ungikye angwu mı᷆ gyo gbe lè he i?" U fel kee ’ukwo ahwu u᷆ nde Ujeso.
         10 Bendi-utung Ujeso abe a ma som gye he igye be tem be de-e biwom puu abi be shi. A
         kpe be gye lè be he ’ipi ashi ’ì yi gwaa he lishi angi be᷆ ko le Besaida, befe-befe
         be lè kwu há.
         11 Nyong bendi be gyo ashin, be ti kwuo pwom he. A kpe be, u bun de be le Unim u ndo
         fem Kusu ’uma he igye. U mbee àbe be ma yi gogo ye.
         12 Libwee li ndo ngwee, bendi-utung bema abe lihwo lè be befee be be hwaa lè he de-e
         le ù de bendi le bè ndo gye he ishaale lè ìtiá angi ì yi kpee-kpee hè be bè kee lizi
         lè ’iteng ashi be᷆ ndē, likorye undi a ndē he ’iteng ashina ye.
         13 Ujeso a kung de be le: "Men-agyang mà ke be ashi be᷆ zī." Be de-e le: "Lì kee-kee
         yi lè bíkém ibred bidyong lè ìkwǎn ifee a. Wo kee le lì lè ndyebb lizi be ke ’igegang
         liwu bendi ashin a?"
         14 (Bengikye befe-befe be maa mbee asi lisi ’ugbe lihwo lè ’ugbe afee.) Ujeso a de bendi-utung
         bema le bè de bendi bè be kwu ko he akwu-akwu. Likwu-likwu lì kwu bendi asi afee lè
         be lihwo.
         15 Be kpe be kwu ko he akwu-akwu.
         16 Ujeso a kung bíkém ibred bidyong lè ìkwǎn ifee ana kwu he ’ubwo, nde àshì gye he
         lifung-atabe, u pee Unim. A kung āngi bun ibun ibun ke bendi-utung bema le bè kpe
         ke bendi.
         17 Befe puu be ma zī gwul. Bendi-utung Ujeso be kung gbong bigem abe be zī bi teng.
         Bi sho bitetel lihwo lè bi bifee.
         18 He liti ken Ujeso a maa kong ha Unim ututeb. Bendi-utung bema be be hwaa lè he. A
         hà kung bii ābe le: "Bendi be kong le mì yi ayang a?"
         19 Be fan he le: "Bendi besuso be da le wò yi Ujon angwu a maa kib bendi he umbwo a,
         besuso be de le wò yi Ilaja a, besuso be de le undi angwu leěti a maa tye ugie ’isom
         Unim na᷅ a tem wum lè he lihwu."
         20 A kung bii ābe le: "Men ufe ma hà gim le mì yi ayang a?" Ipita a fan le: Wo-ò yi
         Ukristi a." (Ukristi na᷅ Unim a kyebb le u ba som ba he igye anyin le ù kwu Undi-likpan.)
         21 Ujeso a tye be uten le bè de undi áshi ye.
         22 A mbee de be le: "Kì yi kpe-kpe le mi Unwaa Undigye, mì be kpe ’ingie kangg, bekaandi
         abe he ’ubong lè abe be᷆ shang Unim lè abe be᷆ hwua bendi Iten be be zob mi. Be ba
         gwa-m, ukpor mi ba tem wum lè he lihwu he liti angi lekie."
         23 A hà kung de be befe puu le: "Undi uyang-yang angwu a kee le u pwom mi ù zob ’uhwo-ma.
         Ù bong lihwu kung ’ikpakpaa ’ima ashi be᷆ be maa he bee so, pwom mi mbee ati.
         24 Undi angwu a kee le u kpan lishi lima, hà a nim lè ’uhwo-ma; undi angwu a bong lihwu
         he ’uhwo ahwu ’ugi na᷅ u᷆ be kwu lè likpan.
         25 Kibang lifem angi lì yi ke undigye le ù kwu lè biwom puu he igye anyin, ukpor u nim
         ’ūnyōng ’uma?
         26 Undi angwu ishwia ı᷆ shi-e lè mi lè igie igi na᷅ ishwia ı᷆ be shi-m mi Unwaa Undigye
         lè he he ’unyong ahwu mı᷆ be be lè ikeb ityan, bel lè Atyagi lè angi idengell ima.
         27 Mi da amen ’igyang le, men besuso abe ma naa i ma ba hwa᷆ ye kpamm ma gbe nde Unim
         u fel Usu mbee bipi puu."
         28 Ki zī ati mbee adyong-ikie ná Ujeso a kong ashin, a kpe Ipita lè Ujon lè Ujems gye
         lè be he ukwell le u la kong ha Unim.
         29 Nya a na a maa kong ha Unim, kushu ’uma ’u gie. Bihwom bima bi fel bifung-bifung
         kpeladada. Bi fel tim he ashi ngyal-ngyal-ngyal.
         30 Bendi befee be kung fem nya imbul-imbul be kong ha ahe. Be ma yi Umosis befe lè Ilaja
         a.
         31 Be be lè ataale angwu lè he lifung-atabe, be kong ha Ujeso gbe lè ’itaa u ndo be
         shi ugim Unim gbe he ahwēle he Ujeruselem.
         32 Ipita befe lè bende-ma be nim ’unde tebe, ukpor be wum nde ataale Ujeso lè bendi
         befee abe be ma yi utung ha ahe.
         33 Nya a na bendi abena be maa ndo gbe tyang Ujeso, Ipita a kung de-e le: "Ukaandi,
         kiteng ashin ’i ngbebb ashi lı᷆ ngyor kwu i. Tyang li lì kaa bebuu bekie, kugang ken,
         Umosis ken, Ilaja ken." (A ngye ashi a kong ana ye gbangg.)
         34 Nya a na a maa so-i kong ashin, kibu ’i be lè he ’usi, be shī baa Ujeso kpemm. Baa
         Ipita be fel shell.
         35 Be gyo lingmam Unim lè há he ’ibu ana le: "Anwun na᷅ ù yi Unwaa-gi angwu mi waa som.
         Mà dang ’utyung gyo he."
         36 Be gyo lingmam puu, Ujeso a fel ututeb. He ’unyong ’umen ana bendi-utung Ujeso be
         fan gbe lè shi ye. Be de undi ’iwom ken or ashi be nde ye.
         37 Ashi a taa, be shul lè há he ukwell. Bendi gbamm be be kpee lè Ujeso.
         38 Ungikye ken lè há he liwu a kung gaa le: "Ukaandi, mi tim-a anung le wò nde unwaa-gi.
         Mì kee-kee yi lè ufe-ufe a!
         39 Ikeb ibibi i kwa he, u gaa kangg. Ikeb ibibi ana i hà shi-e u mbu he itang fel tim
         gbel, u zi bihwu he ungwu. I do he gba ’igbe kangg, i shwie tyang he ye.
         40 Mi tim bendi-utung begang anung le bè ndō ikeb imen i, ukpor be ndō āngi mbee ye."
         41 Ujeso a kung fan le: "Men bendi-umbeb, mì kwu utung ha amen lè ’igbe ná a, ma hà
         fe lityam ha ami? Ma kee le mì ngib lityam lè men lè ’igbe ná a?" A hà kung de ungikye
         ana le ù be lè unwaa-ma hwaa lè he.
         42 He ’unyong ahwu unwaa umen ana a maa nde àshì gye hwaa lè Ujeso, ikeb ana i shi-e
         a mbu he itang, u tim gbel. Ujeso a gaa fe ikeb ibibi ana le ì fem lè ha ahe, u mbee
         unwaa tem lè he ke atyam.
         43 Ki ma kwu bendi abena puu he ’uhwo gbe lè ikeb ikaandi Unim. He ’unyong ahwu ’i maa
         so-i kwu ābe he ’uhwo gbe lè biwom puu abi Ujeso a maa shi, Ujeso a de bendi-utung
         bema le,
         44 bè naa lityam lè ashi u la de be i ye. Undi u ba kwu-e ufe Unwaa Undigye, fe bendigye
         he abwo.
         45 Ashi a kong, ki nung ābe ye. Unim a ndyell āshi lè ha abe teng ’i nung ābe. Be maa
         shell ná bè bii he gbe lè shi.
         46 Bendi-utung Ujeso be keb be kin ’ukaandi lè bende gbe lè undi angwu a dyam hwò he
         liwu libell.
         47 Ujeso a ma ngye ashi be maa gim, a hà kpe unwani be naa ha ahe ufaa.
         48 A kung de be le: "Undi angwu a kpe unwaa anwun he lizen ligi, hà a kpe i-mi a. Undi
         angwu a kpe-m, hà a kpe Ada angwu a som mi a. Undi angwu a zen hwò puu he liwu līme᷅n
         na᷅ ù yi ukaandi."
         49 Ujon a de Ujeso le: "Ukaandi, lí yi ndè undi-iso u ndō ikeb ibibi he lizen ligang.
         Li swan le ù ndō āngi ye, likorye ù yi he liwu lityan a ye."
         50 Ujeso a de be befe lè bendi-utung bema abe be teng le: "Mà swan he ye. Undi angwu
         ù yi linaa ha amen ye, ù yi ke men a."
         51 He ’unyong ahwu ’i ma fel kpee-kpee le Ujeso u ndo gya he lifung-atabe, a shi ugim
         le hang a gye he Ujeruselem.
         52 A som bebwaa-isom bema gbe ’ushu. Be gye he lishi ’ubong Usameria le be la kam biwom
         ndor he.
         53 Ukpor bendi abe há be bong kpe-e ye, likorye be ngye dangg le u gya he Ujeruselem
         a.
         54 Ujems lè Ujon abe bè yi bendi-utung Ujeso be gyo a᷆shi ’i shi, be bii he le: "Ukaandi,
         wo kee le lì ko Unim he-e ù som ’ìndē lè he lifung-atabe be shī gwu ābe a?"
         55 Ujeso a bel àshì nde be, u swan fe be he abwo.
         56 Be kung gbe ndo he lishi lisuso.
         57 Be gbe be gya lè ’ukwo. Ungikye ususo a be de Ujeso le: "Mi kee le mi pwom-a gya
         he ’iteng ’iyang-yang ashi wo᷆ gye."
         58 Ujeso a kung de-e le: "Ífé ì yi lè abell angi ı᷆ ndē, linyun li shi lè agwu, ukpor
         mi Unwaa Undigye mì yi lè ’iteng ashi mı᷆ ndē gbam mbu ’unde ye."
         59 A de undi-iso le ù pwom he. Angwu há a de-e le: "Ukaandi, ndor mi lè ngi atyagi mà
         ukpong."
         60 Ujeso a fan he le: "Tyang akwom à ngi akwom abell. Wo-o gye lè bun de bendi le Unim
         u ndo fem Kusu ’uma he igye."
         61 Angwu ken a de-e le: "Ukaandi, mi-i pwom-a, ukpor ndor mi lè de bendi begi le ishu
         ì so mà ukpong."
         62 Ujeso a fan he le: "He aki ashele, undi uyang-yang angwu a kung ’igbor aki kwu he
         ’ubwo, u tem fel nde gye he item a gbungg, hà ù yi lè lifem ke Kusu Unim ye."

1 Ujeso a hà waa bendi asi akie lè bendi lihwo lè be befee. A som ābe gye he igye he
         befee he befee le bè lè bun gye he biteng abi ufe-gyang u ndo gye.
         2 A de be le: "Agbudyu a go, ukpor bendi abe be᷆ fem be go ye. Mà kong ha ugyang ùtiá
         le ù som bendi aki gbamm hè be bè fem agbudyu.
         3 Mà ndo te. Mi som amen le mà te lè kwu ná inwaa ítiā ı᷆ kwu he liwu inyia ibibi."
         4 U mbee de be le: "Mà kung ibam unde or, ngwu ibam lizi or, ngwu ikwob abee or ye.
         Mà naa kong lè undi he ’ukwo ye.
         5 Ushom uyang-yang angwu ma gye, mà kpi ’ikwu de bendi abe he ushom angwu há le: ’Unim
         ù ke men ’ukwun.’
         6 Gbe undi angwu ’i ngbebb he lè ’ukwun ù yi há, kukwun ’umen i ’ù ngyor kwu nya. Ukpor
         gbe ná a ye, be tem kwu lè ’ukwun ye.
         7 Mà kwu há he ushom umen angwu bendi be kpe men ana kpamm, mà zī lizi liyang-yang
         angi be ke men, likorye undi aki a kpè le u za᷆ he ’ingie ’ima. Mà tan zī lizi or,
         ngwu mà tan ndē mbee ishom ye, ma kwu he ushom ken.
         8 Kubong ’uyang-yang ahwu ma gye, bendi be kpe men, mà zī lizi angi be ke men.
         9 Mà mbeē bendi-angmam nya he ’ubong ’umen ana. Mà bun de bendi nya le baale be᷆ ndè
         ná Unim u᷆ fem Kusu ’uma he igye.
         10 Ukpor ’ubong ’uyang-yang ahwu ma te, bendi be kpe men ye, mà gbe lè há gye he ushokwo,
         ma de be le,
         11 ’Mà ’umbulmbul lè ha ’ubong ahwu ’u bee amen he abee, ma shell āhwu wu ābe he itang
         hè ’ì tyung ushe ubibi ke be. Ukpor mà shi ābe bè ngye le bè yi lè libwo angi be᷆
         nde ná Unim u᷆ shi biwom tyung ikeb Kusu ’uma.’ "
         12 Ujeso a kung de le: "Mà ngye le he Liti angi Unim u᷆ be tang bendi puu ushe, kingie
         ’ubong ’umen ana ’i ba dyam hwà ashi ’ubong Usodem."
         13 Ujeso a mbee de le: "Ki ba kwa ’ibibi ka amen, bendi abe he Ukorazin lè abe he Besaida.
         Mì shi bikwele-uhwo he Utaya lè Usaidon ná mi shi ha amen ’ubong nyin hang bendi abe
         há be kwu ko fe akpen, kwuo atyung kem wu ’uhwo-bell leěti hè ’ì tyung le be bel àtyám
         lè he biban bibell.
         14 He atan-lengi anwun, he Liti angi Unim u᷆ be tang bendi puu ushe u ba nda Utaya lè
         Usaidon beshi hwà amen.
         15 Men bendi Ukapanyam befe, ma kong le Unim u ba kung amen gya he ’usi-usi a? Dia!
         U ba keb amen gya há he itang gungg."
         16 Ujeso a de bendi-utung bema le: "Undi angwu a dang ’utyung gyo amen, hà a gyo i-mi
         a; undi angwu a swan amen, hà a swan i-mi a. Undi angwu a swan mi, hà a swan Ada angwu
         a som mi a."
         17 Ki gbe ’igbe, bendi bemen asi akie lè be lihwo lè be befee ana be tem be lè igor.
         Be de Ujeso le: "Ukaandi, ikeb ibibi or i ke li ife he ’unyong ahwu li ko lizen ligang."
         18 Ujeso a de be le: "Mí yi ndè Usetan, usu bibibi, a mbu lè he lifung-atabe imbul-imbul
         ná ’indeb-nwaa ’ı᷆ ndeb nà.
         19 Nde le ’i nung amen le mi ke men ikeb le mà tem ìshiı᷅ lè ìnòng abee, ma hwò Usetan,
         undi-linaa ūme᷅n, ukpor ’iwom ’ì do amen ye gbangg?
         20 Mà gor le bwo ikeb ibibi i ke men ife a ye, ukpor mà gor le bwo be fee azen āme᷅n
         fe he ’ushia he lifung-atabe a."
         21 Nya he ’unyong ’umen ana Ukatia Kunyong Unim a ma shi Ujeso a fel lè igor kangg.
         Ujeso a hà de le: "Atyagi angwu ù yi lè lifung-atabe lè igye, mi pee-a ná wo kung
         biwom abi wo ndyell lè ha bendi abe be bi lishi lè abe be ngye biwom tyung bendi abe
         be ngye ’iwom ye. Atyagi, ki ngbebb-a wo-gyang le wò shi ashin."
         22 A hà de be le: "Atyagi a ke-m biwom puu. Kì yi lè undi angwu a ngye-m mi Unwaa-ma
         dangg fem Atyagi tyang ye; ki shi lè undi angwu a ngye Atyagi dangg fem i-mi Unwaa-ma,
         lè bendi abe mi kee le mi tyung ābe áhe tyang ye."
         23 Ujeso a bel àshì nde bendi-utung bema, u nyia de be le: "Liti li ngbebb amen ná ma
         nde biwom abi ma᷆ nde i.
         24 Mà ngye le bendi abe be᷆ tye ugie ’isom Unim gbamm lè besu gbamm be maa kee le hang
         be nde abi ma᷆ nde i, be mbee gyo a᷆bi ma᷆ gyo i, ukpor be maa nda or, ngwu bè gyo
         or ye."
         25 Undi ken angwu u᷆ hwua bendi Iten a bo be he ’ushu he-e ù kung Ujeso lè he ’usi gyo
         a᷆shi u᷆ kong. A bii Ujeso le: "Ukaandi, mì shi ná a, mî kwu lè likpan angi lı᷆ ngyor
         igye kpamm?"
         26 Ujeso a bii he le ’ibang be fee he ’ushia Iten Unim? Kibang a bo lè há?
         27 Ungikye ana a kung fan le: "Be fee le, ’Kì nyin-a lè Atia Unim lè lityam ligang puu,
         lè ’ūnyōng ’ugang puu, lè ikeb igang puu, lè ugim ugang puu. Ki mbee nyin-a lè unde-gang
         ná ’i nyin-a lè ’uhwo-gang.’ "
         28 Ujeso a de-e le: "Wo fan ’ì yi dell-dell. Shi ná, mà wo kwa lè likpan ’unyong."
         29 Ungikye anwuna a ma kee le u kong ngbebb ’uhwo-ma he ashi. A hà kung bii Ujeso le:
         "Ayang ù hà yi unde-gi?"
         30 Ujeso a fan he le: "Ungikye ken a ma bo lè he Ujeruselem, u nda àshì gya he Ujeriko.
         A be mbu fe bezi he abwo he ’ukwo. Be kwu-e, kpam do kangg, be waa kúng he bihwom
         lè he ’uhwo, kwu kpe-e biwom abi a ma yi lè bi puu. Be kpam he teng he lihwu-lihwu
         buu gbe.
         31 Nya a na a ma yi tyang há he ’ukwo, undi angwu u᷆ shang Unim a be gbe há. A nde-e.
         A lè baà gbe he ’igie ’ukwo ashell.
         32 Nya ’itaa ken undi angwu ù yi he ’ikwu-lihwan ashi be᷆ ko le Ulibai a mbee be wu
         há. A lè naa nde ungikye anwuna. A mbee lè baà gbe he ’igie ’ukwo ashell.
         33 Ungikye ususo angwu a maa be lè he Usameria a hà be gbe he ’ukwo ’umen ana. A nde-e
         ù yi tyang há he ’ukwo. Beshi be shi-e lè he.
         34 A lè hwaa lè he. A kung ’utyuo to he bibaa, u tyua he ábi behwu, u kung ileyi bua
         he ábi. A kung he pwom he ’ukaa inyia ’uma gye lè he he ushom angwu be᷆ kpē begaandi
         ndor, u mbee ndè gbe lè he há.
         35 He ashi a taa, a kung ikwudi lihwo lè ke ugyang ushom. A de-e le ù nde gbe-e lè he
         hen. Gbe a ban ’iwom he ’uhwo ungikye anwun gbe gyong únde angwu a ke-e ana, u tem,
         mà u ka he."
         36 Ujeso a hà fe ityang anyin lishi le: "He bendi bekie abena, ayang angwu wo gim le
         a ma yi unde-ma?"
         37 Undi angwu u᷆ hwua bendi Iten ana a fan Ujeso le undi angwu beshi be ma shi-e lè
         he a. Ujeso a de-e le ufe or titi ù lè shi nya a na ungikye anwuna a ma shi.
         38 Nya a na Ujeso befe lè bendi-utung bema be maa te lè ’ukwo, be lè fel he lishi ’ubong
         angi ungingye angwu be᷆ ko le Umata a ma kpe-e ha ahe ushu.
         39 A ma yi lè ungwende ungingye angwu be᷆ ko le Umeri. Umeri a ma kwu Ujeso he ’ushu,
         u gyo a᷆shi u᷆ hwua.
         40 Umata a maa waa ufung gba lè ’ugaa ahwu ’ù yi le ù shi. A be hwaa lè Ujeso de-e le:
         "Atyagi, ki ngbebb-a ná unwandagi a gbe tyang mi le mì shi lizi ututeb a? Hā de-e
         le ù be kpell mi."
         41 Atyetyan Ujeso a kung de-e le: "Unwaa-gi Umata, ki ngie-a likorye wo waa ufung gba
         lè biwom abin puu,
         42 ukpor ’iwom ken na᷅ ’ì yi ’indee-indee. Umeri na᷅ a waa ’iwom ’imen ashi ’i ngbebb
         i. Undi ù hà ndo kpa he áshi ye."

1 He liti ken Ujeso a maa kong ha Unim he ’iteng ’isuso. A kong ha Unim puu, undi-utung
         uma ken a kung de-e le: "Ukaandi, hwua li bel or ná lì kong ha Unim ná Ujon a hwua
         bendi-utung bema."
         2 Ujeso a de be le: "Nyong ma᷆ kong ha Unim, mà kong ’itel i: ’Atyetyan Unim, Ipee
         ì kwu ke lizen ligang; Bendi bè hà kpa-a ná Usu.
         3 Ke li lizi angi lı᷆ zi he liti-liti.
         4 Tyang biban bityan ke li, ná bel li tyang ke bendi abe be shi ban li. Tyang li lì
         mbu he ugilale ye.’ "
         5 A mbee de bendi-utung bema le: "Kí yi yi le undi ken lè he liwu līme᷅n ú nya la hwaa
         lè udim-ma lè ’ididyan ’usu da he le: ’Udim-gi, pwee mi bíkém ibred bikie.
         6 Udim-gi angwu u᷆ gye litan, a bel gbe ha ami nyin. Mì yi lè ashi mì ke-e ye.’
         7 Udim-ma angwu há u nya da he lè há afee le: ’Shī fem mi ’ushun ye, mi ngib lishi
         mà, bel lè bebwaa-gi li ngwee, mì nem bo le mi ka-a ’iwom ye’ a?
         8 Mà ngye le ’ì kwu-e le ù bo ke-e ibred he ’uhwo ’udim ’ubell ye or, u bo ka he ’iwom
         ashi a kee likorye ishwia i shi-e ná u᷆ bii he nya nya nya ye.
         9 He atan-lengi anwun mi-i de men le, kiwom ashi ’i fong amen, mà bii, mà ma kpa āshi;
         mà kee, mà ma nda āshi; mà kem abwo he lishi, mà Unim u buu amen ángi.
         10 Undi uyang-yang angwu a bii ’iwom, u kpa āshi; angwu a kee ’iwom, u nde shi; angwu
         a kem abwo he lishi, Unim u buu he ángi.
         11 Men betyam bebwaa, ayang he liwu līme᷅n ù nya kwu ùshiı᷅ ke unwaa-ma, gbe a bii he
         ùkwǎn? Hà u kwa ùnòng a ka he, gbe a bii he liti ukwuo?
         13 Men abe ma ban i, má ngye le ma ka bebwaa-men biwom binunung teng-teng lè Atyamen
         angwu he lifung-atabe a? Ufe u ba kung Ukatia Kunyong uma ka bendi abe be bii he."
         14 Ujeso a ndō undi ikeb ibibi angi i kwom he umbell, undi angwu há a keb likong akongale.
         Ki kwu bendi abe bè yi há he ’uhwo kangg.
         15 Bendi besuso be de le Ubielzebul angwu ù yi usu bibibi na᷅ u᷆ ke-e ikeb le ù ndō
         āngi.
         16 Besuso be kee le be gil Ujeso. Be hà be de-e le ù shi ’ikwele-uhwo tyung ābe hè be
         bè ngye le Unim na᷅ a som he.
         17 Ujeso a ngye igim ibell, a hà de be le: "Kubong ahwu ’u tang he abwo keb andoale
         ha bende ’ù hà ndo naa ye. Kikwu-lihwan ashi ’i tang he abwo keb andoale ’i naa ye.
         18 Fe gbe bendi Usetan be tang he abwo be fel ndo ha bende, be ba naa ná a? Nyong ’ì
         yi nyin, ma de le mi ndō ikeb ibibi le bwo Ubielzebul a ke-m ikeb a.
         19 Gbe ’ì yi le ufe na᷅ u᷆ ke-m ikeb le mì ndō āngi, bendi bēme᷅n befe be ndō āngi ná
         a? Bendi bēme᷅n be tyung le ma mbeb.
         20 Bwo ’ì yi le mi ndō ikeb ibibi gbe he ikeb Unim, ki nung amen le ikeb Kusu Unim i
         fel he liwu līme᷅n.
         21 "Gbe undi angwu ù yi lè ikeb a kam biwom bedye kwu, u᷆ kang ushaale uma, biwom bima
         bi nim ye.
         22 Gbe undi angwu ù yi lè ikeb hwo-e a kwu-e, u hwo-e, u kpa kung he biwom bedye abi
         a fe lityam ha abi, u zī ’ute kung biwom bima lè hwua ke bema bendi.
         23 Undi angwu ù yi utung ha ami ye, ù yi linaa ha ami; undi angwu u᷆ kpell mi kam ikam
         ye, u peb ipeb."
         24 Ujeso a mbee de be le: "He ’unyong ahwu ikeb ibibi i fem lè ha undi, i la tan mbee
         libeb kee ’iteng ashi ì kwu sho ’unyong. Gbe i nde ye, i tem kong ha ’uhwo-ngi le:
         ’Mi ba tem gya he ’ipi mi ma be.’
         25 Gbe i tem lè nde ’ipi ’imen ana ’ì yi ’itaa-itaa, bigbor bi shi ndor he ’iteng ábi,
         26 i hà tem la ba lè ikeb ibibi idyong-ifee angi i ban hwò a᷆ngi igyang. Be be fel ha
         undi umen ana, be shi-e u fel ban hwò ’itaa a ma yi lè he ukpi-ikwu."
         27 Ujeso a kong ashin kong-kong, ungingye ususo a kung kong de-e lè há he liwu le: "Ungingye
         angwu a hwan-a, u kwob-a, ù yi lè igor kangg."
         28 Ujeso a kung de-e le: "Undi angwu a gyo igie Unim, u ke ngi ife, ufe na᷅ ù yi lè
         igor igyang angyell."
         29 Nya a na bendi be maa sho fe Ujeso kel-kel, a gye ’ushu de be le: "Bendi abe ati
         anyin be fel bebibi atyuo. Be kee le be nda ’ikwele-uhwo ashi ’ı᷆ tyung le Unim na᷅
         a som mi, ukpor bè hà ndo nda ’isuso fem a᷆shi Ujona tyang ye.
         30 Nya a na Ujona a ma yi ’itaa ke bendi Uninibe, na᷅ mi Unwaa Undigye, mì yi ’itaa
         ke bendi abe ati anyin.
         31 He Liti angi Unim u᷆ be tang bendi ushe, usu ungingye angwu u᷆ be lè he Ushiba, u
         ba bo ’inaa nya, u ke bendi abe ati anyin libi likorye a ma tan lè he ’ubong ’uma
         ukong-ukong-ukong lè gyo biwom abi Usu Usolomon u᷆ hwua lè lishi abyele. Undi ususo
         ù yi nyin ’anaa-anaa i a dyam hwò Usolomon.
         32 He Liti limen ana, bendi Uninibe be ba bo ’inaa nya, be ke men libi likorye befe
         be ma tyang abwo lè biban bibell he ’unyong ahwu be ma gyo Ujona a bun igie Unim.
         Undi ususo ù yi nyin a dyam hwò Ujona."
         33 Ujeso a mbee de le: "Undi u gba ’imor-inde tem lè shi shā ndyell or, ngwu ù kung
         ’igbor shā āshi or ye. U kung āshi la ndor he ’usi he ’udyan ushom a, hè bendi abe
         be gye há he afee bè nde gboo.
         34 Atong-shi à yi nya a na ’imor-inde a ke inyiahwo. Gbe ashi āme᷅n à yi gelalala, inyiahwo
         īme᷅n puu i kwa lè ’ikung-gbo. Ukpor gbe ashi āme᷅n à yi anunung ye, inyiahwo īme᷅n
         puu i kwa he ’ifufebb.
         35 Mà nde le ’ikung-gbo ashi ’ì yi ha amen ’ì yi ’ifufebb a ye.
         36 Gbe inyiahwo īme᷅n puu ì yi he ’ikung-gbo teng ligwo ken or ye, hà inyiahwo īme᷅n
         puu i taa nya a na ’imor-inde ’ı᷆ taa kung gboo a."
         37 Ujeso a kong ashin puu, undi ken angwu ù yi he likwu Iferesis a ko he lizi. Ujeso
         a kung gbe ndo há lè kwu ko he-e ù ndo zī.
         38 Ki ma kwu angwu Iferesis he ’uhwo likorye a nde Ujeso a to abwo ná itel ibell ì yi
         mà ukpong u hà zī lizi ye.
         39 Atyetyan Ujeso a hà kung de-e le: "Men Iferesis ma to item igbaala lè indor, ukpor
         àtyám āme᷅n a sho lè bitaa bibibi atyetye-atyetye.
         40 Mà yi kpel ye. Unim angwu a shi item na᷅ a shi afee ye a?
         41 Mà kung àshi ma fe he igbaala lè indor lè ke bendi-likaa, mà bigbor puu bi fel bitaa-bitaa
         ná iten ityan ì yi.
         42 "Men bendi Iferesis, ki ba kwa ’ibibi ka amen. Biwom ná afufeb i or, gbe a hwaa,
         ma hwua āngi he biteng lihwo, ma ke Unim likwu ken, ukpor ma mor ’inunung ashele,
         ki nyin amen lè Unim ye. Mà shi bimen i puu, gia bisuso shì, tyang bisuso ye.
         43 "Men bendi Iferesis, ki ba kwa ’ibibi ka amen. Ki nyin amen lè bidem abi be kie ndor
         bekaandi bendi he ishom angi ma᷆ kwu liwu. Ki nyin amen le bendi bè kong lè men lè
         ife he ishokwo ’ate.
         44 Ki ba kwa ’ibibi ka amen. Mà yi nya a ná akwun angi bendi be᷆ tan gbe há he likwu,
         be ngye le akwun a ye a."
         45 Undi ken angwu u᷆ hwua bendi Iten a kung de-e le: "Ukaandi, ashi wo kong i, wo bia
         li bel or titi."
         46 Ujeso a kung fan le: "Eng, ki ba kwa ’ibibi ka amen or titi. Ma kwuo biwom swa bendi
         abi bi ngbe᷆bb gbe be gbe he akele ubell iten angi i go gbe be. Men-agyang ma tyua
         ’ubwo or há ye.
         47 Ki ba kwa ’ibibi ka amen. Ma tye akwun bendi abe be᷆ tye ugie ’isom Unim abe betiemen
         be ma gwu.
         48 Men-agyang ma tyung le ma bong le ashi betiemen be ma shi ’i ngbèbb. Befe be gwu
         bendi abe be᷆ tye ugie ’isom Unim, men ma tye akwun abell.
         49 He atan-lengi anwun Unim angwu a bi lishi a de le: ’Mi ba som bendi-isom begi hwaa
         lè bendi. Be ba gwa bendi-isom besuso, be ke besuso ’ingie.’
         50 Unim u ba ka bendi abe ati anyin ’ingie he ’uhwo bendi-isom bema abe be gwu kung
         lè he ’unyong ahwu a shi igye anyin, kung lè há ’unyong ahwu be gwu Ebell be wu he
         ’unyong ahwu be gwu Uzakaraya. Uzakaraya na᷅ be gwu he Ushom Unim he ’udyan ’imbe
         ashi be᷆ shang Unim lè ’ipo ashi be᷆ ndor ta-ta ke Unim. Bendi ati angi ’unyin be
         ba kpa ’ingie he ’uhwo ’ubell puu.
         52 "Men abe ma᷆ hwua bendi Iten, ki ba kwa ’ibibi ka amen. Ma waa kung ukukol angwu
         ù yi lingye igie Unim gbe he ahwuale iten he ’ukwo ahwu igie Unim ı᷆ ngwee bendi ye,
         i ngwee amen ye."
         53 A gbe lè há, bendi abe be᷆ hwua bendi Iten lè bendi Iferesis be fel ben he, be bii
         he bibibi gbe lè biwom gbamm,
         54 kaa hè be bè nde le ù kong ’iban à, hè be bè kwu-e.

1 Nya a na bendi asisilisi asisilisi be ma sho he ’iteng ken, be maa fel tem hwom bende,
         Ujeso a kpi ’ikwu de bendi-utung bema le: "Mà baa ’uhwo-men lè ha iyist Iferesis,
         mi kong ilam ibell a.
         2 Kiwom ’iyang-yang ashi be᷆ nyia shì, ki ba fem he igye. Kiwom ’iyang-yang ashi ’ì
         yi he ’undyell, bendi be ba ngya āshi.
         3 Kiwom ’iyang-yang ashi mā kong lè ’usu, be ba gyo āshi lè ishu. Kiwom ’iyang-yang
         ashi ma᷆ nyia kong he afee ’ipo, be ba gaa kong āshi he ’ugbo."
         4 Ujeso a mbee kong le: "Bedim-gi, bendi abe bè yi lè ikeb le be gwa agwo afe-afe,
         bè yi lè ikeb le be sha ’isuso mbee ye ana, mà shell ābe ye.
         5 Mî de men undi angwu ’ì yi le mà shell. Mà shell Unim angwu ù yi lè ikeb le gbe a
         gwu undi, u kung he fa he ’inde. Ufe na᷅ ’ì yi kpe-kpe le mà shell.
         6 Be ka lishishe lidyong ikobo ifee ye a? Mà na or, Unim u naa lityam tyang a᷆ngi ken
         or ye.
         7 Unim a bo ngye ’ugii igil he lishi līme᷅n ken-ken-ken. Mà shī shell ye. Undigye ken
         ù yi Unim he ’ukpo hwò lishishe gbamm."
         8 Ujeso a mbee de le: "Mi kee le mà ngye le undi uyang-yang angwu a kong de bendi gboo
         le ù yi ke-m mi Unwaa Undigye a, mi or mi ba sha he ná he ashi idengell Unim.
         9 Ukpor undi angwu a swan gboo le ù yi ke-m mi a ye, mi or mi ba swan he he ashi idengell
         Unim.
         10 Undi uyang-yang angwu a kong ban i-mi Unwaa Undigye, Unim u ba tyang ka he. Ukpor
         undi angwu a kong biwom bibibi gbe lè Ukatia Kunyong Unim, Unim u ba tyang ka he ye.
         11 "Gbe be te lè men he ishom angi be᷆ kwu liwu lè he ashi bekaandi lè besu abe he ’ubong,
         mà shī waa ufung gbe lè ’iwom ashi ma᷆ be kong lè ’itaa ma᷆ be maa ushe ye.
         12 Nya he ’unyong ’umen ana Ukatia Kunyong Unim u ba nong amen àshi mà kong."
         13 Undi ken lè há liwu ana a kung de Ujeso le: "Ukaandi, de unwandagi le ù hwua lishi
         atyetyan he-e ù ke-m ’igi."
         14 Ujeso a kung bii he le: "Angikye, ayang a ke-m ikeb le mì naa amen ikpe, mi mbee
         kung lishi atyamen hwua amen?"
         15 A kung de bendi abe be᷆ sho há le: "Mà baa ’uhwo-men lè he ashi abungale biwom bendi.
         Undi u kwa lè likpan ligyang angyell le bwo ù yi lè biwom gbamm a ye, mà u mbu ’ingbebb
         na ana or."
         16 Ujeso a kung ityang anyin bun de le: "Usu ’ingbebb ken a ma yi lè ùtiá angwu biwom
         bi mbu-e há kangg.
         17 U fel gim ugim le: ’Mì yi lè ’ipi ashi mı᷆ ndor azi agi ye. Mi ha᷅ ba ndor āngi kung
         a?
         18 Ashi mı᷆ be shi ’ì yi le mi tya abel agi anyin wa he itang, mî tye abel asuso angi
         a dyam kangg. Há na᷅ mı᷆ be ndor azi agi puu.
         19 Mi hà kung de ’uhwo-gi le, eng-heng, mi angwu liti li ngbebb, mi fel lè biwom gbamm
         abi mı᷆ be zī he aze gbamm angi a᷆ be lè he ’ushu. Ki fel ashi mì sho ’unyong, zī
         bizizi, ngwo bingwungwo, gor igor.’
         20 Unim a hà de-e le: ’Wo ’ikpel-ye undi, kusu ahwu ’unyin i mi kpa likpan ligang. Ayang
         ù ha᷅ be kung biwom abi wo kam ndor ’uhwo-gang nyin?’ "
         21 Ujeso a fe ityang anyin lishi le: "Kitaa ’imen na᷅ ’ı᷆ be shi fe bendi abe be᷆ kam
         biwom zwan ’uhwo-bell he igye i, be mbu ’ingbebb he ashi Unim ye."
         22 Ujeso a kung de bendi-utung bema le: "Ashin na᷅ ’ì yi atan-lengi angwu mı᷆ de men
         le ufung ù be men gbe lè lizi angi mà zī kwu bewum, ngwu gbe lè inditen angi mà fe
         ye.
         23 Likpan li dyam hwò lizi, agwo a dyam hwò inditen.
         24 Mà ndè linyun, li kwan ùtiá, ngwu lì fem ’iwom ye; lì yi lè libel ye. Unim na᷅ u᷆
         kwob āngi, ki shi le men mà yi he ’ukpo hwò linyun ibwan-ibwan.
         25 Ayang ù nya zī igye gbe gyong ati ama, le bwo u᷆ shell lihwu?
         26 Gbe men ma᷆ shi ’iwom ashi zangg nyin mbee ye, ’ibang a, ma᷆ be ufung gbe lè bisuso?
         27 Mà ndè ná abia a᷆ shi bibubo. A sha aki or, ngwu à tye inditen lè ’uhwo-ngi ye. Mi
         kee le mà ngye dangg le mà na Usolomon a ma mbu ’ingbebb ’indee-indee or, a ma bwee
         idem áshiá ha ’ubia ken or ye.
         28 Unim na᷅ u᷆ bwee abia. Abia angi a᷆ hwaa ashia ’unyin, te-te ’uhwo a fel angi be᷆
         ting āngi shī ’inde or, u bwee āngi teng-teng lè men a? Má fe lityam ha ahe gbungg
         ye.
         29 Mà shī waa ufung gbe lè ashi mà zī lè ashi mà ngwo ye.
         30 Kitaa i na᷅ bendi abe be bong ha Unim ye abe he igye anyin be᷆ kee biwom bimen i
         mbee ’unyong. Atyamen a ngye le ’i fong amen lè biwom bimen i.
         31 Ashi mà shi ’ì yi le mà ke Unim angwu ù yi Usu ūme᷅n ife, mà u kung biwom bimen i
         ka amen."
         32 "Bebwaa-gi, mà na ma go ye or, mà shell ye, likorye Unim Atyamen a nde shi ’i ngbebb
         he le ù shi amen mà fel besu he Kiteng-usu ’ima.
         33 "Mà kung biwom puu abi mà yi lè bi ndyebb zi, ma kung únde ábi ke bendi-likaa. Gbe
         ma shi ná, hà ma kam ibam angi ı᷆ kaa ye ndor ’uhwo-men, ma kam bingbebb bīme᷅n ndor
         he lifung-atabe he ’ipi bì hà ndo mbeè ye. Uzi ù hà ndo gya há, ngwu ikung ì zī ban
         ābi ye.
         34 He ’iteng ashi bingbebb bīme᷅n bì yi, há na᷅ àtyám āme᷅n a᷆ kwu titi."
         35 "Mà bua bibuale, mà gbe bimor-inde ndor, hè men mà kam nyong ’iwom ’iyang-yang ashi
         ’ı᷆ be.
         36 Mà kam kwu nya a na iboyi angi ı᷆ kwu be᷆ nyong atyabell lè he ’ipam libee. Gbe a
         be kem abwo he lishi, be buu he lishi nya ’ukwo-ukwo.
         37 Iboyi angi atyabell a be nde be be kam kwu há ashi nyong, be kwa lè igor. Atyabell
         u gie inditen, u de be be kwu ko, u shi ābe ’ugaa.
         38 Iboyi angi atyabell u᷆ be he ’ididyan ’usu or, he ashi liti or, u nde be be kam,
         hà be kwa lè igor.
         39 Mà ngye le ugyang ushom á yii ngya ’unyong ahwu uzi u᷆ be, hang u bong he le ù ngwee
         he ye.
         40 Men or mà nde le ma kam likorye mi Unwaa Undigye, mi ba ba he ’unyong ahwu ma ndor
         lishi ye a."
         41 Ipita a kung bii le: "Atyagi, wo bun ityang anyin de li bel-bel â, hà wo bun āngi
         de undi uyang-yang a?"
         42 Ujeso a fan he le: "Ayang ù yi ná undi aki angwu u᷆ shi aki lityam ken, u bi lishi?
         Angwu há na᷅ átyám u᷆ ke-e ikeb le ù nde gbe lè ushaale uma, u mbee hwua azi ke bendi
         aki abe be teng he ’unyong kpa-kpa.
         43 Undi umen i, gbe átyám a tem be nde-e u᷆ shi ashin, hà u kwa lè igor.
         44 Mi da amen ’igyang le ātyām undi umen i u ba ka he ikeb le ù fel nde gbe lè biwom
         bima a puu.
         45 Ukpor gbe undi umen ana a gim le, átyám a kwu há; u keb bende-ma bengikye or, bengingye
         or, ikwun akpamale, u zī bizizi, ngwo bingwungwo bwom,
         46 hà átyám u ba tya he imbul a. Átyám u kwa he ka he ’ingie kangg, hà som he he-e ù
         gye kpe ’ingie utung ha bendi abe be kpo utebb.
         47 "Undi aki angwu a ngye ashi atyam a kee he le ù shi, ukpor a shi āshi ye, be ba kpam
         he ikwun kangg.
         48 Ukpor undi aki angwu le bwo a ngye ’iwom ashi atyam a kee he le ù shi ye, a lè shi
         ’iwom ashi le bè kpam he, be ba kpam he ikwun zangg a. Gbe Unim a ke undi ’iwom ’i
         go, Unim u ndor lishi le undi angwu há u ka ’i go; gbe Unim a ke undi ’iwom ’i go
         kangg, u ndor lishi le undi angwu há u ka ’i go kangg titi."
         49 Ujeso a kong le: "Mi be le mî ting igye anyin ’inde a. Kanaa-anaa i mi fel da le,
         ayang a kpe le mi ting āshi mà or.
         50 Kì yi kpe-kpe le mì kpe ’ingie. Ki ba-m gben-gben kpamm mi gbe kpe shi ’i mbee.
         51 Ma kong le mi be lè ikwun a he igye anyin bee? Mi be lè ikwun a ye gbangg, mi be
         lè atangale he abwo a.
         52 Kung lè he ’unyong ahwun gye ’ushu bendi abe bè yi bedyong he ’ikwu-lihwan ’ibell
         be tang he abwo. Bendi abe bekie be tel abe befee, abe befee be tel abe bekie.
         53 Ātyām unwaa u tel unwaa-ma angwu ungikye, unwaa u tel atyam. Anam unwaa u tel unwaa-ma
         angwu ungingye, unwaa u tel anam. Anam-ushu u tel ungye unwaa-ma, ungye unwaa-ma u
         tel anam-ushu."
         54 Ujeso a mbee de bendi abe be sho há le: "Gbe ma᷆ ndè ’ibu ’ìshi lè he ’igie ashi
         libwee lı᷆ ngwee, ma da le umbwo u la ndor. U mà ndor ’igyang.
         55 Kunyong ahwu ’ufem ’u fel shi lè he ’igie ashi lè he ufaa, ma de le baale ubem u᷆
         tem. U mà tem ’igyang.
         56 Men bendi-ilam, ma nda itang lè ’usi, ma ngya àshi ’i ndo shi. Ki shi ná a, ma᷆ ngye
         a᷆shi ’unyong ahwun ’u ze ye?"
         57 "Ki shi ná a, men-agyang ma᷆ gim ’iwom ashi ’ì yi ’inunung ke men le mà shi ye?
         58 Gbe undi a ka-a ’ushia, wo kaa kangg ha-a à shi ikwun ha ahe mà ukpong ma hà wu há
         he ukoto. Gbe ná a ye, u kwa-a ta lè wo la ka umaa-ishe, umaa-ishe u kwa-a ke angwu
         idashanda, angwu idashanda u kwa-a lè fe he igaadye.
         59 Ngye le gbe wo gye igaadye, wo ba kwa há kpamm wo gbe hwee únde angwu be tang-a puu."

1 Nya he ’unyong ’umen ana bendi besuso be ma yi há abe be ma de Ujeso gbe lè bendi
         Ugalili abe Upalet a gwu he ’unyong ahwu be maa shang Unim.
         2 Ujeso a kung bii ābe le: "Ma kong le ashi le bwo be ma gwu ābe he ’ukwo ahwuna a,
         ki fel tyung le be maa sha biban hwà bendi Ugalili abe be teng bee?"
         3 A tem fan le: "Dia, ukpor gbe men ma bel àtyám lè he biban bīme᷅n ye, hà men puu
         ma hwa᷆ nya a na befe be hwō a.
         4 Hà bendi lihwo lè be bedyong-ikie abe he Usalom abe ushom angwu be᷆ kang ’ukye a
         ma mbu gwu befe? Ma kong le ashin ’i tyung le be sha biban hwà bendi puu abe be teng
         he Ujeruselem a?"
         5 U mbee tem lè shi fan le: "Dia, ukpor mà ngye le gbe ma bel àtyám lè he biban bīme᷅n
         ye, hà men puu ma ba hwa᷆ nya a na befe be hwō a."
         6 Ujeso a ma bun ityang anyin de be le: "Ungikye ususo a ma kwan ùkwán angwu befe be᷆
         ko le ufik ha ahe utia. A hà te le u la shun nda le a wum agbe à, a nde ye.
         7 A hà kung de undi angwu u᷆ nde gbe lè ùtiá uma le: ’Ki fel aze akie ná mı᷆ be hen
         he liten ukwan i le mi ba kee agbe ama, mi nde ye. Ging he. Ki shi ná a, ù yi naa
         nyin u᷆ kwuu ’ukwo?’
         8 Undi umen ana a hà kung de-e le: ’Ukaandi, tyang he ù mbee kwu nyin lize ken, mî
         kpi ùgbé fe-e kel-kel, mi kwuo itang ishi fe-e.
         9 Gbe uze a wum, hà ’i ngbebb; gbe a wum ye, mà mi ging he.’ "
         10 He liti uwell Ijuus ken Ujeso a maa hwua bendi he ushom angwu be᷆ kwu liwu.
         11 Ungingye ususo a ma yi há angwu ikeb ibibi i ma yi ha ahe. I ma shi-e a mbu lingmam
         aze lihwo lè ngi adyong-ikie. A ma keb, ù nem tan kpa-kpa mbee ye.
         12 Ujeso a nde-e, a kung ko de-e le: "Iye, wo mbee lè he lingmam ligang."
         13 A ndaa ’ubwo tyua he, ungingye ana a bo naa kpa-kpa nya ’ukwo-ukwo, u fel pee Unim.
         14 Ukaandi angwu u᷆ nde gbe lè ushom umen ana a fel he ingywo le Ujeso a mbee undi he
         liti uwell. Ukaandi umen ana a de bendi abe bè yi há le: "Ati à yi adyong-ken he utyong
         angi le lì shi aki. Mà be hè Ujeso ù mbee amen he ati amen ana; mà be he liti uwell
         ye."
         15 Atyetyan Ujeso a de-e le: "Men bendi-ilam, undi-undi u pell bityuale bima lè he ’ipo
         he liti uwell ta lè bi le bì lè ngwo umbwo.
         16 Ukpor ungingye anwun ù yi igia Ebraham a, Usetan a tye-e lìngma᷆m aze lihwo lè ngi
         adyong-ikie nyin. Má gim le ù mbee he liti uwell ye a?"
         17 Ufanale uma a ma shi ishwia i shi bendi-linaa bema lè ’uhwo-bell. Bendi abe be teng
         bè yii gor fa ’ikwele-uhwo ’iwom ’iyang-yang ashi u᷆ shi.
         18 Ujeso a bii le: "Kusu Unim ’ù yi ná ’ibang a? Mì kung āhwu paa ha ’ibang a?"
         19 A hà kung de le: "Kù yi ná ùtǒng angwu a zen hwò puu angwu be᷆ ko he igie Beke le
         umustad. Undi a kung he kwan ha ahe utia. Ùtǒng umen i a mbi kaa fel ùkwán. Linyun
         li lè shi agwu he ibubu ima."
         20 Ujeso a mbee bii le: "Kibang mi kung tie ná Unim ù yi Usu?"
         21 U de le: "Kusu Unim ’ù yi ná iyist angi ı᷆ shi ibred ı᷆ mbwee. Ungingye a bell āngi
         ipel ha itasa ifelawa ikie he ’ikpetye, i gbo kpe mbee āngi puu."
         22 Ujeso a gbe ndo he Ujeruselem. A bel he ashi ’ubong asuso hwua bendi lè akwo.
         23 Undi-iso a bii he le: "Ukaandi, bendi zangg befe-befe na᷅ be᷆ be kwu lè likpan ’unyong
         a?" Ujeso a kung de be le:
         24 "Mà kaa hè men mà gbe he ungwu lishi angwu shib-shib, likorye bendi gbamm be ba kaa
         le be ngwee he ’iteng-usu Unim, ukpor be ngwee mbee ye.
         25 Ugyang ushom u ba sha᷆ lìshì. He ’unyong ahwu ma᷆ be naa he igye kem abwo he lishi,
         ma de-e le, ’Ukaandi, buu li lìshì,’ u ba da amen le, ’Mi ngye he ’ipi ma᷆ be ye.’
         26 Men mà ha᷅ ba fan he le: ’Li maa za᷆ bizizi, li ngwo bingwungwo utung ha awo; wo
         ma hwua bendi ha abel ishokwo.’
         27 U mbee be de men le: ’Men bendi bebibi, mi ngye he ’ipi ma᷆ be ye. Mà gbe-m lè hen.’
         28 He ’unyong ahwu ma᷆ be nde Ebraham lè Azik lè Ujekob lè bendi abe be᷆ tye ugie ’isom
         Unim kwu ipel ha Unim he Kiteng-usu ’ima he lifung-atabe, ukpor men ufe, be ndō amen
         lè há, ma ba kya kem ishang.
         29 Bendi be ba ba puu lè he bigie igye a puu bìndè ba kwa he ’ipam nya he Kiteng-usu
         Unim.
         30 Bendi abe bè yi item ’anaa-anaa nyin, bè ha᷅ ba fel ’ushu, abe bè yi ’ushu ’anaa-anaa
         nyin, be be fel item."
         31 Nya he ’unyong ’umen ana bendi besuso abe bè yi he likwu Iferesis be be de Ujeso
         le: "Ki ngbebb le wò gbe lè hen gye he ’iteng ’isuso, likorye Usu Uherod a kee le
         u gwa-a."
         32 Ujeso a de be le: "Mà lè de undi umen angwu a ngye beshu ná anywiasu ana le, ’Mi
         ndō ikeb ibibi lè ha bendi, mi mbee bendi-angmam ’unyin lè ’uhwo, he liti lekie mì
         ha᷅ mbee aki agi.’
         33 Ki shi kpe-kpe le mì kwu he ’ukwo ’unyin lè ’uhwo lè ashi-ataa, likorye ’i ngbebb
         le bè gwu undi angwu u᷆ tye ugie ’isom Unim he ’iteng ’isuso-isuso fem Ujeruselem
         tyang ye.
         34 "Aye, men bendi Ujeruselem, kunyong ’uyang-yang Unim u᷆ som undi le ù be tye ugie
         ’isom ’ima, ma gwa besuso, ma maa besuso akor. Mbee ’unyong kpamm mi kee le hang mi
         kpe men fe he uko ná ukwuo u᷆ kpe inwaa ima fe he abebaa, ukpor ma bong ye.
         35 Kanaa-anaa i mi kung abwo agi lè he ’uhwo-men. Mà ngye le mà nem ba nda-m ye kpamm
         ’unyong ’u gbe fel ahwu ma᷆ de le: ’Kukwun ’ù kwu ke undi angwu u᷆ be he lizen Atyetyan
         Unim.’ "

1 He liti uwell lisuso Ujeso a gye le u la za᷆ lizi he ushom undi ken angwu ù yi ukaandi
         he likwu Iferesis. Bendi be maa fel kang he kangg.
         2 Ungikye ken angwu a ma mbwee abwo lè abee a be hwaa lè Ujeso.
         3 Ujeso a kung bii bekaandi abe be᷆ hwua bendi Iten lè abe Iferesis le: "Iten ityan
         i bong le lì mbee undi he liti uwell à, hà lì mbee ye?"
         4 Be kwu kpii. Ujeso a mbee ungikye anwuna, u de-e le ù ndo gye.
         5 A mbee bii ābe le: "Gbe undi he liwu līme᷅n ù yi lè unwaa or, ùkyēbb ’igundu or,
         gbe a mbu fe he libell he liti uwell, u la fem he nya liti uwell ye a?"
         6 Kìbībī ashin or, be ma fan he áshi kaa.
         7 Ujeso a ma nde ná bendi besuso abe be be há he ’ipam be᷆ kin kwu he bidem binunung.
         A hà bun ityang de be le:
         8 "Gbe undi a ko-a gye he ’ipam libee, wo lè kwu he ’idem ashi ’i ngbebb ’indee-indee
         a ye. Pisoye a ko undi angwu a dyam hwo-a awo or titi.
         9 Undi angwu a ko āme᷅n ana ù ha᷅ ba da-a awo le wo-ò bo ke angwell ’idem. Wo bo ishwia-ishwia
         la kwa he ’idem ashi ’i zen hwò puu.
         10 Ukpor gbe undi a ko-a gye he ’ipam, wo lè kwu he ’idem ashi ’i zen hwò puu hwan,
         hè undi angwu a ko-a ù be da-a le: ’Udim-gi, be kwu he ’idem ashi ’i ngbebb hwò nyin.’
         Ashin ’i dyam-a he ashi begaandi abe be teng puu.
         11 Atan-lengi ù yi le undi angwu a kung ’uhwo-ma gye he ’usi, Unim u ba keb he ba he
         itang. Angwu a keb ’uhwo-ma be he itang na᷅ Unim u᷆ be kung he gye he ’usi."
         12 Ujeso a hà kung de undi angwu a ko he ’ipam le: "Gbe wo᷆ shi ’ipam, wò shī ko bedim-gang
         lè bebwanaa lè behwan-gang lè bende-gang abe bè yi bendi-ingbebb a ye, likorye be
         ba hwee-a he akoale ugang lizi titi.
         13 Gbe wo᷆ shi ’ipam, wo ko bendi-likaa lè bigwun.
         14 Mà wo ba kwa lè ’ukwun likorye bè yi lè shi hè be bè hwee-a ye. Unim u ba hwee-a
         he ’unyong ahwu bendi benunung be᷆ be wum lè he lihwu."
         15 He ’unyong ahwu undi ken he liwu bendi abe be maa zī lizi há, a gyo a᷆shi Ujeso a
         kong ana, a kung de Ujeso le bendi abe be᷆ be kwu he ’ipam he Kiteng-usu Unim he lifung-atabe,
         be ba kwa lè igor.
         16 Ujeso a kung ityang bun de-e le: "Ungikye ken a ma kam ’ipam ’ikaandi ashele. A ko
         bendi gbamm le bè be nya.
         17 Kunyong ’u ma fel há, a som uboyi uma le ù lè de bendi abe a ko le: ’Mà be lè. Mi
         kam biwom puu mà.’
         18 Undi-undi u fel ka atan-lengi angwu a shi-e u᷆ be ye. Ukpi-ikwu undi a de uboyi ana
         le: ’Mi ndyebb ’upung; kì yi kpe-kpe le mì lè nde hwu. Lè de-e le, kusi, ù hā shī
         ngywo ye.’
         19 Angwell u de le: ’Mi ndyebb bigundu lihwo. Mi ndo gya lè bi la kaa nda ná bı᷆ shi
         aki a. Lè de-e le, kusi, ù hā shī ngywo ye.’
         20 Angwell u de le: ’Mi hà kpebb ungye ikpebb, mi ba wa há ye.’
         21 Uboyi ana a tem lè de ukaandi uma abin puu. Ukaandi ana a ma fel he ingywo kangg.
         A de uboyi uma le ù te akikye gye he igbaakwo lè be lè bendi-likaa or, bigwun or.
         22 He ’anwaa ’unyong zangg uboyi ana a tem be de-e le: ’Ukaandi, mi shi a᷆shi wo kong
         mà, ukpor ’ukwo ’u teng le bendi bè mbee be kwu.’
         23 Ukaandi ana a de-e le ù mbee gye he ibo or, ibi-ukwo angi be᷆ gbe gye he ùtiá or,
         lè de bendi le bè be kpe-kpe hè be bè sho ha ahe ushom.
         24 A kung de le: ’Mî de men le bendi abe mi kpi ’ikwu ko, be ba tyua lizi he ungwu or
         ye.’ "
         25 He ’unyong ken bendi gbamm be ma fe utung ha Ujeso. Ujeso a hà bel àshì ndor ābe,
         u de be le:
         26 "Undi uyang-yang angwu a be hwaa lè mi na᷅ u᷆ kwu undi-utung ugi ye, hà angwu há
         a swan atyam, anam, ungye-ma, bebwaa-ma, bebwanam lè ’uhwo-ma or titi a a.
         27 Undi uyang-yang angwu a bong lihwu, kung ’ikpakpaa ’ima so pwom mi ye, ù hà ndo kwa
         undi-utung ugi ye.
         28 Gbe undi ken há he liwu līme᷅n i a kam ushom ’usi atyele, u kpya ’ikwu kwa ko bo
         únde uma he-e ù nde le únde uma u ba kpǎ he tya ushom a?
         29 Gbe a shi ná ye, u fa lìshií life-life a, ù nem tya ushom ugyang mbee ye. Bendi puu
         abe be nde ’igem aki ashi a shi be ndo nyan he le:
         30 ’Ungikye anwun a tye ushom be ndor ’igem, ù nem mbeě he mbeè ye.’ "
         31 U mbee bii le: "Kibang ’itaa usu angwu ù nya bo lè bendi asi lisi ’ugbe lisi lè bendi
         asi lisi ’ugbe adyong le u la ndo ha usu angwu ù yi lè bendi áshiá ha bema ’ugbe ’afee?
         U kpya ’ikwu kwa ko sha ugim le ù yi lè ikeb le u ndo ha undi-linaa uma a?
         32 Gbe a nde le ù yi lè ikeb ye, u som bendi le bè lè de usu angwell he ’unyong ahwu
         ù so ’igbe-igbe le a kee le bè shi ikwun."
         33 Ujeso a hà fe lishi le: "Kitaa ’imen na᷅ ’ì yi le undi he liwu līme᷅n angwu a tyang
         biwom bima puu ye, u kwa undi-utung ugi ye."
         34 Ujeso a mbee de le: "Bendo be ngbèbb, ukpor gbe bè tem nyin he ungwu ye, kì tem yi
         lè ’itaa be᷆ shi ābe bè nyin ye.
         35 Bè nem yi lè lifem he itang or, ngwu ’izie or ye. Bendi be kung ābe wa lè hell. Undi
         angwu ù yi lè ’utyung ’igyo, ù gyo."

1 He liti ken bendi gbamm abe be᷆ kpe ukpanda lè bendi-biban be ma be gyo Ujeso.
         2 Bendi Iferesis lè abe be᷆ hwua bendi Iten be maa fel zim he ungwu fa Ujeso le u kpa
         bendi-biban fa he liwu, u zī lizi utung ha abe.
         3 Ujeso a hà bun ityang de be le:
         4 "Gbe undi he liwu līme᷅n ù yi lè ìtiā asi adyong, gbe a waa nim ken, u sha ná a?
         U tyang a᷆ngi asi ande lè ngi lihwo lè ngi idyong-inde há he ’ipi ı᷆ zī abia, la shun
         he kpamm u gbe nde-e.
         5 Gbe a nde-e nde-nde, u kung he pwom he ’igbong tem lè he ba he ushu lè igor. U ko
         bedim-ma lè bende-ma da ābe le bè be gor lè he, likorye a nde ùtiā uma angwu a ma
         waa nim.
         7 Mi da amen le ’itaa ’imen na᷅ igor ı᷆ be kwu he lifung-atabe kangg he ’uhwo undi-iban
         ken angwu a shi beshi he biban bima, u tyang ābi ashele hwò bendi benunung abe asi
         ande lè be lihwo lè be bedyong-inde abe be kee le bè tyang abwo lè biban ye."
         8 "Hà gbe ungingye ken ù yi lè ikwudi lihwo, gbe a waa nim ken, u sha ná a? U gba ’imor-inde,
         tie ’ipi he afee ushom shun he mbee ’ipi tyuo-tyuo-tyuo u gbe nde-e.
         9 Gbe a nde-e nde-nde, u ko bedim-ma lè bende-ma da ābe le bè be gor lè he. A gia ukwudi
         uma angwu a ma waa nim.
         10 Mi da amen le kitaa ’imen na᷅ idengell Unim ı᷆ be yal gor he ’uhwo undi-iban ken
         angwu a shi beshi he biban bima, u tyang ābi ashele."
         11 Ujeso a mbee bun ityang isuso le: "Ki ma yi lè ungikye ken angwu a ma yi lè bebwaa
         bengikye befee.
         12 Angwu ’isun a lè de atyam le ù kung biwom bima hwua ābe he-e ù waa bima ke-e. Atyam
         a kung biwom bima hwua ābe.
         13 Ki kung zī ati zangg, unwaa umen ana a kung biwom abi atyam a ke-e ndyebb zi, u gbe
         lè he ushaale atyam gye beke lè ’igbe kangg. A lè zī ban únde uma puu.
         14 A ma nem yi lè ’iwom ye. Ubwaa ukaandi a hà kwu há.
         15 A lè hwaa lè undi ken he ’ubong ’umen ana. Undi umen ana a kung aki ke-e le ù nde
         gbe lè ikagbo.
         16 Unwaa anwuna a ma kee le u za᷆ ako biwom angi ikagbo ı᷆ zī or; ki shi lè undi angwu
         a ma ke-e ye.
         17 Unwaa ana ù ha᷅ fel gim gba lè bendi abe be᷆ shi atyam aki ná bè yi lè azi be zī
         teng ndor hell. Fe ufe ù yi gbe fe nyin, u hwō itung.
         18 A shi ugim fe ’uhwo-ma le u ba bo la hwaa lè atyam da he le ufe a shi ’iban fe Unim
         lè ufe.
         19 A tem kpè le ù ko he le unwaa-ma ye. U fel kpe-e ná bendi abe a kpe le bè shi-e aki
         a.
         20 "A kung bo ’inaa gbe, u la hwaa lè atyam. He ’unyong ahwu unwaa anwuna a ma so lè
         he agia ’ukwo, atyam a nde-e u ba lè há. Beshi be ma shi-e lè unwaa-ma kangg. A buu
         lè kpee lè he gaa he lè uko.
         21 Unwaa-ma a de-e le: ’Atyagi, mi shi ’iban fe Unim lè wo. Mi tem kpè le wò ko mi le
         unwaa-gang ye.’
         22 Ukpor atyam a ko iboyi ima, de be le bè te akikye lè be lè aliga akaandi angi a ngbebb
         ’unung hwò puu a, be shi-e. Bè be lè unwaande fe-e he udyong-bwo, be fe-e ikwob he
         abee.
         23 Bè lè kwu ūshōm api angwu a dyam hwò īshōm api puu, be gwu hè be bè shi ’ipam gor
         fe-e.
         24 Atyam a mbee de le: ’Mi ma kong le unwaa-gi a ma hwō, ukpor ’anaa-anaa i ù yi uwum.
         A ma nim, ukpor mi tem nde-e.’ Be kpi ’ipam ashele lè igor.
         25 "He ’unyong ’umen ana unwaa-ma angwu gbel ù yi he útiá. He ’unyong ahwu a tem be
         fel kpee-kpee he ushaale, a gyo agyam lè angyor.
         26 A ko uboyi atyam ken bii he le be sha ’ibang a?
         27 Uboyi a fan he le: ’Unwanaa a tem be he ushu. Atia a kung ūshōm api angwu a dyam
         hwò puu gwu, le bwo a tem be he ushu. Ù yi uwum; u shi dangg.’
         28 Unwanam angwu gbel a ma fel he ingywo. A swan le ù nem gya he ushu ye. Átyám a gye
         he ’ukwo lè tim he anung le ù gye he ushu.
         29 A kung de atyam le: ’He aze gbamm mi shi aki ka-a ná ufee. Mi bia uten ugang ken
         or ye. Kibang wo bè shi ke-m ngye? Wo ke-m ubuu or le mì gwu shi ’ipam gor igor utung
         ha bedim-gi ye.
         30 Ukpor unwaa-gang anwun a zī ban-a únde he ’uhwo akpela. Kanaa-anaa i a tem be, wo
         gwu-e ūshōm api angwu a dyam hwò puu.’
         31 Átyám a de-e le: ’Unwaa-gi, wò yi hen he ushu mbee ’unyong kpamm. Kiwom ’iyang-yang
         ashi mì yi lè shi ’ì yi ’igang a.
         32 Ki ngbebb le lì shi ’ipam gor igor, le bwo unwanaa angwu mi ma kong le a hwō, ù yi
         uwum. A ma nim, mi tem nde-e.’ "

1 Ujeso a mbee de bendi-utung bema le: "Ki ma yi lè undi-ingbebb ken angwu a ma yi
         lè ukaandi aki. Bendi be hà de undi umen ana le ukaandi aki umen i u ban he únde.
         2 A ko ukaandi aki umen ana de-e le: ’Mi gyo a᷆shi wo᷆ shi dii. Tyung mi ná wo᷆ shi
         aki agang. Wò nem kwa ha ami i ye.’
         3 Ukaandi aki anwuna a kung kong ha ahe lityam le: ’Ukaandi ugi u ndo waa mi lè he
         aki. Mì ha᷅ ba sha ná a? Mi nam ùtiá mbee ye; ishwia i shi-m lè ’inyong anyongale.
         4 Mi ngye ashi mì shi mà. Nyong mı᷆ tem be kwu lè aki ye, mi kwa bedim abe be᷆ be kpe-m
         gye he ishaale ibell.’
         5 A ko bendi puu abe be᷆ zī ukaandi uma ahwua be he ’iteng ken. A bii ukpi-ikwu undi
         le, a zī ukaandi uma lihwua ’ibang a?
         6 A de-e le a zi-e lihwua bigbangbang behwu asi adyong. Ukaandi aki umen ana a de-e
         le ù kpe ’ushia ’uma kwu ko fee fe há le a zi-e lihwua bigbangbang behwu asi afee
         lè bi lihwo a.
         7 A bii angwell le: ’Wo-o zi-e ’ibang a?’ Anwuna a de-e le a zi-e lihwua igaa ābu᷅ng
         asi ’adyong. Ukaandi aki ana a mbee de-e le ù kpe ’ushia ’uma fee le a zi-e lihwua
         igaa asi ’ande a.
         8 Undi-ingbebb a pee ukaandi aki ubibi ná a shi beshu. Bendi abe he igye anyin be bi
         lishi he biwom abi be᷆ nde gbe lè bi ke ’uhwo-bell hwò a᷆be bè yi he ’ikung-gbo Unim."
         9 Ujeso a gye ’ushu de be le: "Mí-ì de men ashin. Mà kung bingbebb bīme᷅n abi he igye
         i kwu bedim. Gbe wo gbe tyang ābi, Unim u kpa amen gya ha ahe ushu angwu u᷆ ngyor
         igye kpamm.
         10 Undi angwu a kpè le bè fe lityam ha ahe he ’anwaa ’iwom zangg, a kpè le bè fe lityam
         ha ahe he ashi ’i dyam or titi. Undi angwu a kpè le bè fe lityam ha ahe he ’anwaa
         ’iwom zangg ye, a kpè le bè fe lityam ha ahe he ashi ’i dyam or titi ye.
         11 Gbe bendi be᷆ fe lityam ha awo he ’ukwo ahwu wo kam bingbebb abe he igye anyin or
         ye, ayang ù nya be fe lityam ha awo he bingbebb bigyang abi he lifung-atabe?
         12 Gbe wo kam àshi undi-iso ngbebb-ngbebb ye, ayang ù ka-a àshi ’igang a?
         13 "Ufee ken ù hà ndo fa bétyám befee ye. Gbe ná a ye, hà u tel angwu ken, ki nyin he
         lè angwell. U ka angwu ken ife, u bia angwell. Wò hà ndo fa Unim or, bìngbèbb or,
         nya ’ugbe ken ye."
         14 Bendi Iferesis be gyo ashin. Be fel nyan Ujeso likorye ’i nyin ābe lè únde.
         15 Ujeso a kung de be le: "Men na᷅ ma᷆ shi ’uhwo-men le mà kwu benunung he ashi bendigye.
         Unim a ngye àtyám āme᷅n. Kiwom ashi undi u᷆ gim le ’i dyam kangg, kì yi Unim ufe ’iwom
         ’ibibi a.
         16 "Iten angi Unim a ma ke Umosis or, biwom abi bendi abe be᷆ tye ugie ’isom Unim be
         ma fee or, bi ma yi lè ikeb kpamm be kwom he ’unyong Ujon angwu u᷆ kib bendi he umbwo.
         Kung lè nya he ’unyong Ujon ana be fel bun ’isom ’inunung le Unim u ndo fem Kusu ’uma
         he igye. Undi uyang-yang ū kaa kangg he-e ù kwu lè abwo he ’usu ’umen ana.
         17 Kì yi pie-pie ke lifung-atabe lè igye le bì mbee hwò a᷆shi le ūwun or ù waa lè he
         afee Iten.
         18 "Undi angwu a ndō ungye-ma lè kpebb ungye ususo, hà a shi ’iban agbele ipel ha undi.
         Undi angwu a kpebb ungingye angwu ukyema a ndō, hà a shi ’iban agbele ipel ha undi."
         19 Ujeso a mbee kong le: "Ki ma yi lè undi-ingbebb ken. A maa fa bihwom binunung abi
         bı᷆ kaa ’ate kangg. U zī lizi linunung he liti liyang-yang.
         20 Ki ma mbee yi lè undi-likaa ken angwu be maa ko le Ulazorlos. Inyiahwo ima i ma yi
         bibaa-bibaa. Be maa ba lè he ba ndor he ungwu likong undi-ingbebb,
         21 he-e ù pan azi angi be wu lè hell zī. Ibua i ma be ndeb he bibaa.
         22 He liti ken undi-likaa ana a hwō. Idengell Unim i ma be kung he lè kwu he ufaa Ebraham
         he ’ipi be᷆ shi ’ipam he lifung-atabe. Undi-ingbebb or titi a hwō; be ngi-e.
         23 A ma yi he ’utor ’ukaandi he ’usu behwu. A bel àshì gye he ’usi ndè Ebraham lè Ulazorlos
         ha ahe ufaa há ’igbe-igbe hell.
         24 A kung Ebraham ko, u de-e le: ’Atyagi, kusi kwu lè beshi ha ami, hā som Ulazorlos
         le ù lè tyua lishi udyong-bwo he umbwo be nung tye-m he ’abell, bwo mì yi he ’utor
         ’ukaandi he ’inde ashin.’
         25 Ebraham a kung de-e le: ’Unwaa-gi, well le he ’unyong ahwu wo ma so uwum, wo ma yi
         lè binunung bigang puu, Ulazorlos u kpe bingie puu. Ukpor ’anaa-anaa i ufe u fel za᷆
         ’inunung, wo-o shi he ’utor.
         26 Fem ashin tyang, ùgbé ukaandi angwu a shul lungg ù yi li he ’udyan, le undi u gyong
         lè he ’ipi bel lì yi gya he ’ipi mà yi, ngwu undi ù gyong lè he ’ipi mà yi be ha abel
         nyin ye.’
         27 Undi-ingbebb a fan le: ’Òr, Atyagi, mi tim-a anung le wò hā som Ulazorlos gye he
         ushaale atyagi he ’ipi mì yi lè bebwandagi bedyong.
         28 Tyang he he-e ù lè ke be utebb kangg hè be bè nem be he ’iteng ashi ’utor nyin ye.’
         29 Ebraham a kung de-e le: ’Umosis lè bendi abe be᷆ tye ugie ’isom Unim bè yi há. Kì
         yi le bebwanaa bè gyo a᷆shi abena be᷆ kong.’
         30 Undi-ingbebb ana a fan le: ’Atyagi Ebraham, ashina ’ife-ife ’i kpè ye. Gbe undi a
         wum lè he lihwu, a lè de be, be ba sha beshi he biban, be tyang ābi ashele.’
         31 Ebraham a de-e le: ’Gbe be dang ’utyung gyo Umosis lè bendi abe be᷆ tye ugie ’isom
         Unim ye, hà undi ù wum lè he lihwu or, bè hà ndo gyo he ye.’ "

1 Ujeso a de bendi-utung bema le: "Kì yi kpe-kpe le igilale angi ı᷆ shi undi u᷆ shi
         ’iban i ba, ukpor ’i ba kwa ’ibibi ka undi angwu a be lè ngi.
         2 Ki ngbebb le bè kung ’ukor ’ukaandi tye tyuú hē he umbell lè tye he umbwo ukaandi
         hwò a᷆shi le ù shi unwan ken or ù shi ’iban.
         3 He ashin mà baa ’uhwo-men he ashi ma᷆ shi. Gbe unwanaa a shi ban-a, wo ben he. Gbe
         a shi beshi, u tyang abwo, wo tyang ke-e.
         4 Mà ù shi ban-a ’ugbe ’adyong-ifee or he liti ken or, gbe a be hwaa lè wo ’ugbe á
         ’adyong-ifee da-a le a shi beshi, kì yi kpe-kpe le wò tyang ke-e."
         5 Bebwaa-isom Atyetyan Ujeso be de-e le: "Shi abongale utyan ha awo, ù dyam."
         6 Atyetyan Ujeso a kung de le: "Gbe abongale ūme᷅n a zen ná ùtǒng angwu a zen hwò puu
         or, ma da ùkwán ukaandi anwun le ù wob lè idaa lè kwan he umbwo ukaandi, u ka amen
         ife."
         7 Ujeso a gye ’ushu kong le: "Gbe undi ken he liwu līme᷅n ù yi lè uboyi angwu pisoye
         u᷆ teb he abwom a, pisoye u kang he ìtiā a, kunyong ahwu uboyi ana a wee lè há be
         he ushu, átyám u da he le ù lè kwu ko akikye he-e ù zī lizi a?
         8 Ù hà ndo da he ná ye. Ashi u᷆ de uboyi uma ’ì yi le ù shi lizi kung ndor he, ufe-gyang
         u za᷆, u ngwo ’ingwungwo, saa uboyi ana u hà zī lima.
         9 Uboyi ana a kpè le u kpa ipee lè he ashi atyam a de-e le ù shi ye.
         10 Kitaa ’imen na᷅ ’ì yi lè men or. Gbe ma shi biwom puu abi be de men le mà shi, mà
         de le: ’Lì yi iboyi a, lì kee-kee shi a᷆shi ’ì yi le iboyi ì shi a.’ "
         11 Ujeso a ma gbe he ’usu Usameria lè Ugalili gye he Ujeruselem.
         12 Nya a na a maa ndo wu he ushokwo ususo a kpee lè bendi-akpaa lihwo. Be naa há ’igbe-igbe
         keb akyele fe Ujeso le: "Atyetyan Ujeso, hā kwu lè beshi ha abel."
         14 Ujeso a de be le: "Mà te lè ’uhwo-men hè bendi abe be᷆ shang Unim bè nde men." Nya
         a na be te lè akwo, akpaa abell a taa.
         15 Undi ken a nde le a mbee, a tem item lè ’igegaa he ungwu, u pee Unim.
         16 A be tim anung he itang he ’ushu Ujeso pee he. Ungikye umen ana a maa ba lè he Usameria
         a.
         17 Ujeso a kung bii le: "Mí yi mbee bendi lihwo ye a? Abe bedyong-inde bè yi hung a?
         18 Undi angwu u᷆ be lè he ugugem ufe-ufe na᷅ a tem be pee Unim a?"
         19 Ujeso a kung de ungikye ana le ù bo ’inaa ndo gye. Abongale uma a shi-e a mbee.
         20 Bendi Iferesis be bii Ujeso ’unyong ahwu Unim u᷆ be be ná Usu. A fan ābe le: "Unim
         ù yi Usu he ’ukwo ahwu bendi be᷆ nde a ye.
         21 Undi ù hà ndo da le, ’Mà nde, ù yi nyin!’ or, ngwu ’Ù yi ana!’ or ye, likorye Kusu
         Unim ’ù yi ha amen hen mà."
         22 Ujeso a hà kung de bendi-utung bema le: "Kunyong u ba lè há ahwu ma᷆ fel be bell
         ibell le hang ma nde-m mi Unwaa Undigye liti ken or, ukpor ma ba nda-m ye.
         23 Ki ba kwa lè bendi besuso abe be᷆ be de men le: ’Mà nde-e ù yi nyin, ma nde-e ù yi
         ana.’ Gbe be᷆ be de men ná, mà pwom ābe le ma la nda-m ye,
         24 likorye liti angi mi Unwaa Undigye mı᷆ be be li ba kwa gboo a ná ’indeb-nwaa ’ı᷆
         ndeb he ’usi kung lè he ’igie ashin lè wu he ’igie ashell.
         25 Kì yi kpe-kpe le mì kpe ’ingie kangg, bendi abe ati anyin be swan mi mà ukpong liti
         limen ana li hà be.
         26 Nya a na ’i ma yi he ’unyong Unuwa, kitaa ’imen ’ı᷆ be kwu he ’unyong ahwu mi Unwaa
         Undigye mı᷆ be be.
         27 Nya he ’unyong Unuwa bendi be maa za᷆ bizizi, be ngwo bingwungwo, bengikye be kpebb
         bengye, bengingye be gye abee kpamm lè kwom he liti angi Unuwa a ma mbo ngwee he afee
         ’inong lishor, umbwo u bé sho gwu a᷆be be teng puu.
         28 Ki mbee ba kwa ná he ’unyong Ulot nà. Bendi beyang-yang be maa za᷆ bizizi, be ngwo
         bingwungwo, be ndyebb biwom, be ndyebb biwom zi, be kwan ìtiá, be tye ishom.
         29 He liti angi Ulot a ma bo lè he Usodem, Unim a som ’inde lè ubi be lè he lifung-atabe
         be shī gwu mbee ābe puu.
         30 Kitaa ’imen na᷅ ’ı᷆ be kwu he ’unyong ahwu mi Unwaa Undigye mı᷆ be be.
         31 "Gbe ’imen ana ’i be shi fe undi ha ahe ushom ’usi, ù tem shul gye he afee ushom
         le u la kung biwom bima ye. Kitaa ’ìmén undi angwu ù yi ha ahe útiá, ù tem gye he
         ushu ye.
         32 Mà well ashi ’i ma shi ha ungye Ulot!
         33 Undi angwu u᷆ kaa le u kpan lishi lima u ba nim likpan lima, ukpor angwu u᷆ bong
         lihwu u be kwu lè likpan.
         34 Há he ’unyong ’umen ana bendi befee be ba ndā he ’iteng ken lè ’usu. Unim u ba waa
         kung undi ken, angwu ken u ngyor.
         35 Bengingye befee be ba ko biwom he ’iteng ken. Unim u ba waa kung undi ken, angwu
         ken u ngyor. [
         36 Bengikye befee be ba kwa he útiá. Unim u ba waa kung undi ken, angwu ken u ngyor.]"
         37 Bendi-utung bema be hà kung bii he le: "Atyetyan, he hung ashi ’imen ashin ’ı᷆ be
         kwu?" Ujeso a fan ābe he ityang le: "He ’ipi likwom lì yi, bipuuzabung bi gbong ba
         shwa há."

1 Ujeso a ma hà de be ityang anyin he-e ù hwua ābe le ’ì yi kpe-kpe le bè kong ha Unim
         mbee ’unyong, be wee abwo ye.
         2 A de le: "Ki ma yi lè undi ken angwu u᷆ maa ishe he ’ubong ’ususo angwu a maa shell
         Unim or, ngwu ’ì gbee he lè undi or ye.
         3 Ki ma mbee yi lè ungye-uhwuu há he ’ubong ’umen ana angwu a maa lè hwaa lè he mbee
         ’unyong kpamm le ù kpe-e tyang lè ha undi-linaa uma gbe he amaale ushe uma dell-dell.
         4 "Umaa-ishe ana a kam le u fan he ye kpamm ’i lè gbe ’igbe. A hà kung kong ha ’uhwo-ma
         le: ’Mà na mı᷆ shell Unim ye, ki gbee mi lè undi ye or,
         5 le bwo ungye-uhwuu anwun u᷆ fell mi ’uhwo ’indee-indee, mi ba nda le mi gyo ushe
         uma. Gbe ná a ye, u ba sha-m mi fel gogo ye gbe he abele uma hen mbee ’unyong.’ "
         6 Atyetyan Ujeso a hà mbee gye ’ushu kong le: "Mà gyo a᷆shi undi ubibi umen angwu u᷆
         maa ishe i a ma kong.
         7 Unim u nya ka bendi bema abe be᷆ ki hwaa lè he ishu or, kusu or, likpong ye a? U
         nya fan ābe akikye ye a?
         8 Mi da amen le u ka ābe likpong ban ’unyong ye. Mi Unwaa Undigye, mi nya ba nda bendi
         abe bé fe lityam ha ami he ’unyong ahwu mı᷆ be tem be a?"
         9 Ujeso a ma mbee kung ityang anyin bun de bendi abe be pee ’uhwo-bell ná bè yi benunung,
         be bia bendi abe be teng puu ná bè yi bebibi.
         10 A bun ityang ana de be le: "Bendi befee be ma gye he Ushom Unim le be la kong ha
         Unim. Undi angwu ken a ma yi undi Iferesis; angwu ken u kpe ukpanda.
         11 Angwu Iferesis a lè naa utata keb akongale ha Unim lè ’uhwo-ma le: ’Unim, mi pee-a
         ná mì yi ná bendi abe be teng bè yi a ye. Mi sha uwub ’iwom ye; mi sha undi za᷆ ye;
         mi gba ipel ha undi-iso fem ungye-gi tyang ye. Mi mbee pee-a le mì yi ná undi angwu
         u᷆ kpe ukpanda ana a ye.
         12 Mi ndo itung kong ha awo ati afee he utyong uyang-yang. He biwom puu, gbe mì yi lè
         biwom lihwo, mi waa ken ka-a.’
         13 "Undi angwu u᷆ kpe ukpanda a lè naa há he item ’igbe-igbe keb àshì be he itang; u
         bua abwo he ’akem kung kong le: ’Unim, beshi bè sha-a lè mi undi-iban.’ "
         14 Ujeso a hà kung kong le: "Mi da amen le ungikye anwun na᷅ a gye he ushaale lè likpong
         he ashi Unim, angwu ù yi Iferesis a ye. Undi angwu a kung ’uhwo-ma gye he ’usi, Unim
         u keb he ba he itang. Angwu a keb ’uhwo-ma be he itang, Unim u kung he gye he ’usi."
         15 Bendi besuso be be lè bebwaa-bell le Ujeso ù tyua ābe abwo. Bendi-utung Ujeso be
         nde be. Be ma swan ndō ābe.
         16 Ujeso a ko bebwani hwaa lè ’uhwo-ma. U de bendi-utung bema le: "Mà tyang bebwani
         bè be hwaa lè mi. Mà ndō ābe ye, likorye abe ’itaa i na᷅ Unim ù yi Usu ubell.
         17 Mi kee le mà ngye le undi uyang-yang angwu a keb ’uhwo-ma ke Unim le ù kwu Usu uma
         ná unwani ye, u kwa lè libwo he Kusu Unim ye."
         18 Ukaandi Ijuus ususo a bii Ujeso le: "Ukaandi ununung, mì shi ná a, mî kwu lè likpan
         ’unyong angi lı᷆ ngyor igye kpamm?"
         19 Ujeso a kung bii he le: "Kibang a, wo᷆ ko mi le undi ununung? Kì yi lè undi ununung
         ye, Unim ufe-ufe na᷅ ù yi ununung.
         20 Wo ngye iten angi i de le: ’Gbe ipel ha undi-iso fem ungye-gang tyang ye. Gwu undi
         ye. Zì ’azi ye. Bè uman fe undi ye. Fe atia lè anaa.’ "
         21 Ungikye anwuna a de-e le a ndor iten anyin puu kung lè há he ’isun ’ima.
         22 He ’unyong ahwu Ujeso a gyo he a kong ashin, a de-e le: "Ki teng le wò shi ’iwom
         ken. Lè kung biwom bigang puu ndyebb zi, kung únde hwua ke bendi-likaa, mà wo ba kwa
         lè ’ingbebb he lifung-atabe. Mà wò hà be pwom he."
         23 He ’unyong ahwu a gyo ashin, a fel lè ’imbwee, likorye a ma mbu ’ingbebb kangg.
         24 Ujeso a nde le a fel he ’imbwee, a kung de le: "Kì yi lè ’ingie kangg ke bendi-ingbebb
         le bè keb ’uhwo-bell ke Unim le ù kwu Usu ubell.
         25 Ashi le ’igundu ’ì gbe he ligia uwo ’ì yi pie-pie hwò a᷆shi le undi-ingbebb ù keb
         ’uhwo-bell ke Unim le ù kwu Usu uma nà."
         26 Bendi abe be gyo he be bii le: "Fe ayang ù ha᷅ be kwu lè likpan ’unyong?"
         27 Ujeso a fan ābe le: "Biwom abi bendigye be᷆ shi ābi mbee ye, Unim u sha ābi pie-pie."
         28 Ipita a de-e le: "Nde, li tyang biwom bityan puu, fel bendi-utung begang."
         29 Ujeso a de be le: "Ki ngbebb. Kiwom ’iyang-yang ashi undi a gbe tyang āshi he ’uhwo
         Kusu Unim, mà ’ì yi ushu or, ungye or, bebwaa or, bebwanam or, átyám or, anam or,
         mi da amen ’igyang le undi umen ana u kpa lifem hwà abina tyang ’usi-usi he igye i,
         u be kpe likpan ’unyong angi lı᷆ ngyor igye kpamm he igye angi ı᷆ be lè há ’ushu."
         31 Ujeso a ko bendi-utung bema abe lihwo lè be befee gye he ufaa, kung de be le: "Mà
         gyo, li gya he Ujeruselem he ’ipi ashi biwom puu bı᷆ be shi nya a na bendi abe be᷆
         tye ugie ’isom Unim be fee gbe lè mi Unwaa Undigye.
         32 Undi u ba kung mi ka bendi abe bè yi ’ubong ’utyan a ye. Bendi bemen i be ba nyan
         mi, be bia mi, be sho akung wu-m.
         33 Be ba kpam mi ikwun, be hà gwu-m. He liti angi lekie mi ba tem wum lè he lihwu."
         34 Ki nung bendi-utung Ujeso lè biwom abin ye. Kiwom ashi igie anyin i ze ’i ma yi he
         ’undyell lè ha abe. Be ma ngye ’iwom ashi Ujeso u᷆ kong gbe lè shi ye.
         35 Ujeso a ma be fel kpee-kpee he Ujeriko. Uhwua-ashi ken a ma yi kwu he ’ukwo, u nyong
         ’inyong.
         36 A gyo bendi gbamm be gbe há. A bii le: "Kibang ’i baa?"
         37 Be de-e le Ujeso angwu Unazaret u ba lè há.
         38 U fel gaa le: "Ujeso, igia Udebid, kwu lè beshi ha ami!"
         39 Bendi abe ha ahe ’ushu be gaa fe-e le ù naa lè ’ihwee. A mbee gaa kangg le: "Igia
         Udebid, kwu lè beshi ha ami!"
         40 Ujeso a hà naa, som ko he. He ’unyong ahwu a be hwaa lè he, Ujeso a bii he le:
         41 "Kibang wo kee le mì shi ka-a?" A de le: "Ukaandi, mi kee le mi mbee ndà."
         42 Ujeso a de-e le: "Abongale ugang a sha-a wo mbee."
         43 Nya ’ukwo-ukwo u fel ndà. A pwom Ujeso, u pee Unim. Bendi puu abe be nde ashi ’i
         shi be pee Unim.

1 Ujeso a ma lè gbe he Ujeriko.
         2 Ki ma yi lè ungikye ken angwu be maa ko le Uzakiyos há. A ma yi ukaandi angwu u᷆
         kpe ukpanda a; u shi undi-ingbebb.
         3 A maa kaa he-e ù nde Ujeso, he-e ù ngye ’itaa undi ashi ù yi. A maa nda he ye, likorye
         bendi be ma sho há kangg, u shi undi ugem a.
         4 A hà buu gbe tyang liwu bendi abena lè mbo so he ukwan ukaandi angwu be᷆ ko le usikamor
         he-e ù nde Ujeso, bwo ’i ma yi le Ujeso u gba he ’ukwo ’umen ana a.
         5 Nyong Ujeso a be fel há he ’ipi ukwan ana ù yi, a bel àshì nde Uzakiyos gye há he
         ’usi. U de-e le: "Uzakiyos, shul be he itang akikye, likorye ha awo ushom na᷅ mı᷆
         lè kwu ’unyin."
         6 Uzakiyos a shul be he itang nya ’ukwo-ukwo be kong lè Ujeso, u kpe-e lè igor gye
         he ushu.
         7 Bendi puu abe be nde ashina be keb inem anemale le ungikye anwun a gbe le u la ngyor
         he ushom undi-iban.
         8 Uzakiyos a die lè naa Ujeso he ’ushu de-e le: "Ukaandi, gyo mi. Mi kung biwom bigi
         puu hwua he biteng bifee; mi kung likwu ken ka bendi-likaa. Gbe mi ma shi undi zī,
         mi fel hwee undi angwu há bun bee ’ugbe ’ande."
         9 Ujeso a kung de-e le: "Likpan ’unyong li fel ha bendi abe he ushom ugang anwun ’unyin,
         likorye wo or wò yi igia Ebraham a.
         10 Mi Unwaa Undigye, mi be he igye anyin le mî kee àbe be nim, mi kpan ābe a."
         11 Bendi abe be maa gyo he be maa fel gim le, gbe Ujeso a wu he Ujeruselem wu-wu á na᷅
         ’i fel ’unyong ahwu Unim ù fel Usu mbee bipi puu. Bwo Ujeso a ma ngye ashi be gim,
         a kung ityang bun de be he-e ù shi ’ì nung ābe gbe lè ’unyong ahwu Unim ù fel Usu.
         12 A de le: "Ukaandi ken a ma kam le u gya litan he ’ubong ahwu ’ù yi lè ’igbe kangg
         hè be bè lè kwu-e ’usu, u hà tem be.
         13 Mà ukpong u hà gbe, a ko bendi aki bema, bendi lihwo. A ke undi-undi ugaa ukwudi.
         A hà de be le bè shi ūshī lè únde umen ana kpamm nyong he lè he ’ipi u᷆ gye.
         14 Bendi bema be maa tel he. Be hà som bendi gye há lè de ukaandi angwu u᷆ kwu-e ’usu
         le be kee le ungikye umen i ù kwu usu ubell ye.
         15 "Mà na or, be ma kwu-e ’usu. A hà tem be he ushu. Nya ’ukwo-ukwo a ko bendi aki bema
         abe a ma ke be únde le bè be he-e ù nde lifem libell.
         16 Ukpi-ikwu undi a be de-e le: ’Ukaandi, mi shì ūshī lè ugaa ukwudi angwu wo ma ke-m.
         Lifem angi li be lè há, lì yi igaa ikwudi lihwo.’
         17 Átyám a de-e le: ’Wo shi dii. Wò yi undi aki ununung a. Le bwo wo shi aki angi zangg
         lityam ken, mi sha-a wo fel usu abong lihwo.’
         18 "Angwu lefee u bé de-e le: ’Ukaandi, lifem angi li be lè he ugaa ukwudi angwu wo
         ma ke-m lì yi igaa ikwudi idyong.’
         19 A de anwun le: ’Mi sha-a wo fel usu abong adyong.’
         20 "Angwu lekie a be. A de atyam le: ’Ukaandi, nde ugaa ukwudi ugang. Mi bua he fe he
         ’ihwom ndor-a.
         21 Mi shell-a likorye wò yi ukaa-ukaa. Wo kpā kung biwom lè ha bendi abi bì yi bigang
         a ye; wo zī biwom bendi likor-likor.’
         22 Átyám a kung de-e le: ’Wo undi aki ubibi, igie igang igyang na᷅ ı᷆ be lè libi ka-a.
         Wo ngye le mì yi ukaa-ukaa. Mi kpā kung bendi biwom abi bì yi bigi a ye; mi zī ’iwom
         undi likor-likor.
         23 Kibang a, wo ma te lè únde angwu mi ka-a lè fe he ubank ye? Hang nyong ’ì yi i, mi
         tem kpa únde ugi lè lifem.’
         24 "A hà kung de bendi abe be ma yi naa há le: ’Mà kpe kung ugaa ukwudi angwu ù yi lè
         he ke undi angwu ù yi lè igaa ikwudi lihwo.’
         25 Be kung de-e le: ’Ukaandi, ufe a fel lè igaa ikwudi lihwo mà.’
         26 A kung de be le: ’Mi kee le mà ngye le undi uyang-yang angwu ù yi lè ’iwom na᷅ Unim
         u᷆ mbee be ke-e he-e ù fel lè shi ’ì go; ukpor undi angwu ù yi lè ’iwom ye, ake ù
         yi lè ke zangg or, Unim u ba pan kpa kúng he áke.
         27 Bendi-linaa begi abe be ma kee le mì kwu usu ubell ye nyin, befe, mà be lè be gwu
         ābe he atong-shi agi.’ "
         28 Ujeso a mbee lè ashi a maa kong nya abwo, a hà gbe tyang ābe ndo he Ujeruselem.
         29 Nya a na a maa ndo wu he ishokwo Befeji lè Beteni he liten ukwell angwu be᷆ ko le
         Olif, a som bendi-utung bema, abe befee, gye he ’ushu.
         30 A de be le: "Mà gye he ’ubong ahwu ’ù yi he ’ushu ana. Ma la wa há, ma nda ūshōm
         ’ukaa-inyia ahwu undi a wa pwom āhwu ngye ye, tyuu há he ungwu likong. Mà pell āhwu
         be lè hwu.
         31 Pi undi a bii amen atan-lengi angwu ma᷆ pell kung āhwu, mà de-e le ’i fong Atyamen
         lè hwu."
         32 Bendi-utung bema bemen befee ana be te lè nde ’iwom ’iyang-yang nya a na Ujeso a
         de be.
         33 Nya a na be maa pell ūshōm ’ukaa-inyia ana, bendi abe bè yi lè hwu be bii ābe le
         ’ibang a, be᷆ pell kung āhwu?
         34 Be fan le: "Ki fong Atyetyan lè hwu."
         35 Be be lè ’ukaa-inyia ana ke Ujeso. Bendi-utung Ujeso be kung bihwom bibell shī āhwu
         he item, be kwu Ujeso abwo mbo kwu há.
         36 Bendi be kung bihwom bibell kie lè ’ukwo lè ’ukwo hè Ujeso ù pwom ’ukaa-inyia gbe
         há.
         37 He ’unyong ahwu Ujeso a ma fel kpee-kpee he Ujeruselem he ’ipi be᷆ shul ukwell angwu
         umen be᷆ ko le Olif nyin, bendi abe be ma ti kwuo pwom he, be ma keb Unim apeeale
         lè igor. Be gaa pee he he biwom bikaandi puu abi be ndè.
         38 Be maa pee le: "Unim ù ke usu ’ukwun angwu u᷆ be he lizen lima ufe Atyetyan Unim.
         Ikwun ì kwu he lifung-atabe; ipee ì kwu ke Unim."
         39 Iferesis isuso lè há he liwu i kung de Ujeso le: "Ukaandi, de bendi-utung begang
         bè naa lè ’ihwee."
         40 Ujeso a de be le: "Mà ngye le gbe bendi aben be kwun atyung, akor a kpa ābe lishi
         gaa pee Unim."
         41 Ujeso a mbee die fel kpee-kpee he Ujeruselem a nde ’ubong, u fel kya bendi abe há,
         42 de le: "Ayang a kpē le ma ngye ’ukwo ahwu mà kung shì be lè ikwun or! Ukpor ma nda
         āhwu ’anaa-anaa i ye.
         43 Kunyong ’u ba lè há ahwu bendi-linaa bēme᷅n be᷆ be kaa kel-kel fe men le mà nem gbe
         be he igye ye.
         44 Be be gwu mbee amen puu, be kem ban biwom puu. Kukor ken or ahwu ma tye uging, ku
         ba ngyor pwom he ’ipi be pwom āhwu ye, likorye ma ma ngye ’unyong ahwu Unim a som
         Undi-likpan le he-e ù kpan amen ye."
         45 Ujeso a gye he afee Ushom Unim lè ndeb lè bendi-ūshī lè há he Ushom Unim wu he igye.
         46 U de be le be ma fee he ’ushia Unim leěti le Unim a de le be ba ko Ushom uma le ’iteng
         ashi bendi be᷆ kong ha ahe. Ukpor be shi-e a bel ’iteng ashi be᷆ ndyell zì ’azi.
         47 Ujeso a hwua bendi he Ushom Unim mbee ati. Bekaandi abe be᷆ shang Unim lè abe be᷆
         hwua bendi Iten, lè bekaandi abe he ’ubong be kee le be gwa he,
         48 ukpor be maa nda ’ukwo ahwu be᷆ gwu-e ye, likorye bendi puu be gya ’ushu gyo he.
         Be kee le be gyo he teng likpe ken or ye.

1 He liti ken nyong Ujeso a maa hwua bendi he Ushom Unim, u bun ’isom ’inunung de be,
         bekaandi abe be᷆ shang Unim lè abe be᷆ hwua bendi Iten, lè abe he ’ubong be be ukem
         ken hwaa lè he,
         2 bii he le: "De li, lè hung wo be lè ikeb angi wō-ò shi biwom abi bimen i? Ayang a
         ka-a ikeb imen i?"
         3 Ujeso a fan ābe le: "Mi bii amen ’ibibi ken ukpong. Mà de-m,
         4 Ujon a maa kib bendi he umbwo he ikeb angi Unim â, hà angi undigye á?"
         5 Be maa fel tyāng lè bende le: "Lì hà fan le ana? Gbe li de le Ujon a kib bendi he
         umbwo he ikeb Unim a, Ujeso u bii li le fe ’ibang ’i tan lè shi li bong ha Ujon ye?
         6 Ukpor gbe li de le Ujon a kib bendi he umbwo he ikeb angi undigye a, bendi aben be
         ba maa akor gwa li, likorye be bong le Ujon u tya ugie ’isom Unim a na afong."
         7 Be hà kung fan le be ngye he ’ipi ikeb imen ana i be ye.
         8 Ujeso a de be le: "Mi or mi da amen undi angwu a ke-m ikeb angi mı᷆ shi biwom bimen
         i ye."
         9 Ujeso a kung de bendi ityang anyin: "Ungikye ususo a ma nam ùtiá, kwan ikwan angi
         be᷆ bung agbe ángi shi ’utyuo. A kung ùtiá ana ke bendi le bè nde gbe lè he. A hà
         bo ndo litan lè kwu há gbe ’igbe.
         10 He ’unyong ahwu ikwan anyina i wum, a som ufee uma hwaa lè bendi abe be᷆ nde gbe
         lè ùtiá le ù kpe ūkpō uma be ke-e. Bendi abena be kwu-e kpam, ndó he tem abubwo.
         11 A mbee som ufee ususo te. Bendi abena be kpam he ikwun, shi-e u fel ibia-ibia, ndó
         he tem abubwo.
         12 A mbee som ufee angwu lekie. Be do he ufe or titi, be mbee ndó he.
         13 Ugyang útia᷆ a de le: ’Mì shi ná a? Mi ba som unwaa-gi lityam. Kì shi na ana or,
         be ba ka he ufe ife.’
         14 Bendi abe be᷆ nde gbe lè ùtiá ana be nde-e, be de bende le: ’Anwun na᷅ u᷆ be zī lishi
         lima; mà lì gwu-e hè ùtiá anwun ù fel utyan.’
         15 Be ndó he lè há útiá, be lè kwu-e gwu." Ujeso a hà bii àbe be᷆ gyo he le: "Ugyang
         utia u nya sha ābe ná a?"
         16 A tem lè shi fan le: "U la gwa bendi abena tem kpa bendi besuso le bè nde gbe lè
         ùtiá." Nyong ahwu be gyo ashin, be de le: "Unim ù bong ye."
         17 Ujeso a nde be kporr, u bii le: "Ashi be ma fee he ’ushia Unim leěti le, ’Kukor ahwu
         bendi abe be᷆ tye ushom be swan āhwu le ’u ngbebb he ushom atyele ye, kufe na᷅ ’u
         tem fel kwu ushom naa genn,’ ki ze le ana?
         18 Undi uyang-yang angwu a mbu pwom nya he likwu ’ukor ’umen ana u ba bun he ātè-ātè.
         Gbe ’ukor ’umen ana ’u mbu kpǒ he, ku kpò mbyor he."
         19 Bendi abe be᷆ hwua bendi Iten befe lè bekaandi abe be᷆ shang Unim be ma kee le be
         kwa Ujeso nya he abwo-abwo likorye be ngye le a maa bun ityang anyin gba lè befe a.
         Be maa shell bendi ná be᷆ kwu-e.
         20 Be maa fel kang hè be bè nde libwo kwu-e. Be hà ndyebb abwo ha bendi besuso le bè
         lè tyua Ujeso hè be bè gyo a᷆shi u᷆ kong. Pisoye u fan umbeb hè be bè kwu-e lè ke
         usu angwu u᷆ nde gbe lè ’ubong ’ubell.
         21 Bendi bemen i be kung de-e le: "Ukaandi, li ngye le biwom abi wo᷆ kong lè abi wo᷆
         hwua bendi bì yi bigyang. Li ngye le bendi puu bè yi-a ’itaa ken, wo hwua bendi puu
         ’igyang gbe lè ’ukwo Unim.
         22 De li ashin, Iten ityan i bong le lì tye ukpanda ke Usu ukaandi angwu he Urom à,
         hà lì tye ke-e ye?"
         23 Ujeso a ngye beshu bebell, a hà kung de be le:
         24 "Mà tyung mi ukwudi." Be be lè he, a bii ābe le: "Lìshī ayang lè lizen ayang, be
         fee fe nyin?"
         25 Be fan he le: "Angi Usu ukaandi he Urom a." Ujeso a kung de be le: "Gbe ’ì yi ná,
         ashi ’ì yi ashi Usu, mà kung ke Usu, ashi ’ì yi ashi Unim, mà kung ke Unim."
         26 Nya he liwu bendi, kì yi lè ashi a kong shang hè be bè kwu-e ye. Be ma fel kwu kporr,
         ki kwu ābe he ’uhwo ná a fan ābe ashin.
         27 Bendi Isadusis be bong le undi u wum lè he lihwu ye. Bendi lè he liwu libell be be
         hwaa lè Ujeso.
         28 Be de-e le: "Ukaandi, Umosis a ma fee uten ndor li le: ’Gbe undi a hwō tyang ungye
         faale unwaa, kì yi kpe-kpe le unwanam ù kpebb kung ungye-uhwuu ana hè ūbū ungwende
         angwu a hwō ù nim ye.’
         29 He ’unyong ’ususo, ki ma yi lè bengikye bedyong-ifee abe bè yi bebwanam bende. Angwu
         gbel a kpebb ungye. A hwō tyang he faale unwaa.
         30 Angwu a pwom lè he, a kpebb kung ungye-uhwuu ana mbee hwō tyang he.
         31 Angwu lekie ’itaa ’imen. Ki shi fe bebwanam bende bedyong-ifee ana nya ’itaa ken.
         Puu ubell undi-undi a kpebb he hwō tyang he faale unwaa.
         32 Angwu ungingye a hà hwō.
         33 He ’unyong ahwu be᷆ bé wum lè he lihwu, ungingye anwun u ba kwa ungye ayang a, bwo
         befe a puu bedyong-ifee be kpebb he, hwō tyang he?"
         34 Ujeso a fan ābe le: "Bengikye abe he igye anyin be kpebb bengye, bengingye be gye
         abee.
         35 Ukpor bendi abe be kpè le be wum lè he lihwu abe be᷆ bé kwu he igye angi ı᷆ be lè
         há, bè tem ba bee abee ye.
         36 Be ba fel nya a na idengell Unim a, be hwa᷆ ye likorye ná bebwaa Unim be wum lè he
         lihwu.
         37 Umosis a tyung nwongg le bendi be ba wum lè he lihwu. He ’iteng ’ushia ashi a fee
         gbe lè ùkwán angwu ’inde ’i maa mor a ko Atyetyan le Unim angwu Ebraham, lè Azik lè
         Ujekob.
         38 He ’unyong ahwu a kong ashin, bendi bemen ana be hwō he agwo mà, ukpor bè yi bewum
         he ashi Unim. Ashin ’i tyung le ù yi Unim bendi abe bè yi bewum ngyor igye a."
         39 Bendi besuso abe be᷆ hwua bendi Iten be de-e le: "Ukaandi, wo fan nya dell-dell."
         40 Be maa tem mba lityam bii he bibibi ye.
         41 Ujeso a bii ābe le: "Ki nya tan ná a, be᷆ de le Ukristi a fel igia Udebid?
         42 Be fee he ’ushia Usam le Udebid a kong le: ’Unim a de Atyagi le ù be kwu ha ahe ’ubwo
         lizen
         43 kpamm u gbe tem bendi-linaa bema abee fe he itang.’
         44 Udebid a ko Ukristi le Atyam. Ná ’ì nya shi Ukristi u᷆ tem fel igia ima?"
         45 Nya a na bendi abe be sho há be maa gyo Ujeso, a de bendi-utung bema le:
         46 "Mà baa ’uhwo-men lè ha bendi abe be᷆ hwua bendi Iten. Ki nyin ābe le bè shī agbada
         tan he ’ate hè bendi bè ko ābe le bekaandi. Be kee bidem abi be ndor bekaandi bendi
         he ishom angi be᷆ kwu liwu or, he bipam or.
         47 Be kpa bengye-uhwuu biwom za᷆. Be kong ha Unim gba ’igbe hè bendi bè de le bè yi
         bendi benunung a. Be ba kpa ’ingie hwà bendi abe be teng puu."

1 Ujeso a ma bel àshì nde ná bendi-ingbebb be᷆ be lè únde ubell fe he ’igbor ashi be᷆
         fe únde he Ushom Unim.
         2 A mbee ndè ungye-uhwuu angwu ù yi likaa-likaa a be lè ideli ifee fe há.
         3 A hà de le: "Mí-ì de men ’igyang, ungye-uhwuu angwu ù yi likaa-likaa nyin, a ke hwò
         bendi abe be teng puu.
         4 Bendi abe be teng be già igia be ke, ukpor undi-likaa anwun a kung ’iwom ashi ’i
         teng le ù ndyebb lizi or, be ke puu."
         5 Bendi besuso be maa kong gba lè ’itaa be tye Ushom Unim a ngbebb. Be kong gbe lè
         akor angi be kung shi-e lè beke abe be ke. Ujeso a hà kung de be le:
         6 "Kunyong ’u ba lè há ahwu ushom angwu ma᷆ nde i u᷆ be gyebb, kukor ken or ’u᷆ tem
         be ngyor pwom he ’ipi be pwom āhwu ye. A ba gyebb wa he itang puu."
         7 Be bii he le: "Ukaandi, kunyong ahwu yang ’iwom ashin ’ı᷆ be shi? Kibang ’iwom ashi
         ’ı᷆ be shi tyung li le ’unyong ahwu ’iwom ashin ’ı᷆ shi ’u fel?"
         8 Ujeso a de le: "Mà baa teng undi u lam amen. Bebwaa-isom gbamm be ba ba he lizen
         ligi, da le bè yi Ukristi a, kunyong ’u fel mà. Mà shī be pwom ābe ye.
         9 Mà shell he ’unyong ahwu ma᷆ gyo gbe lè bekye lè ànaà ye. Kì yi kpe-kpe le abin bì
         shi, ukpor umbee-likel ati igye anyin a wa fel ye."
         10 A gye ’ushu de be le: "Abong-abong a ba ndo ha bende; ufam-ufam u be ndo ha bende.
         11 Isun i ba kwuo mbee bipi; itung i be ndo bendi kangg; angmam angi a᷆ gbe undi a ba
         kwa mbee bipi. Biwom bibibi lè abi bı᷆ shi bendi be fel shell bi ba kwa he ’usi.
         12 "Mà ukpong biwom abin puu bi hà shi mbee, bendi be ba kwa amen, be ke men ’ingie.
         Be ba kung amen ka bekaandi hè be bè maa amen ushe he ishom ibell angi be᷆ kwu liwu.
         Be fa amen he igaadye. Be ba ta lè men la hwaa lè besu lè bekaandi he ’uhwo ’ugi.
         13 Ashin ’i ba kwa libwo ka amen le mà bun ’isom ’inunung de be.
         14 Igim ì kwu amen kpatiaa, mà fel waa ufung gbe lè ’itaa ashi ma᷆ lè maa ushe ye,
         15 likorye mi ba ka amen igie angi dangg hè bendi-linaa bēme᷅n bè be hwò amen or, ngwu
         bè swan igie īme᷅n or ye.
         16 Betyamen or, bendamen or, bebwandamen or, behwan-men or, bedim-men or, be ba kung
         amen ka le bè gwu, be be gwu amen besuso.
         17 Bendi puu be ba tel amen he ’uhwo ’ugi.
         18 Ukpor udal ugil ūme᷅n ken or u waa nim ye.
         19 Mà ngyor naa genn hè men mà be kwu lè likpan ’unyong."
         20 Ujeso a mbee kong le: "He ’unyong ahwu ma᷆ be nde ishogya ı᷆ kaa kel-kel fe Ujeruselem
         ma ngye le baa be᷆ ban he.
         21 Nya he ’unyong ’umen ana bendi abe bè yi he ’ubong Ujudia bè buu gye he ikwell ’usi.
         Bendi abe bè yi he Ujeruselem bè buu lè há, bendi abe bè yi he igye bè tem gye he
         Ujeruselem ye.
         22 Kunyong ’umen ana ’u ba kwa ’unyong ’ingie a, hè abi be fee fe he ’ushia Unim leěti
         bì shi nya a na be fee.
         23 Há he ’unyong ’umen ana ki ba kwa ’ibibi ka bengingye azam lè abe bè yi lè bebwaa
         he abwo. Kingie ’ikaandi ’i ba kwa hen he ’ubong ’ūme᷅n; ingywo Unim i ba kwa ha bendi
         bemen i.
         24 Bendi-linaa be ba gwa besuso he ’ukye, be be kwu besuso gye lè be he abwo lifee mbee
         abong. Bendi abe be ngye Unim ye be ba ngwee Ujeruselem kpa kung he kpamm ’unyong
         bēndi bemen abe be ngye Unim ye i ’u gbe mbee."
         25 "Bitaa bi ba fem he libwee lè ’ufell lè ikpen. Àtyám bendi abe he abong puu he igye
         i a ba ngyor ābe he ’usi-usi-usi, be be shell ’ihwee ashi umbwo ukaandi u᷆ hwee kangg.
         Bè nem ba ngya ná be᷆ shi or ye.
         26 Kushell ’u ba kwun bendi abwo nya a na be᷆ kwu nyong ’iwom ashi ’i ndo shi he igye
         anyin, likorye ikeb angi he ’usi i paa he abwo.
         27 Bendi be ba nda-m mi Unwaa Undigye, mi ba lè he ’usi lè ikeb lè ’ikung-gbo.
         28 He ’unyong ahwu biwom abin bı᷆ keb ashele mà bo ’inaa nde àshì gye he ’usi likorye
         ’unyong ahwu Unim u᷆ be kpan amen ’u fel he abwo."
         29 Ujeso a hà de bendi-utung bema ityang le: "Mà gim gbe lè ùkwán angwu be᷆ ko le ufik
         lè ìkwán angi i teng puu.
         30 He ’unyong ahwu ma᷆ nde ngi i ndo hwaa ashia a, ma ngya le ’ifong ’i ndo shul.
         31 Kitaa a ken, kunyong ahwu ma᷆ nde biwom abin bı᷆ shi, ma᷆ ngye le Unim u ndo fem
         Kusu ’uma he igye.
         32 "Mi da amen ’igyang a le biwom abin puu bi ba sha mà ukpong ugbe bendi abe bè yi
         he igye ’unyin i u hà be hwō mbee.
         33 Lifung-atabe lè igye bi ba mbee, ukpor igie igi ife ì hà ndo mbee ye, i kwa ngyor
         igye kpamm."
         34 "Mà baa ’uhwo-men, ma tyang bipam, lè bingwungwo lè biwom igye anyin bi kpe kung
         àtyám āme᷅n ye. Gbe ma baa ye, liti limen ana li ba tya amen imbul
         35 ná ’ikpamkpor. Liti limen ana li ba hwaa lè bendi puu mbee igye.
         36 Mà kwu lè ’akang, ma kong ha Unim mbee ’unyong hè men mà be kwu lè ikeb hwò biwom
         puu abi bı᷆ be shi, ma naa he ashi agi mi Unwaa Undigye mbee."
         37 Ujeso a maa kung ati amen ana hwua bendi he Ushom Unim. Nyong likwulukwu li gyebb,
         u tem gye he ukwell angwu be᷆ ko le Olif lè ngyor há.
         38 Ashi a taa leèti-leèti, bendi be ngywà gya he Ushom Unim la gyo he.

1 Kunyong ’u ma fel kpee-kpee le bè shi ’ipam ashi be᷆ zi ibred angi i mbwee ye, ashi
         be᷆ ko le Kipam Agbele-gyong.
         2 Bekaandi abe be᷆ shang Unim lè abe be᷆ hwua bendi Iten be maa shell bendi. He ashina
         be maa kee ’ukwo ahwu be᷆ kwu Ujeso gwu he ’undyell.
         3 Usetan a ma kpe kung lityam Ujudas angwu be᷆ mbee ko le Isikariyot, angwu a ma yi
         he liwu bendi-utung Ujeso, bendi lihwo lè be befee.
         4 Ujudas a lè hwaa lè bekaandi abe be᷆ shang Unim lè bekaandi bendi abe be᷆ kang Ushom
         Unim, he-e ù kong ha abe gbe lè ’itaa u᷆ be ndyebb Ujeso zi ha abe.
         5 Be ma fel lè igor, be ke-e úkyébb le be ba ka he únde.
         6 Ujudas a bong, u fel kee ’ukwo ahwu u᷆ kwu Ujeso ke be hè bendi bè ngye gbe lè shi
         ye.
         7 Nya he ’unyong ahwu be maa zī ibred angi i mbwee ye ana, liti li hà fel angi be᷆
         gwu inwaa itia angi Kipam Agbele-gyong.
         8 Ujeso a som Ipita lè Ujon gye he igye. A de be le: "Mà lè kam li Kipam Agbele-gyong
         hè li lì zī."
         9 Be bii he le, he hung a kee le bè kwu shi Kipam Agbele-gyong?
         10 A de be le: "Mà gyo. Nya a na ma᷆ gye he lifung-ushu, ma la kpee ha ungikye ken angwu
         a so ’ishang umbwo. Mà pwom he gye he ushaale angwu u᷆ gye.
         11 Mà lè de ugyang ushaale le ukaandi a bii le ushom angwu hung nyin befe lè bendi-utung
         bema be᷆ be kwu shi Kipam Agbele-gyong?
         12 Nyin u tyung amen ’ipo ashi ’i dyam he ushom ’usi ashi be kam biwom ndor há. Mà lè
         shi lizi ndor há."
         13 Be bo lè nde biwom puu nya a na Ujeso a de be. Be shi lizi angi be᷆ zī he Kipam Agbele-gyong.
         14 Kunyong ’u fel há, Ujeso a kwu ko utung ha bebwaa-isom bema abe lihwo lè be befee
         hè be bè zī lizi.
         15 A de be le: "Mì yi lè ’igyor kangg le mi za᷆ Kipam Agbele-gyong utung ha amen mà
         ukpong mi hà kpe ’ingie.
         16 Mi da amen le, mì tem ba sha ’ipam ashin ye kpamm atan-lengi ’ipam ’imen i u shi
         he ’unyong ahwu Unim u᷆ fel Usu bendi puu."
         17 Ujeso a hà kpe ugbaala kwu he ’ubwo pee Unim. A de le: "Mà kpe ngwo teng ke bende.
         18 Mi da amen le kung lè há ’unyin, mì tem ngwa udung agbe ukwan anwun ye kpamm Unim
         u fel Usu mbee bipi puu."
         19 A hà kpe ibred kwu he abwo, mbee pee Unim. A kung ibred bun ibun ibun ibun ke be.
         U de be le: "Ashin na᷅ ’ì yi agwo agi [ angi mı᷆ bun ke he ’uhwo ’umen. Mà gye ’ushu
         shi a᷆shi mi shi hè men mà well gbe lè mi."
         20 Be zī lizi puu, a kung ugbaala ’utyuo ke be ’itaa ken. U de be le: "Ugbaala anwun
         u tyung ’iwom ’ifufe ashi Unim a kong ndor le u sha ka amen gbe he anung agi angi
         mi wu ke men.]
         21 Mà gyo! Undi angwu a ndyebb mi zi ù yi hen he itebul utung ha ami.
         22 Mi Unwaa Undigye, mi hwa᷆ ná Unim a kong a. Ukpor ’i ba kwa ’ibibi ka undi angwu
         a ndyebb mi zi."
         23 Be keb bende abiale le ayang he liwu libell ù nya be shi ’imen i?
         24 Bendi-utung Ujeso be hà keb be kin undi angwu u᷆ be kwu ukaandi hwò puu he liwu libell.
         25 Ujeso a kung de be le: "Besu abe he igye anyin bè yi lè ikeb hwò bendi bebell; be
         ko ’uhwo-bell le bedim bendi bemen ana.
         26 Ukpor men mà yi ’itaa ana a ye. Men ufe, undi angwu ù yi ukaandi hwò puu ù kwu ná
         unwani nà. Undi angwu ù yi atie-lishi ūme᷅n ù kwu ná uboyi.
         27 Undi angwu ù yi kwu ko u᷆ zi lizi befe lè undi angwu u᷆ kung lizi ke-e, angwu ayang
         a dyam hwò? Undi angwu a kwu ko a. Ukpor mi-ì yi utung ha amen ná undi angwu u᷆ kung
         lizi ke nà.
         28 Mā ngyor kwu utung ha ami he ’unyong ahwu mí kpe bingie.
         29 Nya a na Atyagi a ke-m ikeb le mì nde gbe lè bendi, na᷅ mi or titi mı᷆ ke men ’itaa
         ikeb imen ana.
         30 Men ma ba za᷆ bizizi, ma ngwo bingwungwo utung ha ami he Kiteng-usu ’igi. Ma be kwu
         he bidem ’usu maa ashi Izwell angi lihwo lè ngi afee ushe."
         31 Ujeso a kung Ipita ko le Usaimun, u de-e le: "Usetan a kpe ikeb le he-e ù gil amen
         puu ná undi-utia u᷆ puu ityungkafa.
         32 Ukpor mi kong ha Unim ka-a, awo Usaimun, le wò tyang abongale ye. He ’unyong ahwu
         wo᷆ be tem hwaa lè mi, wo fe bebwanaa ingie."
         33 Ipita a kung de-e le: "Atyagi, mi kam le mi gya igaadye or, mi hwō or utung ha awo."
         34 Ujeso a kung de-e le: "Ipita, mî da-a le ’unyin wo swan ’ugbe ’akie le wo ngye-m
         ye mà ukpong ’igia ukwuo ’i hà ko."
         35 Ujeso a kung bii ābe nya puu le: "He ’unyong ahwu mi ma som amen gye he igye faale
         ibam únde lè ibam lizi lè ikwob abee, kiwom ’i ma baa amen há a?" Be fan he le: "Kiwom
         ken or ’i ma baa li ye."
         36 Ujeso a de be le: "Kanaa-anaa i ufe angwu ù yi lè ibam unde or, ibam lizi or, ù kung
         ābi. Undi angwu ù yi lè ’ashwia ye ù waa aliga ama ndyebb zi he-e ù ndyebb ’ashwia.
         37 Mà ngye dangg le ashi be ma fee he ’ushia Unim leěti le, ’Be bo he fe he liwu bendi-iban,’
         ki ba sha fa-m. Kiwom ashi be ma fee gbe lè mi ’i ndo sha."
         38 Bendi-utung bema be kung de-e le: "Atyetyan, nde lishwia lì yi i lifee." A de be
         le: "Anyina li kpè."
         39 Ujeso a kung bo gye he ukwell angwu be᷆ ko le Olif nya a na u shaa shi. Bendi-utung
         bema be gbe utung ha ahe.
         40 A lè wu há, a de be le: "Mà kong ha Unim hè men mà mbu he ugilale ye."
         41 A gbe tyang ābe nya lè ’igbe ná hang undi u᷆ maa ’ukor ’u᷆ lè mbu. A bel tim anung
         he itang keb akongale ha Unim.
         42 A de le: "Ada, gbe ’ì yi he ugim ugang a, wo kung ’ingie ashin lè ha ami. Kì shi
         ná mi-i kee a ye, ukpor kì shi ná wo-o kee a."[
         43 Udengell Unim a be lè he lifung-atabe be hwaa lè he, u fe-e ingie.
         44 Ujeso a maa fel kong ha Unim kangg likorye a ma yi lè ’utor he lityam kangg. Kushi
         ahwu ’u maa nung lè ha ahe ’uhwo ’u ma yi ná anung.]
         45 A bo ’inaa lè he ’ipi u᷆ kong ha Unim lè hwaa lè bendi-utung bema. A nde be be mbu
         ’unde, be ma yi lè ’imbwee kangg.
         46 A bii ābe le: "Ma mbwa ’unde â? Mà bo ’inaa kong ha Unim hè men mà mbu he ugilale
         ye."
         47 Nya a na Ujeso a maa so-i kong ashin, bendi gbamm be be. Ujudas angwu a ma yi he
         liwu bendi-utung bema abe lihwo lè be befee a maa teng ābe. A be gbe lè hwaa lè Ujeso
         he-e ù gaa he lè uko.
         48 Ujeso a hà de-e le: "Ujudas, wo gaa mi tyung ’itaa le wo ndyebb i-mi, Unwaa Undigye,
         zi â?"
         49 Bendi-utung bema abe be teng be nde ashi ’i laa shi, be bii Ujeso le: "Atyetyan,
         lì kpi undi ’ashwia a?"
         50 Undi-utung Ujeso ken a kung ’ashwia kpi shia ungikye ken ’utyung ahwu lizen. Ungikye
         umen ana a maa sha Usu bekaandi abe be᷆ shang Unim a aki.
         51 Ujeso a kung de le: "Taa!" A kung ’ubwo tyua ungikye anwuna há he ’ibaa ’utyung,
         u mbee he.
         52 Ujeso a hà kong ha bekaandi abe be᷆ shang Unim lè bekaandi bendi abe be᷆ kang Ushom
         Unim lè bekaandi abe he ’ubong abe be be hè be bè kwu-e. A de le: "Mì yi uzi a, ma᷆
         be le ma kwu-m lè lishwia lè ìkwán he abwo a?
         53 Mi maa kwa utung ha amen he Ushom Unim mbee ati, ukpor ma kaa le ma kwu-m ye. Kunyong
         ahwun ’u fel ’ūme᷅n a, nyong ahwu Usetan, usu ’ifufebb, u᷆ tyung ikeb ima."
         54 Bendi abena be kwu Ujeso gye lè he he ushom Úsu bekaandi abe be᷆ shang Unim. Ipita
         a maa fel tan pwom he lè há item ’igbe-igbe.
         55 Be ma hwee ’inde he ’udyan ushaale. Ipita a lè kwu u gwee ’inde há utung ha bendi.
         56 Unwaasul angwu u᷆ shi aki há a nde Ipita kwu gwaa ha ’inde. A naa nde-e kporr, kung
         kong le: "Ungikye anwun or titi a ma yi utung ha Ujeso."
         57 Ipita a de le: "Unwaasul, mi ngye-e or ye."
         58 He ’anwaa ’unyong zangg ungikye ususo a nde-e, a de le: "Wo or titi wò yi he liwu
         bendi-utung bema." Ipita a de le: "Dia. Mi a ye."
         59 Awa ken a gbe, ungikye ususo a kwell fe-e le: "Kì yi ’igyang a le ungikye anwun a
         ma yi utung ha Ujeso a, likorye ufe or titi u ba lè he Ugalili a."
         60 Ipita a de le: "Mi hà ngye angwu wo᷆ kong ana or ye." Nya a na a maa so-i kong ashin,
         kigia ukwuo ’i kung ko.
         61 Ujeso a bel àshì nde Ipita kporr. Ipita a kung well igie angi Atyam a de-e le nyin
         u swan ’ugbe ’akie le a ngye-e ye mà ukpong kigia ukwuo ’i hà ko.
         62 Ipita a kung gbe lè há lè ki kangg.
         63 Bengikye abe be maa kang Ujeso be nyan he, be kung ’ihwom bua he he ashi, be tim
         he bishwia. Be de-e le ù shob undi angwu a tim he.
         65 Be kong biwom gbamm bia he.
         66 Ashi a taa, bekaandi abe he ’ubong lè abe be᷆ shang Unim lè abe be᷆ hwua bendi Iten
         be lè kpee ukem. Be te lè Ujeso lè hwaa lè be.
         67 Be kung bii le: "Wò yi Ukristi â? Fan li." Á fan ābe le: "Gbe mi de men or, ma ba
         bong ye.
         68 Gbe mi bii amen ’ibibi or, ma fan mi áshi ye.
         69 Ukpor kung lè he ’unyong ’umen i gye ’ushu mi, Unwaa Undigye, mi kwa he ’ubwo lizen
         Unim angwu ù yi lè ikeb puu."
         70 Befe be bii he le: "Ashin ’i ze le wò yi Unwaa Unim â?" A fan ābe le: "Ma kong nya
         dell-dell."
         71 Be de le: "Li nem kee ushada ye. Bel-agyang li gyo a᷆shi ’i be lè ha ahe ungwu."

1 Bendi bemen ana puu be bo ’inaa te lè Ujeso lè hwaa lè Upalet.
         2 Be lè wu há, be keb akongale fe Ujeso le: "Li gyo ungikye anwun u hwua bendi biwom
         abi bì yi kpa-kpa ye. U da bendi le bè tem tye ukpanda ke Usu ukaandi angwu he Urom
         ye. U de le ufe ù yi usu angwu be᷆ ko le Ukristi a."
         3 Upalet a hà kung bii he le: "Wò yi usu Ijuus â?" Ujeso a fan he le: "Kitaa ashina
         na᷅ wo kong."
         4 Upalet a kung de bekaandi abe be᷆ shang Unim lè liwu bendi abena le, a nde ’ibibi
         ashi ungikye anwun a shi, he-e ù de le bè gwu-e ye.
         5 Be fel kong gbe gyong le: "Biwom abi u᷆ hwua bendi na᷅ bı᷆ be lè linaa. A kpi ’imen
         ashin lè he Ugalili a mbee Ujudia ana. Kanaa-anaa i a fel ha abel nyin."
         6 Upalet a ma gyo ashina gyo-gyo, a kung bii le ungikye anwun ù yi Ugalili â?
         7 Be bong. A hà ngye le Ujeso u ba lè há ’igie ’imen ashi Uherod ù yi usu ana á. Upalet
         a de le bè te lè Ujeso lè hwaa lè Uherod angwu a ma yi he Ujeruselem há ’unyong ’umen
         ana titi.
         8 Uherod a nde Ujeso, a fel lè igor kangg likorye a gyo gbe lè he. Ki gbe ’igbe ná
         a keb u᷆ kee le hang a nde-e likorye ù yi lè ’igyor le he-e ù nde ’ikwele-uhwo ashi
         Ujeso u᷆ shi.
         9 Uherod a ma bii Ujeso bibibi gbamm, ukpor Ujeso a ma fan he likpe ken or ye.
         10 Bekaandi abe be᷆ shang Unim lè abe be᷆ hwua bendi Iten be die te he ’ushu lè naa
         maa ushe kangg fe Ujeso.
         11 Uherod lè ishogya ima be nyan Ujeso, be shi-e u fel ilaa-ilaa. Be kung aliga angi
         a ngbebb ’unung kangg shi-e. Uherod a hà tem lè he som lè hwaa lè Upalet.
         12 Nya he liti limen ana na᷅ Uherod befe lè Upalet be ma fel bedim bende. Ki shi le
         be ma yi bendi-linaa bende a kpamm lè he item.
         13 Upalet a ma ko bekaandi abe be᷆ shang Unim lè abe he ’ubong lè bendi abe be teng
         be he ’iteng ken.
         14 A de be le: "Má be lè ungikye anwun hwaa lè mi le ù hwua bendi biwom abi bì yi kpa-kpa
         a ye. Mi shun likong lima he ashi āme᷅n puu; mi nde le a zī libi he biwom abi ma de
         le a shi ana ye.
         15 Uherod or a nde le a zī libi ye a, fe a tem lè he som ke hwaa lè bel. Má ngye le
         ungikye anwun a shi ’iwom ashi ’ì yi le bè gwu-e ye.
         16 Mi da undi ù kpam he, mi tyang he abwo he-e ù gye."[
         17 He ’unyong ’uyang-yang ahwu be᷆ shi Kipam Agbele-gyong Upalet u shii tyang undi igaadye
         ken abwo angwu bendi Ijuus be waa le ù tyang he.]
         18 Liwu bendi anyin li keb agaale utung-utung le: "Gwu-e, waa Ubarabas hwan tyang abwo."
         19 Be ma fe Ubarabas he igaadye he ’uhwo linaa lè undi angwu be ma gwu nya he ’ubong.
         20 Upalet a kee le u tyang Ujeso a abwo. A hà mbee kong ha abe ’itaa ken.
         21 Ukpor be mbee gaa de-e le: "Maa he bee he ’ikpakpaa. Maa gwu-e!"
         22 Upalet a mbee bii ābe ’ugbe ahwu lekie le: "Kibang ’ibibi ashi a shi? Mi nde ’ibibi
         ashi a shi ngwu mì gwu-e ye. Mi da undi le ù kpam he, mi tyang he abwo he-e ù gye."
         23 Be gye ’ushu mbee lingmam libell puu gaa kangg le bè maa Ujeso bee he ’ikpakpaa.
         Be gaa nya nya nya ’igegaa ’ibell ’i kpo hwò usu.
         24 Upalet a hà tang ushe Ujeso ná be kee.
         25 Undi angwu be waa, a tyang he abwo. Undi umen i na᷅ be ma fe-e he igaadye he ’uhwo
         linaa lè undi angwu be ma gwu nya. A kung Ujeso ufe ke be le bè shi-e ashi be kee.
         26 Be kpe Ujeso gbe lè he. Be lè kpee lè ungikye angwu be᷆ ko le Usaimun. A ma yi ’ubong
         Usarin a. A maa ba lè he libeb, u nda àshì gya he ushaale. Be kwu-e kung ’ikpakpaa
         so-e le ù so pwom Ujeso.
         27 Bendi be ma ti kwuo pwom he. Bengingye abe be ma yi há he liwu limen ana be maa kya,
         be mbwee kangg he ’uhwo ’uma.
         28 Ujeso a bel àshì nde be. A de be le: "Bengingye abe lè he Ujeruselem, mà ki-m mi
         a ye. Mà ki ’uhwo-men lè bebwaa-men hwan,
         29 likorye ’unyong ’u ba lè há ahwu bendi be fel be de le: ’Bengye-ukwom lè abe be wa
         hwan ngye ye, be ke bebwaa àbí ye, befe aben unwaa-bell.’
         30 Kunyong ’umen ana na᷅ bendi be fel be de ikwell le: ’Mà mbu shí li.’ Be de bigugo
         le: ’Mà ndyell li.’
         31 Gbe ’imen ashin ’ı᷆ be shi i-mi angwu mì yi ná ùkwán ukwun or, ki nya ba sha amen
         abe mà yi ná ùkwán unwom ná a?"
         32 Be ma be lè bendi befee abe be bia iten le bê gwu utung ha Ujeso.
         33 Be ma be fel he ’iteng ashi be᷆ ko le ’iteng ’ikpukpo lishi, be hà kung Ujeso maa
         bee he ’ikpakpaa. Be kung bendi abe be bia iten befee ana, maa angwu ken bee he ’ikpakpaa
         lè ha ahe ’ubwo lizen, be maa angwell lè ha ahe limbell.
         34 Ujeso a de le: "Atyagi, tyang ke bendi abena! Be ngye ashi be shi ye a." Ishogya
         i kung inditen ima hwua ke bende gbe he isasa atyele.
         35 Bendi be ma naa nde ná bekaandi Ijuus be nyan Ujeso le: "A kpan bendi; gbe ù yi Ukristi,
         Undi-likpan angwu Unim a waa som a, ù kpan ’uhwo-ma."
         36 Ishogya or i ma nyan he. I die lè ’imia ’utyuo ke-e.
         37 I de-e le gbe ù yi Usu Ijuus a, ù kpan ’uhwo-ma.
         38 Be ma fee fe-e nya ’usi ’ikpakpaa le: "Anwun na᷅ ù yi Usu Ijuus."
         39 Undi angwu ken angwu be maa bee utung ha ahe a keb u fel bia he le: "Wò nem yi Ukristi
         a ye a? Kpan ’uhwo-gang, wo kpan li bel or titi."
         40 Angwell a ben he le: "Wo shell Unim or ye a? Bwó lı᷆ kpe ’ingie a ken a.
         41 Bel ufe, ’ityan ’ì yi dell-dell likorye li kpa ’ingie he ’iwom ashi li shi a. Ukpor
         ufe a shi ’iwom ’i ban ye."
         42 A kung de Ujeso le: "Ukaandi, well mi he ’unyong ahwu wo᷆ be fel Usu."
         43 Ujeso a de-e le: "Mi ka-a úkyébb le ’unyin wo kwa utung ha ami he ’ipi igor ashi
         be᷆ ko le Uparadas."
         44 He libwee ’udyan lishi, kifufebb ’i ma kpam nim libwee, gye kpenn he ’ubong ’umen
         ana kpamm lè kwom he inde ikie lè ishu likwulukwu.
         45 Nya a na libwee li ma gye ’ifufebb, kihwom ’ikaandi ashi be ma tye tang ’ipo he Ushom
         Unim ’i ma gie bigie bifee.
         46 Ujeso a kùng kangg kong le: "Atyagi, mi kung ’ūnyōng ’ugi fa-a he ’ubwo." A kung
         hwō.
         47 Ukaandi ishogya a nde ashi ’i shi. A pee Unim, u de le ungikye umen i ù yi undi ununung
         a ’igyang.
         48 He ’unyong ahwu bendi abe be sho há be nde inde, be nde ashi ’i shi, be so abwo he
         lishi tem gye he ushaale.
         49 Bendi gbamm abe be ma ngye Ujeso lè bengingye abe be ma fe utung ha ahe lè he Ugalili
         be ma naa ’igbe-igbe, be nda biwom bimen i.
         50 Ki ma yi lè ungikye ken angwu be᷆ ko le Ujosef. U shi lishi Ijuus angi be᷆ ko le
         Alimatia a. Ù yi he liwu bikem ukoto. A ma yi undi ununung angwu a maa ndor lishi
         he ’unyong ahwu Unim u᷆ be kwu Usu bendi puu. Mà na a ma yi he liwu bendi abe be ma
         tim lihwu Ujeso or, a ma bong lihwu lima ye.
         52 He ’unyong ahwu Ujeso a hwō, Ujosef a lè hwaa lè Upalet tim he anung le ù kung likwom
         Ujeso ke-e. Upalet a bong.
         53 Ujosef a lè shul likwom Ujeso lè há ’ikpakpaa, kung ’ihwom ’ifung ashi ’i ngbebb
         ’unung, nii Ujeso te lè he lè ngi he likwun angi be ma tem he ’ukor. Be ma wa ngi
         undi há he likwun limen ana ngye ye.
         54 Liti limen ana na᷅ be᷆ kam nyong liti uwell Ijuus angi li maa ndo kpi.
         55 Bengingye abe be ma be utung ha Ujeso lè he Ugalili, be ma pwom Ujosef lè nde likwun,
         be mbee nde ’itaa be ngi-e.
         56 Be hà tem gye he ushu lè shi behwu abe be᷆ nung nyin hè be bè lè wu-e. He liti uwell
         Ijuus be sho ’unyong nya a na Iten ibell i kong.

1 He ukpi-ikwu liti utyong Beke he ashi liti bengingye abena be bo lè behwu abe be᷆
         nung nyin abe be shi, gye há he likwun.
         2 Be lè nde ’ukor ’u buu lè he ungwu likwun.
         3 Be shul gye há afee, ukpor be nde likwom Atyetyan Ujeso ye.
         4 Kikekaa ’i kaa ābe. Be ngyor naa há kporr, be fel tya᷆ng ná likwom lima li shi. Be
         nde bengikye befee abe be shī aliga angi a᷆ taa ngyal-ngyal-ngyal, be fem naa ha ahe
         há imbul-imbul.
         5 Bengingye ana be ma fel he ’ushell, be keb atong-shi he itang. Bengikye abena be
         kung bii ābe le: "Kibang a, ma᷆ shun undi angwu ù yi uwum he ’ipi akwom a kwu?
         6 Ù yi hen ye. A wum lè he lihwu. Mà well a᷆shi a ma de men he ’unyong ahwu a ma so
         utung ha amen he Ugalili.
         7 A ma de le ’ì yi kpe-kpe le ufe Unwaa Undigye ù fel he abwo bendi-iban, be maa gwu-e
         bee he ’ikpakpaa. He ati akie u wum lè he lihwu."
         8 Bengingye abena be hà well igie ima.
         9 Be tem lè há likwun lè de bebwaa-isom Ujeso abe be teng lihwo lè he ken, be de bendi
         puu abe be teng biwom bimen i puu.
         10 Umeri Umadelen lè Ujohana lè Umeri, anam Ujems, lè bengingye abe be teng na᷅ be ma
         de bebwaa-isom Ujeso biwom bimen i.
         11 Bebwaa-isom Ujeso be maa kong le bengingye aben be kong ukong-likor a. Be bong àshi
         be kong ye.
         12 Ukpor Ipita a ma buu gye há likwun lè nii nde gye he afee. A nde ’iwom ’isuso pel
         ha bihwom likwom ye. A tem gye he ushu lè atyāngale gbe lè ashi ’i shi.
         13 Nya he liti limen ana bendi befee lè he liwu bendi abe be ma pwom Ujeso be maa nda
         àshì gya he lishi ’ubong angi be᷆ ko le Imayes. Kung lè he Ujeruselem gye há ’ì yi
         mbee ilamba idyong-ifee.
         14 Be maa kong ha bende gba lè biwom puu bimen abi bi shi i.
         15 Nya a na be maa kong te lè ’ukwo, Ujeso ugyang a die ngie ābe, u fel tan utung ha
         abe.
         16 Be nde-e, ukpor be shob he ye.
         17 Ujeso a bii ābe le: "Ma kong ’ibang a ha bende ta lè ’ukwo?" Be bel naa lè ’ushu
         ’imbwee-imbwee.
         18 Undi ken angwu be maa ko le Ukeliyopas a kung de-e le: "Mi gim le wo-wo na᷅ wò kee-kee
         yi ugaandi he Ujeruselem angwu a ngye biwom abi bi shi há he ati amen i ye."
         19 Ujeso a kung bii he le: "Bibang biwom a?" Be fan he le: "Biwom abi bi shi Ujeso angwu
         he Unazaret a. Ungikye umen i a ma yi undi angwu u᷆ tye ugie ’isom Unim a. Unim lè
         bendi puu be bong le ù yi lè ikeb he likong or, he aki ashele or.
         20 Ukpor bekaandi betyan abe be᷆ shang Unim lè abe he ’ubong be kung he ke le bè maa
         ushe le bè gwu-e. Be maa he bee he ’ikpakpaa.
         21 Bel li maa ndor lishi le ufe na᷅ u᷆ be kpan bendi Izwell. Fem ashina tyang, ki fel
         ati akie ’unyin ná ashin ’i shi.
         22 Bengingye besuso lè he liwu lityan be shi ’i kwu li he ’uhwo. Be bo he ashi liti
         gye há he likwun lima,
         23 ukpor be nde likwom lima ye. Be tem be de li le be nde idengell Unim, i de be le
         a wum mà.
         24 Bendi besuso lè ha abel liwu be mbee lè nde likwun nya a na abe bengingye be kong.
         Be nde-e ye."
         25 Ujeso a hà kung de be le: "Mà yi kpel-ye. Ma shwie bong biwom puu abi bendi abe be᷆
         tye ugie ’isom Unim be kong ye.
         26 Ki ma yi kpe-kpe le Ukristi ù kpe bingie bimen i, ù hà fel usu."
         27 Ujeso a hà bun de be biwom abi be ma fee fe he ashia Unim gbe lè he. A ma kpi lè
         ashia Umosis be he ashia bendi abe be᷆ tye ugie ’isom Unim puu.
         28 Nyong be fel kpee-kpee ha lishi ’ubong angi be maa gye, Ujeso a tyung likpe agyele
         ’ushu.
         29 Be swan gbangg le ù gye ye, ù kwu ha abe há kpe-kpe likorye libwee li ngwee, kifufebb
         ’i ndo gya. A kung gbe lè kwu utung ha abe.
         30 A lè kwu he-e ù zī lizi utung ha abe, u kung ibred kwu he abwo, u pee Unim, u hà
         kung āngi bun ke be.
         31 Atong-shi abell a mà buu, be nde shob he. A mà nyong kàng.
         32 Be de bende le: "He ’unyong ahwu á yii kong ha abel he ’ukwo, u bun de li gbe lè
         biwom abi be fee fe he ashia Unim leěti, kí yi kung li he atyam nwongg ná ’inde ’i
         taa."
         33 Be kung bo nya ’ukwo-ukwo tem ndo he Ujeruselem. Be lè nde bendi-utung Ujeso abe
         lihwo lè undi ken bè yi kwu há utung ha bendi gbamm.
         34 Be de bendi bemen ana le Atyabell Ujeso a wum lè he lihwu ’igyang a. A te lè ’uhwo-ma
         lè tyung Usaimun.
         35 Bendi abe befee ana be bun ’iwom ashi ’i shi fe be he ’ukwo de be, be mbee de be
         ná bé yi shob Atyetyan Ujeso he ’unyong ahwu a bun ibred ke be le bè zī.
         36 Nya a na bendi abe befee ana be maa so-i de be ashin, nya imbul-imbul Ujeso ugyang
         a fem naa ha abe nya, u de be le: "Ikwun ì kwu amen he ’uhwo."
         37 Be fel he ’ushell kangg, likorye be kong le be nde uhwutang a.
         38 A kung bii ābe le: "Kibang a, ma᷆ waa ufung? Ki shi ná a, ma fel lè atyāngale he
         atyam āme᷅n?
         39 Mà nde abwo agi lè abee agi hè men mà ngye le mi a. Mà tyua mi abwo hè men mà nde
         likorye uhwutang u kwa lè inyiahwo lè ikeb ná ma nde-m mì yi lè ngi nyin ye."
         40 A kong ashin, u hà tyung ābe abwo ama lè abee ama.
         41 Be ma wa bong le ufe a ye he ’uhwo igor angi i ma sho ābe he atyam, ki kwu ābe he
         ’uhwo kangg. A kung bii ābe le bè yi lè ’iwom ashi be᷆ zī há a?
         42 Be kung ùkwǎn angwu be kor ke-e.
         43 A kpe zī nya a na be maa nde.
         44 A hà de be le: "Biwom abin na᷅ mi maa de men he ’unyong ahwu mi ma so utung ha amen.
         Ki ma yi kpe-kpe le biwom puu abi be ma fee gbe lè mi he ashia Iten Umosis lè ashia
         bendi abe be᷆ tye ugie ’isom Unim lè ’ushia Usam bì shi."
         45 A shi biwom abi be fee he ’ushia Unim leěti bi nung ābe.
         46 U de be le: "Ashi be ma fee ’ì yi le Ukristi ù kpe ’ingie hwō, u wum lè he lihwu
         he ati akie.
         47 He lizen lima bè bun de bendi he abong puu le bè shi beshi he biban, be tyang ābi
         ashele, mà Unim ù tyang ke be. Bè kpi abunale lè he Ujeruselem.
         48 Men ma nde abin, ma bun de bendi gbe lè bi.
         49 Mi-gyang mi ba som àshi Atyagi a ma ke men úkyébb hwaa lè men. Mà kwu he Ujeruselem
         kpamm ma gbe kpe ikeb angi ı᷆ be lè he lifung-atabe."
         50 A gbe lè he Ujeruselem te lè be lè wu he Beteni. A kung abwo ama gye he ’usi ke be
         ’ukwun.
         51 Nya a na a maa ke be ’ukwun, a gbe tyang ābe gye he lifung-atabe.
         52 Be fe-e, be hà gbe ndo he Ujeruselem lè igor kangg.
         53 Be lè kwu he Ushom Unim pee Unim mbee ’unyong.JohnJohnJohnJohnJohn

1 Lè há linde-linde nyong igye anyin i ma wa fel ye, igie Unim i ma yi. Ufe angwu ù
         yi igie imen ana, a ma yi ipel ha Unim, u shi Unim ugyang a.
         2 Kung lè há linde-linde ufe lè Unim be ma yi ubibi ken.
         3 Unim a mbe bendi lè biwom puu gbe ha ufe a. Kì yi lè ’iwom ’iyang-yang or ashi Unim
         a mbe faale he ye.
         4 Ufe na᷅ a be lè likpan ke bendi puu. Kikung-gbo ’i be lè ha likpan limen ana a, ki
         shi bendigye be ngye ’igyang.
         5 Kikung-gbo ana ’i taa he ’ifufebb, ukpor ’ifufebb ’i nim āshi mbee ye.
         6 Leěti, Unim a ma som undi ususo angwu be maa ko le Ujon.
         7 Unim a ma som he le ù be bun de bendi gbe lè ’ikung-gbo ana, le hè bendi puu bè gyo,
         be bong kpe ’isom ’imen ashi Ujon a maa bun ana.
         8 Ufe-gyang na᷅ a ma yi ’ikung-gbo ’imen ana ye, ufe a kee-kee be le he-e ù bun de
         bendi gbe lè ’ikung-gbo ’imen ana a.
         9 Kikung-gbo ’imen ’igyang ashell ashi ’ı᷆ ke bendi puu ’ikung-gbo i, ki ma ndor àshì
         ’i ba he igye anyin.
         10 Ufe angwu ù yi ’ikung-gbo ’igyang ashell a be he igye i. Mà na Unim a mbe igye anyin
         gbe ha ufe a or, bendigye be ngye-e ye.
         11 A be he ’ubong ’uma, ukpor bendi bema be swan he.
         12 Ukpor abe be kpe-e, be mbee bong ha ahe ’igyang-igyang, u buu ’ukwo ke be le bè fel
         bebwaa Unim.
         13 Lihwan libell limen ana li be lè he ubu a or, ngwu lì be gbe he ugim undigye a or
         ye. Unim ugyang na᷅ a hwan kung ābe.
         14 Igie angi i ma yi Unim ana i bel undigye, a be kwu ipel ha abel he ’anwaa ’unyong
         zangg. Li nde ìfém ima angi i be lè ha Unim Atyam angwu a hwan he a he unwaa ken.
         A ngbebb inung kangg, kigyang ’i shi ha ahe mbee ’unyong.
         15 Ujon a de bendi gbe lè he le: "Mà nde undi angwu leěti mi maa de men gbe lè he le
         angwu u᷆ be-m lè há item a dyam hwo-m likorye ufe ù yi mà ukpong be hà hwan mi."
         16 Le bwo a ngbebb inung kangg, a ke li bel puu ’ukwun ’ugbe ibwan-ibwan.
         17 Unim a ke li Iten ima gbe ha Umosis, ukpor gbe ha Ujeso Ukristi, igie ima, na᷅ a
         tyung inung lè beshi ha abel, u mbee fem ’igyang he igye gboo tyung li.
         18 Kung lè há ukpi-ikwu igye anyin, kì yi lè undi angwu a wa nde Unim lè ashi ngye ye.
         Ujeso Ukristi ’ugbe Unwaa-ma a ken angwu ù yi gwaa lè Atyam, ufe na᷅ a tyung li ’itaa
         Atyam ù yi.
         19 He ’unyong ken bekaandi Ijuus abe he Ujeruselem be som bendi abe be᷆ shang Unim lè
         bendi abe be᷆ be ubu lè ha ’ikwu Ulibai le bè lè bii Ujon ’itaa undi ashi ù yi.
         20 Ujon a ma fan ābe le: "Mì yi Ukristi angwu Unim a waa le ù kwu Undi-likpan igye anyin
         a ye." A ma kong igie anyina gboo he atyung bendi abena puu.
         21 Be mbee bii he le: "Fe wò hà yi ayang a? Wo na᷅ wò yi Ilaja a?" Ujon a swan. Be mbee
         kung bii he le: "Wo na᷅ wò yi undi angwu u᷆ tye ugie ’isom Unim angwu ’ushia Unim
         ’u᷆ kong gbe lè he ana a?" Ujon a swan le ù yi ufe a ye.
         22 He ashina be mbee kung bii he le: "Fe wò hà yi ayang a? De li lî lè de abe be som
         li. Kibang ashi wo᷆ de li gbe lè ’uhwo-gang?"
         23 A fan ābe le: "Mi na᷅ Azaya angwu leěti a maa tye ugie ’isom Unim a maa kong gbe
         lè mi nyong a ma de le, ’Undi u ba gaa lè he libeb le, Atyetyan u ba lè há, mà shi
         ’ukwo ahwu ’u᷆ ngbebb ndor he he-e ù be gbe.’ "
         24 He liwu bendi abe be som ana, Iferesis i ma gia yi há;
         25 be kung bii Ujon le: "Bwo wò yi Ukristi, Undi-likpan angwu Unim a som be he igye
         a ye, wo shi Ilaja a, ngwu wò kwu undi umen angwu u᷆ tye ugie ’isom Unim angwu ’ushia
         Unim ’u kong gbe lè he ana a ye, bang a, wò hà kib bendi he umbwo?"
         26 Ujon a fan ābe le: "Mi kib bendi he umbwo, ukpor undi ususo ù yi naa he liwu līme᷅n
         angwu ma ngye-e ye.
         27 Ù yi undi angwu u᷆ be-m lè há item a, mi kpee he he ’ubee or ye."
         28 Leěti biwom abin bi ma shi he Beteni he igbindi umbwo angwu be᷆ ko le Ujodan he ’ipi
         Ujon a maa kib bendi he umbwo a.
         29 Ashi a fem taa, Ujon a nde Ujeso u ba hwaa lè he, Ujon a kung de le: "Mà nde Unwaa
         Utia Unim angwu a mbee lè biban bendigye.
         30 Ufe na᷅ mi ma kong gbe lè he nyong mi ma de le angwu u᷆ be-m lè há item a dyam hwo-m
         kangg, likorye ufe ù yi-m lè he ’ushu.
         31 Leěti mi or mi ma ngye-e ye; ukpor atan-lengi angwu mi maa kib bendi he umbwo ù yi
         le hè men bendi Izwell mà ngye-e a."
         32 Ujon a ma mbee kong gboo gbe lè Ujeso Ukristi le: "Mi ma nde Ukatia Kunyong Unim
         ná a shul lè he lifung-atabe be he itang. A ma shul ná ’alulu be so-e he lishi.
         33 Kpamm be wu he ’unyong ’umen ana, mi ma wa ngye-e ye, ukpor Unim angwu a ma som mi
         le mì be kib bendi he umbwo, a ma de-m le, mi ba nda Ukatia Kunyong Unim ná u᷆ shul
         lè he ’usi be he itang be so undi-iso he lishi. Kitaa ana na᷅ mi shī ngye undi ùmén
         angwu u᷆ be kung Ukatia Kunyong Unim kib bendi i.
         34 Mi nde biwom abin puu ’itaa a ma de-m. Kife na᷅ mi de men gboo le ufe anwun ù yi
         Unwaa Unim a."
         35 Ashi a mbee kung taa, Ujon a ma mbee yi naa nya lè bendi-utung bema befee.
         36 A nde Ujeso a be, u gba, a de be le: "Mà nde Unwaa Utia Unim ana."
         37 Bendi-utung Ujon befee ana be gyo he a kong ashin, be mà bo pwom Ujeso.
         38 Ujeso a bel àshì he item nde be be pwom he, a bii ābe le: "Mā kee ’ibang a?" Be fan
         he le: "Urabai, wò yi he hung a?" (Likpe angi le Urabai li ze le Itisha.)
         39 Ujeso a de be le: "Mà bé nde." Be ma gbe utung ha ahe lè nde he ’ipi ù yi, be ngyor
         kwu ha ahe há kpamm gyebb likwulukwu. (Kunyong ahwu Ujeso a kong ha abe, ku ma yi
         índē ìndè angi ishu likwulukwu a.)
         40 Bendi bemen befee abe be ma gyo Ujon, be gbe pwom Ujeso ana, be ko angwu ken le Andru.
         Ù yi unwanam Usaimun Ipita a.
         41 Andru ana a buu akye lè ndè ungwende Usaimun, a kung de-e le: "Bel li ndè Umizaya."
         (Likpe angi le Umizaya lì yi itaa ken ha likpe angi le Ukristi. Likpe anyin lì yi
         le Undi-likpan angwu Unim a som be he igye anyin.)
         42 Andru a ma te lè Usaimun lè hwaa lè Ujeso. Ujeso a nde-e, a kung de-e le: "Usaimun,
         unwaa Ujon, lizen ligang angi ken li fel le Usifas." (Lizen angi le Usifas lì yi ’itaa
         ken ha angi le Ipita; puu angi afee a ze le kukor.)
         43 Ashi a fem taa, Ujeso a bo u gya he ’igie Ugalili. A nde Ufilip angwu ù yi ’ubong
         Besaida ahwu Andru lè Ipita be᷆ be. A de Ufilip le: "Bo lì gye."
         45 Ufilip a bo lè nde Unatandyell, u de-e le: "Li nde undi angwu leěti Umosis a ma fee
         gbe lè he he ’ushia Iten Unim, bendi abe be maa tye ugie ’isom Unim or titi be fee
         gbe lè he. Be ko he le Ujeso; ù yi ’ubong Unazaret, u shi unwaa Ujosef a."
         46 Unatandyell a bii he le: "Kinunung ’isuso ’i ba lè he Unazaret â?" Ufilip a de-e
         le: "Be, mà wo nda ā!"
         47 Ujeso a nde Unatandyell u ba hwaa lè he, a kung kong gbe lè he le: "Angwu u᷆ be ana
         ù yi undi Izwell ugyang kpa-kpa faale uman a."
         48 Unatandyell a bii he le: "Ná wo shi nyong wo ngye-m?" Ujeso a fan he le: "Mí yi nda-a
         he ’unyong ahwu wó yi yi he liten ukwan angwu be᷆ ko le ufik, mà ukpong Ufilip u hà
         lè ko-a."
         49 Unatandyell a kung de-e le: "Urabai, wò yi Unwaa Unim a; wo shi Usu Izwell a!"
         50 Ujeso a de-e le: "Wo tia bong le mì yi Unwaa Unim a le bwo mi da-a le mí yi nda-a
         he liten ukwan a? Kigyang-igyang, wò hà ndo nda biwom bi gba gyong ashin."
         51 Ujeso a mbee de be le: "Mi da amen ’igyang a le, ma ba nda lifung-atabe li buu ndor
         gboo, ma nde idengell Unim ná ı᷆ gye he ’usi, i tem shul be he itang gbe ha ami Unwaa
         Undigye."

1 Ati a gbe afee, ki ma yi lè ’ipam libee he lishi Ugalili angi be᷆ ko le Ukena. Anam
         Ujeso a ma yi há.
         2 Be ma hwaà Ujeso lè bendi-utung bema gye ’ipam ’imen ana.
         3 Be shi ’ipam fel he ’ukwo, kutyuo ahwu be maa ngwo ’u mbee. Anam Ujeso a kung bo
         lè de Ujeso le: "Kutyuo ’u mbee."
         4 Ujeso a fan he le: "Iye, wo fel da-m mi â? Kunyong ’ugi ’u wa fel ye."
         5 Anam a tem lè de abe be᷆ ke lizi he ’udyan le: "Kiyang-yang ashi a de men le mà shi,
         mà shi āshi."
         6 Ki ma yi lè itetel Ijuus a le be to bituto. He ashina, nya ’iteng ’imen ana be ma
         tyung bishang umbwo bidyong-ken abi be᷆ fe umbwo shi itetel ibell. Bishang abina bi
         ma dyam kangg le ’ishang ken ’i za᷆ igung-gung umbwo kung lè ha lisi gya ha lisi lè
         ngi lihwo.
         7 Ujeso a kung de abe be᷆ ke lizi nya he ’udyan le: "Mà fe umbwo sho bishang abina
         puu." Be ma fe umbwo sho ābi puu ndor he atyung yilidididi.
         8 Ujeso a hà kung de be le: "Mà ndo kwan umbwo lè he bishang ana lè ke angwu a kwu
         lishi ’idem." Be mà kwan umbwo angwu a bel ’utyuo ana lè ke-e.
         9 Abe be᷆ ke lizi nya he ’udyan be ngye he ’ipi ’utyuo ’u᷆ be, ukpor angwu a kwu lishi
         ’idem a ngye ye. Nyong a tim āhwu he ungwu, ki kwu-e he ’uhwo kangg. A ko ukyebb ungye,
         10 de-e le: "Bendi be kung ’utyuo ahwu ’u ngbebb a ka bendi ’ushu. He ’unyong ahwu be
         ngwo ’utyuo kangg, be hà be lè ahwu ’u ngbebb ye be ke be. Ukpor, wo ufe wo shi ná
         ye, wo be lè ahwu ’u ngbebb hwò a ke likel."
         11 Kikwele-uhwo ashi Ujeso a ma shi he Ukena he ’ubong Ugalili i na᷅ ’i ma yi ukpi-ikwu
         ’ikwele-uhwo ashi a shi. Gbe he ’ikwele-uhwo ashina Ujeso a ma tyung ikeb ima. He
         ’uhwo ashi bendi-utung bema be bong le ù yi Unwaa Unim a.
         12 Be mbee ’ipam puu, Ujeso lè anam lè bebwanam lè bendi-utung bema be bo gye he Ukapanyam.
         Be kwu há ati zangg a.
         13 Nya he ’unyong ’umen ana, kunyong ’ipam Ijuus ashi be᷆ ko le Kipam Agbele-gyong ’u
         ma fel kpee-kpee. He ashina, Ujeso a ma bo gye ’ipam ana he Ujeruselem.
         14 A lè wu há, a gbe gye he Ushom Unim lè nde bendi há abe be maa ndyebb bityuale lè
         inwaa ukwuo abakpa zi, lè abe be maa gie únde.
         15 A kung udong-si ndeb lè bendi puu lè bityuale lè há wu he igye. U nyii itebul bendi
         abe be᷆ gie únde wu hell, paa únde ubell wu shaha-shaha-shaha.
         16 A kung de abe be maa ndyebb inwaa ukwuo abakpa zi le: "Mà kung biwom bīme᷅n be gbe
         gye! Mà mā ma᷆ tyang abwo lè ashele ushom Atyagi le ù fel ’ipi ūshī o."
         17 Nyong bendi-utung bema be nde ashina, be well le be fee he ’ushia Unim leěti le:
         "Benyin abe mì yi lè be ha Ushom Unim, be dyam gbe ūkee᷅."
         18 Bekaandi Ijuus be ngib na᷆ nya bii he le: "Kikwele-uhwo ashi hung wò nya shi hè ’ì
         tyung li le wò yi lè ikeb le wo sha ashin?"
         19 Ujeso a fan ābe le: "Gbe ma kem ti Ushom Unim anwun, mi kung ati akie a tem lè he
         tya."
         20 Be fan he le: "Kpash! Wó ngye le be kung aze asi afee lè ngi adyong-ken hà tye-e
         ukpor? Wo gim le wo kung ati akie a tya he a?"
         21 Ushom angwu Ujeso a maa kong gbe lè he a ma yi inyiahwo ima a. A maa kong gba lè
         ’ukwo ahwu u᷆ be hwō, lè ’itaa u᷆ be wum a.
         22 He ’unyong ahwu Ujeso a ma wum lè he lihwu, bendi-utung bema be ma well igie angi
         a kong ana. He ’uhwo ashin be ma bong biwom abi be fee he ’ushia Unim lè igie Ujeso.
         23 Nyong Ujeso a ma yi he Ujeruselem he ’unyong Kipam Agbele-gyong, a ma shi bikwele-uhwo.
         He ’uhwo abi, bendi gbamm be ma bong ha ahe.
         24 Ukpor Ujeso a ma fe lityam ha abe ye,
         25 likorye a ngye àtyám bendigye puu. Kì yi le undi na᷅ ù ha᷅ de-e ashi ’ì yi he atyam
         bendi ye, likorye ufe-gyang a ngye biwom puu abi bì yi he atyam abell.

1 Ki ma yi lè ungikye Ijuus angwu be maa ko le Unikodimes. A ma yi usu a, u shi undi
         likwu Iferesis a.
         2 He liti ken lè ’usu, a ma bo lè hwaa lè Ujeso, de-e le: "Urabai, li ngye le Unim
         na᷅ a som-a le wò be hwua bendi biwom. Kì yi le undi angwu ù hà ndo kwu lè ikeb shi
         bikwele-uhwo abi wo᷆ shi kpam-kpam i mbee ye, hà gbe Unim na᷅ a ke-e ikeb a a."
         3 Ujeso a fan he le: "Ndor mi da-a ’igyang ’ima. Gbe undi a tem lè ’uhwo-ma hwan ’ugbe
         ’afee ye, ù hà ndo nda Kiteng-usu Unim ye."
         4 Unikodimes a kung bii he le: "Ná undi gbel u᷆ tem lè ’uhwo-ma hwan mbee? U nya tem
         la ngwee he ’utyor anam, u hà mbee tem hwan â?"
         5 Ujeso a fan he le: "Mi da-a ’igyang a le, gbe undi ù yi lè lihwan angi gbe he umbwo
         lè ikeb Ukatia Kunyong Unim ye, ù hà ndo gya he Kiteng-usu Unim ye.
         6 Undigye u hwan unde-ma undigye, u fel lè likpan angi he agwo. Ukpor he ’unyong ahwu
         Ukatia Kunyong Unim u᷆ tem lè undi hwan, undi umen ana u fel lè likpan lifufe angi
         lı᷆ be lè ha Unim.
         7 Ashi le mi de le ’ì yi kpe-kpe le bendigye bè kwu lè lihwan ’ugbe ’afee, kì shī kwa-a
         he ’uhwo ye.
         8 Ndè, kiwom ná ’ufem i, ku shà gya he ’iteng ’iyang-yang ashi ’i nyin āhwu. Undi u
         gyo ’ihwee ashi ’u᷆ shi, ukpor u ngya he ’ipi ’u᷆ be or, ngwu ù ngye he ’ipi ’u᷆ gye
         or ye. Kitaa ’imen ana na᷅ ’ì yi ha undi uyang-yang angwu ù yi lè lihwan gbe he ikeb
         Ukatia Kunyong Unim."
         9 Unikodimes a bii he le: "Ashi wo kong ana ’i hà ze le ana a?"
         10 Ujeso a fan he le: "Wo itisha ubo-ubo he Izwell i, fe likong anyin lı᷆ nung-a ye
         a?
         11 "Mi da-a le, bel li kong gba lè biwom abi li ngye, li mbee de men gbe lè biwom abi
         li nde lè ashi atyan, ukpor men ma bong abi li kong ye.
         12 Nyong mi de men gbe lè biwom abi he igye anyin, mà ha᷅ bong ye i, ki nya sha ná a,
         ma᷆ be bong gbe mi de men gbe lè abi he lifung-atabe?
         13 Kì yi lè undi angwu a bè mbo lè wu he ushu Unim ye, kee-kee kwom ha ami Unwaa Undigye
         angwu mi shul be he itang ufe-ufe a.
         14 "Nya a na leěti Umosis a ma kung ùshiı᷅ angwu be kung ’índe᷆ a shi-e faa he ukwan
         kung ndor he ’usi nyong be ma yi he libeb, kitaa ’imen na᷅ ’ì yi kpe-kpe le ìtí-ishi
         bè be kung i-mi Unwaa Undigye ndor he ’usi.
         15 Be ba sha ná le hè undi uyang-yang angwu a bong ha ami ù kwu lè likpan ligyang angyell
         ngyor igye kpamm."
         16 Ki nyin Unim lè bendigye kangg. Benyin be shi-e a som ’iken Unwaa-ma be he igye anyin
         le hè undi uyang-yang angwu a bong ha ahe ’igyang-igyang ù nim ye, ukpor ù kwu lè
         likpan ligyang angyell ngyor igye kpamm.
         17 Unim a kee le ushe uma ù kwu bendigye i ye. He ashina a som Unwaa-ma be le he-e ù
         kpan bendigye puu gbe ha ahe.
         18 Undi uyang-yang angwu a bong ha ahe, ushe Unim u ba kwa he ye. Ukpor undi uyang-yang
         angwu a bong ha ahe ye, ushe Unim a kwu-e or mà, likorye a bong ha ’iken Unwaa Unim
         ana ye.
         19 Atan-lengi angwu ushe Unim a kwu bendi abe be bong ha Unwaa-ma ye, ù yi le ’ikung-gbo
         ’i be he igye anyin, ukpor ’i nyin bendi lè ’ifufebb hwo ’ikung-gbo ashina, likorye
         be shi bibibi a.
         20 Undi uyang-yang angwu u᷆ shi bibibi u tel ’ikung-gbo, u pam āshi le hè bendi bè ndè
         bibibi abi u᷆ shi ye.
         21 Ukpor undi uyang-yang angwu u᷆ shi biwom kpa-kpa, ki nyin he lè ’ikung-gbo le hè
         bendi be ndè gboo le u sha biwom abi bi ngbebb Unim.
         22 Nyong ashin ’i mbee, Ujeso lè bendi-utung bema be bo gbe ndo he ’igie Ujudia. A kwu
         lè be há, ù yii kib bendi he umbwo.
         23 He ’unyong ’umen ana Ujon ufe a ma yi he Anon gwaa he Uselim, ufe or a maa kib bendi
         he umbwo. A ma yi kwu he ’iteng ’imen ana likorye umbwo a ma go há. Bendi be maa gya
         hwaa lè he há, u kib ābe he umbwo.
         24 (Nya ’unyong ’umen ana be ma wa kwu Ujon fe he igaadye ye.)
         25 He liti ken, bendi-utung Ujon be maa fa ifung ha undi Ijuus ken gba lè itetel bituto.
         26 Be hà bo lè hwaa lè Ujon, be de-e le: "Itisha, undi angwu a ma be hwaa lè wo he igbindi
         umbwo Ujodan, angwu wo maa kong gbe lè he ana, ù yi há, u kib bendi he umbwo. Bendi
         puu be gbe tyang li gye lè hwaa lè he."
         27 Ujon a kung de be le: "Kì yi lè undi angwu ù yi lè ikeb le u sha ’iwom ’iyang-yang
         fem angi Unim na᷅ a ke-e tyang ye.
         28 Men-agyang ma gyo mi nyong mi de le mì yi Ukristi, Undi-likpan a ye. Mi ufe mì kee-kee
         yi unwaa-isom angwu u᷆ te-e lè he ’ushu kam ’ukwo a.
         29 Ùkyēbb na᷅ ù yi lè ungye. Ukpor udim ukyebb angwu u᷆ kwu gyo udim-ma, u kwa lè igor
         kangg nyong a gyo igie ima. Kitaa ana na᷅ ’ì yi-m mi fel lè igor kangg likorye mi
         gyo igie ima mà.
         30 Kì yi kpe-kpe le ufe ù fel dyam, mi-i fel zen."
         31 "Undi angwu a be lè ha Unim ana a dyam hwò puu. Mi angwu mì yi he igye i a, mì yi
         ke igye a, mi kee-kee kong gba lè biwom igye anyin a. Ukpor undi angwu a be lè ha
         Unim ana a dyam hwò puu.
         32 U da bendi gba lè biwom abi ufe-gyang a nde lè ashi, lè abi a gyo lè ’utyung ’uma,
         ukpor bendi be kpa he áshi ye.
         33 Ukpor undi uyang-yang angwu a kpe ashi a kong, hà a bong le Unim ù yi ’igyang.
         34 Undi umen angwu Unim a som ana u kong ’itaa Unim a de-e a, likorye Unim a ke-e Ukatia
         Kunyong uma faale ’akwukwell.
         35 Ki nyin Atyam Unim lè Unwaa-ma, a kung biwom puu fe-e he ’ubwo.
         36 Undi uyang-yang angwu a bong ha Unwaa Unim, u kwa lè likpan angi lı᷆ ngyor igye.
         Ukpor undi uyang-yang angwu u᷆ ke Unwaa Unim ana ife ye, u kwa lè likpan limen i ye,
         ingywo Unim i so-e he lishi ngyor igye kpamm."

1 Bendi Iferesis be gyo le bendi abe be fel pwom Ujeso abe a kib ābe he umbwo be fel
         go hwà a᷆be Ujon.
         2 Ukpor Ujeso ugyang a ma kib bendi he umbwo ye, bendi-utung bema na᷅ be maa kib ābe
         he umbwo.
         3 Nyong Ujeso a ngye le Iferesis i fel kong ashin, a bo lè he Ujudia tem ndo he Ugalili.
         4 Ki ma yi kpe-kpe le ù lè gbe he Usameria a.
         5 Nya a na Ujeso a tan gbe he Usameria, a lè wu he ’iteng Usameria ashi be᷆ ko le Usakaa.
         Kiteng ashina ’ì yi gwaa lè ufel angwu leěti Ujekob a ma kung ke unwaa-ma, Ujosef.
         6 Libell umbwo Ujekob li ma yi nya. Nyong Ujeso a ma wu nya libell umbwo ana, libwee
         li maa ndo pwom he ’udyan lishi. A bel kwu ko nya likorye litan li ma ngie he.
         7 Ungingye angwu ù yi ’ubong Usameria a be nya le hè-e ù tyuo umbwo. Ujeso a de-e le:
         "Bè umbwo ke-m mî ngwo."
         8 (Nya he ’unyong ’umen ana bendi-utung Ujeso be ma gbe lè há tyang he ututeb, be ma
         gye he ishu angi ì yi há kpee-kpee hè be bè lè ndyebb lizi.)
         9 Gyo ungingye ana le: "Kpash! Wo angwu wò yi Ijuus, fe wo de-m mi angwu mì yi Usameria
         le mì ka-a umbwo a?" Ki kwu-e he ’uhwo likorye Ijuus lè abe he Usameria, be gba kpee
         bende ye.
         10 Ujeso a fan he le: "Kì kwu le wo ngye gbe lè ’uke ahwu Unim u᷆ ke bendi, wo mbee
         ngye-m mi angwu mi bii-a le wò ke-m umbwo mî ngwo i, hang wo na᷅ wo de-m le mì ka-a
         umbwo angwu u᷆ ke likpan, hang mi ka-a ahe."
         11 Ungingye ana a de-e le: "Ukaandi, libell umbwo anyin li shul lishi, wo mbee shi lè
         ’igbor ashi wo᷆ kung tyuo ye, he hung nyin wo᷆ be lè umbwo angwu há angwu u᷆ ke likpan?
         12 Wo kong i le ugang umbwo a fel ngbebb hwò anwun â? Atietyan Ujekob ugyang na᷅ a ma
         tem li libell umbwo limen i. Ufe or, bebwaa-ma or, be maa ngwa umbwo umen i a, bityuale
         bima or bi ngwo-e titi."
         13 Ujeso a kung de-e le: "Undi uyang-yang angwu a ngwo umbwo lè he libell anyin, umbwo
         a mbee gyor he;
         14 ukpor undi uyang-yang angwu a ngwo umbwo angwu mī-ì ke-e, ù tem kwa lè ’igyor ususo
         ye ngyor igye kpamm. Umbwo angwu mı᷆ ke-e ana ù yi ná lishi umbwo, u ka he likpan
         ’unyong angi lı᷆ ngyor igye kpamm."
         15 Ungingye ana a kung de-e le: "Ukaandi, kusi hā ke-m umbwo umen ana, mî ngwo hè umbwo
         ù tem gyor mi ye, mi tem be he lishor or ye."
         16 Ujeso a kung de-e le: "Tem lè de ukyegang ù be."
         17 Angwu ungingye a fan he le: "Mì yi lè ùkyēbb ye."
         18 Ujeso a kung de-e le: "Wo kong dell-dell a le wò yi lè ùkyēbb ye. Wo bee lè bekyebb
         be fel bedyong. Angwu wò yi kwu ha ahe há nyin or, ù yi ukyegang a ye. Wo kong ’igyang."
         19 Ungingye umen ana a kung de-e le: "Ukaandi, ki nung mi gboo le wò yi undi angwu u᷆
         tye ugie ’isom Unim a.
         20 Leěti betietyan be maa fa Unim he ukwell anwun a, ukpor men bendi Ijuus ma de le
         bè fel gye he Ujeruselem hwan."
         21 Ujeso a fan he le: "Iye, kunyong ’u ndo fel ahwu be᷆ tem be fe Atyagi Unim he biteng
         abin bife-bife a ye.
         22 Men bendi Usameria ma ngye angwu ma᷆ fe ye. Ukpor bel Ijuus li ngye angwu lı᷆ fe,
         likorye gbe ha abel Ijuus na᷅ Unim u᷆ be kpan bendi puu.
         23 Kunyong ’u ba ba ahwu bendi be᷆ fe Unim he ’ukwo kpa-kpa, be fe-e lityam ken ’igyang-igyang.
         Mi de le ’unyong ahwu há ’u fel or mà. Unim u kee bendi abe be᷆ fe-e ’itaa ana a.
         24 Unim ù yi ’ūnyōng a. He ashin ’ì yi kpe-kpe le abe be᷆ fe-e bè fe-e lityam ken he
         ikeb Ukatia Kunyong uma."
         25 Ungingye umen ana a de-e le: "Mi ngye le Ukristi angwu Unim u᷆ som le ù be kpan bendi
         u ba lè há. Nyong u᷆ be be, u sha biwom puu bi nung li."
         26 Ujeso a de-e le: "Mi angwu mı᷆ kong ha awo i mì yi ufe a."
         27 Nya he ’unyong ’umen ana bendi-utung Ujeso be tem be. Nyong be nde-e u᷆ kong ha ungingye,
         ki kwu ābe he ’uhwo. Ukpor undi ubell ken or a bii angwu ungingye ashi a kee, ngwu
         bè bii Ujeso atan-lengi angwu u᷆ kong ha ahe ye.
         28 Ungingye umen ana a hà tyang ’iki ’ima ndor nya gbe ligbe-ligbe gye he lifung-ushu,
         u fel da bendi le:
         29 "Mà be nde undi angwu a de-m biwom abi mi shi kung lè há ’isun ’igi. Hà ù nya yi
         Ukristi angwu Unim a som le ù kwu Undi-likpan a or?"
         30 Bendi be mà ti kwuo ndo he ’ipi Ujeso ù yi.
         31 Nyong angwu ungingye a gbe ndo há he lifung-ushu, bendi-utung Ujeso be tim he anung
         le ù zī lizi.
         32 Ujeso a fan ābe le: "Mì yi lè lizi angi men ma ngye ngi ye."
         33 Bè ha᷅ fel kong ha bende le: "Hà undi a be lè lizi ke-e hen or?"
         34 Ujeso a de be le: "Dia! Lizi ligi lì yi le mì shi nyin Atyagi angwu a som mi le mì
         shi aki ama kpamm mi gbe mbee āngi.
         35 Men ma bun ityang le ’i teng afell ande mà ukpong bikwukwan bi hà bi, ukpor mi da
         amen le, mà bel àshì nde gye he útiá hè men mà nde ná bikwukwan bi bī fel atamale.
         36 Undi angwu u᷆ tam a nde lifem aki ama, le hè undi angwu a ma kwan lè angwu u᷆ tam
         bè kwu ukem yal gor. Kitaa ’imen na᷅ ’ì yi ke bendi abe be᷆ be lè bendi le bè be kwu
         lè likpan ligyang angyell angi lı᷆ ngyor igye.
         37 Kì yi nya a na ityang i kong a le, undi-iso u kwan, unde-ma u fem.
         38 Mi som amen le mà lè fem biwom abi men na᷅ ma kwan ye. Bendi besuso na᷅ be kwan ābi,
         men ma fel la za᷆ lifem abi bendi be shi a."
         39 Bendi Usameria gbamm abe be ma be lè he lifung-ushu, be ma bong ha Ujeso le bwo ungingye
         umen ana a de be le Ujeso a de-e biwom puu abi a shi.
         40 He ashina be tim he anung le ù ngyor kwu ha abe há. A bong ngyor kwu há ati afee.
         41 He ’uhwo igie Ujeso, bendi besuso gbamm be mbee bong ha ahe.
         42 Be kung de ungingye umen ana le: "Igie igang na᷅ i tem shi li li bong ha ungikye
         anwun ye, li bong likorye bel-agyang li gyo he lè atyung atyan a. He ashina li ngye
         le ’igyang-igyang a, ù yi Ukristi, Undi-likpan bendigye a."
         43 Ujeso a kwu nya ati afee, a hà bo tem ndo he ’igie Ugalili.
         44 A gye he Ugalili ’ubong ’uma ’ugyang, likorye a ngye le, "Angwu u᷆ tye ugie ’isom
         Unim u kwa lè ife he ’ubong ’uma ye," nya a na ufe-gyang u shii kong a.
         45 Nyong a wu há he Ugalili, bendi be kpe-e igor-igor likorye befe or be ma yi há he
         Ujeruselem he Kipam Agbele-gyong, be nde bikwele-uhwo abi a ma shi há he ’unyong ’umen
         ana.
         46 Nya ’unyong ’umen ana Ujeso a hà tem item gye he Ukena he ’igie Ugalili ashi leěti
         a ma kung umbwo bel ’utyuo. Ki ma yi lè unwaa úkaandi ususo angwu a ma yi gogo ye
         he Ukapanyam.
         47 Nyong ukaandi umen ana a gyo le Ujeso a gbe lè he Ujudia be fel he Ugalili, a lè
         hwaa lè he há, u tim he anung le ù gye he Ukapanyam he-e ù lè mbee he unwaa, likorye
         a kwun teng he lityam lityam.
         48 Ujeso a kung de ukaandi ana le: "Men ma swan le ma bong ha ami faale afaale ma nde
         bikwele-uhwo ye."
         49 Ukaandi ana a kung de Ujeso le: "Ukaandi, bé lì hā gye akikye teng unwaa-gi u hwa᷆."
         50 Ujeso a de-e le: "Tem ndo gye he ushu, unwaa-gang u hwa᷆ ye." Ungikye ana a bong
         igie angi Ujeso a kong, u gbe ligye.
         51 A lè fel kpee-kpee he ushu, bebwaa-ushom bema be be kpee lè he, be de-e le unwaa-ma
         a mbee.
         52 A bii ābe le: "Kunyong ahwu hung inyiahwo ima i kwun he?" Be fan he le: "Uhwuhwo
         lè ishu nyong libwee li bel ’ubwo bel-bel na᷅ inyiahwo i ma kwun he."
         53 Ātyām unwaa umen ana a ngye le nya he ’unyong ’umen ana na᷅ Ujeso a ma de-e le unwaa-ma
         u hwa᷆ ye. He ’uhwo ashina, ufe lè bendi bema puu be bong ha Ujeso.
         54 Kikwele-uhwo ashi Ujeso a ma shi he Ugalili he ’unyong ahwun nyong a be lè he Ujudia
         na᷅ ’ì yi utepwom ’ikwele-uhwo ashi a shi, hè ’ì tyung bendi ikeb ima.

1 Nyong ashin ’i mbee, le bwo ’i ma fel ’unyong ahwu Ijuus i maa shi ’ipam ’ibell,
         Ujeso a mbee gye he Ujeruselem.
         2 Ki ma yi lè umbwo ususo há he Ujeruselem gwaa he ungwu likong ’ipo itia. Be maa ko
         umbwo umen ana he igie Ihibru le Betezeta. He nya, ki ma yi lè bigigyo bidyong há
         ungwu likong.
         3 Nya na᷅ bendi-angmam gbamm be maa ndē, abe be hwuà ashi or, abe be hwō abee or, abe
         be hwō agwo atyetye-atyetye or. [Be maa kwa nyong ’unyong ahwu umbwo u᷆ nyùng he abwo.
         4 He ’unyong-unyong udengell Unim u shul ba he itang ba nyùng umbwo ana. Nyong umbwo
         a nyùng, ukpi-ikwu undi angwu a shul gye há umbwo, u mbee, mà ù mbu ’itaa lingmam
         ’iyang-yang or.]
         5 Ki ma yi lè ungikye ususo angwu a ngmam ’i fel aze lisi lè ngi lihwo lè ngi adyong-ikie.
         6 Ujeso a lè wu nya, a nde-e ù yi ndē nya, a ngye le a ngmam ’i gbe ’igbe mà. A kung
         bii he le: "Wo kee le wo mbee a?"
         7 A fan he le: "Ukaandi, nyong umbwo u᷆ nyùng, kì yi lè undi angwu u᷆ kwu-m abwo gye
         he umbwo ye, te-te mi kaa le mi shul gya há, undi-iso a tang teng mi."
         8 Ujeso a de-e le: "Bo ’inaa, kan ugaa ugang ndo gye."
         9 Nya abwo-abwo a bo, kung ugaa uma tan gbe ligye. Liti angi Ujeso a ma mbee ungikye
         umen i li ma yi liti uwell Ijuus a.
         10 He ashina, bekaandi Ijuus be de angwu a ma mbee ana le: "Kpash! Wó ngye le ’unyin
         ’ì yi liti uwell lityan a ye a? Ugaa angwu wo kung, wo᷆ tan lè he ana, wo kpe linaa."
         11 Undi umen ana a fan ābe le: "Undi angwu a mbee mi, ufe na᷅ a de-m le mì kung ugaa
         ugi ndo gye."
         12 Be kung bii he le: "Ayang a da-a le wò kung ugaa ugang ndo gye?"
         13 Ungikye umen i a ngye undi angwu a mbee he ye, likorye Ujeso a shang gbe, le bwo
         bendi be ma sho há gbamm.
         14 Ki gbe ’igbe ye, Ujeso a hà lè nde-e he Ushom Unim, a kung de-e le: "Nde, wo mbee
         mà. Tem shi ’iban ye, teng ’ibibi ashi ’i ban hwò ashin ’i ba hwaa lè wo."
         15 Ungikye umen i a lè de bekaandi Ijuus le Ujeso na᷅ a mbee he.
         16 He ’uhwo ashi le Ujeso a mbee ungikye umen i na᷅ bekaandi Ijuus be maa fel tel Ujeso.
         17 Nya he ’unyong ’umen ana Ujeso a ma de Ijuus le: "Atyagi u sha aki mbee ’unyong,
         kì yi kpe-kpe le mi or mì shi aki ná ufe."
         18 Igie anyina i ban bekaandi Ijuus, be fel kam le be gwa he likorye a ban uten liti
         uwell libell, u mbee ko Unim le Atyam, ashi ’i ze le a kung ’uhwo-ma le a fel bizang
         ha Unim.
         19 Ujeso a fan bekaandi Ijuus ana le: "Kigyang-igyang na᷅ mı᷆ de men i le mi Unwaa Unim,
         mì yi lè ikeb le mi sha ’iwom ’iyang-yang lè ’uhwo-gi ye, mi kee-kee sha a᷆bi mi nde
         Atyagi u᷆ shi a, likorye ’iwom ’iyang-yang ashi Unim u᷆ shi na᷅ mi Unwaa-ma or mı᷆
         shi.
         20 Le bwo ’i nyin Unim lè mi, Unwaa-ma, u tyung mi biwom puu abi ufe-gyang u᷆ shi. U
         ba tyung mi biwom abi bi dyam hwò a᷆bi ma᷆ nde i or, hè ’ì kwu amen he ’uhwo.
         21 Nya a na Unim u᷆ shi bendi abe be hwō be᷆ tem wum, u ke be likpan, kitaa a ken na᷅
         mi Unwaa-ma or mı᷆ kung likpan ke undi uyang-yang angwu ufe-gyang a kee.
         22 Ufe-gyang u tang ushe undi ye, a kung ikeb ke-m, mi Unwaa-ma a, le mì tang ushe bendi
         puu.
         23 A shi ’itaa ana le hè bendi puu bè ke-m, mi Unwaa-ma, ife nya a na be᷆ ke Unim Atyagi.
         Undi uyang-yang angwu a ke-m, mi Unwaa-ma, ife ye, hà a ke Atyagi or ife ye, likorye
         Atyagi na᷅ a ma som mi be he igye anyin."
         24 Ujeso a gye ’ushu kong le: "Mî de men le undi uyang-yang angwu a gyo igie igi, u
         bong ha Atyagi Unim angwu a som mi be he igye i, u kwa lè likpan ’unyong angi lı᷆
         ngyor igye. Ù tem hwa᷆ ye ngyor igye kpamm. Ù tem gya he ushe Unim ye.
         25 Kigyang-igyang na᷅ mı᷆ de men le ’unyong ’u ba lè há, mi de le ’u fel or mà, ahwu
         bendi abe be hwō be᷆ gyo lingmam ligi, mi Unwaa Unim. Bendi abe be gyo lingmam limen
         i be wum.
         26 Nya a na Unim Atyetyan ù yi lè ikeb le u ka likpan, kitaa ’imen na᷅ a ke-m, mi Unwaa-ma,
         ikeb le mì ke likpan.
         27 A mbee ke-m, mi Unwaa-ma, ikeb le mì tang ushe bendi likorye mì yi Unwaa Undigye
         a.
         28 Ashi mi kong i ’ì kwu amen he ’uhwo ye. Baale ’unyong ’u᷆ fel ahwu bendi puu abe
         be hwō be᷆ gyo lingmam ligi,
         29 be wum lè he lihwu. Bendi abe be maa shi binunung, be wum ba fel lè likpan ligyang
         angyell angi lı᷆ ngyor igye. Abe be maa shi bibibi, be wum gya he ushe Unim angwu
         be᷆ lè kpe ’ingie."
         30 Ujeso a gye ’ushu kong le: "Mi-gyang mì yi lè ikeb le mi sha ’iwom ’iyang-yang lè
         ’uhwo-gi ye, mi kee-kee sha ’iwom he ikeb Unim angwu a som mi be he igye i a. Mi tang
         ushe or ná a de-m le mì tang a. He ashin, ushe ugi ù yi kpa-kpa likorye mi sha a᷆shi
         ’ı᷆ nyin mi a ye, mi sha a᷆shi ’ı᷆ nyin Atyagi angwu a som mi a.
         31 "Gbe mi de le mi kong ’igyang, mi bà uman ye, ki nya sha ná a bendi be᷆ bong le mi
         kong ’igyang a?
         32 Kì yi lè undi-iso angwu u᷆ kong gbe lè mi le mì yi Unwaa Unim a. Mí ngye le u kong
         ’igyang gba lè mi.
         33 Undi umen ana na᷅ ù yi Ujon. Ufe na᷅ leěti men ma ma som ’isom bii he le ù de men
         ashi ’ì yi ’igyang, a mà de men ’igyang.
         34 "Mi-i kee undi a le ù kong ke-m ye, mi kung igie angi undigye u᷆ kong gbe lè mi a
         ’indee-indee ye. Ukpor mi kee-kee kong abin le hè men mà fel lè likpan ’unyong a.
         35 Ujon a ma yi ná ’imor-inde ashi ’ı᷆ taa kangg, ma kpe igie ima he ’anwaa ’unyong
         zangg, ma ma yi lè igor likorye ’ikung-gbo ’ima ’i tyung amen ’igyang.
         36 Ukpor ’ì yi lè biwom bisuso abi bi dyam hwò igie Ujon abi bı᷆ tyung le Atyagi na᷅
         a som mi. Bikwele-uhwo abi Atyagi a ke-m ikeb le mı᷆ shi, bi tyung le ’igyang-igyang
         Atyagi na᷅ a som mi.
         37 Atyagi angwu a som mi, ufe-gyang a kong gbe lè mi le mì yi Unwaa-ma a. Ukpor men
         ma wa gyo lingmam lima ngye ye, ma wa nde-e ngye ye,
         38 ma shi lè igie ima he atyam āme᷅n ye, likorye ma bong ha ami, Unwaa-ma angwu a som,
         ye.
         39 Men má kung ’unyong kangg shun ’ushia Unim li-li-li-li-li lè ugim le ’ushia ana ’ù
         tyung amen ’ukwo likpan angi lı᷆ ngyor igye kpamm. Kigyang-igyang, kushia ahwuna ’u
         kong gba lè mi.
         40 Mà na or, ma swan le ma ba hwaa lè mi hè men mà kpe likpan limen ana ye.
         41 "Mi-i kung ipee bendigye ná ’iwom a ye. Unim na᷅ mi ndor ugim le mi sha nyin he.
         42 Ukpor mi ngye amen, mi ngye le ’i nyin amen lè Unim ye.
         43 Ki nung nwongg le ’i nyin amen lè Unim ye likorye ma swan i-mi angwu mi be he lizen
         Unim Atyagi. Ukpor gbe undi a be hwaa lè men he lizen lima ligyang, ma kpá he.
         44 Men ma kee-kee ndor àshì he ipee bende a. Unim angwu ufe-ufe na᷅ ù yi he ’ukpo, ki
         gbee amen le u pee amen ye or ye. Kife na᷅ ’i shi amen ma bong ha ami or ye.
         45 "Mi na᷅ mı᷆ bé bun ’ibibi ’īme᷅n de Unim ye, Umosis angwu ma fe lityam ha ahe a.
         46 Gbe ma bong igie Umosis mà, hang ma bong ha ami a, likorye Umosis a ma fee gbe lè
         mi a.
         47 Gbé ma bong àbi a fee ye, ki sha ná a, ma᷆ bong igie igi ife?"

1 Nyong ashin ’i mbee, Ujeso a bo gbe ndo he igbindi umbwo angwu be᷆ ko le Ugalili.
         Bé mbeē ko umbwo umen ana le Utaiberias.
         2 Nya a na a maa ndor àshì gye há, bendi be ti kwuo pwom he likorye be nde bikwele-uhwo
         biwom abi a shi he bendi-angmam ambeeale.
         3 Ujeso lè bendi-utung bema be ma mbo ’igugo tang he ’usi, bel kwu ko.
         4 Nya he ’unyong ’umen ana, kunyong ’ipam Ijuus ashi be᷆ ko le Kipam Agbele-gyong ’u
         ma fel kpee-kpee.
         5 Ujeso a bel àshì shun kel-kel-kel, a nde le bendi be ti kwuo be ba hwaa lè he. A
         kung bii Ufilip le: "He hung nyin lì ndè ibred ndyebb ke bendi aben puu bè zi?"
         6 Ujeso a kung Ufilip lè he ’usi he-e ù gyo a᷆shi u᷆ kong a. Ujeso ugyang a ngye ashi
         nyin ù shi or mà.
         7 Ufilip a fan he le: "Mà lì kung igaa ikwudi ifee or ndyebb ibred, i kpà ka ābe le
         undi-undi ù zī zangg na ana or ye."
         8 Undi-utung Ujeso ken angwu be᷆ ko le Andru, u shi unwanam Usaimun Ipita, a kung de
         Ujeso le:
         9 "Unwan ungikye ù yi nyin angwu ù yi lè bíkém ibred bidyong, u shi lè ìkwǎn ifee.
         Ukpor inwaa biwom anyin i kpell ’igegang bendi ashina ná a?"
         10 Ujeso a de bendi-utung bema le bè de bendi abena le bè kwu ko. Bendi puu be bel kwu
         ko. He liwu libell, bekaandi bengikye befe-befe be maa mbee asi lisi ’ugbe lihwo lè
         ’ugbe ’afee. (Bikpam bi ma go nya kangg.)
         11 Ujeso a kung ibred ana kwu he ’ubwo, u pee Unim. A kung āngi bun puu kung ke bendi
         abe be᷆ kwu ko. A mbee kung ìkwǎn shi ’itaa a ken. Undi uyang-yang a zī gwul ’itaa
         a kee.
         12 Be gwul puu, Ujeso a de bendi-utung bema le: "Mà gbong bigem abi be zī bi teng, hè
         uwun ken or ù ban ’idideng ye."
         13 Bendi-utung bema be gbong ābi puu, bi sho bitetel lihwo lè bi bifee.
         14 Bendi puu abe bè yi nya, be nde ’ikwele-uhwo ashi Ujeso a shi, be kung de le: "Kigyang-igyang,
         ungikye anwun ù yi undi angwu u᷆ tye ugie ’isom Unim angwu leěti Unim a ma de le u
         ba ba he igye anyin a."
         15 Ujeso a ngye le bendi abena be ma kam le be kwa he ’usu he ikeb. He ashina a bo gbe
         lè há gye he ’igie ’igugo ashi lè hell ututeb.
         16 Likwulukwu li gyebb, bendi-utung Ujeso be shul gye he ungwu umbwo ukaandi,
         17 lè ngwee he ’inong lishor tem, be gya he igbindi umbwo angwell, hè be bè gye he Ukapanyam.
         Nya a na be maa gye, kusu ’u gye be. Nya he ’unyong ’umen ana, Ujeso a ma wa lè hwaa
         lè be ye.
         18 Kufem ’u keb apuale a, umbwo u keb atōale ’ibibi-ibibi-ibibi.
         19 Be gye ’ushu wu mbee ilamba ikie ha inde, be nde Ujeso u᷆ tan he likwu umbwo ndor
         àshì hwaa lè be. Be fel he ’ushell kangg.
         20 Ujeso a kung de be le: "Kì yi-m mi a, mà shell ye."
         21 Be ma gor igor kpe-e ngwee há he ’inong. Nyong a ngwee há ngwee-ngwee, kinong ’i
         wu he ugo-igye he ’ipi be maa ndor àshì gye.
         22 Ashi a kung taa, bendi abe be ma so lè he igbindi umbwo he ’ipi Ujeso lè bendi-utung
         bema be ma be, be nde le ’inong ’i ma teng nya ken a, be ngye le nyong bendi-utung
         Ujeso be ma kung ’inong ashina gbe, Ujeso a ma gye utung ha abe ye.
         23 Binong bisuso bi ma be lè he Utaiberias be naa gwaa ha ’iteng ’imen ashi uhwuhwo
         bendi be ma zī lizi angi Atyetyan Ujeso a ma pee Unim he ’uhwo angi.
         24 Nyong bendi abena be nde le Ujeso ù tem yi nya ye, bendi-utung bema or be tem shi
         nya ye, be mbo ngwee he binong abina bo ndo he Ukapanyam, be la shun Ujeso.
         25 Nyong bendi abena be wu he ungwu umbwo, be gbe kpe igbindi, be nde Ujeso há, be bii
         he le: "Itisha, kunyong ahwu hung wo gbe tang hen?"
         26 Ujeso a fan ābe le: "Mi da amen ’igyang-igyang, ma tan kee mi likorye ma ma zī ibred
         angyell gwul a, ma kee mi le bwo ma nde bikwele-uhwo abi mi shi a ye.
         27 Mà mbu gbèl kee lizi angi he ’anwaa ’unyong zangg li mbee i a ye, ma mbu gbèl kee
         a᷆ngi lı᷆ ngyor igye kpamm hwan. Life li ka bendi likpan ligyang angyell angi lì yi
         lè likel ye. Kitaa lizi ashina na᷅ mi Unwaa Undigye, mi ke men abe Unim Atyagi a tyung
         amen gboo le ufe na᷅ a som mi."
         28 Be kung bii Ujeso le: "Kibang ’itaa ’iwom ashi lì shi hè ’ì nyin Unim?"
         29 Ujeso a fan ābe le: "Kiwom ashi mà shi hè ’ì nyin Unim ’ì yi le mà bong ha ami angwu
         ufe a som be he igye anyin."
         30 Be kung de-e le: "Gbe ’ì yi ’itaa ana, ’ibang ’ikwele-uhwo ashi wo᷆ shi lî nde shi
         lè ashi atyan, li hà bong ha awo? Kibang ashi wo shi tyung li?
         31 Leěti nyong betietyan be maa tan he ’igbaa-libeb, be ma zī lizi angi lı᷆ be lè he
         ’usi angi be᷆ ko le imana, nya a na be fee he ’ushia Unim le, ’Unim a som lizi lè
         he ’usi ke be le bè zī.’ "
         32 Ujeso a kung de be le: "Ndor mî de men ’igyang, lizi angi leěti Umosis a ma ke betiemen
         ana, lì yi ligyang angi lè he lifung-atabe a ye. Atyagi na᷅ u᷆ ke men ligyang angi
         lè he lifung-atabe.
         33 Lizi angi Unim u᷆ ke bendi, lì yi angi lı᷆ be lè he lifung-atabe, bé lè likpan ke
         bendigye a."
         34 Be kung de-e le: "Atyetyan, ke li lizi limen ana mbee ’unyong."
         35 Ujeso a fan ābe le: "Mi na᷅ mì yi lizi limen ana angi lı᷆ ke bendi likpan. Undi uyang-yang
         angwu a be hwaa lè mi, itung i tem ndó he ye. Undi uyang-yang angwu a bong ha ami,
         kigyor ’i tem gyor he ye.
         36 Ukpor, kì yi nya a na mi bè de men a. Mà na men ma nde-m lè ashi or, ma bong ha ami
         ye.
         37 Bendi puu abe Atyagi a kung fe-m he ’ubwo, be ba hwaa lè mi. Undi uyang-yang angwu
         a be hwaa lè mi, mi ndó he tem item ye,
         38 likorye mi be lè he lifung-atabe le mî shi nyin Atyagi angwu a som mi a, mi be le
         mî shi nyin ’uhwo-gi a ye.
         39 Kiwom ashi ’i nyin Atyagi angwu a som mi ’ì yi le mì nim undi ken or lè he liwu bendi
         abe a kung fe-m he ’ubwo ye, mi kam ābe, mi be wum ābe he liti angi igye anyin ı᷆
         be mbee.
         40 Atyagi a kee le bendi puu abe be nde-m, mi Unwaa-ma, be bong ha ami, bè kwu lè likpan
         ’unyong angi lı᷆ ngyor igye. Mi ba wum ābe lè he lihwu he liti angi igye anyin ı᷆
         mbee."
         41 Bekaandi Ijuus be keb inem anemale gbe lè Ujeso likorye a de le ufe ù yi lizi angi
         lı᷆ shul lè he lifung-atabe be he itang.
         42 Be de le, "Ujeso ugyang, nde le unwaa Ujosef a ukpor? Li ngye atyam lè anam. Fe,
         ki shi ná a, u fel de le ufe a be lè he lifung-atabe a?"
         43 Ujeso a de be le: "Mà tyang inem anemale he liwu līme᷅n.
         44 Kì yi lè undi angwu ù hà ndo be hwaa lè mi faale afaale Atyagi angwu a som mi be
         he igye anyin na᷅ a be lè he ye. Undi uyang-yang angwu a be hwaa lè mi, mi ba wum
         he lè he lihwu he liti angi igye anyin ı᷆ mbee.
         45 Bendi abe be maa tye ugie ’isom Unim be ma fee ndor leěti le: ’Unim u hwua bendi
         puu.’ Undi uyang-yang angwu a gyo Igie Atyagi, u hwua kpe ’iwom lè há, u ba hwaa lè
         mi.
         46 Mi fel kong i le undi-iso a bè nde Atyagi lè ashi a ye, mi angwu mi be lè ha ahe
         ufe-ufe na᷅ mi nde-e.
         47 Mi da amen ’igyang a le undi uyang-yang angwu a bong ha ami u kwa lè likpan angi
         lì yi lè likel ye.
         48 Mi na᷅ mì yi lizi angi lı᷆ ke bendi likpan.
         49 Mà na leěti betiemen be maa zī lizi angi be᷆ ko le imana he ’igbaa-libeb or, befe
         puu be ma hwō.
         50 Ukpor lizi ligyang angyell angi lı᷆ be lè he lifung-atabe be he itang, undi uyang-yang
         angwu a zi āngi, u tem hwa᷆ ye.
         51 Mi na᷅ mì yi lizi limen angi li be lè he lifung-atabe be he itang angi lı᷆ ke bendi
         likpan. Undi uyang-yang angwu a zī lizi limen i, u kwa lè likpan ngyor igye kpamm.
         Lizi angi mı᷆ ke bendi le hè be bè kwu lè likpan lì yi inyiahwo igi a."
         52 He ’uhwo igie angi Ujeso a kong ana, bekaandi Ijuus be ma fel he ingywo keb abiale
         bende le: "Ki shi ná a, u᷆ de le u kung inyiahwo ima ka li lî zī?"
         53 He ashina, Ujeso a kung de be le: "Mi da amen ’igyang a le, gbe ma zī inyiahwo igi
         ye, ma ngwo anung agi ye, hà ma kwa lè likpan ligyang angyell ye.
         54 Ukpor undi uyang-yang angwu a zī inyiahwo igi, u ngwo anung agi, u kwa lè likpan
         angi lı᷆ ngyor igye kpamm, mi be wum he lè he lihwu he liti angi igye anyin ı᷆ mbee.
         55 Inyiahwo igi na᷅ ì yi lizi ligyang angyell, anung agi a shi ’ingwungwo ’igyang ashell.
         56 Undi uyang-yang angwu a zī inyiahwo igi, u mbee ngwo anung agi, hà ù yi ūbībī ken
         ha ami, mi shi ūbībī ken ha ahe.
         57 Atyagi angwu a som mi na᷅ u᷆ ke likpan. Nya a na mi kpe likpan lè ha ufe a, na᷅ undi
         uyang-yang angwu a zī inyiahwo igi u᷆ kwu lè likpan gbe ha ami.
         58 Mi mbee bwan da amen le, inyiahwo igi na᷅ ì yi lizi ligyang angyell angi lı᷆ be lè
         he lifung-atabe be he itang; lizi angi betiemen be ma zī he libeb ana na᷅ lì yi lizi
         ligyang angyell ye, likorye mà na be ma zī āngi or, be ma hwō, ukpor undi uyang-yang
         angwu a zī lizi angi mi ke-e, u tem hwa᷆ ye."
         59 Ujeso a ma kong igie anyina leěti nyong a maa hwua bendi he ushom angwu be᷆ kwu liwu
         he ’ubong Ukapanyam.
         60 Bendi-utung Ujeso gbamm abe be ma gyo igie angi Ujeso a kong ana, be de le: "Igie
         anyin ì yi ikaa-ikaa o. Ayang ù shi imen ana mbee?"
         61 Ujeso a ngye ha lityam lima le be nem inem gba lè igie ima. A kung bii ābe le: "Ashi
         mi kong i i wee amen abwo a?
         62 Kibang ashi ma᷆ be kong, gbe ma be nde-m mi Unwaa Undigye mi tem item gye he ’ipi
         mi be?
         63 Ukatia Kunyong Unim na᷅ u᷆ ke undigye likpan, undigye ù yi lè ikeb le u ka likpan
         ye. He igie angi mi kong ha amen i na᷅ ma nde Ukatia Kunyong Unim, ma nde likpan.
         64 Ukpor men besuso ma bong ha ami ye." (Kung lè há linde-linde, Ujeso a ngye bendi
         abe be᷆ be bong ha ahe ye, u mbee ngye angwu u᷆ be ndyebb he zi.)
         65 Ujeso a mbee de le: "Fe na᷅ ’i tan lè shi mī de men le, kì yi lè undi angwu ù hà
         ndo be hwaa lè mi faale afaale Atyagi na᷅ a ke-e ikeb ná ye."
         66 He ashin bendi gbamm abe be maa pwom Ujeso be tem item, tem pwom he gye ’ushu ye.
         67 Ujeso a kung bii bendi-utung bema abe lihwo lè be befee le: "Hà men ufe? Men or ma
         mbee tem a?"
         68 Usaimun Ipita a fan he le: "Atyetyan, ayang angwu bel ufe li mbee tem lè hwaa lè
         he, bwo wo ufe-ufe na᷅ igie igang i ke li likpan angi lı᷆ ngyor igye.
         69 Bel li bong ha awo, li mbee ngye le wò yi undi gelalala angwu a be lè ha Unim a."
         70 Ujeso a kung de be le: "Nde le ma ngye le mi na᷅ mi waa amen bendi lihwo lè be befee?
         Ukpor undi ken ù yi undi ubibi lè ha Usetan a."
         71 (Ashi a ma kong ana, u kong gbe lè Ujudas, unwaa Usaimun Isikariyot a. Mà na Ujudas
         a ma yi he liwu bendi-utung bema abe lihwo lè be befee or, a maa kam le u ndyebb he
         za.)

1 Nyong ashin ’i mbee, Ujeso a maa tan mbee bipi he Ugalili. A ma kee le u gya he ’igie
         Ujudia ye, likorye bekaandi Ijuus be maa kee ’ukwo ahwu be᷆ gwu-e.
         2 Kunyong ahwu Ijuus i shi ’ipam ’ibell ashi be᷆ ko le Kipam Kubuu ’u ma fel.
         3 He ashin, bebwanam Ujeso be de-e le ù gye he Ujudia hè bendi-utung bema abe há bè
         nde bikwele-uhwo abi u᷆ shi.
         4 Be mbee de-e le: "Undi angwu a kee le bè ngye-e, u ndyell ’uhwo-ma ye. Bwo wo shi
         bikwele-uhwo abin, shi ābi he ’ugbo hè bendi bè ngya-a."
         5 (Bebwanam begyang or be bong ha ahe ye.)
         6 Ujeso a fan bebwanam le: "Kunyong ahwu Unim a ndor le mì shi ná ’u wa fel ye. Ukpor
         men ufe, kunyong ’uyang-yang ’u ngbebb amen.
         7 Bendi abe igye anyin be tel amen a ye, be tèl i-mi a, likorye mi da ābe le biwom
         abi be᷆ shi bì yi bibibi.
         8 Men ma ndo te há he ’ipam, mi ufe mi waa ta ye, likorye ’unyong ahwu mi te há ’u
         wa fel ye."
         9 A ma kong ’itaa ana ngyor kwu he Ugalili.
         10 Nyong bebwende be gbe puu ndo há ’ipam, ufe or a hà bo. Ukpor a te há gboo a ye,
         a nyia inyia te.
         11 Bekaandi Ijuus be maa shun he há he ’ipam, be maa bii le: "A be ye a?"
         12 Bendi gbamm be maa kem Ujeso há he liwu. Besuso be da le: "Ù yi undi ununung a."
         Besuso be de le: "Dia! U mbeb bendi ’i go."
         13 Kì yi lè undi angwu a maa kong gbe lè he gboo ye, likorye be shell bekaandi Ijuus.
         14 Nyong be shi ’ipam fel he bedye-bedye, Ujeso a bo gbe he Ushom Unim, u fel hwua bendi
         biwom há.
         15 Ki kwu bekaandi Ijuus he ’uhwo kangg, be kung bii le: "Ki shi ná a, a ngye ’iwom
         ’itel i, gbé a ngye ’ushia ye?"
         16 Ujeso a fan ābe le: "Biwom abi mı᷆ hwua bi ba lè he lingye ligi a ye, Unim angwu
         a som mi na᷅ u᷆ tyung mi ábi.
         17 Undi uyang-yang angwu a kee le u sha nyin Unim ’igyang-igyang a, u ngya le hà abi
         mı᷆ hwua bi ba lè he ugim ugi ugyang or, hà bi ba lè ha Unim or.
         18 Gbe undi u kong ’iwom he ikeb ima igyang, ashina ’i ze le a kee ipee bendi a. Ukpor
         gbe undi a kee le bendi be pee angwu a som he a, ashina ’i ze le u kong ’igyang a,
         u kwu lè uben ye."
         19 "Nde le Umosis na᷅ a ma ke men Iten? Mà na or, he liwu līme᷅n, kì yi lè undi ken
         or angwu a ndor āngi puu ye. Fe ’ibang a, ma᷆ kee ’ukwo ahwu ma᷆ gwu-m?"
         20 Bendi be kung fan he le: "Wo ngyor lityuo! Baà ayang be kee le be gwa-a?"
         21 Ujeso a de be le: "Ki kwu amen puu he ’uhwo likorye mi shi ’ikwele-uhwo he liti uwell.
         22 Mà nde atenale, Umosis na᷅ a ma ke men uten le mà ten bebwaa-men bengikye. (Umosis
         na᷅ a ma kpi ’ikwu de bendi le bè ten ye, betietyan na᷅ be ma kpi ’ikwu lè lìte᷆n.)
         He ’uhwo uten umen i, ma ten bebwaa-men he liti uwell.
         23 Bwo men ma ten bebwaa-men he liti uwell hè men mà ban Iten Umosis ye, ki shi ná a,
         ma᷆ mbu linaa ha ami le bwo mi mbee undi he liti uwell?
         24 Mà tyang abwo lè ushe angwu ma maa he likpam nyin, mà maa ushe he ’igyang hwan."
         25 Bendi besuso lè he Ujeruselem be de le: "Undi anwun na᷅ be kee le be gwa.
         26 Mà nde-e, a naa u kong nya gboo, kì yi lè undi angwu u᷆ fan he or ye. Pisoye ’i nung
         bekaandi betyan le ù yi Ukristi, Undi-likpan angwu Unim a som be he igye anyin a ’igyang.
         27 Li ngye le nyong Undi-likpan umen i u᷆ be be, undi u ngya he ’ipi a be ye, ukpor
         ungikye anwun ufe, li ngye he ’ipi u᷆ be."
         28 Nyong Ujeso a maa hwua bendi he Ushom Unim, a gaa kong kangg le: "Men ma de le ma
         ngye-m, ma mbee de le ma ngye he ’ipi mı᷆ be a? Nde le ma ngye le mi be he ikeb igi
         igyang a ye? Mi be he ikeb ángwu ù yi ’igyang, ukpor men ma ngye-e ye.
         29 Mi ngye-e likorye mi be lè ha ufe a, ufe na᷅ a som mi be he igye anyin or."
         30 He ashina be kaa le be kwa he, ukpor ’ì yi lè undi angwu a tyua he ’ubwo ye likorye
         ’unyong ’uma ’u ma wa fel ye.
         31 Bendi gbamm be bong ha ahe. Be de le: "Kigyang-igyang ù yi Ukristi, Undi-likpan ùmén
         angwu Unim a som a. Ki nya sha ná a, undi-iso u᷆ mbee shi bikwele-uhwo hwò a᷆bi u᷆
         shi i?"
         32 Bendi Iferesis be gyo ’itaa bendi be kem Ujeso. Be lè tim ha bekaandi abe be᷆ shang
         Unim som bendi abe be᷆ kang Ushom Unim le bè lè kwu Ujeso.
         33 Nya he ’unyong ’umen ana Ujeso a de le: "Mi mbee kwa ipel ha amen he ’anwaa ’unyong
         zangg, mi tem lè hwaa lè Atyagi angwu a som mi.
         34 Men ma ba shun mi shun-shun kaa likorye mi ba kwa he ’ipi men ma᷆ wu há mbee ye a."
         35 Bekaandi Ijuus be ma kong ha bende le: "Ukyebb ungikye anwun u kong le u gya hung
         a, bel lì wu há mbee ye? U ba gya he ’ubong Igrik he ’ipi bendi betyan bè yi a, he-e
         ù lè hwua bendi Igrik a?
         36 Nyong a de le li ba shun he kaa, li mbee wu he ’ipi ù yi mbee ye, u kong ’ibang ikong?"
         37 Ki ma fel he umbee-likel liti ’ipam, liti limen ana li ma dyam ’indee-indee. Nya
         he liti limen ana, Ujeso a bo naa ’inaa kung kong fem he igye gboo le: "Undi uyang-yang
         angwu umbwo u᷆ gyor he, ù be hwaa lè mi, mi ke-e umbwo he-e ù ngwo.
         38 Ki yi nya a na be ma fee he ’ushia Unim leěti le undi uyang-yang angwu a bong ha
         ami, umbwo angwu u᷆ ke likpan u ba ko u go kangg lè ha ahe lityam."
         39 Ashi Ujeso a ma kong ana a maa kong gba lè Ukatia Kunyong Unim angwu Unim u᷆ be som
         ke abe be bong ha ufe Ujeso a. Nya he ’unyong ’umen ana Unim a ma wa ke bendi Ukatia
         Kunyong uma mà ye, likorye Ujeso a ma wa kwu ko he ’idem ’usu ’ima ye.
         40 Nyong be gyo igie anyina, bendi besuso há he liwu be de le: "Kigyang-igyang a, ungikye
         anwun ù yi undi angwu u᷆ tye ugie ’isom Unim angwu li kwu lı᷆ nyong a."
         41 Bendi-iso be de le: "Eng, ungikye anwun ù yi Ukristi, Undi-likpan angwu Unim a som
         a." Besuso be de le: "Kpaa ye! Ukristi ù hà ndo ba lè he Ugalili a ye.
         42 Be fee he ’ushia Unim le Ukristi u ba kwa igia Usu Udebid a, u ba ba lè he Betelehem
         he ’ipi leěti Usu Udebid a ma yi."
         43 Kitaa ana na᷅ bendi be tang he abwo fel akwu-akwu he ’uhwo Ujeso.
         44 Bendi-iso be ma kee le be kwa he, ukpor undi ken or a ma tyua he ’ubwo ye.
         45 Bendi abe be᷆ kang Ushom Unim abe be ma som be tem be hwaa lè bekaandi abe be᷆ shang
         Unim lè bendi Iferesis. Bekaandi ana be hà kung bii ābe le: "Ki shi ná a, ma be lè
         he ye?"
         46 Be de bekaandi ana le: "Bwo ukong-ukong li wa gyo undi a kong ’iwom ná ungikye anwun
         ye."
         47 Bendi Iferesis be de le: "Men aben or, a mbee mbeb amen a?
         48 Kì nya yi lè undi ken or lè he liwu bekaandi Ijuus, mbee lè ha bendi Iferesis angwu
         a bong ha ahe a? Dia,
         49 ukpor bendi item zii abe be᷆ ngye Iten Umosis ye na᷅ be bong ha ahe, Unim a zob ābe."
         50 Unikodimes angwu leěti a ma gye lè hwaa lè Ujeso a ma yi he liwu bendi Iferesis limen
         i. Ufe a kung de bema le:
         51 "Nya a na Iten ityan ì yi, li tang ushe undi faale afaale li gyo he igie ye. Li gyo
         he, saa lì ha᷅ ngya a᷆shi a shi."
         52 Be de le: "Hā ndo wo or wò yi ’ubong Ugalili á? Shun he ’ushia Unim li-li-li, wo
         nda le be fee ’iwom há le undi angwu u᷆ tye ugie ’isom Unim u ba lè he Ugalili a ye."
         53 Bendi puu be gbe ligye.

1 Nya a na bendi be maa gye, Ujeso a gye he ukwell angwu be᷆ ko le Olif.
         2 Ashi a taa nya leèti-leèti, a tem gye he Ushom Unim, bendi be mbee gbong be sho ha
         ahe nya. A bel kwu ko, u fel hwua ābe biwom.
         3 Bendi abe be᷆ hwua bendi Iten, lè abe Iferesis, be be lè ungye libee angwu be kwu-e
         ha ungikye, be kpe-e lè naa he he ’ushu.
         4 Be kung de Ujeso le: "Ukaandi, li kwu ungingye anwun ha ungikye.
         5 He ’ushia Iten, Umosis a fee nya le, gbe undi a shi ’itete ’iwom ashin, lì maa akor
         gwu-e. Kibang ’ì yi ugim ugang he likong anyin?"
         6 Be kong ashin kee ’ukwo ahwu bè kwu-e, gbe a kong pwell a. Ujeso a keb, u fel fee
         udyong-bwo he itang.
         7 Be gye ’ushu bii he bibibi kpamm a bo ’inaa, u de be le: "He liwu līme᷅n, undi angwu
         a wa shi ’iban ngye ye, ufe ù kpi ’ikwu kung ’ukor maa he."
         8 A mbee keb, u fee udyongbwo he itang.
         9 Nyong be gyo igie anyina, be gbe lè há he ’uken-uken kpi lè ha bekaandi. Ujeso ufe-ufe
         na᷅ a teng naa nya lè angwu ungingye naa he lè he ’ushu.
         10 Ujeso a bo ’inaa, kung de-e le: "Iye, abe be ben-a bè yi hung a? Kì yi lè undi angwu
         a tem maa-a ushe le bè gwu-a ye a?"
         11 A fan Ujeso le: "Ukaandi, kì yi lè undi ye." Ujeso a kung de-e le: "Mi or mi ben-a
         ye. Ndo gye, tem shi ’iban ye."]
         12 Ujeso a mbee kong ha bendi le: "Mi na᷅ mì yi ’ikung-gbo ke igye anyin. Undi uyang-yang
         angwu u᷆ pwom mi, u tan he ’ifufebb ye, u kwa lè ’ikung-gbo ashi ’ı᷆ ke bendi likpan."
         13 Bendi Iferesis be de-e le: "Wo-o naa ’uhwo-gang ushada, ushada ugang ù yi ’igyang
         ye."
         14 Ujeso a fan ābe le: "Mi naa ushada gba lè ’uhwo-gi, ushada ugi u shi ’igyang likorye
         mi ngye he ’ipi mı᷆ be, mi mbee ngye he ’ipi mı᷆ tem gye. Men ma ngye he ’ipi mı᷆
         be or, ngwu mà ngye he ’ipi mı᷆ gye or ye.
         15 Men bendi igye anyin, ma maa undi ushe he ugim undigye a, mi ufe mi be mi maa undi
         ushe a ye.
         16 Mà mi maa undi ushe or, ugi u kwa ’igyang, likorye mì yi ututeb ye. Bel lè Atyagi
         angwu a som mi be he igye anyin na᷅ li maa.
         17 Men mà ndè he ’ushia Iten īme᷅n, be fee nya le, gbe bendi befee be naa ushada he
         ’iwom ken, hà ’iwom ashi há ’ì yi ’igyang a.
         18 Mà nde, mi naa ’uhwo-gi ushada, Atyagi angwu a som mi or u naa ushada ugi le mi kong
         ’igyang."
         19 Be bii he le: "Atia ugyang ù yi hung a?" Ujeso a fan le: "Ma ngye-m ye, ma ngye Atyagi
         or ye. Kí yi yi le má ngye-m, hang ma ngye Atyagi or titi."
         20 Ujeso a ma kong igie anyina nyong a maa hwua bendi biwom he Ushom Unim, u shi kwu
         gwaa he ’ipi be᷆ fe únde. Undi a ma kwu-e ye, likorye ’unyong ’uma ’u ma wa fel ye.
         21 Ujeso a de be le: "Mi ndo gya; ma ba shun mi kaa. Nyong ma hwō, biban bīme᷅n bi ba
         ngyor amen he abwo. Ma ba kwa lè ikeb le ma gya he ’ipi mı᷆ gye ye."
         22 Bekaandi Ijuus be de le: "Ashi u᷆ de le u gya he ’ipi bel lı᷆ be gye mbee ye ana,
         ki ze le ana a? Hà u ba gwa ’uhwo-ma or?"
         23 Ujeso a fan ābe le: "Men mà yi ke igye anyin a, ukpor mi-ì yi ke igye anyin a ye.
         Ushu ūme᷅n ù yi igye anyin a, ukpor ushu ugi ù yi igye anyin a ye, ù yi he lifung-atabe
         a.
         24 Mi bè de men le biban bīme᷅n bi ba ngyor amen he abwo. Mi kong ’igyang a, gbe ma
         bong le mì yi undi angwu mì yi i a ye, ma ba hwa᷆, biban bīme᷅n bi ngyor amen he abwo."
         25 Be bii he le: "Ayang ù yi-a wo?" A de be le: "Mì yi undi angwu kung lè he ukpi-ikwu
         mi de men le mì yi a.
         26 Men ma zī libi he biwom gbamm abi hang mi nya de le ma nim. Ukpor mi mbee bwan da
         amen le Atyagi angwu a som mi ù yi ’igyang. Mi da bendi biwom abi a tyung mi a."
         27 Ki ma nung ābe le u kong ha abe gba lè Unim Atyam a ye.
         28 He ashina Ujeso a kung de be le: "Nyong ma᷆ be kung i-mi Unwaa Undigye ndor he ’usi,
         na᷅ mà ha᷅ be ngye le mì yi undi angwu mi de men le mì yi a, ma mbee ngye le mi sha
         ’iwom he ikeb igi a ye, mi kong a᷆shi Atyagi a tyung mi a.
         29 Angwu a som mi ù yi utung ha ami, u tyang mi ututeb ye, likorye mbee ’unyong puu
         mi sha a᷆shi ’i nyin he."
         30 Bendi gbamm abe be gyo igie angi Ujeso a kong ana, be bong ha ahe.
         31 Ujeso a hà kung kong ha abe be bong ha ahe le: "Gbe ma gye ’ushu ke igie igi ife,
         hà mà yi bendi begi a ’igyang.
         32 Ma ba ngya ’igyang, mà ’igyang ’i ba sha amen ma kwa porr."
         33 Bendi-iso be fan he le: "Bel lì yi igia Ebraham a, li ma bè yi he lifee ngye ye.
         Ki shi ná a, wo᷆ de le li ba kwa porr?"
         34 Ujeso a kung de be le: "Mà ngye dangg le undi uyang-yang angwu u᷆ shi ’iban ù yi
         ufee ’iban a.
         35 Ufee u kwa he ushu atyam ngyor igye ye; unwaa na᷅ u᷆ kwu he ushu atyam ngyor igye.
         36 Gbe mi Unwaa Unim, mi fem amen lè he lifee, ma fel porr na afong.
         37 Mi ngye le mà yi igia Ebraham a. Mà na or, ma kee ’ukwo ahwu mà gwu-m, likorye ma
         bong igie igi ye.
         38 Mi-i da amen ashi mi nde lè he ’ipi Atyagi a, ukpor men ma sha a᷆bi umen atyamen
         a de men a."
         39 Be de-e le: "Bel ufe, Ebraham na᷅ ù yi atyetyan." Ujeso a fan ābe le: "Mà kwu igia
         Ebraham a ’igyang, hang ma sha ná Ebraham a maa shi.
         40 Ukpor ma fel kam le ma gwa-m, mi undi angwu mi de men ’igyang ashi mi gyo lè ha Unim.
         Ebraham a maa shi ’itete ’iwom ashina ye.
         41 Ma sha likpe bya atyamen a." Be de-e le: "Atyetyan ù yi ken a, Unim ufe-ufe a. Be
         hwan li he akpela a ye."
         42 Ujeso a fan ābe le: "Kì be kwu ’igyang a le Unim na᷅ ù yi atyamen, hang ’i nyin amen
         lè mi, likorye mi be lè ha ufe a be nyin. Mi be he ikeb igi igyang a ye, ufe na᷅ a
         som mi.
         43 Ki shi ná a, abi mi kong bı᷆ nung amen ye? Atan-lengi uma ù yi le igie igi i keè
         ha amen ye.
         44 Usetan, usu bibibi, na᷅ ù yi atyamen. Biwom abi bi nyin atyamen le mà shi na᷅ bi
         nyin amen or titi. Ù yi undi ’ihwu a uwell-uwell. U kong ’igyang ye, likorye ’igyang
         ’i keè ha ahe ye gbang-gbang. Nyong u᷆ bè uman, u sha a᷆shi ’ì yi likpe lima a, likorye
         ù yi undi-uman a, u shi usu uman a.
         45 Bwo mi ufe, mi de men ’igyang gbe lè biwom Unim, kife na᷅ ’i tan lè shi ma bong ha
         ami ye.
         46 Kì nya yi lè undi he liwu līme᷅n angwu ù nya tyung ’iban ashi mi shi a? Kì yi lè
         undi ye. Gbé mi de men ’igyang a, ki shi ná a, ma᷆ bong ha ami ye?
         47 Undi angwu ù yi unwaa Unim a, u dang ’utyung gyo igie ima. Atan-lengi angwu men ma
         dang ’utyung gyo āngi ye ù yi le mà yi bebwaa Unim a ye."
         48 Bekaandi Ijuus be bii Ujeso le: "Bel li de le wò yi ’ubong Usameria a, ikeb ibibi
         i ngwee-a, i bel-a lishi. Li bà uman a?"
         49 Ujeso a fan ābe le: "Ikeb ibibi ì yi ha ami ye. Atyagi angwu mi fe-e na᷅ ù yi ha
         ami, ukpor men ma fa-m ye.
         50 Mi na᷅ mi kee le bendi bè fe-m ye. Atyagi na᷅ u kee le bendi bè fe-m; ufe na᷅ u᷆
         be tang ushe biwom puu.
         51 Mi da amen ’igyang, undi uyang-yang angwu u᷆ shi igie igi u tem hwa᷆ ye ngyor igye
         kpamm."
         52 Be kung de-e le: "Igie igang i shi li li ngye dangg le ikeb ibibi i ngwee-a, i bel-a
         lishi. Ebraham ugyang or a hwō; abe be᷆ tye ugie ’isom Unim or be hwō. Fe, ki shi
         ná a, wo᷆ de le undi angwu a shi igie igang ù tem hwa᷆ ye?
         53 Atietyan Ebraham a hwō. Wo-o dyam hwo-e a? Abe leěti be maa tye ugie ’isom Unim be
         hwō. Wo kung ’uhwo-gang le wò yi ayang a?"
         54 Ujeso a fan ābe le: "Kì kwu le mi-gyang na᷅ mı᷆ lem ’uhwo-gi, hang ilem igi ì yi
         ’idideng. Ukpor Atyagi na᷅ u᷆ lem mi; ufe umen na᷅ men ma de le ù yi Unim ūme᷅n.
         55 Mà na ma de le ufe ù yi Unim ūme᷅n or, ma ngye-e ye. Mi na᷅ mi ngye-e. Gbe mi de
         le mi ngye-e ye, hà mi fel undi-uman nya a na men a. Ukpor mi da amen le mi ngye-e,
         mi ke igie ima ife.
         56 Atiemen Ebraham a ma yi lè igor, nyong Unim a ma de-e le u ba nda liti angi mı᷆ be.
         A mà nde ngi, u yal gor kangg."
         57 Be kung fan he le: "Wo a? Wo angwu wo wa wu aze asi afee lè ngi lihwo or ye, wo ma
         nde Ebraham ugyang he bifem â?"
         58 Ujeso a kung de be le: "Mi da amen le mi-ì yi, mà ukpong be hà hwan Ebraham."
         59 Be bung akor hè be bè maa gwu-e, ukpor be tem nde-e ye. A nyia gbe lè há Ushom Unim.
         
            

         
      
   
      
         9
1 He liti ken, Ujeso a maa tan gba he ’ukwo, a nde undi-iso angwu a hwuà ashi kung
         lè he lifung anam.
         2 Bendi-utung bema be bii he le: "Itisha, kiban ayang ’i shi be hwan ungikye anwun
         ashi kpi-kpi? Kiban ’ima ’igyang â, hà ashi átyám lè anam a?"
         3 Ujeso a fan ābe le: "A hwuà ashi he ’iban ashi ’ima ’igyang or, ngwu atyam lè anam
         a or ye. A hwuà ashi le hè bendi bè ndè ikeb Unim ha ahe a.
         4 Kì yi kpe-kpe le lì shi aki Atyagi angwu a som mi ná kusu ’u wa gye ye i. Baale ’usu
         ’u᷆ gye. Nyong u᷆ gye, undi u tem sha aki mbee ye.
         5 Nya a na mì so he igye i, mì yi ’ikung-gbo a ke igye anyin."
         6 A kong igie anyina i mbee, a sho akung wu he itang, kung udyong-bwo naa āngi. A hà
         shi āngi gbaa uhwua-ashi ana he itong-shi.
         7 A kung de-e le: "Ndo gye lè to àshì he umbwo angwu be᷆ ko le Usalom." (Lizen angi
         le Usalom li ze le asomale.) Uhwua-ashi ana a bo gbe ndo há, a lè to àshì puu. Nyong
         a tem be, u fel nda.
         8 Bendi bema lè bendi puu abe be bè nde-e nyong u᷆ kwu he ’ukwo nyong ’inyong, be de
         le: "Aye, uhwua-ashi angwu u shaa kwu he ’ukwo nyong ’inyong i ye a?"
         9 Bendi-iso be de le ufe a. Besuso be de le ufe a ye. A bi-e ibi. Ufe-gyang a hà kung
         kong le: "Mi a."
         10 Be kung bii he le: "Ná wo shi nyong ashi agang a buu?"
         11 A fan ābe le: "Undi angwu be᷆ ko le Ujeso, a naa itang shi gbaa mi he ashi; u de-m
         le mì gye lè to āngi he umbwo Usalom. Mi lè to āngi to-to, a mà buu, mi fel nda."
         12 Be kung bii he le: "Ungikye umen ana ù yi hung a?" A fan ābe le: "Mi ngye ye."
         13 Bendi abe be ma yi há be kpe kung ungikye umen angwu leěti a ma hwuà ashi ana gbe
         lè he lè hwaa lè bendi Iferesis.
         14 He liti uwell Ijuus na᷅ Ujeso a ma naa itang shi atong-shi ungikye anwuna a ma buu.
         15 Bendi Iferesis or titi be bii he ná a shi atong-shi ama a buu. A de be le: "A shi
         itang gbaa mi he ashi, mi lè to āngi, mi fel nda."
         16 Bendi Iferesis besuso be de le: "Ungikye anwun a be lè ha Unim a ye. Ù be lè ha Unim
         a, hang u ndor uten liti uwell." Besuso be de le: "Ù kwu undi ubibi a, hang u sha
         ’ikwele-uhwo ashi ’itel i mbee ye." He ashin be tang he abwo fel akwu-akwu.
         17 Be mbee kung bii he le: "Wo de le ungikye anwuna na᷅ a sha-a wo fel nde, wo-gyang
         ufe, wo nya gim le ù yi ’ibang ’itaa undi a?" A fan ābe le ù yi undi angwu u᷆ tye
         ugie ’isom Unim a.
         18 Bekaandi Ijuus be swan le ungikye anwun a bè hwuà ashi, saa u hà fel nde ana ye.
         Be som ko atyam lè anam,
         19 be bii ābe le: "Unwaa-men i a? Kigyang a le a ma hwuà ashi kung lè há liti angi ma
         hwan he a? Ná ’i shi u fel nde?"
         20 Atyam lè anam be fan le: "Li ngye le ù yi unwaa-tyan a. Ki shi ’igyang a le nyong
         li ma hwan he, a hwuà ashi.
         21 Ukpor li ngye ná a shi nyong u fel nde ye. Li ngye undi angwu a buu he ashi ye. Mà
         bii he ufe-gyang. Ù nem yi unwani a ye. Ufe-gyang u da amen."
         22 Atyam lè anam be ma kong igie anyina, likorye be maa shell bekaandi Ijuus. Be shell
         ābe likorye be ma kong ndor le undi angwu a kong gboo le Ujeso ù yi Ukristi, Undi-likpan
         angwu Unim a som a, be tem bong he u gba he ushom ubell angwu be᷆ kwu liwu ye.
         23 Ashina na᷅ ’i tan lè shi be de le: "A kpè, bii he ufe-gyang."
         24 Be hà ko he ufe-gyang ’ugbe ahwu lefee, be de-e le: "Unim ù yi nyin, kong ’igyang.
         Ndè le undi angwu wo de le a sha-a wo fel nda i ù yi undi-iban a?"
         25 A fan ābe le: "Hà ù yi undi-iban a or, hà ù yi undi-iban a ye or, mi ngye ’ife ye.
         Kiwom ken ashi mi ngye ’ife ’ì yi le, leěti mi ma hwuà ashi, ukpor ’anaa-anaa i mi
         fel nda."
         26 Be kung bii he le: "Ná a shi nyong ashi agang a buu?"
         27 A fan ābe le: "Mi bè de men mà, ukpor ma kee le ma kpa ye. Kibang a, ma᷆ mbee bii
         mi? Sha-m ná men or ma la fel bendi-utung bema nà?"
         28 Be buu he atye de-e le: "Wo na᷅ wò yi undi-utung uma; bel ufe, lì yi bendi-utung
         Umosis a.
         29 Li ngye le leěti Unim a maa kong ha Umosis. Ungikye anwun ufe, li ngye he ’ipi u᷆
         be ye."
         30 Ungikye anwuna a fan le: "Wô! Wo᷆! Ma kong ’iwom ’i ban he ’utyung! Men ma ngye he
         ’ipi u᷆ be ye or, ufe na᷅ a shi-m mi fel nde.
         31 Li ngye le Unim u gyo undi-iban ye. Bendi abe be fe-e, be mbee shi a᷆shi a kee na᷅
         u᷆ gyo ābe.
         32 Bwo ukong-ukong li wa gyo he ’ipi undi a shi undi angwu a hwuà ashi u fel nde ngye
         ye. Undi a wa gyo ashina ngye ye.
         33 Kigyang-igyang, ungikye anwun u ba lè ha Unim a. Kì kwu ná a ye, hang u sha biwom
         abin mbee ye."
         34 Be de le: "Wô! Wo᷆! Wo angwu be ma hwan lè ’iban, wo kaa le ha-a à hwua li bel ihwua
         a?" Be ndó he lè há ushom ubell angwu be᷆ kwu liwu tyang he igye.
         35 Ujeso a gyo le be ndō ungikye anwuna. A kee he kpamm lè nde-e, u bii he le: "Wo bong
         ha Unwaa Undigye a?"
         36 A fan Ujeso le: "Ukaandi, de-m undi angwu há, mî bong ha ahe."
         37 Ujeso a de-e le: "Wo nde undi umen ana or mà. Ufe na᷅ u᷆ kong ha awo i."
         38 A kung de le: "Atyagi, mi bong ha awo." A bel tim anung he itang nya he ’ushu Ujeso.
         39 Ujeso a de le: "Atan-lengi angwu mi be he igye anyin ù yi le, hè be bè ngye a᷆be
         be fe Unim lè abe be fe-e ye. U shi le, hè bendi abe be nde ye bè fel nde, abe be
         kung ’uhwo-bell le be nda, hè be bè fel àshì kpi-kpi."
         40 Bendi Iferesis besuso abe bè yi há be gyo igie anyin, be kung bii he le: "Wo kong
         i le bel or li hwuà ashi â?"
         41 Ujeso a fan le: "Kì kwu le ma hwuà ashi, ma ngye ashi ma shi ye, hang ma za᷆ libi
         ye. Ukpor bwo ma de le ma nda, mā zī libi."

1 Ujeso a de le: "Mi da amen ’igyang a le, undi uyang-yang angwu a kee le u ngwee he
         ’ipo itia, gbe a gbe he ungwu lishi a gye há afee ye, a bel gbe he ’iteng ’isuso a
         gye há, hà ù yi uzi korlorkpokpo a.
         2 Undi angwu a gbe he ungwu lishi a gye há afee, hà ù yi undi angwu u᷆ kam ìtiā a.
         3 Undi angwu u᷆ kang ungwu lishi u buu he ufe lishi he-e ù gbe. Ìtiā ima or i shob
         igie ima nyong u ko āngi he azen, u mbee teng āngi gye he igye.
         4 Nyong a tang lè ngi he igye, u gba āngi ’ushu, ife i pwom he, likorye i shob igie
         ima.
         5 Ukpor i bong pwom undi-iso ye, i buu he ibuu, likorye i ngye igie ima ye."
         6 Ujeso a bun ityang anyin de be, ukpor ashi a maa kong ’i nung ābe ye.
         7 He ashina Ujeso a de be le: "Mi da amen ’igyang a le mi na᷅ mì yi ná ungwu lishi
         ’ipo itia.
         8 Bendi puu abe be be teng mi, bè yi ná bezi a, ìtiā i gyo ābe ye.
         9 Mi na᷅ mì yi ná ungwu lishi. Undi uyang-yang angwu a gbe ha ami a gye he afee, u
         kwa lè likpan ’unyong. U tan gya he afee tan ba he igye ’itaa a kee, u kwa lè biwom
         puu abi ’i fong he lè bi he igye.
         10 Uzi u kee-kee ba le he-e ù zì kung biwom, u gwu bendi, u ban biwom a. Ukpor mi ufe,
         mi be le hè bendi bè kwu lè likpan ligyang angyell angi lı᷆ ngyor igye, be kwu lè
         ngi mbee akekel puu.
         11 "Mì yi ná undi angwu u᷆ kam ìtiā ngbebb-ngbebb. Undi angwu u᷆ kam ìtiā ngbebb-ngbebb
         u bong lihwu he ’uhwo itia ima.
         12 Undi angwu be hwaà ihwaa, ù yi undi angwu u᷆ kam itia a ye, itia imen ana i shi ima
         ye. Gbe undi angwu ’itaa i a nde ùkpòng u᷆ be lè hell, u buu tyang āngi. Ùkpòng u
         be kwu itia zi, angi i teng i paa he abwo.
         13 Undi angwu be hwaà ihwaa ana, u buu tyang ìtiā likorye ’i gbee he lè ngi ye, i shi
         ima a or ye.
         14 Mì yi undi angwu u᷆ kam ìtiā ngbebb-ngbebb, mi ngye ìtiā igi, ife i ngye-m,
         15 nya a na Atyagi a ngye-m, mi ngye-e. Mi kam le mi hwa᷆ he ’uhwo angi.
         16 Mi teng lè ìtiā isuso angi i wa fel he liwu i ye. Kì yi kpe-kpe le mì be lè ngi ife
         or titi. I ba dang ’utyung gyo mi, i be fel ipel ha anyin hè ngi ì fel ukem, undi
         ken u kam āngi.
         17 "Ki nyin Atyagi lè mi likorye ma kam le mi hwa᷆, mî kpe likpan he umbee-likel.
         18 Kì yi le undi u fel kwa-m he ikeb a kpa kung likpan ligi ye. Mi-gyang na᷅ mi bong
         le mi hwa᷆. Gbe mi kee le mi hwa᷆, mi hwa᷆; gbe mi kee le mi tem wum, mi tem wum.
         Ashin na᷅ Atyagi a de-m le mì shi."
         19 Ashi a kong ana ’i shi bekaandi Ijuus be mbee tang fel akwu-akwu.
         20 He liwu libell, besuso be maa da le: "Ikeb ibibi i ngwee he, i bel he lishi, u fel
         ngyor lityuo. Bel li ndor ’utyung gyo anwuna ye o."
         21 Besuso be de le: "Undi angwu ikeb ibibi i ngwee he, i bel he lishi, u kong ’itaa
         i a ye. Ikeb ibibi i sha bihwua-ashi bi nda a? Kpaa ye."
         22 Kunyong ’u ma fel ahwu be shi ’ipam he awellale ’unyong ahwu be ma kung Ushom Unim
         angwu he Ujeruselem fe Unim he ’ubwo. Ki ma yi ’unyong ’akwuo a.
         23 He liti ken Ujeso a maa tan he Ushom Unim he ’iteng ashi be᷆ ko le ’igigyo Usolomon.
         24 Bendi Ijuus be be há, be lè sho fe-e. Be de-e le: "Wo ko le ’i gbe ’igbe ná a, wo
         hà de li ’itaa undi ashi wò yi? De li gboo, hà wò yi Ukristi, Undi-likpan or."
         25 Ujeso a fan ābe le: "Mi bè de men undi angwu mì yi, ukpor ma bong ye. Bikwele-uhwo
         abi mi shi he ikeb Atyagi, bi tyung amen undi angwu mì yi,
         26 ukpor ma swan le ma bong ha ami ye, likorye mà yi bendi begi a ye.
         27 Bendi begi befe, be ngye igie igi, bè yi ná ùtiā angwu a ngye igie atyam be pwom
         he. Mi mi ngye be, befe be pwom i-mi.
         28 Mi ka ābe likpan ligyang angyell angi lì yi ngyor igye, bè hà tem ndo hwa᷆ ye; ki
         shi lè undi angwu u᷆ kpe kung ābe lè ha ami mbee ye.
         29 Atyagi na᷅ a kung ābe fe-m he ’ubwo, ufe a dyam hwò puu. He ashin, kì yi lè undi
         angwu u᷆ kpe kung ābe lè he ’ubwo Atyagi mbee ye.
         30 Bel ha Atyagi lì yi ken."
         31 Bendi Ijuus be mbee bung akor hè be bè maa gwu-e.
         32 Ujeso a de be le: "Men ma nde binunung gbamm abi mi shi he ikeb Atyagi. He liwu binunung
         abin, ashi yang ma kee le ma maa mi akor he ’uhwo ashi?"
         33 Be fan he le: "Kì yi he ’uhwo binunung abi wo shi na᷅ li maa-a akor i ye, li maa-a
         likorye wo kong bia Unim a. Wo angwu wò yi undigye a, fe wo de le wò yi Unim a."
         34 Ujeso a de be le: "He ’ushia Iten īme᷅n, be fee há le Unim a de le, ’Mi Unim, mi
         de le men mà yi ìnīm a.’
         35 Kì yi lè uman he ’ushia Unim zangg or ye. He ashin, bwo Unim a de le bendi aben abe
         be gyo igie ima bè yi ’itaa ken ha ufe-gyang,
         36 fe ’i shi ná a ngwu mà de le mi bia Unim, nyong mi de le mì yi Unwaa Unim a? Mi na᷅
         Atyagi Unim a waa som be he igye anyin.
         37 Gbe mi shi ná Atyagi a de-m a ye, ma bong ha ami ye.
         38 Ukpor gbe mi shi ná Atyagi a de-m a, mà ma bong ha ami ye or, kì yi le mà bong ha
         ami he ’uhwo biwom abi mi shi, abi ma nde lè ashi, hè ’ì nung amen le Atyagi ù yi
         ipel ha ami, mi shi ipel ha ahe."
         39 Bendi abena be mbee kaa le be kwa Ujeso, ukpor a shang hwaa ābe lè he abwo.
         40 Ujeso a mbee tem tia umbwo Ujodan kpe indi tem gye he ’ipi leěti Ujon a maa kib bendi
         he umbwo, a ngyor kwu nya.
         41 Bendi gbamm be ma be hwaa lè he nya. Be de le: "Mà na Ujon a ma shi ’ikwele-uhwo
         ye or, ukpor ’iyang-yang ashi a ma kong gbe lè ungikye anwun ’ì yi ’igyang."
         42 He ashina bendi gbamm be bong ha Ujeso nya he ’iteng ’imen ana.

1 Ki ma yi lè ungikye ususo angwu be᷆ ko le Ulazorlos he ’ubong Beteni. Nya na᷅ bebwende,
         bendi befee, be ma yi. Be maa ko angwu ken le Umeri, be ko angwell le Umata. Umeri
         umen i na᷅ leěti a ma kung behwu benunung wu Ujeso ha abee, u bel lè igil ima shell
         he ángi. Ungwende Ulazorlos a ma yi gogo ye.
         3 He ashin bebwende be som ’isom hwaa lè Ujeso le udim-ma lityam ù yi gogo ye.
         4 Nyong Ujeso a gyo ’isom ashin, a de le: "Lingmam anyin lì yi angi lihwu a ye, li
         mbu-e le hè bendi bè nde ikeb Unim, be kung ipee puu ke Unwaa Unim a he ’uhwo angi."
         5 Mà na ’i nyin Ujeso lè Umata lè ungwende Umeri lè Ulazorlos or, nyong a gyo le Ulazorlos
         ù yi gogo ye, a ngyor kwu nya ’iteng ’imen ana ati afee.
         7 Ati a gbe afee, a hà de bendi-utung bema le: "Mà lì tem gye he Ujudia."
         8 Be fan he le: "Itisha, nde le nyin ingyesu-ingyesu i na᷅ bendi Ijuus be maa kaa le
         be maa akor gwa-a lè há, fe wo de le wo tem gya há a?"
         9 Ujeso a fan ābe le: "Ki kwa gboo kung leèti gyebb likwulukwu. He ’unyong ’umen i,
         gbe undi u᷆ tan litan, u tya abee fa ’iwom ye, likorye kikung-gbo ashi igye anyin
         ’ì yi ha ahe.
         10 Ukpor undi angwu u᷆ tan lè ’ifufebb na᷅ u᷆ ti fe, likorye kikung-gbo ’ì yi ha ahe
         ye."
         11 Nyong a kong ashina, a mbee kong le: "Udim-tyan Ulazorlos a mbu ’unde, mi ta la wum
         he."
         12 Be de-e le: "Ukaandi, gbe a mbu ’unde a, hà ’i ndo die he."
         13 Ukpor Ujeso a maa kong ashi le Ulazorlos a hwō a; befe be ma kong le u mbwa ’unde
         ’ugyang a.
         14 Ujeso a hà tem lè igie anyina kong gboo le: "Ulazorlos a hwō.
         15 He ’uhwo ’umen mì yi lè igor le mi ma yi há ye, likorye biwom abin bi shi le hè men
         mà bong ha ami a. Mà bo, li gye lè nde-e."
         16 Utormas (angwu be᷆ mbee ko le bégbé) a de bende-ma le: "Mà be, li te utung ha ahe,
         hè li bel puu lì lè hwō ’ugbe ken."
         17 Ujeso a lè wu há, be de-e le be ngi Ulazorlos ’i fel ati ande mà.
         18 Kung lè he Ujeruselem gye he Beteni ’ì yi lè ’igbe ye, ki mbee ilamba ifee a.
         19 Ijuus gbamm i ma gye Umata befe lè Umeri lihwu.
         20 Nyong Umata a gyo le Ujeso u ba lè há, a bo lè kpee lè he lè he ’ukwo; ukpor Umeri
         a ngyor kwu há he ushom.
         21 Umata a kung de-e le: "Atyagi, wò bé kwu nyin, hang unwandagi a hwō ye.
         22 Ukpor mi ngye le mà na a hwō mà or, Unim u ka-a ’iyang-yang ashi wo bii he."
         23 Ujeso a de-e le: "Unwanaa u wum lè he lihwu."
         24 Umata a de-e le: "Mi ngye le u ba wum lè he lihwu nyong bendi puu be᷆ be wum he liti
         angi igye anyin ı᷆ mbee."
         25 Ujeso a de-e le: "Mi na᷅ mı᷆ wum bendi lè he lihwu, ke be likpan. Undi uyang-yang
         angwu a bong ha ami, mà ù hwō or, u tem kwa uwum ngyor igye kpamm.
         26 Undi angwu a bong ha ami, u shi lè likpan anyin, u tem hwa᷆ ye ngyor igye kpamm.
         Wo bong igie anyin a?"
         27 A fan Ujeso le: "Atyagi, mi bong. Mi bong le wò yi Ukristi, Unwaa Unim angwu Unim
         a som be he igye anyin a."
         28 Umata a kong ashin puu, a hà tem lè nyia de ungwende Umeri le: "Ukaandi a fel i,
         a le wò te."
         29 Umeri a gyo igie anyin gyo-gyo, a tie bo buu gbe gye he ’ipi Ujeso ù yi.
         30 Ujeso a ma wa wu ha ahe ushu ye. A ma so lè he ’ukwo he ’ipi Umata a ma kpee lè he.
         31 Bendi abe be ma sho há he ushom be᷆ tie lè Umeri, be nde ná a tie bo tang he igye,
         be pwom he, likorye be maa kong le u gya he likwun Ulazorlos he-e ù lè ki a.
         32 Umeri a lè wu há, nyong a bel àshì nde Ujeso, a gyebb shī he itang, kung de-e le:
         "Atyagi, wò bé kwu nyin, hang unwandagi a hwō ye."
         33 Ujeso a nde ná Umeri u᷆ ki, u nde ná bendi abe be te utung ha Umeri be᷆ ki, ki ban
         he he lityam kangg.
         34 A kung bii ābe le: "Ma ngi-e hung a?" Be de-e le: "Atyetyan, bé nde."
         35 Ujeso or a ki.
         36 Bendi abena be de le: "Kpash! Ki ma nyin he lè he dii."
         37 Besuso be de le: "Ndè le ufe na᷅ a ma shi uhwua-ashi u fel nde? Fe, ki shi ná a,
         hang a ma nya mbee Ulazorlos kaa?"
         38 Ki mbee ban Ujeso he lityam kangg. A kung gbe gye he likwun Ulazorlos angi li ma
         yi ubung a. Be mung ’ukor shī há he ungwu ángi.
         39 A de be le: "Mà kung ’ukor lè há." Umata, unwanam Ulazorlos angwu a hwō ana, a de-e
         le: "Atyagi, kikpong likwom nyin ’i go gba gyong, likorye be ngi-e ’i fel ati ande."
         40 Ujeso a de-e le: "Mí yi bè da-a ’igyang a le, gbe wo bong ha ami, wo nda ikeb Unim."
         41 Be mung ’ukor lè há likwun. Ujeso a nde àshì gye he ’usi kung kong le: "Ada, mi pee-a
         ná wo᷆ gyo mi.
         42 Mi ngye le wo gyo mi mbee ’unyong. Mi fel kong ashin le hè bendi abe be sho i bè
         bong le wo na᷅ wo som mi be he igye anyin a."
         43 Nyong a kong ha Unim ’i mbee puu, a kung gaa kangg le: "Ulazorlos! Bo be he igye!"
         44 Nya ’ukwo-ukwo, Ulazorlos angwu a ma hwō ana a bo be he igye. Bihwom bi ma yi nii
         he he abwo lè abee lè lishi. Ujeso a de be le: "Mà pell he ábi he-e ù gye."
         45 Bendi Ijuus abe be ma yi utung ha Umeri be nde ashi Ujeso a shi, be bong ha ahe gbamm.
         46 Ukpor besuso be gbe lè há lè bun de bendi Iferesis ashi Ujeso a shi.
         47 Nyong be gyo āshi, Iferesis lè bekaandi abe be᷆ shang Unim be ko liwu bekaandi puu.
         Nyong be kpee ukem, be bii bende le: "Lì ha᷅ sha ná a? Ungikye anwun ù so-i sha bikwele-uhwo
         gya ’ushu.
         48 Gbe li tyang he le ù gye ’ushu shi biwom abin, hà bendi puu be ba bong ha ahe. Ashin
         ’i ze le bendi Urom be ba ban li Ushom Unim, be mbee ban li ’ubong puu."
         49 Undi-iso a ma yi há, be᷆ ko he le Ukayafas. Ufe na᷅ a ma yi Usu bekaandi abe be᷆
         shang Unim nya lize limen ana. A bo ’inaa de be le: "Má ngye ’iwom ye gbangg!
         50 Ki wa nung amen le ’ì yi ngbebb-ngbebb le undi ken ù hwō he lishi bendi puu hwò a᷆shi
         le ’ubong ’ubo-ubo ’ù nim ye a?"
         51 Ufe-gyang na᷅ a gim igie anyina kong ye, i be lè ha Unim a, bwo ufe na᷅ a ma yi Usu
         bekaandi abe be᷆ shang Unim nya lize limen ana. A ma de bendi ’iwom ashi ’ı᷆ shi,
         ashi ’ì yi le Ujeso u hwa᷆ he lishi Ijuus puu.
         52 Kì yi le u hwa᷆ ka Ijuus ife-ife a ye, u hwa᷆ ka bendi Unim puu he-e ù be lè be lè
         he biteng puu abi be paa wu, be gbong ābe ukem.
         53 He ’uhwo igie Ukayafas, kpi kung lè nya liti limen ana, bekaandi Ijuus be maa fel
         kee ’ukwo ahwu bè gwu Ujeso.
         54 He ashina Ujeso a tem tan há he Ujudia gboo ye. A bo gbe lè há he Ujudia gye he ’ubong
         ahwu be᷆ ko le Ifram. Ku ma yi ’anwaa ’ubong a, ku shi gwaa ha ’iteng ashi undi a
         ndē há ye a. Ujeso a fel kwu nya lè bendi-utung bema.
         55 Kunyong ahwu Ijuus ì shi Kipam Agbele-gyong ’u ma fel kpee-kpee. Bendi be ma bo mbee
         biteng puu há ufam ubell gye he Ujeruselem. Be maa ta hè be bè lè shi ’uhwo-bell be
         fel betaa-betaa ná likpe ’ubong ’ubell lì yi, mà ukpong ’ipam ’i hà fel.
         56 Be maa shun Ujeso. Nyong be gbong ukem he Ushom Unim, be bii bende le: "Ma gim le
         ana a? U nya ba ’ipam ashin ye a?"
         57 Bekaandi abe be᷆ shang Unim lè bendi Iferesis be ma ke uten le, undi angwu a ndè
         he ’ipi Ujeso ù yi, ù be de be hè be bè lè kwu-e.

1 Nyong ’i ma teng ati adyong-ken gye he Kipam Agbele-gyong, Ujeso a ma tem gye he
         Beteni, kipi ashi ushu Ulazorlos ù yi. Ulazorlos umen i na᷅ Ujeso a ma wum lè he lihwu.
         2 Nya likwulukwu limen ana be shi Ujeso lizi ngbebb-ngbebb. Umata na᷅ a maa kung lizi
         be ke be. Ulazorlos a maa za᷆ lizi ipel ha baa Ujeso.
         3 Umeri a be nya, a be lè ’itityuo behwu abe be᷆ kaa ’ate kangg. Be kung ashia angi
         be᷆ ko le unad a shi behwu bemen abe be nung nyin ana. A kung behwu ana bel wu Ujeso
         he abee, u bel lè igil ima shell he ángi. Kinung ábe ’i sho kpe mbee ushom puu.
         4 Undi-utung Ujeso ken, angwu be᷆ ko le Ujudas Isikariyot, angwu a ma fel ndyebb he
         zi, a kung de le:
         5 "Behwu abena be wa igaa ikwudi ikie. Ndè le hang li kung behwu abena ndyebb zi kung
         únde anwuna ke bendi-likaa?"
         6 Ujudas a maa kong ’azi a, a maa kong le bwo ’i gbee he lè bendi-likaa a ye. Ufe na᷅
         a maa kam únde, ù yii zà gia sha bima bifong.
         7 Ujeso a de-e le: "Tyang he. Ki ngbebb ná a ndor nyong ’unyong angyele ugi á.
         8 Bendi-likaa bè yi utung ha amen mbee ’unyong, ukpor mi ufe, mi ba kwa utung ha amen
         mbee ’unyong ye."
         9 Nyong bendi be gyo le Ujeso ù yi he Beteni, bendi ’ipam be ti kwuo be há. Ujeso ufe-ufe
         na᷅ be ma kee le be nda ye. Be ma kee le be nda Ulazorlos angwu Ujeso a wum lè he
         lihwu or titi.
         10 He ashin bekaandi abe be᷆ shang Unim be tim le bè gwu Ulazorlos or titi,
         11 likorye he ’uhwo ’uma bendi gbamm be maa fel gba tyang ābe la bong ha Ujeso.
         12 Ashi a taa, bendi abe be gye Kipam Agbele-gyong he Ujeruselem be gyo le Ujeso a ndor
         àshì u ba há he Ujeruselem.
         13 He ashina be gbel akikie biwua kwu he abwo bo, be la kpee lè Ujeso. Be maa gyam agyam
         hwaa temm le: "Ipee ì kwu ke Unim. Unim ù ke undi angwu u᷆ be he lizen Atyetyan Unim
         ana ’ukwun. Unim ù ke Usu Ijuus ’ukwun."
         14 Ujeso a nde ūshōm ’izaaki, u pwom āshi nya a na leěti be ma fee he ’ushia Unim a.
         Be fee le:
         15 "Men bendi Uzayon, mà shī shell ye. Usu ūme᷅n u ba lè há, u pwom ūshōm ’izaaki."
         16 He ’unyong ahwu a shi ashin, ki nung bendi-utung bema nya abwo-abwo ye. Ukpor nyong
         ifem Ujeso i tyung gboo lè he lifung-atabe na᷅ ki hà nung ābe. Be hà well le be ma
         fee he ’ushia Unim le ashin ’i sha, be mbee well le ’itaa abin puu bi shi.
         17 Bendi puu abe be ma yi há nyong Ujeso a wum Ulazorlos lè he lihwu, be fel bun da
         bendi ashi be ma nde.
         18 Bendi gbamm be bo lè hwaa lè Ujeso likorye be gyo gbe lè ’ikwele-uhwo ashi a shi.
         19 Nyong Iferesis i ndè ná bendi be ti kwuo lè hwaa lè Ujeso, be de bende le: "Mà nde,
         aki atyan a fel ’idideng. Bendi puu be ti kwuo pwom he."
         20 Bendi Igrik be ma yi he liwu bendi abe be ma gye he Ujeruselem hè be bè fe Unim há
         ’ipam.
         21 Igrik ana i lè hwaa lè Ufilip angwu u᷆ be lè he ’igie Ugalili, ashi be᷆ ko le Besaida.
         Be de-e le: "Ukaandi, li kee le li nda Ujeso."
         22 Ufilip a kung lè de Andru gbe lè shi, befe ha ahe a, puu befee, be hà te lè de Ujeso
         gbe lè shi.
         23 Gyo Ujeso le: "Kunyong ’u fel ahwu bendi be᷆ ke-m mi Unwaa Undigye ife.
         24 Mi da amen ’igyang, gbe utong ukwul a mbu tyang he itang, gbe a hwō ye, u ngyor ’itaa
         ù yi, u ba lè isuso ye. Ukpor gbe a mbu tyang he itang, a hwō, ù ha᷅ ba lè isuso gbamm.
         25 Undi uyang-yang angwu ’i nyin he lè likpan lima he igye i, u ba nim likpan lima ligyang
         angyell. Ukpor angwu ’i nyin he lè likpan lima he igye i ye, u ba kwa lè likpan ligyang
         angyell ngyor igye kpamm.
         26 Undi uyang-yang angwu a kong le u kwa undi aki ugi a, ù pwom mi. Kiteng ashi mı᷆
         gye, u gya utung ha ami há. Undi angwu a be pwom mi le he-e ù shi-m aki, Atyagi u
         fem he ufe or titi."
         27 Ujeso a de le: "Lityam li ngbebb mi ye. Mì hà de le ana a? Mì de Atyagi le ù kpe
         kung ’ingie ashin lè ha ami â? Ki ngbebb ná ye, likorye kife kpa-kpa na᷅ mi be.
         28 Ashi mi fel kong ’ì yi le, ’Atyagi, shi a᷆shi ’ì shi bendi bè fem lizen ligang.’
         " A hà gyo igie lè he lifung-atabe le: "Mi tyung ifem igi mà, mi mbee ba tyung āngi."
         29 Bendi abe be ma yi naa nya, besuso be de le, itaa na᷅ i tye; besuso be de le, udengell
         Unim na᷅ a kong ha ahe.
         30 Ujeso a kung de be le: "Igie anyina i kong he ’uhwo ’ugi a ye, i kong he ’uhwo ’umen
         a.
         31 Kunyong ’u fel ahwu Unim u᷆ tang ushe bendigye. Kunyong ’u fel ahwu Unim u᷆ waa Usetan
         lè he ’usu he igye anyin.
         32 Mi ufe, nyong be᷆ kung mi ndor he ’usi, kunyong ’umen ana na᷅ mı᷆ be lè bendi puu
         hwaa lè ’uhwo-gi."
         33 (Ujeso a kong igie anyina le hè bendi bè ngye ’itaa lihwu ashi u᷆ be hwō a.)
         34 Bendi abena be de-e le: "Be fee he ’ushia Iten Unim le, Ukristi u kwa ngyor igye.
         Fe, ki shi ná a, wò so-i de le be ba kung Unwaa Undigye ana ndor he ’usi? Ayang ù
         yi Unwaa Undigye angwu há?"
         35 Ujeso a de le: "Kikung-gbo ’i fel taa ha amen he ’anwaa ’unyong zangg a. Ná ’ikung-gbo
         ’ì so utung ha amen i, mà ndo tan akikye, le hè ’ifufebb ’ì gye tel amen he ’ukwo
         ye. Undi angwu u᷆ tan he ’ifufebb u ngya he ’ipi u᷆ gye ye.
         36 Ná ’ikung-gbo ’ì so utung ha amen i, mà bong ha ashi, hè men mà fel bendi ’ikung-gbo."
         Ujeso a kong igie anyin puu, a hà buu lè ndyell he ’ipi undi u᷆ ngye ye.
         37 Mà na be ma nde bikwele-uhwo gbamm abi Ujeso a shì or, be bong ha ahe ye.
         38 Biwom abina bi shi nya a na leěti Azaya angwu a maa tye ugie ’isom Unim a ma kong
         a. A ma kong le: "Atyagi, kì nya yi lè undi angwu a bong ha ashi li kong a? Kì nya
         yi lè undi angwu a nde shob ikeb igang a?"
         39 Bendi abena be maa bong ha Ujeso mbee ye nya a na Azaya a kong le:
         40 "Unim a hwuà ābe àshì, u teb ābe àtyám, le hè be bè nde ye, hè biwom abin or bì nung
         ābe ye, hè be bè bel àtyám abell hwaa lè he le ù kpan ābe ye."
         41 Azaya a ma kong igie anyin le bwo a nde ìfém Ujeso, a kong gbe lè ufe a.
         42 Mà na or, bekaandi Ijuus gbamm be bong ha Ujeso. Ukpor be shell ná be kong gboo le
         be bong ha ahe teng bendi Iferesis be ndō ābe lè he ushom ubell angwu be᷆ kwu liwu.
         43 Ki nyin ābe befe Ijuus lè ipee bendigye hwò a᷆ngi Unim.
         44 Ujeso a kung gaa kangg kong le: "Undi uyang-yang angwu a bong ha ami, a bong ha ami
         ufe-ufe a ye, a bong ha Atyagi angwu a som mi be he igye i or titi.
         45 Undi uyang-yang angwu a nde-m, hà a nde Atyagi angwu a som mi be he igye i.
         46 Mi be he igye i ná ’ikung-gbo, le hè undi uyang-yang angwu a bong ha ami he-e ù ngyor
         kwu he ’ifufebb ye.
         47 Undi uyang-yang angwu a gyo igie igi, ukpor a ke ngi ife ye, mi na᷅ mi maa ushe uma
         ye. Mi be he igye i le mî be maa bendigye ishe a ye, mi be le mî kpan ābe a.
         48 Ukpor undi angwu a swan mi, u kpe igie igi ye, u ba naa he ushe he liti angi Unim
         u᷆ tang ushe bendi puu. Igie igi na᷅ ı᷆ be tang libi ke undi umen ana,
         49 likorye igie angi mı᷆ kong i ba lè he ugim ugi a ye. Atyagi angwu a som mi be he
         igye i na᷅ u᷆ de-m ashi mì kong.
         50 Mi ngye le likpan angi lı᷆ ngyor igye li ba lè he igie ima. Ashin na᷅ ’i tan lè shi
         igie angi mi kong ì yi angi a de-m le mì kong a."

1 Kunyong ’u ma fel le ’uhwo be sha Kipam Agbele-gyong. Ujeso a ngye le ’i fel ’unyong
         ahwu ù tyang igye anyin tem lè hwaa lè Atyam. Kung lè há ukpi-ikwu ’i nyin he lè bendi
         bema abe be ma yi he igye anyin. He ’unyong ahwun a tyung ābe benyin bema sho yilidididi.
         2 Likwulukwu li gyebb, Ujeso befe lè bendi-utung bema be maa za᷆ lizi abwo ukem. Ki
         ma yi le Usetan a ma kung ugim ubibi fe Ujudas Isikariyot, Unwaa Usaimun, he lityam
         lè he item le ù ndyebb Ujeso zi.
         3 Ujeso a ma ngye le Atyam a kung biwom puu fe-e ufe he ’ubwo, u ngye le a be lè ha
         Unim a, u ba tem la hwaa lè ufe umen a.
         4 Nya a na be ma yi ukem, a bo ’inaa waa ùkpè aliga ken ndor he itang, u kung igedie
         nii fe he uten;
         5 a kung umbwo bel fe he ’igbor, keb bendi-utung bema abee atoale, u kung igedie shell
         ābe ángi.
         6 A to be fel ha Usaimun Ipita, Ipita a kung de-e le: "Atyagi, wo na᷅ wò tem to i-mi
         abee a?"
         7 Ujeso a fan he le: "Ki nung-a ashi mı᷆ shi i mà ye. Ukpor kunyong ’u ba lè ha ahwu
         ’ı᷆ be nung-a."
         8 Ipita a kung de-e le: "Mì hà ndo bong le wò to i-mi abee ye." Ujeso a de-e le: "Gbe
         mi to-a abee ye, hà bel ha awo li mbee."
         9 Gyo Ipita le: "Atyagi, tem to mi abee afe-afe a ye, fel to mi abwo or, lishi or."
         10 Ujeso a de-e le: "Undi angwu a kwob umbwo mà, a fel utaa-utaa; abee ama afe-afe na᷅
         a fel teng le bè to. Men puu mà yi betaa-betaa, kee-kee teng undi ken ufe-ufe a."
         11 Ujeso a ma ngye undi angwu u᷆ be ndyebb he zi, fe na᷅ a de le befe puu na᷅ bè yi
         betaa-betaa ye.
         12 A to ābe abee puu, a tem lè aliga ama shī, tem lè kwu ko. A bii ābe le: "Ashi mi
         shi amen nyin ’i nung amen a?" A kung de be le:
         13 "Men ma shi ’i ngbebb ná ma ko mi le Itisha, ma mbee ko mi le Atyamen. Mì yi ufe
         a ’igyang.
         14 Bwo mi angwu mì yi Itisha ūme᷅n, mi shi Atyamen, mi to amen abee, kì yi le men or
         mà shi ha bende ná mi shi i.
         15 Mi tyung amen ashi ’ì yi le mà shi mà, ki fel teng le mà shi ha bende ná mi shi a.
         16 Mi da amen ’igyang, unwaa ushom u dyam hwà atyam ye, unwaa-isom u dyam hwà angwu
         a som he ye.
         17 Má ngye biwom abin. Unim u ka amen ’ukwun, gbe ma shi ābi.
         18 Ashi mi kong i ’ì yi ke men puu a ye. Mi ngye bendi begi abe mi gia. Kigyang-igyang,
         ashi be fee he ’ushia Unim ’i sha ná be fee āshi. Be ma fee le: ’Undi angwu bel ha
         abe li zī lizi abwo ukem, a bel fel linaa ha ami.’
         19 Mi da amen biwom abin ndor he itang ’anaa-anaa i, le nyong bı᷆ be shi, hè men mà
         bong le mì yi undi angwu mì yi a.
         20 Mi da amen ’igyang, undi uyang-yang angwu a kpe unwaa-isom angwu mi som, hà a kpe-m
         mi a. Undi uyang-yang angwu a kpe-m, hà a kpe Atyagi angwu a som mi be he igye i a."
         21 Ujeso a kong igie anyin puu, lityam li ban he kangg. A kung kong gboo le: "Mi da
         amen ’igyang, undi ken lè he liwu līme᷅n i a kam le u ndo ndyebb mi za."
         22 Bendi-utung bema be bel àshì shun bende, fel tyāng undi angwu u᷆ kong gbe lè he.
         23 Undi-utung Ujeso angwu ’i nyin Ujeso lè he kangg ana, a ma yi kwu gwaa ha Ujeso.
         24 Usaimun Ipita a kung ’ubwo tyung hwaa lè he de-e le, ù bii Ujeso undi angwu u᷆ kong
         igie anyina gbe lè he.
         25 He ashina undi-utung ana a die ngie Ujeso kung bii he le: "Atyagi, ayang a?"
         26 Ujeso a fan le: "Undi angwu há na᷅ mi ndo tib ’ahwaa lizi ke-e i." A ndaa ’ubwo kung
         lizi tib ke Ujudas, unwaa Usaimun Isikariyot.
         27 Nya ’ukwo-ukwo nyong Ujudas a ndaa ’ubwo kpe lizi ana, Usetan a ngwee he. Ujeso a
         kung de-e le: "Ndo shi a᷆shi wo kam le wo sha ana akikye, shī ban ’unyong ye."
         28 Bendi-utung bema abe be teng, ki nung ābe ashi a de-e ana ye.
         29 Bwo Ujudas na᷅ a maa kam ābe únde, besuso be maa kong le Ujeso a som he le ù lè ndyebb
         biwom abi nyin be᷆ shi ’ipam a, besuso be gim le hà Ujeso a de-e le ù lè ke bendi-likaa
         biwom a or.
         30 Ujudas a kpe lizi ana kpe-kpe, a shul gbe he igye. (Ki ma yi lè ’usu a.)
         31 Nyong Ujudas a shul gbe, Ujeso a kung de bendi-utung bema abe be teng le: "Kunyong
         ’u fel ahwu bendi be᷆ nde ifem igi, mi Unwaa Undigye, be mbee nde ifem Unim gbe ha
         ami.
         32 Bwo bendi be nde ifem Unim gbe ha ami Unwaa Undigye a, Unim or, u ba kung mi ndor
         he lībwò likaandi he-e ù tyung bendi ifem igi, mi Unwaa Undigye. Kunyong ahwu u᷆ shi
         ashin ’u fel or mà.
         33 Bebwaa-gi, mi ndo tyang amen, kunyong ’ugi ’u mbee puu. Ukpor ’ì yi nya a na mi ma
         de bekaandi Ijuus a. Ma ba shun mi kaa, ma ba wa he ’ipi mi ndo gye i ye.
         34 Uten ufufe angwu mi ke men ù yi le, kì nyin amen lè bende. Kitaa benyin abe mi-ì
         yi lè be ha amen, na᷅ ’ì yi kpe-kpe le mà kwu lè be ha bende.
         35 Gbe he ashi le ’i nyin amen lè bende, bendi puu be ngya le mà yi bendi-utung begi
         a."
         36 Usaimun Ipita a kung bii Ujeso le: "Atyetyan, wo gya hung a?" Ujeso a fan he le:
         "Kiteng ashi mı᷆ gye, kanaa-anaa i ufe, ma wa gye há utung ha ami mbee ye. Ukpor liti
         li ba lè há angi ma᷆ be lè hwaa lè mi há."
         37 Ipita a de-e le: "Atyagi, kibang a, mı᷆ pwom-a ’anaa-anaa i ye? Mi kam le mi hwa᷆
         he ’uhwo ’ugang."
         38 Ujeso a fan he le: "Wo kam ’igyang-igyang a le wo hwa᷆ he ’uhwo ’ugi a? Mi da-a ’igyang
         le nyin wo swan ’ugbe ’akie le wo ngye-m ye, mà ukpong ’igia ukwuo ’i hà ko."

1 Ujeso a mbee de be le: "Ufung ù tem be men ye, mà gye ’ushu bong ha Unim, ma gye
         ’ushu bong ha ami or titi.
         2 He ushu Atyagi, ishom ì yi há gbamm. Kì kwu ná ye, hang mi de men. Mi gya há, mî
         lè kam ’iteng ndor amen.
         3 Nyong mi kam amen áshi ’i mbee puu, mi tem ba gbong amen la hwaa lè ’uhwo-gi, le
         he ’ipi mi-ì yi, hè men mà kwu ipel ha ami nya.
         4 Men ma ngye ’ukwo ahwu mà gbe lè wu he ’ipi mı᷆ gye i."
         5 Utormas a fan he le: "Atyetyan, li ngye he ’ipi wo᷆ gye ye, ki sha ná a, lı᷆ ngye
         ’ukwo lè wu há?"
         6 Ujeso a de be le: "Mi na᷅ mì yi ’ukwo, mi shi ’igyang, mi shi likpan. Kì yi lè undi
         angwu u᷆ gbe lè hwaa Atyagi fem i-mi tyang ye.
         7 Gbe ma ngye-m, hà ma ba ngya Atyagi or titi. Kung lè há ’unyin, ma ngye-e, ma mbee
         nde-e lè ashi."
         8 Ufilip a de-e le: "Atyetyan, tyung li Atia. Ashin ’ife-ife na᷅ ’ı᷆ kee-kee kwun li
         ’igyor."
         9 Ujeso a fan he le: "Ufilip, kongukpaa angwu mì yi utung ha amen i, wo wa ngye-m ye
         a? Undi uyang-yang angwu a nde-m, hà a nde Atyagi. Ki shi ná a, wo᷆ de-m le mì tyung
         amen Atyagi?
         10 Wo bong le mì yi ipel ha Atyagi, Atyagi u shi ipel ha ami a? Igie angi mi kong, mi
         kong āngi he ikeb igi a ye, mi kong he ikeb Atyagi angwu ù yi ha ami, u shi aki ama
         gbe ha ami a.
         11 Men mà bong le bel ha Atyagi lì yi ubibi ken. Gbe ma kee le ma bong he ’uhwo igie
         igi ye or, mà bong he ’uhwo biwom abi ma nde-m mi shi.
         12 "Mi da amen ’igyang, undi uyang-yang angwu a bong ha ami u sha biwom abi mı᷆ shi.
         U sha a᷆bi bi dyam hwà a᷆bi mı᷆ shi or, likorye mi gya hwaa lè Atyagi a.
         13 Kiwom ’iyang-yang ashi ma bii mi he lizen ligi, mi sha āshi ka amen, hè bendi bè
         fem Atyagi gbe ha ami, Unwaa-ma.
         14 Gbe ma bii mi ’iwom ’iyang-yang he lizen ligi, mi sha āshi."
         15 Ujeso a kong gye ’ushu le: "Gbe ’i nyin amen lè mi, mà ndor iten igi.
         16 Mi ba kong ha Atyagi, mà u ba som amen Undi-Ukpell ususo. U ba kwa ipel ha amen ngyor
         igye kpamm.
         17 Undi-Ukpell umen i ù yi Ukatia Kunyong Unim angwu u᷆ be tyung amen ’igyang, u shi
         àtyám āme᷅n a kwu genn. Bendi abe bè yi ke igye anyin, be kpa he ye, likorye be nda
         he or, ngwu bè ngye-e or ye. Men ufe, ma ngye-e, likorye ù yi ipel ha amen, u shi
         he atyam āme᷅n.
         18 "Mi gba tyang amen le ma fel ututeb a ye. Mi mbee tem ba hwaa lè men.
         19 Ki teng zangg, bendi abe bè yi ke igye anyin be tem nda-m ye, ukpor men ma nda-m.
         Le bwo mì yi uwum, men or titi ma ba kwa bewum.
         20 He liti limen Ukatia Kunyong Unim u᷆ be hwaa lè men ana, mà ha᷅ ngya le bel ha Atyagi
         lì yi ubibi ken, bel ha amen li shi ubibi ken, mì yi he atyam āme᷅n.
         21 Undi uyang-yang angwu a ngye iten igi, u shi āngi, ufe na᷅ ’i nyin he lè mi. Undi
         angwu ’i nyin he lè mi, ki nyin Atyagi lè he, ki nyin mi lè he titi, mi kung ’uhwo-gi
         tyung he."
         22 Ujudas (angwu Isikariyot a ye) a bii he le: "Atyetyan, he ’ukwo ahwu yang wo᷆ be
         kung ’uhwo-gang tyung li bel ufe-ufe, wo tyung àbe bè yi ke igye anyin ye?"
         23 Ujeso a fan he le: "Undi uyang-yang angwu ’i nyin he lè mi, u sha a᷆shi mı᷆ kong.
         Ki nyin Atyagi lè he, bel ha ahe li ba kwa ipel ha undi umen ana.
         24 Undi angwu ’i nyin he lè mi ye, ù hà ndo sha a᷆shi mı᷆ kong ye. Mà well le igie angi
         ma gyo i, i ba lè ha ami a ye, i ba lè ha Atyagi angwu a som mi a.
         25 "Mi de men biwom abin nya a na mì so utung ha amen i.
         26 Ukatia Kunyong Unim angwu ù yi Undi-Ukpell, Atyagi u ba som he ka amen he lizen ligi,
         u ba hwua amen ’igyang puu, u mbee shi amen ma well biwom puu abi mi de men.
         27 "Nyin i ná mi ndo tyang amen, ikwun igi na᷅ mı᷆ kung ke men. Ikwun imen anyin i ba
         lè he biwom igye a ye. Ufung ù tem bè men ye, ma tem kwu lè ’ushell or ye.
         28 Mi bè de men le mi ndo gya, ukpor mi tem ba hwaa lè men. Gbe ’i nyin amen lè mi,
         hà mà yal gor lè ibubo he ungwu likorye mi gya hwaa lè Atyagi a, ma ngye le Atyagi
         a dyam hwo-m.
         29 Mi de men abin kie he itang, le he ’unyong ahwu bı᷆ shi, hè men mà bong igie igi.
         30 Mi tem kong ha amen lè ’igbe ye, likorye baale Usetan, usu igye anyin, u᷆ fel i.
         Ukpor ù yi lè ikeb le u da-m ashi mì shi ye.
         31 Mi kee-kee sha ná Atyagi a ke-m uten a, le hè undi uyang-yang ù ngye le ’i nyin mi
         lè Atyagi. Mà bo ’inaa, li gye he ’iteng ’isuso."

1 Ujeso a mbee de bendi-utung bema le: "Mì yi ná ùkwán ugyang. Atyagi u shi ná undi
         angwu u᷆ kam ùkwán ana.
         2 Ububu ugi uyang-yang angwu a wum agbe ye, u tang he tyang hell. Angwu u᷆ wum, u kam
         he he-e ù fel wum kangg.
         3 Men mà yi ná ’ibubu ’imen ana. Igie igi angi mi bun de men i kam àtyám āme᷅n, i shi
         āngi a fel ataa-ataa.
         4 Mà ngyor gwaa ha ami kpebaa, mi or mi ngyor gwaa ha amen kpebaa. Ububu ufe-ufe faale
         liten ukwan u wum agbe ye, u kee-kee wum agbe, gbe ù yi gwaa he ubim a. Kitaa ’imen
         na᷅ men or, gbe ma ngyor gwaa ha ami ye, ma᷆ kwu lè lifem ye.
         5 "Mi yi ná ùkwán ana, men ma shi ná ibubu igi. Undi uyang-yang angwu a ngyor gwaa
         ha ami kpebaa, angwu mi or mì yi gwaa ha ahe kpebaa, u kwa ná ububu angwu u᷆ wum shal-shal-shal
         nà. Ukpor gbe men ma tang lè ha ami, kì yi lè ashi mà tem shi mbee ye.
         6 Undi uyang-yang angwu a tang lè ha ami, Unim u tem sha lè he ’iwom ye, nya a na ububu
         angwu be tang tyang lè hell, u hwa᷆ a. Be gbong ibubu angi ’itaa i fa he ’inde, i
         shī dim bel atyung.
         7 Ukpor, gbe ma ngyor gwaa ha ami kpebaa, igie igi i ngyor kwu ha amen atyam, ma bii
         Atyagi ’iwom ’iyang-yang ashi ma᷆ kee, u ka amen áshi.
         8 Gbe ma shi binunung mbee ’unyong, hà ma sha bendi be fem Atyagi. Kitaa i na᷅ ma᷆
         tyung bendi gboo le mà yi bendi-utung begi a.
         9 Kitaa benyin abe Atyagi ù yi lè be ha ami, na᷅ mì yi lè be ha amen. Mà ngyor kwu
         he benyin begi.
         10 Gbe ma shi a᷆bi mi de men, hà ma ngyor kwa he benyin begi, nya a na mi shi biwom
         abi Atyagi a de-m, mi ngyor kwu he benyin bema i.
         11 Mi de men ashin le hè men mà kwu lè ’itaa igor angi mì yi lè ngi, le hè igor īme᷅n
         ì sho yilidididi.
         12 "Uten angwu mi ndo ke men ù yi le: Kì nyin amen lè bende ná ’i nyin i-mi lè men.
         13 Benyin abe be dyam hwò puu na᷅ bè yi le undi ù hwō he ’uhwo udim-ma.
         14 Men ma kwa bedim-gi a, gbe ma shi a᷆shi mi de men.
         15 Mì tem kung amen ná bebwaa-isom a ye, likorye unwaa-isom u ngya ugim atyam ye. Mi
         fel kung amen ná bedim-gi hwan, likorye mi de men biwom puu abi Atyagi a de-m.
         16 Men na᷅ ma gia mi le mì kwu atyamen ye; mi na᷅ mi gia amen le mà kwu bebwaa-isom
         begi. Mi mbee som amen le mà tan shi aki lishi ligi. Lifem aki āme᷅n li dyam, li kwu
         ngyor igye. He ashin, kiwom ’iyang-yang ashi ma bii Atyagi he lizen ligi, Atyagi u
         sha āshi ka amen.
         17 Ashin na᷅ ’i shi-m mi ke men uten le ’ì nyin amen lè bende."
         18 Ujeso a gye ’ushu kong le: "Gbe bendi abe bè yi ke igye i be tel amen, mà well le
         be tel i-mi a mà ukpong be hà tel amen.
         19 Mà kwu ke igye anyin a, hang ’i nyin àbe bè yi ke igye i lè men, likorye mà yi bendi
         bebell a. Ukpor mi gia kung amen, mi tang amen he abwo lè ha abe, mà tem yi ke igye
         anyin a ye. Ashina na᷅ ’ı᷆ shi bendi abe bè yi ke igye i be fel tel amen.
         20 Mà well le, mi ma de men le, unwaa-ushom u dyam hwà átyám ye. Bendi aben be ma ke-m
         ’ingie, faale ifung be ba ka amen or ’ingie. Abe be ke igie igi ife, be ba ka amen
         or ife.
         21 Bingie abi be᷆ be ke men, be ka amen ábi he ’uhwo ’ugi likorye be ngye angwu a som
         mi be he igye i ye.
         22 Kì kwu le mi bè kong ha abe ye, hang undi u da le be zī libi ye. Ukpor, bwo mi bè
         tyung ābe ashi ’ì yi ’iban, gbe be fel gye ’ushu shi ’iban, be kwa lè ’ikwu ’ubwo
         hwaa ye.
         23 Undi angwu a tel mi, hà u tel Atyagi or titi.
         24 Kì kwu le mi shi bikwele-uhwo he ashi abell abi undi a bè shi ngye ye ye, hang undi
         u da le be zī libi ye. Ukpor, mà na be nde biwom abin lè ashi abell or, bè so-i tel
         mi or, be tel Atyagi or titi.
         25 Biwom abin, kì yi le bì shi, hè ’ì kwu ná be ma fee he ’ushia Unim le: ’Be tel mi
         faale ashi mi shi.’
         26 "Mà well le Undi-Ukpell u ba lè há. Nyong mí gye hwaa lè Atyagi, mi ba som he hwaa
         lè men. Undi-Ukpell umen ana ù yi Ukatia Kunyong Unim, u ba lè ha Atyagi a. U ba tyung
         amen ’igyang puu. U ba tyung amen ’igyang gba lè mi.
         27 Men ma ndo bun de bendi ’igyang gbe lè mi, likorye mà yi utung ha ami kung lè há
         he ukpi-ikwu kpamm.

1 "Mi de men abin le he ’unyong ahwu ’ingie ’ı᷆ be be hwaa lè men, hè men mà naa genn
         fe-m a.
         2 Kunyong ’u ba lè há ahwu bè hà be ndō amen lè he ishom angi ma᷆ kwu liwu. Kunyong
         ’u ba ahwu be᷆ be gwu amen, be gim le be sha a᷆shi Unim a kee a.
         3 Be ba sha abin likorye be ngye Atyagi or, ngwu bè ngye-m mi or ye.
         4 Ukpor mi de men biwom abin kie he itang, le gbe ’unyong ’u fel ahwu be᷆ shi amen
         biwom bimen i, hè men mà well le mi ma de men abin ndor he itang." Ujeso a gye ’ushu
         kong le: "Lè he ukpi-ikwu, mi ma de men biwom abin ye, likorye mi ma yi ipel ha amen.
         5 Kanaa-anaa i, mi fel da amen ábi likorye mi ndo tem la hwaa lè Atyagi angwu a som
         mi be he igye anyin. Ukpor ’ì yi lè undi he liwu līme᷅n angwu u᷆ bii mi le mi gya
         hung a ye a?
         6 Le bwo mi de men biwom abin, ma tem fel he ’imbwee a.
         7 Mi de men ’igyang a le ’i kwa ngbebb-ngbebb ka amen gbe mi gbe tyang amen, likorye
         gbe mi gbe tyang amen ye, Undi-Ukpell anwuna u ba hwaa lè men ye. Ukpor gbe mi gbe
         lè nyin, lè wu he ’ipi Atyagi, mi som he hwaa lè men.
         8 Nyong a be, u ba tem fem ’igyang tyung bendi abe igye anyin hè be bè ngye le be shi
         ’iban, be ngye le bè yi kpa-kpa he ashi Unim ye. Be mbee ngye le be za᷆ libi he ushe
         Unim.
         9 U ba tyung bendi gboo le be shi ’iban likorye be bong ha ami ye.
         10 U mbee tyung bendi gboo le mì yi ununung gelalala gbe he atemale ugi lè hwaa lè Atyagi,
         he ’ipi mà tem nde-m ye.
         11 A mbee ba tyung bendi gboo le Unim u ba maa bendigye ushe, likorye be nde ná a tang
         ushe Usetan angwu ù yi usu igye anyin.
         12 "Kì yi lè biwom gbamm abi mi kee le mi da amen, ukpor mi wa da amen ábi ye, likorye
         bi go gbe men.
         13 Nyong Ukatia Kunyong Unim angwu u᷆ fem ’igyang tyung amen u᷆ be, u ba tyung amen
         ’igyang puu. U ba naa kong ’iwom he ikeb ima a ye, u ba kong nya a na u᷆ gyo lè ha
         Atyagi a. U ba tyung amen biwom abi bı᷆ be shi lè he ’ushu or.
         14 Ukatia Kunyong ana u ba sha bendi be fem mi, likorye biwom abi u᷆ be tyung amen bi
         ba lè ha ami a.
         15 Biwom Atyagi puu bì yi bigi a. Kife na᷅ ’i shi-m mi de le Ukatia Kunyong ana u ba
         kung biwom bigi a tyung amen."
         16 Ujeso a mbee de bendi-utung bema le: "Ki teng ’anwaa ’unyong zangg ma tem ba nda-m
         ye. Nyong ’unyong ana ’u mbee, ma tem be nde-m he ’anwaa ’unyong zangg."
         17 Bendi-utung bema besuso be kong ha bende le: "Ashi a kong ana ’i ze le ana a? Kibang
         a, u᷆ de le li tem ba nda he ye he ’anwaa ’unyong zangg, he ’anwaa ’unyong zangg li
         tem nde-e? Ashi le u tem la hwaa lè Atyam ’imen â?
         18 Ashi u de le, ’Kanwaa ’unyong zangg,’ kife ’i ze le ana? Igie anyina i nung li ye."
         19 Ujeso a ngye le be kee le be bii he ’ibibi gbe lè likong limen ana, a kung de be
         le: "Igie igi i nung amen ye a? Kife na᷅ ma bii bende gbe lè shi a?
         20 Mi da amen ’igyang le ma ba kya, fa akpen, ukpor bendi abe bè yi ke igye anyin be
         ba yal gor. He ukpi-ikwu na᷅ ma᷆ be mbwee, ukpor ’ùkye᷅ ’ūme᷅n ’u ba gie bel fel igor.
         21 Ki ba kwa ná ungingye u᷆ shi uzwaa nà. He ukpi-ikwu u mbwee likorye ’unyong ’utor
         ’uma ’u fel. Ukpor gbe unwaa a shul, u naa lityam ’utor ’uma, u fel gor likorye a
         shi ugaandi.
         22 Kitaa ana na᷅ ’ì yi ha ’uhwo-men or. Kanaa-anaa i ma fel lè ’imbwee, ukpor ’unyong
         ’u ba lè há ahwu bel ha amen lì mbee be nde bende. He ’unyong ’umen ana ma ba yal
         gor lè ububo he ungwu. Igor īme᷅n i tem ba mbee ye.
         23 "He liti limen ana ma tem ba bii mi ’iwom ye. Mi da amen ’igyang le ’iwom ’iyang-yang
         ashi ma bii Atyagi he lizen ligi, u sha āshi ka amen.
         24 Kpamm be wu ’unyin i, ma wa bii Atyagi ’iwom he lizen ligi ye. Ma ndo bii he biwom
         he-e ù shi ābi ke men, hè igor īme᷅n ì sho yilidididi."
         25 Ujeso a mbee de bendi-utung bema le: "Mi shaa kong biwom ha amen he ityang a. Baale
         ’unyong ’u᷆ fel ahwu mı᷆ tem kong ha amen he ityang ye. Mi ba bun da amen gba lè Atyagi
         gboo.
         26 Nya he ’unyong ’umen ana ma ba bii Atyagi biwom he lizen ligi. Mi de le, mi ba bii
         Atyagi biwom ka amen a ye.
         27 Ki nyin Atyagi lè men, likorye ’i nyin amen lè mi, ma bong le mi ba lè ha ufe a.
         28 Kigyang a, mi be lè ha ufe á be he igye i. Kanaa-anaa i ’unyong ’u fel ahwu mi tem
         ndo gye hwaa lè Atyagi."
         29 Bendi-utung bema be de-e le: "Eng-hengg! Wo fel kong gboo, wo tem kong he ityang
         a ye.
         30 Ki nung li le wo ngye biwom puu. Bìbībī abi li kam le li bii-a or, wo ngya ābi tang
         teng. He ashina li bong le ’igyang-igyang a, wo ba lè ha Unim a."
         31 Ujeso a fan ābe le: "Ki ze le ma bong he ’uhwo ashin â?
         32 Kunyong ’u ba lè há ahwu men puu ma᷆ be paa he abwo, undi uyang-yang u gye he ushu
         uma. Ma ba buu tyang mi ututeb. Ukpor mi ba kwa ututeb ye, likorye Atyagi ù yi utung
         ha ami mbee ’unyong. Mi de le ’unyong ’umen i ’u fel or mà.
         33 Mi de men ashin le hè men abe ma gwaa ha ami kpebaa hè ’ì kwun amen he atyam kpatiaa.
         He igye i, ma kpa ’ingie, ukpor mà ngyor naa genn. Mi hwò igye anyin mà!"

1 Nyong Ujeso a kong igie anyin puu, a kung àshì nde gye he lifung-atabe kung kong
         le: "Atyagi, kunyong ’u fel ahwu wò tyung bendi ifem igi, mi Unwaa-gang, le hè mi
         Unwaa-gang or mì tyung bendi ifem igang.
         2 Wo kung bendigye puu fe-m he ’ubwo, le mì kung likpan angi lı᷆ ngyor igye ke bendi
         abe wo kung fe-m he ’ubwo.
         3 Likpan angi lı᷆ ngyor igye lì yi le undi ù ngya-a wo angwu wo ufe-ufe na᷅ wò yi Unim
         ugyang, u mbee ngye-m, mi Ujeso Ukristi angwu wo som be he igye i.
         4 Nyong mì yi he igye i, mi tyung bendi ifem igang. Mi shi mbee aki angi wo som mi
         le mì be shi.
         5 He ashin, Atyagi, kpe-m mî tem be hwaa lè ’uhwo-gang, tem lè mi kwu he ifem ipel
         ha ’uhwo-gang nya a na leěti mi ma yi lè ngi nyong igye anyin i ma wa fel ye.
         6 "Mi kung-a tyung bendi begang abe wo fem kung lè he igye i kung ke-m. Bè yi bendi
         begang a, wo kung ābe fe-m he ’ubwo a. Be ke igie igang ife.
         7 Ki fel nung ābe le ’iwom ’iyang-yang ashi mì yi lè shi, ’i be lè ha awo a.
         8 Mi bun de be ’isom ashi wo som mi, be kpe shi, be mbee ngye dangg le mi be lè ha
         awo a. Be bong le wo na᷅ wo som mi.
         9 "Mi ka ushang ka ābe, mi ka ka a᷆be bè yi ke igye anyin a ye, mi ka ka a᷆be wo kung
         ke-m a, likorye bè yi ka-a wo a.
         10 Bendi puu abe bè yi begi bè yi begang a; puu abe bè yi begang, be shi begi a. Bendi
         be nda ifem igi gba ha abe.
         11 Kanaa-anaa i ’unyong ’u fel ahwu mì tem be hwaa lè wo. Mi-i tyang igye anyin, ukpor
         befe bè so hen. Atyagi, wo angwu wò kee-kee yi Unim, bong ’iwom ’ì do ābe ye. Kam
         ābe gbe he lizen ligang angi wo kung kwǔ-m. Kam ābe hè be bè kwu ūbībī ken nya a na
         bel lè wo lì yi ūbībī ken.
         12 Nyong mi ma yi ipel ha abe, mi kung lizen ligang angi wo kung kwǔ-m kam ābe. Mi kam
         ābe le hè ’iwom ’ì do ābe ye. He ashina undi ken or lè he liwu libell a waa nim ye,
         kee-kee kwom ha angwu be fee ndor le ù nim ufe-ufe. Ki shi nya a na leěti be ma fee
         he ’ushia ’ugang le ’ì shi a.
         13 Mi ndo tem ba hwaa lè wo, mi kong abin nyin ná mì so he igye i, le hè be bè kwu lè
         ’itaa igor angi mì yi lè ngi, be kwu lè ngi i go kangg a.
         14 Mi de be ’isom ’igang, bè tem yi ke igye anyin a ye, nya a na mi or mì yi ke igye
         i a ye a. He ashin bendi abe bè yi ke igye i be tel ābe.
         15 Mi ka ushang le wò gbe lè be lè he igye anyin a ye, mi ka ushang le wò kam ābe ha-a
         à bong Usetan, usu bibibi, ù do ābe ye.
         16 Bè yi ke igye anyin a ye, nya a na mi or mì yi ke igye anyin a ye a.
         17 To ābe ndor betaa-betaa gbe he ’igyang ’igang le hè be bè fel bendi begang abe bè
         yi gelalala. Igie igang na᷅ ì yi ’igyang.
         18 Nya a na wo som mi be he igye i, na᷅ mi or mi ndo som ābe le bè shi-m aki he igye
         i.
         19 Mi kung ’uhwo-gi gbangg fa-a he ’ubwo le hè be befe or bè kung ’uhwo-bell gbangg
         fa-a he ’ubwo.
         20 "Mi ka ushang ka a᷆be bè yi i befe-befe a ye, mi ka ka bendi puu abe be᷆ be bong
         ha ami gbe he igie igang angi be᷆ be bun de bendi lè he ’ushu or.
         21 Mi ka ushang le befe puu bè kwu ūbībī ken. Atyagi, mi ka ushang le nya a na wo gwaa
         ipel ha ami, mi gwaa ipel ha awo, na᷅ befe or be gwaa ipel ha abel, hè bendi abe igye
         i bè bong le wo na᷅ wo som mi ’igyang.
         22 Nya a na wo fem mi na᷅ mi or mi fem ābe, hè be bè gwaa ūbībī ken ná bel lè wo li
         gwaa.
         23 Mi kwa ipel ha abe nya a na wò yi ipel ha ami. Kitaa ana na᷅ befe puu be᷆ be gwaa
         ubibi ken kpebaa, hè bendi abe igye i bè ngye le wo na᷅ wo som mi, be ngye le ’i nyin-a
         lè be ná ’i nyin-a lè mi.
         24 "Atyagi, mi kee le bendi aben abe wo kung ke-m, bè kwu ipel ha ami he ’ipi mì yi,
         hè be bè nde ifem igi angi wo ke-m leěti mà ukpong wo hà mbe igye anyin. Wo ke-m ifem
         anyina likorye ’i nyin-a lè mi.
         25 Atyagi, wò yi gelalala hwò puu. Bendi abe igye anyin be ngya-a ye, ukpor mi ngya-a;
         bendi begang aben be ngye le wo na᷅ wo som mi be he igye i.
         26 Mi shi ābe be ngya-a, mi gya ’ushu sha ābe be ngya-a, le hè be bè kwu lè ’itaa benyin
         abe wò yi lè be ha ami, mi or mi kwu ha abe atyam."

1 Nyong Ujeso a kong ha Unim ’i mbee puu, a bo lè bendi-utung bema lè tia umbwo angwu
         be᷆ ko le Ukidron, be gbe gye he utia angwu a ma yi nya.
         2 Ujudas angwu a ndyebb Ujeso zi or, a ngye ùtiá umen ana, likorye Ujeso lè bendi-utung
         bema be shaa kpee nya kpam-kpam.
         3 He ashina Ujudas a bo lè likwu ishogya lè abe be᷆ kang Ushom Unim gye nya. (Bekaandi
         abe be᷆ shang Unim lè Iferesis na᷅ be ma som ābe.) Be kwu bishinde lè agor lè biwom
         bedye gye nya.
         4 Ujeso a ma ngye ashi ’ı᷆ be-e lè há ’ushu. He ashin a die hwaa lè be, bii ābe le:
         "Ma shun ayang a?"
         5 Be fan he le: "Li shun Ujeso angwu Unazaret a." A kung de be le: "Mà nde-m." Ujudas
         ugyang angwu a ndyebb he zi a ma yi naa nya ipel ha abe.
         6 Nyong Ujeso a de be le, "Mà nde-m," be gbaa gye item item lè mbu he itang.
         7 Ujeso a mbee kung bii ābe le: "Ma shun ayang a?" Be fan he le: "Li shun Ujeso angwu
         Unazaret a."
         8 Ujeso a de be le: "Bwo mi de men le ma nde-m i, gbe ma᷆ shun i-mi a, ma tyang bendi-utung
         begi bè gye."
         9 Ujeso a kong ’itaa ashina le hè ’ì ngyor he igie ima angi ingyesu a de Atyam Unim.
         A ma de-e le: "He liwu bendi abe wo kung fe-m he ’ubwo i, undi ken or a waa nim ye."
         10 Usaimun Ipita angwu a ma yi lè ’ashwia, a shwia waa āke lè he ’ubor kpi shia ungikye
         ken ’utyung ahwu lizen. Ungikye umen be kpi shia he ’utyung ana a maa sha Usu bekaandi
         abe be᷆ shang Unim aki. Lizen lima lì yi le Umalkes.
         11 Ujeso a kung de Ipita le: "Kung ’ashwia ’agang kil he ’ubor. Wo kee le mì kpe ’ingie
         ashi Atyagi a ke-m le mì kpe ye a?"
         12 Ukaandi ishogya lè ishogya ima be kwu Ujeso, be bua he indi he abwo. Abe be᷆ kang
         Ushom Unim or be ma kpell ābe.
         13 Be kpi ’ikwu te lè he lè hwaa lè Anas. Anas umen i na᷅ a ma yi ātyām ungye Ukayafas;
         Ukayafas a ma yi Usu bekaandi abe be᷆ shang Unim nya he lize limen ana a.
         14 Ukayafas na᷅ a ma tebb bekaandi Ijuus le ’i ngbebb le undi ken ù hwō he lishi bendi
         puu.
         15 Usaimun Ipita lè undi-utung Ujeso ususo be pwom Ujeso. Undi-utung uma umen ana, Usu
         bekaandi abe be᷆ shang Unim a ngye-e dangg. He ashina a pwom Ujeso lè wu he ushu Úsu
         bekaandi abe be᷆ shang Unim.
         16 Ukpor, Ipita a ngyor naa he ungwu likong. He ashin undi-utung umen angwu Usu bekaandi
         abe be᷆ shang Unim a ngye ana a tem gye há lè kong ha unwaasul angwu u᷆ kang ungwu
         likong, a hà kpe kung Ipita gye he afee.
         17 Unwaasul ana a de Ipita le: "Kigyang a, wò yi undi-utung ungikye anwuna a." Ipita
         a fan he le: "Mi ye o!"
         18 Nya he ’usu ’umen ana ligwu li maa sha ’ibibi-bibi-bibi. He ashina iboyi úkaandi
         angwu u᷆ shang Unim lè bendi abe be᷆ kang Ushom Unim be ma hwee ’inde nya, be gwee.
         Ipita or a lè naa utung ha abe nya, u gwee ’inde.
         19 Anas angwu a ma yi Usu bekaandi abe be᷆ shang Unim a bii Ujeso gbe lè bendi-utung
         bema, u bii he gbe lè abi u᷆ hwua bendi.
         20 Ujeso a fan he le: "Mi-i bun ’isom ’igi de bendi puu gboo. Mbee ’unyong mi hwua bendi
         he ishom angi be᷆ kwu liwu, mi hwua he Ushom Unim angwu he Ujeruselem, biteng abi
         Ijuus ı᷆ gbong ukem. Kì yi lè ashi mi kong he ’undyell ngye ye.
         21 Fe, ki shi ná a, wo᷆ bii i-mi ashi mı᷆ hwua bendi? Bii ābe be gyo mi hwan, hè be
         bè da-a abi mi hwua ābe. Be ngye a᷆bi mi hwua puu."
         22 Nyong a kong igie anyina, undi ken lè he liwu abe be᷆ kang Ushom Unim a ma yi naa
         nya, a kung ’ubwo kpam Ujeso he ’unaa. A kung de-e le: "Kpash! Ki shi ná a, wo᷆ mbe
         lityam fan ukaandi ’itaa ana?"
         23 Ujeso a fan he le: "Gbe ’ì yi le mi kong ’ibibi a, bun āshi be he igye. Gbe mi kong
         ’ibibi a ye, ki shi ná a, wo᷆ kpam mi ’ubwo he ’unaa?"
         24 Anas a mà tem lè he nya lè indi angi be ma bua he som lè ke Ukayafas, Usu bekaandi
         abe be᷆ shang Unim.
         25 Usaimun Ipita a ma so naa nya u᷆ gwee ’inde, bendi-iso be de-e le: "Li ngye dangg
         le wo or wò yi undi-utung ungikye anwuna a." Ipita a mbee swan de le: "Mi ye o!"
         26 Uboyi Úsu bekaandi abe be᷆ shang Unim a ma yi nya, u shi unwanam undi angwu Ipita
         a ma kpi shia he ’utyung a. Uboyi ana a de Ipita le: "Nde le wo na᷅ mi ma ndè he utia
         utung ha ahe?"
         27 Ipita a mbee swan le ufe a ye. Nya ’ukwo-ukwo kigia ukwuo ’i kung ko.
         28 Leèti-leèti be bo lè Ujeso lè he ushu Ukayafas gbe ndo he ukoto he ushaale Upalet
         angwu a ma yi ukaandi Urom. Ijuus ife i ngwee he afee ukoto ye, likorye be kee le
         bè ndor ’uhwo-bell betaa-betaa, le hè be bè shi Kipam Agbele-gyong.
         29 Upalet a fem lè há afee be hwaa lè be nya, kung bii ābe le: "Ungikye anwun a shi
         ’ibang a?"
         30 Be fan he le: "Ù shi ’ibibi a ye, hang li kwu-e be lè he hwaa lè wo ye."
         31 Upalet a de le: "Men-agyang mà te lè he lè maa he ushe ná iten īme᷅n ì yi." Be fan
         le: "Bel lì yi lè ikeb le li tang ushe le bè gwu undi ye."
         32 (Ashin ’i shi ’itaa i le hè Ujeso ù hwō lihwu angi a maa de bendi le u ba hwa᷆ a.)
         33 Upalet a tem lè ngwee he ukoto, a ko Ujeso be naa nya, u bii he le: "Wo na᷅ wò yi
         usu Ijuus a?"
         34 Ujeso a fan he le: "Kìbībī ashin, wo-gyang na᷅ wo gim bii āshi a, hà igie angi bendi
         be kong na᷅ i shi-a wo bii ’itaa ana?"
         35 Upalet a fan le: "Nde le wo ngye le mì yi Ijuus a ye? Bendi begang lè bekaandi bebell
         abe be᷆ shang Unim na᷅ be be lè ushe ugang hwaa lè mi. Bun de-m ashi wo shi ngwu be
         kwa-a."
         36 Ujeso a fan he le: "Mi za᷆ ’ùsù he igye anyin a ye. Kì kwu le mi za᷆ ’ùsù he igye
         anyin a, hang bendi-utung begi be kpe-m ’utyong ndo ’undo le hè Ijuus ì shi-m ’iwom
         ye. Ukpor mi da amen ’igyang a le mi za᷆ ’ùsù he igye i a ye."
         37 Upalet a fan he le: "Ashin ’i ze le wò yi usu â?" Ujeso a fan he le: "Wo kong nya.
         Atan-lengi angwu mi be he igye anyin ù yi le mî fem ’igyang tyung bendi. Ashina na᷅
         ’i shi be hwan mi he igye i. Undi uyang-yang angwu ’i nyin he lè ’igyang, ù dang ’utyung
         gyo mi."
         38 Upalet a bii he le: "Kibang ’ì yi ’igyang?" Upalet a hà mbee bo gye he igye lè hwaa
         lè bendi Ijuus abe bè yi há, a de be le: "Mi nde ’ibibi ashi ungikye anwun a shi ye.
         39 Ná likpe ’ubong ’umen lì yi, he lishi lize nyong ’i fel le mà shi Kipam Agbele-gyong,
         mi shaa waa undi ken lè he igaadye tyang abwo. Ki nya ngbebb amen le mì waa usu Ijuus
         tyang abwo a?"
         40 Be kwu gaa kangg le: "Kpaa ye o! Ufe na᷅ wo᷆ waa tyang abwo ye. Waa Ubarabas hwan
         tyang abwo." (Ki shi le Ubarabas umen i a maa zà lè biwom bedye he abwo. A maa mòr
         imor.)

1 Upalet a hà kung Ujeso ke le bè lè kpam.
         2 Ishogya i tim ’ishilishi ītōng shi-e he lishi. Be kung aliga uwulu abwaa shi-e ná
         usu.
         3 Be keb be fel nyan he, be keb tim anung he itang de-e le: "Usu Ijuus, kukwun ’u kwa-a
         he ’uhwo." Be kpam he abwo he anaa.
         4 Upalet a mbee tem lè hwaa lè bendi Ijuus há he igye, u de be le: "Mà gyo, mi ndo
         la ba lè ungikye anwun he igye hè men mà ngye dangg le mi nde ’ibibi ashi a shi ye."
         5 Ujeso a fem be he igye, a ma so lè ’ishilishi ītōng shī, u so lè aliga usu uwulu
         abwaa shī. Upalet a de be le: "Mà ndè undi ūme᷅n."
         6 Nyong bekaandi abe be᷆ shang Unim lè abe be᷆ kang Ushom Unim be nde-e, be gaa le:
         "Maa he bee he ’ikpakpaa. Maa gwu-e." Upalet a kung de be le: "Men-agyang mà te lè
         he lè maa bee he ’ikpakpaa. Mi ufe mi ndè ’ibibi ashi a shi ye."
         7 Ijuus i fan he le: "Ná ’ì yi he iten ityan, kitaa undi ’itel i, kì yi le ù hwō, likorye
         u kung ’uhwo-ma le ù yi Unwaa Unim a."
         8 Igie anyin i shi Upalet a fel he ’ushell kangg.
         9 A mbee tem gye he afee ukoto, a bii Ujeso le: "Wo ba lè hung a?" Ujeso a fan he ye.
         10 Upalet a kung de-e le: "Kibang a, wo᷆ fan mi ye? Nde le wo ngye le mi-ì yi lè ikeb
         le mi tyang-a abwo le wò gye, mi shi lè ikeb le mi gwa-a?"
         11 Ujeso a fan he le: "Unim na᷅ a ka-a ikeb anyin. Kì kwu ná ye, hang wò yi lè ikeb
         le wo sha-m ’iwom ye. Kife na᷅ ’i tan lè shi ngwu ’iban undi angwu a be lè ushe ugi
         hwaa lè wo ’i ban hwò a᷆shi ’igang."
         12 Nyong Upalet a gyo igie anyin, a la tyang Ujeso abwo, ukpor Ijuus i fel gaa kangg
         le: "Gbe wo hà tyang ungikye anwun abwo, hà wo fel undi-linaa Usiza, Usu ukaandi angwu
         he Urom a, likorye gbe undi uyang-yang a de le ufe ù yi usu a, ashina ’i ze le u kin
         ’ùsù lè Usiza a."
         13 Upalet a hà be lè Ujeso he igye be bel kwu he ’idem ashi u᷆ kwu maa ushe, he ’iteng
         ashi be᷆ ko le Kigigyo ’ukor. Be ko āshi he igie Ihibru le Ugabata.
         14 Liti limen ana li ma yi liti angi liti uwell libell li pwom lè ngi a, he ’unyong
         ahwu be maa shi Kipam Agbele-gyong. Libwee li maa ndo pwom he ’udyan lishi. Upalet
         a de be le: "Mà kpe usu ūme᷅n nyin."
         15 Be gaa de-e le: "Mà kpe-e gbe lè he lè há, ma maa he bee he ’ikpakpaa." Upalet a
         bii ābe le: "Ma kee le bè kung usu ūme᷅n maa bee he ’ikpakpaa a?" Bekaandi abe be᷆
         shang Unim be fan he le: "Lì kee-kee yi lè usu ken a, Usiza ufe-ufe a."
         16 He ashina Upalet a kung Ujeso ke le bè ndo lè maa he bee he ’ikpakpaa. Ishogya i
         kpe Ujeso gbe lè he.
         17 Ufe-gyang a so ’ikpakpaa ’ima gye he ’iteng ashi be᷆ ko le Kiteng ’ikpukpo lishi.
         Be ko āshi he igie Ihibru le Ugorgorta.
         18 Nya na᷅ be maa he bee he ’ikpakpaa. Be mbee kung bendi befee, maa angwu ken bee he
         ’ikpakpaa lè ha ahe ’ubwo limbell, be maa angwell lè ha ahe ’ubwo lizen. Ujeso a ma
         yi he ’udyan.
         19 Upalet a ma fee ’iwom ke be lè bee nya he ’ikpakpaa. A fee le: "Ujeso angwu Unazaret,
         Usu Ijuus a."
         20 Be fee āshi he igie abong akie—he igie Ihibru, Ilatin lè Igrik. Bendi gbamm be bo
         a᷆shi be fee bee ana likorye ’i ma yi he ungwu ’ukwo a.
         21 Bekaandi abe be᷆ shang Unim be nde ashina, be lè de Upalet le: "Fee le ù yi Usu Ijuus
         a ye; fee le a de le ufe ù yi Usu Ijuus a."
         22 Upalet a de be le: "Ashi mi fee, undi ù gie āshi ye."
         23 Nyong ishogya i maa Ujeso bee he ’ikpakpaa ’i mbee puu, be kung inditen ima hwua
         akwu ande le undi ishogya uyang-yang ù kung likwu ken. Ukpor be kung aliga ama angi
         be tim faale agwaale he ’iteng ken or,
         24 be de bende le: "Aliga anyin a ngbebb gbe gyong, lì gie āngi ye. Mà lì tye isasa
         a zī āngi." Ashin ’i shi nya a na leěti be ma fee he ’ushia Unim a. Be fee le: "Be
         kung inditen igi hwua ha bende; be tye isasa zī aliga agi." Kitaa ana na᷅ ishogya
         i shi.
         25 Bendi abe be ma yi naa kpee-kpee gye he ’ikpakpaa ashi be maa Ujeso bè yi anam Ujeso
         lè unwanam anam Ujeso, lè Umeri angwu a ma yi ungye Uklopas lè Umeri Umadelen.
         26 Ujeso a bel àshì nde anam befe lè undi-utung uma angwu ’i nyin he lè he be naa gwaa,
         Ujeso a de anam le: "Iye, ndè unwaa-gang."
         27 A mbee de undi-utung uma ana le: "Ndè anaa." Kung lè he liti limen ana undi-utung
         ana a kpe anam Ujeso le ù lè kwu ha ahe ushu.
         28 Nyong ashina ’i mbee, Ujeso a ngye le aki ama a mbee. A kung kong le: "Umbwo u gyor
         mi." A kong ashin hè ’ì ngyor ná leěti be ma fee he ’ushia Unim a.
         29 Ki ma yi lè ’imia ’utyuo fe he ’igbor tyung nya. Be kung ’udedell kib há he ’utyuo,
         kung kil he úkwān angwu be᷆ ko le uhisop. kung ndaa tyua he he ungwu.
         30 Ujeso a ndeb ’utyuo ana, kung de le: "Ki mbee." A mbo lishi lima be he itang hwō.
         31 Liti limen ana li ma yi angi be kam nyong liti uwell angi lì yi ābe likaandi a. He
         likpe libell, ki ma yi le likwom li kwa he ’usi he liti uwell ye. He ashina Ijuus
         i bii Upalet le ù ke ikeb hè be bè bun abee akwom anyina hè be bè kung āngi lè ngi.
         32 He ashina ishogya i lè bun abee bendi abe be maa bee utung ha Ujeso.
         33 Ukpor nyong be fel ha Ujeso, be nde le a hwo mà. Be tem bun ama abee ye.
         34 Undi ishogya ken a kung likung tim Ujeso he ufaa. Anung lè umbwo bi wu be he igye.
         35 (Undi angwu a nde ashina lè ashi, a bun āshi kong ’igyang, ufe-gyang a ngye le u
         kong ’igyang, u da amen ashin le hè men mà bong ha Ujeso a.)
         36 Abin puu bi shi hè ’ì ngyor ná leěti be ma fee he ’ushia Unim le: "Be ba bun he ukeb
         ken-ken or ye."
         37 Be mbee fee he ’iteng ’isuso le: "Be ba nda undi angwu be tim he likung he ufaa."
         38 Ujosef angwu a be lè he Alimatia a be nya. Ujosef umen i a maa nyia inyia pwom Ujeso
         likorye u shell Ijuus. A lè tim Upalet anung le ù kung likwom Ujeso ke-e. A kung ke-e.
         Ujosef a lè shul āngi kung gbe lè ngi.
         39 Unikodimes angwu a ma bé hwaa lè Ujeso lè ’usu or, a be utung ha Ujosef, a be lè
         isi angi i nung nyin angi be᷆ ko le umuru lè alos. Isi ana i ngbe᷆bb áshiá ha igaa
         bendo ifee.
         40 Bendi befee ana be kung bihwom bifung abi be gbaa ābi isi nii likwom Ujeso puu, nya
         a na likpe Ijuus lì yi.
         41 Nya he ’ipi be maa he bee he ’ikpakpaa, ùtiá a ma yi há. Likwun ’ukor li shi nya
         he utia angi be ngi undi nya ngye ye.
         42 Bwo liti uwell na᷅ li maa be he ashi-ataa, be kung he lè ngi nya likorye likwun li
         ma yi nya kpee-kpee.

1 He ukpi-ikwu liti utyong Beke, Umeri Umadelen a ngyù bo he ashi liti gye he likwun
         Ujeso. A lè nde le ’ukor ahwu be shī ungwu likwun, be mung āhwu lè há.
         2 A buu gbe lè há ligbe-ligbe lè hwaa lè Ipita befe lè undi-utung angwu a ma nyin Ujeso
         kangg ana, u de be le: "Be fem kung likwom Atyetyan lè he likwun, li ngye ’ipi be
         gbe lè ngi lè ndor ye."
         3 Ipita lè undi-utung ana be hà buu gbe ndo há he likwun.
         4 Undi-utung ana a buu gbe tyang Ipita lè wu há ’ushu.
         5 A keb nii nde gye he afee likwun, a nde bihwom bifung abi be ma nii he kie há, ukpor
         a shul gye há afee ye.
         6 Usaimun Ipita a be wu nya, gbe ligbe-ligbe gye há afee likwun, a nde bihwom bifung
         wu há.
         7 Ukpebeshi angwu be ma nii he lishi ’ì yi kan ndor ta-ta.
         8 Undi-utung Ujeso angwu a wu há ’ushu ana a gbe pwom Ipita gye há afee titi, lè nde
         biwom abin, u bong le Ujeso a wum ’igyang.
         9 (Ashi be ma fee he ’ushia Unim leěti le Ujeso u ba wum lè he lihwu ana, ki wa nung
         ābe ye.)
         10 Ipita befe lè Ujon be tem gye he ushu.
         11 Umeri Umadelen a tem gye he likwun, ù yi naa há ungwu likwun, u kya. A nii nde gye
         he afee likwun,
         12 a nde idengell Unim ifee angi i shī aliga afung-afung. I ma yi kwu he ’ipi be ma
         kie Ujeso. Angwu ken a ma yi kwu lè he ’ipi be ma kie he ndor lishi, angwell u shi
         lè he ’ipi be ma ndor he abee.
         13 Be bii he le: "Iye, wo kya ’ibang a?" A fan le: "Be fem kung likwom Atyagi lè nyin,
         mi ngye he ’ipi be kung āngi lè ndor ye."
         14 A kung bel àshì gye he item nde Ujeso, ukpor u shob he ye.
         15 Ujeso a bii he le: "Iye, wo kya ’ibang a? Wo shun ayang a?" Umeri u kong le angwu
         u᷆ kang ’iteng ’imen ana. A kung de-e le: "Ukaandi, gbe wo nà wo fem kung he lè i,
         wò hā tyung mi ’iteng ashi wo kie he mî lè kung he gye lè he."
         16 Ujeso a kwu-e ko, "Umeri." A bel àshì nde-e, u fan he he igie Ihibru le Uraboni.
         Ashi le Uraboni ’i ze le itisha.
         17 Ujeso a de-e le: "Kwu-m abwo ye, likorye mi wa tem gye he ’usi lè hwaa lè Atyagi
         ye. Ndo te lè de bebwandagi le mi ndo tem la hwaa lè Atyagi angwu ù yi Atyamen or
         titi. Ùyi Unim ugi, u shi Unim ūme᷅n."
         18 Umeri a bo gbe lè de bendi-utung Ujeso le a nde Atyabell Ujeso, u bun igie ima puu
         de be.
         19 Nya he ukpi-ikwu liti utyong Beke limen ana leekwulukwu bendi-utung Ujeso be gbong
         bende lè sho he ushom, be ngib àshì fe ’uhwo-bell likorye be maa shell bekaandi Ijuus.
         Ujeso a hà fem naa nya he liwu libell, u de be le: "Ikwun ì kwu amen he ’uhwo."
         20 A kong ashin puu, u bel bikpaa abwo lè ufaa uma tyung ābe. Bendi-utung bema be ma
         yi lè igor kangg ná be nde-e.
         21 A mbee kung de be le: "Ikwun ì kwu amen he ’uhwo. Nya a na Atyagi a som mi be he
         igye i, na᷅ mi or mi som amen."
         22 A hà ti ’unyong wu ābe, u de le: "Mà kpe Ukatia Kunyong Unim.
         23 Undi uyang-yang angwu ma tyang biban bima ke-e, Unim or u tyang ābi ka he. Ukpor
         angwu ma tyang biban bima ke-e ye, Unim or u tyang ābi ka he ye."
         24 He ’unyong ahwu Ujeso a kpi ’ikwu te lè ’uhwo-ma lè tyung bendi-utung bema, Utormas
         angwu be᷆ ko le bégbé a ma yi utung ha bende-ma nya ye.
         25 Nyong a be, be de-e le: "Bel lí yi nde Atyetyan Ujeso." Utormas a fan ābe le: "Gbe
         mi-gyang mi nde bikpaa ikaa angi be ma maa he lè ashi agi ye, mi kung udyong-bwo ugi
         tyua há ye, mi tyua ’ubwo ha ahe ufaa he ’ipi be ma tim he likung ye, mì hà ndo bong
         le ma kong ’igyang a ye."
         26 Ati a gbe adyong-ikie, bendi-utung Ujeso be mbee gbong nya ushom umen ana. Utormas
         a ma fel yi utung ha abe há. Mà na be ma ngib àshì or, Ujeso a fem naa nya he liwu
         libell, u kong de be le: "Ikwun ì kwu amen he ’uhwo."
         27 A hà kung de Utormas le: "Bel àshì ndè, wo kung udyong-bwo ugang tyua mi he i bikpaa
         ikaa, wo ndaa ’ubwo tyua mi he ufaa. Tem tyāng ityang ye, fel bong ha ami a."
         28 Utormas a de le: "Wò yi Unim ugi lè Atyagi a."
         29 Ujeso a kung de-e le: "Wo fel bong likorye wo nde-m lè ashi agang. Ki kwa ’inunung
         ka a᷆be be nde abin ye, ukpor be bong ha ami."
         30 Ujeso a ma shi bikwele-uhwo gbamm he ashi bendi-utung bema. Be fee ābi puu fe he
         ’ushia ahwun ye.
         31 Abi be fee fe nyin, be fee le hè bendi bè bong le Ujeso ù yi Ukristi, u shi Unwaa
         Unim, hè be bè fel lè likpan ’unyong gbe he abongale ha ahe.

1 He ’unyong ’ususo Ujeso a mbee te lè ’uhwo-ma lè tyung bendi-utung bema besuso he
         ’unyong ahwu be ma yi gwaa he umbwo angwu be᷆ ko le Utaiberias. Ashin na᷅ ’i ma shi:
         2 He liti ken, Usaimun Ipita, lè Utormas angwu be᷆ ko le bégbé, lè Unatandyell angwu
         u᷆ be lè he Ukena he ’ubong Ugalili lè bebwaa Uzebedi befee lè bendi-utung bema befee,
         be ma yi nya ukem.
         3 Usaimun Ipita a de bema le: "Mi gya ìkwǎn." Abe be teng be de le: "Li te utung."
         Befe puu be mà bo lè ngwee he ’inong lishor gbe ìkwǎn. Be tan lè ’usu kpamm taa ashi
         ukpor be kwu ùkwǎn ken or ye.
         4 Nya leèti-leèti, Ujeso a fem naa há ungwu umbwo. Bendi-utung bema be wa ngye le Ujeso
         a ye.
         5 Ujeso a bii ābe le: "Ishomate, ma wa kwu ’iwom ye a?" Be fan he le: "Dia."
         6 A kung de be le: "Mà kung ’ataa ana tyang lè he ’igie ’inong ashi lizen, mà ma gia
         kwa ìkwǎn." Be kung āke tyang nya ’igie ana. Ikwan i sho há gbamm. Bè tem yi lè ikeb
         angi bè shwia fem āke be he ugo-igye ye, likorye ikwan i fel go há afee ’ataa gbe
         gyong.
         7 Undi-utung angwu ’i nyin Ujeso lè he ana a de Ipita le: "Atyetyan Ujeso a!" Nyong
         Ipita a gyo ashin, aliga angi a ma waa ndor he itang le he-e ù shi aki, a tem lè ngi
         shī, geb tye gye há he umbwo.
         8 Ukpor bendi-utung bema abell be ma yi he ’inong, be die te, be su lè ’ataa ake ’a
         sho lè ìkwǎn hwulo-hwulo-hwulo ana. Kung lè he ’ipi be ma yi gye he ungwu umbwo, ki
         ma yi lè ’igbe ye, ki mbee abee asi adyong ’ugbe akie.
         9 Nyong be wu he ugo-igye, be nde ’inde úkee᷆ nya. Ki ma yi lè ìkwǎn ndor há ’inde
         lè ibred.
         10 Ujeso a de be le: "Mà gia ìkwǎn angi ma kwu ana, be lè ngi."
         11 Usaimun Ipita a tem lè ngwee he ’inong, a su lè ’ataa ana gye he ugo-igye. Ìkwǎn
         ikaandi i ma go há gbamm. I ma yi asi adyong-ifee lè ikwan lihwo lè ngi ikie. Mà na
         i ma go ’itaa ana or, kataa ’a ma ti paa ye.
         12 Ujeso a de be le: "Mà be zī lizi." He liwu libell, undi ken or a ma mbe lityam bii
         he le, ufe ayang a ye. Be ngye le Atyabell a.
         13 Ujeso a die hwaa lè be nya, a kung ibred lè ìkwǎn ke be.
         14 Kung lè he ’unyong ahwu Ujeso a wum lè he lihwu, kugbe ahwun na᷅ ’u ma yi àhwu lekie
         ná u te lè ’uhwo-ma lè tyung bendi-utung bema.
         15 Be zī lizi li mbee puu, Ujeso a bii Usaimun Ipita le: "Usaimun, unwaa Ujon, ki nyin-a
         lè mi ’igyang-igyang hwò biwom abin puu a?" Ipita a fan he le: "Eng, Atyagi, wo ngye
         le ’i nyin mi lè wo." Ujeso a de-e le: "Gbe ’i nyin-a lè mi ’igyang-igyang a, kam
         mi inwaa ítiā."
         16 He ’ugbe ahwu lefee, Ujeso a mbee bii Ipita le: "Usaimun, unwaa Ujon, ki nyin-a lè
         mi ’igyang-igyang a?" A fan he le: "Eng, Atyagi, wo ngye le ’i nyin mi lè wo." A mbee
         de Ipita le: "Kam mi ìtiā."
         17 Ujeso a mbee bii Ipita ’ugbe ahwu lekie le: "Usaimun, unwaa Ujon, ki nyin-a lè mi
         a?" Ki fel ban Ipita he lityam likorye Ujeso a bii he ’ugbe ’akie le ’i nyin he lè
         he a. A kung de-e le: "Atyagi, wo ngye biwom puu, wo ngye le ’i nyin mi lè wo." Ujeso
         a mbee de-e le: "Kam mi ìtiā.
         18 Mi da-a ’igyang le leěti nyong wo ma so ushomate, wo maa kam ’uhwo bo gya he ’ipi
         wo kee. Ukpor ìtí nyong wo᷆ be kaa, wo ba ndaa abwo ndor undi-iso u kung-a gba lè
         wo gya he ’ipi wo kee ye."
         19 Ujeso a ma kong ashin hè ’ì tyung Ipita ’itaa lihwu ashi Ipita u᷆ be hwō, ashi ’ı᷆
         be lè ipee ke Unim. A hà de Ipita le: "Pwom mi."
         20 Ipita a bel àshì nde undi-utung Ujeso angwu ’i nyin Ujeso lè he kangg, u pwom ābe.
         Ufe umen na᷅ leěti a ma die hwaa lè Ujeso nyong be zī lizi bii he le: "Atyetyan, ayang
         u᷆ be ndyebb-a zi?"
         21 Nyong Ipita a nde-e, a kung de Ujeso le: "Atyagi, hà angwu u᷆ be i ufe?"
         22 Ujeso a de-e le: "Gbe ’i nyin mi le ù kwu uwum kpamm mi gbe tem be he igye i or,
         ashina ’ì yi likong ligang a ye. Wo-ò pwom mi."
         23 Ki kung ti ’ihwee gbungg he liwu bendi-utung Ujeso le, Ujeso a de le undi-utung uma
         umen ana u tem hwa᷆ ye. Ujeso a ma de le u hwa᷆ ye a ye. Ashi a ma de Ipita ’ì yi
         le: "Gbe ’i nyin mi le ù kwu uwum kpamm mi gbe tem be he igye i, ashina ’ì yi likong
         ligang a ye."
         24 Undi-utung umen angwu a kong ashin gbe lè he ana, na᷅ u᷆ de men biwom abin, u fee
         ’ushia ahwun. Li ngye le igie anyin ì yi ’igyang.
         25 Biwom bisuso abi Ujeso a ma shi bi go gbamm. Bè be fee ābi puu he ’uken-uken, hang
         igye puu or i kpà ndor ashia angi be fee ābi ye.ActsActsActsActsActs

1 Utiafilus ugi: He ukpi-ikwu ’ushia ahwu mi ma fee-a, mi ma da-a gbe lè biwom abi
         Ujeso a ma shi lè abi a ma hwua bendi, kung lè he ’unyong ahwu a ma kpi aki ama
         2 kpamm lè kwom he liti angi a ma gye he ’usi lifung-atabe. Bebwaa-isom bema abe a
         waa a ma nong ābe ashi bè shi, mà ukpong a ma hà gbe gye he ’usi lifung-atabe. A ma
         shi ná gbe he ikeb Ukatia Kunyong Unim.
         3 He ’unyong ahwu a ma wum lè he lihwu a ma kwu hen he igye ati asi afee. Há he ’unyong
         ’umen ana a maa fem he liwu libell he akwo atyetye-atyetye mbee ’unyong kpamm hè ’ì
         tyung ābe le ù yi uwum ’igyang a. Be maa nda he, u kong ha abe gbe lè Kusu Unim.
         4 He ’unyong ahwu Ujeso a ma yi utung ha abe há, a ma de be le: "Mà gbe lè he Ujeruselem
         ye kpamm Atyagi Unim u gbe ke men ’uke ahwu a ma kyebb le u ba ka amen. Mi de men
         gbe lè hwu he ’unyong ahwu mi de le,
         5 Ujon ufe a maa kib bendi he umbwo a, ukpor he ati amen i Unim u ba kib amen he Ukatia
         Kunyong uma."
         6 He ’unyong ahwu be ma mbee kpee ukem, be bii Ujeso le: "Atyetyan, wo ndo sha bendi
         Izwell bè tem fel lè ’uhwo-bell ’anaa-anaa i a?"
         7 Ujeso a kung fan ābe le: "Atyagi ugyang na᷅ ù yi lè ikeb le u ndor ’unyong ahwu biwom
         bì shi. Kì yi kpe-kpe le mà ngye ’unyong ahwu há ye.
         8 Ukpor mà ngye le ma ba kpa ikeb he ’unyong ahwu UkatiaKunyong Unim u᷆ be hwaa lè
         men. Ma ba bun da bendi gba lè mi he Ujeruselem lè Ujudia lè Usameria lè abong angi
         a teng iteng puu."
         9 A kong ashin kong-kong, a kung gbe ndo he lifung-atabe.Be nde-e kpamm a gbe lè nim
         àshì fe he bibu.
         10 Nya a na be maa so nde àshì gye he ’usi, bendi befee abe be ma shī aliga afung-afung
         be be imbul-imbul, be naa ha abe nya.
         11 Be de bebwaa-isom Ujeso le: "Men bendi Ugalili, mà ngyor naa nyin nde àshì gye he
         lifung-atabe ye. Ujeso umen angwu ma nde-e u᷆ gye he lifung-atabe nyin, u ba tem ba
         nya a na ma nde-e u᷆ gye he lifung-atabe ana."
         12 Kung lè há ukwell angwu be᷆ ko le Olif gye he Ujeruselem, ki maa mbee ’igem ulamba.
         Bebwaa-isom Ujeso bekung tem lè há ukwell gye he Ujeruselem.
         13 Be lè wu he Ujeruselem lè kwu he ushom ’usi he ’ipi be maa ndē. Bendi aben na᷅ be
         ma yi há: Ipita lè Ujon lè Ujems lè Andru lè Ufilip lè Utormas lè Ubatilomi lè Umatyuo
         lè Ujems angwu a ma yi unwaa Alfiyes lè Usaimun angwu ù yi he liwu Ijuus angi li kee
         le be kwa lè ’uhwo-bell, lè Ujudas, unwaa Ujems.
         14 Befe puu be maa gbong liwu lè ugim ken kong ha Unim mbee ’unyong kpamm. Bengingye
         besuso lè Umeri, anam Ujeso lè bebwende be ma gbong utung ha abe.
         15 He inwaa ati zangg bendi abongale abe be ma mbee bendi asi adyong-ken, be mbee lè
         kpee. Ipita a kung bo ’inaa, keb akongale ha abe.
         16 A de le: "Bebuye, ashi be ma fee leěti le UkatiaKunyong Unim a ma kong gbe ha Udebid
         gbe lè Ujudas, kì yi kpe-kpe le ’ì shi. Mà na Ujudas a ma yi he liwu lityan or, le
         bwo Ujeso a ma waa he le ù shi aki angi lı᷆ shi or, a ma teng bendi abe be kwu Ujeso."
         (
         18 Úndē angwu a ma kpe lè he ’ibibi ashi a ma shi, a kung he ndyebb itang. Nya he itang
         imen ana na᷅ a ma mbu lè he ’usi be tim lishi he itang, u paa ìfùng wu he igye.
         19 Bendi puu he Ujeruselem be gyo gbe lè lihwu lima. Bekung lizen kwu itang imen ana
         he igie ibell le Akaldama ashi ’i ze le Itang anung.)
         20 Ipita a gye ’ushu kong le: "Be ma fee ndor he ’ushia Usam le: ’Ushu uma u fel bishii-bishii,
         undi ù ndē há ye.’ Be mbee fee le: ’Undi ususo ù kpe-e lishi he aki.’
         21 "Kì yi le undi ù be fe utung ha abel hè li lì naa ushada gbe lè awumale Atyetyan
         Ujeso. Lì waa angwu há lè he liwu bendi abe be᷆ tan utung ha abel lè Ujeso mbee ’unyong
         kpamm, kung lè há ’unyong ahwu Ujon a ma kib bendi he umbwo kpamm be kwom he ’unyong
         ahwu Ujeso a gbe tyang li gye he lifung-atabe."
         23 Be kung bendi befee waa. Be waa Umatayas lè Ujosef angwu be maa ko le Ubasabas, be
         mbee ko he le Ujestes.
         24 Be hà kung kong ha Unim le: "Atyetyan, wo ngye àtyám bendi puu. He bendi befee i,
         tyung li undi angwu wo waa
         25 le ù shi aki ná unwaa-isom Ujeso angi Ujudas a tyang gbe he ’iban ’ima ndo he ’ipi
         u᷆ lè kpe ’ingie ashi ’ì yi ke-e."
         26 Be keb isasa atyele hè be bè ndè undi angwu ’ì yi le bè waa. Isasa i ma mbu ke Umatayas.
         A fel undi liwu bebwaa-isom abe lihwo lè he ken.

1 He liti Kipam Upentikos bendi abongale be ma so kwu he ’iteng ken.
         2 Nya ’ukwo-ukwo be gyo ’ihwee ’i be lè he ’usi ná ’ufem ’ukaandi be sho há he ushom.
         3 Be ndè ’iwom ná umor-inde ’i paa wu he afee ushom le undi uyang-yang a ma yi lè shi
         pwom ha ahe lishi.
         4 Befe puu be ma kpe Ukatia Kunyong Unim. Be keb akongale he igie isuso nya a na Ukatia
         Kunyong Unim a ke be ikeb le bè kong.
         5 Ki ma yi lè Ijuus há he Ujeruselem abe be ma be mbee lè he abong angi à yi he igye
         i puu. Ijuus imen i i ma yi bendi abe be᷆ fe Unim a.
         6 He ’unyong ahwu be ma gyo ’ihwee ashin, be buu be sho há. Ki kwu ābe he ’uhwo likorye
         undi uyang-yang u fel gyo bendi abongale be kong igie ima.
         7 Le bwo ’i ma kwu ābe he ’uhwo kangg, be maa fel kong ha bende le: "Bendi aben be
         be lè he Ugalili a.
         8 Ná ’i shi ngwu be fel kong igie ityan a?
         9 Bel aben li ba lè he Upatia, lè Umidia, lè Ilam, lè Umesipotemia, lè Ujudia, lè Ukapadosia,
         lè Upontes, lè Eshia,
         10 lè Ufrigia, lè Upamfilia, lè Igyept, lè ’igie Ulibia ashi he Usarin. Bel besuso li
         ba lè he Urom a.
         11 Bel besuso lì yi Ijuus a; besuso be shi Ijuus a ye, ukpor be ndor iten Ijuus. Besuso
         be ba lè he Ukrit lè Arebia. Mà na or, bel puu li gyo ābe be kong igie ityan; be kong
         gbe lè bikwele-uhwo abi Unim a shi."
         12 Ki kwu ābe he ’uhwo, be fel tyāng ashi ’i ze. Be bii bende le: "Ashi ’imen ashin
         ’i ze le ana?"
         13 Bendi besuso be fel nyan bendi abongale, be de le be bwom ’utyuo a.
         14 Ipita a kung bo ’inaa he liwu bebwaa-isom Ujeso abe lihwo lè undi ken, kong ha bendi
         le: "Men bendi Ujudia lè bendi puu abe mà yi ndē he Ujeruselem, mà ndor ’utyung gyo
         mi mî de men àshi ashin ’i ze.
         15 Li bwom ibwom a ná ma᷆ gim ana ye. Kì so liti ’ì go. Inde idyong-inde na᷅ i fel i.
         16 Ashin na᷅ ’ì yi àshi Unim a ma kong leěti gbe ha Ujowell, unwaa angwu u᷆ tye ugie
         ’isom ’ima.
         17 Ujowell a de le: ’Unim a de le ashi u᷆ be shi he ’unyong ahwu igye i ndo be mbee,
         kì yi le u ba som Ukatia Kunyong uma hwaa lè bendi puu. Bebwaa-men bengikye or, abe
         bengingye or, be ba kpa ’isom lè ha Unim kong; Unim u be tyung ishomate īme᷅n bifem;
         bekaashi bēme᷅n be be kong itam.
         18 He ’unyong ’umen ana u ba som Ukatia Kunyong uma hwaa lè bengikye or, bengingye or,
         abe be᷆ fe-e. Be ba kpa ’isom ’ima kong.
         19 U ba sha bikwele-uhwo he ’usi; u be shi bikwele-uhwo abi bı᷆ tyung ikeb ima he igye
         i. Anung lè ’inde lè angyu bi ba kwa bitaa hen igye.
         20 Libwee li ba gya ’ifufebb, kufell ’u be bung fel ná anung, mà ukpong Liti likaandi
         angi Atyetyan Unim u᷆ be tyung ikeb ima li hà be.
         21 He ’unyong ’umen ana undi uyang-yang angwu a be ko he lizen Atyetyan Unim u ba kwa
         lè likpan ’unyong.’
         22 "Men bendi Izwell, mà dang ’utyung gyo igie anyin.Ujeso angwu Unazaret a ma yi undi
         angwu Unim a som a. Unim a kung tyung amen ashin gbe he bikwele-uhwo abi a ma shi
         gbe ha ahe. Men-agyang ma ma ngye ashin likorye ’i ma shi ha amen inyin a.
         23 Unim ugyang a ma ngye le be ba kwa Ujeso lè ka amen, ma shi bendi-iban be maa gwu-e
         bee he ’ikpakpaa, u bong le bè shí āshi.
         24 Ukpor Unim a wum he lè he lihwu. A shi-e a hwaa lè he ’utor lihwu, gbé lihwu li ma
         yi lè ikeb angi lı᷆ kwu-e ndor mbee ye.
         25 Udebid a ma kong lishi Ujeso le: ’Atyagi, mi ngye le wò yi utung ha ami mbee ’unyong.
         Wò yi he ’ubwo lizen ’ugi le ufung ù waa mi ye.
         26 Ashin ’i shi-m mi fel lè igor he lityam. Ungwu ugi u shi lè ipee. Mà na mi fel undigye
         a or, mi kwa lè lishi andorale,
         27 le wo ba tyang ’ūnyōng ’ugi le ’ù hwō ngyor he ’usu behwu, ngwu wò be tyang i-mi
         Unwaa-gang angwu wo waa le likwom ligi lì hwee ye.
         28 Wo tyung mi ’ukwo ahwu mı᷆ gbe kwu lè likpan. Wo sha-m mi shwa lè igor le bwo wò
         yi utung ha ami.’
         29 "Bebuye, kì yi kpe-kpe le mì kong ha amen porr gbe lè Udebid angwu a ma yi atietyan.
         A ma hwō, be ngi. Likwun lima lì yi ha abel nyin ’unyin i or.
         30 A maa tya ugie ’isom Unim a, u mbee ngye a᷆shi Unim a kyebb ndor he. Unim a ma ke
         ùkyèbb le u ba kwa igia Udebid ken ’usu nya a na Udebid a ma yi.
         31 Udebid a ma nde a᷆shi Unim u᷆ be shi. Kife na᷅ akung kong gbe lè awumale Ujeso Ukristi,
         Undi-likpan, le: ’A ma hwō ngyor he ’usu behwu ye. Inyiahwo ima or i ma hwee ye.’
         32 Bel puu li naa ushada le Unim a wum Ujeso umen i lè he lihwu.
         33 Unim a kpe-e gye he ’usi lè fem he he ’ubwo lizen ’uma. Unim u ke-e Ukatia Kunyong
         uma. Ashi ma nde, ma gyo ’unyin i, kì yi ’uke ahwu Unim a kyebb ahwu Ujeso a som hwaa
         lè bel a.
         34 Udebid ufe-gyang a ma gye he lifung-atabe ye. A maa kong gbe lè Ujeso, nyong a de
         le: ’Unim a de Atyagi le: "Be kwu ha ami ’ubwo lizen
         35 kpamm mi gbe tem bendi-linaa begang abee fe he itang." ’
         36 "Men bendi Izwell puu, mà ngye ashin dangg le Ujeso umen angwu ma ma maa gwu bee
         he ’ikpakpaa i na᷅ Unim a shi-e a fel Atyetyan, u shi Ukristi." (Ukristi na᷅ Unim
         a kyebb le u ba som ba he igye anyin le ù kwu Undi-likpan.)
         37 He ’unyong ahwu bendi abena be ma gyo a᷆shi a kong, be fel lè ufung awaale kangg.
         Be kung bii Ipita lè bebwaa-isom Ujeso abe be teng le: "Bebuye, lì hà shi ná a?"
         38 Ipita a kung fan ābe le: "Undi-undi ù shi beshi he biban, u tyang ābi ashele, be
         kib amen he umbwo he lizen Ujeso Ukristi, hè Unim ù tyang biban ke men, mà ma kpa
         ’uke Unim ahwu ’ù yi Ukatia Kunyong uma.
         39 Unim a ma shi úkyébb umen i ke men lè bebwaa-men lè igia īme᷅n angi ı᷆ be lè há ’ushu.
         Atyetyan Unim a ke úkyébb umen i hwaa lè bendi puu abe u᷆ be ko le bè be hwaa lè he."
         40 Ipita a gye ’ushu kong kangg de be le, bè baa ’uhwo-bell lè he bendigye bebibi i.
         41 Bendi gbamm be bong ’isom ’ima, be kib ābe he umbwo.He liti limen ana bendi abe be
         fel bong utung ha abe be maa mbee asi lisi ’ugbe ’adyong-ifee.
         42 Bebwaa-isom Ujeso be maa fel hwua ābe biwom ’unyong ’uyang-yang. Be maa sha biwom
         utung ha bendi abongale besuso. Nyong be zī lizi abwo ipel, be bun ibred zī hè be
         bè well gbe lè lihwu Atyetyan Ujeso, be kong ha Unim or utung ha abe.
         43 Bebwaa-isom Ujeso be maa sha bikwele-uhwo gbamm abi bı᷆ tyung ikeb Unim, bi shi bendi
         be fel he ’ushell, be gung he ungwu.
         44 Bendi abongale puu be maa gya ’ushu sha biwom he utyang ken, be kung biwom bibell
         fe ukem.
         45 Be maa kung biwom bibell ndyebb za. Be kung únde umen ana kwuu hwua nya a na ’ifong
         undi-undi ’ì yi kwom.
         46 Liti liyang-yang be maa kpee liwu he Ushom Unim. Be tem gye he ishu bende lè bun
         ibred zī hè be bè well gbe lè lihwu Atyetyan Ujeso. Be zī azi lè igor lè ugim ken.
         47 Be maa pee Unim. Be shi nyin bendi puu. Mbee ati puu Atyetyan Unim a maa ba lè bendi
         abe u᷆ kpan lè he biban le bè fel bong utung ha abe.

1 He liti ken Ipita befe lè Ujon be maa nda àshì gya he Ushom Unim he inde ikie lè
         ishu hè be bè lè kong ha Unim nya a na be shaa shi.
         2 Bendi besuso be kung ungikye angwu a ma hwō abee lè há lifung anam lè ndor há he
         ungwu likong Ushom Unim angwu be᷆ ko le Ungwu likong ’unung. Be maa kung he la ndor
         há liti liyang-yang he-e ù nyong únde lè ha bendi abe be᷆ gbe gye he Ushom Unim.
         3 A nde Ipita befe lè Ujon be gya he afee Ushom Unim, a nyong ābe ’iwom.
         4 Be nde-e kporr. Ipita a kung de-e le, "Nde li."
         5 A bel àshì nde be lè lishi andorale le be ka he ’iwom.
         6 Ipita a kung de-e le: "Mì yi lè únde ye gbangg, ukpor ashi mì yi lè shi mi kung ka-a.
         He lizen Ujeso Ukristi angwu Unazaret, mi da-a le wò bo ndo tan."
         7 A kung ’ubwo kwu-e he ’ubwo lizen bo ’inaa. Nya ’ukwo-ukwo abee ama lè bityung abee
         bima bi fel kang-kang.
         8 A tie bo ’inaa, u fel tan. A gbe utung ha abe gye he afee Ushom Unim, u fel geb lè
         he ’usi, u pee Unim.
         9 Bendi puu be nde-e u fel tan litan, u pee Unim.
         10 Be shob le undi angwu u shaa kwu he ungwu likong Ushom Unim nyong inyong a. Ki kwu
         ābe he ’uhwo kangg gbe lè limbee limen ana.
         11 Ungikye anwuna a maa fel kwa Ipita befe lè Ujon abwo. Ki kwu bendi he ’uhwo kangg,
         be fel buu la hwaa lè be he Ushom Unim he ’ipi be maa ko le Kigigyo Usolomon.
         12 Ipita a nde be. A bii ābe le: "Men bendi Izwell, kibang a, ’ı᷆ kwu amen he ’uhwo,
         ma fel ndě li ’itaa i? Ma kong le li shi ungikye anwun a tan gbe he ikeb lè ’inunung
         ashi ’ityan ’igyang â? Kì yi ná ye.
         13 Unim angwu ù yi Unim Ebraham lè Azik lè Ujekob lè betietyan puu na᷅ a fem Unwaa-ma
         Ujeso. Má kung he ke bekaandi. Ma swan he he ashi Upalet he ’unyong ahwu Upalet a
         shi ugim le u tyang he abwo or.
         14 Men ma mor undi ununung angwu ù yi kpa-kpa he ashi Unim. Ma de Upalet le ù waa undi-ihwu
         a tyang abwo.
         15 Ma gwu undi angwu u᷆ ke likpan, ukpor Unim a tem lè he wum lè he lihwu. Li naa ushada
         ashin.
         16 Ikeb lizen Ujeso lè abongale ha ahe na᷅ i shi ungikye umen i a mbee, fel kang-kang
         ná men puu ma nde i.
         17 "Bebuye, mi ngye le men lè bekaandi bēme᷅n ma ma shi āshi le ma ngye ye a.
         18 Leěti Unim a ma kong gbe ha bendi abe be᷆ tye ugie ’isom ’ima le Ukristi, Undi-likpan,
         u ba kpa ’ingie. A shi āshi ’i shi gbe ha amen.
         19 Ma᷆ shi beshi he biban, ma tyang ābi ashele, be hwaa lè Unim he-e ù kpe kung biban
         bīme᷅n wu lè hell, u kwu utung ha amen he-e ù fe men ingie, u som Ujeso angwu ù yi
         Ukristi, Undi-likpan ùmén angwu a waa ndor ke men.
         21 Kì yi kpe-kpe le Ujeso ù kwu he lifung-atabe kpamm ’unyong ’u gbe fel ahwu Unim ù
         tem lè biwom igye anyin puu shi bì fel ná bi ma yi lè he ukpi-ikwu. Ashin na᷅ Unim
         a ma kong gbe ha bendi abe be᷆ tye ugie ’isom ’ima leěti.
         22 Umosis a ma de le: ’Atyamen Unim u ba som undi angwu u᷆ tye ugie ’isom ’ima hwaa
         lè men ná a som mi. U ba kwa undi ūme᷅n ugyang a. Mà dang ’utyung gyo ’iwom ’iyang-yang
         ashi u᷆ be de men.
         23 Kì yi le undi uyang-yang angwu u᷆ dang ’utyung gyo a᷆shi u᷆ kong ye, be ba waa he
         lè he liwu bendi Unim, be gwu-e.’
         24 Usamuwell lè bendi abe be᷆ tye ugie ’isom Unim abe be ma pwom he puu be ma kong gbe
         lè ati anyin.
         25 Men mà yi igia bendi abe be᷆ tye ugie ’isom Unim a. He ashin, kiwom ashi Unim a ma
         kong ndor ha betiemen or ’ì yi ke men a. A ma kong ndor ha Ebraham le: ’Mi ba ka bendi
         puu he igye ’ukwun gba ha igia igang.’
         26 Unim a waa Unwaa-ma som hwaa lè men a ’ushu le ù be ke men ’ukwun gbe he ashele ūme᷅n
         le mà bel lè he bibibi bīme᷅n."

1 Ipita befe lè Ujon be maa so-i kong ha bendi he ’unyong ahwu bendi abe be᷆ shang
         Unim lè ukaandi bendi abe be᷆ kang Ushom Unim lè Isadusis be be hwaa lè be.
         2 Lityam li maa nyung ābe likorye bebwaa-isom Ujeso bemen befee ana be maa hwua bendi
         le Ujeso a tem wum lè he lihwu, ashi ’i tyung le bendi abe be hwō be ba wum.
         3 Likwulukwu li ma gyebb. Be kwu ābe lè fe he igaadye taa ashi.
         4 Bendi gbamm abe be ma gyo ’isom ’imen ana be bong. Bengikye befe-befe be maa mbee
         asi lisi ’ugbe lihwo lè ’ugbe afee.
         5 Ashi a taa, besu Ijuus lè bekaandi abe he ’ubong lè bendi abe be᷆ hwua bendi Iten
         be gbong liwu he Ujeruselem.
         6 Be lè kpee ha Anas angwu ù yi Usu bekaandi abe be᷆ shang Unim lè bendi ’ikwu-lihwan
         ’ima lè Ukayafas lè Ujon lè Alezanda.
         7 Be kpe baà Ipita be naa ābe he ’ushu. Be bii ābe le: "Ayang a de men le mà shi ’imen
         ashi ma shi i? Ma shi āshi he lizen ayang a?"
         8 Ipita angwu a ma kong gbe he ikeb Ukatia Kunyong Unim a de be le: "Bekaandi,
         9 má bii li gba lè ’inunung ashi li shi ha uhwo-abee anwun lè ’itaa li shi-e a mbee
         â?
         10 Gbe ná a, men lè bendi Izwell puu mà ngye le ungikye angwu ma᷆ nde-e a naa nyin a
         mbee gbe he ikeb Ujeso Ukristi angwu Unazaret angwu ma maa gwu bee he ’ikpakpaa, Unim
         a wum he lè he lihwu a.
         11 Ujeso na᷅ be ma fee gbe lè he le: ’Kukor ahwu men abe ma᷆ tye ushom ma swan āhwu
         le ’u ngbebb he ushom atyele ye, kufe na᷅ ’u tem fel kwu ushom naa genn.’
         12 Ufe-ufe na᷅ u᷆ kee-kee kpan li. Kì nem yi lè undi ususo he igye anyin puu angwu Unim
         a ke le ù kpan li ye."
         13 Bìkēm ukoto bi nde ná Ipita befe lè Ujon be kong porr faale ’ushell. Ki kwu ābe he
         ’uhwo kangg likorye bengye le Ipita lè Ujon be ngye ’ushia ye a. Be ndè shob le be
         maa tan utung ha Ujeso a.
         14 Kì tem yi lè ashi be kong ye, likorye ugyang angwu a mbee ù yi naa nya.
         15 Be de Ipita lè Ujon le bè gye he igye. Be keb azu ashele.
         16 Be bii bende le: "Lì shi bendi aben ná a? Undi uyang-yang he Ujeruselem a ngye le
         befe na᷅ be shi ’ikwele-uhwo ashi ’i dyam kangg nyin. Lì hà ndo fung āshi ye.
         17 Lì ngywo fe be, li tye ābe uten le bè tem kong gbe lè Ujeso ye teng bendi gbamm be
         gyo gba lè he."
         18 Be tem lè be ko, de be le bè tem kong likong or, ngwu bè hwua bendi or he lizen Ujeso
         ye.
         19 Ipita befe lè Ujon be kung de be le: "Men-agyang mà gim àshi ’i ngbebb he ashi Unim
         hwò. Lì fe amen â, hà lì fe Unim á?
         20 Bel lì hà ndo tyàng akongale ashi li ndè, lè ashi li gyo ye."
         21 Bìkēm ukoto ana bi mbee kung kong ha abe linaa-linaa. Be hà tyang ābe abwo. Be ngye
         ’ukwo ahwu be᷆ kwu abwo ke be ’ingie ye, likorye bendi puu be maa pee Unim he ’ikwele-uhwo
         ashi ’i shi.
         22 Ungikye umen angwu a ma mbee nyin a ma gbe gyong aze asi afee.
         23 Be tyang Ipita befe lè Ujon abwo tyang-tyang, be tem lè de bebell àshi bekaandi abe
         be᷆ shang Unim lè abe he’ubong be kong ha abe.
         24 He ’unyong ahwu bebell be gyo a᷆shi be kong, be keb akongale ha Unim he utyang ken
         le: "Unim Atyetyan angwu ashi lifung-atabe lè itang lè umbwo ukaandi lè bendi or,
         inyia or, lè biwom puu abi bì yi hen!
         25 Gbe ha Ukatia Kunyong Unim wo ma kong gbe ha atietyan Udebid angwu a ma yi ha awo
         ’ubwo le: ’Ingywo angi bendi abe bè yi Ijuus a ye be ma fel lè ngi i ma yi ’idideng;
         kiwom ’ibibi ashi bendi be ma tim ’i shi ’idideng.
         26 Besu abe he igye anyin be kam, bekaandi be gbong ukem tim ’ibibi fe Atyetyan Unim
         lè Ukristi, Undi-likpan uma.’
         27 Kì yi ’igyang a le Uherod befe lè Upontiyes Upalet lè bendi Izwell lè abe bè yi Ijuus
         a ye be gbong ukem hen Ujeruselem a tim ’ibibi fe Ujeso, Unwaa-gang angwu wo waa le
         ù kwu Undi-likpan.
         28 Be gbong hè be bè shi ’iwom ashi wo-gyang wo kong ndor gbe he ugim ugang lè ikeb
         igang le ’ì shi.
         29 Atyetyan Unim, hā gyo a᷆shi be kong ha abel linaa-linaa. Lì yi ha awo ’ubwo. Shi
         li hè li lì bun ’isom ’igang faale ’ushell.
         30 Som ikeb igang angi ı᷆ mbee bendi, wò kpell li hè li lì shi bikwele-uhwo gbe he lizen
         Ujeso, Unwaa-gang angwu wo som be he igye anyin."
         31 Be kong ha Unim wee puu, ushom angwu be ma be kpee a maa fel nyung. Befe puu be kpe
         Ukatia Kunyong Unim. Be fel bun igie Unim faale ’ushell.
         32 Bendi abongale puu be ma yi ugim ken lè lityam ken. Undi ken or a maa gim le ’iwom
         ashi ù yi lè shi ì yi ’ima ufe-ufe a ye. Kiwom ūndi uyang-yang ’i ma fel ābe ukem.
         33 Bebwaa-isom Ujeso be gye ’ushu bun de bendi lè ikeb kangg gbe lè awumale Atyetyan
         Ujeso. Unim a ke be befe puu ’ukwun ’ukaandi.
         34 Ki ma yi lè undi há he liwu libell angwu ’i ma nem gben he ye. Undi uyang-yang angwu
         a ma yi lè itang or, ishom or, a maa ndyebb ābi za ba lè únde ka bebwaa-isom Ujeso.
         35 Be maa hwua únde umen ana ka undi-undi ná igben ima ì yi kwom.
         36 Ki ma yi lè ungikye ken lè he ’ikwu-lihwan Ulibai angwu be maa ko le Ujosef. Be ma
         hwan he he Usaipres a. Bebwaa-isom Ujeso be ma kwu-e lizen le Ubanabas ashi ’i ze
         le Undi angwu u᷆ fe ingie.
         37 Ufe or titi a ma ndyebb itang ima zi be lè únde uma ke bebwaa-isom Ujeso.

1 Ungikye ususo angwu be maa ko le Ananayas angwu be maako ungye-ma le Usafara, ufe
         or titi a ma ndyebb itang ima zi.
         2 U waa únde ndor ’uhwo-ma kung ’igem be fe bebwaa-isom Ujeso he abwo. Ungye-ma a ma
         ngye gbe lè shi.
         3 Ipita a bii he le: "Ananayas, ki shi ná a, wo tyang Usetan, usu bibibi, a kpe kung-a
         lityam, u shi-a wo bè uman de Ukatia Kunyong Unim, ki shi le wo waa ’igem únde ndor
         he item?
         4 Mà ukpong wo hà ndyebb itang imen ana zi, i ma yi igang a. Ná wo ndyebb āngi zi nyin
         or, únde ángi ù yi ugang a. Ki shi ná a, wo gim le hang wo shi ’itaa i? Wo bè uman
         de bendi a ye, wo bè de Unim a."
         5 Ananayas a gyo igie anyin gyo-gyo, a mbu hwō. Bendi puu abe be gyo a᷆shi ’i shi be
         fel lè ’ushell kangg.
         6 Ishomate i be kung ’ihwom nii he gbe lè he gye he igye lè ngi.
         7 Awa a gbe akie, ungye-ma a be. A ngye ashi ’i shi háye.
         8 Ipita a kung bii he le: "Únde angwu men ha ukyegang ma ndyebb itang zi puu nyin a?"
         A bong le ufe a.
         9 Ipita a kung de-e le: "Ki shi ná a, ngwu men ha ukyegang ma gim le hang ma lam Ukatia
         Kunyong Unim? Ndè, bendi abe be ngi ukyegang bè yi naa he ungwu lishi. Bendo kung-a
         wo or la ngya."
         10 Nya ’ukwo-ukwo a mbu hwō he ’ushu Ipita. Ishomate imen ana i be nde-e a hwō; i kung
         he lè ngi gwaa ha ukyema.
         11 Liwu bendi abongale abe be ma yi há puu lè abe be teng àbe be gyo igyo or be fel
         lè ’ushell kangg.
         12 Bebwaa-isom Ujeso be maa sha bikwele-uhwo abi bı᷆ tyung ikeb Unim he ashi bendi.
         He ’unyong ’umen ana bendi abongale be maa kpee he Ushom Unim he ’ipi ashi be᷆ ko
         le Kigigyo Usolomon.
         13 Bendi abe he item be maa shell ná be᷆ lè hwaa lè be, ukpor befe puu be maa pee bendi
         abongale.
         14 Bengikye gbamm lè bengingye gbamm abe be bong ha Atyabell Ujeso be maa fel he liwu
         libell.
         15 Kiwom ashi bebwaa-isom Ujeso be shi ’i shi bendi be fel ba lè bendi-angmam ba kie
         he igaa he ’ukwo le gbe Ipita a be gbe, kushun ’uma ’ufe-ufe or ’ù shī besuso hè be
         bè mbee.
         16 Bendi gbamm be maa ba lè bendi-angmam lè abe ikeb ibibi ì yi ha abe lè he ashi ’ubong
         angi a ndē gwaa ha Ujeruselem. A maa mbee ābe puu.
         17 Usu bekaandi abe be᷆ shang Unim lè Isadusis angi ì yi utung ha ahe be fel bung ashi
         ha bebwaa-isom Ujeso. Be shi ugim ashi be᷆ shi ābe.
         18 Be kwu ābe lè fe he igaadye.
         19 Nya ’usu ’umen ana udengell Unim a be buu àshì igaadye. U kpe kung bebwaa-isom Ujeso
         gye lè be he igye de be le:
         20 "Mà gye lè naa he Ushom Unim de bendi gbe lè likpan lifufe anyin."
         21 Be bong. Ashi a taa-taa, be gbe gye he Ushom Unim lè hwua bendi biwom. Usu bekaandi
         abe be᷆ shang Unim lè bendi-utung bema be ko bìkēm ukoto liwu. Be kung idashanda som
         gye há he igaadye le bè lè be lè Ipita befe lè Ujon.
         22 He ’unyong ahwu idashanda i nde bebwaa-isom Ujeso háye, be tem lè de bekaandi le:
         23 "Li lè wu há, li ndè be ngib àshì. Bendi puu abe be᷆ kang ungwu likong be shi há.
         Ukpor li buu lishi, li ndè undi ha afee ye."
         24 He ’unyong ahwu ukaandi bendi abe be᷆ kang Ushom Unimlè bekaandi abe be᷆ shang Unim
         be gyo ashin, be fel tyāng ná bebwaa-isom Ujeso be shi.
         25 Ungikye ususo a hà be de be le bendi abe be fe he igaadye bè yi naa he Ushom Unim,
         be hwua bendi.
         26 Ukaandi umen ana a bo lè bendi bema lè kwu bebwaa-isom Ujeso be lè be. Be kwu ābe
         he ikeb a ye, likorye be shell le hà bendi bè kpe bebwaa-isom Ujeso ’utyong maa akor
         gwu ābe or.
         27 Be de be le bè be naa há he ashi bikem ukoto. Usu bekaandi abe be᷆ shang Unim a bii
         ābe bibibi.
         28 A hà de be le: "Li bè tye men uten le mà tem hwua bendi he lizen ungikye anwun ye.
         Ma nde a᷆shi ma shi a? Ma tan lè he hwua bendi Ujeruselem puu. Ma kee le ma kung uben
         lihwu lima swa li bel a?"
         29 Ipita lè bebwaa-isom Ujeso abe be teng be kung kong le: "Kì yi kpe-kpe le lì fe Unim
         a, lì fe bendi a ye.
         30 Unim bétietyan na᷅ a wum Ujeso angwu men ma ma maa gwu bee he ’ikpakpaa.
         31 Unim a kpe-e gye he ’usi lè fem he ha ahe ’ubwo lizen le ù kwu Ukaandi, u mbee kwu
         Undi-likpan, he-e ù ke bendi Izwell libwo hè be bè shi beshi he biban bibell, bel
         àtyám abell lè he abi, Unim u tyang ke be.
         32 Bel lè Ukatia Kunyong angwu Unim u᷆ ke bendi abe be᷆ fe-e li tyung bendi le biwom
         abin bì yi ’igyang a."
         33 He ’unyong ahwu bìkēm ukoto bi gyo ashin, ki nyung ābe he atyam, be tim le bè gwu
         ābe.
         34 Ki ma yi lè undi ken há he liwu libell angwu be maako le Ugamaliyell. Ufe or a ma
         yi he likwu Iferesis. A ma yi undi angwu u᷆ hwua bendi Iten a. Bendi puu be maa ka
         he ife. A bo ’inaa de le, bè gye lè bebwaa-isom Ujeso he igye, be kwu há ’unyong zangg.
         35 A hà de liwu bikem ukoto le: "Men bendi Izwell, mà baa he ’iwom ashi ma laa shi bendi
         aben.
         36 Ítī ungikye angwu be᷆ ko le Utyudas a ma be pwom ungwu le ufe ù yi undi ukaandi a.
         Bendi abe be mbee asi lisi be maa fel tan utung ha ahe. Bendi-iso be ma gwu-e. Bendi-utung
         bema puu be ma paa wu mbee bipi. Undi a ma tem gyo gbe lè liwu limen ana ye.
         37 Ashin ’i shi gbe, Ujudas angwu a maa be lè he Ugalili a mbee fem he ’unyong ahwu
         be᷆ bo bendi. Bendi gbamm be maa fel tan utung ha ufe or. Bendi-iso be ma gwu-e ufe
         or. Bendi-utung bema puu be paa wu mbee bipi.
         38 Kanaa-anaa i mi da amen le mà shi bendi aben ’iwom ye. Gbe be᷆ shi biwom abin he
         ikeb undi a, liwu libell li ba paa.
         39 Gbe be᷆ shi ābi he ikeb Unim a, mà yi lè ikeb le ma kwom ābe ’ukwo ye. Hà ma ndo
         ha Unim a." Bìkēm ukoto bi bong àshi Ugamaliyell a kong.
         40 Be ko bebwaa-isom Ujeso be he afee. Be kpam ābe. Be tye be uten le bè nem kong ’iwom
         he lizen Ujeso ye. Be hà tyang ābe abwo.
         41 Be gbe lè há he ukoto lè igor le Unim a gim le be kpè le bendi bè bia ābe he ’uhwo
         Ujeso.
         42 He liti liyang-yang be maa gya ’ushu kwa he Ushom Unimlè ishaale bendi bun ’isom
         ’inunung le Ujeso ù yi Ukristi angwu Unim a waa le ù kwu Undi-likpan. Be mbee hwua
         ābe.

1 Nya he ’unyong ’umen ahwu ’ugii bendi abe be pwom Ujeso ’u maa kaa ana, Ijuus angi
         ı᷆ kong igie Igrik i maa fel nem fa Ijuus angi ı᷆ kong igie ibell, Ihibru, le be nyim
         bengye-uhwuu bebell lizi liti liyang-yang he ’unyong ahwu be᷆ hwua azi.
         2 Bebwaa-isom Ujeso abe lihwo lè be befee be ko liwu bendi abongale be he ’iteng ken
         kung de be le: "Ki ngbebb le lì mor igie Unim abunale hè li lì fel hwua azi ye.
         3 Bebuye, mà waa bendi bedyong-ifee lè he liwu līme᷅n abe ma ngye le bè yi gelalala,
         be shi lè Ukatia Kunyong Unim, be bi lishi, hè li lì kung aki àmén i ke be.
         4 Bel ufe li kung ’unyong kong ha Unim, li bun igie ima."
         5 Ugim anwun a ngbebb liwu anyina. Be waa Ustibin angwu a bong ha Ujeso kangg, u shi
         lè Ukatia Kunyong Unim. Be mbee waa Ufilip, lè Uprokores, lè Unikanor, lè Utimon,
         lè Upaminas, lè Unikolas angwu a maa be lè he Antiyok. A ma yi ugaandi angwu a bel
         fel undi angwu u᷆ pwom Unim nya a na Ijuus i shi.
         6 Be be lè bendi aben hwaa lè bebwaa-isom Ujeso. Be kong ha Unim, be pwom ābe abwo.
         7 Be ma gye ’ushu bun igie Unim mbee bipi puu. Kugii bendi abe be᷆ pwom Ujeso he Ujeruselem
         ’u maa go igo igo. Bendi gbamm abe be᷆ shang Unim be bong ha ’isom ashina.
         8 Ustibin angwu Unim a ma ke-e ’ukwun lè ikeb, a maa sha bikwele-uhwo abi bı᷆ tyung
         ikeb Unim he liwu bendi.
         9 Bendi besuso be ma yi kwu he ushom angwu be᷆ kwu liwu angwu be maa ko le Ushom bendi
         abe be fel porr. Bendi bemen i be ma yi Ijuus angi ı᷆ be lè he Usarin lè Alezandria
         a. Befe lè bendi Ijuus besuso abe be maa be lè he Usilisia lè Eshia be ma keb fe ifung
         ha Ustibin.
         10 Be fung hwo-e ye, likorye Ukatia Kunyong Unim a ke-e lishi abyele.
         11 Be ndyebb abwo lè bendi le bè de le be gyo he a kong bia Umosis lè Unim.
         12 Ashin ’i shi bendi abe be ma yi sho há lè bekaandi abe he ’ubong lè abe be᷆ hwua
         bendi Iten be fel he ingywo. Be kwu-e lè ke bìkēm ukoto.
         13 Be be lè bendi le bè be bè iman fe-e. Be de le: "Ungikye anwun u kong ban Ushom angwu
         li ndor ta-ta ke Unim, u kong ban Iten Umosis.
         14 Li gyo he a de le, Ujeso umen angwu Unazaret i u ba tya Ushom Unim utyan wa he itang,
         u gie li akpe angi Umosis a hwua li."
         15 Bìkēm ukoto puu abi bi ma yi sho há, be nde ’ushu Ustibin ’u fel taa ná ahwu udengell
         Unim nà.

1 Usu bekaandi abe be᷆ shang Unim a kung bii he le: "Be kong ’igyang â?"
         2 Ustibin a kung fan le: "Betyagi lè bebuye, mà dang ’utyung gyo mi. He ’unyong ahwu
         atietyan Ebraham a ma so ndē he Umesipotemia mà ukpong u hà lè ndē he ’ubong ahwu
         be᷆ ko le Uharan, Unim angwu lı᷆ fe-e a be hwaa lè he.
         3 A de-e le ù bo tyang ’ikwu-lihwan ’ima lè ’ubong ’uma gye he ’ubong ahwu u᷆ lè tyung
         he.
         4 Ebraham a kung bo lè he Ukaldia lè ndē he Uharan. A kwu há kpamm atyam a gbe hwō.
         Unim a hà de-e le ù be ndē he ’ipi men ma fel ndē ’unyin i.
         5 Unim a ma wa gem āshi zangg or ke-e le ’ì kwu ’ima ’igyang ye. Unim a ma ke-e úkyébb
         le u ba kung āshi ka he. A ma mbee de-e le, kipi ’imen i ’i ba kwa ’ibell, befe lè
         igia ima a. He ’unyong ahwu Unim a ma ke-e úkyébb umen i a ma wa yi lè unwaa ye.
         6 Unim a ma de-e le: ’Igia igang i ba la ndā he ’ubong bendi. Be ba fel ifee a há.
         Be ba kpa ’ingie aze asi lisi.
         7 Mi ba kung ’ingie ka bendi abe be᷆ be shi igia igang lifee. Saa be hà be lè há ’ubong
         ’umen ana be fe-m he ’iteng ashin.’
         8 Unim a hà de Ebraham le ù ten bebwaa-ma abe bengikye hè ’ì tyung ’itaa ’iwom ashi
         a kong ndor ha abe. Ebraham a hwan Azik. A ten he he liti ledyong-ikie. Azik a ten
         unwaa-ma, Ujekob. Ujekob u ten bebwaa-ma lihwo lè be befee abe bè yi betietyan.
         9 "Ujekob a kwu unwaa ken le Ujosef. Bebwanam be maa bung àshì ha ahe. Be kwu-e ndyebb
         zi ha bendi abe be te lè he le ù lè kwu ufee he ’ubong Igyept. Unim a ma yi utung
         ha ahe;
         10 a fem he lè he bingie puu. Unim a shi Ujosef a shi nyin Ufero, Usu Igyept, u mbee
         ke Ujosef lishi abyele. Ufero a kung ’ubong Igyept puu lè ’ikwu-lihwan ’ima ke Ujosef
         le ù kwu ukaandi.
         11 "Ubwaa a ma be kwu kangg. Bendi abe he ’ubong Igyept lè abe he Ukenan be ma kpe ’ingie
         kangg. Betietyan be maa nda lizi za᷆ ye.
         12 He ’unyong ahwu Ujekob a gyo le lizi lì yi he Igyept, a som bebwaa-ma abe bè yi betietyan
         le bè lè ndyebb be lè ngi.
         13 Be te ’ugbe ahwu lefee, Ujosef a de be le ù yi unwandabell a. U mbee shi Ufero u
         ngye ’ikwu-lihwan ’ima.
         14 Ujosef a som ko atyam, Ujekob, lè bendi bema puu le bè be he Igyept. Puu ubell be
         ma yi bendi asi akie lè bendi lihwo lè be bedyong.
         15 Ujekob a gye he Igyept. Nya na᷅ befe lè bebwaa-ma be ndē kpamm be gbe hwō.
         16 Ki gbe ’igbe, mà ukpong bendi be hà gye lè akwom abell he Ushekem lè kie he ubung
         angwu Ebraham a ma ndyebb lè ha bebwaa Uhamor ndor le ù kwu likwun.
         17 "He ’unyong ahwu ’i ma fel kpee-kpee le Unim u ndo sha ukyebb uma angwu a ma ke Abraham,
         betietyan abe bè yi he Igyept be maa fel go ’ugii kangg.
         18 Kunyong ’u be fel ahwu bendi Igyept be kwu usu ususo angwu a ngye Ujosef ye.
         19 A fel sha betietyan biwom beshu-beshu, u mbee ban lityam ha abe. A maa sha ābe be
         tyang bebwaa-bell ndor he igye hè be bè hwō.
         20 Nyin he ’unyong ’umen i na᷅ be ma hwan Umosis. A ngbebb ’unung kangg he ashi Unim.
         Bendi bema be kwob he he ushu ubell afell akie.
         21 Be hà te lè he lè ndor he igye. Unwaa Ufero angwu ungingye a nde-e, kung he gye lè
         he lè kwob le a fel unwaa-ma.
         22 Be hwua he biwom puu abi bendi abe be bi lishi he Igyept be᷆ ngye. A fel undi ukaandi
         he likong or, aki ashele or.
         23 "He ’unyong ahwu a ma fel aze asi afee, a shi ugim le u la kong lè bebwende Izwell.
         24 A lè ndè undi Igyept ken u ndò ha undi Izwell. A lè kpell he, kwu angwu Igyept gwu.
         (
         25 A maa kong le bebwende be nda shob le Unim u ba som he le ù lè kpan ābe, ukpor be
         nde shob ye.)
         26 He liti angi lefee a nde bendi Izwell befee be ndò. A lè kwu ābe abwo. A de be le:
         ’Mà yi bebwanam bende a. Ki shi ná a, ma᷆ ndo?’
         27 Angwu a maa zī libi a nyii he gye he item, bii he le: ’Ayang a ka-a ikeb le wò ndè
         gbe lè bel, wo maa li ushe?
         28 Kì yi-a le wò gwu-m ná uhwuhwo wo ma gwu angwu Igyept a?’
         29 Nyong Umosis a gyo ashin, a buu gye he ’ubong Umidyan. A hwan bebwaa há befee.
         30 "Aze asi afee a gbe. He liti ken Umosis a ma yi he libeb gwaa ha ukwell angwu be᷆
         ko le Usanai. Udengell Unim a be kong ha ahe lè he úkwán angwu ’ìndē ’i maa mor.
         31 Umosis a nde shi, ki kwu-e he ’uhwo kangg. A die te he-e ù lè nde shi ’inunung. A
         gyo lingmam Atyetyan Unim lè há le:
         32 ’Mì yi Unim betiegang a. Mì yi Unim Ebraham lè Azik lè Ujekob.’ Umosis a fel he ’ushell,
         u tung for-for. A nem kaa or le u bel àshì nda ye.
         33 Atyetyan Unim a kung de-e le: ’Waa ikwob igang lè he abee likorye wò yi naa he ashi
         agi, mi Unim a.
         34 Mi nde ’ingie ashi bendi begi be᷆ kpe he Igyept dangg. Mi gyo ’ukye ’ubell. Mi be
         le mî kpan ābe. Bé ’anaa-anaa i, mî som-a gye he Igyept.’
         35 "Umosis umen i na᷅ bendi Izwell be ma mor he, be bii he le, ’Ayang a ka-a ikeb le
         wò nde gbe lè bel, wo maa li ushe?’ Ufe na᷅ Unim a ma som udengell angwu a maa kong
         ha ahe lè he úkwán angwu ’ìndē ’i maa mor, hwaa lè he le ù kwu usu ubell lè undi-likpan
         ubell.
         36 A ma shi bikwele-uhwo abi bı᷆ tyung ikeb Unim he Igyept lè he umbwo ukaandi angwu
         be᷆ ko le Umbwo Ubwaa lè he libeb aze asi afee, he ’unyong ahwu a maa be lè bendi
         lè he Igyept.
         37 Umosis umen i na᷅ a ma de bendi Izwell le: ’Unim u ba som undi angwu u᷆ tye ugie
         ’isom ’ima hwaa lè men ná a som mi. U ba kwa undi ūme᷅n ugyang a.’
         38 Ufe na᷅ a ma yi utung ha bendi Izwell he ’ipi be ma gbong liwu he libeb. A ma yi
         utung ha udengell angwu a ma kong ha ahe he ukwell Usanai, u shi utung ha betietyan.
         A ma kpe ’isom Unim ke li, ashi ’i tyung li ná lı᷆ kpe likpan.
         39 "Betietyan be ma ke-e ife ye. Be bel lè ha ahe fel keē le hang be tem gye he Igyept
         a.
         40 He ’unyong ahwu Umosis a ma yi he ukwell ’usi be de Eron le: ’Shi li litelakpa angi
         lì teng li. Li ngye ashi ’i shi Umosis angwu a be lè bel lè he Igyept ye.’
         41 He ’unyong ’umen ana be shi ’atelakpa bi ’igundu, be fel shang āke. Be shi ’ipam,
         be gor igor he ’iwom ashi befe-gyang be shi.
         42 Unim a bel lè ha abe, u tyang ābe le bè ndo fe ikpen angi he lifung-atabe nya a na
         undi angwu a maa tye ugie ’isom Unim a ma fee leěti le Unim a de le: ’Men bendi Izwell,
         ma maa gwa bityuale shang i-mi a he libeb aze asi afee ye.
         43 Ma maa so ’ubuu Umolok angwu ù yi ùnīm ūme᷅n lè ’atelakpa ake ma shi bi ukpen angwu
         ù yi ùnīm ūme᷅n angwu ma᷆ ko le Urefan. Ma ma shi litelakpa anyin hè men mà fe a.
         He atan-lengi anwun mi ba ndō amen gba gyong Ubabilon.’ "
         44 Ustibin a mbee kong gye ’ushu le: "Betietyan be ma yi lè ’ubuu ahwu be kung bihwom
         lè ikwob inyia shi, ahwu ’u᷆ tyung le Unim a ma yi utung ha abe há he libeb. Be ma
         shi āhwu nya a na Unim a ma tyung Umosis le ù shi.
         45 Aze a gbe gbamm, betietyan be kung ’ubuu ’umen i ke igia ibell. Igia ibell i kung
         āhwu gye lè hwu he ’unyong ahwu Ujoshua a ma teng ābe le bè be kpe itang angi Unim
         a ndeb lè abong angi a ma yi há, kung itang imen ana ke be. Kubuu ’umen ana ’u ma
         ngyor kwu há kpamm lè kwom he ’unyong ahwu Udebid a ma fel usu.
         46 Udebid a shi nyin Unim. A ma de Unim angwu ù yi Unim Ujekob le ù ke-e ikeb he-e ù
         tye-e ushom.
         47 Ukpor unwaa-ma Usolomon na᷅ a ma tye-e.
         48 "Unim angwu ù yi lè ikeb puu u kwa he ushom angwu undigye a tye a ye.
         49 Atyetyan Unim a kong gbe ha undi angwu u᷆ tye ugie ’isom ’ima le: ’Lifung-atabe lì
         yi ’idem ’usu ’igi; igye anyin i shi he ’ipi mi pwom abee agi. Kibang ’itaa ushom
         ashi wo᷆ be tye-m? Mi ba shwa ’unyong hung a?
         50 Mi-gyang na᷅ mi shi biwom bimen i puu ye a?’ "
         51 Ustibin a gye ’ushu kong le: "Ma kpo lishi. Àtyám āme᷅n a teb; ma dang ’utyung gyo
         ’isom Unim ye. Mà yi nya a na betiemen a. Ma ndo ha Ukatia Kunyong Unim mbee ’unyong.
         52 Kì yi lè undi angwu u᷆ tye ugie ’isom Unim ken or angwu betiemen be ma mor he ’ingie
         akele ye. Be maa gwa bendi-isom Unim angwu be ma kong leěti le Unwaa-ma ununung u
         ba ba. A be, ma kwu-e ndyebb zi ha bendi besuso le bè gwu-e.
         53 Men na᷅ ma kpe iten angi Unim a ma ke gbe ha idengell ima, ukpor ma ndor āngi ye."
         54 Bekaandi Ijuus be gyo ashin, ki nyung ābe lityam, be zī he ungwu fe-e.
         55 Ustibin angwu a ma yi lè ikeb Ukatia Kunyong Unim kangg, a kung àshì gye he lifung-atabe,
         a nde ’ikung-gbo Unim ’i taa, u nde Ujeso ù yi naa he ’ubwo lizen Unim.
         56 A de le: "Mi nde lifung-atabe lì yi hwuo. Unwaa Undigye ù yi naa he ’ubwo lizen Unim."
         57 -
         58 Be gyo ashin gyo-gyo, be kwom ’ihwee tem-tem-tem shī abwo he atyung. Be bo liwu-liwu
         kwu-e gbe lè he lifung-ushu lè maa akor gwu-e. Bendi abe be naa ushada be waa aliga
         abell ke ungikye angwu be᷆ ko le Usorl le ù kwu ābe.
         59 Nya a na be maa Ustibin akor, a maa kong le: "Atyagi Ujeso, kung ’ūnyōng ’ugi."
         60 A bel tim anung he itang, u kong gboo le: "Atyagi, shi bo ’iban ashin fe be ye."
         A hà hwō. (1) Ki nyin Usorl ná be gwu-e.

1 Kung lè há liti limen i, liwu bendi abongale he Ujeruselem be ma kpi ’ingie akpele
         kangg. Bendi abongale bemen ana be ma paa wu mbee Ujudia lè Usameria puu, kee-kee
         teng bebwaa-isom Ujeso befe-befe.
         2 Bendi besuso abe be᷆ fe Unim be kung Ustibin lè ngi, be kung ki-e.
         3 Usorl a maa kaa le he-e ù paa liwu bendi abongale. A maa gya mbee ishom puu la swà
         lè bengikye or, bengingye or, la fa he igaadye.
         4 Bendi abongale abe be ma paa he abwo, be gye mbee bipi bun ’isom ’inunung.
         5 Ufilip a gye he lishi Usameria, a fel bun da bendi há gba lè Ukristi, Undi-likpan
         angwu Unim a som be he igye anyin.
         6 Bendi gbamm be dang ’utyung gyo a᷆shi Ufilip u᷆ bun. Befe puu be gyo he, be mbee
         ndè bikwele-uhwo abi a ma shi.
         7 Ikeb ibibi i fem lè ha bendi gbamm lè ’ikukung he ungwu. Bigwun bendi or, bi mbee.
         8 Bendi Usameria be fel lè igor kangg.
         9 Ungikye ususo a ma yi há angwu a maa shi anong a᷆ kwu bendi Usameria he ’uhwo. Be
         maa ko he le Usaimun. A maa lam bendi le ufe na᷅ a mbee igye.
         10 Bekaandi or, bebwan or, be maa dang ’utyung gyo he le bwo ’i gbe ’igbe ná a maa shi
         anong a᷆ kwu ābe he ’uhwo. Be de le: "Ikeb angi be᷆ ko le Ikeb Unim angi i dyam na᷅
         i be fel undigye nyin."
         12 He ’unyong ahwu bengikye or, bengingye or, be bong àshi Ufilip a bun gbe lè ’isom
         ’inunung gbe lè Kusu Unim lè Ujeso Ukristi, a kib ābe he umbwo.
         13 Usaimun ugyang or a bong. A kib he he umbwo, u ngyor kwu utung ha Ufilip. Ki maa
         kwa he he ’uhwo ná u᷆ ndè Ufilip u᷆ shi bikwele-uhwo.
         14 Bebwaa-isom Ujeso abe bè yi he Ujeruselem be gyo le bendi Usameria be kpe ’isom ’inunung.
         Be kung Ipita befe lè Ujon som hwaa lè be.
         15 -
         16 Há he ’unyong ’umen ana Ukatia Kunyong Unim ufe a ma wa be hwaa lè bendi abongale
         ye. Be kee-kee kib ābe he umbwo he lizen Atyetyan Ujeso a. Ipita befe lè Ujon be lè
         wu há wu-wu, be kong ha Unim le ù ke bendi abongale Ukatia Kunyong uma.
         17 Be pwom ābe abwo he lishi; be kpe Ukatia Kunyong Unim.
         18 Usaimun a nde le be kpe Ukatia Kunyong Unim he ’unyong ahwu bebwaa-isom Ujeso be
         pwom ābe abwo. A lè be lè únde he-e ù ke be.
         19 A de be le: "Ke-m, mi or titi, ikeb imen i hè gbe mì pwom undi uyang-yang abwo, he-e
         ù kpe Ukatia Kunyong Unim."
         20 Ipita a kung de-e le: "Linim lì kwu ke men ha únde ugang likorye wo gim le wo nya
         ndyebb ’uke Unim indyebb.
         21 Wò yi lè libwo he aki atyan ye, likorye lityam ligang lì yi kpa-kpa he ashi Unim
         ye.
         22 Bel lityam ligang lè he agimale ’ibibi ashin, wo kong ha Unim le ù tyang ugim ubibi
         ugang ka-a.
         23 Mi ndè lityam ligang li sho lè ashi abungale, wo shi ufee ’iban."
         24 Usaimun a kung de be le: "Men mà kong ha Atyamen ke-m hè biwom abi ma kong nyin,
         ken or ’ì shi-m ye."
         25 Ipita befe lè Ujon be bun ’isom Atyetyan Unim de bendi. Be hà tem gye he Ujeruselem.
         Be lè fel he ’ukwo, be nda àshì gya he Ujeruselem, be bel he ashi Usameria gbamm bun
         ’isom ’inunung da ābe.
         26 Udengell Unim a be de Ufilip le ù bo gbe he ’ukwo ahwu ’u᷆ be lè he Ujeruselem gye
         he Ugaza. (Bè nem gba he ’ukwo ’umen i ye.)
         27 Ufilip a kung bo ’inaa gbe ndo há. Ungikye Itiopia a ma yi undi ukaandi angwu a maa
         kam ungingye angwu ù yi usu Itiopia únde a. Be maa ko usu umen i le Ukandas. Ungikye
         ana a tem lè he Ujeruselem he ’ipi a ma lè fe Unim, u nda àshì gya he ushu.
         28 Nya a na a maa pwom utrok uma angwu ’ukaa-inyia ’u᷆ su lè he, a maa bo ’ushia ahwu
         Azaya, undi angwu a maa tye ugie ’isom Unim, a ma fee.
         29 Ukatia Kunyong Unim a kung de Ufilip le ù lè tan gwaa ha utrok ana.
         30 Ufilip a buu tel he, a gyo ungikye ana u bo ’ushia Azaya. A kung bii he le: "Ashi
         wo᷆ bo ana, ki nung-a há a?"
         31 Ukaandi anwuna a kung bii he le: "Kì ha᷅ nung mi ná a, faale undi angwu u᷆ hwua mi?"
         A kung de Ufilip le ù mbo hwaa lè he.
         32 Ashi a maa bo lè he ’ushia, ki ma yi le: "A ma yi ná ùtiā angwu be kwu le be la gwa;
         u shi ná unwaa utia angwu u᷆ kwu womm he ’unyong ahwu be᷆ shia he indib. A ma kong
         ’iwom ye.
         33 Be ma shi-e a fel he ashi ilaa-ilaa; be tang ushe uma ’inunung ye. A hwō lihwu likpo,
         he ashin a shi ūbū ye. Ayang ù ha᷆ be kong gbe lè he?"
         34 Ukaandi ana a kung bii Ufilip le Azaya a maa kong gba lè ayang á? A maa kong gba
         lè ’uhwo-ma â, hà a maa kong gba lè undi ususo a?
         35 Ufilip a keb abunale ’isom ’inunung de-e gbe lè Ujeso, kung lè há he lishi ’ushia
         limen angi á yii bo ana.
         36 Be te lè ’ukwo lè ’ukwo lè nde lishor. Ukaandi Itiopia a kung de Ufilip le: "Ndè
         umbwo. Kibang ’ı᷆ mbee kwuu mi ’ukwo umbwo akibale?" [
         37 Ufilip a kung de-e le, gbe a bong lè lityam lima puu, u kib he he umbwo. Ufe a kung
         de le a bong le Ujeso Ukristi ù yi Unwaa Unim a.]
         38 Ukaandi ana a shi ’ukaa-inyia ahwu ’u᷆ su lè utrok ’u naa. Puu abe befee be gbe gye
         he afee lishor. Ufilip a lè kib he he umbwo.
         39 Be fem tang he igye. Ukatia Kunyong Unim a kung gbe lè Ufilip lè há. Ungikye Itiopia
         a nem nde-e ye. A gbe ligye igor-igor.
         40 Ufilip a nde le ù fel yi he Azotes a. A gye ’ushu bun ’isom ’inunung de bendi he
         ashi angi à yi há kpamm be wu he Usesaria.

1 Usorl a maa so-i kong fa bendi abe be bong ha Atyetyan Ujeso ’ushell le u ba gwa
         ābe. A lè hwaa lè usu bekaandi abe be᷆ shang Unim.
         2 A de-e le ù fee ’ushia he-e ù lè ke bekaandi abe he ishom angi Ijuus ı᷆ kwu liwu
         angi he Udamasikos, gbe a ndè bendi abe be᷆ pwom ’ukwo Atyetyan Ujeso há, he-e u᷆
         kwu lè ikeb kwu ābe gye lè be he Ujeruselem.
         3 A lè fel he ’ukwo le u ndo wa he Udamasikos. Kikung-gbo ’i taa lè he lifung-atabe
         fe-e nya imbul-imbul.
         4 A mbu shī he itang; u gyo lingmam li kong ha ahe le: "Usorl, Usorl, kibang a, wo᷆
         ke-m ’ingie?"
         5 Usorl a kung bii le: "Wo ayang a, Atyagi?" Gyo lingmam anyina le: "Mi Ujeso angwu
         wo᷆ ke-m ’ingie a.
         6 Bo ’inaa gye he lifung-ushu lè kwu nyong undi angwu u᷆ be da-a ashi wò shi."
         7 Bendi abe be ma yi utung ha ahe be fel naa kporr faale likong. Be maa gyo lingmam,
         ukpor be ndè undi ye.
         8 Usorl a ma bo ’inaa. Atong-shi ama a ma yi peē, ukpor a maa nda ye. Be fel kwu-e
         abwo he ’ubwo, gye lè he he Udamasikos.
         9 Ashi ama a ma hwuà ati akie. U zī lizi or, ngwu u᷆ ngwo umbwo or ye.
         10 Undi abongale ususo a ma yi há he Udamasikos. Be ko he le Ananayas. Atyetyan Ujeso
         a hà be fem ko he le: "Ananayas." A fan he le: "Atyagi, nde-m mì yi nyin."
         11 Atyetyan Ujeso a de-e le: "Kam ha-a a᷆ gye he ’ukwo ahwu be᷆ ko le Kukwo ahwu ’u
         nong sii, wo gye he ushom Ujudas lè bii gbe lè ungikye angwu u᷆ be lè he Utaasos angwu
         be᷆ ko le Usorl. U kong ha ami há.
         12 Mi tyung he undi angwu be᷆ ko le Ananayas. A be pwom he abwo hè atong-shi ama à buu."
         13 Ananayas a de-e le: "Atyagi, bendi gbamm be de-m gbe lè biwom bibibi puu abi ungikye
         anwun a shi ha bendi begang abe he Ujeruselem.
         14 A kpe ikeb lè ha bekaandi abe be᷆ shang Unim he-e ù be kwu bendi lè he Udamasikos
         abe be᷆ bong ha awo."
         15 Atyetyan Ujeso a de-e le: "Ndo te likorye mi waa Usorl le ù kwu-m undi angwu u᷆ ke-m
         ife, u de bendi abe lè he abong asuso lè besu bebell lè bendi Izwell puu gbe lè mi.
         16 Mi ba tyung he ’itaa ashi u᷆ be kpe ’ingie kangg he ’uhwo ’ugi."
         17 Ananayas a kung bo gye há he ushom umen ana lè pwom he abwo. U de le: "Unwandagi
         Usorl, Atyetyan Ujeso angwu wo ndè he ’unyong ahwu wó yii ndè àshì be nyin na᷅ a som
         mi. A som mi le mì be shi-a wo᷆ mbee ndè, wo mbee kpe Ukatia Kunyong Unim."
         18 A kong ashin kong-kong, biwom bi bor Usorl lè ha atong-shi ná bibubor ukwan tyang
         he itang. U fel ndà. A bo ’inaa, be kib he he umbwo.
         19 A zī lizi tem fel kang-kang. A ngyor kwu utung ha bendi abongale he Udamasikos he
         inwaa ati zangg.
         20 A gbe ligbe-ligbe gye he ishom angi Ijuus ı᷆ kwu liwu lè bun gbe lè Ujeso le ù yi
         Unwaa Unim a.
         21 Bendi puu abe be gyo he, ki kwu ābe he ’uhwo kangg. Be fel bii le: "Ungikye anwun
         na᷅ u᷆ gwu bendi abe be bong ha Ujeso ye a? A be nyin he-e ù be kwu bitaa bendi bimen
         i lè ke bekaandi abe be᷆ shang Unim a ye a?"
         22 Usorl u fel bun da ābe lè ikeb kangg. A tyung bendi Ijuus abe be ma yi ndē he Udamasikos
         le Ujeso ù yi Ukristi, Undi-likpan angwu Unim a waa som a. Be nem fan he ye, likorye
         biwom abi a kong gbe lè Ujeso bi hwò ābe ungwu.
         23 Ati a gbe gbamm, Ijuus i gbong ukem tim le bè gwu-e.
         24 A gyo a᷆shi be kam le be sha he. Be maa kang ingwu likong ’ubong, ishu or, kusu or,
         hè be bè kwu-e gwu.
         25 Ukpor he liti ken lè ’usu bendi-utung bema be hà kung he fe he ’itetel, be tye indi
         fe shi, be ngyu gbe lè he he uwindo uging lè ndor he itang lè he igye.
         26 Usorl a gye he Ujeruselem lè kaa le he-e u᷆ kwu utung ha bendi abongale abe há he
         Ujeruselem. Be maa shell he likorye be ma bong le ufe or ù yi undi abongale a ye.
         27 Ubanabas a hà kpe-e lè hwaa lè bebwaa-isom Ujeso. A bun de be ná Usorl a ndè Atyetyan
         Ujeso he ’unyong ahwu a maa nde àshì gye he Udamasikos, u de be le Ujeso a kong ha
         Usorl, u de be ná Usorl a bun ’isom faale ’ushell he lizen Ujeso he Udamasikos.
         28 Usorl a maa fel tan utung ha abe mbee Ujeruselem bun ’isom Unim he lizen Atyetyan
         Ujeso porr.
         29 A fung ha Ijuus angi ı᷆ kong igie Igrik. Be fel kaa hè be bè gwu-e.
         30 Bendi abongale be gyo ashin. Be kpe-e gye lè he he Usesaria. Be lè wu há, be de-e
         le u᷆ ndo gye he Utaasos.
         31 Bendi abongale puu he Ujudia or, he Ugalili or, he Usameria or, be fel lè ikwun.
         Be maa go ’ugii kangg gba he ikeb Ukatia Kunyong Unim. Be maa ka Atyetyan Unim ife.
         32 Ipita a maa tan mbee bipi. He ’unyong ken a hà lè kong lè bendi abe bè yi ke Unim
         abe he Ulida.
         33 A nde ungikye ususo há angwu be maa ko le Anias. A ma yi ’ikwu itang aze adyong-ikie
         likorye a ma hwō abee.
         34 Ipita a de-e le: "Anias, Ujeso Ukristi a mbee-a. Bo ’inaa ha-a à kung unong ugang."
         A kung bo ’inaa nya ’ukwo-ukwo.
         35 Bendi Ulida lè abe he Usheron gbamm be nde-e. Be bel àtyám ke Atyetyan Ujeso.
         36 Ungingye ususo angwu a bong ha Ujeso a ma yi he Ujopa. Be maa ko he le Utabita. Bendi
         Igrik be maa ko he le Udokas ashi ’ı᷆ ze le ùtyùng. Mbee ’unyong kpamm a maa sha binunung,
         u kpell bendi-likaa.
         37 A hà mbu lingmam hwō. Be kwob he umbwo te lè he lè kie he ushom ’usi.
         38 Bendi abongale abe há he Ujopa be gyo le Ipita ù yi he Ulida. (Ki ma yi lè ’igbe
         kung lè he Ujopa gye he Ulida ye.) Be kung som bendi befee hwaa lè he le ù te akikye.
         39 Ipita a kung kam gbe utung ha abe. A lè wu há wu-wu, be kpe-e gye há he ushom ’usi.
         Bengye-uhwuu be kaa kel-kel fe Ipita, be kya. Bè yii tyung he aliga angi Udokas a
         ma kpi ke be he ’unyong ahwu a ma so uwum.
         40 Ipita a ndō abe, befe puu, gye igye. A tim anung he itang kong ha Unim. A bel àshì
         ndè likwom, a de le: "Utabita, bo ’inaa." A buu àshì ndè Ipita, u bo bel kwu ko.
         41 Ipita a lè kwu-e abwo bo ’inaa. A ko bendi abongale lè bengye-uhwuu, tyung ābe áhe
         uwum.
         42 Bendi Ujopa puu be gyo gbe lè shi. Bendi gbamm be bong ha Atyetyan Ujeso.
         43 Ipita a ngyor kwu he Ujopa gbe ’igbe he ushom Usaimun angwu a maa kung ikwob inyia
         shı᷆ biwom.

1 Ki ma yi lè ungikye ususo he Usesaria angwu be maa ko le Ukoleniyes. A ma yi ukaandi
         liwu ishogya angi be᷆ ko le Liwu Itali.
         2 A ma yi undi angwu u᷆ fe Unim a. Ufe-gyang lè ’ikwu-lihwan ’ima be maa shell Unim.
         A maa kpell bendi Ijuus abe be mbu likaa kangg. A maa kong ha Unim mbee ’unyong.
         3 He liti ken Unim a tyung he ’iwom lè ishu he inde ikie. A ndè udengell Unim dangg,
         a be fem ko he le "Ukoleniyes."
         4 Ukoleniyes a bel àshì nde-e kporr, u fel he ’ushell. A kung bii he le: "Kibang a,
         Atyagi?" Udengell Unim a de-e le: "Unim a gyo ná wo᷆ kong ha ahe. A ndè binunung abi
         wo᷆ shi; u well-a.
         5 Ndo som bendi gye he Ujopa le bè lè ko-a ungikye ken angwu be᷆ ko le Usaimun angwu
         be᷆ mbee ko le Ipita.
         6 Ù yi he ushom Usaimun angwu a ndē gwaa ha ungwu umbwo ukaandi. Ungikye umen i ù yi
         undi angwu u᷆ kung ikwob inyia shì biwom a."
         7 Udengell Unim anwuna a kung gbe ligye. Ukoleniyes a kung ko bebwaa ushom bema befee
         lè undi ishogya angwu u᷆ fe Unim, u shi-e aki mbee ’unyong.
         8 A de be ashi ’i shi; u som ābe gye he Ujopa.
         9 Ashi a taa, be lè fel kpee-kpee ha Ujopa. Ipita a kung mbo gye he ushom ’usi nya
         lè ishu he-e ù lè kong ha Unim.
         10 Itung i maa fel ndo he; u fel gim le hang a ndè lizi zī. Nya a na be maa shi lizi
         há abwo, Unim a tyung he ’iwom.
         11 A nde lifung-atabe lì yi hwuo. U nde ’iwom ’i be lè he lifung-atabe ná be᷆ kwu ’ihwom
         abwo he ashi ama puu ande tyang be he itang.
         12 Bishishi inyia puu angi abee ande or, angi ı᷆ su lifung he itang or, linyun or, bi
         ma yi he afee áshi.
         13 A gyo lingmam li de-e le: "Ipita, bo ’inaa gwu ha-a à zī."
         14 Ipita a kung de le: "Dia, Atyagi. Mi wa zī ’iwom ashi iten i kong le ’ì yi lè abel
         ngye ye."
         15 A mbee gyo lingmam le: "Kiwom ashi Unim a de le ’ì yi gelalala, wo-ò shi ko āshi
         le ’iwom abel ye."
         16 Kimen ashin ’i ma shi ’ugbe ’akie. Kihwom ashina ’i kung tem gye he lifung-atabe.
         17 Nya a na Ipita a maa tyāng gbe lè ashi ’iwom ashi a ndè ’i ze, bendi abe Ukoleniyes
         a som, be bii gyo he ’ipi ushu Usaimun ù yi. Be be naa he ungwu likong.
         18 Be ko bii le: "Ugaandi ù yi nyin nyin angwu be᷆ ko le Usaimun Ipita a?"
         19 Ipita a maa so-i tyāng gba lè ’iwom ashi a ndè he ’unyong ahwu Ukatia Kunyong Unim
         a de-e le: "Ndè! Bendi bekie be shun-a há he igye.
         20 Ndo kam ha-a à gye há he liten. Shī kam kamm he agyele utung ha abe ye, likorye mi
         na᷅ mi som ābe."
         21 Ipita a kung gye há he liten lè de be le: "Mi na᷅ ma᷆ shun. Kibang a, ma᷆ kee mi?"
         22 Be kung de-e le: "Ukaandi angwu be᷆ ko le Ukoleniyes na᷅ a som li. Ù yi undi ununung
         a, u ke Unim ife. Ijuus puu i ka he ife. Udengell Unim a de-e le ù shī ko-a gye ha
         ahe ushom he-e ù gyo a᷆shi wo᷆ kong."
         23 Ipita a kpe be gye he afee ushom. Be lè ngyor há taa ashi. Ashi a taa-taa, a kam
         gbe utung ha abe. Bendi abongale besuso lè he Ujopa be te utung ha abe.
         24 Ashi a mbee taa, be wu há he Usesaria. Ukoleniyes lè bendi bema lè bedim-ma abe a
         ma ko, be ma yi kwu há, be nyong Ipita.
         25 Nya a na Ipita a maa ndo gye he afee ushom, Ukoleniyes a be kpee lè he, u bel tim
         anung he itang, u keb lishi he itang fe-e.
         26 Ipita a de-e le: "Bo ’inaa atye, mi or titi mì yi undigye a."
         27 Nya a na be maa gye he afee, Ipita a ma kong ha ahe. A lè nde bendi bè yi sho há
         kangg.
         28 A kung de be le: "Men-agyang ma ngye dangg le iten Ijuus i bong le undi Ijuus ù gbe
         kpee bendi ’ubong ’ususo ye. Ukpor Unim a tyung mi ’iwom he-m mì nem de le undi uyang-yang
         ù yi undi abel a ye.
         29 He atan-lengi anwun he ’unyong ahwu ma som ko mi, mi kam kamm he abele ye. Kanaa-anaa
         i, mà de-m àshi ma som ko mi."
         30 Ukoleniyes a kung de-e le: "Ati a gbe akie ná ’igbe ashin, mi maa kong ha Unim ná
         mi shaa shi lè ishu. Undi angwu a shī aliga angi a taa, a be naa mi he ’ushu nya imbul-imbul;
         31 a de-m le: ’Ukoleniyes, Unim a gyo ná wo᷆ kong ha ahe. A ndè ’inunung ashi wo᷆ shi,
         u well-a.
         32 Som bendi gye he Ujopa hè be bè lè ko-a ungikye angwu be᷆ ko le Usaimun Ipita. Ù
         yi he ushom Usaimun angwu ù yi ndē gwaa he ungwu umbwo ukaandi. Ungikye umen i u kung
         ikwob inyia shà biwom.’
         33 Mi kung bendi som nya ’ukwo-ukwo. Wo or wo shi ’indee-indee ná wo bong be. Bel puu
         lì yi sho nyin he ashi Unim. Li nyong-a hè li lì gyo a᷆shi Atyetyan Unim a da-a le
         wò kong."
         34 Ipita a kung de be le: "Kanaa-anaa i mi ngye dangg le ’ì yi ’igyang a le bendi puu
         bè yi Unim nya ’itaa a ken.
         35 Undi uyang-yang lè he ’ubong ’uyang-yang angwu u᷆ shell Unim, u shi ’inunung na᷅
         u᷆ shi nyin Unim.
         36 Má ngye ’isom ashi Unim a ma som hwaa lè bendi Izwell le be fel lè ikwun gbe ha Ujeso
         Ukristi angwu ù yi Atyam bendi puu.
         37 Kì yi kpe-kpe le mì de men ashi ’i ma shi kung lè he Ugalili mbee lè ’ubong Ujudia
         puu he ’unyong ahwu Ujon a ma kib bendi he umbwo ye. Má ngye shi.
         38 Ma mbee ngye gbe lè Ujeso angwu Unazaret lè ’itaa ashi Unim a ma ke-e Ukatia Kunyong
         uma lè ikeb. Le bwo Unim a ma yi utung ha ahe, a maa tan mbee bipi sha binunung, u
         mbee bendi abe bè yi he abwo usu bibibi.
         39 Bel li nde biwom abi a maa shi he ’igie Ijuus lè Ujeruselem hè li lì bun de men.
         Be ma maa gwu-e bee he ’ikpakpaa.
         40 Unim a ma wum he lè he lihwu he liti lekie, u shi-e u fem hè bendi bè nde-e.
         41 Bendi puu na᷅ be ma nde-e ye. Bel abe Unim a waa le lì bun gbe lè he befe-befe na᷅
         li ma nde-e. Li ma zī, li ngwo utung ha ahe he ’unyong ahwu a ma wum lè he lihwu.
         42 A de li le lì bun ’isom ’inunung de bendi, li mbee de be le ufe na᷅ Unim a waa le
         ù tang ushe bendi bewum lè abe be hwō.
         43 Bendi abe be᷆ tye ugie ’isom Unim puu be kong gbe lè he leěti le undi uyang-yang
         angwu a bong ha ahe, Unim u tyang biban bima ka he gbe he ikeb lizen lima."
         44 Nya a na Ipita a maa so-i kong ashin, Ukatia Kunyong Unim a be hwaa lè bendi abe
         be maa gyo ’isom ’imen i.
         45 Bendi Ijuus abe be ma yi bendi abongale abe be be utung ha Ipita, ki kwu ābe he ’uhwo
         ná Unim a ke bendi abe bè yi Ijuus a ye or ’uke ’uma ahwu Ukatia Kunyong uma.
         46 Be gyo ābe be kong igie angi be hwua āngī ye, be gyo ābe be pee Unim angwu a dyam.
         Ipita a kung de be le:
         47 "Bendi aben be kpe Ukatia Kunyong Unim a ná li ma kpe a. Undi u nya mbee kwuu ābe
         ’ukwo umbwo akibale a?"
         48 A kung de le bè kib ābe he umbwo he lizen Ujeso Ukristi. Be hà de-e le ù kwu ha abe
         há he inwaa ati zangg.

1 Bebwaa-isom Ujeso lè bendi abongale puu abe he Ujudia be gyo le bendi abe bè yi Ijuus
         a ye or be gyo igie Unim, be kpe ngi.
         2 Ipita a gye he Ujeruselem. Bendi Ijuus abe be᷆ gim le ’ì yi kpe-kpe le bendi abe
         bè yi Ijuus a ye bè ten, be fel ben he le,
         3 a gye he ushom bendi abe bè yi bididim, u zī lizi or utung ha abe.
         4 Ipita a kung bun biwom puu abi bi shi kung lè há ukpi-ikwu de be.
         5 A kong le: "He liti ken mi maa kong ha Unim he Ujopa. Unim a tyung mi ’iwom ’isuso
         ná ’ihwom ’i be lè he lifung-atabe ashi be kwu abwo he ashi ama puu ande be fel ha
         ami nyin.
         6 Mi shun àshì há he afee. Mi nde bityuale lè inyia libeb lè angi ı᷆ su lifung he itang
         lè linyun.
         7 Mi kung gyo lingmam li kong ha ami le: ’Ipita, bo ’inaa gwu ha-a à zī.’
         8 Mi-i kung kong le: ’Dia, Atyagi. Kiwom ashi iten ityan i kong le ’ì yi lè abel ’i
         wa gbe ha ami ungwu ngye ye.’
         9 Mi mbee gyo lingmam lè he lifung-atabe le: ’Kiwom ashi Unim a de le ’ì yi gelalala,
         wo-ò shi ko āshi le ’iwom abel ye.’
         10 Kimen ashin ’i ma shi ’ugbe ’akie. Biwom abin puu bi kung tem gye he lifung-atabe.
         11 He ’unyong ’umen ana bendi bekie abe be ma som hwaa lè mi lè he Usesaria, be kung
         fel há he ’ipi mi ma yi.
         12 Ukatia Kunyong Unim a kung de-m le mì te utung ha abe faale ungwu atimale. Bebuye
         abe bedyong-ken nyin or be gye há he Usesaria utung ha ami. Bel puu li lè wu he ushu
         ungikye umen ana.
         13 A de li ná a ndè udengell Unim a be naa ha ahe ushom de-e le: ’Som bendi gye he Ujopa
         lè ko ungikye angwu be᷆ ko le Usaimun Ipita.
         14 U ba da-a ná men lè bendi begang mà shi hè men mà kwu lè likpan ’unyong.’
         15 Nya a na mi maa kong ha abe, Ukatia Kunyong Unim a be hwaa lè be ná a ma be hwaa
         lè bel he ukpi-ikwu.
         16 Mi kung well le Atyetyan Ujeso a ma de le: ’Ujon a maa kib bendi he umbwo a, ukpor
         Unim u ba kib amen he Ukatia Kunyong uma.’
         17 Ki nung nwongg le Unim a ke bendi abe bè yi Ijuus a ye or ’itaa ’uke ahwu a ma ke
         li he ’unyong ahwu li bong ha Atyetyan Ujeso Ukristi. Ayang ù hà yi-m mi angwu mı᷆
         kaa le mi kwom Unim ’ukwo he ashi a kee le u sha?"
         18 Be gyo ashin gyo-gyo, be tyǎng he abenale. Be fel pee Unim da le: "Unim a ke bendi
         abe bè yi Ijuus a ye libwo le bè bel àtyám lè he biban hè be bè kwu lè likpan ’unyong."
         19 Bendi abongale be ma paa wu mbee bipi gbe he ’ingie ashi ’i ma be he ’unyong ahwu
         be ma gwu Ustibin. Besuso be ma gye he Ufenishia, besuso be gye he Usaipres, besuso
         be gye he Antiyok. Be maa bun igie Unim da Ijuus ife-ife a.
         20 Bendi abongale besuso abe be maa be lè he Usaipres lè abe be᷆ be lè he Usarin be
         ma gye he Antiyok lè bun ’isom ’inunung gbe lè Atyetyan Ujeso de bendi abe bè yi Ijuus
         a ye or titi.
         21 Ikeb Atyetyan Ujeso i ma yi ha abe. Bendi gbamm be bong, be bel àtyám ke Atyetyan
         Ujeso.
         22 Liwu bendi abongale angi lì yi he Ujeruselem li gyo ashin, be kung Ubanabas som gye
         há he Antiyok.
         23 A lè wu há, a nde ná Unim a ke be ’ukwun, a fel lè igor. A fe be ingie le bè kwu
         bendi abe be kung ’uhwo-bell ke Atyetyan Ujeso lè àtyám abell puu.
         24 Ubanabas a ma yi undi ununung angwu a ma yi lè ikeb Ukatia Kunyong Unim kangg, u
         shi lè abongale. Bendi gbamm be kung ’uhwo-bell fe Atyetyan Ujeso he abwo.
         25 Ubanabas a hà gbe ndo he Utaasos le u la shun Usorl.
         26 A lè nde-e; a kpe-e be lè he he Antiyok. Puu abe befee be kwu há he liwu bendi abongale
         lize libo hwua bendi gbamm. Nyin he Antiyok i na᷅ be kpi ’ikwu ko bendi abongale le
         bendi Ukristi.
         27 Nya he ’unyong ’umen ana bendi abe be᷆ tye ugie ’isom Unim be bo lè he Ujeruselem
         gye he Antiyok.
         28 Undi ken lè he liwu libell angwu be maa ko le Agabes a bo ’inaa kung kong gbe he
         ikeb Ukatia Kunyong Unim le baale ubwaa ubibi u᷆ kwu bendi hen igye puu. (Ubwaa umen
         i a kwu he ’unyong Ukeladiyes a ma yi Usu ukaandi he Urom.)
         29 Bendi abongale be tim le undi-undi ù ke ’iwom ashi ù yi lè shi hè be bè kpe fe ukem
         lè ke bebell abe he Ujudia.
         30 Be dye puu, be hà kung som Ubanabas befe lè Usorl le bè lè ke bekaandi abe be᷆ nde
         gbe lè liwu bendi abongale he Ujudia.

1 Nyin he ’unyong ’umen i Usu Uherod a maa fel teb lè bendi abongale besuso.
         2 A kong, be kung ’ashwia gwu Ujems, unwanam Ujon.
         3 A nde le ’i nyin Ijuus. A mbee kong, be kwu Ipita. (Ashin ’i shi he ’unyong ahwu
         be maa shi ’ipam ashi be᷆ zī ibred angi i mbwee ye a.)
         4 Be kwu Ipita lè fe he igaadye. Be ma som ishogya lihwo lè ngi idyong-ken le ì lè
         kang he he bēndè-bēndè. Uherod a gim le gbe Kipam Agbele-gyong ’i mbee, u ba lè he
         ka Ijuus.
         5 Nya he ’unyong ahwu Ipita a ma yi he igaadye, bendi abongale be maa kong ha Unim
         kangg ka he.
         6 He ’usu ahwu ’u ma yi le ashi a taa Uherod u kung he ka bendi, Ipita a ma mbu ’unde
         ndē he ’udyan ishogya ifee. Be ma fe-e ashishilika afee; ishogya i shì he ungwu likong
         i kang.
         7 Kikung-gbo ’i kung taa há he ’ipo igaadye. Udengell Atyetyan Unim a fem há imbul-imbul.
         A yii Ipita ’ubwo he ’igbong, a wum. A kung de-e le: "Bo ’inaa akikye." Ashishilika
         a wung he lè he abwo.
         8 Udengell a kung de-e le: "Kung ukwob ugang bua, wo kung ikwob abee fe." A kung fe.
         A mbee de-e le ù kung aliga shī, pwom he.
         9 Ipita a gbe lè há igaadye utung ha udengell. A ngye le ’ì yi ’igyang a ye. A maa
         kong le itam na᷅ ı᷆ shi-e.
         10 Be gbe ukpi-ikwu likwu ishogya angi ı᷆ kang igaadye; be gbe ángi lefee. He umbee-likel
         be be fel he ungwu likong angwu be᷆ gbe gye he lifung-ushu. Be shì lishi ’índe᷆ a
         shī há. Lishi limen ana li buu lè ’uhwo-ngi; be gbe tang he igye. Be lè fel he ’ukwo
         fel-fel, udengell ana a nyong gbe tyang Ipita.
         11 Ki kung buu Ipita nwongg, a hà ngye ’iwom ashi ’i shi. A kung kong le: "Kanaa-anaa
         i mi ngye dangg le Atyagi Unim na᷅ a som udengell uma le ù be kpan mi lè he abwo Uherod,
         u kpan mi lè he biwom abi Ijuus i kam le i sha-m."
         12 Nya a na a gim gbe lè ashin, a gbe ndo he ushu Umeri angwu ù yi anam Ujon Umak. Bendi
         abongale gbamm be ma yi sho há; be kong ha Unim.
         13 Ipita a be naa he ungwu likong kem abwo he lishi. Unwaa ushom angwu be maa ko le
         Uroda a be he-e ù ndè angwu há.
         14 A shob igie Ipita; a fel lè igor; a tem buu lishi or ye. A buu tem lè de abe be teng
         le Ipita ù yi naa he ungwu likong.
         15 Be de-e le: "Wo ngyor lityuo." A de be le u kong ’igyang a. Gyo ābe le: "Ufe a ye,
         udengell Unim angwu u᷆ ndè gbe lè he a."
         16 Ipita ù yii kem abwo he lishi. Be hà buu lishi nde-e; ki kwu ābe he ’uhwo kangg.
         17 A yor abwo de be le bè kwun atyung, u de be ná Atyetyan Unim a fem he lè he igaadye.
         A de be le bè lè de Ujems lè bendi abongale abe be teng or. A hà gbe lè há ndo he
         ’iteng ’isuso.
         18 Ashi a taa, ishogya angi ı᷆ kang igaadye i maa fel waa ufung, i tyāng ashi ’i shi.
         Be bii le: "Ipita a shi ná a?"
         19 Uherod a de ishogya le ì lè shun he. I lè shun he, ukpor i nde-e ye. Uherod a de
         le bè bii ishogya angi ı᷆ kang igaadye bibibi. A hà de be le bè gwu ishogya imen i.
         Uherod a gbe lè he Ujudia lè kwu he Usesaria.
         20 He ’unyong ken Uherod a ma ngywo fe bendi Utaya lè abe Usaidon. Be hà te liwu-liwu
         le be la hwaa lè he. Be kpi ’ikwu kpe kung Ublastus hwaa lè ’uhwo-bell. Ublastus umen
         i na᷅ a maa ndè gbe lè ushom usu. Bendi abena be hà lè hwaa lè Usu Uherod le bè shi
         ikwun likorye ’ubong ’ubell ’u kpa lizi lè he ’ubong ’uma a.
         21 He liti angi be ma ndor, Uherod a kung bigbor usu bima shī lè kwu he ’idem ’usu keb
         akongale ha bendi.
         22 Be fel gaa kong le: "Undigye na᷅ u᷆ kong ye, Unim a."
         23 Udengell Atyetyan Unim a shi Uherod a mbu lingmam nya ’ukwo-ukwo, likorye a ke Unim
         ife ye. Īnyiǎ i zī gwu-e.
         24 Bendi abongale be gye ’ushu bun igie Unim mbee bipi puu. Bendi gbamm be bong ha Ujeso.
         25 Ubanabas befe lè Usorl be mbee aki abell. He Ujeruselem be kpe Ujon Umak gye lè he
         he Antiyok.
         
            

         
      
   
      
         13
1 Bendi abe be᷆ tye ugie ’isom Unim lè bendi abe be᷆ hwua bendi be ma yi he liwu bendi
         abongale he Antiyok. Azen abell na᷅ à yi nyin: Ubanabas lè Usimiyen (angwu be maa
         ko le Undi ùshì) lè Ulusiyes (angwu u᷆ be lè he Usarin) lè Usorl lè Umanayen (angwu
         be ma kwob utung ha Usu Uherod).
         2 Nya a na be maa fe Atyetyan Unim, be fe ukaa kong ha ahe lè itung andoale, Ukatia
         Kunyong Unim a de be le: "Mà waa Ubanabas befe lè Usorl ndor ta-ta ke-m hè be bè shi
         aki angi mi ko ābe le bè shi."
         3 Be kong ha Unim lè itung andoale. Be pwom ābe abwo de be le bè ndo te.
         4 Le bwo Ukatia Kunyong Unim a som Ubanabas lè Usorl, be bo ndo he Uselusia lè ngwee
         ’inong lishor lè há gye he ’ubong Usaipres ahwu ’ù yi he ’udyan umbwo.
         5 Be lè wu há, be gye he lifung-ushu Usalamis; be bun igie Unim he ishom angi Ijuus
         ı᷆ kwu liwu. Ujon Umak a ma yi utung ha abe he-e ù lè kpell ābe.
         6 Be gbe mbee ashi ’ubong ahwuna puu, be hà gye wu he lishi Upafos. Be nde undi-anong
         ususo há angwu be᷆ ko le Ubaa-ujeso. A ma yi undi Ijuus a, u lam bendi le ufe ù yi
         undi angwu u᷆ tye ugie ’isom Unim a.
         7 A ma yi udim úkaandi angwu be maa ko le Usagiyes Uporles angwu u᷆ nde gbe lè ’ubong
         ’umen ana a. Ukaandi umen i a bi lishi kangg. A ko Ubanabas befe lè Usorl lè hwaa
         lè he le bwo a kee le u gyo igie Unim.
         8 Undi-anong umen i a fung fe be. (Be maa ko undi-anong umen i he igie Igrik le Elimas.)
         A maa kaa he-e ù shi ukaandi ana ù bong ha Ujeso ye.
         9 Usorl umen angwu be fel ko le Uporl, angwu a ma yi lè ikeb Ukatia Kunyong Unim kangg,
         a bel àshì nde-e kporr.
         10 A de-e le: "Wo unwaa Usetan, wò yi linaa ha ’iwom ’iyang-yang ashi ’ì yi ’inunung.
         Wo sho lè bitaa beshu bebibi puu ha awo lityam. Mbee ’unyong kpamm wo kaa ha-a à shi
         biwom Atyetyan Unim abi bì yi ’igyang bì fel iman.
         11 Atyetyan Unim u ndo ba ka-a ’ingie ’anaa-anaa nyin. Wo ba hwuà ashi; wò nem nda libwee
         ye he ati zangg." Nya ’ukwo-ukwo ’ifufebb ’i kung gye Elimas he atong-shi kpenn, u
         fel wua mbee bipi keē undi angwu u᷆ kwu-e abwo he ’ubwo teng he.
         12 Ukaandi umen ana a nde ashi ’i shi, a bong ha Ujeso. Ashi be ma hwua bendi gbe lè
         Atyetyan Ujeso ’i kwu-e he ’uhwo.
         13 Uporl befe lè bendi-utung bema be ngwee ’inong lishor lè he Upafos lè shul he Upaga
         he ’ubong Upamfilia. Ujon Umak ufe a gbe tyang ābe lè há tem gye he Ujeruselem.
         14 Be bo lè he Upaga gye he lishi Upisidia angi be᷆ ko le Antiyok. He liti uwell Ijuus
         be lè kwu he ushom angwu Ijuus ı᷆ kwu liwu.
         15 Bekaandi abe be᷆ nde gbe lè ushom umen ana be bo lè he ashia Iten Umosis lè ashia
         bendi abe be᷆ tye ugie ’isom Unim puu, be som undi de baa Uporl le: "Bebuye, gbe mà
         yi lè igie angi ma᷆ bun de bendi hè be bè kwu lè ingie, mà bun."
         16 Uporl a kung bo ’inaa yor ābe abwo le bè tyang ’ihwee, u keb akongale le: "Men bendi
         begi Izwell lè begaandi puu abe ma᷆ fe Unim, men puu mà gyo mi.
         17 Unim angwu bendi Izwell be᷆ fe-e a ma waa kung betietyan, u shi ābe be dyam he ’unyong
         ahwu be ma yi begaandi he ’ubong Igyept. Unim a fem ābe lè há gbe he ikeb ima angi
         i dyam.
         18 Be shi tor he nya a na u᷆ nde gbe lè be he libeb aze asi afee.
         19 A ndo ’ukye hwò abong adyong-ifee he Ukenan kung itang ibell ke bendi Izwell.
         20 "He ’unyong ahwu be ma kwu há aze asi lisi lè aze asi afee lè ngi lihwo, a ke be
         bekaandi abe be᷆ maa ābe ushe kpamm be kwom he ’unyong ahwu Usamuwell a maa tye ugie
         ’isom Unim.
         21 He liti ken be de le Unim ù ke be usu. He ashina Unim a kung Usorl, unwaa Ukish,
         angwu ù yi he ’ikwu-lihwan Ubenjamen le ù kwu usu ubell. Usorl a kam ābe aze asi afee.
         22 He ’unyong ahwu Unim a waa he, a kwu Udebid ’usu le ù kpe ’idem ’usu Usorl. Unim
         a kong gbe lè he le: ’Mi nde le Udebid, unwaa Ujesi, na᷅ ù yi ’itaa undi ashi ’ı᷆
         shi nyin mi he lityam. Ù yi undi angwu u᷆ be shi biwom puu abi mi kee he le ù shi
         a.’
         23 Udebid umen i na᷅ Unim a shi igia ima, Ujeso, le ù kwu Undi-likpan bendi Izwell nya
         a na a ma ke úkyébb.
         24 Mà ukpong Ujeso u hà keb bendi ahwuale, Ujon a maa bun da bendi Izwell puu le bè
         bel àtyám lè he biban bibell, be be he-e ù kib ābe he umbwo.
         25 Nya a na Ujon a maa ndo mbee aki ama, a maa da bendi le: ’Mā gim le mì yi undi angwu
         ma᷆ baa lishi á. Mi ufe a ye. Ufe u pwom mi lè há. Mi kpee he he ’ubee or ye.’ "
         26 Uporl a mbee gye ’ushu kong le: "Bebuye, men igia Ebraham lè begaandi puu abe ma᷆
         fe Unim, kisom ’imen ashi gbe lè likpan ’unyong i ’ì yi ke li bel a.
         27 Bendi abe he Ujeruselem lè bekaandi bebell be ngye le Ujeso ù yi Undi-likpan a, ngwu
         igie bendi abe be᷆ tye ugie ’isom Unim angi be᷆ bo he liti uwell liyang-yang ì nung
         ābe ye. Ukpor be shi igie angi bendi abe be᷆ tye ugie ’isom Unim be ma fee i shi gbe
         he amaale ushe le bè gwu Ujeso.
         28 Mà na be maa ndè ’iwom ashi a shi hè be bè gwu-e ye or, be de Upalet le ù de bè gwu-e.
         29 He ’unyong ahwu be ma shi-e biwom abi be fee gbe lè he he ’ushia Unim leěti puu,
         be shul he lè he ’ikpakpaa lè ngì.
         30 Unim a wum he lè he lihwu.
         31 Bendi abe be ma be utung ha ahe lè he Ugalili be he Ujeruselem be nde-e ati gbamm.
         Kanaa-anaa i be fel bun da bendi Izwell gba lè he.
         32 Li be hè li lì bun ’isom ’inunung a de men le, kiwom ashi Unim a ma ke betietyan
         úkyébb le u sha, a shi āshi ke li, bel abe lì yi igia ibell, gbe he awumale Ujeso
         lè he lihwu. Ashi Udebid a ma fee he ’ushia Usam lishi angi lefee, kì yi àshi Unim
         a kong a, kì yi le: ’Wò yi Unwaa-gi a. Kunyin mi fel Atia a.’
         34 Unim a maa kong gba lè awumale Ujeso lè he lihwu, angwu likwom lima lì hà ndo hwee
         ye a, he ’unyong ahwu a de le: ’Ki shi na ana mi ba ka-a ’ukwun ahwu mi ma kyebb ndor
         Udebid.’
         35 Udebid a mbee kong he ’iteng ’isuso há he ’ushia Usam lishi Ujeso le: ’Wo ba tyang
         i-mi, Unwaa-gang angwu wo waa, le likwom ligi lì hwee ye!’
         36 He ’unyong ahwu Udebid a ma so uwum, a maa sha a᷆shi Unim a kee. A hwō; be ngi-e
         gwaa ha betiema; likwom lima li hwee.
         37 Likwom undi angwu Unim a ma wum lè he lihwu li hwee ye.
         38 Bebuye, men puu mà ngye dangg le Ujeso na᷅ be᷆ bun ’isom ashi gbe lè biban atyangale
         ke gbe ha ahe i de men.
         39 Mà ngye le undi uyang-yang angwu a bong ha ahe u fel porr lè he biban abi Iten Umosis
         i ma tyang ke ye.
         40 Mà baa teng ’iwom ashi bendi abe be᷆ tye ugie ’isom Unim be ma kong ’i sha ha amen.
         Be de le:
         41 ’Men bendi inyan, mà nde, ufung ù waa gwu amen. Aki angi mı᷆ shi nyin nya a na mà
         so bewum i, à yi aki angi undi u᷆ de men gbe lè ngi or, hang ma bong ye á.’ "
         42 He ’unyong ahwu Uporl befe lè Ubanabas be maa ndo gbe lè há he ushom angwu Ijuus
         ı᷆ kwu liwu, bendi be de be le bè tem be he liti uwell angi li pwom lè ngi, hè be
         bè mbee de be gbe lè biwom bimen i.
         43 He ’unyong ahwu bendi be maa ndo gye, bendi Ijuus gbamm lè bendi abe be bong nya
         a na Ijuus i bong be gbe pwom Uporl befe lè Ubanabas. Bebwaa-isom Ujeso bemen i be
         kong ha bendi, be fe be ingie le bè gye ’ushu fe Unim angwu a tyung inung ha abe.
         44 He liti uwell angi li pwom lè ngi, ki teng zangg hang bendi puu há he lishi limen
         ana be be hè be bè gyo igie Unim.
         45 Bendi Ijuus be nde liwu bendi, be fel lè ashi abungale. Be maa fel kong ban àshi
         Uporl a kong, be kong bia he.
         46 Uporl befe lè Ubanabas be hà bun faale ’ushell de Ijuus le: "Ki ma yi kpe-kpe le
         lì bun igie Unim de men a ’ushu. Ukpor bel li tyang amen lè hwaa lè bendi abe bè yi
         Ijuus a ye, likorye ma swan āngi, ma mbee gim le ma kpè le ma kwa lè likpan angi lı᷆
         ngyor igye ye.
         47 Uten angwu Atyetyan Unim a ke li ù yi le: ’Mi kung amen ndor ná ’ikung-gbo ashi ’ì
         taa tyung bendi abe bè yi Ijuus a ye ’ukwo ahwu bendigye puu bè gbe kwu lè likpan
         ’unyong.’ "
         48 Bendi abe bè yi Ijuus a ye be ma yi lè igor he ’unyong ahwu be gyo ashin; be mbee
         pee Unim he ’isom ’imen i. Bendi puu abe Unim a ma waa le bè kwu lè likpan angi lı᷆
         ngyor igye be bong ha Ujeso.
         49 Be bun igie Atyetyan Unim mbee bipi puu há he ’igie ’imen ana.
         50 Bekaandi abe be᷆ ndè gbe lè ’ubong lè bengingye abe be fem lizen abe be maa fem Unim,
         Ijuus i fe be ingie le bè ke Uporl befe lè Ubanabas ’ingie. Be ndeb lè be lè ha abe
         ’igie.
         51 Uporl befe lè Ubanabas be hà shell ’umbulmbul lè he abee wu há hè ’ì kwu ’itaa tyung
         bendi há le be shi ’iban, gbe ndo he Ikoniyem.
         52 Bendi abongale he Antiyok be ma yi lè ikeb Ukatia Kunyong Unim lè igor kangg.

1 Ki shi ’itaa a ken he Ikoniyem. Uporl befe lè Ubanabas be gye he ushom angwu Ijuus
         ı᷆ kwu liwu lè bun igie Unim lè ikeb kangg le bendi Ijuus gbamm lè begaandi be bong
         ha Ujeso.
         2 Ukpor Ijuus angi i bong ha Ujeso ye i ma fe begaandi ingie le bè bel fel linaa ha
         bendi abongale.
         3 Uporl befe lè Ubanabas be kwu há gbe ’igbe kangg. Be maa kong gboo gba lè Atyetyan
         Unim angwu a tyung le ’isom ashi be᷆ bun gbe lè inung ima ’ì yi ’igyang a, gbe he
         akele ubell ikeb le bè shi bikwele-uhwo.
         4 Liwu limen he lishi ana li tang he abwo. Besuso bè yi ke Ijuus; besuso be shi ke
         Uporl befe lè Ubanabas.
         5 Bendi Ijuus lè bekaandi bebell lè begaandi be tim le bè shi ābe lifee, be maa ābe
         akor.
         6 Bebwaa-isom Ujeso bemen i be gyo gbe lè shi; be buu gye he ashi Ulaikonia angi be᷆
         ko le Ulistra lè Udaabi lè abong angi a ndē kel-kel fe Ikoniyem.
         7 Be bun ’isom ’inunung mbee abong amen ana puu.
         8 Ungikye ususo a ma yi he Ulistra angwu a maa tan mbee ye. A ma hwō abee lè há lifung
         anam a.
         9 A dang ’utyung gyo igie angi Uporl u᷆ bun. Uporl a nde-e kporr, u ngye le ungikye
         anwun a fel lè abongale le Unim ú nya mbee he.
         10 Uporl a kung kong lè ikeb de-e le: "Bo naa ’inaa kpa-kpa." Ungikye ana a tie bo ’inaa
         keb litan atanale.
         11 Liwu bendi be nde ashi Uporl a shi, be fel gaa he igie ibell angi Ulaikonia le: "Inīm
         i bel fel bendigye be hwaa lè bel."
         12 Be kung ābe kwù ikem ibell. Be kwù Ubanabas lizen le Uzus, be kwù Uporl le Uhemiz,
         likorye ufe na᷅ a maa kong de be.
         13 Undi angwu u᷆ shang Uzus angwu ’iteng ashangale ’ima ’ì yi he item uging, a be lè
         ìkyēbb bigundu lè bibubo ikwan be naa he ungwu likong. Ufe or, liwu bendi or, be kee
         le be shang bebwaa-isom Ujeso.
         14 He ’unyong ahwu Ubanabas befe lè Uporl, bebwaa-isom Ujeso, be gyo a᷆shi be kam le
         be sha, be shwia gie aliga abell hè ’ì tyung le ’i ngbebb ābe ye. Be buu gye há he
         liwu bendi keb agaale.
         15 Be kong lè ikeb le: "Bebuye, kibang a, ma᷆ shi ashin? Lì yi bendigye nya a na men
         mà yi a. Li be nyin hè li lì be de men ’isom ’inunung hè men mà bel lè he biwom ilaa
         hè men mà ndè àshì hwaa lè Unim angwu ù yi uwum a. Unim umen i na᷅ a shi lifung-atabe
         lè abi bì yi há, itang lè abi bì yi hen, lè umbwo ukaandi lè abi bì yi há.
         16 Lè he ’unyong ahwu ’u ma gbe lè he item a maa tyàng bendi abe he abong puu le bè
         shi a᷆shi be kee.
         17 Ukpor a tyung ’uhwo-ma gbe he binunung abi u᷆ shi. U sha umbwo u ndor lè he lifung-atabe.
         U sha ìtiá īme᷅n i mbwa he ’unyong ahwu ’ù yi kpa-kpa, hè men mà kwu lè lizi angi
         mà zi gwul. U shi àtyám āme᷅n a sho lè igor."
         18 Mà na bebwaa-isom Ujeso be kong ashin de be or, bendi be maa la tyàng ābe ashangale
         ye.
         19 Bendi Ijuus besuso be ma be lè he lishi Upisidia angi be᷆ ko le Antiyok; besuso be
         be lè he Ikoniyem. Be shi bendi abena be tem fel linaa ha Uporl. Befe puu be maa Uporl
         akor; be su lè he lè há lifung-ushu lè tyang he igye. Be maa kong le a hwō.
         20 Bendi abongale be be kaa kel-kel fe-e. A bo ’inaa tem gye há he lifung-ushu. Ashi
         a taa, befe lè Ubanabas be tem gye he Udaabi.
         21 Uporl befe lè Ubanabas be lè wu há he Udaabi, be hà bun ’isom ’inunung de bendi.
         Bendi gbamm be bong ha Ujeso. Be hà tem gye he Ulistra. Be bo lè he Ulistra gye he
         Ikoniyem. Be hà gye he lishi Upisidia angi be᷆ ko le Antiyok.
         22 Be maa fa bendi abongale ingie le bè tyang abongale ha Unim ye, be naa genn. Be hwua
         bendi le: "Kì yi kpe-kpe le lì kpe bingie gbamm mà ukpong li hà ngwee Kiteng-usu Unim."
         23 Be gye he liwu bendi abongale liyang-yang lè waa bekaandi abe be᷆ ndè gbe lè be,
         ka ābe. Be kung àbe be bong ha Atyetyan Ujeso fe-e he ’ubwo gbe he akongale ha Unim
         lè itung andoale.
         24 Be tan mbee Upisidia puu. Be hà gye he ’ubong Upamfilia.
         25 Be bun igie Unim de bendi he lishi Upaga, be hà gye he Atalia.
         26 Be ngwee ’inong lishor lè há gye he lishi Usiria angi be᷆ ko le Antiyok he ’ipi bendi
         abongale be ma kung ābe fe Unim he ’ubwo le bè shi aki angi be lè shi a mbee nyin.
         27 Be lè wu he Antiyok, be gbong bendi abongale be he ’iteng ken. Be de be biwom puu
         abi Unim a shi gbe ha abe; be mbee de be gbe lè libwo angi Unim a shi ke bendi abe
         bè yi Ijuus a ye le befe or bè bong ha Ujeso.
         28 Be kwu ha liwu bendi abongale he Antiyok gbe ’igbe kangg.

1 Bendi besuso abe be bo lè he Ujudia be he Antiyok be hwua bendi abongale le bè hà
         ndo kwa lè likpan ’unyong faale afaale be ten ná Iten Umosis i kong ye.
         2 Uporl befe lè Ubanabas be fung fe be kangg gbe lè shi. Be shi ugim le Uporl befe
         lè Ubanabas lè bendi besuso lè há Antiyok bè gye he Ujeruselem lè kong ha bebwaa-isom
         Ujeso lè bekaandi gbe lè likong limen i.
         3 Liwu bendi abongale li som ābe gbe. Nya a na be maa lè gbe he Ufenishia lè Usameria
         be maa bun da bendi ná bendi abe bè yi Ijuus a ye be bel àtyám hwaa lè Unim. Kisom
         ashin ’i shi bendi abongale puu be fel lè igor kangg.
         4 Be lè wu he Ujeruselem. Bebwaa-isom Ujeso lè bendi abongale lè bekaandi bebell be
         kpe be lè igor. Uporl befe lè Ubanabas be de be biwom puu abi Unim a ma shi gbe ha
         abe.
         5 Bendi abongale besuso abe bè yi he likwu bendi abe bè yi Iferesis be bo ’inaa kung
         kong le, kì yi kpe-kpe le bè ten bendi abe bè yi Ijuus a ye, be de be le bè ndor Iten
         Umosis.
         6 Bebwaa-isom Ujeso lè bekaandi bendi abongale be lè kpee hè be bè shi ugim gbe lè
         likong anyin.
         7 Be kong gbe ’igbe. Ipita a hà bo ’inaa kong le: "Bebuye, má ngye le leěti Unim a
         ma waa mi lè he liwu līme᷅n le mì bun ’isom ’inunung de bendi abe bè yi Ijuus a ye
         hè be bè gyo, be mbee bong ha Ujeso.
         8 Unim umen angwu a ngye àtyám bendi puu i, a tyung le a kpē be gbe he akele ubell
         Ukatia Kunyong uma nya a na a ma ke li.
         9 A shi li lì yi atyetye lè ha abe ye. A tyang biban bibell ke be, le bwo be bong ha
         Ujeso.
         10 Kibang a, ma᷆ haa gil Unim gbe he akungale bèngbébb so bendi abongale? Bèngbébb bemen
         i, betietyan or be ma so ābe mbee, ngwu bel or lì so ābe mbee ye.
         11 Bel li bong le li fel lè likpan ’unyong gbe he inung Atyetyan Ujeso nya a na befe
         be᷆ kwu lè ngi."
         12 Liwu limen ana li kwun atyung shangg. Be dang ’utyung gyo ná Uporl befe lè Ubanabas
         be᷆ de be bikwele-uhwo abi Unim a shi gbe ha abe he abong bendi abe bè yi Ijuus a
         ye he-e ù tyung ikeb ima.
         13 Be kong ’i mbee puu, Ujems a kung kong le: "Bebuye, mà gyo mi.
         14 Usaimun a kong ná ’i shi nyong Unim a be hwaa lè bendi abe bè yi Ijuus a ye he-e
         ù waa kung bendi lè ha abe le bè kwu bema.
         15 Ashin ’i tem lè keè ha igie angi bendi abe be᷆ tye ugie ’isom Unim be fee fe he ’ushia
         Unim leěti. Be ma fee le:
         16 ’Unim a de le, mi ba tem ba. Mi ba tem lè ’ikwu-lihwan Udebid ashi ’i paa, gbong
         ukem; mi be tem lè ’ùsù ke undi ’ikwu-lihwan Udebid.
         17 Mi ba sha biwom abin hè bendi abe bè yi Ijuus a ye, abe mi ko le bè kwu begi begyang,
         bè be kee i-mi, Atyabell Unim.
         18 Unim angwu a ma shi bendi be ngye gbe lè shi leěti a kong āshi.’ "
         19 Ujems a gye ’ushu de le: "Bendi abe bè yi Ijuus a ye, abe be be hwaa lè Unim, ugi
         ugim ù yi le lì shī ke be ’ingie ye.
         20 Lì fee ’ushia hwan hwaa lè be de be le, bè zī biwom ūkèm ye likorye bì yi biwom abel
         a, bè ndor ’uhwo-bell betaa-betaa lè he akpela atanale, be zī inyia angi be ngib gwu
         he abwo ye, be zī anung inyia ye.
         21 Lì de be biwom abin, likorye kung lè há item na᷅ li keb lı᷆ bo gbe lè bi lè he ashia
         Iten Umosis he ishom ityan angi lı᷆ kwu liwu he liti uwell liyang-yang. Li bun igie
         ima mbee biteng puu."
         22 Bebwaa-isom Ujeso lè bendi abongale puu lè bekaandi bebell be tim waa bendi lè he
         liwu libell som le bè te utung ha Uporl befe lè Ubanabas gye he Antiyok. Be waa Ujudas
         angwu be maa mbee ko le Ubasabas befe lè Usalas. Bendi bemen befee i be ma yi bendi
         abe bendi abongale be fe lityam ha abe a.
         23 Be som ābe lè ’ushia ahwu be fee le bè lè ke. Be fee le: "Bel bebwandamen abe lì
         yi bebwaa-isom Ujeso lè bendi abongale lè bekaandi li kong lè men, bendi abongale
         abe mà yi Ijuus a ye abe he Antiyok lè Usiria lè abe he Usilisia.
         24 Li gyo le bendi besuso lè he liwu lityan be be hwaa lè men há, be ke men ’ingie,
         be kong biwom abi bı᷆ waa amen ufung. Bel na᷅ li som ābe ye.
         25 Bel puu li kwu liwu tim le lì waa bendi som hwaa lè men. Be ba utung ha Ubanabas
         befe lè Uporl abe ’i nyin li lè be,
         26 abe be kung likpan libell ndor he begyong hè be bè shi aki Atyetyan Ujeso Ukristi.
         27 Li som Ujudas befe lè Usalas hwaa lè men hè be bè be de men biwom abi li fee lè ungwu
         lè ungwu.
         28 Bel lè Ukatia Kunyong Unim li bong le lì so amen bèngbébb besuso fem iten angi ì
         yi kpe-kpe nyin tyang ye.
         29 Mà zī biwom ūkèm ye; mà zī anung inyia ye; ma zī inyia angi be ngib gwu he abwo ye;
         mà ndor ’uhwo-men betaa-betaa lè he akpela atanale. Gbe ma ndor ’uhwo-men lè he biwom
         abin puu, hà ma shi ’inunung. Ki fel mbee ati."
         30 Bebwaa-isom bemen i be bo ndo he Antiyok. Be lè gbong bendi abongale sho he ’iteng
         ken kung ’ushia ana ke be.
         31 Bendi abena be bo ’ushia ’umen i. Be fel lè igor he ’isom ashi ’i fe be ingie nyin.
         32 Ujudas befe lè Usalas abe be ma yi bendi abe be᷆ tye ugie ’isom Unim a, be kong ha
         abe, fe be ingie gbe ’igbe kangg.
         33 Be kwu ha abe há gbe ’igbe. Ki ma fel le be ndo gya, bendi abongale be de be le bè
         gye lè ’ukwun lè hwaa lè bendi abe be som ābe. [
         34 Ukpor Usalas a shi ugim le u ngyor kwa há.]
         35 Uporl befe lè Ubanabas be ngyor kwu he Antiyok. Befe lè bendi besuso gbamm be bun
         ’isom gbe lè Atyetyan Ujeso de bendi; be mbee hwua ābe.
         36 Ati a gbe, Uporl a de Ubanabas le: "Lì tem lè kong lè bendi abongale he ’iteng ’iyang-yang
         he ’ipi li bun ’isom gbe lè Atyetyan Ujeso hè li lì ndè ná bè yi há."
         37 Ubanabas a bong, ukpor a kee le bè te lè Ujon Umak há.
         38 Uporl a gim le bè te lè he ye, likorye a ma kwu utung ha abe lè kwom he umbee-likel
         aki abell ye. A ma gbe tyang ābe lè he Upamfilia.
         39 Be fung fe bende kangg. Be hà tang he abwo lè ha bende. Ubanabas a kpe Umak gbe lè
         he lè ngwee ’inong lishor gye he Usaipres.
         40 Uporl u waa kung Usalas gbe. Bendi abongale be kung ābe fe Unim he ’ubwo le ù ke
         he ’ukwun.
         41 Baà Uporl be lè gbe he Usiria lè Usilisia fe awu bendi abongale ingie.

1 Uporl befe lè Usalas be gye ’ushu tan gbe he Udaabi lè Ulistra. Undi abongale ususo
         a ma yi há he Ulistra. Be ko he le Utimoti. Anam or a bong ha Ujeso, ù yi undi Ijuus.
         Átyám u shi Igrik.
         2 Bendi abongale gbamm he Ulistra lè Ikoniyem be maa kong ’inunung gba lè Utimoti.
         3 Uporl a kee le u kpa he he-e ù fel tan utung ha ahe. A ten he, le bwo bendi Ijuus
         puu abe bè yi he biteng bimen ana be ngye le ātyām Utimoti a ma yi Igrik a.
         4 Nya a na be maa tan mbee he ashi atyetye-atyetye, be maa bun iten da bendi abongale.
         Iten imen i na᷅ bebwaa-isom Ujeso lè bekaandi abe he Ujeruselem be ma ke. Be de be
         le bè ndor iten imen i.
         5 Awu bendi abongale a fel lè ingie, kugii bendi abongale ’u fel go igo igo.
         6 Be lè gbe he bigie abi Ifrigia lè Ugalesha. Ukatia Kunyong Unim a bong ābe le bè
         bun igie Unim he ’ubong Eshia ye.
         7 Be lè wu he Umisia. Be kaa le be gya he Ubitinia, ukpor Ukatia Kunyong Ujeso a bong
         ābe ye.
         8 Be fel gbe há he Umisia ana gye he Utrowas gwaa ha umbwo ukaandi.
         9 Nya he ’usu ’umen ana Unim a tyung Uporl ’iwom. A ndè undi Umasedonia a be naa, u
         tim he anung le: "Hā be he Umasedonia ha-a à be kpell li."
         10 Nya ’ukwo-ukwo, mi Uluk, mi bo utung ha abe ndo he Umasedonia, likorye li gim le
         Unim a kee le lì lè bun ’isom ’inunung de bendi há.
         11 Li ngwee ’inong lishor lè he Utrowas gbe ligbe-ligbe gye he ’ubong Usamotras ahwu
         ’ù yi he ’udyan umbwo. Ashi a kung fem taa, li gye he Uniapolis.
         12 Li bo lè há gye he Ufilipai. Ufilipai a ma yi lishi angi li dyam kangg he ’ubong
         Umasedonia. Be ma yi he abwo Urom. Li kwu há zī ati.
         13 He liti uwell li gbe lè há he lishi gye he ungwu umbwo he ’ipi li maa kong le Ijuus
         i kong ha Unim há. Li bel kwu ko; li kong ha bengingye abe bè yi kwu há.
         14 Ungingye ken angwu be᷆ ko le Uledia a ma yi há. A maa ba lè he Utayitara a. A maa
         ndyebb bihwom bibwaa za. A ma yi undi angwu u᷆ fe Unim a. Atyetyan Unim a hà shi-e
         le ù dang ’utyung gyo a᷆shi Uporl a maa kong.
         15 Ufe-gyang or, bendi bema or, li kib ābe he umbwo. A kung de li le: "Gbe ma gim le
         mi bong ha Atyetyan Ujeso ’igyang a, mà be kwu ha ami ushom." A fe fe li kangg le
         lì te. Li te há.
         16 He liti ken li maa gya he ’iteng ashi be᷆ kong ha Unim, li kpee lè unwan ungingye
         angwu a ma yi ufee. Ikeb ibibi i shi ha ahe. I maa sha he u kong a᷆shi ’ı᷆ be shi.
         A maa sha únde kangg ka bekaandi bema gba he adele bendi ashi ’ı᷆ be shi fe be.
         17 A maa tan pwom li, bel baà Uporl, ù yii gaa kong le: "Bendi aben bè yi bebwaa Unim
         angwu ù yi lè ikeb puu a. Be da amen ’itaa mà shi, ma hà kwu lè likpan ’unyong."
         18 A ma shi ná he ati gbamm. Ki hà nyung Uporl he lityam. A bel àshì, u de ikeb ibibi
         imen ana le: "Mi da-a le wò fem lè ha ahe he lizen Ujeso Ukristi." Ikeb imen ana i
         fem lè ha ahe nya ’ukwo-ukwo.
         19 Bendi abe bè yi lè he be nde le ù nem sha únde ka ābe mbee ye. Be kwu Uporl befe
         lè Usalas, su lè be lè hwaa lè bekaandi he ushokwo ’ate.
         20 Be te lè be lè hwaa lè bekaandi Urom. Be de le: "Bendi aben bè yi Ijuus a. Bè yii
         sha linaa ha abel ’ubong.
         21 Be hwua bendi akpe angi iten ityan i bong le lì shi ye. Lì hà ndo sha akpe amen i
         ye, likorye bel lì yi bendi Urom a."
         22 Liwu bendi li fe abwo he linaa limen ana. Bekaandi be shwia gie ābe aliga; be de
         bendi le bè kpam ābe.
         23 Be kpam ābe kangg. Be hà te lè be lè fe he igaadye. Be de undi angwu u᷆ kang igaadye
         le ù nde be ’inunung.
         24 A te lè be lè ngib fe he ’ipo ashi lè he afee-afee, a fe be afung he abee nya a na
         be tebb he.
         25 He ’ididyan ’usu, Uporl befe lè Usalas be maa kong ha Unim, be gyam agyam pee Unim.
         Igaadye angi i teng i fel kwu gyo ābe.
         26 Itang i nyung he abwo nya imbul-imbul. Lìshií ushom igaadye or li nyung he abwo.
         Àshì puu a kung buu nya ’ukwo-ukwo; ashishilika a waa igaadye puu lè he abwo.
         27 Undi angwu u᷆ kang igaadye a wum lè he ’unde. A ndè àshì à yi hwuo, u kong le igaadye
         i paa nim. A shwia waa ’ashwia le u gwa ’uhwo-ma.
         28 Uporl a kung gaa kangg de-e le: "Shī do ’uhwo-gang ye. Lì yi nyin puu."
         29 Undi angwu u᷆ kang igaadye a de le bè be lè ’imor-inde. A buu gye há afee lè tim
         anung he ’ushu Uporl befe lè Usalas; ù yii tung.
         30 A bo kpe be gye lè be he igye. U de be le: "Bekaandi, mì shi ná a, mî kwu lè likpan
         ’unyong?"
         31 Be de-e le: "Bong ha Atyetyan Ujeso, mà men lè ’ikwu-lihwan ’igang ma kwa lè likpan
         ’unyong."
         32 Be lè bun ’isom gbe lè Atyetyan Ujeso de be, befe lè bendi bema abe be teng.
         33 Nya lè ’usu undi umen angwu u᷆ kang igaadye ana a lè to ābe bibaa bibell. Ufe-gyang
         or, bendi bema or, be ma kib ābe he umbwo nya ’ukwo-ukwo.
         34 A kpe Uporl befe lè Usalas gye lè be ha ahe ushom lè ke be lizi be zī. Ufe-gyang
         lè ’ikwu-lihwan ’ima bè yi lè igor likorye be bong ha Unim.
         35 Ashi a taa, bekaandi Urom be som idashanda le ì lè de undi angwu u᷆ kang igaadye
         le ù lè de baa Uporl bè ndo gye.
         36 Undi umen ana a lè de Uporl le: "Bekaandi Urom be som isom le mì tyang amen abwo.
         Mà ndo gye unwaa-men or."
         37 Uporl a kung de abe idashanda le: "Kpaa ye. Be kpam li ikwun he udyeshi faale ashi
         li shi; be te lè bel lè fe he igaadye; ki shi le lì yi bendi Urom a. Kanaa-anaa i
         be kee le be nyia inyia fem li. Befe-gyang bè be fem li."
         38 Idashanda i te lè igie anyin lè de bekaandi Urom. He ’unyong ahwu bekaandi be gyo
         le Uporl befe lè Usalas bè yi bendi Urom a, be fel he ’ushell.
         39 Be be tim ābe anung le bè tyang ke be. Be fem ābe lè he igaadye. Be de be le bè gbe
         lè há he ’ubong.
         40 Uporl befe lè Usalas be gbe gye he ushom Uledia. Be ndè bendi abongale há; be fe
         be ingie. Be hà gbe lè há.

1 Be tan lè gbe he Amfipolis lè Aporlonia be he Utesalonaika he ’ipi ushom angwu Ijuus
         ı᷆ kwu liwu ù yi.
         2 Uporl a ma gbe gye há nya a na u shaa shi. A maa kung ati uwell akie fung fa bendi
         gba lè biwom abi be ma fee ndor he ’ushia Unim leěti.
         3 A maa bun da ābe, u tyung ābe le ’i ma yi kpe-kpe le Ujeso Ukristi ù kpe ’ingie hwō,
         u wum lè he lihwu. Uporl a de be le: "Ujeso umen angwu mı᷆ de men i ù yi Ukristi,
         Undi-likpan angwu Unim a som be he igye anyin a."
         4 Bendi Ijuus besuso lè bendi Igrik gbamm abe be᷆ fe Unim lè bekaandi bengingye or
         be bong àshi Uporl a kong, be fel utyang ha Uporl befe lè Usalas.
         5 Bendi Ijuus abe be bong ye be ma fel he ashi abungale. Be lè gbong bendi bebibi abe
         be hwun lihwun be sho liwu. Be shi ’ihwee ’i fel há ’ubong ’umen ana. Be gye he afee
         ushom Ujesen lè ikeb hè be bè lè kee kwu Uporl befe lè Usalas ke bendi.
         6 Be be, be nde be ye. Be su lè Ujesen lè bendi abongale besuso lè hwaa lè bekaandi
         abe he ’ubong, be gaa le: "Uporl befe lè Usalas be tan lè linaa mbee bipi puu. Kanaa-anaa
         i be fel hen ha abel ’ubong.
         7 Ungikye umen angwu be᷆ ko le Ujesen i, a kpe be ndor ha ahe ushom. Puu ubell be ban
         iten Usu ukaandi angwu Urom a, nyong be᷆ de le usu ususo ù yi nyin, be ko le Ujeso."
         8 Be kong ashin kong-kong, liwu bendi lè bekaandi bebell be gie he abwo lè ingywo.
         9 Bekaandi be de Ujesen lè abe be teng le bè ke únde. Be hà tyang ābe abwo.
         10 Kusu ’u gye-gye, bendi abongale be de Uporl befe lè Usalas, bé gye he Beria. Be lè
         wu há. Be gye he ushom angwu Ijuus ı᷆ kwu liwu.
         11 Bendi abe he Beria be ngbèbb àtyám hwò a᷆be he Utesalonaika. Be dang ’utyung gyo
         igie Unim lè ’igyor. Be maa bo ashia Unim angi be fee leěti mbee ati kpamm hè be bè
         nde le biwom abi Uporl u᷆ kong bì yi ’igyang â?
         12 Bendi Ijuus gbamm lè bendi Igrik abe bengikye lè abe bengingye bebell abe be fem
         lizen be bong ha Ujeso.
         13 Bendi Ijuus abe bè yi he Utesalonaika be gyo le Uporl u bun igie Unim da bendi he
         Beria or. Be be há, be shi bendi abena be fel lè Uporl he linaa.
         14 Bendi abongale be gbe lè Uporl nya ’ukwo-ukwo gye he ungwu umbwo ukaandi. Ukpor Usalas
         befe lè Utimoti be ngyor kwu há he Beria.
         15 Bendi abe be gye le be la teng Uporl be lè wu he Atens. Be tem lè de Usalas befe
         lè Utimoti le Uporl a de le bè pwom he akikye.
         16 Nya a na Uporl a ma yi kwu he Atens, u᷆ nyong Usalas befe lè Utimoti, ki ban he he
         lityam ná a nde ’ubong ’umen ana ’u sho lè ikem.
         17 A maa fung fa Ijuus lè bendi besuso abe be᷆ fe Unim he ushom angwu Ijuus ı᷆ kwu liwu;
         u mbee fung fe bendi he ushokwo ’ate liti liyang-yang.
         18 Bendi besuso abe be᷆ hwua bendi or titi be fung fe-e, be pwom ahwuale akwu bendi
         angi be᷆ ko le Epikyuriyen lè Istoik. Besuso be bii le: "Ukong-likong undi umen i
         u kong gba lè ’ibang a?" Besuso be de le: "Pisoye u kong gba lè ìnīm ’ubong ’ususo
         a." Be maa kong ná le bwo Uporl a maa bun gbe lè Ujeso lè awumale lè he lihwu.
         19 Be kung Uporl gye lè he he ’ipi bekaandi be kwu ukoto angwu be᷆ ko le Aliapages.
         Be de-e le: "Li kee le li ngya uhwuale ufufe angwu wo᷆ kong gbe lè he i.
         20 Biwom bisuso abi li gyo-a wo kong bì yi li bifufe. Li kee le li ngya àshi bi ze."
         21 (Bendi Atens puu lè begaandi abe bè yi ndē há be kee le be kung ’ùnyong ’ubell gyo
         gba lè biwom bifufe biyang-yang, be mbee kong gbe lè bi.)
         22 Uporl a bo naa há he ukoto angwu be᷆ ko le Aliapages kung kong le: "Men bendi abe
         he Atens, mi ndè le ma kaa le ma fa inim īme᷅n gba he biwom puu abi ma᷆ shi.
         23 Nya a na mı᷆ tan gbe ha amen ’ubong, mi nde biteng abi ma᷆ fe inim īme᷅n; mi mbee
         nde ’iteng ashangale ashi ma fee bee há le: ’Ashin ’ì yi ke ùnīm angwu li ngye-e ye
         a.’ Unim angwu ma᷆ fe faale afaale ma ngye-e na᷅ mı᷆ bun de men gbe lè he i.
         24 Unim umen angwu a shi igye lè biwom puu abi bì yi hen i na᷅ ù yi lè lifung-atabe
         lè itang. U nda᷆ he ishom angi be tye ngi he abwo a ye.
         25 Ki fong he lè ’iwom ’iyang-yang ashi undigye u᷆ shi gbe he aki ashele ke-e ye. Ufe-gyang
         na᷅ u᷆ ke bendigye likpan lè ’ūnyōng ahwu ’u᷆ dim lè biwom puu abi bi teng.
         26 A shi bendigye puu lè ha undi a ken a. A shi ābe be ndē mbee igye puu. Ufe-gyang
         na᷅ a ma ndor ’unyong lè biteng abi be᷆ be ndē.
         27 A ma shi bendi puu le bè kee he, hè be bè ndè le be ndǎ he, he ’unyong ahwu be shun
         he. Unim ù yi ’igbe-igbe lè ha abel ye,
         28 likorye ’Ufe na᷅ u᷆ ke li likpan lè ’iken lè ’ūnyōng.’ Kì yi nya a na bendi bēme᷅n
         abe be bi lishi be ma kong a. Be ma de le: ’Bel or titi lì yi bebwaa-ma a.’
         29 Gbè lì yi bebwaa-ma a, lì shī gim le Unim ù yi ’atelakpa ake undigye a kung igold
         lè isiliba lè akor shi gbe he lingye lima lè ugim uma a ye.
         30 Unim a maa kpam àshì wa biban bendi he ’unyong ahwu be ma wa ngye-e ye, ukpor ’anaa-anaa
         i a de le bendi puu he ’iteng ’iyang-yang bè bel lè he bibibi bibell.
         31 A ndor liti angi u᷆ be tang ushe bendigye puu kpa-kpa gbe ha undi angwu a waa ndor
         ta-ta. A tyung le ashin ’ì yi ’igyang a gbe he awumale undi umen i lè he lihwu."
         32 Be gyo Uporl a kong gbe le awumale lè he lihwu; besuso be fel nyan he. Besuso be
         de-e le: "Li kee le wò mbee bun likong anyin de li ’unyong ’ususo."
         33 Uporl a kung gbe lè há he liwu bendi.
         34 Bendi besuso be fel utyang ha ahe, be bong ha Ujeso. Udayonisiyes angwu a ma yi he
         liwu bekaandi abe be᷆ kwu ukoto angwu be᷆ ko le Aliapages lè ungingye angwu be maa
         ko le Udamaris lè bendi besuso be ma yi he liwu bendi abongale limen i.

1 Uporl a hà gbe lè he Atens gye he Ukorint.
         2 A lè nde undi Ijuus há angwu be᷆ ko le Akwila. Be ma hwan he he Upontes a. Befe lè
         ungye-ma, Uprisila, be ma hà be lè he ’ubong Itali ibe, likorye Usu ukaandi Urom angwu
         be᷆ ko le Ukeladiyes a ma ke uten le Ijuus puu ì gbe lè he Urom. (Urom ù yi he ’ubong
         Itali a.) Uporl a te le u la kong lè be.
         3 A ngyor kwu shi aki utung ha abe likorye be maa sha ishom bihwom nya a na ufe or
         a maa shi a.
         4 A maa gya he ushom angwu Ijuus ı᷆ kwu liwu he liti uwell Ijuus liyang-yang la fa
         ifung hè Ijuus or, Igrik or, bè bong àshi u᷆ kong.
         5 Usalas befe lè Utimoti be be lè he Umasedonia. Uporl a kung ’ùnyōng ’uma puu bun
         ’isom Unim, u de Ijuus le Ujeso ù yi Ukristi, Undi-likpan angwu Unim a som be he igye
         anyin a.
         6 Bendi Ijuus be tel he, be kong ban he. A kem ’umbulmbul lè ha ahe aliga, u de be
         le: "Gbe ma nim, uben u kwa umen ugyang a. Abwo agi à yi ataa. Mi ndo gya he bendi
         abe bè yi Ijuus a ye a."
         7 A gbe lè há lè ngwee he ushom Utitiyes Ujestes. A ma yi ugaandi angwu u᷆ fe Unim
         a. Ushom uma a ma yi gwaa ha ushom angwu Ijuus ı᷆ kwu liwu.
         8 Ukrispes angwu a ma yi ukaandi há he ushom angwu Ijuus ı᷆ kwu liwu befe lè ’ikwu-lihwan
         ’ima be bong ha Atyetyan Ujeso. Bendi besuso gbamm he Ukorint be gyo ’isom ’inunung,
         be bong ha Ujeso, be kib ābe he umbwo.
         9 He liti ken lè ’usu itam i shi Uporl le Unim a de-e le: "Shī shell ye. Gye ’ushu
         bun igie igi. Shī tyàng ye.
         10 Mì yi utung ha awo. Undi ù hà ndo do-a ye, likorye bendi gbamm he ’ubong ’umen i
         bè yi begi a."
         11 Uporl a ngyor kwu há lize ken lè afell adyong-ken hwua bendi igie Unim.
         12 Ugalio angwu ù yi undi Urom a fel usu Akaya. He ’unyong ’umen ana bendi Ijuus be
         gbong liwu lè kwu Uporl gye lè he he ukoto.
         13 Be de usu le: "Ungikye anwun a kaa he-e ù shi bendi bè fel fe Unim he ’ukwo ahwu
         iten ityan i bong ye a."
         14 Uporl a kung he-e ù kong likong, Ugalio a de Ijuus le: "Men Ijuus, kì kwu le a gwu
         undi or, ù shi ’itaa ’iban ’isuso a or, hang mi dang ’utyung gyo amen ’inunung.
         15 Ukpor bwo ’ì yi ifung gbe lè akpe lè azen āme᷅n agyang lè iten īme᷅n a, men-agyang
         ma᷆ kong āshi. Mi-i maa bitaa ishe abina ye."
         16 A ndō ābe lè há ukoto.
         17 Puu ubell be kwu Usosteniz angwu a ma yi ukaandi há he ushom angwu Ijuus ı᷆ kwu liwu
         kpam há he ukoto. Ugalio a kpam àshì wu àshi be shi.
         18 Uporl a ngyor kwu ha bendi abongale he Ukorint gbe ’igbe. A hà gbe tyang ābe lè há
         gye he lishi Usinkria utung ha Uprisila befe lè Akwila. Be lè wu há, Uporl a hwaā
         lishi lima, likorye a ma ke Unim ùkyèbb. Saa be hà ngwee ’inong lishor gye he ’ubong
         Usiria.
         19 Be lè wu he Efesos. Uporl a gbe tyang Uprisila befe lè Akwila. A gye he ushom angwu
         Ijuus ı᷆ kwu liwu lè fung fe be.
         20 Be de-e le ù kwu ha abe há zī ati. A swan.
         21 He ’unyong ahwu a maa ndo gbe ligye, a de be le: "Gbe ’ì yi ugim Unim a, mi ba tem
         ba." A hà lè ngwee ’inong lishor lè he Efesos gye.
         22 A lè wu he Usesaria. A gbe gye he Ujeruselem lè kong lè liwu bendi abongale. A hà
         gbe gye he Antiyok.
         23 A kwu há he ’anwaa ’unyong zangg a, hà gbe lè há. A lè gbe he ’igie Ugalesha lè Ufrigia
         fe bendi abongale ingie.
         24 Undi Ijuus angwu be maa ko le Aporlos a ma be he Efesos. A maa ba lè he Alezandria
         a. A ngye ná ù kong likong ’indee-indee, u ngye gbe lè igie Unim angi be ma fee leěti
         kangg.
         25 Be ma hwuá he ’ukwo Atyetyan Ujeso. A maa hwua bendi ’igyang gba lè Ujeso lè lityam
         ken, mà na a ngye gbe lè uhwuale Ujon lè umbwo akibale uma ufe-ufe a or.
         26 A keb ’iwom akongale he ushom angwu Ijuus ı᷆ kwu liwu porr. Uprisila befe lè Akwila
         be gyo he; be kpe-e gye lè he he ushu mbee lè bun de-e ’inunung gbe lè ’ukwo Unim.
         27 Aporlos a shi ugim le hang a gye he Akaya. Bendi abongale be kpell he gbe he afeeale
         ’ushia hwaa lè bebell abe há he Akaya de be le gbe a be, bè kpe-e. A lè wu há, a kpell
         bendi abe be bong ha Ujeso gbe he inung Unim.
         28 A fe ifung hwò Ijuus he udyeshi gbe he atyungale ubell lè he ashia Unim angi be fee
         leěti le Ujeso ù yi Ukristi, Undi-likpan angwu Unim a waa som a.

1 He ’unyong ahwu Aporlos a ma yi he Ukorint, Uporl a ma gbe afee-afee be wu he Efesos.
         A ndè bendi abongale besuso há.
         2 A bii ābe le: "Gbé ma bong ha Ujeso, ma kpe Ukatia Kunyong Unim ngye a?" Be de-e
         le: "Li gyo gbe lè Ukatia Kunyong Unim ngye ye."
         3 Uporl a kung bii ābe le: "Be hà kib amen he umbwo angwu hung a?" Be de-e le: "Umbwo
         akibale angwu Ujon a."
         4 A de be le: "Ujon a maa kib bendi abe be bel àtyám lè he biban a he umbwo. A maa
         da bendi Izwell le bè bong ha undi angwu u᷆ pwom he lè há angwu be᷆ ko le Ujeso."
         5 Be gyo ashin gyo-gyo, be kib ābe he umbwo he lizen Atyetyan Ujeso.
         6 Uporl a kung abwo pwom ābe; Ukatia Kunyong Unim a be hwaa lè be; be fel kong igie
         ’ubong ’ususo, be kpe ’isom lè ha Unim kong.
         7 Be maa mbee bendi lihwo lè be befee.
         8 Uporl a gye he ushom angwu Ijuus ı᷆ kwu liwu. A kong ha abe porr afell akie; u fung
         fe be; u kaa he-e u᷆ hwua ābe gbe lè Kusu Unim.
         9 Besuso be kpo àshi, be kee le be bong ye; be kong ban ’ukwo Atyetyan Ujeso há he
         liwu bendi. Uporl a kpe bendi abongale gbe lè be lè há. A ko bendi le bè be azu he
         ushom angwu undi angwu be᷆ ko lè Utiranes u᷆ hwua bendi.
         10 A shi ashin aze afee. Bendi Eshia puu abe be ma yi Ijuus or, begaandi or, be gyo
         ’isom gbe lè Atyetyan Ujeso.
         11 Unim a shi bikwele-uhwo lè ikeb kangg gbe ha Uporl.
         12 Akatifu lè ábeé ’ihwom angi a gbe tyua Uporl or, be maa kung la ka bendi-angmam lè
         abe ikeb ibibi ì yi ha abe; be mbee, ikeb ibibi i gbe lè ha abe.
         13 Bendi Ijuus besuso abe be maa tan mbee bipi ndō ikeb ibibi or, be maa kaa le be fel
         sha āshi he lizen Atyetyan Ujeso a. Undi-undi a de ikeb ibibi le: "Mi ndo-a he lizen
         Ujeso angwu Uporl u᷆ bun gbe lè he."
         14 Bebwaa úkaandi angwu be᷆ ko le Usiba angwu u᷆ shang Unim na᷅ be maa shi ’imen i.
         Be ma yi bedyong-ifee.
         15 Ikeb ibibi ana i kung de be le: "Mi ngye Ujeso, mi mbee ngye gbe lè Uporl. Ayang
         ù hà yi amen ufe?"
         16 Ungikye umen angwu ikeb ibibi i ma yi ha ahe ana a buu lè kwu ābe he abwo kpam. A
         hwò ābe ikeb. Be fel bibaa-bibaa; bihwom bibell bi gie. Be fel buu ibuu shul lè há
         he ushom ungikye anwuna.
         17 Bendi Ijuus puu lè begaandi he Efesos be gyo gbe lè shi, be fel he ’ushell. Bendi
         be mbee fem lizen Atyetyan Ujeso.
         18 Bendi abongale gbamm be be, kong de bendi he ’ugbo gbe lè biwom bibibi abi be maa
         shi mà ukpong be hà bong ha Ujeso.
         19 Besuso gbamm abe be maa shi anong be gbong àshia anong abell he ukem ting shī ’inde
         he ashi bendi puu. Be ma kwuu únde ashia amen ana, a ma yi igaa ikwudi asisilisi asisilisi.
         20 Be gye ’ushu bun igie Atyetyan Unim mbee bipi puu lè ikeb kangg. Bendi gbamm be bong
         ha Ujeso.
         21 Biwom abin bi shi gbe puu, Uporl a hà shi ugim le hang a lè gbe he Umasedonia lè
         Akaya gye he Ujeruselem. A de le: "Gbe mi lè wu há, mi gya he Urom or titi."
         22 A waa Utimoti befe lè Irastes lè he liwu bendi-utung bema som gye he Umasedonia.
         Ufe-gyang a ngyor kwu he Eshia.
         23 Nya he ’unyong ’umen ana na᷅ linaa li ma yi he Efesos kangg he ’uhwo bendi abe be᷆
         pwom ’ukwo Atyetyan Ujeso.
         24 Ungikye angwu be maa ko le Udemitriyes angwu a maa shi aki isiliba a ma kung isiliba
         shi inwaa litelakpa ná ’atelakpa ake ’à yi he ushom únīm angwu be᷆ ko le Atemis. Aki
         ama a ma be lè únde ke bendi aki bema.
         25 A ko ābe puu lè bendi abe be maa shi ’itaa aki ’ibell be sho he ’iteng ken, u de
         be le: "Bebuye, ma ngye le ligbo lityan li be lè he aki amen i a.
         26 Men-agyang ma ndè, ma mbee gyo a᷆shi ungikye angwu be᷆ ko le Uporl i u᷆ shi. A de
         le litelakpa angi bendi be shi he abwo lì yi Unim a ye; u shi bendi gbamm hen he Efesos
         or, he ’ubong Eshia or, be gie igim ibell.
         27 Ki sha ’inunung ye, aki atyan a ba lè lizen libibi. Ashina ’ife-ife a ye, ki sha
         ’inunung ye, ushom únīm angwu be᷆ ko le Atemis u ba fel ’idideng, bedyan únīm umen
         angwu bendi Eshia puu kpe mbeè igye puu be᷆ fe-e be ba ban."
         28 Be gyo he a kong ashin. Lityam li nyung ābe; be fel gaa le: "Atemis angwu he Efesos
         a dyam!"
         29 Kihwee ’i ma yi mbeè Efesos puu. Bendi bemen gbamm ana be kwu Ugayas befe lè Alistakes.
         Bendi bemen befee i be maa ba utung ha Uporl lè he Umasedonia a. Be buu gbe lè be
         gya he ushokwo.
         30 Uporl a kung he-e ù gye há he liwu, bendi abongale be bong he le ù te ye.
         31 Bekaandi ’ubong besuso abe be ma yi bedim-ma be som bendi le bè lè tim he anung le
         ù shi gye há he liwu ye.
         32 Bendi puu be maa so-i hwee ’ihwee. Puu ubell, undi-undi a maa kong ’ima, undi-undi
         u kong ’ima. Bendi gbamm be ngye ná ’i baā nyong be fel há or ye.
         33 Besuso be de le Alezanda na᷅ u᷆ tan lè shi likorye Ijuus i ma be lè he, be naa he
         ’ushu. Alezanda a yor abwo de be le bè tyang lè ’ihwee he-e ù kong ke Ijuus he ashi
         bendi.
         34 Be nde shob le ù yi Ijuus a. Be keb agaale kong ’itaa ’iwom a ken le: "Atemis angwu
         he Efesos a dyam." Be gaa kpamm lè kwom he awa afee.
         35 He umbee-likel undi angwu a ma yi akawu há he ’ubong na᷅ a hà ndo shi ābe be kwun
         atyung. A kong le: "Men bendi abe he Efesos, bendi puu bé ngye le bendi abe hen he
         Efesos be fa ùnīm angwu be᷆ ko le Atemis angwu a dyam kangg. Ushom uma u᷆ yi hen.
         Há he ushom umen ana na᷅ be ma ndor ’ukor ahwu ’u ma mbu lè he lifung-atabe or.
         36 Undi ù hà ndo fung biwom abin ye. Mà kwun atyung. Mà shi ’iwom faale ugim ye.
         37 Má kwu bendi aben be lè be nyin. Ki shi le bē zì biwom he ishom Unim a or, ngwu wò
         ko le be kong ban ùnīm utyan ye.
         38 Gbe Udemitriyes befe lè bendi aki bema bè yi lè ushe ha undi, kì yi lè ati angi be᷆
         maa ushe, ki shi lè bendi abe be᷆ maa ushe. Bè lè kpee há kong ban bende.
         39 Gbe ’iwom ’isuso ’ì yi há he afee pel àshi ma kee, mà kwu kpamm bendi Efesos be kpee
         hè be bè maa ushe, be kong amen áshi.
         40 Gbe li shi ’inunung ye, bekaandi Urom be ben li le li shi linaa nyin ’unyin. Kì yi
         lè atan-lengi angwu hang ’ihwee ’i kwu ’itel i ye. Gbe be bii li, li ngya atan-lengi
         angwu lì ke be ye."
         41 A kong āshi puu, a hà de be le bè ndo gye.

1 Linaa anyin li mbee puu, Uporl a hà ko bendi abongale be he ’iteng ken. A fe be ingie,
         u de be le: "Ishu ì so." A gbe ndo he Umasedonia.
         2 A lè tan mbee bipi há he ’igie ’imen ana bun biwom ingie de bendi.
         3 A gye he Akaya lè kwu há afell akie. He ’unyong ahwu a maa kam le u gya he ’ubong
         Usiria, a gyo le Ijuus i kam le i gwa he; a shi ugim le u fel la gba he Umasedonia
         a, gya he Ufilipai.
         4 Usopata, unwaa Upayires angwu a maa be lè he Beria, a te utung ha ahe. Alistakes
         befe lè Usekundes abe be᷆ be lè he Utesalonaika, lè Ugayas angwu u᷆ be lè he Udaabi
         lè Utikikes befe lè Utrofimes abe be᷆ be lè he Eshia be te utung ha ahe lè Utimoti.
         5 Be lè wu he Ufilipai he ’ipi, mi Uluk, mi ma yi. Puu ubell be ma gbe ’ushu lè kwu
         he Utrowas nyong li.
         6 Nyong be mbee lè ’ipam ibred angi i mbwee ye, li hà ngwee ’inong lishor lè he Ufilipai
         pwom ābe gye há he Utrowas. Li wu há he liti ledyong. Li ngyor kwu há ati adyong-ifee.
         7 He ukpi-ikwu liti utyong leekwulukwu li lè kpee he ’iteng ken hè li lì bun ibred
         zī, li well gbe lè lihwu Atyetyan Ujeso nyong lı᷆ zī lizi abwo ipel. Uporl a kong
         ha bendi kpamm lè wu he ’ididyan ’usu lè ugim le ashi a taa u gba lè há.
         8 Bimor-inde bi ma yi há he ushom ’usi he ’ipi li ma yi.
         9 Ushomate ususo a ma yi há, be ko le Uyutikes. A ma yi kwu he uwindo. Le bwo Uporl
         a kong ha bendi gbe ’igbe, Uyutikes a mbu ’unde. Kunde ’u shi-e a mbu lè há he ushom
         ’usi angwu lekie be he itang. Be lè kung he, a fel likwom a.
         10 Uporl a shul gye há lè mbu kpo he; u mam kwu-e. A de abe be sho há le: "Ufung ù be
         men ye. A tem wum."
         11 A tem mbo gye he ushom ’usi lè bun ibred zī. A kong ha abe kpamm ashi a gbe taa.
         A hà gbe lè há.
         12 Bendi be gbe lè ushomate angwu a ma mbu lè he uwindo ana uwum gye lè he he ushu.
         Bè yi lè igor kangg.
         13 Li gbe lè ngwee ’inong lishor gye he Asos le li la kung Uporl. A de li le lì lè kwu
         há nyong he likorye ufe u tan ha abee a gya há.
         14 A be tel li he Asos. Li kpe-e gye lè he he Umitilini.
         15 He liti angi lefee li gye lè nya he ’inong lishor lè gbe gwaa ha Ukiyos. Ki zī liti
         ken, li kung be he Usamos. Ashi a mbee fem taa, li wu he Umalites.
         16 Uporl a shi ugim le u ngwee ’inong lishor là gba he Efesos abee-abee teng u la ban
         ’unyong há he Eshia. A maa buu he-e ù nde le u wa he Ujeruselem he liti Kipam Upentikos
         a.
         17 Uporl a som ’isom lè he Umalites gye he Efesos le bekaandi bendi abongale bè be hwaa
         lè he.
         18 Be be. A de be le: "Má ngye ná mi shi aki lè ’ùnyong ’ugi kung lè há he ukpi-ikwu
         liti angi mi ma be he Eshia.
         19 Mi shi aki agi nya a na undi angwu u᷆ fe Unim ù shi lè ’uhwo ambwele lè àkye᷅ he
         ashi lè bingie abi mi maa kpe le bwo bendi Ijuus be kam le be gwa-m.
         20 Ma ngye le mi ma mor amen adele ’iwom ’iyang-yang ashi mi ngye le ’i kwa lè lifem
         ka amen ye. Mi bun igie Unim de men, mi hwua amen he udyeshi or, he ishaale īme᷅n
         or.
         21 Mi bun de Ijuus or, begaandi or, le bè bel lè he biban hwaa lè Unim, be bong ha Atyetyan
         Ujeso.
         22 Kanaa-anaa i mi ndo ka Ukatia Kunyong Unim ife gya he Ujeruselem. Mi hà ngye ’iwom
         ashi ’ı᷆ be shi-m há or ye.
         23 Ashi mi kee-kee ngye ’ì yi le ’ubong ’uyang-yang ahwu mı᷆ gye, Ukatia Kunyong Unim
         u da-m le mi ba gya igaadye, mi kpe bingie há.
         24 Mi di le likpan ligi lì yi-m he ’ukpo ye gbangg, mi kee-kee kee le mì mbee aki angi
         Atyagi Ujeso a kung ke-m le mì shi. Aki angi há à yi le mì bun ’isom gbe lè inung
         angi Unim a tyung li gbe ha Ujeso.
         25 "Mi maa tan mbee ’ubong ’ūme᷅n bun gba lè Kusu Unim. Kanaa-anaa i mi ngye le mà nem
         ba nda-m ye.
         26 He atan-lengi anwun mi da amen ’unyin i le gbe undi ken or a waa nim lè he liwu līme᷅n,
         hà uben ù nem yi ugi a ye.
         27 Mi mor le mi de men gbe lè ugim Unim puu ye.
         28 Mà baa ’uhwo-men lè bendi puu abe Ukatia Kunyong Unim a ke men. Bè yi nya a na ìtiā.
         Mà kam bendi abe Unim a shi ābe be fel bema begyang gbe he lihwu Unwaa-ma.
         29 Mi ngye le mi gba lè nyin, bendi-ilam be ba ba he liwu līme᷅n, hè be bè lam amen
         mà tyang abongale. Bè yi nya a na inyia ibibi angi ı᷆ gwu ìtiā.
         30 Kunyong ’u mbee ba lè há ahwu bendi besuso lè ha amen liwu be᷆ be bè iman hè be bè
         shi bendi abongale bè bel fel pwom ābe befe a.
         31 Mà kwu lè ’akang. Mà well le mi hwua amen lè àkye᷅ he ashi mbee ’unyong kpamm lè
         wu he aze akie.
         32 "Kanaa-anaa i mi kung amen fe Unim lè igie inung ima he ’ubwo. Ù yi lè ikeb le u
         sha amen ma naa genn, u ke men ’ukwun ahwu a ndor ke bendi bema puu.
         33 Mi bell únde undi or, ngwu mì bell inditen undi or ye.
         34 Men-agyang ma ngye le aki angi mi-gyang mi shi lè abwo agi na᷅ a᷆ hwua igben ityan,
         bel ha bendi-utung begi.
         35 Mi tyung amen gbe he biwom puu abe mı᷆ shi le gbe he ashele aki ’itaa i li kpell
         bendi abe bè yi lè ukpell ke ’uhwo-bell ye. Lì well igie angi Atyetyan Ujeso ugyang
         a kong le: ’Igor i ba lè he ’iwom akele hwa akpēle.’ "
         36 Uporl a kong puu, a hà tim anung he itang kong ha Unim utung ha abe puu.
         37 Puu ubell be maa kya nya a na be maa gaǎ he lè uko le u ndo gya.
         38 Igie angi a ma de be le bè nem ba nda he ye na᷅ i maa ban ābe kangg. Be teng he lè
         wu he ’ipi ù ngwee ’inong.

1 Li de be le ishu ì so; li gbe ligye. Li ngwee ’inong lishor gbe ligbe-ligbe gye he
         Ukos. Ashi a taa, li wu he Urodes. Li bo lè há gye he Upatara.
         2 Li ma nde ’inong há ashi ’ı᷆ ndè àshì gye he Ufenishia he ’ubong Usiria. Li lè ngwee
         āshi gbe.
         3 Li lè wu he ’ipi lı᷆ naa ndè Usaipres; li gbe he ’igie Usaipres ashi he lizen ndo
         he ’ubong Usiria. Li lè shul he Utaya he ’ipi be maa ndo lè fem bigbor lè he afee
         ’inong.
         4 Li ndè bendi abongale besuso há. Li ngyor kwu ha abe há zī ati adyong-ifee. Be de
         Uporl gbe he ikeb Ukatia Kunyong Unim le ù shī gye he Ujeruselem ye.
         5 Kùnyong ’utyan ahwu le lì kwu ha abe nya ’u mbee, li gbe lè há gye ’ushu. Befe puu
         lè bengye-bell lè bebwaa-bell be teng li. Bel puu li tim anung he itang gwaa ha ’ibam
         kong ha Unim.
         6 Li hà de bende le ishu ì so. Bel li lè ngwee ’inong; befe be tem gye he ushu.
         7 Li bo lè he Utaya he ’inong lishor lè wu he Utolemayes. Li shul lè kong lè bendi
         abongale abe bè yi há; li kwu ha abe liti ken.
         8 Ashi a taa, li bo lè há gye he Usesaria. Li gye he ushu Ufilip angwu a maa bun ’isom
         ’inunung mbee bipi lè kwu ha ahe há. A ma yi he liwu bendi bedyong-ifee abe be ma
         waa he Ujeruselem le bè hwua lizi ke bendi abongale.
         9 A ma yi lè bebwaa bengingye bèndè abe be ma wa gye abee ye. Bebwaa-ma bemen ana be
         maa kpa ’isom lè ha Unim kong.
         10 Li kwu há zī ati. Undi angwu u᷆ tye ugie ’isom Unim angwu be᷆ ko le Agabes a be lè
         he Ujudia.
         11 A be hwaa lè bel. A kung ukwob Uporl bua ’uhwo-ma abwo lè abee; u de le: "Ukatia
         Kunyong Unim a de le, ’Kitaa i na᷅ Ijuus ı᷆ be bua undi angwu ù yi lè ukwob anwun
         he Ujeruselem, be kung he ke bendi abe bè yi Ijuus a ye.’ "
         12 Bel lè bendi abe be teng li tim Uporl anung le ù gye he Ujeruselem ye.
         13 A de li le: "Ma sha ’ibang a? Ma kya nyin le mì wee abwo â? Mi kam le bè bua mi indi
         ife-ife a he Ujeruselem ye. Mi kam le bè gwu-m igwu or he ’uhwo Atyetyan Ujeso."
         14 Li kong na ana a bong ye. Li tyang he: li de le: "Kì shi nya a na Unim a kee."
         15 Li kwu há gbe ’anwaa ’igbe, li hà kam biwom bityan gbe ndo he Ujeruselem.
         16 Bendi abongale besuso lè he Usesaria be te utung ha abel. Be te lè bel gye he ushaale
         undi angwu be᷆ ko le Unesen angwu ’ı᷆ ma yi le lì lè kwu ha ahe. Unesen umen i a maa
         ba lè he Usaipres a. A bong ha Ujeso kung lè há ukpi-ikwu a.
         17 Li lè wu he Ujeruselem. Bendi abongale be kpe li lè igor.
         18 Ashi a taa, Uporl a gbe utung ha abel le u la ndà Ujems. Bekaandi bendi abongale
         or be ma yi há.
         19 Uporl a kong lè be; u de be biwom puu abi Unim a shi ha bendi abe bè yi Ijuus a ye
         gbe he aki angi a shi.
         20 Puu ubell be pee Unim he ’unyong ahwu be gyo he. Be de Uporl le: "Unwandatyan, wo-gyang
         wo ndè ná Ijuus gbamm or i bong ha Ujeso. Ki shi le be ndor Iten Ijuus kangg.
         21 Be gyo le wo hwua Ijuus mbee abong bendi besuso puu mbee ’unyong le bè tyang Iten
         Umosis, bè nem ten bebwaa-bell or, ngwu bè shi akpe angi befe Ijuus be᷆ shi or ye.
         22 Ki shi na ana be ba gyo le wo be. Wò ha᷅ sha ná a?
         23 Shi ’iwom ashi lı᷆ da-a le wò shi. Bendi bè yi i nyin bèndè abe be shi ukyebb ke
         Unim.
         24 Te ha-a à lè shi ’uhwo-gang wò fel utaa-utaa utung ha abe nya a na Iten ityan, bel
         Ijuus, i kong. Wo-ò ke únde angwu ’ì yi le bè ke hè be bè hà hwaā ābe lishi nya a
         na bendi be᷆ shi nyong be᷆ ke úkyébb anwun. Gbe wo shi ná, mà undi uyang-yang u ngya
         le biwom abi be gyo gbe lè wo bì yi uman a. Undi uyang-yang u ngye le wo-o ndor Iten
         Umosis.
         25 Bendi abe bè yi Ijuus a ye abe be fel bendi abongale befe, li fee ’ushia de be le
         li shi ugim le bè zī biwom ūkèm ye, be zī anung inyia or, ngwu inyia angi be ngib
         gwu he abwo or ye, be mbee ndor ’uhwo-bell betaa-betaa lè he akpela atanale."
         26 Ashi a taa, Uporl a gbe lè bendi abena, lè shi ’uhwo-ma he-e ù fel utaa-utaa utung
         ha abe nya a na Iten ityan, bel Ijuus, i kong. A kung gye he Ushom Unim; u la da bendi
         ’ugii ati angi a teng gye he umbee-likel liti mà ukpong be hà shang Unim ke be.
         27 He ’unyong ahwu ati amen adyong-ifee i a maa ndo mbee, bendi Ijuus besuso abe be᷆
         be lè he Eshia be nde Uporl he Ushom Unim. Be shi bendi puu abe bè yi há be fel he
         ingywo fe Uporl. Be lè shwia kwu-e.
         28 Be gaa le: "Men bendi Izwell, mà be kpell li. Ungikye anwun na᷅ u᷆ tan mbee bipi
         kong ban bendi betyan lè Iten ityan lè Ushom Unim anwun. A mbee be lè bendi abe bè
         yi Ijuus a ye or he Ushom Unim be ban ’iteng ashi ’ì yi ndor ta-ta ke Unim!"
         29 (Be kong ashin likorye be ma ndè Utrofimes angwu u᷆ be lè he Efesos há he lifung-ushu
         utung ha Uporl. Be kong le Uporl a gye lè he há he Ushom Unim.)
         30 Ki fel há he ’ubong yia-yia-yia. Bendi be buu lè kwu Uporl; be shwia gbe lè he lè
         há he Ushom Unim. Nya ’ukwo-ukwo be shī àshì he Ushom Unim.
         31 He ’unyong ahwu be maa fel kaa le be gwa Uporl, bendi besuso be som undi le ù lè
         de ukaandi ishogya angi Urom le linaa likaandi lì yi mbeè Ujeruselem puu.
         32 Nya ’ukwo-ukwo ukaandi anwuna a kpe bekaandi besuso lè ishogya ibell buu lè be gye
         há. Bendi be nde-e utung ha ishogya, be tyang Uporl ikwun akpamale.
         33 Ukaandi anwuna a lè kwu Uporl; u de le bè fe-e ashishilika afee. A bii liwu anyina
         le: "Ungikye umen i u ba lè hung a? A shi ’ibang a?"
         34 Puu abe há he liwu, undi-undi a maa gaa da he ’ima, undi-undi u gaa de-e ’ima. Kihwee
         ’i ma go gbe le ukaandi anwuna a gyo ’iwom ashi Uporl a shi ye. A hà de le bè gye
         lè Uporl he ushaale ishogya.
         35 Be gye lè he lè wu he ’ipi be᷆ mbo gye he afee, ishogya i fel kung he ikung likorye
         liwu bendi li ma yi lè ingywo kangg.
         36 Bendi puu be kwuo pwom ābe, bè yii gaa le: "Mà gwu-e! Mà gwu-e!"
         37 He ’unyong ahwu be maa ndo mbo gye he afee, Uporl a kung de ukaandi ishogya le: "Mì
         nya da-a ’iwom a?" Ukaandi a bii he le: "Wo kong igie Igrik mbee a?
         38 Ki ze le wò yi ungikye Igyept angwu íti a ma gbong bendi asi lisi ’ugbe lihwo abe
         be kam ’ukye gye he libeb a ye a?"
         39 Uporl a fan he le: "Mì ye ufe a ye. Mì yi undi Ijuus a. Be hwan mi he lishi Usilisia
         angi be᷆ ko le Utaasos angi lì yi he ’ukpo a. Kusi hā tyang mi mî kong ha bendi aben."
         40 Ukaandi anwuna a bong. Uporl a bo naa ’inaa há he ungwu likong, yor abwo de be le
         bè kwun atyung. Be kwun atyung. Uporl a kung kong ha abe he igie Ihibru le:

1 "Betyagi lè bebuye, mà dang ’utyung mî de men gbe lè ’uhwo-gi."
         2 Be gyo he u kong he igie Ihibru. Be hà kwun atyung shangg. Uporl a gye ’ushu kong
         le:
         3 "Mì yi undi Ijuus a. Be hwan mi he lishi Usilisia angi be᷆ ko le Utaasos a. Hen he
         Ujeruselem na᷅ mi ma kwu kpè. Ugamaliyell na᷅ a ma hwua mi iten betietyan kangg. Mì
         yi lè ’igyor he ashele aki Unim nya a na men abe ma sho nyin a.
         4 Mi maa ka bendi abe be᷆ pwom ’ukwo Ujeso Ukristi ’ingie kpamm be gbe hwō. Mi kwu
         bengikye or, bengingye or, fe igaadye.
         5 Usu bekaandi abe be᷆ shang Unim lè bekaandi abe be teng be naa mi ushada le mi kong
         ’igyang a. Be ke-m ashia le mì lè ke betyan Ijuus he Udamasikos. Mi kung bo ndo há,
         he-m mì lè kwu àbe be᷆ pwom ’ukwo Ujeso Ukristi, mi fe be ashishilika be lè be he
         Ujeruselem be ke be ’ingie."
         6 "Nya a na mi maa tan be fel kpee-kpee ha Udamasikos he libwee ’udyan lishi, kikung-gbo
         ashi lè he lifung-atabe ’i kung taa imbul-imbul fe-m kel-kel kpe lishi.
         7 Mi mbu tyang he itang, mi gyo igie i da-m le: ’Usorl, Usorl, ’ibang a, wo᷆ ke-m ’ingie?’
         8 Mi-i kung bii le: ’Atyagi, wo ayang a?’ A kung de-m le: ’Mi Ujeso angwu he Unazaret
         angwu wo᷆ ke-m ’ingie a.’
         9 Bendi abe be ma yi utung ha ami be ndè ’ikung-gbo, ukpor be gyo igie undi angwu a
         maa kong ha ami ye.
         10 Mi kung bii le: ’Atyagi, mì shi ná a?’ Atyagi Ujeso a de-m le: ’Bo ’inaa gye he Udamasikos.
         Nya na᷅ be᷆ be da-a biwom puu abi Unim a kee le wò shi.’
         11 Bendi-utung begi be kwu-m abwo gye lè mi he Udamasikos likorye ’ikung-gbo ’imen ana
         ’i ma hwuǎ mi àshì.
         12 "Ungikye ususo a ma yi há angwu be᷆ ko le Ananayas. A ma yi undi angwu u᷆ fe Unim,
         u ndor Iten ityan a. Ijuus puu he Udamasikos i maa ka he ife.
         13 A be naa gwaa ha ami, u de-m le: ’Unwandagi Usorl, fel ndè.’ Nya ’ukwo-ukwo mi fel
         nda. Mi bel àshì nde-e.
         14 A de le: ’Unim betietyan a waa kung-a le wò ngye ugim uma, wo ndè Unwaa-ma ununung,
         wo gyo igie ima igyang angi u᷆ kong.
         15 Wo ba naá he ushada gba he abunale de bendi puu biwom abi wo ndè lè abi wo gyo.
         16 Wo mbee kwa nyong ’ibang a? Bo ’inaa hè be bè kib-a he umbwo hè Unim u᷆ to taa-a
         lè he biban bigang ná wo᷆ kong ha ahe.’ "
         17 "Mi tem gye he Ujeruselem. He liti ken nyong mi ma yi he Ushom Unim mi maa kong ha
         Unim, Unim a tyung mi le Atyagi Ujeso a be de-m le:
         18 ’Gbe lè hen he Ujeruselem akikye likorye bendi be ba bong kpa àshi wo᷆ be bun de
         be gbe lè mi ye.’
         19 Mi kung fan le: ’Atyagi, bé ngye dangg le mi maa gya he ishom angi Ijuus ı᷆ kwu liwu
         la kwa bendi abe be bong ha awo, mi kpam ābe.
         20 He ’unyong ahwu be ma gwu Ustibin angwu a maa bun gbe lè wo, mi or mi ma yi há. Mi
         ma bong le bendi abe be gwu-e be shi ’i ngbebb, mi kpē aliga abell kwu ābe.’
         21 Atyagi a kung de-m le: ’Ndo te, mi som-a gya hwaa lè bendi abe bè yi Ijuus a ye he
         ’ipi ’ì yi lè ’igbe.’ "
         22 Bendi abena be dang ’utyung gyo Uporl kpamm a gbe kong ashin. Be keb agaale le: "Mà
         gwu-e. A kpè le u kwa uwum ye."
         23 Be maa gaa, be yor bihwom bibell, be shi ’umbulmbul ’u teb gye he ’usi.
         24 Ukaandi umen angwu lè he Urom ana a de bendi bema le bè gye lè he he afee ushaale
         ishogya, bè kpam he he-e ù de be atan-lengi angwu Ijuus ı᷆ gaa fe-e ’itaa i.
         25 Be bua he indi le be ndo kpam he. Uporl a bii undi ishogya angwu ù yi naa há le:
         "Uten a bong le wò kpam undi Urom angwu be wa maa he ushe le a shi ’iwom a or ye a?"
         26 Undi ishogya anwuna a gyo ashin, a lè bii ukaandi le: "Kibang wo la shi nyin? Ungikye
         anwuna ù yi undi Urom a."
         27 Ukaandi a lè bii Uporl le: "De-m, wò yi undi Urom â?" Uporl a bong.
         28 Ukaandi umen ana a kung de le: "Mi-i ma ke únde a go kangg, mi hà fel undi Urom."
         Uporl a de-e le: "Undi Urom na᷅ a hwan i-mi."
         29 Bendi abe be ma be le be bii Uporl bibibi be tem item. Ukaandi angwu a gyo le Uporl
         ù yi undi Urom a ana, u fel he ’ushell likorye a fe-e ashishilika.
         30 Ukaandi umen angwu lè he Urom ana a kee le u ngya ’iwom kpa-kpa ashi Ijuus i de le
         Uporl a shi. Ashi a taa, a kong, be waa Uporl ashishilika; u de bekaandi abe be᷆ shang
         Unim lè bìkēm ukoto abi bi teng le bè lè kpee ukem. A kpē Uporl lè naa ābe he ’ushu.

1 Uporl a ndè bìkēm ukoto kporr. A hà de be le: "Bebuye, ugim ugi ù yi-m utaa-utaa
         gbe lè biwom puu abi mı᷆ shi he ashi Unim kpamm be wu ’unyin nyin."
         2 Ananayas angwu ù yi Usu bekaandi abe be᷆ shang Unim a de bendi abe bè yi naa gwaa
         ha Uporl le bè kpam he ’ubwo he ungwu.
         3 Uporl a kung de-e le: "Wo angwu wo ngbèbb item, ban afee, Unim u ba kpam-a awo or
         titi. Wò yi kwu há ana le wo maa mi ushe ná Iten i kong, ukpor wo-o ban Iten a nyong
         wo᷆ de le bè kpam mi ana."
         4 Bendi abe be naa gwaa ha Uporl be de-e le: "Taa! Shī kong ban ukaandi ye."
         5 Uporl a kung de be le: "Bebuye, mi ngye le ù yi Usu bekaandi abe bè shang Unim a
         ye. Be ma fee ndor he ’ushia Unim leěti le: ’Undi ù kong ban ukaandi angwu u᷆ nde
         gbe lè bendi ye.’ "
         6 Uporl a ndè le bendi besuso há he liwu be ma yi Isadusis, besuso be shi Iferesis.
         He atan-lengi anwun a kung gaa há he liwu libell le: "Bebuye, mi-ì yi Iferesis a,
         mi shi unwaa Iferesis a. Mì yi he ukoto nyin, le bwo mi ndor lishi le bendi abe be
         hwō be ba wum a."
         7 A kong ashin kong-kong, Iferesis befe lè Isadusis be fel shwan lè bende. Liwu anyina
         li ma tang he abwo.
         8 (Bendi Isadusis be de le bendi be ba wum lè he lihwu ye. Be mbee de le idengell Unim
         or ì yi, nyong ihwutang ì yi ye. Iferesis ife i bong le bimen bikie nyin bì yi.)
         9 Be fel gaa kangg. Bendi besuso abe be᷆ hwua bendi Iten abe bè yi he likwu Iferesis
         be bo ’inaa, be fel gaa fe be le: "Li ndè ’ibibi ashi ungikye anwun a shi ye. Pisoye
         udengell Unim a kong ha ahe ’igyang a; pisoye uhwutang a."
         10 Be fel shwan kangg. Ukaandi ishogya a fel he ’ushell le hà nyin bè shwia wal Uporl
         abwo or. A som ishogya ima gye há he liwu bendi le bè lè kpe Uporl lè ikeb gbe lè
         he lè há gye he ushaale ishogya.
         11 Kusu ’u gye, Atyetyan Ujeso a be naa gwaa ha Uporl de-e le: "Shī shell ye. Wo ma
         bun de bendi gbe lè mi he Ujeruselem. Wo ba bun da bendi abe he Urom or titi."
         12 Ashi a taa leèti, bendi Ijuus be lè kpee ukem shi ugim ná bè be shi. Be tam le kì
         yi lè ’iwom ashi ’ì hà ndo shi ābe bè zī lizi or, ngwu bè ngwo umbwo or ye kpamm be
         gbe gwu Uporl.
         13 Bendi abe be ma tam ashin be maa gba gyong asi afee.
         14 Be lè hwaa lè bekaandi abe be᷆ shang Unim lè bekaandi abe he ’ubong, de be le: "Bel
         puu li kwu he ’iteng ken tam le li za᷆ lizi ye kpamm li gbe gwu Uporl.
         15 Kanaa-anaa i men lè bìkēm ukoto puu mà som ’isom hwaa lè ukaandi ishogya angwu u᷆
         be lè he Urom le ù be lè Uporl hwaa lè men. Mà lam he le ma kee le ma mbee gyo he
         ’inunung. Li ba la gwa he há he ’ukwo mà ukpong u hà wu hen."
         16 Unwaa unwanam Uporl a gyo le be tim le bè gie he ’ukwo nyong he. A gye há he ushaale
         ishogya lè de Uporl gbe lè shi.
         17 Uporl a kung undi ishogya ken ko. A de-e le: "Te lè ushomate anwun lè hwaa lè ukaandi
         ugang. U yi lè ’iwom ashi a kee le u da ukaandi."
         18 Angwu ishogya ana a kpe-e gye lè he he ’ipi ùkaandi. A de ukaandi le: "Undi igaadye
         angwu be᷆ ko le Uporl ana a ko mi. A de-m le mì be lè ushomate anwun be hwaa lè wo
         likorye ù yi lè ashi u la da-a."
         19 Ukaandi ana a kwu-e abwo he ’ubwo, gbe lè he gye he ufaa lè bii he le: "Wò yi lè
         ’ibang a le wo da-m?"
         20 A fan he le: "Ijuus i tim le, kuhwo bè be lam-a le wò te lè Uporl hè bìkēm ukoto
         bì mbee gyo he ’inunung.
         21 Shī dang ’utyung gyo ābe ye, likorye bendi bè yi há, be gba gyong asi afee abe nyin
         be᷆ ndyell he ’ukwo nyong Uporl. Puu ubell be tam le be za᷆ lizi or, ngwu bè ngwo
         umbwo or ye kpamm be gbe gwu-e. Bè fel yi kwu, be nyong-a awo a le wò bong."
         22 Ukaandi ishogya anwuna a de-e le ù de undi le a be bun ashin de-e ye. A hà de-e le
         ù ndo gye.
         23 Ukaandi ana a hà ko ishogya ima, bendi befee, de be le: "Mà lè be lè ishogya asi
         lihwo. Mà be lè bendi asi akie lè be lihwo abe be᷆ pwom bekaa-inyia lè bendi asi lihwo
         abe be᷆ kwu akung. Mà de be le bè kam hè be nyin bè bo he inde idyong-inde lè ’usu
         gye he Usesaria.
         24 Mà shun bekaa-inyia ke Uporl he-e ù pwom; ma te lè he lè ke Ukaandi Ufelis faale
         ’idoale."
         25 Ukaandi umen ana a kung ’ushia fee hwaa lè Ufelis le:
         26 "Ufelis ukaandi utyan, mi Ukeladiyes Ulisias, mi kong lè wo.
         27 Bendi Ijuus be ma kwu ungikye anwun, be kaa he agwele. Mi ma gyo le ù yi undi Urom
         a. Bel ha ishogya igi li lè kpan he.
         28 Mi gye lè he hwaa lè bìkēm ukoto bibell, likorye mi kee le mi ngya ’iwom ’ibibi ashi
         be de le a shi.
         29 Mi nde le a shi ’iwom ashi ’i kpè le bè gwu-e or, ngwu bè fe-e he igaadye or ye.
         Kiwom ashi be kee-kee kong fe-e ’ì yi ’iwom gbe lè iten ibell ife-ife a.
         30 Undi a be de-m le Ijuus i kam le i gwa he. Mi hà shi ugim le mi som he hwaa lè wo.
         Mi de bendi-linaa bema le bè te lè ushe uma lè hwaa lè wo."
         31 Ishogya i lè shi a᷆shi a de be. Be te lè Uporl nya lè ’usu lè wu he Antipatris.
         32 Ashi a taa, ishogya angi he abee i tem gye he ushu le angi he bekaa-inyia bè ndo
         te lè Uporl.
         33 Be te lè he lè wu he Usesaria. Be kung ’ushia or, Uporl or, ke ukaandi.
         34 Ukaandi ana a bo ’ushia. A hà bii Uporl ’ubong ahwu u᷆ be. Uporl a de-e le u ba lè
         he Usilisia a.
         35 Ukaandi a de-e le: "Bendi-linaa begang be ba, mà mi gyo-a." A hà de le bè gye lè
         Uporl he ukoto Uherod, be kang he há.
         
            

         
      
   
      
         24
1 Ati a gbe adyong, Ananayas angwu ù yi Usu bekaandi abe be᷆ shang Unim befe lè bekaandi
         besuso lè Utateles angwu a ma yi uloya be gye he Usesaria. Be lè hwaa lè Ufelis hè
         be bè de-e ’ibibi ashi Uporl a shi.
         2 Be ko Uporl, Utateles a fel kong fe-e le: "Ukaandi, le bwo wo bi lishi, li fel lè
         ikwun ’i gbe ’igbe. Wo gie biwom gbamm ha abel ’ubong hè hwu ’ù kwu ’ununung.
         3 Mbee ’unyong kpamm lì yi lè igor he ashin mbee bipi puu. Li pee-a kangg.
         4 Mi kee le mi ban-a ’unyong gba gyong ye. Mi tim-a anung le wò hā kwu lè inung ha-a
         à dang ’utyung gyo li he ’anwaa ’unyong zangg.
         5 Ungikye anwun ù yi undi linaa ashele kangg a. A kpi linaa ashele he liwu Ijuus angi
         ì yi mbee igye puu. Ufe na᷅ u᷆ teng likwu bendi abe be᷆ ko le Unazarin likorye be
         bong ha Ujeso angwu u᷆ be lè he Unazaret.
         6 A maa kaa le he-e ù ban Ushom Unim. Li hà kwu-e. [Li ma kam le li maa he ushe keè
         ha iten ityan,
         7 ukpor Ulisias angwu a ma yi ukaandi ishogya a ma be shwia kpe kung he lè ha abel
         lè ikeb kangg.
         8 Ulisias a hà ke uten le bendi-linaa bema bè be hwaa lè wo.] Wò bii he bibibi, mà
         wo-gyang wo ndà biwom abi lı᷆ kong fe-e i."
         9 Ijuus i kong fe-e, be bong le abin puu bì yi ’igyang a.
         10 Ukaandi anwuna a yor abwo de Uporl le ù ndo kong igie ima. Uporl a kung kong le:
         "Mì yi lè igor ná mi ndo maa ushe ugi he ashi agang nyin, likorye mi ngye le ’i fel
         aze gbamm ná wo kwu ná undi angwu u᷆ maa bendi ’ubong ahwun ushe.
         11 Bendi or be ba da-a le ati lihwo lè ngi afee a gbe ná mi ma gye he Ujeruselem, mí-ì
         lè fe Unim.
         12 Ijuus i ma nde-m mi fa undi ifung he Ushom Unim or, ngwu bè nde-m mi shi linaa ha
         bendi he ishom ibell angi be᷆ kwu liwu or, ngwu he ’iteng ’iyang-yang or ye.
         13 Bè yi lè ’iwom ashi bè hà ndo shi tyung le ashi be᷆ kong fe-m ’ì yi ’igyang a ye.
         14 Ashi mi da-a ’ì yi le be kong ’igyang a le, mi-i fa Unim betietyan he ’ukwo ahwu
         befe be de le ’ù yi dell-dell ye. Ukpor mi bong biwom puu abi be fee he ’ushia Iten
         Umosis lè ashia bendi abe be᷆ tye ugie ’isom Unim.
         15 Kitaa ashi befe be bong le bendi puu abe benunung or, abe bebibi or, be ba wum lè
         he lihwu, kitaa ’imen na᷅ mi bong.
         16 He atan-lengi anwun mi kaa he ’unyong ’uyang-yang hè ugim ugi ù kwu-m utaa-utaa ha
         Unim or, bendigye or.
         17 "Mi ma kwu lè ’igbe lè he Ujeruselem he aze gbamm. Mi hà tem gye há lè únde le mi
         la shang Unim, mi mbee kpell bendi begi.
         18 He ’unyong ahwu mi maa shi ’imen ashin na᷅ be nde-m he Ushom Unim, mi ma mbee lè
         ashele ’uhwo-gi le mì fel utaa-utaa nya a na Iten ityan i kong. Bendi gbamm be ma
         yi utung ha ami há ye; linaa li shi há ye.
         19 Ukpor bendi Ijuus besuso abe be maa be lè he ’ubong Eshia be ma yi há. Bè kwu lè
         ’iwom ashi bè kong fe-m, hang befe na᷅ be᷆ be naa-a he ’ushu kong a᷆shi mi shi.
         20 Gbe ná a ye, wo de abe bè yi nyin le bè kong ’ibibi ashi be ma nde le mi shi he ’unyong
         ahwu mi ma naa he ashi bikem ukoto,
         21 fem ’iwom ken ashi mi ma gaa kong há tyang. Mi gaa le: ’Má maa mi ushe ’unyin i likorye
         mi bong le bendi abe be hwō be ba wum.’ "
         22 Ufelis angwu a ngye dangg gbe lè ’ukwo Ujeso a fe likong Uporl lishi le: "Ukaandi
         angwu be᷆ ko le Ulisias u ba, mà mi tang-a ushe."
         23 A de undi ishogya angwu u᷆ kang Uporl le ù kang he, ukpor ù tyang he he-e ù kwu porr
         ’unyong ’ususo, u tyang bedim-ma bè be kong lè he, be kpell he.
         24 Ati a gbe, Ufelis a be lè ungye-ma angwu a ma yi Ijuus, be᷆ ko le Udrusila. A kong,
         be be lè Uporl. A dang ’utyung gyo Uporl ná u᷆ bun gbe lè abongale ha Ujeso Ukristi.
         25 Ukpor he ’unyong ahwu Uporl a gye ’ushu bun gbe lè ’inunung ashele lè ’uhwo akwele
         lè Liti Ushe Unim angi lı᷆ be, Ufelis a fel he ’ushell. A de-e le: "Ndo gye. Mi ndà
         ’unyong, mà mi mbee ko-a."
         26 U kong ashin, ù yii ndor lishi le Uporl u ndyebb abwo lè he. He atan-lengi anwun
         a maa ko he akikye-akikye kong ha ahe.
         27 Aze a gbe afee, Uporshus Ufestes a fel ukaandi lishi Ufelis. Ufelis a ma tyang Uporl
         he igaadye likorye a kee le u sha nyin Ijuus.

1 Ki zī ati akie ná Ukaandi Ufestes a be wu he Usesaria. A bo lè há gye he Ujeruselem.
         2 Bekaandi abe be᷆ shang Unim lè bekaandi Ijuus be be de-e gbe lè ushe ubell ha Uporl.
         Be tim Ufestes anung le,
         3 ù shi nyin ābe gbe he asomale ko Uporl be he Ujeruselem. Be kee le ù shi ashin likorye
         be kam le be la gie he ’ukwo gwa he.
         4 Ufestes a kung de be le: "Uporl ù yi he igaadye angi he Usesaria a. Ki shi le baale
         mì tem gye há.
         5 Gbe ’ì yi le a shi ’iwom ’ibibi, mà tyang bekaandi bēme᷅n bè fe utung ha ami gye
         há he Usesaria lè kong ’iwom ashi a shi."
         6 Ufestes a kwu há lè wu he ati adyong-ikie or, lihwo or, u hà bo ndo he Usesaria.
         Ashi a taa, a lè kwu he ukoto. A som ko Uporl.
         7 Uporl a be. Bendi Ijuus abe be᷆ be lè he Ujeruselem, be be naa kel-kel fe-e keb akongale
         biwom bibibi gbamm fe-e. Be ma yi lè ’iwom ashi ’ı᷆ tyung le abi be kong bì yi ’igyang
         a ye.
         8 Uporl a kung maa ushe uma le: "Mi shi ’iban fe Iten Ijuus or, ngwu mì shi fe Ushom
         Unim or, ngwu mì shi fe Usu ukaandi angwu he Urom or ye."
         9 Ufestes a ma kee le u sha nyin Ijuus. Kife na᷅ ’i shi-e a bii Uporl le: "Wo kee le
         wo gya he Ujeruselem, mî lè maa-a ushe há he abi be kong fa-a nyin a?"
         10 Uporl a de-e le: "Mi-ì yi naa he ukoto Usu ukaandi Urom he ’ipi ’ì yi le bè maa mi
         ushe a. Wo-gyang wo ngye dangg le mi shi Ijuus ’iwom ’ibibi ye.
         11 Mì bia uten, mi shi ’iwom ashi le ’ì kpè le bè gwu-m, hang mi swan lihwu ye. Gbe
         abi be kong fe-m bì yi ’igyang a ye, hà ’ì yi lè undi angwu ù hà ndo kung mi ke be
         ye. Mi kpo ushe gye he ’ipi Usu ukaandi angwu he Urom."
         12 Ufestes a shi azu ha bendi bema puu. A hà de Uporl le: "Wo kpo ushe gye he ’ipi Usu
         ukaandi angwu he Urom. Há na᷅ wo᷆ be gye."
         13 Ki zī ati, usu ususo angwu be᷆ ko le Agripa befe lè Ubanis be be le be ba kong lè
         Ufestes.
         14 Be kwu há zī ati. Ufestes a de usu gbe lè Uporl le: "Ungikye ususo ù yi hen angwu
         Ufelis a ma tyang he fe he igaadye.
         15 He ’unyong ahwu mi ma gye he Ujeruselem, bekaandi Ijuus abe be᷆ shang Unim lè abe
         he ’ubong be ma be hwaa lè mi, kong biwom gbamm fe-e. Be de-m le mì bong le bè gwu-e.
         16 Mi de be le undi Urom ù hà ndo kung undi angwu be de le a bia uten ka faale afaale
         a ndè bendi-linaa abe be kong ’imen i fe-e, u maa ushe ha abe ye.
         17 Befe puu be be. Ashi a taa, mi bo faale ’unyong abanale lè kwu he ukoto, mi som ko
         Uporl.
         18 Bendi-linaa bema be bo ’inaa kong, ukpor biwom abi be ma kong fe-e bi ma yi biwom
         bibibi abi mi gim he lityam ligi le be kong a ye.
         19 Be maa kee-kee fung fá he gba lè akpe abell lè ungikye ususo angwu be maa ko le Ujeso
         angwu a ma hwō angwu Uporl u᷆ de le ù yi uwum a.
         20 Mi ma tyāng ná mì tang ushe umen i. Mi hà kung bii Uporl le a kee le u gya he Ujeruselem
         mî lè maa he ushe há a?
         21 Uporl a kpo ushe. A de le bè ngyor lè he kwu he igaadye kpamm hè Usu ukaandi hwan
         ù tang ushe uma. Mi de le bè kang he kpamm mi gbe som le bè te lè he he ’ipi Usu ukaandi
         Urom."
         22 Agripa a de Ufestes le: "Mi-í kee le mi gyo ungikye umen i." Ufestes a kung de-e
         le: "Kuhwo mà wo gyo he."
         23 Ashi a taa, Agripa befe lè Ubanis be be ’ugwu-ugwu be he afee ukoto he ’ipi bekaandi
         ishogya lè bekaandi he ’ubong be sho. Ufestes a ma ke ikeb le bè be lè Uporl.
         24 Ufestes a kung kong le: "Usu Agripa lè men puu abe mà yi utung ha abel nyin, mà nde
         ungikye angwu Ijuus puu he i nyin or, he Ujeruselem or, be᷆ de-m biwom bibibi gbe
         lè he. Befe puu be kung gaa kong le bè gwu-e.
         25 Ukpor mi ndè ashi a shi ngwu mì de le bè gwu-e ye. Le bwo ufe-gyang a kpo ushe gye
         he ’ipi Usu ukaandi angwu he Urom, mi de le mi kong hè be bè te lè he há.
         26 Mì yi lè ’iwom kpa-kpa ashi mì fee de Usu ukaandi Urom gbe lè he ye. Mi be lè he
         le ù be naa amen he ashi le ha-a wo Usu Agripa, wò maa he ushe ha-a à de-m ashi mì
         fee.
         27 Mi gim le ’ì yi ’inunung a le mì som undi igaadye lè hwaa lè Usu ukaandi Urom faale
         afeeale biwom bibibi abi be kong fe-e ye."

1 Agripa a kung de Uporl le: "Wo fel lè libwo le wo maa ushe ugang." Uporl a yor ’ubwo
         ’uma kong lè usu, u keb akongale le:
         2 "Usu Agripa, mi ndè le mi zī ’ufe a ná mi naa he ashi agang, mi maa ushe he biwom
         bibibi puu abi Ijuus i de le mi shi.
         3 Le bwo wo ngye dangg gbe lè akpe Ijuus lè ifung ibell, mi tim-a anung le wò mbu ’uhwo
         dang ’utyung gyo mi.
         4 "Bendi Ijuus puu be ngye ná mi ma yi kung lè há he ’isun ’igi. Bé ngye le mi kwu
         he ’ubong ’ugi lè he Ujeruselem a kung lè he ukpi-ikwu.
         5 Befe-gyang be ngye le mi ma yi he likwu Iferesis angi lı᷆ ndor iten ’indee-indee
         a. Gbe ’ì yi le be bong ibong, befe-gyang or be da-a gba lè shi.
         6 Mi naa i le mà maa mi ushe, le bwo mi ndor lishi ha úkyébb angwu Unim a ma ke betietyan
         le u wum bendi lè he lihwu a.
         7 Úkyébb umen i na᷅ bendi puu he ashi atyan lihwo lè ngi afee be᷆ ndor lishi le be
         kpa nya a na be᷆ fe Unim ishu or, kusu or. Usu, Ijuus i kong abin puu fa-m, le bwo
         mi ndor lishi ha úkyébb umen i a.
         8 Ki shi ná a, men Ijuus, ma bong le Unim u wum bendi lè he lihwu ye?
         9 "Mi-i maa kong le ’ì yi kpe-kpe le mì kaa he ’ukwo ’uyang-yang le mì shi ban lizen
         Ujeso angwu Unazaret.
         10 Kife na᷅ mi maa shi he Ujeruselem. Mi ma kpe ikeb lè ha bekaandi abe be᷆ shang Unim
         lè kwu bendi gbamm abe be bong ha Ujeso fe he igaadye. He ’unyong ahwu be maa de le
         bè gwu ābe, mi bong utung ha abe.
         11 Mi maa ka ābe ’ingie he ishom puu angi be᷆ kwu liwu mbee ’unyong kpamm. Mi kaa le
         mì shi ābe bè tyang abongale ha Ujeso. Mi maa ngywa fa ābe ’indee-indee le mi maa
         gya he abong bendi or la ka ābe ’ingie."
         12 "Kimen ashin na᷅ ’i ma shi-m mi ma kpe ikeb lè ’isom lè ha bekaandi abe be᷆ shang
         Unim gye he Udamasikos le mi la kwa bendi abongale.
         13 Usu, he ’unyong ahwu mi ma nde àshì gye há he libwee ’udyan lishi na᷅ mi ma nde ’ikung-gbo
         lè he lifung-atabe ashi ’ı᷆ taa hwò libwee, ki taa kel-kel fe li, bel ha bendi abe
         li ma yi utung.
         14 Bel puu li mbu shī he itang. Mi-i gyo igie i kong ha ami he igie Ihibru le: ’Usorl,
         Usorl! Kibang a, wo᷆ ke-m ’ingie? Wo do ’uhwo-gang gba he ’ingie ashi wo ke-m ná ’igundu
         ashi ’ı᷆ ti ’ubee fe he unwaa ukwan undi angwu ù yi lè shi nà.’
         15 Mi kung bii le: ’Atyagi, wo ayang a?’ Atyagi Ujeso a kung de-m le: ’Mi Ujeso angwu
         wo᷆ ke-m ’ingie a.
         16 Bo naa ’inaa. Mi be hwaa lè wo mî waa kung-a ha-a à shi aki ke-m. Kì yi le wò de
         bendi biwom abi wo ndè lè ha ami ’unyin lè abi mi mbee be tyung-a.
         17 Mi ba som-a hwaa lè bendi abe bè yi Ijuus a ye; mi be kpan-a lè he abwo abell, befe
         lè bendi Izwell.
         18 Kì yi le wò be buu ābe àshì, wo shi ābe bè bel lè he ’ifufebb be he ’ikung-gbo, be
         bel lè he ikeb Usetan be hwaa lè Unim he-e ù tyang biban bibell ke be gbe he abongale
         ha ami, hè be bè kwu lè ’iteng he liwu bendi abe Unim a waa ndor ta-ta ke ’uhwo-ma.’
         "
         19 Uporl a gye ’ushu kong le: "Usu Agripa, mi ma bia igie angi Ujeso a ma be kong ha
         ami lè he lifung-atabe ana ye.
         20 Mi bun igie Unim de bendi puu le bè bel àtyám lè he biban, be hwaa lè Unim, be shi
         biwom abi bı᷆ tyung le be bel àtyám lè he biban. Mi kpi ’imen ashin he Udamasikos
         lè Ujeruselem, mi hà gye mbee ’ubong Ujudia puu lè abong bendi abe bè yi Ijuus a ye.
         21 Kife na᷅ ’i ma tan lè shi ngwu Ijuus i ma kwu-m he Ushom Unim le be gwa.
         22 Unim a kpell mi kung lè há kpamm be wu he liti angi ’unyin i he-m mì bun ’isom de
         bendi puu, bekaandi or, bebwani or. Kiwom ashi bendi abe be᷆ tye ugie ’isom Unim lè
         Umosis be ma de le ’i ba sha na᷅ mı᷆ kong i. Be ma de le:
         23 ’Kì yi kpe-kpe le Ujeso Ukristi, Undi-likpan, ù be kpe ’ingie hwō, u kwu ukpi-ikwu
         undi angwu u᷆ wum lè he lihwu he-e ù de Ijuus or, bendi abe bè yi Ijuus a ye or, gbe
         lè ’ikung-gbo ashi likpan ’unyong.’ "
         24 Nya a na Uporl a maa maa ushe uma, Ufestes a kong ikaa-ikaa le: "Uporl, wo fel ngyor
         lityuo. Lingye ligang li shi-a wo fel ngyor lityuo."
         25 Uporl a kung de-e le: "Ukaandi Ufestes, mi ngyor lityuo ye. Igie angi mı᷆ kong i
         ì yi ’igyang a, inyin a ye.
         26 Usu Agripa, mi kong ha awo porr likorye wo ngye gbe lè biwom bimen i. Mí ngye dangg
         le wo kwu àshì ábi puu likorye biwom bimen i bi ma shi he ’undyell a ye.
         27 Usu Agripa, wo bong àshi bendi abe be᷆ tye ugie ’isom Unim be fee a? Mi ngye le wo
         bong."
         28 Usu Agripa a kung bii Uporl le: "Wo kong le wo sha-m mi fel undi Ukristi he ’anwaa
         ’unyong aken a?"
         29 Uporl a de-e le: "Mi kong ha Unim le mà he ’anwaa ’unyong zangg or, mà lè ’igbe or,
         men lè bendi puu abe ma᷆ gyo mi i mà fel ná mì yi, fem a᷆shi le be fe-m ashishilika
         he igaadye tyang!"
         30 Usu Agripa lè Ukaandi Ufestes lè Ubanis lè abe be teng puu be bo ’inaa gbe he igye.
         31 Be hà de bende le: "Ungikye anwun a shi ’iwom ashi bè gwu-e or, ngwu bè fe-e he igaadye
         or ye."
         32 Usu Agripa a de Ufestes le: "Ungikye anwun ù kpo ushe gye he ’ipi Usu ukaandi Urom
         ye, hang wo tyang he abwo."

1 Be hà tim le bè som Uporl gye he Itali. Mi Uluk or, mi gye utung ha abe. Be kung
         Uporl lè bendi igaadye abe be teng fe Ujuliyes he ’ubwo. Ujuliyes umen i a ma yi ukaandi
         ishogya angi be᷆ ko le Liwu ishogya Agestes, Usu ukaandi Urom.
         2 Li lè ngwee he ’inong lishor ashi ’i maa ndo gbe lè he Adramitiyem lè gbe he Eshia
         gye he abong angi he ’ibam. Alistakes angwu a maa be lè he ’iteng Umasedonia ashi
         be᷆ ko le Utesalonaika a ma yi utung ha abel.
         3 Ashi a taa, li wu he Usaidon. Ujuliyes a ma yi lè inung ha Uporl, u tyang he le ù
         lè kong lè bedim-ma abe be ke-e biwom abi bi baa he.
         4 Li bo lè há ana gye ’ushu. Le bwo ’ufem ’u maa shi ndè àshì hwaa lè bel, li gbe lè
         ’inong gwaa ha ’ubong Usaipres ahwu ’ù yi he ’udyan umbwo he ’igie ashi ’ufem ’u maa
         shi kangg ye.
         5 Li lè gbe gwaa ha Usilisia lè Upamfilia be he lishi Ulisia angi be᷆ ko le Umayira.
         6 Ukaandi ishogya a ma ndè ’inong há ashi ’i maa ndè àshì be lè he Alezandria gye he
         Itali. A de le lì lè ngwee āshi.
         7 Li te tyuo-tyuo ati gbamm. Li kpe ’ingie kpamm li gbe gwaa ha Unades. Kufem ’u nem
         bong li li te ’ushu ye. Li hà fel lè gbe gwaa ha ’ubong Ukrit ahwu ’ù yi he ’udyan
         umbwo he ’igie ashi ’ufem ’u maa shi kangg ye. Li lè gbe gwaa ha Usalmoni.
         8 Li maa gba gwaa he ’ibam; lì yii kpa ’ingie kangg kpamm li gbe be wu he ’ipi be᷆
         ko le ’ibam ashi ’ı᷆ ngbebb ndor binong. Ki ma yi lè ’igbe lè he Ulasia ye.
         9 Li kwu há kpamm ’i gbe fel li lè begyong he agyele ’ushu likorye ’ifong ’i shul.
         Uporl a ke be utebb le:
         10 "Bendi begi, mi gim le kung lè nyin gye ’ushu litan lityan li ba kwa lè begyong.
         Bigbor abi bì yi hen he afee ’inong or, ’inong ’igyang or, bi ba ban; bendi be be
         hwō."
         11 Ukaandi ishogya a bong àshi ugyang ’inong befe lè undi angwu u᷆ naa ’inong be kong,
         fem utebb angwu Uporl a ma ke tyang.
         12 Kiteng ’imen ashi be᷆ ndor binong ana ’i ma ngbebb a᷆shi be᷆ kwu lè ’ifong ye. He
         atan-lengi anwun bendi gbamm he liwu libell, ki ngbebb ābe le bè kaa hè be bè ndè
         le be nya wa he Ufinis angwu ù yi he ’ubong Ukrit umen ana a? Ki ngbebb a᷆shi be᷆
         ndor ’inong há lè ’ifong likorye ’ufem ’u maa sha há kangg ye.
         13 Kanwaa ’ufem ’a keb ashele lè he ’igie umbwo. Bendi abena be maa kong le ’i ngbebb
         le bè gye ’ushu. Be shwia lè bínde᷆ abi bı᷆ shi ’inong ’ı᷆ naa fe gye he afee ’inong.
         Be bo litan. Be gbe gwaa ha ungwu ’ibam ashi he Ukrit ’ife-ife-ife.
         14 He ’anwaa ’unyong zangg ’ufem ’ukaandi ’u keb ashele lè he ugo-igye. Kufem ’umen
         i, be ko āhwu he igie Beke le northeastern.
         15 Ku shi kung ’inong. Li maa nem naa āshī gba he ’ufem mbee ye. Li tyang āshi le ’ufem
         ’ù ndo te lè shi he ’ipi ’u kee.
         16 Li gbe gwaa ha kakiti ’ubong ake ’à yi he ’udyan umbwo ake be᷆ ko le Ukorda he ’igie
         ashi ’ufem ’u maa shi kangg ye. Li kpe ’ingie shwia lè unwaa ’inong lè fe he ’inong
         ’ikaandi.
         17 Be hà bua āshī indi ikaandi kel-kel kpe lishi hè shi ’ì ngie. Kitapwell ashi be ma
         gyam tye fe ’inong lè he ’usi ’i shi ’ufem ’u maa kung ’inong gye he ’ushu. Le bwo
         be shell le ’inong ’ibell ’i ba tim fa he ’uyia gwaa ha Ulibia, be pell ’itapwell
         be he itang le ’ufem ’ù tem kung ’inong ’ikaa-ikaa ye.
         18 Kufem ’ukaandi ’u shi kpamm ashi a gbe taa. Be hà keb biwom abungale lè he afee ’inong
         wu gye he umbwo le ’inong ’ì fel fěē.
         19 Àshì a mbee fem taa, be mbee bung bigbor ’inong wu he umbwo lè ’uhwo-bell.
         20 Kufem ’ukaandi ’u shi kpamm li ndè libwee or, ngwu ikpen or ye gbe ’igbe kangg. He
         umbee-likel li wee abwo le li ndo nim.
         21 Bendi abena be zī lizi ye gbe ’igbe. Uporl a bo ’inaa de be le: "Bendi begi, hang
         ma ma dang ’utyung gyo mi nyong li ma so he Ukrit. Mà gyo mi, hang li pam biwom abi
         bi shi fe li nyin.
         22 Kanaa-anaa i mi tim amen anung le mà wee abwo ye. Undi ken or lè he liwu lityan u
         ba nim fem ’inong tyang ye.
         23 Unim angwu mì yi ha ahe ’ubwo, mi fe-e, a som udengell uma hwaa lè mi uhwuhwo lè
         ’usu.
         24 A de-m le: ’Uporl, shī shell ye. Kì yi kpe-kpe le wò be lè hwaa lè Usu ukaandi angwu
         he Urom. He ’uhwo ’ugang Unim angwu ù yi lè inung u ba kpan bendi abe bè yi utung
         ha awo he ’inong.’
         25 Bendi begi, mà wee abwo ye, likorye mi fe lityam ha Unim le ’i ba kwa nya a na udengell
         uma a be de-m.
         26 Kinong ’i ba la tim fa he ungwu ’ibam ’ubong ’ususo ahwu ’ù yi he ’udyan umbwo."
         27 He ati lihwo lè ngi ande ’ufem ’ukaandi ’u maa kung li ’inong gye ’ushu he umbwo
         ukaandi angwu be᷆ ko le Umeditereniyen. He ’ididyan ’usu bendi abe be᷆ naa ’inong
         be tyāng le li ndo fel kpee-kpee he ugo-igye.
         28 Be kung undindi tye fe ’iwom ashi ’ı᷆ ngbe᷆bb tyàng gye há he umbwo. Be ndè kung
         lè hen he likwu lè wu he liten umbwo ’i ma yi abee asi adyong-ken. He ’anwaa ’unyong
         zangg be mbee shi ’itaa ’iwom ken. Be ndè le ’i fel abee asi ande lè ngi lihwo a.
         29 Be maa shell le nyin ’inong ’i la tya fa he akor akaandi. Be kung bínde᷆ bìndè abi
         be fe bi indi ikaandi tyuu he item ’inong tyàng gye há he umbwo hè bi bì shi ’inong
         ’ì naa. Be maa fel kong ha Unim le ashi a᷆ taa akikye.
         30 Bendi besuso abe be᷆ naa ’inong be kaa hè be bè paa. Be kung unwaa ’inong tyàng he
         umbwo. Be lam li le be kung bínde᷆ a tyàng lè he ’ushu ’inong.
         31 Uporl a kung de ukaandi ishogya lè ishogya angi i teng le: "Gbe bendi aben be ngyor
         kwu hen he ’inong ye, hà ma kpan ye."
         32 Ishogya ana i kung tang indi angi ı᷆ kwu unwaa ’inong naa. Unwaa ’inong a kò gbe.
         33 Ashi a maa ndo taa, Uporl a tim ābe anung le bè zī lizi. A de be le: "Ki fel ati
         lihwo lè ngi ande ná ma kwu faale lizi azele.
         34 Mi tim amen anung le mà hā zī lizi. Kì yi kpe-kpe le mà zī lizi hè men mà hwō ye.
         Udal ugil ken or u ba nim lè ha amen lishi ye."
         35 Uporl a kong ashin puu, a kung ibred kwu he ’ubwo; u pee Unim he ashi bendi puu,
         u hà kung bun zī.
         36 Be fel lè ingie. Befe puu be zī lizi.
         37 Puu utyan há he afee ’inong li ma yi bendi asi lihwo lè asi bendi akie lè bendi lihwo
         lè be bedyong-ken.
         38 Be zī lizi puu, be hà bung bigem azi abi bi teng wu gye he afee umbwo hè ’inong ’ì
         fel fěē.
         39 Ashi a taa, bendi ’inong be ndè itang, ukpor be shob āngi ye. Be nde ’iteng ashi
         umbwo a nyii gye he ugo-igye a. Kiteng ’imen ana ’i ma yi ’uyia-uyia. Be tim le bè
         kaa hè be bè nde le be nya ta lè ’inong há a?
         40 Be kung indindi bínde᷆ abi bı᷆ shi ’inong ’ı᷆ naa tang tyàng gye he umbwo. Be pell
         indi angi be bua bikpakpaa ’inong hè be bè nong āshi ’ushu gye he ’ipi be kee. Be
         gyam ’itapwell ashi lè he ’ushu ’inong hè ’ufem ’ù nyii kung āshi gye he ’ushu. Be
         bo ndo he ugo-igye.
         41 Kinong ’i lè tim fe he ’uyia he afee umbwo. Kushu ’inong ’u lè gbe fe he ’uyia, kù
         nem fem lè há ye. Kufem ’ukaandi ’u shi; ushob umbwo a paa item ’inong.
         42 Ishogya i shi ugim le ì gwu igaadye teng i kwob umbwo gya he ugo-igye, i paa nim.
         43 Ukaandi ishogya a swan likorye a kee le u gwa Uporl ye. A de bendi abe be᷆ kwob umbwo
         mbeè le befe hwan bè geb tye he umbwo ’ushu hè be bè kwob umbwo gye he ugo-igye,
         44 hè abe be teng bè kwu abwo he bigie bikpakpaa pwom ābe lè he item. Nyin ’itaa i na᷅
         bel puu li gbe tang he ugo-igye.

1 Li tang he ugo-igye, li bii gyo le be ko ’ubong ’umen ahwu ’ù yi he ’udyan umbwo
         ana le Umalta.
         2 Bendi ’ubong ’umen ana be ma yi lè inung ha abel kangg. Umbwo a maa ndo ndor; ligwu
         lì yii sha. Be hwee ’inde ndor li bel puu le lì gwee.
         3 Uporl a tor ìkwán fong he ’ubwo be fe he ’inde. Kinde ’i shī ùshiı᷅ angwu a ma yi
         há he ikwan, a fem be ngmam Uporl he ’ubwo ngyor tyuu há.
         4 Bendi abe há he ’ubong ’umen ana be nde ùshiı᷅ ù yi tyuú he he ’ubwo. Be de bendi
         le: "Kì shi na ana ungikye anwun ù yi undi-ihwu a. Mà na a hwaa᷆ lè he umbwo ukaandi
         or, u hwa᷆ he ’ibibi ashi a shi."
         5 Uporl a mbi ùshiı᷅ tyàng he ’inde. Ùshiı᷅ a shi-e ’iwom ye.
         6 Be baa lishi ná ’ubwo ’uma ’u᷆ mbwee kaa; be baa ná u᷆ mbu hwō kaa. Be baa lishi
         gbe ’igbe hè be bè ndè ná ’iwom ashi ’i wa shi ngye ye, kı᷆ shi-e. Be nde ye, be gie
         ugim ubell. Be fel da le ù yi unim a.
         7 Itang ungikye angwu be᷆ ko le Upubliyes i ma yi há kpee-kpee. Ungikye umen i a ma
         yi usu ’ubong ’umen ana a. A kpe li gye lè bel ha ahe ushaale lè shi li ngbebb-ngbebb.
         Li kwu há ati akie.
         8 Ātyām Upubliyes umen i a ma yi gogo ye. Inyiahwo i maa shá he; kutaa ’u taa he. Uporl
         a gye ha ahe ’ipo lè kong ha Unim ke-e; u pwom he abwo, a mbee.
         9 He ’unyong ahwu ashin ’i shi, bendi-angmam gbamm be be há, be mbee.
         10 Be ke li beke gbamm. He ’unyong ahwu li maa ndo gye, be fe li biwom gbamm he ’inong
         abi bì lè kpell li he litan.
         11 Afell akie a gbe, li ngwee ’inong ashi ’i ma yi há lè ’ifong. Kinong ’imen ana ’i
         maa ba lè he Alezandria a. Be ko āshi le Ìnīm angi ì yi bégbé.
         12 Li gbe lè he ’ubong Umalta lè wu he Usirakuz. Li kwu há ati akie.
         13 Li ngwee ’inong lè há gye he Uregyem. Ashi a taa, kufem ’u keb ashele lè he ’igie
         umbwo. He liti angi lefee li wu he Uputiyoli. Li shul lè he ’inong.
         14 Li ndè bendi abongale besuso há. Be ngie fe li le lì kwu ha abe há ati adyong-ifee.
         Li hà gbe ndo he Urom ha abee.
         15 Bendi abongale abe há he Urom be gyo le li fel he ’ukwo. Be be kwu he ’ate ake he
         Apiyes lè lishi angi be᷆ ko le Ìshōm begaandi ikie, nyong li. Uporl a nde be; a pee
         Unim; u fel lè ingie.
         16 Li lè wu he Urom. Ukaandi ishogya a ke Uporl ikeb le befe lè undi ishogya angwu u᷆
         kang he bè kwu he ushom angwu ù yi ta-ta.
         17 Ati a gbe akie, Uporl a ko bekaandi Ijuus abe be ndē he Urom be he ’iteng ken. Be
         be puu. A de be le: "Bebuye, mà na mi shi ’iwom ban bendi betyan or, ngwu itetel angi
         li kpe lè ha betietyan ye or, be kwu-m fe he igaadye he Ujeruselem. Be kung mi ke
         bendi Urom.
         18 Bendi Urom be bii mi bibibi. Be maa la tyang mi abwo, likorye be ndè ’iwom ashi mi
         shi ngwu bè gwu-m ye.
         19 Ijuus i swan ashin. He atan-lengi anwun, ki ma yi-m kpe-kpe le mì kpo ushe gye he
         ’ipi Usu ukaandi angwu he Urom, mà na mi ma yi lè ’iwom ashi mì kong fe bendi begi
         ye or.
         20 Atan-lengi angwu mi ko amen mî kong ha amen ù yi le be fe-m ashishilika anyin, likorye
         mi bong ha undi angwu bel, bendi Izwell, li ndor lishi nyong he a."
         21 Be hà de-e le: "Li wa kpē ’ushia ahwu Ijuus i fee lè he Ujudia gbe lè wo ngye ye.
         Bendi betyan or be wa be lè há, be kong ’ibibi gbe lè wo ngye ye.
         22 Li kee le li ngya àshi wo-o gim gbe lè ’imen i. Lí ngye le bendi be kong ban likwu
         bendi bemen abe wò yi he liwu libell i mbee bipi puu."
         23 Befe lè Uporl be kung liti ndor. Bendi abe be ma be he ’ipi Uporl a ma yi nya he
         liti limen ana be fel go hwò a᷆be lè he ukpi-ikwu. A bun ’isom ’ima ashi gbe lè Kusu
         Unim de be, kung leèti gyebb likwulukwu. A maa kaa he-e ù shi ābe bè bong ha Ujeso
         gbe he aboale lè he ashia Iten Umosis lè ashia bendi abe be᷆ tye ugie ’isom Unim.
         24 Besuso be bong gbe he ashi a kong, ukpor besuso be bong ye.
         25 Be gbe lè há lè ifung ha bende. Ashi ’i shi ābe be gbe lè há lè ifung ’ì yi le Uporl
         a de le: "Ukatia Kunyong Unim a ma kong ’igyang a, he ’unyong ahwu a ma kong ha betiemen
         gbe ha Azaya, undi angwu u᷆ tye ugie ’isom Unim.
         26 A ma de le: ’Lè de bendi bemen i le Unim a de le, "Ma ba gyo agyoale ufe-ufe-ufe,
         ukpor ’i nung amen ye; ma nde andele ufe-ufe-ufe, ukpor ma shob ye."
         27 Unim a de ashin, likorye be teb àtyám, be kpo ’utyung, be shi àshì kpi-kpi. Gbe ’ì
         yi ná a ye, kiwom ’i nung ābe, be gyo, be nde shob, mà be bel hwaa lè mi Unim, mà
         mi kpan ābe.’ "
         28 Uporl a mbee de be le: "Mi kee le mà ngye le Unim a som ’isom ’ima ashi gbe lè likpan
         ’unyong hwaa lè bendi abe bè yi Ijuus a ye. Be ba dang ’utyung gyo āshi." [
         29 Uporl a kong ashin puu, Ijuus i gbe lè há, ì yi fa ifung ha bende kangg.]
         30 Uporl a kwu aze afee he ushom angwu a ma kpē. A gor kpē bendi puu abe be maa be le
         be ba kong lè he.
         31 A maa bun ’isom ’inunung gba lè Kusu Unim, u hwua bendi gbe lè Atyetyan Ujeso Ukristi.
         A maa kong porr faale ’ushell.RomansRomansRomansRomansRomans

1 Mi Uporl, angwu mì yi uboyi Ujeso Ukristi, na᷅ mı᷆ fee ’ushia ahwun. Unim a waa kung
         mi le mì kwu unwaa-isom uma, u som mi le mì lè bun ’isom ’inunung Unim.
         2 Kisom ’inunung ’imen i na᷅ leěti Unim a ma ke úkyébb gbe ha bendi abe be᷆ tye ugie
         ’isom ’ima, befe be fee āshi he ’ushia Unim.
         3 Kisom ’inunung ’imen i ’ì yi gbe lè Atyetyan Ujeso Ukristi angwu ù yi Unwaa-ma á.
         Ná undigye, a be ūbū lè he ’ikwu-lihwan Udebid á.
         4 Ná Unim, kife na᷅ a wum lè he lihwu gbe he ikeb Ukatia Kunyong Unim. Ashina ’i tyung
         gboo le ù yi Unwaa Unim a.
         5 Gbe ha ahe, Unim a tyung inung ima ha ami, u waa mi le mì kwu unwaa-isom uma le he
         lizen lima mî be lè bendi lè he abong puu be be bong ha ahe, be ke-e ife.
         6 Men or titi mà yi he liwu bendi abe Unim a ko le bè kwu bendi Ujeso Ukristi.
         7 Mi fee ’ushia ahwun hwaa lè men puu he Urom abe ’i nyin Unim lè men, abe a waa kung
         le mà kwu bendi bema. Unim Atyetyan lè Atyetyan Ujeso Ukristi bè hā ke men ’ukwun,
         be shi ’ì kwun amen he atyam kpatiaa.
         8 He lizen Ujeso Ukristi, mi pee Unim ugi he ’uhwo ’umen, likorye bendi mbee igye puu
         be gyo ná ma bong ha Ujeso Ukristi.
         9 Unim angwu mı᷆ shi-e aki lityam ken he abunale ’isom ’inunung gbe lè Unwaa-ma, a
         naa mi ushada le mi kong ha ahe mbee ’unyong ka amen.
         10 Mbee ’unyong puu mi kong ha Unim, mi bii he le gbe ’i ngbebb he, ù ma buu mi ’ukwo
         mî be ha amen há.
         11 Mì yi lè ’igyor kangg le hang mi nde men, hè abele ugi há ù be lè ’ukwun lè ha Ukatia
         Kunyong Unim ke men, ’u shi amen ma naa genn fe Unim.
         12 Àshi mı᷆ kong ana ’i ze le, mi kee le bel lè men lì kpell bende, ugi abongale u fa
         amen ingie, umen u fe-m mi ingie.
         13 Bebuye, mi kee amen le mà ngye le, kpamm be wu ’unyin i, mi kaa le mî be ha amen
         há, mi nda ’unyong ye. Mi kee le mi ba há, mi shi aki angi a᷆ kwu lè lifem linunung
         he liwu līme᷅n ná mi shi he abong angi a teng.
         14 Kì yi kpe-kpe le mì bun ’isom ’inunung de bendi puu. Kì yi le mì bun āshi de bendi
         abe be buu àshì, lè abe bè so àshì kpi-kpi, mì bun de abe be ngye ’ushia, lè abe be
         ngye ’ushia ye.
         15 He ashin, mì yi lè ’igyor kangg le mi bun ’isom ’inunung da amen abe he Urom or titi.
         16 Ishwia i sha-m he abunale ’isom ’inunung ashin ye. Gbe he ’isom ’inunung ’imen i
         na᷅ Unim u᷆ kpan bendi puu abe be bong ha ahe. Be bun āshi de Ijuus, saa be hà bun
         de abe bè yi Ijuus a ye.
         17 Kisom ’inunung ’imen i ’i tyung ná ’anaa-anaa i Unim u᷆ shi bendi be᷆ fel benunung
         he ashi ama kee-kee gbe he abongale ufe-ufe, gbe he ’isuso pel ha abongale ye. Kì
         yi nya a na be fee he ’ushia Unim a le: "Undi angwu Unim a shi-e a fel ununung he
         ashi ama likorye a bong ha ahe na᷅ u᷆ kwu lè likpan ligyang angyell."
         18 Unim u tyung le ù yi lè ingywo ha biban lè bibibi abi bendi be᷆ shi, likorye ’ibibi
         ’ibell ’i shī ndyell ’igyang.
         19 Unim a ke be ’ingie, likorye be shi ’iban mà na be ngye gbe lè Unim or, likorye Unim
         ugyang a tyung ābe abin.
         20 Kung lè há ’unyong ahwu Unim a shi igye anyin puu, biwom abi a shi bi tyung bendi
         gboo ’itaa Unim ù yi, mà na be᷆ nde-e lè atong-shi ye or. Bi tyung gboo le ikeb ima
         ì yi ’itaa ken ngyor igye, bi tyung le ù yi Unim ugyang angwell a. He atan-lengi anwun,
         bendi-biban abena bè yi lè ashi be᷆ kwu ’ubwo hwaa ingywo Unim ye.
         21 Mà na be ngye gbe lè Unim or, be ke-e ife angi i keè ha ahe or, ngwu bè pee he or
         ye. Igim ibell i fel ’idideng, be fel he ’ifufebb, ashi ’ì yi kpa-kpa ’ì tem nung
         ābe ye.
         22 Be kong le bè yi dangg, ukpor bè yi bikwo a.
         23 Àshi le bè fe Unim angwu a dyam, u᷆ hwō ye, be tem fel fa litelakpa angi be tān ná
         bendigye abe be᷆ hwō, lè linyun, lè inyia, lè bishishi biwom puu abi bı᷆ su lifung
         he itang a.
         24 He ashina Unim a tyang ābe abwo le bè ndo shi bibibi abi be kee, be mbee shi biwom
         ishwia ha bende.
         25 Be swan ’igyang ashi gbe lè Unim, be fel tàn he akwo iman. Be fa biwom abi Unim a
         shi a, fem Unim ugyang angwu a shi biwom puu tyang. Ki shi le Unim a kpè le bè pee
         he ngyor igye kpamm. Kì ngyor ná Unim a kong.
         26 He atan-lengi anwuna Unim a tyang ābe abwo le bè ndo shi biwom ishwia abi bì yi bigyor
         bibell. Bengingye bebell or be tyang bengikye tem fel gbà ipel ha bende ashi ’i tel
         Unim kangg.
         27 Bengikye or titi, be tyang andēle ipel ha bengingye tem fel nda᷆ ipel ha bende. Biwom
         abi be᷆ shi bì yi ishwia-ishwia. Be ba lè ushe Unim angwu a keè nya swa ’uhwo-bell
         he lishi.
         28 Bwo be fe ukaa swan le be ka Unim ife ye, Unim a tyang ābe abwo le bè ndo pwom igim
         ibibi ibell he biwom ashele abi bì yi le undi ù shi ye.
         29 Àtyám abell à yi sho lè biban lè bibibi, be ndor lishi biwom bendi, be sha ’ibibi
         ha bende, be ban lityam fe ’iwom undi, be gwu bendi, be shwan ’ushwan, be ndo ’undo,
         be lam bendi, be bell bendi ’ibibi, be kèm bende,
         30 be kong bia bendi, be shi bendi-linaa Unim, be kaa lishi, be dim idim, be pwom ungwu,
         mbee ’unyong puu be gim ’ukwo ’ufufe ahwu bè shi ’iban, be fa betyabell or, ngwu bendabell
         or ye.
         31 Bè tem ngya atyetye ’inunung lè ’ibibi ye, be ndor íkyébb ibell ye, bè yi lè inung
         or, ngwu beshi or, ha bendi ye.
         32 Mà na be ngye le Unim a de le bendi abe be᷆ shi bitaa biwom abina be ba lè lihwu
         ka ’uhwo-bell or, bè so-i gya ’ushu sha ābi. Ashina ’ife-ife a ye, nyong bendi be᷆
         shi biwom abin, befe be bong le be shi ’i ngbebb.

1 Udim-gi, wo angwu wo᷆ de le bendi abe be teng be sha ’i ngbebb ye, ndè le wo ngye
         le wo-gyang or wò yi lè ashi wo᷆ kwu ’ubwo hwaa ingywo Unim ye? Nyong wo᷆ de le undi-iso
         a shi ’i ngbebb ye, hà wo de le wo-gyang na᷅ wo shi ’i ngbebb ye, likorye wo-gyang
         wo sha bimen abi befe be᷆ shi ana.
         2 Li ngye le nyong Unim u᷆ maa ushe tang libi ke bendi abe be᷆ shi bitaa biwom bimen
         ana, ushe uma ù yi kpa-kpa.
         3 Wo da le bendi abe be᷆ shi biwom abi ’itaa ana be shi ’i ngbebb ye, ukpor wo-o sha
         biwom bimen ana. Wo-o gim le wo ba hwaa ushe Unim bee?
         4 Pisoye wo gim le, le bwo Unim a ngbebb inung kangg, u shi lè lityam angibale, ù tem
         ba maa-a ushe ye. Ndè le wo ngye le atan-lengi angwu Unim ù yi lè inung lè beshi ha
         awo ù yi le he-e ù ka-a ’ukwo ha-a à gie᷆ lè he akwo agang?
         5 Ukpor wo kaa lishi, wo swan le wo gie᷆ lè he akwo agang ye, wo shì ’ingie ’igang
         ’i fel ba dyam kangg. Wo ba kpa ’ingie ’igang ana nyá Liti angi Unim u᷆ be tyung ingywo
         ima gboo, u maa bendi puu ushe dell-dell.
         6 Nya Liti limen ana Unim u ba ka undi uyang-yang ’uke keè ha ashi angwu há a shi.
         7 Bendi abe be᷆ gye ’ushu shi ’inunung, be kung àshì abell ndor he ifem lè ife lè likpan
         angi lı᷆ ngyor igye, Unim u ba ka ābe likpan angi lı᷆ ngyor igye kpamm.
         8 Bendi besuso be gim ’uhwo-bell ’ufe-ufe a, be kpē ’igyang ye, be shi bibibi he akwo
         ayang-yang. Befe na᷅ Unim, he ingywo ima, u ba ka ābe ’ingie ’i gba itie.
         9 Bendi puu abe be shi ’iban, be ba kpa ’ingie ’i dyam kangg, mà bè kwu Ijuus or, mà
         bè kwu Ijuus a ye or.
         10 Ukpor Unim u ba dyam bendi puu abe be shi ’inunung, u fem ābe, u shi ābe be kwu he
         ikwun, mà bè yi Ijuus or, mà bè yi Ijuus a ye or.
         11 Bendi puu bè yi Unim ’itaa ken.
         12 Bendi abe bè yi Ijuus a ye, be ngye Iten Umosis ye; mà na or, gbe be shi ’iban, be
         nim likpan ’ūnyōng libell faale ushe amaale gbe he Iten imen ana. Bendi Ijuus abe
         be ngye Iten imen ana or titi, gbe be shi ’iban, Unim u maa ushe ka ābe libi, likorye
         be ngye Iten imen ana ukpor be ndor āngi ye.
         13 Unim u kpā undi le ù yi ununung le bwo a gyo Iten imen ana a ye, u fel ununung he
         ashi Unim le bwo a ndor āngi a.
         14 Nyong bendi abe bè yi Ijuus a ye, abe be ngye Iten imen ana ye, be᷆ shi nya a na
         Iten imen ana i kong, be tyung le be ngye he atyam abell ashi ’ì yi kpa-kpa le bè
         shi, mà na be ngye Iten imen ana ye or.
         15 Abi be᷆ shi bi tyung le Iten imen ana ì yi he atyam abell. Igim ibell i tyung ābe
         ashi ’i ngbebb lè ashi ’i ban. I da ābe nyong be᷆ shi a᷆shi ’i ngbebb lè nyong be
         shi a᷆shi ’i ban.
         16 Kitaa ana na᷅ Unim u᷆ be maa bendi ushe gbe ha Ujeso Ukristi nya Liti limen angi
         u᷆ be maa bendi ushe he biwom ’undyell abi be᷆ shi. U ba sha ashin nya a na mi bun
         de men he ’isom ’inunung ashi mı᷆ bun.
         17 Kì yi lè bendi há liwu līme᷅n abe be de le, befe bè yi Ijuus a. Wo ’itaa undi ’imen
         ana, wo da le ’i kwun-a awo he ’uhwo, likorye wo ngye Iten imen ana, wo pwom ungwu
         le wo-ò yi undi Unim a.
         18 Wo ngye ashi Unim a kee le wò shi, bwo be hwua-a Iten imen ana; wo fel ngye ashi
         ’i ngbebb, wo ngye ashi ’i ngbebb ye.
         19 Wo gim ha awo lityam le wo kpè angwu wo tyung uhwua-ashi ’ukwo, wo kwu ’ikung-gbo
         ke abe bè yi he ’ifufebb;
         20 wo gim le wo kpè angwu wo tebb àbe bè yi kpel-ye, wo hwua àbe be wa ngye ’iwom ye.
         Wo gim le Iten imen ana i ka-a lingye, i fem ’igyang tyung-a.
         21 Ki ngbebb! Bwo wo na᷅ wo᷆ hwua àbe be teng, kibang a, wo᷆ hwua ’uhwo-gang ufe ye?
         Wo-o bun da bendi le, bè zì ’azi ye. Hà wo ufe? Wo zà a?
         22 Wo da bendi le bè kee ungye undi ye. Hà wo ufe? Wo kee ungye undi a? Wo da bendi
         le bè shi ikem ye. Wo zì kung biwom lè he ishom ikem a?
         23 Wo pwom ungwu le wo ngye Iten imen ana. Kibang a, wo᷆ be lè ibia ke lizen Unim gbe
         he abanale Iten imen ana a?
         24 Kì yi nya a na be fee he ’ushia Unim a le: "Bendi abe bè yi Ijuus a ye be kong bia
         lizen Unim gba he likpe līme᷅n Ijuus."
         25 Lìte᷆n lì yi ’itaa ashi ’ı᷆ tyung le men Ijuus mà yi bendi Unim a, gbe ma ndor Iten
         imen ana; ukpor gbe ma ban āngi, hà lìte᷆n līme᷅n lì yi ’idideng. Mà ndo tyang atenale
         ’ugbe ken.
         26 Gbe undi a ten ye, ukpor u᷆ ndor Iten imen ana, Unim u kpa he le ù yi undi uma nya
         a na abe be ten a.
         27 Kitaa ana na᷅ bendi abe be᷆ ndor Iten imen ana, mà na be ten ye or, be tyung gboo
         le men abe ma ngye Iten ma zī libi. Men ma ngye Iten imen angi be fee fe he ’ushia,
         ma mbee ten, ukpor ma ndor Iten imen ana ye.
         28 Mà undi ù ten or, ashina ’i shi-e a fel undi Ijuus ugyang angwell a ye. Lìte᷆n ligyang
         angyell lì yi ’iwom ashi be᷆ ndè lè atong-shi a ye.
         29 Undi Ijuus ugyang angwell ù yi undi angwu Unim a gié he lìtyám gbe ha Ukatia Kunyong
         uma a, gbe he Iten a ye. Undi angwu ’itaa ana, Unim na᷅ u pee he, undigye a ye.

1 Nyong ’ì yi nyin, kibang ’ì hà yi lifem le undi ù kwu Ijuus? Kibang ’ì hà yi lifem
         le undi ù ten?
         2 Kì yi lè lifem he akwo gbamm. Ukpi-ikwu, bendi Ijuus na᷅ Unim a ma kpi ’ikwu kung
         igie ima fe be he ’ubwo.
         3 Bwo bendi Ijuus besuso be shi a᷆shi Unim a kong ye, kutyung akwomale ’ubell ’ú nya
         shi Unim le ù tem shi a᷆shi a kong le u sha ye a?
         4 Dia! Mà bendi puu he igye anyin bè swan le be fa Unim ye or, mbee ’unyong puu Unim
         ufe u sha a᷆shi a kong. Kì yi nya a na be fee he ’ushia Unim a le: "Wo Unim, kunyong
         ’uyang-yang wo kong igie, ki nung nwongg le igie igang ì yi ’igyang. Nyong be kaa-a
         ndè, mbee ’unyong puu wo hwà."
         5 Ukpor pisoye bendi besuso be da le ’ibibi ashi lı᷆ shi ’i sha bendi be ndà ’inunung
         Unim, hà ashina ’i ze le ana a? Ki ze le Unim u sha ’ibibi a, nyong u᷆ ke li ’ingie
         he biban bityan a?
         6 Dia! Abi bendi be᷆ tan kong ana. Gbe Unim ù yi ununung ye, u ba tang bendigye ushe
         ná a?
         7 Pisoye undi-iso u da le uman uma u sha bendi be nda ’igyang Unim gboo, be pee Unim.
         He ashina, kibang a, Unim u᷆ tang libi ke-e le ù yi undi-iban a?
         8 Bitaa bendi abena be da le: "Bwo ’ì yi ’itaa ana a, mà lì gye ’ushu shi ’ibibi le
         hè bendi bè ndè ’inunung Unim." Bendi besuso be fel bà iman or le bel na᷅ li kong
         ashina. Unim u ka ābe ’ingie ashi ’i keè nya dell-dell.
         9 Fe, bel Ijuus ife lì yi he libwo linunung hwò bendi abe be teng a? Kpaa ye! Mi bè
         kong mà le, bendi puu, mà Ijuus or, mà bendi abe be teng or, befe puu bè yi ’itaa
         ken, puu ubell bè yi he abwo ’iban.
         10 Kì yi nya a na be fee he ’ushia Unim a le: "Kì yi lè undi ken or angwu ù yi ununung
         he ashi Unim ye.
         11 Kì yi lè undi angwu ’igyang ’i nung he ye. Kì yi lè undi angwu u᷆ pwom ’ukwo Unim
         ye.
         12 Undi uyang-yang a swan ’ukwo Unim. Befe a puu be fel ’idideng. Undi ken-ken or a
         teng angwu u᷆ shi ’inunung ye.
         13 Igie ibell i ban ná likwun ungwu hwuo. Be lam bendi lè iman angi i sho he ingwu ibell
         gbamm. Igie ibell i do nya a na bezu ūshiı᷅ a.
         14 Ingwu ibell i sho lè àtyé, i sho lè igie ibibi.
         15 Be buù he abee mbee bipi hà do bendi, be gwu bendi.
         16 He ’iteng ’iyang-yang be᷆ gye, be tan lè ’utor lè linim ka bendi.
         17 Be ngye ná be᷆ kwu ikwun-ikwun ye gbangg.
         18 Be shell Unim or ye."
         19 Li ngye le Iten angi Unim a ma ke, ì yi ke bendi abe a ke be ángi a. He ashina ’ì
         yi lè ’iwom ashi undi u᷆ kwu ’ubwo hwaa ye; undi uyang-yang u ba naa maa ushe he ’ushu
         Unim.
         20 Kì yi lè undi angwu a ndor Iten he-e ù kwu ununung he ashi Unim ye. Àshi Iten ife
         i shi ’ì yi le i tyung undi ’iban ’ima a.
         21 Ukpor ’anaa-anaa i Unim a tyung gboo ’ukwo ahwu u᷆ shi bendi be᷆ fel benunung he
         ashi ama. Kukwo ahwun ’u gbe kpee Iten Umosis ye, mà na Iten imen ana lè bendi abe
         be᷆ tye ugie ’isom Unim be ma kong gbe lè hwu or.
         22 Unim u sha bendi be fel benunung he ashi ama gba he abongale ubell ha Ujeso Ukristi
         a. U sha ashin ka bendi puu abe be bong, mà bè yi Ijuus or, mà bè yi Ijuus a ye or,
         kì yi lè atyetye ye.
         23 Bendi puu be shi ’iban, be gyan ìfém Unim.
         24 Ukpor gbe he inung Unim lè beshi bema, u shà bendi be tem fel benunung gba ha Ujeso
         Ukristi angwu a pong li ’uke.
         25 Unim a kung he ke le bè shang, le gbe he anung ama Unim ù tyang biban bityan ke li,
         bel abe li bong ha ahe. Unim a shi ashin he-e ù tyung ’inunung ’ima a. Leěti a maa
         ngib lityam nda biban bendi gba àshì wa.
         26 Ukpor ’anaa-anaa i a shi ’ukwo ahwu u᷆ tyang biban ke bendi, u tyung le ù yi ununung,
         u mbee tyung le u sha undi uyang-yang angwu a bong ha Ujeso u kwa ununung.
         27 He ashina, kì nya yi lè ’iwom ashi bel lì kung pwom ungwu a? Kpaa ye! Kì yi le bwo
         li ndor Iten imen ana na᷅ lì yi benunung i ye, kì yi le bwo li bong ha Ujeso Ukristi
         a.
         28 Ki nung nwongg le undi u fel ununung he ashi Unim, gbe a bong ha Ujeso Ukristi a,
         ki gbe kpee Iten Umosis ye gbangg.
         29 Unim ù yi ke Ijuus ife-ife â? Ù yi ke bendi abe be teng befe ye a? Ù yi ke bendi
         puu,
         30 bwo Unim ù kee-kee yi a ken a. U kpa bendi Ijuus abe be ten le bè yi benunung, gbe
         be bong ha Ujeso Ukristi a. Kitaa a ken, u᷆ kpe bendi abe be ten ye le bè yi benunung,
         gbe be bong ha Ujeso Ukristi.
         31 Bwo ’ì yi le undi u fel ununung he ashi Unim gba he abongale a, ashin ’i ze le Iten
         ife i mbee â? Dia, li tyung bendi ashi ’ì yi ’ikwu Iten a.

1 Hà Ebraham angwu ù yi atietyan, bel Ijuus ufe? Unim a ma kpe-e le ù yi ununung le
         bwo a shi aki â?
         2 Kì be kwu le Unim ù kpē Ebraham le ù yi ununung he áshi a shi a, hang ù yi lè ashi
         u᷆ pwom ungwu gbe lè shi. Ukpor ù yi lè ashi u᷆ pwom ungwu gbe lè shi he ashi Unim
         ye.
         3 Be fee he ’ushia Unim le: "Ebraham a ma fe lityam ha Unim, he ashina Unim a kpe-e
         ná undi ununung he ashi ama."
         4 Nyong undi u᷆ shi aki, be ka he únde he aki angi a shi. Ashina ’ì yi ’uke a ye, ki
         yi he ’ingie ’ima a.
         5 Gbe undi u᷆ fe lityam he aki angi ufe-gyang a shi a ye, ukpor u᷆ fe lityam ha Unim
         angwu u᷆ shi bendi-iban be᷆ fel benunung a, Unim u kpa undi umen ana le ù yi ununung
         gbe he abongale uma.
         6 Udebid or a kong ’itaa a ken, nyong a kong gbe lè igor angi ì yi ke undi angwu Unim
         a kpe-e ná undi ununung he ashi ama fem aki ama tyang.
         7 A de le: "Igor ì yi ke bendi abe Unim a tyang biban bibell ke be, u mbee lè bibibi
         bibell.
         8 Igor ì yi ke undi uyang-yang angwu biban bima, Unim u᷆ tem well ābi ye."
         9 Bendi abe be ten befe-befe na᷅ igor imen i ì yi ke be a, hà ì yi ke abe be ten ye
         or titi? Li bè kong mà le Unim a ma kpē Ebraham le ù yi ununung gbe he abongale uma
         a.
         10 He ’unyong ahwu a ma kpe Ebraham le ù yi undi ununung ana, a ma ten mà a? Dia, nya
         he ’unyong ’umen ana a ma wa ten ye.
         11 He ’unyong ahwu a ma so ’ididim, a ma bong ha Unim; he ashina Unim a ma kpe-e le
         ù yi ununung. Unim a hà kung de-e le ù ten hè ’ì kwu ’itaa le Unim a kpe-e le ù yi
         ununung. Kitaa ana na᷅ Ebraham a fel ātyām bendi puu abe be bong ha Unim, Unim u kpe
         be le bè yi benunung, mà na be ten ye or.
         12 U mbee shi ātyām bendi abe be ten, gbe be bong ha Unim ná Ebraham a ma bong kung
         lè há ’unyong ahwu a ma so ’ididim.
         13 Leěti Unim a ma ke Ebraham lè igia ima úkyébb le u ba kung igye anyin fa abe he ’ubwo.
         Unim a ma ke be úkyébb anwun le bwo be ndor Iten Umosis a ye, a ma ke be ahe le bwo
         Ebraham a bong ha ufe Unim a, he ashina Unim a kpe-e ná undi ununung he ashi ama.
         14 Kì be kwu le abe be᷆ ndor Iten Umosis na᷅ be᷆ kpe abi Unim a kyebb, hang ashin ’i
         ze le abongale ù yi ’idideng, úkyébb Unim u shi lè lifem ye.
         15 Gbe undi a ngye Iten Umosis, hà ban āngi, u kpa ’ingie. Ukpor he ’ipi iten ì yi ye,
         bendi be ban iten ye.
         16 He ashina, gbe he abongale na᷅ undi u᷆ kpe úkyébb Unim hè ’ì tyung gboo le ’ì kee-kee
         yi he inung Unim na᷅ a ke li úkyébb uma. U sha úkyébb anwun ka igia Ebraham puu ’uke,
         u kee-kee ka igia a᷆ngi i ndor Iten Umosis a ye, u ka a᷆ngi i bong ha ufe Unim ná
         Ebraham a ma bong. Ebraham ù yi atyetyan, bel puu abe li bong ha Unim.
         17 Kì yi nya a na be fee he ’ushia Unim a le Unim a de Ebraham le: "Mi sha-a wo fel
         ātyām abong gbamm." Ebraham a kpē úkyébb anwun nya he ashi Unim ugyang a, Unim angwu
         ufe a bong ha ahe. Unim umen i na᷅ u᷆ wum akwom, u ko bendi abe be wa hwan ābe ye
         or le bè kwu bendi bema, u kung ābe fel ná be hwan ābe mà á nà.
         18 Ebraham a ma gye ’ushu fe lityam ha Unim, mà na àshī Unim a kyebb he ’i maa ndo gba
         ishu or. He ashin Ebraham a ma fel ātyām abong gbamm nya a na Unim a de-e. Be fee
         he ’ushia Unim le Unim a de Ebraham le: "Igia igang i ba go ’ugii kangg ná ikpen he
         ’usi."
         19 Nya he ’unyong ’umen ana Ebraham a maa ndo fel aze asi adyong, a ma ndè ’uhwo-ma
         a fel ná likwom nà, u ngye le ungye-ma a gbe ìshù lihwan. Mà na or, a ma gye ’ushu
         fe lityam ha Unim.
         20 A ma fel igim ifee gbe lè úkyébb Unim ana ye. A ma tem fel pee Unim a. He ashina
         a ma fel fe lityam ha Unim fel gbe gyong.
         21 A ngye dangg le Unim ù yi lè ikeb le u sha nya a na a ke úkyébb.
         22 Gbe he abongale uma na᷅ Unim a ma kpe-e le ù yi ununung.
         23 Ukpor Ebraham ufe-ufe na᷅ Unim a kpe-e le ù yi ununung ye,
         24 a kpe li bel puu titi ná. U kpa li le lì yi benunung, gbe li bong ha ufe Unim angwu
         a wum Atyetyan Ujeso lè he lihwu.
         25 Ujeso umen i na᷅ leěti be ma gwu-e he ’uhwo biban bityan, ukpor Unim a wum he lè
         he lihwu le he-e ù shi li lì fel benunung he ashi ama.

1 Le bwo ’ì yi le Unim a kpe li le li fel benunung gbe he abongale utyan, li fel ikwun
         ha Unim gbe ha Atyetyan Ujeso Ukristi.
         2 Ujeso Ukristi na᷅ a buu li ’ukwo le lì ngye inung Unim gbe he abongale utyan ha ahe.
         U tyung inung Unim ha abel, bel li yal gor, likorye li ndor lishi le li ba kwa ipel
         ha Unim he ifem ima.
         3 Li yal gor he bingie or titi, likorye li ngye le ’ingie ’i sha li li naa genn,
         4 anaale genn u shi li li kaa kpè, akaale kpè u shi li li kwu lè lishi andorale ha
         Unim le u sha ná a kyebb.
         5 Gbe lì yi lè lishi andorale ’itaa ana, lishi andorale lityan li kwa ’idideng ye,
         likorye Unim a ke li Ukatia Kunyong uma angwu u᷆ shi li lı᷆ kwu lè benyin Unim he
         atyam atyan kangg.
         6 He ’unyong ahwu li ma yi lè ukpell ke ’uhwo-tyan ye, Ujeso Ukristi a ma be hwō ke
         li bel bendi-iban he ’unyong ahwu Unim a ndor.
         7 Kì yi lè ’ingie ná undi u᷆ bong hwō ke undi ununung or. Pisoye undi u nya mba lityam
         kam le u hwa᷆ ka undi angwu a ngbebb.
         8 Ukpor Ujeso Ukristi a hwō ke li bel, nyong li ma so bendi-iban. Kitaa ana na᷅ Unim
         a tyung ná ’i nyin he lè bel ’indee-indee.
         9 Le bwo Unwaa-ma, Ujeso Ukristi, a wu anung he ’uhwo ’utyan, Unim a kpe li le lì yi
         benunung. He ashina, kì yi faale ifung le u fel kpan li lè he ingywo Unim.
         10 Nyong li ma yi bendi-linaa Unim a, gbe he lihwu Ujeso Ukristi a shi li li fel ikwun
         ha Unim. Bwo ’anaa-anaa i li fel ikwun ha Unim a, Ujeso angwu ù yi uwum u ba kpan
         li mbee akekel puu.
         11 Ashin ’ife-ife a ye. Li yal gor he ’uhwo ashi Unim a shi ke li gbe ha Atyetyan Ujeso
         Ukristi, angwu a shi li li fel ikwun ha Unim.
         12 Leěti undi ken angwu ù yi Adam a ma shi ’iban. He ashina ’iban ’i fel he igye anyin,
         ki be lè lihwu. Kitaa ana na᷅ lihwu li keb li fel gwu bendi puu likorye bendi puu
         be shi ’iban.
         13 Ki nung nwongg le ’iban ’i ma fel hen he igye mà ukpong Unim u hà ke Umosis Iten.
         Ukpor he ’ipi uten ù yi ye, be bo ’iban fa undi ye.
         14 Kpi kung lè he ’unyong ahwu Adam a shi ’iban kpamm be wu he ’unyong Umosis na᷅ lihwu
         li keb li fel gwu bendi puu, mà besuso bè yi lè abwo he abanale uten Unim ipel ha
         Adam ye or. Mà lì ndè ná Adam ù yi ’itaa ken ha undi angwu Unim a kyebb le u ba ba.
         15 Bè yi lè atyetye. Adam a be lè ’iban, ukpor Ujeso Ukristi a be lè inung Unim. Bwo
         Adam a shi ’iban, lihwu li fel gwa bendi. Ukpor inung Unim i dyam gbe gyong. Undi
         ken angwu ù yi Ujeso Ukristi na᷅ a be lè inung Unim imen ana ke li ’uke.
         16 Lifem ’iban Adam lì yi atyetye lè ha lifem inung Unim. He ’uhwo ’iban Adam ’imen
         ana, Unim a tang bendi puu ushe le be zī libi, ukpor mà na bendi be shi biban gbamm
         or, he ’uhwo inung Unim, be fel benunung he ashi ama.
         17 He ’uhwo ’iban undi ken, lihwu li keb li fel gwa bendi he ’uhwo undi umen ken ana.
         Ukpor àshī undi angwu ken, Ujeso Ukristi, a shi ’i dyam gbe gyong. Bendi puu abe be
         kpe inung Unim ’uke, Unim a shi ābe be fel benunung he ashi ama, be ba kwa lè likpan
         angi lı᷆ ngyor igye, be be kwu besu gbe ha ufe, Ujeso Ukristi.
         18 Li ndè le nya a na ’iban undi ken ’i be lè linim be ke bendi puu, kitaa ’imen na᷅
         gbe he inung undi ken, bendi be hwaa lè he linim, be fel lè likpan ’unyong.
         19 Le bwo undi ken a kpo utebb Unim, bendi puu be fel bendi-iban. Kitaa ’imen na᷅ le
         bwo undi angwu ken a ke Unim ife, a shi bendi be fel benunung he ashi Unim.
         20 Unim a hà kung Iten ke Umosis, he ashina bendi bè ha᷅ fel sha biban gba gyong. Nya
         a na bendi be fel shi biban gbe gyong, Unim or u tyung inung ima lè beshi bema ha
         abe kangg.
         21 Nya a na ikeb ’iban i be lè lihwu, na᷅ inung Unim ì yi lè ikeb le i sha li li fel
         benunung, li kwu lè likpan ’unyong angi lı᷆ ngyor igye kpamm gbe ha Atyetyan Ujeso
         Ukristi.

1 Ashin ’i hà ze le ana a? Lì ndo gye ’ushu shi ’iban le hè Unim ù gye ’ushu tyung
         inung ima lè beshi bema ha abel a?
         2 Dia! Bwo li tang he abwo lè he ’iban mà, ki nya sha ná a, lı᷆ tem geb lè abwo tye
         há ’iban?
         3 Ndè le má ngye le nyong be ma kib li he umbwo, li tyung le li ma gwaa ’uhwo-tyan
         ipel ha Ujeso Ukristi a? He ashina li hwō ipel ha ahe.
         4 Nyong li ma gwaa ’uhwo-tyan ipel ha Ujeso Ukristi, li hwō ipel ha ahe, be ngi li
         ipel ha ahe, le hè nya a na Unim Atyetyan a ma wum Ujeso Ukristi lè he lihwu gbe he
         ikeb ikaandi ima, na᷅ bel or lı᷆ be kwu lè likpan lifufe.
         5 Bel li gwaa ’uhwo-tyan ipel ha ahe he lihwu lima. He ashina, faale ifung li ba wum
         lè he lihwu utung ha ahe.
         6 Li ngye le be ma maa gwu likpe lìtı᷅m lityan angi lı᷆ shi li lı᷆ shi likpe libibi
         bee he ’ikpakpaa ipel ha ahe, le hè udaa ’iban ù hwō gbangg, hè li lì tem kwu he abwo
         ’iban ye,
         7 likorye undi angwu a hwō a mbee lè abwo lè he ’iban.
         8 Li bong le nya a na li hwō ipel ha Ujeso Ukristi na᷅ lı᷆ be kwu bewum ipel ha ahe
         titi.
         9 Li ngye le Ujeso Ukristi a ma wum lè he lihwu, ù tem hwa᷆ ye. Lihwu lì tem yi lè
         ikeb le li gwa he ye.
         10 Nyong a hwō, kiban ’ì tem yi lè ikeb angi ’ı᷆ shi-e ’iwom ye, a kung likpan lima
         fe Unim he ’ubwo.
         11 Men or titi mà well le nyong ma hwō ipel ha Ujeso Ukristi, ma mbee lè abwo lè he
         ’iban mà. Há ’unyong ’umen ana ma kung likpan līme᷅n fe Unim he ’ubwo gbe ha Ujeso
         Ukristi.
         12 He atan-lengi anwun, mà ndè le ma bong ’iban ’ì kpe men ityuu ye, teng ’i nyii amen
         fa abwo he ashele bigyor bibibi. Mà well le inyiahwo īme᷅n, baa ı᷆ hwō.
         13 Mà ndè le ma kung ligwo līme᷅n ken or keb ke he ’ibibi ashele ye. Mà keb āngi ke
         Unim hwan, bwo mà yi ná bendi abe be hwō, be tem wum nà. Mà kung ligwo līme᷅n liyang-yang
         shi ’inunung.
         14 Kì yi le ’iban ’ì kpe men ityuu ye, likorye mà tem kaa le hè men mà kwu benunung
         gbe he andorale Iten a ye, ukpor ma fel benunung gbe he inung Unim a.
         15 Ashin ’i hà ze le ana a? Ki nya ze le lì ndo fel shi ’iban zii le bwo lı᷆ fel benunung
         gbe he inung Unim a, gbe he Iten a ye a? Dia!
         16 Má ngye dangg le gbe undi a keb ’uhwo-ma fel ufee undi le hè-e ù ke-e ife, ashin
         ’i ze le a fel ufee undi umen angwu u᷆ ke-e ife ana a. Ù hà ndo kwa ufee ’iban, u
         kwu ufee Unim nya ’ugbe ken ye. Gbe ù yi ufee ’iban a, lifem áshi lì yi lihwu. Ukpor
         gbe ù yi ufee he akele Unim ife a, lifem áshi lì yi le Unim u kpa he le ù yi ununung.
         17 Ipee ì kwu ke Unim, likorye leěti ma ma yi ifee ’iban, ukpor ’anaa-anaa i ma ke ife
         lè lityam līme᷅n puu he biwom abi li hwua amen.
         18 Nyong ma mbee lè abwo lè he ’iban, ma fel ifee Unim hè men mà shi ’inunung.
         19 Mi kung biwom igye anyin paa tyung amen le hè ’ì nung amen nwongg a, likorye ná bendigye,
         biwom bi shwie nung amen ye. Leěti ma maa keb inyiahwo īme᷅n puu ka ’iban lè ’ibibi
         le hè men mà shi bibibi gye ’ushu. Kanaa-anaa i ufe, mà ndè le ma keb ’uhwo-men puu
         ke he ’inunung ashele le hè men mà kwu bendi Unim a ’igyang-igyang.
         20 Leěti nyong ma ma yi ifee ’iban, ma ma yi lè abwo he ’inunung ashele ye.
         21 Bibibi abi bi fel amen ishwia-ishwia ’unyin i, kibang ’i ma yi lifem līme᷅n nyong
         ma maa shi ābi? Lifem ábi lì yi lihwu a.
         22 Ukpor ’anaa-anaa i ma mbee lè abwo lè he ’iban, ma fel ifee Unim a. Lifem ashina
         lì yi le ma fel bendi Unim a ’igyang-igyang. He ashin, he umbee-likel ma be kwu lè
         likpan angi lı᷆ ngyor igye kpamm.
         23 Lifem ’iban lì yi lihwu, ukpor ’uke Unim ’ù yi likpan akwele ngyor igye kpamm gbe
         he agwaale ipel ha Atyetyan Ujeso Ukristi.

1 Bebuye, mi kong ha amen ná bendi abe be ngye gbe lè uten a. Faale atyangale men ma
         ngye le uten u kee-kee bua undi nyong ù yi uwum a.
         2 Hà iten libee ife? Uten a bua ungingye le ù tyang ukyema ye, lè ’igbe ná ukyema ù
         yi uwum. Ukpor gbe ukyema a hwō, ù ha᷅ fel porr lè he uten angwu a de le ù tyang ukyema
         ye ana.
         3 Ashin ’i ze le, gbe a tyang ukyema nya gye lè bee lè ungikye ususo, hà u tan akpela
         a. Ukpor gbe ukyema a hwō, ù ha᷅ fel porr lè he uten angwu a bua he ana. Gbe a fel
         gye libee, hà a tem tan akpela a ye.
         4 Bebuye, kì yi ’itaa ken ke men or titi. Iten Umosis i tem bua amen ye, likorye ma
         ma hwō ipel ha Ujeso Ukristi. Kanaa-anaa i ma fel ke Ujeso Ukristi angwu Unim a wum
         lè he lihwu, le hè li bel puu lì shi aki anunung ke Unim.
         5 Leěti mà ukpong li hà ngye Unim, Iten Umosis i maa wum bigyor bibibi abi bì yi ha
         abel, bi shi li li shi bibibi abi bı᷆ be lè lihwu gwu li.
         6 Ukpor ’anaa-anaa i, li fel porr lè he Iten Umosis angi leěti i ma bua li fe he lifee,
         li tem kaa le lî pwom Unim gbe he andorale Iten angi be fee fe he ’ushia ana a ye,
         ukpor lì fel pwom he he ’ukwo ’ufufe gbe ha Ukatia Kunyong Unim hwan.
         7 Ashin ’i hà ze le ana a? Ki nya ze le Iten Umosis ì yi ibibi â? Dia! Ukpor, kì be
         kwu le Iten ana i be ye, hang mi ngye ’iban ye. Uten a de le: "Bell ’iwom undi ye."
         Kì be kwu le uten ù kong ná ye, hang mi ngye úbéll ye.
         8 Ukpor he ’uhwo uten umen ana, kiban ’i ndè libwo shi-m mi fel bell mbee bishishi
         biwom puu. Kì be kwu lè uten a ye, hang ’iban ’ì yi lè ikeb ye.
         9 Ki ma yi lè ’unyong ’ususo ahwu mi ma ngye uten ye. Ukpor nyong mi be ngye uten Unim,
         kigyor ’iban ashele ’i wum, mi hwō.
         10 Unim a ma ke Iten le hè bendi bè kpan a, ukpor i fel be lè lihwu a gwu-m mi.
         11 Gbe he uten umen ana, kiban ’i ndè libwo lam mi fe abwo he ’ibibi ashele, ki tan
         lè lihwu gwu-m.
         12 He ashin, ki nung nwongg le Iten Umosis i be lè ha Unim a, uten uyang-yang ù yi gelalala,
         u shi kpa-kpa, u shi lè ukpell ke bendi.
         13 Fe ashin ’i ze le ’iwom ’imen ashi ’i ngbebb i na᷅ ’i be lè lihwu gwu-m a? Dia! Iten
         na᷅ i be lè lihwu ye, kiban a. Gbe he Iten inunung anyina na᷅ ’iban ’i be lè lihwu
         gwu-m hè ’ì tyung gboo ashi ’i ze le ’iban. He ashin, gbe he uten Unim ’i nung nwongg
         le ’iban ’i ban ná afong-afong.
         14 Li ngye le Iten ana i be lè ha Unim a, ukpor mi ufe mì yi undigye a, mi shi ufee
         ’iban.
         15 Biwom abi mi-gyang mı᷆ shi or bì nem nung mi ye, likorye mi sha binunung abi mi kee
         le mi sha a ye, mi bel sha bibibi abi mi kee ye a.
         16 Bwo mi kee le mi sha bibibi abi mı᷆ shi i a ye, ashin ’i tyung le mi bong le Iten
         ana i ngbebb a.
         17 Ashin ’i ze le mi-gyang na᷅ mi fe ukaa shi bibibi bimen ana ye, kiban ashi ’ì yi
         ha ami lityam na᷅ ’ı᷆ shi-m mı᷆ shi ābi.
         18 Mi ufe ná undigye, mi ngye le ’ì yi lè ’inunung ha ami lityam ye. Mi sha ugim ufe
         le mî shi a᷆shi ’ì yi ’inunung, ukpor mì yi lè ikeb angi mı᷆ shi āshi ye.
         19 Mi sha ’inunung ashi mi kee a ye, mi tem bel sha ’ibibi ashi mi kee ye a.
         20 Bwo mı᷆ shi ’ibibi ashi mi kee ye a, ashin ’i tyung le mi-gyang na᷅ mı᷆ shi ye, kiban
         àshī.
         21 He ashin, mi ndè shi ’i fel a ná uten a le ’unyong ’uyang-yang mı᷆ kee le mi sha
         ’inunung, kiban ’i bong mi ye.
         22 Ha ami unwaa lityam, Iten Unim i nyin mi kangg.
         23 Ukpor mi ndè ha ami inyiahwo, kiwom ’isuso ’i ndo ’ukye ha ashi ugim ugi a ngye le
         ’i ngbebb. Kiban ashi ’ì yi ha ami lityam a, kife na᷅ ’ı᷆ shi-m mì yi ufee ’iban.
         24 He ugim ugi ufe, mi ka Iten Unim ife, ukpor bwo mì yi undigye a, mi ka iten ’iban
         ife. Mi nim ’i mbee! Ayang ù nya kpan mi lè he ’ukwo ahwu ’u᷆ be lè lihwu? Ipee ì
         kwu ke Unim! Ufe na᷅ u᷆ kpan bendi gbe ha Ujeso Ukristi Atyetyan.

1 He ashina, bendi abe be gwaa ’uhwo-bell ipel ha Ujeso Ukristi, kì tem yi lè linim
         ke be ye,
         2 likorye ikeb Ukatia Kunyong Unim angwu a be lè likpan gbe ha Ujeso Ukristi, a fem
         kung li lè he abwo ’iban lè lihwu.
         3 Iten i ma yi lè ikeb le i kpan li ye, likorye bel bendigye li ma yi lè ikeb angi
         lı᷆ ndor āngi ye. Ukpor Unim a shi a᷆shi Iten ana i maa shi mbeè ye. A shi āshi gbe
         he asomale Unwaa-ma angwu be hwan ná bel abe lı᷆ shi ’iban i. Unwaa-ma umen i a mbee
         lè ikeb ’iban ashi ’ì yi ha abel.
         4 Unim a shi ashin le lî fel benunung ná Iten i kee li le lì kwu. Li kwa ná gbe lì
         mā ma᷆ tan ná Ukatia Kunyong Unim u᷆ teng li a, li tan ná bigyor agwo atyan bı᷆ teng
         li a ye.
         5 Bendi abe be᷆ tan ná bigyor agwo abell bı᷆ teng ābe a, be kee-kee gim ná be᷆ shi
         nyin ’uhwo-bell ufe-ufe a. Ukpor bendi abe be᷆ tan ná Ukatia Kunyong Unim u᷆ teng
         ābe a, be kee-kee gim ná be᷆ shi a᷆shi Ukatia Kunyong Unim a kee a.
         6 Bendi abe be᷆ kung igim ibell ndor he bigyor agwo abell a, be tan lè lihwu gwa ’uhwo-bell.
         Ukpor bendi abe be᷆ kung igim ibell ndor ha Ukatia Kunyong Unim a, be kwa lè likpan
         lè ikwun ngyor igye kpamm.
         7 Undi angwu u᷆ tan ná bigyor agwo ama bı᷆ teng he a, u kwa undi-linaa Unim a, likorye
         u ka Iten Unim ife ye. Ù hà ndo kwa lè ikeb ka āngi ife ye.
         8 Kigyang-igyang, bendi abe be᷆ tan ná bigyor agwo abell bı᷆ teng ābe a, bè hà ndo
         sha nyin Unim ye.
         9 Ukpor men ufe, gbe ’ì yi le Ukatia Kunyong Unim ù yi ha amen atyam ’igyang, ma tan
         ná bigyor agwo āme᷅n bı᷆ teng amen a ye, ma tan ná Ukatia Kunyong Unim u᷆ teng amen
         a. Undi uyang-yang angwu ù yi lè Ukatia Kunyong Ukristi ha ahe lityam ye, hà ù yi
         ke Ujeso Ukristi a ye.
         10 Gbe Ujeso Ukristi ù yi ha amen atyam a, mà na inyiahwo īme᷅n ı᷆ be hwō he ’uhwo ’iban
         or, Ukatia Kunyong Unim u ba ka amen likpan ’unyong likorye Ujeso a shi amen ma fel
         benunung he ashi Unim.
         11 Unim angwu a wum Ujeso lè he lihwu, gbe Ukatia Kunyong uma ù yi ha atyam āme᷅n, hà
         ’i nung nwongg le ufe angwu a wum Ujeso Ukristi lè he lihwu u ba wum amen or titi
         lè he lihwu gba he ikeb Ukatia Kunyong uma umen angwu ù yi ha amen ana.
         12 Bebuye, he ashin, kì yi kpe-kpe le lì bong bigyor agwo bì teng li ye.
         13 Gbe ma bong bigyor agwo bi teng amen, hà ma hwa᷆. Ukpor gbe ma kung ikeb Ukatia Kunyong
         Unim gwu bigyor agwo, ma kwa lè likpan ligyang angyell.
         14 Bendi puu abe Ukatia Kunyong Unim u᷆ teng ābe, bè yi bebwaa Unim a.
         15 Ukatia Kunyong Unim angwu ma kpē, a shi amen lifee a, ngwu ù shi amen le mà fel he
         ’ushell a ye. A shi amen ma fel bebwaa Unim a. Ufe na᷅ u᷆ shi li lı᷆ ko Unim le: "Ada,
         Adida."
         16 Kitaa ana na᷅ Ukatia Kunyong Unim u᷆ de li he atyam atyan le lì yi bebwaa Unim a
         ’igyang-igyang.
         17 Bwo lì yi bebwaa-ma a, bel or li ba kpa àbi a kam ndor bendi bema. Bel lè Ujeso Ukristi
         li ba kpa àbi a kam ndor he, likorye gbe li bong kpē ’ingie utung ha ahe, hà li ba
         kwa he ífém utung ha ahe.
         18 Mi ngye dangg le bingie abi lı᷆ kpē ’anaa-anaa i bi kpee᷆ ìfém angi Unim u᷆ be ke
         li ye.
         19 Biwom puu abi Unim a shi he igye anyin bi fel ngib lityam a kwa nyong ’unyong ahwu
         Unim u᷆ be tyung ìfém bebwaa-ma he igye gboo.
         20 Biwom abi Unim a shi bi fel faale lifem. Bife-gyang na᷅ bi kee le bi kwa faale lifem
         ye, ukpor Unim na᷅ a de le bì kwu ná. Unim a shi ugim ndor fel kwu u nyong ’unyong
         ahwu u᷆ pell biwom puu abi a shi tyang abwo lè he ushang ubibi, le hè bi bì tem ban
         ye. Bi ba fel porr, Unim u fem ābi ná u᷆ fem bebwaa-ma.
         22 Li ngye le kpamm be wu ’unyin i, biwom abi Unim a shi bi kpa ’ingie lè lishi andorale
         ná ungingye angwu u᷆ shi uzwaa nà.
         23 Biwom abi bi teng iteng abi Unim a shi bife-bife na᷅ bı᷆ kpe ’ingie ye, ukpor bel-agyang
         abe a ke li Ukatia Kunyong uma ná ukpi-ikwu ’uke ’uma or lì yi lè ’ibebebb he lityam
         nyin i ná li kwu lı᷆ nyong le ù tyung gboo le lì yi bebwaa-ma a. Li mbee kwu lı᷆ nyong
         ’unyong ahwu u᷆ be kpan inyiahwo ityan lè he lihwu i.
         24 Bel abe li fel lè likpan ’unyong mà, li fel lè lishi andorale he biwom abin. Gbe
         li kpē ’iwom mà, lì tem ndor lishi a le lî kwu lè shi ye. Ki nya sha ná a, undi u᷆
         mbee ndor lishi ’iwom ashi a fel lè shi?
         25 Ukpor bwo li ndor lishi ’iwom ashi li wa fel lè shi ye a, li ngib lityam kwa nyong
         āshi.
         26 Kitaa ’imen na᷅ Ukatia Kunyong Unim or u᷆ kpell li likorye lì yi kang-kang he ’ukwo
         Unim ye. Li ngye ná lì kong ha Unim ná hang ’ì yi le lì kong or ye. Ukpor Ukatia Kunyong
         Unim u kong ha Unim he ’uhwo ’utyan, u kong igie angi undigye u᷆ kong mbee ye.
         27 Unim angwu a ngye àtyám atyan, a mbee ngye ugim Ukatia Kunyong uma. Ukatia Kunyong
         Unim u kong ha Unim ka bendi Unim, nya a na Unim ugyang a kee a.
         28 Li ngye le ’iwom ’iyang-yang ashi ’ı᷆ shi, Unim u sha āshi ’i ba lè ’inunung ka bendi
         abe ’i nyin abe lè he, abe a ko le bè shi a᷆shi a kee.
         29 Bendi abe Unim a ma gia le bè kwu bema, a kam ndor or mà le be ba kwa ná Unwaa-ma,
         le hè Unwaa-ma ana ù kwu ukpi-ikwu unwaa he liwu bebwende gbamm.
         30 Abe a shi ābe be fel ta-ta ke-e, u ko ābe le be fel bema. Abe a ko ābe le be fel
         bema, u shi ābe be fel betaa-betaa he ashi ama. Abe a shi ābe be fěl he betaa-betaa,
         u shi ābe be kwu he ifem utung ha ahe.
         31 Kibang ’i teng le lì kong? Gbe Unim ù yi li he item, ki gbeě li lè angwu u᷆ tel li
         ye.
         32 Unim a nyim li Unwaa-ma ye, a kung he ke li puu. He ashin, faale ifung u ka li biwom
         puu ’uke.
         33 Ayang ù nya tyung li bel bendi abe Unim a gia kung ’ubwo he ’iban? Unim ugyang na᷅
         a de le lì yi-e betaa-betaa gelalala.
         34 Ayang ù nya de le li zī libi? Kì yi Ujeso Ukristi a ye! A hwō ke li, Unim a wum he
         lè he lihwu, kanaa-anaa i ù yi kwu he ’ubwo lizen Unim, u kya fa Unim he ’uhwo ’utyan.
         35 Kibang ’ì nya tang li he abwo lè ha Ujeso Ukristi angwu ’i nyin he lè bel? Mà ’ì
         kwu ugilale or, ki kwu ’ingie or, be teb lè bel or, li kwu itung or, li kwu uten-ibong
         or, li kwu he begyong or, ki kwu lihwu or, abin puu, kì yi lè ashi ’ì tang li he abwo
         lè he benyin Ujeso Ukristi ye a kpamm!
         36 Kì yi nya a na be fee he ’ushia Unim a le: "He ’uhwo ’ugang, wo Unim, na᷅ be᷆ gwu
         li mbee ’unyong puu. Be kung li ná ìtiā angi be᷆ lè gwu nà."
         37 Ukpor he biwom abin puu, bel li hwò mbee akekel puu gbe ha Ujeso Ukristi angwu ’i
         nyin he lè bel.
         38 Mi ngye dangg le ’ì yi lè ashi ’ì tang li he abwo lè he benyin Ujeso Ukristi ye.
         Mà likpan or, mà lihwu or, mà idengell Unim or, mà biwom bisuso abi bì yi lè ikeb
         he lifung-atabe or, mà biwom abi ’anaa-anaa i or, mà abi lè he ’ushu or,
         39 mà abi he lifung-atabe or, mà abi he ’usu behwu or, kì yi lè ashi ’ì yi lè ikeb le
         ’i tang li he abwo lè he benyin abe Unim ù yi lè be ha abel gbe ha Atyetyan Ujeso
         Ukristi ye a kpamm.

1 Igie angi mi ndo kong i, mì yi ke Ujeso Ukristi a, mi kong ’igyang a, mi bà uman
         a ye. Ugim ugi a naa mi ushada, Ukatia Kunyong Unim u tyung le ’ì yi ná.
         2 Lityam ligi li sho lè ’imbwee lè ’utor ahwu ’u᷆ tor mi ishu or, kusu or,
         3 gbe lè bendi begi, Izwell. Gbe ’ì nya kpell ābe, hang mi kong ha Unim bii he le ù
         ke ushang ubibi fe-m mi hwan, u tang mi he abwo lè ha Ujeso Ukristi.
         4 Bè yi bendi Izwell a, Unim a waa kung ābe le bè kwu bebwaa-ma, u kung ìfém ima tyung
         ābe, u kong ndor ha abe, u ke be Iten ima, u tyung ābe ’ukwo ’ugyang ahwu be᷆ fe-e,
         u ke be íkyébb.
         5 Be shi igia betietyan a abe gbel. Umizaya ugyang, undi angwu a hwan he, ù yi ’ubong
         ’ubell ’ugyang a. Ufe angwu ù yi Unim angwu a hwò puu, ipee ì kwu ke-e ngyor igye
         kpamm. Kì ngyor ná li kong.
         6 Mà na bendi Ijuus be gyo Unim ye or, ashin ’i ze le Unim a ndor úkyébb uma ye a ye.
         Bendi Izwell puu na᷅ bè yi igia ima igyang-igyang, ngwu igia Ebraham or, puu na᷅ ì
         yi igia ima igyang angyell a ye. Unim a ma de Ebraham le: "Igia unwaa-gang Azik na᷅
         ı᷆ be kwu igia igang igyang angyell."
         8 Ashin ’i ze le, bebwaa abe be ma hwan he úkyébb Unim na᷅ bè yi bebwaa Unim, abe be
         hwan faale úkyébb Unim a ye.
         9 Nyong Unim a ma ke Ebraham úkyébb, a ma kong igie anyin: "Ùzé ’igbe ashin mi ba tem
         ba ka ungye-gang Usara unwaa-ngikye."
         10 Ashin ’ife-ife a ye. Uribeka ungye Azik a ma shi lizam, hwan begbe. Ātyām begbe ana
         na᷅ ù yi Azik.
         11 Nyong be ma wa hwan ābe or, ngwu bè shi ’iwom or mà ye, mà ’ibibi or, ngwu ’inunung
         or ye, Unim a ma de Uribeka le: "Angwu gbel u ba kwa he ’ubwo angwu ’isun a." Ashin
         ’i tyung le Unim ugyang u gia ugia he ugim uma, ki gbe kpee᷆ àshi bendi be shi ye.
         13 Kì yi nya a na be fee he ’ushia Unim a le: "Mi gia kung Ujekob, ukpor mi swan Isor."
         14 Ashin ’i ze le Unim ù yi ubibi â? Kpaa ye!
         15 Leěti a ma de Umosis le: "Mi kwa lè inung lè beshi ha undi angwu mi-gyang mi kee."
         16 Ashin ’i tyung le ūgia᷅ angwu Unim u᷆ gia a gbe kpee᷆ igim bendigye or, ngwu aki
         abell or ye, u kee-kee ba lè he beshi bema a.
         17 Be fee he ’ushia Unim le Unim a ma de Ufero, Usu Igyept le: "Mi kwa-a ’usu le mî
         kung-a shi ’asu ’agi ’à fem mbee igye puu a."
         18 Ki nung nwongg le Unim a tyung beshi ha undi nyong ufe a kee, u shi undi u teb lityam
         nyong ufe a kee.
         19 Pisoye undi-iso u bii mi le: "Gbe Unim u gia bendi ’itaa a kee a, kibang a, Unim
         ù ha᷅ ben bendi he ashi be shi, bwo ’itaa Unim a shi undi le ù kwu na᷅ u᷆ kwu?"
         20 Udim-gi, ayang ù yi-a wo angwu wo᷆ mbe lityam bii Unim ’ibibi? Kiki ’i nya bii undi
         angwu a mbe shī le: "Ki shi ná a, wo mbe-m ’itaa i?" a?
         21 Undi angwu u᷆ mbe biki ù yi lè ikeb le u mba biki bifee lè he ūbībī limbe ken. U
         mba a᷆shi ken ’i kwa ka ’unyong ’ipam, u mbe ashell ’i kwu àshi ke liti liyang-yang.
         22 Kì yi ’itaa ken ha Unim. Mà na Unim a kee le ù tyung ingywo ima ha abe be waa ndor
         linim hè be bè ndè ikeb ima or, ù so-i ngib lityam a ndor ābe.
         23 U ngib lityam le he-e ù tyung inung ikaandi ima ha bendi abe ù yi lè beshi ha abe,
         abe a kam sa-sa ndor le bè kwu he ifem ima a.
         24 Bel na᷅ lì yi bendi bemen abe a gia le bè kwu bema i. A gia li lè he bendi Ijuus
         ufe-ufe a ye, a gia bendi lè he abong angi a teng or titi.
         25 He ’ushia Uhozaya, be fee le Unim a de le: "Bendi abe leěti be ma yi bendi begi a
         ye, mi ba ko ābe le, ’Bendi begi.’ Kubong ahwu leěti ’i ma nyin mi lè hwu ye, mi fel
         ko ābe le, ’Kùnyin-mi.’
         26 Bendi he ’iteng ashi mi ma de be le, ’Mà yi bendi begi a ye,’ bendi bemen ana na᷅
         be᷆ be de be le, ’Mà yi bebwaa Unim angwu ù yi uwum a.’ "
         27 Azaya angwu a maa tye ugie ’isom Unim a ma kong gbe lè bendi Izwell le: "Mà na bendi
         Izwell be go ’ugii ná ayia lishor or, bendi zangg na᷅ be teng.
         28 Unim ù tem ban ’unyong ye, u ndo tang ushe igye puu a."
         29 Azaya a ma mbee kong le: "Kì be kwu le Unim ikeb puu ù be teng ubu utyan zangg or
         ndor ye, hang li mbee kò lishi ná ’ubong Usodem lè Ugomora."
         30 Ashin ’i hà ze le ana a? Kì yi le bendi abe bè yi Ijuus a ye, abe be maa bè kaa ikaa
         or le hè be bè kwu benunung ye, Unim a kpe be le bè yi benunung likorye be bong ha
         Ujeso Ukristi.
         31 Ukpor bendi Izwell abe be maa kaa ndor Iten Umosis le hè be bè kwu benunung, be ma
         ndor Iten imen ana mbeè ye.
         32 Kibang a, be ma fel benunung ye? Be ma fel benunung ye, likorye be maa kaa le hè
         be bè kwu benunung gbe he andorale Iten a, gbe he abongale ha Ujeso Ukristi a ye.
         Be ma gbaa limbu he ’ukor ahwu undi-iso a fee gbe lè hwu he ’ushia Unim le Unim a
         de le: "Ndè, mi beb ’ukor he Uzayon ahwu ’u᷆ shi bendi be᷆ gbaa mbu. Ukpor undi uyang-yang
         angwu a bong ha ufe angwu ù yi ’ukor ’umen ana, u lam he ye."

1 Bebuye, mì yi lè ’igyor he lityam kangg le bendi begi, Izwell, bè kwu lè likpan ’unyong.
         Mi kong ha Unim le ù kpan ābe.
         2 Mi ngye le ’i nyin ābe lè Unim ’igyang-igyang, ukpor ’igyang ’i nung ābe ye.
         3 Kukwo ahwu Unim u᷆ shi bendi be᷆ fel benunung he ashi ama, ’u nung ābe ye. Ukpor
         be kaa lè ’uhwo-bell le hè be bè fel benunung he ashi Unim. He ashin be swan le be
         keb ’uhwo-bell ka Unim he-e ù shi ābe bè fel benunung ye.
         4 Bwo ’ì yi le Ujeso Ukristi a be mbeè shi a᷆shi ’i ma yi le hang Iten ana ì shi, le
         hè undi uyang-yang angwu a bong ha ahe ù fel ununung he ashi Unim.
         5 Leěti Umosis a ma fee gbe lè ’ukwo ahwu undi u᷆ fel ununung he ashi Unim gbe he andorale
         Iten. A fee le: "Gbe undi a ndor Iten puu u kwa lè likpan."
         6 Ukpor be fee he ’ushia Unim gbe lè ’ukwo ahwu undi u᷆ fel ununung he ashi Unim gbe
         he abongale le: "Shī bii ’uhwo-gang ’ibibi ashin ye. ’Ayang ù nya mbo gye he ’usi
         lifung-atabe?’ " (Ashin ’i ze le be fel gim le ’ì yi kpe-kpe le undi ù gye he lifung-atabe
         le he-e ù lè be lè Ujeso Ukristi he itang.)
         7 Be mbee fee le: "Shī bii ’uhwo-gang ’ibibi ashin ye. ’Ayang ù nya shul gye he ’usu
         behwu?’ " (Ashin ’i ze le, be fel gim le ’ì yi kpe-kpe le undi ù shul gye he ’usu
         behwu le he-e ù wum Ujeso Ukristi lè he lihwu.)
         8 Ashi be fee he ’ushia Unim na᷅ ’ì yi le: "Kisom Unim ’i fel kpee-kpee ha amen. Kife
         na᷅ bendi be᷆ kong gbe lè shi, be gim gbe lè shi he atyam abell." Kisom ’imen i ’ì
         yi ’isom gbe lè abongale ashi lı᷆ bun a.
         9 Gbe wo buu ungwu ugang kong gboo le Ujeso ù yi Atyetyan a, wo bong lityam ken le
         Unim a wum he lè he lihwu, wo kwa lè likpan ’unyong.
         10 Gbe undi a bong ha Ujeso Ukristi lityam ken, Unim u kpa he le ù yi ununung. Gbe undi
         a buu ungwu uma kong gboo le Ujeso ù yi Atyetyan a, u kwa lè likpan ’unyong.
         11 Be fee he ’ushia Unim le: "Undi uyang-yang angwu a bong ha ahe, u lam he ye."
         12 Ashin ’ì yi ke undi uyang-yang, mà ù yi Ijuus a or, mà ù yi Ijuus a ye or. Unim a
         ken ù yi Atyabell puu ’itaa ken. Bendi puu abe be bii he ukpell, u ka ābe ’ukwun kyoo.
         13 Kì yi nya a na be fee he ’ushia Unim a le: "Undi uyang-yang angwu a bii Atyetyan
         ukpell, u kwa lè likpan ’unyong."
         14 Ki nya sha ná a, bendi be᷆ bii Atyetyan Ujeso Ukristi ukpell gbe be wa bong ha ahe
         ye? Ki nya sha ná a, be bong ha ahe gbe be wa gyo gbe lè he ye? Ki nya sha ná a, be᷆
         gyo gbe lè he faale afaale undi a lè bun de be?
         15 Ki nya sha ná a, undi u᷆ lè bun de be faale angwu a som he? Kì yi nya a na be fee
         he ’ushia Unim a le: "Abele unwaa-isom a ngbebb he ashi bendi abe be kpē ’isom ’inunung."
         16 Ukpor undi uyang-yang angwu a gyo ’isom ’inunung na᷅ a kpē shi ye. Azaya angwu u᷆
         tye ugie ’isom Unim a de le: "Atyetyan, nyong ’ì yi i, ayang a hà kpē ashi li bun?"
         17 Ki nung nwongg le bebwaa-isom be bun ’isom gba lè Ujeso Ukristi, mà ukpong bendi
         be hà gyo āshi. Bendi be gyo ’isom ana, mà ukpong be hà bong ha ahe.
         18 Mi-i bii le, kì nya yi ’igyang a le bendi Izwell be wa gyo ’isom ’inunung ye a? Dia,
         be gyo. Kì yi nya a na be ma fee he ’ushia Unim a le: "Kisom ashi bebwaa-isom bema
         be bun ’i gye mbee ugugem uyang-yang puu he igye i."
         19 Mi mbee bii le, kì nya yi ’igyang a le ’isom ’imen i ’í nya nung bendi Izwell ye
         a? Ki nung ābe. Ukpi-ikwu mî kung igie Umosis fan ’ibibi. Umosis a kong le Unim a
         de le: "Mi Unim, mi ka bendi abe bè yi he ’ukpo ye ’ukwun, le hè ’ì ban amen he atyam.
         Mi mbee ka bendi abe bè yi kpel-ye ’ukwun, le hè men nà ngywo."
         20 Azaya or titi a kong gboo faale ’ushell le Unim a de le: "Mi fem ’uhwo-gi tyung bendi
         abe be maa shun mi ye. Abe be maa shun mi ye, be nde-m."
         21 Ukpor Azaya a kong gbe lè bendi Izwell le Unim a de le: "Kung leèti kpamm gye ’usu,
         mi ndaa abwo le mî kpe bendi begi fe he ’uhwo, ukpor be kwom ’utyung, be swan le be
         gyo mi ye."

1 Mî mbee bii ’ibibi ’isuso. Unim a nya zob bendi bema gbang-gbang a? Kpaa ye! Mi-gyang
         ufe, mì yi undi Izwell a, mi be ubu lè ha atyetyan Ebraham a, mi shi ’ikwu-lihwan
         Ubenjamen a.
         2 Unim a zob bendi bema ye, a waa kung ābe kung lè há linde a. Ma naa lityam ashi be
         fee he ’ushia Unim gbe lè Ilaja a? Be fee le he ’unyong ken a maa kya da Unim gba
         lè bendi Izwell.
         3 A de Unim le: "Atyetyan, bendi aben be gwu bendi abe be᷆ tye ugie ’isom ’igang, be
         gyebb ’imbe ashi be᷆ shang-a. Mi ututeb na᷅ mi fel teng angwu mı᷆ fa-a, be tan kee
         mi le hè be bè gwu."
         4 Unim a ma hà fan he le ana? A ma fan he le: "Mi kam bengikye ndor ’uhwo-gi abe be
         wa fe ukem ukaandi angwu be᷆ ko le Ubal ye. Bè yi bengikye asi lihwo ’ugbe adyong
         he biteng bidyong-ifee."
         5 Kitaa ’imen na᷅ ’ì yi ’unyin i, ki gia teng lè bendi Izwell zangg abe Unim a gia
         kung gbe he inung ima lè beshi bema.
         6 Bwo Unim a gia kung ābe gbe he beshi bema lè inung ima a, ashin ’i ze le a gia ābe
         gbe he ashi befe be shi a ye. Ù be gia ābe gbe he ashi be shi a, hang inung ima imen
         i ì yi inung igyang a ye.
         7 Lì hà de le ana? Bendi Izwell be ndè ashi be maa kee ye. Inwaa bendi zangg bemen
         abe Unim a gia na᷅ be nde shī. Unim a shi a᷆be be teng iteng be kwom ’utyung.
         8 Kì yi nya a na be fee he ’ushia Unim a le: "Unim a shi ābe be fel faale ugim lè lityam.
         A shi ābe be fel ná bendi abe be hwuà àshi, be kwom ’utyung kpamm be ná ’unyin i."
         9 Udebid or titi a kong le: "Unim ù shi ābe bè mbu he bikpam nyong be᷆ shi bipam, bè
         mbu, Unim ù ke be ’ingie he ashi be shi.
         10 Atong-shi à hwua hè be bè tem ndè ye, ù so ābe bengbebb abe be᷆ keb ābe ugang ngyor
         igye kpamm ngyor igye kpamm."
         11 Mi mbee bii le, ashin ’i ze le bendi Izwell be mbu le hè be bè tem bo ’inaa ye a?
         Dia! Le bwo bendi Izwell be shi ’iban, Unim a buu ’ukwo ke bendi abe be teng le bè
         kwu lè likpan ’unyong, hè ’ì shi bendi Izwell bè kee likpan limen i.
         12 Bwo ’iban ’ibell ’i be lè ’inunung ke bendi abe be teng he igye anyin, umbeb ubell
         u be lè ’inunung ke bendi abe bè yi Ijuus a ye, nyong bendi Izwell puu be᷆ be ke Unim
         ife, ná Unim u᷆ be ke bendi ’ukwun ’ù go lè kwom?
         13 Men abe mà yi Ijuus a ye, na᷅ mi ndo kong ha amen i. Mì yi unwaa-isom Ujeso Ukristi
         angwu Unim a som le mì bun ’isom de men, mi kung aki anyin le à yi he ’ukpo kangg.
         14 Pisoye mi sha bendi begi, Izwell, be fel he ubell abellale le hè be bè fel lè likpan
         ’unyong.
         15 Nyong Unim a ma zob bendi Izwell, ashina ’i ma shi ’ukwo ke bendi abe be teng puu
         he igye i be fel ikwun ha Unim. Ná ’ı᷆ be kwu nyong Unim u᷆ be tem kpe be le be fel
         bema a? Ki ba kwa a ná bendi be hwō tem wum a.
         16 Gbe undi a te lè ūhwaā ’iwom lè ha ahe utia lè ke Unim, ashin ’i ze le ashi ’i teng
         puu or ’ì yi ashi Unim a. Gbe idaa ukwan ’ì yi angi Unim a, hà ibubu or ì yi angi
         Unim a.
         17 Kì yi lè ùkwán angwu be᷆ ko le olif. Be ma già ibubu ima kpi tang wu lè hell, be
         be lè ibubu bífee ukwan umen ana lè he libeb, be tim gwaa nya le hè ngi ì kpan. Men
         abe mà yi Ijuus a ye na᷅ mà yi ná ibubu bífee ukwan angi be tim gwaa ana, men ma fel
         kpa ’ukwun lè he idaa ukwan ugyang.
         18 Bwo ashin ’ì yi ’itel i a, mà ndè le ma kong bia a᷆be bè yi ná ibubu igyang angi
         be kpi tang ana ye. Kibang a, ma᷆ dim? Men na᷅ ma᷆ kwu idaa naa ye, idaa na᷅ ı᷆ kwu
         amen naa.
         19 Pisoye ma da le bè kpi tang ibubu imen ana wu lè hell, le hè be bè bé lè men tim
         gwaa nya a.
         20 Kì yi ná ’igyang. Be kpi tang ibubu imen ana angi ì yi bendi Izwell, likorye be bong
         ha Ujeso Ukristi ye a. Men ufe, be tim amen gwaa nya ukwan likorye ma bong ha Ujeso
         Ukristi a. He ashin, mà kwu lè idim ye, mà kwu lè ’ushell hwan.
         21 Bendi Izwell bè yi a ná ibubu ukwan ugyang a. Gbe Unim a ma bia ābe, men ma gim le
         u ba tyang amen, gbe ma tem bong ha Ujeso Ukristi ye a?
         22 Ashin ’i tyung li ná Unim a ngbebb inung, u shi ukaa-ukaa. Ù yi ukaa-ukaa ha bendi
         abe be tyang ’ukwo ’uma; u ngbebb inung ha amen, gbe ma gye ’ushu ngyor kwu he ’ukwo
         ’uma. Ukpor gbe ná a ye, u kpya tang amen or titi.
         23 Bendi Izwell or titi, gbe be tyang abwo lè ’utyung akwomale, tem bong ha Ujeso Ukristi,
         Unim u tem lè be tim gwaa nya he ukwan he ’ipi be ma yi, likorye ù yi lè ikeb angi
         u᷆ shi ná.
         24 Men abe mà yi Ijuus a ye, mà yi ná ibubu bífee ukwan, lī ndè le Unim ù yi lè ikeb
         angi a tang amen lè há be tim gwaa he ukwan ugyang. He ashin li ngye dangg le ù yi
         lè ikeb angi u᷆ tem lè bendi Izwell abe bè yi ná ibubu ukwan umen ana ugyang be tim
         gwaa nya kaa ye.
         25 Bebuye, mi kee le likong likaandi angi Unim a fem tyung he igye gboo nyin lì nung
         amen nwongg, teng ma sha gim le ma ngye mbee biwom puu. Likong angi há lì yi le bendi
         Izwell be kwom ’utyung ngyor igye kpamm a ye. Unim a gia a᷆be be teb lityam le bè
         kwom ’utyung kpamm bendi abe bè yi Ijuus a ye, abe ’ì yi le bè kwu lè likpan, be gbe
         sho ’ugii.
         26 Kitaa i na᷅ bendi Izwell puu be᷆ be kwu lè likpan ’unyong nya a na be fee he ’ushia
         Unim. Be fee le: "Undi-likpan u ba ba lè he Uzayon, u ba mbee lè ’ibibi puu lè ha
         igia Ujekob.
         27 Ashin na᷅ mi kong ndor le mi ba sha ka ābe, nyong mi mbee lè biban bibell."
         28 Bendi Izwell be fel bendi-linaa Unim a, likorye be swan le be kpa ’isom ’inunung
         ye. He ashina, men abe mà yi Ijuus a ye ma ndè libwo fel lè likpan. Ukpor Unim a waa
         kung ābe le bè yi bema a, kì so-i nyin he lè be he ’uhwo úkyébb angwu a ke betiebell.
         29 Gbe Unim a waa kung bendi le bè kwu bema, u ke be ’ukwun, ù tem gie ugim uma ye.
         30 Leěti men abe mà yi Ijuus a ye ma maa ka Unim ife ye, ukpor ’anaa-anaa i Unim a tyung
         beshi ha amen likorye bendi Izwell be ka he ife ye.
         31 Kitaa ’imen na᷅ bendi Izwell be kpo utebb Unim le hè Unim ù be kwu lè beshi ha abe
         he umbee-likel nya a na ù yi lè beshi ha amen ’unyin i.
         32 Unim a ngib bendi puu fe, be fel ná igaadye a he ’utyung akwomale ’ubell, le he-e
         ù be tyung beshi bema ha abe puu.
         33 Inung Unim i dyam, u bi lishi kangg, u ngye biwom puu. Ayang ù nya ngye ashi Unim
         a fe he lityam? Ayang ù nya shob igbaakwo Unim?
         34 Kì yi nya a na be fee he ’ushia Unim a le: "Ayang a ngye ugim Unim? Ayang a nya kpè
         le ū tebb Unim?
         35 Ayang a ke Unim ’iwom fe-e lihwua?"
         36 Unim na᷅ a shi biwom puu, ufe na᷅ u᷆ kam ābi puu, puu abi bi shi ke-e ufe a. Ipee
         ì kwu ke-e ngyor igye kpamm. Kì ngyor ná mi kong.

1 Bebuye, bwo Unim a tyung beshi ha abel kangg, mi tim amen anung le mà kung ’uhwo-men
         bewum shang gbangg ke Unim ná ’ityuale ashi be᷆ gwu shang he nà. Mà kung ’uhwo-men
         ndor ta-ta ke-e ufe-ufe, mà shi ngbebb he. Kitaa i na᷅ ’ì yi ’ukwo ’ugyang ahwu ma᷆
         fe-e.
         2 Mà hwua kpe kung likpe bendi abe bè yi ke igye i ye; mà tyang Unim ù gie igim īme᷅n
         hè men mà fel bendi befufe. Mà ha᷅ ngya àshi Unim a kee amen le mà shi. Ma hà ngye
         ashi ’i ngbebb Unim, ma ngye ashi ’i nyin he, lè ashi ’ì yi kpa-kpa.
         3 Le bwo Unim a ke-m libwo likaandi he inung ima, mi da amen puu le, undi ù dyam ’uhwo-ma
         gbe gyong libwo angi Unim a ndor he ye, ù shun ’uhwo-ma ngbebb-ngbebb hwan le he-e
         ù ngye ’uke ahwu Unim a ke-e gbe he abongale uma.
         4 Má ngye le undigye ù yi lè agwo gbamm, ligwo liyang-yang lì yi lè ama aki atyetye-atyetye.
         5 Ashin ’ì yi ’itaa ken ha abel or titi, mà na bel abe li gwaa ’uhwo-tyan ipel ha Ujeso
         Ukristi lì yi gbamm or, li fel ná inyiahwo undi ken a, bel puu li fel ke bende.
         6 Unim, he inung ima, a ke li beke gbamm, mà lì shi aki lè be. Undi angwu Unim a ke-e
         ’uke aki ashele le ù bun ’isom ’ima a, ù bun ’isom ana ná Unim a ke-e abongale kwom.
         7 Angwu ’úma ’ù yi le ù kpell bendi abe be bong ha Unim a, ù kwu ’iken kpell. Angwu
         ’úma ’ù yi le ù hwua bendi ’iwom a, ù kwu ’iken hwua ābe.
         8 Angwu ’úma ’ù yi le ù fe bendi ingie a, ù fe be ingie; angwu ’úma ’ù yi le ù ke bendi-likaa
         ’uke a, ù ke faale ’akwukwell. Angwu ’úma ’ù yi le ù kam bendi a, ù shi aki kangg;
         angwu ’úma ’ù yi le ù shi ’inunung ha bendi a, ù shi āshi igor-igor.
         9 Kì nyin amen lè bende lityam ken, mà tel ’ibibi, ki nyin amen lè ’inunung.
         10 Kì nyin amen lè bende kangg ná bebwanam bende. Undi uyang-yang ù gim unde-ma hwan
         ’ushu.
         11 Mà shi aki kang-kang, mà hwun lihwun ye. Mà fe Unim lityam ken, ma kwu ’iken kangg
         shi-e aki.
         12 Lishi andorale līme᷅n he úkyébb Unim lì shi amen mà yal gor. Mà ngyor naa genn nyong
         bingie bı᷆ be hwaa lè men; mà kong ha Unim mbee ’unyong.
         13 Mà kpell bebwandamen, bendi Unim, he ’unyong ’uyang-yang ’i gben ābe. Mà kpe begaandi
         be he ishu īme᷅n igor-igor.
         14 Mà bii Unim le ù ke bendi abe be᷆ shi ’ibibi ha amen ’ukwun, mà bii he le ù ke be
         ’ukwun hwan, mà ke ushang ubibi a fe be ye.
         15 Mà yal gor utung ha bendi abe be᷆ yal gor, mà mbwee utung ha bendi abe be᷆ mbwee.
         16 Mà zī ’ihwan ha bendi puu ’itaa ken, mà dim idim ye, ma ngwee utyang bendi abe bè
         yi mbiloo, mà gim le ma bi lishi ’indee-indee ye.
         17 Gbe undi a shi amen ’ibibi, mà tem he utyang ye, mà shi a᷆shi undi uyang-yang a bong
         le ’i ngbebb hwan.
         18 Mà kaa kangg kwu ikwun ha bendi puu.
         19 Bedim-gi, gbe undi a shi amen ’ibibi, mà tem he utyang ye, mà tyang he hè Unim hwan
         ù ke-e ’ingie. Be fee he ’ushia Unim le Unim a de le: "Utyang atemale ù yi ugi a,
         mi ba tem utyang."
         20 Mà shi a᷆shi be fee he ’ushia Unim hwan. Be fee le: "Gbe itung ı᷆ ndo undi-linaa
         ūme᷅n, mà ke-e lizi; gbe umbwo u᷆ gyor he, mà ke-e umbwo. Gbe ma shi ’itaa ana, hà
         ma kwuo akee-indee a wu-e he lishi, he-e ù fel lè ishwia."
         21 Mà bong ’ibibi ’ì kpe men ityuu ye, ukpor mà shi ’inunung hè men mà hwò āshi.

1 Undi uyang-yang ù keb ’uhwo-ma ke abe bè yi atie-lishi ’ubong, likorye Unim nà a
         ndor ābe nya. Bendi puu abe bè yi atie-lishi ’ubong, Unim na᷅ a waa ābe ndor nya.
         2 Ashin ’i ze le undi angwu a swan ābe, hà a swan àshi Unim a kong a. Undi angwu a
         ke be ife ye, u kpa ushe Unim swa ’uhwo-ma he lishi.
         3 Undi uyang-yang angwu u᷆ shi ’inunung, u shell a᷆be bè yi atie-lishi ’ubong ye, ukpor
         undi angwu u᷆ shi ’ibibi na᷅ u᷆ shell ābe. Undi angwu a kee le u shell atie-lishi
         ’ubong ye, ù shi ’inunung, mà atie-lishi ’ubong u pee he,
         4 likorye atie-lishi ’ubong u sha aki Unim he ’inunung ’īme᷅n a. Ukpor gbe undi a shi
         ’ibibi, ù shell ābe, likorye Unim a ke be ikeb le bè ke undi angwu a shi ’ibibi ’ingie.
         Nyong be᷆ ke undi angwu a shi ’ibibi ’ingie, be sha aki Unim a.
         5 He ashin, undi uyang-yang ù ndè le a keb ’uhwo-ma ke atie-lishi ’ubong he ’ushell
         ’ingie ufe-ufe a ye, ù keb ke be le bwo a ngye he lityam le ’ì yi kpa-kpa le ù shi
         ná á.
         6 Ashin na᷅ ’ì yi atan-lengi angwu ù yi le mà tye ukpanda or titi, likorye abe be᷆
         kpe ukpanda or be sha aki Unim a.
         7 He ashin, mà tye ukpanda angwu ù yi le mà tye. Mà tye bitaa ikpanda puu abi bì yi
         le mà tye. Bendi abe ’ì yi le bè shell ābe, be ke be ife, mà ndè le ma shell ābe,
         ma ke be ife.
         8 Mà zī undi lihwua ye. Lihwua angi ma᷆ kee-kee zī na᷅ lì yi le ’ì nyin amen lè bende.
         Undi angwu ’i nyin he lè unde-ma, hà a ndor mbee Iten puu.
         9 Iten Unim ì yi le: "Kee ungye undi ye. Gwu undi ye. Zì ’azi ye. Ban lityam fe ’iwom
         undi ye." Iten Unim anyin lè angi i teng puu i fe lishi le: "Kì nyin-a lè unde-gang
         ná ’i nyin-a lè ’uhwo-gang."
         10 Undi angwu ’i nyin he lè unde-ma, ù hà ndo sha he ’ibibi ye. He ashin, undi angwu
         ’i nyin he lè unde-ma, hà a ndor mbee Iten puu.
         11 Mà ndo shi biwom abin puu, likorye ma ngye le ’unyong ’u fel ahwu ma᷆ wum lè he ’unde,
         bo ’inaa. Kunyong ahwu Unim u᷆ kpan li ’u fel kpee-kpee hwò ’unyong ahwu li ma kpi
         ’ikwu bong ha Ujeso Ukristi.
         12 Kusu ’u gye ’igbe-igbe, ashi a ndo taa. He ashin, lì kung abwo lè he bibibi abi bendi
         abe be᷆ tan he ’ifufebb be᷆ shi. Bel lì yi bendi ’ikung-gbo a, mà lì kung bigbor ’ukye
         bityan kwu he abwo.
         13 Lì shi likpe angi li keè le bendi ’ikung-gbo bè shi; li gbe lè abwo fe he awu abibi
         angi à yi awu ibwom ana ye. Lì mbee kung abwo lè he akpela, lè ashele ’ibibi faale
         abwo akwele. Lì kung abwo lè he ’ushwan lè ashi abungale.
         14 Mà tyang Atyetyan Ujeso Ukristi ù shī ndyell amen. Mà bong shì bigyor bibibi bīme᷅n
         abi bi be lè he ugim ūme᷅n ana ye.

1 Undi angwu a bong ha Ujeso Ukristi, mà kpe-e he liwu līme᷅n, mà na a wa kaa kpè he
         ’ukwo Unim ye or. Mà kwell fe-e he ashi a gim le ’ì yi kpe-kpe le bendi Unim bè shi
         ana ye.
         2 Bendi besuso be bong le be tel ’iwom ye, be za᷆ ’iyang-yang; ukpor besuso abe be
         wa kaa kpè he ’ukwo Unim ye, be tel inyia puu.
         3 Undi angwu u᷆ zī ’iwom ’iyang-yang, ù ben angwu u᷆ tel āshi ana ye. Kitaa a ken,
         angwu u᷆ tel ’iwom ù ben angwu u᷆ zī āshi ana ye, likorye Unim a kpe be a puu.
         4 Ayang ù yi-a wo angwu wo᷆ kong bia undi aki undi? Atyam ugyang na᷅ ’ì yi le ù pee
         he or, u ben he or, he ashi a shi. U mbeb ’ukwo ye, likorye Atyetyan Ujeso ù yi lè
         ikeb le u kpell he.
         5 Undi-iso u gim le liti lisuso li dyam hwò a᷆ngi a teng; ususo u gim le ati puu à
         yi ’itaa ken. Undi uyang-yang ù naa genn he ashi a ngye le ’ì yi kpa-kpa.
         6 Undi angwu liti lisuso li dyam he hwò a᷆ngi a teng u sha ná he-e ù ke Unim ife a.
         Angwu ’iwom ’ı᷆ tel he ye, u᷆ zī ’iyang-yang, u shi ná he-e ù ke Unim ife a, likorye
         u pee Unim. Angwu ’iwom ’ı᷆ tel he, u sha ná he-e ù ke Unim ife a. Ufe or titi u pee
         Unim.
         7 Bel puu, kì yi lè undi angwu u᷆ kwu uwum ke ’uhwo-ma ututeb ye; ki shi lè angwu u᷆
         hwō lihwu ke ’uhwo-ma ututeb ye.
         8 Gbe lì yi bewum, li kwa bewum le lî fe Atyetyan a; gbe li hwō, li hwa᷆ le lî fe Atyetyan
         a. He ashin, mà lì kwu bewum or, mà lì hwō or, lì yi ke Atyetyan a.
         9 Atan-lengi angwu Ujeso Ukristi a hwō, u tem wum, ù yi le he-e ù kwu Usu bendi bewum
         lè abe be hwō a.
         10 Bwo abin bì yi ’itel i, ki shi ná a, men besuso ma᷆ kong bia unde-men? Ki shi ná
         a, ma᷆ ben he? Má ngye le bel puu li ba naa he ’ushu Unim, he-e ù tang li ushe.
         11 Be ma fee he ’ushia Unim le: "Atyetyan Unim a de le, ’Mi Unim na᷅ mi kong le, undi
         uyang-yang u ba keb anung he itang ka-m; undi uyang-yang u be kong gboo le mi na᷅
         mì yi Unim.’ "
         12 Nya he liti limen ana, bel puu, undi uyang-yang u ba naa he ’ushu Unim dǎ he àshi
         a shi he igye i.
         13 He atan-lengi anwun, mà lì tem gye ’ushu ben bende ye. Ashi ’i ngbebb le lì shi ’ì
         yi le lì zam le li sha ’iwom ashi ’ı᷆ be lè limbu ke unwandatyan ye.
         14 Ná undi angwu ù yi ke Atyetyan Ujeso Ukristi, mi ngye dangg le ’ì yi lè ’itaa lizi
         ashi ’i ban lè ’uhwo-shi ye; ukpor undi angwu a ndè gia le u tel ’itaa lizi ’isuso,
         ù tyang āngi azēle.
         15 Gbe wo zī àshi wo ngye le ’i ban ugim unde-gang, hà wò yi lè benyin ha ahe ye. Kiwom
         ’iyang-yang ashi wo ngye le ’i sha undi angwu Ujeso Ukristi a hwō ke-e u tyang ’ukwo
         Unim, ndè le wo zī āshi ye.
         16 Gbe wo ngye le ’iwom ’i ngbebb ka-a le wò shi, gbe wo ngye le ’iwom ashi há ’i ba
         sha bendi be kong ’ibibi gba lè shi, ndè le wo shi āshi ye.
         17 Kusu Unim ’ù yi he bizizi azele a or, ngwu bingwungwo angwele a or ye. Kù yi he ’inunung
         ashele, lè ikwun lè igor á. Abin puu bi ba lè ha Ukatia Kunyong Unim a.
         18 Undi uyang-yang angwu u᷆ pwom Ujeso Ukristi he ’ukwo ahwun a, u sha nyin Unim, bendigye
         or be pee he le a shi dell-dell.
         19 Mbee ’unyong puu, lì kaa hè li lì shi a᷆shi ’ı᷆ shi bendi be᷆ kwu ikwun, be naa genn
         fe Unim.
         20 Shī zī lizi angi lı᷆ ban aki angi Unim a shi he lityam unde-gang ye. Kì yi ’igyang
         a le Unim a bong le lì zī lizi liyang-yang, ukpor wo shi liketye gbe wo zī lizi angi
         lı᷆ shi bendi besuso be tyang ’ukwo Unim.
         21 Kiwom ’iyang-yang ashi ’ì yi le ’i sha unde-gang u tyang ’ukwo Unim, ki ngbebb le
         wò shi āshi ye, mà ’ì yi bizizi or, mà bingwungwo or, mà ’ì yi ’iwom ’iyang-yang or.
         22 Gbe wo bong le Unim a tel bendi bema biwom abina, tyang ashina ’ì kwu ke men ha Unim
         àshī afee. Igor ì yi ke undi angwu a ngye ashi ’ì yi kpa-kpa ke-e le ù shi, i hà shi
         āshi faale uben he ugim uma.
         23 Ukpor gbe undi a ngye dangg ashi ’ì yi kpa-kpa ke-e le ù shi ye, gbe a gye ’ushu
         shi āshi, hà a shi ’iban he ashi Unim, likorye a shi āshi, mà na a ngye dangg le hà
         ’i ngbebb le ù shi āshi or, hà ’i ban or ye. Kiwom ’iyang-yang ashi lı᷆ shi, gbe li
         ngye dangg le ’i ngbebb mà ukpong li hà shi āshi ye, hà li shi ’iban a.

1 Bel abe li kaa kpè he ’ukwo Unim lì ndè le li kpell àbe be wa kaa kpè he abongale
         ye, lì kaa le lî shi ngbebb ’uhwo-tyan a ye.
         2 Bel, undi-undi ù gim àshi ’ì kwu ’inunung ke unde-ma he-e ù kpell he ù naa genn he
         abongale.
         3 Ujeso Ukristi ugyang or a maa kee le u sha ngbebb ’uhwo-ma a ye. Kì yi nya a na be
         fee he ’ushia Unim le a de le: "Unim, ibia angi be ma kong bia-a, mi kpē ngi puu so."
         4 Biwom abi leěti be ma fee he ’ushia Unim, be fee ābi le bì hwua li ’igyang, bi fe
         li ingie, bi shi li li naa genn nya a na lì yi lè lishi andorale ha Unim.
         5 Unim angwu u᷆ shi bendi be᷆ naa genn, be kwu lè ingie, ù hā kpell amen hè men mà
         kwu ikwun-ikwun ha bende nya a na Ujeso Ukristi a ma yi,
         6 le hè men puu ūbībī ken mà kung igie ken pee Unim angwu ù yi Atyam Atyetyan Ujeso
         Ukristi.
         7 Nya a na Ujeso Ukristi a kpe men, na᷅ men or mà kpē bende, le hè bendi bè pee Unim.
         8 Mi da amen le Ujeso Ukristi a fel undi aki Ijuus le he-e ù tyung le Unim u bel igie
         ye he-e ù shi ’ì kwu nya a na Unim a ma kyebb betiebell.
         9 Atan-lengi ususo u shi le hè bendi abe bè yi Ijuus a ye or titi bè pee Unim he ’uhwo
         beshi bema. Kì yi nya a na be fee he ’ushia Unim a le: "He ashin, mi ba pee-a he liwu
         bendi abe bè yi Ijuus a ye, mi gyam agyam pee-a."
         10 Be mbee fee le: "Men abe mà yi Ijuus a ye, mà yal gor utung ha bendi Unim."
         11 He ’iteng ’isuso nya he ’ushia Unim be mbee fee le: "Men puu abe mà yi Ijuus a ye,
         mà pee Unim, men bendi abong puu, ma pee he."
         12 Azaya u de le: "Igia Ujesi u ba ba, u ba he-e ù tyung bendi abe bè yi Ijuus a ye
         ’ukwo likpan, be ba ndor lishi ha ufe a le ù kpan ābe."
         13 Unim angwu ufe na᷅ u᷆ ke bendi lishi andorale, ù hā shi àtyám āme᷅n à sho lè igor
         lè ikwun nya a na ma bong ha ahe, hè men mà gye ’ushu kwu lè lishi andorale sho yilelele
         gbe he ikeb Ukatia Kunyong uma.
         14 Bebuye, mi bong le mà yi benunung, ma ngye ’iwom dangg le ma fel hwua bende or mbeè.
         15 Ukpor igie isuso he ’ushia ahwu mi fee hwaa lè men i, mi kong a᷆ngi ì yi ikaa-ikaa
         faale ’ushell le hè men mà naa lityam ángi ye. Mi fee kong abin faale ’ushell likorye
         Unim, he inung ima, a waa mi,
         16 le mì bun ’isom ’inunung gbe lè Ujeso Ukristi de men abe mà yi Ijuus a ye. Mi sha
         aki abunale ’isom ’inunung nya a na bendi ashangale be᷆ shi aki abell. Mi sha ashin
         le hè men abe mà yi Ijuus a ye, Unim ù kpe men ná ’uke ahwu ’u ngbebb he, likorye
         Ukatia Kunyong Unim a shi amen ma fel ta-ta ke-e.
         17 Ná undi angwu ù yi ke Ujeso Ukristi, mì yi lè igor he aki Unim angi mı᷆ shi.
         18 Mi kee-kee kong porr gba lè ashi Ujeso Ukristi a shi gbe ha ami he abele lè bendi
         abe bè yi Ijuus a ye le bè fel fe Unim a. Mi kong gbà lè abi a shi lè abi a kong.
         19 A shi biwom abin gbe he bikwele-uhwo abi bı᷆ tyung ikeb ima, u shi gbe ha Ukatia
         Kunyong uma. Kung lè he Ujeruselem lè wu he Ilirikem, mi bun ’isom ’inunung gbe lè
         Ujeso Ukristi puu.
         20 Mbee ’unyong puu mi kaa le mi bun ’isom ’inunung he ’iteng ashi undi a wa gyo gbe
         lè Ujeso Ukristi ye, mî ndè le mi kwa undi angwu u᷆ tye ushom he líshiı᷆ angi undi-iso
         na᷅ a fe ye.
         21 Kì yi nya a na be fee he ’ushia Unim a le: "Bendi abe be wa de be gbe lè he ngye
         ye, be ba ngya he; abe be wa gyo gbe lè he ngye ye, ki ba nung ābe gba lè he."
         22 Ashin na᷅ ’i tan lè shi, mà na mi maa kaa he aze gbamm le mî be ha amen há or, aki
         a maa ke-m ’ukwo ye. Ukpor ’anaa-anaa i mi mbeè aki agi he ’igie ashin, mi kam le
         mi ba ha amen há.
         24 Mi kam le mi ba gya he Usipen, nyong mı᷆ gye há, mi kee le mi bel ha amen há, mi
         kwu há igor-igor zī ati zangg, ma ukpong ma hà kpell mi he litan ligi gye ’ushu.
         25 Ukpor mi gya he Ujeruselem a ’ushu mî te lè ’uke lè ke bendi Unim abe bè yi há.
         26 Bendi abongale abe he bigie Umasedonia lè Akaya be ndè shī ’i ngbebb ābe le bè dye
         úndē le hè be bè lè kpell bendi Unim abe bè yi likaa he Ujeruselem.
         27 Be shi ashin lè he benyin bebell a, ukpor ’ì yi aki abell a le bè shi ná. Gbe ha
         bendi Ijuus na᷅ bendi lè he abong asuso be fel lè abwo he binunung abi Unim a kyebb
         le u ka Ijuus. He ashina, kì yi le bendi lè he abong asuso or titi be zī binunung
         bibell ke bendi Ijuus.
         28 Gbe mi te lè úndē angwu be dye i lè ke be, mà mì ha᷅ ba gba ha amen há gya he Usipen.
         29 Mí ngye le abele ugi ha amen há u ba ba lè ’ukwun kangg lè ha Ujeso Ukristi ka amen.
         30 Bebuye, he lizen Atyetyan Ujeso Ukristi lè he ’uhwo benyin abe Ukatia Kunyong Unim
         a ke men, mi tim amen anung le mà gwaa abwo ha ami kong ha Unim ke-m. Mà bii he le
         u kpell mi,
         31 kpan mi lè he abwo bendi Ujudia abe be swan ’isom ’inunung. Mà mbee bii he le ù shi
         bendi bema abe he Ujeruselem bè kpe ’uke ahwun igor-igor.
         32 Nyong mi mbee, gbe Unim a bong, mi ba ha amen há igor-igor, mi be sho ’unyong há.
         33 Ushang angwu mi ke ù yi le, Unim angwu u᷆ ke ikwun, ù kwu utung ha amen puu. Kì ngyor
         ná mi kong.

1 Mi kee le mi sha amen mà ngye Ufibi, unwandatyan ungingye. U sha aki kangg he liwu
         bendi abongale angi he Usinkria.
         2 Gbe a be ha amen há, mà kpe-e abwo afee-afee, likorye ù yi undi Unim a ná men a.
         Ma kpe-e nya a na ’ì yi le bendi Unim bè shi. Ma ke-e ukpell uyang-yang angwu a kee
         lè ha amen. A ke bendi gbamm ukpell, u ke-m mi-gyang i or.
         3 Mà kong mi lè Uprisila lè Akwila. Be maa sha aki Ujeso Ukristi utung ha ami.
         4 Be ma bong lihwu or he ’uhwo ’ugi, mi pee ābe kangg, mi-mi a ye, bendi abongale puu
         abe bè yi Ijuus a ye, be pee ābe titi.
         5 Mà mbee kong mi lè liwu bendi abongale angi lı᷆ kpee ha abe ushom fe Unim. Mà kong
         mi lè Ipenites, udim-gi lityam. Ufe na᷅ a kpi ’ikwu bong ha Ujeso Ukristi ’ushu he
         ’igie Eshia.
         6 Mà kong mi lè Umeri angwu a shi aki kangg he liwu līme᷅n.
         7 Mà mbee kong mi lè Andronikes lè Ujuniyas, bendi ’ubong ’ugi abe be ma yi he igaadye
         utung ha ami. Bè yi bebwaa-isom Ujeso Ukristi abe be fem lizen a, be bong ha Unim
         teng mi.
         8 Mà kong mi lè Ampiatus, udim-gi lityam angwu u᷆ fe Atyetyan lityam ken ana.
         9 Mà kong mi lè Ubanes angwu a maa shi aki Ujeso Ukristi utung ha ami ana. Mà mbee
         kong mi lè Ustakis, udim-gi lityam.
         10 Ma kong mi lè Apelis angwu bendi be ngye-e dangg le u fa Ujeso Ukristi lityam ken
         ana. Ma kong mi lè bendi Alistobulos.
         11 Ma kong mi lè Uherodiyon, unde-gi undi Ijuus. Mà mbee kong mi lè bendi Unasises abe
         bè yi ke Ujeso Ukristi.
         12 Mà kong mi lè Utirafena lè Utirafosa. Bengingye aben be shi Atyetyan Ujeso aki. Ma
         kong mi lè Upesis, udim-gi lityam. Ungingye anwun or a fe ikeb kangg shi Atyetyan
         Ujeso aki.
         13 Mà kong mi lè Urufus angwu Atyetyan a waa kung le ù shi-e aki ana. Ma kong lè anam
         angwu a kung mi ná unwaa-ma.
         14 Ma kong mi lè baa Asinkirites, Ufelegon, Uhemiz, Upatrobas, Uhemas, lè bebwandatyan,
         bendi Unim, abe bè yi ha abe há.
         15 Mà mbee kong mi lè baa Ufilologes lè Ujulia, Uniriyas lè unwanam ungingye, lè Olimpas
         lè bendi Unim puu abe bè yi ha abe há.
         16 Ná bebwanam bende gbe ha Ujeso Ukristi, mà gaa bende lè uko lè uko. Awu bendi abongale
         puu a kong lè men.
         17 Bebuye, mi tim amen anung le mà baa bendi abe be tan lè bikwu agieale, be mbeb bendi.
         Biwom abi bı᷆ hwua amen bì yi linaa ha ’igyang ashi ma ngye. Mà gbe kpee bendi abe
         ’itaa ana ye.
         18 Atan-leshi ù yi le be fa Atyetyan Ujeso Ukristi a ye, be kee-kee shi ashi ’i ngbebb
         abe befe-gyang a. Be kung igie inunung kong ngbebb bendi le hè be bè lam kwu bendi
         abe be ndè shob ’ibibi ye a.
         19 Bendi puu be ngye le men ma ka igie Unim ife. Mì yi lè igor kangg he ’uhwo ’umen.
         Ukpor mi kee amen le mà bi lishi he angyele ’inunung. Kìbíbı᷆ ’ife, mi hwua amen le
         mà gbe lè abwo fe há ye.
         20 Mà Unim angwu u᷆ ke ikwun u hwà Usetan, ma tem he abee lishi fa he itang. Ushang
         ugi ù yi le Atyetyan Ujeso ù ke men puu ’ukwun.
         21 Utimoti angwu u᷆ shi aki utung ha ami a kong lè men. Ulusiyes lè Ujesen lè Usosipate
         abe lì yi ’ubong ken be kong lè men.
         22 Mi Utetiyes angwu mi kpell Uporl fee ’ushia ahwun, mi kong lè men ná unde-men, undi
         Unim.
         23 Ugayas angwu mi ngwee ha ahe ushom a, liwu bendi abongale or li kpee fa Unim ha ahe
         ushom a, u kong lè men. Irastes angwu u kam úndē ’ubong lè Ukwates, be kong lè men.
         [
         24 Atyetyan Ujeso Ukristi ù hā ke men puu ’ukwun. Kì ngyor ná mi kong.]
         25 Mà lì kung ipee ke Unim! Ù yi lè ikeb le u sha àtyám āme᷅n a naa genn he ’igyang.
         Ashin na᷅ mi de men nyong mi bun ’isom ’inunung gbe lè Ujeso Ukristi. Ashin na᷅ ’ì
         yi ’igyang ashi Unim a fem āshi tyung he igye gboo. Lè há linde ’i ma yi he ’undyell,
         26 ukpor ’anaa-anaa i gbe he igie angi bendi abe be᷆ tye ugie ’isom Unim be fee he ’ushia
         Unim, be fem ’igyang ’imen ana tyung he igye gboo. Be bun āshi de bendi mbee abong
         puu he igye i, nya a na Unim a kong le hè bendi bè kpē shi, be ke shī ife.
         27 Unim ufe-ufe na᷅ a bi lishi! Ipee ì kwu ke-e ngyor igye kpamm gbe ha Ujeso Ukristi.
         Kì ngyor ná mi kong.1 Corinthians1 Corinthians1 Corinthians1 Corinthians1 Corinthians

1 Mi Uporl angwu Unim a waa kung mi le mì kwu unwaa-isom Ujeso Ukristi, bel ha unwandatyan
         Usosteniz na᷅ lı᷆ fee ’ushia ahwun.
         2 Li fee āhwu hwaa lè men, liwu bendi abongale angi he Ukorint, men puu abe Unim a
         waa kung le mà kwu bendi bema a, men abe mà yi gwaa ipel ha Ujeso Ukristi nya a na
         bendi puu he ’iteng ’iyang-yang abe bè yi he ’ubwo Ujeso Ukristi bè yi bendi Unim
         a. Ujeso Ukristi ù yi Atyabell, u shi Atyetyan or titi.
         3 Unim Atyetyan befe lè Atyetyan Ujeso Ukristi bè hā ke men ’ukwun, be shi hè ’ì kwun
         amen he atyam kpatiaa.
         4 Mbee ’unyong puu, mi pee Unim he ’uhwo ’umen, likorye a ke men ’ukwun kangg gbe he
         agwaale ūme᷅n ha Ujeso Ukristi.
         5 Men abe mà yi gwaa ipel ha Ujeso Ukristi, Unim a ke men beke gbamm atyetye-atyetye.
         A shi biwom bima bi nung amen dangg, u ke men ikeb angi ma᷆ bun biwom bimen i de bendi.
         6 Biwom abi leěti ma keb ma᷆ gyo gbe lè Ujeso Ukristi bi kaa kwu idaa he átyám āme᷅n.
         7 He ashina, kì yi lè ’uke ahwu Unim u᷆ ke ahwu ’u᷆ gyan lè men ye nyin i ná ma fel
         kwu ma᷆ nyong ’unyong ahwu Atyetyan Ujeso Ukristi u᷆ tem be be i.
         8 Ujeso Ukristi ugyang na᷅ u᷆ shi amen ma᷆ naa genn lè wu he umbee-likel liti igye
         anyin le nya he Liti limen Atyetyan Ujeso Ukristi u᷆ be be ana, hè men mà zī libi
         ye.
         9 Unim na᷆ a waa kung amen le mà be kwu utyang ha Unwaa-ma Ujeso Ukristi, angwu ù yi
         Atyetyan. Unim ù yi ingwu ifee ye.
         10 Bebuye, mi kung Atyetyan Ujeso Ukristi tim amen anung le mà kwu ikwun ha bende, mà
         tang he abwo fel akwu-akwu ye, mà gwaa ha bende, ma kwu ugim ken. Likong liyang-yang,
         mà kong āngi igie ken.
         11 Bebuye, mi kong ashin likorye bendi besuso lè he ’ikwu-lihwan Uklowi be de-m le ’ushwan
         ’ù yi he liwu līme᷅n.
         12 Be de-m le ma tang he abwo fel akwu-akwu. Bendi-iso be da le befe bè yi ke Uporl
         a, besuso be de le befe bè yi ke Aporlos a, besuso be de le befe bè yi ke Ipita a,
         besuso be de le befe bè yi ke Ujeso Ukristi a.
         13 Ma kaa le ma kung ikeb Ujeso Ukristi hwua he akwu-akwu â? Mi Uporl na᷅ be ma maa
         bee he ’ikpakpaa he ’uhwo ’umen à? Be ma kib amen he umbwo he lizen ligi, mi Uporl
         â? Mà de-m.
         14 Mi pee Unim le mi ma kib undi he umbwo he liwu līme᷅n ye, mi ma kee-kee kib Ukrispes
         lè Ugayas befe-befe a.
         15 He ashin, kì yi lè undi angwu ù nya de le mi ma kib amen he umbwo he lizen ligi ye.
         16 (Kye! Mi well mà, mi ma kib bendi Ustefenas or titi he umbwo. Fem aben tyang, mi
         gim le mi ma tem kib undi ususo he umbwo ye.)
         17 Ujeso Ukristi a som mi le mì tan kib bendi he umbwo a ye, a som mi le mì tan bun
         ’isom ’inunung gbe lè he de bendi a. Nyong mı᷆ bun ’isom ’imen ana, mi kong he ungwu
         abyele a, ngwu mì bun āshi he lishi abyele undigye a ye, hè ’ì nung nwongg le lihwu
         Ujeso Ukristi he ’ikpakpaa life-life na᷅ lì yi lè ikeb.
         18 Bendi abe bè so he ’ukwo linim, be nda ’isom gba lè lihwu Ujeso Ukristi he ’ikpakpaa
         ná ’iwom akpel-ye á nà. Ukpor bel abe li fel he ’ukwo likpan ’unyong ufe, li ngye
         le ikeb Unim i sha aki gba he ’isom ’ima.
         19 Be ma fee he ’ushia Unim leěti le Unim a de le: "Bendi abe be bi lishi angi igye
         anyin, mi sha lishi abyele libell li fel ’idideng zii; mi shi bendi abe be ngye ’ushia,
         kushia angyele ’ubell ’u fel ’iwom likor."
         20 Bwo ashin ’ì yi ’itaa i, bendi abe be bi lishi angi igye anyin a, lishi abyele libell
         lì yi ’idideng zii! Bendi abe be᷆ hwua bendi Iten Ijuus, lingye libell li ba kpell
         ābe ye! Bendi abe be᷆ fe ifung mbee ’unyong, ifung ibell i ba kpell ābe ye! Unim a
         tyung le lishi abyele angi igye anyin lì yi umbeb a.
         21 Unim angwu a ngye biwom puu a ma nde gia le bendi abe he igye i bè ngye-e gbe he
         lishi abyele libell a ye. Ki ngbebb he le ù kpan bendi abe be bong ha ’isom ashi lı᷆
         bun, mà na bendi abe he igye i be᷆ kung āshi ná ’iwom akpel-ye a or.
         22 Bendi Ijuus be kee le be nda bikwele-uhwo abi bı᷆ tyung le ’isom Unim ’ì yi ’igyang
         a. Bendi Igrik be kee le be ngya Unim gba he lishi abyele libell ligyang.
         23 Ukpor, kiwom ashi bel lı᷆ bun de bendi ’ì yi gbe lè Ujeso Ukristi angwu be ma maa
         bee he ’ikpakpaa. Kisom ’imen ana ’i ban bendi Ijuus he lityam kangg, be swan āshi.
         Bendi abe bè yi Ijuus a ye, be ndà āshi ná ’iwom akpel-ye.
         24 Ukpor, bendi abe Unim a waa kung le bè kwu bendi bema, mà bè yi Ijuus or, bè yi Ijuus
         a ye or, bé ngye le Ujeso Ukristi a tyung ikeb Unim, u tyung lishi abyele Unim.
         25 Kiwom ashi Unim a shi hè bendi bè ndè shi ná akpel-ye nà, kì yi dangg hwò lishi abyele
         bendigye. Ashi Unim a shi hè bendi bè nde shi le ’ì yi ndyor-ndyor, kì yi lè ikeb
         hwò ikeb puu angi bendigye bè yi lè ngi.
         26 Bebuye, mà gim ’itaa bendi abe ma ma yi, ukpong Unim a hà waa kung amen le mà fel
         bendi bema. He ashi bendigye, bendi lè he liwu līme᷅n abe bè yi dangg be ma go ye.
         Bendi abe be kpè he ashi bendigye be ma go ye. Abe bendi igye anyin be maa nde be
         ná besu bendi be ma go ye.
         27 Men ufe, bendi abe bè yi ke igye i be maa nde men ná bikpel-ye bendi nà. Ukpor Unim
         a waa kung amen le mà kwu bendi bema, le hè ishwia ì shi a᷆be be kung ’uhwo-bell le
         be bi lishi ana. U mbee waa kung amen abe mà yi ndyor-ndyor he ashi bendi abe bè yi
         ke igye anyin le hè ishwia ì shi a᷆be be kung ’uhwo-bell le bè yi lè ’ugogo ana.
         28 A mbee waa kung bendi abe bendi abe bè yi ke igye be᷆ kong bia ābe, be kung ābe he
         ’ukpo ye, be nyiī ābe ndor gye he ufaa. Bendi bemen ana na᷅ Unim a waa kung he-e ù
         shi bendi abe bè yi ’indee-indee he igye anyin hè be bè ndè shob le bè yi he ’ukpo
         ye gbangg.
         29 He ashin, kì yi lè undi angwu u᷆ pwom ungwu he ’ushu Unim mbee ye.
         30 Kì kee-kee yi gbe ha Unim a le bel li fel gwaa ipel ha Ujeso Ukristi. Unim u shi
         li li fel bi lishi gbe ha ahe. Ufe umen na᷅ a pong li lè he lifee ’iban, u shi li
         li fel kpa-kpa he ashi Unim. He ashina a shi li li fel bendi Unim.
         31 He abin puu, kì yi nya a na be fee he ’ushia Unim a. Be fee le: "Undi angwu a kee
         le u pwom ungwu, ù kee-kee pwom ungwu he ashi Unim a shi a."

1 Bebuye, leěti he ’unyong ahwu mi ma be ha amen há le mi bun ’undyell ahwu Unim a
         fem tyung li, mi maa kong he ungwu abyele a ye.
         2 Kunyong ’umen ahwu mi ma yi he liwu līme᷅n ana, mi ma ndè gia le mi kee-kee gim gba
         lè Ujeso Ukristi ufe-ufe, mbee-mbee lè lihwu lima he ’ikpakpaa.
         3 He ’unyong ’umen ana mi ma yi lè ikeb ye, mi ma yi lè ’ushell kangg.
         4 Nyong mi maa bun ’isom Unim de men, mi ma kung lingye undigye a lam kwu amen ye,
         ukpor Ukatia Kunyong Unim lè ikeb Unim na᷅ bi maa shi ’ı᷆ nung amen le ’isom ana ’ì
         yi ’igyang a.
         5 He ashin, kikwu abongale ūme᷅n ha Ujeso Ukristi ’ì yi he lingye undigye a ye, kì
         yi he ikeb Unim a.
         6 Mà na or, bendi abe Ukatia Kunyong Unim a kam igim ibell, kisom ’ityan ’i sha ābe
         be bya lishi. Ukpor ’ì yi lishi abyele undigye ná angi besu igye lè bendi abe he igye
         i bè yi lè ngi i a ye, befe, baale ikeb ibell ı᷆ mbee.
         7 Lishi abyele angi lı᷆ bun gbe lè ngi lì yi lishi abyele Unim angi leěti li ma yi
         he ’undyell a. Leěti mà ukpong igye anyin i hà kpi, Unim a ma kam le ’ì kwu ná le
         hè li lì be fel lè abwo he Kusu ’uma.
         8 Biwom bimen Unim a kam ana bi nung besu igye anyin ye gbangg. Bì nung ābe, hang be
         ma maa Ujeso Ukristi Atyetyan bee he ’ikpakpaa ye, ufe angwu ù yi Usu besu.
         9 Kì yi nya a na leěti be ma fee he ’ushia Unim a le: "Biwom abi Unim a kam ndor bendi
         abe ’i nyin ābe lè he, bi dyam gbe gyong ’iwom ’iyang-yang ashi undigye a ndè, u gyo,
         u gim."
         10 Unim a tyung li biwom abin gbe ha Ukatia Kunyong uma. Biwom puu bi nung Ukatia Kunyong
         uma umen ana, mà lè ’undyell Unim or.
         11 Undi u ngya ugim unde-ma ye; undi ugyang ufe-ufe na᷅ u᷆ ngye-e. Kitaa a ken undi
         ù hà ndo ngya ugim Unim ye; Ukatia Kunyong Unim na᷅ u᷆ ngye-e.
         12 Ukatia Kunyong Unim angwu Unim a ke li, a be lè há igye anyin a ye, ù yi angwu uma
         ugyang a. Beke abe Unim a ke li le lì shi aki, Ukatia Kunyong uma umen angwu ù yi
         ha abel ana na᷅ u᷆ shi ābe be᷆ nung li.
         13 Ashin ’i ze le, nyong li bun de bendi gbe lè biwom abi Unim a ke li, li bun ābi lè
         he lingye angi undigye a hwua li a ye, Ukatia Kunyong Unim na᷅ a hwua li ábi. Bel
         li bun biwom Unim da bendi abe Ukatia Kunyong Unim ù yi ha abe a.
         14 Undi uyang-yang angwu Ukatia Kunyong Unim ù yi ha ahe ye, ù hà ndo kpa biwom abi
         Ukatia Kunyong Unim u᷆ ke ye. U ndà ābi nya a na biwom akpel-ye a, bi nung he ye,
         likorye Ukatia Kunyong Unim ufe-ufe na᷅ u᷆ shi ābi bı᷆ nung undi.
         15 Ukpor undi uyang-yang angwu Ukatia Kunyong Unim ù yi ha ahe, u fel ngya likpe biwom
         abin puu, mà na bendi abe bè yi ke igye anyin, ki nung ābe lè ashi ufe u᷆ shi ye or.
         16 Kì yi nya a na be fee he ’ushia Unim a le: "Kì yi lè undi angwu a ngye ugim Unim
         ye. Kì yi lè undi angwu u᷆ ke Unim utebb ye." Ukpor bel ufe, li fel ngya ugim Ujeso
         Ukristi likorye Ukatia Kunyong Unim ù yi ha abel.

1 Ukpor, bebuye, mà na Ukatia Kunyong Unim ù yi ha amen or, nyong mi ma yi ha amen
         há, ki maa ndee mi ná mı᷆ hwua amen ná hang mì hwua bendi abe bè yi lè Ukatia Kunyong
         Unim, likorye ma tyang igim īme᷅n agyang á ì so-i teng amen. Mà so ’isun gbe lè biwom
         Ujeso Ukristi.
         2 Há he ’unyong ’umen ana, mi maa ka amen àbí a, mi maa ka amen lizi ligyang a ye,
         likorye ma ma wa kaa kpè he ’ukwo Unim ye. Kpamm be wu ’unyin i or, ma wa kaa kpè
         ye.
         3 Mà so-i sha akpe a ná bendi abe bè yi ke igye anyin a. Mā shwan lè bende, ma tel
         bende ’unyong ’uyang-yang. Ashin ’i nya tyung le igim īme᷅n agyang na᷅ ı᷆ teng āme᷅n
         ye a? Akpe āme᷅n à so a ná angi bendi abe bè yi ke igye anyin a!
         4 Nyong undi-iso he liwu līme᷅n u᷆ de le ufe ù yi ke Uporl a, ususo u de le ufe ù yi
         ke Aporlos a, ma sha akpe bya le ma ngye Ujeso Ukristi or ye.
         5 Ayang ù yi Aporles? Ayang ù yi Uporl? Bel lì kee-kee yi bebwaa-isom abe Unim a som
         hwaa lè men le hè men mà bong ha Ujeso Ukristi a. Bel, undi-undi a maa sha aki angi
         Unim a ma ke-e le ù shi a.
         6 Bel lì yi ná bendi útia᷆ nà; mi kwan íkwa᷆n, Aporlos u wu bikwukwan umbwo, ukpor
         Unim na᷅ u᷆ shi bikwukwan bı᷆ mbi, u shi ābi bi kaā.
         7 Ki nung nwongg le, undi angwu u᷆ kwan íkwa᷆n or, angwu u᷆ wu bikwukwan umbwo a or,
         bè yi he ’ukpo ye. Unim ufe-ufe na᷅ ù yi he ’ukpo a ken, likorye ufe na᷅ u᷆ shi bikwukwan
         bı᷆ mbì, u shi ābi bi kaā.
         8 Undi angwu u᷆ kwan íkwa᷆n or, angwu u᷆ wu bikwukwan umbwo a or, be sha aki ken a.
         Unim u ba ka undi-undi lifem angi li keè ha aki angi a shi.
         9 Bel a puu befee li gwu abwo fe ’iteng ken li sha Unim a aki. Men ufe mà yi ná ùtiá
         Unim a. Men mà mbee yi ná ushom angwu Unim u᷆ tye nà.
         10 Unim a ke-m ikeb angi mı᷆ kwu ná undi angwu a ngye ushom atyele dangg. Mi-i tye lìshií,
         undi-iso u tye ugeng. Undi uyang-yang ù baā ná u᷆ tye ushom nya líshiı᷆ ana,
         11 likorye Unim a kung Ujeso Ukristi ufe-ufe a ndor ná lìshií liwu bendi abongale, kì
         tem yi lè lìshií lisuso pel ha ahe ye.
         12 Bendi besuso be kung igold lè isiliba lè bínde᷆ binunung abi bı᷆ taa bitaa atyetye-atyetye
         tya ushom nya líshiı᷆ limen ana; besuso be kung ìkwán lè igwan lè bikpaa-ikwul a tye
         ushom nya.
         13 Liti li ba ba angi aki undi uyang-yang a᷆ be fem tyung he igye gboo. He Liti limen
         angi Ujeso Ukristi u᷆ be ana, Unim u ba kung ’ìndē gil aki undi uyang-yang, hè bendi
         bè ndè le a ngbebb à? Kìndē ’i ba tyung ’itaa aki undi uyang-yang, hà à yi anunung
         or, hà à yi abibi or.
         14 Gbe ushom angwu undi a tye nya, kìnde ’i shi-e na ana or, a shī ye, Unim u ba ka
         undi umen ana ashi ’i keè ha aki ama.
         15 Ukpor, undi uyang-yang angwu ushom uma a shī ’ìnde, Unim u ba ka he ’iwom ye. Mà
         na or, Unim u ba kpan he, ukpor u ba kpan nya a na undi angwu ’ìnde ’i la shī gwu-e,
         a fel buù hwaa ihwaa a.
         16 Men má ngye dangg le mà yi ushom Unim, Ukatia Kunyong Unim u shi ha amen.
         17 Undi uyang-yang angwu a ban ushom Unim ana, Unim u mbee lè he, likorye Unim a shi
         ushom ana ù yi ta-ta ke-e ufe-gyang a, ki shi le men-agyang na᷅ mà yi ushom umen ana.
         18 Undi uyang-yang ù lam ’uhwo-ma ye. Gbe ’ì yi lè undi he liwu līme᷅n angwu u᷆ kung
         ’uhwo-ma le ufe a ngye ’iwom ’indee-indee, ù bel fel ná undi angwu a ngye ’iwom ye,
         he-e ù fel lè lingye ligyang angyell.
         19 Mi kong ashin likorye he ashi Unim lingye angi igye anyin lì yi akpel-ye ugyang zii.
         Kì yi nya a na be ma fee he ’ushia Unim a le: "Bendi abe be ngye lingye angi igye
         anyin, Unim u kwa ābe he beshu bebell."
         20 Be mbee fee le: "Unim a ngye le igim bendi abe be ngye lingye angi igye anyin ì yi
         lè lifem ye."
         21 He ashin mi da amen le undi ù kung undigye pwom ungwu de le ufe ù yi ke anwun a,
         ufe ù yi ke anwuna a ye, ye. Má ngye le biwom puu bì yi bimen a.
         22 Mà Uporl or, mà Aporlos or, mà Ipita or, bè yi ke men a. Biwom puu he igye i, likpan
         or, lihwu or, bì yi ke men a. Biwom abi ’unyin i or, abi ’uhwo or, bì yi ke men a.
         23 Men ufe, mà yi he ’ubwo Ujeso Ukristi, Ujeso Ukristi u shi he ’ubwo Unim.

1 Mi kee le mà ngye dangg le bel li sha aki he ’ubwo Ujeso Ukristi a, ma mbee ngye
         le Unim a kung ’undyell ’uma fe li he ’ubwo le hè li lì hwua bendi.
         2 Undi uyang-yang angwu átyám a ke-e aki le ù shi, kiwom ashi ’i dyam hwò puu le ù
         shi ’ì yi le ù fe átyám he akwo puu.
         3 Kitaa ’iyang-yang ashi ma gim gbe lè mi, kì yi-m he ’ukpo ye. Kitaa ashi undigye
         uyang-yang u᷆ gim gbe lè mi, ki shi-m he ’ukpo ye. Mi-gyang or mi shi ugim fe-e lishi
         gbe lè ’uhwo-gi, le hà ashi mı᷆ shi ’i ngbebb or, ki ngbebb ye or, ye.
         4 Mà na mi ngye umbeb uyang-yang angwu mi shi ye, ukpor mi na᷅ mı᷆ ke ’uhwo-gi likpong
         ye, Unim na᷅ u᷆ be tang ushe. Hà ù be ke-m likpong or, hà libi or, mi ngye ye.
         5 He ashin, mà tem de bendi le, anwun a shi ’i ngbebb, anwuna ufe a shi ’i ngbebb ye,
         ye. Mà ndor ’unyong ahwu há ’ù be. Há he liti limen Ujeso Ukristi u᷆ be be ana, biwom
         abi ’unyin i bì yi he ’undyell, u ba fem ābi puu tyung he igye gboo, u be lè igim
         bendigye he igye. Nya liti limen ana, Unim u ba pee undi uyang-yang ná ’ì yi le ù
         pee he.
         6 Bebuye, mi kong biwom abin puu gbe lè ’uhwo-gi lè Aporlos le hè men mà hwua gbe ha
         abel ná ma᷆ shi nya a na be fee he ’ushia Unim. Undi uyang-yang he liwu līme᷅n ù fel
         he ungwu apwomale gbe lè undi ken or, u bia angwell ye.
         7 Wo gim ’uhwo-gang ha i le wò yi ayang undi a? Kì yi lè ’iwom ashi wò yi lè shi, ashi
         Unim na᷅ a ka-a ye bee? Bwo Unim na᷅ a ka-a ’iyang-yang, kibang a, wò ha᷅ pwom ungwu
         fel ná wo-gyang na᷅ wo shi a᷆bi wò yi lè bi nà?
         8 Má gim le ’ì tem yi lè ashi ’ı᷆ baa amen ye a? Mà de-m. Ma kung ’uhwo-men ná ma fel
         lè biwom puu a bee? Ma fel kung ’uhwo-men ná besu a, mà na bel ufe li ndè ’uhwo-tyan
         ná besu a ye a? Mà fel besu ’igyang a, hang ’i ngbebb mi kangg, lî fel besu utung
         ha amen.
         9 Kì yi-m ná Unim a ndor li, bel bebwaa-isom Ujeso Ukristi a, he libwo angi li zen
         hwò puu nà. Lì yi ná bendi abe be tang ushe le bè gwu ābe a. Bel li naa nyin gboo
         hè idengell Unim or, bendigye or, bè ndè li hè ’ì kwu ābe he ’uhwo.
         10 He ’uhwo Ujeso Ukristi, bel li fel bikpel-ye he ashi bendigye puu, ukpor men ma gim
         le ma fel bi lishi ’indee-indee gbe he agwaale ipel ha Ujeso Ukristi. Bel lì yi lè
         ikeb ye, ukpor men ma gim le mà yi lè ikeb. Bendi be fem amen, ukpor be bia li bel.
         11 Kpamm be wu ’unyin i, itung i ndo li, umbwo u gyor li, li tan uten-ibong, bendi be
         kpam li ikwun, li shi lè ùshù ye.
         12 Li sha aki lè abwo atyan mbee ’unyong. Nyong bendi be᷆ buu li atye, li da ābe le:
         "Unim ù ke men ’ukwun." Nyong bendi be᷆ ke li ’ingie, li ngib lityam.
         13 Nyong bendi be᷆ kee li likong, li kaa lî kwu ikwun-ikwun ha abe. Kpam be wu ’unyin
         i, bè so-i ndà li lì yi a ná abung he itemke a.
         14 Mi fee biwom abin hwaa lè men le mî fe men ishwia he ’uhwo a ye, mi fee ābi likorye
         mi kee le mi ka amen utebb ná bebwaa-gi lityam a.
         15 Mà mà kwu lè bendi asisilisi asisilisi abe be᷆ tyung amen ’ukwo Ujeso Ukristi or,
         atyamen ufe ù kee-kee yi ken a. Mì yi atyamen a, likorye ma gwaa ’uhwo-men ipel ha
         Ujeso Ukristi gbe he ’isom ’inunung ashi gbe lè Ujeso ashi mi ma bun de men.
         16 He ashin, mi tim amen anung le mà kung he abee agi.
         17 Ashina na᷅ ’ı᷆ shi-m mı᷆ som Utimoti be ha amen há, le he-e ù well amen ’itaa mì
         shi likpe he ’ukwo Ujeso Ukristi. Kitaa ’imen ana na᷅ mı᷆ hwua awu bendi abongale
         mbee igegem puu. Mà gyo Utimoti likorye ù yi unwaa-gi lityam he ’ukwo Ujeso Ukristi,
         u shi undi angwu u᷆ fe Atyetyan Ujeso Ukristi lityam ken.
         18 Bendi besuso há he liwu līme᷅n be fel he idim adimale, hà be gim le mì tem ba ba
         ha amen há ye a or?
         19 Gbe Unim a bong, hà baale mı᷆ be ha amen há. He ’unyong ’umen ana mi ba ngya dangg
         le ikeb Unim ì nya yi ha bendi idim bemen ana à, hà be kpa ’ihwee likor a or.
         20 Unim ù yi Usu he ungwu a ye, ù yi Usu he ashele lè ikeb a.
         21 Kibang ashi men ma᷆ kee? Ma kee le mì be ha amen há lè linaa a, hà ma gie akpe āme᷅n
         le mì be há he ikwun-ikwun be tyung amen le ’i nyin mi lè men a?

1 Kiwom ashi mi gyo ’i kwun mi abwo! Mi gyo le akpela à yi he liwu līme᷅n, undi u nda᷆
         ipel ha ungye atyam or. Bendi abe be ngye Unim a ye or, be sha ’itete ’ibibi ashina
         ye.
         2 Bwo ma ngye ’ibibi ’imen i gia, kibang a, mà so he idim adimale? Ndè le hang ’i ban
         amen iban? Ki shi le hang ma ma ndō undi umen angwu a shi ’itete ’ibibi ashina lè
         he liwu līme᷅n nya ’ukwo-ukwo!
         3 Mà na mì yi ha amen há ye or, lityam ligi life lì yi ipel ha amen. He lizen Atyetyan
         Ujeso, mi tang likong angi gbe lè undi angwu a shi ’itete ’ibibi ashin nya a na hang
         mì kwu há liwu līme᷅n. Ashin na᷅ ’ì yi le mà shi: mà gbong liwu he lizen Atyetyan
         Ujeso, lityam ligi li kwa ipel ha amen, mà kung ikeb Atyetyan Ujeso,
         5 kung undi umen ana fe Usetan he ’ubwo, le hè inyiahwo ima ì ban, le he-e ufe-gyang
         ù be kpan he Liti angi Atyetyan Ujeso u᷆ tem be he igye i.
         6 Idim īme᷅n i ngbebb ye! Má ngye ityang angi i de le: "Be sha iyist zangg fa he ibred,
         iyist i gbo kpa mbee ibred puu sha ibred i mbwee."
         7 He ashin, mà mbee lè ’iban ’imen ana lè he liwu līme᷅n likorye ki gbo ná iyist nà.
         Mà mbee lè shi hè men mà fel betaa-betaa. Kigyang-igyang men abe ma bong ha Ujeso
         Ukristi ma fel betaa-betaa likorye Ujeso Ukristi a hwō he ’uhwo ’umen. Ufe ù yi ná
         ùtiā angwu be᷆ gwu shang Unim he ’unyong ’ipam ashi be᷆ ko le Kipam Agbele-gyong.
         8 He ashin, mà lì mbee lè abwo atyan lè he ’iban ’iyang-yang, mà lì kwu betaa-betaa,
         lì pwom ’ukwo ahwu kpa-kpa lityam ken. He ashina, li ba fel ná ibred angi ì yi lè
         iyist ye gbangg. Kitaa ana na᷅ lı᷆ shi ’ipam ’imen ana he ’ukwo ahwu kpa-kpa.
         9 He ’ushia ahwu mi ma fee hwaa lè men, mi ma de men le mà ngwee utyang ha bendi akpela
         ye.
         10 Bendi igye abe be᷆ fe Unim ye, abe be tan akpela, be shi lè ukpombell ubwaa, be zì
         ’azi, be shi ikem, bendi aben na᷅ mi kong gbe lè be ana ye. Lè ’igbe ná mà yi he igye
         i, kì yi lè ’ukwo ahwu ma᷆ tang ’uhwo-men lè ha abe ye.
         11 Ukpor ashi mi de men ’ì yi le, undi angwu a de le ufe ù yi undi abongale a, gbe ù
         so-i tan akpela, u shi lè ukpombell ubwaa, u shi ikem, u bia bendi, u bwom ibwom,
         u zì ’azi, mà ngwee utyang uma ye. Mà zī lizi or abwo ipel ha ahe ye.
         12 Bendi abe bè yi bendi Unim a ye, mì yi lè ikeb le mi da le be shi ’i ngbebb or, be
         shi ’i ngbebb ye or, ye. Unim na᷅ u᷆ tang ābe ushe. Bendi Unim na᷅ bel lì yi lè ikeb
         le li da le be shi ’i ngbebb, be shi ’i ngbebb ye. Mà shi nya a na be ma fee he ’ushia
         Unim le: "Mà ndō undi ubibi lè he liwu līme᷅n."

1 Gbe undi he liwu līme᷅n ù yi lè ikpe ha unde-ma, undi Unim, ki nya ngbebb le ù tyang
         bendi Unim lè ko he ushe ha bendi abe bè yi bendi Unim a ye a? Kì yi le ù mbe lityam
         shi ’itete ’iwom ’itaa ana ye!
         2 Ki ze i le má ngye le bendi Unim be ba maa bendi abe bè yi ke igye anyin puu ushe
         ye a? Bwo men ma᷆ bé maa bendi igye anyin ushe, kibang a, ma᷆ kong inwaa ikpe anyin
         lè ’uhwo-men ye?
         3 Idengell Unim or, bel bendi Unim li ba maa āngi ushe. Bwo lı᷆ be maa idengell Unim
         or ushe, li kpè le li kong ànaà angi he igye i.
         4 Gbe ’ì nya yi le linaa li be hwaa lè men or, má nya kung āngi lè hwaa lè bendi abe
         bè yi lè abwo he liwu bendi abongale ye a le bè kong a?
         5 Ishwia ’ì shi amen! Mi ngye dangg le ’ì yi lè undi he liwu līme᷅n angwu a bi lishi
         le u kong ikpe he liwu līme᷅n, bendi Unim.
         6 Fe ’ibang ’ì hà yi atan-leshi angwu men ma᷆ ko bende ushe ha bendi abe bè yi bendi
         Unim a ye?
         7 Kì yi ibia a ke men le mà ko bende ushe, mà ha amen liwu ligyang or. Ki ngbebb le
         mà tyang bendi bè shi ban amen hwò a᷆shi le mà ko bende ushe! Ki mbee ngbebb le mà
         tyang bendi bè shi amen zi! Ashina ’i ngbebb hwò a᷆shi le men mà ko bende ushe.
         8 Ukpor, ashi le men mà tyang bendi hwan bè shi bibibi ha amen, men na᷅ mà ha᷅ tem
         fel shi ban bendi, ma shi ābe zi, ma shi bimen i shi-shi ha bende or.
         9 Men má ngye dangg le bendi abe be᷆ shi bibibi be ba kwa lè abwo he Kusu Unim ye.
         Mà tyang bè lam amen ye! Bendi abe be᷆ tan akpela, bendi abe be᷆ shi ikem, bendi abe
         be᷆ ban bengye lè bekyebb bendi, bendi abe be᷆ gbe ipel ha bende-bell bengikye,
         10 bendi abe be᷆ zì ’azi, bendi abe be᷆ ban lityam fe biwom bendi, bendi abe be᷆ bwom
         ibwom, bendi abe be᷆ kong bia bendi, bendi abe be᷆ leb kpe biwom bendi, bendi puu
         abe be᷆ shi biwom abin be kwa lè abwo he Kusu Unim ye.
         11 Leěti men besuso ma maa sha bibibi bimen i, ukpor Unim a tyang biban bīme᷅n ke men,
         shi amen ma fel betaa-betaa, u shi amen ma fel ta-ta ke-e ufe-gyang. Gbe ha Ujeso
         Ukristi lè Ukatia Kunyong Unim angwu lı᷆ fe-e, men ma fel kpa-kpa he ashi Unim.
         12 Bendi besuso há liwu līme᷅n be da le ’ì yi lè ashi ’ı᷆ tel ābe ye. Kì yi ’igyang
         a le ’ì yi lè ashi ’ı᷆ tel li bel, bendi Unim, ye, ukpor biwom puu na᷅ bı᷆ kpell li
         ye. Mi or, kì yi lè ashi ’ı᷆ tel mi ye, ukpor mì hà ndo bong ’iwom le ’ì kpe-m ityuu,
         mi fel ufee áshi ye.
         13 Bendi besuso be mbee da le, Unim a shi azi ndor ’indakam a, u shi ’indakam ndor azi
         a. Ashina ’ì yi ’igyang a, ukpor azi or, kindakam or, bi ba mbee. Atan-lengi angwu
         Unim a shi inyiahwo undigye ù yi le hè undi ù kung āngi tan akpela a ye, ukpor a shi
         āngi ke undigye le he-e ù kung āngi fe Atyetyan Ujeso Ukristi a, likorye Atyetyan
         Ujeso Ukristi na᷅ u᷆ kam inyiahwo undigye.
         14 Nya a na Unim a ma kung ikeb ima wum Atyetyan Ujeso Ukristi lè he lihwu na᷅ u᷆ be
         kung āngi wum li bel or titi lè he lihwu.
         15 Men má ngye dangg le mà yi agwo he inyiahwo Ujeso Ukristi a. Ki nya ngbebb le undi
         ù kung ligwo lè he inyiahwo Ujeso Ukristi shi āngi lì fel ligwo he inyiahwo undi akpela
         a? Kpaa ye o! Unim ù bong ye!
         16 Undi angwu a gbe ipel ha undi akpela, hà befe a puu befee be fel ná undi ken. Li
         ngye ashin likorye be ma fee he ’ushia Unim le: "Ungikye lè ungingye abe be gwaa ’iteng
         ken, be fel anung ken."
         17 Ukpor undi angwu a gwaa ’uhwo-ma ipel ha Atyetyan Ujeso Ukristi, befe lè ahe be fel
         lityam ken.
         18 Bwo ashin ’ì yi ’itel i, mi da āme᷅n le, mà kung abwo āme᷅n gbang-gbang lè he akpela.
         Biban abi bi teng puu abi undi u᷆ shi ābi bi ban inyiahwo ima ye, ukpor undi angwu
         a tan akpela, u ban inyiahwo ima igyang a.
         19 Men mà ngye dangg le inyiahwo īme᷅n ì yi ushom angwu Ukatia Kunyong angwu Unim a
         ke men u᷆ kwu a. Men mà tem yi lè ’uhwo-men ye, Unim na᷅ a fel lè men,
         20 likorye a kung anung Ujeso Ukristi a ndyebb amen. He ashin, kì yi le mà kung inyiahwo
         īme᷅n fem Unim.

1 Mî fan amen biwom abi ma fee mi gbe lè bi. Gbe lè libee, gbe undi a ndè gia le ufe
         u kpebb ungye ye, ashina ’i ngbebb.
         2 Ukpor, bwo ’ì yi lè ’indee ná bendi abe be kpebb bengye ye be᷆ kwu faale akpela atanale,
         ki ngbebb le ungikye uyang-yang ù kwu lè uma ungye, ungingye uyang-yang ù kwu lè uma
         ukyebb.
         3 Kì yi le ùkyēbb ù shi ha ungye-ma he ’ukwo ahwu ’ù yi kpa-kpa le ukyebb ù shi; ki
         shi le ungye ù shi ha ukyema he ’ukwo ahwu ’ù yi kpa-kpa le ungye ù shi.
         4 Ungye ù yi lè ’uhwo-ma ye, ù yi he ’ubwo ukyema a; ùkyēbb u shi lè ’uhwo-ma ye, ù
         yi he ’ubwo ungye-ma a.
         5 He ashin, ùkyēbb lè ungye bè tang ’igbor andēle gbam ye, kee-kee kwom le gbe befe
         a puu befee be bong le be sha āshi he ’anwaa ’unyong zangg le hè be bè kung ’ùnyong
         ’umen ana kong ha Unim. Nyong be mbee, be tem be ukem le hè Usetan ù ndè libwo shi
         ābe bè shi ’iban ye, likorye be kwa ’uhwo-bell mbee ye.
         6 Gbe lè likong libee i, mi ke uten a le mà bee kpe-kpe ye. Ashi mi kong ’ì yi le gbe
         undi a bee, hà ’i ban ye.
         7 Mi ufe a, ki ngbebb mi gbe undi uyang-yang u᷆ kwu faale libee ná mì yi i. Ukpor Unim
         a mbe undi uyang-yang atyetye; a ke undi-iso ikeb le ù shi ashin, u ke undi-iso ikeb
         le ù shi ashell.
         8 Utebb anwun na᷅ mi kee le mi ka bengye-uhwuu lè abe bè wa yi lè libee ye: ki ngbebb
         le bè ngyor kwu faale libee ná mì yi i.
         9 Ukpor gbe bè nya ngib lityam kwu faale libee mbee ye, bè gye ’ushu bee. Ashi le bè
         bee ’i ngbebb hwò a᷆shi le ’igyor libee ’ì kpe kung àtyám abell.
         10 Bendi abe be bee mà, mi ka ābe uten le, ungye ù ban libee lè ha ukyema ye, ukyebb
         ù ndō ungye-ma ye. Uten anwun, mi-mi na᷅ mi tye-e ye, Atyetyan Ujeso Ukristi ugyang
         na᷅ a tye-e. Ukpor gbe ungye a ban libee lè ha ukyema, ù tem gye libee lisuso ye.
         Gbe ’ì yi ná a ye, hà ù tem lè bee lè ukyema.
         12 Utebb angwu mı᷆ ke bendi abe be teng i ù yi ugim ugi a, Atyetyan Ujeso Ukristi na᷅
         a tyung mi ye. Mi de le, gbe undi Unim uyang-yang ù yi lè ungye angwu ù yi undi Unim
         a ye, u᷆ kam le u gya ’ushu bee lè he, ù ndó he ye.
         13 Undi Unim uyang-yang angwu a bee lè ùkyēbb angwu ù yi undi Unim a ye, u᷆ kam le u
         gya ’ushu kpebb he, ù ban libee lè ha ùkyēbb ana ye.
         14 Mi kong ashin likorye ùkyēbb angwu ù yi undi Unim a ye, Unim a kpe-e ná ùkyēbb ungingye
         angwu a bong ha ahe a. Ungye angwu ù yi undi Unim a ye, Unim a kpe-e ná ungye ungikye
         angwu a bong ha ahe a. Kì kwu ná a ye, hang bebwaa-bell bè yi ke Unim a ye, ukpor
         ’igyang-igyang, Unim a kpe bebwaa-bell ’itaa ana le bè yi ke-e ufe a.
         15 Ukpor gbe undi angwu ù yi undi Unim a ye ana a kee le u ban libee, mà tyang he ù
         ban āngi. Gbe a ban āngi, angwu ù yi undi Unim, mà ungikye or, mà ungingye or, a ban
         uten Unim ye. Ki ngbebb Unim le lì kwu he ikwun.
         16 Men bengye, mà well le pisoye bekyemen be ba fel lè likpan ’unyong gba he ’uhwo-men.
         Men bekyebb, mà well le pisoye bengye-men be be fel lè likpan ’unyong gbe he ’uhwo-men.
         17 Uten angwu mi ke awu bendi abongale puu na᷅ ù yi i. Kiwom ashi ’ì yi ’indee-indee
         ’ì yi le, undi uyang-yang ù tan he ’ukwo ahwu Unim a ke-e ikeb le ù tan, ù ngyor kwu
         he libwo angi a ma yi nyong Unim a ma ko he le ù pwom Ujeso Ukristi.
         18 Undi angwu a ma te᷆n ukpong Unim u hà ko he, ù kaa le he-e ù tem fel ’ididim ye.
         Undi angwu a ma wa ten he ’unyong ahwu Unim a ma ko he ye, ù tem ten ye.
         19 Mà undi ù ten or, ù ten ye or, kì yi he ’ukpo ye. Ukpor ashi ’ì yi he ’ukpo ’ì yi
         le, bendi bè shi biwom abi Unim a de le bè shi.
         20 Undi uyang-yang ù ngyor kwu he libwo angi a ma yi nyong Unim a ma ko he le ù pwom
         Ujeso Ukristi.
         21 Undi angwu a ma yi ùfeè a he ’unyong ahwu Unim a ma ko he, kì shi ban he ye. Mà na
         or, gbe a ndè libwo le u fem lè he abwo lifee, ù fem.
         22 Ukpor mà ù kwu ufee a he ’unyong ahwu Unim a ma ko he or, ù ngye le Unim a pell he
         tyang abwo lè he ’iban, likorye a gwaa ipel ha Atyetyan Ujeso Ukristi. Ki mbee shi
         le undi angwu a ma yi ùfeè a ye he ’unyong ahwu Unim a ma ko he, a fel ùfeè Ujeso
         Ukristi.
         23 Men ma fel ke-e ufe a, likorye a pong amen lè anung ama. He ashin, mà tem yi ìfeè
         bendigye a ye, ma fel ìfeè Ujeso Ukristi a.
         24 Bebuye, mi da amen le mà ngyor kwu he libwo angi ma ma yi nyong Unim a ma ko amen
         nya a na mà yi gwaa ipel ha Unim i.
         25 Mî mbee kong gbe lè ikyebb-akpee lè bengingye abe bè wa yi lè libee ye. Atyetyan
         Ujeso Ukristi a wa ke-m uten gbe lè be ye, mi de men ugim ugi. Kì yi le mà gyo mi
         likorye gbe he inung Unim mì yi undi angwu mi kpè le mà fe lityam ha ami.
         26 Mi gim le ’i ngbebb le undi ù ngyor kwu he libwo angi ù yi. Mi kong ashin likorye
         bingie bikaa-bikaa bi fel he ati angi ’unyin i.
         27 Gbe undi a kpebb ungye mà, ù shī ndó he ye. Gbe undi a wa kpebb ungye mà ye, ù tem
         kpebb ye.
         28 Mà na mı᷆ kong ashina or, gbe undi a de le ufe u kpebb ungye, hà a shi ’iban a ye.
         Gbe unwan ungingye a de le u gya libee, hà ufe or a shi ’iban a ye. Ukpor bendi abe
         be bee mà, be kpa bingie he igye anyin. He ashin ’ì yi le mi a, hang mì tebb amen
         le mà geb lè abwo tye he bingie bimen i ye.
         29 Bebuye, ashi mı᷆ kong ’ì yi le, kunyong ahwu igye anyin ı᷆ mbee ’u teng gbungg ye.
         He ashin, kung lè ha ’unyin, bendi abe bè yi lè bengye bè fe Unim fel ná bè yi lè
         bengye ye nà.
         30 Bendi abe be᷆ kpe bingie bè fe Unim fel ná be kpa ’ingie a ye nà. Bendi abe be᷆ yal
         gor, bè fe Unim fel ná be yal gor ye nà. Bendi abe be᷆ shi ūshī, bè fe Unim ufe-ufe,
         bè kung àshì ndor he biwom bibell ye.
         31 Undi uyang-yang angwu ù yi lè biwom abi u᷆ shi he igye anyin, ù kung lityam lima
         ndor he biwom bimen ana ye, likorye igye ná ì yi ’unyin i, baale ı᷆ mbee.
         32 Kì yi-m le biwom bì ke men ’ingie ye. Undi angwu a kpebb ungye ye, ū kung ugim uma
         ndor he biwom abi Atyetyan Ujeso Ukristi a, ù yii gim ná ù shi nyin he.
         33 Ukpor undi angwu a kpebb ungye, ū kung ugim uma ndor he biwom abi igye anyin a, ù
         yii gim ná ù shi nyin ungye-ma.
         34 He ashin, a fel lè igim ifee ha ahe lityam. Ashi mı᷆ kong gbe lè bengikye, kì yi
         ke bengingye or titi. Ungingye or, unwan ungingye or angwu a gye libee ye, u kung
         ugim uma ndor he biwom abi Atyetyan Ujeso Ukristi a, ù yii gim ná ù kung lityam lima
         lè inyiahwo ima puu ke Unim. Ukpor angwu a gye libee, u fel kung ugim uma ndor he
         biwom abi igye anyin a, ù yii gim ná ù shi nyin ukyema.
         35 Mi kong biwom abin le mî kpell amen a, mi kaa le mî kwu amen he ikeb a ye. Mi kee
         amen le mà shi a᷆shi ’ì yi kpa-kpa le hè men mà fe Atyetyan Ujeso Ukristi lityam ken.
         36 He likong undi angwu u᷆ naà ungye, gbe a gim le likpe lima he ’uhwo unwaa angwu ungingye
         li ngbebb ye, u fel lè ’igyor unwan ungingye ana kangg le a ndè shi le ’ì yi kpe-kpe
         le bè bee, ù gye ’ushu kpebb he ná ’ì yi he ugim uma. Gbe a shi ná, hà a shi ’iban
         a ye.
         37 Ukpor gbe undi ugyang a gie ugim uma lè ’uhwo-ma, zam izam le ù tem kpebb unwaa angwu
         a naà ana ye, undi-iso na᷅ a kwu-e he ikeb ye, ugim anwuna a be lè he lityam lima
         ligyang, ù ngye dangg le ugim uma ù yi kpa-kpa. Gbe a kpebb he ye, hà a shi ’iban
         ye.
         38 Igie igi ì yi le, gbe undi a ndè gia le u kpebb unwaa angwu a naà, a shi ’i ngbebb,
         ukpor undi angwu a ndè gia le ù tem kpebb he ye, hà a shi ’i ngbebb hwò a᷆shi le ù
         kpebb he.
         39 Kì yi le ungye ù ngyor bee lè ukyema lè ’igbe ná ùkyēbb ù yi uwum. Ukpor gbe ùkyēbb
         a hwō, hà a fel lè libwo le u bee lè ukyebb ususo angwu a nyin he. Gbe angwu há ù
         yi undi Unim a, mà ’i mbee.
         40 Mà na or, he ugi ugim, u ngyor kwa faale libee ’i ngbebb he hwà a᷆shi le ù mbee lè
         bee lè ukyebb ususo. Mi gim le mi kong biwom abin ’itaa Ukatia Kunyong Unim a teng
         mi a.

1 Mi kee le mi mbee kong gba lè biwom abi be kung shang ikem. Men ma de le bel puu
         lì yi lè lingye. Kì yi ’igyang a, ukpor ’itaa lingye ashina ’i sha undi u fel he idim.
         Ukpor benyin na᷅ be᷆ kpell undi u᷆ kaa kpè he ’ukwo Unim.
         2 Undi uyang-yang angwu u᷆ kung ’uhwo-ma le a ngye lingye, he ashin ’i tyung le ù yi
         lè lingye ligyang angyell ye.
         3 Kiwom ashi ’ì yi ’indee-indee na᷅ ’ì yi le ’ì nyin undi lè Unim. Undi angwu ’i nyin
         he lè Unim na᷅ Unim u᷆ ngye-e ná unwaa-ma.
         4 Gbe lè likong azele biwom abi be shang ikem, men ma de le ikem i naa he lizen ’iwom
         a ye. Ma mbee de le Unim ù kee-kee yi ken a. Bel li ngye le ashin ’ì yi ’igyang a.
         5 Mà ’ì kwu lè biwom gbamm he ’usi or, he igye i or, abi bendi be᷆ fe bi fel ná bì
         yi Unim a nà, be mbee kung ābi bi fel besu bebell or,
         6 ukpor bel ufe, li ngye le Unim ù kee-kee yi ken a. Unim umen ana na᷅ ù yi Atyetyan
         angwu a shi biwom puu, ufe umen na᷅ a mbe li le lì fe-e. Kì kee-kee yi lè undi ken
         a angwu ù yi Usu utyan; undi angwu há ù yi Ujeso Ukristi. Unim a shi biwom puu gbe
         he ’ubwo ’uma a; likpan lityan or li ba lè ha ufe a.
         7 Bel li ngye le ikem i naa he lizen ’iwom a ye, ukpor ’ì yi lè bendi Unim besuso abe
         be ngye ashin ye. Bendi abe ’itaa ana abe leěti be maa shi ikem, kì yi abe ná biwom
         abina bì yi ke ikem a nà. Bwo bè yi igim ifee gbe lè bi, gbe be kung ābi zī, hà be
         shi ’iban.
         8 Lizi na᷅ lı᷆ shi li lı᷆ fel benunung he ashi Unim ye. Gbe li zī lizi angi be shang
         ikem ye, ki do li ye; gbe li zī āngi, ki kpell li ye.
         9 Kiwom ashi ’ì yi ’indee-indee ’ì yi le, men abe mà yi lè lingye le Unim a ke men
         ikeb le mà zī ’iwom ’iyang-yang, mà baa hè men mà shi a᷆be bè yi lè lingye Unim limen
         ana ye bè shi ’iban ye.
         10 Gbe undi angwu ù yi lè lingye anyin ye a nda-a awo angwu wò yi lè ngi wo᷆ zī lizi
         he abee ūkèm, pisoye ’i sha he u la za᷆ ’itaa lizi ana titi.
         11 Kitaa ana na᷅ lingye ligang lı᷆ shi undi umen ana u᷆ tyang ’ukwo ahwu kpa-kpa. Unwanaa
         angwu Ujeso Ukristi a hwō ke-e, ki nya sha ná a, wo᷆ shi ’iwom ashi ’ı᷆ teng he gye
         he ’ukwo liketye?
         12 Gbe wo shi ná, hà wo shi ’iban ha bebwanaa, likorye wo shi ābe be shi ’iwom ashi
         be gim le ’ì yi kpa-kpa ye. He ashin, wo shi ha befe-befe a ye, wo shi ha Ujeso Ukristi
         or titi.
         13 He atan-lengi anwun, mi ufe a, gbe ’ì yi le ’iwom ashi mı᷆ zī ’i sha unwandagi u
         mbwa he ’iban, mi tyang ’iwom ashi há azele, mî teng unwandagi gye he ’iban ye.
         
            

         
      
   
      
         9
1 Mi-gyang mi ngye le mì yi porr le mi sha ’iwom ’iyang-yang ’itaa mi kee. Men má ngye
         dangg le mì yi unwaa-isom Atyetyan Ujeso Ukristi angwu mi nde-e lè ashi agi a. Mi
         na᷅ mi be lè men hwaa lè Atyetyan Ujeso Ukristi.
         2 Mà bendi abe be teng bè swan le mì yi unwaa-isom Atyetyan a ye or, men ufe ma bong
         le mì yi ufe a. Men mà yi ’iwom ashi ’ı᷆ tyung le Unim a ko mi le mì kwu unwaa-isom
         Atyetyan.
         3 Gbe undi a swan le mì yi unwaa-isom Atyetyan a ye, kitaa ana na᷅ mı᷆ fan he.
         4 Ki nya ngbebb le bè ke-m ’iwom he aki angi mı᷆ shi ye a?
         5 Kì nya yi lè ’iwom ashi ’ı᷆ kwuu mi ’ukwo le mì kpebb ungye, lî bel ha ahe lì tan
         mbee bipi bee? Kitaa ana na᷅ Ipita lè bebwaa-isom Atyetyan abe be teng lè bebwanam
         Atyetyan be᷆ shi.
         6 He liwu bebwaa-isom Atyetyan, bel ha Ubanabas na᷅ ’ì yi le lì shi aki lè abwo atyan
         hà kwob ’uhwo-tyan a?
         7 Kì yi lè undi ishogya angwu u᷆ kwob ’uhwo-ma ye. Kì yi lè undi útiā angwu u᷆ zī biwom
         utia uma ye ye. Ayang undi angwu u᷆ tyang bityuale, ukpor u ngwo idung ábı᷆ ábī ye?
         8 Ashi mı᷆ kong i ’i be lè he ugim undigye a ye, Iten angi Unim a ke Umosis i kong
         ’itaa a ken.
         9 Iten imen ana i de le: "Undi ù ndè le a kung undindi bua ’igundu he ungwu he ’unyong
         ahwu ’ı᷆ shi aki he utia ye." Ashi Unim a kong ana ’ì yi ke bigundu â?
         10 Dia, ashi a kong ’ì yi ke li bel a. Be fee āshi ndor he ’uhwo ’utyan a. Bel li ngye
         ashin likorye undi utia angwu u᷆ teb abwom, ù teb lè lishi andorale he lifem angi
         u᷆ be kpē. Undi angwu u᷆ fem agbudyu, u fem lè lishi andorale he lifem angi u᷆ be
         kpe.
         11 Nya a na undi u᷆ kwan biwom ha ahe utia na᷅ bel lı᷆ bun igie Unim de men, igie Unim
         ana i fel lè lifem he likpan līme᷅n. Ki ngbebb kangg le men abe ma ndè lifem lè he
         aki atyan mà ke li ukwob.
         12 Gbe men ma bong le abi mà yi lè bi, ma ka bendi likor, ki ngbebb le mà shi li bel
         hwò ābe. Mà na lì yi lè ikeb le hang li bii amen ukwob he aki angi li shi or, li bii
         amen ye. Li bong le li kpa ’ingie ’iyang-yang lî nde le li sha ’iwom ashi ’ı᷆ kwom
         bendi ’ukwo le bè be bong ha Ujeso Ukristi ye.
         13 Men má ngye le bendi abe be᷆ shi aki he Ushom Unim, be za᷆ lè há Ushom Unim a; bendi
         abe be waa ābe ndor le bè shang Unim, be za᷆ lè he biwom abi be᷆ shang Unim a.
         14 Kì yi ’itaa a ken ke bendi abe be᷆ bun ’isom ’inunung gbe lè Ujeso. Atyetyan Ujeso
         Ukristi a ke uten le, bendi bè ke be ukwob he aki ’isom ’imen ana abunale angi be᷆
         shi.
         15 Mà na Atyetyan a ke uten le bè ke bendi abe be᷆ bun igie Unim ’iwom keè ná ’i fong
         ābe or, mi bii amen le mà ke-m ’iwom ngye ye. Ná mi fee i or, mi fee bii amen ’iwom
         a ye; mi hwa᷆ ’i ngbebb mi hwà ashina. Mi kee le mi bia ’uhwo-gi ye.
         16 Mi kong ashin likorye, mà na mı᷆ bun ’isom ’ununung gbe lè Ujeso or, ashina ’i sha-m
         mi fel he idim ye. Mi-i sha aki angi Unim na᷅ a ke-m le mì shi a. Ki kwa ’ibibi ka-m,
         gbe mi bun ’isom ’inunung ’imen ana ye.
         17 Kì be kwu le mi-gyang na᷅ mi gia kung le mi sha aki anyin, hang mi sha āngi ndor
         lishi ha lifem. Ukpor mi-gyang na᷅ mi gia aki anyin ke ’uhwo-gi ye, Unim na᷅ a kung
         āngi fe-m he ’ubwo le mì shi-e.
         18 Kibang ashi ’ì hà yi lifem ligi? Mi kpa lifem gba he abunale ’isom ’inunung ’imen
         ana faale àbiālē ’iwom lè ha undi. Biwom abi mì yi lè ikeb le mi bii bendi le bè ke-m
         he aki anyin or, mi bii ābe ye.
         19 Mì yi lè ’uhwo-gi, mì yi he ’ubwo undi ye. Mà na or, mi keb ’uhwo-gi fel he ’ubwo
         bendi puu, mî nde le mi ba lè bendi gbamm hwaa lè Atyetyan Ujeso Ukristi.
         20 Nyong mì yi ipel ha bendi Ijuus, mi fel sha likpe Ijuus, mî nde le mi ba lè Ijuus
         hwaa lè Ujeso Ukristi. Mà na Iten angi Unim a ma ke Umosis i bua mi ye or, nyong mì
         yi ipel ha bendi abe be᷆ ndor Iten imen ana, mi or titi mi fel ndor Iten imen ana,
         mî ndè le mi ba lè bendi bemen ana hwaa lè Ujeso Ukristi.
         21 Nyong mì yi ipel ha bendi abe bè yi he ’ubwo Iten angi Unim a ma ke Umosis ye or,
         mi fel ’itaa ken ha abe, mî ndè le mi ba lè be hwaa lè Ujeso Ukristi. Ashin ’i ze
         le mì tem kung iten Unim he ’ukpo ye a ye, ukpor mì yi he ’ubwo uten Ujeso Ukristi
         a.
         22 Nyong mì yi ipel ha bendi abe be ngye dangg ashi ’ì yi kpa-kpa ke be le bè shi ye
         or, mi fel ’itaa ken ha abe, mî ndè le mi sha ābe be fa Ujeso Ukristi kpa-kpa. Libwo
         liyang-yang angi undi ù yi, mi or mi kung ’uhwo-gi ndor he libwo limen ana, mî ndè
         le mi sha ’iwom ’iyang-yang ashi ’ı᷆ be lè bendi hwaa lè Unim he-e ù kpan ābe.
         23 Mi sha biwom abin puu he ’uhwo ’isom ’inunung gbe lè Ujeso, mî ndè le mi kwa lè abwo
         he binunung abi ’isom ’inunung ’imen ana ’ı᷆ be lè bi ke bendi.
         24 Men má ngye le nyong bendi be᷆ paa akye, bendi gbamm be buu, ukpor undi ken ufe-ufe
         na᷅ u᷆ kpē ’uke. He ashin, mà fe ikeb buu kangg hè men mà kpē ’uke ’umen ana.
         25 Undi angwu a kee le u paa akye, u kam ’uhwo-ma ngbebb-ngbebb. Bendi abe be᷆ paa akye
         be kam ’uhwo-bell buu hè be bè kpē ’uke. Kuke ’umen ahwu be᷆ ndor lishi ana ’ù yi
         ahwu ’u᷆ be ban, ukpor bel li kam ’uhwo-tyan buu lî be kpē ’uke ahwu ’u᷆ ban ye a,
         ku ngyor igye kpamm.
         26 Mi ufe, mi buu ndor àshì sii gya he ’ubi a. Mì yi ná undi angwu u᷆ geb gada-gada-gada
         a ye.
         27 Mi bong kpa bingie puu likorye mi kee le mi angwu mı᷆ bun ’isom ’inunung gbe lè Ujeso
         de bendi, mi-gyang mì tem be mbu gyan ye.

1 Bebuye, mi kee amen le mà well likong betietyan abe be maa pwom Umosis he ’igbaa-libeb.
         Kibu ’i maa teng ābe, tyung ābe ’ukwo. Befe puu be ma tan he abee gyong umbwo ukaandi
         angwu be᷆ ko le Umbwo ubwaa.
         2 Nya he ’ibu lè umbwo bimen ana na᷅ be ma kib ābe he umbwo. Umbwo akibale anwuna na᷅
         a tyung le be ma gwaa ipel ha Umosis.
         3 Befe puu be ma zī lizi angi Unim a ma ke be he ’ukwo ahwu ’u᷆ kwu he ’uhwo.
         4 Befe puu be ngwo umbwo angwu Unim a ma ke be he ’ukwo ahwu ’u᷆ kwu he ’uhwo. Umbwo
         umen be ma ngwo ana a ma be lè he utie-ukor angwu a maa tan utung ha abe. Kukor ’umen
         ana ’u ma yi Ujeso Ukristi a.
         5 Mà na Unim a ma shi abin puu ke be or, kugii ’ubell gbamm ’u ma shi biwom abi bi
         shi Unim a ma fel he ingywo. He ashina, befe gbamm be ma hwō wu mbee bipi há he libeb.
         6 Biwom abi bi shi fe be bi tuu li ’ubwo he ’utyung le lì kwu lè ’igyor bibibi ashele
         ná betietyan be maa shi ana ye.
         7 Befe besuso be maa fa ikem nya a na be ma fee he ’ushia Unim. Be fee le: "Bendi be
         ma kwu ko shi ’ipam, zī azi, ngwo betyuo, be bo ’inaa ngyor angyor kel-kel fe ’atelakpa."
         Men ufe, mà fe ikem ye.
         8 Bel lì gbe lè abwo atyan fe he akpela atanale ye. Besuso be maa fel tan akpela, he
         ashina, bendi asi lisi ’ugbe asi akie be ma hwō he liti ken.
         9 Bel lì gil Unim ye. Besuso be ma gil Unim hè be bè ndè ashi u᷆ shi, he ashina Unim
         a ma som ìshiı᷅ ibibi, i ma lè ngmam gwu ābe.
         10 Bel lì nem inem ye. Besuso be maa fel nem inem, he ashina, Unim a ma som udengell
         uma, a ma lè gwu ābe.
         11 Biwom abi bi ma shi fe betietyan ana, bì yi utebb a ke bendi. Be fee ābi ndor le
         hè lì bel abe lì so bewum he ’unyong ahwu igye i ndo mbee i, lì hwua ’iwom lè há a.
         12 He ashin, undi uyang-yang angwu a de le a naa genn, ù baa ’uhwo-ma he-e ù mbu nyong
         ugilale u᷆ be hwaa lè he ye.
         13 Kì yi lè ugilale angwu a be hwaa lè men angwu bendi besuso be wa kpe-e ye ye. Unim
         u sha úkyébb uma, ù hà ndo bong le ugilale angwu a dyam hwò ikeb īme᷅n ù be hwaa lè
         men ye. U ka amen ikeb angi ma᷆ naa genn kpe-e, he ashin, a shi ’ukwo ke men ahwu
         ma᷆ fem lè há.
         14 Bedim-gi lityam, he ’uhwo biwom abina mi da amen le mà fe abwo he ikem ashele ye.
         15 Men mà yi bendi abe be ngye ’iwom a. Biwom abi mı᷆ kong i, mà shun ābi li-li hè ’ì
         nung amen le bì yi ’igyang a.
         16 He ’unyong ahwu lı᷆ kpē agwo Unwaa Unim, li kung ugbaala ’utyuo, li pee Unim, li
         kung ngwo. Nya a na lı᷆ ngwo, li gwaa ipel ha Ujeso Ukristi gbe he anung ama. Nyong
         lı᷆ kung ibred bun, li pee Unim, li kung āngi zī. Nya a na lı᷆ zī, li gwaa ipel ha
         Ujeso Ukristi gbe he inyiahwo ima.
         17 Mà na bel abe lı᷆ zī ibred ana li go or, ibred angi lı᷆ zī ì yi ’ikem ken a or, ashin
         ’i tyung le bel lì yi ūbībī ken.
         18 Mà shi ugim gbe lè likpe ’ubong Ijuus; bendi abe be᷆ zī biwom abi be᷆ kung shang
         Unim, be gwaa ’uhwo-bell ipel ha Unim angwu bé shang he biwom bimen ana.
         19 Ashin ’i hà tyung li le ana? Mi fel kong i le ikem or, abi be᷆ kung shang āngi or,
         bì yi ’iwom â?
         20 Dia, ukpor ashi mı᷆ kong ’ì yi le, nyong bendi ikem be᷆ shang āngi, be shang ka ikeb
         ibibi a, be shang ka Unim a ye. Mi kee amen le mà gwaa ’uhwo-men ha ikeb ibibi ye.
         21 Undi ù hà ndo ngwa ugbaala Atyetyan, u tem lè ngwo ugbaala angwu ikeb ibibi ye. Undi
         ù hà ndo kpa agwo Unwaa Unim, u tem lè kpē ángi ikeb ibibi ye.
         22 Bel lì fe ukaa kee le li sha Unim he-e ù fel he ingywo fe li a? Lì yi lè ikeb le
         li naa, gbe a ngywo a?
         23 Men ma da le ’ì yi lè ashi ’ı᷆ tel amen ye. Kì yi ná, ukpor biwom puu na᷅ bı᷆ kpell
         bendi ye. Kì yi ’igyang a le ’ì yi lè ashi ’ı᷆ tel amen ye, ukpor biwom puu na᷅ bı᷆
         kpell bendi hè be bè kaā he likong Unim ye.
         24 He ’iwom ’iyang-yang ashi undi u᷆ shi, ù shi a᷆shi ’ì kpell unde-ma hwan, ù shi a᷆shi
         ’ì kpell he ufe-gyang ufe-ufe a ye.
         25 Kì tel amen le mà zī inyia angi be᷆ ndyebb zī he ’ate ye. Nyong ma zī āngi, ufung
         or ù waa amen ye.
         26 Mi kong ashin likorye be ma fee he ’ushia Unim le: "Igye ì yi he ’ubwo Unim a, biwom
         puu abi bì yi hen bi shi he ’ubwo Unim a."
         27 Gbe undi angwu ù yi undi Unim a ye a ko-a lizi, gbe wo bong te, wo zī lizi liyang-yang
         angi a shi-a. Ndè le wo kwu lè ufung awaale ye.
         28 Ukpor, gbe undi a shi-a wo ngye le inyia angi be shi-a lizi ì yi angi be shang ukem
         a, wo shī zī ye, mà na wo-gyang wo ngye le ’i tel ye or. He ’uhwo undi angwu a da-a,
         wo shī zī ye, likorye ufe u gim le ’ì yi liketye ka-a le wò zi. Pisoye undi-iso u
         bii le: "Ki shi ná a, kiwom ’i tel mi le bwo undi-iso a de le ’ì yi liketye á?
         30 Gbe mı᷆ pee Unim he ashi mı᷆ zī, ki shi ná a, bendi be᷆ de le mi shi ’iban a, gbé
         mı᷆ zī àshi mi pee Unim he ’uhwo ashi ána᷆ á?"
         31 Mi fan angwu há le ’i ngbebb, ukpor ù well le, kitaa ’iwom ’iyang-yang ashi u᷆ zī
         lè ’itaa ’iwom ’iyang-yang ashi u᷆ ngwo lè ’iwom ’iyang-yang ashi u᷆ shi, ù shi āshi
         he ’ukwo ahwu ’ı᷆ be lè ipee ke Unim.
         32 Ndè le wo shi ’iwom ashi ’ı᷆ be lè ingywo ke undi ye, mà Ijuus or, Ijuus a ye or,
         liwu bendi abongale or.
         33 Kitaa ana na᷅ mi or mi kaà le mî shi nyin undi uyang-yang he ’iwom ’iyang-yang ashi
         mı᷆ shi. Mi sha a᷆shi ’ı᷆ kpell i-mi a ye, mi sha biwom he ’ukwo ahwu ’u᷆ kpell bendi
         gbamm hè be bè fel lè likpan ’unyong.

1 Men mà pwom abee agi nya a na mi pwom abee Ujeso Ukristi.
         2 Mi pee amen kangg likorye ma well igie igi he ’iwom ’iyang-yang ashi ma᷆ shi, ma
         mbee shi ihwuale angi mi ma hwua amen.
         3 Ukpor, mi kee le ’ì nung amen le, Ujeso Ukristi na᷅ ù yi lìshī ungikye uyang-yang,
         ùkyēbb u shi lìshī ungingye uyang-yang, Unim u shi lìshī Ujeso Ukristi.
         4 Nyong ungikye u᷆ kong ha Unim or, nyong u᷆ kpē ’isom lè ha Unim kong or, gbe a shī
         ’iwom he líshī, hà a ke lìshī lima ife ye.
         5 Ukpor bengingye befe, ungingye uyang-yang angwu u᷆ kong ha Unim or, nyong u᷆ kpē
         ’isom lè ha Unim kong or, gbe a shī ’iwom he líshī lima ye, hà a ke lìshī lima ife
         ye. Gbe a shī ’iwom he líshī ye, kì yi ’itaa ken ha ahwaāle lishi.
         6 Gbe ungingye a shī ’iwom he líshī lima ye, ki ban a ná hang a kwan lishi á. Bwo li
         ngye le ’ì yi ibia a ke ungingye gbe a gem igil ima or, gbe a hwaā āngi or, he ashin
         ù shī ’iwom he líshī lima.
         7 Atan-lengi angwu ’ì yi le ungikye ù shī ’iwom he líshī ye ù yi le, Unim a mbe-e bi
         ’uhwo-ma, u mbee tyung ifem Unim, ukpor ungingye ufe u tyung ifem ukyema a.
         8 Bel li ngye le Unim a ma kung ukeb ungikye a mbe ungingye, a ma kung ukeb ungingye
         a mbe ungikye ye.
         9 Unim a ma mbe ungikye a ke ungingye ye, a ma mbe ungingye a ke ungikye.
         10 Ashin na᷅ ’i tan lè shī ungingye ù shī ’iwom he líshī hè ’ì tyung le a ke ukyema
         ife, hè idengell Unim or ì ngywo ye.
         11 Mà na ’ì yi ’itaa ana or, bendi abe be bong ha Atyetyan Ujeso bè ngye le, faale ungingye,
         ungikye u kwa ye, faale ungikye, ungingye u kwa ye.
         12 Nya a na leěti Unim a ma kung ukeb ungikye a mbe ungingye na᷅ ’unyin i ungingye u᷆
         hwan ungikye. Ukpor lí ngye le Unim na᷅ a mbe bendi lè biwom puu.
         13 Men-agyang mà ndè ashin li-li hè men mà ndè, ki nya ngbebb le ungingye ù kong ha
         Unim faale ’iwom ashēle he líshī bee?
         14 Undi uyang-yang a ngye dangg le, kì yi ibia a ke ungikye angwu a ndor igil.
         15 Ukpor bengingye befe, igil andorale ì yi abe idem a, likorye Unim a ke be igil le
         hè be bè kwu lìshī litaa ye a.
         16 Gbe ’ì yi lè undi angwu a fe ifung gbe lè abin, undi angwu há ù ngye le bel or, awu
         bendi Unim he ’iteng ’iyang-yang or, li bong le undi uyang-uyang ù shi abin he ’ukwo
         ’ususo fem ahwun tyang ye.
         17 Kì yi lè likong lisuso angi mi kee le mi ka amen utebb gba lè ngi. He likong limen
         i mi pee amen ye, likorye nyong ma᷆ kpee liwu le ma fa Unim, ma sha akpe angi a᷆ ke
         ukpell a ye, ma sha a᷆ngi a᷆ do amen ido a.
         18 Ukpi-ikwu linaa lì yi le nyong ma᷆ kpee liwu, mi gyo le ma tang he abwo fel akwu-akwu.
         Mi gim le pisoye ’ì yi ’igyang a.
         19 Kì yi lè atangale he abwo he liwu līme᷅n hè bendi bè ngye àbe be᷆ fe Ujeso Ukristi
         lityam ken.
         20 Nyong ma᷆ gbong le hè men mà zī lizi ukem, kukwo ahwu ma᷆ shi, ma kpā agwo Unwaa
         Unim a ye.
         21 Mi kong ashin likorye, nyong ma᷆ zī lizi, undi-undi u za᷆ lima, bendi-iso bè yi he
         ibwom, besuso, itung i ndo ābe.
         22 Aye! Mà yi lè ishom angi mà kwu zī lizi, ngwo ’utyuo ye a ukpor? Kibang a, ma᷆ bia
         bendi Unim, ma be lè ishwia ke a᷆be bè yi lè ’iwom ye? Mì de men he ’imen i le ana
         a? Mì nya pee amen he ashi ma shi ana a? Kpaa ye, mì hà ndo pee amen ye gbangg.
         23 Leěti Unim a ma tyung mi ’iwom ashi mi or mi ndo hwua amen i. Kiwom ashi há ’ì yi
         le, he ’usu ahwu be ma ndyebb Atyetyan Ujeso zi, Atyetyan a ma kung ibred, kwu he
         ’ubwo,
         24 u pee Unim. A hà kung āngi bun kung de le: "Ashin na᷅ ’ì yi agwo agi angi mi ke he
         ’uhwo ’umen. Mà gye ’ushu shi ashin le hè men mà well gbe lè mi."
         25 Be zī ’i mbee puu, nya ’itaa ken, a mbee kung ugbaala ’utyuo kwu he ’ubwo de le:
         "Kutyuo ahwun ’u tyung ’iwom ’ifufe ashi Unim a kong ndor le u sha ka amen gba he
         anung agi. Mà gye ’ushu shi ashin ’unyong ’uyang-yang ma᷆ ngwo āhwu mâ well gbe lè
         mi."
         26 Kife na᷅ ’i tan lè shi ’unyong ’uyang-yang ma᷆ zī ibred ’itel i, ma ngwo ’utyuo ’itel
         i, kung lè ha ’unyin i kpamm Atyetyan Ujeso u gbe tem be, mā tyung gboo le a hwō ke
         li.
         27 He ashin, undi uyang-yang angwu a zī ibred imen i, u ngwo ’utyuo ’umen i he ’ukwo
         ahwu kpa-kpa a ye, a bia inyiahwo Atyetyan Ujeso lè anung ama.
         28 He ashin undi uyang-yang ù kpi ’ikwu shun ’uhwo-ma ndè le ù yi kpa-kpa he ashi Unim,
         saa u hà zī ibred, u ngwo ’utyuo.
         29 Undi uyang-yang angwu a zī ibred anyin, u ngwo ’utyuo ahwun faale afaale a kpe bi
         ná inyiahwo Atyetyan Ujeso, u ba lè ushe Unim a swa ’uhwo-ma he líshī.
         30 Ashin na᷅ ’i tan lè shi bendi gbamm he liwu līme᷅n bè tem yi kang-kang ye, besuso
         be shi go-go ye, besuso be hwō.
         31 Ukpor gbe li shun ’uhwo-tyan ngbebb-ngbebb, Unim u ka li ’ingie ye.
         32 Atan-lengi angwu u᷆ ke li ’ingie ù yi le he-e ù tebb li le he ’unyong ahwu u᷆ be
         tang libi ke bendi abe bè yi ke igye anyin, hè li bel lì zī likpong.
         33 Bebuye, ashina na᷅ ’i tan lè shi mi de men le nyong ma᷆ gbong le ma za᷆ lizi ukem,
         mà kwu nyong bende.
         34 Gbe itung ı᷆ ndo undi, ù zī lizi lè he ūshù mà ukpong u hà be, le hè men mà be ukem
         be shi biwom he ’ukwo ahwu ’u᷆ be be lè ushe Unim so ’uhwo-men he lishi ye. Gbe lè
         biwom abi bi teng, nyong mı᷆ be be ha amen há, mà mi ka amen utebb gba lè bi.

1 Bebuye, beke aki ashele abe Ukatia Kunyong Unim u᷆ ke bendi, mi kee le bè nung amen
         nwongg.
         2 Men má ngye dangg le leěti nyong ma ma wa bong ha Ujeso Ukristi ye, be maa mbeb amen
         fel tan lè men som-som he afele ikem, ki shi le ikem ì yi iwum ye.
         3 He ashin mi kee le ’ì nung amen nwongg le gbe Ukatia Kunyong Unim na᷅ a ke undi ikeb
         le ù kong, ù hà ndo da le, "Kì ban Ujeso shiee!" ye. Ki shi lè undi angwu u᷆ de le,
         "Ujeso ù yi Atyetyan a," faale afaale Ukatia Kunyong Unim na᷅ a teng he ye.
         4 Beke aki ashele abe Ukatia Kunyong Unim u᷆ ke bendi bè yi atyetye-atyetye, ukpor
         ufe-gyang ù kee-kee yi a ken a.
         5 Aki angi Atyetyan Ujeso a ke bendi le bè shi à yi bitaa atyetye-atyetye, ukpor ufe-gyang
         ù kee-kee yi a ken a.
         6 Bendi be sha aki ana he akwo atyetye-atyetye, ukpor Unim angwu a ke be ikeb angi
         be᷆ shi āngi ù kee-kee yi a ken a.
         7 Ukatia Kunyong Unim u fem biwom tyung undi-undi, u ke be ikeb angi be᷆ shi biwom
         abi há he ’ukwo ahwu ’ı᷆ kpell bendi Unim puu.
         8 Ukatia Kunyong Unim u ka bendi besuso ’uke ahwu be᷆ kong biwom gbe he lishi abyele
         Unim. Ufe umen a ken na᷅ u᷆ mbee ke bendi besuso ’uke ahwu be᷆ kong biwom abi u᷆ fem
         tyung ābe.
         9 Ukatia Kunyong Unim umen a ken na᷅ u᷆ ke bendi besuso ikeb angi be᷆ bong le Unim
         u sha bitaa biwom bisuso. Ufe umen a ken u᷆ ke bendi besuso ikeb angi be᷆ mbee angmam.
         10 U ka bendi besuso ikeb angi be᷆ shi bikwele-uhwo, u ke besuso ikeb angi be᷆ kpe ’isom
         lè ha Unim kong, u ke besuso ikeb angi be᷆ ndè shob biwom abi bı᷆ be lè ha Ukatia
         Kunyong Unim lè abi bı᷆ be lè ha ufe a ye, u ke besuso ikeb angi be᷆ kong igie abong
         angi be hwua ihwua ye, u ke besuso ikeb angi be᷆ bun likpe igie imen ana kong.
         11 Ukatia Kunyong Unim a ken na᷅ u᷆ ke undi-undi ikeb angi u᷆ shi aki ana, u ke undi-undi
         ’iwom atyetye ashi u᷆ shi, u ka ’itaa ’i ngbebb he ufe-gyang a.
         12 Men ma ngye le he inyiahwo undigye, inyiahwo ì yi ken a, ukpor ì yi lè agwo gbamm.
         Mà na agwo à yi gbamm, a gwaa fel ’iwom ken a. Kitaa ana na᷅ Ujeso Ukristi or ù yi.
         13 Bel puu, mà Ijuus or, mà Ijuus a ye or, mà ifee or, mà bebwaa or, nyong li gwaa ipel
         ha Ujeso Ukristi gbe ha Ukatia Kunyong Unim, li fel inyiahwo ken likorye li kpe Ukatia
         Kunyong Unim ken.
         14 He inyiahwo undigye, kì kee-kee yi lè ligwo ken a ye, kì yi lè agwo gbamm.
         15 Kì be kwu le ’ubee undi ú nya da le, le bwo ’ufe ’ù yi ’ubwo a ye, kù tem yi ligwo
         he inyiahwo undi a ye. Mà ’ù kong ná or, kù so ligwo he inyiahwo undigye a.
         16 Kì be kwu le ’utyung ú nya da le, le bwo ’ufe ’ù yi utong-shi a ye, kù tem yi ligwo
         he inyiahwo undigye a ye. Mà ’ù kong ná or, kù so ligwo he inyiahwo undigye a.
         17 Kì be kwu le undigye ubo-ubo ù kee-kee yi utong-shi ufe-ufe a, hang u sha ná a, u᷆
         gyo igyo? Kì be kwu le ù kee-kee yi ’utyung ’ufe-ufe a, hang u sha ná a, u᷆ nung inung?
         18 Ukpor nya a na ’ì yi, Unim a fe ligwo liyang-yang he inyiahwo undigye he ’iteng ashi
         ’i ngbebb he a.
         19 Kì be kwu le ligwo lì kee-kee yi ken a, hang ’ì yi lè inyiahwo ye.
         20 Nya a na ’ì yi, kì kee-kee yi lè ligwo ken a ye, ukpor agwo à yi bitaa atyetye-atyetye
         angi a gwaa he ’iteng ken, a hà bel fel inyiahwo undigye.
         21 He ashina, kì yi lè ’ukwo ahwu utong-shi u᷆ de ’ubwo le, ki gbee he lè hwu ye ye.
         Lìshī or, kì yi lè ’ukwo ahwu lı᷆ de ’ubee le, ki gbee āngi lè hwu ye ye.
         22 He inyiahwo undigye, agwo angi à yi li ná à yi kang-kang ná bende-bell ye, afe na᷅
         lı᷆ kwu faale ngi mbee ye.
         23 Agwo angi lı᷆ gim le à yi he ’ukpo ye, afe na᷅ lı᷆ kam āngi hwò a᷆ngi a teng. Agwo
         angi lı᷆ kee le bendi bè ndè ngi ye, afe na᷅ lı᷆ shī ndyell āngi kangg.
         24 Ukpor agwo angi ishwia ı᷆ shi li lè ngi ye, li tyang āngi. Unim a shi inyiahwo he
         ’ukwo ahwu ’u᷆ shi li lı᷆ ke agwo angi à yi lè ife ye ife hwò a᷆ngi a teng.
         25 A shi ashin le hè agwo à shi linaa ha bende ye, ukpor hè ligwo liyang-yang lì ndè
         gbe lè bende bizang-bizang.
         26 Gbe ligwo ken lı᷆ kpe ’ingie, angi a teng puu a kpe ’ingie utung ha angi; gbe undi
         a fem ligwo ken, angi a teng a yal gor utung ha angi.
         27 Men ufe, mà yi inyiahwo Ujeso Ukristi a; undi-undi ù yi ligwo nya he inyiahwo ima
         imen ana.
         28 He liwu bendi abongale, Unim a waa bendi abe be᷆ shi aki bitaa atyetye-atyetye. A
         kpi ’ikwu waa bendi abe be᷆ kwu bebwaa-isom Ujeso Ukristi. Utepwom, u waa àbe be᷆
         kpe ’isom lè ha ufe-gyang kong. He lekie, u waa àbe be᷆ hwua bendi igie ima. A waa
         besuso ke be ’uke ahwu be᷆ shi bikwele-uhwo, u ke besuso ’uke ahwu be᷆ mbee angmam,
         u ke besuso ’uke ahwu be᷆ kpell bendi, u waa besuso ke be ’uke ahwu be᷆ kam liwu,
         u mbee ke besuso ’uke ahwu be᷆ kong igie abong angi be hwua ihwua ye.
         29 Bendi puu na᷅ bè yi bebwaa-isom Ujeso Ukristi ye. Bendi puu na᷅ be᷆ kpe ’isom lè
         ha Unim kong ye. Bendi puu na᷅ be᷆ hwua bendi igie Unim ye. Bendi puu na᷅ be᷆ shi
         bikwele-uhwo ye.
         30 Bendi puu na᷅ be᷆ mbee angmam ye. Bendi puu na᷅ be᷆ kong igie abong angi be hwua
         ihwua ye ye. Bendi puu na᷅ be᷆ bun likpe igie abong ana kong ye.
         31 Men ufe, mà ndor lishi ha Unim le ù ke men beke aki ashele abe bè yi ’indee-indee
         hwò puu. Kiwom ashi ’i dyam hwò biwom puu ashi mi ndo kong gbe lè shi, kì yi benyin.

1 Mà mì yi lè ikeb le mi kong igie abong puu lè angi idengell Unim or, ukpor gbe mì
         yi lè benyin ye, hà mi kpa ’ihwee ná ’igbang-gbang ’itaa lè undelibi a.
         2 Mà mì kwu lè ikeb le mi kpa ’isom lè ha Unim kong, mà mì ngye biwom puu lè ugim Unim
         puu, mì kwu lè ’itaa abongale ashi le mi da ukwell le ù kwuo, u kwuo or, ukpor gbe
         mì yi lè benyin ye, hà mì yi lè lifem ke bendi ye.
         3 Mà mì kung biwom bigi puu hwua ke bendi-likaa, mà mi kung inyiahwo igi ke le bè ting
         shī ’inde or, ukpor gbe mì yi lè benyin ye, ki kwa lè lifem ka-m ye.
         4 Benyin be sha undi u mbwa ’uhwo, u ngbebb inung, u ban lityam fe ’iwom undi ye, u
         pwom ungwu ye, u dim idim ye.
         5 Benyin be sha undi u sha likpe liketye ye, u gim ’uhwo-ma ufe-ufe ye, u gbel ’agbugbel
         ye, u fe ’ibibi he lityam ha undi ye.
         6 Benyin be sha undi u gor fa bibibi abi bendi be᷆ shi ye, be sha undi u gor fa binunung
         abi bendi be᷆ shi a.
         7 Benyin be sha undi u kpam àshì wu ’iban ashi bendi be᷆ shi fe-e mbee ’unyong, u fe
         lityam ha bendi mbee ’unyong, u ndor lishi binunung mbee ’unyong, u naa genn he biwom
         puu mbee ’unyong.
         8 Benyin bè yi ngyor igye kpamm. Ukpor abe be᷆ kpe ’isom lè ha Unim kong befe, kunyong
         ’u ba lè há, ahwu aki abell a᷆ mbee. Abe Ukatia Kunyong Unim a ke be ikeb le bè kong
         igie abong angi be hwua ye, kunyong ’u ba àhwu ashin or ’ı᷆ be mbee. Kitaa lingye
         angi lì yi lè ngi ’unyin i, kunyong ’u ba àhwu life or lı᷆ be mbee.
         9 Biwom abina bi ba mbee likorye ’anaa-anaa i, li wa ngye biwom puu ye, Unim u wa de
         li biwom puu le lì kong de bendi ye.
         10 Nya he liti limen ana nyong Unim u᷆ shi biwom puu bı᷆ sho yilididi, bigem abi li
         ngye ’unyin i bi mbee.
         11 Leěti nyong mi ma so unwaasun, mi maa kong likong ná unwaasun, mi gim ugim ná unwaasun,
         mi ndè ’īndè ná unwaasun. Ukpor nyong mi kaa kpè, mi mbee lè abi ’isun ana.
         12 Kanaa-anaa i, kukwo ahwu lı᷆ nde biwom ’ù yi ná lı᷆ nde he ’inde-ushu ashi ’ì yi
         ndib-ndib nà. Ukpor há he ’unyong ’umen ana li ba nda biwom puu gboo. Kanaa-anaa i,
         mi wa ngye biwom puu ye, ukpor há he ’unyong ’umen ana mi ba ngya biwom puu yilididi
         nya a na Unim a ngye-m yilididi.
         13 Kì yi lè biwom bikie abi bı᷆ ngyor igye, bì yi abongale lè lishi andorale lè benyin.
         He biwom bikie i, benyin be dyam hwò puu.

1 He ashina, mà kaa kangg hè men mà kwu lè benyin ha bendi, ma mbee kwu lè ’igyor kangg
         le Ukatia Kunyong Unim ù ke men ikeb angi ma᷆ shi biwom abi bı᷆ kpell liwu bendi abongale.
         Kiwom ashi ’i dyam hwò na᷅ ’ì yi le mà kwu lè ’igyor hè men mà kpe ’isom lè ha Unim
         kong.
         2 Mi kong ashin likorye undi angwu Ukatia Kunyong Unim a ke-e ikeb u᷆ kong igie abong
         angi a hwua āngi ye, u kong ha Unim a, u kong ha bendigye a ye, likorye igie angi
         u᷆ kong i nung ābe ye. U kong biwom ’undyell Unim gba he ikeb Ukatia Kunyong Unim
         a.
         3 Ukpor undi angwu u᷆ kpe ’isom lè ha Unim kong, ufe u kong ha bendigye a, hè ’ì kpell
         ābe, ki fe be ingie, shi ābe bè naa genn.
         4 Undi angwu u᷆ kong igie abong angi a hwua āngi ye, ki kpell he ufe-gyang a, ukpor
         undi angwu u᷆ kpe ’isom lè ha Unim bun kong, ki kpell liwu bendi abongale puu.
         5 Ki ngbebb mi le gbe he ikeb Ukatia Kunyong Unim mà kong igie abong angi ma hwua āngi
         ye, ukpor ’i mbee ngbebb mi fel hwò le mà kpe ’isom lè ha Unim bun kong. Undi angwu
         u᷆ kpe ’isom lè ha Unim bun kong ù yi lè lifem ke bendi hwò angwu u᷆ kong igie abong
         angi a hwua āngi ye, gbe ’ì yi lè undi angwu u᷆ bun likpe igie ima ana kong ye, le
         hè ’ì kpell liwu bendi abongale.
         6 Bebuye, gbe mi nya be ha amen há, mi kong he igie angi ma ngye ye ufe-ufe a, igie
         igi i nya kpell amen a? I kee-kee kpell amen gbe mi mbee de men ’iwom ashi Unim a
         fem tyung mi, mi kpe ’isom lè ha Unim bun de men, mi mbee hwua amen igie Unim hè men
         mà ngye-e gye he ’ushu a.
         7 Ndor li ndè, biwom ná upipi lè ’igbelemu abi bì yi biwum ye i, gbe undi a gwee he
         kong likpe ye, u kem āshi kong likpe ye, ki nya sha ná a, undi u᷆ ngye likpe ábi?
         8 Usom or titi, gbe be gwee he kong likpe ye, undi u nya sha ná a, u᷆ ngye àshi u᷆
         kam?
         9 Kitaa ’imen ana na᷅ ’ì yi men or titi. Gbe ma kong igie abong angi ma hwua ye, ma
         kong igie angi ı᷆ nung bendi a ye, ki nya sha ná a, undi u᷆ ngye likpe igie imen ana?
         Ma kong wa ’idideng a.
         10 Igie abong he igye i, i go gbamm, ukpor iyang-yang ì yi lè likpe.
         11 Gbe undi a kong abong angi mi ngye ngi ye, mi kwa ugaandi a ka he, ufe u kwu ugaandi
         a ke-m.
         12 Kimen i ’ì yi ke men or titi. Bwo mà yi lè ’igyor le Ukatia Kunyong Unim ù ke men
         ikeb angi ma᷆ shi biwom, mà kaa kangg kung āngi shi biwom abi bı᷆ kpell liwu bendi
         abongale.
         13 He ashina, undi uyang-yang angwu u᷆ kong igie angi Ukatia Kunyong Unim a ke-e le
         ù kong, ù bii Unim le ù ke-e ikeb angi u᷆ bun likpe igie ana kong.
         14 Mi kong ashin likorye gbe mi kong igie abong angi mi hwua ye, Ukatia Kunyong Unim
         na᷅ u᷆ teng ’abell ’agi, ashi mı᷆ kong ’i nung mi mi-gyang or ye.
         15 Fe ’ibang ashi ’i hà ngbebb le mì shi? Ashi ’ì yi le mì shi ’ì yi le, mì kong ha
         Unim he ikeb Ukatia Kunyong uma, mi mbee kong ha Unim he igie angi ı᷆ nung mi. Mi
         gyam ’ugyam pee Unim he ikeb Ukatia Kunyong Unim, mi mbee gyam he igie angi ı᷆ nung
         mi.
         16 Gbe ná a ye, gbe undi a pee Unim he igie angi Ukatia Kunyong Unim u᷆ ke-e, ki nya
         sha ná a, undi angwu akongale he ikeb Ukatia Kunyong Unim ’ı᷆ nung he ye u bong le
         "amen" he ipee ima? Igie angi u᷆ kong i nung he ye.
         17 Pisoye ipee ima i ngbebb kangg, ukpor i kpell undi angyell ye.
         18 Mi pee Unim le mi kong he igie ifufe he ikeb Ukatia Kunyong Unim hwà amen puu.
         19 Mà na or, he liwu bendi abongale, ki ngbebb mi le mì kong akpe adyong he igie angi
         ı᷆ nung bendi hwò a᷆shi le mì kong akpe asisilisi asisilisi he igie angi ı᷆ nung bendi
         ye.
         20 Bebuye, mà shi ugim ná bebwani a ye. Gbe lè ’iban ashele, mà kwu ná bebwaa abwo atong,
         ukpor he ugim agimale ufe, mà gim ná bendi abe be kaa kpè.
         21 He ’ushia Unim be fee le: "Unim a de le, mi ba kong ha bendi begi gba ha bendi ugugem
         abe be᷆ kong igie atyetye-atyetye. Mà na or, be ba gyo mi ye."
         22 Ashin ’i tyung le nyong bendi be᷆ kong he igie isuso he ikeb Ukatia Kunyong Unim,
         kì yi ’iwom ashi ’i tyung a᷆be be bong ha Ujeso Ukristi ye le Unim na᷅ u᷆ kong a.
         Kì yi ’iwom ashi ’i tyung a᷆be be bong ha Ujeso Ukristi a ye. Ukpor nyong bendi be᷆
         kpe ’isom lè ha Unim bun kong, ashin ’ì yi he ’uhwo abe be bong ha Ujeso Ukristi a,
         kì yi he ’uhwo abe be bong ha ahe ye a ye.
         23 Nyong bendi abongale puu be᷆ kpee liwu, gbe befe puu be kong he igie atyetye-atyetye
         he ikeb Ukatia Kunyong Unim, gbe bendi abe be ngye biwom abin ye lè abe be bong ha
         Ujeso Ukristi ye, be be há he liwu libell, be da le: "Mā ngyor lityuo!"
         24 Ukpor gbe bendi puu be kpe ’isom lè ha Unim bun kong, gbe bendi abe be ngye biwom
         abin ye lè abe be bong ha Ujeso Ukristi ye, be be há he liwu libell, igie ibell i
         sha ābe undi-undi u shun lityam lima, u nde shob ’iban ’ima.
         25 Igie ibell i tyung he biwom ’undyell abi bì yi ha ahe lityam. He ashina, u keb he
         itang fe Unim, u kong le: "Kigyang-igyang Unim ù yi he liwu līme᷅n."
         26 Mà dang ’utyung gyo utebb angwu mi kee le mi ka amen. Nyong ma᷆ kpee liwu, undi-iso
         ù kwu lè ’ugyam ahwu ma᷆ gyam, undi-iso u hwua amen igie Unim, undi-iso u kong a᷆shi
         Unim a fem tyung he, undi-iso u kong ’isom he igie isuso he ikeb Ukatia Kunyong Unim,
         undi-iso u bun likpe ’isom ana kong. Mà shi ’iwom ’iyang-yang he ’ukwo ahwu ’ı᷆ kpell
         liwu bendi abongale lì kaa he likong Unim.
         27 Gbe bendi be᷆ kong he igie isuso he ikeb Ukatia Kunyong Unim, bè kong bendi befee
         ufe-ufe a, ukpor gbe be gbe gyong befee, bè kwom bekie. Bè kong he ’uken-uken, undi
         u bun kong likpe áshi befe be kong ana.
         28 Ukpor gbe ’ì yi lè bendi nya liwu abe Ukatia Kunyong Unim a ke be ikeb angi be᷆ bun
         likpe igie ana kong ye, hà befe abe be᷆ kong he igie isuso he ikeb Ukatia Kunyong
         Unim ana bè shib ungwu, bè kong ha Unim he lityam.
         29 Bendi abe be᷆ kpe ’isom lè ha Unim kong or, bè kong bendi befee a, gbe be gbe gyong
         befee, bè kwom bekie. Bendi abe be teng bè shun ’isom ana li-li ndè.
         30 Gbe undi ù yi naa ’inaa u᷆ kpe ’isom lè ha Unim kong, gbe Unim a tyung undi angwu
         ù yi kwu ko ’iwom le ù kong, angwu ù yi naa ’inaa ù kwu ko.
         31 Kì yi le mà kpe ’isom lè ha Unim kong he ’uken-uken, le hè undi uyang-yang ù hwua
         kpe ’iwom, u kpe ingie.
         32 Bendi abe Ukatia Kunyong Unim a ke be ikeb angi be᷆ kpe ’isom lè ha Unim kong, bè
         yi lè ikeb le be teng ikeb anyina,
         33 likorye kihwee tem-tem ’i ngbebb Unim ye, ukpor a kee li le lì kwu ikwun-ikwun. He
         awu bendi Unim puu, nyong ma᷆ kpee liwu,
         34 bengingye bè shib ungwu. Ki tel le bè kong likong, be ke ife nya a na be fee he ’ushia
         Iten.
         35 Gbe ’ì yi lè ’iwom ashi be kee le be ngya, bè kwu kpamm lè bii bekyebell he ushu.
         Kì yi ’iwom ishwia a ke bengingye le bè kong likong he liwu bendi abongale.
         36 A!A! Ma gim le igie Unim i kpi lè ha amen há a? Men ufe-ufe na᷅ ma gyo igie Unim
         a? Mà de-m!
         37 Gbe ’ì yi lè undi angwu u᷆ ndè ’uhwo-ma le ù yi lè ikeb angi u᷆ kpe ’isom lè ha Unim
         kong, pisoye u mbee gim le Ukatia Kunyong Unim a ke-e beke aki ashele abe be teng,
         kì yi le ù ndè shob le biwom abi mi fee hwaa lè men i, Atyetyan Ujeso Ukristi ugyang
         na᷅ a kong ābi.
         38 Gbe ’ì yi lè undi angwu a kpe ashin ye, hà undi ù kpe-e ye.
         39 Ashi mı᷆ de men ’ì yi le, mà kwu lè ’igyor kangg le ma kpa ’isom lè ha Unim kong,
         ukpor mà kwom undi ’ukwo he akongale he igie isuso he ikeb Ukatia Kunyong Unim ye.
         40 Mà shi biwom puu he ’ukwo kpa-kpa, ma shi ābi he ’uken-uken.

1 Bebuye, mi well amen ’isom ’inunung gbe lè Ujeso Ukristi ashi leěti mi ma bun de
         men, ashi men ma bong kpe shi, ma shi āshi lityam ken.
         2 Gbe he ’isom ’imen ana na᷅ Unim u᷆ kpan amen, gbe ma kung lityam ken gbe ’ushu shi
         a᷆shi mi bun de men, gbe ’ì yi le ma bong ha ’isom ’imen ana ’igyang-igyang a.
         3 Mi ma kung biwom abi Atyetyan Ujeso Ukristi a ma tyung mi abi bì yi ’indee-indee
         hwò ’iyang-yang fe men he ’ubwo. Kife na᷅ ’ì yi le Ujeso Ukristi a hwō le he-e ù kpan
         li lè he biban bityan nya a na leěti be ma fee le u ba sha.
         4 Nyong a ma hwō, be ma ngi-e, he liti lekie Unim a ma wum he lè he lihwu nya a na
         leěti be ma fee le u ba sha.
         5 Nyong a wum, a ma te lè ’uhwo-ma lè tyung Ipita, a hà mbee te lè ’uhwo-ma lè tyung
         bendi-utung bema abe lihwo lè be befee.
         6 A hà mbee te lè ’uhwo-ma lè tyung bendi gbe gyong asi lisi lè bendi asi adyong he
         ’iteng ken abe leěti be maa tan utung ha ahe. He liwu ábe be ma nde-e, be già hwō,
         ukpor gbamm ubell bè so bewum.
         7 A ma mbee te lè ’uhwo-ma lè tyung Ujems, u mbee lè tyung bebwaa-isom bema puu.
         8 He umbee-likel gbangg, a be lè ’uhwo-ma tyung mi. Ashin ’i ma yi a ná unwaa angwu
         be hwan he he ’unyong kpa-kpa ye a.
         9 He liwu bebwaa-isom Ujeso, mi na᷅ mì yi ’isun hwò puu, mi kpè le bè ko mi le unwaa-isom
         uma or ye, likorye leěti mi maa ka bendi Unim ’ingie.
         10 Ukpor Unim a tyung inung ha ami, fe na᷅ a shi-m mì yi ná mì yi i. Inung Unim ana
         i ban ’idideng ye, i be lè lifem linunung, likorye mi shi aki hwò bebwaa-isom Ujeso
         Ukristi puu. Ukpor mi shi āngi he ikeb igi a ye, inung lè ikeb Unim na᷅ bi shi aki
         gbe ha ami.
         11 Mà mi or, mà bebwaa-isom Ujeso Ukristi abe be teng a or, bel puu li bun ’isom ’imen
         a ken a gbe lè Ujeso Ukristi ashi men ma bong ha ashi.
         12 Bwo ’isom ashi lı᷆ bun ’i de le Unim a wum Ujeso Ukristi lè he lihwu, kibang a, men
         besuso ma᷆ de le undi u ba wum lè he lihwu ye?
         13 Kì be kwu le undi u wum lè he lihwu ye, hang ashin ’i ze le Unim a wum Ujeso Ukristi
         lè he lihwu ye.
         14 Kì be kwu le Unim a wum Ujeso Ukristi lè he lihwu ye, hang ashin ’i ze le kisom ’ima
         ashi lı᷆ bun ana ’ì yi ’iwom a ye, hà abongale ūme᷅n or ù yi ’iwom a ye.
         15 Hà ’i mbee ze le bel li bà uman a gbà lè Unim, likorye bel li bun da bendi le Unim
         a wum Ujeso Ukristi lè he lihwu. Ukpor gbe ’ì yi le Unim u wum undi lè he lihwu ye,
         hà a wum Ujeso Ukristi or lè he lihwu ye.
         16 Gbe ’ì yi le Unim u wum bendi lè he lihwu ye, hà Ujeso Ukristi or, a wum he lè he
         lihwu ye.
         17 Kì be kwu le a wum Ujeso Ukristi lè he lihwu ye, hang abongale ūme᷅n ù yi ’iwom a
         ye, hà ’i ze le Unim a wa tyang biban bīme᷅n ke men ye.
         18 Hà ashin ’i mbee ze le bendi abe leěti be ma bong ha Ujeso Ukristi, saa be hà hwō,
         be nim inim ngyor igye kpamm.
         19 Gbe lishi andorale lityan ha Ujeso Ukristi lì kee-kee yi kwom he likpan angi he igye
         anyin a, hà lì yi beshi-beshi hwà bendigye puu.
         20 Ukpor ’ì yi ’igyang a le Unim a wum Ujeso Ukristi lè he lihwu. He liwu bendi abe
         be hwō, Unim a wum he ufe a ’ushu, hè ’ì tyung le Unim u ba wum àbe be teng or titi.
         21 Kitaa ashi undi ken a shi lihwu li fel he igye anyin, kitaa ’imen i na᷅ undi ken
         a shi le hè bendi bè fel wum lè he lihwu.
         22 Nya a na bendi puu be᷆ hwō likorye be be ubu lè ha Adam, kitaa ’imen i na᷅ Unim u᷆
         kung likpan lifufe ke bendi puu abe be gwaa ipel ha Ujeso Ukristi.
         23 Kiwom ’iyang-yang ’i sha he ’unyong ahwu Unim a ndor a. Ujeso Ukristi a wum ’ushu;
         bendi abe bè yi ke-e be ba wum titi he ’unyong ahwu Ujeso Ukristi u᷆ be tem be.
         24 He umbee-likel, igye anyin i ba mbee. Nya he ’unyong ’imen ana Ujeso Ukristi u ba
         mbee lè ’iwom ’iyang-yang ashi ’ì yi lè ikeb he ’usi or, hen itang or; u hà tem lè
         Kusu ke Unim Atyam le ù fel Usu biwom puu.
         25 Kanaa-anaa i Ujeso Ukristi u kwa Usu kpamm Unim u hwò bendi-linaa bema, u tem ābe
         abee fe he itang he-e ù kung ābe fe-e he ’ubwo.
         26 Undi-linaa angwu Unim u᷆ be mbee lè he umbee-likel ù yi lihwu.
         27 Kì yi nya a na be fee he ’ushia Unim le: "Unim a shi ’iwom ’iyang-yang ’i fel he
         ’ubwo Unwaa-ma." Ukpor ashi be fee le ’iwom ’iyang-yang ’ì yi he ’ubwo Ujeso Ukristi
         ana, ki nung nwongg le Unim ugyang ufe ù yi he ’ubwo ’uma a ye, likorye ufe na᷅ a
         kung biwom puu fe Ujeso Ukristi he ’ubwo.
         28 Unim a kung biwom puu fe-e he ’ubwo, ufe-gyang Ujeso Ukristi Unwaa Unim a hà kung
         ’uhwo-ma fe Unim he ’ubwo, Unim angwu a kung biwom puu fe-e ufe he ’ubwo. Kitaa ana
         na᷅ Unim u᷆ fel Usu biwom puu, biwom puu bi fel ūbībī ken he ’ubwo ’uma.
         29 Hà bendi abe be kib ābe he umbwo he ’uhwo bendi bebell abe be hwō ufe? Kì be kwu
         le Unim u ba wum bendi lè he lihwu ye, kibang a, be᷆ hà kib ābe he umbwo he ’uhwo
         bendi bebell abe be hwō?
         30 Gbe ’ì yi le undi u ba wum lè he lihwu ye, kibang a, mı᷆ tan he begyong mbee ’unyong
         puu?
         31 Bebuye, mi bong lihwu he liti liyang-yang. Mi bà uman a ye nya a na mı᷆ bè uman a
         ye nyong mı᷆ de le mi yal gor le men ma gwaa ipel ha Ujeso Ukristi Atyetyan a.
         32 Leěti nyong mi ma yi he ’ubong Efesos, bendi be maa kee ’ukwo ahwu be᷆ gwu-m; ki
         ma yi nya a na mi ndo ha inyia ibibi a. Kì be kwu le bendi abe be hwō, Unim u wum
         ābe ye, hang ’ibang ’ì yi lifem ligi he ’ingie ashi mı᷆ bong kpē? Gbe abe be hwō bè
         tem wum ye, hà ’i ngbebb le lì shi ná bendi betyan be᷆ kong le, "Mà lì shi bipam,
         zī bizizi, ngwo bingwungwo, likorye baale lı᷆ hwō."
         33 Mà tyang bendi bè lam amen ye. Má ngye le: "Ūtyàng ubibi u sha undi u tyang likpe
         linunung."
         34 Mà tyang abwo lè akpel-ye! Mà kung abwo lè he biban ashele! Men besuso ma ngye Unim
         ye gbangg! Mi kong ashin le hè ishwia ì shi amen a.
         35 Pisoye undi-iso u bii le: "Undigye angwu a hwō, u tem wum ná a? Gbe a wum, kibang
         ’itaa inyiahwo angi u᷆ fel lè ngi?"
         36 Wo angwu wo᷆ bii ’ibibi ’itaa ana, wò yi kpel-ye! Wó ngye le ùtǒng ’iwom angwu undi
         u᷆ kwan, u hwa᷆, saa u hà mbi.
         37 Kiwom ashi undi u᷆ kwan ’i kwa ùtǒng a, pisoye ùtǒng ukwul, pisoye bitaa ìtǒng bisuso,
         bi kwa ná nyong bı᷆ mbu bı᷆ kwu a ye.
         38 Unim u sha ùtǒng angwu undi a kwan u kaa fel ùkwán. Kitaa ùtǒng uyang-yang u kaa
         fel ’ima ’itaa ukwan ná Unim a shi-e.
         39 Biwom puu abi bì yi biwum, bì yi ’itaa ken ye. Bendigye bè yi lè ’itaa inyiahwo ken;
         bitaa inyia atyetye-atyetye bi shi lè bitaa inyiahwo atyetye-atyetye, linyun li shi
         lè ibell inyiahwo, ìkwǎn i shi lè ibell inyiahwo.
         40 Biwom abi bì yi he ’usi bì yi atyetye lè ha abi bì yi he itang; kunung biwom abi
         he ’usi ’ù yi atyetye lè ha ’unung biwom abi he itang.
         41 Kunung libwee ’ù yi atyetye, ahwu ’ufell ’u shi atyetye, ahwu ikpen ’u shi atyetye.
         Ukpen uyang-yang ù yi atyetye lè ha unde-ma.
         42 Kì yi ’itaa ken ha bendi abe be wum lè he lihwu. Likwom lì yi ná ùtǒng ’iwom; nyong
         be kung āngi ngì, li hwee; nyong Unim u᷆ wum undi umen ana lè he lihwu, u fel lè inyiahwo
         angi i hwee ye.
         43 Nyong be᷆ ngi likwom li ngbebb ’unung ye, li kwu lè ikeb ye, ukpor nyong undi umen
         ana u᷆ tem wum lè he lihwu, u fel lè inyiahwo angi i ngbebb ’unung, i shi lè ikeb.
         44 Inyiahwo angi be᷆ ngi ì yi àngi igye anyin a, ukpor nyong undi umen ana u᷆ wum, u
         fel lè inyiahwo angi ushu Unim a. Bwo ’ì yi lè inyiahwo angi igye anyin, kì yi lè
         inyiahwo angi ushu Unim.
         45 Be fee he ’ushia Unim le: "Unim a ma shi Adam angwu a ma yi ukpi-ikwu undi a ma fel
         uwum." Umbee-likel Adam angwu ù yi Ujeso Ukristi ù yi Ukatia Kunyong angwu u᷆ ke likpan.
         46 Inyiahwo angi ushu Unim na᷅ ì yi ’ushu ye, angi igye anyin na᷅ ì yi ’ushu.
         47 Ukpi-ikwu undi umen ana a be lè he itang a, Unim a kung itang a mbe-e, ukpor Undi
         angwu a be umbee-likel a be lè ha Unim a.
         48 Bendi abe bè yi he igye anyin, bè yi ná angwu Unim a kung itang mbe-e nà; abe bè
         yi ipel ha Unim be shi ná Undi angwu a be lè ha Unim.
         49 Nya a na ’unyin i lì yi ná angwu Unim a kung itang mbe-e, na᷅ he liti ken lı᷆ be
         kwu ná Undi angwu a be lè ha Unim.
         50 Bebuye, ashi mı᷆ de men ’ì yi le bendi be ta lè inyiahwo angi igye anyin gya he Kiteng-usu
         Unim ye. Kiwom ashi ’ı᷆ hwee ’i ngyor igye ná a?
         51 Mà gyo! Mi ndo da amen ’undyell. Bel puu na᷅ lı᷆ be hwō ye, ukpor bel puu li ba gie.
         52 Nya he ’unyong ’umen ana usom u ba gwee, bendi abe be hwō be ba wum lè inyiahwo angi
         ı᷆ hwō ye. Nya ’ukwo-ukwo li ba gie ná utong-shi u᷆ kib kpeb.
         53 Inyiahwo angi ı᷆ hwō, i hwee i, kì yi kpe-kpe le ì gie fel a᷆ngi ı᷆ hwō ye, i hwee
         ye.
         54 Nyong ahwu inyiahwo ityan i gie ’itaa ana, hà ’i shi nya a na be fee he ’ushia Unim
         le: "Unim a hwò lihwu. Ikeb lihwu i mbee."
         55 "Lihwu, wò tem hwǎ li ye! Wò tem yi lè ikeb angi wo᷆ do li ye."
         56 Gbe he ’iban na᷅ lihwu lì yi lè ikeb le li gwa li; gbe he Iten angi Unim a ke na᷅
         li ngye ’iban, ngwu ’i fel lè ikeb he likpan lityan.
         57 Ukpor mà lì pee Unim likorye a shi li li hwò ’iban lè lihwu gbe ha Atyetyan Ujeso
         Ukristi.
         58 Bebuye lityam, he ashin mà naa genn, mà tyang ’iwom ’ì gie amen ugim ye, mà gye ’ushu
         shi aki Atyetyan Ujeso Ukristi lityam ken, bwo men-agyang ma ngye le aki angi ma᷆
         shi-e a ba kwa ’idideng ye.

1 Gbe lè únde angwu ù yi le mà gbong hè men mà kpell bendi Unim he awu bendi abongale
         he Ujeruselem, men mà shi ’itaa ken ná mi de awu bendi abongale angi he Ugalesha le
         à shi.
         2 He ukpi-ikwu liti utyong Beke, undi uyang-yang ù già únde uma ndor, u kam he ndor
         ke aki Unim amen ana. Undi uyang-yang ù ke ’itaa Unim a ke-e. Mà shi ashin le hè ’unyong
         ahwu mı᷆ be be há, hè men mà tem tyam he ashi kee únde ikee ye.
         3 Nyong mı᷆ be wu ha amen há, mi ba fee ’ushia ka bendi abe men ma waa, mi som ābe,
         be kung ’ushia ana lè únde ūme᷅n lè ke he Ujeruselem.
         4 Gbe bel puu li ndè le ’i ngbebb le mi or mì te há, mà befe or bè te utung ha ami.
         5 Mi kam hen le mi gya he Umasedonia. Nyong mi mbee lè há, mi ba ba ha amen há.
         6 Mi gim le mi ba bà kwa ha amen há, pisoye mi kwu há mbee lè ’akwuo puu. Nyong mı᷆
         bo le mi gya he ’iteng ’iyang-yang ashi mı᷆ be gye, ma hà teng mi ngbebb-ngbebb.
         7 Mi kee le mi ba ha amen há gba ’inaa-inaa ye. Mi kee le mi kwa ha amen há gba ’igbe,
         gbe Atyetyan Ujeso Ukristi a bong.
         8 Ukpor mi kwa hen he Efesos nyin kpamm la wa he Kipam Upentikos.
         9 Unim a buu ’ukwo ke-m hen le mì shi aki akaandi angi a᷆ be lè lifem kangg ke aki
         Unim, mà na ’ì yi lè bendi-linaa hen gbamm abe be᷆ kee le be kwom mi ’ukwo or.
         10 Nyong Utimoti u᷆ be ha amen há, mà ndè le ma shi-e hè ’ì kwu-e he lityam kpatiaa,
         likorye u sha aki Atyetyan Ujeso Ukristi nya a na mı᷆ shi a.
         11 He ashina, undi uyang-yang ù bia he ye. Men mà teng he ngbebb-ngbebb he-e ù be tem
         ligye lè ’ukwun be hwaa lè mi. Bel ha bebuye abe hen li ndor lishi lima.
         12 Gbe lè Aporlos angwu ù yi unwandatyan undi Unim, mi tim he anung ’ugbe ibwan-ibwan
         le ù fe utung ha bendi Unim besuso be ha amen há. Ukpor a ndè shi ’i ngbebb he le
         ù be he ’unyong ahwun ye, u ba ba nyong a ndè libwo.
         13 Mà kwu lè ’akang, mà naa genn he igie Unim angi ma bong, mà wee abwo ye, ma naa genn.
         14 Kiwom ’iyang-yang ashi ma᷆ shi, mà shi āshi lè benyin.
         15 Bebuye, men má ngye le Ustefenas lè bendi bema na᷅ be ma kpi ’ikwu bong ha Ujeso
         Ukristi ’ushu he ’ubong Akaya. Be mbee kung ’uhwo-bell ke le be sha aki kpell bendi
         Unim.
         16 Mi tim amen anung le mà ke bendi abe ’itaa ana ife, mbee lè undi uyang-yang angwu
         u᷆ shi aki utung ha abel.
         17 Mì yi lè igor kangg le Ustefenas lè Ufortunatas lè Akayikas be be nde-m, likorye
         nyong mi ndè be, ki fel mi a ná mi ndè men puu á.
         18 Be fe-m ingie nya a na be fe men ingie a. Mà ke be ife angi ’ì yi le mà ke be.
         19 Bendi Unim puu he awu bendi abongale angi he Eshia be kong lè men. Akwila lè Uprisila
         lè liwu bendi abongale angi lı᷆ kpee fe Unim ha abe ushom, be kong lè men lityam ken
         likorye ma gwaa ipel ha Atyetyan Ujeso.
         20 Bendi Unim hen puu be kong lè men. Nà bebwanam bende gbe ha Ujeso Ukristi, mà gaa
         bende lè uko lè uko.
         21 Mi Uporl na᷅ mi fee he abwo agi hwaa lè men. Mi fee le: Mi Uporl, mi kong lè men.
         22 Gbe ’ì yi lè undi angwu ’i nyin he lè Atyetyan Ujeso ye, kì ban he shiee. "Aye, wo
         Atyetyan Ujeso, hā be akikye!"
         23 Atyetyan Ujeso ù hā ke men ’ukwun.
         24 Kí nyin mi lè men puu likorye bel puu li gwaa ipel ha Ujeso Ukristi.2 Corinthinas2 Corinthinas2 Corinthinas2 Corinthinas2 Corinthinas

1 Mi Uporl angwu Unim a waa kung mi le mì kwu unwaa-isom Ujeso Ukristi, bel ha unwandatyan
         Utimoti na᷅ lı᷆ fee ’ushia ahwun. Li fee āhwu hwaa lè men, liwu bendi abongale angi
         he Ukorint, mbee lè bendi Unim puu he ’igie Akaya.
         2 Unim Atyetyan lè Atyetyan Ujeso Ukristi bè hā ke men ’ukwun, be shi hè ’ì kwun amen
         he atyam kpatiaa.
         3 Mà lì pee Unim angwu ù yi Atyam Atyetyan Ujeso Ukristi, u shi Unim uma. Unim na᷅
         ù yi Atyetyan angwu ù yi lè beshi ha bendi, angwu ukpell puu u be lè ha ahe a.
         4 U kpell li he bingie puu abi bı᷆ be hwaa lè bel, le lì ngye ná lì kung ukpell umen
         ana ke bendi he bingie atyetye-atyetye abi bı᷆ be hwaa lè be.
         5 Nya a na lı᷆ kpe bingie gbamm ná Ujeso Ukristi a ma kpe na᷅ gbe ha Ujeso Ukristi
         lı᷆ kpe ukpell ukaandi lè ha Unim.
         6 Bingie bimen abi bel lı᷆ kpe i bi ba lè ukpell lè likpan ka amen. Ukpell angwu Unim
         u᷆ ke li u sha amen ma ngib lityam naa genn he ’unyong ahwu bingie bı᷆ be be hwaa
         lè men nya a na bì yi fe li i.
         7 Li fe lityam ha amen kangg le bingie bi hwà amen ye, likorye li ngye le nya a na
         mà yi lè abwo utung ha abel he bingie na᷅ mà yi lè abwo utung ha abel he ukpell angwu
         Unim u᷆ ke li.
         8 Bebuye, li kee le li sha amen mà ngye bibibi bingie abi bi ma yi fe li he ’igie Eshia.
         Bingie abi há bi ma dyam kangg le bi shi li li tem ndor lishi akwele bewum ye.
         9 Nya he ’unyong ’umen ana ’i ma fel a ná be tang ushe le bè gwu li a. Biwom abin puu
         bi ma kem fe li le hè bi bì shi li lì fe lityam ha ’uhwo-tyan ye, li fel fe lityam
         ha Unim angwu u᷆ wum akwom hwan.
         10 Bwo a kpan li lè he abwo lihwu anyin, kitaa ana na᷅ u᷆ kpan li lè he bibibi puu.
         Li fe lityam ha ahe le u kpan li mbee ’unyong puu.
         11 Ki ngbebb le mbee ’unyong puu mà kong ha Unim ke li, bii he le ù kpell li. He ’uhwo
         ushang angwu ma᷆ ke, Unim u ka li ’ukwun kyoo, bendi gbamm be pee Unim ná a ke li
         ’ukwun.
         12 Atan-lengi angwu lı᷆ yal gor, ù yi le li ngye ’igyang-igyang he atyam atyan le likpe
         lityan he igye anyin, mbee-mbee lè agwaale utyan ha amen, li kung likpe linunung a
         shi biwom gboo ná bendi abe bè yi lè lingye angi li be lè ha bendigye a ye, li be
         gbe he inung Unim a.
         13 Bel li fee amen biwom abi ma bo, bi nung amen a. Ukpor, mà na ’anaa-anaa i bı᷆ nung
         amen puu ye or, kunyong ’u ba lè há ahwu bı᷆ be nung amen puu, le he Liti angi Atyetyan
         Ujeso u᷆ be be, hè men mà yal gor he ’uhwo ’utyan ná bel lı᷆ yal gor he ’uhwo ’umen.
         15 Ashin na᷅ ’i tan lè shi, he ukpi-ikwu mi ma kam le mî be ha amen há le hè men mà
         kpe ’ukwun ’ugbe ’afee.
         16 Mi kam le mi bel ha amen há nyong mı᷆ gye he Umasedonia or, nyong mı᷆ tem lè há or,
         le hè men mà kpell mi he litan ligi gye he Ujudia.
         17 Ugim angwu mi ma shi le mi ba ha amen há, ma nya gim le mi maa tyua ityua a? Ma nya
         gim le mi maa kong he ungwu ufe le mi ba há, mi gim he lityam life le mi ba ye a?
         18 He ’ushu Unim angwu u᷆ bel he ungwu ye, mi kong ’igyang le, úkyébb angwu mi ke men,
         mi bong, mi swan nya ’unyong ken ye.
         19 Ujeso Ukristi, Unwaa Unim, angwu leěti bel ha Usalas, lè Utimoti li maa bun de men
         gbe lè he, u gie ye. Ufe na᷅ Unim a kong gbe ha ahe biwom puu abi ufe Unim u᷆ shi.
         20 Kigyang-igyang ufe na᷅ a tyung ashele ikyebb puu angi Unim a ke le u sha. Ashin na᷅
         ’i tan lè shi, ngwu gbe ha ahe lı᷆ kong le, "Kì ngyor ná Unim a kong," hè li lì pee
         he.
         21 Unim na᷅ a shi li bel lè men li naa genn he agwaale utyan ha Ujeso Ukristi. A waa
         kung li ndor ta-ta ke ’uhwo-ma,
         22 u fe li ùfee᷅ uma, tyung le ufe na᷅ ù yi lè bel, u kung Ukatia Kunyong uma fe he
         atyam atyan tyung ’itaa ashi ’ı᷆ shi li lı᷆ ngye le u sha biwom puu abi a kyebb ka
         li.
         23 Unim ù yi ushada ugi le mi kong ’igyang a le, atan-lengi angwu mi wa be há he Ukorint
         ye ù yi le mî ke men ’ingie ye a.
         24 Li kam le li fa da amen ashi mà bong a ye, likorye ma naa genn he abongale ūme᷅n
         ha Unim mà, ukpor li ka amen ukpell angwu u᷆ shi amen ma᷆ kwu lè igor a.

1 Ashin na᷅ ’i tan lè shi mi shi ugim le mi tem ba ha amen há ye, mî be lè ’imbwee
         ke men ye,
         2 likorye gbe mi shi amen ma fel lè ’imbwee, ayang u᷆ shi-m mı᷆ kwu lè igor? Men abe
         mi shi amen ma fel lè ’imbwee na᷅ ’ì yi le hang mà shi-m mì kwu lè igor.
         3 Atan-lengi anwuna na᷅ mi ma fee amen ’ushia ahwuna. Mi fee ná likorye mi kee le gbe
         mi be há, men abe ’ì yi le hang mà shi-m mì kwu lè igor, mà fel shi-m mì kwu lè ’imbwee
         a ye. Mi ngye dangg le gbe mì yi lè igor, men or titi ma kwa lè ngi.
         4 Kushia ahwu leěti mi ma fee amen, mi ma fee āhwu lè ’utor he lityam, lè akye he ashi;
         mi fee āhwu le ’ù shi amen mà fel lè ’imbwee a ye, mi fee āhwu le ’ù tyung amen ná
         ’i nyin mi lè men kangg a.
         5 Gbe undi a shi ’ibibi, a shi-m mi a ye. Mi kee le mi dyam āshi ye. Gbe mi ndè shi
         li-li-li, ma ndà le a shi āshi ha amen puu a.
         6 Kingie ashi liwu li bong lingmam ken le bè ke undi umen ana ’i kpè.
         7 He ashin, kunyong ’u fel ahwu mà tyang ke-e, ma fe-e ingie, le hè ’imbwee ’ì kpe-e
         ityuu ye.
         8 Mi tim amen anung le mà tyung he le ’i nyin amen lè he.
         9 Atan-lengi angwu mi ma fee amen ’ushia ahwell ù yi le mi kee le mi kaa amen ndà le
         hà ma kam le ma kpa utebb ugi mbee ’unyong puu or.
         10 Gbe ma tyang ke undi angwu a shi ’ibibi, mi or mi tyang ke-e. Gbe ’ì yi le mi tyang
         ka, mi tyang ka he he ’uhwo ’umen he ’ushu Ujeso Ukristi,
         11 le hè Usetan ù ndè libwo kpe li ityuu ye; likorye li ngye abi u᷆ kam le u sha li.
         12 Mi ma gye he Utrowas le mî lè bun ’isom ’inunung gbe lè Ujeso Ukristi. Nyong mi lè
         wu há, mi ma ndè le Atyetyan Ujeso a buu ’ukwo ke-m le mì shi aki ke-e há.
         13 Ukpor mi ma yi lè ufung awaale kangg, likorye mi ma ndè unwandatyan Utaitus ye. He
         ashina mi ma de bendi abe bè yi nya le ’i fel mbee ati, mi kung bo gbe ndo he Umasedonia.
         14 Ipee ì kwu ke Unim! Ufe na᷅ u᷆ teng li bel abe li gwaa ipel ha Ujeso Ukristi, gbe
         ha abel u shi bendi he igye i be ngye le Ujeso Ukristi a hwò biwom puu. A shi li lì
         yi ná behwu abe be᷆ nung nyin, abe be᷆ wu mbee bipi le hè bendi bè ngye ’itaa ashi
         Ujeso Ukristi ù yi.
         15 Bel lì yi ná behwu abe be᷆ nung nyin, abe Ujeso Ukristi a ting shī ’inde ke Unim.
         Kinung ábe ’i wu ha bendi, abe be fel lè likpan lè abe bè so ke linim.
         16 Bendi abe bè yi ke linim, befe, kinung béhwu aben ’i ba lè lihwu a gwa ābe. Ukpor
         abe be fel lè likpan, kinung béhwu aben ’i ka ābe likpan a. Ayang a kpè le u sha ashin?
         17 Bendi besuso bè yi há abe be᷆ kung ’isom Unim ná ’iwom ashi ’i mbu alemtu nà. Kitaa
         ana na᷅ bel lì yi ye, bel lì yi bebwaa-isom Unim abe li gwaa ha Ujeso Ukristi, li
         kong ’igyang he ’ushu ’uma.

1 Ashin ’i nya tyung le li fel pwom ungwu â? Ki nya ngbebb le bel lì fel ná bendi abe
         be teng, lì kpe ashia angi lı᷆ tyung bendi le lì yi benunung ná bendi abe be teng
         a?
         2 Dia! Men-agyang mà yi ’ushia ’umen ana, ahwu ’ù yi fee fe he atyam atyan, ahwu lı᷆
         kung tyung bendi bè bo, be ngye.
         3 Ki nung nwongg le Ujeso Ukristi ugyang lè ’uhwo-ma na᷅ a fee ’ushia ’umen ana gbe
         ha abel a. A kung ùnìm a fee or, ngwu ù fee āshi he ’ikpakpaa a ye. A kung Ukatia
         Kunyong Unim angwu ù yi uwum a fee āshi he atyam bendigye.
         4 Li kong igie anyina likorye li fe lityam ha Unim gbe ha Ujeso Ukristi.
         5 Kì yi lè ’iyang-yang ha abel ashi ’ı᷆ shi li lı᷆ kpè le li sha aki anyin ye. Ikeb
         angi lì yi lè ngi i be lè ha Unim a.
         6 Ufe na᷅ a shi li lì yi lè ikeb angi lı᷆ shi bendi be᷆ ngye gbe lè ’iwom ’ifufe ashi
         a kong ndor le u sha ka bendi bema. Akongale ndor umen ana a be lè he iten angi be
         fee ndor a ye, a be lè ha Ukatia Kunyong Unim a. Iten angi leěti be ma fee ndor i
         be lè lihwu. Ukpor Ukatia Kunyong ufe a be lè likpan a.
         7 Iten imen angi leěti Unim a ma ke Umosis, a ma fee āngi fe he bikpishia akor bifee.
         Kikung-gbo Unim ’i ma taa Umosis he ’ushu he ’unyong ahwu a kpe Iten ana. Kushu ’uma
         ’u taa kangg le bendi Izwell be maa tem ndǎ he ashi he ’ushu mbee ye, mà na ’i ma
         gbe ’igbe ye or. Iten imen angi i be lè lihwu i, bwo i be lè ’ikung-gbo ’i dyam ’itaa
         ana,
         8 liti angi Ukatia Kunyong Unim u᷆ be, u ba lè ifem Unim angi i dyam kangg.
         9 Iten angi í be lè linim a, Unim a ma tyung ataale ’itaa ana, Ukatia Kunyong angwu
         a be lè likpan ’unyong a, Unim u ba sha ’ima ’i taa gba gyong.
         10 Bwo ifem Unim angi i dyam kangg i be, kikung-gbo ashi ’ushu ’i mbee.
         11 Bwo ’iwom ashi Unim a kong ndor, ashi ’i ma yi he ’anwaa ’unyong zangg a, ’i ma be
         lè ifem Unim angi i dyam, kiwom ashi ’ì yi ngyor igye ’ì yi lè ifem angi i dyam gbe
         gyong gbe gyong.
         12 Bwo lì yi lè lishi andorale anyin ha Unim, li kong porr faale ’ushell.
         13 Bel lì yi ná Umosis a ye. Ufe a ma kung ’ihwom shī ’ushu ’uma le hè bendi Izwell
         bè ndè ’ikung-gbo liti ken ana ye.
         14 Àtyám abell a ma yi shī kpemm kpamm be wu ’unyin i or, kihwom ana ’ì so shī àtyám
         abell. Ashin na᷅ ’i tan lè shi ’unyong ’uyang-yang be᷆ bo ashia akongale ndor Unim
         angwu ukpi-ikwu, ki nung ābe ye. Undi angwu ù yi gwaa ipel ha Ujeso Ukristi ufe-ufe
         na᷅ Unim u buú he ’ihwom lè he lityam.
         15 Kpamm ’unyin i or, nyong be᷆ bo ’ushia Iten Umosis, kihwom ana ’ì so shī há he atyam
         abell.
         16 Kì yi nya a na be fee nya he ’ushia Iten Umosis le: "Gbe undi a bel lityam lima ke
         Atyetyan, u buú he ’ihwom ’imen ana lè he lityam."
         17 Ashi be fee nyin le Atyetyan, ki ze le Ukatia Kunyong Unim. He ’iteng ’iyang-yang
         ashi Ukatia Kunyong Unim ù yi, bendi be kwa he abwo lifee nya ye.
         18 He atan-lengi anwun, bel puu abe be buu li ’ihwom ana lè he ’ushu, kikung-gbo Atyetyan
         Ujeso ’i taa he ’ushu ’utyan. Kikung-gbo ana ’i gye ’ushu taa kpamm ’i gbe gie li
         li fel ná ufe-gyang. Ashin ’i ba lè ha Atyetyan angwu ù yi Ukatia Kunyong Unim.

1 Bwo Unim he beshi bema a kung aki anyin ke li, lī wee abwo ye.
         2 Biwom ’undyell lè biwom ishwia abi li maa shi, lī tyang ābi abwo ma. Li lam ilam
         or, ngwu lì kee uman fe he igie Unim or ye. Kiwom ashi li shi na᷅ ’ì yi le li be lè
         ’igyang Unim he igye gboo le hè bendi bè nde ashin, be ngye he atyam abell le likpe
         lityan lì yi linunung he ’ushu Unim.
         3 Gbe ’ì yi le ’isom ’inunung ashi lı᷆ bun ’ì so he ’undyell lè ha undi uyang-yang,
         hà angwu há ù yi ke linim a.
         4 Atan-lengi angwu be᷆ kpe ’isom ana ye ù yi le, usu bibibi angwu igye anyin a kwu
         igim ibell ndor he ’ifufebb. Ufe a shi ná le hè be bè ndè ’ikung-gbo Unim ye. Kikung-gbo
         ashin ’i be lè he ’isom ’inunung ashi gbe lè ifem Ujeso Ukristi angwu ù yi bizang
         ha Unim.
         5 Bel lī bun ityang gba lè ’uhwo-tyan a ye, li bun gba lè Ujeso Ukristi le ufe na᷅
         ù yi Usu, bel li shi bendi abe lı᷆ shi aki kpell amen he ’uhwo Ujeso.
         6 Unim angwu a de le, kikung-gbo ’ì taa he afee ’ifufebb, ufe umen na᷅ a shi ’ikung-gbo
         ’ima ’i taa he atyam atyan, le hè li lì ngye ifem Unim angi i taa he ’ushu Ujeso Ukristi.
         7 Gbe undi a ngye ashin, kì yi-e a ná ’ìngbèbb ’ikaandi ashi ’ı᷆ be lè ha Ukatia Kunyong
         Unim á. Bel abe lì yi lè ’ìngbèbb ’ikaandi ’imen i he atyam atyan, lì yi ná ’iki itang
         ashi ’ì yi he ’ukpo ye, le hè bendi puu bè ngye le ikeb angi i hwò puu i ba lè ha
         Unim a, i ba lè ha abel a ye.
         8 Kingie ’i ba hwaa lè bel mbee ’unyong, ukpor ’i do li ye. He ’unyong ’ususo ’i kwa
         li he ’uhwo, ukpor li wee abwo ye.
         9 Bendi-linaa betyan be go gbamm, ukpor Unim u tyang li ye. Mà na lì yi lè ’idoale
         he ’unyong gbamm or, li hwa᷆ ye.
         10 He ’unyong ’uyang-yang li ngib lityam kpe ’ingie ná Ujeso a ma kpe he ’unyong lihwu
         lima, le hè gbe he ashi li shi, bendi bè ndè likpan Ujeso ha abel.
         11 Nya a na lì yi bewum i, lì yi he ashi lihwu he ’uhwo Ujeso, le he ashin, hè bendi
         bè ndè likpan Ujeso ha abel abe lı᷆ hwō.
         12 Ashin ’i ze le bel li kpe ’ingie bong lihwu, lî nde le ma kwa lè likpan ligyang angyell.
         13 Be fee he ’ushia Unim le: "Mi kong ná likorye mi fe lityam ha Unim." He ashina, bel
         or li kong ná likorye li fe lityam ha Unim.
         14 Li ngye le Unim angwu a wum Atyetyan Ujeso lè he lihwu, u ba wum li utung ha ahe,
         u kung li bel lè men lè ndor he ’iteng ken he ’ushu ’uma.
         15 Biwom abina puu bi shi he ’uhwo ’umen hè inung Unim angi ì yi ha amen ì gye ’ushu
         wu ha bendi gbamm. Ashin ’i sha ābe be pee Unim, be fem he.
         16 He atan-lengi anwun li wee abwo ye. Mà na inyiahwo ityan i ndor àshì i ndo kaa or,
         bēnyōng betyan befe be die fel befufe he liti-liti.
         17 Kanwaa ’ingie ake lı᷆ kpe he ’anwaa ’unyong zangg i, ki ba ba li lè ifem angi ı᷆
         ngyor igye kpamm i dyam hwò ’ingie ashi lı᷆ kpe i.
         18 Bel li ndor lishi he biwom abi lı᷆ ndè bi lè atong-shi i a ye, li ndor lishi he abi
         lı᷆ ndè bi lè atong-shi ye a, likorye abi lı᷆ ndè bi lè àshì bi za᷆ igye ye, abi lı᷆
         ndè bi lè ashi ye na᷅ bì yi ngyor igye.

1 Ushom angwu lì yi ha afee nyin, angwu ù yi inyiahwo igye anyin, lí ngye le nyong
         u᷆ gyebb wu he itang, Unim u ka li ushom he lifung-atabe angwu lı᷆ kwu. Ushom umen
         ana u ba kwa ná ushom angwu bendigye be tye a ye. U ba kwa ushom angwu Unim ugyang
         a tye-e le ù ngyor igye.
         2 Kunyin i, li shom ushang lè ’ibebebb, likorye li gim gba lè ushom angwu Unim a kam
         ndor li he ushu uma, kì yi li lè ’igyor le hang li fel kung he shī he ’uhwo ná ’ihwom
         ashi ’i ngbebb li a,
         3 likorye gbe li kung he shī ná, li kwa faale inyiahwo ye.
         4 Nyin i ná lì so kwu he ushom igye anyin, li shom ushang lè ’ibebebb he ’ingie ashi
         ’ì yi fe li. Ashin ’i ze le li kee le li mbeè lè inyiahwo angi igye anyin a ye, ukpor
         lì yi lè ’igyor le li kung ushom angwu he lifung-atabe shī, li ndè le inyiahwo angi
         ì yi le i hwa᷆ i gie fel lè likpan.
         5 Unim ugyang na᷅ u᷆ kam li ndor nyong ugieale anwun, a ke li Ukatia Kunyong uma, hè
         ’ì tyung le u ba ka li biwom puu abi a kam ndor li faale ifung.
         6 He ashin, mbee ’unyong puu lì yi le ìngié. Li ngye le nyin i ná lì yi he inyiahwo
         ityan he igye anyin, lì yi he ushu Atyetyan Ujeso a ye,
         7 likorye likpe angi lı᷆ shi he igye anyin lī fel he ’uhwo biwom abi li ndor lishi
         a, abi lı᷆ ndè lè ashi a ye.
         8 Lì yi lè ingie, ki ngbebb li le lì gbe tyang inyiahwo angi igye anyin gye lè kwu
         ipel ha Atyetyan Unim he ushu uma.
         9 Kiwom ashi ’i dyam hwò puu ’ì yi le, li kee le li sha nyin Atyetyan, mà he igye anyin
         or, mà he lifung-atabe or.
         10 Liti li ba ba angi bel puu lı᷆ be naa he ’ushu Ujeso Ukristi le ù tang li ushe, u
         kwa ’itaa ashi undi-undi a shi biwom he igye anyin a, gbe undi a shi ’inunung, gbe
         a shi ’ibibi or. Undi uyang-yang u ba kpa àshi ’i keè ha abi a shi he igye anyin kam
         ndor ’uhwo-ma he ’usi.
         11 Bel li ngye ’ushell Unim. Ashina na᷅ ’i tan lè shi lı᷆ teb lè bendi le bè be fe-e.
         Unim a ngye àtyám atyan mbee akekel ángi puu, mi ndor lishi le ma ngye likpe ligi
         he atyam āme᷅n.
         12 Bel lì tem pee ’uhwo-tyan ipee he ’ushu ’ūme᷅n ye, li kee-kee kaa ikaa a le li de
         men atan-lengi ununung angwu ma᷆ yal gor he ’uhwo aki atyan a, le hè men mà ngye ná
         mà fan bendi abe be᷆ pwom ungwu lè undi he libwo lima a, he likpe lima a ye.
         13 Gbe ’ì yi le li ngyor lityuo a, li ngyor āngi he ’uhwo Unim a; gbe ’ì yi le ugim
         utyan ù yi kpa-kpa, ù yi he ’uhwo ’umen a.
         14 Benyin Ujeso Ukristi na᷅ be᷆ shi li lı᷆ shi ’ukwo Unim, likorye li ngye le leěti
         ufe-ufe na᷅ a ma hwō he lishi bendi puu. Ashin ’i ze le bendi puu be fel lè abwo he
         lihwu lima.
         15 A ma hwō ke bendi puu, le hè bendi abe bè yi bewum, bè tem shi ’iwom ashi ’ı᷆ nyin
         ’uhwo-bell a ye, bè fel shi ’iwom ashi ’ı᷆ nyin angwu a hwō, u wum ke be.
         16 Lì tem pee undi or, ngwu lì ben he or, ná bendi he igye anyin be᷆ shi a ye. Mà ’ì
         kwu le leěti li maa kung Ujeso ná undigye a or, lì tem sha ná ye.
         17 Gbe undi a gwaa ’uhwo-ma ipel ha Ujeso Ukristi, u fel undi ufufe. Biwom bìtı᷅m bi
         mbee, biwom puu bi fel bifufe.
         18 Biwom abin puu bi be lè ha Unim a, Unim angwu gbe ha Ujeso Ukristi a gie li bel puu
         abe leěti li ma yi bendi-linaa bema, shi li li fel ikwun ha ahe. U ke li aki le lì
         be lè bendi hè be bè fel ikwun ha ahe.
         19 Kisom ’ityan ’ì yi le, gbe ha Ujeso Ukristi, Unim u sha bendi puu be fel ikwun ha
         ahe, u ban ushe biban bibell. Kisom ashin na᷅ a ke li le lì shi bendi bè ngye le ’ukwo
         ’u buu le bè fel ikwun ha Unim.
         20 He atan-lengi anwun lì yi bebwaa-isom Ujeso Ukristi, li naa he lishi lima. Gbe ha
         abel, Unim a ko amen. He lizen Ujeso Ukristi, men abe mà yi bendi-linaa Unim, li tim
         amen anung le mà gie be fel ikwun ha Unim.
         21 Ujeso Ukristi ufe-gyang a shi ’iban ye, Unim a hà shi-e a kung biban bityan so ’uhwo-ma,
         le gbe ha ahe, lî fel benunung he ashi Unim.

1 He ashin, bel abe lı᷆ shi aki anyin ipel ha Unim, lì so-i tim amen anung le, men
         abe Unim a tyung inung ha amen, mà ban āngi ye.
         2 Mà gyo a᷆shi Unim a kong le: "He ’unyong ahwu ’ì yi le mì kwu lè beshi ha amen, mi
         gyo amen ’ukye; he liti angi lì yi le mì kpan amen, mi kpell amen." Mà gyo, kunyin
         na᷅ ’ì yi liti beshi. Kunyin na᷅ ’ì yi liti likpan.
         3 Le bwo bel li kee le undi ù nde uben he aki atyan ye, li kaa kangg le lî ndè le li
         sha a᷆shi ’ı᷆ be lè limbu ke undi ye.
         4 Ashin na᷅ ’i tan lè shi, he ’iwom ’iyang-yang ashi lı᷆ shi, lı᷆ tyung le lì yi bebwaa-isom
         Unim gbe he lityam angibale he ’unyong ’ingie, lè igben lè ’unyong be᷆ teb lè bel.
         5 Li ngib lityam he ’unyong be᷆ kpam li ikwun, nyong be᷆ fe li he igaadye lè ’unyong
         be᷆ kwu li. Li ngib lityam sha aki atyan, mà na a hwǒ li ikeb or, mà na itung ı᷆ ndo
         li or, mà na lı᷆ mbu ’unde ye or.
         6 Li ndor ’uhwo-tyan betaa-betaa, li tyung likpe linunung, li kwu lè lingye, li ngib
         lityam, li ngbebb inung, le hè bendi bè ngye le lì yi bebwaa-isom Unim a. Ukatia Kunyong
         Unim ù yi ha abel, li shi lè benyin begyang abell,
         7 li bun ’igyang da bendi, ikeb Unim ì yi ha abel, kinunung ashi lı᷆ shi ’ì yi ná bigbor
         ’ukye abi lı᷆ kung kin lishi lityan, li kung ndo ’ukye.
         8 Bendi besuso be ka li ife, besuso be bia li; besuso be buu li atye, besuso be pee
         li; besuso be kung li ná bendi-uman, mà na lı᷆ kong ’igyang or.
         9 Bendi gbamm be ngye li, ukpor besuso be de le lì yi he ’ukpo ye. Lì yi fel ná akwom
         a nà, ukpor lì yi bewum. Mà na bendi be᷆ teb lè bel or, be gwu li ye.
         10 Mà na lì yi lè ’imbwee or, li yal gor mbee ’unyong. Mà na lì yi likaa or, li shi
         bendi gbamm be mbu ’ingbebb he ashi Unim. Lì yi bendi ná lì yi lè ’iwom zangg or ye
         nà, ukpor lì yi lè biwom puu. Biwom abin puu bi tyung le lì yi bebwaa-isom Unim.
         11 Men bendi Ukorint, biwom puu abi bì yi he atyam atyan, li bun ābi gboo de men. Li
         kpe men fe he átyám atyan.
         12 Kì yi lè ’iwom ken or he atyam atyan ashi li de men ’i teng ye; men na᷅ ma wa kpe
         li fe he atyam āme᷅n ye.
         13 Mi kong ha amen ná undi u᷆ kong ha bebwaa-ma á. Mà gim gbe lè bel he ’ukwo ahwu bel
         li gim gbe lè men. Mà kpe li fe he atyam āme᷅n.
         14 Bendi abe be bong ha Ujeso Ukristi ye, mà ngwee utyang ubell ye. Utyang angwu ’itaa
         ana a ngbebb ye. Kinunung lè ’ibibi bi gwaa ha bende ye, kikung-gbo lè ’ifufebb bi
         gwaa ha bende ye.
         15 Ujeso Ukristi lè Usetan, usu bibibi, be ngwee befee ha bende ye. Undi angwu a bong
         ha Ujeso Ukristi lè angwu a bong ha ahe ye, be gwaa ha bende he ’iwom ’iyang-yang
         ye.
         16 Ushom Unim lè ushom ikem i kpee bende ye. Bel na᷅ lì yi ushom Unim angwu ù yi uwum.
         Leěti Unim ugyang a ma kong le: "Mi sha ushu ugi he inyiahwo bendi begi, mi kwu he
         liwu libell. Mi kwa Unim ubell, befe be kwu bebwaa-gi."
         17 Kife na᷅ ’i tan lè shi, Unim Atyetyan a de le: "Mà fem lè he liwu libell, mà ndor
         ’uhwo-men atyetye, ma tang ’uhwo-men lè he ’iwom ’iyang-yang ashi ’ì yi kpa-kpa he
         ashi Unim ye. Gbe ma shi ná, mì ha᷅ kung amen ná bendi begi.
         18 Mi na᷅ mi fel Atyamen, men ma fel bebwaa-gi. Mi Atyamen angwu mì yi lè ikeb puu mi
         kong igie anyin."

1 Bedim-gi lityam, bel puu na᷅ a ke li ikyebb imen ana. He ashin, mà lì tang ’uhwo-tyan
         lè he biwom puu abi bı᷆ shi inyiahwo ityan lè ’ūnyōng ’utyan bı᷆ kwu lè umbe he ashi
         Unim. Kushell Unim ’ù shi li lì ndor ’uhwo-tyan betaa-betaa faale ’iban.
         2 He atyam āme᷅n, mà kwu lè benyin ha abel, likorye li shi undi ūme᷅n ’ibibi ye, li
         shi ban undi or, ngwu lì kpe kung ’iwom undi ye.
         3 Mi kong ashin le mi ben amen a ye, likorye ki nyin li lè men kangg nya a na mi ma
         bè kong. Mà ’ì kwu likpan or, lihwu or, mà yi li he lityam-lityam mbee ’unyong puu.
         4 Mi fe lityam ha amen kangg, mi mbee yal gor he ’uhwo ’umen. He bingie puu abi bı᷆
         be hwaa lè bel, mi wee abwo ye, mì yi lè igor kangg.
         5 He ’unyong ahwu li ma lè wu he Umasedonia, li ma yi lè ’ūnyōng ashwele ye. Bingie
         bi ma yi fe li kel-kel. Bendi be maa shwan lè bel, kushell ’u shi he atyam atyan.
         6 Ukpor Unim a kwu li abwo he lityam gbe he asomale Utaitus hwaa lè bel nya a na u᷆
         kwu undi angwu a wee abwo.
         7 Abele uma ufe-ufe na᷅ a fe li ingie ye, adele utyan ná má fe-e ingie, a fe li ingie
         kangg. U de li le mà yi lè ’igyor kangg le hang ma nda-m, ma shi lè ’imbwee kangg
         he ’uhwo ’ugi, ma mbee kam le ma naa mi he item. Abin puu bi fe sho igor igi kangg.
         8 Mà ’ushia ahwu mi ma fee amen ’u shi amen ma fel lè ’imbwee or, mì yi lè ’imbwee
         ye. Mà leěti mi ma yi lè ’imbwee le bwo ’u shi amen ma fel lè ’imbwee he ’anwaa ’unyong
         zangg or,
         9 kanaa-anaa i mi fel lè igor a. Mì yi lè igor le bwo ma᷆ mbwee a ye, mì yi lè igor
         likorye ’imbwee ’īme᷅n ’i shi amen ma tyang abwo lè biban ashele a. Kimbwee ’imen
         na᷅ Unim a kung gie lityam līme᷅n lè he biban ashele. Ashina na᷅ ’i tan lè shi mi
         de men le, li do amen ye.
         10 Kimbwee ashi Unim u᷆ kung shi aki gie lityam undi, ki kpell undi angwu há u kwa lè
         likpan ’unyong. Kife ’ì yi lè ’ubwo ambyele ye. Ukpor ’imbwee ashi ’ı᷆ be lè ha Unim
         a ye, ki ba lè lihwu á.
         11 Mà ndè ná Unim a kung ’imbwee ’īme᷅n shi aki anunung ke men. Kanaa-anaa i ma fel
         lè benyin he biwom Unim hwò leěti, ki mbee shi amen ma kee le ma tyung bendi le mà
         yi bendi bebibi a ye. Mà ndè ná ma swan ’ibibi, ma shi lè ’ushell, ma shi lè ’igyor
         le ma kpell mi, ma kaa kangg nong bendi abe be᷆ shi imbeb. He biwom abin puu, ma tyung
         le mà yi faale uben.
         12 He ashin, mà na mi ma fee amen ’ushia ’umen ana or, mi ma fee āhwu he ’uhwo undi
         angwu a shi ’ibibi or, ngwu mì fee āhwu he ’uhwo undi angwu be shi-e ’ibibi a ye.
         Mi ma fee āhwu le hè ’ì nung amen he ’ushu Unim ná ’i nyin amen lè bel kangg.
         13 Ashina na᷅ ’i fe li ingie kangg. Bel ufe-ufe na᷅ lì yi lè ingie ye. Kiwom ashi ’i
         shi li li fel lè igor kangg ’ì yi le, li ndè ná Utaitus ù yi lè igor likorye ma fe-e
         ingie nyong a ma yi ha amen há.
         14 Mi ma kung amen pwom ungwu ha Utaitus, ma mà fe-m ishwia he ’uhwo ye. Bel li kong
         ’igyang de men mbee ’unyong. Kitaa ’imen na᷅ nyong lí kung amen pwom ungwu ha Utaitus,
         ashi li kong gbe lè men ’ì yi ’igyang.
         15 Benyin abe ù yi lè be ha amen be fel dyam kangg likorye a well ná men puu ma ma ke-e
         ife, u mbee well ná ma ma kpe-e, ma tung for-for kpe-e.
         16 Mì yi lè igor kangg likorye ma kpè le undi ù fe lityam ha amen.

1 Bebuye, li kee le li sha amen mà ngye ná Unim u᷆ shi aki gbe he inung ima he awu
         bendi abongale angi he ’igie Umasedonia.
         2 Mà na igilale ikaa-ikaa ı᷆ be hwaa lè be or, bè yi lè igor kangg. Igor i shi ābe
         be ke ’uke kangg, mà na bè yi likaa or.
         3 Mi da amen ’igyang le be ke ’uke ná ikeb ibell ì yi kwom, be ke gbe gyong ikeb ibell
         or. Ki be lè he igim ibell igyang a,
         4 be tim li anung le lì ke be libwo hè be bè gbong beke abe lì kung lè kpell bendi
         Unim he Ujudia.
         5 Be ma shi gbe gyong ’itaa li ndor lishi, likorye ukpi-ikwu be kung ’uhwo-bell ke
         Atyetyan Ujeso, he ugim Unim be hà kung ’uhwo-bell ke li or titi.
         6 Kife na᷅ ’i tan lè shi li bii Utaitus le ufe angwu a kpi aki beke agbongale anyin
         ù be gye lè ngi ’ushu, u kpell amen ma kung benyin shi mbee āngi.
         7 Ma sha ngbebb-ngbebb he biwom puu, mà yi lè abongale, ma ngbebb ungwu, ma shi lè
         lingye. Mà yi lè ’igyor le ma sha aki amen i lityam ken, ki nyin amen lè bel kangg.
         Fe na᷅ lı᷆ de men le, mà tyung bendi ná mā ke ’uke faale ’akwukwell he aki benyin.
         8 Mi kwa amen he ikeb a le mà shi ’itaa ana ye. Mi de men ná bendi aben bè yi lè ’igyor
         le be kpell a, le mi ngye le hà benyin bēme᷅n bè yi ’igyang or.
         9 Men ma ngye inung Atyetyan Ujeso Ukristi ná a mbu ’ingbebb hwò bendi puu, ukpor a
         tyang āshi bel fel undi-likaa he ashi bendi he ’uhwo ’umen, le men mà fel bendi-ingbebb
         he ashi Unim gbe he likaa lima.
         10 Ugim ugi he likong anyin ù yi le ’i ngbebb le mà shi mbee aki angi úze᷆ ma ma kpi.
         Men na᷅ ma ma kpi ’ikwu shi ugim le ma kpell bendi, ma mbee kpi ’ikwu kpell ābe.
         11 Ashin na᷅ ’i tan lè shi mı᷆ de men le mà gye ’ushu shi mbee aki ana. Mà kwu lè ’igyor
         he ambeeale ángi shì nya a na úze᷆ ma ma yi lè ’igyor he akpyele ángi. Mà shi aki
         anyin ná ikeb īme᷅n ì yi kwom.
         12 Gbe undi ù yi lè ’igyor le u ka ’uke, Unim u kee he le ù ke ashi ù yi lè shi ye a
         ye, u kee he le ù ke ashi ù yi lè shi a.
         13 Ashi le ’i ngbebb lè bendi, ukpor ’i ban lè men ufe, mi kee ná ye. Ashi mı᷆ kong
         ’ì yi le, kanaa-anaa i ná men mà yi lè ’iwom i, mà kpell hwua igben bendi; nyong tí
         ’ı᷆ be gben amen, befe be kpell hwua igben angi īme᷅n. Kitaa i na᷅ ma᷆ kpell bende
         puu ’itaa ken.
         15 Kì yi a ná be fee he ’ushia Unim a le: "Undi angwu a gbong biwom bi go, u fel lè
         bi bi go gba gyong ye; angwu a gbong biwom zangg a, u fel lè bi bi zen gba gyong ye."
         16 Li pee Unim ná a shi Utaitus ù yi lè ’igyor le u kpell amen ná bel.
         17 Ashi le li de-e le ù be kpell amen ’ife-ife na᷅ ’i shi-e a be ye, ufe-gyang or a
         ma yi lè ’igyor le u ba kpell amen.
         18 Undi angwu lı᷆ som be utung ha ahe ù yi undi angwu awu bendi abongale puu be bong
         he ungwu le a shi aki he abunale ’isom ’inunung.
         19 Fem ashina tyang, awu bendi abongale a waa he le ù tan utung ha abel li shi aki anunung
         amen angi a dyam Atyetyan Ujeso i, a shi bendi be ngye le lì yi lè ’igyor le li kpell
         ābe.
         20 Li kee le bendi bè ben li he ’ukwo ahwu lı᷆ ndè gbe lè ’uke benyin ahwu ’u dyam i
         ye.
         21 Ugim utyan ù yi le lì shi ’inunung he ashi Atyetyan Ujeso ufe-ufe a ye, he ashi bendigye
         or titi.
         22 Li mbee som unwandatyan ususo ba utung ha baa Utaitus. Li kaǎ he ndè mbee akwo puu,
         li ndè le ù yi lè ’igyor le u kpell. Bwo a ngye le men mà yi bendi abe undi u᷆ fe
         lityam ha amen a, a fel lè ’igyor fel gbe gyong le hang a be kpell amen.
         23 Utaitus ufe, bel lè he li fe abwo ipel shi aki Unim kpell amen. Bebwandatyan befee
         abe be᷆ be utung ha ahe ha amen há, be be he lishi awu bendi abongale le hè bendi
         bè pee Ujeso Ukristi.
         24 Mà tyung benyin ha abe, le hè awu bendi abongale puu à ngye dangg le li pwom ungwu
         gba lè men ’idideng a ye.

1 Kì tem yi ’indee-indee le mì fee de men ide le mà kpell bendi Unim he Ujudia ye,
         bwo ashin na᷅ men-agyang or ma᷆ shi.
         2 Mi ngye le, men mà yi lè ’igyor le ma kpell. Mi kung amen pwom ungwu da bendi Umasedonia.
         Mi da ābe le kung lè há uze a ná, men bendi Akaya, ma kpi ma᷆ kpell bendi aben. Benyin
         bēme᷅n he ukpell akele, be shi bendi gbamm he liwu libell, be wum lè he ’unde.
         3 Mī som bebuye aben le hè ungwu angwu mı᷆ pwom gbe lè men ù kwu ’idideng ye, mi som
         ābe le hè be bè kpell amen hè men mà gye ’ushu ke ukpell nya a na mı᷆ kong gbe lè
         men.
         4 Mi sha ashin likorye gbe bendi lè he Umasedonia be be utung ha ami ha amen há, be
         ndè le ma kam le ma ka ukpell ye, ki kwa ishwia a ka-m, likorye ma sha ná mi de be
         ye. Ishwia angi īme᷅n i dyam gba gyong.
         5 Ashin ’i tan lè shi ngwu ’i ngbebb le mì som bebuye aben hwaa lè men, mà ukpong mi
         hà be. Bebuye aben be ba kpell amen ma kam beke abe ma kyebb le ma ka ndor mi, hè
         ’únyong ahwu mi wu há, hè men mà ke ’uke ahwu ’u᷆ tyung le ’i nyin amen inyin, hè
         ’i kwu ná be kwu amen he ikeb a ye.
         6 Mà well le undi angwu a kwan bikwukwan bi go ye u ba fem gbungg ye, ukpor angwu a
         kwan bi go u ba fem bi go.
         7 Undi uyang-yang ù ke ’uke ’itaa a fe he lityam, ù ke lè ’imbwee he lityam or, ngwu
         ù ke ná ’ì yi uten a or ye. Ki nyin Unim lè undi angwu u᷆ ke igor-igor.
         8 Unim ù yi lè ikeb angi u᷆ ke men biwom bi go hwà ’itaa ’i fong amen lè bi, le hè
         ’unyong ’uyang-yang hè men mà kwu lè biwom ’itaa ma kee, ma kwu lè bi gbe gyong hè
         men mà kung ābi shi ’inunung ha bendi.
         9 Kì yi nya a na be fee he ’ushia Unim a le: "U ka bendi-likaa biwom kyo-kyo-kyo, inung
         ima ì yi ngyor igye kpamm."
         10 Unim angwu u᷆ ke bendi-utia akim angi be᷆ kwan, u ke bendi lizi angi be᷆ zi, u ba
         ka amen abi ma᷆ kwan, u shi ābi bi kaa, u shi ābi bi mbu kangg le bwo mà yi lè benyin
         he ’uke akele.
         11 U ba sha amen ma mbwa ’ingbebb kangg, hè men mà kwu lè biwom kyo-kyo-kyo abi ma᷆
         ke bendi mbee ’unyong, hè bendi bè pee Unim he ’uhwo beke abe ma᷆ ke gbe ha abel.
         12 Kuke ahwu ma᷆ ke i, ku hwua igben bendi Unim ife-ife a ye, ku mbee shi bendi gbamm
         be pee Unim kangg.
         13 Kuke ’ūme᷅n ’u tyung le ’isom ’inunung gbe lè Ujeso Ukristi ashi ma bong, ma ke shī
         ife. He ashin, bendi be pee Unim he ’uhwo ife angi be ndè ha amen, be mbee pee Unim
         he ’ukwo ahwu ma ke be befe lè bendi abe be teng puu faale ’akwukwell.
         14 Bendi be ba nda ná Unim u᷆ ke men ’ukwun kyo-kyo-kyo, be kong ha Unim lè benyin he
         atyam abell kangg bii he le ù kpell amen.
         15 Mà lì pee Unim he ’uhwo ’uke ahwu a ke li àhwu ’u dyam gbe gyong ūkee᷅.

1 Mi Uporl, mi kee le mà dang ’utyung gyo mi, mi angwu men besuso ma᷆ de le nyong mì
         yi utung ha amen, mi kong he ungwu men-men, ukpor nyong mı᷆ gbe lè há, mi fel fee
         kong igie ikaa-ikaa. He lityam angibale lè inung Ujeso Ukristi mi tim amen anung le
         nyong mı᷆ be ha amen há, mà shi-m mì kong igie ingywo ye. Gbe bendi be de le he ’uhwo
         biwom igye anyin na᷅ mı᷆ shi aki ndor lishi, hà mi ngywa fa ābe.
         3 Kì yi ’igyang a le, mà na lì yi he igye anyin a or, abi lı᷆ shi aki ndor lishi bì
         yi biwom igye anyin a ye.
         4 Bigbor ’ukye abi lı᷆ kwu ndo ’ukye or bì yi abi igye anyin a ye, bi be lè ha Unim
         angwu ù yi lè ikeb a. Abin na᷅ lı᷆ kung ābi ban biwom abi bendi-linaa Unim be fe lityam
         ha abi. Li mbeè lè lingye libibi liyang-yang,
         5 li dyell bee ungwu he itang, lè idim iyang-yang angi i kwom bendi ’ukwo angyele Unim.
         Li nong igim bendi, shi ābe be ke Ujeso Ukristi ife.
         6 Gbe men ma keb ’uhwo-men gbangg ke Ujeso Ukristi, undi uyang-yang angwu ù so-i kaa
         lishi, li ka he ’ingie.
         7 Mà gim gbe lè ashi ’ì yi ndor amen he ’ushu i. Kì nya yi lè undi há angwu a bong
         le ufe ù yi ke Ujeso Ukristi a? Ki ngbebb! Ukpor, ù ngye le bel or, lì yi ke Ujeso
         Ukristi a titi, nya a na ufe a.
         8 Pisoye mi pwom ungwu he ’uhwo ikeb angi Atyetyan Ujeso a ma ke li, ukpor ishwia i
         shi-m ye likorye a ma ke-m ikeb imen ana le mì kpell bendi bè naa genn he ’ukwo Unim
         a, le mì kpē bendi mbu imbu a ye.
         9 Mi kee le ’ì fel ná mi fee ashia fa amen ’ushell a ye.
         10 Pisoye undi-iso u da le: "Ashia angi Uporl a fee à yi akaa-akaa, ukpor nyong ufe-gyang
         ù yi nyin, u kwa undi ukwun, u kong igie men-men-men."
         11 Undi angwu u᷆ kong ’itaa ana, kì yi le ù ngye le, ashi mi fee he ’ushia hwaa lè men,
         kife na᷅ mı᷆ be ha amen há be shi.
         12 Bel lì hà ndo mba lityam kung ’uhwo-tyan le lì yi bizang ha bendi abe be᷆ kung ’uhwo-bell
         gamadye ana ye. Bè yi kpel ye, be kung ’uhwo-bell paa ha bende a.
         13 Ukpor bel ufe, li kee-kee pwom ungwu kwom he aki angi Unim ugyang a ke li ikeb le
         lì shi a. Aki amen ana, men bendi Ukorint mà yi ha afee.
         14 Bel na᷅ li kpi ’ikwu be lè ’isom ’inunung gbe lè Ujeso Ukristi ha amen há. He ashin,
         gbe li pwom ungwu gbe lè men, hà li gbe gyong ūkee᷅ angwu Unim a ke li ye.
         15 Bel li pwom ungwu lè aki angi bendi-iso be shi a ye, likorye li kee le li gba gyong
         ūkee᷅ angwu Unim a ke li ye. Bel li ndor lishi le, men ma kaa he abongale, le hè li
         bel or lì shi aki à kaa gye he ’ushu he liwu līme᷅n nya a na Unim a ke li ūkee᷅.
         16 Nyong li mbeè lè ha amen ana, li gya ’ushu bun ’isom ’inunung gba lè Ujeso he abong
         asuso or titi. Li kee le li pwom ungwu lè aki angi bendi-iso be shi a ye.
         17 Be fee he ’ushia Unim le: "Undi angwu a kee le u pwom ungwu, ù kee-kee pwom ungwu
         he ashi Atyetyan Unim a shi a."
         18 Gbe undi a pee ’uhwo-ma, ipee ima i kwa ’idideng, ipee Atyetyan Unim na᷅ ì yi he
         ’ukpo.

1 Mi tim amen anung le mà dang ’utyung gyo ūnwāa lisom ligi. Mi tim amen anung, mà
         shi ná.
         2 Men mà yi ná unwaasul angwu a wa ngye ungikye ye, angwu mi ke úkyébb le ù bee lè
         ùkyēbb ken a, angwu ù yi Ujeso Ukristi a. Gbe ma mā ma᷆ de le ma fel tan ha ungikye
         ususo a, ki ban mi lè men nya a na ’ı᷆ ban Unim a.
         3 Mì yi lè ’ushell le be ba lam amen ma tyang ’ukwo Ujeso Ukristi ahwu leěti ma ma
         shi lityam ken nya a ná ùshiı᷅ a ma lam Ifu gbe he beshu bema nà.
         4 Mi kong ashin likorye ma gor igor dang ’utyung gyo undi uyang-yang angwu a be ha
         amen há, u᷆ bun gbe lè Ujeso ususo fem angwu li bun de men kpam-kpam tyang. Men ma
         bong, ma fel lè ikeb isuso angi ì yi atyetye lè he angi ma ma yi lè ngi ’ushu, ma
         kpe ’isom gbe lè Unim atyetye lè he ashi ma kpe leěti.
         5 Mi gim lè bendi abe be᷆ ko ’uhwo-bell le bebwaa-isom Ujeso abe ma gim le bè yi bebwaa-isom
         ’igyang ana be hwo-m he ’ukwo ’uyang-yang ye gbangg.
         6 Pisoye mi ngye ná mì kong bwee ungwu ye, ukpor mi ngye ’igyang ’ife. Bel li kaa mbee
         akwo puu le lî shi ashin ’ì nung amen he biwom puu.
         7 Mi bun ’isom ’inunung Unim de men, mi bii ’iwom lè ha amen ye. Mi ndor amen ’ushu,
         mi ndor ’uhwo-gi umbee-likel. Mi nya shi ’ibibi â?
         8 Nyong mi maa shi aki he liwu līme᷅n, awu bendi abongale lè he igye na᷅ a maa ke-m
         ashi mı᷆ zī shi aki ha amen há. Kitaa ana na᷅ mi maa kpē lè ha bendi besuso shi aki
         ha amen há. Ndè le ashin ’ì yi a ná ’azi á?
         9 Nyong mi ma yi ha amen há, mi maa fem amen ’ushun le mà hwua mi igben ye, likorye
         bebuye abe be be lè he Umasedonia, be hwua mi igben fel gbe gyong or. Kitaa ’i ma
         yi na᷅ ’ı᷆ mbee be kwu nyong mı᷆ tem be há, mi ba fem amen ’ushun ye.
         10 Gbé ’ì yi ’igyang a le ’igyang Ujeso Ukristi ’ì yi ha ami, hà ungwu apwomale ugi
         anwun, undi ù hà ndo tim he ungwu he ’iteng ’iyang-yang he ufam Akaya ye.
         11 Kibang a, mı᷆ kong igie anyin? Mi kong āngi le bwo ’i nyin mi lè men ye â? Unim a
         ngye le ’i nyin mi lè men.
         12 Mi gya ’ushu sha nyin i ná mı᷆ shi i, mî ndè le mi ka bendi abe be᷆ ko ’uhwo-bell
         le bebwaa-isom Ujeso ’ukwo ye, teng be pwom ungwu lè ’uhwo-bell le be sha ’itaa aki
         angi bel lı᷆ shi a.
         13 Bendi bemen ana bè yi bendi a ’igyang ye, be sha beshu a, be kung iman ibell a sha
         ndyell ’uhwo-bell hè bendi bè kung ābe le bè yi bebwaa-isom Ujeso Ukristi.
         14 Kì kwu amen he ’uhwo ye. Usetan ugyang or u kung iman a sha ndyell ’uhwo-ma hè bendi
         bè kung he le ù yi udengell ’ikung-gbo Unim.
         15 Gbe idengell ima i kung iman shi ndyell ’uhwo-bell hè bendi bè kung ābe le bè yi
         bebwaa-isom begyang abell, kì kwu amen he ’uhwo ye. He umbee-likel igye anyin, be
         ba kpa ’ingie ashi ’i keè ha bibibi abi be᷆ shi.
         16 Mi mbee bwan kong le, undi ù shi kung mi ná ’ikpel-ye undi a ye, ukpor mà mà kung
         mi ná ’ikpel-ye undi a or, mà kpe-m ná unde-men, mî pwom ungwu zangg ufe-ufe or.
         17 Ungwu apwomale angwu mı᷆ kong i, a be lè ha Atyetyan Ujeso a ye, ù yi akpel-ye angwu
         ugi ugyang a.
         18 Bendi gbamm be pwom ungwu ná bendi abe he igye anyin be᷆ shi a, fe na᷅ mi or mı᷆
         shi ná.
         19 Lingye angi mà yi lè ngi ana na᷅ lı᷆ shi amen mà yi lè ’uhwo ambwele ha bikpel-ye.
         20 Mà yi lè ’uhwo ambwele ha bendi abe be᷆ ngyo amen ná ifee, abe be᷆ kpe kung binunung
         bīme᷅n, abe be᷆ kpe kung biwom abi bì yi ke men, abe be᷆ kung amen he ’ukpo ye, abe
         be᷆ kpam amen abwo he anaa.
         21 Ishwia or i sha-m likorye ’ushell ’u ma bong mi le mì shi biwom bimen ana ye. Gbe
         ’ì yi lè undi há angwu ’ì yi lè ’iwom ashi u᷆ pwom ungwu lè shi, mi angwu mı᷆ kong
         akpel-ye mi de le, kì yi lè biwom abi mı᷆ pwom ungwu lè bi gbe gyong.
         22 Bendi bemen ana, mà bè yi Ihibru a or, mi or mì yi Ihibru a; mà bè yi bendi Izwell
         a or, mi or mì yi Izwell a; mà bè yi igia Ebraham a or, mi or mì yi igia ima a.
         23 Mà be sha aki Ujeso Ukristi a or, mi shi āngi hwò ābe. Mi kong igie anyina, pwom
         ungwu na ’ikpel-ye undi. Mi shi aki a dyam hwò ābe. Be fe-m he igaadye hwò ābe ’ugbe
         gbamm, be kpam mi ikwun hwò ābe ’ugbe gbamm, mi naa he ashi lihwu hwò ābe ’ugbe gbamm.
         24 Kugbe ’adyong, bendi Ijuus be kpam mi ingwu idong-si lisi lè ngi lihwo lè ngi idyong-inde.
         25 Bendi Urom be kpam mi ’angyakpa ’ugbe ’akie. Bendi be maa mi akor ’ugbe ken. Kinong
         ’i paa lè mi fe he lishor ’ugbe ’akie; kugbe ahwu ken, mi kwu he afee umbwo liti ken
         lè ’usu ken.
         26 He ’unyong gbamm nyong mı᷆ gye litan, mi tan he begyong he afee umbwo, begyong he
         abwo bezi, begyong he abwo bendi begi begyang, begyong he abwo bendi abe bè yi Ijuus
         a ye, begyong he abong akaandi, begyong he ’igbaa-libeb, begyong he umbwo ukaandi,
         begyong ha bendi abe be᷆ lam le bè yi bende-gi bendi Unim.
         27 He ’unyong ’uyang-yang mi kpa ’ingie sha aki akaa-akaa, mi kpo ’unde, itung i ndo
         mi, umbwo u gyor mi. Mbee ’unyong puu, mi kwa lè ashi mı᷆ zī ye, mi shi lè ushu ye,
         mi shi lè inditen ye.
         28 Fem abin puu tyang, he liti liyang-yang, ugim gbe lè awu bendi abongale puu u ka-m
         ’unyong ashwele ye.
         29 Gbe undi ù yi kang-kang he ’ukwo Unim ye, ki fel mi ná mi or mì yi kang-kang ye nà.
         Gbe undi a mbu he ’iban, ki ban mi he lityam kangg.
         30 Gbe ’ì mā ma᷆ yi le mì pwom ungwu, hà mi pwom ungwu he biwom abi bı᷆ tyung le mi
         mbu gyan a.
         31 Unim angwu ù yi Atyam Atyetyan Ujeso, u shi Unim uma, ù kpē ipee ngyor igye kpamm,
         a ngye le mi bà uman ye.
         32 Leěti nyong mi ma yi he ’ubong Udamasikos, atie-lishi ’ubong angwu a ma yi he ’ubwo
         Usu Aletas, a ma fe bendi-akang ndor he ungwu likong le nyong mı᷆ be le mî gbe há
         hè be bè kwu-m.
         33 Bendi be ma hà kung mi wom he ’itetel, be tye indi fe shi, be nem gbe lè ’itetel
         ana he uwindo he uging lè ndor he itang lè he igye, mi hà fem lè há, buu hwaa.

1 Kì yi kpe-kpe le mì pwom ungwu, mà na ungwu apwomale ù yi lè lifem ye or. Kanaa-anaa
         i mi ndo da amen biwom abi Atyetyan Ujeso a tyung mi.
         2 Mi ngye undi angwu a bong ha Ujeso Ukristi, angwu ’i fel aze lihwo lè ngi ande ná
         be ma kpe kung he gye he ushu Unim, kipi ashi ’i kwob gye he ’usi hwò ’usi puu. (Hà
         a gye há lè inyiahwo or, hà a ndè itam a or, mi ngye ye. Unim ufe-ufe na᷅ a ngye ashina.)
         3 Mi mbee bwan kong le, mi ngye le undi anwun, be ma kung he gye lè he he ’iteng igor
         ashi be᷆ ko le Uparadas. (Hà a ma te há lè inyiahwo or, hà a ndè itam a or, mi ngye
         ye. Unim ufe-ufe na᷅ a ngye.) Nya na᷅ undi umen ana a gyo biwom abi undigye u᷆ mbe
         lityam bun ābi kong or, ngwu ù bun ābi mbee or ye.
         5 Mi pwom ungwu gbe lè undi umen ana, mi pwom ungwu gbe lè ’uhwo-gi ’ugyang a ye. Gbe
         mi ma pwom ungwu he ’uhwo ’ugi ’ugyang or, hà mi pwom he biwom abi mi mbu gyan a.
         6 Gbe mi kee le mi pwom ungwu, hà mi sha akpel-ye a ye, likorye hang mi kong ’igyang
         a. Ukpor mi pwom ungwu ye, likorye mi kee le undi ù gim le mi fel ngbebb gbe gyong
         aki agi angi a ndè lè atong-shi, lè igie igi angi a gyo lè ’utyung ye.
         7 Leěti Unim a ma bong le ugilale ù be hwaa lè mi, angwu ù yi ná ’idang ashi ’ı᷆ tim
         undi he inyiahwo nà, teng mi fel dim he ’uhwo biwom abi Unim a tyung mi. Ugilale umen
         ana ù yi ná undi aki Usetan angwu u᷆ fem mi ’ushun le mì ndè le mì fel he idim ye
         he ’uhwo biwom abina.
         8 Mi ma tim Atyetyan Ujeso anung ’ugbe ’akie le ù kpe kung ugilale anwun lè ha ami.
         9 A ma fan mi le: "Ukpell angwu mi ka-a he inung igi ù kwun-a ’igyor. Nyong ahwu undi
         u᷆ mbu gyan he ’iwom ’iyang-yang, nya na᷅ u᷆ ndè ikeb ikaandi igi sho yilididi." Ashin
         na᷅ ’i tan lè shi ambwele-gyan ugi a ke-m igor a, likorye lè nya ambwele-gyan ugi
         ana na᷅ ikeb Ujeso Ukristi ı᷆ be kwu ha ami.
         10 Ashina na᷅ ’i tan lè shi ’i ngbebb mi le mì ngyor kwu he libwo anyin, mì kpe ’ingie,
         be kong bia mi faale ashi mi shi ban, be teb lè mi, be kwom akwo biwom abi mi kam
         le mi sha. Mi bong biwom abina puu he ’uhwo Ujeso Ukristi, likorye nyong mı᷆ mbu gyan
         he ’iwom ’iyang-yang, Unim u sha-m mi kwa lè ikeb.
         11 Men ma shi-m mi fel kong ná ’ikpel-ye undi nà. Mi ngwee mi pee ’uhwo-gi. Kì yi le
         hang men na᷅ ma᷆ kong mi he ungwu ’inunung. Mà na mì yi he ’ukpo ye or, mi ngye le
         bendi abe be᷆ ko ’uhwo-bell le bebwaa-isom Ujeso Ukristi abe men ma kung ābe le bè
         yi bebwaa-isom ’igyang be hwo-m he ’ukwo ’uyang-yang ye gbangg.
         12 Leěti nyong mi ma yi he liwu līme᷅n, mi ma mbu ’uhwo tyung amen le mì yi unwaa-isom
         Ujeso Ukristi a, mi ma shi bisu biwom atyetye-atyetye abi bı᷆ kwu bendi he ’uhwo,
         bi kwun ābe ungwu.
         13 Mi teb lè men hwò awu bendi abongale angi a teng a? Ashi le bwo mı᷆ fem amen ’ushun
         ukwob ye na᷅ ma᷆ gim le mi teb lè men hwà awu bendi abongale angi a teng a? Kusi,
         mi tim amen anung, mà tyang ke-m he umbeb ugi anwun.
         14 Mi kam mà le mî be ha amen há he ’ugbe ahwu lekie. Mi ba bii amen le mà ke-m ukpell
         uyang-yang ye, mi kee amen agyang a, mi kee biwom bīme᷅n a ye. Kì yi le bebwani na᷅
         be᷆ kam biwom ndor he ’usi ke betyabell ye, kì yi le betyabell na᷅ be᷆ kam biwom ndor
         he ’usi ke bebwaa-bell.
         15 Mi ufe, mi yal gor he akungale biwom bigi puu, fe-fe lè ’uhwo-gi or, ke shi aki kpell
         amen. Bwo, mi ufe, ki nyin mi lè men kangg, kibang a, men ufe, ki nyin amen lè mi
         zangg a?
         16 Kanaa-anaa i, ma fel bong le mi maa teb lè men le mà kwob mi ye a? Mà na ma fel bong
         ná or, undi-iso ù so-i gim le mi ma shi beshu a lam amen ma shi aki angi a᷆ kwu lè
         lifem ke-m.
         17 Mí nya fel sha amen za᷆ gba ha bendi abe mi shii som hwaa lè men a?
         18 Mi na᷅ mi ma fe Utaitus ’ingie le ù be ha amen há, mi som ungwiye undi Unim le ù
         be utung ha ahe. Ma nya da-m le Utaitus na᷅ a ma shi amen zi a? Ndè le ma ngye le
         bel lè he lì yi ugim ken he aki ashele, likpe lityan li shi ’itaa ken?
         19 Pisoye ma gim le, abi li kong puu li kong ābi ha amen kin likpong a. Dia! Li kong
         nya a na Ujeso Ukristi a kee li le lì kong he ’ushu Unim a. Bebuye, kiwom ’iyang-yang
         ashi lı᷆ shi, li sha āshi hè ’ì kpell amen fe Unim a.
         20 Mì yi lè ’ushell le nyong mi wu ha amen há, mi nda amen ma kwa atyetye lè ha ’itaa
         mi kee, men ma nde-m mi kwu atyetye lè ha ’itaa ma kee. Mi mbee shi lè ’ushell le
         mi ba ndà he liwu līme᷅n ’i kwa lè atangale he abwo fel akwu-akwu, lityam abanale
         fe biwom bende, ingywo, kunyim, atye abuale, ibia abiale, idim lè ’ushwan.
         21 Mì yi lè ’ushell le nyong mi wu ha amen há, Unim angwu ù yi usu ugi, u ba sha ishwia
         i sha-m, mi kwu lè ’imbwee he ’uhwo bendi gbamm abe be᷆ shi bibibi, abe be tyang abwo
         lè likpe libibi or, ngwu akpela atanale or ye.

1 Kugbe ahwu lekie na᷅ mi ndo be ha amen há i. Kì yi nya a na be fee he ’ushia Unim
         a le: "Gbe undi a kong ’iwom fe unde-ma, gbe bendi befee ha bekie be bong le a shi
         ná, befe be ndè or, be gyo or lè ’uhwo-bell a, bè kpe likong limen ana."
         2 Leěti nyong mi ma be ha amen há he ’ugbe ahwu lefee, mi ma tuu bendi abe be shi ’iban
         lè abe be teng ’ubwo he ’utyung. Kanaa-anaa i ná mì yi ’igbe-igbe lè ha amen i or,
         mì so-i tuu amen ’ubwo he ’utyung le, nyong mí wu ha amen há, undi uyang-yang u kpa
         ’ingie ashi ’i keè ha likpe lima.
         3 Ashina ’i tyung amen le Ujeso Ukristi ù yi ha ami, ufe na᷅ u᷆ kong ha amen. Ù yi
         die-die fe men ye; ikeb ima i sha aki he liwu līme᷅n.
         4 Mà na ’ì yi ’itaa ana or, a bong keb ’uhwo-ma le hè be bè maa he bee he ’ikpakpaa,
         gbe he ikeb Unim na᷅ ù yi uwum. Gbé bel li keb ’uhwo-tyan gbe he agwaale ha ahe, ikeb
         Unim imen ana na᷅ ı᷆ shi li lı᷆ kwu bewum ipel ha ahe, le lî ngye ’ukwo ahwu lì tan
         lè men.
         5 Mà shun ’uhwo-men hè men mà ndè le hà mà so naa genn he ’ukwo Unim or. He ’igyang,
         Ujeso Ukristi ù yi ha amen atyam, ki ze le ma ngye ashin ye a? Gbe ’ì yi ’itaa ana
         a ye, hà ma mbu gyan he ’ukwo Unim.
         6 Mi fe lityam le ma ba ngya le bel lì yi bendi abe be mbu gyan he aki Unim ye a.
         7 Li kong ha Unim le mà shi ’ibibi ye, le hè ’ì tyung le li shi ngbebb-ngbebb a ye.
         Li shi ná le hè men mà shi likpe linunung, mà na ’ì yi bendi ná li mbu gyan he aki
         Unim or.
         8 Kigyang ashi Unim a tyung li, bel lì yi lè ikeb le li kwom ashi ’ukwo ye, lì kee-kee
         yi lè ikeb le li sha biwom he ’ukwo ’igyang ’ufe-ufe a.
         9 Mà na li tyung ikeb ityan ha amen ye or, gbe ma naa genn, ma hwò igilale, li kwa
         lè igor kangg. Li mbee kong ha Unim le likpe līme᷅n lì kwu linunung yilididi.
         10 Atan-lengi angwu mi fee ’ushia ahwun hwaa lè men ná mi wa wu ha amen há ye i, ù yi
         le he liti angi mı᷆ wu há, hè ’ì kwu lè ’iwom ashi ’ı᷆ shi-m mı᷆ naa he ikeb angi
         Atyetyan Ujeso Ukristi a ke-m ben amen ye. Atyetyan Ujeso a ma ke-m ikeb le mì kpell
         amen mà naa genn a, a ma ke-m ángi le mì kpē men mbu imbu a ye.
         11 Bebuye, ’i fel mbee ati. Mà fe ikeb kangg shi likpe linunung mbee akekel puu, ma
         kpe utebb ugi. Ma gyo bende, ma kwu ikwun-ikwun ha bende, le hè Unim angwu u᷆ ke benyin
         lè ikwun, ù kwu utung ha amen.
         12 Nà bebwanam bende gbe ha Ujeso Ukristi, mà gaa bende lè uko lè uko.
         13 Bendi Unim puu be kong lè men.
         14 Kukwun ahwu Atyetyan Ujeso Ukristi u᷆ ke bendi, lè benyin abe Unim ù yi lè be ha
         bendi, lè utyang gbe ha Ukatia Kunyong Unim, bì kwu ha amen puu.GalatiansGalatiansGalatiansGalatiansGalatians

1 Mi Uporl, unwaa-isom Ujeso Ukristi, na᷅ mı᷆ fee ’ushia ahwun. Undigye na᷅ kpe-m he
         aki anyin or, ngwu undigye na᷅ ù som mi le mì shi aki amen i or ye. Ujeso Ukristi
         ufe-gyang lè ’uhwo-ma na᷅ a kpe-m he aki anyin, mbee lè Atyetyan Unim angwu a wum
         Ujeso Ukristi lè he lihwu.
         2 Mi or, bende-gi bendi Unim abe bè yi utung ha ami or, li kong lè men awu bendi abongale
         puu angi he Ugalesha.
         3 Unim Atyetyan befe lè Ujeso Ukristi angwu ù yi Usu utyan bè hā ke men ’ukwun, be
         shi hè ’ì kwun amen he atyam kpatiaa.
         4 Ujeso Ukristi na᷅ a hwō he ’uhwo ’utyan le hè Unim ù tyang biban bityan ke li, hè
         bibibi abi bì yi he igye ’unyin i bì do li ye. A hwō ke li nya a na Unim angwu ù yi
         Atyetyan a shi ugim ndor a.
         5 Ipee puu ì kwu ke Unim ngyor igye kpamm. Kì ngyor ná mi kong.
         6 Abwo a kwun mi lè ’iwom ashi ma shi! Unim a ko amen le mà fel bendi bema gbe he ’iwom
         ashi Ujeso Ukristi a ma shi ke men gbe he inung ima. Mà na or, nyin ’anaa-anaa a,
         ma tyang Unim tem, ma la pwom ’ukwo ’ususo ahwu ma gim le ’u be lè ha Unim.
         7 He likong ligyang-ligyang, kì tem yi lè ’ukwo ’ususo-ususo ahwu ’u be lè ha Unim
         a fem a᷆hwu mi bun de men tyang ye. Ukpor bendi besuso na᷅ be teb lè men, be kaa le
         hè be bè bell ban ’isom ’inunung ashi gbe lè Ujeso Ukristi.
         8 Mii kee le mà ngye le gbe undi uyang-yang a bun ’isom Unim de men ashi ’ì yi atyetye
         lè ha ashi bel li maa bun de men kpam-kpam, mà bel-agyang or, mà idengell angi ı᷆
         be lè he lifung-atabe or, Unim ù te lè he ’utete.
         9 Mi mbee bwan da amen ashi li ma bè de men le gbe undi uyang-yang a bun ’isom Unim
         de men ashi ’ì yi atyetye lè he ashi ma gyo or mà, ma kpe shi or mà, unemale, Unim
         ù gwu-e.
         10 Ashi mi kong i ’i tyung amen hà le mi sha kee ipee bendigye â? Dia! Mi kee ipee Unim
         a. Bendigye na᷅ mi kee le mi sha nyin ābe i a? Dia, kì kwu le mi kee le mî shi nyin
         bendigye a, hang mi fa Ujeso Ukristi ye.
         11 Bebuye, mi kee le ’ì nung amen le ’isom ’inunung gbe lè Ujeso ashi mi maa bun de
         men nyong mi ma yi utung ha amen, ki be lè he abwo undigye a ye.
         12 Kisom ’imen ana ’i be lè he ungwu undigye a ye, undigye na᷅ a hwua mi biwom bimen
         i ye. Ujeso Ukristi ugyang lè ’uhwo-ma na᷅ a shi-m mi ngye biwom bimen ana.
         13 Men-agyang ma ngye likpe ligi ná leěti mi maa fe Unim he ’ukwo kpa-kpa ná bel Ijuus
         lı᷆ shi. Nya he ’unyong ’umen ana, mi maa ka bendi abe be maa pwom Ujeso Ukristi ’ingie
         lè ikeb igi puu. Mi maa kaa kangg le mî mbee lè awu bendi abongale ana puu.
         14 He ugbe ugi puu, mi ma shi likong Unim lityan bel Ijuus hwò a᷆be he ufam utyan. Akpe
         atim angi betietyan be maa shi, hà teng ndor li, mi maa sha āngi lityam ken.
         15 Mà na mi ma yi ’itaa ana or, Unim a ma tyung inung ha ami. Nyong mi ma so he ’utyor
         andagi na᷅ a ma gia mi le mì kwu ta-ta ke-e ufe Unim. Nyong ’unyong ahwu a ndor ’u
         fel há,
         16 a shi-m mi ngye Unwaa-ma, u ko mi le mì lè bun ’isom ’inunung gbe lè he de bendi
         abong angi à yi Ijuus a ye titi. Nya he ’unyong ’umen ana, mi ma kwu itim gbe lè likong
         anyin ha undigye ye.
         17 Mi ma gye he Ujeruselem le mî lè ndè bebwaa-isom Ujeso Ukristi abe be kpi aki amen
         i teng mi ye. Ashi mi ma shi ’ì yi le mi ma bo a ligbe-ligbe gye he Arebia, mi kwu
         há, saa mi hà tem be he Udamasikos.
         18 Nyong aze akie a gbe, mi hà bo gye he Ujeruselem le mî lè ndè Ipita, mi kwu ha ahe
         há ati lihwo lè adyong.
         19 Mi ndè unwaa-isom Ujeso Ukristi uyang-yang or ye, kee-kee kwom ha Ujems, unwanam
         Atyetyan Ujeso Ukristi ufe-ufe.
         20 Biwom abi mı᷆ kong ha amen i puu bì yi ’igyang a, Unim a ngye le mi bà uman a ye.
         21 Nyong mi bo lè he Ujeruselem, mi fel gbe gye he Usiria lè Usilisia.
         22 Há he ’unyong ’umen ana, bendi abe be bong ha Ujeso Ukristi he ’igie Ujudia, be ma
         wa ngye-m mi-gyang lè ’uhwo-gi ye.
         23 Be maa gyo igyo pi bendi be᷆ kong gbe lè mi le: "Ungikye angwu a maa ke li bel abe
         li bong ha Ujeso Ukristi ’ingie ana, kanaa-anaa i u fel tan bun ’isom ’inunung ashi
         gbe lè Ujeso da bendi le bè bong ha Ujeso Ukristi, kiwom ashi a ma kaa le he-e ù mbee
         lè shi."
         24 Ashin ’i shi ābe be kung ipee ke Unim he ’inunung ashi a shi ha ami.

1 Aze lihwo lè ngi ande a gbe, bel ha Ubanabas li hà mbee gye he Ujeruselem, Utaitus
         or a fe utung ha ami.
         2 Mi gye há likorye Unim a de-m gboo le mì te há. Mi lè wu há, mi kpee ha bekaandi
         awu bendi abongale zangg he ushom. Mi bun de be tele-tele ’isom ’inunung gbe lè Ujeso
         ashi mi maa bun de bendi abe bè yi Ijuus a ye or titi, hè ’ì kwu le, aki angi mi shi
         mà, lè angi mı᷆ shi i he abwo, à kwu ’idideng ye.
         3 Mà na Utaitus angwu a ma yi utung ha ami ù yi Ugrik a or, be ma de-e le ù ten kpe-kpe-kpe
         ye.
         4 Atan-lengi angwu be ma kung likong anyin kong ù yi le bendi besuso abe be᷆ bong lizen
         a le be fa Ujeso Ukristi, be ma nyia be ngwee nya he liwu. Be ma nyia be ngwee hè
         be bè shun ndè ná bel abe lì yi ke Ujeso Ukristi li waa ’inde, iten Ijuus i tem bua
         li ye. Be kee le be tem lè bel la ka iten ana hè ngi ì tem bua li.
         5 Bel li bong ke be ’ukwo zangg or ye, hè li lì ndè le li kam ’isom ’inunung ’igyang
         ashell ndor faale agieale, hè men mà ngye shi nya a na ’ì yi i.
         6 Nyong mi bun de be ’isom ’inunung gbe lè Ujeso ashi mi maa bun de bendi, bendi bemen
         abe bendi be kung ābe ná bekaandi awu bendi abongale be kpe ashi mi shi abwo afee-afee.
         Ukpor a᷆shi le bè yi bekaandi a or, bekaandi a ye or, kì yi-m he ’ukpo ye, likorye
         bendi puu bè yi Unim bizang. Kì yi lè ’iwom ’ifufe ashi bekaandi ana be ma de-m le
         mì shi ye.
         7 Be bong ibong le Unim na᷅ a som mi lè ’isom ’inunung ’imen ana, u som mi le mì lè
         bun āshi de bendi abe bè yi Ijuus a ye, nya a na a ma som Ipita lè ’isom ’inunung
         ’imen ana le ù lè bun de Ijuus a.
         8 Be nde shob le Unim umen angwu a ma ke Ipita ikeb le ù kwu unwaa-isom uma angwu u᷆
         gye lè bun ’isom ’inunung de Ijuus, ufe umen na᷅ a ke-m ikeb le mì kwu unwaa-isom
         uma angwu u᷆ gye lè bun ’isom ’inunung de bendi abe bè yi Ijuus a ye.
         9 Ujems lè Ipita lè Ujon abe awu bendi abongale a ma kung ābe ná bekaandi bebell be
         bong le Unim na᷅ a ke-m libwo le mì shi aki akaandi amen ana. He ashina, be ke li
         bel ha Ubanabas abwo tyung le bel lè befe li fa abwo ukem sha aki amen i. Bel puu
         li bong le bel li bun da abong angi à yi Ijuus a ye, befe be bun de Ijuus.
         10 Kiwom ken ’ife-ife na᷅ be de li le lì shi. Be de le lì naa lityam akpellale bendi-likaa
         he liwu libell ye. Kimen ana, mi-gyang mi ma yi lè ’igyor kangg le mî shi āshi.
         11 He ’unyong ahwu Ipita a ma be he Antiyok, mi ma ben he ufe-gyang he ashi bendi likorye
         ’i ma yi nya a gboo le a mbeb.
         12 Lè he ukpi-ikwu Ipita a maa fel za᷆ lizi ipel ha bendi abe bè yi Ijuus a ye. Ukpor
         nyong bendi Ijuus abe Ujems a som be wu nya, Ipita a maa tem za᷆ lizi ipel ha abe
         ye, likorye u shell àbe be de le bè ten àbe bè yi Ijuus a ye, hè be bè fel ná bendi
         Ijuus.
         13 Bendi Ijuus besuso abe be maa fel pwom Ujeso Ukristi, befe or be ma fel ingwu ifee.
         Ubanabas or, be shi-e a kung abee abell.
         14 Nyong mi ndè le bè tem pwom ’isom ’inunung ’igyang he ’ukwo ahwu ù yi kpa-kpa ye,
         mi ben Ipita nya he ashi bendi puu, mi bii he le: "Wo angwu wò yi Ijuus a, na᷅ wo᷆
         shi likpe ná bendi abong asuso abe bè yi bendi Unim a ye nà a? Wo shi likpe li bi
         undi angwu u᷆ fe Unim ye. He likpe angi wo shi ana, wo nya mbee da bendi abe bè yi
         Ijuus a ye le bè shi akpe Ijuus kpe-kpe a?"
         15 Bel abe lì yi Ijuus igyang, lì yi ná bendi abong asuso abe be᷆ ban Iten Unim a ye.
         16 Mà na bel lì yi Ijuus a or, bel li fel ngye le undi u ndor Iten Ijuus a, hà fel kpa-kpa
         he ashi Unim ye. Afele lityam ha Ujeso Ukristi ufe-ufe na᷅ u᷆ kee-kee shi undi u᷆
         fel kpa-kpa he ashi Unim. He atan-lengi anwun li fe lityam ha Ujeso Ukristi hè li
         lì fel kpa-kpa he ashi Unim gbe he afele lityam ha Ujeso Ukristi a, gbe he andorale
         Iten Ijuus a ye. Be fee ashin ndor he ’ushia Unim leěti le: "Undi u ndor Iten Ijuus
         a, hà fel kpa-kpa he ashi Unim ye."
         17 Ukpor bel abe lı᷆ ndor lishi le akwele utyan ke Ujeso Ukristi a shi li li fel kpa-kpa
         he ashi Unim, kì hà kwu le ’ì yi ’igyang a le lì so bendi-biban a he ashi Unim likorye
         li ndor Iten Ijuus ye, hang ashina ’i ze le Ujeso Ukristi a mbeb li imbeb. Ukpor,
         ki nya sha ná a, Ujeso Ukristi u᷆ mbeb undi? Ù hà ndo mbeb undi ye gbangg.
         18 Ukpor, gbe undi a swan Iten Ijuus le bwo ì yi lè ikeb le i sha he u fel kpa-kpa he
         ashi Unim ye, a kwu kwu kwu, a mbee tem ndor abwo kpe ngi le ì yi-e ’indee-indee,
         faale ifung hà u fel sha ban Unim a.
         19 Iten imen ana igyang na᷅ i shi ’i nung mi nwongg le mi hwō mà, likorye Iten na᷅ i
         shi-m mi ngye le mì yi undi-iban a. Mì tem fa lityam ha iten ana ye, mi ndè le gbe
         he afele lityam ha Ujeso Ukristi na᷅ mı᷆ kwu uwum ke Unim. Leěti he ’unyong ahwu be
         ma maa Ujeso Ukristi bee he ’ikpakpaa, nya mi or mi hwō utung ha ahe.
         20 Ashina na᷅ ’i tan lè shi mi-gyang ufe mì tem so uwum ye, likpan ligi angi mì yi lè
         ngi, lì yi angi Ujeso Ukristi. Nyin i ná mì yi he igye i, mì fel yi uwum le bwo mi
         fe lityam ha ufe Unwaa Unim a. Ufe, ki nyin he lè mi, u mbee hwō he ’uhwo ’ugi.
         21 Gbe ’í yi nya yi le andorale Iten Ijuus na᷅ u᷆ shi undi u᷆ fel kpa-kpa he ashi Unim,
         hà ’i ze le Ujeso Ukristi a hwō ban ’idideng a. Mì hà ndo bia inung Unim ’itaa ana
         ye gbangg.

1 Men bendi Ugalesha, mà yi kpel-ye atyuo! Ki fel a ná undi a zī amen he ’ūkeè a. Bel
         li bun tele-tele-tele de men ’itaa be ma maa gwu Ujeso Ukristi bee he ’ikpakpaa. Ki
         ze le men ma naa lityam â?
         2 Mi kee amen le mà kee-kee de-m ’iwom ken ’ife-ife. Nyong Ukatia Kunyong Unim a ma
         be hwaa lè men, a ma be ná le bwo men ma ndor Iten angi Unim a tye Ijuus à? Dia, a
         ma be ná likorye men ma gyo ’isom ’inunung gbe lè Ujeso, ma kpe shī abwo afee-afee
         a.
         3 Ki shi ná a, mà hà yi kpel-ye ’itaa ana? Lè he item men ma fe lityam ha ikeb Ukatia
         Kunyong Unim le i sha amen ma kwa kpa-kpa he ashi Unim. Ukpor ’anaa-anaa i, ’ibang
         ’ì hà yi atan-lengi ma tem fel fe lityam ha ’uhwo-men le ma kung ikeb īme᷅n igyang
         sha ’uhwo-men ma kwu kpa-kpa he ashi Unim?
         4 Ukatia Kunyong Unim a shi biwom bikaandi abi men ma ndè lè atong-shi āme᷅n. Ma kung
         biwom bimen ana ná bì yi he ’ukpo ye a? Faale ifung, bì yi he ’ukpo!
         5 Men ma kong i le, le bwo men ma maa ndor Iten Ijuus a, kife na᷅ ’ı᷆ shi Unim u᷆ ke
         men Ukatia Kunyong uma, u mbee shi bikwele-uhwo he liwu līme᷅n i a? Dia, Unim a shi
         bimen ana likorye ma gyo ’isom ’inunung gbe lè Ujeso, ma kpe shi abwo afee-afee a.
         6 Mà ndè undi ná Ebraham, be fee ndor he ’ushia Unim leěti le: "Ebraham a ma fe lityam
         ha Unim, he ashina Unim a kpe-e ná undi ununung he ashi ama."
         7 Ashin ’i tyung li le bendi abe be fe lityam ha Unim na᷅ bè yi igia Ebraham igyang
         angyell.
         8 Be fee ndor he ’ushia Unim leěti le, Unim u ba kpa bendi ná bendi benunung he ashi
         ama, gbe be fe lityam ha ahe a. Be fee ndor há he ’ushia Unim ná leěti Unim a ma bun
         ’isom ’inunung de Ebraham le, "Gbe he ’uhwo-gang mi ba sha ’inunung kangg ha bendi
         puu he igye i."
         9 Ashin ’i ze le, nya a na leěti Unim a ma shi ’inunung kangg ha Ebraham likorye a
         fe lityam ha ahe, kitaa ’imen ana na᷅ u᷆ be shi ’inunung kangg ha bendi puu abe be
         fe lityam ha ahe titi.
         10 Bendi puu abe be᷆ ndor àshì le be fel kpa-kpa he ashi Unim likorye be ndor Iten angi
         Unim a tye Ijuus, ki ma so á le ushe Unim a fel kwu nyong ābe inyong, likorye ’i ngyor
         nya a na be fee he ’ushia Unim le: "Undi uyang-yang angwu a gye ’ushu ndor Iten puu
         angi be fee he ’ushia Unim mbee ’unyong ye, u ndor āngi puu yilididi ye, hà ushe Unim
         a fel kwu nyong he inyong."
         11 Ki tyung gboo le, kì yi lè undi angwu ù hà ndo ndor Iten yilididi le hè Unim ù kpe-e
         le ù yi kpa-kpa he ashi ama ye. Ki ngyor nya a na be fee he ’ushia Unim a le: "Bendi
         abe be fel kpa-kpa he ashi Unim gbe he afele lityam ha ahe na᷅ be᷆ kwu lè likpan ligyang
         angyell."
         12 Andorale Iten ù yi ’itaa ken ha afele lityam ha Unim ye. Ki ngyor nya a na be fee
         he ’ushia Unim le: "Undi ù ndor Iten puu yilididi mbee, hang ’ife na᷅ u᷆ kpan gbe
         ha angi."
         13 Ashin ’i ze le, bel puu li zī libi he ashi Unim likorye li ndor Iten puu mbee ye.
         He ’uhwo ’utyan na᷅ Ujeso Ukristi a ma kpe ’ingie biban bityan so he-e ù ndè le u
         pong li lî tem zī libi he ashi Unim ye. Ki ngyor nya a na be fee he ’ushia Unim le:
         "Undi uyang-yang angwu be shwia he, hà a zī libi he ashi Unim."
         14 Ujeso Ukristi a kpe ’ingie ashina he lishi lityan a, hè gbe ha ahe, bendi abe bè
         yi Ijuus a ye or bè fel kpe ’ukwun ahwu Unim a kyebb le u ka Ebraham. Bel puu abe
         li bong ha Ujeso Ukristi or, li fel kpe Ukatia Kunyong Unim angwu a kyebb le u ka
         li.
         15 Bebuye, mî bun ityang gbe lè ’iwom ashi ma᷆ shi mbee ’unyong tyung amen ashi mı᷆
         kong. Mà shi ugim gbe lè ìtı᷆m angi bendi befee be᷆ tim ndor igie ken. Gbe bendi befee
         be bong le be sha ’iwom abwo ukem, be kung abwo fe he ’ushia, kì yi lè undi-iso angwu
         u᷆ ban ìtı᷆m anyina ye, ngwu ’ì kwu lè undi angwu ı᷆ fe ’iwom ’isuso há ye, likorye
         begyang be fe abwo he ’ushia ana mà.
         16 Kitaa ’imen na᷅ ’ì yi ashi Unim a kong ndor. Leěti Unim a ma ke Ebraham befe lè igia
         ima íkyébb. Be fee nya le Unim a ma ke Ebraham befe lè igia ima gbamm a íkyébb ye,
         be fee gbe lè igia ima ken a. Ujeso Ukristi na᷅ ù yi igia ima imen ana.
         17 Kiwom ashi mı᷆ kaa le mi kong ’ì yi le, leěti na᷅ Unim a ma kong ndor ha Ebraham.
         Aze asi lisi lè aze lisi lè ngi lihwo a gbe mà ukpong Unim u hà tye Iten ke bendi
         Ijuus. Ashin ’i ze le Iten imen ana ì yi lè ikeb le i ban íkyébb angi Unim a ma ke
         Ebraham ana ye, i shi lè ikeb le i mbee lè ngi ye.
         18 Kì be kwu le gbe he Iten na᷅ Unim a ke bendi ’iwom ’inunung, hang ashina ’i ze le
         ’inunung ’i ba lè he úkyébb a ye. Ukpor li ngye dangg le úkyébb angwu Unim a ma ke
         Ebraham na᷅ ’i shi Unim a ke Ebraham ’iwom ’inunung ’imen ana.
         19 Fe ’ibang ’ì hà yi atan-lengi angwu Unim a ke Ijuus Iten imen ana? A ke Iten le hè
         ngi ì tyung li atyetye ashi ’ì yi ’inunung lè ’ibibi he ashi ama, ufe Unim. Iten imen
         i na᷅ i tyung li ’ukwo ’itaa ana he ’anwaa ’unyong zangg a, i kwu li kpamm igia Ebraham
         umen ana u gbe be. Ufe na᷅ Unim a ma ke úkyébb le u kǎ he ’iwom ’inunung ’imen ana.
         Leěti Unim a ma kung Iten imen ana fe idengell ima a he ’ubwo le ì be lè ngi ke unwaa-udyan
         Unim lè bendigye.
         20 Gbe ’ì yi lè unwaa-udyan, hà u naa he ’udyan bendi befee. Ukpor leěti nyong Unim
         a ma ke Ebraham úkyébb, a ma som unwaa-udyan a hwaa lè he ye, ufe-gyang lè ’uhwo-ma
         na᷅ a ma ke-e ahe.
         21 Ashin ’i ze le Iten i keè ha íkyébb angi Unim a ke ye â? Dia, kì yi ’itaa ana a ye.
         Likong angi lì yi he afee lì yi le, kì be kwu le ’ì yi lè iten angi ì yi lè ikeb le
         i ka bendi likpan ligyang angyell, hang i ma shi ābe be fel kpa-kpa he ashi Unim or
         titi. Ukpor ’ì yi lè iten angi itaa ana ye.
         22 Ukpor, ki ngyor nya a na be fee he ’ushia Unim a. Be fee le, ikeb ’íbibi i bua biwom
         or, bendigye or puu. Ashin ’i ze le bendi abe be bong ha ashi Unim a kong na᷅ Unim
         u᷆ ke be beke abe a kyebb le u ka bendi abe be fe lityam ha Ujeso Ukristi.
         23 Leěti nyong ahwu ’ukwo ’u ma wa buu le lì fe lityam ha Ujeso Ukristi ye, ki ma yi
         a ná bè ko le Iten imen ana i ngib li fe ná be᷆ ngib bendi fe he igaadye a. Bel li
         kwu he ’ubwo Iten ná igaadye kpamm Unim a gbe buu ’ukwo ke li le lì fe lityam ha Ujeso
         Ukristi.
         24 Iten i tyung li ’ukwo kpamm Ujeso Ukristi a gbe be le he ’unyong ahwu Ujeso Ukristi
         a be ana, bel abe li fe lityam ha ahe lì fel kpa-kpa he ashi Unim.
         25 Ukpor ’anaa-anaa i, bwo ’ukwo ’u buu ke li le lì fe lityam ha Ujeso Ukristi mà, Iten
         ì tem bua li ye.
         26 Men puu mà yi bebwaa Unim ipel ha Ujeso Ukristi a, likorye ma fe lityam ha ahe.
         27 Men abe ma fel gwaa ipel ha Ujeso Ukristi, ma fel sha akpe ná ufe nà.
         28 He ashin, mà undi ù kwu Ijuus a or, ù kwu Ijuus a ye or, kì tem yi lè atyetye ye;
         mà ù kwu ufee or, ù kwu unwaa or, kì tem yi lè atyetye ye; mà ù kwu ungikye or, ù
         kwu ungingye or, kì tem yi lè atyetye ye. Kì tem yi lè atyetye ye, likorye befe puu
         be fel ūbībī ken ha Ujeso Ukristi.
         29 Gbe mà yi ke Ujeso Ukristi a, hà mà yi igia Ebraham a. He ashina men ma ba kpa biwom
         puu abi Unim a kyebb le u ka Ebraham lè igia ima.

1 Mî shi a᷆bi mi kong lè he item bì nung amen. Mî bun ityang de men angi gbe lè unwaa
         angwu u᷆ be kwu lè ùshù átyám. Mà na unwaa umen ana na᷅ u᷆ be kwu lè ùshù puu or,
         nyong ù so ’isun, u kwa he abwo bendi nya a na ufee a.
         2 Nya he ’unyong ahwu ù so ’isun ana, kì yi lè bendi abe be᷆ nde gbe lè he, be mbee
         kam biwom bima lishi lima, kpamm la wa he ’unyong ahwu átyám a ndor le ù fel lè ’uhwo-ma.
         3 Kitaa ’imen ana na᷅ ’ì yi ke li bel or. Leěti nyong li ma so ná bebwani he ’ukwo
         Unim, li ma yi ifee a ke iten lè ikeb ibibi, abi bì yi biwom igye anyin a.
         4 Ukpor nyong ’unyong ahwu Unim a ndor ’u fel, a som Unwaa-ma be he igye i. Be ma hwan
         he nya a na be hwan undi uyang-yang a. Há he ’unyong ahwu be ma hwan he, ki ma yi
         ’unyong Iten Ijuus a, u ndor Iten imen ana.
         5 Unim a som he be ná le he-e ù pong li bel abe li ma yi he abwo Iten, hè Unim ù kpe
         li ná bebwaa lityam bema.
         6 Kiwom ashi ’ı᷆ tyung le lì yi bebwaa lityam bema ’ì yi Ukatia Kunyong Unwaa-ma angwu
         a kung fe li he atyam, u shi li lı᷆ ko he le, "Atyetyan, ada."
         7 Gbe he ashi Unim a shi na᷅ men mà tem yi ifee a ye, ma fel Unim bebwaa lityam. Bwo
         Unim a shi amen ma fel he bebwaa lityam mà, u fel ka amen biwom puu abi a kam ndor
         bebwaa lityam bema.
         8 Leěti nyong ma ma wa ngye Unim ye, ma ma yi a ná ifee a he abwo ikeb angi ì yi ìnīm
         a ye.
         9 Kanaa-anaa i, men ma fel kpē likong Unim, kì yi le hang mi de le Unim na᷅ a kpē men
         ná bebwaa-ma. Ná ’i shi ngwu mà ha᷅ kee le ma tyang likong Unim, tem fel ndor iten
         angi ì yi he ’ukpo ye, i shi lè ikeb le i kpan undi ye? Kibang a, ma᷆ tem lè ’uhwo-men
         lè fel ifee ábi?
         10 Ndè há lè! Ma fel ndor ati asuso le a dyam amen hwò asuso, ma ndor afell or asuso,
         bènyōng or, aze or ná.
         11 Abwo a kwun mi lè likpe angi ma shi i! Ashin ’i ze i le aki puu angi mi maa shi he
         ’uhwo ’umen, mi shi āngi wu abwo likor â?
         12 Bebuye, mi fel ’itaa ken ha amen abe mà yi Ijuus a ye, bwo mì tem yi he abwo Iten
         ye. Kusi, mi tim amen anung le mà kung abwo lè he iten nya a na mi tyang abwo lè há.
         Ma shi ban mi ngye ye.
         13 Mà well le nyong mi ma be bun ’isom ’inunung ha amen há he ukpi-ikwu, agogo-ye na᷅
         a ma shi-m mi ma fel ngyor kwu ha amen há bun āshi.
         14 Mà na agogo-ye ugi a ma be lè ’ingie ke men or, ma ma fel nde-m ilaa-ilaa or, ngwu
         mà swan mi or ye. Ukpor ma ma kpe-m lityam ken ná hang mà kpe udengell Unim. Faale
         ifung, ma ma kpe-m ná hang mà kpe Ujeso Ukristi ugyang a.
         15 Há he ’unyong ’umen ana ma ma yi lè igor kangg he ’uhwo ’ugi. Fe ’ibang ’i hà baā
         ngwu mà tem yi ná ye? Mi ngye dangg le há he ’unyong ’umen ana, kì be kwu le ’ì yi
         pie-pie le ma yii waa itong-shi īme᷅n ka-m mbee or, hang ma ma yii waa ke-m.
         16 Ki ze i le ma fel linaa ha ami le bwo mı᷆ de men ’igyang a?
         17 Bendi bemen abe be᷆ mbeb amen ana be kaa kangg le hè be bè kwu amen ’udim, ukpor
         atan-lengi ubell he ashele ashina a ngbebb ye. Be kee le be tang amen he abwo lè ha
         ami a, hè be bè ndè le ’udim ’ūme᷅n ha abe ’u kwa kpebaa.
         18 Ki ngbebb le bendi bè kwu bende ’udim, gbe ’ì yi le be sha ná lè atan-lengi angwu
         ununung a. Mi kee amen le mà gye ’ushu kwu ’udim-udim ha ami, mà na mì yi utung ha
         amen há ye i or.
         19 Bebwaa-gi lityam, mi mbee kpa ’utor he ’uhwo ’umen ná ungingye u᷆ kpe nyong u᷆ shi
         uzwaa, mi kpa ahwu i ’itel i kpamm mi gbe ndè likpe Ujeso Ukristi ha amen.
         20 Ayang a kpe-m tyang ha amen há, mî hà ngye ná mì fan amen, likorye likong līme᷅n
         li kpo mi ’unde hen kangg.
         21 Men abe ma kee le ma tem lè ’uhwo-men la ka Iten ì shib fe, mā gyo a᷆shi Iten imen
         ana i kong ye a?
         22 Be fee fe nya he ’ushia Unim le, Ebraham a ma yi lè bebwaa-ngikye befee. Unwaa angwu
         ken, anam a ma yi ufee a; angwu ken, uma anam a ma yi ufee a ye. Ungingye angwu a
         ma yi ufee a ana, be ko he le Uhaga; angwu a ma yi ufee a ye ana, be ko he le Usara.
         23 Unwaa angwu ufee a ma hwan ana, a hwan he nya a na be᷆ hwan unwaa uyang-yang i a.
         Ukpor, angwu ufee a ye a ma hwan ana, a hwan he likorye Unim a ma kyebb Ebraham ná
         a.
         24 Ashi mı᷆ kong ana, mi bun ityang a da amen. Bengingye befee ana be naa ke ìtı᷆m ifee
         angi Unim a shi. Uhaga angwu ù yi ufee a ana, a naa ke ìtı᷆m angi Unim a ma shi ha
         Umosis he ukwell Usanai. Bebwaa-ma bè yi bibun ufee a.
         25 Nya a na Uhaga a naa ke ìtı᷆m imen he ukwell Usanai he ’ubong Arebia ana, na᷅ a mbee
         naa ke ’ubong Ujeruselem ahwu ’ù yi ’unyin i, likorye Ujeruselem or, bendi abe bè
         yi he ’ubwo ’ubell or, puu ubell bè yi he abwo lifee ke Iten angi Unim a ma ke Umosis.
         26 Ukpor ùshù Unim angwu ù yi ùshù ugyang-ugyang na᷅ ù yi Ujeruselem angwu he lifung-atabe.
         Ùshù umen ana ufe ù yi he abwo lifee he ’ukwo ’uyang-yang ye. Ufe na᷅ ù yi ùshù utyan,
         u shi a ná andatyan a.
         27 Kì yi nya a na be ma fee he ’ushia Unim leěti a. Be fee le: "Wo ungye-ukwom ungingye,
         yal gor. Wo angwu wo wu anung or ngye ye, gbel ububo yal gor, likorye wo ungye angwu
         ukyegang u᷆ gbe kpee-a ye, wo na᷅ wo᷆ be kwu lè igia ì go hwò angwu ù yi ipel ha ùkyēbb
         umen ana."
         28 Bebuye, bel ufe, nya a na gbe he úkyébb angwu Unim a ke Ebraham na᷅ Usara a ma hwan
         Azik, na᷅ bel or, li fel bebwaa Unim gbe he úkyébb uma.
         29 Leěti he ’unyong ’umen ana, unwaa angwu Uhaga a ma hwan nya a na be᷆ hwan unwaa uyang-yang
         ana, a maa teb lè unwaa angwu Usara a hwan gbe he ikeb Ukatia Kunyong Unim. Kunyin
         i or, kì yi fe li bel ná.
         30 Be fee he ’ushia Unim le: "Ndō ufee ungingye befe lè unwaa-ma. Ndō ābe likorye ’i
         ngbebb le unwaa ufee ana ù zī lishi atyam ipel ha unwaa ugyang ye."
         31 Bebuye, ashin ’i nung li le, bel lì yi bebwaa ufee a ye, lì yi bebwaa ungingye angwu
         ù yi ufee ye a.

1 Ujeso Ukristi a kpe li tyang abwo le Iten Ijuus ì tem bua li ye, hè li lì tem kwu
         ifee a ye. He ashina mà ngyor naa genn ná bendi abe be fel porr, ma bong le bè tem
         lè men lè fe he abwo lifee ye.
         2 Mi Uporl, mi ndo da amen le, gbe ma bong ten le bwo ma kee le ma fel Ijuus a, hà
         ashin ’i ze le lihwu Ujeso Ukristi lì yi amen he ’ukpo ye.
         3 Mi mbee bwan tebb amen le, gbe undi uyang-yang a bong ten, hà ’i fel kpe-kpe le ù
         ndor Iten Ijuus pu-puu.
         4 Men abe ma᷆ kaa le ma fel kpa-kpa he ashi Unim gbe he andorale Iten Ijuus a, má tang
         ’uhwo-men he abwo lè ha Ujeso Ukristi. Kinunung ashi Ujeso Ukristi a shi ke men or,
         mà tem gya ’ushu kpa āshi ye.
         5 Bel abe li fe lityam ha Ujeso Ukristi, lí ndor lishi le ikeb Ukatia Kunyong Unim
         na᷅ ı᷆ shi li lı᷆ fel kpa-kpa he ashi Unim, likorye li fe lityam ha Ujeso Ukristi.
         6 Gbe li gwaa ipel ha Ujeso Ukristi kpebaa, mà undi ù ten or, ù ten ye or, kì yi ’iwom
         ’ukpo a ke li ye. Ukpor, kiwom ashi ’ì yi he ’ukpo ’ì yi le lì fe lityam ha Ujeso
         Ukristi. Gbe ’i nyin li lè bende ’i tyung le li fe lityam ha ahe.
         7 Leěti ma maa sha ngbebb-ngbebb, fe ayang a hà mbeb amen ngwu ma tem gye ’ushu bong
         ha ’isom ’inunung ’igyang ashell ye?
         8 Unim angwu a ko amen hwaa lè ’uhwo-ma na᷅ u᷆ fe-fe men le mà shi ’itete ’iwom ashina
         ye.
         9 Kì yi nya a na ityang isuso i kong a. I de le: "Be sha iyist zangg fa he ibred, iyist
         i gbo kpa mbee ibred puu sha ibred i mbwee."
         10 Ukpor, le bwo bel puu li gwaa ha Ujeso Ukristi kpebaa, ashin ’i shi-m mi ngye dangg
         le mà hà ndo sha ugim atyetye lè ha ami ye, mi mbee ngye le undi angwu u᷆ teb lè men
         ana ù dyam na na na or, Unim u ka he ’ingie.
         11 Bebuye, mi ufe, faale ifung ’i nung gboo le mi kong le bendi bè ten ye a. Kì be kwu
         le mi kong le bè ten a, hang be ka-m ’ingie ná be᷆ ke-m i ye. Kì be kwu le mi da bendi
         ’igyang-igyang le bè ten zii, hang biwom abi mı᷆ bun gbe lè lihwu angi Ujeso Ukristi
         a hwō he ’ikpakpaa i, bi tor bendi ye.
         12 Bendi bemen abe be᷆ teb lè men ana, mà de be le bè gye lè fee᷆ ’uhwo-bell.
         13 Bebuye, men ufe, Unim a ko amen hwaa lè ’uhwo-ma le hè Iten Ijuus ì tem bua amen
         ye. Bwo Iten ife a i tem bua amen ye mà, mà ndo fel lè ugim le ma fel sha ’itaa ma
         kee ye. Ashi ’i ngbebb le mà fel shi ’ì yi le mà kpell bende lè lityam benyin.
         14 Iten imen ana puu i fe lishi he uten ken a le: "Kì nyin undi-undi lè unde-ma ná ’i
         nyin he lè ’uhwo-ma."
         15 Gbe má mā ma᷆ kung likpe inyia libeb a, ma᷆ shi tor bende, mà baā. Gbe ma baā ye,
         hà ma gwa mbee bende.
         16 Ashi mı᷆ kong ha amen i ’ì yi le mà tyang Ukatia Kunyong Unim ù teng amen he ’iwom
         ’iyang-yang ashi ma᷆ shi, hè bigyor agwo bì fe de men ashi mà shi ye.
         17 Biwom abi bı᷆ gyor agwo bi gwaa ha abi Ukatia Kunyong Unim ye; abi Ukatia Kunyong
         Unim bi gwaa ha abi agwo ye. Bigyor bimen akwu afee ana bì yi ’ukye ikwa a ha bende.
         Ashin ’i ze le undi uyang-yang ù hà ndo sha a᷆shi ’i nyin he le ù shi a ye.
         18 Ukpor gbe Ukatia Kunyong Unim na᷅ u᷆ teng amen, hà mà tem yi he abwo Iten a ye.
         19 -
         21 Biwom bibibi abi bı᷆ be lè he ’igyor undi bì yi nya gboo. Bife i: akpela atanale,
         kigbang ashele, awulale ná bityuale, ikem ashele, kukee ashele, ipe aboale, katel,
         beshwan, bendo, ashi abungale, kagbugbel, anyinale undi lè ’uhwo-ma ufe-ufe, bikwu
         agieale, awu abibi, lityam abanale fe ’iwom undi, ibwom, binunung azele kangg lè abi
         bi teng iteng gbamm nya ’itaa ana. Mi mbee ka amen utebb anwun kangg nya a na leěti
         mi ma há bè ke men le bendi abe be᷆ shi biwom abi ’itaa ana bè hà ndo kwa lè libwo
         he Kusu Unim ye.
         22 Ukpor Ukatia Kunyong Unim ufe u sha undi u kwa lè benyin, igor, ikwun, inung, lityam
         angibale, lityam angbebbale, abelale undi item ye,
         23 akwele mbiloo, lè ashele biwom he ’uhwo ūkee᷅. Kì yi lè uten angwu a tel undi ashele
         biwom abi ’itaa i ye.
         24 Bendi bemen abe bè yi ke Ujeso Ukristi ana bē tyang abwo lè he akwo abibi abell or,
         bigyor bibibi or puu. Ki fel ná bè ko le be kung biwom bimen ana maa bee he ’ikpakpaa
         ipel ha Ujeso Ukristi a nà.
         25 Bwo Ukatia Kunyong Unim na᷅ a ke li likpan ’unyong, kì yi kpe-kpe le lì tyang he
         ù teng li he ’iwom ’iyang-yang ashi lı᷆ shi.
         26 Lì fel bendi idim a or, ngwu lì tyua bende bè mbu anaa or, ngwu lì ban lityam fe
         biwom bende or ye.

1 Bebuye, gbe ma tang lè undi lè he liwu lityan u᷆ shi ’iban, men abe Ukatia Kunyong
         Unim u᷆ teng amen mà mbu ’uhwo kpell he he-e ù tem be he ’ukwo ahwu kpa-kpa. Nya a
         na ma᷆ shi ashina, mà keb ’uhwo-men, hè ’iwom ’ì su lè men lè fe abwo he ’iban ye.
         2 Mà kpell bende so bengbebb bende. Gbe ma kpell ná, hà ma shi uten Ujeso Ukristi dell-dell.
         3 Undi uyang-yang angwu ù nde ’uhwo-ma há le ù yi ’indee-indee, ki shi le ù yi ’iwom
         ye, u lam ’uhwo-ma ilam.
         4 Undi uyang-yang ù shun biwom abi ufe-gyang u᷆ shi bife-bife. Gbe a nde bi bi ngbebb,
         hà ū yal gor he ’uhwo abi ufe-gyang a shi, ū yal gor le bwo a shi ’i ngbebb hwò bendi
         abe be teng a ye.
         5 Kì yi le undi uyang-yang ù shi aki angi Unim a ke-e le ù shi.
         6 Undi angwu be᷆ hwuá he igie Unim, binunung biyang-yang abi ù yi lè bi, ù zī ābi ke
         abe be᷆ hwuá he.
         7 Undi ù lam ’uhwo-ma ye. Kì yi lè undi angwu u᷆ shi Unim zi ye, likorye ’ì yi nya
         a na be kong a le, kiwom ’iyang-yang ashi undi a kwan, kife na᷅ u᷆ fem.
         8 Undi uyang-yang angwu u᷆ shi biwom ’itaa ufe-gyang a kee a, u fa lishi he lihwu ahwele
         a. Ukpor undi angwu u᷆ shi biwom ’itaa Ukatia Kunyong Unim a kee a, u fa lishi he
         akwele lè likpan ’unyong angi lı᷆ ngyor igye kpamm.
         9 Mà lì gye ’ushu shi binunung, li wee abwo ye, likorye gbe lí gye ’ushu shi ābi kpamm
         lè wu he umbee-likel, li ba nda lifem linunung. Kitaa ana na᷅ lı᷆ fem a᷆shi li kwan.
         10 He ashina, he ’unyong ’uyang-yang ahwu ’ukwo ’u buu ke li, lì shi ’inunung ha bendi
         puu. Bendi abe ’ì yi le lì shi ’inunung ha abe hwò puu na᷅ bè yi bende-tyan abe be
         fe lityam ha Ujeso Ukristi.
         11 Mà nde abwo ’ushia angi à yi akaandi-akaandi i mi fee amen lè ’uhwo-gi a.
         12 Mi da amen le bendi bemen abe be᷆ teb lè men le mà ten kpe-kpe-kpe ana be sha ná
         hè bendi bè de le befe be shi ’i ngbebb ’indee-indee, be mbee hwaa᷆ bingie abi bendi
         be᷆ ke a᷆be be᷆ bun gbe lè lihwu angi Ujeso Ukristi a hwō he ’ikpakpaa á.
         13 Bendi bemen abe lìte᷆n li dyam ābe ’indee-indee ana, befe-gyang or be ndor Iten puu
         angi Unim a ke Ijuus ye. Atan-lengi angwu be᷆ kee amen le mà ten kpe-kpe ù yi le hè
         be bè pwom ungwu le ma shi ná befe be kong a.
         14 Mi ufe, mì hà ndo pwom ungwu lè ’iwom ’isuso-isuso ye; mi kee-kee pwom ungwu lè lihwu
         angi Atyetyan Ujeso Ukristi a hwō he ’ikpakpaa life-life a. Ashin ’i ze le, gbe he
         ’ikpakpaa ’imen ana biwom igye anyin bi fel ’idideng ná likwom a ke-m mi, mi or titi
         mi fel ná likwom a ke bi.
         15 Mà undi ù ten or, ù ten ye or, kì yi he ’ukpo ye. Ukpor ashi ’ì yi he ’ukpo ’ì yi
         le Unim a ke li likpan lifufe.
         16 Bendi puu abe be᷆ pwom ’ukwo likpan lifufe anyin na᷅ bè yi Izwell igyang angi Unim
         a waa kung. Unim ù hā shi ’ì kwun ābe he atyam kpatiaa, u kwu lè beshi ha abe.
         17 Kung lè ha ’unyin gye ’ushu, undi ù tem fem mi ’ushun lè likong anyin ye, likorye
         bikpaa abi bì yi he inyiahwo igi bì yi ūfee᷅ angwu a tyung le mì yi ke Ujeso a.
         18 Bebuye, Atyetyan Ujeso Ukristi ù hā ke men puu ’ukwun. Kì ngyor ná mi kong.EphesiansEphesiansEphesiansEphesiansEphesians

1 Mi Uporl angwu Unim a waa kung mi le mì kwu unwaa-isom Ujeso Ukristi na᷅ mı᷆ fee
         ’ushia ahwun. Mi fee āhwu hwaa lè men, bendi Unim abe he Efesos. Mi ngye le mà yi
         he utyang ha Ujeso Ukristi, ma mbee fe-e lityam ken.
         2 Unim Atyetyan lè Atyetyan Ujeso Ukristi bè hā ke men ’ukwun, be shi ’i kwun amen
         he atyam kpatiaa.
         3 Mà lì pee Unim angwu ù yi Atyam Atyetyan Ujeso Ukristi, u shi Unim uma. A kung bekwun
         atyetye-atyetye abe he ’iteng-usu ’ima ke li he atyam atyan likorye lì yi gwaa ipel
         ha Ujeso Ukristi.
         4 Leěti hell mà ukpong Unim u hà shi igye anyin na᷅ a ma waa kung li le lì kwu bendi
         bema gbe he agwaale ipel ha Ujeso Ukristi. A shi ashin le hè li lì kwu gelalala faale
         uben he ashi ama. He ’uhwo benyin abe Unim ù yi lè be ha abel,
         5 leěti a ma shi ugim fe-e lishi le lì kwu bebwaa-ma gbe ha Ujeso Ukristi. Ashin ’i
         ngbebb he, fe na᷅ a shi ná.
         6 He ashina mà lì pee Unim he inung ima angi i dyam, li mbee pee he he ’uke ahwu a
         ke li ahwu ’u᷆ be lè ha Unwaa-ma lityam umen ana.
         7 Unwaa-ma umen i na᷅ a wu anung pong li le hè Unim ù tyang biban bityan ke li. Inung
         ima angi a tyung ha abel i dyam gbe gyong ūkee᷅! Unim ū ke li lishi abyele ligyang
         angyell le hè biwom abi gbe lè he bì nung li.
         9 Unim a shi a᷆shi ’i ma yi he ugim uma. A shi li li fel ngye ’imen ashi ’i ma yi ha
         ahe ugim ana, ashi leěti hell a maa kam he ’undyell le u ba sha gba ha Ujeso Ukristi.
         10 Kiwom ashi leěti Unim a maa kam he ’undyell le u ba sha ’ì yi le, gbe ’unyong ’u
         fěl he há, u gwaa biwom puu he ’usi, lè abi he itang, lè bendi puu, fa he ’iteng ken,
         hè Ujeso ù kwu usu ábi puu.
         11 Biwom puu bi shi nya a na Unim a ma shi ugim ndor le bì shi. Bel Ijuus, Unim a ma
         waa kung li le lì kwu bendi bema gbe he agwaale ipel ha Ujeso Ukristi, a ma shi ashin
         likorye ’ì yi he ugim uma a. A shi ashin nya a na a ma gim ndor kung lè há ukpi-ikwu.
         12 A ma mbee shi ugim ndor le bel abe li kpi ’ikwu ndor lishi ha Ujeso Ukristi lì shi
         bendi bè fem bedyan bema.
         13 Men abe mà yi Ijuus a ye or, ma gyo ’isom ’inunung ’igyang ashell ashi ’i de men
         ná Unim u᷆ kpan amen. Men ma bong le Ujeso Ukristi ù yi ’igyang. Unim a fe men ūfee᷅
         tyung bendi le mà yi ke Ujeso Ukristi. Ūfee᷅ umen ana ù yi Ukatia Kunyong Unim angwu
         leěti Unim a ma ke ukyebb le u ba ka bendi bema.
         14 Ukatia Kunyong ana ù yi ’itaa a ashi ’i tyung li le liti li ba lè há, angi lı᷆ be
         kpe biwom puu abi Unim a kyebb le u ka bendi bema. Ashin ’i shi li ’i nung li nwongg
         le Unim u ba kpan li, bendi be fem bedyan bema.
         15 He ’uhwo biwom abin puu, mi pee Unim he ’uhwo ’umen mbee ’unyong puu, nyong mi gyo
         ná ma bong ha Atyetyan Ujeso Ukristi, ma mbee shi lè benyin ha bendi Unim puu. Kung
         lè há na᷅ mi ke ushang le Unim ù ke men ’ukwun.
         17 Mi ka ushang le Unim angwu a dyam hwò puu, u shi Atyam Atyetyan Ujeso Ukristi, ù
         ke men Ukatia Kunyong uma, angwu u᷆ shi amen ma᷆ bi lishi, u mbee tyung amen biwom
         Unim, hè men mà ngye-e dell-dell.
         18 Mi mbee ke ushang le Unim ù buu igim īme᷅n, hè men mà ngye biwom bimen abi a ko amen
         abi ma᷆ ndor lishi kung lè he ’unyong ahwu a waa kung amen, ma mbee ngye ’inunung
         ’ikaandi ashi a kam ndor bendi bema.
         19 Unim ù kpell amen hè men mà ngye ikeb ikaandi ima angi i dyam hwò biwom puu ana.
         Ife na᷅ u᷆ kung shi aki he atyam atyan, bel abe li bong ha ahe. Ikeb angi u᷆ kung
         shi aki he atyam atyan ana, ì yi ikeb ikaandi imen,
         20 angi leěti a ma kung wum Ujeso Ukristi lè he lihwu, u te lè he lè kwu he ’ubwo lizen
         ’uma há he ’usi lifung-atabe.
         21 Ujeso Ukristi ù yi usu biwom puu abi bì yi lè ikeb há he ’usi; idengell Unim or,
         bēnyōng or puu bè yi he ’ubwo ’uma, u shi usu biwom puu abi bì yi he igye anyin lè
         igye angi ı᷆ be be.
         22 Unim a kung biwom puu fe-e he ’ubwo, u shi-e a fel atie-lishi angwu ù yi usu biwom
         puu, fe-fe lè bendi abongale puu or.
         23 Awu bendi abongale puu tye fe he ’iteng ken à yi ná inyiahwo Ujeso Ukristi nà. He
         liwu bendi abongale limen i na᷅ biwom Ujeso Ukristi bi sho yilididi; ufe u fe sho
         biwom puu yilididi he ’iteng ’iyang-yang he igye i.

1 Leěti men ma ma nim likpan līme᷅n ligyang angyell, likorye ma ma kpo utebb Unim,
         ma shi ’iban.
         2 Nya he ’unyong ’umen ana, men ma maa tan sha akpe abibi angi he igye anyin puu, ma
         mbee fe usu ikeb ibibi angwu ù yi lè ikeb he ’usi. Ufe umen na᷅ u᷆ teng bendi abe
         be᷆ kpo utebb Unim.
         3 Bel or, li ma yi lè liwu bibibi ana ashele, bwo ’ì yi le li maa sha keè ’itaa agwo
         atyan lè igim ityan bi kee a. He biwom abi li maa shi ana, bel or, bendi abe be teng
         or, li ma kpè le Unim ù ngywo fe li.
         4 Ukpor beshi Unim be dyam gbe gyong, a kung benyin bema abe be dyam ’indee-indee tyung
         ha abel.
         5 Nya he ’unyong ’umen ana nyong li ma nim likpan lityan ligyang angyell he ’uhwo bibibi
         abi li shi, Unim a ma ke li likpan lifufe, u shi li li kwu bewum ipel ha Ujeso Ukristi.
         Gbe he inung Unim ufe-ufe na᷅ a kpan li lè he biban bityan.
         6 Le bwo lì yi ke Ujeso Ukristi, Unim a wum li lè he lihwu ipel ha ahe, u shi li le
         lì be kwu besu ipel ha ahe he lifung-atabe.
         7 Unim a shi biwom abin puu hè ti ’ì be tyung bendi ná benyin lè inung abi ù yi lè
         bi ha abel bi dyam. Gbe ha Ujeso Ukristi na᷅ a tyung benyin lè inung ana ha abel.
         8 Gbe he inung Unim ufe-ufe na᷅ bel li fel lè likpan ’unyong gbe he abongale ha Ujeso
         Ukristi. A kpan li le bwo li shi ’iwom ashi ’ı᷆ ke li likpan a ye. Unim ugyang na᷅
         a ke li likpan limen ana ’uke.
         9 Undigye ù pwom ungwu ná a fel lè likpan anyin ye, likorye ’ì yi lè ashi a shi kpe
         ngi ye.
         10 Unim na᷅ a mbe li. A shi li li fel befufe gbe he agwaale ha Ujeso Ukristi le lì shi
         binunung abi a kam ndor li leěti le lì shi.
         11 Men mà well le men abe mà yi Ijuus a ye, leěti ma ma yi bendi Unim a ye. Bendi Ijuus
         na᷅ bè yi lè ūfee᷅ Unim angwu ù yi lìte᷆n. Ashin na᷅ ’i shi Ijuus ı᷆ ko amen le begaandi
         likorye ma ten ye. Ūfee᷅ ana ù kee-kee yi ’iwom inyiahwo ’ife-ife a.
         12 Leěti men ma ma ngye Ujeso Ukristi or, ngwu mà yi ke-e or ye. Ma ma yi begaandi a
         ke bendi Unim, ma shi bendi Unim a ye gbang-gbang. Kiwom ashi Unim a ma kong ndor
         le u sha, ma ma yi lè abwo há ye. Nya a na ma ma yi hen igye, ma ma ngye Unim or,
         ngwu mà kwu lè lishi andorale or ye.
         13 Ukpor ’anaa-anaa i ma fel ke Ujeso Ukristi a. Mà na leěti ma ma yi ’igbe-igbe lè
         ha ahe or, ma fel gwaa ha ahe kpebaa gbe he lihwu angi a hwō he ’ikpakpaa.
         14 Ufe na᷅ a be lè ikwum ke li. A shi Ijuus lè bendi abe bè yi Ijuus a ye be fel bendi
         ken. A kung inyiahwo ima a ti uging angwu a ma shi ābe bè yi linaa, be tang he abwo.
         15 A mbee lè Iten Ijuus puu angi Unim a ma ke Umosis. Ashina na᷅ a shi, hà be lè abong
         afee ana he ’iteng ken, u shi āngi a fel ’ubong ’ufufe ha ’uhwo-ma. Kukwo ahwun na᷅
         Ujeso Ukristi a be lè ikwun.
         16 Gbe he lihwu lima he ’ikpakpaa a mbee lè linaa angi Ijuus i ma yi lè ngi ha bendi
         abe bè yi Ijuus a ye; gbe he lihwu lima he ’ikpakpaa a shi abong afee ana a fel bendi
         ken abe be᷆ fe Unim.
         17 He ashin Ujeso Ukristi a be bun ’isom ’inunung ashi ’ı᷆ be lè ikwun de bendi puu.
         A bun āshi de Ijuus angi ife ì yi kpee-kpee ha Unim; u bun āshi de men abe mà yi Ijuus
         a ye abe mà yi ’igbe-igbe lè ha ahe.
         18 Gbe ha Ujeso Ukristi na᷅ bel puu, Ijuus lè bendi abe bè yi Ijuus a ye, li fel lè
         Ukatia Kunyong ken angwu u᷆ be lè ha Unim, hè li lì fel lè libwo porr le li naa he
         ’ushu Unim Atyetyan.
         19 He ashin, men abe mà yi Ijuus a ye, mà tem yi begaandi a ye, ma fel ’ubong ken ha
         bendi Unim, ma fel he ’ikwu-lihwan Unim.
         20 Awu bendi abongale puu tye fe he ’iteng ken à yi ná ushom angwu Unim u᷆ tye nà. Men
         ma mbee shi ’ufung ushom umen bebwaa-isom Ujeso lè bendi abe bè tye ugie ’isom Unim
         be fe lìshií ana. Ujeso Ukristi na᷅ u᷆ kwu ushom umen ana naa genn.
         21 Ufe na᷅ a kwu ushom anwun fe he ’iteng ken, u shi-e u kwu ta-ta ke Unim.
         22 A mbee shi amen ma gwaa he ’iteng ken ha ufe-gyang, ma fel ná ’ufung nya he ushom
         umen ana, hè Unim ù kwu nya gbe ha Ukatia Kunyong uma.

1 He ’uhwo biwom abin na᷅ mi Uporl angwu mì yi he igaadye mı᷆ kong ha Unim ke men.
         Men ma ngye le Ujeso Ukristi a shi-m mi fel ná undi igaadye a he ’uhwo ’umen, abe
         mà yi Ijuus a ye.
         2 Men má ngye dangg le gbe he inung Unim na᷅ a waa kung mi le mì shi aki anyin he ’uhwo
         ’umen a.
         3 Unim a fem ’iwom ’undyell ’ima tyung mi shi-m mí ngye shi, mi bè fee zangg gbe lè
         shi or mà.
         4 He ’unyong ahwu ma᷆ bo àshi mi fee nyin, mà ha᷅ ngya le ’iwom ’undyell gbe lè Ujeso
         Ukristi ’i nung mi nwongg ’igyang-igyang.
         5 Leěti Unim a ma fem ’undyell ’umen i tyung bendi ye. Kanaa-anaa i a som Ukatia Kunyong
         uma be, angwu a fem ’undyell ana tyung bendi abe be᷆ tye ugie ’isom Unim, lè bebwaa-isom
         Ujeso, angwu leěti a ma waa ābe ndor ta-ta le bè shi-e aki.
         6 Kundyell ’umen ana ’ù yi le, gbe he ’isom ’inunung gbe lè Ujeso, bendi abe bè yi
         Ijuus a ye lè Ijuus ukem-ukem be fel lè abwo he ukyebb angwu Unim a ke bendi abe be
         gwaa ipel ha Ujeso Ukristi. Bendi Ijuus lè bendi abe bè yi Ijuus a ye be fel ūbībī
         ken.
         7 Unim ugyang na᷅ a ma waa kung mi le mì bun ’isom ’inunung ashi gbe lè Ujeso Ukristi
         i. A kung ikeb ima a shi aki ha ami. He inung ima na᷅ a ke-m aki angi mı᷆ shi i.
         8 Mì yi he ’ukpo ye hwò bendi Unim puu. Mà na or, Unim he inung ima, a waa kung mi
         ke-m libwo le mì be lè ’isom ’ima bun de men, abe mà yi Ijuus a ye. A waa kung mi
         le mì bun de men gbe lè binunung bikaandi abi bı᷆ be lè ha Ujeso Ukristi. Binunung
         bikaandi bimen ana bi dyam gbe lishi.
         9 Unim a waa kung mi le mì be lè ’undyell ’uma ana he igye gboo. Kundyell ’umen ana
         ’ù yi ndyell ha Unim ugyang mà ukpong u hà shi biwom puu.
         10 Kanaa-anaa i, Unim a kung awu bendi abongale ukem-ukem a shi idengell Unim lè biwom
         abi bi teng abi bì yi lè ikeb há he ’usi bi ngye ná lishi abyele Unim lì yi he akwo
         atyetye-atyetye puu.
         11 Biwom puu abi leěti a maa kam le u ba sha, kanaa-anaa i a shi ābi gbe he asomale
         Atyetyan Ujeso Ukristi be he igye i.
         12 Gbe he agwaale utyan ha Ujeso Ukristi li fel lè libwo le li die ngie Unim faale ’ushell,
         li gye lè naa he ’ushu ’uma likorye li fe lityam ha ahe.
         13 He ashina, mi tim amen anung le he ’uhwo ’ingie ashi mı᷆ kpē he ’uhwo ’umen i ’ì
         wee amen abwo ye. Kingie ashin ’i sha ’inunung a ka amen.
         14 He ’uhwo áshi mi kong ana, mi tim anung he itang ke ushang hwaa lè Atyetyan Unim.
         15 Ufe na᷅ u᷆ kwù ’ikwu-lihwan ’iyang-yang há he ’usi lè ashi hen itang azen.
         16 Mi ka ushang hwaa lè Unim le gbe he binunung bikaandi bima abi bi dyam hwò biwom
         puu, ù ke men Ukatia Kunyong uma he-e ù ke men ikeb angi ı᷆ shi benyong bēme᷅n lè
         àtyám āme᷅n bì kwu kang-kang.
         17 Mi mbee ka ushang le Ujeso Ukristi ù be fe ushu he atyam āme᷅n bwo ma fe lityam ha
         ahe. Mi ke ushang le mà mbee kwu lè ikeb angi ı᷆ be lè he benyin angi ı᷆ shi amen
         ma᷆ naa genn faale ’ushell,
         18 le hè men lè bendi Unim puu ukem-ukem mà ngye ná benyin Ujeso ha abel be dyam. Mā
         ngye ná bè yi ungwu ugie-ugie, be wee likwob, be shul lishi, be wee bedung.
         19 Mi ka ushang le, mà na benyin abena be dyam gbe abe undigye u᷆ ngye bedyan ábe or,
         men ufe ma ngye be, le hè binunung puu abi bi sho ha Unim bì sho ha amen.
         20 Ipee ì kwu ke Unim angwu u᷆ kung ikeb ima shi aki he atyam atyan, ù yi lè ikeb le
         u sha biwom ka li gba gyong ’itaa li bii he or, kitaa li gim or.
         21 Ifem puu ì kwu ke-e he awu bendi abongale ukem-ukem gbe ha Ujeso Ukristi ngyor igye
         kpamm! Kì ngyor ná mi kong.

1 Mi angwu mì yi he igaadye he ’uhwo ’isom Atyetyan Ujeso, mi tim amen anung le mà
         shi akpe angi a keè ha libwo angi Unim a waa amen ndor.
         2 Mà keb ’uhwo-men be he itang, mà kwu mbiloo, mà mbu ’uhwo ha bende lè lityam benyin.
         3 Bwo Ukatia Kunyong Unim a shi amen mà yi ūbībī ken, mà kaa kangg hè men mà ngyor
         kwu ūbībī ken ikwun-ikwun gye ’ushu.
         4 Bendi abongale puu bè yi ūbībī ken, Ukatia Kunyong Unim or ù yi ken, kitaa a ken
         na᷅ úkyébb angwu Unim a ko amen le mà ndor lishi lima ù yi ken.
         5 Bel puu li fa Atyetyan ken, li bong ha Unim ’itaa ken, lì yi lè agwaale ha Ujeso
         Ukristi ken.
         6 Unim angwu ù yi Atyam bendi puu, ù yi ken. U kung biwom puu sha aki ama, u shi he
         ’udyan biwom puu. Ufe na᷅ ù yi Usu puu.
         7 He inung ima, Ujeso Ukristi a ke li beke abe lı᷆ shi-e aki bitaa atyetye-atyetye.
         A ke undi-undi ikeb he ūkee᷅ uma ufe-gyang a.
         8 Kì yi nya a na be ma fee he ’ushia Unim leěti le: "A mbo gye he ’usi, bēnyōng abe
         a ma hwò ābe, a ma gye lè be. U som beke ke bendigye."
         9 (Ashi ’imen le a mbo gye he ’usi ana ’ı᷆ tyung le ana? Ki tyung le a ma shul lè há
         he ’usi hell a be he itang gungg.
         10 Ufe umen angwu a ma shul lè he ’usi be he itang, na᷅ a tem gye há he ’usi, a wu he
         ’iteng ashi ’i kwob gye he ’usi hwò puu le hè ikeb puu ì kwu ima a há he ’usi or,
         he itang or.)
         11 Beke aki ashele abe a ke bendi na᷅ bè yi le: a waa bendi besuso le bè kwu bebwaa-isom
         bema, u waa besuso le bè tye ugie ’isom Unim. A waa besuso le bè tan bun ’isom ’inunung
         gbe lè Ujeso de bendi, u waa besuso le bè kam liwu bendi abongale, be mbee hwua ābe
         igie Unim.
         12 Kitel i na᷅ Ujeso Ukristi a kam bendi Unim le hè be bè shi-e aki, hè be bè kaa, naa
         genn he biwom abi be bong, bwo befe na᷅ bè yi inyiahwo ima.
         13 Ashin ’i sha kpamm bel puu li fel ūbībī ken he abongale utyan lè angyele Unwaa Unim;
         li kaa kpè he ashele biwom Ujeso Ukristi puu yilididi.
         14 He ashin bel lì tem kwa ná bebwani a he likong Unim ye; bendi-uman bè tem ba sǒm
         li tan lè bel ná ’ufem ’u᷆ tan lè ’inong he likwu umbwo ana ye. Bendi-uman bemen ana
         be kung beshu a bà iman sha bendi be tyang ’ukwo ahwu kpa-kpa. Bè be shi na a na or,
         be sha li li fel igim ifee gba lè ashi li bong i ye kpamm!
         15 He atan-lengi anwun, mà lì kong ’igyang ha bende lè lityam benyin, hè li lì kaa kpè
         fel ’itaa ken ha Ujeso Ukristi he ’ukwo ’uyang-yang. Ufe na᷅ ù yi lìshī,
         16 a gwaa agwo puu fe he ’iteng ken. Ufe na᷅ a shi bendi bema puu be gwaa he ’iteng
         ken, be shi aki he ’ukwo ken, be kpell bende ná ate a᷆ gwaa ikeb puu fe he ’iteng
         ken nà. Ashin ’i sha li bel abe lì yi inyiahwo ima li kaa fel kang-kang gba he benyin.
         17 He atan-lengi anwuna, mi kung lizen Atyetyan Ujeso tim amen anung le mà tem gye ’ushu
         shi akpe ná bendi abe be ngye Unim ye be᷆ shi ye. Igim ibell ì yi liketye.
         18 Kifufebb ’i shī àtyám abell kpemm. Likpan angi lı᷆ be lè ha Unim, bè yi lè abwo há
         ye, likorye be kaa lishi gbe gyong, be ngye ’iwom gbe lè Unim ye.
         19 Ishwia or ì tem yi he lishi libell ye, be kung inyiahwo ibell sha bitaa bibibi biyang-yang,
         be sha ābi tem kwa litel ye.
         20 Ukpor men ufe, biwom abi be hwua amen gbe lè Ujeso Ukristi bì yi ’itaa ana a ye.
         21 Kì yi faale ifung a le ma gyo gbe lè Ujeso, be hwua amen bigyang abi bı᷆ be lè ha
         ahe.
         22 He ashin mà tyang abwo lè he likpe litim limen angi leěti ma maa shi. Likpe limen
         ana li ma ban gbe he igim ibibi angi i maa mbeb amen.
         23 Mà tyang Unim he-e ù shi igim īme᷅n lè atyam āme᷅n bì tem fel bifufe.
         24 Men mà ndo shi likpe lifufe limen Unim a shi bi ’uhwo-ma ana. Likpe limen i lì yi
         silididi, li shi litaa-litaa he ’ukwo ahwu ’u ngbebb Unim.
         25 He atan-lengi anwuna mà mbee lè abwo lè he iman abele. Undi uyang-yang ù ndè le a
         de unde-ma ’igyang, bwo bel puu lì yi agwo he inyiahwo Ujeso Ukristi a.
         26 Gbe ma ngywo ingywo, mà tyang āngi ì teng amen mà shi ’iban ye. Mà tyang ’usu ’ù
         gye fe ingywo ana he atyam āme᷅n ye.
         27 Mà ke Usetan, usu bibibi, libwo ye.
         28 Undi angwu u shii zì, ù ndè le a tyang ’azi azele. Ashi ’i ngbebb ’ì yi le ù fel
         shi aki lè abwo ama he-e ù fel lè ’ima he ’ukwo ahwu kpa-kpa, u mbee kwu lè ashi u᷆
         kpell bendi-likaa.
         29 Gbe lè likong akongale, mà kong igie ibibi angi ı᷆ do undi lè he ungwu ye. Ukpor
         mà kong igie inunung angi ı᷆ kpell bendi be᷆ naa genn, i mbee keè he ’unyong ’uyang-yang,
         i be lè ’ukwun ke bendi abe be gyo igie imen ana.
         30 Mà shi Ukatia Kunyong Unim ù mbwee ye, likorye ufe na᷅ ù yi ’itaa ashi ’ı᷆ tyung
         le men mà yi ke Unim a, u mbee tyung le Liti li ba angi Unim u᷆ be kpan amen.
         31 He ashin, mà ndè le ma tyang ashi abungale, lè lityam anyungale, lè ingywo, lè ’atel,
         lè beshwan, lè akongale bia bende.
         32 Ashi ’i ngbebb le mà shi ’ì yi le, mà ngbebb inung ha bende, mà kwu lè beshi ha bende.
         Mà tyang biban bende ke bende nya a na Unim a tyang ke men he ’uhwo Ujeso Ukristi.

1 Men mà yi bebwaa Unim a, mà yi-e he lityam-lityam. He ashin, mà nde le ma shi likpe
         bi-e.
         2 Kì nyin amen lè bendi mbee akekel puu nya a na ’i nyin Ujeso Ukristi lè bel, a kung
         likpan lima ke he ’uhwo ’utyan. A kung ’uhwo-ma shang Unim, ashangale angwu a ngbebb
         Unim.
         3 Bwo mà yi bendi Unim a, mà tan akpela ye, ma tem shi likpe liketye ye, ma ndor lishi
         ’iwom undi ye, mà fel kong akongale ufe-ufe or gbe lè abin ye gbang-gbang.
         4 Mà kong ’ibibi lè he ungwu ūme᷅n ye, īnyı᷅n or, mà shi a᷆ngi ibibi ye. Ashi ’i ngbebb
         ’ì yi le mà pee Unim he ’iwom ’iyang-yang ashi a shi.
         5 Mà ngye le undi uyang-yang angwu u᷆ tan akpela, u shi likpe liketye, u ba kwa lè
         abwo he Kusu Ujeso Ukristi lè ahwu Unim ye. Undi angwu u᷆ ndor lishi ’iwom undi, ufe
         or u ba kwa lè abwo nya ye, likorye biwom bimen ana bi ngbebb he hwò Unim.
         6 Mà tyang bendi bè kung igie akpel-ye lam amen ye. Kigyang-igyang, bibibi abi ’itaa
         ana na᷅ bı᷆ nyung Unim lityam, shi-e u᷆ ngywo fe bendi abe be ke-e ife ye.
         7 He ashin men mà shi ’iwom ’iyang-yang ipel ha bendi abe be᷆ shi bitaa biwom abin
         ye.
         8 Leěti hell men ma ma yi he ’ifufebb, ukpor ’anaa-anaa i ma fel bendi Atyetyan Ujeso
         Ukristi a, ma fel lè ’ikung-gbo ashi ’ı᷆ be lè ha ufe. He ashin, mà ndo shi likpe
         ná bendi abe bè yi he ’ikung-gbo.
         9 Kikung-gbo ’i sha undi u sha binunung, u shi ’ukwo ahwu kpa-kpa he ashi Unim, u shi
         biwom abi bì yi ’igyang.
         10 Mà shun li-li hè men mà ngye biwom abi bi ngbebb Atyetyan Ujeso.
         11 Mà gbe lè abwo āme᷅n fe he biwom ’ifufebb ye, likorye bì yi lè lifem libibi. Ashi
         ’i ngbebb ’ì yi le mà be lè bi he igye he ’ipi ’ikung-gbo ’ì yi.
         12 Kì yi-m ishwia-ishwia ná mı᷆ kong gbe lè biwom abi bendi ’ifufebb be᷆ nyia shì he
         ’undyell.
         13 Gbe biwom ’ifufebb ana bi fem be he igye gboo, bendi be ndà ābi ná bì yi, be ngye
         bi titi,
         14 le hè bi bì fel biwom ’ikung-gbo. Ashina na᷅ ’ı᷆ shi bendi be᷆ kong le: "Wo angwu
         wo᷆ mbu ’unde, wò wum lè he lihwu! Ujeso Ukristi u sha-a wo ndà ’ikung-gbo ’ima."
         15 He ashin mi da amen le, mà kang likpe līme᷅n. Mà shi likpe ná bendi abe be bi lishi,
         ma shi likpe akpel-ye ye.
         16 Ati angi ’unyin i à yi ati angi bibibi bi fel go gbe gyong. He ashin, libwo liyang-yang
         angi ma ndè, mà shi ’inunung.
         17 Mà kwu bendi lisom ye a. Ashi ’i ngbebb ’ì yi le mà shun li-li hè men mà ngye ashi
         ’i ngbebb Atyetyan Ujeso le mà shi.
         18 Mà bwom ’utyuo ye. Ibwom ’utyuo ì yi ibia a. Ashi ’i ngbebb ’ì yi le mà tyang Ukatia
         Kunyong Unim ù ngyor sho he atyam āme᷅n.
         19 Mà gyam agyam Unim bitaa atyetye-atyetye tyung bende igim īme᷅n. Mà pee Unim gyam
         agyam angi Ukatia Kunyong uma a ke men. Nya a na ma᷆ gyam agyam ipee, mà pee he lè
         he atyam āme᷅n.
         20 Mà pee Unim Atyetyan he biwom puu mbee ’unyong gbe he lizen Atyetyan Ujeso Ukristi.
         21 Men abe ma᷆ fe Ujeso Ukristi, mà keb ’uhwo-men ke bende.
         22 Men bengye libee, mà keb ’uhwo-men ke bekyemen ná ’ì yi le bendi abe be᷆ fe Atyetyan
         Ujeso bè shi.
         23 Ungye ù yi he ’ubwo ukyema a, nya a na liwu bendi abongale puu lì yi he ’ubwo Ujeso
         Ukristi a. Ujeso Ukristi u mbee shi Undi-likpan angwu a kpan liwu bendi abongale puu
         angi life or lì yi inyiahwo ima.
         24 He ashin, kì yi kpe-kpe le bengye bè keb ’uhwo-bell ke bekyebell ’itaa ken ná liwu
         bendi abongale puu lı᷆ keb ke Ujeso Ukristi.
         25 Men bekyebb, kì nyin amen lè bengye-men lityam ken nya a na ’i nyin Ujeso Ukristi
         lè liwu bendi abongale puu lityam ken, u mbee kung ’uhwo-ma ke he ’uhwo angi.
         26 A kung umbwo lè Igie Unim shi liwu bendi abongale puu li fel litaa-litaa, u shi āngi
         li fel ta-ta ke Unim,
         27 le hè ngi lì kwu gelalala, li taa, li ngbebb ’unung. Kitaa ana na᷅ a shi āngi nyong
         lì tem yi lè ’ibibi or, ngwu uben or ye. A kung āngi ndor ke ’uhwo-ma.
         28 He ashin, kì nyin bengikye lè bengye-bell nya a na ’i nyin ābe lè ’uhwo-bell. Ungikye
         angwu ’i nyin he lè ungye-ma, hà ’i nyin he lè ’uhwo-ma.
         29 Undi ū tel inyiahwo ima ye, u kwob āngi ikwob, u mbee kam āngi nya a na Ujeso Ukristi
         u᷆ kam liwu bendi abongale puu angi life lì yi inyiahwo ima.
         30 Bel puu lì yi agwo nya he inyiahwo ima ana.
         31 Be fee fe he ’ushia Unim le: "Ungikye ù tyang átyám lè anam, u gwaa ’uhwo-ma ipel
         ha ungye-ma. Befe bendi befee ana be fel ná undi ken."
         32 Igie anyin i teb kangg. Mi ndè shi le ì yi gbe lè Ujeso Ukristi befe lè liwu bendi
         abongale puu,
         33 i mbee shi ke men undi-undi he usi-lishi uma. He ashin, kì yi kpe-kpe le ’ì nyin
         ùkyēbb uyang-yang lè ungye-ma ’itaa ’i nyin he lè ’uhwo-ma; ungye uyang-yang ù ndè
         le a ke ukyema ife.

1 Men bebwani, mà ke betyamen lè bendamen ife. Ki ngbebb le men abe ma gwaa ipel ha
         Atyetyan Ujeso mà shi ’itaa ana.
         2 "Fe atia lè anaa!" Uten anwun na᷅ ù yi ukpi-ikwu uten angwu Unim a ke li úkyébb ununung.
         A kyebb le:
         3 "Biwom puu bi ba ta ngbebb-ngbebb lè undi angwu a ndor uten anwun; undi umen i u
         zī igye."
         4 Men betyam bebwaa, mà shi bebwaa-men bè fel he ingywo ye. Ashi ’ì yi le mà shi ’ì
         yi le mà hwua ābe he ’ukwo ’ununung, hè be bè ngye Atyetyan Ujeso, be mbee kwu lè
         ife.
         5 Men ifee, mà ke bendi ife abe mà yi he ’ubwo ’ubell he igye i. Mà kwu lè ’ushell
         kangg, ma shi ābe aki lityam ken, nà hang mà fe Ujeso Ukristi.
         6 Mà shi aki lityam ken he ’unyong ahwu bendi be᷆ kang amen ufe-ufe a ye, mà shi biwom
         abi Unim a kee lè àtyám āme᷅n puu, ma well le mà yi ifee angi ı᷆ fe Ujeso Ukristi
         a.
         7 He ashin mà shi aki āme᷅n igor-igor ná wò ko le ma sha a᷆ngi Atyetyan Ujeso ugyang
         a, ma sha a᷆ngi bendigye a ye nà.
         8 Mà well le mà undi ù yi ufee a or, ù yi ufee a ye or, kinunung ’iyang-yang ashi a
         shi, Atyetyan u ba ka he ’uke áshi.
         9 Men abe bendi bè yi he ’ubwo ’ūme᷅n, mà shi likpe linunung ha bendi bemen ana, ma
         tem shi a᷆shi ’ı᷆ fe be ’ushell ye. Mà well le Atyetyan angwu u᷆ nde gbe lè men or,
         ifee īme᷅n or, ù yi ken. Atyetyan umen ana ù yi he lifung-atabe, u shell ’ùshú undi
         ye.
         10 Utebb angwu mi kee le mi ka amen umbee-likel ù yi le mà gwaa ha Atyetyan Ujeso kpebaa,
         ma kpe ikeb lè ha ahe hè men mà naa genn, likorye ikeb ima i dyam hwò ikeb puu.
         11 Unim a ke men bigbor ’ukye gbamm abi ma᷆ kung ndo ha Usetan, usu bibibi. Mà kung
         bigbor ana kwu he abwo gie ’ukye ngbebb-ngbebb hè Usetan ù shi beshu hwò amen ye.
         12 Má ngye le ’ukye ahwu lı᷆ ndo i li ndo ha bendigye a ye, li ndo ha biwom bibibi abi
         bì yi lè ikeb he ’usi, lè besu ikeb ibibi abe bè yi lè ikeb he ’ifufebb he igye anyin.
         13 He ashin, mà kung bigbor ’ukye bīme᷅n abi Unim a ke men ana kwu he abwo gie ’ukye,
         mà ndo ’ukye kangg le he liti libibi hè men mà ngyor naa genn lè wu he umbee-likel,
         ma ke ’ikwu he item ye, bendi-linaa bēme᷅n be hwò amen ye.
         14 Mà gie ’ukye ngbebb-ngbebb! Mà shi ’igyang. Kigyang ’ì yi ná ukwob angwu undi u᷆
         bua he uten kam ’uhwo-ma nà. Likpe līme᷅n lì kwu kpa-kpa. Kitaa likpe ashin ’i bong
         ’iwom ’i do lityam ye nya a na aliga ’ukye angi be kung ’índe᷆ shi a.
         15 Mà kam hè men mà bong ’isom ’inunung ashi ’ı᷆ be lè ikwun. Akamale anwun ù yi ná
         ikwob abee angi ı᷆ shi amen ma᷆ naa genn, ma mbu ye.
         16 Kiwom ashi ken ’i shi le, mà fe lityam ha Atyetyan Ujeso. Lityam afele ana lì yi
         ná ’īgbē ashi ’ı᷆ bong ’iwom ’ì do amen ye mbee ’unyong puu, hè men mà buu hwaa bebun
         Usetan. Mà bebun bema abe há bè be ’inde-inde or, lityam afele līme᷅n ha Ujeso li
         bong ’iwom ’ì do amen ye.
         17 Mà tyang likpan ’unyong angi Unim u᷆ ke men lì kwu ná ’ishilishi ’ukye ashi ’ı᷆ bong
         ’iwom ’ì shi amen he lishi ye. Mà mbee kung Igie Unim kwu he ’ubwo. Ife ì yi ná ’ashwia
         ake Ukatia Kunyong Unim u᷆ ke nà.
         18 Mbee ’unyong puu mà kong ha Unim, ma bii he ukpell. Mà kong ha Unim ’itaa ashi Ukatia
         Kunyong Unim u᷆ teng amen. Mà kwu lè ’akang. Mà wee abwo ye, ma gye ’ushu bii Unim
         mbee ’unyong le ù kpell bendi bema puu.
         19 Mà mbee bii Unim le ù kpell i-mi or titi, le he ’unyong ahwu mı᷆ bun ’isom ’inunung
         de bendi, mî shi biwom ’undyell gbe lè shi bì nung ābe, mi bun porr faale ’ushell.
         20 He ’uhwo ’isom ’inunung ’imen ana na᷅ Ujeso a waa kung mi le mì kwu unwaa-isom uma,
         mà na ’unyin i mì yi he igaadye or. Mà kong ha Unim le ù shi-m mì fel lè lityam uteb
         le mî kwu porr mi bun ’isom ’ima gboo he ’ukwo ahwu ’ì yi le mì bun.
         21 Utikikes ù yi unwandatyan he aki Unim, kí nyin li lè he kangg. A gwaa ipel ha Atyetyan
         Ujeso kpebaa, u shi-e aki lityam ken. U ba da amen gba lè mi.
         22 Ashin na᷅ ’ı᷆ shi-m mı᷆ som he hwaa lè men, le he-e ù de men ’itaa lì yi hen, u fe
         men ingie.
         23 Unim Atyetyan befe lè Atyetyan Ujeso Ukristi bè hā shi ’i kwun bendi abongale puu
         he atyam kpatiaa, be shi ’i nyin ābe lè bende, be mbee fe lityam ha Ujeso Ukristi.
         24 Men abe ’i nyin amen lè Atyetyan Ujeso Ukristi lityam ken, ushang angwu mı᷆ ke ù
         yi le, he inung Unim ù ke men puu ’ukwun.PhilippiansPhilippiansPhilippiansPhilippiansPhilippians

1 Mi Uporl lè Utimoti abe lì yi iboyi Ujeso Ukristi, li fee ’ushia ahwun hwaa lè men
         puu abe mà yi bendi Unim he Ufilipai, men abe ma gwaa ’uhwo-men ipel ha Ujeso Ukristi.
         Li mbee fee āhwu hwaa lè bekaandi abe be᷆ ndè gbe lè bendi abongale lè bendi-ukpell
         bebell he ushom Unim.
         2 Unim Atyetyan befe lè Ujeso Ukristi angwu ù yi usu utyan bè hā ke men ’ukwun, be
         shi ’i kwun amen he atyam kpatiaa.
         3 He ’unyong ’uyang-yang mı᷆ gim gbe lè men, ki sha-m mi pee Unim ugi angwu he lifung-atabe
         he ’uhwo ’umen.
         4 He ’unyong ’uyang-yang mı᷆ ke ushang hwaa lè Unim ke men, mi ke ushang lè igor, likorye
         men ma kpell mi he abunale ’isom ’inunung gbe lè Ujeso kung lè há he ukpi-ikwu kpamm
         be wu ’unyin i.
         6 Mi-i ngye dangg le Unim angwu a kpi aki anunung ashele ha amen atyam, u gya ’ushu
         sha āngi kpamm a gbe mbee he Liti angi Ujeso Ukristi u᷆ tem be.
         7 Mà yi-m he lityam-lityam. Ashin ’i shi-m mi gim gba lè men ná likorye bel lè men
         puu li ndè binunung abi Unim a shi-m nyin i ná mì yi he igaadye i, lè abi a shi-m
         he ’unyong ahwu mi maa bun ’isom ’inunung gbe lè Ujeso gboo, mi shi ’i nung bendi
         le ’ì yi ’igyang a.
         8 Unim a ngye le mi kong ’igyang a, nyong mı᷆ de le ’i nyin mi lè men lityam ken nya
         a ná ’i nyin Ujeso Ukristi lè bel.
         9 Mi ka ushang le benyin bēme᷅n bè gye ’ushu ngbebb-ngbebb, ma mbee kwu lè lingye,
         ma nde shob biwom abi bì yi kpa-kpa he akwo puu.
         10 He ashin mà ha᷅ ngya ná mà gia biwom abi bi ngbebb hwò puu. Saa mà hà ndo ba kwa
         bendi abe bè yi gelalala faale uben he Liti angi Ujeso Ukristi u᷆ be tem be,
         11 mà kwu lè likpe linunung angi Ujeso Ukristi u᷆ ke men, ma mbee shi biwom binunung.
         Bendi abe be ndè binunung bimen i, be pee Unim, be fem he.
         12 Bebuye, mi kee le mà ngye le, biwom bimen abi bı᷆ kem fe-m i bi fel kpell shi ’isom
         ’inunung gbe lè Ujeso ’i gye ’ushu a, bi ban āshi iban ye.
         13 He ashin na᷅ ishogya angi ı᷆ kang ushaale usu or, bendi abe be teng iteng hen or,
         kì hà nung ābe nwongg le mì yi he igaadye he ’uhwo Ujeso Ukristi a.
         14 Kiwom ashi ken ’i shi le, bwo bebuye gbamm abe be bong ha Atyetyan Ujeso be ndè le
         mì yi he igaadye, be fel fe lityam ha ahe kangg, be mbee fel porr hwò leěti he abunale
         ’isom Unim de bendi faale ’ushell.
         15 Kì yi ’igyang a le, kì yi lè bendi abe be᷆ bun de bendi gbe lè Ujeso Ukristi likorye
         bè yi lè lityam abanale ha ami, be kee le be tyua linaa tyang mi. Ukpor, kì yi lè
         bendi besuso abe bè yi lè ugim ununung he abunale gbe lè he.
         16 Bendi bemen abe be᷆ bun lè ugim ununung i, ki nyin ābe lè mi, fe na᷅ be shi ashin,
         bwo be ngye le Unim na᷅ a shi-m mì yi nyin mî shi bendi bè ngye le, kisom ’inunung
         gbe lè Ujeso ’ì yi ’igyang a.
         17 Bendi bemen abe be᷆ bun de bendi gbe lè Ujeso Ukristi lè ugim liketye le bwo be kee
         le be dyam hwa-m, bè yi ungwu ken ye, be kee le be sha tor mi nyin i ná mì yi he igaadye
         i.
         18 Ashina ’i maa anung ye! Mà igim ibell ì ngbebb or, mà ì ban or, mì yi lè igor likorye
         ashi ’i dyam i-mi ’ì yi le bendi bè gyo gbe lè Ujeso Ukristi. Kigyang a, mi yal gor
         i ’itel i mbee ’unyong kpamm, bwo mi ngye le mi ba fem lè he ’ingie ashin, likorye
         men ma kong ha Unim ka-m, Ukatia Kunyong Ujeso Ukristi u kpell mi.
         20 Kiwom ashi mi gim, mi shi lè lishi andorale, kì yi le mì hà ndo sha ’iwom ashi ’ı᷆
         be lè ishwia ke-m ye. Ashi mı᷆ shi ’ì yi le, mi bun igie Unim faale ’ushell, mi nde
         le ’anaa-anaa i or, mbee ’unyong puu or, mi ke Ujeso Ukristi ife mbee akwo agi puu,
         mà likpan or, lihwu or.
         21 Mi kwa uwum le mî shi ’ibang a? Kiwom ashi ’i dyam mi hwò puu le mì kwu uwum shi
         ’ì yi le, mî fēm Ujeso Ukristi. Ukpor gbe mi hwo or, ki ka-m lifem hwà akwele uwum.
         22 Gbe ’ì yi le, gbe mi kwu uwum hen igye i gye ’ushu, mi sha ’iwom ashi ’ı᷆ be lè lifem
         ke bendi, mì hà gia a᷆shi yang a? Mi ngye ye.
         23 Biwom bifee i bi kin mi puu. Kiwom ashi mi-gyang ’i ngbebb mi hwò na᷅ ’ì yi le mì
         hwō, mî lè kwu ipel ha Ujeso Ukristi, likorye ashin ’i ngbebb hwò akwele uwum he igye
         i.
         24 Ki shi le, kì yi ’indee-indee kangg le mì ngyor kwu uwum he igye i he ’uhwo ’umen.
         25 Le bwo mi ngye le ashin ’ì yi ’indee-indee, mi kam le mi ngyor kwa he igye anyin.
         Mi ngyor kwa utung ha amen le mî kpell amen ma gye ’ushu bong ha Ujeso ngbebb-ngbebb,
         ma mbee kwu lè igor he ashele ’imen i,
         26 le he ’unyong ahwu mi mbee be be ha amen há, hè men mà yal gor kangg pee Ujeso Ukristi
         he ’uhwo ’ugi.
         27 Kiwom ashi ’i dyam ’indee-indee ’ì yi le likpe angi ma᷆ tyung ha bende lì keè ha
         ’isom ’inunung ashi gbe lè Ujeso Ukristi. Mà mì be há or, mà mì be ye or, mi kee le
         mi gyo le mà yi naa kang-kang lityam ken, ma shi ugim ken nya a na ma ma naa ukem
         ken, mā ndo ’ukye he ’uhwo biwom abi ma bong, abi bı᷆ be lè he ’isom ’inunung ’imen
         ana.
         28 Mi mbee kee le mi gyo le ma shell bendi-linaa bēme᷅n ye. Ashin ’i ba tyung ābe le
         be ba nim, ukpor men ufe ma ba hwaa. Unim ugyang na᷅ u᷆ be tyung ābe áshi.
         29 Unim angwu a shi libwo le mà bong ha Ujeso Ukristi, a shi libwo le mà kpe ’ingie
         he ’uhwo ’uma titi.
         30 Kùkyē ahwu leěti ma maa nde-m mi maa ndo, ahwu ma gyo le mì so-i ndo hen abwo, mà
         fe abwo ipel ha ami hè li lì ndo āhwu.

1 Le bwo men mà yi ke Ujeso Ukristi a, ki shi àtyám āme᷅n à yi lè ingie, benyin bema
         be tie lè men. Mà yi gwaa ipel ha Ukatia Kunyong Unim; ki nyin amen lè bende lityam
         ken.
         2 He abin, mi kee amen le mà gye ’ushu kwu lè ugim ken, ki nyin amen lè bende, ma gwaa
         ha bende, ma kwu ikwun ha bende. Ashin na᷅ ’ı᷆ shi-m mi kwu lè igor.
         3 Undi ù shī gim ’uhwo-ma ufe-ufe or, ngwu ù fel undi idim or ye. Ashi ’i ngbebb ’ì
         yi le, undi ù keb ’uhwo-ma be he itang, u ndè ’uhwo-ma ná ufe a dyam hwò bendi abe
         be teng ye.
         4 Undi uyang-yang ù shi ’iwom ashi ’ı᷆ kpell he ufe-gyang ufe-ufe a ye, ù shi a᷆shi
         ’ı᷆ kpell bendi abe be teng iteng or titi.
         5 Men mà kwu lè ugim ’itaa ken ná Ujeso Ukristi a ma yi lè he.
         6 Mà na a ma yi Unim a lè he ukpi-ikwu or, a ma kung ’uhwo-ma ndor bizang ha Unim ye.
         7 Ukpor a keb ’uhwo-ma be he itang fel ’itaa ken ha ufee, be hwan he ná undigye.
         8 Ná undigye, a ma ke átyám ife, u bong lè hwō lihwu ishwia. Lihwu angi a hwō i, be
         ma maa gwu-e bee he ’ikpakpaa a.
         9 Le bwo a ma keb ’uhwo-ma ’itaa ana na᷅ Unim a fem he kangg, u mbee kwu-e lizen angi
         li dyam hwò azen angi a teng iteng puu,
         10 le he ’unyong ahwu bendi be gyo lizen Ujeso, hè befe puu abe he lifung-atabe or,
         abe he igye i or, abe he ’usu behwu or, bè tim anung he itang fe-e.
         11 Puu ubell be ba kong gboo le Ujeso Ukristi ù yi Usu ubell a. Ashin ’i ba ka Unim
         Atyam ìfém.
         12 Bedim-gi lityam, bwo ma ngye likpe linunung angi Ujeso Ukristi a shi tyung li, nya
         a na ma shii ke-m ife he ’unyong ’uyang-yang ahwu mi ma yi utung ha amen, kanaa-anaa
         ná mi fel lè ’igbe lè ha amen i or, mà fel ke-m ife gbe gyong. Mà shell Unim, ma kwu
         lè lityam ife, ma kaa kangg shi binunung, hè likpan ’unyong līme᷅n lì sho yilididi,
         13 le bwo Unim u᷆ shi aki he atyam āme᷅n; ufe u sha amen ma kwa lè ’igyor le ma sha
         nyin he, u ke men ikeb angi ma᷆ shi biwom abi bimen bı᷆ nyin he i.
         14 He ’iwom ’iyang-yang ashi ma᷆ shi, mà tim ungwu or, ngwu mà fe ifung or ye,
         15 hè men mà kwu gelalala faale uben. He ashin men ma fel bebwaa Unim abe bè yi betaa-betaa
         faale ’iban, nya a na mà yi ndē he igye angi i sho lè bendi bebibi abe be ban àtyám.
         Men mà kwu i he igye anyin ná ikpen angi ı᷆ taa he ’usi,
         16 nya a na ma᷆ bun ’isom ’inunung ashi likpan ’unyong de bendi. Gbe ma shi abin, ki
         ba sha-m mi ba yal gor he Liti angi Ujeso Ukristi u᷆ tem be, likorye ’i ba tyung mi
         le aki angi mi shi lè ’iken ashi mi kwu, bì yi ’idideng ye.
         17 Abongale ūme᷅n ha Ujeso Ukristi ù yi ná ’ityuale ashi ma᷆ gwu shang Unim nà. Pisoye
         mi or, mi ba pwom lishi nya ana a. Gbe ’ì yi ná, ki ba nyin mi kangg, mi be yal gor
         utung ha amen.
         18 Men or, kì nyin amen kangg, ma kwu utung ha ami igor-igor.
         19 Gbe Atyetyan Ujeso a bong, libwo li buu ke-m, mi ndor lishi le baale mı᷆ som Utimoti
         le ù be ndè men. He ’unyong ahwu a tem be de-m atye āme᷅n, ki ba kwun mi he lityam
         kpatiaa.
         20 Ufe-ufe na᷅ u᷆ kee-kee gim gbe lè men ná mı᷆ gim. U ba kpell amen kangg.
         21 Abe be teng, undi-undi u gim ’ima a. Ki gbee ābe gbe lè biwom abi Ujeso Ukristi ye.
         22 Men-agyang puu ma ngye ná Utimoti a tyung ’uhwo-ma gboo le ù yi undi ununung a. Ma
         mbee ngye ná bel ha ahe li ngwee ná unwaa ha átyám he atanale bun ’isom ’inunung gbe
         lè Ujeso de bendi.
         23 Ufe na᷅ mi ndor lishi le mi som le ù be ndè men nya ’ukwo-ukwo he ’unyong ahwu mi
         ngye ná likong ligi li ndor lishi gye.
         24 Mi fe lityam ha Atyetyan Ujeso le gbe a shi ’ukwo ke-m, hà baale mi-gyang or, mı᷆
         be ndè men.
         25 Unwandatyan Ipafrodates angwu ma som le ù be kpell mi he ’unyong ahwu ’i fong mi
         lè ukpell, mi ndè shī ’ì yi kpe-kpe le mì tem lè he som hwaa lè men. Ufe na᷅ bel ha
         ahe li kpe ’ingie shi aki Unim ukem ná ishogya.
         26 Àshì a ban he lè men hen kangg; ufung a mbee waa he hen le bwo ma ma gyo le ù yi
         gogo ye.
         27 Kì yi ’igyang a le a ma ngmam teng he lihwu-lihwu. Ukpor Unim a ma yi lè beshi ha
         ahe, a mbee he; hā ufe-ufe a ye, u shi lè beshi ha ami or titi. A bong le ’utor ’ususo
         ’ù mbee be fe ipel ha ahwu mì yi lè hwu ye.
         28 He ashin mì yi lè ’igyor kangg le mi som he tem hwaa lè men, he ’unyong ahwu ma nde-e,
         hè men mà gor kangg, hè ’ì be kwun i-mi or he lityam.
         29 He atan-lengi anwun, he ’unyong ahwu a be, mà kpe-e igor-igor likorye ’i nyin he
         lè Atyetyan Ujeso kangg a ná men a. Ki ngbebb le men mà ke bendi abe ’itel i ife.
         30 Kì yi faale ifung, ki teng zangg hang a hwō he ’uhwo aki angi u᷆ shi ke Ujeso Ukristi.
         He ’uhwo ’umen na᷅ a bong lihwu he-e ù ndè le u ka-m ukpell angwu men-agyang ma kpi
         ndor ’igem.

1 Bebuye, kiwom ashi mı᷆ kong umbee-likel ’ì yi le, mà yal gor likorye mà yi ke Atyetyan
         Ujeso. Mà na mı᷆ fee ’iwom ken ’ugbe ibwan-ibwan or, ki tal mi ye. Mi kpell amen le
         ’iwom ’ì shi amen ye a.
         2 Mà baa ’uhwo-men lè ha bendi abe be᷆ tan lè bikwu ikong, bife na᷅ bı᷆ be lè linaa,
         bè yi ná ibua ibibi nà. Be de le undi u kwa undi Unim faale àtēnālē a ye.
         3 Bel abe lı᷆ fe Unim lè he atyam atyan, li pee Ujeso Ukristi he ’iwom ashi a shi,
         li fe lityam he biwom abi bı᷆ gyor agwo ye, bel na᷅ li tyung ’itaa lìte᷆n angi kpa-kpa.
         4 Gbe ’ì nya yi le biwom agwo bi dyam ’indee-indee, hà ’ì yi lè undi ken or angwu a
         hwo-m ye.
         5 Mi be ubu lè ha Ubenjamen. Atyagi or, andagi or, bè yi Ihibru a; mi shi Ihibru a.
         Be hwan mi he ’ubong Izwell, be ma ten mi nyong mi fel ati adyong-ikie nya a na likpe
         lityan, bel Ijuus, li ma yi. Mi ma yi he likwu besu Iten abe be᷆ ko le Iferesis.
         6 Lè he item mi ma zam izam le mi ndà le Iten Ijuus, undi a ban he ken or ye. Fe na᷅
         mi maa ke bendi abe be bong ha Ujeso Ukristi ’ingie. Mi-gyang or mi ma ban uten ken
         or ye. He ashin mi ma yi gelalala faale uben.
         7 Ashi le mì kung biwom abina ná lifem ligi, mi fel ndà ābi bì tem yi-m he ’ukpo ye
         gbang-gbang. Mi shi ashin he ’uhwo Ujeso Ukristi a.
         8 Ashin ’ife-ife a ye, biwom puu abi mì yi lè bi bì tem yi-m he ’ukpo ye gbang-gbang,
         likorye gbe mi ngye Ujeso Ukristi angwu ù yi Atyagi, hà ’i dyam mi hwò biwom puu.
         He ’uhwo ’uma na᷅ mi kung abwo agi lè he biwom abin puu, bi fel mi nya a na ’ibia
         likor a. Mi shi ashin le mî kwu lè Ujeso Ukristi angwu ù yi-m lè lifem, mi mbee kwu
         ke-e. Unim u fel nda-m mì yi gelalala, likorye mi bong ha Ujeso Ukristi. Akwele gelalala
         anwun a be lè he ’iwom ashi mi shi a or, ngwu ’ì kwu le bwo mi ndor Iten Ijuus a or
         ye; a kee-kee be lè ha Unim a. Ashin ’i shi ’itel i le bwo mi bong ha Ujeso Ukristi.
         10 Mi fel kee-kee kee le mi ngya Ujeso Ukristi, mi ngye ikeb angi ı᷆ be gbe he awumale
         uma lè he lihwu. Mi mbee kee le mi kpa ’ingie ná ufe a ma kpe, mi keb ’uhwo-gi kangg
         fel ’itaa ken ná Ujeso Ukristi nyong a ma hwō.
         11 Mi sha ashin, ndor lishi le Unim u ba wum mi lè he lihwu.
         12 Mi kong i le mi fel lè biwom bimen abi mı᷆ ndor lishi ana mà a ye; mi kong le mi
         fel gelalala faale uben mà a or ye. Ukpor mi gya ’ushu le mî ndè le biwom bimen i
         bi fel bigi bigyang, likorye he atan-lengi anwun na᷅ Ujeso Ukristi a shi-m mi fel
         uma gbangg.
         13 Bebuye, mi gim le mi wa wu he libwo angi mi fel lè biwom bimen i mà ye. Kiwom ken-ken
         ashi mı᷆ shi ’ì yi le mi naa lityam tyang biwom puu abi bi gbe lè he item, mi kaa
         lè ikeb igi puu ta ’ushu-ushu ndor àshì ha abi bì so lè he ’ushu.
         14 Mi ta ’ushu le mî wu he ’iteng ashi mı᷆ ndor lishi. Mi sha ashin le mî kpe ’uke ahwu
         Unim a ko mi gbe ha Ujeso Ukristi le mì kpe a. Kuke ’umen i ’ù yi le mì lè kwu ipel
         ha ahe he lifung-atabe.
         15 Bel abe lì tem yi ’isun a he likong Unim ye, ki ngbebb le lì kwu lè ugim angwu ’itaa
         i. Gbe ’ì yi lè undi angwu ugim uma ù yi atyetye lè he anwun, Unim u ba sha ’i nung
         he.
         16 Kiwom ashi ’i dyam hwò puu na᷅ ’ì yi le, lì gye ’ushu shi biwom he ’ukwo ahwu kpa-kpa
         nya a na li shi kpamm be wu ’unyin i.
         17 Bebuye, men puu mà gye ’ushu shi ná mı᷆ shi. Mà mbee ndè ha abe be᷆ shi likpe linunung
         ’itaa ana. Bel li tyung amen likpe linunung angi mà shi.
         18 Biwom abi mi de men ábi ’ugbe ibwan-ibwan, kanaa-anaa i mi mbee bwan ābi da amen
         lè àkye᷅ he ashi le, kì yi lè bendi gbamm abe be᷆ shi likpe angi lı᷆ tyung le bè yi
         linaa ha ’ikpakpaa ashi Ujeso Ukristi a hwō.
         19 He ’unyong ahwu igye anyin ı᷆ be mbee, Unim u ba kung bendi bemen i fa he ’inde,
         likorye bigyor biwom igye anyin na᷅ bi fel Unim ubell. Be pwom ungwu lè biwom abi
         ’ì yi le hang bi shi ābe ishwia. Be kee-kee gim biwom abi igye anyin bife-bife a.
         20 Ukpor bel ufe, ushu utyan ù yi he lifung-atabe a. Nyin i ná li kwu lı᷆ nyong Atyetyan
         Ujeso Ukristi i, li ndor lishi le ù tem be lè he lifung-atabe be kpan li.
         21 He ’unyong ahwu u᷆ be be, ikeb ikaandi angi u᷆ shi biwom bı᷆ te ’itaa a kee, u ba
         kung āngi sha li bel abe lì yi he ’ukpo ye i, li gie fel taa ná ufe-gyang.

1 Bebuye, ki nyin mi lè men, mi shi lè ’igyor le hang mi ndè men. Men na᷅ ma shi-m
         mì yi lè igor; he ’uhwo ’umen na᷅ mı᷆ yal gor le mi hwò. Bedim-gi lityam, he ’uhwo
         biwom abi Ujeso Ukristi u᷆ shi ke men, mà naa genn nya a na mà yi ke-e ufe a nyin.
         2 Kiwom ashi mi kee le mi kong ha Uyodia befe lè Usintike ’ì yi le, mi tim ābe anung
         kangg le bè shi ikwun ha bende, likorye bè yi ke Atyetyan Ujeso Ukristi a.
         3 Ki ngbebb le wo angwu wo᷆ shi aki utung ha ami, wò kpell bengingye bemen befee i,
         likorye be kpe ’ingie shi aki utung ha ami he abunale ’isom ’inunung gbe lè Ujeso
         de bendi. Be kpe ’ingie shi aki utung ha ami ná Uklemit lè abe be teng be shi. Unim
         a fee azen abell fe he ’ushia azen bendi abe bè yi lè likpan ’unyong.
         4 Men abe mà yi ke Ujeso Ukristi, mà yal gor mbee ’unyong puu; mi mbee bwan kong le,
         mà yal gor.
         5 Mà shi bendi puu bè ngye men gbe he ’uhwo ambwele ’ūme᷅n. Atyetyan Ujeso Ukristi
         a fel kpee-kpee lè abele.
         6 Mà maa anung ’iwom ’iyang-yang ye. Ashi ’i ngbebb le mà shi ’ì yi le, mà bun de Unim
         biwom puu abi ’i fong amen lè bi. Mbee ’unyong puu ma᷆ bii he ukpell, mà pee he.
         7 Gbe ma shi ashin, Unim u ka amen ikwun. Ikwun ima imen i, i dyam gbe lishi ’itaa
         ashi bendi be᷆ gim gbe lè ngi. Men abe ma gwaa ipel ha Ujeso Ukristi, ikwun imen i
         ì kam àtyám āme᷅n lè igim īme᷅n le hè ’iwom ’ì do amen ye.
         8 Bebuye, kiwom ashi mı᷆ kong umbee-likel ’ì yi le, mà kung igim īme᷅n ndor he ashele
         biwom abi bi ngbebb, abi bì yi ’igyang, abi bì yi lè ife, abi bì yi kpa-kpa, bi mbee
         shi gelalala, biwom abi bi ngbebb bendi be᷆ nyòng ābi. Biwom binunung puu abi bì yi
         lè ife, abin na᷅ ma᷆ gim gbe lè bi.
         9 Biwom abi mi hwua amen, mi mbee kung ābi fe men he ’ubwo, ma gyo ābi lè he ungwu
         ugi a, ma nde-m ná mı᷆ shi ābi, men or mà shi ābi. Mà Unim angwu u᷆ ke li ikwun u
         kwa ipel ha amen.
         10 Mi ná undi-utyang Atyetyan Ujeso Ukristi, ki nyin mi kangg, likorye men ma tem kpi
         ande᷅le gbe lè mi. Mi fel kong i le mà naa lityam tyang mi a ye. Kì yi ’igyang a le
         men ma gim gbà lè mi, ukpor ki gbe ’igbe ná mà tem yi lè libwo hè men mà kpell mi
         ye.
         11 Ashi mi kong ana ’i ze le mi kya ’akiki a ye, bwo mi ngye ná mı᷆ kwu ’uhwo-gi he
         ’iwom ’iyang-yang ashi ’ı᷆ be hwaa lè mi.
         12 Mi ngye ná mı᷆ kwu ’uhwo-gi he ’unyong igben, mi ngye ná mı᷆ kwu ’uhwo-gi he ’unyong
         mì yi lè ’iwom. Mi ngye ’undyell ahwun. Mbee ’unyong puu he ’iwom ’iyang-yang, mà
         itung ì ndo mi or, ì ndo mi ye or, mà mì kwu lè biwom or, mì kwu lè bi ye or, mi ngye
         ná mı᷆ kwu ’uhwo-gi.
         13 Ikeb angi Ujeso Ukristi u᷆ ke-m na᷅ ı᷆ shi-m mì yi lè ’iken ashi mı᷆ shi biwom bimen
         i puu.
         14 Ukpor men ma shi ’i ngbebb ná ma kpell mi nyong mì yi he igben i.
         15 Men bendi Ufilipai, men-agyang ma ngye le nyong mi kpi ’ikwu abunale ’isom ’inunung
         gbe lè Ujeso, kung lè há he ’unyong ahwu mi ma bo lè he ’ubong Umasedonia, men ufe-ufe
         na᷅ mà kee-kee yi liwu bendi abongale angi li kpell mi som únde ke-m le mì hwua igben
         igi. Ki ma yi lè liwu bendi abongale lisuso angi li ke-m ukpell ye.
         16 He ’unyong ahwu mi ma yi he ’ubong Utesalonaika or, men ma maa som biwom gbamm ’ugbe
         ibwan-ibwan hwaa lè mi abi bi hwua mi igben.
         17 Yi le ugim ugi ù yi he biwom abi ma᷆ ke-m a ye, ukpor ù yi he lifem angi Unim u᷆
         be ke men gbe he biwom abi ma ke-m a.
         18 Biwom abi ma som ke-m, bi keè nya dell-dell-dell, ma ke bi fel go gbe gyong ’itaa
         mi ndor lishi. He ’unyong ahwu Ipafrodates a be lè bi ke-m, kì tem yi lè ’iwom ashi
         ’i gben mi ye. Biwom bimen abin bì yi-m ná ’iwom ashi undi u᷆ ting shī ’inde shang
         Unim ashi ’ı᷆ nung nyin he. Kitaa ashangale anwun a nyin he ’indee-indee.
         19 Unim ugi u ba ka amen biwom puu abi bi fong amen gbe he ’ingbebb ’ima ashi ’i dyam,
         ashi ’ì yi ha Ujeso Ukristi.
         20 Mà lì pee Atyetyan Unim ngyor igye kpamm! Kì ngyor ná mi kong.
         21 Bendi puu abe bè yi ke Ujeso Ukristi, mà kong mi lè be. Bebuye bendi Unim abe lè
         hen be kong lè men titi.
         22 Bendi Unim abe hen puu be kong lè men. Mbee-mbee lè bendi abe lè he ushu Usu ukaandi
         angwu he Urom angwu be᷆ ko le Usiza be kong lè men puu.
         23 Atyetyan Ujeso Ukristi ù hā ke men puu ’ukwun.ColossiansColossiansColossiansColossiansColossians

1 Mi Uporl angwu Unim a waa kung mi le mì kwu unwaa-isom Ujeso Ukristi bel ha unwandatyan
         Utimoti na᷅ lı᷆ fee ’ushia ahwun.
         2 Li fee āhwu hwaa lè men bebuye bendi Unim abe he Ukolorsi a. Mí ngye le ma gwaa ha
         Ujeso Ukristi kpebaa, ma mbee fe-e lityam ken. Atyetyan Unim ù hā ke men ’ukwun, u
         mbee shi hè ’ì kwun amen he atyam kpatiaa.
         3 Mbee ’unyong puu lı᷆ kong ha Unim ke men, li pee Unim angwu ù yi Atyam Atyetyan Ujeso
         Ukristi.
         4 Li pee he likorye li gyo ná ma bong ha Ujeso Ukristi, ma mbee shi lè benyin ha bendi
         Unim puu.
         5 Atan-lengi angwu ma᷆ shi abina ù yi le ma ndor àshì āme᷅n he biwom abi Unim a kam
         ndor amen he lifung-atabe. Ma gyo gbe lè biwom bimen abi Unim a kam ndor amen i he
         ’unyong ahwu ma gyo ’isom ’inunung ’igyang ashell gbe lè Ujeso.
         6 Kisom ’inunung ’i gye mbee igegem puu he igye anyin, ki shi bendi be gie be fel sha
         likpe linunung. Bendi bè yii ngya gba lè shi ta ita ita. Nya a na ’i shi abina há,
         na᷅ ’i shi he liwu līme᷅n kung lè he liti angi ma gyo āshi, ma nde shob ’igyang-igyang
         ’ukwo ahwu Unim ù yi lè inung.
         7 Ipafras, udim-tyan lityam, na᷅ a bun ’isom ’inunung de men. Bel lè he lì yi iboyi
         Ujeso Ukristi a. U sha aki ka Ujeso Ukristi lityam ken, u sha āngi he liwu līme᷅n
         lishi lityan a.
         8 Ufe na᷅ a de li ná mà yi lè benyin abe be᷆ be lè ha Ukatia Kunyong Unim.
         9 He atan-lengi anwun, kung lè he liti angi li gyo ’inunung ashin gbe lè men, li keb
         li fel kong ha Unim ka amen mbee ’unyong puu. Li kong ha ahe le ù shi amen mà ngye
         gboo ashi a kee amen le mà shi. Ukatia Kunyong uma ù shi amen mà kwu lè lishi abyele
         le hè biwom Unim puu bì nung amen.
         10 Li kong ha Unim le ù ke men lingye anyina le hè men mà ndor ’uhwo-men he ’ukwo ahwu
         Atyetyan a kee, ma shi a᷆shi ’ı᷆ nyin he mbee akekel puu, ma mbee shi ’inunung he
         akwo atyetye-atyetye, ma gye ’ushu ngye-e te ite ite.
         11 Li mbee kong ha Unim le ù kung ikeb ima angi i dyam hwò puu ke men hè men mà naa
         genn he akwo puu, le hè men mà ngyor naa genn he ’ingie ’iyang-yang, ma wee abwo ye.
         Mà kpe bi igor-igor.
         12 Mà pee Atyetyan Unim mbee ’unyong puu. Ufe na᷅ a shi amen ma fel kpè le ma ba la
         kpā ukpo ūme᷅n he biwom abi a kam ndor bendi bema he lifung-atabe pi ’ikung-gbo ’ima
         ’ı᷆ taa.
         13 A kpan li lè he bibibi abi bi kpe li ityuu, be lè bel he ’iteng-usu Unwaa-ma angwu
         ù yi-e he lityam-lityam.
         14 Unwaa-ma umen ana na᷅ a pong li, u tyang biban bityan ke li.
         15 Undigye u ndà Unim lè atong-shi ye, ukpor gbe a ngye Ujeso Ukristi, hà a ngye Unim
         or titi. Ujeso Ukristi na᷅ ù yi uhwaa Unwaa Unim, u dyam hwò biwom puu abi Unim a
         shi he igye anyin.
         16 Gbe he ’ubwo ’uma na᷅ Unim a shi biwom puu abi há he ’usi or, abi hen itang or, abi
         be᷆ ndè bi lè ashi or, abi be᷆ ndè bi ye or. Gbe he ’ubwo ’uma Unim a shi idengell
         ima angi ì yi he ābwò atyetye-atyetye. Kiyang-yang ashi ’ì yi ’unyin i, a shi āshi
         gbe ha ufe a, hè bife puu bì kwu ke-e.
         17 Ujeso Ukristi ù yi lè há linde, mà ukpong Unim a hà shi ’iwom ’iyang-yang. Biwom
         puu bi gwaa ha bende gbe he ’ubwo ’uma a, u shi lè bi puu kwu he ’ubwo ’uma.
         18 Ufe na᷅ ù yi atie-lishi awu bendi abongale puu. Nya a na lìshī na᷅ lì yi lè inyiahwo
         puu, na᷅ Ujeso Ukristi ù yi lè awu bendi abongale puu. Biwom puu bi be lè ha ufe a.
         Ufe na᷅ a kpi ’ikwu wum lè he lihwu ’ushu. Ashin ’ì tyung lè ikeb ima i dyam hwò a᷆ngi
         biwom puu.
         19 Unim ugyang na᷅ a ma kong ndor le Unwaa-ma Ujeso ù kwu ’itaa ken ha ufe-gyang he
         akpe puu.
         20 Ki mbee ngbebb Unim le ù tem lè biwom puu lè bendi puu be hwaa lè ’uhwo-ma gbe he
         ’ubwo Unwaa-ma. Gbe he anung angi Unwaa-ma a ma wu nyong a ma hwō he ’ikpakpaa na᷅
         Unim a buu ’ukwo ke bendi puu lè biwom puu há he ’usi or, hen itang or, le bè tem
         fel ikwun ha ufe.
         21 Men ufe, leěti ma ma yi bendi-linaa Unim a, likorye ma ma gim igim ibibi, ma shi
         biwom bibibi.
         22 Ukpor ’anaa-anaa i, Unim a buu ’ukwo le mà fel ikwun ha ahe. Ashin ’i shi ná likorye
         Ujeso Ukristi a ma bong be gwu-e he ’uhwo ’umen. A ma hwō le he-e ù shi amen, bendi
         bema, mà kwu lè àtyám ataa-ataa faale ’iban, u be lè men faale uben be hwaa lè Unim.
         23 Ujeso Ukristi u kee-kee sha ’itaa ana, gbe men ma mā ma᷆ gye ’ushu bong ha ahe ’igyang-igyang,
         ma naa genn he biwom abin, ma gye ’ushu ndor lishi biwom abi ma gyo gbe lè bi he ’isom
         ’inunung. Kisom ’inunung ashi be bun de undi uyang-yang he igye anyin, kife ’imen
         na᷅ mi Uporl or mı᷆ bun de bendi.
         24 Nyin i ná mı᷆ kpe ’ingie he ’uhwo ’umen i, mì yi lè igor kangg, likorye nya a na
         Ujeso Ukristi a ma kpe ’ingie he ’uhwo inyiahwo ima angi ’ì yi liwu bendi abongale
         na᷅ mi or mı᷆ kpe ’utor he inyiahwo igi he ’uhwo liwu bendi abongale puu. Mi kpa ’utor
         ahwun le mî mbee ’igem aki ashi ’i teng shi a.
         25 Unim na᷅ a waa kung mi le mì shi aki he awu bendi abongale puu. Aki angi a kung fe-m
         he ’ubwo le mì shi he ’uhwo ’umen à yi le mì bun ’isom ’inunung puu de undi uyang-yang.
         26 Leěti bendi be ma wa ngye ’isom ’inunung ashin ye, ukpor nyong Ujeso Ukristi a be,
         Unim a be lè shi he igye gboo tyung bendi bema.
         27 Ki ngbebb Unim le ù shi bendi bema bè ngye ná ’isom ’inunung ’i dyam ’indee-indee,
         ki shi lè lifem kangg ke bendi he abong puu. Kisom ’inunung ’imen ashi Unim a be lè
         shi he igye gboo ana, kì yi le Ujeso Ukristi ù yi he átyám āme᷅n bendi Unim. He ashin
         na᷅ ma fel lè lishi andorale le ma ba kwa ipel ha ahe he ifem ima.
         28 Ufe na᷅ lı᷆ bun de bendi gbe lè he, li tuu undi uyang-yang ’ubwo, li kung lishi abyele
         angi Unim a ke li á hwua undi uyang-yang gbe lè he, le hè bendi abe be gwaa ha Ujeso
         Ukristi kpebaa, bè tem kwu bebwani a he likong Unim ye, li shi ābe be kaa kpè he ’uhwo
         ’uma, li be lè be hwaa lè Unim.
         29 Kife na᷅ ’i tan lè shi, kiken ashi Ujeso Ukristi a ke-m, mi kwu ’uhwo lè shi kangg,
         mî ndè le mi mbee aki angi Unim a ke-m le mì shi.

1 Mi kee le ’ì nung amen ná mı᷆ kwu ’iken shi aki he ’uhwo ’umen bendi Unim abe he
         Ukolorsi lè abe he Uleyodisia lè bendi puu abe be wa nde-m lè ashi ye.
         2 Mi sha aki ’itaa ana le hè àtyám āme᷅n puu à kwu kang-kang, hè ’ì nyin amen lè bende,
         ma mbee gwaa ha bende. Mi kee amen le mà ngye ’undyell gbe lè Ujeso Ukristi ahwu Unim
         a be lè hwu he igye gboo, ma ngye hwu ngbebb-ngbebb-ngbebb. Kì nung amen dangg le
         ’ù yi ’itaa ana, ku kwu lè lifem kangg ke men. Kundyell ahwu Unim a be lè hwu he igye
         gboo ana, kù yi Ujeso Ukristi a.
         3 Ujeso Ukristi u yi ná ukukol. Ufe na᷅ u᷆ buu bendi ’ukwo ahwu be᷆ kwù lè lishi abyele
         Unim, hè be bè kwu lè lingye ligyang angi kpa-kpa. Kitaa lishi abyele lì yi lè lifem
         linunung ke bendi.
         4 Mi kong abin le hè bendi abe be᷆ kong binyin bè lam amen ye a.
         5 Mà ngye le mà na mì yi utung ha amen há ye or, mì yi lè men he lityam. Mì yi lè igor
         kangg nyong mı᷆ ngye le mà yi lè likpe linunung, ma mbee naa genn he abongale ūme᷅n
         ha Ujeso Ukristi.
         6 Bwo men ma kpe Ujeso Ukristi ná Atyamen, mà gye ’ushu shi likpe angi lì yi le bendi
         abe be gwaa ipel ha ahe bè shi.
         7 Lè ha ufe na᷅ ma᷆ ndè likpan ’unyong lè ikeb. Mà gye ’ushu bong ha ahe, ma ngyor
         naa genn he ’ukwo Unim nya a na be hwua amen le mà shi. Mà mbee gye ’ushu pee Unim
         kangg he biwom puu.
         8 Mà baa kangg, le hè undi ù kung lingye igye anyin lam amen shi amen mà tyang biwom
         binunung abina ye. Kitaa lingye anyina lì yi ’idideng, li be lè he akpe bendigye angi
         atim a, li mbee be lè ha ikeb ibibi angi ı᷆ teng igye anyin a. Ujeso Ukristi na᷅ u᷆
         ke ’itaa lingye anyina ye.
         9 Ujeso Ukristi angwu be ma hwan he ná be hwan undigye i, na᷅ likpe Unim puu lì yi
         ha ahe.
         10 Ufe na᷅ ù yi lè ikeb puu, u shi usu besu puu. Gbe ma gwaa ipel ha ahe, men or ma
         kwa lè likpan lima limen ana yilidididi.
         11 Agwaale angwu ma gwaa ipel ha Ujeso Ukristi na᷅ a shi Unim a fe men ūfee᷅ tyung le
         mà yi bema a. Ūfee᷅ angwu Unim a ma fe Ijuus leěti a ma yi lìte᷆n, ukpor men ufe,
         ūfee᷅ angwu Unim a fe men a be lè he abwo bendigye a ye. Ujeso Ukristi na᷅ a fe men
         ahe he ’unyong ahwu a kpe kung likpe līme᷅n angi litim wu lè hell.
         12 He ’unyong ahwu be kib amen he umbwo, ki ma yi nya a na bè ko le be ngi amen utung
         ha Ujeso Ukristi a. Nya he ’unyong ’umen ana, ki ma mbee yi nya a na bè ko le Unim
         a wum amen utung ha Ujeso Ukristi a, u ke men likpan lifufe, likorye ma fe lityam
         he ikeb Unim angwu a wum Ujeso Ukristi lè he lihwu.
         13 Leěti men ma ma yi a ná akwom a, ma ma yi lè likpan ligyang angyell ye, likorye ma
         shi ’iban, ma shi bendi Unim nà Ijuus angi ı᷆ ten a ye. Ukpor Unim a tyang biban bityan
         puu ke li, u shi li li fel lè likpan utung ha Ujeso Ukristi.
         14 Li ma mbee zī libi ha Unim likorye li ban iten ima, ukpor biban abi bi ma shi li
         li zī libi ha Unim ana, Unim a kpe kung ābi puu wu lè hell, a mbee lè bi puu. Ki ma
         yi nya a na bè ko le a maa ābi bee he ’ikpakpaa ashi Ujeso a hwō a.
         15 Nyong Ujeso Ukristi a ma hwō he ’ikpakpaa, a ma hwò ikeb ibibi puu angi he ’usi,
         u tyung gboo ná a dyam hwò āngi puu.
         16 He atan-lengi anwuna, mà bong bendi bè tye iten fe men gbe lè abi mà zī, lè abi mà
         ngwo ye. Mà bong bè tye iten fe men gbe lè bipam ashele he lize or, kufell or, ati
         uwell or ye.
         17 Biwom abi ’itaa ana bì yi bitaa abi leěti bi maa tyung bendi biwom abi bı᷆ be lè
         he ’ushu a. Kiwom ’igyang ashi biwom bimen ana bi maa tyung ’ubwo hwaa lè shi, kì
         yi Ujeso Ukristi ugyang a.
         18 He atan-lengi anwuna, mà bong bendi abe be kwu ’uhwo-bell ’ùsù le bè de men àshi
         mà shi ye. Bendi bemen ana be de le Unim a tyung ābe biwom, be mbee de men le mà keb
         ’uhwo-men he ’ukwo ahwu Unim a kee ye, mà fe idengell Unim. Be dyam ’uhwo-bell gbe
         gyong, ki shi le bè yi ’iwom ye. Be kee-kee gim kwom he igye i ufe-ufe a.
         19 Be bong le be gwaa ipel ha Ujeso Ukristi angwu ù yi atie-lishi utyan ye. Ujeso umen
         i na᷅ u᷆ teng awu bendi abongale puu angi à yi inyiahwo ima. Bendi puu abe be gwaa
         ipel ha ahe, u ka ābe ikeb, u shi ābe be gwaa ipel ha bende hè be bè kaa kpè he biwom
         Ujeso Ukristi ná Unim a kee. Nya a na agwo undigye a gwaa ha ate-ate, na᷅ Ujeso Ukristi
         u᷆ gwaa bendi bema ipel ha ’uhwo-ma.
         20 Men-agyang ma ngye le ma hwō ipel ha Ujeso Ukristi. He ashina ikeb ibibi he igye
         i ì tem fa da amen ashi mà shi ye. Bwo ashin ’ì yi ná, fe ki shi ná a, ma tem fel
         shi likpe ná wò ko le mà so ke igye anyin a nà? Kibang a, ma᷆ so-i bong shi iten angi
         bendi bemen ana be᷆ fe de men?
         21 Be fa iten da amen le mà naa ’igbe-igbe lè he biwom bisuso, ma tyua bisuso abwo ye,
         ma tyua biwom abina he ungwu ye.
         22 Iten angi ’itaa ana ì yi gbe lè biwom abi bi ban nya a na bendi be᷆ shi ’iwom lè
         bi; bendigye na᷅ be fe iten imen i, be kung āngi hwua bendi.
         23 Kì yi bendi nya a na iten imen i i ba lè he lishi abyele a, likorye i kwa bendi he
         ikeb le bè fe biwom abi befe-gyang be᷆ fe, bê keb ’uhwo-bell, be ke inyiahwo ibell
         ’ingie, ukpor iten imen i ì yi ’idideng zii; ì yi lè ikeb le i kpell undi hè bigyor
         agwo bì kpe-e ityuu ye ye.

1 Men ma ngye le men abe ma gwaa ipel ha Ujeso Ukristi, Unim a wum amen lè he lihwu
         utung ha ahe. He ashina mà kung àshì āme᷅n ndor he biwom abi he lifung-atabe. Há na᷅
         Ujeso Ukristi ù yi, ù yi kwu he ’ubwo lizen Unim.
         2 Mà gye ’ushu gim gbe lè biwom abi he lifung-atabe hwan, ma kung igim īme᷅n ndor he
         biwom abi he igye i a ye.
         3 Bwo likpe litim līme᷅n li mbee, likpan līme᷅n angi lifufe lì yi ndyell he ’ubwo Ujeso
         Ukristi he ’ipi Unim ù yi. Ujeso Ukristi u kam āngi ndor amen há he ’ipi undi u᷆ nde
         ngi ye.
         4 Ujeso Ukristi na᷅ ù yi likpan līme᷅n ligyang angyell. He ’unyong ahwu u᷆ be tem be,
         men or ma ba fel utung ha ahe he ifem ima.
         5 Bwo likpan līme᷅n lì yi gwaa ipel ha Ujeso há he lifung-atabe a, mà ndè le ma kung
         abwo āme᷅n lè he ’iwom ’iyang-yang ashi ’ì yi gbe lè likpe litim līme᷅n he igye i.
         Mà kung ābi a ná biwom abi bi hwō mà, bì tem yi lè ikeb he likpan līme᷅n ye gbangg
         a. Mà tem tan akpela ye, mà kung abwo āme᷅n lè he ’ibibi ’iyang-yang. Mà bong bigyor
         agwo bì kpe men ityuu ye; mà kwu lè ’igyor ’ibibi ’iyang-yang ye. Mà bell biwom bendi
         ye, likorye gbe mà yi lè ’igyor biwom bendi, hà biwom bimen ana bi dyam amen hwò Unim.
         6 Bibibi abi ’itaa ana na᷅ bı᷆ shi Unim u᷆ kung ’ingie ke bendi abe be᷆ fe-e ye.
         7 Leěti men or ma maa sha bitaa akpe abina, bitaa bigyor abina bi kpe men ityuu.
         8 Ukpor ’anaa-anaa i bwo men ma fel lè likpan lifufe, mà ndè le ma kung abwo āme᷅n
         lè he bibibi abin puu. Mà tem ngywo or, ngwu mà gbel ’agbugbel ye; mà shi ìtīm ibibi
         fe bende ye; mà kong bia bende ye; ma bun ikorli ibibi ye.
         9 Mà bè uman de bende ye, likorye ma kung abwo āme᷅n lè he likpe litim angi li maa
         shi amen ma᷆ shi bibibi.
         10 Ukpor Unim a fel shi amen ma tem fel befufe. Unim angwu a shi amen ma fel befufe,
         u ngyor lè men he abweeale kpamm le hè men mà fel ná ufe-gyang, hè men mà ngye-e dangg.
         11 Bwo ma fel bendi befufe, kì tem yi lè atyetye he ’udyan ’ūme᷅n ye. Abe bè yi Ijuus
         or, abe bè yi Ijuus a ye or, kì tem yi lè atyetye ye. Undi ù fel ten or, ù ten ye
         or, kì tem yi lè atyetye ye. Begaandi abe be buu àshì or, abe bè so àshì kpi-kpi or,
         kì tem yi lè atyetye ye. Ifee or, bebwaa or, kì tem yi lè atyetye ye. Bendi puu be
         fel bizang, likorye Ujeso Ukristi a dyam hwò biwom puu, u shi ipel ha bendi puu abe
         be gwaa ipel ha ahe.
         12 Mà well le Unim a waa kung amen le mà kwu bendi bema abe bè yi-e he lityam-lityam
         a. He atan-lengi anwun mà shi likpe angi li keè le bendi bema bè shi. Mà ngye igben
         bende, ma shi ’inunung ha bende, ma keb ’uhwo-men, ma kwu mbiloo, ma mbee kwu lè ’uhwo
         ambwele ha bende,
         13 mà gbel sha-sha fe bende ye. Gbe undi a shi ban unde-ma or, ù tyang ke-e. Atyetyan
         Unim a tyang biban abi men ma shi fe-e ke men, ki ngbebb le men or mà tyang ke bende.
         14 Kiwom ashi ’i dyam hwò puu ’ì yi le, kì nyin amen lè bende, likorye benyin be gwaa
         biwom puu dell-dell ná Unim a kee.
         15 Ikwun angi ı᷆ be lè ha Ujeso Ukristi ì teng amen he ’iwom ’iyang-yang ashi ma᷆ shi,
         likorye Unim a ko amen le mà be kwu ūbībī ken he ikwun angi ’itaa ana a. Mà pee he
         he ’unyong ’uyang-yang.
         16 Mà shi ugim gbe lè igie Ujeso Ukristi mbee ’unyong puu likorye i ngbebb ’indee-indee.
         Mà hwua bende, ma ke bende utebb gbe he lishi abyele angi Unim a ke men. Mà gyam agyam
         atyetye-atyetye pee Unim. Mà mbee pee he lè agyam angi Ukatia Kunyong uma u᷆ ke men.
         Nya a na ma᷆ gyam agyam ipee, mà pee he lè àtyám āme᷅n.
         17 Kiwom ’iyang-yang ashi ma᷆ shi, lè igie iyang-yang angi ma᷆ kong, mà shi puu he ifem
         Atyetyan Ujeso Ukristi, mà mbee pee Unim Atyetyan gbe ha ahe.
         18 Men bengye libee, mi da amen le ungye uyang-yang ù keb ’uhwo-ma ke ukyema ná ’ì yi
         le bendi abe bè yi ke Ujeso Ukristi bè shi.
         19 Men bekyebb bengye, kì nyin amen lè bengye-men, kì tor amen lè bengye-men ye.
         20 Men inwaabwan, mà fe betyamen lè bendamen he ’iwom ’iyang-yang, likorye ki ngbebb
         le bebwani abe be᷆ fe Ujeso Ukristi bè shi ’itaa ana.
         21 Men betyam bebwaa, mà gbel ’agbugbel fe bebwaa-men ye, teng be wee abwo.
         22 Men ifee, betyamen abe mà yi he ’ubwo ’ubell he igye anyin, mà ke be ife he ’iwom
         ’iyang-yang. Mà kee-kee ke be ife nyong be᷆ ndè men lè ashi ufe-ufe a ye. Gbe ma shi
         ná a, hà mà yi ná bendi abe be᷆ kee ipee bendigye a. Ashi ’i ngbebb ’ì yi le mà shi
         betyamen aki lityam ken ná ’ì yi le bendi Unim bè shi.
         23 Aki ayang-yang angi be ke men le mà shi, mà shi āngi lityam ken, likorye ma kee-kee
         sha āngi ka bendigye befe-befe a ye, ma sha āngi ka Atyetyan Ujeso Ukristi or titi.
         24 Atyetyan Ujeso Ukristi na᷅ ù yi Atyamen. Men ma ngye le ufe na᷅ u᷆ be ke men ’uke
         he aki angi ma᷆ shi. Kuke ’umen ana na᷅ ’ù yi biwom puu abi a kam ndor bendi bema
         he lifung-atabe.
         25 Bendi abe be᷆ shi bibibi or, u ba ka ābe ’ingie he ’ibibi ashi be᷆ shi, u shell ’ushu
         undi ye.

1 Men abe bendi bè yi he ’ubwo ’ūme᷅n or titi, mà ndè le ma shi ’inunung ha abe, mà
         shi ābe ngbebb-ngbebb. Mà well le men or mà yi he ’ubwo Atyamen angwu ù yi he lifung-atabe.
         2 Mà shī tyang abwo lè akongale ha Unim ye. Nya a na ma᷆ kong ha Unim, kì ngie amen
         ye, ma mbee pee Unim he ’iwom ’iyang-yang.
         3 Kunyong ’uyang-yang ma᷆ kong ha Unim, mà kong ha ahe le ù kpell li, ma bii he le
         ù buu li ’ukwo lî bun ’isom ’inunung ashi ’undyell gbe lè Ujeso Ukristi ashi Unim
         a tyung li, de bendi. Men ma ngye le mì yi he igaadye i he ’imen ashin a.
         4 Mà bii Unim le ù ke-m ikeb mî ndè le mi bun ’isom ’inunung ’i nung ná ’ì yi le hang
         mi bun āshi.
         5 Mà kwu lè lishi abyele kangg hè men mà tyung likpe linunung ha bendi abe be bong
         ha Ujeso Ukristi ye; libwo liyang-yang angi ma᷆ ndè mà ban ’unyong ye, mà shi ’inunung
         ha abe.
         6 Igie iyang-yang angi ı᷆ be lè he ungwu ūme᷅n, ì kwu benyin-benyin. Mà mbee ngye ná
         mà fan ’ibibi undi uyang-yang he ’ukwo ’ununung.
         7 Utikikes, angwu ù yi unwandatyan lityam he likong Unim, u ba da amen biwom puu gba
         lè mi. Bel lè he li gwu abwo fe he ’iteng ken he ashele aki Atyetyan Ujeso Ukristi,
         u shi aki amen i lityam ken.
         8 Mi som he le û be de men gbe lè bel, u mbee fe men ingie.
         9 Undesimes or titi u ba utung ha ahe, ufe ù yi ’ubong ’ūme᷅n a. Ufe or ù yi unwandatyan
         angwu ’i nyin li lè he a, u fa Ujeso Ukristi lityam ken. Befe a puu befe be ba da
         amen ’itaa ’iwom ’iyang-yang ’ı᷆ gye ’ushu hen.
         10 Alistakes angwu ù yi ha ami hen he igaadye, a de le mì kong lè men. Umak or titi
         a de le mì kong lè men. Ufe lè Ubanabas bè yi bebwaa bebwanam bende a. Mi ke men utebb
         gbe lè he mà; mi ma de men le gbe a be ha amen há, mà shi-e ngbebb-ngbebb.
         11 Ujoshua angwu be᷆ mbee ko le Ujestes a de le mì kong lè men. Bendi abe bekie ana
         befe-befe na᷅ bè yi bendi Ijuus abe be᷆ shi aki utung ha ami he adele bendi gbe lè
         Kusu Unim. Be kpell mi kangg.
         12 Ipafras or titi a de le mì kong lè men, ù yi ’ubong ’ūme᷅n a; ufe or u sha aki Ujeso
         Ukristi. U kong ha Unim mbee ’unyong lè lityam lima puu le Unim ù shi amen mà tem
         kwu ná inwaabwan a he likong Unim ye, hè men mà ngye àshi ’i ngbebb he, ma mbee ke-e
         ife he biwom puu.
         13 Mi-gyang mi nde-e lè ashi agi ná u᷆ kpe ’ingie shi aki kangg he-e ù kpell amen abe
         he Ukolorsi, lè abe he Uleyodisia, lè abe he Uhirapelis.
         14 Uluk angwu ù yi undi-usi angwu ’i nyin li lè he, lè Udimas or titi be kong lè men.
         15 Mà kong li bel lè bebuye bendi Unim abe he Uleyodisia, lè Unimfa, lè bendi Unim abe
         be᷆ kpee fe Unim ha ahe ushom kpam-kpam.
         16 Mà ndè le ma bo ’ushia ahwun he liwu līme᷅n he ’utyung undi uyang-yang. Gbe ma bo
         āhwu mà, ma hà som āhwu ke liwu bendi abongale angi he Uleyodisia hè be befe or titi
         bè bo āhwu. Kushia ’ubell, befe or be ba som ka amen, mà ndè le ma bo āhwu he atyung
         bendi puu.
         17 Mà de Akipes le mi de le ù ndè le a shi aki angi Atyetyan Ujeso Ukristi a ke-e, ù
         shi āngi puu à kwu yilididi.
         18 Igie angi mi ndo kong umbee-likel i, mi-gyang na᷅ mı᷆ kung ’ubwo ’ugi fee āngi. Mi
         fee le: Mi Uporl, mi kong lè men. Mà well le mì yi he igaadye. Unim ù hā ke men ’ukwun.1 Thessalonians1 Thessalonians1 Thessalonians1 Thessalonians1 Thessalonians

1 Mi Uporl lè Usalas lè Utimoti na᷅ lı᷆ fee ’ushia ahwun. Li fee āhwu hwaa lè men liwu
         bendi abongale angi he Utesalonaika, men abe mà yi ke Unim Atyetyan lè Atyetyan Ujeso
         Ukristi. Unim ù hā ke men ’ukwun, u shi hè ’ì kwun amen he atyam kpatiaa.
         2 He ’unyong ’uyang-yang li pee Unim he ’uhwo ’umen, li mbee kong ha ahe ke men mbee
         ’unyong.
         3 Li well mbee ’unyong he ’ushu Unim Atyetyan ná ma kwu ’iken kangg ha abongale lè
         benyin he aki ashele, ma ndor lishi kpebaa ha Atyetyan Ujeso Ukristi.
         4 Bebuye, li ngye le ’i nyin Unim lè men, u waa kung amen le ma kwu bema.
         5 Nyong li ma bun ’isom ’inunung gbe lè Ujeso de men, li bun āshi he igie angi ityan
         a ye, li bun he ikeb Ukatia Kunyong Unim a. Li bun āshi likorye li ngye dangg le li
         bun ’igyang a. Má ngye likpe lityan nyong li ma yi utung ha amen há. Li maa sha ’iwom
         ’iyang-yang hè ’ì ngbebb amen he ’uhwo a.
         6 Men ma kung abee atyan lè angi Atyetyan. Mà na ma kpe ’ingie kangg or, ma kpe ’isom
         ’inunung lè igor angi ı᷆ be lè ha Ukatia Kunyong Unim.
         7 He ashina ma fel ’itaa a ndor bendi abongale puu he Umasedonia lè Akaya le bè ndè
         lè ha amen.
         8 He ’uhwo ’umen bendi mbee igegem puu be gyo ’isom ’inunung gbe lè Atyetyan Ujeso
         Ukristi, be gyo he Umasedonia lè Akaya ufe-ufe a ye, ukpor bendi mbee igegem puu be
         gyo gbe lè abongale ūme᷅n ha Unim. He ashina, bel lì tem yi lè ashi lì kong gbe lè
         men ye.
         9 Mbee bipi puu bendi be kong ná ma ma shi li ngbebb-ngbebb nyong li ma be ha amen
         há, lè ’itaa ma tyang ikem ashele, ma fel fe Unim ugyang angwu ù yi uwum. Ufe-ufe
         na᷅ ù yi Unim.
         10 Be mbee kong ná ma kwu nyong Unwaa-ma angwu u᷆ be lè he lifung-atabe. Ufe na᷅ ù yi
         Ujeso angwu Unim a wum lè he lihwu, u kpan li lè he ingywo Unim angi ı᷆ be lè há.

1 Bebuye, men-agyang má ngye le abele utyan ha amen há a ma yi ’idideng ye.
         2 Má ngye ná bendi Ufilipai be ma ke li ’ingie, be mbee bia li mà ukpong li hà be ha
         amen há. Mà na or, Unim a ma kpell li li bun ’isom ’inunung ’ima porr de men, bendi
         bè yii teb lè bel or.
         3 Yi le li ma shi umbeb or, ngwu lì fe ’ibibi he lityam a or, nyong li maa bun ’isom
         ’ima de men ná ye, li shi lè ugim le li lam amen a ye.
         4 Ukpor li maa bun likorye Unim a waa kung li, u kung igie ima fe li he abwo le lì
         bun a. Unim angwu a ngye igim ityan na᷅ li kee le li sha nyin he, bendigye a ye.
         5 Men-agyang ma ngye dangg le li maa kong ha amen lè benyin kwom he ungwu ufe-ufe a
         ye, ma ngye le li maa kaa le lî lam kpe men biwom a ye. Unim ù yi ushada utyan.
         6 Li maa kee ipee bendigye a ye, mà lè ha amen or, mà undi uyang-yang or ye.
         7 Ná bebwaa-isom Ujeso Ukristi li ma kpè le li da amen le mà kwob li, ukpor li ma tem
         fel ndà gba lè men ná anam unwaa u᷆ ndè gbe lè bebwaa-ma nà.
         8 Le bwo ’i ma nyin li lè men kangg, li ma kam le li bun igie Unim ife-ife a da amen
         ye, ukpor li ma kam le li kung ’uhwo-tyan or ka he ’uhwo ’umen.
         9 Bebuye, ma well ná nyong li maa bun igie Unim de men, li maa shi aki lè abwo atyan.
         Li maa sha āngi ishu or, kusu or, lî nde le li ba lè ’ingie a ka amen ye.
         10 Men-agyang mà yi ushada utyan, Unim or u shi ushada utyan le, li ma tyung likpe ngbebb-ngbebb
         há nyong li ma yi utung ha amen abe ma bong ha Ujeso. Àtyám atyan a ma yi ataa-ataa
         faale ’iban, li shi benunung, li shi faale ungwu atimale.
         11 Má ngye le li ma kam amen ngbebb-ngbebb he ’uken-uken ná ātyām unwaa u᷆ kam bebwaa-ma
         nà.
         12 Li tebb amen, li fe men ingie, li tim amen anung le mà ndor ’uhwo-men he ’ukwo ahwu
         ’u ngbebb Unim angwu a ko amen le ma be he Kiteng-usu ’ima, be kwu ipel ha ahe he
         ifem ima.
         13 Li mbee pee Unim mbee ’unyong, likorye nyong ma gyo igie Unim angi li ma bun de men,
         ma kpe ngi igor-igor. Ma ma ngye le i be lè ha bendigye a ye, ma ngye dangg le ì yi
         igie Unim a, ma ngye le i sha aki ha amen abe ma bong ha Unim.
         14 Bebuye, men or ma kpe ’ingie ’itaa ken ha awu bendi abongale Unim abe he Ujudia abe
         bè yi ke Ujeso Ukristi. Nya a na men ma kpe ’ingie he abwo bendi ’ubong ’ūme᷅n, na᷅
         befe or be kpe he abwo bendi ’ubong ’ubell Ijuus.
         15 Bendi Ijuus na᷅ be ma gwu Atyetyan Ujeso, be gwu bendi abe be᷆ tye ugie ’isom Unim,
         be ndó li bel. Abi be shi bi ngbebb Unim ye, be shi bendi-linaa bendi puu.
         16 Be kaa le be kwom li ’ukwo le lì bun igie Unim de men abe mà yi Ijuus a ye ye, teng
         ma kwa lè likpan ’unyong. Kitaa ana na᷅ biban bibell bi sho yilelele. Ingywo Unim
         i fel so ābe he lishi or mà.
         17 Bebuye, bwo li tyang amen he ’anwaa ’unyong zangg, mà na lı᷆ tem ndè men lè atong-shi
         ye or, li gim gba lè men he lityam lityan. Lì yi lè ’igyor kangg le hang li ndè men.
         18 He ashina li maa kaa lè ikeb ityan puu le lî be ha amen há. Mi Uporl lè ’uhwo-gi
         mi kaa le mi ba ha amen há gbe gyong ’ugbe ken, ukpor Usetan a kwom mi ’ukwo.
         19 Men, nya a na abe be teng, na᷅ mà yi ukpi-ikwu lishi andorale lè igor ityan, ma shi
         atan-lengi angwu lı᷆ be yal gor he ’ushu Atyetyan Ujeso le li hwò ’ukye nyong u᷆ be
         be.
         20 Kigyang-igyang, men na᷅ mà yi ìfém ityan lè igor ityan.

1 He umbee-likel li tem ngib mbee ye. He ashina li bong le bel ufe-ufe lì ngyor kwu
         he Atens,
         2 li som Utimoti unwandatyan hwaa lè men. Ufe na᷅ bel lè he lı᷆ shi aki Unim he abunale
         ’isom ’inunung gbe lè Ujeso Ukristi. Li som he le he-e ù fe men ingie le mà naa genn
         he abongale ūme᷅n,
         3 le hè undi ūme᷅n ken or ù tyang ’igyang he ’uhwo bingie ye. Men má ngye dangg le
         ’ì yi kpe-kpe le bel bendi Unim lì kpe ’ingie.
         4 Nyong li ma so ha amen há, li ma de men ndor he itang le ’ì yi kpe-kpe le bel puu
         lì kpe ’ingie. Men-agyang ma ndè le ashi li ma de men, ki shi nya a dell-dell.
         5 Ashin na᷅ ’i tan lè shi mi som Utimoti be ha amen há le mî ngye ná ma᷆ gye ’ushu
         lè abongale ūme᷅n. Ugim ugi gbe lè men a kpo mi ’unde, mi ma yi lè ’ushell le hà Usetan,
         usu bibibi, a lam amen ma tem item le hè aki angi li shi he liwu līme᷅n, lì shi āngi
         wu abwo likor or.
         6 Kanaa-anaa i Utimoti a tem lè ha amen há, a de li ’iwom ashi ’ı᷆ ke li igor kangg.
         A de li le mà yi naa genn he abongale lè benyin. U mbee de li le, mbee ’unyong puu
         ma gim gba lè bel igor-igor, ma mbee shi lè ’igyor le hang ma nda li nya a na bel
         or lì yi lè ’igyor le hang li nde men.
         7 Bebuye, he ashin, mà na lı᷆ kpe bingie or, biwom gbamm bi kem fe li or, ki kwun li
         he lityam kpatiaa likorye li gyo le mà yi naa genn he abongale.
         8 Bwo ’ì yi le mà yi naa genn he ’ukwo Atyetyan Ujeso, bel li fel lè igor kangg.
         9 Kì yi lè ’itaa ashi lı᷆ pee Unim he ’uhwo ’umen ’ı᷆ kwun li igor ye, likorye lì yi
         sho lè igor he ’ushu ’uma he ’uhwo ’umen.
         10 Ishu or, kusu or, bel li kong ha Unim kangg le lì ndè ’ukwo be ndè men, li kpell
         amen ma gye ’ushu he abongale.
         11 Bel li ka ushang le Unim Atyetyan lè Atyetyan Ujeso Ukristi bè buu li ’ukwo le lì
         be ndè men.
         12 Atyetyan Ujeso ù hā kpell amen mà gye ’ushu kwu lè benyin ha bende gbe gyong, ma
         kwu lè be ha bendi puu nya a na bel lì yi lè be ha amen.
         13 Kitaa ana na᷅ u᷆ fe men ingie le mà naa genn le hè men mà be kwu faale uben, ma kwu
         betaa-betaa faale ’iban he ’ushu Unim Atyetyan nyong Atyetyan Ujeso u᷆ tem be lè bendi
         bema puu.

1 Bebuye, ashi lı᷆ mbee kong ’ì yi le, bel li hwua āmen ma ngye ná ’ì yi le mà shi
         hè men mà shi nyin Unim. Kigyang-igyang ma shaa sha nya a na li hwua amen. Lè lityam
         lityan puu li tim amen anung he lizen Atyetyan Ujeso le mà gye ’ushu shi nya ’itaa
         ana.
         2 Má ngye itebb angi li ke men he lizen Atyetyan Ujeso.
         3 Kiwom ashi Unim a kee ’ì yi le mà kwu betaa-betaa faale ’iban. Ki shi kpe-kpe le
         mà gbe lè abwo fe he akpela ye gbangg.
         4 Undi ūme᷅n uyang-yang ù ndè le a kwu ’uhwo-ma he-e ù kwu utaa-utaa faale ’iban, u
         kwu lè ife.
         5 Mà ndè le ma kwu lè ’igyor akpela ná bendi abe be ngye Unim ye ana á ye.
         6 Mà ndè le undi a shi ’iban ha unde-ma he likong limen i ye, likorye Unim u ka bendi
         puu abe be shi bitaa biwom abina ’ingie nya a na li de men, li tuu amen ’ubwo he ’utyung.
         7 Unim a ko li le lì be shi bibibi a ye, ukpor a ko li le lì be kwu betaa-betaa faale
         ’iban á.
         8 He ashin undi uyang-yang angwu a swan ashin, a swan undigye a ye, a swan Unim angwu
         a ke men Ukatia Kunyong uma a.
         9 Gbe lè ashi le ’ì nyin amen lè bende, kì tem yi lè ashi mì kong gbe lè shi ye, likorye
         Unim ugyang a hwua amen ná ’ì nyin amen lè bende.
         10 Kigyang-igyang, ki nyin amen lè bendi Unim tang mbee ufam Umasedonia puu. Ukpor lì
         so-i fa amen ingie le mà gye ’ushu lè benyin bēme᷅n gbe gyong.
         11 Mà kwu ’iken kangg hè men mà kwu mbiloo, ma geb lè ungwu tang he likong bendi ye,
         ma shi aki lè abwo āme᷅n nya a na li ma tebb amen.
         12 Gbe ma shi ná, bendi abe bè yi bendi abongale a ye or be ka amen ife, ma tem kwu
         nyong undi ye.
         13 Bebuye, li kee le ’ì nung amen nwongg gbe lè bendi abe be hwō, hè ’ì fel ban amen
         he lityam ná ’ı᷆ ban bendi abe be ndor lishi awumale lè he lihwu ye ana ye.
         14 Bel puu li bong le Ujeso a ma hwō, u tem wum lè he lihwu. He ashina li bong le nyong
         Ujeso u᷆ be tem be, Unim u ba ba lè bendi utung ha ahe abe be ma bong ha ahe, mà ukpong
         be hà hwō.
         15 Biwom abi li de men i bi be lè ha Atyetyan Ujeso ugyang a, le bel abe lı᷆ be so bewum
         he igye i nyong Atyetyan Ujeso u᷆ tem be, li ba gba tyang ābe ye.
         16 He liti limen ana Unim u ba gaa lingmam, atie-lishi idengell Unim u gaa lingmam,
         usom Unim u gwee. Atyetyan Ujeso u ba shul lè he lifung-atabe ba he bibu. Bendi abe
         be ma bong ha Ujeso Ukristi mà ukpong be hà hwō, befe na᷅ be᷆ be wum lè he lihwu ’ushu.
         17 Bel abe lı᷆ be so bewum he igye i, Unim u ba nyòng kung li utung ha abe la kpee ha
         Atyetyan Ujeso he ’usi bibu. Kung lè há liti limen ana li fel ngyor kwa ipel ha ahe
         ngyor igye kpamm.
         18 Bwo abin bì yi ’igyang a, mà fe bende ’ingie he biwom abin.

1 Bebuye, gbe lè liti lè ’unyong ahwu biwom abin bı᷆ be shi, kì tem hwaa yi ’indee-indee
         le hang mi fee amen gbe lè bi ye,
         2 likorye men-agyang ma ngye dangg le he Liti angi Atyetyan Ujeso u᷆ tem be, u tya
         imbul ba nya a na uzi a.
         3 He ’unyong ahwu bendi be᷆ be de le, "Ki kwun li he ’uhwo, kushell ’ù tem yi ye,"
         ukong ubibi u tye be imbul kpu ná uzwaa u᷆ tye ungingye lizam, be ba hwaà ye.
         4 Ukpor bebuye, men ufe mà yi he ’ifufebb a ye. He ashina Liti limen ana lì be tye
         men imbul ná uzi u᷆ tye bendi imbul ana ye.
         5 Men ufe mà yi bendi ’ikung-gbo a; mà yi he ’ikung-gbo a, bel lè men lì yi he ’ifufebb
         ye.
         6 He ashina mà lì mbu ’unde ná abe be teng be᷆ mbu ye, lì kwu lè ’akang, li kwu dangg.
         7 Lè ’usu na᷅ bendi be᷆ mbu ’unde, lè ’usu ’umen na᷅ bendi be᷆ bwom ibwom.
         8 Ukpor bel ufe lì yi he ’ikung-gbo, he ashina mà lì kwu lè ’akang. Mà lì gye ’ushu
         bong ha Ujeso, li kwu lè benyin, likorye abongale lè benyin bì yi ná aliga ’índe᷆
         angi ishogya ı᷆ shī kwuu ’akem le hè ’iwom ’ì do ābe ye á. Lì kwu lè lishi andorale
         he likpan ’unyong, likorye lishi andorale li shi ná ’ishilishi ’ukye ashi ishogya
         ı᷆ shī kwuu lishi le hè ’iwom ’ì do lishi libell ye.
         9 Unim a waa kung li le lì be kpe ’ingie he ushe uma a ye, ukpor a gia li le lì kwu
         lè likpan ’unyong gbe ha Atyetyan Ujeso Ukristi a.
         10 A hwō he ’uhwo ’utyan le he ’unyong ahwu u᷆ tem be, lî gye lè kwu ipel ha ahe, mà
         lì so bewum he igye i or, mà lì hwo mà or.
         11 He ashina, mà gye ’ushu fe bende ingie, ma kpell bende nya a na ma shaa shi kpam-kpam.
         12 Bebuye, li tim amen anung le mà ke bekaandi abe be᷆ shi aki Atyetyan he liwu līme᷅n
         ife, be tebb amen.
         13 He ’uhwo aki angi be᷆ shi, mà kwu lè ife lè benyin kangg ha abe. Men-agyang mà kwu
         ikwun-ikwun ha bende.
         14 Bebuye, li tim amen anung le mà tebb bendi lihwun, ma fe bendi ’ushell ingie, ma
         kpell àbe bè yi kang-kang he ’ukwo Unim ye, ma kwu lè lityam angibale ha bende.
         15 Mà ndè le ma tem bende utyang ye, ukpor mà shi ashin ’ì fel aki āme᷅n a le mbee ’unyong
         mà shi ’inunung ha bende lè bendi puu.
         16 Mà yal gor mbee ’unyong.
         17 Mà kong ha Unim mbee ’unyong.
         18 He ’iwom ’iyang-yang ashi ’i kem fe men, mà pee Unim. Ashina na᷅ ’i ngbebb Unim le
         men abe ma gwaa ipel ha Ujeso Ukristi mà shi.
         19 Mà kwom Ukatia Kunyong Unim he ’ukwo ’uyang-yang ye.
         20 Kisom Unim ashi abe be᷆ tye ugie ’isom ’ima be᷆ kong, mà kung āshi idal-idal ye.
         21 Kiwom ’iyang-yang, mà shun āshi li-li-li ndè le hà ’i be lè ha Unim á or. Mà kpē
         àshi ’i ngbebb.
         22 Mà fe abwo ha ’iyang-yang ashi ’ì yi ’ibibi a ye.
         23 Mi kong ha Unim le ufe-gyang angwu u᷆ ke ikwun, ù hā kam lityam līme᷅n lè ’ūnyōng
         ’ūme᷅n lè inyiahwo īme᷅n hè ’iwom ’ì do amen ye, hè men mà kwu betaa-betaa gelalala
         faale uben he ’ushu Atyetyan Ujeso Ukristi nyong u᷆ tem be.
         24 Unim na᷅ a ko amen le mà kwu bebwaa-ma, u ba sha biwom puu abi a kyebb amen.
         25 Bebuye, mà kong ha Unim ke li bel or titi.
         26 Ma kong li lè bendi abongale puu ha amen há, mà gaa ābe lè uko lè uko ná bendi Unim
         be᷆ shi a.
         27 He lizen Atyetyan Ujeso, mi da amen le mà ndè le be bo ’ushia ahwun de bendi abongale
         puu.
         28 Atyetyan Ujeso Ukristi ù hā ke men ’ukwun.2 Thessalonians2 Thessalonians2 Thessalonians2 Thessalonians2 Thessalonians

1 Mi Uporl lè Usalas lè Utimoti na᷅ lı᷆ fee ’ushia ahwun. Li fee āhwu hwaa lè men liwu
         bendi abongale angi he Utesalonaika, men abe mà yi ke Unim Atyetyan lè Atyetyan Ujeso
         Ukristi.
         2 Unim Atyetyan lè Atyetyan Ujeso Ukristi bè hā ke men ’ukwun, be shi hè ’ì kwun amen
         he atyam kpatiaa.
         3 Bebuye, kì yi le lì pee Unim mbee ’unyong he ’uhwo ’umen. Kì yi dell-dell le lì pee
         he ná, likorye abongale ūme᷅n ha Ujeso Ukristi lè benyin bēme᷅n ha bende bi gya ’ushu
         ngbebb-ngbebb.
         4 Bel li kung amen pwom ungwu he awu bendi abongale Unim, likorye ma ngyor naa genn,
         ma gye ’ushu bong ha Ujeso Ukristi, mà na bingie atyetye-atyetye bı᷆ be hwaa lè men
         or.
         5 Ki nung nwongg le ushe Unim ù yi dell-dell faale ’ilebale. He ’uhwo biwom abin men
         ma ba kpà le ma kwa lè abwo he Kusu Unim. He ’uhwo ashin na᷅ ma᷆ kpe bingie i.
         6 Unim u tang ushe dell-dell faale ’ilebale. Bendi abe be᷆ teb lè men, u ba tem ābe
         utyang.
         7 Men abe ma᷆ kpe ’ingie, u ba sha ’i kwun amen he ’uhwo, u shi ’i kwun li bel or titi.
         Ashin ’i ba sha nyong Atyetyan Ujeso u᷆ be be lè he lifung-atabe gboo lè idengell
         ima angi ì yi lè ikeb.
         8 U ba ba lè ’ìndē ’ikaandi he-e ù ke bendi ’ingie abe be swan Unim, be mbee ke ’isom
         ’inunung gbe lè Atyetyan Ujeso ife ye.
         9 Kingie ’ibell ’ì yi le be ba nim ngyor igye kpamm, bè tem tem ’ubee or he ’ushu Atyetyan
         Ujeso, ngwu bè nde ikeb ikaandi ima or ye.
         10 Ashin ’i ba sha nyong Atyetyan Ujeso u᷆ tem be he Liti likaandi angi bendi bema be᷆
         be fém he, bendi puu abe be bong ha ahe be pee he. Men or ma ba kwa he liwu libell
         likorye ma bong igie Unim angi li bun de men.
         11 He ashina na᷅ lı᷆ kong ha Unim mbee ’unyong ke men, li ke ushang le Unim utyan ù
         shi amen mà kpè le ma kwa bendi bema. Ù hā kpell amen gbe he ikeb ima hè men mà shi
         ’inunung ’iyang-yang ashi ’ì yi ’igyor ’īme᷅n, u fe sho biwom puu abi ma᷆ shi gbe
         he abongale.
         12 He ashina men ma fem lizen Atyetyan Ujeso, men or ma kpa ifem likorye mà yi ke-e
         ufe a. Unim utyan lè Atyetyan Ujeso Ukristi, he inung ibell, be shi ashin ’i ngyor
         ’itaa ana.

1 Bebuye, li kee le li da amen ’iwom gba lè ’unyong ahwu Atyetyan Ujeso Ukristi u᷆
         tem be, lè ’unyong ahwu u᷆ gbong li gye hwaa lè ’uhwo-ma. Li tim amen anung le,
         2 mà bong bendi abe be᷆ de le Atyetyan a be mà, bè lam amen shi ugim ūme᷅n ù fel amen
         yamm ye. Mà undi ù de le ufe a kpe ’isom lè ha Unim a le a be gbe or, mà bè bun he
         ityang Unim a or, mà bè bè uman de men le bel na᷅ li fee ’ushia kong ná or,
         3 mà ndè le ma bong undi ù lam amen zangg or ye gbangg, likorye Liti limen ana li ba
         ye kpamm ’unyong ahwu bendi be᷆ mbu lè ha Unim ’ù be ukpong. Undi ubibi angwu ù yi
         usu bibibi puu u fem he igye i, ufe angwu be fe-e ūfee᷅ linim.
         4 U ba kwa linaa ha ’iwom ’iyang-yang ashi bendi be fe shi ná unim ubell, u kung ’uhwo-ma
         le a dyam hwò ābi puu. U ba mba lityam la ngwee he Ushom Unim la kwa ko he ’ipi Unim,
         u de le ufe ù yi Unim a lè ’uhwo-ma.
         5 Mà so-i well le nyong mi ma yi ha amen há, mi maa da amen biwom abin ye a?
         6 Kì yi lè ashi ’i kwom usu bibibi ’ukwo a waa fem he igye ye. Men ma ngye àshi há.
         Ki kwom he ’ukwo kpamm ’unyong ’u fel há, u fem be he igye.
         7 Ikeb usu bibibi umen ana i sha aki hen he ’undyell kpamm be kpe kung àshi ’ı᷆ kwóm
         he ’ukwo ana gbe lè shi,
         8 saa usu bibibi umen ana u hà fem he igye gboo. Ukpor Atyetyan Ujeso u ba fem ’ufem
         a wa gwa he. Nyong ahwu Atyetyan Ujeso u᷆ be be he ifem ima, u ba mbee lè usu bibibi
         ana gbangg.
         9 Nyong usu bibibi ana u᷆ be fem he igye, u ba ba he ikeb Usetan puu, u lam bendi gbe
         he ashele bifem bitaa atyetye-atyetye.
         10 U ba kung ’ukwo ’ubibi a lam bendi abe be᷆ be nim. Be ba nim likorye be swan ’igyang
         ashi ’ı᷆ shi ābe be᷆ kwu lè likpan ’unyong.
         11 He ashina Unim a tyang igim ibell i fel liketye le hè be bè bong àshi ’ì yi uman.
         12 Kitaa ana na᷅ bendi puu abe be bong ha ’igyang ye, abe ’i ngbebb ābe le bè shi bibibi
         a, Unim u᷆ be ke be libi puu.
         13 Bebuye, ki nyin Atyetyan lè men, bel ufe, kì yi le lì pee Unim mbee ’unyong puu he
         ’uhwo ’umen. Mà ukpong igye anyin i hà fel, Unim a waa kung amen le mà kwu lè likpan
         ’unyong gbe ha Ukatia Kunyong uma angwu a shi amen ma fel bendi bema gbe he abongale
         ūme᷅n ha ’igyang.
         14 Unim a ko amen gbe hè ’isom ’inunung ashi li bun de men le hè men mà be kwu ipel
         ha Atyetyan Ujeso he ifem ima.
         15 He ashin, bebuye, mà naa genn, ma gye ’ushu shi biwom abi li hwua amen, mà li hwua
         amen ábi gbe he igie Unim abunale a or, mà gbe he ashia angi li fee hwaa lè men á
         or.
         16 Atyetyan Ujeso ugyang lè Unim Atyetyan bè hā fe men ingie, be ke men ikeb angi ma᷆
         shi aki anunung, ma kong igie inunung. Unim na᷅ a tyung li benyin bema lè inung ima,
         u fe li ingie angi ı᷆ ngyor igye, u shi li li ndor lishi biwom binunung.

1 Bebuye, mà ukpong li hà mbee, li kee le li da amen le mà kong ha Unim ke li le ’isom
         Atyetyan Ujeso ’ì gye mbee bipi, bendi be kpe shi lè igor nya a na men ma kpē shi.
         2 Mà mbee kong ha Unim le ù kpan li lè he abwo bendi bebibi abe be ban lityam, likorye
         bendi puu na᷅ be bong ’isom ’imen ana ye.
         3 Ukpor Atyetyan Ujeso u sha a᷆shi a kong ndor, u ba ka amen ikeb, u kpan amen lè he
         abwo Usetan, undi ubibi.
         4 Bel li ngye dangg le Atyetyan Ujeso u kam amen le hè men mà shi a᷆shi li de men,
         ma gye ’ushu shi āshi.
         5 Atyetyan Ujeso Ukristi ù shi amen mà nde shob ’itaa ’i nyin Unim lè men, u shi amen
         ma naa genn ná ufe-gyang a ma naa genn.
         6 Bebuye, he lizen Atyetyan Ujeso Ukristi li tuu amen ’ubwo he ’utyung le mà naa ’igbe-igbe
         lè ha undi Unim uyang-yang angwu a hwun lihwun, u shi biwom abi li hwua amen ye.
         7 Men-agyang má ngye le nyong li ma yi ha amen há li ma yi lihwun-lihwun ye. Kì yi
         kpe-kpe le mà ndè kung likpe lityan.
         8 Nyong li ma yi ha amen há, li zī undi lihwua ye, ukpor li maa mbwa gbel sha aki lè
         abwo atyan ishu or, kusu or, lî ndè le li ba lè ’ingie ka amen ye.
         9 Li ma yi he libwo angi le li bii amen le mà kwob li, ukpor li maa bii amen ye, likorye
         li kee le li tyung amen ’ukwo ’ununung hè men mà ndè kung likpe lityan.
         10 Nyong li ma yi ha amen há, li maa tuu amen ’ubwo he ’utyung le: "Gbe undi a swan
         le u sha aki ye, mà ke-e lizi ye."
         11 Li gyo le ’ì yi lè bendi besuso há he liwu līme᷅n abe be hwun lihwun, be sha ’iwom
         ye. Ashi le bè shi ’iwom, be tan geb lè abwo abell tya he biwom bendi.
         12 He lizen Atyetyan Ujeso Ukristi, li tim bendi abe be᷆ shi ’itaa ana anung le bè kwu
         womm, be shi aki hè be bè kwob ’uhwo-bell.
         13 Bebuye, men ufe mà wee abwo lè ’inunung ashele ye.
         14 Biwom abi li fee kong he ’ushia ahwun, undi uyang-yang angwu a kpē bi ye, mà nde-e
         sii, ma tan utyang ha ahe ye, hè ishwia ì shi-e.
         15 Ukpor mà fel nde-e ná undi-linaa ūme᷅n a ye, mà ke-e utebb ná unwandamen.
         16 Atyetyan Ujeso ufe-gyang angwu u᷆ ke ikwun, ù hā ke men ikwun mbee ’unyong he akwo
         puu. Ù hā kwu utung ha amen puu.
         17 Mi Uporl na᷅ mi fee igie anyin lè ’ubwo ’ugi: Mi Uporl, mi kong lè men. Kitaa i na᷅
         mi fe ’ubwo he ’ushia ’uyang-yang ahwu mı᷆ fee.
         18 Atyetyan Ujeso Ukristi ù hā ke men puu ’ukwun.1 Timothy1 Timothy1 Timothy1 Timothy1 Timothy

1 Mi Uporl angwu mì yi unwaa-isom Ujeso Ukristi na᷅ mı᷆ fee ’ushia ahwun. Unim angwu
         ù yi Undi-likpan utyan befe lè Ujeso Ukristi angwu bel lı᷆ ndor lishi ha ahe he biwom
         puu, befe na᷅ be shi-m mì yi unwaa-isom Ujeso.
         2 Mi fee ’ushia ahwun hwaa lè wo Utimoti. Wo fel mi ná unwaa-gi ugyang a likorye wo
         pwom mi bong ha Unim. Unim Atyetyan befe lè Atyetyan Ujeso Ukristi bè hā ka-a ’ukwun,
         be kwu lè beshi ha awo, be shi hè ’ì kwun-a he lityam kpatiaa.
         3 He ’unyong ahwu mi ma ndo gye he ’ubong Umasedonia, mi ma ka-a utebb kangg le wò
         kwu he ’ubong Efesos. Kanaa-anaa nyin or, mi kee-a le wò ngyor kwu há ha-a à ndè le
         wo swan de bendi abe be᷆ hwua biwom atyetye lè ha ’igyang ashi mi hwua amen.
         4 Wò tye be uten le bè tyang bitim ikorli ilaa abunale; be tyang ungwu apwomale gbe
         lè biwom abi betiebell be maa shi. Bimen i bi sha bendi be fa ifung likor-likor. Bi
         kpell bendi le bè shi ’iwom ashi Unim a kam ndor ābe le bè shi ye. Kiwom ’imen ashi
         Unim a kam ndor i, undi u ngya āshi gba he abongale ha Unim a.
         5 Atan-lengi angwu ’i shi Unim a ke-m uten angwu mi ka-a le wò tye bendi bemen ana,
         ù yi le, hè ’ì shi bendi bè kwu lè benyin. Benyin abe ’itel i be ba lè he lityam angi
         lì yi gelalala; be be lè he ugim angwu a ngye ná ù shi ’iwom ashi ’ì yi kpa-kpa; be
         be lè lityam afele ha Unim faale ilam.
         6 Bendi gbamm be kung biwom abi bì yi ’igyang i ndor he itang. He atan-lengi anwun,
         be pwell ’ukwo, fel he bikukong abi akpel-ye.
         7 Be kee le be kwa bendi abe be᷆ hwua bendi iten Unim, ki shi le biwom abi befe-gyang
         be᷆ kong lè ungwu ubell or, bi nung ābe ye.
         8 Bel li ngye le Iten Unim i ngbebb, gbe ’ì yi le bendi be ndor āngi dell-dell.
         9 Kì yi le lì ngye le Unim a shi iten imen i ke bendi benunung a ye, a shi āngi ke
         bendi bebibi abe be kwom ’utyung, be᷆ ke iten ife ye, lè abe be ngye Unim or, ngwu
         bè pwom he or ye, lè bendi abe biwom Unim or bı᷆ nung abe ye, lè abe be᷆ gwu betyabell
         lè bendabell, lè abe be᷆ gwu bendi, lè abe be᷆ tan akpela, lè bengikye abe be᷆ gbe
         ipel ha bende-bell bengikye, lè abe be᷆ zì kwu bendi, lè abe be᷆ tam le be kong ’igyang,
         ukpor bè yii bà uman, lè abe be᷆ shi biwom abi bi teng iteng puu abi bì yi atyetye
         lè ha ’igyang ashi li hwua amen. Bendi abe ’itel i na᷅ Unim a shi iten ima ke be.
         11 Kigyang ashi mi hwua amen i, kì yi ’isom ’inunung ashi Unim a kung āshi fe-m he ’ubwo
         a. Kisom ’inunung ’ì yi gbe lè ifem Unim, Unim angwu ufe-gyang ù yi ’ukwun a lè ’uhwo-ma.
         12 Mi pee Atyetyan Ujeso Ukristi, angwu a ke-m ’iken ashi mı᷆ shi aki ama. Mi pee he
         likorye a ndè le mi kpè le ù fe lityam ha ami, a gia kung mi le mì shi-e aki.
         13 Leěti mi maa kong bia he, mi teb lè he, mi fe-e ishwia he ’uhwo. He biwom abi mi
         shi-e i puu or, a tyung beshi ha ami likorye mi ma ngye-e or, ngwu mì bong ha ahe
         mà ye a.
         14 Atyetyan Ujeso Ukristi a ma tyung inung ima ha ami kangg; u shi-m mi fel fe lityam
         ha ahe; u shi-m mi fel lè benyin ha bendi. U kung abongale lè benyin ka bendi abe
         be gwaa ipel ha ahe.
         15 Kigyang ashin na᷅ ’ì yi le bendi puu bè bong. Kigyang ashi há ’ì yi le Ujeso Ukristi
         a be he igye anyin le he-e ù be kpan bendi-iban. Mi-i shi biban hwò bendi puu. He
         atan-lengi anwun na᷅ a tyung beshi bema ha ami angwu mi shi biban hwò puu, le he-e
         ù shi bendi bè ndè shob lityam angibale lima. A shi ashin tyung ’itaa a ke bendi puu
         abe be᷆ be bong ha ahe, be be kwu lè likpan ’unyong angi lı᷆ ngyor igye kpamm.
         17 Kì yi le bendi bè kung ipee lè ifem ke-e ufe angwu ufe-ufe na᷅ ù yi Unim ugyang,
         u shi Usu angwu u᷆ ngyor igye kpamm; ufe u hwa᷆ ye, undi u nde-e lè ashi he igye anyin
         ye. Kì ngyor ná li kong.
         18 Unwaa-gi Utimoti, mi kung likong anyin fa-a he ’ubwo le ha-a à hwua bendi. Ashin
         ’i shi nya a na igie angi bendi abe be᷆ tye ugie ’isom Unim be tye ugie gbe lè wo
         leěti. Igie imen i, ì ka-a ikeb ha-a à kwu ’uhwo ndo ’ukye ngbebb-ngbebb ná undi Unim.
         19 Wo-ò gye ’ushu fe lityam ha Ujeso Ukristi, wo mbee kwu lè ugim angwu a ngye ná ù
         shi a᷆shi ’ì yi kpa-kpa. Kì yi lè bendi abe be᷆ shi a᷆shi ’ì yi kpa-kpa ná ugim ubell
         a de be ye. He atan-lengi anwun, be do abongale ubell, nya a na ’inong lishor ’ı᷆
         ti fe he ’ukor he lishor ’ı᷆ ban nà.
         20 He liwu bendi abe be᷆ do abongale, kì yi Uhimenayes lè Alezanda. Mi tyang ābe ke
         Usetan, usu bibibi, le hè shi ’ì hwua ābe le bè tem kong bia Unim ye.

1 Ukpi-ikwu mi kee le mi tebb amen le mà kong ha Unim ke bendi puu. Mà bii he le ù
         kpell ābe; ma keb ’uhwo-men ke-e, pee he.
         2 Ki ngbebb le mà kong ha Unim ke besu lè bekaandi abe be᷆ kam bendi, hè li lì kwu
         lè ikwun, li shi a᷆shi ’ı᷆ keè ha Unim, li mbee shi likpe linunung he akwo puu.
         3 Ki ngbebb le mà kong ha Unim ’itaa ana. Unim ugyang angwu u᷆ kpan li or, ki ngbebb
         he ná.
         4 Ufe a kee le bendi puu bè kwu lè likpan ’unyong, u kee le bè ngye ’igyang.
         5 Unim ù kee-kee yi ken a. Ki kee-kee shi lè undi ken a angwu a naa he ’udyan Unim
         lè bendigye he-e ù gwell ābe. Undi angwu há ù yi Ujeso Ukristi.
         6 Ujeso Ukristi a kung ’uhwo-ma ke pong bendi puu. A shi ashin he ’unyong kpa-kpa ahwu
         Unim a kee le ù kpan bendi puu.
         7 Ashin na᷅ ’ì yi atan-lengi angwu Unim a waa kung mi ná unwaa-isom uma, a som mi le
         mì lè hwua bendi he abong angi à yi Ijuus a ye, le bè bong ha ’isom ashi ’ì yi ’igyang.
         Mi kong ’igyang a, mi bà uman a ye.
         8 Mi kee le he ’iteng ’iyang-yang bengikye be᷆ kong ha Unim, be kung ’uhwo-bell shang
         gbangg ke Unim, bè kung abwo abell he ’usi nya a na be᷆ kong ha Unim. Kì yi le he
         ’unyong ahwu be᷆ kong ha Unim bè kwu lè ingywo ha bende or, ngwu bè kwu lè ifung he
         atyam abell or ye.
         9 Bengingye or, mi kee ābe le bè tyung likpe linunung, be bwee ’uhwo-bell he ’uhwo
         ūkee᷅. Bè kwu lè ugim ununung gbe lè ’ukwo ahwu bè bwee, ná bè tim igil ibell or,
         bihwom bibell or bì kaa ’ate he ’uhwo ūkee᷅,
         10 hè be bè tyung likpe linunung nya a na be fel bendi Unim i.
         11 Bè mbu ’uhwo kwu womm he liwu ’ipi bengikye be᷆ hwua ’iwom.
         12 Mi-i bong bengingye le bè fel lè bengikye or, ngwu bè hwua ābe ’iwom or ye. Ki yi
         ngbebb-ngbebb le bengingye bè kwu womm he liwu bendi abongale.
         13 Má ngye le Unim a ma mbe Adam a ’ushu, saa u há mbe Ifu.
         14 Usetan or a ma lam Adam a ye, a ma lam Ifu a. Ufe na᷅ a ma ban uten Unim.
         15 Mà na or, Unim u ba kpan ungingye gbà he bebwaa ahwanale, gbe a mā ma᷆ ngyor naa
         he lityam afele ha Ujeso Ukristi, u shi lè benyin ha bendi, u kwu utaa-utaa he akwo
         ama puu, u mbee tyung bendi likpe linunung.

1 Likong likaandi na᷅ mı᷆ kong i. Gbe undi a kee le u kwa ukaandi liwu bendi abongale,
         hà a gia aki anunung.
         2 Ukaandi angwu ’itel i, kì yi kpe-kpe le ù kwu faale uben. Ù kee-kee kwu lè ungye
         ken a, u kwu dangg, u ngye ná ù kwu ’uhwo-ma, u kwu undi angwu u᷆ gim ugim kpa-kpa,
         u ndor ’uhwo-ma utaa-utaa, u tyung likpe linunung, u kwu undi angwu ’i ngbebb he le
         ù kpē begaandi ha ahe ushu, u kpè le ù hwua bendi ’iwom,
         3 u kwu undi ibwom a ye, u kwu undi linaa ashele ye, u kwu mbiloo, u kwu ikwun ha bendi,
         u kwu undi ’igyor únde a ye.
         4 U kam ushu uma ngbebb-ngbebb, u teng bebwaa-ma he ’ukwo ahwu be᷆ ke-e ife.
         5 Gbe undi a ngye ná ù kam ushu uma ugyang or mbee ye, ù hà ndo kam liwu bendi abongale
         mbee ye.
         6 Ù kwu undi ufufe a he abongale ha Unim ye, teng ’i sha he u fel he idim, Unim u maa
         he ushe nya a na a maa usu bibibi.
         7 Ù kwu undi angwu bendi ’ubong be᷆ ke-e ife, hè Usetan, usu bibibi, ù fe-e ishwia
         he ’uhwo gbe he alamale uma ye.
         8 Bendi abe be waa le bè kpell shi aki he liwu bendi abongale, kì yi kpe-kpe le befe
         or bè kwu lè likpe linunung. Bè kwu bendi ingwu ifee a ye. Bè ngwo bingwungwo abi
         bikaa-bikaa a ye; be kee lifem he ’ukwo ’ubibi a ye;
         9 be ngyor naa genn he ashele ’igyang ashi Unim a fem tyung li, be kwu lè ugim nwongg
         gbe lè ’igyang ’imen ana.
         10 Mà gil ābe ndè; gbe be gbe ugilale, saa ma hà ke be libwo le bè shi aki he liwu bendi
         abongale.
         11 Bengye-bell or bè kwu lè likpe linunung. Bè bun ibubun ye; be ngye ná bè kwu ’uhwo-bell;
         be shi biwom puu dell-dell a.
         12 Undi angwu u᷆ shi aki he liwu bendi abongale, kì yi le ù kwu lè ungye ken a, u kam
         ushu uma ngbebb-ngbebb.
         13 Bendi-ukpell abe be᷆ shi aki abell he liwu bendi abongale ngbebb-ngbebb, be sha bendi
         be fa lityam ha abe, bè ha᷅ kwa lè ikeb le be bun porr da bendi gba lè Ujeso Ukristi
         angwu be bong ha ahe.
         14 Mì yi lè ugim le hang mi be kong lè wo akikye. Mi fee ’ushia ahwun hwaa lè wo le
         gbe mi mā ma᷆ shwie be ye, ha-a à ngye ná lı᷆ shi a᷆shi lı᷆ shi ná bendi Unim. Bendi
         Unim na᷅ bè yi liwu bendi abongale ha Unim angwu ù yi uwum. Liwu bendi abongale na᷅
         lı᷆ kwu ’igyang ashi Unim naa genn.
         16 Biwom ’undyell abi bel li bong ha abi, bí kwu he ’uhwo kangg. Bì yi le: Ujeso a bel
         fel undigye, hà be he igye anyin. Ukatia Kunyong Unim ù shi ’ì nung bendi le Ujeso
         ù yi ’igyang. Idengell Unim i nde-e. Bendi be bun gbe lè he de bendi abong puu. Bendigye
         be bong ha ahe. Unim u kung he gye he lifung-atabe lè ke-e ifem.

1 Ukatia Kunyong Unim a bun gboo de li le iti-ishi bendi besuso be ba tyang abongale
         ha Unim. Be fel ba ka ife he biwom abi ikeb ibibi angi ı᷆ bè iman i hwua, be shi ābi.
         2 Ihwuale anyin i ba lè ha bendi-uman abe be᷆ tem ndè shob ’iwom ashi ’ì yi ’igyang
         ye a, likorye ikeb ibibi i shi igim ibell i fel ikaa-ikaa.
         3 Bendi abe ’itaa i, be hwua bendi le ’i ngbebb le bè bee libee ye, be tel bitaa azi
         bisuso. Ki shi le Unim a shi azi amen i le bendi abe be bong ha ahe, be ngye ’igyang,
         hè be bè pee he, be kung āngi zī a.
         4 Kiwom ’iyang-yang ashi Unim a shi ’i ngbebb. Kì yi lè ’iwom ashi le bendi Unim bè
         tel ye. Kì yi ngbebb-ngbebb le bè zī ābe pee Unim ipee.
         5 Gbe be shi ashin, kiwom ’iyang-yang ’i fel ’itaa-itaa he ’uhwo igie Unim lè akongale
         ha ahe ke shi.
         6 Gbe wo kung biwom abin hwua bebuye bendi Unim, hà wo shi aki Ujeso Ukristi ngbebb-ngbebb.
         Biwom abi wo bong ha abi i, bi shi-a wo kwa kang-kang he ’ukwo Unim nya a na wo shi
         ’igyang ashi bel li hwua-a.
         7 Wo-ò swan ikorli ilaa. Ki nyin Unim lè ngi ye. Hwua ’uhwo-gang, ha-a à ndè le wo
         sha likpe angi li ngbebb Unim.
         8 Bendi besuso be hwua agwo abell le hè ngi à kwu kang-kang. Ashin ’i ban ye. Ukpor
         gbe ma kam àtyám āme᷅n ndor le à fe Unim, hà ashin ’i ngbebb hwò puu, likorye Unim
         a ke úkyébb le bendi abe be᷆ shi ’imen i be kwa lè likpan ’unyong ’anaa-anaa nyin,
         be kwu lè ngi ngyor igye kpamm.
         9 Likong likaandi angi lì yi le bendi puu bè bong na᷅ mı᷆ kong i.
         10 Lī kwa ’uhwo kangg sha aki Unim likorye li ndor lishi ha Unim angwu ù yi uwum, u
         shi Undi-likpan bendi puu, mbee-mbee lè bendi abe be bong ha ahe.
         11 Wo-ò kong ha bendi lè ikeb kangg, wo hwua ābe biwom abin.
         12 Wò shī tyang bendi bè fel nda-a ilaa-ilaa le bwo wò yi ’isun ye. Ukpor wò shi likpe
         linunung angi lı᷆ tyung bendi Unim ná ’ì yi le bè kwu. Shi ashin he biwom abi wo᷆
         kong lè abi wo᷆ shi. Kì mbee yi le wò tyung ābe likpe linunung he ’ukwo ahwu ’ı᷆ nyin-a
         lè bendi lè ’itaa wo fe lityam ha Unim lè ’itaa wò yi gelalala faale ’iban.
         13 Biwom abin na᷅ wò shi há nyong mi. Bo igie Unim de bendi he ’ugbo. Fe ābe ingie le
         bè shi igie Unim, wo ke be uhwuale.
         14 Naa lityam tyang ’uke aki ashele ahwu Ukatia Kunyong Unim a ka-a ye. Kuke ’ugang
         ’umen na᷅ ’u ma be hwaa lè wo he ’unyong ahwu bendi abe be᷆ tye ugie ’isom Unim be
         tye ugie he ikeb Unim, nyong bekaandi he liwu bendi abongale be ma pwom-a abwo kong
         ha Unim ka-a.
         15 Shi biwom abin, wo kung ’uhwo-gang keb ke bi hè bendi puu bè ndè ná wo᷆ gye ’ushu
         ngbebb-ngbebb.
         16 Wò kang ’uhwo-gang; wo baā he biwom abi wo᷆ hwua bendi. Gye ’ushu he ashele biwom
         abin. Gbe wo shi ná, wo ba kpan ’uhwo-gang, wo mbee kpan bendi abe be gyo biwom abi
         wo hwua.

1 Ki ngbebb le wò kong ha bekaashi bengikye faale ife ye, kong ha abe ná wo᷆ kong ha
         betia á nà. Kung ishomate ná bebwanaa nà.
         2 Wò mbee kung bekaashi bengingye ná benaa nà. Wo kung bebwaasul ná bebwanaa nà, ukpor
         ugim ugang gbe lè be ù kwu utaa-utaa.
         3 Ndè gbe lè bengye-uhwuu abe bè yi lè undi ye.
         4 Gbe ungye-uhwuu ù yi lè bebwaa or, igia or, kì yi ke bebwaa abe há le bè ngye ’ukwo
         kpa-kpa ahwu bè ndè gbe lè bendi bebell, ná ’ì yi ke bendi Unim le bè shi. Gbe be
         shi ashin, hà be shi betyabell lè betiebell ’itaa ken ná betyabell lè betiebell be
         ma shi ābe a. Ashin na᷅ Unim a kee.
         5 Ungye-uhwuu angwu ’ima ’i yi ’igyang-igyang le ù yi lè undi ye, a ndor lishi ha Unim;
         ishu or, kusu or, u᷆ kong ha Unim, u bii he ukpell ke ’uhwo-ma.
         6 Ukpor ungye-uhwuu angwu a fel he ’ugwu lè ishagba ashele, mà na u᷆ tan ana or, a
         hwō mà.
         7 Kong ashin ha abe lè ikeb kangg hè be bè shi likpe linunung hè bendi bè bia ābe ye.
         8 Kigyang-igyang, gbe undi u᷆ ndè gbe lè behwan-ma ye, u ndè gbe lè ushu uma ugyang
         or ye, hà a tyung le a bong ha Ujeso Ukristi ’igyang a ye. Undi angwu ’itel i, a ban
         àshì hwò bendi abe be bong ha Unim ye.
         9 Gbe wò fee azen bengye-uhwuu fe he ’ushia, ungye-uhwuu angwu a gbe gyong aze asi
         akie ye, wo fee he ye. Angwu a bee lè ukyebb ken a ye, wo fee he ufe or ye titi.
         10 Kì yi le bè kwu bengye-uhwuu abe bendi be᷆ kong ’inunung gbe lè be he aki anunung
         angi be᷆ shi; be tyung bebwaa-bell ’ukwo ’ununung; be kpe begaandi he ishu ibell;
         be to bendi Unim abee; be kpell bendi abe be᷆ kpe ’ingie; be shi binunung bitaa atyetye-atyetye
         he akwo puu; be kung ’ùnyōng ’ubell puu shi binunung.
         11 Shī fee azen bengye-uhwuu abe bè so bebwaasul ye, likorye pisusoye be ba tyang Ujeso
         Ukristi he ’igyor libee abeeale.
         12 Gbe be mā ma᷆ shi ná, hà ’i ba ba lè ’ingie ka ābe, likorye be ban ukpi-ikwu ukyebb
         ubell angwu be ke Ujeso Ukristi.
         13 Ki mbee shi le, be fel ban ’unyong tan indyebb yam-yam-yam. Ashi ’i hà ban hwò puu,
         kì yi le, be ndo bun ungwu, geb lè ungwu tye he biwom bendi, be bun ibubun angi ì
         yi le hang be bun ye.
         14 Gbé ’ì yi le be sha abin, mi kee le bengye-uhwuu abe bè so bebwaasul bè gye libee
         lè hwan bebwaa, be ndè gbe lè ishu ibell, hè bendi-linaa betyan bè ndè libwo angi
         bè kong bia li ye.
         15 Kì yi lè bengye-uhwuu abe be kung ’ukwo ahwu kpa-kpa ndor he itang or mà, be fel
         pwom Usetan, usu bibibi a.
         16 He atan-lengi anwun, gbe ’ì yi lè ungingye angwu a bong ha Ujeso Ukristi, bendi bema
         bè gia yi bengye-uhwuu, ufe ù ndè gbe lè be. Ufe ù tem kung bengye-uhwuu abe bema
         ndor bendi abongale a le bè ndè gbe lè be ye, hè bendi abongale bè kwu lè ’ukwo le
         bè ndè gbe lè bengye-uhwuu abe bè yi lè undi ye.
         17 Bekaandi abe be᷆ shi aki Unim ngbebb-ngbebb, mbee-mbee lè abe bè kung ikeb ibell
         puu ke he igie Unim abunale lè ahwuale bendi, kì yi ngbebb-ngbebb le bè fem ābe he
         akele ubell únde hwò bebell.
         18 Be fee he ’ushia Unim le: "Bigundu abi bı᷆ sha-a aki he utia, wò shī nyim ābi lizi
         kung indindi bua ābi he ungwu ye." Be mbee fee le: "Ki ngbebb le undi angwu u᷆ shi
         aki, ù zī."
         19 Gbe undi ututeb a be bun da-a le ukaandi a shi ’iban, wo-ò shī bong ye, hà gbe bè
         yi befee ha bekie abe be bun da-a gbe lè he.
         20 Bendi puu abe be᷆ gye ’ushu shi biban, ben ābe he ’ugbo, hè bendi abe be teng bè
         baā ’ushell.
         21 He ’ushu ahwu Unim or, Ujeso Ukristi or, idengell ima or, mi tuu-a, wo Utimoti, ’ubwo
         he ’utyung le wò kpe itebb angi mi ka-a puu. Shī kpam àshì wu ’iban undi uyang-yang,
         ngwu wò fel shell undi or ye.
         22 Shī buu ibuu fe abwo bong le undi ù kpi aki Unim ashele ye; wo gbe lè abwo agang
         fe he biban bendi ye; wo ndor ’uhwo-gang gelalala faale ’iban.
         23 Wo-ò ngwo umbwo ufe-ufe a ye, ngwo ’utyuo zangg he ’uhwo lifung angi lı᷆ teb lè wo.
         24 Biban abi bendi besuso be᷆ shi, bì yi he igye gboo; undi uyang-yang a ngye le be
         ba za᷆ libi he ushe Unim. Biban bendi abi bì so he ’undyell or, bi ba fem he igye
         gboo lè he ’ushu.
         25 Kitaa a ken, binunung or bì yi he igye gboo; mà abi bì so he ’undyell or, bi ba ngyor
         he ’undyell ye.

1 Ifee puu ì shi ugim gbe lè betyabell le bè yi bendi abe befe ifee be᷆ ke be ife kangg
         a, hè bendi bè kong bia lizen Unim lè biwom abi lı᷆ hwua ye.
         2 Ifee angi betyabell be bong ha Ujeso Ukristi a, i fel bia ābe le bwo bè yi bendi
         Unim a ye. Kì yi ngbebb-ngbebb le ifee imen i, ì fel shi aki betyabell hwò bebell
         abe be teng, likorye betyabell bemen abe ’i nyin ābe lè be i be bong ha Ujeso. Kì
         yi kpe-kpe le wò hwua abin, wo bun ābi de bendi.
         3 Gbe ’ì yi lè undi angwu u᷆ hwua biwom abi bì yi atyetye, u bong ha ’igyang ashi Atyetyan
         Ujeso Ukristi ye, u swan biwom abi li hwua gbe lè ’ukwo ahwu lì pwom Unim,
         4 undi umen i ù yi lè idim, u ngye ’iwom ye. Ù yi ná bendi abe ’ı᷆ nyin ābe le bè fe
         ifung he biwom abi bı᷆ kpell undi ye, be fe ifung he biwom likor. Ifung i shi bendi
         be ban lityam fe biwom bende, be gie bende bikwu, be ndo kong bia bende, be bun ibubun
         fe bende.
         5 Bendi abe ’itel i, be fel lè igim liketye, be tem ngye ’igyang ye, be shwan ’ushwan
         mbee ’unyong. Be gim le gbe be fe Unim, hà ’i sha ābe be mbwa ’ingbebb.
         6 Kì yi ’igyang a le undi angwu u᷆ fe Unim, gbe ’i kwun he ’igyor lè biwom abi ù yi
         lè bi, hà a mbu ’ingbebb he ashi Unim a.
         7 He ’unyong ahwu li be he igye anyin, li be abubwo. Kitaa ’imen i na᷅ nyong lı᷆ gbe
         tyang igye anyin, lı᷆ gye abubwo.
         8 He atan-lengi anwun, gbe lì yi lè lizi lè inditen, kì kwun li ’igyor.
         9 Bendi abe be᷆ kee ’ingbebb, be mbwa he ugilale, bigyor ilaa bibell bi be lè ’ibibi.
         Kibibi ashi há ’i kwu ābe ná ’ikpamkpor ’ı᷆ kwu inyia nà. Ki shi ābe be tyang afele
         Unim gbangg. He ashin, ki be lè linim ke be.
         10 Benyin únde na᷅ bè yi ’ikwu bibibi puu. Le bwo bendi bè yi lè ’igyor kangg le hang
         be kwu lè únde, be kung abongale ubell ha Ujeso Ukristi ndor he itang. Ashin ’i be
         lè bingie gbamm ke be.
         11 Wo angwu wò yi undi Unim i, wò naa ’igbe-igbe lè he biwom bibibi abin. Kaa kangg
         ha-a à kwu ununung, wo shi a᷆shi ’i ngbebb Unim, wo gye ’ushu bong ha Ujeso, wo kwu
         lè benyin ha bendi, wo ngib lityam naa genn, wo kwu mbiloo.
         12 Kwu ’uhwo kangg ndo ’ukye ahwu abongale ha Unim ha-a à kwu lè likpan ’unyong angi
         lı᷆ ngyor igye kpamm. Likpan limen i na᷅ Unim a ko-a le ha-a à kwu lè ngi, he ’unyong
         ahwu wo ma naa he ashi bendi gbamm, kong gboo le wo bong ha Ujeso Ukristi.
         13 Unim angwu u᷆ ke biwom or, bendi or, likpan lè Ujeso Ukristi angwu a ma naa kong
         gboo he ’ushu Usu Upalet, he ’ushu ’ubell na᷅ mı᷆ ka-a iten anyin.
         14 Ngye dangg le wo shi iten imen i yilididi. Shī ban āngi he ’ukwo ’uyang-yang ye kpamm
         Ujeso Ukristi u gbe tem be.
         15 Gbe ’unyong ’u be fel há, Unim u ba sha he u ba. Unim angwu ’ukwun puu ’ù yi he ’ubwo
         ’uma, igye i shi he ’ubwo ’uma, ù yi Usu besu, u shi Atyam bekaandi puu.
         16 Ufe-ufe na᷅ u᷆ ngyor igye kpamm. Ù yi he ’udyan ’ikung-gbo ashi ’ì yi lè undi angwu
         u᷆ die ngie há kpee-kpee ye. Kì yi lè undi he igye anyin angwu a bè nde-e ngye or,
         ngwu ù ha᷅ be nde-e or ye. Ifem ì kwu ke-e; kusu ’uma ’ù kwu ngyor igye kpamm. Kì
         ngyor ná mi kong.
         17 Bendi abe be mbu ’ingbebb he biwom igye anyin, ke be utebb lè ikeb kangg le bè fel
         he idim ye, be kung ugim ubell ndor ha abi ye, likorye bì yi ngyor igye ye. Ki ngbebb
         le bè kung ugim ubell ndor ha Unim hwan. Unim na᷅ u᷆ ke bendi biwom puu, u ke li biwom
         biyang-yang le lì kwu lè igor.
         18 De be le bè shi binunung hè be bè zī ’azu he binunung ashele hwan. Bè kwell ’akwukwell
         ye, be kwu bendi abe be᷆ ke ’uke.
         19 Gbe be mā ma᷆ shi abin, hà be kam biwom ndor a᷆bi bı᷆ be kpell ābe lè he ’ushu. Ashin
         ’i sha ābe be kwa lè likpan ligyang angyell.
         20 Utimoti, wo-ò kang biwom abi Unim a kung fa-a he ’ubwo i. Swan ikorli ilaa lè ifung
         akpel-ye angi bendi besuso be᷆ ko le lingye.
         21 Bendi besuso be pwom ungwu le bè yi lè lingye. He ashin be kung ’ukwo ’ugyang ndor
         he itang, tem bong ha Ujeso Ukristi ye. Unim ù hā ke men puu ’ukwun.2 Timothy2 Timothy2 Timothy2 Timothy2 Timothy
         
            

         
      
   
      
         2 Timothy
1234
   
      
         1
1 Mi Uporl angwu Unim a waa mi le mì kwu unwaa-isom Ujeso Ukristi le mî bun de bendi
         le Unim a ke úkyébb le u ka likpan gba he agwaale ipel ha Ujeso Ukristi na᷅ mı᷆ fee
         ’ushia ahwun.
         2 Mi fee āhwu hwaa lè wo Utimoti, unwaa-gi lityam. Unim Atyetyan lè Ujeso Ukristi angwu
         ù yi usu utyan bè hā ka-a ’ukwun, be kwu lè beshi ha awo, be shi hè ’ì kwun-a he lityam
         kpatiaa.
         3 Mi pee Unim angwu mı᷆ fe-e lityam ligi a ken ná betiegi be maa fe. Mbee ’unyong puu,
         ishu or, kusu or, mi kong ha Unim ka-a.
         4 Mi well ná wo ma ki wu akye nyong mi ma gbe tyang-a. Mì yi lè ’igyor kangg le mi
         nda-a mî kwu lè igor kangg.
         5 Mi ngye le wo bong ha Ujeso lityam ken ná andiegang Ulowis lè anaa Uyunis be ma bong.
         Mi ngye dangg le wo or wò yi lè ’itaa abongale umen ana titi.
         6 He atan-lengi anwuna na᷅ mi well-a le wò kam ’uke aki ashele ahwu Unim a ma ka-a
         nyong mi ma pwom-a abwo he lishi.
         7 Kì yi le Unim a ke li Ukatia Kunyong uma le ù shi li lì kwu lè ’ushell a ye, a ke
         li le he-e ù shi li lì kwu lè ikeb, li kwu lè benyin, li ngye ná lì kwu ’uhwo-tyan
         a.
         8 He ashin, ishwia ì shi-a ná wò bun de bendi gboo gbe lè Atyetyan Ujeso ye. Mi angwu
         mì yi he igaadye he ’uhwo ’uma or, mì fel-a ishwia-ishwia ye. Ndè le wo naa genn kpē
         ’igang ’ingie he ’uhwo ’isom ’inunung gbe lè Ujeso ná Unim a ka-a ikeb.
         9 Unim a kpan li, a shi li li fel bendi bema. A shi ná he ’uhwo ’inunung ashi bel li
         shi a ye, a shi li ná he ’uhwo inung ima lè ashi ufe-gyang a kong ndor a. A tyung
         inung anyin ha abel gbe ha Ujeso Ukristi, mà ukpong igye anyin i hà kpi.
         10 Kanaa-anaa i a tyung inung ima ha abel gboo gbe he asomale Ujeso Ukristi, Undi-likpan
         utyan, be he igye anyin. A mbee lè ikeb lihwu, gbe he ’isom ’inunung a fem likpan
         angi lı᷆ ngyor igye tyung gboo.
         11 Kisom ’inunung ’imen i na᷅ Unim a waa mi le mì kwu unwaa-isom angwu mı᷆ bun āshi,
         mi mbee hwua bendi áshi.
         12 He ’uhwo áshi na᷅ mı᷆ kpe bingie abin. Mà na or, mi wee abwo ye, likorye mi ngye
         angwu mi bong ha ahe; mi ngye dangg le aki angi a ke-m le mì shi, ufe-gyang u kam
         āngi kpamm la wa nya Liti angi ufe-gyang a ndor.
         13 Ngyor naa genn he ’igyang ashi mi hwua-a, mi mbee shi āshi tyung-a ná wò shi. Wò
         gye ’ushu kwu lè ’itaa abongale lè benyin abi bì yi ke li bel abe li gwaa ipel ha
         Ujeso Ukristi.
         14 Gbe he ikeb Ukatia Kunyong Unim angwu ù yi ha abel, kam biwom binunung abi Unim a
         kung fa-a he ’ubwo.
         15 Wó ngye le he ’ubong Eshia, undi uyang-yang a buu tyang mi, Ufigeles befe lè Uhamorgenes
         or be buu tyang mi.
         16 Unim ù tyung beshi ha bendi Undesiforles, likorye a fe-m ingie ’ugbe ibwan-ibwan.
         Ashi le mì yi he igaadye or, ki shi-e ishwia ye.
         17 A be wu he Urom wu-wu, a keb mi ashunale kpamm a gbe nde-m.
         18 Wó mbee ngye dangg gbe lè aki anunung angi a ma shi he Efesos. Atyetyan ù hā tyung
         beshi bema ha ahe he Liti limen angi a ndor.

1 Unwaa-gi, wo ufe wò naa genn gbe he ikeb àngi Unim, he inung ima, u᷆ ke li gbe li
         gwaa ha Ujeso Ukristi.
         2 Biwom abi wo gyo mi mi hwua he ashi bendi gbamm, kung ābi fe bendi abe wo fe lityam
         ha abe he ’ubwo. Bè kwu bendi abe be kpè le be tem lè bi hwua bendi besuso titi a.
         3 Kam le wo kpā ’ingie utung ha abel ná undi ishogya ununung angwu Ujeso Ukristi.
         4 Undi ishogya he ungwu aki u gba lè abwo ama fa he biwom abi ūshù ye. U kee-kee kaa
         kangg he-e ù shi nyin ukaandi uma a.
         5 Undi angwu u᷆ paa akye, u kee-kee kpa ’uke gbe a buu ná iten akye i kong a.
         6 Undi utia or titi, angwu u᷆ shi aki kang-kang na᷅ ù zī uhwaa ’iwom lè ha ahe utia.
         7 Shi ugim gbe lè biwom abi mı᷆ kong i, Atyetyan Ujeso ù hā sha-a hè biwom abin puu
         bì nung-a.
         8 Gye ’ushu shi ugim gbe lè Ujeso Ukristi angwu a wum lè he lihwu, u be ubu lè ha Udebid.
         Ashin na᷅ ’ì yi lishi ’isom ’inunung ashi mı᷆ bun de bendi.
         9 He ashi le mi bun ’isom ’inunung imen i na᷅ mı᷆ kpe ’ingie i, be fe-m he igaadye
         ná be᷆ fe uzi nà. Ukpor igie Unim ife, be fe ngi he igaadye ye.
         10 Ashin ’i shi-m mi kam le mi kpa bingie abin puu he ’uhwo bendi abe Unim a waa kung,
         le hè be bè kwu lè likpan ’unyong gbe ha Ujeso Ukristi angi lı᷆ be lè ifem ngyor igye
         kpamm.
         11 Dang ’utyung gyo ’igyang ashin: "Gbe ’ì yi le li hwō utung ha ahe, li ba kwa bewum
         utung ha ahe.
         12 Gbe li gye ’ushu naa genn kpe ’ingie puu, li ba kwa besu utung ha ahe. Ukpor gbe
         li swan he, ufe or u ba swan li.
         13 Mà bel lì yi àtyám afee gbe lè he or, ufe u ba sha nya a na a kong, likorye ù yi
         libell lifee ye."
         14 Gye ’ushu well bendi Unim gbe lè biwom abi wo gyo i, wo tuu abe ’ubwo he ’utyung
         he ’ushu Unim le bè fe ifung ye. I sha ’inunung zangg or ye, i kee-kee ban igim bendi
         abe be gyo āngi iban.
         15 Kaa kangg ha-a à shi a᷆shi ’i ngbebb Unim, wo bun ’isom ’igyang ashi Unim dell-dell,
         ha-a à kwu undi aki angwu ishwia ı᷆ shi-e lè aki ama a ye.
         16 Gbe lè abwo agang fe he ikorli ilaa ye. Ki nyin Unim lè ngi ye, i sha undi u tyang
         ’ukwo Unim.
         17 Kitaa likong ashina ’ì yi ná ’ibaa ukpasho ashi ’ı᷆ bi ye, kı᷆ gang igang igang nà.
         Bendi befee abe be᷆ shi ’imen i bè yi Uhimenayes lè Ufilitus.
         18 Be tyang ’ukwo ahwu ’igyang, be fel da le bendi be wum lè he lihwu mà. He ashin be
         do abongale bendi besuso.
         19 Ukpor lìshií angi Unim a fe, li ngie kangg, kì yi lè ashi ’ı᷆ nyung āngi ye. Be fee
         nya he likwu ángi le: "Unim a ngye bendi abe bè yi bema." Be mbee fee nya le: "Undi
         uyang-yang angwu a de le ù yi undi Unim a, ù tyang bibibi ashele."
         20 He ushom ukaandi uyang-yang, kì yi lè bigbor lizi bitaa atyetye-atyetye. Bisuso,
         be kung igold lè isiliba a shi ābi; bisuso, be kung ìkwán lè limbe a shi ābi. Bisuso,
         be ndor ābi ka ’unyong ’ipam; bisuso, be shi ’iwom lè bi he liti liyang-yang.
         21 Gbe undi a ndor lityam lima litaa-litaa lè he bibibi, u kwa ná ’igbor ashi ’i ngbebb
         aki ashele he liti ’ipam ashi ’ì yi ta-ta ke átyám le ù kung fe ’iwom.
         22 He atan-lengi anwuna mi da-a le wò ndè le wo gbe lè abwo agang fe he biwom akpel-ye
         abi bebwaa-idem be᷆ shi ana ye. Ndè le wo kung lityam ligang ndor he ashele binunung,
         lè afele lityam ha Ujeso Ukristi, lè akwele lè benyin, lè akwele ikwun ha bendi, nya
         a na bendi puu abe be teng àbe àtyám abell à yi ataa-ataa, be mbee fe lityam ha Atyetyan
         le u kpell ābe.
         23 Ndè le wo gbe lè abwo agang fe he ifung akpel-ye angi ì yi lè lifem ye ana ye. Ifung
         angi ’itaa ana i ba lè ’ushwan.
         24 Kì yi le undi angwu u᷆ shi Atyetyan Ujeso aki ù shwan ’ushwan ye. Kì yi le ù kwu
         ikwun ha bendi puu, u kwu lè lityam angibale, u hwua bendi biwom he ’ukwo ’ununung.
         25 Nyong bendi be᷆ kpē ashi u᷆ hwua ye, ù mbu ’uhwo tebb ābe. Pisoye Unim u kpell ābe
         be gie ugim tem item hè be bè ngye ’igyang.
         26 Mà na Usetan, usu bibibi, a ma kwu ābe fe, u shi ābe be fel kee-kee shi a᷆shi ufe
         a kee a or, pisoye ’i nung ābe be buu hwaa lè he abwo ama.

1 Mi kee le wò ngye le he ’unyong ahwu igye anyin i ndo be mbee i, biwom bi ba kwa
         bikaa-bikaa.
         2 Nya he ’unyong ’umen ana, ki fel ba nyin bendi lè ’uhwo-bell, be ba fel lè ’igyor
         únde, be kung ’uhwo-bell pwom ungwu. Bendi be fel ba dim idim, be kong bia bendi,
         be ke betyabell lè bendabell ife ye. Bendi bè tem ba kwa lè ipee he ungwu ye, be ke
         Unim ife ye.
         3 Kì tem ba gbee ābe lè bendi ye, be tyang ke bende ye, be kong ban azen bende. Bendi
         be fel ba sha bibibi faale abwo akwele ná inyia ibibi nà, be tel ’inunung.
         4 Bendi be fel ba kung ’undyell bendi bun da bendi-linaa bebell, be fel ba sha biwom
         ha ’akem ’abell. Idim i ba kpa kung bendi lishi. Kì tem ba nyin bendi lè Unim ye;
         ki fel ba nyin ābe lè biwom abi bi ngbebb ābe a.
         5 Bendi be fel ba fa Unim he bikpe-ashi, ukpor be swan ikeb Unim. Ndè le wo ndor ’uhwo-gang
         ’igbe-igbe lè ha bendi abe ’itaa ana.
         6 Bendi bemen i, besuso be gya he ishom bendi hà lam kwa bikpel-ye bengingye abe biban
         bibell bi go, bì yi fem ābe ’ushun, bengingye abe igim ibell or titi ì yi ābe kpatiaa
         ye.
         7 Bengingye abe ’itaa ana be ndor ’utyung gyo ihwuale iyang-yang, ukpor be nde shob
         àshi ’ì yi ’igyang ye.
         8 Nya a na leěti Ujanis lè Ujambris be ma kpē ashi Umosis a maa kong ye, na᷅ bendi
         aben ’unyin i be᷆ kpe ’igyang ye. Igim ibell i ban, abongale ubell u shi angwu ugyang-ugyang
         a ye.
         9 Ukpor baā be᷆ be fe lishi, likorye baa ’ı᷆ nung undi uyang-yang le ashi be᷆ shi ’ì
         yi akpel-ye a, nya a na leěti ’i ma nung bendi le ashi Ujanis lè Ujambris be maa shi
         ’ì yi akpel-ye a a.
         10 Ukpor wo ufe, wō pwom biwom abi mi hwua, wō ndè kung likpe ligi. Wó ngye ashi ’ì
         yi-m he lityam-lityam, wo ngye abongale ugi. Wo mbee ngye ná mi ngib lityam kpē ’ingie
         lè ’itaa mì yi lè benyin ha bendi, wo ngye ná mi ngyor naa genn kpē ’ingie.
         11 Wō ndè lè ashi agang ná bendi be᷆ teb lè mi, lè ’itaa mi kpē bibibi bingie abi be
         ke-m he Antiyok, lè Ikoniyem lè Ulistra, ukpor Atyetyan Ujeso a fem mi lè há puu.
         12 Undi uyang-yang angwu a kee le u gwaa ’uhwo-ma ipel ha Ujeso Ukristi, u shi a᷆shi
         Unim a kee, u kpa ’ingie.
         13 Bendi bebibi lè abe be shi biwom he bikpe-ashi be gya ’ushu sha bibibi ta ita ita
         ita, befe be lam bendi, bendi be lam ābe.
         14 Ukpor wo ufe, wò gye ’ushu shi biwom abi mi hwua-a, abi wo bong lityam ken. Wó ngye
         àbe be᷆ hwua-a biwom bimen ana.
         15 Wó well le kung lè há ’isun ’igang na᷅ wo ngye Kushia Unim ahwu ’u᷆ tyung undi ná
         u᷆ kwu lè likpan ’unyong gbe he abongale ha Ujeso Ukristi.
         16 Puu abi be fee he Kushia Unim puu ’i be lè ha Unim a, bi ngbebb ahwuale bendi ’igyang,
         atyungale bendi biban bibell, anongale bendi ’ukwo ahwu kpa-kpa, lè ahwuale bendi
         ná bè shi biwom kpa-kpa.
         17 Gbe undi Unim u᷆ shi ābi, u kpè mbee akekel puu le u sha ’itaa aki anunung ayang-yang.
         
            

         
      
   
      
         4
1 Well le Ujeso Ukristi u tem ba he igye anyin, ba kwa Usu, u be maa bendi bewum lè
         abe be hwō ushe. He ashina he ’ushu Unim lè ahwu Ujeso Ukristi, mi tuu-a ’ubwo he
         ’utyung le,
         2 wò bun igie Unim, gye ’ushu bun āngi, maa anung ’unyong ye, tyung bendi biban bibell,
         tuu ābe ’ubwo he ’utyung le bè shi a᷆shi ’ì yi kpa-kpa, gye ’ushu mbu ’uhwo hwua bendi
         biwom.
         3 Mi kong ashin likorye ’unyong ’u ba lè há, ahwu bendi be᷆ tem be dang ’utyung gyo
         ihwuale igyang angyell ye. Be fel ba kee-kee bong gyo a᷆bi bi ngbebb ābe a; he ashina
         be ba gbong bendi le be hwua ābe abi befe be kee.
         4 Bè tem ba dang ’utyung gyo ’igyang ye; be fel ba gyo ikorli itim angi ì yi lè lifem
         ye a.
         5 Ukpor wo ufe, wò ngyor naa he ’igyang mbee ’unyong puu, naa genn kpē ’ingie, shi
         aki undi angwu u᷆ tan bun igie Unim, shi aki puu yilididi angi Unim a ka-a le wò shi.
         6 Mi ufe, kunyong ’u fel ahwu mì pwom lishi he aki Unim, mi be kwu ’itaa ken ha ’ityuale
         ashi be᷆ shang Unim. Kunyong ahwu mì tyang igye anyin ’u fel há.
         7 Mi kwu ’iken ndo ’ukye hwò, mi buu akye wu he ’ubi, mi gye ’ushu bong ha Ujeso be
         wu he umbee-likel.
         8 Ashi ’i fel teng ’ì yi ’uke ahwe᷅le ahwu ’ù yi ke bendi abe be shi a᷆shi ’ì yi kpa-kpa,
         ahwu Atyetyan Ujeso angwu u᷆ shi bilebale ye a ndor mi he Liti angi a ndor. A ndor
         imi-imi a ye, a ndor bendi puu abe bè yi lè ’igyor abele uma.
         9 Kaa kangg ha-a à be akikye,
         10 likorye Udimas a buu tyang mi. Benyin igye be kpe-e ityuu a gbe ndo he ’ubong Utesalonaika.
         Ukresen u gbe ndo he Ugalesha, Utaitus u gbe ndo he Udalmashia.
         11 Uluk ufe-ufe na᷅ a fel teng utung ha ami hen. Be lè Umak utung ha awo, ù yi-m lè
         lifem he aki agi.
         12 Mi som Utikikes gye he Efesos.
         13 Nyong wo᷆ be, be lè ’iteteb aliga ’igi ashi mi tyang ndor he ’ipi Ukapes he Utrowas.
         Wò be lè ashia agi or titi; angi a dyam mi hwò puu na᷅ à yi angi mi fee ’iwom.
         14 Alezanda angwu u᷆ ndè ’ùndè a shi-m ’ibibi kangg. Atyetyan Ujeso na᷅ u᷆ be hwee he
         he ashi a shi.
         15 Wo or titi ndo baa he, likorye u fa ifung kangg gbà lè ’isom ashi lı᷆ bun.
         16 Kushu-ushu nyong mi ma naa mı᷆ maa ushe, undi ken or a ma naa mi he item ye; undi
         uyang-yang a ma buu tyang mi. Unim ù hā tyang ke be.
         17 Ukpor Atyetyan Ujeso a naa mi he item, u ke-m ikeb angi mı᷆ bun ’isom ’inunung mbee
         akekel ashi puu hè bendi abe bè yi Ijuus a ye or bè gyo āshi. A kpan mi lè he abwo
         begaba.
         18 Mí ngye dangg le Atyetyan u kpan mi lè he bibibi puu, u te lè mi ikwun-ikwun lè wu
         he Kiteng-usu ’ima he lifung-atabe. Ifem ì kwu ke-e ngyor igye kpamm. Kì ngyor a ’itaa
         ana.
         19 Kong mi lè Uprisila lè Akwila, wo mbee kong lè bendi Undesiforles.
         20 Irastes ù so he Ukorint, mi tyang Utrofimes he Umalites likorye a ma yi gogo ye.
         21 Kaa kangg ha-a à be mà ukpong ’akwuo ’a hà beb. Uyubulus, lè Upudens, lè Ulainus
         lè Ukeladia be de-m le mì kong lè wo; bebuye bendi Unim hen puu be de-m le mì kong
         lè wo.
         22 Atyetyan Ujeso ù kwu utung ha awo. Unim ù ke men puu ’ukwun.TitusTitusTitusTitusTitus

1 Mi Uporl angwu mì yi uboyi Unim, mi mbee shi unwaa-isom Ujeso Ukristi na᷅ mı᷆ fee
         ’ushia ahwun. Unim a som mi le mì lè shi abongale bendi abe ufe a waa kung à kwu kang-kang,
         mi hwua ābe bè ngye ’igyang puu gbe lè ’ukwo Unim,
         2 ahwu ’u᷆ shi bendi be᷆ ndor lishi likpan angi lì yi ngyor igye. Unim angwu u᷆ bè
         uman ye a ke li úkyébb likpan limen i mà ukpong u hà shi igye anyin.
         3 Nyong ’unyong ’u ma fel há, ufe Unim angwu ù yi Undi-likpan utyan a fem likpan limen
         i be he igye gbe he igie ima. A kung aki abunale ’isom ’ima fe-m he ’ubwo, u de le
         mì bun āshi kpe-kpe-kpe.
         4 Mi fee ’ushia ahwun hwaa lè wo Utaitus angwu wò yi unwaa-gi ugyang a he abongale
         angwu ù yi ke li puu. Unim Atyetyan lè Ujeso Ukristi, Undi-likpan utyan, bè hā ka-a
         ’ukwun, be shi hè ’ì kwun-a he lityam kpatiaa.
         5 Atan-lengi angwu mi ndor-a he Ukrit ù yi le ha-a à mbee biwom shi abi bi teng lè
         ashele, wo waa bekaandi ndor he liwu bendi abongale he ’ubong ’uyang-yang. Well utebb
         angwu mi ka-a le:
         6 kì yi kpe-kpe le ukaandi liwu bendi abongale ù kwu faale ungwu atimale, u kee-kee
         kwu lè ungye ken a, bebwaa-ma be kwu bendi abe be᷆ fe Unim a, be shi akpe abibi ye,
         be kpo lishi ye.
         7 Bwo ’ì yi le atie-lishi liwu bendi abongale u nda gba lè biwom Unim a, kì yi kpe-kpe
         le ù kwu faale ungwu atimale, u kwu undi idim a ye, u kwu undi ’agbugbel a ye, u kwu
         undi ibwom a ye, u kwu undi linaa ashele a ye, u kwu undi angwu u᷆ kee lifem he ’ukwo
         ’ubibi a ye.
         8 Kì yi kpe-kpe le ù gor kpē begaandi gye ha ahe ushu, u kwu undi angwu ’i nyin he
         lè ’inunung. Ù kwu undi angwu u᷆ gim ugim kpa-kpa, u shi biwom puu kpa-kpa, u ndor
         ’uhwo-ma utaa-utaa lè he ’iban, u ngye ná ù kwu ’uhwo-ma.
         9 Kì yi kpe-kpe le ù kwu undi angwu a naa genn he ’isom ’igyang ashi bel li hwua, saa
         u ha᷅ kwa lè ikeb angi u᷆ hwua bendi ’igyang he-e ù fe be ingie. U mbee kwu lè ikeb
         angi u᷆ tyung bendi abe be shi atyetye lè ha ’isom ashin le bè yi liketye.
         10 Kì yi lè bendi gbamm abe be kpo lishi, mbee-mbee lè bendi Ijuus abe be de le undi
         uyang-yang angwu a fel undi Unim ù ten kpe-kpe. Be kong akpel-ye a, be lam bendi ilam.
         11 Kì yi kpe-kpe le wò shi ābe bè shib ungwu, likorye be hwua bendi biwom abi ’ì yi
         le hang be hwua ye, be hwua ābi kee únde a, ashina ’ì yi ishwia-ishwia. Gbe he ashin
         be sha bikwu-lihwan bi tyang ’ukwo Unim.
         12 Undi ubell ugyang ken angwu u᷆ ndè benim a de le: "Bendi Ukrit bè yi bendi-uman a,
         bè yi ná inyia ibibi nà, be hwun lihwun ukpor be gwul ye."
         13 Ashi a kong ana ’ì yi ’igyang. He ashina, ndè le wo kong ha abe igie ikaa-ikaa hè
         be bè bong àshi ’ì yi ’igyang,
         14 hè be bè tem gye ’ushu gyo ikorli itim Ijuus angi ì yi lè lifem ye ana ye, be pwom
         iten bendi abe be swan ’igyang ana ye.
         15 Undi angwu lityam lima lì yi litaa-litaa, biwom puu bi kwa he bitaa-bitaa, ukpor
         undi angwu ù yi ubibi, u bong ha Ujeso ye, kì yi le ashi ’ì yi-e ’itaa-itaa ye, likorye
         ugim uma a ban, u ngya atyetye ’inunung lè ’ibibi ye.
         16 Be kong he ungwu le befe be ngye Unim, ukpor likpe libell li tyung gboo le be ngye-e
         ye. Be ban tang abwo tang abee, be ka Unim ife ye. Kì yi lè ’inunung ashi be᷆ shi
         mbee ye.

1 Wo-gyang ufe, ndè le wo hwua biwom abi bi keè he ’igyang ashi li hwua bendi.
         2 Tebb bengikye abe gbel le bè shi ’iwom ’iyang-yang he ’uhwo ūkee᷅, be kwu gbelakaa
         ye, bè kwu dangg, abongale ubell ha Ujeso Ukristi ù kwu ugyang-ugyang, be kwu lè benyin
         begyang abell ha bendi, be kwu bendi lityam angibale.
         3 Wō tebb bengingye abe gbel le bè ke Unim ife he ’iwom ’iyang-yang ashi be᷆ shi. Bè
         kong bendi he ungwu ’ibibi ye, bè kwu ufee ke ’utyuo ye. Bè hwua bebwaasul ashi ’ì
         yi ’inunung,
         4 le hè be bè tebb ābe le ’ì nyin ābe lè bekyebell, ki nyin ābe lè bebwaa-bell.
         5 Bè mbee hwua bebwaasul le bè kwu dangg, be kwu lè àtyám ataa-ataa, be ndè gbe lè
         ishu bekyebell ngbebb-ngbebb, be kwu benunung, be keb ke bekyebell, le hè bendi bè
         ndè ashi bè be kong ’ibibi gbe lè igie Unim ye.
         6 Tebb ishomate or titi le bè kwu dangg.
         7 Ndè le wo-gyang wo shi ’iwom ’iyang-yang dell-dell, le hè bendi abe be teng bè ndè
         kung lè ha awo. Nya a na wo᷆ hwua bendi, ndè le abwo agang agyang or à yi ataa-ataa.
         8 Nyong wo᷆ hwua, kong igie inunung angi undi u᷆ tim āngi ungwu ye, le hè ishwia ì
         shi bendi-linaa betyan likorye be nda ’ibibi ashi be᷆ kong ban li ye.
         9 Tebb ifee le bè keb ke betyabell hè be bè shi ngbebb betyabell he ’iwom ’iyang-yang.
         Bè naa fan ābe ye,
         10 be bee he abwo ye. Bè kwu bendi abe betyabell bè fe lityam ha abe kangg, le hè ’iwom
         ’iyang-yang ashi be᷆ shi ’ì shi bendi bè kong ’inunung gbe lè uhwuale utyan gbe lè
         Unim angwu ù yi Undi-likpan utyan.
         11 Unim a fem inung ima lè beshi bema tyung he igye gboo le hè bendi puu bè fel kwu
         lè likpan ’unyong.
         12 Inung lè beshi ana na᷅ bı᷆ tyung li le lì tyang ashele biwom abi bi ngbebb Unim ye,
         lè bigyor puu abi igye anyin. Bi hwua li le lì fel kwu dangg, li kwu benunung, li
         shi nyin Unim he biwom puu abi lı᷆ shi he igye anyin.
         13 Nyin i ná li kwu lı᷆ nyong Liti igor angi lı᷆ ndor lishi nyong lı᷆ be nde ifem Ujeso
         Ukristi angwu ù yi Unim utyan angwu a hwò puu, u shi Undi-likpan utyan.
         14 Ufe na᷅ a ma kung ’uhwo-ma ke he ’uhwo ’utyan le he-e ù pong li lè he abwo ’iban,
         u shi li li fel betaa-betaa lè ha ’iban le lî fel bendi abe ufe a waa kung, abe be᷆
         shi ’inunung mbee ’unyong puu.
         15 Biwom abina na᷅ ’ì yi le wò hwua bendi. Unim a ka-a ikeb le wò fe bendi ingie, wo
         tyung ābe imbeb ibell. Undi ù bia-a ye.

1 Gye ’ushu well bendi le bè keb ke besu lè bendi puu abe bè yi he ābwò akaandi. Bè
         ke be ife, be kam ashele ’inunung ’iyang-yang.
         2 De be le bè kong undi he ungwu ’ibibi ye, bè tyua anaa ye, bè kwu lè ’uhwo ambwele,
         bè gim ’uhwo-bell a ’ushu ye.
         3 Bel-agyang or, leěti li ma yi kpel-ye, li ma kaa lishi, igim ityan i ma yi liketye.
         Li ma yi ifee a ke bigyor biwom atyetye-atyetye. Li maa gim bìbíbı᷆ mbee ’unyong,
         li ban lityam fe biwom bendi. Bendi be maa tel li, bel li tel bende.
         4 Ukpor he ’unyong ahwu Unim angwu ù yi Undi-likpan utyan a ma fem inung ima lè benyin
         bema he igye,
         5 a ma kpan li. A ma shi ashin le bwo bel li maa shi ’inunung a ye, ukpor a ma shi
         āshi gbe he beshi abe bema begyang a. A kpan li, u to li lè he ’iban ndor betaa-betaa,
         u ke li likpan lifufe gbe he ikeb Ukatia Kunyong Unim.
         6 Unim a mbò Ukatia Kunyong uma wu li kyo-kyo-kyo gbe ha Ujeso Ukristi, Undi-likpan
         utyan.
         7 A shi ná le hè gbe he inung ima lî fel bendi benunung he ashi ama, li fel lè likpan
         angi lı᷆ ngyor igye angi lı᷆ ndor lishi.
         8 Biwom abina puu bì yi ’igyang. Mi kee-a le wò kong ābi hwa᷅-hwa᷅ ye le hè bendi abe
         be bong ha Unim ana, bè kung ugim ubell ndor he ashele binunung. Biwom abina bi ngbebb,
         bi shi lè lifem ke bendi.
         9 Gbe lè abwo agang fe he ifung angi akpel-ye ye, ban ’unyong kwu kwell ’ikwu betyamen
         ye, wo shwan ’ushwan ye, wo kwu kwell Iten Ijuus ye. Likpe angi ’itaa ana lì yi lè
         lifem ye, lì yi ’idideng.
         10 Undi uyang-yang angwu u᷆ ban liwu, ke-e utebb ’ugbe ken. Gbe wo mbee ke-e ubwan lefee
         a kpē ye, mbee lè abwo lè he ’uhwo-ma.
         11 Ngye le ’itaa undi ashina, ugim uma a ban tang abwo tang abee, ù yi undi-iban a,
         ufe-gyang a tang libi ke ’uhwo-ma.
         12 Mi ba som undi hwaa lè wo, pisoye mi som Atemas a, pisoye mi som Utikikes a. Nyong
         undi angwu mi som a wu há, ban ’unyong ye, be nde-m he Unikopolis likorye mi kam le
         mi kwa há kpamm ’akwuo ’a mbee.
         13 Kaa kangg kpell Uzinas angwu ù yi uloya lè Aporlos he litan angi be kam ana hè ’iwom
         ’ì baa ābe ye.
         14 Kì yi kpe-kpe le bendi betyan bè hwua ná bè kung ’ùnyōng ’ubell shi binunung, hè
         be bè kpell bendi abe ’i gben ābe, be mbee hwua ná bè ban ’unyong kwu ’idideng ye.
         15 Bendi puu abe bè yi ipel ha ami hen, be kong lè wo. Kong li lè bendi abe ’i nyin
         ābe lè bel, be mbee bong ha Ujeso ná bel. Unim ù hā ke men puu ’ukwun.PhilemonPhilemonPhilemonPhilemonPhilemon

1 Mi Uporl angwu mì yi igaadye he ’uhwo Ujeso Ukristi lè unwandatyan Utimoti na᷅ lı᷆
         fee ’ushia ahwun hwaa lè wo, udim-tyan Ufilimon. Ki nyin li lè wo nya a na wo᷆ shi
         aki Ujeso Ukristi utung ha abel i.
         2 Li kee le wò kong li lè Afia angwu ù yi unwandatyan ungingye lè Akipes angwu u᷆ shi
         aki kang-kang utung ha abel ná undi ishogya. Kong li lè liwu bendi abongale angi lı᷆
         kpee fe Unim ha awo ushom or titi.
         3 Unim Atyetyan lè Atyetyan Ujeso Ukristi bè hā ke men ’ukwun, be mbee shi hè ’ì kwun
         amen he atyam kpatiaa.
         4 Unwandagi Ufilimon, mbee ’unyong kpamm mı᷆ kong ha Unim ugi, mi mbu lè wo, mi pee
         he he ’uhwo ’ugang,
         5 likorye mi gyo le ’i nyin-a lè bendi Unim puu, wo mbee fe lityam ha Atyetyan Ujeso.
         6 Mi kong ha Unim le utyang ugang ha bendi abongale ù shi ’ì nung-a dangg le Ujeso
         Ukristi a ke li ’ukwun kangg gbe he agwaale ipel ha ahe.
         7 Unwandagi, benyin begang abe wo tyung bendi Unim be shi-m mi fel lè igor kangg, be
         mbee fe-m ingie likorye be shi bendi Unim mbee bipi be fel lè ingie.
         8 He atan-lengi anwun ’ì yi le hang mi ka-a uten faale ’ushell le wò shi a᷆shi ’ì yi
         dell-dell, le bwo mì yi unwanaa he Atyetyan Ujeso Ukristi,
         9 ukpor mi tya-a uten ye, mi tim-a anung á likorye ’i nyin mi lè wo. Mà na mi Uporl
         angwu mì yi unwaa-isom Ujeso Ukristi, mì yi he igaadye ’anaa-anaa i likorye mi fa
         Ujeso Ukristi or,
         10 mi tim-a anung he lishi Undesimes angwu ù yi-m ná unwaa angwu mi hwan ihwan nà. Mi
         shi-e a fel lè lityam afele ha Ujeso Ukristi nyin ná mì yi hen he igaadye nyin.
         11 Mi ngye le, lè he item a ma yi lè lifem ka-a ye, ukpor ’anaa-anaa i a fel lè lifem
         ke li, bel lè wo puu.
         12 Mi ndo tem lè Undesimes angwu ’i nyin mi lè he som ka-a,
         13 mà na mi ma kee le mi tyang he u kwa ha ami hen or. Mi kee he le hang a ke-m ukpell
         lishi ligang nya a na mì so hen he igaadye angi be kwu-m fe le bwo mi bun ’isom ’inunung
         i.
         14 Mi tyang he kwu hen ye likorye mi wa ngye ugim ugang gbe lè shi ye. Mà na or, mi
         kee le mi ngie fa-a le wò kpell mi kpe-kpe-kpe a ye, ukpor mi kee le wo-gyang wò shi
         a᷆shi ’i nyin-a he lityam.
         15 Pisoye ’i ngbebb le Undesimes a tyang-a he ’anwaa ’unyong zangg le he-e ù tem be
         kwu ha awo há kpamm.
         16 Kanaa-anaa i ù nem yi ufee ufe-ufe a ye. A fel dyam hwò ufee. Ki nyin li lè he ná
         unwandatyan ha Ujeso Ukristi. Ki nyin mi lè he kangg. Mi ngye le wo or titi, ki ba
         nyin-a lè he fel gbe gyong i-mi or, likorye ù yi-a he ’ukpo ná ufee lè unwanaa ha
         Atyetyan Ujeso Ukristi.
         17 Nya a na mi ndo som Undesimes ka-a i, gbe wo ngye le bel lè wo li sha aki Unim ukem
         a, wo kpe-e nya a na hang wò kpe-m mi.
         18 Gbe a ma shi ’iwom ban-a or, u zi-a lihwua or, bo ābi fe-m.
         19 Mi ndo fee ashin lè ’ubwo ’ugi le: Mi Uporl, mi ba hwee-a ángi. Kì yi le mi mbee
         da-a he ungwu a le gbe he aki Unim angi mi shi na᷅ wo fel lè likpan ’unyong ye.
         20 Ungwiye, mi tim-a anung le wò ke-m ukpell angwu mi bii-a he ’uhwo Atyetyan Ujeso.
         Ashin ’i ba fa-m ingie ná unwanaa ha Ujeso Ukristi.
         21 Mi fee ’ushia hwaa lè wo likorye mi fe lityam ha awo le wo ba sha ’iwom ashi mi bii-a
         le wò shi i nyin. Mi ngye le faale ifung wo ba sha gba gyong ’itaa mi bii or.
         22 He ’unyong ’umen i wo baā lishi ligi. Mi ndor lishi ha Unim le u fan ’ukye ’ūme᷅n,
         sha ’ukwo ka-m mî be kong lè men.
         23 Ipafras angwu ù yi he igaadye utung ha ami he ’uhwo Ujeso Ukristi u kong lè wo.
         24 Baà Umak, lè Alistakes, lè Udimas, lè Uluk abe be᷆ shi aki Unim utung ha ami, Uporl,
         be mbee kong lè wo.
         25 Atyetyan Ujeso Ukristi ù hā ke men puu ’ukwun.HebrewsHebrewsHebrewsHebrewsHebrews

1 Lè há linde-linde Unim a maa kong ha betietyan mbee ’unyong he akwo atyetye-atyetye.
         A maa kong ha abe gba ha bendi abe be᷆ tye ugie ’isom ’ima.
         2 Kanaa-anaa i ná ’ì yi he ati umbee-likel i, u fel kong ha abel gba ha Unwaa-ma a.
         Unim a shi igye anyin puu gbe ha ufe a; u mbee kung biwom puu fe-e he ’ubwo.
         3 A bè zì tyung li ná Unim a dyam; likpe lima lì yi ’itaa ken ha angi Unim. U mbee
         kong igie angi ì yi lè ikeb kangg; igie ima imen i na᷅ i kwu igye anyin naa genn.
         A shi ’ukwo ahwu u᷆ to biban bendi hè be bè fel betaa-betaa, saa a hà gye he lifung-atabe
         lè kwu he ’ubwo lizen Unim angwu ù yi lè ikeb puu.
         4 Unim a shi Unwaa-ma le ù dyam hwò idengell ima, nya a na lizen angi a kwu-e le unwaa-ma
         or li dyam hwò a᷆ngi le idengell.
         5 Unim a de Unwaa-ma le: "Wò yi Unwaa-gi a, kunyin mi fel Atia a." A bè de udengell
         uma ken or ná ngye ye. A kong gbe lè Unwaa-ma le: "Mi ba kwa Átyám, ufe u be kwu Unwaa-gi."
         A kong gbe lè udengell uma ken or ná ye. Ujeso ufe-ufe na᷅ Unim a ma kong ’itaa ana
         gbe lè he.
         6 Kunyong ahwu Unim a maa ndo som ’iken Unwaa-ma be he igye anyin, a ma mbee de le:
         "Kì yi le idengell Unim puu ì fe-e."
         7 Ashi Unim a kong gbe lè idengell ima ’ì yi le: "Ufe a shi idengell ima le ì kwu ná
         ’ufem, i kwu ná umor-inde."
         8 U kong gbe lè Unwaa-ma le: "Wo Unim, kusu ’ugang ’u kwa ngyor igye kpamm; Wo kam
         bendi begang faale bikpellale.
         9 Ki ngbebb-a lè ’inunung; ki ban-a lè ’iwom ashi ’ì yi ’ibibi. Ashin na᷅ ’i shi Unim
         angwu ù yi Unim ugang a waa-a le wò dyam, wo kwu lè igor hwò bende-gang."
         10 Unim a mbee de le: "Atyagi, wo-gyang na᷅ wo shi lifung-atabe lè igye anyin lè há
         linde.
         11 Lifung-atabe lè igye puu bi ba mbee, bi be kashi ná bihwom bı᷆ kaa. Ukpor wo-gyang
         ufe wo ngyor ná wò yi i ngyor igye kpamm.
         12 Wo ba kan ābi he abwo tyang lè hell, nya a na be᷆ kan ’ikekaa aliga tyang lè hell
         a. Bi ba gie fel ná ’ihwom ashi ’i hwò umbwo nà, ukpor wo ufe, wo ngyor ’itaa ken
         ngyor igye kpamm. Likpan ligang lì yi lè umbee-likel ye."
         13 Unim a ma de Unwaa-ma le: "Bé kwu ha ami ’ubwo lizen i kpamm mi hwò bendi-linaa begang,
         mi shi-a wo tem ābe abee he itang." A kong ha udengell uma ken or ná ye.
         14 Idengell ife ì yi bebwaa-isom Unim angi undi u᷆ ndè ngi lè ashi ye a. Ife na᷅ Unim
         ù som le ì lè kpell bendi abe Unim u᷆ kpan.

1 Ashin na᷅ ’ì yi atan-lengi angwu ’ì yi kpe-kpe le ’isom ashi bel li gyo mà, lì kwu
         gbelakaa gbe lè shi ye, likorye gbe lì yi gbelakaa gbe lè shi, ki sha li li pwell
         ’ukwo ahwu ù yi kpa-kpa.
         2 Li ngye le ’isom ashi idengell Unim i maa bun de betietyan gbe lè iten Unim ’ì yi
         ’igyang a. Bel li ngye le he ashin undi uyang-yang angwu a ma kpo utebb ’isom ’imen
         ana, u shi āshi ye, Unim a maa ka he ’ingie ashi ’i keè nya dell-dell.
         3 Hà bel ufe? Ná lı᷆ be shi lî zī likpong ha Unim, gbe li ndè likpan ’unyong angi lì
         yi ’indee-indee i gbe àshì wu? Atyetyan Ujeso ugyang na᷅ a ma kpi ’ikwu bun de bendi
         gbe lè ngi, saa bendi abe be gyo he ná u᷆ bun, be hà tyung li le ’isom ’imen ana ’ì
         yi ’igyang.
         4 Unim or a bong le ’isom likpan ’imen ana ’ì yi ’igyang. A shi ashin gbe he ashele
         bikwele-uhwo abi bı᷆ tyung bendi ikeb ima; u mbee kung beke abe be᷆ be lè ha Ukatia
         Kunyong uma, ke undi-undi ’itaa ufe-gyang a kee.
         5 Igye angi ı᷆ be be lè he ’ushu angi lı᷆ kong gbe lè ngi nyin, Unim a ke idengell
         ima a ikeb le ì be ndè gbe lè ngi ye.
         6 Ashi be ma bè kong lè he ’iteng ’isuso he ’ushia Unim ’ì yi le: "Aye Unim, ayang
         ù hà yi undigye angwu wò shi ugim gbe lè he? Ayang ù yi undigye angwu wò kpell he?
         7 Wo ma shi-e a fel zen hwò idengell igang he ’anwaa ’unyong zangg, saa wo hà kwu-e
         ’usu, wo ke-e ifem angi i zī ’asu kangg.
         8 Wo kung biwom puu fe-e he ’ubwo." He akungale biwom puu fe undigye he ’ubwo, ashin
         ’i ze le ’ì yi lè ’iyang-yang ashi a ke-e teng ndor he item ye. Ukpor ’anaa-anaa i,
         li wa ndè biwom puu he ’ubwo undigye mà ye.
         9 Ujeso na᷅ li ndè le Unim a kung biwom puu fe-e he ’ubwo. Le bwo Unim ù yi lè inung
         ha bendi kung lè he item, a ma shi Ujeso a fel zen hwò idengell ima he ’anwaa ’unyong
         zangg he-e ù hwō ke bendi puu. He ’uhwo ’ingie ashi Ujeso a ma kpē, lè lihwu angi
         a ma hwō na᷅ Unim a kwu-e ’usu, u ke-e ifem angi i zī ’asu kangg.
         10 Le bwo Unim a shi biwom puu, u shi ābi puu ndor ’uhwo-ma, kì yi kpa-kpa le ’iwom
         ashi Unim a kam le u sha, a shi Ujeso a shi āshi yilididi gbe he ’ingie ashi Ujeso
         a kpe. A shi ashin hè bendi gbamm bè fel bebwaa Unim, be kwu ipel ha ahe he ifem ima.
         Atan-lengi ù yi le, Ujeso na᷅ ù yi atie-lishi angwu a teng ābe le bè kwu lè likpan
         ’unyong.
         11 Ujeso a shi bendi be fel betaa-betaa lè he biban bibell. Ujeso ugyang or, bendi abe
         ufe a shi ābe be fel betaa-betaa or, befe puu be fel Atyabell ken. Ashina na᷅ ’ì yi
         atan-lengi angwu ishwia ı᷆ shi Ujeso ná u᷆ ko ābe le bebwatyam ye.
         12 He ’unyong ’ususo Ujeso a ma de Unim le: "Mi ba da bebwatyagi gbà lè wo; mi be naa
         he liwu bendi begang gyam agyam pee-a."
         13 A ma mbee de le: "Mi ba fa lityam ha Unim." U mbee de be le: "Nde-m, mì yi nyin utung
         ha bebwaa abe Unim a ke-m."
         14 Bebwaa Unim bemen ana bè yi bendigye a. He atan-lengi anwuna, Ujeso ufe-gyang or,
         be hwan he nya a na befe a, le he-e ù hwō, u ban ikeb Usetan, usu bibibi, angwu ù
         yi lè ikeb le u sha bendi be hwa᷆.
         15 A shi ashin hè bendi puu abe be ma yi he lifee kpam-kpam le bwo be shell lihwu, bè
         fel porr.
         16 Ki nung nwongg le Ujeso a ma be le he-e ù kpell idengell Unim a ye, a ma be kpell
         igia Ebraham a.
         17 Bwo ’ì yi ’itaa ana, ki ma yi kpe-kpe le ù fel ná bebwatyam he ’ukwo ’uyang-yang,
         he-e ù ndè le u fel Ukaandi ubell angwu u᷆ shang Unim, u shi Unim aki. A ma shi a᷆shi
         Unim a kee dell-dell, u mbee shi lè beshi ha bendigye he-e ù ndè le u tyang biban
         bendi ka ābe.
         18 He ashi le ufe-gyang a ma kpe ’ingie, be gil he, na᷅ a fel lè ikeb le ù kpell bendi
         abe bè yi he ugilale ná ufe a ma yi.

1 Bebuye, Unim a ko amen le mà kwu bendi bema a. He atan-lengi anwun mà kung àshì āme᷅n
         ndor ha Ujeso. Ufe na᷅ Unim a som le ù be kwu Ukaandi angwu u᷆ shang Unim he likong
         Unim angi bel li bong.
         2 Unim na᷅ a ma waa he le ù shi aki amen ana; a ma shi āngi lityam ken nya a na Umosis
         a ma shi aki Unim lityam ken he liwu bendi Unim.
         3 Kì yi kpa-kpa le bè ke Ujeso ife hwò Umosis, nya a na be᷆ ke undi angwu a tye ushom
         ife hwò ushom ugyang a.
         4 Kì yi ’igyang a le ushom uyang-yang, undi na᷅ a tye-e, ukpor Unim na᷅ a shi biwom
         puu.
         5 Umosis a maa sha aki he liwu bendi Unim lityam ken. Aki angi a ma shi a ma yi le
         ù shi bendi bè ngye gbe lè biwom abi Unim u᷆ be kong lè he ’ushu.
         6 Ujeso Ukristi ufe ù yi Unwaa Unim angwu u᷆ ndè gbe lè bendi Unim a. Ufe or u sha
         aki amen ana lityam ken. Gbe bel abe lì yi bendi Unim li gye ’ushu kwu lè ingie, li
         fe lityam he ’iwom ashi lı᷆ ndor lishi lè he ’ushu kpamm lè wu he umbee-likel, hà
         li kwa bendi Unim a ’igyang.
         7 Ashin na᷅ ’ì yi atan-lengi angwu Ukatia Kunyong Unim u᷆ kong le: "Gbe ma gyo lingmam
         Unim ’unyin,
         8 mà ke ngi ife, ma kpo utebb ná leěti betiemen be maa kpo ana ye. Há he ’unyong ’umen
         ana nyong be ma yi he ’igbaa-libeb, be ma kpo utebb Unim, be mbee kaa he hè be bè
         ndè ashi ù nya shi ābe.
         9 Unim a kong le, ’Betiemen be ma gil mi he ’igbaa-libeb, be kaa mi hè be bè ndè ashi
         mì nya shi. Mà na be ndè biwom abi mi ma shi he aze asi afee or, be ma so-i kpo utebb
         ugi.
         10 Ashin na᷅ ’ì yi atan-lengi angwu mi ma ngywo fe be, mi mbee de le, igim ibell i fel
         liketye, kukwo ’ugi ’u tem nung ābe ye.
         11 Mi ngywo fe be, mi mbee tam le, bè hà tem ndo ba he ’iteng ashi mì yi, hè be bè sho
         ’unyong ipel ha ami ye.’ "
         12 Bebuye, mà baa ’uhwo-men teng undi ken or he liwu līme᷅n u kwa lè lityam libibi angi
         lı᷆ shi-e u᷆ tem bong ha Unim ye. Kitaa lityam ashina ’i sha he u tyang Unim afele.
         Ma ngye le Unim ù yi uwum.
         13 Kiwom ashi ma᷆ shi ’ì yi le mà gye ’ushu fe bende ingie he liti liyang-yang, teng
         Usetan u lam amen ma fel he lishi akpoale; mà gye ’ushu shi ashin lè ’igbe ná lì yi
         he ’unyong ahwu bel lì yi ’unyin i.
         14 Mà ngye le ’anaa-anaa i bel li fel lè abwo he biwom abi Ujeso Ukristi, gbe li mā
         ma᷆ gye ’ushu naa genn he biwom abi li bong lè há item kpamm lè wu he umbee-likel.
         15 Be ma fee he ’ushia Unim leěti le: "Gbe ma gyo lingmam Unim ’unyin, mà ke ngi ife,
         mà kpo utebb ná leěti betiemen be maa kpo ana ye, befe be ma swan le be kwa he ’ubwo
         Unim ye."
         16 Beyang abe be ma gyo igie Unim, be kpo utebb ángi? Bendi abe leěti Umosis a ma fem
         lè he abwo lifee he ’ubong Igyept a.
         17 Beyang abe leěti Unim a ma kung aze asi afee ngywo fe be? Bendi abe be ma shi ’iban,
         be hwō wu he afee ’igbaa-libeb a.
         18 Lè há ’unyong ahwu ’utim Unim a ma tam le bè hà tem ndo wa he ’iteng ashi ufe u᷆
         gye lè be or, ngwu bè hà ndo sho ’unyong ipel ha ufe or ye. A ma tam ashina fe beyang
         a? A ma tam fe bendi abe be ma ke-e ife ye a.
         19 Ashin ’i nung li nwongg le atan-lengi angwu a ma shi ābe be ma wu he ’iteng ashi
         Unim u᷆ gye lè be ye, ù yi le be ma fe lityam ha ahe ye.

1 Unim a ke li úkyébb le li ba gya he ’iteng ashi ufe ù yi la shwa ’unyong ipel ha
         ufe ngyor igye kpamm. He atan-lengi anwun, lì kwu lè ’ushell hè li lì baa ’uhwo-tyan
         teng undi he liwu lityan u gyan awele he ’ipi Unim ù yi.
         2 Nya a na leěti betietyan be ma gyo ’isom ’inunung na᷅ bel or li gyo āshi. Ukpor bel
         li ndè le ’isom ’inunung ’imen ashi be ma gyo ana, ki ma be lè lifem ke be ye, likorye
         nyong be ma gyo āshi be ma bong ha ashi ye.
         3 Bel ufe, li bong ’isom ’inunung ashi li gyo. He ashin bel na᷅ lı᷆ be gye lè sho ’unyong
         ipel ha Unim he ’ipi ù yi. Bendi abe be ma bong ye, Unim a kong leěti gbe lè be le:
         "Mi ma ngywo fe be, mi tam le bè hà ndo ba he ’iteng ashi mì yi, ba shwa ’unyong ipel
         ha ami ye." Mà na a ma mbee aki ama angi ashele igye anyin gbangg lè há item or, a
         ma tam ’itaa ana.
         4 He ’iteng ’isuso he ’ushia Unim be fee gbe lè liti angi ledyong-ifee le: "He liti
         angi ledyong-ifee Unim a ma sho ’unyong likorye a ma mbee aki ama."
         5 Be bè fee lè he item le: "Bè hà ndo ba shwa ’unyong ipel ha ami ye ngyor igye kpamm."
         6 Li ngye dangg le, bendi bemen ana abe leěti be ma kpi ’ikwu gyo ’isom ’inunung, be
         ma wu he ’ipi ’unyong ashwele ye likorye be ma bong àshi Unim a kong ye. Li mbee ngye
         dangg le, kì so lè libwo ke bendi besuso le bè gye lè sho ’unyong ipel ha Unim ngyor
         igye kpamm.
         7 Bwo ashin ’ì yi ’itaa ana mà, Unim a ndor liti lisuso angi be᷆ ko le ’unyin, ashi
         ’i ze le ’anaa-anaa i. Kung lè há he ’unyong ahwu bendi abena be ma wu he ’iteng ’imen
         ana ye, aze a gbe gbamm saa Unim a hà mbee kong gbe ha Udebid igie angi ì yi fee fe
         he ’ushia ahwun lè he item. Be fee le: "Gbe ma gyo lingmam Unim ’unyin, mà ke ngi
         ife, mà shi kpo utebb ángi ye."
         8 Kì be kwu le Ujoshua ù be teng betietyan lè wu he ’ipi be᷆ sho ’unyong ipel ha Unim,
         hang Unim a ma tem kong gbe lè liti ’unyong ashwele lisuso lè he ’ushu ye.
         9 Igie Unim anyina i tyung li le ’ì so lè libwo le bendi Unim be ba la shwa ’unyong
         nya a na Unim a ma sho he liti angi ledyong-ifee a.
         10 Undi uyang-yang angwu a gye he ’ipi Unim ù yi, lè sho ’unyong ipel ha ahe, u ba tyang
         aki ama puu fel shwa ’unyong ngyor igye kpamm nya a na Unim a sho he ’unyong ahwu
         a mbee aki igye ashele.
         11 Bwo ashin ’ì yi ’itaa ana mà, bel ufe lì kwu ’iken hè li lì gye lè sho ’unyong ipel
         ha ahe. He atan-lengi anwuna, kì kwu lè undi utyan ken or angwu u᷆ kpo utebb ná betietyan
         be ma kpo he afee libeb ana ye. Gbe li kpo utebb, hà li wa he ’iteng ’imen ana ye.
         12 Bel li ngye le igie Unim ì yi iwum, i shi lè ikeb. Ì yi ná ’ashwia benyin befee ake
         ’a᷆ nyin dan-dan-dan nà. I ngwee wa he ’udyan ’ūnyōng lè lityam undigye. Nya a na
         ’ashwia ’a᷆ ngwee wu he ukeb or, he ahwaa angi à yi he afee ukeb or, na᷅ igie Unim
         ı᷆ maa undi ushe he ashi u᷆ gim ha ahe lityam.
         13 He biwom puu abi Unim a shi, kì yi lè ashi le u nda āshi ye ye. Biwom puu bì yi ndor
         he he ashi nya gboo. Ufe na᷅ liti ken bel lı᷆ be lè naa he ’ushu ’uma de-e biwom abi
         li shi.
         14 Kì yi le lì naa genn he likong Unim angi li bong, bwo lì yi lè Ukaandi angwu u᷆ shang
         Unim. Angwu há na᷅ ù yi Ujeso, Unwaa Unim. Ufe a gye he ’iteng ’igyang ashi Unim.
         ù yi.
         15 Ukaandi utyan umen angwu u᷆ shang Unim i, ù yi lè beshi kangg ha abel he biwom abi
         li mbu gyan, likorye a ma yi ’itaa ken ha abel. A ma kpe bitaa igilale nya a na bel
         i, ukpor u shi ’iban ken or ye.
         16 He ashina, kì yi kpe-kpe le lì kwu faale ’ushell he agyele he ’idem ’usu Unim he
         ’ipi Unim angwu ù yi lè inung, u shi lè beshi, ù yi kwu. Nya na᷅ Unim u᷆ tyung beshi
         ha abel, u kpell li he ’unyong igben gbe he inung ima.

1 Unim a waa bendi puu abe bè kwu bekaandi abe be᷆ shang he lè he liwu bendi a. Bendi
         be hà ndor ābe le bè shi aki Unim lishi libell he ashangale Unim he ’uhwo biban bibell,
         befe puu.
         2 Bwo begyang or be dyam gbe ’iban ashele ye, be ngye ná be᷆ mbu ’uhwo ha bendi abe
         be᷆ shi imbeb, abe be ngye ashi ’ì yi kpa-kpa he ashi Unim ye a.
         3 Le bwo be dyam gbe ’iban ashele ye, kì yi kpe-kpe le bè shang Unim he biban abi bibell
         bigyang or ’itaa ken ná be᷆ shang Unim he biban abi bendi abe be teng iteng.
         4 Kì yi lè undi angwu u᷆ waa ’uhwo-ma le ù fel ukaandi angwu u᷆ shang Unim he-e ù fem
         ’uhwo-ma ye. Unim ufe-ufe na᷅ u᷆ waa he nya a na leěti a ma waa Eron le ù kwu undi
         angwu u᷆ shang he.
         5 Ashin ’ì yi ’itaa ken ha Ujeso Ukristi. Ufe-gyang na᷅ a ma waa ’uhwo-ma le ù fel
         ukaandi angwu u᷆ shang Unim he-e ù fem ’uhwo-ma ye. Unim na᷅ a ma de-e le: "Wò yi
         Unwaa-gi a; kunyin mi fel Atia a."
         6 A ma mbee kong he ’iteng ’isuso le: "Wò yi ukaandi angwu u᷆ shang mi ngyor igye kpamm
         nya a na Umellkizedek a."
         7 He ’unyong ahwu Ujeso a ma yi he igye anyin, a ma ki fem he igye, u wu akye, u kong
         ha Unim, u tim he anung. A ma shi abin ha Unim angwu a ma yi lè ikeb le u kpan he
         le ù hwō ye a. Unim a ma ndor ’utyung gyo he likorye a maa ka he ife.
         8 Mà na a ma yi Unwaa Unim a or, a ma hwua ná ù ke Unim ife gbe he bingie abi a ma
         kpe.
         9 Ujeso a shi a᷆shi Unim a kam ’i mbee puu, a hà fel undi angwu u᷆ ke bendi puu abe
         be ke-e ife likpan ’unyong ngyor igye kpamm.
         10 Unim u mbee shi-e le ù kwu ukaandi angwu u᷆ shang he ngyor igye kpamm nya a na Umellkizedek
         a.
         11 Mì so lè biwom gbamm gbe lè likong anyina abi mi kee le hang mi de men. Ukpor ’i
         ndee mi kangg likorye biwom bi shwie nung amen ye.
         12 Ki kpè ashi hang men ma fel hwua bendi besuso, bwo ’i gbe ’igbe ná bel li keb lı᷆
         hwua amen. Ukpor mà so a ná bendi abe undi a wa hwua ābe ’alila ’iwom ken or gbe lè
         igie Unim ye a. Kunyong ahwu hang ma fel zī lizi bendi abe gbel, kì so kpe-kpe le
         bè kung libi fe men he ungwu ná be᷆ fe inwaabwan abwo atong nà.
         13 Undi uyang-yang angwu ù so nyia abi a, ù so unwaa abwo atong a. Kitaa undi ashina
         a wa ngye ná ù ndè shob ashi ’ì yi kpa-kpa he ashi Unim ye.
         14 Ukpor undi angwu u fel zī lizi ligyang angyell, hà a kpè fel undi gbel. Ufe a fel
         undi angwu u fel gim ugim likorye a hwua ngye ná u fel ndè shob ’inunung lè ’ibibi.

1 Nya a na ’ì yi ana, mà lì tyang biwom abi li ma kpi ’ikwu hwua gbe lè Ujeso Ukristi,
         lì gye ’ushu hwua biwom abi bı᷆ shi li lı᷆ kaa kpe he ’ukwo Unim. Má ngye gbe lè beshi
         ashele he ’iban mà, ma ngye gbe lè atemale item lè he biwom abi bı᷆ be lè lihwu. Ma
         mbee ngye gbe lè abongale ha Unim.
         2 Má mbee ngye gbe lè umbwo akibale lè itetel bituto lè abwo apwomale he lishi. Ma
         mbee ngye gbe lè awumale lè he lihwu lè ushe Unim angwu he umbee-likel liti.
         3 Kanaa-anaa i lì fel hwua biwom gye ’ushu. Ashin na᷅ lı᷆ shi, gbe Unim a bong.
         4 Atan-lengi angwu ù yi kpe-kpe le lì gye ’ushu ù yi le, bendi abe be ngye Unim abe
         be fel ndè àshì nya a gia tem item gye he biban bibell, kì yi lè ’itaa undi u᷆ shi
         hè be bè tem item, be shi beshi he ’iban ’ibell ye. Be ma ndè shob ’iwom ashi Unim
         a kee; be ngye ’ukwun ahwu ’u᷆ be lè ha Unim; be kpē ukpell lè ha Ukatia Kunyong Unim;
         5 be ndè shob le ’isom Unim ’i ngbebb; be mbee ngye ikeb angi ì yi ke igye angi ı᷆
         be lè he ’ushu.
         6 Bendi abe be᷆ shi biwom abin puu, gbe be hà fel ndè àshì nya a gia tem item gye he
         biban bibell, kì yi lè ’itaa be᷆ shi hè be bè tem item, be shi beshi he ’iban ’ibell
         ye. Ashin ’i tyung le, be mbee maa gwu Unwaa Unim ’itaa ken ha bendi abe be ma maa
         gwu-e bee he ’ikpakpaa, be mbee fe-e ishwia he ’uhwo he ’ugbo.
         7 Mî tie ashin tyung amen. He ’unyong ahwu umbwo u᷆ ndor wu he itang mbee ’unyong mbee
         ’unyong, bikwukwan bi mbwa, bi be lè lifem ke ugyang. Ashin ’i ze le Unim a ke itang
         imen ana ’ukwun.
         8 Ukpor gbe itang imen ana i mbell abia afe-afe a, hà itang imen ana ì yi lè lifem
         ye. Baale Unim u᷆ buu āngi atye, umbee-likel ábi u shi le be kung ābi ting shī ’inde.
         9 Bedim-gi lityam, mà na li kong igie anyin or, bel li ngye dangg le men ufe mà yi
         naa genn he biwom binunung abi bı᷆ be lè likpan ’unyong ke men.
         10 Unim ù yi ùbíbı᷆ ye, he ashina ù hà ndo naa lityam tyang aki angi ma maa shi, nyong
         ù naa lityam tyang benyin abe ma ma yi lè be ye. Benyin abena na᷅ be ma shi amen ma
         maa kpell bendi Unim leěti he ’uhwo Ujeso nya a na mà so kpell ābe i.
         11 Bel lì yi lè ’igyor kangg le men puu mà gye ’ushu kaa lè ikeb īme᷅n puu lè wu he
         umbee-likel, mà shī wee abwo ye, hè men mà ndè le ma kpa biwom puu abi ma ndor lishi.
         12 Li mbee kee amen le mà hwun lihwun ye. Ashi ’i ngbebb le mà shi ’ì yi le mà kwu ’itaa
         ken ha bendi abe be bong ha Unim, be mbee naa genn. He ashina, befe na᷅ be᷆ kpe biwom
         abi Unim a kyebb le u ka.
         13 Leěti nyong Unim a ma ke Ebraham úkyébb, a ma tam lizen angi lima ligyang le u ba
         sha úkyébb uma, likorye ’i ma yi lè undi-iso angwu a dyam hwo-e ufe-gyang ye.
         14 Unim a ma ke Ebraham ukyebb le: "Kigyang-igyang mi ba ka-a ’ukwun, mi mbee be shi-a
         wo kwu lè igia gbamm."
         15 Ebraham a ma gye ’ushu ndor lishi faale abwo aweeale; he ashina a ma kpe biwom abi
         Unim a ma kyebb le u ka he.
         16 Nyong bendi be᷆ tam, be tam lizen undi angwu a dyam hwò ābe a. Ki mbee shi le nyong
         bendi bè yi lè likong, atamale na᷅ be᷆ fe ngi lishi.
         17 Bendi abe lè he ’ushu abe be᷆ be kpe biwom abi Unim a kyebb le u ka ābe, Unim a ma
         kee le u sha hè ’ì nung ābe le u gie ugim uma ye. Ashin ’i shi-e a tam lizen lima.
         18 Biwom bifee abi Unim a kong ana, úkyébb lè atamale, bi gie ye, likorye Unim u bà
         uman ye. Biwom bimen bifee ana bi fe li ingie kangg le lì ndè le bel abe li buu bee
         lè Unim, li naa genn lè lishi andorale he biwom abi Unim a kam ndor li lè he ’ushu.
         19 Biwom bimen abi li ndor lishi ana bi shi li li gye ’ushu naa genn. Lishi andorale
         limen i na᷅ lı᷆ shi li lı᷆ be wu he ’ipi Unim ù yi, li gbe gyong ’ihwom ashi ’ì yi
         tye tang ’ipo ashi ’ì yi ta-ta ke Unim.
         20 He nya na᷅ Ujeso a tie ’ushu te lishi lityan, likorye a fel ukaandi angwu u᷆ shang
         Unim ngyor igye kpamm nya a na Umellkizedek a ma yi.

1 Undi umen angwu be᷆ ko le Umellkizedek i na᷅ leěti a ma yi usu he ’iteng ashi be᷆
         ko le Uselem, u mbee shi undi angwu u᷆ shang Unim ikeb puu. Há he ’unyong ’umen ana
         nyong Ebraham a ma tem lè he ’ukye ahwu a ma gwu gwu lè besu or, Umellkizedek a ma
         bo lè kpee lè he ke-e ’ukwun.
         2 Ebraham a ma kung biwom puu abi a zī ’ute lè he ’ukye hwua akwu lihwo, u kung likwu
         ken ke-e. (Ukpi-ikwu likpe lizen Umellkizedek lì yi le usu angwu u᷆ shi kpa-kpa he
         ashi Unim. Utepwom likpe lizen limen ana li shi le usu angwu u᷆ be lè ikwun, likorye
         likpe angi le Uselem or li ze le ikwun.)
         3 Kì yi lè ’iwom he ’ushia Unim gbe lè ātyām Umellkizedek or, ngwu anam or ye. Ki shi
         lè ’iwom gbe lè betiema or ye. Undi a ngye ’unyong be hwan he or, ngwu ’unyong a hwō
         or ye. He ashin, ù yi undi angwu u᷆ shang Unim ngyor igye kpamm nya a na Unwaa Unim
         ù yi ngyor igye kpamm a.
         4 Mà gim ná Umellkizedek a dyam kwom. Ufe na᷅ leěti Ebraham angwu ù yi ātyām bendi
         Izwell a ma kung biwom puu abi a ma zī ’ute hwua akwu lihwo, u kung likwu ken ke-e.
         5 Bendi abe be᷆ shang Unim abe bè yi lè he ’ikwu-lihwan Ulibai befe, Iten angi Unim
         a ke Umosis i ma de le undi uyang-yang he Izwell ù ke be ’iwom ken lè he biwom lihwo.
         Ashin ’i nung li le bemen abe be᷆ shang Unim ana be maa kpā biwom abina lè ha bebwandabell
         begyang a, bwo ’ì yi ’igyang a le befe puu bè yi igia Ebraham a.
         6 Ukpor Umellkizedek ufe, mà na a ma be lè he ’ikwu-lihwan Ulibai a ye or, a ma kpe
         ’iwom ken lè he biwom lihwo ashi Ebraham a ma ke-e. A ma ke Ebraham ’ukwun titi, ki
         shi le Ebraham na᷅ Unim a ma ke-e úkyébb.
         7 Kì yi faale ifung le undi angwu u᷆ ke undi ’ukwun u dyam hwà angwu u᷆ kpē ikpe.
         8 Bendi abe be᷆ shang Unim abe bè yi lè he ’ikwu-lihwan Ulibai, abe be maa kpē ’iwom
         ken lè he biwom lihwo, befe be hwa᷆, ukpor Umellkizedek ufe u hwa᷆ ye nya a na ’ushia
         Unim ’u de li.
         9 Ebraham na᷅ a ma yi atie Ulibai, a ma ke Umellkizedek ’iwom ken lè he biwom lihwo.
         Ashina ’i ze le Ulibai ugyang or a ma ke.
         10 Li kong ashina likorye li ngye le nyong Umellkizedek a ma bo lè kpee lè Ebraham,
         Ulibai a ma so he anung Ebraham. Ebraham na᷅ a ma yi atiema, ufe, ’i ma yi le bè ha᷅
         ba hwan he lè he ushu a.
         11 Leěti Unim a ma kung Iten ima ke bendi Izwell, u tyung ābe ’ukwo ahwu ’ikwu-lihwan
         Ulibai ’ı᷆ be shi aki ashangale uma, ufe Unim, he ’ubong Izwell. Bendi ashangale Unim
         bemen i be shi ’iwom ashi Unim a kam le u sha mbee ye. Be shi āshi yilididi, hang
         ’i ma tem yi kpe-kpe le undi ususo angwu u᷆ shang Unim ù be ye. Ukpor ushang-Unim
         a be he ’ukwo ahwu Umellkizedek a, angwu Eron a ye.
         12 Nyong Unim u᷆ gie undi le ù shang he he ’ukwo atyetye, kì yi kpe-kpe le iten or titi
         ì gie.
         13 Atyetyan Ujeso angwu lı᷆ kong gbe lè he i, a be lè he ’ikwu-lihwan atyetye. Ki shi
         le undi lè he ’ikwu-lihwan ’ima a bè shang Unim ngye ye.
         14 Bel li ngye dangg le Atyetyan Ujeso a be lè he ’ikwu-lihwan Ujuda a. Nyong Umosis
         a ma kong gbe lè bendi abe be᷆ shang Unim, a ma kong ko ’ikwu-lihwan Ujuda ye.
         15 Kiwom ashi ’i shi likong anyin li fel nung nwongg ’ì yi le undi ususo a be angwu
         u᷆ shang Unim ná Umellkizedek a maa shang.
         16 Undi umen i a ma be ná ushang-Unim he ’ukwo iten angi bendigye a ye. A be gbe he
         ikeb likpan angi lì yi ngyor igye a.
         17 Be fee fe he ’ushia Unim le: "Wo ba kwa undi angwu u᷆ shang mi ngyor igye kpamm ná
         Umellkizedek a ma yi."
         18 Iten itim angi Unim a ma ke, a kung āngi wu lè hell, likorye ì yi lè ukpell ye. I
         ma yi lè ikeb le i kpan bendi ye.
         19 Iten imen ana i shi lè ikeb le i sha ’iwom ’iyang-yang ’i fel kpa-kpa he ashi Unim
         ye. Kiwom ashi Unim a kyebb li, ashi li ndor lishi há i, ki ngbebb hwò iten itim,
         likorye ’ife na᷅ ’ı᷆ die lè bel ngie ha Unim.
         20 Atyetye ususo ù yi le, Unim a tam itam le Ujeso ù kwu undi angwu u᷆ shang he ngyor
         igye kpamm. Há he ’unyong ahwu be maa shi bendi ’ikwu-lihwan Ulibai le bè fel shi
         aki ashangale Unim, ki ma yi lè atamale ’itaa ana ye.
         21 Ukpor Ujeso ufe, nyong ’i ma fel le ù shang Unim, Unim ugyang a ma tam itam de le:
         "Mi Unim, mi tam itam le wò kwu undi angwu u᷆ shang mi ngyor igye kpamm. Ashi mi kong
         i ’ì hà ndo gie ye."
         22 Atamale Unim anwun a shi li li ngye le ashi Unim a kong ndor le u sha gba ha Ujeso
         ’i ngbebb hwò ashi ’itim.
         23 Atyetye ususo u mbee shi le, ki ma yi le abe be᷆ shang Unim abe lè he ’ikwu-lihwan
         Ulibai ana be go likorye befe be maa hwa᷆, bè tem gye ’ushu shi aki ashangale Unim
         ye.
         24 Ukpor Ujeso ufe, ù yi atyetye, ù yi uwum ngyor igye kpamm, kì yi le undi ù hà ndo
         kpa he lishi shang Unim ye.
         25 Ashin ’i ze le ù yi lè ikeb le u kpan bendi puu abe be be gbe ha ahe lè hwaa lè Unim
         mbee ’unyong kpamm, le bwo ù yi uwum ngyor igye kpamm, u tim Unim anung ka ābe.
         26 He ashina Ujeso na᷅ ù yi Ukaandi angwu u᷆ shang Unim, angwu a kwun li ’igyor biwom
         puu. Ufe ù yi ta-ta ke Unim, u shi gelalala faale uben. Unim a tang he he abwo lè
         ha bendigye abe befe puu bè yi bendi-iban, fem he ta-ta lè ndor he ’usi he ’ipi ufe-gyang
         ù yi.
         27 Ù yi ná bekaandi abe be᷆ shang Unim a ye. Bekaandi bemen ana, befe be shang he he
         liti liyang-yang. Ki mbee shi le be maa kpya ’ikwu shang Unim ka biban abi bibell
         bigyang, be hà shang ke biban bendi abe be teng iteng. Ujeso ufe a shang Unim he ’ukwo
         ahwu ’itaa ana a ye, likorye a ma kung ’uhwo-ma shang Unim ’ugbe ken ke bendi puu.
         Ki ma kwun ’igyor ngyor igye kpamm.
         28 Gbe he Iten angi Unim a ma ke Umosis, mà na bendigye be shi imbeb or, be ma fel bendi
         abe be᷆ shang Unim. Ukpor gbe he igie ifufe angi Unim a tam he lishi Iten angi itim,
         a waa kung Unwaa-ma le ù shi a᷆shi ufe Unim a kam le u sha. A shi āshi yilididi ngyor
         igye kpamm.

1 Ashi li kong i ’ì yi le, bel lè men lì yi lè Ukaandi angwu u᷆ shang Unim. Ufe ù yi
         Ujeso angwu ù yi kwu he lifung-atabe he ’ubwo lizen Unim angwu ù yi Usu, u shi lè
         ikeb puu.
         2 Ufe ù yi he lifung-atabe, u sha aki he ’ipi Unim ù yi kpa-kpa. Kiteng ’imen ana,
         Unim na᷅ a shi āshi, undigye a ye.
         3 Aki angi à yi ke bendi abe be᷆ shang Unim le bè shi à yi le bè kung beke lè bityuale
         shang Unim. He ashin ’i ma yi kpe-kpe le Ukaandi utyan angwu u᷆ shang Unim or, ù kwu
         lè ashi u᷆ shang he.
         4 Kì yi le Ujeso ù yi i he igye a, hang ù yi undi angwu u᷆ shang Unim a ye gbangg,
         likorye bendi abe be᷆ shang Unim he igye i be shang nya a na Iten angi Unim a ma ke
         gbe ha Umosis ì yi a.
         5 Aki bendi bemen ana a maa kee-kee tyung ’itaa aki angi ukaandi utyan angwu u᷆ shang
         Unim u᷆ shi he lifung-atabe a. Kubuu ahwu be᷆ shang Unim he igye anyin or ’u ma kee-kee
         yi ’itaa ashi ’ı᷆ tyung ’iteng ’igyang ashi Unim ù yi a. Leěti nyong Umosis a maa
         ndo shi ’ubuu ’umen ana, Unim a ma de-e le ù shi ’iwom ’iyang-yang nya a dell-dell
         ’itaa a ma tyung he lè he ukwell.
         6 Aki ashangale angi Unim a ke Ujeso le ù shi a dyam hwò a᷆ngi bendi betim. Kitaa ’imen
         na᷅ ashi Unim a kong ndor ha bendi bema le u sha gba he ’ubwo Ujeso ’i ngbebb hwò
         ashi ’itim, likorye Unim a ke li úkyébb biwom abi bi ngbebb hwò.
         7 Unim ù be ndè le ’ukwo ’utim ’umen ana ’ù yi lè ikeb le ’u kpan bendi, hang a ma
         nem kee le u sha ’ukwo ahwu ’ufufe ye.
         8 Ukpor Unim a ma ndè le bendi bema bè yi lè uben, a hà kung de le: "Kunyong ’u ba
         lè há ahwu mı᷆ be kong ndor le mi sha ’iwom ’ifufe ka bendi Izwell lè bendi Ujuda.
         9 Kiwom ashi mı᷆ be kong ndor le mi ba sha i, kì yi atyetye lè ha ashi mi ma kong ndor
         ha betiebell he ’unyong ahwu mi-gyang mi ma fem ābe lè he ’ubong Igyept. Be ma tan
         he ’ukwo ahwu ’ugi a ye. Ashina na᷅ ’i ma shi-m mi tem ndè gbe lè be ye."
         10 Unim a mbee de le: "Biwom abi mı᷆ be kong ndor ha bendi Izwell bì yi le, lè he ati
         angi a᷆ be lè he ’ushu, mi ba kung iten igi fee fa he atyam abell, mi shi ābe bè tem
         naa lityam ángi ye. Mi ba kwa Unim ubell, befe be be kwu bendi begi.
         11 Bendi bè tem ba hwua bende-bell lè bebwandabell ihwua, le bè ngye-m mi Unim ye, likorye
         abe gbel or, inwaabwan or, befe puu be fel ngya-m.
         12 Mi ba tyung beshi ha abe he ’unyong ahwu be shi bibibi, mi mbee tyang ābi ke be gbangg."
         13 Nyong Unim a kong gbe lè ’iwom ’ifufe ashi a kong ndor le u ba sha, ashin ’i tyung
         le ashi ’itim ’i kaa. Bel li ngye le ’iwom ’iyang-yang ashi ’i kaa, kì tem yi he ’ukpo
         ye; he ’anwaa ’unyong zangg ’i ban mbee gbangg.

1 He ’unyong ahwu Unim a ma kpi ’ikwu kong ndor le u ba sha ’iwom ka bendi bema, a
         ke be iten gbe lè ’ukwo ahwu be᷆ fe-e. Ki mbee shi lè ’iteng ashi bendi be shi ndor
         le hè be bè fe-e he igye anyin.
         2 Kiteng ’imen ana ’i ma yi ’ubuu ahwu be᷆ ko le Utabanakol. Kitaa i na᷅ be ma shi
         ’ubuu umen ana. Be ma kpi ’ikwu shi uging uma kel-kel, be ko ’ipo ashi lè he ungwu
         le Kiteng ashi ’ì yi ta-ta ke Unim. Nya na᷅ be maa ndor ’imor-inde or, itebul or,
         ibred angi ì yi ta-ta ke Unim or.
         3 He afee ’ubuu ’umen ana, ki ma yi lè ’ipo há ashi be ma kung ’ihwom a tye tang āshi.
         Be maa ko ’ipo ’imen ana le Kiteng ashi ’ì yi ta-ta ke Unim hwò biteng puu.
         4 He afee ’ipo ’imen ana be shi ’iteng há ashi be᷆ ting shī behwu abe be᷆ nung nyin
         Unim. Be ma kung igold a shī ’iteng ’imen ana. Kakpa ake be᷆ ko le Kakpa úkyébb Unim
         ’a ma yi há titi. Kakpa ’amen ana ’a tyung le Unim a kong ndor le u sha ’iwom ka bendi
         bema. Be ma kung igold a wu shī ’akpa ’amen ana. Unwaa údím angwu be ma kung igold
         a mbe a ma yi fe he afee ’akpa ’amen ana. Há afee údím be fe lizi angi leěti Unim
         ugyang a ma ke be àngi be᷆ ko le imana. Utyuu Eron angwu a ma fel tim ashia or, bikpishia
         akor bifee abi leěti Unim a ma fee iten ima fe or, bi ma yi fe há afee ’akpa ’amen
         ana.
         5 He likwu ’akpa be ma shi biwom bifee kwu há ná idengell Unim angi be᷆ ko le icherubim.
         Ife i ma yi nya hè ’ì tyung bendi le Unim ù yi nya. Be ma shi āngi lè abebaa gyam
         shī he ’ipi ashi Unim u᷆ tyang biban ke bendi. Kanaa-anaa i na᷅ lı᷆ bun tele-tele
         gbe lè biwom abina puu ye.
         6 Taa be ma kam ’iteng ’imen ana ’itel i. Ki ma yi lè bipo bifee, ken lè he ungwu,
         ken lè he afee. Bendi abe be᷆ shang Unim be maa gya he ’ipo ashi he ungwu mbee ati
         puu la sha aki abell.
         7 Ukpor ’ipo ashi lè he afee, ukaandi ubell ufe-ufe na᷅ a maa gye há. A maa gya há
         ’ugbe ken ’ufe-ufe a he lize. He ’unyong ahwu u᷆ gye há ana, u ta lè anung bityuale
         angi u᷆ lè shang Unim he ’uhwo ’iban ’ima ’igyang, u mbee shang Unim he ’uhwo biban
         abi bendi be᷆ shi likorye be ngye ashi ’ì yi kpa-kpa he ashi Unim ye.
         8 Gbe he biwom bimen i Ukatia Kunyong Unim a shi ’i nung li nwongg le, há he ’unyong
         ahwu ’ubuu ’u ma so naa há ana, kukwo ’u ma buu ke bendi le bè gbe gye he ’ipo ’igyang
         ashi ’ì yi ta-ta ke Unim hwò puu ana ye.
         9 Kubuu ’umen ana ’u ma yi ’itaa ashi ’ı᷆ tyung biwom abi lì yi lè bi ’anaa-anaa i
         a, ku mbee tyung li likpe ábi. Ashin ’i tyung li le beke abe undi a ke Unim, u mbee
         shang he, na᷅ be᷆ shi lityam lima lı᷆ fel gelalala he ashi Unim ye.
         10 Kitaa ashangale ashin ’ì yi gbe lè lizi lè bingwungwo lè itetel bituto a. Bife puu
         bì yi ke agwo á, bi kwa kpamm lè wa he ’unyong ahwu Unim u᷆ be shi ’ukwo ahwu ’ufufe.
         11 Ukpor Ujeso Ukristi a be mà, he-e ù kwu Ukaandi angwu u᷆ shang Unim angwu a be lè
         biwom binunung abi lì yi lè bi i. Ufe u sha aki ama he ’iteng ashi ’i dyam or, ki
         ngbebb or, hwò ’iteng ashangale ashi he igye anyin. Undigye na᷅ a shi ’iteng ’imen
         ana or, ngwu ’ì hà kwu he igye anyin a or ye.
         12 Há he ’unyong ahwu Ujeso Ukristi a ma gbe gye há afee, a ma ngwee gye he ’ipo ashi
         be ndor ta-ta ke Unim hwò puu ’ugbe ken ’ufe-ufe, u ngyor kwu há. A ma te lè anung
         ibuu a há, nyong ù te lè angi īshōm bigundu a ye, a ma te lè ama agyang a. A kung
         anung ama amen ana pong li lè he biban ngyor igye kpamm.
         13 Leěti be maa kung anung ibuu lè angi ikyēbb bigundu, be kung atyung angi be ting
         ūshōm bigundu shī ’inde mbya wa bendi abe bè yi betaa-betaa he ashi Unim ye, le hè
         be bè fel betaa-betaa.
         14 Gbe ’i ma yi le anung bityuale a maa sha bendi be fel betaa-betaa, ashin ’i tyung
         le anung Ujeso Ukristi à yi lè ikeb gbe gyong, afe a to àtyám atyan a fel ataa-ataa.
         Ufe a kung ’uhwo-ma angwu ù yi faale ’iban shang Unim he ’uhwo ’utyan gbe he ikeb
         Ukatia Kunyong Unim angwu ù yi ngyor igye kpamm. A shi àtyám atyan a fel ataa-ataa
         gbe he anung ama, le hè li lì tem shi bibibi abi bı᷆ be lè lihwu ke li ye, hè li lì
         fel fe Unim angwu u᷆ ke likpan hwan.
         15 Le bwo Ujeso Ukristi a kung ’uhwo-ma shang Unim, ufe na᷅ ù yi naa he ’udyan Unim
         lè bendigye. Gbe he ’uhwo-ma, Unim a kong ndor le u ba sha ’iwom ’ifufe le hè bendi
         abe a ko le bè fel bendi bema, bè kpē biwom binunung abi Unim a ke úkyébb le u ka
         ābe, be kwu lè bi ngyor igye kpamm. Ashin ’i sha ’itaa ana le bwo Ujeso Ukristi a
         hwō, lihwu lima li shi bendi be fel porr lè he biwom bibibi abi be maa shi nyong be
         maa so bua fe he ’iwom ashi ’itim ashi Unim a ma kong ndor le u ba sha.
         16 He ’unyong ahwu undi u᷆ bun ungwu lihwu ’itaa bè hwua lishi lima nyong u᷆ be hwō,
         bendi be kee-kee sha a᷆shi a kong ndor nyong a hwō ufe-ufe a.
         17 Lè ’igbe ná undi umen ana ù so uwum, ashi a kong ndor ana ’i waa kwa lè ikeb ye.
         Ukpor gbe a hwō, kunyong ahwuna na᷅ ’ì ha᷅ fel lè ikeb.
         18 Ashina na᷅ ’ì yi atan-lengi angwu ukpi-ikwu ’iwom ashi Unim a kong ndor le u ba sha
         ha bendigye ’i ma kee-kee yi lè ikeb gbe he anung awele a.
         19 Leěti nyong Umosis a ma ke bendi Iten puu angi Unim a kee le bè shi, a ma kpi ’ikwu
         de be Iten imen ana, saa a hà kung ’ifefeb ashi be maa ko le uhisop lè bègbè utia
         kib he anung īshōm bigundu lè umbwo, u kung mbi wu ’ushia Iten or, bendi or puu.
         20 A hà kong le: "Anung anyin a tyung le ma ngi ’ubwo he ashi Unim a kong ndor amen,
         le men mà shi Iten ima."
         21 Kitaa a ken Umosis u mbee kung anung mbi wu ’ubuu ahwu be maa shang Unim, u mbi wu
         he biwom puu abi be maa kung fe Unim lè bi.
         22 Há he ’unyong Iten ana, biwom abi be maa kung anung a shī ābi le bì fel bitaa-bitaa
         ye, bi ma yi zangg a. Ki ma yi lè ’ukwo ahwu Unim u᷆ tyang biban ke undi faale anung
         awele ye.
         23 Leěti ’i ma yi kpe-kpe le bè kung bityuale shang le hè ’ì shi biwom bimen ana abi
         bı᷆ tyung ’itaa biwom abi bì yi ke lifung-atabe, bì fel bitaa-bitaa he ashi Unim.
         Ukpor biwom bigyang abi bì yi ke lifung-atabe bife, akungale undigye shang ’i ngbebb
         hwò akungale bityuale shang hè ’ì shi ābi bì fel bitaa-bitaa.
         24 He ashin Ujeso Ukristi a gye he lifung-atabe he ’ipi Unim ù yi, ù yi naa há he ’ushu
         Unim he ’uhwo ’utyan. Bekaandi abe be maa shang Unim lè he item be maa gba gya he
         ’iteng ashi be ndor ta-ta ke Unim hwò biteng puu, ashi ’ì yi ’iteng ashi bendigye
         be shi he igye anyin. Kiteng ’imen ana ’ì yi ’itaa ashi ’ı᷆ tyung li ’iteng ’igyang
         ashi Unim ù yi, ashi Ujeso Ukristi a gye a.
         25 Ukaandi angwu u᷆ shang Unim a maa gya lè anung bityuale a he ’ipo ashi lè há afee
         ’ugbe ken he lize liyang-yang. A maa ta lè anung inyiahwo angi ima a ye. Ukpor Ujeso
         Ukristi ufe, a ma kee-kee te ’ugbe ken ’ufe-ufe a lè kung ’uhwo-ma shang Unim.
         26 Kì be kwu ná, hang a kung ’uhwo-ma shang Unim ibwan-ibwan kung lè há ’unyong ahwu
         Unim a shi igye anyin a be ’ushu. Ashi a ma shi ’ì yi le a be he igye i ’ugbe ken
         ke bendi puu a he umbee-likel ati i; a kung ’uhwo-ma shang Unim le he-e ù to taa biban
         bendigye ngyor igye kpamm.
         27 Kì yi kpe-kpe le undi uyang-yang u hwa᷆. Saa Unim u hà tang he ushe.
         28 Kife na᷅ Ujeso Ukristi a ma hwō ’ugbe ken le he-e ù kpe bendi tyang lè he biban.
         A mbee tem ba he i igye i ’ugbe ahwu lefee. Nyong u᷆ tem be ana, ù tem ba le he-e
         ù be kpē bendi tyang lè he biban a ye. Kiwom ashi u᷆ be shi ’ì yi le u ba kpan bendi
         abe bè yi kwu, bè baā lishi lima.

1 Iten Ijuus ì kee-kee yi ’itaa ashi ’ı᷆ tyung ná biwom binunung abi bı᷆ be lè he ’ushu
         bı᷆ be kwu a. Ì hà ndo tyung dell-dell or ná bı᷆ be kwu ye. Leěti abe be maa shang
         Unim be shang ’itaa a ken mbee aze kpamm. Kitaa ashangale ashina ’ì yi lè ikeb le
         ’ì hà ndo sha bendi abe be kee le be fa Unim le bè fel gelalala he ashi ama ye.
         2 Kì be kwu le ashangale umen ana ù yi lè ikeb le u sha bendi be fel gelalala, hang
         bendi be maa shang ’ugbe ibwan-ibwan ye. Ashangale umen ana a maa sha ābe be fel betaa-betaa,
         hang igim ibell i maa nem ben ābe le bè yi bendi-iban a ye.
         3 Nyong ’ì yi nyin, nyong be maa shang Unim he lize liyang-yang, ki maa tem well ābe
         biban bibell iwell,
         4 bwo li ngye le anung bityuale à yi lè ikeb le a kpa bendi tyang lè he biban ye.
         5 He atan-lengi anwun, he ’unyong ahwu Ujeso Ukristi a ma kam le u ba he igye anyin,
         a ma de Unim le: "Wo nem kee le bendi bè shang-a bityuale a ye. He ashin wo shi agwo
         ke-m le mì shang-a.
         6 Ki nyin-a lè bityuale abi be᷆ ting shī ’inde he ’imbe or, ngwu ashangale bityuale
         le ù to taa biban bendi or ye.
         7 Mi hà kung de le, ’Unim, nde-m, mì yi nyin le mî shi a᷆shi wo kee mi le mì shi nya
         a na be fee gbe lè mi he ’ushia Iten igang.’ "
         8 A kpi ’ikwu de le, Unim a kee le bendi bè kung bityuale lè inyia angi be᷆ ting shī
         ’inde he ’imbe shang he he-e ù tyang biban ke be ye. Kitaa ashangale ashina ’i nyin
         he lè shi ye. Ujeso a kong ná, mà na be maa shang he ná Iten Ijuus i kong a or.
         9 A hà kung de le: "Unim, nde-m, mì yi nyin le mî shi a᷆shi wo kee mi le mì shi." Unim
         a ma kung ashangale angwu utim ndor he itang hè ashangale angwu Ujeso Ukristi ù kpe
         lishi.
         10 Le bwo Ujeso Ukristi a ma shi a᷆shi Unim a kee he le ù shi, u kung ’uhwo-ma shang
         he ’ugbe ken ke bendi puu, bel puu li fel betaa-betaa lè he biban, li fel bendi bema.
         Ashangale umen i ù yi lè ikeb ngyor igye kpamm.
         11 Bendi Ijuus abe be maa shang Unim be bo ’inaa hè be bè shi aki abell, kung bityuale
         shang Unim ’itaa ken mbee ’unyong kpamm. Ashangale umen i ù hà ndo to taa biban bendi
         ye.
         12 Ujeso Ukristi a ma kung ’uhwo-ma shang Unim ’ugbe ken ke ’iban. Ashangale umen i
         ù yi lè ikeb ngyor igye kpamm. A lè kwu he ’ubwo lizen Unim.
         13 He nya na᷅ ù yi kwu, ù baā lishi kpamm Unim u gbe tem bendi-linaa bema abee fe he
         itang.
         14 Gbe he ashangale Ujeso Ukristi ’ugbe ken, a shi bendi abe a to taa lè he biban bibell
         bè fel gelalala ngyor igye kpamm.
         15 Ukatia Kunyong Unim or titi a tyung li le biwom abin bì yi ’igyang a. A kpi ’ikwu
         de le Unim a de le:
         16 "Ashin na᷅ mi kong ndor le mi ba sha ha abe lè he ’ushu. Mi ba kung iten igi fa ābe
         he atyam. Mi fee āngi fe he igim ibell."
         17 A hà mbee de le: "Mì tem ba well biban bibell lè akpe abibi abell ye ngyor igye kpamm."
         18 Gbé Unim a tyang biban ke be mà, ki tem fong he lè ashangale he-e ù hà to taa biban
         bendi ye.
         19 Bebuye, gbe he anung angi Ujeso a ma wu a buu ’ukwo ke li le li fel gba porr gya
         he afee ’ipo ashi ’ì yi ta-ta ke Unim hwò puu.
         20 Ujeso a buu li ’ukwo likpan ahwu ’ufufe. A buu āhwu gbe he inyiahwo ima angi ì yi
         ukyekye ’ihwom ashi be ma tye tang ’ipo ashi ’ì yi ta-ta ke Unim hwò puu.
         21 Li fel lè ushang-Unim angwu a dyam hwò puu. U nda gba lè bendi Unim.
         22 Nyong ’ì yi i, mà lì die ngie Unim lè lityam puu lè abongale angwu ù yi faale ifung
         likorye Ujeso a shi àtyám atyan a fel ataa-ataa gbe he anung angi a wu, u to agwo
         atyan lè umbwo angwu ù yi gelalala angwu ù yi igie Unim.
         23 Mà lì naa genn faale atyangale he biwom abi li ndor lishi le li ba kpa lè ha Unim,
         le bwo a ke úkyébb le u sha biwom abin. Lì fe lityam ha ahe le u ndor úkyébb uma.
         24 Lì gim ná lì kpell bende hè ’ì nyin li lè bende, li mbee shi ’inunung.
         25 Lì shī mor liwu bendi Unim ná likpe bendi besuso lì yi ana ye. Lì fe bende ingie
         hwan, likorye li ngye le Liti angi Atyetyan Ujeso u᷆ tem be li fel kpee-kpee.
         26 Gbé Unim a tyung li ’igyang mà, gbe undi a fel fe ukaa shi ’iban, kì tem kwa lè ashangale
         angwu ù yi lè ikeb le u kpa he tyang lè he ’iban ye.
         27 Gbe undi u᷆ shi ná, ù kwu lè ’ushell nya a na a kwu u᷆ nyong le Unim ù tang he ushe.
         Bendi abe be᷆ ke Unim ife ye, kìndē ’ikaandi ’i ba sha᷆ nim lè be puu.
         28 Undi uyang-yang angwu a maa ban Iten angi Unim a ke Umosis, be maa gwa he faale beshi
         he ’unyong ahwu bendi befee hā bekie be naa ushada le a shi āshi.
         29 Gbe be maa shi ná, hà undi angwu a swan Unwaa Unim ufe, be sha he ná a? U ba kpa
         ’ingie kangg likorye a shi anung akongale ndor Unim angi a to taa he, a fel ilaa-ilaa,
         u bia Ukatia Kunyong Unim angwu u᷆ tyung inung ha ahe.
         30 Lí ngye Unim angwu a kong le, "Mi ba tem utyang;" u mbee kong le, "Mi Unim Atyamen,
         mi ba maa bendi begi ushe."
         31 Kì yi ’ushell-ushell le undi ù mbu fe he ’ubwo Unim angwu ù yi uwum he liti ushe.
         32 Mà well ná ’i ma yi fe men lè he item nyong ma ma kpi ’ikwu ngye gbe lè Unim. Ma
         ma kpe ’ingie kangg, ukpor ma naa genn faale abwo aweeale.
         33 Be maa buu amen atye he ashi bendi, be ke men bitaa bingie gbamm. Kunyong ’ususo
         ma maa fa ukaa naa ipel ha bendi abe be kpe ’ingie nya he abwo.
         34 Ma ma kpe ’ingie utung ha bendi abe bè yi he igaadye. Bendi be maa kwa kpa amen bigbor,
         mà yii gor likorye ma ngye le mà so lè bisuso abi bı᷆ ngyor igye kpamm abi bi ngbebb
         hwò.
         35 Bwo ’ì yi ’itaa ana, mà shī wee abwo ye, likorye undi uyang-yang angwu a ngib lityam
         lè kwom he umbee-likel u ba kwa lè lifem kangg.
         36 Kì yi kpe-kpe le mà ngib lityam, ma shi a᷆shi Unim a kee hè men mà be kpē ashi a
         kyebb le u ka amen.
         37 Be fee he ’ushia Unim le: "Ki teng zangg hè undi angwu ’ì yi le u ba, ù be. Baa u᷆
         fel i.
         38 Bendi begi abe bè yi kpa-kpa he ashi agi be ba kwa lè likpan gbe he abongale. Ukpor
         angwu a tem item, ki ba nyin mi lè he ye."
         39 Bel ufe lì yi abe lı᷆ tem item lè mbu nim a ye. Lì yi lè abongale ha Unim, he ashin
         u kpan li.
         
            

         
      
   
      
         11
1 Abongale ù yi lishi andorale ’iwom faale atyangale. U mbee shi angyele dangg le ’iwom
         ashi be ndè shi lè ashi ye or, kì yi há ’igyang-igyang.
         2 Kitaa i na᷅ bendi betim be ma bong ha Unim, ngwu Unim or a ma bong le be shi ’inunung.
         3 Gbe he abongale na᷅ li ngye le Unim na᷅ a shi igye puu gbe he igie ima. A ma kung
         ’iwom ashi lı᷆ ndè he ashi ye a, shi a᷆shi li fel ndè shi nyin.
         4 Abongale umen i na᷅ a ma shi Ebell a ma shang Unim he ’ukwo ahwu ’u ngbebb hwò Uken.
         He abongale uma na᷅ a shi nyin Unim. Li ngye le Unim a bong le Ebell a shi ’inunung
         likorye a kpē ’uke ahwu Ebell a ma ting shī ’inde ke-e. Gbe he abongale umen i, mà
         na Ebell a hwō leěti or, bè so-i kong gbe lè he ’unyin i.
         5 Abongale na᷅ a ma shi Inok a ma hwō ye. Unim a ma kpe-e gye he ’usi uwum. Be ma nem
         nde-e ye, likorye Unim a kpe-e gye lè he he lifung-atabe. Be fee ndor he ’ushia Unim
         le Inok a ma shi nyin Unim mà ukpong Unim u hà kpe-e gye lè he he lifung-atabe.
         6 Undi ù hà ndo sha nyin Unim faale abongale ye. Kì yi kpe-kpe le undi uyang-yang angwu
         u᷆ be hwaa lè Unim ù bong ’igyang-igyang le Unim ù yi, u bong le u sha ’inunung ka
         bendi abe be mbu ’uhwo kee he.
         7 Abongale na᷅ a ma shi Unuwa a ma gyo utebb Unim angwu gbe lè biwom abi bı᷆ be shi
         lè he ’ushu abi a ma wa ndè bi ye. A ma ke Unim ife, u shi ’inong lishor ashi ’i ma
         kpan he lè ’ikwu-lihwan ’ima. Gbe he ’imen ashin Unuwa a tyung le bendigye be shi
         ’iban, ufe u fel kpa-kpa he ashi Unim gbe he abongale uma.
         8 Abongale na᷅ a ma shi Ebraham a ke Unim ife he ’unyong ahwu a ma ko he le ù bo tyang
         ’ubong ’uma gye he ’ipi ashi Unim a kyebb le u ka he. A ma gbe lè he ’ubong ’uma,
         mà na u᷆ ngye he ’ipi u᷆ gye ye or.
         9 Gbe he abongale a ma ngyor kwu ná ugaandi he ’ipi ashi Unim a kyebb ndor he. Ufe
         lè Azik lè Ujekob be ma ndē he bebuu. Befe or be ma kpē úkyébb umen i lè ha Unim.
         10 Ebraham a ma ndor lishi he ushu angwu Unim a kam, u mbee tye. Ushu angwu há, lìshií
         lima li ngie.
         11 Abongale na᷅ a shi Ebraham a fel ātyām bebwaa, mà na ungye-ma Usara a ngyor ’ukwom,
         u kashi or. Ebraham a fe lityam ha Unim le u ba sha ’iwom ashi a kong ndor.
         12 He ’unyong ’umen ana, mà na ati lihwu ama a ma teng zangg a or, gbe he inyiahwo ima
         na᷅ a hwan bebwaa gbamm abe be go ’ugii ná ikpen ı᷆ go he ’usi, be mbee go gbe gyong
         aboale ná ’uyia lishor.
         13 Bendi bemen ana puu be fe lityam ha Unim kpamm be gbe hwō. Be kpē biwom abi Unim
         a kyebb ndor ābe mà ukpong ye, ukpor be naa ndè bi gye he ’ushu, be kpe bi he abongale.
         Be kong he ashi bendi le bè yi begaandi a he igye anyin.
         14 Abe be kong ’itaa ana, be tyung le be ndor lishi hè be bè kwu lè ’ubong ’ubell ’ugyang.
         15 Be tem ndor lishi gye he item he ’ubong ahwu be gbe tyang a ye. Kì be kwu le be ndor
         lishi ná, hang be ndè libwo le bè tem item.
         16 Be ndor lishi ha ’ubong ahwu ’u ngbebb hwò puu ahwu ’ù yi he lifung-atabe. Gbé be
         ko Unim le Unim ubell, ishwia i sha Unim ye, likorye a shi ushu ndor ābe befe a.
         17 -
         18 Abongale ha Unim na᷅ a ma shi Ebraham a bong le u kung unwaa-ma Azik shang Unim he
         ’unyong ahwu Unim a gil he. Unim a ma ke-e úkyébb le: "Wo ba kwa lè igia gbe ha Azik."
         Mà na or, unwaa angwu Ebraham ù kee-kee yi lè he a ken, a nyim Unim ahe ye.
         19 A ma ngye le Unim ù yi lè ikeb le u wum Azik lè he lihwu. Kigyang-igyang Azik ù yi
         átyám ná undi angwu a wum lè he lihwu a.
         20 Abongale na᷅ a ma shi Azik a kyebb ’ukwun ahwu ’u᷆ be be lè he ’ushu ndor Ujekob
         lè Isor.
         21 Abongale na᷅ a ma shi Ujekob a ke bebwaa Ujosef, bendi befee, kukwun mà ukpong u
         hà hwō. A mbu kpo he lishi utyuu uma fe Unim.
         22 Abongale na᷅ a ma shi Ujosef a bun de bendi Izwell le be ba gba lè he Igyept. A kong
         ashin mà ukpong a hà hwō. U mbee kong ndor ’itaa bè shi lè ikeb ima.
         23 Abongale na᷅ a ma shi ātyām Umosis lè anam be ma kung he ndyell afell akie kung lè
         he ’unyong ahwu be ma hwan he. Be ma ndè le a ngbebb ’unung; be maa shell le be ban
         uten usu ye.
         24 Abongale na᷅ a shi Umosis, nyong ahwu a ma fel gbel, a ma swan le bè ko he le igia
         Ufero ye.
         25 Ki nyin he le ù kpē ’ingie utung ha bendi Unim hwò a᷆shi le ù kwu he igor shi ’iban
         he ’anwaa ’unyong zangg.
         26 A ngye le gbe undi a kpe ’ingie he ’uhwo Ujeso Ukristi, Undi-likpan, ki ngbebb hwò
         a᷆shi le ù kwu lè bingbebb puu abi Igyept, likorye a maa ndor lishi ha lifem angi
         lı᷆ be lè he ’ushu a.
         27 Abongale na᷅ a ma shi Umosis a gbe lè he Igyept faale ’ushell ingywo usu. A ma tem
         item ye fel ná a nde Unim angwu bendi be᷆ nde-e ye nà.
         28 Abongale na᷅ a ma shi-e a kpi Kipam ashi Agbele-gyong. A de bendi Izwell le bè kung
         anung unwaa utia mbi wu he isi ungwu lishi hè udengell Unim angwu u᷆ gwu bendi ù gwu
         uhwaa unwaa Izwell nyong u᷆ be ye.
         29 Abongale na᷅ a ma shi bendi Izwell be gbe he ’uyia he ’unyong ahwu be gbe he umbwo
         ukaandi angwu be᷆ ko le Umbwo ubwaa. He ’unyong ahwu bendi Igyept be ma kaa le be
         gba gyong umbwo umen ana, be ma kò umbwo.
         30 Abongale na᷅ a ma shi uging ’ubong Ujeriko a ma gyebb shī he itang he ’unyong ahwu
         bendi Izwell be tan kel-kel fe-e ati adyong-ifee.
         31 Abongale na᷅ a ma kpan Urehab, ungingye akpela, he ’unyong ahwu be gwu bendi abe
         be ke Unim ife ye, likorye bendi Izwell abe be be ndè ’ipi, a kpē be udim-udim.
         32 Mì gye ’ushu a? Kì yi lè ’unyong le mi kong gba lè Ugidyon, Ubarak, Usamson, Ujefeta,
         Udebid, Usamuwell lè bendi puu abe be᷆ tye ugie ’isom Unim ye.
         33 Gbe he abongale besuso be ndo bekye hwò abong. Be shi biwom abi bi ngbebb, he ashin
         be kpe biwom abi Unim a kyebb ndor ābe. Besuso be shi begaba be shib ungwu.
         34 Besuso be maa naa he ’udyan ’índe᷆, umor-inde u do ābe ye. Besuso be buu hwaa hè
         bendi bè gwu ābe lè lishwia ye. Mà na bè yi lè ’iken ye or, be tem fel kang-kang.
         Be maa fel ndo ’ukye kangg; bendi-linaa bebell be maa fel buu ābe.
         35 Bengingye besuso abe be bong ha Unim, bendi bebell abe be hwō be wum lè he lihwu.
         Bendi besuso be kpē ’ingie he abwo bendi-linaa bebell kpamm gbe hwō. Bendi-linaa bebell
         be de be le bè swan Unim hè be bè tem ke be ’ingie ye. Bendi bemen i be bong le be
         swan Unim ye, likorye be ngye le be ba wum lè he lihwu, be kwu lè likpan angi li ngbebb
         hwò.
         36 Be nyan besuso, be kpam ābe ikwun. Be bua besuso indi, fe he igaadye.
         37 Be maa akor gwu besuso; be baā besuso bigie bifee; be gwu besuso lè lishwia. Bendi
         bemen i be mbu likaa, be fel fe ikwob inyia a; bendi-linaa bebell be maa ka ābe ’ingie
         kangg.
         38 Be maa fel buu ndyell mbee libeb lè ikwell, be ndē he afee ibung lè ahwom akor. Igye
         anyin i ma kpè lè bendi bemen i ye.
         39 -
         40 Bendi bemen i be fem lizen likorye be ma bong ha Unim. Mà na or, be ma kpē biwom
         abi Unim a ma kyebb ndor ābe ye, likorye Unim a de le u ba sha ’iwom ’inunung ashi
         ’i ngbebb hwò ka li. Ugim Unim a ma yi le u ba sha ābe be fel gelalala utung ha abel.

1 Bel ufe, lì yi he ’udyan bendi a. Bendi bemen i be tyung li ashi ’i ze le abongale.
         Bwo ’ì yi ’itaa ana, mà lì pam ’uhwo-tyan lè ha biwom abi bı᷆ kwuǔ li ’ukwo lè biban
         abi lı᷆ tyang ābi abwo mbee ye. Mà lì naa genn hè li lì buu akye angi à yi ndor li
         le lì buu.
         2 Mà lì ngyor lè ashi atyan ndor ha Ujeso angwu abongale utyan ù yi ha ahe kung lè
         há he ukpi-ikwu gye he umbee-likel. He ’uhwo igor angi Unim a ma kam ndor he lè he
         ’ushu, a ma bong hwō lihwu he ’ikpakpaa, li ma shi-e ishwia ye. He atan-lengi anwun
         ’anaa-anaa i ù fel yi kwu he ’idem ’usu he ’ubwo lizen Unim, u ndè gbe lè bendi.
         3 Mà gim gbe lè Ujeso ná a ma bong kpe ’ingie lè he abwo bendi-iban abe be ma tel he.
         He ashin mà kwu lè ingie, ma wee abwo ye.
         4 Mà yi he ’ushu ’ukye ma ndo ha ’iban, ki wa fel a᷆shi mà hwō ihwō a ye.
         5 Má naa lityam ingie angi Unim a ma fe men ná undi u᷆ fe bebwaa-ma a? Unim a de le:
         "Unwaa-gi, kpē ’ingie ashi, mi Atia, mı᷆ ka-a ná utebb faale inem anemale. Shī wee
         abwo he ’unyong ahwu mı᷆ ben-a ye.
         6 Undi angwu ’i nyin Unim lè he, u kpe-e ná unwaa-ma, na᷅ Unim u᷆ ke-e ’ingie, u tebb
         he."
         7 Mà ngib lityam kpē ’ingie likorye ’ingie ashi ’itaa ana na᷅ ātyām unwaa u᷆ ke unwaa-ma
         he-e ù tebb he. Kingie ’imen ashi ’itaa i ’i tyung le Unim a bong le wò yi unwaa-ma
         a. Kì yi lè unwaa angwu u᷆ shi ’iban, átyám u᷆ mor he atebbale ye.
         8 Gbe ma᷆ kpē ’ingie he ’iban ná bebwaa Unim be᷆ kpē ye, hà mà yi bebwaa abe ufe-gyang
         a hwan a ye, hà mà yi bebwaa ushu a.
         9 Betyetyan abe he igye i be ka li ’ingie le li shi ’ibibi, li ka ābe ife, teng-teng
         lè Atyetyan Unim angwu he lifung-atabe a? Li ka Atyetyan Unim ife hè li lì kwu lè
         likpan.
         10 Betyetyan abe he igye i be ka li ’ingie ’itaa ashi be kee he ’anwaa ’unyong zangg.
         Unim ufe u ka li ’ingie ashi ’ì kpell li hè li lì fel gelalala ná ufe-gyang.
         11 He ’unyong ahwu lı᷆ kpē ’ingie nya he abwo, ki ngbebb li he lityam ye, li mbwee.
         Ukpor nyong ’ingie ’imen ana ’ı᷆ be mbee, ki ba lè lifem linunung; ki sha bendi abe
         be kpē shi lityam ken, be sha ’inunung, be kwu ikwun ha bende-bell.
         12 Mà pell abwo angi ma bua fe ana, ma ndaa abee angi ma kan fe ana.
         13 Mà tan he akwo angi kpa-kpa afe-afe hè ukeb ’igwun ’ubee ù mbee for ye, hè ’igwun
         ’ubee ’ì mbee imbee.
         14 Mà kaa kangg hè men mà kwu ikwun ha bendi puu, ma kwu gelalala faale ’iban likorye
         undi ù hà ndo nda Unim faale afaale ù yi gelalala ye.
         15 Mà baa teng undi ūme᷅n ken or u tem item lè he inung Unim. Ma baa teng undi ūme᷅n
         ken or u kwa lè likpe libibi angi lı᷆ ban likpe bende-ma. Likpe libibi li yi ná ùkwán
         ubibi lè bezu.
         16 Mà baa teng undi ūme᷅n ken or u sha ’igbang, u nem kung likong Unim he ’ukpo ye ná
         Isor. Isor a ma ndyebb ’ukaandi ’uma zī he lizi ’ugbe ken kporr.
         17 Má ngye le Isor a ma hà fel kee le átyám ù ke-e ’ukwun, ukpor átyám a ma ke-e ye.
         Mà na a ma kee ’ukwo lè akye he ashi he-e ù gie àshi a ma shi or, a ma ndè ’ukwo ye.
         18 Mà well he ’ipi ma naa. Mà yi ’itaa ken ha bendi Izwell ye. Be ma naa gwaa he ukwell,
         angwu be᷆ ko le Usanai angwu be᷆ nde-e lè ashi, be tyua he abwo. Be ndè ’ìndē ’i mor
         dema-dema lè há ukwell. Kibu ’i ma gye ’ifufebb, itaa i tye.
         19 Bendi bemen ana be gyo usom, be mbee gyo lìngma᷅m lè há. Lingmam anyina li ma shi
         ābe be shell kangg, be fel tim anung le be kee le bè tem gyo ye,
         20 likorye lingmam anyin li ke be uten le, gbe undi a gye he ukwell ana, bè maa akor
         gwu-e; inyia or titi, bè shi āngi ná. Uten anwun a ma dyam gbe be.
         21 Biwom abin puu bi ma shi ābe be shell kangg. Umosis ugyang or a ma de le, "Mi fel
         shell, tung for-for-for."
         22 Men ufe ma wu há he ukwell angwu be᷆ ko le Uzayon mà. Ma wu he Ujeruselem angwu he
         lifung-atabe, angi lì yi ushu Unim angwu ù yi uwum. Idengell Unim ì yi há asisilisi
         asisilisi.
         23 Mà yi he liwu bendi Unim abe be kpee liwu lè igor. Bè yi bebwaa-ma abe be fee azen
         abell he ’ushia he lifung-atabe a. Mà yi naa he ’ushu Unim angwu u᷆ tang bendi puu
         ushe. Ma gbe he ’ubee bendi benunung abe Unim a shi ābe be fel gelalala.
         24 Má be hwaa lè Ujeso angwu a ma shi ’iwom ’ifufe ashi Unim a kong ndor ha bendigye
         a fe lishi gbe he ’uhwo-ma. Kiwom ashi anung ama a shi ’i ngbebb hwò a᷆shi angi Ebell
         a shi.
         25 Mà baa teng ma kpam atyung wa àshi Ujeso u᷆ kong ha amen. Bendi abe be ma kpam atyung
         wu àshī undi angwu u᷆ tye ugie ’isom Unim a kong, be ma kpē ’ingie. Befe be ma hà
         hwaa ye, teng-teng lè bel abe li gyo igie Unim angwu ù yi he lifung-atabe kpam atyung
         wu a?
         26 He ’unyong ’umen ana lìngma᷅m lima li maa nyùng itang he abwo. Kanaa-anaa nyin ufe
         a fel ke úkyébb a le a mbee ba nyùng itang he abwo tii-tii-tii ’ugbe ken; lifung-atabe
         or, u be nyùng āngi.
         27 Igie àngi le ’kugbe ken’ nyin ’i tyung li le Unim u ba nyùng biwom abi a mbe puu
         he-e ù mbee lè bi, kee-kee teng biwom abi bı᷆ nyùng ye bife-bife.
         28 He ashin lì pee Unim angwu a ke li ’usu ahwu u᷆ nyùng ye. Li mbee ke-e ife angi ı᷆
         nyin he, li shell he.
         29 Kigyang-igyang Unim utyan ù yi a ná ’ìndē ashi ’ı᷆ shī nim lè biwom puu a.

1 Men abe mà yi bebwanam bende he ’uhwo Ujeso Ukristi, kì gye ’ushu nyin amen lè bende.
         2 Mà kpe begaandi be he ishu īme᷅n abwo afee-afee. Bendi-iso be ma kpē begaandi ná
         kpe-kpe lè idengell Unim or be ma ngye ye.
         3 Mà gim gbe lè bendi abe bè yi he igaadye nya a na hang ma᷆ gim gbe ’i yi nya yi amen
         a. Mà gim gbe lè abe be᷆ kpē ’ingie nya a na hang ma᷆ gim gbe ’í yi nya yi amen a.
         4 Bendi bè shi libee lì kwu lè ibia ye. Kì yi le ùkyēbb ù shi ungye ù fe lityam ha
         ahe; ungye u shi ùkyēbb ù fe lityam ha ahe. Bendi abe be᷆ shi ’igbang lè abe be᷆ kee
         bengye bendi, Unim u ba maa ābe ushe.
         5 Mà nyòng únde ye. Ashi mà yi lè shi ’ì kwun amen ’igyor likorye Unim a de le ù hà
         ndo tyang amen ye, u ndè gbe lè men.
         6 He atan-lengi anwun lì kwu lè lityam uteb, undi-undi ù kong le: "Unim na᷅ ù yi undi-ukpell
         ugi, mì hà ndo shell ye. Kì yi lè ashi undigye ù hà ndo shi-m ye."
         7 Mà gim gbe lè bekaandi bēme᷅n abe be ma bun igie Unim de men. Mà gim gbe lè likpe
         linunung libell he igye anyin, mà bong ha Unim ná befe be ma bong.
         8 Kitaa Ujeso Ukristi a ma yi leěti, kitaa ’imen na᷅ ù yi ’unyin i, kitaa ’imen na᷅
         u᷆ be kwu ngyor igye kpamm.
         9 Mà bong ihwuale atyetye-atyetye angi bendi be᷆ hwua amen ì bel àtyám āme᷅n lè ha
         ashi ’ì yi kpa-kpa ye. Ma naa genn he abongale gbe he inung Unim a, gbe he itetel
         angi gbe lè bizizi a ye. Ife i kpell bendi abe be ndor āngi ye.
         10 Ujeso Ukristi a kung ’uhwo-ma shang Unim ke li. Bekaandi abe be maa shang Unim he
         ’ubuu Ijuus be ma yi lè libwo azēle ’iwom he ashangale Ujeso Ukristi ye.
         11 Ukaandi Ijuus angwu u᷆ shang Unim a maa kung anung bityuale gya lè ngi he ’ipo ashi
         be ndor ta-ta ke Unim la shang he biban bendi. Be kung akwom ábi lè ting shī ’inde
         he ugbaakwo.
         12 Kitaa ’imen i na᷅ Ujeso or a ma hwō he lifung-ushu a ye, hè anung ama à to taa bendi
         lè he biban.
         13 Gbe ná a, mà lì gbe lè he lifung-ushu, hè li lì pwom he, li kpē ishwia angi a kpē,
         14 likorye lì yi lè ushu angwu u᷆ zī igye he igye anyin ye, li ndor lishi ushu angwu
         u᷆ be lè há ’ushu.
         15 He ashin mà lì ke Unim ipee gbe ha Ujeso mbee ’unyong. Ipee angi lı᷆ ke-e ì yi ukyekye
         bityuale abi lı᷆ shang he a. Mà lì pee lizen Unim lè lingmam lityan.
         16 Mà naa lityam lè ’inunung ashele lè akpellale bendi ye, likorye ’i nyin Unim lè biwom
         bimen i. Bì yi a ná bityuale abi ma᷆ shang he a.
         17 Mà ke bekaandi bēme᷅n ife, mà shi a᷆shi be de men le mà shi. Be nda gba lè bēnyōng
         bēme᷅n faale ’unyong ashwele le bwo be᷆ be naa he ’ushu Unim he-e ù maa ābe ushe he
         aki ama angi be maa shi ke men he igye anyin. Mà ke be ife, hè be bè shi aki abell
         lè igor. Gbe ná a ye, hà be ba sha āngi lè ’imbwee. Gbe be shi āngi lè ’imbwee, a
         ba lè lifem ka amen ye.
         18 Mà gye ’ushu kong ha Unim ke li. Lí ngye dangg le ugim ù yi li utaa-utaa likorye
         li kee le li sha a᷆shi ’ì yi kpa-kpa mbee ’unyong.
         19 Mi mbee tim amen anung kangg le mà kong ha Unim le ù shi ’ukwo ke-m mî tem be ha
         amen há akikye.
         20 Atyetyan Ujeso angwu ù yi Ukaandi angwu u᷆ ndè gbe lè bel ná ukang-itia, Unim a wum
         he lè he lihwu hè ashi Unim a kong ndor ha bendigye ’ì fe lishi gbe he anung ama ngyor
         igye kpamm.
         21 Unim angwu u᷆ ke bendi ikwun ù ke men biwom binunung abi bi baa amen hè men mà shi
         lè bi ashi a kee le mà shi. Unim ù shi aki he atyam atyan gbe ha Ujeso Ukristi hè
         li lì shi likpe angi li nyin he. Ipee ì kwu ke Ujeso Ukristi ngyor igye kpamm. Kì
         ngyor ná mi kong.
         22 Bebuye, mi tim amen anung le mà ngib lityam kpē utebb anwun. Kushia ahwu mi fee amen
         i ’u kwob ye.
         23 Mi kee le mà ngye le be fem unwandatyan Utimoti lè he igaadye mà. Gbe a be akikye,
         mi ba ba lè he ha amen há.
         24 Mà kong mi lè bekaandi bēme᷅n lè bendi Unim puu. Bendi abongale abe lè he Itali be
         bii atye āme᷅n.
         25 Unim ù hā ke men puu ’ukwun.JamesJamesJamesJamesJames

1 Mi Ujems angwu mì yi uboyi Unim befe lè Atyetyan Ujeso Ukristi, na᷅ mı᷆ fee ’ushia
         ahwun hwaa lè men bendi Ijuus abe ma fe Unim, abe ma paa wu mbee igegem he igye i.
         Mi kong lè men puu.
         2 Bebuye, he ’unyong ’uyang-yang ahwu bingie bitaa atyetye-atyetye bı᷆ kem fe men,
         mà kpe bi igor-igor,
         3 likorye bingie abin bi kaa amen nda le ma fe lityam ha Unim’igyang-igyang â? Bingie
         bimen ana bi ba sha amen ma fel naa genn fa Unim.
         4 Mà ngyor naa genn fe Unimlè wu he umbee-likel, hè men mà fel kpa-kpa he ashi Unim
         faale uben, ma mbu gyan he ’inunung ’iyang-yang ye.
         5 Gbe ’ì yi lè undi he liwu līme᷅n angwu a bi lishi ye, ù bii Unim le ù ke-e lishi
         abyele. Unim a ngbebb inung ’indee-indee; ufe na᷅ u᷆ ke bendi biwom puu, u kwell ’akwukwell
         ye. Undi uyang-yang angwu a bii he lishi abyele, u ka he ángi lityam ken.
         6 Ukpor undi angwu a bii Unim le ù ke-e ’iwom, ù fe lityam ha ahe le u ka he, u fel
         lè atyāngale le hà ù ke-e or, hà ù ke-e ye or, ye. Undi angwu u᷆ tyāng ityang ù yi
         ná umbwo angwu u᷆ tim puu-puu-puu mbee ’unyong.
         7 Undi angwu ’itaa i, u ndor lityam he ’iteng ken ye, u fe lityam ha Unim ye, ù ndor
         lishi le u kpa ’iwom lè ha Unim ye.
         9 Undi Unim angwu ’ù yi he ’ukpo he igye anyin ye, ù kwu lè igor, bwo a dyam he ashi
         Unim.
         10 Undi Unim angwu a mbu ’ingbebb or, ù kwu lè igor nyong Unim a be lè he he itang likorye
         a ngye le undi-ingbebb u za᷆ igye ye nya a na bibubo ukwan bı᷆ zī igye ye i a.
         11 Nya a na ishu ı᷆ bi kangg, bibubo bı᷆ nia, bi well wu he itang, kunung ábi ’u mbee.
         Kitaa ’imen i na᷅ undi-ingbebb u᷆ be hwō tyang bingbebb bima shal-shal-shal.
         12 Undi angwu a ngyor naa genn fe Unim he ’unyong ugilale, u ba kwa lè igor likorye
         gbe a hwò igilale puu, Unim u be ke-e likpan ligyang angyell.Life na᷅ lì yi lifem
         angi Unim a kyebb le u ba ka bendi puu abe ’i nyin ābe lè he.
         13 Undi uyang-yang angwu ’itaa ugilale ’iyang-yang ’i be hwaa lè he, ù fel lè ugim le
         Unim na᷅ u᷆ gil he ye. Kì yi lè ashi ’ı᷆ lam Unim shi-e u᷆ shi ’ibibi ye. Ufe-gyang
         or, u sha undi le ù shi ’ibibi ye.
         14 Bigyor bibibi abi bì yi he lityam undi na᷅ bı᷆ lam he shi-e u᷆ shi bibibi. Gbe a
         shi āshi puu, ki be lè lihwu.
         16 Bebwandagi lityam, mà tyang ’iyang-yang ’ì lam amen ye.
         17 Kinunung ’iyang-yang ashi ’ì yi lè àbēl ye, hà ’i ba lè ha Unim a. Puu abi bi ba
         lè ha Unim angwu a shi libwee, lè ’ufell lè ikpen ndor he usi a. Ufe u gie or, ngwu
         ù tan ná libwee lı᷆ tan he-e ù gbe tyang li he ’ifufebb or ye.
         18 Ufe-gyang na᷅ a fe ukaa ndè waa le gbe he igie ima angi ì yi ’igyang i, u sha li
         li fel bebwaa-ma, hè li lì fel utie-ushu bendi puu abe a ke be likpan ’unyong.
         19 Bebwandagi lityam, má ngye abin. Undi uyang-yang ù gyo ’igyo dangg, ukpor ù shwie
         fan likong ye, u shwie ngywo ingywo ye,
         20 likorye undi u᷆ ngywa ingywo á ha᷅ sha ’inunung ashi ’ı᷆ nyin Unim ye.
         21 He ashin mi da amen le, mà mbeè lè ’ibibi ’iyang-yang lè he likpe līme᷅n. Mà kung
         abwo āme᷅n lè he ’ibibi ’iyang-yang. Mà keb’uhwo-men ke Unim, ma gyo igie ima angi
         a fe men he atyam, likorye igie ima ana na᷅ ì yi lè ikeb le i kpan amen lè he ’iban.
         22 Mà shi biwom he ’ukwo ahwu igie Unim i hwua amen, mà kee-kee gyo agyoale ufe-ufe
         a ye. Undi angwu u᷆ gyo agyoale ufe-ufe, u᷆ shi a᷆shi a gyo ana ye, u sòm ’uhwo-ma
         isòm.
         23 Undi uyang-yang angwu u᷆ gyo agyoale ufe-ufe, u shi ashele ye, hà ù yi ’itaa ken
         ha undi angwu a ndè ’uhwo-ma li-li-li he ’inde-ushu, nyong a gbe lè há, nya ’ukwo-ukwo
         u tem well ná á yi ndè ’uhwo-ma á yi yi ye.
         25 Ukpor undi angwu u᷆ shun igie Unim li-li-li, u gye ’ushu shi biwom he ’ukwo ahwu
         igie Unim i hwua he, gbe u᷆ kee-kee gyo, mà u naa lityam a ye, u᷆ gyo u shi a᷆bi a
         gyo, Unim u ka he ’ukwun kangg, likorye igie Unim ì yi gelalala, i shi lè ikeb le
         ì kpan li lè he ’iban.
         26 Undi uyang-yang angwu a kung ’uhwo-ma le ù yi undi Unim a, gbe u᷆ ndor ’abell ’ama
         kporr mbee ye, hà u lam ’uhwo-ma ilam le ù yi undi Unim, hà biwom abi u᷆ shi ná undi
         Unim ana or, bì yi ’idideng.
         27 Likpe undi Unim angi lì yi kpa-kpa he ashi Unim lì yi le ù kpell bebwaa-aban, u kpell
         bengye-uhwuu abe be᷆ kpē ’ingie, u ndor ’uhwo-ma’igbe-igbe lè ha biwom igye anyin
         puu abi bì yi bibibi he ashi Unim.

1 Bebuye, bwo men ma bong ha Atyetyan Ujeso Ukristi angwu ’asu ’ama ’a dyam hwò puu
         a, ki ngbebb le mà taā bendi itaa ke be ife ye.
         2 Pisoye bendi befee be be he ’ipi ma kpee liwu. Angwu ken ù yi undi-ingbebb, a fe
         biwom abi bı᷆ kaa ’ate, u fe unwaande angwu be kung igold shi-e. Angwu ken u shi undi-likaa,
         u fe bigegem bihwom. Má gor kpē angwu a bwee idem i bwo-e he ashi ’indee-indee ana,
         ma kie he ’idem ishagba, de-e le, "Ukaandi, kwu ana." Angwu likaa ufe, ma de-e le
         ù naa ana; pisoye ma de-e le ù bel kwu he itang a. Likpe linunung na᷅ lì nya yi ana
         a?
         4 Undi angwu a shi ’itaa ana, hà a shi likpe liketye likorye a shi tyung le undi-iso
         a dyam hwò unde-ma. Kitaa likpe anyin lì yi likpe libibi a.
         5 Bebwandagi lityam, mà gyo. Bendi abe be mbu likaa he igye i, na᷅ Unim a waa le bè
         bong ha Atyetyan Ujeso Ukristi, hè be bè fel mbu ’ingbebb he ashi Unim. Be mbee fel
         lè abwo he ’iteng-usu ashi Unim a kyebb leěti le u ka bendi abe ’i nyin abe lè ufe
         Unim.
         6 Bwo ’ì yi ná, kibang a, ma bia bendi-likaa? Ndè le bendi-ingbebb na᷅ be᷆ shi amen
         zī, be kwu amen gye lè men he ukoto?
         7 Bendi-ingbebb na᷅ be᷆ kong bia lizen ishagba angi Ujeso Ukristi. Lizen limen ana
         na᷅ Unim a kung shì le gbe ha angi be᷆ fel ko li le bendi bema ufe Unim.
         8 Uten angwu Ujeso Ukristi, Usu utyan, a tye, be fee fe he ’ushia Unim, ù yi le: "Kì
         nyin-a lè unde-gang ná ’i nyin-a lè ’uhwo-gang." Bendi abe be ke ife shi-e, hà be
         shi ’i ngbebb.
         9 Ukpor, gbe undi a hà fel ke undi-iso ife hwò unde-ma, hà a shi ’iban, hà a zī libi
         he abanale Iten Unim.
         10 Mà undi ù shi iten Unim puu, fel kee-kee ban ken ufe-ufe or, hà a ban Iten Unim puu.
         11 Unim umen angwu a tye uten le undi ù gbe ipel ha undi-iso fem ungye-ma tyang ye i,
         ufe umen na᷅ a mbee tye uten le undi ù gwu undi ye. He ashin gbe undi a gbe ipel ha
         undi-iso fem ungye-ma tyang ye, ukpor a gwu undi ufe, hà a ban iten Unim a puu.
         12 He ashin mi kee le mà ngye le, he ’iwom ’iyang-yang ashi ma᷆ kong lè ashi ma᷆ shi,
         mà well le he liti ken Unim u ba maa amen ushe le hà ma ke ife shi iten ima angi ı᷆
         kpan amen lè he biban a or.
         13 Undi angwu u᷆ kwu lè beshi ha bendi ye, Unim or u ba kwa lè beshi ha ahe he liti
         ushe ye. Ukpor undi angwu u᷆ kwu lè beshi ha bendi, u ba nda le beshi abe Unim u᷆
         kwu lè be ha ahe he liti ushe be sha he u za᷆ likpong.
         14 Bebuye, gbe undi a bong ha Unim, ukpor u᷆ shi aki anunung ye, kitaa abongale ashina
         ’ì yi ’idideng a zii. Kidideng abongale ashina ’i ba kpa he tyang abwo he ushe Unim
         ye.
         15 Gbe ’ì nya yi le lì yi lè unwandatyan ken angwu a bong ha Unim, angwu ù yi lè lizi
         or, ngwu inditen or ye, undi he liwu līme᷅n a de-e le, "Gye lè ’ukwun, Unim u hā ka-a
         lizi lè inditen," ukpor ufe u ke-e lizi lè inditen ye, ashi a kong ana ’ì yi ’idideng
         a zii.
         17 Kitaa ana nà abongale ha Unim or a᷆ kwu ’idideng zii, gbe à yi faale aki anunung.
         18 Pisoye undi u da le: "Undi ken a bong ha Unim a, angwell u shi aki anunung a." Mi
         fan undi angwu há le: "Kì yi lè ’ukwo ’ususo-ususo ahwu undi u᷆ tyung le a bong ha
         Unim fem aki anunung ashele tyang ye. Kinunung ashi undi u᷆ shi na᷅ ’ı᷆ tyung le a
         bong ha Unim."
         19 Ndè le wo bong le Unim ù kee-kee yi ken a? Gbe wo bong ná, hà wo shi ’i ngbebb. Ukpor
         wò ngye le ikeb ibibi or i ngye le Unim ù kee-kee yi ken a, ki shi āngi i shell, tung
         for-for-for.
         20 Wò yi dangg ye! Mì shi ná a, mî sha-a ’ì nung-a le, gbe undi a bong ha Unim, a shi
         aki anunung ye, hà abongale uma ù yi á ’idideng zii?
         21 Ndè atietyan Abraham, kibang a ma shi a᷆shi ’i shi Unim a kung he ná undi ununung
         he ashi ama? Kiwom ashi Ebraham a ma shi ’ì yi le a ma kung unwaa-ma Azik te lè he
         le u la shang Unim.
         22 Ki nung nwongg lè he likpe Ebraham le a ma yi lè abongale or, u shi aki anunung or.
         Kinunung ashi a ma shi na᷅ ’i ma shi abongale uma a ma hà fel kpa-kpa.
         23 Ashi ’i ma shi i, ki shi nya a na be fee ndor he ’ushia Unim a. Be fee le: "Le bwo
         Ebraham a fe lityam ha Unim na᷅ Unim a kpe-e ná undi ununung he ashi ama." Be mbee
         fee le, Unim a ko Ebraham le udim-ma.
         24 Ashin ’i tyung amen le undi u fel ununung he ashi Unim gbe a shi aki anunung or,
         ki kwom he abongale mà ’i mbee a ye.
         25 Mà mbee ndè undi ná Urehab angwu a ma yi ungingye akpela. Leěti nyong Ijuus i ma
         som bendi gye he ’igie ashi ù yi, a ma kpe be ngbebb-ngbebb, u tyung ābe ’ukwo ahwu
         be᷆ gbe wu he ushu lè ’ukwun. He ashi a ma shi ana, Unim a ma kpe-e ná undi ununung
         he ashi ama.
         26 Gbe ’ūnyōng ’u gbe lè ha undigye, hà undi umen ana a fel likwom a, a fel ’idideng
         zii. Kitaa ’imen ana na᷅ abongale ha Unim or a᷆ kwu ’idideng zii, gbe à yi faale aki
         anunung.

1 Bebuye, ki ngbebb le bendi bēme᷅n gbamm bè fel bitisha ye, likorye men ma ngye le
         ushe angwu be᷆ be maa li bel bitisha u ba dyam hwà angwu bendi abe be teng iteng.
         2 Bel puu li sha imbeb gbamm. Gbe ’ì yi lè undi angwu ’abell ’ama ’a᷆ shi umbeb ye,
         hà undi umen ana ù yi faale uben he akwo ama puu. U shi lè ikeb le u ndor agwo ama
         puu le a shi biwom puu kpa-kpa.
         3 Mà ndè ’iwom ná ’ukaa-inyia i, gbe undi a kee āhwu le ’ù ke-e ife, u kung ’anwaa
         ’igem ’inde bua kwa āhwu he ungwu atong, le nyong ’i fong he le he-e ù pwom āhwu gye
         he ’iteng ’iyang-yang ashi ’i fong he.
         4 Mà mbee ndè ’iwom ná ’inong lishor, mà na ’i dyam or, kufem ahwu ’ukaa-ukaa ’u sob
         lè shi lo-lo-lo or, undi angwu u᷆ naa ’inong u kung unwaa ’ikpe a, tan lè shi gya
         he ’ipi a kee.
         5 Kitaa ana na᷅ ’abell ’à yi. Mà na ’a zen or, kà yi lè ikeb he inyiahwo undigye ’indee-indee,
         ka kong biwom or bi dyam kangg. Men ma ngye le umbee-inde ù yi lè ikeb le u gba ’ìndē
         sha᷆ mbee ukor gbangg.
         6 Kabell ’à yi ’itaa ken ha ’ìndē. He ’abell ’atyan na᷅ bibibi he igye anyin puu bi
         fe ushu. Kafe na᷅ ’a᷆ tan lè bibibi ke agwo undigye puu. Ka nim lè undigye kung lè
         he ’unyong be hwan he lè wu he ’unyong ahwu u᷆ hwō. Kà yi ’ìndē ashi ’ı᷆ be lè ha
         Usetan ugyang a.
         7 Bendi bè yi lè ikeb le be kwun bitaa inyia puu, be bè kwun inyia libeb, linyun, ìshiı᷅,
         lè abi lishor.
         8 Ukpor kabell ’afe-afe na᷅ ’ì yi lè undi angwu u᷆ kwun āke mbee ye. Kà yi ’ibibi ’iwom
         ashi ’ì yi lè abwo akwele ye gbangg. Bezu abe be᷆ tan lè lihwu be ba lè ha ’abell
         a.
         9 Kabell ’amen a ken, lı᷆ kung pee Atyetyan Unim angwu a gyan li puu; kafe a ken, lı᷆
         tem lè ke buu bendi abe Unim a mbe bi ’uhwo-ma atye.
         10 Kabell a ken, lı᷆ kung āke ke ipee, fe lı᷆ mbee tem lè ke buu unde-tyan atye. Bebuye,
         kitaa ’iwom ashin ’i ngbebb le lì shi ná ye.
         11 Linwan a ken, umbwo u nyin he ungwu, u zu he ungwu a?
         12 Bebuye, umogol ú nya fel wum agbe ulyom, ngwu ulyom na᷅ ù nya fel wum agbe umogol
         ye. Umbwo ununung u ba lè he linwan angi lı᷆ tal he azor ye.
         13 Kì nya yi lè undi he liwu līme᷅n angwu a bi lishi, biwom bi nung he à? Ù shi binunung,
         u keb ’uhwo-ma likorye binunung lè ’uhwo akebale na᷅ bı᷆ tyung le a bi lishi.
         14 Ukpor, gbe mà yi lè ubell ubibi lè lityam abanale, ma᷆ gim ’uhwo-men ufe-ufe-ufe,
         hà ’i ngbebb le mà pwom ungwu le ma bi lishi ye, hà ma mbee bè uman fe ’igyang.
         15 Lishi abyele angi ’itaa i, li be lè ha Unim a ye, lì yi angi igye anyin a. Li be
         lè he igim ibibi angi bendigye, li be lè ha Usetan, usu bibibi.
         16 He ’iteng ’iyang-yang ashi bendi bè yi lè lityam abanale, undi-undi u gim ’uhwo-ma
         ufe-ufe, anaa lè akpe abibi bi kwa há titi.
         17 Lishi abyele angi lı᷆ be lè ha Unim lì yi atyetye. Undi angwu ù yi lè lishi abyele
         angi ’itaa i, u kwa gelalala, u kwu ikwun ha bendi, u mbu ’uhwo ha bendi, u kpo ’utyung
         ye, u kwu lè beshi kangg ha bendi, u shi ’inunung mbee ’unyong. Undi angwu ù yi lè
         lishi abyele angi ’itaa i, ù yi kpell-kpell-kpell ye, u lam bendi ye.
         18 Bendi bemen abe bè yi bendi-ikwun, abe be᷆ yi bendi-ikwun, abe be᷆ gwell bendi, be
         ba nda ’inunung kangg lè he ’iwom ’iyang-yang ashi be᷆ shi. Kinunung ’imen ana ’ì
         yi ná lifem angi lı᷆ be lè he ’iwom ashi undi u᷆ kwan.

1 Kibang ashi ’ı᷆ be lè anaa lè beshwan he liwu līme᷅n mbee ’unyong? Ma mbwa linaa
         likorye igim ibibi īme᷅n i fell amen ’uhwo he atyam.
         2 Mà yi lè ’igyor le hang mà kwu lè biwom, ukpor mà shi na ana or le hè men mà fel
         lè bi, ma fel lè bi ye. Ashin ’i shi amen ma kam bendi or agwele. Ma bell biwom bendi
         or, ma fel lè bi ye, ashin ’i shi amen ma ndo shwan beshwan, ma ndo bendo. Ashi ’i
         shi amen ma ndè biwom abi ma᷆ kee ye, kì yi le ma bii Unim a le ù ke men ábi ye.
         3 Pisoye ma bii Unim ábi, ukpor a ke men ábi ye, likorye ma bii he lè ugim liketye.
         Ma bii he biwom abi bı᷆ ke men-agyang ufe-ufe igor a.
         4 Aye, men bendi bikpellale! Ki ze le ma ngye le undi angwu ù yi utyang ha igye anyin
         ù yi undi-linaa Unim a ye a? Undi uyang-yang angwu a kee le ù fel utyang ha igye anyin,
         hà a fel undi-linaa Unim a.
         5 Be fee fe he ’ushia Unim le: "Kūnyōng ahwu Unim a shi fe undigye ’u bung ashi kangg."
         Mà shī gim le ashi be fee i ’ì yi ’idideng zii a ye.
         6 Ukpor, kiken ashi Unim u᷆ ke li he inung ima, kì yi lè ikeb hwò igim ibibi angi ì
         yi ha abel. Kì yi nya a na be fee fe he ’ushia a le: "Unim ù yi linaa ha bendi idim,
         ukpor u sha ’inunung ha abe be keb ’uhwo-bell."
         7 He ashin mà keb ’uhwo-ma fe Unim he ’ubwo. Mà swan Usetan, mà u buu tyang amen.
         8 Mà die ngie Unim, he-e ù fel kpee-kpee ha amen. Men abe mà yi bendi-iban, mà kung
         abwo āme᷅n lè he ’iban. Men bendi bikpellale, mà mbee lè bibibi lè he atyam āme᷅n
         gbangg.
         9 Mà shi ugim gbe lè biban abi ma shi, mà mbwee, ma ki, ma fe akpen he ’uhwo abi. Mà
         tyang ābi inyin, mâ fel fe akpen hwan; mà tem gor igor aye, mà fel mbwee imbwee.
         10 Men mà keb ’uhwo-men fe Unim he ’ubwo, he-e ù hà bo amen ’inaa.
         11 Bebuye, mà bia bende ye. Undi uyang-yang angwu a ban lizen unde-ma, u bia he, hà
         a ban Iten Unim, u mbee bia āngi. Gbe men ma fel bendi abe be bia Iten Unim a, hà
         mà yi bendi abe be᷆ ke Iten ife a ye, hà ma sha ’uhwo-men ma fel bendi abe be bia
         Iten Unim a.
         12 Unim ufe-ufe na᷅ ù yi lè ikeb le u ka uten, u shi lè ikeb le u gie he. Ufe umen na᷅
         ù kee-kee yi lè ikeb le u kpan bendi, u ke ikeb le bendi bè hwō. Wo ufe, ayang ù hà
         yi-a wo angwu wo᷆ bia unde-gang?
         13 Mà dang ’utyung gyo mi, men abe ma᷆ de le, "Liti anyin, liti anyin, bel li ba gya
         he ’ubong ahwell ee, li ba kwa há lize libo sha ūshī hè li lì nde lifem."
         14 Men-agyang ufe, ma ngye ashi ’ı᷆ shi ’uhwo a? Men ufe, ma ba kwa ná a? Men mà yi
         ná ’ibu ashi ’ı᷆ mbu leèti, he ’anwaa ’unyong zangg ’i taa.
         15 Kì yi ngbebb-ngbebb le mà de le, "Gbe ’i ngbebb Unim, a ndor li bewum, li ba sha
         ’iwom ’itaa i ’itaa i."
         16 Kukwo-ukwo i ufe, mà so lè idim, mà yii pwom ungwu. Ungwu apwomale angwu ’itaa i
         ù yi liketye.
         17 Ki ngbebb le mà well le undi angwu a ngye ’iwom ashi ’ì yi le ù shi, a mor āshi ashele,
         hà a shi ’iban.

1 Men bendi-ingbebb, mà dang ’utyung gyo mi! Ki ngbebb le mà ndo kung ki, fe akpen,
         likorye ’ingie ashi ’ı᷆ be hwaa lè men ’i dyam kangg.
         2 Bingbebb bīme᷅n bi hwee ban, ikung i ndeb ban amen bihwom idem.
         3 Únde ūme᷅n or, bindebekpen bi mbe ban he; bindebekpen ana bì yi ’itaa a ashi ’ı᷆
         tyung le, nya a na bi mbe ban únde ana na᷅ bı᷆ be mbe ban inyiahwo īme᷅n fel ná wò
         ko le ’ìndē na᷅ ’i shī āngi nà. Men mà so-i kam bingbebb bīme᷅n ndor he ’usi. Ashin
         ’i ze le ma ngye le umbee-likel ati igye anyin na᷅ à yi he abwo i ye a?
         4 Mà yii gya ’ushu lam bendi abe be᷆ shi amen aki he utia, ma kung únde angwu be shi
         amen aki ke be ye. He ashin be ki hwaa lè Unim le ù ndè lè be. Kùkye᷅ ’ubell ’u wu
         ha Unim angwu biwom puu bì yi he ’ubwo ’uma a.
         5 Mà yi kib he binunung abi igye anyin, ma shi ’iyang-yang ’itaa ma kee.Ma za᷆ dyam
         kwa nyong liti linim nya a ná be᷆ ke bigundu lizi le bì zī dyam nyong liti agwele
         a.
         6 Men ma maa ushe tang libi ke bendi benunung, ma gwu ābe, be shi ’ukaa ha amen ye.
         7 Bebuye, mà ngib lityam naa genn kwu kpamm Atyetyan Ujeso u gbe be. Mà ndè undi-utia,
         u ngib lityam kwa baā utia uma lishi, u kwa umbwo ligbe undor, u kwu ’ungmam ’u te,
         u mbee kwu ’unyong ahwu be᷆ fem agbudyu ’u fel.
         8 Men or mà ngib lityam ’itaa ken. Mà naa genn he afele Unim, likorye ’unyong ahwu
         Atyetyan Ujeso u᷆ be ’u fel kpee-kpee.
         9 Bebuye, mà shī nem inem fe bende ye, hè men mà zī libi ha Unim ye. Mà nde, Atyetyan
         Ujeso angwu u᷆ be tang ushe a fel kpee-kpee.
         10 Bebuye, mà shi ugim gbe lè bendi abe leěti be maa tye ugie ’isom Unim. Lè há íti,
         nyong be maa kpē ’ingie, be ma ngib lityam naa genn.Men or mà ngib lityam naa genn
         ná befe be ma naa.
         11 Li dè le Unim a ke be ’ukwun likorye be ngib lityam naa genn lè wu he umbee-likel.
         Mā ndè ná Ujob a ma ngib lityam nyong bingie bi ma yi fe-e; ma mbee ndè ná Unim a
         ma shi ’ingie Ujob ’i ma be lè ’ukwun ke-e. Kì yi faale atyangale le Unim u ngya ’ingie
         undi, u shi lè beshi ha bendi bema.
         12 Bebuye, kigyang ashi ’i hwò puu na᷅ ’ì yi le undi ù tam ’iwom ye.Undi ù tam lifung-atabe
         or, ngwu ù tam igye or, ngwu ù tam ’iwom ’iyang-yang he igye i or ye. Mà ’ibang-ibang
         ’ì shi, undi ù tam ye gbangg. Gbe ma bong ibong, kì ngyor le ma bong; gbe ma swan
         iswan, kì ngyor le ma swan, hè men mà zī libi he ushe Unim ye.
         13 Gbe ’i yi lè undi he liwu līme᷅n angwu u᷆ kpē ’ingie, undi umen ana ù bii Unim ukpell.
         Gbe ’ì yi lè undi he liwu līme᷅n angwu ù yi lè igor, ufe ù gyam agyam pee Unim.
         14 Gbe ’ì yi lè undi he liwu līme᷅n angwu ù yi gogo ye, ù ko bekaandi liwu bendi abongale
         hè be bè kong ha Unim le ù mbee he. Nyong bendo kong ha Unim, bè kung behwu gbaa he
         he lizen Atyetyan Ujeso.
         15 Gbe be kong ha Unim, be bong le u sha a᷆shi be bii, ki sha Unim u mbee undi-lingmam
         ana, u shi-e u fel kang-kang. Mà undi-lingmam umen ana a ma shi ’iban or, Unim u tyang
         āshi ka he.
         16 He ashin mà bun biban bīme᷅n de bende, ma kong ha Unim ke bende, hè Unim ù mbee amen.
         Akongale ha Unim angwu undi ununung u᷆ kong ù yi lè lifem kangg, likorye Unim u kpa
         he abwo afee-afee.
         17 Mà ndè undi ná Ilaja, a ma yi undigye nya a na bel lì yi i a.Leěti a ma kong ha Unim
         lityam ken le umbwo ù ndor ye. Umbwo a ma ndor ye aze akie lè ’igem.
         18 He umbee-likel aze anyina a ma mbee kong ha Unim le umbwo ù ndor lè.Umbwo a ma keb
         andorale lè he ’usi a kya-kya-kya, itang i wum, biwom bi tem keb ambyele.
         19 Bebuye, mà ngye dangg le, gbe undi ūme᷅n a tyang ’ukwo ahwu ’ù yi ’igyang, unde-ma
         a kpell he a tem item hwaa lè Unim, u kpell he u kung abwo lè he biban ashele, hà
         unde-ma angwu há a kpan ’ūnyōng undi-iban ana lè he linim a. Ki sha Unim u tyang biban
         bima abi a shi gbamm ana ka he.1 Peter1 Peter1 Peter1 Peter1 Peter

1 Mi Ipita angwu mì yi unwaa-isom Ujeso Ukristi na᷅ mı᷆ fee ’ushia ahwun. Mi fee āhwu
         hwaa lè men abe Unim a waa kung ke ’uhwo-ma abe mà yi he Upontes, Ugalesha, Ukapadosia,
         Eshia lè Bitinia. Leěti ma ma paa wu mbee biteng abina, mà yi begaandi a há.
         2 Leěti hell na᷅ Unim Atyetyan a ma shi ugim fe-e lishi le mà kwu bebwaa-ma, a kung
         Ukatia Kunyong uma a shi amen ma fel ta-ta ke-e. A shi ashina le hè men mà ke Ujeso
         Ukristi ife, gbe he lihwu lima he ’ikpakpaa àtyám amen a fel ataa-ataa gelalala he
         ashi Unim. Unim ù hā gye ’ushu ke men ’ukwun, u shi ’i kwun amen he atyam kpatiaa.
         3 Ipee ì kwu ke Unim, Atyam Atyetyan Ujeso Ukristi! U shi Unim uma. Unim a tyung beshi
         kangg ha abel, a ke li likpan lifufe gbe he awumale Ujeso Ukristi lè he lihwu. Awumale
         uma ana na᷅ a shi li li fel lè lishi andorale le li ba kwa lè likpan ipel ha ahe.
         4 Lì mbee yi lè lishi andorale le li ba kwa lè likpan lè biwom binunung bimen ana puu
         abi Unim a kam ndor bebwaa-ma. A kam biwom bimen ana ndor ābe he lifung-atabe a, hè
         bi bì kwu ngyor igye kpamm, bi ban ye, bi zī mbee ye.
         5 Unim u mbee kung ikeb ima kam amen nya a na ma᷆ gye ’ushu fe lityam ha ahe, le he
         ’unyong ahwu igye ı᷆ mbee, kì nung undi uyang-yang nwongg le Unim a kpan amen.
         6 He ashina mà yal gor he ’uhwo biwom abi Unim u᷆ kam ndor amen i, mà na ’unyin i àtyám
         āme᷅n à yi lè ’imbwee he ’uhwo bingie atyetye-atyetye abi bı᷆ be hwaa lè men i or.
         Mà ngye le bingie bimen ana bì yi he ’anwaa ’unyong zangg a.
         7 Atan-lengi angwu bingie bimen i bı᷆ be hwaa lè men ù yi le hè ’ì tyung le lityam
         afele līme᷅n ha Ujeso Ukristi lì yi dell-dell. Igold angi ì yi ke igye anyin a or,
         bendi be kung ’ìndē a kaa āngi nda le ì yi gelalala. Kitaa ’imen na᷅ ’ì yi gbe lè
         lityam afele angi lì yi ’indee-indee hwò igold, be kaa amen nda ’anaa-anaa i, le hè
         Unim ù pee amen, u fem amen kangg he ’uhwo abongale ūme᷅n he Liti angi Ujeso Ukristi
         u᷆ tem be tyung ’uhwo-ma.
         8 Mà na ma ndè Ujeso Ukristi lè ashi mà ye or, ki nyin amen lè he, ma fe lityam ha
         ahe, ma gor igor ì yi angi be᷆ kong a ye.
         9 Gbe ma gye ’ushu fe lityam ha ahe, ma kpa likpan ’unyong angi lı᷆ ngyor igye kpamm.
         10 Leěti bendi abe be᷆ tye ugie ’isom Unim be maa kong gba lè ’inunung ’ikaandi ashi
         Unim a de le u ba ka amen. Be maa kee kangg le hè be bè ngye ’ukwo ahwu Unim u᷆ be
         kpan bendi.
         11 Ukatia Kunyong Ujeso Ukristi angwu a ma yi he atyam abell, a maa da ābe ná Ujeso
         Ukristi u᷆ be kpē ’ingie, saa bendi be hà fem he. Be ma kaa kangg le hè be bè ngye
         ’unyong ahwu ashin ’ı᷆ be shi, lè ’itaa ’ı᷆ be kwu.
         12 Unim a ma shi ’i nung bendi abe be maa tye ugie ’isom ’ima le befe be sha aki ka
         ’uhwo-bell a ye, be sha ka amen a. Biwom bimen i na᷅ bendi abe be bun ’isom ’inunung
         de men, be de men gbe lè bi nya a na Ukatia Kunyong umen angwu u᷆ be lè he lifung-atabe
         a ke be ikeb. Idengell Unim or i kee ná ı᷆ shi hè ngi ì nde biwom bimen i.
         13 He ’uhwo biwom abi Unim a kam ndor amen ana, mà ndor igim īme᷅n le hè men mà shi
         a᷆shi Unim a kee. Mà kwu gbelakaa ye, mà kung atong-shi āme᷅n ndor he likpan ’unyong
         angi Unim u᷆ be ke men he inung ima nyong Ujeso Ukristi u᷆ be kung ’uhwo-ma tyung
         he igye gboo.
         14 Mà gye ’ushu ke Unim ife, biwom bibibi abi ma ma yi lè ’igyor ábi kangg nyong ma
         ma wa ngye igie Unim ye ana, mà ndè le ma keb àshī āme᷅n he itang ke bi ye gbangg.
         15 Le bwo Unim angwu a ko amen le mà kwu bebwaa-ma ù yi utaa-utaa gelalala faale ’iban,
         men or mà kwu betaa-betaa gelalala faale ’iban he biwom puu abi ma᷆ shi.
         16 Kì yi nya a na be fee ndor he ’ushia Unim leěti le Unim a de le: "Kì yi kpe-kpe le
         mà kwu betaa-betaa gelalala faale ’iban nya a na ufe Unim ù yi utaa-utaa gelalala
         faale ’iban."
         17 Nyong ma᷆ kong ha Unim, ma᷆ ko he le Ada, mà well le Atyamen umen ana u maa undi
         uyang-yang ushe keè he ashi a shi a, u shell ’ushu undi ye. He atan-lengi anwuna nyin
         i ná mà so he igye i, mà fe-e he biwom puu abi ma᷆ shi.
         18 Má ngye le Ujeso Ukristi a pong amen le hè men mà fel porr lè he likpe lìtı᷅m angi
         betiemen be maa hwua amen likor-likor a. Úndē angwu ù yi kwom hen igye i na᷅ a ma
         kung pong amen ye.
         19 Anung Ujeso Ukristi angi à yi he ’ukpo ’indee-indee na᷅ a ma kung pong amen. Ujeso
         Ukristi ù yi ná unwaa utia angwu undi u᷆ lè shang Unim nà, ù yi utaa-utaa gelalala,
         kì yi lè ’ibibi zangg or ha ahe ye gbangg.
         20 Leěti mà ukpong Unim u hà shi igye anyin, a ma shi ugim fe-e lishi le Ujeso Ukristi
         u ba kpan bendi. He i ’unyong ahwu igye i ndo mbee i, a ma be he-e ù kpan li.
         21 Gbe he ’uhwo Ujeso Ukristi na᷅ men ma fel fe lityam ha Unim angwu a wum he lè he
         lihwu, u ke-e libwo likaandi angi lì yi lè ife kangg. He atan-lengi anwuna men ma
         fe lityam ha Unim, ma mbee kung àshì āme᷅n ndor ha ahe.
         22 Men ma fel betaa-betaa, likorye ma ke ife he biwom abi Unim a tyung amen, ki mbee
         nyin amen lè bende bendi Unim lityam ken. He ashina undi uyang-yang ù kung lityam
         lima puu lè ikeb ima puu tyung benyin ha unde-ma mbee ’unyong.
         23 Unim a tem lè men hwàn gbe he igie ima angi ı᷆ be lè likpan. Igie ima imen ana ì
         yi ngyor igye. Undigye angwu u᷆ hwō na᷅ a ke men likpan limen ana ye, Unim angwu u᷆
         hwō ye na᷅ a ke men ángi.
         24 Be fee ndor he ’ushia Unim leěti le: "Bendigye puu be hwa᷆ nya a na abia, kunung
         ’ubell ’u shī ’ìhwú liti ken nya a na bibubo a.
         25 Ukpor igie Unim ife, ì yi ngyor igye kpamm!" Igie Unim imen ana na᷅ ì yi ’isom ’inunung
         ashi be ma bun de men.

1 Le bwo Unim a tem lè men hwàn, mà kung abwo āme᷅n lè he bibibi puu. Mà tem lam bendi
         ye, ma tem kwu ingwu ifee ye, ma tem ban lityam fe ’iwom undi ye, ma tem kong bia
         bendi ye.
         2 Mà kwu ná bebwaa befufe, befe bè yi lè ’igyor ábı᷆ bendabell mbee ’unyong. Men or
         mà kwu lè ’igyor agyoale igie Unim igyang angyell angi ı᷆ shi amen ma᷆ kaa kpè kwu
         kpamm Unim u gbe kpan amen he liti umbee-likel.
         3 Mà kwu lè ’igyor ashin likorye men-agyang ma ndè ná Atyetyan Ujeso Ukristi a ngbebb
         inung ’indee-indee or mà.
         4 Mà be hwaa lè Atyetyan Ujeso Ukristi angwu ù yi uwum ngyor igye kpamm. Bendigye be
         swan he, he ashina ù yi ’itaa ken ha ’ukor ’umen ahwu bendi be swan le ’ù yi lè lifem
         ye ana. Ukpor Unim a gia kung he, u shi lè lifem kangg he ashi Unim.
         5 Men or mà yi lè likpan lifufe. Mà tyang Unim ù gwaa amen ’iteng ken tye ushom Ukatia
         Kunyong uma ná undi u᷆ kung akor tye ushom. Mà yi ná ikwu-lihwan ashi ’ì yi ta-ta
         ke ashangale Unim. Mà kung ’uhwo-men shang gbangg ke Unim gbe ha Ujeso Ukristi. Gbe
         ma shi ashin, ki nyin Unim kangg.
         6 Mi kong ashin likorye be fee he ’ushia Unim le Unim a de le: "Mi Unim, mi kung ’ukor
         fe lìshií ushom ugi he Uzayon. Mi gia kung ’ukor ’umen ana, kù yi he ’ukpo ke-m kangg.
         Undi uyang-yang angwu u᷆ fe lityam ha angwu ù yi ’ukor ’umen i, u fá hē ishwia he
         ’uhwo ye."
         7 Men abe ma fe lityam ha ahe, ù yi lè lifem kangg ke men. Ukpor abe be fe lityam ha
         ahe ye, be ba nda le: "Kukor ’umen ahwu bendi abe be᷆ tye ushom be swan le ’u ngbebb
         he ushom atyele ye ana, kufe na᷅ ’u tem fel kwu ushom naa genn."
         8 Unim a mbee kong he ’ushia ’uma le: "Kukor ’umen ana na᷅ bendi be᷆ be gbaa mbu."
         Atan-lengi angwu be᷆ mbu ù yi le be ke igie Unim ife ye. Leěti hell na᷅ Unim a ma
         kong ndor le ’ì kwu ’itaa ana.
         9 Men ufe mà yi liwu bendi angi Unim a gia kung, mà yi bendi abe ma᷆ shang Unim, abe
         ma᷆ fe Unim angwu ù yi Usu ukaandi. Mà yi ’ubong ahwu Unim a gia ’u fel ta-ta ke-e
         ’uhwo-ma. Ma fel bendi bema ufe-ufe a. A gia kung amen le hè men mà bun de bendi gboo
         gbe lè ’inunung ashi a shi ’i kwu he ’uhwo ná a fem amen lè he ’ifufebb be he ’ikung-gbo
         ashi ’i dyam ’indee-indee.
         10 Leěti men ma ma yi bendi Unim a ye, ukpor ’anaa-anaa i ma fel bendi Unim a. Unim
         a ma wa yi lè beshi ha amen ye, ukpor ’anaa-anaa i a fel lè beshi ha amen.
         11 Bedim-gi lityam, mà well le mà yi begaandi a, mà yi kwu hen igye ikwu. He ashina
         mi tim amen anung le, mà kung abwo lè he bibibi biwom abi agwo à yi lè ’igyor ábi,
         likorye biwom bimen i bi ndo ’ukye ha likpan lifufe angi Unim a ke men.
         12 Nyin i ná mà yi ipel ha bendi abe be ngye Unim ye i, mà gye ’ushu shi likpe linunung
         le hè ’unyong ’uyang-yang be᷆ kong le ma shi bibibi, hè be bè ndè shob le ma sha ’inunung
         a. He ashina be kung ipee ke Unim he Liti angi u᷆ die fel kpee-kpee ha abe.
         13 -
         14 He ’uhwo Atyetyan Ujeso Ukristi, mà keb ’uhwo-men ke undi uyang-yang angwu ù yi he
         libwo andele gbe lè bendi. Mà ’ì yi undi angwu a gyan li he ’ubong puu a or, mà idengell
         ima angi a waa ndor le ì ke bendi bebibi ’ingie, i pee a᷆be be shi ’inunung a or,
         mà keb ke be.
         15 Ashi Unim a kee amen le mà shi ’ì yi le, mà shi a᷆shi ’ì yi kpa-kpa hè men mà shib
         ingwu bikpel-ye bendi abe be ngye Unim ye.
         16 Mà ndor ’uhwo-men ná bendi abe bè tem yi he abwo lifee ye. Mà fel gim le bwo mà tem
         yi he abwo lifee ye mà, ma fel sha ’ibibi ’itaa ma kee ye. Ukpor mà ndor ’uhwo-men
         ná ifee Unim.
         17 Mà kung undi uyang-yang ilaa-ilaa ye; kì nyin amen lè bende bendi Unim, ma ke a᷆ngwu
         a gyan li he ’ubong puu ife, ma shell Unim.
         18 Men abe mà yi bebwaa ushom bendi, mà keb ’uhwo-men ke betyamen, ma mbee shell ābe
         kangg. Mà shi ashin ha betyamen puu, mà abe bè yi benunung abe be᷆ gim ’inunung gbe
         lè men or, mà abe bè yi bekaa-bekaa or.
         19 Undi angwu be᷆ ke-e ’ingie likor-likor faale ashi a shi, gbe a kpē shī igor-igor,
         likorye a kee le u sha nyin Unim, hà a shi a᷆shi ’ı᷆ nyin Unim.
         20 Ukpor undi angwu a shi ’ibibi a, be hà kpam he, gbe u᷆ kpē ìkwūn imen ana igor-igor,
         ayang ù ha᷅ pee he he ashina? U kpa ’ingie ashi ufe-gyang a be lè shi ke ’uhwo-ma
         a. Ukpor undi angwu u᷆ shi a᷆shi ’ì yi kpa-kpa, gbe a ngib lityam kpē ’ingie he ’uhwo
         ashele ashi ’ì yi kpa-kpa, hà a shi a᷆shi ’i nyin Unim.
         21 Kukwo ahwuna na᷅ Unim a ko amen le mà gbe. Mà well le Ujeso Ukristi or titi a kpē
         ’ingie shi ’inunung ke men. Ki ngbebb le mà pwom he shi ná ufe a shi hè men mà pwom
         abee ama.
         22 Ufe, bwo ukong-ukong a shi ’iban ngye ye, u bè uman ngye ye gbang-gbang.
         23 Bendi be maa buu he atye, ukpor u tem lè ngi buu ābe ye. Nyong be maa ke-e ’ingie,
         a ma kong fe be ’ushell le u ba sha ’iwom ha abe ye, ukpor a ma kung ’iwom ’iyang-yang
         fe Unim he ’ubwo, Unim angwu u᷆ maa ushe kpa-kpa mbee ’unyong puu.
         24 Bingie abi bi ma yi ke li he ’uhwo biban bityan, a ma kung bife a so, nyong be ma
         maa he bee he ’ikpakpaa. A shi ashina le lî mbeè lè abwo lè he ’iban gbang-gbang,
         li fel kung likpan angi lı᷆ be lè ha ahe sha a᷆shi Unim a kee. Le bwo be ma do he,
         men ma mbeē.
         25 Leěti men ma ma yi ná ìtiā angi i mbeb ’ukwo, ukpor ’anaa-anaa i ma tem item, ma
         fel pwom Ujeso Ukristi angwu u᷆ ndè gbe lè men. Ufe na᷅ u᷆ kam amen le hè ’iwom ’ì
         do amen ye.

1 Men bengye or, ungye-libee uyang-yang ù keb ’uhwo-ma ke ukyema. Mà shi ashin, le
         gbe ungye angwu ukyema u᷆ fe Unim ye, pisoye u gie ugim uma fel fa Unim gba he likpe
         linunung ungye-ma.
         2 Mà na ungye a buu ungwu kong ’iwom ha ahe gbe lè likong Unim ye or, u nda ná ungye
         ù yi lè ife, u mbee ndè ná likpe lima lì yi litaa-litaa faale uben.
         3 Mà kung igim īme᷅n ndor he idem-idem-idem abweeale le hè men mà tyung bendi ’ùnùng
         ’ūme᷅n ye. Biwom ná igil aniale lè ashele ishagba i, afele ashor umbell lè biwell-atyung
         lè bikeb-abwo gbam-gbam, afele bihwom abi bı᷆ kaa ’ate shi ’ugwu, likpe anyina li
         ngbebb ye.
         4 Ukpor, kiwom ashi ma᷆ shi hè ’ì shi amen mà ngbebb ’unung ’ì yi likpe linunung angi
         lı᷆ be lè he atyam āme᷅n; mà kwu mbiloo, ma kwu lè ’uhwo ambwele. Kunung ahwu ’itaa
         i ’u hwa᷆ umbwo ye, ku mbee shi lè lifem kangg he ashi Unim.
         5 Kitaa ana na᷅ bengingye besuso abe leěti be ma fe lityam ha Unim be maa tyung ’unung
         ’ubell, be ma tyung āhwu gbe he akebale ’uhwo-bell ke bekyebell.
         6 Undi ken lè he liwu libell ù yi Usara. A maa ka ukyema Ebraham ife, u ko he le "Atyagi."
         Men ma kwa ’itaa ken ha Usara, gbe ma shi a᷆shi ’ì yi kpa-kpa. Ashin ’i sha amen ma
         kwa lè ’ushell ye.
         7 Men bekyebb or titi, mà tyung likpe linunung ha bengye-men. Mà ngye le bè yi kang-kang
         ná men ye. He ashina mà ke be ife. Mà ke be ife likorye men lè befe puu ma kpa likpan
         angi Unim u᷆ ke bendi ’uke. Mà shi ’itaa ana hè akongale ūme᷅n ha Unim ù be lè lifem
         ke men, hè ’iwom ’ì kwuǔ hē ’ukwo ye.
         8 Kiwom ashi mi kee le mi kong fa likong anyin lishi ’ì yi le, men puu mà kwu ugim
         ken, ma ngye igben bende, ma kwu lè benyin ha bendi Unim likorye bè yi bebwandamen
         a, mà ngbebb lityam ha bende, ma keb ’uhwo-men ke bende.
         9 Gbe undi a shi ’ibibi ha undi ūme᷅n, ù tem lè shī shì angwu há ye. Gbe undi a buu
         undi ūme᷅n atye, ù tem lè ngi buu angwu há ye. Ashin na᷅ ’i ngbebb le ù shi, ù kong
         ha Unim le ù ke angwu há ’ukwun. Mà well le ashi ’ı᷆ shi Unim a ko amen ’ì yi le he-e
         ù shi ’inunung ha amen a.
         10 Be fee he ’ushia Unim le: "Undi angwu a kee le u kwa lè igor, u kee le ’ì ngbebb
         he he ’uhwo, ù kung ungwu uma kong ’ibibi ye, u bè uman ye.
         11 Ù kung abwo ama lè he ’ibibi ashele, u fel shi binunung hwan, u kaa kangg he-e u
         fel lè ikwun.
         12 Unim u kang bendi benunung, u dang ’utyung gyo ābe nyong be᷆ kong ha ahe. Ukpor abe
         be᷆ shi bibibi, ù yi linaa ha abe."
         13 Gbe ma᷆ kaa lè ikeb īme᷅n puu le hè men mà shi a᷆shi ’ì yi kpa-kpa, ayang ù nya do
         amen? Kì yi lè undi ye.
         14 Mà bendi bè fel ke men ’ingie likorye ma shi a᷆shi ’ì yi kpa-kpa or, Unim u sha ’inunung
         ha amen. He ashin mà kwu lè ’ushell bendi abe be᷆ ke men ’ingie ye, kì waa men ufung
         or ye.
         15 Mà shi Ujeso Ukristi ù kwu Usu ūme᷅n, mà ke-e ife. Mà kam he ’unyong ’uyang-yang
         hè men mà fan undi uyang-yang angwu u᷆ bii amen atan-lengi angwu ma bong ha Ujeso
         Ukristi.
         16 Mà ndè le nyong ma᷆ fan ābe, mà mbu ’uhwo fan ābe lè ife kangg. Mbee ’unyong puu
         mà shi a᷆shi ma ngye le ’ì yi kpa-kpa, le gbe undi u᷆ kong ’ibibi gbe lè men, u mbee
         kong bia amen, hè ishwia ì shi-e likorye u nda ná likpe līme᷅n li ngbebb nya a na
         ’ì yi le likpe undi Unim lì kwu.
         17 Ki ngbebb le undi angwu u᷆ shi a᷆shi ’ì yi kpa-kpa, ù kpe ’ingie he ’uhwo ashi gbe
         ’ì yi ugim Unim á hwò a᷆shi le ù kpē ’ingie he ’ibibi ashele.
         18 Ujeso Ukristi or a ma kpē ’ingie le he-e ù kpan li lè he biban bityan. Nya he ’ugbe
         a ken a mbeè aki amen ana puu. Ujeso Ukristi angwu ù yi ununung a ma hwō he ’uhwo
         ’utyan, bel abe lì yi benunung ye, le he-e ù be lè bel hwaa lè Unim. Bendi be gwu
         inyiahwo ima, ukpor Unim a shi ’ūnyōng ’uma ’ù yi ’uwum.
         19 Nya he ’unyong ’umen ana ’ūnyōng ’uma ’u ma gye he ’ipi Unim a kwu idengell ima angi
         i kpo utebb uma ngib fe, lè kong ha angi.
         20 Idengell imen ana na᷅ leěti i maa ke Unim ife ye, há ’unyong ’umen ana nyong Unim
         a maa ngib lityam kwu nyong Unuwa le ù tān ’īnōng. Bendi bedyong-ikie befe-befe na᷅
         be ma ngwee há ’inong, be hwaa lihwu umbwo.
         21 Umbwo umen ana a tyung ’itaa akpanale gbe he umbwo akibale a. Nyong be᷆ kib undi
         he umbwo, be kib he le he-e ù kwob taa umbe lè he inyiahwo a ye, ukpor ù yi ’itaa
         a ashi ’ı᷆ tyung le undi u tim Unim anung le ù to taa he lityam lima lè he ’iban.
         Unim u kpan amen likorye Ujeso Ukristi a wum lè he lihwu.
         22 A wum gye he lifung-atabe, ù yi kwu he ’ubwo lizen Unim. Nya na᷅ idengell Unim puu
         i fel he ’ubwo ’uma, kiwom ’iyang-yang ashi ’ì yi lè ikeb ’i fel he ’ubwo ’uma.

1 Men mà ngye le leěti Ujeso Ukristi a ma kpē ’ingie he agwo. He ashina mà kwu lè ’itaa
         lityam angi ufe a ma yi lè ngi hè men mà naa genn. Mi kong ashina likorye undi angwu
         a kpē ’ingie he agwo nya a na Ujeso Ukristi, ù tem gya ’ushu sha ’iban ye.
         2 He ashina, lè ’igbe ná mà yi he igye i, mà tem bong biwom igye àbi bendigye bè yi
         lè ’igyor ábi bì kpē men ityuu ye. Mbee ’unyong puu mà shi a᷆shi ’ı᷆ nyin Unim hwan.
         3 Leěti ma maa ban ’unyong sha biwom abi bı᷆ nyin bendi abe be ngye Unim ye. Ma ban
         ’unyong ’u kpè! Há ’unyong ’umen ana men ma maa sha ’iwom ’ibibi ’iyang-yang he ’akem
         ’āme᷅n, ma maa tyang biwom igye abi bendigye be᷆ kee bi kpē kung atyam āme᷅n. Ma maa
         za᷆ igye fa he ’uhwo; ma maa gbong awu ngwa bingwungwo kangg; ma maa fa ikem, ki shi
         le ’i tel Unim ’indee-indee.
         4 Ukpor ’anaa-anaa i mà tem yi lè abwo ipel ha abe he ashele biwom bibibi abina ye.
         He ashina, ki kwu ābe he ’uhwo, be kong ban amen.
         5 Kunyong ’u ba lè há ahwu Unim u᷆ be maa ushe bendi abe be kong ban amen. Be ba buu
         ungwu ubell da Unim abi be shi puu. Unim ù fel yi kwu u nyong ’unyong ’umen ana he-e
         ù maa bendi bewum lè abe be hwō ushe a.
         6 Ashin na᷅ ’i tan lè shi undi a ma bun ’isom ’inunung de abe be hwō mà or titi, le
         hè be bè kwu lè likpan ’unyong nya a na Unim ù yi lè ngi. Mà na be hwō nya a na bendi
         puu be᷆ hwō i or, ashin ’ì yi ushe angwu Unim a maa ābe.
         7 Ki fel teng ’anwaa ’unyong zangg a hè ’iwom ’iyang-yang he igye anyin ’ì mbee. He
         ashin mà naa genn, ma baa ’uhwo-men le hè men mà kong ha Unim mbeè.
         8 Kiwom ashi ’í dyam hwò puu ’ì yi le, mà gye ’ushu kwu lè benyin ha bende lityam ken,
         likorye undi angwu ù yi lè benyin u tyang biban bendi ka abe, mà na bi go gbamm or.
         9 Nyong bendi be᷆ be ha amen ishom, mà kpe be igor-igor, ma ndè le ma mbwee ’ushu fe
         be ye.
         10 Unim a ke undi uyang-yang ’uke aki ashele atyetye gbe he ikeb Ukatia Kunyong uma.
         He ashina, undi uyang-yang ù kung ’uke ahwu Unim a fe-e he ’ubwo kpell unde-ma.
         11 Undi angwu Unim a ke-e ikeb le ù bun igie ima a, ù bun āngi ná Unim a ke-e. Undi
         angwu Unim a ke-e ufe le ù kpell bendi a, ù kung ikeb puu angi Unim a ke-e kpell ābe.
         Mà shi ’itaa ana hè bendi bè kung ipee ke Unim he ’iwom ’iyang-yang ashi ma᷆ shi gbe
         ha Ujeso Ukristi. Ufe na᷅ ifem puu lè ikeb puu bì yi ke-e ngyor igye kpamm. Kì ngyor
         ná mi kong.
         12 Bedim-gi lityam, bingie bikaa-bikaa abi bı᷆ be kem fe men ana, bì kwu amen he ’uhwo
         ye. Mà fel nde bi ná biwom abi bwo ukong-ukong bi shi ngye ye a ye. Bingie bimen ana
         bi kaa amen hè Unim ù ndè ná ma naa genn a.
         13 Mà yal gor igor likorye ma fe abwo he bingie abi Ujeso Ukristi a ma kpe. Mà gor ’itaa
         ana le hè liti angi ifem Ujeso Ukristi ı᷆ be fem he igye gboo, hè men mà yal gor lè
         ibubo he ungwu.
         14 Gbe bendi be᷆ kong ban amen le bwo mà yi ke Ujeso Ukristi a, hà ’ì yi ’iwom ’inunung
         a ke men. Nyong ma᷆ kpē ’ingie ’itaa ana, Ukatia Kunyong Unim ù yi ha amen. Ukatia
         Kunyong umen ana a dyam ’indee-indee.
         15 Ukpor, gbe ma shi bibibi, ma gwu bendi, ma zì ’azi, ma tyua anaa, gbe ma᷆ kpē ’ingie
         he ashele abina, kingie ashi ’itaa ana ’ì yi lè lifem ke men ye. Undi ūme᷅n ken or
         ù be lè ’itaa ’ingie ashina so ’uhwo-ma he lishi ye.
         16 Ukpor undi angwu u᷆ kpē ’ingie le bwo u᷆ pwom Ujeso Ukristi a, ishwia ì shi-e ye.
         Ù pee Unim likorye bendi be ndè shob he le ù yi ke Ujeso Ukristi a.
         17 Kunyong ahwu Unim u᷆ maa bendi ushe ’u kpi mà. Unim u maa bendi bema begyang a ushe
         ’ushu. Bwo ’ì yi le u maa li bel bendi bema begyang or ushe, bendi abe be᷆ ke ’isom
         ’inunung ashi Unim ife ye, ushe ubell u ba kwa ubibi ná a?
         18 Be fee he ’ushia Unim le: "Gbe undi ununung or a ndè ’ingie mà ukpong u hà hwaa linim
         Unim, ki ba kwa ’ibibi kangg ka bendi bebibi abe be᷆ ke Unim ife ye."
         19 He atan-lengi anwuna bendi abe be᷆ kpē ’ingie le bwo Unim na᷅ a tyang āshi le ’ì
         be hwaa lè be, bè gye ’ushu lè ’inunung ashele, bè kung ’uhwo-bell fe Unim he ’ubwo,
         Unim angwu a mbe li puu. Unim u gie igie ye.

1 Mì yi lè utebb angwu mi kee le mi ka amen bekaandi bendi abongale. Men ma ngye le
         mi or mì yi ukaandi a ná men a, mi ndè lè àshì agi ná Ujeso Ukristi a ma kpē ’ingie.
         Bel ha amen li ba kwa lè abwo ipel he ifem Ujeso Ukristi nyong Unim u᷆ be fem he he
         ashi bendi puu.
         2 Ashina na᷅ ’ì yi atan-lengi angwu mi ke men utebb le, mà ndè gbe lè bendi abe Unim
         a kung fe men he abwo, mà ndè gbe lè be ná undi angwu u᷆ kam ìtiā u᷆ ndè gbe lè ngi.
         Mà ndè gbe lè be ná be kwu amen he ikeb a ye, mà shi āshī igor-igor. Mà shi āshī he
         ’uhwo únde a ye, likorye ’igyor únde ’ì yi ’iwom ’ibibi a. Ukpor mà shi āshī likorye
         mà yi lè benyin le ma nda gba lè be a.
         3 Bendi abe Unim a kung fe men he abwo le mà kam ana, mà kam ābe he ikeb a ye. Ukpor
         likpe līme᷅n lì kwu ngbebb-ngbebb le hè bendi bemen ana bè pwom abee āme᷅n.
         4 Gbe ma shi ’itaa ana, liti angi Ujeso Ukristi angwu u᷆ ndè gbe lè bel puu u᷆ be be,
         u ba ka amen abe ma hwò ’ukye, kuke ahwe᷅le ahwu ’u dyam ’indee-indee, ku mbee hwō
         umbwo ye.
         5 Men bebwaa-idem, mà ke bekaandi bēme᷅n ife. Men puu mà keb ’uhwo-men ke bende, ma
         kam hè men mà kpell bende, likorye be fee he ’ushia Unim le: "Unim ù yi linaa ha bendi
         idim, ukpor u sha ’inunung ha abe be keb ’uhwo-bell."
         6 He ashina mi mbee da amen le, mà keb ’uhwo-men ke Unim angwu ù yi lè ikeb puu, le
         gbe ’unyong ’uma ’u fel, he-e ù kung amen gye he ’usi.
         7 Mà kung ’iwom ’iyang-yang ashi ’ı᷆ fem amen ’ushun fe-e he ’ubwo, likorye u ka amen
         ukpell uyang-yang angwu ma kee.
         8 Mà kwu gbelakaa ye, ma baā ’uhwo-men, likorye Usetan, usu bibibi, angwu ù yi linaa
         ha amen u baà amen. U baà amen ná ’ugaba ’u᷆ baà kee àshi ’ù zī nà.
         9 Mà naa ’ukye ha ahe, ma ke-e libwo ye gbangg. Mà gye ’ushu fe lityam ha Unim, ma
         naa genn. Ma well le bebwandamen mbee igegem puu he igye i be kpa ’ingie nya a na
         men ma᷆ kpē i.
         10 Mà well le ’inunung ’iyang-yang ’i ba lè ha Unim a. Ufe na᷅ a ko amen le hè men mà
         kwu ipel ha Ujeso Ukristi kwu lè abwo he ifem ima ngyor igye kpamm. Gbe ma kpē ’ingie
         he ’anwaa ’unyong zangg, ufe-gyang u ba tem lè men kam, u ke men ikeb hè men mà naa
         genn faale abwo aweeale.
         11 Mà lì pee Unim angwu ù yi lè ikeb ngyor igye kpamm. Kì ngyor ná mi kong.
         12 Usalas na᷅ a kpell mi fee ’anwaa ’ushia aken. Mi ngye-e ná ungwiye undi Unim angwu
         a kpè le bè fe lityam ha ahe. Biwom abi mi fee i, mi fee ābi le mî fe men ingie, mi
         mbee de men le abi mi fee gbe lè inung Unim i bì yi ’igyang. He ashina mà naa genn
         he ’igyang.
         13 Bendi Unim abe hen Ubabilon abe Unim a gia kung le bè fel bema ná a gia amen ana,
         be kong lè men. Unwaa-gi Umak or a kong lè men.
         14 Ná bebwanam bende abe be᷆ fe Ujeso Ukristi, mà gaa bende lè uko lè uko. Agaale anwuna
         a tyung le ’i nyin amen lè bende. Men puu abe mà yi ke Ujeso Ukristi, Unim ù shi hè
         ’ì kwun amen he atyam kpatiaa.2 Peter2 Peter2 Peter2 Peter2 Peter

1 Mi Usaimun Ipita angwu mì yi uboyi Ujeso Ukristi, mi mbee shi unwaa-isom uma na᷅
         mı᷆ fee ’ushia ahwun. Mi fee āhwu hwaa lè men puu abe ma bong ha Ujeso Ukristi ’itaa
         ken ha abel. He ’uhwo inung Ujeso Ukristi na᷅ a ke li bel puu ikeb bizang-bizang le
         lì bong ha ahe, abongale angwu ù yi lè lifem kangg. Ujeso Ukristi ù yi Unim, u mbee
         shi Undi-likpan utyan.
         2 Unim ù hā ke men ’ukwun, u shi āhwu ’ù gbo shal-shal-shal. U shi hè ’ì kwun amen
         he atyam kpatiaa mbee ’unyong nya a na men ma᷆ gye ’ushu ngye Unim lè Atyetyan Ujeso
         Ukristi.
         3 Ujeso Ukristi na᷅ a shi li li ngye Unim angwu a ko li le lì kwu ipel ha ahe he ifem
         ima, li mbee pwom he shi a᷆shi ’i ngbebb gbe gyong. Bwo li ngye Unim ’itaa ana, a
         kung ikeb ima shi li li fel lè ’iwom ’iyang-yang ashi ’ı᷆ kpell li lı᷆ kwu lè likpan
         ’unyong, li mbee shi a᷆shi ’ı᷆ nyin he.
         4 He ’ukwo ahwun na᷅ Unim a ke li biwom bikaandi bimen abi leěti a ma kyebb li, abi
         bì yi lè lifem kangg ke li. Atan-lengi angwu a ke li biwom bimen ana ù yi le, hè men
         mà buu hwaa lè he biwom bibibi abi bì yi he igye anyin abi bendigye bè yi lè ’igyor
         ábi, mà mbee pwom he shi likpe ’itaa ken ha ufe-gyang.
         5 He ’uhwo biwom abina mà bong abongale ufe-ufe a ye, mà kwu ’iken gye ’ushu shi likpe
         linunung or titi. Gbe ma shi likpe linunung, ma kaa kangg ngye Unim gye ’ushu.
         6 Gbe má ngye Unim, ma ngib lityam kangg. Gbe ma ngib lityam, ma gye ’ushu naa genn
         he biwom abin. Gbe ma naa genn he biwom abin, ma gye ’ushu ke Unim ife.
         7 Gbe ma ke Unim ife, ma gye ’ushu kwu lè benyin ha bende ná bebwanam bende, ki nyin
         amen lè bendi lityam ken.
         8 Gbe ma gye ’ushu shi biwom abin ishi ishi ishi, hà angyele ūme᷅n Atyetyan Ujeso Ukristi
         u kwa lè lifem, likpan līme᷅n li kwu linwom-linwom ye.
         9 Ukpor undi uyang-yang angwu a shi biwom abin ye, hà ’i ze le ù yi ná uhwua-ashi angwu
         u᷆ ndè ye gbangg nà. Undi umen i u naa lityam lè biban bima abi leěti Unim a tyang
         ābi ke-e.
         10 He ashin, bebuye, mà kaa kangg hè men mà shi likpe angi lı᷆ tyung le Unim a ko amen
         shi amen mà fel bendi bema. Gbe ma shi ’itaa ana, mà ha᷅ tyang ’ukwo Unim ye.
         11 Kitaa ana na᷅ Unim u᷆ be buu amen ’ukwo gye he Kiteng-usu Ujeso Ukristi, angwu ù
         yi Atyetyan, u shi Undi-likpan utyan. Bendi bema be ba kwa ipel ha ahe nya ngyor igye
         kpamm.
         12 Ashina na᷅ ’ı᷆ shi-m mı᷆ well amen biwom abin mbee ’unyong puu. Mí ngye le ma ngye
         bi, ma mbee shi naa genn he biwom bimen abi ma ngye i.
         13 Lè ’igbe ná mì so uwum, ki ngbebb mi le mì well amen biwom abin hè men mà bo ’inaa
         he ashele ábi.
         14 Mí ngye le ati agi he igye i a mbee pu, nya a na Atyetyan Ujeso Ukristi a ma de-m.
         15 Mi mbee kee le mi kaa ’itaa ikeb igi ì yi kwom, mi shi ’iwom ashi ’ı᷆ shi amen ma᷆
         well biwom abin mbee ’unyong puu, mà mì hwō or.
         16 Leěti bel li maa da amen ná ifem lè ikeb Atyetyan Ujeso Ukristi bi ma fem tyung he
         igye gboo. Biwom bimen abi li maa de men ana, bì yi ishob angi bendigye be fe a ye,
         ukpor bel-agyang li ma ndè ifem ima lè atong-shi atyan.
         17 He ’unyong ahwu Unim Atyetyan a ma ke-e ifem angi i dyam ’indee-indee i, bel li ma
         ndè, li gyo Unim angwu ifem ima i dyam gbe a᷆ngi undi u᷆ kong gbe lè ngi mbee, a de
         le: "Anwun na᷅ ù yi ’iken Unwaa-gi. Ki nyin mi lè he ’indee-indee."
         18 Bel-agyang li ma yi utung ha Ujeso Ukristi he ukwell angwu Unim a ma kong ha ahe,
         li ma gyo igie imen angi lè he lifung-atabe ana lè atyung atyan.
         19 Igie angi bendi abe be᷆ tye ugie ’isom Unim be kong gbe lè Ujeso Ukristi, i dyam
         hwò puu. Gbe ma dang ’utyung gyo āngi, hà ma shi ’i ngbebb, likorye ì yi ná ’imor-inde
         ashi ’ı᷆ taa lè ’usu kpamm taa ashi nà. Há ’unyong ’umen nyong ukpen ashi-liti, ashi
         ’ı᷆ ze le Ujeso Ukristi, u᷆ be he atyam āme᷅n, biwom puu bì ha᷅ ba nung amen nwongg.
         20 Kiwom ashi ’i dyam hwò puu ashi mà ngye ’ì yi le, igie angi bendi abe be᷆ tye ugie
         ’isom Unim be maa kong be fee fe he ’ushia Unim i. Befe-gyang na᷅ be maa gim āngi
         kong ye,
         21 likorye ’ì yi lè undi angwu a maa kong ’isom Unim lè he lishi abyele lima ligyang
         ye. Ukatia Kunyong Unim na᷅ a maa ke be igie angi be maa kong.

1 Leěti bendi abe be᷆ bè uman le be tya ugie ’isom Unim, be ma fel he liwu bendi Unim.
         Kitaa ’imen i na᷅ bendi abe be᷆ hwua bendi biwom uman be᷆ be fel he liwu līme᷅n. Bendi
         aben be ba sha beshu hwua bendi biwom abi bı᷆ teng ābe gye he ’ukwo liketye. Bendi
         bemen be᷆ hwua biwom uman i, be mbee swan-swan lè Ujeso Ukristi or, ki shi le ufe
         na᷅ ù yi Usu utyan, angwu a pong ābe. He ashina be be lè ushe Unim so ’uhwo-bell he
         lishi imbul-imbul.
         2 Bendi gbamm be ba nda᷆ ha abe sha likpe libibi. He ashina bendi be ndo kong bia ’ukwo
         Unim.
         3 Bendi bemen be᷆ hwua biwom uman i, be ndor lishi he biwom bendi. He ashina be ba
         bà iman da amen, hè be bè lam kpe men biwom. Nya a leěti a, ná Unim a tang ushe ubell,
         u kong ’ingie ashi u᷆ ke be. Unim angwu u᷆ ke be ’ingie ’imen ana ù yi he ’unde ye.
         4 Leěti nyong idengell Unim igyang or i ma shi ’iban, Unim a ma tyang āngi i gye ’idideng
         ye, ukpor a ma kwu āngi fe he ’inde. Nya na᷅ be fe ngi ashishilika tyuu he ’ipi ’ifufebb
         ’i gye kpenn, i kwa nya kpamm nyong Liti angi Unim u᷆ be tang bendigye puu ushe.
         5 He ’unyong ahwu Unuwa bendi abe be ma kpo utebb Unim, Unim a ma tyang ābe be gye
         ’idideng ye. A ma som umbwo ukaandi a ma be sho nim lè igye puu. Unuwa ufe-ufe lè
         bendi bema bedyong-ifee na᷅ Unim a ma kpan, umbwo a ma shi ābe ’iwom ye. A ma kpan
         ābe ná likorye Unuwa a maa bun da bendi le bè shi a᷆shi ’ì yi kpa-kpa he ashi Unim.
         6 He ’unyong ahwu bendi Usodem lè Ugomora be maa shi bibibi, Unim a ma ke be ’ingie
         ting ’inde shī dim, abong afee ana a fel atyung-atyung. Kitaa ana na᷅ a tyung ná u᷆
         be ke bendi puu abe be ke-e ife ye ’ingie.
         7 Nya he ’unyong ’umen ana Unim a ma kpan Ulot. Ulot a ma yi undi ununung a. Akpe abibi
         angi bendi abena be maa shi, a maa tor he he lityam kangg.
         8 Ulot a ma yi ndē utung ha bendi bemen ana a. He liti liyang-yang a maa nda bibibi
         abi be᷆ shi, u gyo bibibi abi be᷆ kong. Biwom abina bi maa tor he kangg likorye a
         ma yi undi ununung a.
         9 Likong Unuwa lè Ulot li tyung gboo le Unim a ngye ná ù fem bendi abe be᷆ ke-e ife
         lè he ’ingie. Biwom abi a shi ha abe be᷆ ke-e ife ye, bife bi tyung gboo le Unim a
         ngye ná ù ke bendi bebibi ’ingie kpamm kwu nyong Liti Ushe bendi puu.
         10 Bendi bemen i abe be᷆ kee-kee shi biwom bibibi ’itaa inyiahwo ibell i kee a, be mbee
         swan le be kwa he ’ubwo Unim ye, kíbell ’ingie ’i ba dyam hwà puu. Bendi bemen be᷆
         hwua bendi biwom uman ana, be shell undi ye, be kpe utebb undi ye. Idengell Unim angi
         ì yi he ifem Unim he lifung-atabe or, be shell ná be᷆ kong bia āngi ye.
         11 Ukpor idengell Unim imen ana, mà na ife ì yi lè ikeb hwò bendi-uman bemen ana or,
         nya a na ı᷆ naa he ’ushu Unim i ben ābe ye.
         12 Ukpor bendi bemen ana be geb lè ingwu ibell tya he biwom abi be ngye gbe lè bi ye,
         ndo kong bia ābi. Be sha biwom faale ugim nya a na inyia libeb angi Unim a shi ndor
         le bè gwu ziì a. Linim lì yi gie li nyong ābe nya a na li gie lı᷆ nyong inyia i a.
         13 Nya a na befe be᷆ shi bendi be᷆ kpē ’ingie ’unyin i, na᷅ Unim or u᷆ be ke be ’ingie
         tyang lishi. Bendi bemen i be kwa awu za᷆ igye fa he ’uhwo. Be kung liti libo or sha
         ashina. Nyong be᷆ kwu ipel ha amen be za᷆ azi igor-igor likorye be nda ’ukwo lam amen,
         ukpor bè yi ibia a ke liwu līme᷅n.
         14 Be kung àshì abell ndor ha bengingye akpela befe-befe, be shi ’iban ’i kwun ābe ’igyor
         ye. Bendi abe be naa genn he ’ukwo Unim ye, bendi-uman bemen i be kaà hè be bè lam
         kwu ābe, shi ābe be tyang ’ukwo Unim. Mbee ’unyong puu àshì abell à yi he biwom bendi.
         Ushe Unim a fel kwu nyong ābe.
         15 -
         16 Bendi-uman bemen ana be tyang ukwo Unim, kung ’ukwo linim a. Be kung abee Ubelem
         angwu ù yi unwaa Ubiyor. Ubelem, he liti ken, a ma bo u la sha ’ibibi ashi ’ı᷆ ke-e
         lifem, ukpor ’izaaki ’ima ’i ben he likorye a ke Unim ife ye. Kizaaki ashi ’ı᷆ kong
         likong ye, ki ma kong nya a na undigye, shi angwu u᷆ tye ugie ’isom Unim ana a tem
         gye ’ushu shi akpel-ye angwu a maa la lè shi ye.
         17 Bendi-uman bemen ana be lam bendi nya a na abell umbwo a᷆ nyung a, be mbee shi ’itaa
         ken ha ’ibu ashi ’ufem ’u᷆ shi paa āshi wu mbee bipi, umbwo u tem ndor ye. Unim a
         kam ’iteng ashi be᷆ be kwu ndor ābe he ’ifufebb ashi ’i gye kpenn.
         18 Be pwom ungwu nya ’idideng zii, be kaà hè be bè lam bendi abe be᷆ kaà nya he abwo
         le hè be bè fem lè he liwu bendi abe be ngye ’igyang ye. Be kaà hè be bè kwu kung
         ābe tem lè be lè ngwee abwo fe he ashele bigyor agwo àbi befe-gyang be᷆ shi. Kitaa
         ana na᷅ be shi ābe be tyang ’ukwo Unim.
         19 Be hwua bendi abe be hà ngye ’ukwo Unim ingye ana le, gbe be shi a᷆bi befe be hwua
         ābe, be fel lè ’uhwo-bell. Ukpor befe-gyang or, bè yi lè ’uhwo-bell ye, bè yi ìfeè
         a ke bibibi abi be᷆ shi, likorye ’iwom ’iyang-yang ashi ’i kpē undi ityuu, hà undi
         umen ana a fel ùfeè a ke shi.
         20 Gbe undi a kung abwo ama lè he bibibi igye anyin abi bı᷆ ban bendi le bwo a ngye
         Atyetyan Ujeso Ukristi angwu ù yi Undi-likpan utyan, u ha᷅ tem item lè mbu fe he bibibi
         bimen ana, bi kpe-e ityuu, u kpa ’ingie ’i go hwà a᷆shi hang a ma bè ngye Ujeso Ukristi
         ye gbang-gbang.
         21 Ù ngye ’ukwo ahwu ’ù yi kpa-kpa ye, hang ’ì yi ngbebb-ngbebb ke-e hwò a᷆shi le a
         ngye hwu, saa a hà tem item tyang ’ukwo ’umen ana, u tem ke a᷆shi Unim a kong ife
         ye.
         22 Kitaa ’iwom ashi undi anwuna a shi, kì yi nya a na ityang angi be bun a. Be bun le:
         "Ubua a faa ifaa wu, tem lè ngi zī." Be bun isuso le: "Be kwob ukagbo umbwo, a tem
         lè ngywal he bisor."

1 Bedim-gi lityam, kushia ahwu lefee na᷅ mı᷆ fee hwaa lè men i. Biwom puu abi mi kong
         he ashia amen afee i, mi kong ābi mî well amen biwom abi ma ngye mà a. Mi well amen
         le hè men mà bo ’inaa, gye ’ushu fe Unim lityam ken.
         2 Mi kong abin le hè men mà well biwom abi bendi abe be᷆ tye ugie ’isom Unim be maa
         kong leěti le bi ba sha; ma mbee well àshi Atyetyan Ujeso angwu ù yi Undi-likpan utyan
         a kong de bebwaa-isom bema, be bun de men.
         3 Mà kpi ’ikwu ngye le he ati umbee-likel igye anyin, bendi-inyan be ba ba àbe be᷆
         kee-kee shi biwom he ’akem ’abell.
         4 Be ba nyan amen da le: "Ndè le men ma de le Ujeso Ukristi a ma ke úkyébb le u tem
         ba? He hung ù hà yi? Kung lè há ’unyong ’umen ana betietyan be kwu nyong he nyong-nyong
         gbe hwō. ukpor ’iwom ’i shi ye. Biwom puu bì so nya a na bi ma yi nyong Unim a ma
         mbe igye anyin a."
         5 Bendi-inyan abena be ngye biwom abi Unim a ma shi leěti dangg, ukpor be fe ukaa kpam
         àshì wu ābi, likorye be ngye le, leěti Unim a ma kong igie ife-ife a mbe itang lè
         ’usi. Umbwo na᷅ Unim a ma kong a bel itang. Ashin ’i ze le itang i be lè he umbwo
         a.
         6 Leěti umbwo na᷅ Unim a ma kung ban igye anyin puu, gwu nim ubu ’iwom ’iyang-yang.
         7 Unim a mbee kong igie-igie a shì lè itang lè ’usi abi lı᷆ ndè i, bì kwu kpamm nyong
         liti angi ’ìndē ’ı᷆ be shī dim ābi puu. A kam ābi ndor nyong liti angi u᷆ be tang
         ushe bendi puu. Bendi bebibi bemen abe be᷆ fe Unim ye ana, Unim u ba tang ābe he abwo
         lè ha ’uhwo-ma gbang-gbang.
         8 Bedim-gi lityam, kì yi lè ’iwom ken ashi ’ì yi le mà naa lityam áshi ye. Kiwom ashi
         há ’ì yi le, liti ken lì yi Unim ná aze asisilisi, aze asisilisi a shi-e ná liti ken.
         9 Bendi besuso be fel gim le Unim a fel gbelakaa gbe lè ashi a kyebb le u sha. Kì yi
         ’itaa ana a ye, u ngib lityam á kwa nyong le bendi puu bè tyang abwo lè biban ashele
         be hwaa lè he a, likorye a kee le undi ken or ù nim ’ūnyōng ’uma ye.
         10 Mà na ’ì yi ’itaa ana or, Atyetyan u ba kpe-kpe-kpe. U ba ba imbul-imbul ná uzi nà.
         Nya he Liti limen ana, lifung-atabe he ’ipi libwee lè ’ufell lè ikpen bì yi, li ba
         sha ’ihwee kangg, li hà nyòng. Kìndē ’i ba sha᷆ dim biwom puu abi Unim a kung shì
         igye anyin. Itang lè biwom puu abi bì yi hen bi ba dim mbee puu.
         11 Bwo men ma ngye le biwom puu bi ba mbee ’itaa ana, mà shi ugim gbe lè ’itaa likpe
         angi lì yi le mà kwu lè ngi. Kì yi le mà shang ’uhwo-men ke Unim, ma ke-e ife mbee
         akekel puu.
         12 Mà ndor ashi ha Liti angi Unim u᷆ be be; ma mbee kaa kangg shi a᷆shi Unim a kee,
         hè ’ì shi-e ù be akikye. Nya he Liti limen ana, kusi ana ’u ba shā ’inde dim mbee,
         biwom puu abi Unim a kung shi igye anyin bi be shī ’inde dim mbee titi.
         13 Ukpor Unim a ke li úkyébb le u ba sha itang lè ’usi abi bifufe. Bife na᷅ li fel kwu
         lı᷆ nyong. Nya na᷅ undi uyang-yang u᷆ be shi a᷆shi Unim a keē mbee ’unyong puu.
         14 He ashina, bedim-gi lityam, nya a na ma kwu ma᷆ nyong Unim le ù shi abina, mà kaa
         kangg hè men mà kwu gelalala faale uben he ashi Unim le hè men mà be kpee lè he he
         ikwun-ikwun.
         15 Mà well le Atyetyan a ngib lityam a kwu, likorye a kee le u ka bendi libwo hè be
         bè fel lè likpan ’unyong. Uporl, unwandatyan lityam, a ma fee ’ushia hwaa lè men,
         ke men utebb gbe he lishi abyele angi Unim a ke-e a.
         16 He ashia puu angi a fee a ke ’itaa utebb umen i. Biwom bisuso abi a kong he ashia
         amen ana bì yi bikaa-bikaa, bi shwie nung bendi ye. Bendi abe be ngye ’iwom ye, be
         mbee naa genn he ’ukwo Unim ye ana, be gie biwom bimen a fee he ashia amen ana. Be
         gie ābi nya a na be᷆ gie igie Unim angi i teng iteng a. He ’ukwo ahwuna na᷅ be᷆ be
         lè linim ke ’uhwo-bell.
         17 Bedim-gi lityam, men ufe ma ngye biwom abin mà. He ashina, mà ndo baa ’uhwo-men teng
         bendi abe be᷆ ke iten Unim ife ye ana, be sha amen ma tyang ’ukwo ’ununung ahwu ma
         naa genn ana la pwom ābe sha bibibi.
         18 Kiwom ashi ’i ngbebb le mà shi ’ì yi le, mà gye ’ushu fe Atyetyan Ujeso Ukristi angwu
         ù yi Undi-likpan utyan, ma mbee ngye-e te ite ite, he-e ù gye ’ushu tyung inung ha
         amen. Ifem puu ì kwu ke-e ngyor igye kpamm! Kì ngyor ná mi kong.1 John1 John1 John1 John1 John

1 Kushia ahwu lı᷆ fee hwaa lè men i, li fee āhwu gba lè ukpi-ikwu undi angwu a ma yi
         kung lè há linde-linde mà ukpong igye anyin i há kpi. Bel-agyang li gyo he lè atyung,
         li nde-e lè ashi. Li nde-e li-li-li, li mbee tyua he abwo or. Ufe na᷅ ù yi Igie Unim
         angi i be lè likpan ke li.
         2 Likpan limen i, Unim a shi āngi li be he igye gboo le bendi be fel nda āngi lè ashi.
         Bel li nde ngi; li da amen gba lè likpan limen li ndè lè ashi atyan i a. Li bun da
         amen gba lè likpan ligyang angyell angi lı᷆ yi ngyor igye. Leěti likpan limen i li
         ma yi ipel ha Unim Atyetyan, saa a hà som āngi be tyung li.
         3 Biwom bimen abi bel li nde lè ashi atyan, li mbee gyo ābi lè atyung atyan na᷅ lı᷆
         de men gbe lè bi le bi fel li ukem, li fel utyang ken. Utyang utyan angwu li ngwee
         li ngweě he ha Unim Atyetyan lè Unwaa-ma Ujeso Ukristi.
         4 Bel li fee abin hwaa lè men le hè igor ityan ì kwu yilidididi.
         5 Kisom ashi Unwaa Unim ugyang a bun de li na᷅ bel or lı᷆ bun de men i. Kì yi le, Unim
         ù yi ’ikung-gbo; kì yi lè ’ifufebb ha ahe zangg or ye.
         6 Gbe bel li de le li ngwee utyang ha Unim, ki shi le lì so he ’ifufebb, hà li bà uman
         a, hà biwom abi lı᷆ shi or bì yi ’igyang a ye.
         7 Ukpor gbe bel or lı᷆ tan he ’ikung-gbo ná ufe ù yi he ’ikung-gbo, hà li ngwee utyang
         ha bende, anung Unwaa-ma Ujeso a to taa li lè he biban bityan puu shi li li fel betaa-betaa
         gelalala.
         8 Gbe li de le lì yi lè ’iban ye, hà li lam ’uhwo-tyan ilam, li ngye ’igyang ashi ’ı᷆
         be lè ha Unim ye gbangg.
         9 Ukpor gbe li bun he igye gboo de Unim le li shi ’iban, Unim u tyang biban bityan
         bimen ana ka li, u to taa li ábi shi li li fel betaa-betaa gelalala, likorye Unim
         ù yi ununung, u bel igie ye.
         10 Gbe li de le li wa shi ’iban ngye ye, ashin ’i ze le li da le Unim ù yi undi-uman
         a, li ngye igie ima ye gbangg.

1 Bebwaa-gi lityam, mi fee abin hwaa lè men le hè men mà shi ’iban ye a. Ukpor gbe
         undi a tem lè shi ’iban, lì yi lè undi angwu ù yi gelalala faale ’iban. Ufe na᷅ ù
         yi ipel ha Unim, u᷆ yi kong ha ahe ke li. Undi umen ana na᷅ ù yi Ujeso Ukristi.
         2 Gbe he ’uhwo-ma na᷅ Unim u᷆ tyang biban bityan ke li. Biban bityan bife-bife na᷅
         Unim u᷆ tyang ke gbe he ’uhwo-ma ye, u tyang biban ka bendigye mbee igegem puu he
         igye i.
         3 Kì yi lè ’iwom ken ashi ’ı᷆ tyung le li ngye Unim ’igyang-igyang. Kiwom ashi há ’ì
         yi ife angi lı᷆ ke iten ima.
         4 Undi uyang-yang angwu u᷆ kong le ufe a ngye Unim, gbe u᷆ ndor iten ima ye, hà ù yi
         undi-uman a, a ngye ’igyang ashi ’ı᷆ be lè ha Unim ye gbangg.
         5 Ukpor undi angwu u᷆ shi a᷆shi Unim u᷆ kong, ufe na᷅ benyin Unim bè yi yilididi ha
         ahe lityam. Kì yi lè ’iwom ’isuso ashi ’ı᷆ tyung li le li ngwee befee kpebaa ha Unim.
         6 Undi uyang-yang angwu a de le ufe a ngwee befee kpebaa ha Unim, ù shi likpe ná Ujeso
         Ukristi a ma shi. Kife na᷅ ’ı᷆ tyung le a ngwee befee ha Unim.
         7 Bedim-gi lityam, uten Unim angwu mı᷆ fee de men gbe lè he i, ù yi angwu ufufe a ye.
         Ù yi uten umen angwu men ma gyo kung lè há ’unyong ahwu ma kpi ’ikwu fe Ujeso Ukristi
         a. Uten umen ùtı᷅m i ù yi ’isom Unim ashi ma gyo kpam-kpam a.
         8 Mà na or, kì yi lè ’iwom ’ifufe he uten umen i. Ujeso Ukristi ugyang a tyung li le
         uten umen i ù yi ufufe ’igyang; men-agyang or titi ma tyung le ù yi ná ’igyang. Bel
         li ngye le ù yi ufufe ’igyang likorye ’ifufebb ’i ndor àshì ’i ndo mbee, kikung-gbo
         ’igyang ashell ’i kpi ataale mà.
         9 Undi uyang-yang angwu u᷆ gim há le ufe ù yi he ’ikung-gbo, gbe u᷆ tel unde-ma, hà
         ù so he ’ifufebb kpamm be wu i ná ’ì yi.
         10 Ukpor undi uyang-yang angwu ’i nyin he lè unde-ma undi Unim, hà ufe ù yi he ’ikung-gbo,
         kì yi lè ’iwom ashi ’ı᷆ shi-e u᷆ gbaa mbu ye.
         11 Undi uyang-yang angwu u᷆ tel unde-ma undi Unim, hà ù yi he ’ifufebb, litan lima puu
         li shi he ’ifufebb. He ashina u tan a be-be-be-be likorye ’ifufebb ’i hwuǎ hē àshì.
         12 Bebwaa-gi lityam, mi fee abin hwaa lè men le bwo Unim a tyang biban bīme᷅n ke men
         gbe he ashi Ujeso Ukristi a shi a.
         13 Bekaandi, mi fee abin hwaa lè men likorye men ma ngye Ujeso umen angwu ù yi kung
         lè há linde-linde mà ukpong igye i hà kpi. Bebwaa-idem, mi fee abin hwaa lè men le
         bwo men ma hwò Usetan, usu bibibi.
         14 Bebwaa-gi lityam, mi fee abin hwaa lè men likorye men ma ngye Atyetyan Unim. Bekaandi,
         mi fee abin hwaa lè men likorye men ma ngye Ujeso umen angwu ù yi kung lè há linde-linde
         mà ukpong igye i hà kpi. Bebwaa-idem, mi fee abin hwaa lè men likorye men mà yi kang-kang,
         ma naa genn, igie Unim i shi ha amen atyam, ma hwò Usetan, usu bibibi.
         15 Mà kung àshì āme᷅n ndor he benyin igye anyin lè biwom abi bì yi hen a ye. Undi uyang-yang
         angwu a mā ma᷆ kung àshì ama ndor he benyin igye anyin a, hà ’ì yi lè ’ukwo ahwu ’ı᷆
         mbee nyin he lè Unim Atyetyan ye gbangg.
         16 Biwom igye bimen ana na᷅ bì yi i: biwom abi bendigye bè yi lè ’igyor kangg le be
         kwa lè bi ka ’uhwo-bell; biwom abi bendigye be᷆ ndè, be fel lè ’igyor le be kwa lè
         bi; biwom puu abi bendigye be᷆ pwom ungwu lè bi he igye anyin. Biwom bimen i puu bi
         ba lè há igye anyin a, bi ba lè ha Unim Atyetyan a ye.
         17 Má ngye le igye anyin i ndo mbee, biwom abi bì yi hen abi bendi bè yi lè ’igyor ábi
         ana, bife or bi ndo mbee. Ukpor undi uyang-yang angwu u᷆ shì a᷆shi ’i nyin Unim, ufe
         u nim ye, u kwa ngyor igye kpamm.
         18 Bebwaa-gi, kunyong ahwu igye anyin ì mbee ’u fel kpee-kpee. Kunyong ’umen i na᷅ Undi-linaa
         Ujeso u᷆ be nya a na be bè de men. Kì yi faale ifung, bel puu li ndè le ’anaa-anaa
         i bendi gbamm abe bè yi bendi-linaa Ujeso Ukristi be fel hen mà. Ashin ’i tyung li
         le ’unyong ahwu igye anyin ì mbee ’u fel kpee-kpee.
         19 Mà na bendi-linaa bemen ana be waa gbe lè ha abel liwu a or, kì bè yi lè ’unyong
         ahwu be ma yi ungwu ken ha abel ye. Kì be kwu le bè yi ungwu ken ha abel, hang be
         ngyor kwu ipel ha abel. Ukpor be gbe tyang li, agbele ubell tyang li a tyung gboo
         le be ma yi ungwu ken ha abel ye.
         20 Men ufe, Ujeso Ukristi a ma ke men Ukatia Kunyong uma le men puu mà ngye ’igyang.
         21 Mi fee ashin hwaa lè men le bwo ma ngye ’igyang ye a ye. Mi fee le bwo ma ngye ’igyang
         a. Ma mbee ngye le uman lè ’igyang bi gwaa ha bende ye.
         22 Bwo ’ì yi ’itaa ana mà, fe ayang ù hà yi undi-uman? Undi-uman ù yi undi angwu a swan
         le Ujeso ù yi Ukristi, Undi-likpan angwu Unim a som be he igye anyin a ye. Undi angwu
         u᷆ swan Unim Atyetyan lè Unwaa-ma ana na᷅ ù yi undi-linaa Ujeso Ukristi.
         23 Undi uyang-yang angwu a swan Unwaa Unim, hà a swan-swan lè Unim Atyam or titi. Ukpor
         undi angwu a kpē Unwaa Unim, hà a kpe-kpe lè Unim Atyam or titi.
         24 He ashin mi da amen le, biwom abi ma gyo kung lè há ’unyong ahwu ma kpi ma᷆ fe Ujeso
         Ukristi, mà tyang ābi bì gye ’ushu ngyor kwu he atyam āme᷅n. Biwom bimen ma gyo kung
         lè há ukpi-ikwu ana, gbe ma tyang ābi bi gye ’ushu ngyor kwu he atyam āme᷅n, hà men
         or ma gya ’ushu ngyor kwa ipel ha Unwaa Unim lè Unim Atyetyan ngyor igye kpamm.
         25 Mà well úkyébb angwu Ujeso Ukristi a kyebb li le li kwa ipel ha Unim ngyor igye kpamm.
         26 Mi bè kong biwom abin gbe lè bendi bemen abe be᷆ kee le be lam amen ana.
         27 Ukpor men ufe, Ujeso Ukristi a ke men Ukatia Kunyong Unim angwu ù yi ha amen atyam.
         He ashin undi angwu u᷆ hwua amen ’igyang ù tem baā amen ye, likorye Ukatia Kunyong
         Unim umen ana u hwua amen biwom puu. Biwom puu abi u᷆ hwua amen bì yi ’igyang, u lam
         amen ye gbangg. He ashin mi mbee bwan da amen le, biwom abi a hwua amen, mà ke bi
         ife, hè men mà gye ’ushu kwu ipel ha Ujeso Ukristi.
         28 Bebwaa-gi, mi mbee da amen le mà ngyor kwu ipel ha Ujeso Ukristi le hè liti limen
         angi u᷆ tem be ana, lî kwu lè ’ushell ye, ishwia or i tem shi li ye.
         29 Bwo men ma ngye le Ujeso Ukristi ù yi ununung, ki kung nung amen le undi uyang-yang
         angwu u᷆ shi ’inunung ù yi unwaa Unim a.

1 Mà ndè ’igegang benyin abe Unim Atyetyan a tyung ha abel. Le bwo ’i nyin he lè bel,
         a shi li li fel bebwaa-ma. Kì yi faale atyangale le lì yi bebwaa Unim a. Atan-lengi
         angwu bendi abe bè yi ke igye i be᷆ ndè shob le lì yi bebwaa Unim a ye ù yi le be
         ngye-e ufe-gyang or ye.
         2 Bedim-gi lityam, kanaa-anaa i, bel li fel bebwaa Unim or mà. Kitaa ìtí lı᷆ be fel,
         ki wa nung li dangg ye. Ukpor li ngye le nyong Ujeso Ukristi u᷆ be be, li ba fel ’itaa
         ken ha ahe likorye li ba nda he gboo.
         3 Undi uyang-yang angwu a ndor lishi ha ahe le ashina ’i ba kwa ná, u ndè le a ndor
         ’uhwo-ma gelalala nya a na ufe ù yi gelalala.
         4 Undi uyang-yang angwu u᷆ shi ’iban, hà u ban iten Unim á. Kiban na᷅ ’ì yi abanale
         iten Unim.
         5 Men má ngye le atan-lengi angwu Ujeso Ukristi a ma be he igye anyin ù yi le he-e
         ù fem kung li lè he ’iban a. Ma mbee ngye le ’ì yi lè ’iban ha ahe ye gbangg.
         6 Bwo ’i tyung li gboo le undi uyang-yang angwu u᷆ gye ’ushu ngyor kwu ipel ha Ujeso
         Ukristi, u gya ’ushu sha ’iban ye; he ashina undi uyang-yang angwu a gye ’ushu shi
         ’iban, hà ’i ze le a wa nde-e or, ngwu ù ngye-e or ye.
         7 Bebwaa-gi, mà baa teng undi u lam amen. Mà well le undi angwu u᷆ shi biwom he ’ukwo
         ahwu Unim a kee, hà ù yi ununung gelalala nya a na Ujeso Ukristi ù yi ununung gelalala.
         8 Ukpor undi uyang-yang angwu u᷆ gye ’ushu shi ’iban, ù yi unwaa usu bibibi a likorye
         usu bibibi umen ana a shi ’iban kung lè há ukpi-ikwu igye a. Kife na᷅ ’i shi Ujeso,
         Unwaa Unim, a ma be he igye anyin le he-e ù be mbee lè biwom puu abi usu bibibi ana
         a shi.
         9 Undi uyang-yang angwu ù yi unwaa Unim a, u gya ’ushu sha ’iban ye, likorye likpe
         Unim angi lì yi ha ahe li ngyor kwa ipel ha ahe. Ù tem gya ’ushu sha ’iban mbee ye,
         likorye ù yi unwaa Unim a.
         10 Undi uyang-yang angwu u᷆ shi biwom he ’ukwo ’ununung ye, ki nyin he lè unde-ma ye,
         hà ù yi unwaa Unim a ye. Gbe he ashin na᷅ bendi be᷆ ngye atyetye bebwaa Unim lè bebwaa
         usu bibibi umen ana.
         11 Kisom ashi men ma gyo kung lè há ’unyong ahwu ma kpi ma᷆ fe Ujeso Ukristi, kì yi
         le, kì nyin li lè bende kpe-kpe-kpe.
         12 Bel lì kwu ná Uken a ma yi ana ye. Ma gyo le a ma yi unwaa usu bibibi a, a ma fe
         ukaa gwu unwanam Ebell. Kibang ’i ma shi-e ngwu a gwu-e? A ma gwu-e likorye biwom
         abi ufe Uken a shi bi ban, ukpor abi unwanam ufe a shi bi ngbebb.
         13 Bebuye, nyong ahwu bendi abe bè yi ke igye anyin be᷆ tel amen, kì shī kwu amen he
         ’uhwo ye.
         14 Li ngye le bel ufe li buu hwaa lè he abwo lihwu, li fel lè likpan mà. Ashin ’ì yi
         ná likorye ’anaa-anaa nyin ’i fel nyin li lè bende-tyan. Ki nung gboo le undi uyang-yang
         angwu ’i nyin he lè unde-ma ye, hà ’i ze le undi umen ana ù so he abwo lihwu.
         15 Gbe undi uyang-yang a tel unde-ma, hà ù yi undi ’ihwu a. Li ngye ashin dangg le undi
         ’ihwu ù yi lè likpan ’unyong ye.
         16 Kiwom ashi ’i ma shi leěti na᷅ ’i tyung li ashi ’i ze le benyin. Kiwom ashi há ’ì
         yi le Ujeso Ukristi a ma kung likpan lima ke he ’uhwo ’utyan. Kì yi kpe-kpe le bel
         or lì kung likpan lityan ke he ’uhwo bende-tyan.
         17 Undi uyang-yang angwu ù yi lè ’iwom, u᷆ ndè unde-ma angwu ù yi lè ’iwom ye, ukpor
         u᷆ bel àshì ama ndor hell, hà ’i ze le benyin Unim bè yi ha ahe lityam ye gbang-gbang-gbang.
         18 Bebwaa-gi, bwo biwom abin bì yi ’itaa ana mà, gbe li de le ’i nyin li lè bende, lì
         shi biwom ha bende abi bı᷆ tyung le lì yi lè benyin ’igyang-igyang, lì kong he ungwu
         ufe-ufe a le lì yi lè benyin ye.
         19 Gbe ’i nyin li lè bende ’igyang a, hà li ngye dangg le lì yi bendi abe bè yi he ’igyang.
         Kimen ana na᷅ ’ı᷆ mbee shi àtyám atyan a kwu lè ikwun ’unyong ’uyang-yang lı᷆ be he
         ’ushu Unim.
         20 Mà igim ityan ì fel ben li le li shi ’iban or, li ngye le Unim a dyam hwò igim ityan,
         u mbee ngye biwom puu.
         21 Bedim-gi lityam, he ashina gbe ’ì yi ’igyang a le igim ityan i ben li ye, hà ashin
         ’i ze le ’unyong ’uyang-yang lı᷆ naa he ’ushu Unim li kwa porr faale ’ushell.
         22 Hà Unim or u ka li ’iwom ’iyang-yang ashi li bii lè ha ahe likorye li ndor iten ima,
         li mbee shi a᷆shi ’ı᷆ nyin he.
         23 Uten angwu Unim a ke li ù yi le, lì fe lityam ha Unwaa-ma, Ujeso Ukristi, li mbee
         kwu lè benyin ha bende nya a na a tye li uten.
         24 Undi uyang-yang angwu u᷆ ndor iten Unim hà a gwaa ha Unim kpebaa, Unim or u gwaa
         ha ahe kpebaa. Kiwom ashi ’i shi li li ngye dangg le ù yi gwaa ha abel kpebaa ’ì yi
         Ukatia Kunyong uma angwu a ke li.

1 Bedim-gi lityam, bendi gbamm abe be᷆ bè uman le be tya ugie ’isom Unim be paa wu
         mbee igegem puu hen igye. He ashin mà fe lityam ha bendi puu abe be᷆ de le bè yi lè
         Ukatia Kunyong Unim ana ye. Mà shun li-li-li hè men mà ndè shob dangg le hà bè yi
         lè Ukatia Kunyong Unim a or, hà ufe a ye or.
         2 Ashi ’ı᷆ shi amen ma᷆ ndè shob le hà undi umen ana ù yi lè Ukatia Kunyong Unim a
         or ’ì yi le, undi uyang-yang angwu a bong gboo le Ujeso Ukristi a ma be he igye i
         ná undigye, hà ù yi lè Ukatia Kunyong Unim a.
         3 Ukpor undi uyang-yang angwu a swan le Ujeso Ukristi a ma be he igye i ná undigye
         ye, hà ù yi lè Ukatia Kunyong Unim a ye. Undi umen ana a be lè ha Undi-linaa Ujeso
         Ukristi umen ana a. Ufe na᷅ ma maa gyo le u ba ba. Kigyang-igyang, a be or mà, a fel
         hen igye.
         4 Bebwaa-gi, men ufe mà yi bebwaa Unim a, ma hwò bendi-uman bemen ana mà, likorye angwu
         ù yi ha amen ù yi lè ikeb hwò angwu ù yi ha bendi abe bè yi ke igye anyin.
         5 Bendi-uman bemen ana bè yi ke igye anyin a. He ashina be kong gba lè biwom igye anyin
         bife-bife a, bendi abe bè yi ke igye anyin be gyo ābe.
         6 Ukpor bel ufe lì yi bebwaa Unim a. Undi angwu a ngye Unim, u dang ’utyung gyo li,
         ukpor undi angwu a ngye Unim or, ngwu ù kwu unwaa Unim a or ye, u gyo li ye. Kitaa
         ana na᷅ lı᷆ ngye le hà undi ù yi lè Ukatia Kunyong Unim angwu u᷆ tyung ’igyang a or,
         hà a be lè ha Undi-linaa Ujeso Ukristi angwu u᷆ lam bendi a or.
         7 Bedim-gi lityam, mà lì gye ’ushu kwu lè benyin ha bende. Benyin be ba lè ha Unim
         a. He ashin undi uyang-yang angwu ù yi lè benyin, hà ’i tyung le ù yi unwaa Unim a,
         u mbee ngye Unim.
         8 Undi uyang-yang angwu ù yi lè benyin ye, hà a ngye Unim ye, likorye Unim na᷅ ù yi
         usu benyin.
         9 Kitel i na᷅ Unim a tyung benyin bema gboo ha abel, a som ’ugbe Unwaa-ma a ken be
         he igye anyin, le lì fel lè likpan ’unyong gbe he ’ubwo ’uma.
         10 Ashin na᷅ ’ì yi benyin. Kì yi le ’i ma nyin li bel lè Unim a ye; Unim na᷅ ’i ma nyin
         he ufe lè bel, nyong a som Unwaa-ma angwu a be hwō le gbe ha ahe, Unim ù tyang biban
         bityan ke li.
         11 Bedim-gi lityam, bwo ’i nyin Unim lè bel ’i go ’itaa ana, kì yi kpe-kpe le ’ì nyin
         li, bel or, lè bende.
         12 Kì yi lè undi angwu a wa ndè Unim lè ashi ngye ye. Mà na or, gbe ’i nyin li lè bende,
         Unim u gwaa ha abel, benyin bema be kwu yilidididi he atyam atyan.
         13 Ashi ’i shi li li ngye dangg le li gwaa ha Unim, ufe u gwaa ha abel, ’ì yi le, a
         ke li Ukatia Kunyong uma.
         14 Bel li ndè le Unim Atyetyan a ma som Unwaa-ma be le ù be kpan bendigye, li bun da
         bendi gba lè ashin a.
         15 Undi uyang-yang angwu a bong le Ujeso ù yi Unwaa Unim a, hà Unim ù yi gwaa ha undi
         umen ana, ufe u shi gwaa ha Unim.
         16 Bel li ngye le ’i nyin Unim lè bel, li fe lityam ha benyin bema bemen ana. Unim na᷅
         ù yi usu benyin. Undi uyang-yang angwu u᷆ gye ’ushu tyung benyin, hà ù yi gwaa ha
         Unim, Unim u shi gwaa ha ahe.
         17 Kukwo ahwuna na᷅ benyin be᷆ kwu yilididi ha abel, le hè Liti angi Unim u᷆ be tang
         ushe bendi puu, lî kwu lè ’ushell ye. Li ba kwa faale ’ushell likorye likpan lityan
         he igye i lì yi ’itaa ken ha angi Ujeso Ukristi.
         18 He ’ipi benyin abe be᷆ be lè ha Unim bè yi, kushell ’u kwa nya ye, likorye gbe benyin
         Unim bè yi yilididi ha abel, be ndō ’ushell lè ha abel gbang-gbang. Undi u kwa lè
         ’ushell nyong ù fel yi kwu u᷆ nyong ’ingie a. Ashina ’i ze le, gbe undi ù yi lè ’ushell,
         hà benyin Unim bè yi ha ahe lityam yilididi ye.
         19 Bel lì yi lè benyin, likorye ’i nyin Unim a lè bel ’ushu.
         20 Undi uyang-yang angwu a de le ’i nyin he lè Unim, ù yii tel unde-ma, ù yi undi-uman
         a, likorye unde-ma angwu u᷆ nde-e lè ashi, gbe ’i nyin he lè he ye, kì hà ndo nyin
         he lè Unim angwu u᷆ nde-e ye ye.
         21 Uten angwu Unim a tye li ù yi le, undi uyang-yang angwu ’i nyin he lè Unim, kì nyin
         he lè unde-ma or titi.

1 Undi uyang-yang angwu a bong le Ujeso ù yi Ukristi, Undi-likpan angwu Unim a som
         be he igye anyin a, hà undi umen ana ù yi unwaa Unim a. Gbe ’i nyin li lè ātyām unwaa,
         ki nyin li lè unwaa-ma or titi.
         2 He ashin lí ngye le gbe ’i nyin li lè Unim, li mbee ndor iten ima, hà ’i nyin li
         lè bebwaa-ma or titi.
         3 Ife angi lı᷆ ke iten Unim na᷅ ı᷆ tyung le ’i nyin li lè Unim. Iten ima i dyam gbe
         li ashele ye,
         4 likorye undi uyang-yang angwu ù yi unwaa Unim a, ù yi lè ikeb le u hwà igye ibibi
         anyin. Kiwom ashi lı᷆ kung hwò igye imen i ’ì yi abongale le Ujeso ù yi Unwaa Unim
         a.
         5 Undi angwu a bong le Ujeso ù yi Unwaa Unim a, ufe-ufe na᷅ u᷆ kwu lè ahwe᷅le umen
         ana.
         6 Ujeso Ukristi na᷅ a ma be he igye i, u tyung ’uhwo-ma gbe he umbwo akibale, u tyung
         ’uhwo-ma gbe he anung angi a wu nyong a ma hwō. Ki ma yi umbwo ufe-ufe a ye; umbwo
         lè anung na᷅ bı᷆ tyung le ù yi Unwaa Unim. Ukatia Kunyong Unim or titi a naa ushada
         le ’ì yi ’igyang a le Ujeso ù yi Unwaa Unim a. He ashin bel li ngye dangg le ’ì yi
         ’igyang a likorye Ukatia Kunyong Unim u bà uman ye.
         7 Biwom bì yi bikie abi Unim a kung tyung li le ’imen i ’ì yi ’igyang a.
         8 Biwom bimen bikie ana bì yi Ukatia Kunyong Unim, lè umbwo akibale lè anung angi Ujeso
         a ma wu he ’uhwo ’utyan. Puu abi bì yi ’itaa ken.
         9 Nyong bendigye be᷆ kong gbe lè biwom abi be ndè, li kpa ābi. Unim ufe, ima igie i
         dyam hwò; ufe-gyang na᷅ a de li le Ujeso Ukristi ù yi Unwaa-ma.
         10 He ashin undi uyang-yang angwu a bong ha Unwaa Unim, u ngya ha ahe lityam le ashi
         ’imen i ’ì yi ’igyang a. Ukpor undi uyang-yang angwu a bong àshi Unim a kong ye, hà
         u da le Unim ù yi undi-uman a, likorye a bong àshi Unim a kong gbe lè Unwaa-ma ye.
         11 Ashin ’i ze le, Unim a shi li li fel lè likpan ’unyong, li kwa ipel ha ahe ngyor
         igye kpamm; li fel lè likpan limen ana gbe he ’ubwo Unwaa-ma.
         12 Undi uyang-yang angwu a fel lè Unwaa Unim, hà ù yi lè likpan limen i, ukpor undi
         uyang-yang angwu a fel lè Unwaa Unim ye, hà ù yi lè likpan limen i ye.
         13 Mi fee ’ushia ahwun hwaa lè men abe ma bong ha Unwaa Unim, le hè men mà ngye le ma
         fel lè likpan ’unyong angi lı᷆ ngyor igye mà.
         14 He ’unyong ’uyang-yang lı᷆ be he ’ushu Unim, li kwa lè ’ushell ye, likorye li ngye
         le ’iwom ’iyang-yang ashi li bii lè ha ahe u gyo li, gbe li shi biwom abi bì yi he
         ugim uma a.
         15 Bwo li ngye le he ’unyong ’uyang-yang lı᷆ bii ’iwom lè ha ahe u gyo li, ashin ’i
         shi li li mbee ngye le li kpē ashi li bii lè ha ahe ana or mà.
         16 Undi uyang-yang angwu a tang lè unde-ma, undi Unim, u shi ’iban, gbe ’iban ashi há
         ’ì yi ashi ’ı᷆ be lè lihwu a ye, ù kong ha Unim ke undi umen ana le Unim ù ke-e likpan.
         Kì yi faale atyangale le Unim u ka he likpan. Ashin ’ì kee-kee yi ke bendi abe be᷆
         shi ’iban ashi ’ı᷆ be lè lihwu ye a. Kiban ashi ’ı᷆ be lè lihwu ’ife, undi angwu a
         shì āshi, mi de le mà kong ha Unim le ù ke-e likpan ye.
         17 Likpe liketye liyang-yang lì yi ’iban a, ukpor biban bisuso bi ba lè lihwu ye.
         18 Bel lí ngye le undi uyang-yang angwu ù yi unwaa Unim a, u gya ’ushu sha ’iban ye,
         likorye Ujeso Ukristi, Unwaa Unim, u kang he le hè Usetan, usu bibibi, ù do he ye.
         19 Lí ngye le lì yi bebwaa Unim a, mà na igye puu ì yi he ’ubwo Usetan or.
         20 Lí ngye le Ujeso Ukristi, Unwaa Unim, a be he igye i be buu li àshì le lì fel ngye
         Unim angwu ufe-ufe na᷅ ù yi Unim ugyang. Lì yi gwaa ha Unim angwu ù yi ’igyang, li
         shi gwaa ha Ujeso Ukristi, Unwaa-ma. Ufe na᷅ ù yi Unim ugyang. Likpan angi lı᷆ ngyor
         igye kpamm li be lè ha ufe a.
         21 Bebwaa-gi, mà baa ’uhwo-men hè men mà ndè le mà gbe lè abwo fe he ikem ye. Ì yi Ùnīm
         a ye.2 John2 John2 John2 John2 John

1 Mi angwu mì yi ukaandi bendi abongale na᷅ mı᷆ fee ’ushia ahwun hwaa lè wo, andagi
         angwu Unim a waa kung. Mi fee āhwu hwaa lè wo lè bebwaa-gang, men abe ’i nyin mi lè
         men lityam ken. Mi-mi na᷅ ’i nyin mi lè men ye, bendi puu abe be ngye igie Unim, ki
         nyin ābe lè men titi.
         2 Igie imen angi ì yi he atyam atyan ana na᷅ ’i shi li, ki nyin li lè men; igie imen
         ana i kwa ha abel ngyor igye kpamm.
         3 Nya a na lı᷆ gye ’ushu ke igie Unim ife, ki mbee nyin li lè bende, Unim Atyetyan
         befe lè Ujeso Ukristi, Unwaa-ma, be ka li ’ukwun, be kwu lè beshi ha abel, be mbee
         shi ’i kwun li he atyam atyan kpatiaa.
         4 Nyong mi ndè bebwaa-gang besuso be᷆ shi igie Unim he ’ukwo kpa-kpa ná Unim Atyetyan
         a de li, ki ke-m igor kangg.
         5 Andagi, mi kee le mi well-a le bel puu lì kwu lè benyin ha bende. Uten umen ana ù
         yi angwu ufufe a ye, ù yi angwu li ngye kung lè há ’unyong li ma kpi ’ikwu fe Ujeso
         Ukristi a.
         6 Ayang angwu ’i nyin he lè Unim? Undi angwu u᷆ ndor iten Unim na᷅ ’i nyin he lè Unim.
         Uten angwu li gyo kung lè há ’unyong ahwu li kpi ’ikwu fe Ujeso Ukristi ana ù yi le,
         kì nyin li lè bendi mbee ’unyong.
         7 Ashi mi kong ana, mi kong āshi likorye bendi-ilam gbamm be fel hen igye, be paa wu
         mbee igye puu. Bendi bemen ana be swan le Ujeso Ukristi a be he igye anyin ná undigye
         ye. Befe bè yi ke Undi-linaa Ujeso Ukristi a. Undi-linaa umen ana na᷅ u᷆ lam bendi
         kpam-kpam.
         8 He ashina, kì yi ngbebb-ngbebb le men ufe mà kang ’uhwo-men, hè ’iwom ’iyang-yang
         ashi ma᷆ shi mà shi āshi wu abwo likor a ye, ukpor hè men mà be kpē ’uke ’ūme᷅n sho
         yilididi lè ha Unim.
         9 Undi uyang-yang angwu u᷆ gye ’ushu shi biwom abi Ujeso Ukristi a hwua li a ye, u᷆
         fe bima ipel ha abi Ujeso Ukristi a hwua li, undi umen ana ù yi ke Unim a ye. Ukpor
         undi uyang-yang angwu u᷆ gye ’ushu shi biwom abi Ujeso Ukristi a hwua li, ufe na᷅
         ù yi ke Unim Atyetyan lè Unwaa-ma.
         10 He ashin mi da amen le, undi uyang-yang angwu a be u᷆ hwua amen ’iwom ashi ’ì yi
         atyetye lè ha ashi Ujeso Ukristi a hwua amen, mà kpe-e kwu ha amen ushom or, ngwu
         mà kong lè he or ye gbangg.
         11 Mi kong ashina likorye undi uyang-yang angwu a kong lè he, hà a fel lè abwo he bibibi
         bima.
         12 Mì so lè biwom gbamm abi mi kee le mi da amen, ukpor mi kee le mi fee bife ifee hwaa
         lè men ye. Mi ndor lishi le mi ba ha amen há, hè li lì kwu ukem kong ābi, lî yal gor
         ’iteng ken.
         13 Unwanaa ungingye angwu ù yi hen, angwu Unim a waa kung titi, bebwaa-ma be bii atye.3 John3 John3 John3 John3 John
         
            

         
      
   
      
         3 John
1
   
      
         1
1 Mi angwu mì yi ukaandi bendi abongale na᷅ mı᷆ fee ’ushia ahwun hwaa lè wo Ugayas,
         udim lityam angwu ’i nyin mi lè wo lityam ken.
         2 Udim-gi lityam, kigyor ’igi ’ì yi le, kiwom ’iyang-yang gbe lè wo ’ì te ngbebb-ngbebb-ngbebb,
         inyiahwo igang or ì kwu kang-kang nya a na lityam ligang lì yi kpa-kpa he ashi Unim.
         3 Nyong bebuye bendi Unim be wu hen, be de li le wo fa Unim lityam ken nya a na mi
         ngye le wo shī shà mbee ’unyong puu. Ashin ’i ke-m igor kangg.
         4 Kunyong ’uyang-yang mı᷆ gyo le bebwaa-gi be fa Unim kpa-kpa, ki ka-m igor angi i
         dyam hwò biwom puu abi bi teng iteng.
         5 Udim-gi lityam, wo sha ’inunung a nyong wo᷆ kpell bebuye bendi Unim abe bè yi begaandi
         a or.
         6 Bendi bemen wo kpell ana, besuso be bè de liwu bendi abongale hen ná wo tyung benyin
         ha abe mbee ’unyong. Mi tim-a anung le wò gye ’ushu ke bendi abe ’itaa ana ukpell
         nya he ’ukwo ahwu ’u᷆ nyin Unim ana, he ’unyong ’uyang-yang be᷆ bel gbe ha awo há.
         7 Atan-lengi angwu be᷆ bo gye he igye ù yi le hè be bè lè bun de bendi gbe lè Ujeso
         Ukristi, ki shi le be kpa ’iwom lè ha bendi abe be bong ha Ujeso Ukristi ye ye.
         8 He ashina ’ì yi kpe-kpe le lì ke be ukpell, hè li lì fel lè abwo ipel ha abe he aki
         igie Unim abunale.
         9 Mi ma fee ’ushia hwaa lè liwu bendi abongale līme᷅n, ukpor Udiyortrefis a swan le
         u gyo li ye, likorye a kee le be gyo he ufe-ufe a.
         10 Nyong mı᷆ be be há, mi ba ba lè biwom puu abi a shi he igye gboo, mi ba da bendi
         ná u᷆ bun ibubun fe li. Ashi ’i ban hwò puu ’ì yi le, bebuye bendi Unim abe be᷆ be
         ha amen há, u bong kpa ābe ye, u bong àbe be kee le be kpa ābe or, le bè kpē be ye.
         U ndō àbe be kpe be lè he liwu bendi abongale.
         11 Udim-gi lityam, ndè le wo hwua kung likpe libibi ye, ukpor wo hwua kung likpe linunung.
         Undi uyang-yang angwu u᷆ shi ’inunung ù yi unwaa Unim a. Ukpor undi angwu u᷆ shi ’ibibi,
         hà a ngye Unim ye.
         12 Udemitriyes ufe, undi uyang-yang u kong he he ungwu ’inunung. Ki tyung gboo le u
         pwom ’ukwo Unim kpa-kpa. Bel or li da-a le ù yi ununung. Wo-gyang wo ngye le li bà
         uman ye.
         13 Mì so lè biwom gbamm abi mi kee le mi da-a, ukpor mi kee le mi fee ābi ifee hwaa
         lè wo ye.
         14 Mi ndor lishi le baale mı᷆ be ha amen há, hè li lì kwu ukem kong ābi.
         15 Ikwun Unim ì kwu ha awo lityam. Bebuye bendi Unim abe hen puu be de le mì kong lè
         wo. Wo-ò kong li lè bebuye bendi Unim abe há he ’uken-uken.JudeJudeJudeJudeJude

1 Mi Ujud angwu mì yi unwanam Ujems, mi shi uboyi Ujeso Ukristi na᷅ mı᷆ fee ’ushia
         ahwun. Mi fee āhwu hwaa lè men abe ’i nyin Atyetyan Unim lè men, u waa kung amen le
         mà kwu bema, men abe mà yi he abwo Ujeso Ukristi.
         2 Unim ù hā kwu lè beshi ha amen kpamm, u shi hè ’ì kwun amen he atyam kpatiaa, u shi
         benyin bema be sho ha amen yilididi.
         3 Bedim-gi lityam, mi ma yi lè ’igyor kangg le mi fee da amen gbà lè likpan ’unyong
         angi Unim a ke li bel lè men puu i a, ukpor mi tem fel nde shi ’ì yi kpe-kpe le mi
         fe men ingie le mà kwu ’igyang gbe lè Ujeso Ukristi abwo kpebakaa, ma kang āshi hè
         bendi bè gie āshi ye. Kigyang ashi Unim a ma ke bendi bema ’i sho yilididi, ki ngyor
         ’itaa ken ngyor igye kpamm.
         4 Mi kong ashin likorye bendi besuso abe be᷆ ke Unim ife ye, be nyia gbe be fel he
         liwu līme᷅n. Bendi aben be da le bwo Unim ù yi lè inung ’indee-indee, be kwu ’ubwo
         he inung Unim a, be shi bibibi ’itaa be kee. He ashele ’itaa ana be swan Atyetyan
         Ujeso Ukristi angwu ù yi Usu utyan. Be ma fee he ’ushia Unim leěti le bendi abe be᷆
         shi biwom abina be nim.
         5 Mà na ma ngye biwom abi mi ndo kong i mà or, mi kee le mi well amen ábi. Mà well
         le leěti Unim a ma fem bendi Izwell lè há ’ubong Igyept, lè he ’ushu a ma gwu a᷆be
         be bong ha ahe ’igyang-igyang ye.
         6 Idengell Unim angi i ma kpo utebb Unim or, i ma ngyor kwu he libwo angi Unim a ndor
         āngi ye, i bo tyang ’iteng kpa-kpa ashi Unim a ke ngi. He ashina Unim a ma kwu āngi
         lè fe he lifee he ’ipi ’ifufebb ’ì yi kpenn, be fe ngi ashishilika tyuu há ngyor igye
         kpamm. He Liti likaandi angi Unim u᷆ be tang bendigye ushe, u tang āngi ife or titi.
         7 Mà well likong ’ubong Usodem lè ’ubong Ugomora lè abe be ma ndē há kel-kel or titi.
         Bendi abong anyina be maa tan akpela, be shi ’itaa ’ibibi ’iyang-yang ashi lityam
         libell li de be le bè shi a᷆shi ’ì yi le hang undigye ù shi ye. He ashina Unim a ma
         kung ’ìndē ashi ’ı᷆ ngyor igye kpamm ke be ’ingie hè ’ì kwu utebb ke bendi puu le
         Unim u ka bendi abe be ke-e ife ye ’ingie.
         8 Bendi bemen abe be fem he liwu līme᷅n i, be sha bitaa bibibi atyetye-atyetye nya
         a na bendi abena be maa shi a. Be nda biwom he itam, be de le Unim na᷅ a tyung ābe
         ábi. He ashina be tan akpela ban inyiahwo ibell; be bong le be kwa he ’ubwo Unim ye;
         be kong bia idengell Unim angi i dyam ’indee-indee he lifung-atabe.
         9 He ’unyong ahwu Umaikell angwu ù yi atie-lishi idengell Unim puu a ma kin likwom
         Umosis lè Usetan, Umaikell a ma naa lè ’uhwo-ma kong ’ibibi ha Usetan or, ngwu ù nyan
         he or ye. Ukpor a ma de-e le: "Unim-Unim na᷅ u᷆ ben-a."
         10 Bendi bemen abe be fem he liwu līme᷅n i, be kong ban biwom abi be ngye ye. Bè yi
         lè ugim ye a ná inyia libeb a; kiwom ’iyang-yang ashi ’i bé be he lityam mà ’i mbee
         a, be sha āshi ’i bé be he lityam mà ’i mbee a, be sha āshi. Nya a na be shi ashin
         be be lè linim ke ’uhwo-bell.
         11 Ki ba kwa ’ibibi ka ābe. Be pwom abee abibi angi Uken. Be shang ’uhwo-bell puu ke
         he ’ibibi ashele hè be bè ndè úndē ná Ubelem a ma shi. Bè yi lìshī likaa-likaa nya
         a na Ukora a ma yi a; be ba nim nya a na ufe a ma nim a.
         12 Nyong ahwu ma᷆ kpee ukem zī lizi, bè yi he liwu līme᷅n ná bikpaa umbe he ’ihwom ’ifung
         nà, bè yi ibia a ke liwu līme᷅n, likorye be sha likpe libibi. Be kwa ipel ha amen
         nya, be za᷆ be gwul ye, be ngwo ’i kpè be ye, be gim ’uhwo-bell ’ufe-ufe-ufe, bè yi
         lè ishwia he lishi ye. Bè yi lè lifem ye a ná ’ibu ashi ’ufem ’u᷆ shì paa āshi ’i
         ndor umbwo ye a. Be shi ná ìkwán angi ı᷆ wum ye nà. Mà na ’unyong ahwu be᷆ bung āngi
         ’u fel or, i kwa lè agbe ye. Be mbee shi ná ìkwán angi be wob āngi, i hwō lè idaa
         lè idaa nà.
         13 Bè yi lè ’ipi bè naa ye ná ’ipuupuu umbwo nà. Biban bibell bi fem he igye gboo ná
         bihwu umbe bı᷆ fem ndē he likwu umbwo nà. Be mbee shi ná ikpen angi ı᷆ kwu he ’iteng
         ken kporr ye nà. Kiteng ashi ’ifufebb ’i gye há kpenn hwò puu na᷅ ’ì yi kam ndor ābe,
         be ba kwa nya a ngyor igye kpamm.
         14 Leěti Inok angwu ù yi he ūgbè ledyong-ifee kung lè ha Adam, a ma kong ’iwom ashi
         ’ı᷆ be shi fe bendi abe ’itaa ana. A ma de le: "Atyetyan u ba ba lè idengell ima asisilisi
         asisilisi.
         15 U ba tang ushe bendi puu. U ba ka bendi abe be ke-e ife ye ana libi he ’uhwo bibibi
         abi be᷆ shi fe-e gbe gyong akongale, lè igie ibibi angi bendi bebibi ana be᷆ shi fe-e
         gbe gyong akongale, lè igie ibibi angi bendi bebibi ana be᷆ kong bia he."
         16 Mbee ’unyong puu bendi bemen i be nem inem, be ben bendi. Kiwom ’iyang-yang ashi
         ’i bé be he lityam, mà ’i mbee a, be sha āshi. Be kung ’uhwo-bell pwom ungwu, be kong
         ungwu benyin-benyin hè bendi bè shi a᷆shi befe be kee.
         17 Bedim-gi lityam, men ufe mà well biwom abi leěti bebwaa-isom Atyetyan Ujeso Ukristi
         be maa de le bi ba sha.
         18 Be maa da amen le: "He ati umbee-likel igye anyin bendi-inyan be ba ba àbe be᷆ be
         nyan bendi Unim, be ke Unim ife ye. Be kee-kee sha a᷆bi àtyám abell a de be le bè
         shi a."
         19 Bendi bemen i na᷅ be᷆ tan lè bikwu agieale he liwu bendi Unim. Ukatia Kunyong Unim
         na᷅ u᷆ teng ābe hé abi be᷆ shi ye, be kee-kee sha a᷆bi bi be lè he igim ibell ife-ife
         a.
         20 Bedim-gi lityam, men ufe mà fe bende ingie hè men mà kaā naa genn he biwom abi ma
         bong, abi Unim ugyang na᷅ a tyung amen. Mà kong ha Unim mbee ’unyong puu he ikeb Ukatia
         Kunyong Unim.
         21 Mà ngyor kwu he benyin Unim nya a na mà yi kwu ma᷆ nyong ’unyong ahwu Atyetyan Ujeso
         Ukristi u᷆ be kpē men he beshi bema lè kwu ipel ha ’uhwo-ma ngyor igye kpamm.
         22 Kì yi lè bendi abe be fel lè igim ifee, mà shi ābe hè ’igyang ’ì nung ābe.
         23 Kì yi lè bendi besuso abe ’ì yi le mà kin fem ābe lè he ’inde. Ki mbee shi lè bendi
         besuso abe ’ì yi le mà kwu lè beshi ha abe, ukpor mà baa ’uhwo-men kangg, teng befe
         be tem lè men lam kpa fa he liwu libell. Mà gbe lè abwo fe he ’iwom ’ibell ’iyang-yang
         ye, mà tel-tel lè inditen ibell or, likorye i fel àbēl-àbēl gbe he bigyor bibibi bibell.
         24 Mà lì pee Unim. Ufe na᷅ ù yi lè ikeb le u kpell amen ma naa genn hè men mà tyang
         ’ukwo ’uma ye. U shi lè ikeb le u sha amen mà fel gelalala faale ’iban, he-e ù te
         lè men lè naa he ’ushu ’uma, ufe Unim angwu a dyam hwò puu. Nya na᷅ ma᷆ yal gor igor
         lè ibubo he ungwu.
         25 Mà lì pee Unim angwu ufe-ufe na᷅ a dyam hwò puu. Ufe na᷅ a kpan li gbe ha Atyetyan
         Ujeso Ukristi. Ipee puu lè ifem puu ì kwu ke-e. Ufe na᷅ u yi Usu, u teng li, ikeb
         ima ì yi ngyor igye kpamm! Kì yi nya ’itaa i kung lè há linde, kì so ná ’unyin i,
         ki kwa ná ngyor igye kpamm! Kì ngyor ná mi kong.RevelationRevelationRevelationRevelationRevelation

1 Kushia ahwun ’ù yi gbe lè biwom abi Unim a fem tyung Ujeso Ukristi le ù tyung bendi
         abe be᷆ fe-e, biwom abi bì yi kpe-kpe le baale bì shi. He ashin Ujeso a ma hà som
         udengell uma a lè tyung Ujon angwu u᷆ fe-e biwom bimen ana.
         2 Ujon a fee biwom bimen abi a ndè ana he-e ù tyung bendi gboo le bisom Unim bimen
         i, Ujeso or titi a naa ushada le bì yi ’igyang.
         3 Biwom bimen Unim a kong le baale bì shi ana, undi angwu a bo ābi he atyung bendi,
         lè bendi abe be gyo ābi, gbe be shi ābi, hà ’i kwun ābe he ’uhwo, likorye ’unyong
         ahwu biwom abin bı᷆ be shi ’u fel kpee-kpee.
         4 Mi Ujon na᷆ mi fee ’ushia ahwun hwaa lè men awu bendi abongale angi he Eshia. Unim
         angwu ù yi lè há linde, ù so ’unyin i, u mbee tem be he igye anyin, ù ke men ’ukwun,
         u shi ’i kwun amen he atyam kpatiaa. Ikeb Ukatia Kunyong Unim idyong-ifee angi ı᷆
         naa he ’ushu ’idem ’usu Unim ì ke men ’ukwun, i shi ’i kwun amen he atyam kpatiaa.
         5 Ujeso Ukristi angwu u᷆ kong ’igyang mbee ’unyong puu, angwu a ma wum lè he lihwu
         ’ushu, u mbeē shi usu besu puu he igye i, ù ke men ’ukwun, u shi ’i kwun amen he atyam
         kpatiaa. Ki nyin he lè bel, a bong hwō he-e ù pell li tyang abwo lè he ikeb biban
         bityan.
         6 A shi li li fel bendi abe be᷆ shang Unim Atyam he ’iteng-usu ’ima. Kusu lè ifem bì
         yi ke-e ufe a ngyor igye kpamm! Kì kwu ná.
         7 Mà gyo! Baale u᷆ be. U ba he bibu; bendi puu be ba nda he lè ashi. Bendi abe be ma
         tim he likung or titi be ba nda he. Bendi mbee igegem puu he igye i be ba kya fa akpen
         he ’uhwo ’uma. Faale ifung, ki ba sha ná. Kì yi lè ashi ’ı᷆ gie āshi ye.
         8 Atyetyan Unim a de le: "Mì yi Alfa, ashi ’i ze le ukpi-ikwu; mi shi Ombeega, ashi
         ’i ze le umbee-likel." Ikeb puu ì yi he ’ubwo ’uma a, ù yi lè há linde, ù so ’unyin
         i, u ba kwa ngyor igye kpamm.
         9 Mi angwu mi fee ’ushia ahwun mì yi Ujon, unwandamen angwu bel lè men li gwaa ipel
         ha Ujeso, li naa genn kpe ’ingie likorye lì yi ke Kiteng-usu ’ima. Be kwu-m lè ndor
         he ’ipi umbwo a bel bigie, ashi be᷆ ko le Upatimos, likorye mi bun de bendi gbe lè
         ’isom Unim ashi Ujeso or a naa ushada le ’ì yi ’igyang.
         10 He liti Usundee lisuso, Ukatia Kunyong Unim a ma be shì-m kpemm, mi gyo igie i kong
         mi lè he item fem kangg ná be᷆ gwee usom nà.
         11 Igie ana i de le: "Kung ’ushia, fee biwom abi wo ndo ndè i fe há, wo som āhwu lè
         ke awu bendi abongale adyong-ifee angi he Efesos, Usimana, Upegamem, Utayitara, Usadis,
         Ufiladellfia lè Uleyodisia."
         12 Mi hà bel àshì he item le mî ndè angwu u᷆ kong ha ami. Nyong mi bel àshì, mi ndè
         bidem abi be᷆ pwom bimor-inde bidyong-ifee abi be kung igold a shi ābi.
         13 Há liwu bimor-inde ana, kiwom ’i naa há ashi ’i bi undigye. Ki shī aliga uwulu angi
         a wu āshi he bityung abee, ki shi lè ukwob angwu be kung igold a shi-e bua he anyong.
         14 Ìbí i tee he lishi hwongg ná uwuu; atong-shi áshi a ndeb melang-melang-melang ná
         umor-inde.
         15 Abee áshi a taa ná nyong be᷆ gyong upii he ’índe, be mbee gbaa he u᷆ taa nà. Ki kong
         igie ashi ná ’ipuupuu umbwo ’ı᷆ bua nà.
         16 Ki shi lè ikpen idyong-ifee kwu he ’ubwo lizen. Kashwia benyin befee ake ’a᷆ nyin
         dan-dan-dan ’a bé shī lè he ungwu. Kùshú áshi ’u taa ná libwee lı᷆ taa nyong lı᷆ pwom
         he ’udyan lishi.
         17 Nyong mi nde shi, mi mbu shī he itang fel ná likwom. Ukpor, ki kung ’ubwo lizen áshi
         pwom mi, ki de-m le: "Shell ye, mi na᷅ mì yi ukpi-ikwu, mi shi umbee-likel biwom puu.
         18 Mi na᷅ mì yi angwu ù yi uwum. Leěti mi ma hwō, ukpor ’anaa-anaa i mì yi uwum, mi
         fel kwa uwum ngyor igye kpamm. Lihwu lè ’usu behwu bì yi he ’ubwo ’ugi a. Mi na᷅ mì
         yi lè ukukol ábi.
         19 He ashin mi da-a le, biwom abi wo᷆ ndè i lè abi wo᷆ be ndè lè he ’ushu, fee ābi.
         20 Ndor mî da-a likpe ikpen idyong-ifee angi wo᷆ ndè ha ami ’ubwo lizen lè bimor-inde
         bidyong-ifee abi be kung igold a shi ana. Ikpen idyong-ifee i naa ke idengell Unim
         idyong-ifee angi ı᷆ ndè gbe lè awu bendi abongale adyong-ifee ana. Bimor-inde bidyong-ifee
         bi naa ke awu bendi abongale adyong-ifee ana."

1 Undi umen mi ndè ana a de-m le mì fee igie anyin som lè ke udengell Unim angwu u᷆
         ndè gbe lè liwu bendi abongale angi he Efesos. A de le mì fee le: "Mi angwu mi kwu
         ikpen idyong-ifee he ’ubwo lizen, mi mbee tan he liwu bidem abi be᷆ pwom bimor-inde
         bidyong-ifee abi be kung igold a shi ābi ana na᷅ mi kong igie anyin.
         2 Mi ngye likpe līme᷅n; mi ngye ná ma᷆ shi aki lè ikeb īme᷅n puu, ma naa genn kpe ’ingie.
         Mi ngye le ma bong bendi bebibi he liwu līme᷅n ye. Bendi-uman abe be kung ’uhwo-bell
         le bè yi bebwaa-isom Ujeso a, ma shun ābe li-li-li, ma ndè shob ābe le bè yi befe
         a ye, be bà uman a.
         3 Mi ngye le ma naa genn he ’iwom ’iyang-yang, ma bong kpe ’ingie he ’uhwo ’ugi, ma
         wee abwo ye.
         4 Ukpor, kì yi lè ’iwom ken a᷆shi ma shi a᷆shi mi kee ye. Kì yi le, ki tem nyin amen
         lè mi ná leěti ye.
         5 Mà well ná ’i ma nyin amen lè mi leěti, mà tyang abwo lè likpe libibi ana, fel shi
         biwom abi ma maa shi leěti. Gbe ma tyang abwo lè likpe libibi ana ye, hà mi ba kung
         ’imor-inde gbe lè shī lè ha amen.
         6 Ukpor, kì yi lè ’iwom ken ashi mı᷆ pee amen. Kì yi le ma tel bibibi abi bendi-utung
         Unikolas be᷆ shi nya a na mi or mi tel a.
         7 "Undi uyang-yang angwu ù yi lè ’utyung ’igyo ù gyo a᷆shi Ukatia Kunyong Unim u᷆ kong
         de bendi abongale he biteng atyetye-atyetye. Undi uyang-yang angwu a ngyor naa genn
         he-e ù yi lè ahwe᷅le, mi ba tyang he u za᷆ ágbe ukwan angwu u᷆ ke likpan angwu a naa
         he ’ipi igor ashi Unim a kam."
         8 Undi angwu mi ndè ana a de-m le mì fee igie anyin som lè ke udengell Unim angwu u᷆
         ndè gbe lè liwu bendi abongale angi he Usimana. A de le mì fee le: "Mi angwu mì yi
         ukpi-ikwu, mi shi umbee-likel biwom puu, mi ma hwō, ukpor mi tem wum lè he lihwu na᷅
         mi kong igie anyin.
         9 Mí ngye ná ma kpē ’ingie kangg; mi ngye ná ma mbu likaa he biwom igye anyin, ukpor
         ’igyang-igyang ma mbu ’ingbebb he ashi Unim. Mi mbee ngye ná bendi abe be kung ’uhwo-bell
         le bè yi Ijuus be᷆ kong bia amen, ukpor bè yi Ijuus a ye, bè yi he likwu bendi Usetan,
         usu bibibi a.
         10 Mà gyo! Mà ndè le ma shell ’ingie ashi ma ndo kpē ye. Baale Usetan u᷆ kwu amen besuso
         fe he igaadye he-e ù kaà abongale ūme᷅n ndè. Kingie ’īme᷅n ’i ba kee-kee kwa ati lihwo
         a. Mà ’ì kwu le be gwa amen or, mà gye ’ushu bong ha ami lityam ken. Likpan angi lı᷆
         ngyor igye na᷅ lì yi lifem angi mı᷆ be ke men hè men mà dyam he lifung-atabe.
         11 "Undi uyang-yang angwu ù yi lè ’utyung ’igyo ù gyo a᷆shi Ukatia Kunyong Unim u᷆ kong
         de bendi abongale he biteng atyetye-atyetye. Undi uyang-yang angwu a ngyor naa genn
         he-e ù yi lè ahwe᷅le, ù tem hwa᷆ lihwu ’ugbe ’afee ye."
         12 Undi angwu mi ndè ana a de-m le mì fee igie anyin som lè ke udengell Unim angwu u᷆
         ndè gbe lè liwu bendi abongale angi he Upegamem. A de le mì fee le: "Mi angwu mì yi
         lè ’ashwia benyin befee ake ’a᷆ nyin dan-dan-dan na᷅ mi kong igie anyin.
         13 Mí ngye ’iteng ashi mà yi; nya na᷅ Usetan a kie ’idem ’usu ’ima. Má gye ’ushu fe-m
         lityam ken, ma tyang abwo lè abongale ha ami ye, mà he ’unyong ahwu be ma gwu Antipas
         nya he liwu līme᷅n he ’ipi Usetan a fe ushu or. Be gwu-e likorye a fe-m lityam ken,
         u mbee bun gboo le a bong ha ami.
         14 Ukpor, kì yi lè biwom abi ma᷆ shi a᷆bi mi kee ye. Kì yi lè bendi há he liwu līme᷅n
         abe be shi biwom abi Ubelem a hwua. Ubelem umen ana na᷅ a ma tebb Ubelak ná ù shi
         bendi Izwell bè tyang ’ukwo ahwu kpa-kpa. A shi ābe be maa fel za᷆ biwom abi be shang
         ikem, be mbee tan akpela.
         15 Men or ma fel sha bibibi bimen ana, ma sha biwom abi Unikolas lè bendi bema be hwua.
         16 Mà tyang abwo lè likpe libibi anyin. Gbe ma mā ma᷆ tyang āngi ye, mi ba ha amen há
         nyin i ’ukwo-ukwo i, mi kung ’ashwia ake ’a be lè ha ami ungwu ba ndo ha bendi abe
         be᷆ shi bibibi bimen ana.
         17 "Undi uyang-yang angwu ù yi lè ’utyung ’igyo, ù gyo a᷆shi Ukatia Kunyong Unim u᷆
         kong de bendi abongale he biteng atyetye-atyetye. Undi uyang-yang angwu a ngyor naa
         genn he-e ù yi lè ahwe᷅le, mi ba ka he lizi angi lì yi ndor he lifung-atabe. Mi mbee
         ke-e ’ukor ’ūfūng ahwu be fee lizen lifufe fe há. Undi-iso u ngya lizen limen ana
         fem angwu mi ke-e áhwu tyang ye."
         18 Undi angwu mi ndè ana a de-m le mì fee igie anyin som lè ke udengell Unim angwu u᷆
         ndè gbe lè liwu bendi abongale angi he Utayitara. A de le mì fee le: "Mi Unwaa Unim
         angwu atong-shi agi à ndeb melang-melang-melang ná umor-inde, abee agi a taa ná nyong
         be᷆ gyong upii he ’índe, be mbee gbaa he ù taa, na᷅ mi kong igie anyin.
         19 Mi ngye likpe līme᷅n. Mi ngye le ’i nyin amen lè bende, ma kpell bende, ma bong ha
         ami, ma gye ’ushu naa genn. Biwom abi ma fel shi ’anaa-anaa i or, bi fel ngbebb hwò
         a᷆bi ma maa shi leěti.
         20 Ukpor, kì yi lè ’iwom ken a᷆shi ma shi a᷆shi mi kee ye. Kì yi le, ma bong kpē ungingye
         angwu ù yi Ujezebell ana he liwu līme᷅n. Ufe-gyang u ko ’uhwo-ma le undi angwu u᷆
         tye ugie ’isom Unim. Ukpor a ban bendi begi; a teng ābe gye he atanale akpela lè azele
         biwom abi be shang ikem.
         21 Mi ke-e ’unyong le ù tyang abwo lè likpe libibi anyina, ukpor a gye ’ushu lè ngi.
         22 Mi ba tya he lingmam shǎ he u fel ’ikwu itang. Bendi abe be᷆ tan ha ahe or, mi ba
         ba lè ’ingie ’ikaa-ikaa swa ābe he lishi, gbe be mā ma᷆ tyang abwo lè bibibi bibell
         ana ye.
         23 Mi ba gwa bendi puu abe be pwom he. He ashin bendi abongale he ’iteng ’iyang-yang
         bè ha᷅ ngya le mi ngye ’iwom ashi ’ì yi he ugim lè lityam undi uyang-yang. Mi ba ka
         undi uyang-yang ashi ’i keè ha ashi a shi.
         24 "Men besuso abe ma teng há he Utayitara abe ma᷆ shi bibibi abi Ujezebell a hwua ana
         ye, abe ma᷆ shi bibibi biwom abi bendi besuso be᷆ ko le ’undyell Usetan ana ye, mì
         yi lè biwom gbamm abi mı᷆ de men ufe ye.
         25 Kiwom ken ashi mi kee le mi da amen ’ì yi le mà gye ’ushu naa genn he biwom abi ma
         ngye ana kpamm mi gbe be.
         26 "Undi uyang-yang angwu a ngyor naa genn he-e ù yi lè ahwe᷅le, angwu a gye ’ushu shi
         a᷆shi ’i ngbebb mi lè wu he umbee-likel, mi ba shǎ he u fel usu igegem puu he igye
         i,
         27 ná Atyagi a shi-m mi fel usu igegem puu he igye i. U ba kwa utyuu usu he ’ubwo angwu
         be kung ’índe᷆ a shi-e, hà teng ābe he ikeb-ikeb, u kem ti ābe ná undi u᷆ kem ti ’iki.
         28 Mi ba ka undi umen angwu a hwò ana ukpen ashi-liti.
         29 Undi uyang-yang angwu ù yi lè ’utyung ’igyo, ù gyo a᷆shi Ukatia Kunyong Unim u᷆ kong
         de bendi abongale he biteng atyetye-atyetye."

1 Undi angwu mi ndè ana a de-m le mì fee igie anyin som lè ke udengell Unim angwu u᷆
         ndè gbe lè liwu bendi abongale angi he Usadis. A de le mì fee le: "Mi angwu mì yi
         lè ikeb Ukatia Kunyong Unim idyong-ifee, mi shi lè ikpen idyong-ifee kwu he ’ubwo,
         na᷅ mi kong igie anyin. Mi ngye likpe līme᷅n; bendi be kong le mà yi bewum, ukpor
         mà yi bewum ye, ma hwō.
         2 Mà bo ’inaa! Mà kin ’anwaa likpan zangg ake ’a teng ha amen teng ’a mbee kwun, likorye
         mi ndè likpe līme᷅n li wa wu he ūkee᷅ Unim ugi ye.
         3 He ashin mà well biwom abi ma gyo, abi be hwua amen. Mà tyang abwo lè likpe libibi
         līme᷅n hè men mà shi biwom bigyang abi be hwua amen. Gbe ma swan le ma bo ’inaa ye,
         mi tya amen imbul ná uzi nà, ma ngya ’unyong ahwu mı᷆ be ye.
         4 "Ukpor, ki già teng lè men besuso nya he Usadis abe ma shi ban Unim ye, ma mbe bihwom
         bīme᷅n ye. Ma ba shā bihwom bifung tan utung ha ami likorye ma kpè.
         5 Undi uyang-yang angwu a ngyor naa genn he-e ù yi lè ahwe᷅le, mi ba shá he ’ihwom
         ’ifung ’itaa ana. Mi mbee gbel nim lizen lima lè he ’ushia azen bendi abe bè yi lè
         likpan ’unyong ana ye. Mi ba naa he ’ushu Atyagi lè idengell ima bun gboo le ù yi
         ugi a.
         6 Undi uyang-yang angwu ù yi lè ’utyung ’igyo, ù gyo a᷆shi Ukatia Kunyong Unim u᷆ kong
         de bendi abongale he biteng atyetye-atyetye."
         7 Undi angwu mi ndè ana a de-m le mì fee igie anyin som lè ke udengell Unim angwu u᷆
         ndè gbe lè liwu bendi abongale angi he Ufiladellfia. A de le mì fee le: "Mi angwu
         mı᷆ be lè ha Unim, mi shi undi ’igyang, na᷅ mi kong igie anyin. Ukukol angwu leěti
         Udebid a ma yi lè he, ù yi he ’ubwo ’ugi a. Nyong mi buu lishi, kì yi lè undi-iso
         angwu ù yi lè ikeb le u shā āngi ye; nyong mi ngib āngi, ki shi lè undi angwu ù yi
         lè ikeb le u buu āngi ye.
         8 Mi ngye likpe līme᷅n. Mi ngye le mà yi lè ikeb gbungg ye, ukpor ma shi a᷆shi mi kong.
         Ma fe-m lityam ken. He ashin mi buu lishi ndor amen hwuo; kì yi lè undi angwu ù yi
         lè ikeb le u shā āngi ye.
         9 Ukpor abe bè yi he likwu Usetan, abe be kung ’uhwo-bell le bè yi Ijuus ana, mi ba
         sha bendi-uman abena be ba tim anung he itang fa amen, hè ’ì nung ābe le ’i nyin mi
         lè men.
         10 Má naa genn ná mi de men. He ashin mi ba kpan amen lè he ’ingie ’ikaa-ikaa ashi ’i
         ndo be hwaa lè igye puu hè shi ’ì kaa bendi abe bè yi hen igye ndè.
         11 "Baale mı᷆ tem be! Mà gye ’ushu naa genn he biwom abi ma gyo, abi ma bong ana, hè
         ’uke ahwu Unim a kam ndor bendi abe be ngyor naa genn, hè undi ù kpē kung amen áhwu
         ye.
         12 Undi uyang-yang angwu a ngyor naa genn he-e ù yi lè ahwe᷅le, mi ba shǎ he u kwa ’ìhwuà
         he ushom Unim ugi; u ngyor kwa nya he ushom ana ngyor igye kpamm. Mi ba fee lizen
         Unim ugi fa he ’ushu ’uma, mi fee ùshù Unim ugi angwu ù yi Ujeruselem Ufufe angwu
         u᷆ be be lè he lifung-atabe; mi mbee fee lizen ligi angi lifufe.
         13 Undi uyang-yang angwu ù yi lè ’utyung ’igyo, ù gyo a᷆shi Ukatia Kunyong Unim u᷆ kong
         de bendi abongale he biteng atyetye-atyetye."
         14 Undi angwu mi nde ana a de-m le mì fee igie anyin som lè ke udengell Unim angwu u᷆
         ndè gbe lè liwu bendi abongale angi he Uleyodisia. A de le mì fee le: "Mi angwu mì
         yi ’A kong, mà ’i mbee,’ mi shi undi ’igyang, igie igi i kpè a᷆ngi undi uyang-yang
         ù fe lityam ha angi, biwom puu abi Unim a mbe bi be ubu lè he ’ubwo ’ugi a, mi na᷅
         mi kong igie anyin.
         15 Mi ngye likpe līme᷅n. Ma fa-m lityam ken ye, mà swan mi iswan a ye. Ki ngbebb le
         mà gia ken. Gbe ma᷆ fe-m lityam ken ye, hà mà tem fe-m ye gbang-gbang. Mà yi ná lizi
         angi lı᷆ shī ye, li kwun ye, li gbal he ungwu nà.
         16 Le bwo ma᷆ gbal he ungwu, mi shwa amen wa he itang.
         17 Men ma kung ’uhwo-men le ma mbu ’ingbebb, le ’ì yi lè ashi ’ı᷆ tem gben amen ye,
         le ’i kwun amen he ’uhwo. Kì yi le mà ngye le ma mbu ’indee, ma hwuà àshì, ma shi
         libong, ma shi beshi-beshi.
         18 He ashin mi tebb amen le mà be hwaa lè mi hè men mà ndyebb igold angi be so angi
         i bi, hè men mà mbu ’ingbebb ’igyang ashell. Ma mbee ndyebb ’ihwom ’ifung fe, hè men
         mà tem kwu libong ye, hè men mà tem kwu lè ishwia ye. Mà mbee ndyebb usi tye he atong-shi
         amen hè men mà ndè nwongg.
         19 Bendi abe ’i nyin mi lè be na᷅ mı᷆ tyung ābe biban abi be shi, mi tebb ābe gbe he
         ’ingie akele. Mà bo ’inaa, mà tyang abwo lè likpe libibi anyin.
         20 Mà gyo! Mì yi naa he ungwu lishi, mi kem abwo mì yii ko lìngma᷅m. Undi uyang-yang
         angwu a gyo lingmam ligi, u buu lishi, mî ngwee he afee ushom, bel lè he li zī lizi
         abwo ukem.
         21 "Undi uyang-yang angwu a ngyor naa genn he-e ù yi lè ahwe᷅le, mi ba bong he le ù
         kwu ipel ha ami he ’idem ’usu ’igi, nya a na mi or mi ma ngyor naa genn hwò ugilale,
         mi fel kwu ipel ha Atyagi he ’idem ’usu ’ima.
         22 Undi uyang-yang angwu ù yi lè ’utyung ’igyo, ù gyo a᷆shi Ukatia Kunyong Unim u᷆ kong
         de bendi abongale he biteng atyetye-atyetye."

1 Nyong ashin ’i mbee, mi mbee ndè ’iwom ’isuso, mi ndè lìshì há ’usi li buu ndor hwuo.
         Mi mbee gyo igie Undi angwu á yi há bè kong ha ami ana. U kong igie i fem kangg ná
         be᷆ gwee usom nà. A de-m le: "Mbo be he ’usi nyin, mî tyung-a biwom abi bì yi kpe-kpe
         le bì be shi lè he ’ushu."
         2 Nya ’ukwo-ukwo Ukatia Kunyong Unim a be shí-m kpemm. Mi ndè ’idem ’usu kie he lifung-atabe,
         mi ndè Undi ù yi kwu nya ’idem ’imen ana.
         3 Undi angwu a ma yi kwu há ’idem ana a maa taa ngyal-ngyal-ngyal ná akor angi a ngbebb
         ’unung angi be᷆ ko le udaimon lè urubi. Umia ukwun-ukwun u kaa kel-kel fe ’idem ana,
         u taa kil-kil-kil ná ’ukor ahwu be᷆ ko le emered.
         4 Be kie bidem ’usu lisi lè bi binde kel-kel-kel fe ashi ’ikaandi he ’udyan. Bekaandi
         lisi lè be bende be ma yi kwu nya bidem ’usu ana. Ukaandi uyang-yang a shī ’ihwom
         ’ifung, u shī ’ishilishi usu ashi be kung igold a shì āshī.
         5 He ’ipi ’idem ’usu ’i kie, kindeb-nwaa ’i ndeb lè há nwaa-nwaa-nwaa, itaa ì yi tya
         lè há. Be gbē àgòr adyong-ifee ndor he ’ushu ’idem ana. Àgòr ana a naa ke ikeb Ukatia
         Kunyong Unim idyong-ifee.
         6 Nya he ’ushu ’idem ana, kiwom ná ’idyeshor ’i ma yi tyung há, ashi ’ì yi udang-udang
         gelalala ná ’inde-ushu. Biwom binde abi bì yi biwum bi ma yi naa kel-kel-kel fe ’idem
         ’usu he ’udyan, bi shi lè atong-shi mbee inyiahwo puu.
         7 Kiwom ashi ukpi-ikwu, ki bi ’ugaba; ashi utepwom, ki bi ùkyēbb ’igundu; ashi lekie,
         ki shì lè ’ùshú ná ahwu undigye; ashi lende, ki shi ná agamafe nyong u᷆ ndo.
         8 Biwom bimen bì yi biwum ana, kiyang-yang ’i ma yi lè abebaa adyong-ken, ki shi lè
         atong-shi mbee inyiahwo puu. Ishu or, kusu or, bi maa gyam agyam faale ’unyong ashwele.
         Bi gyam le: "Wo Unim wò yi Usu, wò yi lè ikeb puu, wò yi gelalala, wo shi ununung.
         Wò yi lè há linde, wò yi ’unyin i, wo kwa ngyor igye kpamm."
         9 Nya a na biwom binde abi bì yi biwum bı᷆ gyam agyam ipee fem Undi angwu ù yi kwu
         he ’idem ’usu u kwu ngyor igye ana,
         10 na᷅ bekaandi lisi lè be bende ana be buu bishilishi usu ndor he itang mbu tim anung
         he itang nya he ’ushu angwu ù yi kwu he ’idem ’usu, be fe-e. Be gyam agyam le:
         11 "Wo Unim, wò yi Usu utyan a. Wo kpè angwu lı᷆ pee-a, li fem-a, li kwa-a ’usu. Wo
         na᷅ wo shi biwom puu; ki shi ugim ugang a le biwom puu bì fel, bi kwu biwum."

1 Mi ndè Undi angwu ù yi kwu he ’idem ’usu, ù yi lè ’ushia kwu há he ’ubwo lizen. Kushia
         ’umen ana, be fee āhwu sho puu afung afee, be kan āhwu, be tyell āhwu ànyōng adyong-ifee.
         2 Mi hà ndè udengell Unim angwu ù yi lè ikeb kangg, u gaa kangg le: "Ayang a kpè le
         u bor àbi be tyell shī ’ushia ahwun he-e ù bo āhwu?"
         3 Ki ma yi lè undi he igye i or, he ’usu behwu or, há lifung-atabe or, angwu a kpè
         le u buu ’ushia ana he-e ù bo āhwu ye.
         4 Mi ma ki kangg likorye ’ì yi lè undi angwu a kpè he-e ù buu ’ushia ana bo ye.
         5 Lè he liwu bekaandi lisi lè be bende ana, undi ken a de-m le: "Tem ki ye! Gyo, undi
         angwu be᷆ ko le Kugaba ’ikwu-lihwan Ujuda, u be ubu lè ha Usu Udebid ana, a hwò biwom
         puu. He ashin a kpè le u bor àbi be tyell āhwu ànyōng adyong-ifee ana, u buu āhwu
         bo."
         6 Mi kung ndè Unwaa Utia naa gwaa lè ’idem ’usu. Biwom binde abi bì yi biwum lè bekaandi
         lisi lè be bende be naa kel-kel-kel fe-e he ’udyan. Utia ana a ma yi fel ná be ma
         bè gwu-e ngye nà. U shi lè isom idyong-ifee lè atong-shi adyong-ifee. Atong-shi ama
         a naa ke ikeb Ukatia Kunyong Unim idyong-ifee angi Unim a som gye mbee bipi puu he
         igye i.
         7 Utia ana a ma bo lè ndaa ’ubwo kpē ’ushia ahwu ’ù yi he ’ubwo lizen undi angwu ù
         yi kwu he ’idem ’usu.
         8 Nya a na a ndaa ’ubwo kpē hwu, biwom binde abi bì yi biwum lè bekaandi lisi lè be
         bende i be keb tim anung he itang he ’ushu Utia. Befe a puu, undi-undi a ma yi lè
         litung, u shi lè ukem-undor angwu be shǐ-e lè igold, u shi lè behwu abe be᷆ nung nyin.
         Kinung behwu ana ’i naa ke ushang angwu bendi Unim bè ke.
         9 Befe be maa gyam ’ugyam ’ufufe le: "Wo na᷅ wo kpè le wo kpa ’ushia ana buu āhwu likorye
         wo na᷅ be ma gwu, wo kung anung agang a pong bendi ke Unim. Bendi abe wo pong bè yi
         lè he ’ikwu-lihwan ’iyang-yang, mbee igegem puu he igye i, abe be᷆ kong igie atyetye-atyetye.
         10 Wo shi bemen abe wo pong ana be fel bendi abe be᷆ shang Unim he ’iteng-usu ’igang.
         Be ba fel besu a he igye anyin."
         11 Mi mbee ndè ’iwom ’isuso, mi ndè idengell Unim i sho tim-tim-tim, sho kel-kel-kel
         tang ’idem ’usu or, biwom binde abi bì yi biwum or, bekaandi lisi lè be bende or,
         fe há ’udyan. Idengell Unim ana i go gbe aboale.
         12 Mi gyo āngi i gyam agyam a hwaa kangg. I gyam le: "Wo Utia angwu be ma gwu na᷅ ikeb
         puu, kingbebb lè lishi abyele bì yi he ’ubwo ’ugang. Wo na᷅ wò yi usu puu. Wo kpè
         le lì fem-a, li fa-a, li pee-a."
         13 Mi gyo a᷆bi he lifung-atabe lè abi he igye i, lè abi he ’usu behwu, lè abi he umbwo,
         bi gyam agyam le: "Lì pee undi angwu ù yi kwu he ’idem ’usu, lì pee Utia, lì fe be,
         li fem ābe. Bè ngyor kwu besu biwom puu ngyor igye kpamm."
         14 Biwom binde abi bì yi biwum ana bi maa fel shà le: "Amen! Kì ngyor ná li kong!" Bekaandi
         ana be keb tim anung he itang kung ipee lè ifem puu ke angwu ù yi kwu he ’idem ’usu
         or, Utia or.

1 He ’unyong ahwun, mi ndè Unwaa Utia a bor ’ùnyōng ken lè he ànyōng adyong-ifee angi
         be tyell ’ushia ana. Mi kung gyo ’iwom ken lè he biwom binde abi bì yi biwum, ki kong
         lingmam likaa-likaa ná ìtaà. Ki de le: "Fem be he igye!"
         2 Mi kung ndè ’ukaa-inyia ’ufung ’u fem be he igye. Undi angwu a ma pwom āhwu, a ma
         yi lè usinde kwu he ’ubwo, be hà kung ’ishilishi ahwe᷅le ke-e. Ufe angwu a hwò ’ukye
         mà, a mbee bo u la hwà ’ukye ’ususo.
         3 Ashina ’i gbe, Utia ana a mbee bor ’ùnyōng lefee ahwu be tyell ’ushia ana. Mi gyo
         ’iwom lefee lè he biwom binde abi bì yi biwum ’i de le: "Fem be he igye!"
         4 Mi ndè ’ukaa-inyia ’ususo ’u fem be he igye. Ku bung ’ubwaa-ubwaa gbuu. Undi angwu
         a pwom āhwu, be ke-e ikeb le ù kung ikwun lè he igye hè bendi bè ndo gwu bende. Be
         kung ’ashwia benyin befee ake ’akaandi ke-e.
         5 Ashin ’i gbe, Utia ana a bor ’ùnyōng lekie ahwu be tyell ’ushia ana. Mi gyo ’iwom
         lekie lè he biwom binde abi bì yi biwum, ki de le: "Fem be he igye!" Mi kung ndè ’ukaa-inyia
         ’ùshì-ùshì ’u fem be he igye. Undi angwu a pwom āhwu a ma yi lè ugbogo kwu he ’ubwo.
         6 Mi mbee kung gyo igie ná igie undi nà lè he liwu biwom binde abi bì yi biwum ana,
         i de le: "Bè fel keè ugbogo ityungkafa he únde angwu undi u᷆ shi aki kpē he liti.
         Bè keè igbogo igali ikie he únde angwu undi u᷆ shi aki kpē he liti. Ukpor, behwu lè
         ’utyuo, mà shi ābi bì baa ye."
         7 Ashin ’i mbee gbe, Utia ana a bor ’ùnyōng lende ahwu be tyell ’ushia ana. Mi gyo
         ’iwom lende lè he biwom binde abi bì yi biwum, ki de le: "Fem be he igye!"
         8 Mi kung ndè ’ukaa-inyia ahwu ’u tee felaa ’u fem be he igye. Undi angwu a ma pwom
         āhwu, be ko he le Lihwu. Angwu a pwom Lihwu lè he item, be ko he le Likwun. Be kung
         igye puu hwua akwu ande, be kung likwu ken ke Lihwu befe lè Likwun le bè gwu. Biwom
         abin na᷅ be kung gwu likwu ana: kùkyē, ubwaa, àngma᷆m lè inyia ibibi.
         9 Ashin ’i mbee gbe, Utia ana a mbee bor ’ùnyōng ledyong ahwu be tyell ’ushia ana.
         Mi ndè bēnyōng bendi abe be ma gwu ābe likorye be bun gboo le be bong igie Unim, be
         mbee bun āngi porr. Bēnyōng ana be ma yi he liten ’iteng ashi be᷆ shang Unim he lifung-atabe.
         10 Be ma gaa kangg kong le: "Wo Atyetyan Unim angwu lì yi he ’ubwo ’ugang, wo angwu
         wo᷆ kong ’igyang; lì hà kwu lè ’igbe ná a, saa wo hà tang ushe bendigye abe be gwu
         li, ha-a à tem ābe utyang?"
         11 Undi a kung aliga uwulu afung ke be ken-ken-ken, u de be le: "Mà mbee ngib lityam
         kwu he ’anwaa ’unyong zangg, likorye ’ugii bendi ’u wa sho ye. Bebwandamen besuso
         be teng há he itang abe be᷆ fe Ujeso abe ’ì yi le bè gwu ābe ná be gwu amen."
         12 Ashina ’i mbee gbe, Utia ana a mbee bor ’ùnyōng ledyong-ken ahwu be tyell ’ushia
         ana. Mi ndè isun i kwuo. Libwee li gib fel lishi-lishi kpenn ná ’ihwom akpen; kufell
         ’u bel fel ’ubwaa-ubwaa gbuu ná anung.
         13 Ikpen i mbu lè he ’usi wu be he itang ná ’ufem ’u᷆ shī well bikpukpo agbe ikwan nà.
         14 Lifung-atabe li kan ngele-ngele-ngele ná ugaa nà, li nyong. Ikwell lè itang angi
         umbwo a tang kel-kel fe ngi bi gie biteng gye he biteng bisuso.
         15 Bendi puu, besu igye or, bekaandi or, bekaandi ishogya or, bendi ’ingbebb or, besu
         ikeb or, ifee or, bebwaa or, be hà buu lè ndyell he ibung, be ndyell he áhwóm akor
         angi he ikwell.
         16 Be kùng ko ikwell lè akor angi há le: "Mà be mbu shí li, hè men mà ndyell li, hè
         undi angwu ù yi kwu he ’idem ’usu ù ndě li ye, li mbee hwaa ingywo Utia,
         17 likorye liti likaandi angi angwu a kwu he ’idem ’usu befe lè Utia be᷆ tyung ingywo
         ibell li fel. Yang ù nya naa mbee?"

1 Nyong ashina ’i mbee puu, mi ndè idengell Unim inde, i naa ken-ken-ken he bigie igye
         a puu binde. Angwu ken a naa lè he likwu, angwu ken u naa lè he atong angyell, angwell
         u naa lè he atong angi ken. I ma naa i kwun ’ufem ahwu ’u maa be lè he bigie a puu
         binde, le ’û shi itang or imbwo or, ìkwán or ’iwom ye.
         2 Mi hà mbee ndè udengell Unim ususo u ba lè he ’igie ashi libwee lı᷆ fem, u shi lè
         ’iwom kwu he ’ubwo ashi u᷆ fe bendi ūfee᷅ Unim angwu ù yi uwum. A keb u fel gaa kangg
         da idengell Unim inde angi be ke ngi ikeb le ì kung ’ufem ban itang lè imbwo,
         3 a de ngi le: "Mà naa atye. Mà wa shi itang or, imbwo or, ìkwán or ’iwom ye kpamm
         li fe bendi abe be fe Unim utyan ūfee᷅ uma he ’ushu."
         4 I hà kung de-m ’ugii bendi Izwell abe be fe be ūfee᷅ umen ana mà. I de-m le bè yi
         bendi asi lisi ’ugbe lisi lè ’ugbe lihwo he biteng lihwo ’afee.
         5 -
         8 Kikwu-lihwan ’iyang-yang, be fe bendi asi lisi ’ugbe akie he biteng lihwo ūfee᷅:
         Kikwu-lihwan Ujuda, bendi asi lisi ’ugbe akie he biteng lihwo. Kikwu-lihwan Uruben,
         kitaa a ken, kikwu-lihwan Ugad, kitaa a ken, kikwu-lihwan Asha, kitaa a ken, kikwu-lihwan
         Unafatali, kitaa a ken, kikwu-lihwan Unafatali, kitaa a ken, kikwu-lihwan Umanasa,
         kitaa a ken, kikwu-lihwan Usimiyen, kitaa a ken, kikwu-lihwan Ulibai, kitaa a ken,
         kikwu-lihwan Isaka, kitaa a ken, kikwu-lihwan Uzebulon, kitaa a ken, kikwu-lihwan
         Ujosef, kitaa a ken, lè ’ikwu-lihwan Ubenjamen, kitaa a ken.
         9 Ashina ’i mbee gbe, mi mbee ndè bendi be go gbe aboale. Be be lè he ’ikwu-lihwan
         ’iyang-yang, kubong ’uyang-yang, ugugem uyang-yang lè igie iyang-yang he igye i. Be
         ma yi naa he ’ushu ’idem ’usu he ’ipi Unwaa Utia ana ù yi. Be ma shī aliga uwulu afung,
         be shi lè akikie kwu he abwo.
         10 Befe puu be maa yal gor kong le: "Wo Unim utyan, wo angwu wò yi kwu he ’idem ’usu,
         men ha Unwaa Utia na᷅ ma kpan li."
         11 Idengell Unim puu i ma naa kel-kel-kel tang ’idem ’usu or, bekaandi lisi lè be bende
         or, biwom binde abi bì yi biwum or fe he ’udyan. I gyebb shī he itang yal gor fem
         Unim,
         12 kong le: "Wo Unim utyan, wò yi lè ikeb puu, wo shi lè ifem puu, wo shi lè lishi abyele
         puu. Li bong le wò yi usu puu. Li pee-a, li fem-a. Abin bì ngyor ’itel i kpamm! Amen!"
         13 Ukaandi ken lè he bekaandi lisi lè be bende a bii mi le: "Bendi abe be shī aliga
         uwulu afung ana, baa ayang a? Be ba lè hung a?"
         14 Mi fan he le: "Ukaandi, mi ngye ye, wo na᷅ wo ngye be." A kung de-m le: "Bendi aben
         bè yi bendi abe be kpē ’ingie ashi ’ì yi ’ikaa-ikaa, ukpor be ngyor naa genn. Be kung
         anung Unwaa Utia ana a to bihwom bibell taa fel kpeladadada.
         15 He atan-lengi anwun na᷅ be naa he ’ushu ’idem ’usu Unim he ushom uma, be᷆ fe-e ishu
         or, kusu or. Ufe angwu ù yi kwu he ’idem ’usu, u kwa utung ha abe, u ndè gbe lè be
         hè ’iwom ’ì do ābe ye.
         16 Itung or ì tem ba ndo ābe ye, umbwo or u tem ba gyor ābe ye, ishu i tem be bi ābe
         ye,
         17 likorye Unwaa Utia ana angwu ù yi he ’udyan ’idem ’usu, u kam ābe, u teng ābe gye
         he lishi umbwo, he ’ipi umbwo angwu u᷆ ke likpan u᷆ ko. Unim u ba shell ābe àkye᷅
         lè he ashi."

1 Nyong ashina ’i mbee gbe, mi ndè Unwaa Utia a bor ’ùnyōng ledyong-ifee ahwu be tyell
         ’ushia ana. Nyong a bor āhwu, atyung a kwun shangg he lifung-atabe, gbe ’anwaa ’igbe
         kpoo.
         2 Mi hà ndè idengell Unim idyong-ifee ana ì yi naa he ’ushu Unim, be kung isom a idyong-ifee
         kung ke ngi undi-undi ken-ken-ken.
         3 Udengell Unim ususo a be naa he ’imbe ashi be᷆ shang Unim ashi be kung igold a shi.
         A ma yi lè ’igbor ashi be kung igold a shì āshi kwu he ’ubwo, he ’ipi be᷆ fe behwu
         abe be᷆ nung nyin. Be kung behwu ana kangg ke-e, u kung ābe ipel lè ushang bendi Unim
         gye há ’imbe ’imen ana, ki shì he ’ushu ’idem ’usu Unim.
         4 Udengell Unim a kung behwu ana, u gbe ’inde ting ābe, angyu a waa tyuu᷅ ipel ha ushang
         bendi Unim gye hwaa lè Unim.
         5 Udengell Unim a kwuo ’inde nya ’imbe ana fe he ’igbor ’imen ana, kung bel wu be he
         igye. Nyong a bel wu, itaa i tye gbang-gbang-gbang; kindeb-nwaa ’i fel ndeb nwaa-nwaa-nwaa;
         itang i nyung ti-ti-ti.
         6 Ashina ’i gbe, mi mbee ndè idengell Unim idyong-ifee ana, i kwu isom idyong-ifee
         he abwo kam agweeale.
         7 Ukpi-ikwu udengell Unim a gwee uma. Nya ’ukwo-ukwo abo umbwo lè ’ìndē bi be bell-bell
         lè anung be wu he itang. Itang i ma yi he akwu akie, ìkwán i shi he akwu akie. Kìndē
         ’i shī dim likwu itang ken lè likwu ikwan ken gbangg. Ki shī dim abia lè bikwukwan
         puu.
         8 Udengell Unim angwu lefee a gwee uma, mi ndè ’iwom ’isuso i mung ba, ’i dyam ná ukwell,
         kì yii mor ’ìndē gedi-gedi-gedi, be tye he umbwo ukaandi. Imbwo or, likwu ken lè he
         akwu akie li bel fel anung-anung borr.
         9 Biwom puu abi bì yi he umbwo or, likwu ken lè he akwu akie li hwō. Binong lishor
         or, likwu ken lè he akwu akie li ban.
         10 Udengell Unim angwu lekie a gwee uma usom. Ukpen ukaandi angwu u᷆ paa bìndē gem-gem-gem
         a mbu lè he ’usi be mbu he likwu umbwo ken lè he akwu akie, lè likwu lishi umbwo ken
         lè he akwu akie. A be mbu há kpuuwaa paa bìndē gemm.
         11 Lizen ukpen ana lì yi le Bezu. Likwu umbwo ken lè he akwu akie li fel zwa. Bendi
         gbamm be ngwo-e hwō.
         12 Udengell Unim angwu lende a gwee uma usom. Likwu ken lè he akwu akie angi libwee
         or, kufell or, ikpen or, li fel bin shorr. Likwu ken lè he akwu akie angi liti or,
         kusu or, li gye ’ifufebb kpenn.
         13 Mi hà ndè agamafe u ndo há he ’usi lè ’ùkye᷅ he ungwu, u kong fem he igye le: "Wò’o᷆!
         Wò’o᷆! Wò’o᷆! Kibibi ’i ba iba! Kì yi beshi-beshi kè bendi abe be᷆ be kwu hen igye
         nyong idengell Unim angi i teng ikie ı᷆ gwee ibell isom."

1 Udengell Unim angwu ledyong a gwee uma usom. Mi ndè ukpen angwu a ma mbu lè he ’usi
         be he itang. Be kung ukukol ke-e le ù buu ungwu lishi ’ubell angwu ’ù yi lè likel
         ye.
         2 A kung ukukol buu lishi ’ubell ana. Angyu a dim be lè há kwun-kwun-kwun ná a᷆ dim
         nyong ūkōr u᷆ shī ’ìndē. Angyu ana a shī libwee kpemm, kifufebb ’i kung gye kpenn.
         3 Igwom i fem lè há angyu, i shul be kpe mbee igye puu. Be ke ngi bezu abe bè yi ná
         àbe īnòng.
         4 Be ke ngi ikeb le ì shì abia or, ìkwán or, bikwukwan or, he igye i ’iwom ye. Ukpor
         ì kee-kee shì bendi abe bè yi lè ūfee᷅ Unim he ’ushu ’ubell ye befe-befe a ’iwom.
         5 Be ke ngi ikeb le ì teb lè bendi abena afell adyong, ukpor ì gwu ābe ye. Kutor ahwu
         ı᷆ be lè hwu ke be ’ù yi ’itaa ken ha ahwu īnòng.
         6 Nya he afell adyong ana, bendi ana be ba tan lè abee kee lihwu le hè be bè waa ’inde,
         ukpor lihwu li ba gwa ābe ye.
         7 Igwom imen ana ì yi ná bekaa-inyia abe be kam ’ukye nà, i shī ’iwom he lishi ná ’ishilishi
         usu ashi be kung igold a shi, i shi lè beshu ná bendigye.
         8 Igil ángi i wee ná angi bengingye. Ishang ángi i nyin ná angi begaba.
         9 I shī ’iwom he ’akem ashi be kung ’índe᷆ a shì. Abebaa ángi a bua ná ateng bekaa-inyia
         nyong be᷆ su lè utrok gye ’ukye.
         10 I shi lè itell angi ı᷆ tung ná ìnòng. Itell ángi ì yi lè bezu abe be᷆ be lè ’utor
         ke bendi abena he afell adyong.
         11 Undi angwu ù yi usu igwom ana na᷅ u᷆ ndè gbe lè ’ubell ahwu ’ù yi lè likel ye. He
         igie Ihibru, lizen lima lì yi le Abadon. He igie Igrik, lizen lima li shi le Aporliyon,
         ashi ’i ze le, Ùbān-ipi.
         12 Ukpi-ikwu ’ingie ’ibibi na᷅ ’ì yi ana, bingie bibibi bi teng bifee abi bi ndo be.
         13 Ashina ’i gbe, udengell Unim angwu ledyong-ken a gwee uma usom. Mi gyo igie lè he
         ’udyan ’iteng ashangale Unim ashi be kung igold a shì āshi, ki shi naa he ’ushu Unim.
         14 Igie ana i de udengell Unim ledyong-ken angwu a ma kwu usom le: "Pell idengell inde
         angi be kwu tyuu gwaa lè umbwo ukaandi angwu be᷆ ko le Uyufretis ana tyang abwo."
         15 Idengell inde ana, be ma kwu āngi tyuu nyong lize anyin, he i ’ufell ahwun, he i
         liti anyin, he i ’unyong ahwun a. Be hà pell āngi tyang abwo le ì gwu undi ken lè
         he bendi bekie-bekie-bekie he igye puu.
         16 Be be lè ishogya i go ’ugii kangg, ì yi asisilisi asisilisi.
         17 Mi ndè bekaa-inyia aben lè bendi abe be pwom ābe. Be shī bíndē he ’akem, bì yi ùnìm
         angwu a bung gbuu ná ’ìndē, u shi ukwun-ukwun, u shi aligem-aligem. Àshī bekaa-inyia
         ana a bi àngi begaba. Kìndē lè angyu lè ’inung ubi bi bé bē lè he ungwu.
         18 Biwom bedye bikie ana, kìndē, angyu lè ’inung ubi, bi ma gwu undi ken lè he bendi
         bekie-bekie-bekie he igye puu.
         19 Bekaa-inyia bè yi lè ikeb he ingwu ibell lè itell ibell. Itell ábe i shi lè àshī
         ná ìshiı᷅ hè ngi ì do bendi.
         20 Mà na or, kigem bendi abe be teng àbe biwom bedye ana bi gwu ābe ye, be tyang abwo
         lè afele biwom abi be kung abwo abell shi ana ye, biwom ná litelakpa angi be᷆ kung
         igold, isiliba, upii àkór lè ’ikwán shì, bi nda or, ngwu bì gyo or, ngwu bì tan or
         ye. Be fa baa Usetan lè ikem.
         21 Be tyang abwo lè bendi agwele lè isi ibibi ashele, lè akpela atanale lè ’azi aze᷅le
         ye.

1 Mi mbee ndè udengell Unim ususo angwu ù yi lè ikeb kangg, u shul ba lè he lifung-atabe.
         Kibu ’i shi-e he inyiahwo, u shi lè umia nii fe-e he lishi. Kushu ’uma ’u taa ná libwee,
         abee ama à yi lè ’ìndē ná ’ishinde.
         2 U shi lè ’anwaa ’ushia buu kwu he ’ubwo. A be naa tem ’ubee lizen he lishor, u tem
         àhwu limbell he igye.
         3 A kung lingmam gaa li fem ná angi ’ugaba. Nyong a gaa, ìtaà i tye ’ugbe adyong-ifee.
         4 Nyong i tye, mi kung mı᷆ fee àshī mi ndè, mi gyo lingmam lè he lifung-atabe, li de
         le: "Ndyell àshī ìtaà i kong, fee āshī ye."
         5 Udengell Unim angwu mi ndè a naa tem ’ubee ken he lishor, u tem àhwu ken he igye
         ana, a kung ’ubwo lizen tyung gye he ’usi,
         6 kung tam le: "He lizen Unim angwu ù yi ngyor igye, angwu a shi lifung-atabe lè abi
         bì yi há, u shi itang lè abi bì yi hen, lè imbwo lè abi bì yi há, lì tem ban ’unyong
         ye.
         7 Nyong udengell Unim ledyong-ifee u᷆ gwee uma usom na᷅ Unim u᷆ be shì biwom puu abi
         leěti a ma kam ndor le u ba sha nya a na a ma de abe be᷆ fe-e, be tye ugie ’isom ’ima."
         8 Igie angi í yi bè kong ha ami lè he lifung-atabe, i mbee kong ha ami de-m le: "Te
         lè kpē ’ushia ahwu udengell Unim angwu a naa tem ’ubee ken he lishor, u tem àhwu ken
         he igye a buu kwu he ’ubwo ana."
         9 Mi bo lè hwaa lè he, mi de-e le ù kung ’anwaa ’ushia ana ke-m. A de-m le: "Kpe hwu
         zī. Ku ba ban-a he lifung, mà na ’u᷆ be nyin-a he ungwu ná ìhwaà or."
         10 Mi hà ndaa ’ubwo kpē ’anwaa ’ushia ana lè ha ahe kung fe he ungwu. Nyong mi zī, ku
         nyin mi he ungwu ná ìhwaà, ukpor nyong mi mbell āhwu, ku ban mi he lifung kangg.
         11 Mi gyo igie i kong de le: "Gye ’ushu tye ugie ’isom Unim gbe lè bendi he abong atyetye-atyetye
         abe be᷆ kong igie atyetye-atyetye lè besu bebell."

1 Nyong ashin ’i mbee, undi a kung ùkwán angwu be᷆ keè biwom ke-m, a de-m le: "Bo lè
         keè ushom Unim, wo keè ’iteng ashi be᷆ shang Unim. Wò bo bendi abe be᷆ fe Unim nya.
         2 Ukpor utemkung ushom Unim, tyang he, keě he ye, likorye ù yi ke bendi abe be᷆ fe
         Unim ye a, be ba tem abee ban ushu angwu ushom Unim ù yi, be tem ban he he afell asi
         afee lè ngi afee.
         3 Mi ba som bendi befee hè be bè tye ugie ’isom Unim ati asi adyong ’ugbe lihwo lè
         ’ugbe ’afee lè ati asi akie. Be fa bihwom akpen a."
         4 Bendi befee ana bè yi ’itaa ken ha ìkwán ifee angi be᷆ ko le olif lè bimor-inde bifee.
         Ìkwán ana lè bimor-inde bì yi naa he ’ushu Unim angwu ù yi lè igye puu.
         5 Gbe undi uyang-yang a kaà le u do bendi befee ana, kìndē ’i ba lè he ingwu ibell
         sha᷆ gwa bendi-linaa bebell. Kitaa ana na᷅ undi angwu a kaà le u do ābe, u᷆ hwō.
         6 Nya he ’unyong ahwu abe be᷆ bun ’isom Unim ana bè yi lè ikeb angi be᷆ swan de umbwo
         le ù ndor ye, u ndor ye. Be shi lè ikeb angi be᷆ shì imbwo puu he igye i i bel fel
         ibwaa-ibwaa ná anung. Be mbee shi lè ikeb angi be᷆ be lè ’itaa língmām ’iyang-yang
         he igye i he ’unyong ahwu be kee.
         7 Nyong ’unyong ahwu be᷆ bun ’isom Unim ana ’u mbee, kibibi inyia ’i ba fem lè he ’ubell
         ahwu ’ù yi lè likel ye, ki ndo ha abe, ki hwò ābe, kwu ābe gwu.
         8 Akwom abell a ba ngyor wa he ’ukwo nya he ’ubong ’ukaandi ahwu be ma maa gwu atyabell
         bee he ’ikpakpaa. Kìnyìn lízen ’ubong ’ukaandi ana, kì yi le Usodem lè Igyept.
         9 Bendi abe be᷆ be lè he ’ikwu-lihwan ’iyang-yang, mbee igegem puu he igye i, abe be᷆
         kong igie atyetye-atyetye, be ba nda akwom abell ati akie lè ’igem, be ba bong le
         bè ngi ābe ye.
         10 Bendi abe bè yi ke igye anyin a, be ba yal gor, be shi ’ipam, be ke bende beke, likorye
         bendi befee abe be᷆ tye ugie ’isom Unim, abe be maa teb lè be, be hwō.
         11 Nyong ati akie lè ’igem ana a mbee, Unim a dim ’unyong ahwu ’u᷆ ke likpan fe be,
         be wum, be bo ’inaa. Bendi puu abe be ndè be, ’ushell ’u kwu ābe kangg.
         12 Bendi bemen befee ana, be gyo igie angi i be lè he lifung-atabe, i kong fem he igye
         kangg de be le: "Mà be he ’usi nyin!" He atong-shi bendi-linaa bebell puu, kibu ’i
         be shī ābe, be bo ndo he ’usi lifung-atabe.
         13 Nya he ’unyong ’umen ana, itang i ma nyung he abwo kangg, likwu ken lè he akwu lihwo
         he ’ubong ’ukaandi ana li ma gyebb. Bendi asi adyong ’ugbe lihwo he biteng bidyong-ifee
         be ma hwō. Bendi abe be teng be ma fel lè ’ushell kangg, be keb anung he itang fe
         Unim angwu he lifung-atabe.
         14 Kanaa-anaa i ’ingie ’ibibi ashi lefee ’i mbee, kingie ’ibibi ashi lekie ’i ba lè
         há.
         15 Ashina ’i mbee-mbee, mi hà ndè udengell Unim angwu ledyong-ifee a gwee uma usom.
         Mi gyo angmam lè he lifung-atabe a gaa kangg kong le: "Atyetyan Unim befe lè Ukristi
         angwu a som be he igye anyin, be kpe kung ’usu igye anyin. Ufe na᷅ a fel Usu ngyor
         igye kpam-kpam-kpam."
         16 Bekaandi lisi lè be bende abe be kwu he bidem ’usu bibell he ’ushu Unim, be keb lè
         ’ushu ’ubell kpi he itang fe Unim.
         17 Be de le: "Wo Atyetyan Unim, ikeb puu ì yi he ’ubwo ’ugang a, wò yi kung lè há linde,
         wo shi ’unyin i! Li pee-a likorye wo tem lè ikeb igang angi i hwò puu kpe kung tem
         fel usu.
         18 Bendi abe be᷆ fa-a ye, be maā gbel fa-a, Ukpor ’ùnyong ’u fel ahwu, wo Unim or, wo
         ngywo fe be, wo mbee tang ushe bebell abe be hwō. Kunyong ’u fel ahwu wo gwu nim
         ūbū bendi abe be᷆ ban igye. Kunyong ’u mbee fel ahwu wo᷆ shi ’inunung ha abe be᷆ tye
         ugie ’isom ’igang lè bendi begang puu abe be᷆ shell-a, be fa-a, mà abe gbel or, abe
         ’isun or."
         19 Lìshì ushom Unim he lifung-atabe li ma buu, mi ndè Kakpa Ukyebb Unim ha afee ushom.
         Kindeb-nwaa ’i fel ndeb nwaa-nwaa-nwaa, itaa i tye gbang-gbang-gbang, itang i nyung
         ti-ti-ti, abo umbwo akaandi a wu kputu-kputu-kputu.

1 Mi hà ndè ’ikaa ’iwom ’i fem há he lifung-atabe. Mi ndè ungingye ususo a shī libwee
         ùkyèkyè aliga, u shì naa he ’ufell, u shī ikpen lihwo lè ngi ifee he líshī ukyekye
         ’ishilishi ahwe᷅le.
         2 A maa sha uzwaa, u ki kangg likorye uzwaa u tor he.
         3 Mi mbee ndè ’ikaa ’iwom ’isuso ’i mbee fem há he lifung-atabe. Mi ndè ’ibibi ushii
         ’ibwaa-ibwaa, kì yi ’ushell-ushell. Kì shi lè àshī adyong-ifee, ki mbi isom lihwo,
         ki shī ’ishilishi usu he líshī liyang-yang.
         4 Ki kung utell áshi nyii likwu ikpen ken lè he akwu akie há he lifung-atabe wu be
         he igye. Ùshiı᷅ ana a bel lè naa he ’ushu ungingye angwu u᷆ shi uzwaa ana, kwu u nyong
         le ù hwan he-e ù kung unwaa mbell.
         5 Ungingye ana a kung unwaa ungikye hwan, angwu ù fel usu igegem puu he igye i, u kwa
         utyuu usu he ’ubwo angwu be kung ’índe᷆ a shi-e, teng igye puu he ikeb-ikeb. Nyong
         unwaa ana a shul-shul, be tim kung he buu lè he lè hwaa lè Unim he ’ipi a kwu he ’idem
         ’usu ’ima.
         6 Angwu ungingye a tie bo ’inaa buu gye he ’igbaa-libeb. Nya na᷅ Unim a kam ’iteng
         ndor he, he ’ipi be᷆ ndè gbe lè he ati asi adyong ’ugbe lihwo lè ’ugbe ’afee lè ati
         asi akie.
         7 Kùkyē ’u hà kung be᷆b há he lifung-atabe. Umaikell, usu idengell Unim, lè idengell
         Unim angi i teng i ndo ha ùshiı᷅ ana. Ùshiı᷅ lè ima idengell be ndo ha baà Umaikell,
         8 ukpor baà Umaikell be ma hwò ābe. Be tem bong ùshiı᷅ ana lè ’ubwo bendi bema le bè
         gye ’ushu kwu há lifung-atabe ye.
         9 Be ma kwu ābe nyii lè há lifung-atabe gin be hen igye. Ùshiı᷅ ubibi ubwaa-ubwaa ana
         na᷅ ù yi ùshiı᷅ utim angwu lizen lima lì yi le Usetan, usu bibibi puu. Ufe na᷅ a lam
         igye puu.
         10 Mi kung gyo lingmam lè he lifung-atabe, li gaa kangg de le: "Unim utyan a hwò ’ukye!
         Bendi puu be fel nda ikeb Kusu ’uma, be ndè ikeb Ujeso Ukristi angwu Unim a som. Usetan
         angwu leěti a maa naa he ’ushu Unim ishu or, kusu or, bun de Unim biban bebwandatyan,
         be nyii he lè hen tye gye he igye.
         11 Gbe he anung Unwaa Utia lè ’isom Ujeso ashi be bun na᷅ be hwo-e. Be ma kam le lihwu
         or, be hwa᷆ he ’uhwo ashi.
         12 Igor ì kwu he lifung-atabe, men abe mà yi há, mà yal gor lè ububo he ungwu! Ukpor
         igye lè imbwo, ayuo! Beshi-beshi lè men, likorye Usetan a fel ha amen há. Ù yi lè
         ingywo kangg likorye a ngye le ’unyong ’uma ’u teng zangg a."
         13 Nyong ushii ana a ndè le be ndó he lè he lifung-atabe tyang be he igye, a keb u fel
         ndeb lè ungingye angwu a ma hwan unwaa ungikye ana.
         14 Ukpor be ma ke ungingye ana abebaa agamafe ukaandi afee he-e ù ndo hwaā ùshiı᷅ ana
         gye he ’iteng ’ima he ’igbaa-libeb, he ’ipi be᷆ lè ndè gbe lè he aze akie lè afell
         adyong-ken.
         15 Ùshiı᷅ ana a faā umbwo kangg wu pwom he lè he item le hè umbwo ù ko kung he.
         16 Ukpor itang i kpe ungingye ana tyang, i ging uhwuu kpē kung umbwo angwu ùshiı᷅ a
         faa fe gye he itang.
         17 He ashina, ùshiı᷅ a ma fel lè ingywo fe ungingye ana kangg, a mà bo u la ndo ’ukye
         ha igia ima angi i teng, angi ì yi bendi abe be᷆ shi igie Unim, be kpē ashi Ujeso
         a de be.
         18 Ùshiı᷅ ana a lè naa he ungwu lishor.

1 Ashina ’i gbe, mi hà ndè ’ibibi inyia, kì yi ’ushell-ushell, ki fem ba lè he umbwo
         ukaandi. Kì yi lè àshī adyong-ifee, ki mbi isom lihwo. Ki shī ’ishilishi usu he usom
         uyang-yang, be fee lizen ibia angi lı᷆ bia Unim fe shi he líshī liyang-yang.
         2 Inyia ana i bi ùkpòng, abee ángi a dyam ná angi inyia angi be᷆ ko le ubeya, ungwu
         ángi u shi ná angwu ’ugaba. Ùshiı᷅ ana a kung ’usu ’uma lè ikeb ima ná angi ufe-gyang
         ù yi lè ngi ke inyia imen ana.
         3 Inyia ana, be nem āngi he líshī ken, ki go kangg fel ná i la hwa᷆ or, ukpor ’i tem
         bi. Ki ma kwu bendi he igye i puu he ’uhwo gbe lè inyia ana, be ti kwuo pwom āngi.
         4 Bendi puu be ma fe ùshiı᷅ or, likorye a ke inyia ana ikeb ima, be fēm inyia kong
         le: "Ayang a dyam bizang ha inyia anyin? Ayang ù nya mbe lityam naa ndo ha angi?"
         5 Be ma ke ngi ikeb porr le ì kong ’ugwu, i kong bia Unim; be mbee ke ngi ikeb porr
         le ì zī ’usu afell asi afee lè ngi afee.
         6 Inyia ana i keb i kong bia Unim, i bia lizen lima, i bia ushu uma, i bia bendi puu
         abe bè yi há lifung-atabe.
         7 Be ma mbee ke ngi ikeb le ì ndo ’ukye ha bendi Unim, i hwò ābe. Be ke ngi ikeb le
         ì fel usu ugugem uyang-yang, kubong ’uyang-yang lè igie iyang-yang he igye i.
         8 Bendi puu abe bè yi he igye i be ba fa inyia ana, kee-kee teng àbe leěti be ma fee
         azen abell fe he ’ushia Unwaa Utia angwu be ma gwu. Leěti, mà ukpong Unim u hà shì
         igye anyin, be ma fee azen abell fe he ’ushia azen bendi abe bè yi lè likpan ’unyong.
         9 "Undi angwu ù yi lè ’utyung ’igyo, ù gyo igie anyin!
         10 Undi angwu ’i fee ndor he le ù fel hē līfee, u ba kwa hē līfee kpe-kpe-kpe. Undi
         angwu ’i fee ndor he le u ba hwa᷆ he ’ashwia a, u ba hwa᷆ nya ’ashwia kpe-kpe-kpe.
         Kì yi le bendi Unim bè ngyor naa genn, be gye ’ushu fe lityam ha Unim."
         11 Mi mbee ndè ’ibibi inyia ’isuso, ki fem be lè he itang. Ki mbi isom ifee ná unwaa
         utia, ki kong igie ife ná angi ushiı᷅ ana.
         12 Ki kung ikeb àngi ukpi-ikwu inyia, shì biwom he ashi ukpi-ikwu inyia, ki shì igye
         puu lè bendi abe bè yi hen be fe ukpi-ikwu inyia angi be nèm ’i go kangg, ukpor ’i
         bi ana.
         13 Ki shì bikwele-uhwo gbamm, ki shi ’ìndē or ’i be lè he lifung-atabe be he itang he
         ashi bendi.
         14 Gbe he bikwele-uhwo abi be ma ke inyia ana ikeb le ì shì he ashi ukpi-ikwu inyia,
         i lam bendi puu abe bè yi he igye i. I de be le bè shì ’atelakpa ná ukpi-ikwu inyia
         angi be ma kpi nem āngi he líshī, ukpor ì so iwum ana.
         15 Be ma mbee ke ngi ikeb le ì shì ’atelakpa ana ’à dim ’unyong le hè ke ’à fel kong
         likong mbee. Be mbee bong āke le ’à ke ikeb le bè gwu bendi puu abe be bong fe ’atelakpa
         ana ye.
         16 I som bendi le bè lè fe bendi ūfee᷅. Gbe be fé be he ’ubwo lizen a ye, bè fé be he
         ’ushu. Be fe bekaandi or, bebwani or, bendi-ingbebb or, bendi-likaa or, ifee or, bebwaa
         or.
         17 Undi uyang-yang angwu a bong fe ūfee᷅ ana ye, be bong he ù ndyebb ’iwom or, ngwu
         ù ndyebb zi or ye. Ūfee᷅ ana ù yi lizen, u shi ubo ukpi-ikwu inyia.
         18 Kì yi le bendi bè ngye ’ikwu ashin. Undi uyang-yang angwu a bi lishi, u ngya likpe
         ubo ukpi-ikwu inyia. Ubo ana a naa ke undigye a, ù yi le, asi adyong ’ugbe ’adyong-ken
         lè lihwo ’ugbe ’adyong-ken lè ’adyong-ken (666).

1 Nyong ashin ’i gbe, mi ndè ’iwom ’isuso. Mi ndè Unwaa Utia ù yi naa he ukwell Uzayon.
         Mi ndè bendi puu abe be fee lizen lima lè angi Atyam fe be he ’ushu naa ipel ha ahe
         há. Bè yi asi lisi ’ugbe lisi lè ’ugbe lihwo he biteng lihwo ’afee.
         2 Mi gyo ’ugyam lè he lifung-atabe ’u kwom ’ihwee ná ’ipuupuu umbwo, ku nem ateng ná
         ìtaà, ku nyin he ’utyung ná litung.
         3 Bendi abena bè yi naa he ’ushu ’idem ’usu Unim, lè biwom binde abi bì yi biwum lè
         bekaandi lisi lè be bende, be gyam ’ugyam ’ufufe. Kì yi lè undi angwu u᷆ hwua ngye
         ’ugyam ’umen ana ye, kee-kee kwom ha abe asi lisi ’ugbe lisi lè ’ugbe lihwo he biteng
         lihwo ’afee, abe Unwaa Utia a pong.
         4 Be kee-kee pwom Unwaa Utia ana ufe-ufe a, be wa gbe ipel ha undi ngye ye. Be tan
         utung ha Unwaa Utia gya he ’iteng ’iyang-yang ashi u᷆ gye. Aben na᷅ Unwaa Utia a pong,
         u shi ābe be fel ta-ta ke Unim lè ’uhwo-ma.
         5 Kì yi lè uman he ungwu ubell ye, bè yi faale uben.
         6 Mi hà mbee ndè udengell Unim ususo u ndo ha ’usi. U bun ’isom ’inunung Unim ashi
         ı᷆ ngyor igye da abong ayang-yang, bikwu-lihwan biyang-yang, igie iyang-yang, lè bendi
         beyang-yang he igye i.
         7 U bun fem he igye gboo de le: "Mà shell Unim, ma pee he, likorye ’unyong ahwu u᷆
         tang bendi ushe ’u fel. He ashin mà fe Unim angwu a shi lifung-atabe lè itang lè imbwo
         lè àshī imbwo."
         8 Udengell Unim angwu lefee a be, u kong le: "Ubabilon, kubong ’ukaandi ’u mbu, kima
         ’i mbee. Ku teng bendi puu gye he ibwom atanale akpela utung ha ’uhwo-bell."
         9 Udengell Unim angwu lekie a be, u kong fem he igye gboo le: "Undi uyang-yang angwu
         a fē inyia, lè ’atelakpa ’ama, u bong be fe-e ūfee᷅ inyia ana, mà he ’ushu or, mà
         he ’ubwo or,
         10 ingywo Unim angi ı᷆ shī i ba hwaa lè he. Kingie ashi u᷆ kpē ’i kwa ’ikaa-ikaa ná
         ’utyuo ahwu ’ukaa-ukaa, u kpa āshi kpe-kpe-kpe, u hwaa āshi ye. Be ba kung ’ìndē lè
         ubi ka he ’ingie he ’ushu idengell Unim lè Unwaa Utia uma.
         11 Angyu ’inde ashi be᷆ ke he ’ingie a ngyor ngib kpamm ngyor igye. Kitaa ana na᷅ bendi
         abe be fē inyia lè ’atelakpa ’ama, be bong fē ūfee᷅ lizen lima, be᷆ be kwu lè ’ùnyōng
         ’ūnyōng ashwele ye, ishu or, kusu or."
         12 Kì yi le bendi Unim bè ngyor naa genn, be ndor iten ima, be bong ha Ujeso.
         13 Mi gyo igie lè he lifung-atabe i de le: "Fee ashin, kung lè he liti angi ’unyin gye
         ’ushu, bendi puu abe be fel hwō le bwo be bong ha Atyetyan Ujeso, ki kwun ābe he ’uhwo."
         Ukatia Kunyong Unim a bong, u de le: "Kì yi ná, ki kwun ābe he ’uhwo, likorye aki
         akaandi abell a mbee. Ki fel le bè sho ’unyong. Be kpē ’uke he biwom abi be shì."
         14 Ashin ’i gbe, mi kung ndè ’ibu ’ifung. Kiwom ashi ’i kwu nya he ’ibu ’i bi undigye.
         Ki shī ’ishilishi usu ashi be kung igold a shì āshi, ki shì lè ’andi bikwukwan atamale
         ake ’a᷆ nyin kwu he ’ubwo.
         15 Udengell Unim ususo a hà fem be lè he ushom Unim, a ko de undi angwu a kwu he ’ibu
         le: "Bikwukwan bi bi, kùnyong ’u fel ahwu be᷆ tam ābi, kung ’andi ’agang ndo lè tam
         ābi."
         16 He ashin a kung ’andi ’ama mbu há igye. A tam bikwukwan puu he igye.
         17 Mi mbee ndè udengell Unim ususo a fem be lè he ushom Unim he lifung-atabe. Ufe or
         ù yi lè ’andi bikwukwan atamale ake ’a᷆ nyin.
         18 Udengell Unim angwu u᷆ ndè gbe lè ’ìndē he ’imbe ashi be᷆ shang Unim, a fem be lè
         nya, u ko da angwu a kwu ’andi bikwukwan atamale le: "Ndè, ìkwán angi ı᷆ wum agbe
         angi be᷆ ko le igrep i bung. Kung ’andi ’agang ndo lè kpi tang āngi he angyo-angyo,
         wo gbong āngi."
         19 He ashin udengell Unim ana a mà kung ’andi ’ama mbu he igye keb āngi ashebbale tang,
         u kwuo āngi lè fe he ’ania he ’ipi be᷆ shor shwie kung udung. Kania ana ’à yi he igye
         a; kà yi he ’ubong Unim a ye. Kania ana ’a naa ke ingywo Unim a. Be shor agbe ikwan
         ana nya he ’ania, anung a ko lè há gbung-gbung-gbung ná bekuko umbwo, a sho be he
         ’usi abee adyong, a ko lè wu ilamba asi lihwo.

1 Mi hà mbee ndè ’iwom ’isuso hen ’usi ’i kwu he ’uhwo, kì yi lè ’itaa be᷆ kong ye.
         Mi ndè idengell Unim idyong-ifee i be lè bingie bibibi bidyong-ifee. Bingie bibibi
         abin na᷅ bì yi umbee-likel ingywo Unim.
         2 Mi kung ndè ’iwom ná ’idyeshor tyung. Kì yi ná be kung ’inde-ushu a shì āshī, ki
         shi bell-bell pel ha ’índe᷆. Bendi abe be hwò inyia ana, be hwò inyia ana, be hwò
         ’atelakpa ángi, be hwò ubo ángi, be ma yi naa gwaa nya he umbwo, be shi lè atung angi
         Unim a ke be kwu he abwo.
         3 Be gyam ’ugyam Umosis angwu a shi aki Unim lè ahwu Unwaa Utia, be gyam le: "Wo Atyetyan
         Unim, ikeb igang i hwò puu! Biwom abi wo shi bi dyam, bi kwu he ’uhwo! Wo na᷅ wò yi
         Usu abong puu he igye i. Biwom abi wo shi bì yi ’igyang, wo tang ushe he bilebale
         ye.
         4 Atyetyan, ayang ù nya shell-a ye? Ayang ù nya fem-a ye? Wo-wo na᷅ wò kee-kee yi Unim.
         Bendi abong puu be ba fa-a, likorye be ndè le wo shi biwom puu bì yi faale ungwu atimale."
         5 Nyong ashina ’i gbe, mi ndè ’iteng he lifung-atabe ashi ’ì yi ta-ta ke Unim he ’ubuu
         ahwu ’u᷆ tyung le Unim ù yi nya. Kiteng ’imen ana ’i buu,
         6 idengell Unim idyong-ifee angi ì yi lè bingie bibibi bidyong-ifee i fem be he igye.
         I shī bihwom bifung abi bı᷆ taa, i shi lè ikwob angi be shì āngi lè igold bua he anyong.
         7 Kiwom ken lè he biwom binde abi bì yi biwum, ki be lè ikem-undor idyong-ifee angi
         be shi āngi lè igold, be ke idengell Unim idyong-ifee. Ukem-undor uyang-yang u shi
         sho lè ingywo Unim angwu ù yi ngyor igye kpamm.
         8 Ifem Unim lè ikeb ima bi sho nya he ’ipi Unim ù yi ná angyu. Undi a maa gya há afee
         mbee ye, kpamm bingie bibibi abi idengell Unim idyong-ifee i maa be lè bi bi gbe shi.

1 Nyong ashina ’i mbee, mi kung gyo lingmam lè he ’ipi Unim ù yi, li kong fem he igye
         gboo de idengell Unim idyong-ifee le: "Mà ndo lè be᷆l ingywo Unim angi ì yi he ikem-undor
         idyong-ifee ana wu he igye anyin."
         2 He ashina, ukpi-ikwu udengell Unim a be᷆l àshī ’ì yi he uma ukem-undor wu be he itang.
         Bendi puu abe be ma bong fe ūfee᷅ inyia ana lè abe be fe ’atelakpa inyia, bibaa bibibi
         bi gbel ābe àshì pwob-pwob-pwob.
         3 Udengell Unim angwu lefee a hà be᷆l àshī ’ì yi he uma ukem-undor wu he umbwo ukaandi.
         Nya ’ukwo-ukwo umbwo u be᷆l fel ná anung ūndì angwu a hwō. Biwom biwum abi bì yi he
         umbwo bi hwō puu.
         4 Udengell Unim angwu lekie a hà be᷆l àshī ’ì yi he uma ukem-undor wu he imbwo lè àshī
         imbwo, imbwo puu i be᷆l fel anung-anung.
         5 Mi gyo udengell Unim angwu u᷆ ndè gbe lè imbwo a de le: "Wo undi angwu wo᷆-wō na᷅
         wò kee-kee yi Unim. Wò yi lè há linde, wo shi ’unyin i. Wo tang ushe dell-dell.
         6 Bendi abe be ma gwu bendi begang wu anung, be gwu a᷆be be maa tye ugie ’isom ’igang
         wu anung, wo or wo ke be anung le bè ngwo; kingie ashin ’i keè nya."
         7 Mi kung gyo igie lè he ’imbe ashi be᷆ shang Unim i bong de le: "Eng-heng! Wo Atyetyan
         Unim, wò yi lè ikeb hwò puu. Wo tang ushe he ’igyang, wo tang liketye ye."
         8 Udengell Unim angwu lende a hà be᷆l àshī ’ì yi he uma ukem-undor wu he libwee. Be
         ke libwee ikeb le lì shī ná ’ìndē, li shī bendi be fel kolo-kolo-kolo.
         9 Ukpor àshī le bè tyang abwo lè bibibi ashele kung ipee ke Unim, be tem fel kong bia
         he ufe angwu bingie bibibi abina bì yi he ’ubwo ’uma.
         10 Udengell Unim angwu ledyong a hà be᷆l àshī ’ì yi he uma ukem-undor wu he ’idem ’usu
         inyia ana. Kifufebb ’i ma gye a kpenn kpe mbee ’iteng ashi inyia ì yi usu ana puu.
         Kutor ’u tor ābe, be naa lè ishang ngmam lìbe᷆ll líbēll.
         11 Ukpor àshī le bè tyang abwo lè bibibi ashele, be tem fel kong bia Unim angwu há lifung-atabe
         he ’uhwo bingie lè bibaa abi bı᷆ tor ābe.
         12 Udengell Unim angwu ledyong-ken a hà be᷆l àshī ’ì yi he uma ukem-undor wu he umbwo
         ukaandi angwu be᷆ ko le Uyufretis. Nya ’ukwo-ukwo umbwo a nyung gogololoo, le hè ’ukwo
         ’ù buu ndor besu abe be᷆ be lè he ’igie ashi libwee lı᷆ fem.
         13 Mi kung ndè ikeb ibibi ikie angi i bi bishor. I fem ba lè he ungwu ūshiı᷅ ana, i
         be lè he ungwu inyia ibibi ana, i be lè he ungwu undi-uman angwu u᷆ kung ’uhwo-ma
         le u tya ugie ’isom Unim.
         14 Ikeb ibibi ikie ana ì yi idengell Usetan a, i shi bikwele-uhwo. I bo gye mbee igegem
         puu he igye i hè ngi ì lè gbong besu igye ukem kwu nyong ’ukye he Liti likaandi angi
         Unim ikeb puu u᷆ be tyung ikeb ima.
         15 Ujeso a de le: "Mà gyo! Mi tya imbul ba nya a na uzi a. Ki ba kwa ’inunung ka bendi
         abe be kam kwu be᷆ kang, be kam aliga abell a nim ye, hè be bè be tan libong ye, ishwia
         or i be shi ābe ye."
         16 Ikeb ibibi ikie ana i gbong besu he igye i puu ukem he ’iteng ashi be᷆ ko he igie
         Ihibru le Amagedon.
         17 Udengell Unim angwu ledyong-ifee a hà be᷆l àshī ’ì yi he uma ukem-undor wu he ’ufem.
         Mi kung gyo lingmam li gaa lè he ’idem ’usu Unim he ushom Unim de le: "Ki mbee!"
         18 Kindeb-nwaa ’i ndeb, ìtaà i tye, itang i nyung he abwo kangg. Bwo undigye a fem,
         i bè nyung àshi ’ibibi-ibibi ’itaa ana ye.
         19 Kubong ’ukaandi ahwuna, uhwuu a ma ging tang āhwu he akwu akie. Abong puu he igye
         i a paa. He ’ukwo ahwun na᷅ Unim a ma well ’ubong ’ukaandi ahwu be᷆ ko le Ubabilon,
         u shì āhwu ’u ngye ingywo ima mbee akekel ángi puu. A shì āhwu ’u kpē mbee ’ingie
         ’ikaa-ikaa ana nya a na be᷆ kwu undi u᷆ ngwo mbee ugbaala ’utyuo ’ukaa-ukaa a.
         20 Itang puu angi umbwo a kaa āngi fe he ’udyan, mbee lè ikwell puu bi nyòng.
         21 Abo umbwo akaandi a be lè he lifung-atabe ti kpe bendi shī he itang. Libo umbwo liyang-yang
         li ngbe᷆bb ná igaa bendo ifee. Bendi be kong bia Unim he ’uhwo bingie bibibi abi abo
         umbwo a be lè bi ke be.

1 Ashin ’i mbee gbe, mi hà mbee ndè udengell Unim ken lè he liwu idengell Unim idyong-ifee
         angi i ma yi lè ikem-undor idyong-ifee, a be de-m le: "Be, mî tyung-a ná usu akpela
         ana u᷆ be kpē ’ingie, ufe a naa ke ’ubong ahwu be tye gwaa ha umbwo ukaandi.
         2 Besu igye anyin be gbe ipel ha ahe, bendi abe bè yi ke igye anyin or be fel he ibwom
         akpela atanale ná bendi abe ’utyuo ’u᷆ bwom ābe."
         3 Ukatia Kunyong Unim a hà be shí-m kpemm, udengell Unim u kpe-m gbe lè mi he ’igbaa-libeb.
         Nya na᷅ mi ndè ungingye kwu he item inyia angi ì yi ibwaa-ibwaa gbuu. Inyia ana, be
         fee azen abibi angi a᷆ bia Unim fe ngi mbee inyiahwo puu. Ì yi lè àshī adyong-ifee,
         i mbi isom lihwo.
         4 Angwu ungingye ufe, a bwee idem kangg, u fe ’ihwom ’ibwaa ashi ùnìm áshi u᷆ taa,
         u fe biwell-atyung lè inwaa-ashor umbell abi be kung igold a shì, u fe ukpana he umbell,
         u kwu ugbaala he ’ubwo angwu be shi-e he igold. Ugbaala ana, biwom abi bi sho há bì
         yi abel-abel.
         5 Be fee ’ìnyìn lízen fe-e he ’ushu, lì yi le: "Ubabilon ’ubong ’ukaandi, usu akpela
         lè usu biwom bibibi puu he igye i."
         6 Mi ndè ungingye ana u ngwa anung bendi Unim, mbee-mbee lè angi bendi abe be hwō he
         ’uhwo Ujeso. A ngwo āngi kpamm fel he ibwom. Nyong mi nde-e, ki kwu-m he ’uhwo kangg.
         7 Udengell Unim a kung bii mi le: "Kibang a, ’ı᷆ kwa-a he ’uhwo? Ndor mî da-a ’iwom
         gbe lè ungingye ana lè inyia ibibi angi i kung he, angi ì yi lè àshī adyong-ifee,
         i mbi isom lihwo.
         8 Inyia angi wo ndè ana, i ma yi iwum, ukpor ’unyin i ì tem yi iwum ye. I la ndo fem
         ba lè he ’ubell ahwu ’ù yi lè likel ye, hè ngi ì gye he ’iteng ashi be mbee lè ngi
         gbang-gbang. Bendigye abe kung lè há linde nyong Unim a shi igye be ma yi lè azen
         he ’ushia azen bendi abe bè yi lè likpan ana ye, ki ba kwa ābe he ’uhwo lè inyia ana
         kangg, likorye leěti i ma yi iwum, kunyin i ì tem yi iwum ye, ukpor i tem ba fem.
         9 "Ndor mî shì ashin ’ì nung bendi. Àshī adyong-ifee ana a naa ke ikwell idyong-ifee
         angi ungingye ana ù yi kwu, a mbee naa ke besu bedyong-ifee.
         10 Besu abe bedyong, kusu ’ubell ’u mbee; angwu ledyong-ken ù so usu; angwu ledyong-ifee
         a wa be ye. Nyong u᷆ be be, kusu ’uma ’u kwa he ’anwaa ’unyong zangg a.
         11 Inyia ibibi angi leěti i ma yi iwum, ukpor ì tem yi iwum ye ana, ì yi usu angwu ledyong-ikie,
         i shi hé líkwu besu bedyong-ifee ana. Undi u ba mbee lè ngi.
         12 "Isom lihwo angi wo ndè, i naa ke besu lihwo abe be wa kwu ābe ’usu ye. Ukpor be
         ba kwa besu ipel ha inyia ibibi ana he awa ken.
         13 Besu lihwo aben bè yi ungwu ken, be kung ikeb lè ’usu ’ubell ka inyia ana.
         14 Be ba la ndo ’ukye ha Unwaa Utia, ukpor Utia ana u hwà ābe, likorye ufe ù yi Usu
         besu, u shi Atyam bekaandi puu. Bendi abe a gia kung, be fe-e lityam ken, be ba kwa
         lè abwo ipel ha ahe he ahwe᷅le."
         15 Udengell Unim ana a gye ’ushu de-m le: "Umbwo ukaandi angwu wo ndè usu akpela ù yi
         kwu há ana, a naa ke awu bendi he abong puu, he ugugem uyang-yang he igye i.
         16 Isom lihwo angi wo ndè i naa ke besu lihwo ana, be ba naa ùtén ken ha inyia ana tel
         usu akpela. Be kpa kung biwom bima tyǎng he abubwo, be pell he tyang uten-ibong, be
         zī inyia ima, be ting ’ìndē shī ’igem ’ima ashi ’i teng.
         17 Unim na᷅ a shì ābe le bè kwu ungwu ken, be kung ikeb lè ’usu ’ubell ke inyia ana,
         le hè be bè shi a᷆shi ufe Unim a kam, hè ’ì ngyor ná ufe a kong.
         18 "He ’ukwo ahwun na᷅ ungingye umen wo ndè ana a naa ke ’ubong ’ukaandi ahwu besu igye
         puu bè yi he ’ubwo ’ubell."

1 Nyong ashina ’i gbe, mi ndè udengell Unim ususo u shul lè he lifung-atabe ba he itang.
         Ù yi lè ikeb angi i dyam, u taa kangg le ’i kung he igye i gboo.
         2 A kung ikeb ima puu gaa kong le: "Wò’o᷆! Wò’o᷆! Ubabilon, kubong ’ukaandi ’u mbu,
         kima ’i mbee. Ku fel bíshií-bíshií, ku fel ushu ihwutang, ikeb ibibi, bipuuzabung,
         bikung lè bibibi biwom puu.
         3 Bendi abong puu be ngwo ’utyuo ’uma ahwu ’ù yi akpela atanale ipel ha ahe. Besu puu
         be gbe ipel ha usu akpela umen angwu ù yi ’ubong Ubabilon ana. Bendi-ushi be fel mbu
         ’ingbebb likorye ù yi lè ’igyor biwom igye kangg."
         4 Mi mbee gyo igie isuso lè he lifung-atabe i de le: "Men bendi begi, mà buù ungingye
         ana lè he ’uhwo! Gbe ma shi ná ye, ma gba lè abwo fa he biban bima, ma kpē ’ingie
         utung ha ahe.
         5 Le bwo biban bima bi sho ukong-ukong lè wu he lifung-atabe, Unim a naa lityam biban
         bima ye.
         6 Bibibi abi a shi bì tem be so-e ufe-gyang he lishi. Bingie abi a be lè bi ke bendi,
         bì tem so-e ufe-gyang he lishi gbe gyong abi a shi ’ugbe ’afee. Mà ke-e ’utyuo ’ubibi
         ù ngwo àhwu ’u ban hwò a᷆hwu ufe a maa ke bendi ’ugbe ’afee.
         7 Nya a na ufe a dyam ’uhwo-ma, u kung àshì ama ndor he bigyor biwom igye, men or mà
         ke-e ’ingie lè akpen abi bi keè he bibibi bima. He idim u gim he lityam le, ’Mì yi
         usu a, mì yi ungye-uhwuu a ye, mì hà ndo fa akpen ye.’
         8 Ukpor, kutor, kingie, lingmam, ubwaa, abin puu bi ba hwaa lè he nya a liti ken. Kìndē
         or ’i shá he nya liti limen ana, likorye Atyetyan Unim angwu a tang ushe uma, ù yi
         lè ikeb kangg."
         9 Besu igye abe be maa tan ha ahe, be kwu ukem ha ahe zī igye fe he ’uhwo, be ba swa
         abwo he lishi kya nyong be᷆ ndè angyu ’índe᷆ ashi ’ı᷆ shí-e.
         10 Be fel ba naa ’igbe-igbe, likorye be shell ’ingie ’ima, be de le: "Wò’o᷆, Ubabilon,
         kubong ’ukaandi, beshi-beshi lè wo, kingie ’i be hwaa lè wo nya a ’ugbe ken."
         11 Bendi-ūshī or, be ba swa abwo he lishi kya, be fe akpen, likorye ’ì tem yi lè undi
         angwu u᷆ ndyebb ābe biwom ye.
         12 Azen biwom ūshī bibell i: igold, isiliba, ukpana, bihwom binunung he īnìm atyetye-atyetye
         ná ijorge lè ibellbeti lè ilesi lè ishiliki; lè ìkwán inunung ná liswa lè iloko lè
         eboni; biwom abi be᷆ kung ishang uto lè eboni tan; biwom abi be᷆ kung upii lè bínde᷆
         atyetye-atyetye lè ’ukor ’ununung shi;
         13 behwu abe be᷆ nung nyin ná itelali lè isinamon lè umuru lè ifrankinsens; kutyuo lè
         behwu azēle, lè ikwul lè umuu ikwul; bigundu, ìtiā, bekaa-inyia, itrok lè ìfeè. Biwom
         abin puu bi ngyor. Kì tem yi lè undi angwu u᷆ ndyebb ābe ábi ye.
         14 Bendi-ūshī ana be de ’ubong ana le: "Biwom abi wo maa ndor àshì bi mbee; bingbebb
         lè binunung bigang bi mbee. Wò hà tem ndo nda ābi ye."
         15 Bendi-ūshī bemen ana abe be ndyebb biwom abina zī mbu ’ingbebb, be fel ba naa ’igbe-igbe
         likorye be shell ’ingie ’ima. Be ba swa abwo he lishi kùng le:
         16 "Wò’o᷆, beshi-beshi lè ’ubong ’ukaandi ana! Kù yi ná ungingye angwu a bwee idem kangg,
         u fe bihwom binunung abi bifung or, bibwaa or, u fe biwom abi be shì lè igold, u fe
         ukpana he umbell.
         17 Nya a ’ugbe ken bingbebb bima puu bi mbee!" Bekaandi binong lishor puu, bendi abe
         be gye litan he binong lishor puu lè bendi puu abe be᷆ shi aki he binong lishor, befe
         or be ba naa ’igbe-igbe.
         18 Be ndè angyu ’inde ashi ’ı᷆ shī ’ubong ahwuna, be kùng kangg le: "Bwo ukong-ukong
         ’ì bè yi lè ’ubong ahwu ’u dyam ná ahwun ye."
         19 Be bè atyung kem wu ’uhwo-bell mbee lìshī, be kùng le: "Wò’o᷆! Wò’o᷆! Wò’o᷆! Beshi-beshi
         lè ’ubong ’ukaandi ahwun. Lè he ’ingbebb áhwu na᷅ bendi abe bè yi lè binong lishor
         be᷆ be lè bingbebb bibell. Ukpor he awa ken, kubong ’u fel bíshií-bíshií!"
         20 Men bendi puu abe he lifung-atabe, mà yal gor; men bebwaa-isom Ujeso lè bendi abe
         be᷆ tye ugie ’isom Unim lè bendi Unim puu, mà yal gor, likorye Unim a ke hwu ’ingie
         he ’ibibi ashi ’u shi ha amen.
         21 Udengell Unim angwu ù yi lè ikeb kangg a ndaa kung ’ukor ahwu ’u dyam ná ’ukor bikuko
         maa tye he umbwo, a kung de le: "Kitaa i na᷅ be᷆ be kpam ti Ubabilon ’ubong ’ukaandi.
         Umbee-likel áhwu ana.
         22 Nya he ’ubong ’umen i, bendi abe be᷆ kem atung be tem teng nya ye, abe be᷆ gyam agyam
         be teng nya ye, abe be᷆ gwee ipipi be teng nya ye, abe be᷆ gwee isom be teng nya ye,
         abe bè yi lè abwo aki be teng nya ye. Undi ù tem ba gyo ukpee nya ye.
         23 Kimor-inde or ’ì tem ba taa lè nya ye. Kì tem ba kwa lè libee nya ye. Leěti, bendi-ūshī
         ’ubong ahwun na᷅ be ma yi besu ’ingbebb he igye i puu, ukpor Unim a kpam tye hwu likorye
         ’u shì isi ibibi lam bendi he abong puu he igye i.
         24 Anung bendi abe be᷆ tye ugie ’isom Unim lè anung bendi Unim puu abe be gwu he igye
         i à yi he líshī áhwu."

1 Nyong ashina ’i mbee, mi gyo ’iwom ná igie liwu bendi angi li dyam he lifung-atabe,
         be gaa kangg le: "Aleluya! Ipee ì kwu ke Unim. Unim na᷅ a kpan li, ù yi lè ikeb hwò
         puu, ifem ì kwu ke-e.
         2 U tang ushe he ’igyang, u tang ushe he ’ilebale ye. A tang ushe usu akpela, a ke-e
         libi likorye akpela ama a ban igye. Unim a ke-e ’ingie tyang lishi bendi bema abe
         a gwu."
         3 Be mbee gaa le: "Aleluya! Ipee ì kwu ke Unim. Angyu ’inde ashi ’ı᷆ shī dim āhwu a
         dim ngyor igye."
         4 Bekaandi lisi lè be bende or, biwom binde abi bì yi biwum or, be gyebb shī he itang
         fem Unim angwu ù yi kwu he ’idem ’usu kong le: "Kì yi ’igyang! Amen! Aleluya! Ipee
         ’ì kwu ke Unim."
         5 Mi hà gyo igie i be lè he ’idem ’usu Unim, i de le: "Men bendi aki Unim puu abe ma᷆
         shell he, mà bekaandi or, mà bebwani or, mà pee Unim utyan."
         6 Mi mbee kung gyo igie ná angi liwu bendi angi li dyam kangg nà. I nem ateng ná ’ipuupuu
         umbwo lè ìtaà. I gaa le: "Aleluya! Ipee ì kwu ke Unim, likorye ufe Unim angwu ù yi
         Atyetyan ù yi lè ikeb hwò puu, a tyung le ù yi Usu.
         7 Mà lì yal gor lè ibubo he ungwu pee Unim, likorye ’ùnyong ’u fel ahwu Unwaa Utia
         Unim u᷆ shi ’ipam libee. Ungye-ma a kam ’uhwo mà.
         8 Utia ana a ke-e ’ihwom ’ifung ’itaa-itaa ashi ’ı᷆ taa ngyal-ngyal-ngyal." Kihwom
         ’ifung ana ’i naa ke binunung abi bendi Unim be᷆ shi.
         9 Udengell Unim a kung de-m le: "Fee igie anyin: Ki ba kwa ’inunung ka bendi puu abe
         bé ko ābe be he ’ipam libee ashin." A mbee de-m le: "Igie anyin, Unim ugyang na᷅ a
         kong āngi, ì yi ’igyang."
         10 Mi keb anung he itang le mî fe udengell Unim, ukpor a de-m le: "Tyang, shi ná ye!
         Mi or mi sha aki Unim ’itaa ken ha amen lè bebwanaa, men abe ma kpē àshi Ujeso a kong.
         Unim ufe-ufe na᷅ ’ì yi le lì fe-e." Ashi Ujeso a kong na᷅ ’ì yi lìshī biwom àbi àbe
         be᷆ tye ugie ’isom Unim be᷆ kong.
         11 Mi hà ndè lìshì lifung-atabe li buu ndor hwuo, kukaa-inyia ’ufung ’u fem naa há.
         Be maa ko undi angwu ù yi kwu há he ’ukaa-inyia ana lizen le Adell-dell lè ’igyang.
         U tang ushe or, u ndo ’ukye or he ’ukwo ahwu dell-dell.
         12 Atong-shi ama a ndeb melang-melang-melang ná umor-inde. U shī bishilishi usu gbamm.
         Be fee lizen fe-e angi undi-iso a ngye ngi fem he ufe-gyang tyang ye.
         13 A shī aliga uwulu angi anung a paa wu āngi. Lizen lima li shì le Igie Unim.
         14 Ishogya puu angi he lifung-atabe i shī bihwom bifung bitaa-bitaa, pwom bekaa-inyia
         befung pwom he lè he item.
         15 Kashwia benyin befee ake ’a᷆ nyin dan-dan-dan ka be-e lè he ungwu ake u᷆ gwu bendi
         abong puu abe be naa linaa ha ahe. U kwa utyuu usu he ’ubwo angwu be shi-e he ’índe᷆
         a, teng ābe he ikeb-ikeb. U tem shor agbe ikwan he ’ania; kitaa ana na᷅ a tyung ingywo
         ikaa-ikaa Unim, Unim angwu ù yi lè ikeb hwò puu.
         16 He aliga uwulu ama lè ’unaa ’uma, be fee lizen lima fe nya le: "Usu besu, Atyam bekaandi
         puu."
         17 Mi hà ndè udengell Unim ù yi naa he libwee. A gaa kangg ko bipuuzabung puu lè linyun
         likwu ábi puu, u de bi le: "Mà be gbong ukem he ’ipam ’ikaandi Unim,
         18 hè men mà zī akwom bendi abe Unim u᷆ be gwu. Mà be zī akwom besu, bekaandi ishogya,
         besu ikeb, bekaa-inyia lè abe be᷆ pwom ābe, mà be zī akwom bendi puu, mà ifee or,
         mà bebwaa or, mà bekaandi or, mà bebwani or."
         19 Mi hà ndè inyia ibibi ana, lè besu igye anyin lè ishogya ibell be gbong ukem hè be
         bè ndo ’ukye ha undi angwu a pwom ’ukaa-inyia ’ufung ana lè ishogya ima.
         20 A kwu inyia ana, u kwu undi-uman angwu u᷆ de le ufe u tya ugie ’isom Unim. Undi-uman
         ana, gbe he bikwele-uhwo abi leěti a maa shi he ’ushu inyia ana, na᷅ a maa lam bendi
         abe be bong fe ūfee᷅ inyia, be fe ’atelakpa ángi. A ma kwu inyia lè undi-uman ana
         bewum nyii tye gye he ’ubell ’inde ahwu ’ìndē lè ubi bı᷆ mor gedi-gedi-gedi kpamm
         ngyor igye.
         21 Undi angwu a kwu he ’ukaa-inyia ’ufung a kung ’ashwia ake ’a᷆ be-e lè he ungwu gwu
         mbee ’igem ishogya ashi ’i maa pwom inyia. Bipuuzabung ana bi be zī akwom kwom ’itaa
         ’i ngie ābi.

1 Ashina ’i mbee gbe, mi hà ndè udengell Unim ususo u shul lè he lifung-atabe ba he
         itang, u shi lè ukukol ’úbēll ahwu ’ù yi lè likel ye kwu he ’ubwo, u mbee shì lè ashishilika
         angi a teb kangg.
         2 A kwu ùshiı᷅ angwu ù yi lè há linde angwu be᷆ ko le Usetan, usu bibibi ana, a kung
         ashishilika ana fe ùshiı᷅,
         3 kwu-e nyii tye gye he ’ubell, u ngib āhwu, u tyell āhwu he-e ù kwu há he ’ubell aze
         asi lihwo ’ugbe ’adyong le he-e ù tem ndè ’ukwo lam bendi he abong puu ye kpamm aze
         ana a mbee. Nyong aze ana a mbee, be buu he tyang abwo he ’anwaa ’unyong zangg.
         4 Mi hà ndè bidem ’usu gbamm. Bendi abe bè yi kwu há, Unim a ke be ikeb le bè tang
         ishe. Mi ndè bēnyōng bendi abe be ma gwu ābe likorye be bun gboo ’igyang ashi Ujeso
         a fem tyung ābe ashi ’ì yi igie Unim. Abin na᷅ be fē inyia ibibi or, ngwu ’atelakpa
         ángi or ye; be bong fē ūfee᷅ inyia he ’ushu or, ngwu he ’ubwo or ye. Be wum lè he
         lihwu be fel besu ipel ha Ujeso Ukristi aze asi lihwo ’adyong.
         5 Aben na᷅ be᷆ be wum ’ushu. Bendi abe be teng, abe be ma hwō be waa wum ye kpamm aze
         asi lihwo ’adyong a mbee.
         6 Ki ba kwa ’inunung ka bendi abe be᷆ be wum ’ushu. Bè yi ta-ta ke Unim. Lihwu ’ugbe
         ’afee lì tem shà ābe ’iwom ye. Be ba shang Unim befe lè Ujeso Ukristi. Be ba za᷆ ’usu
         ipel ha Ujeso Ukristi aze asi lihwo ’adyong.
         7 Nyong aze asi lihwo ’adyong ana a gbe, be ba waa Usetan lè he igaadye.
         8 Nyong a fem be he igye, u ba gya mbee bipi puu he igye i lam bendi he abong puu.
         Abong anyina na᷅ be᷆ ko le Ugog lè Umegog, u la ko ābe le bè be he ’iteng ken hè be
         bè ndo ’ukye ha Unim. Bendi bemen ana be go ’ugii a ná ’uyia lishor a.
         9 Mi ndè be be dim utung hwul-hwul-hwul be mbee biteng puu he igye i, be kaa kel-kel-kel
         fe ’iteng ashi bendi Unim be᷆ gbong, ashi ’ì yi ’ubong ahwu ’u nyin Unim. Ukpor, kìndē
         ’i be lè he lifung-atabe be shī dim bendi-linaa bendi Unim puu.
         10 Usetan ufe, ufe angwu a ma lam ābe, be ma kwu-e fe he ’ubell ’inde ahwu ’ìndē lè
         ubi bı᷆ mor gedi-gedi-gedi kpamm ngyor igye. Nya na᷅ inyia ibibi ana lè undi angwu
         u᷆ bè uman le u tya ugie ’isom Unim bè yi. Be kwa he ’utor ishu or, kusu or, ngyor
         igye kpamm.
         11 Mi kung ndè ’idem ’usu ’ikaandi ’ifung-ifung ana, mi mbee ndè undi angwu ù yi kwu
         há. Nyong a be, itang lè ’usi bi nyòng mbee he ’ushu ’uma.
         12 Mi kung ndè bendi abe be hwō, bekaandi or, bebwani or, bè yi naa he ’ushu ’idem ’usu
         ana, be buu ashia ndor ābe he ’ushu. Be mbee buu ’ushia ’ususo, ahwu ’ù yi ’ushia
         azen bendi abe bè yi lè likpan. Undi angwu a kwu he ’idem ’usu a maa ābe ushe keè
         he biwom abi be ma shi nya a na be fee nya he ashia ana.
         13 Bendi abe be ma hwō he umbwo or, abe be hwō lihwu liyang-yang, be shì he ’usu behwu,
         be fem be he igye, undi u maa ābe ushe keè he biwom abi bi shi nya a na be fee nya
         ashia ana.
         14 Undi a kwu lihwu lè ’usu behwu fe he ’ubell ’inde. Kubell ’inde ahwun na᷅ ’ù yi lihwu
         ’ugbe ’afee.
         15 Undi uyang-yang angwu lizen lima lì yi he ’ushia azen bendi abe bè yi lè likpan ana
         ye, be kwá he tyang gya há ’ubell ’inde ana a.

1 Ukpi-ikwu lifung-atabe lè ukpi-ikwu igye, lè imbwo or, bi mbee. Mi hà ndè lifung-atabe
         lifufe lè igye ifufe.
         2 Mi mbee ndè Ujeruselem ufufe angwu ù yi ushu Unim ná u᷆ shul be lè he ’ipi Unim be
         he itang. A ma bwee idem ná ungye ufufe u᷆ bwee gye libee nà.
         3 Mi kung gyo lingmam li be lè he ’idem ’usu Unim, li ko fem he igye kangg le: "Mà
         gyo! Kung lè ha ’unyin i gye ’ushu, Unim ù yi he liwu bendigye. Unim ufe-gyang u kwa
         ipel ha abe, befe be be kwu bendi bema,
         4 u shell ābe akye puu lè he ashi. Undi ù tem ba hwa᷆ ye, lityam lì tem ba ban undi
         ye, kùkye᷅ ’u tem be kwu ye, kutor ’u tem be kwu ye, likorye biwom bitim bi mbee."
         5 Undi angwu a ma yi kwu nya he ’idem ’usu ana a hà de le: "Kanaa-anaa i, mi sha biwom
         puu bi fel bifufe." A mbee kung de-m le: "Fee igie anyin, likorye ì yi ’igyang, i
         kpè angi undi u᷆ fe lityam ha angi."
         6 A mbee de-m le: "Kiyang-yang ’i mbee. Mì yi Alfa lè Ombeega, ashi ’i ze le, Ukpi-ikwu
         lè umbee-likel biwom puu. Undi uyang-yang angwu umbwo angwu u᷆ ke likpan u᷆ gyor he,
         mi ka he ahe ’uke lè he lishi umbwo.
         7 Undi uyang-yang angwu a ngyor naa genn he-e ù yi lè ahwe᷅le, mi ba ka he biwom abina
         puu. Mi kwa Unim uma, ufe u kwu unwaa-gi.
         8 Ukpor bendi abe be bi lityam ye, befe be shi ungwu ken ye, be shì biwom abi bı᷆ tel
         Unim, be gwu bendi, be tan akpela, be shi ’ukee, be shì ikem, be bè iman, bendi puu
         abe be᷆ shì bitaa biwom abina, umbee-likel ubell u ba kwa he ’ubell ’inde ahwu ’ìndē
         lè ubi bı᷆ mor gedi-gedi-gedi kpamm ngyor igye. Lihwu ’ugbe ’afee na᷅ lì yi ana."
         9 Udengell ken lè he liwu idengell Unim idyong-ifee angi i ma yi lè ikem-undor idyong-ifee
         angi ì yi lè umbee-likel bingie bibibi bidyong-ifee ana, a be de-m le: "Be, mî tyung-a
         ungye ufufe angwu Unwaa Utia a kpebb."
         10 Ukatia Kunyong Unim a be shí-m kpemm, udengell Unim a ma kpe-m gbe lè mi gye he líshi
         ukwell angwu a wee bedung kangg. A kung tyung mi ushu Unim angwu be᷆ ko le Ujeruselem
         ná u᷆ shul be lè he ’ipi Unim be he itang.
         11 Kikung-gbo Unim ’i taa nya. Ushu Unim u taa ngyal-ngyal-ngyal ná ’ukor ahwu ’u ngbebb
         ’unung be᷆ ko le udaimon ’u᷆ taa nà.
         12 Uging uma u wee bedung gye he ’usi kangg. U shì lè ingwu likong lihwo lè ngi ifee.
         Idengell Unim lihwo lè ngi ifee i kwa kang ingwu likong lihwo lè ngi ifee ana. He
         ingwu likong be fee azen bikwu-lihwan bendi Izwell lihwo lè bi bifee fe nya.
         13 Be ma fe ingwu likong ikie he ’igie ’iyang-yang; ikie lè he ’igie ashi libwee lı᷆
         fem, ikie lè he ’igie ashi libwee lı᷆ ngwee, ikie lè he lizen, ikie lè he limbell.
         14 Be fe lìshií uging ana he likwu akor lihwo lè ngi afee. He likwu akor ana, be fee
         azen bebwaa-isom Unwaa Utia, bendi lihwo lè be befee, fe nya.
         15 Udengell Unim angwu u᷆ kong ha ami a ma yi lè ùkwán angwu be᷆ keè ’iwom angwu be
         shǐ-e lè igold. A ma kam le u keè ushu lè ingwu likong lè uging.
         16 Bègie᷅ ushu lè likwob lima bi ma yi bizang. A keè bègie᷅, likwob lè bedung, bi ma
         yi bizang, bi ma yi ilamba asi adyong ’ugbe lihwo lè ’ugbe ’adyong.
         17 A mbee keè uging or titi. Ūkee᷅ udengell Unim ana a ma yi he ūkee᷅ angwu bendigye,
         abee asi lihwo lè abee lihwo lè ngi adyong-ken.
         18 Be ma kung akor angi a ngbebb ’unung, a taa, be᷆ ko le idaimon a tye uging, be kung
         igold inunung tye ushu ı᷆ taa ná ’inde-ushu nà.
         19 Lìshií ushu ana be ma fe akor anunung lihwo lè ngi afee bitaa atyetye-atyetye. Ukpi-ikwu
         ’ukor ’u taa ná ’inde-ushu, be ko āhwu le udaimon. Utepwom ’ukor ’u taa kil-kil-kil,
         be ko āhwu le usafaya. Lekie ’ukor ’u taa ìnìm ikwun gbamm, be ko āhwu le aget. Lende
         ’ukor ’u taa ná ùnìm abia akwun, be ko āhwu le emered.
         20 Ledyong ’ukor ’u shi seke-seke, be ko āhwu le oniks. Ledyong-ken ’ukor ’u bung gbuu,
         be ko āhwu le ukaniliyan. Ledyong-ifee ’ukor ’u shì ùnìm aligem-aligem, be ko āhwu
         le ukwots. Ledyong-ikie ’ukor ’u shì ùnìm ukwun-ukwun ngyashii, be ko āhwu le beril.
         Ledyong-inde ’ukor ’u bung ná ’ugbe umogol ’ubwaa, be ko āhwu le utopaz. Lihwo ’ukor
         ’u taa ùnìm ukwun kangg, be ko āhwu le ukrisopreiz. Lihwo leken ’ukor ’u taa kil-kil-kil,
         be ko āhwu le ujasint. Lihwo lefee ’ukor ’u taa bell ’ukwun lè ’ubwaa, be ko āhwu
         le ametist.
         21 Be kung akor lihwo lefee angi a ngbebb ’unung kangg, be᷆ ko le upel, shi ushu ana
         ingwu likong lihwo lefee. Ugbaakwo há ushu ana, be kung igold igyang angi inunung
         a shǐ-e, ı᷆ taa ná ’inde-ushu nà.
         22 Ki ma yi lè ushom nya angwu be᷆ lè fe Unim há ye, likorye Unim Atyetyan angwu ù yi
         lè ikeb puu befe lè Unwaa Utia ana na᷅ bè yi ushom ana, bè yi mbee ’ipi nya puu.
         23 Ki maa fong bendi lè libwee or, ngwu ’ufell or ye, likorye ’ikung-gbo Unim ’i taa
         nya. Unwaa Utia ana ugyang nà ù yi ’ikung-gbo ushu umen ana.
         24 Kikung-gbo ushu ana na᷅ ’ı᷆ be taa tyung bendi abong puu ’ukwo ahwu be᷆ gbe. Besu
         igye be be tem lè bingbebb bibell puu lè ifem ibell be nya.
         25 Ingwu likong ima i ba ngyor ndor hwuo kpamm, be ba shā āngi ye, likorye ’ùsū ’u ba
         gya há ye.
         26 Be ba tem ba lè bingbebb puu lè ifem puu lè he abong puu he igye i ba nya.
         27 Ukpor ’ibibi ’i ba gba nya ye. Bendi abe be᷆ shì bibibi biwom abi Unim a tel, be
         mbee bè iman, be ba ngwee há afee ye. Bendi abe bè yi lè azen he ’ushia Unwaa Utia
         ahwu be fee azen bendi abe bè yi lè likpan, befe-befe na᷅ be᷆ be ngwee há afee.

1 Udengell Unim ana a tyung mi umbwo ukaandi angwu ù yi lè umbwo angwu u᷆ ke likpan,
         ù yi udang-udang ná ’ukor ahwu be᷆ ko le ukristal. U kò ba lè he ’idem ’usu Unim befe
         lè Unwaa Utia ana,
         2 kò ta lè ’udyan ubo ukaandi angwu a gbe nya he ushu. Ùkwán angwu u᷆ ke likpan u shi
         naa he ufaa umbwo ana indi hen indi hen. Ùkwán ana u wum bitaa agbe lihwo lè bi bifee
         he lize. U wum bitaa agbe atyetye he ’ufell ’uyang-yang. Ashia ama à yi usi angwu
         u᷆ mbee bendi-angmam mbee abong puu.
         3 Kiwom ’iyang-yang ashi ’i ban he ashi Unim ’i ba kwa nya ye. Kidem ’usu Unim befe
         lè Unwaa Utia na᷅ ’ı᷆ be kwu nya, bendi abe be᷆ shi-e aki ama be be fe-e nya.
         4 Befe be ba nda ’ushu ’uma nwongg, be fee lizen lima fe be he ’ushu.
         5 Kùsū ’ù tem ba gya ye. Kì tem ba fong bendi lè bimor-inde or, ngwu libwee or ye,
         likorye Atyetyan Unim na᷅ u᷆ be kwu ’ikung-gbo ’ibell, befe be be zī ’ùsù ngyor igye
         kpamm.
         6 Udengell Unim a de-m le: "Igie anyin ì yi ’igyang, i kpè le undi ù fe lityam ha angi.
         Unim Atyetyan angwu a ke abe be᷆ tye ugie ’isom ’ima Ukatia Kunyong angwu u᷆ ke be
         ikeb angi be᷆ tye ugie, a som i-mi, udengell uma, le mì be tyung bendi aki ama biwom
         abi baale bì be shi."
         7 Ujeso a de le: "Mà gyo! Baale mı᷆ be. Ki ba kwa ’inunung ka undi angwu a fe igie
         angi i be lè ha Unim, be fee fe he ’ushia ahwun."
         8 Mi Ujon, mi-gyang mi gyo biwom abin lè atyung agi, mi mbee ndè bi lè ashi agi. Nyong
         mi gyo ābi, mi ndè bi, mi keb he itang he abee udengell Unim angwu a tyung mi ábi
         le mî fe-e,
         9 ukpor a de-m le: "Tyang, shi ná ye! Mi or mi sha aki Unim ’itaa ken ha amen lè bendi
         bēme᷅n abe be᷆ tye ugie ’isom Unim, lè bendi puu abe be᷆ fe igie angi be fee he ’ushia
         ahwun a. Kee-kee fe Unim ufe-ufe."
         10 A mbee de-m le: "Igie angi Unim a kong, be fee he ’ushia ahwun, ndè le wo ndyell
         āngi lè ha bendi ye, likorye ’ùnyong ahwu biwom bimen i bı᷆ be shi ’u fel kpee-kpee.
         11 Undi angwu a ndè gia le u sha bibibi a, tyang he ù hâ shi bibibi, angwu a ndè gia
         le u sha biwom ibia a, tyang he ù hâ shi ābi. Undi angwu ù yi ununung he ashi Unim,
         ù gye ’ushu shi a᷆shi ’ì yi ’inunung. Undi angwu ù yi undi Unim, ù gye ’ushu fe Unim."
         12 Ujeso a de le: "Mà gyo! Baale mı᷆ be. Mi ba ka undi ashi ’i keè ’itaa a shi.
         13 Mì yi Alfa lè Ombeega, ashi ’i ze le Ukpi-ikwu lè umbee-likel biwom puu. Mì yi ’ikwu
         biwom puu, mi shi lìshī biwom puu."
         14 Ki ba kwa ’inunung ka bendi abe be to inditen ibell ndor itaa-itaa. Befe na᷅ be kpè
         abe be᷆ zī agbe ukwan angwu u᷆ ke likpan, be mbee kpè le be gbà he ungwu likong ūshù
         Unim.
         15 Ukpor bendi abe be᷆ shi ’igbang ná ibua, bendi ’ukee, abe akpela, abe be᷆ gwu bendi,
         abe ikem, lè abe be᷆ bè iman pwom ungwu, bendi puu abe be᷆ shì biwom abin, be ba gya
         he afee ushu ana ye, be ngyor kwa he igye.
         16 Ujeso a mbee de le: "Mi na᷅ mi som udengell ugi hwaa lè men le ù bun biwom abin he
         ’uhwo awu bendi abongale. Mì yi igia Usu Udebid a. Mi mbee shi ukpen ashi-liti angwu
         u᷆ taa."
         17 Ukatia Kunyong Unim befe lè ungye ufufe be de le: "Be!" Undi uyang-yang angwu a gyo
         igie anyin, ufe or u᷆ de le: "Be!" Undi angwu umbwo angwu u᷆ ke likpan u᷆ gyor he,
         ù be kpe-e ’uke.
         18 Mi Ujon, mi tuu undi uyang-yang angwu a gyo igie angi Unim a kong be fee he ’ushia
         ahwun ’ubwo he ’utyung le, gbe a kung ’iwom ’isuso-isuso fe ipel ha igie anyin, Unim
         u kung bingie bibibi abi be fee gbe lè bi he ’ushia ahwun, fá he ipel ha bima.
         19 Gbe undi a waa ’iwom tyang lè hell lè he igie anyin, Unim u waa he tyang lè hell,
         u bong he le ù zī agbe ukwan angwu u᷆ ke likpan or, ngwu ù bong he le ù ngwee he ushu
         uma, ufe Unim or ye. Ùkwán lè ushu ana, be fee gbe lè bi he ’ushia ahwun.
         20 Undi angwu a de le igie anyin ì yi ’igyang, a de le: "Kigyang-igyang, baale mı᷆ be."
         Kì ngyor ná a kong. Atyetyan Ujeso hā be!
         21 Atyetyan Ujeso ù hā ke bendi Unim puu ’ukwun.
         
            

         
      
   